
PRECUVANTARE 


'Când este vorba de cele ce se săvârșesc la Sfânta Liturghie, 
ne spune Sfântul Nicolae Cabasila, toate ne duc cu gândul la 
lucrarea mântuitoare a lui Hristos, pentru ca priveliştea ei fiind în 
faţa ochilor noştri, să ne sfinţească sufletele şi astfel să devenim 
vrednici de primirea Sfintelor Daruri. Căci după cum odinioară 
această lucrare a izbăvit lumea de moarte, tot aşa şi acum, fiind 
mereu contemplată, ea îmbunătăţeşte şi apropie de Dumnezeu 
sufletele celor ce o au în faţa ochilor' (Tâlcuirea Dumnezeieșştii 
Liturghii, |, trad. de Pr. prof. Ene Branişte, E.I.B.M.B.O.R., 1997, 
p. 11). Aceasta, cu atât mai mult cu cât Sfânta Liturghie — centrul 
şi inima vie a cultului creştin — a fost săvârşită prima dată chiar 
de Mântuitorul lisus Hristos, înainte de Sfintele Patimi, de Cru- 
cea, de Învierea şi de inălţarea Sa la ceruri, când, la Cina cea de 
Taină, prin instituirea Euharistiei și prin porunca 'Aceasta să 
faceţi intru pomenirea Mea" (Lc. 22, 19), s-a rânduit prin cereas- 
ca Pronie ca toate generaţiile de credincioşi creştini —- până la 
sfârşitul istoriei — să se poată împărtăşi, prin Sfintele Taine, în 
mod real şi deplin de harul mântuitor necreat dat lumii prin 
Jertfa şi Învierea Fiului lui Dumnezeu înomenit pentru a noastră 
izbăvire, spre viaţa de veci întru Împărăţia Sfintei Treimi. 

Prin Sfânta Liturghie devine omul credincios şi strădalnic 
intru dobândirea virtuţii părtaş Trupului jertfit, înviat şi îndum- 
nezeit al lui Hristos, pregustând astfel bucuria neajunsă a comu- 
niunii de iubire din Împărăţia cea fără de sfârșit a lui Dumnezeu 
Cel în Treime preamărit. Şi cel care ne-a dăruit şi această neiîntre- 
cută tâlcuire dogmatică şi atât de cald duhovnicească a Liturghiei 
ortodoxe, Preotul Profesor de vie şi neştearsă pomenire Dumitru 
Stăniloae, ne luminează astfel latura comunitar-liturgică a mân- 
tuirii noastre: "Chiar dacă există şi un urcuş individual al credin- 
cioșilor spre Dumnezeu prin curățirea de patimi..., acest urcuş 
n-ar putea avea loc dacă n-ar fi ajutat de un urcuş liturgic spre 
Dumnezeu, care se înfăptuieşte de fiecare împreună cu obştea 
celorlalţi credincioşi. Acest urcuş e susţinut de Hristos Cel Înviat 
şi unit cu credincioşii prin Sfânta împărtășanie" (p. 8). Căci "de vreme 
ce este o singură Pâine (Hristos), întăreşte Sf. Apostol Pavel, noi, 
cei mulți, un singur trup suntem, fiindcă toți dintr-o singură Pâine 
ne impărtășim' (| Cor. 10, 17). Cât de puternic ar trebui să răsune 
aceste dumnezeiești cuvinte, — care ne revelează comuniunea 
adâncă, fiinţială, dintre toţi cei ce se socotesc, se simt şi se com- 

portă ca fiind ai lui Hristos —, în conştiinţele tuturor celor care se 
amăgesc cu gândul că-şi pot afla pacea cu Dumnezeu și cu ei 
înşişi, şi deci mântuirea, evitând închinarea împreună cu obştea 
celor dreptcredincioşi şi, mai grav, chiar participarea la Sfânta 
Liturghie, sub vicleanul pretext al neputinței de a se reculege în 
preajma altor semeni. 

Asupra acestei primejdii, a inchiderii într-o izolare egoistă sau a 
lipsei de consideraţie faţă de aproapele, stăruie cu îndreptăţire 
sfinţitul autor al tratatului de faţă, când spune: 'aceasta o deprindem 
în cursul Sfintei Liturghii: transcender-a sau ridicarea noastră peste 
interesele egoise şi trupești ce ne leagă de lume şi unirea noastră în 
duh de jertfă cu Hristos și, prin EI, cu Tatăl în Sfântul Duh. lar 
adunându-ne toţi în ambianța de comuniune a Sfintei Treimi, întărim 
comuniunea între noi... lar comuniunea realizată între credincioşi în 
ambianța Sfintei Treimi este una cu Împărăţia Sfintei Treimi" (p. 9). 

Biserica fiind "Împărăţia anticipată a Sfintei Treimi" (p. 10), a 
crede că poţi străbate, cu nădejde de izbândă, primejdioasa 
mare a vieţii refuzând încorporarea - reală, iubitoare, responsa- 
bilă faţă de semeni și activă prin fapte virtuoase, de dăruire și 
lepădare de sine — în Trupul mistic al Domnului Hristos, se va do- 
vedi o pierzătoare înșelare. Căci numai în Biserică se săvârşeşte, 
după Dumnezeiasca poruncă (Lc. 22, 19), în mod nesângeros şi 
neîntrerupt — sub chipul pâinii şi al vinului, prefăcute prin puterea 
Duhului Sfânt, la rugăciunea preotului slujitor şi a credincioşilor, 
in Dumnezeiescul Trup şi Dumnezeiescul Sânge ale Domnului — 
Sfânta Jertfă 'spre tămăduirea sufletului şi a trupului", “spre ier- 
tarea păcatelor şi spre viaţa de veci' (Liturghier, E.1.B.M.B.O.R., 
2000, p. 177), pentru tot omul care, pocăindu-se cu zdrobire de 
inimă pentru păcatele săvârşite, aleargă cu bună nădejde la Mân- 
tuitorul lumii şi "nemuritorul Împărat' — Hristos lisus. 

Sfânta Liturghie este nu o simplă adunare de rânduieli, rugă- 
ciuni, cântări și gesturi simbolice, ci ea aduce -— ori de câte ori 
este săvârşită — sub privirile şi în auzul nostru, cel mai important 
şi sacru eveniment al istoriei omeneşti, după căderea proto- 
părinţilor în păcat: fapţul mântuirii noastre din moartea veşnică, 
din iadul deznădejdii şi de sub puterea diavolului şi a păcatului, 
prin iconomia lui Dumnezeu Cel întreit în Persoane, arătată în 
întruparea, pătimirea şi învierea cu trupul a Celei de a doua Per- 
soane divine, prin Care am și fost zidiţi — Fiul şi Cuvântul cel veş- 
nic al lui Dumnezeu. Ştiind acestea, 'cum vom scăpa noi, întrea- 

bă Sf. Apostol Pavel, dacă fi-vom nepăsători față de o astfel de 
mântuire?" (Evrei 2, 3). Cum ne vom îndreptăţi noi oare pentru o 
asemenea nepăsare, când ştim că Săvârşitorul Sfintei Jertfe, la 
fiecare Sfântă Liturghie, este Însuşi Domnui Hristos?: "Căci Tu eşti 
Cel ce aduci şi Cel ce Te aduci, Cel ce primeşti şi Cel ce Te im- 
parți, Hristoase, Dumnezeul nostru" (Liturghier, ed. cit., p. 149). 
Părintele Profesor Dumitru Stăniloae, ştiind atât de bine că în Bi- 
serică tot ce priveşte iconomia mântuirii noastre se află într-o tainică 
şi de nedesfăcut legătură, conduce pas cu pas înţelegerea noastră 
către cuprinderea dumnezeieştilor înţelesuri din Sfânta Liturghie, 
explicându-ne mai întâi, printr-o adevărată mystagogie, chipurile lo- 
caşului bisericesc şi rostul sfintelor icoane în cultul ortodox. 
Tâlcuirea, deopotrivă cu acrivie dogmatică şi cu neasemuită 
simţire duhovnicească, a rânduielilor Dumnezeieştii Proscomidii — 
sau a proaducerii darurilor de pâine şi vin pentru Sfânta Jertfă —, a 
Liturghiei celor chemaţi și apoi a Liturghiei credincioşilor ne des- 
coperă măreţia cu adevărat cosmică a celei mai sfinte slujbe a 
Bisericii noastre: Sfânta Liturghie. Prin ea se adună, în chip nevăzut, 
spre a preamări şi a se bucura de roadele nepătrunsei iubiri de oa- 
meni a lui Dumnezeu, şi drepţii şi proorocii Vechiului Testament, Sfin- 
ţii Apostoli, toţi cei ce s-au sfinţit în vremea harului, toate sfintele 
Puteri cereşti, întreaga această slăvită ceată a celor ce sălăşiuiesc 
unde "străluceşte lumina Feţei lui Dumnezeu" având înaintea lor pe 
Preasfânta Născătoare de Dumnezeu şi Pururea Fecioară Maria. 
| Această slujbă duhovnicească se aduce atât pentru iertarea pă- 
catelor celor vii şi spre împărtăşirea lor cu Sfântul Duh, prin primirea 
Sfintelor Taine ale lui Hristos, cât şi "pentru cei adormiţi întru credinţă: 
strămoşi, părinţi, patriarhi, prooroci, apostoli, propovăduitori, evan- 
ghelişti, mucenici, mărturisitori, pustnici, şi pentru tot sufletul cel 
drept, care s-a săvârșit întru credinţă" (Litunghier, ed. cit., p. 165). 
Mai mult, Biserica se roagă ca sub harul izbăvitor al Sfintei Jertfe 
aduse la Sfânta Liturghie să fie adusă 'toată lumea', toată zidirea. 
"Căci știm, ne spune şi Sfântul Apostol Pavel, că până acum toată 
făptura suspină laolaltă și suferă-n durerile nașteni' (Rom. 8, 22). 
Astfel, iubirea întreolaltă, primindu-şi puterea din iubirea faţă de noi 
a lui Hristos -— Viaţa care a biruit moartea, este temeiul nădăjduirii în 
învierea şi nemurirea noastră fericită, în vederea împărtăşirii cu 
Hristos "mai adevărat în ziua cea neinserată a Împărăției Sale' (Li 
turghier, ed. cit., p. 180). Căci 'noi știm că am trecut din moarte la 
viață, pentru că iubim pe frați”, ne adevereşte Sfântul Evanghelist 

loan (|, 3, 14). Urmând Sfintelor Scripturi şi învăţăturii Sfinţilor 
Părinţi, aceste nepieritoare adevăruri ni le tălmăceşte aici, apropiin- 
du-le minții şi inimii noastre, cu darui binecunoscut, Părintele nos- 
tru Dumitru Stăniloae. 

Dezvăluindu-ne, atât de inspirat, "conţinutul negrăit de adânc 
şi de bogat al credinţei creştine" (p. 8), prezent — începând chiar 
cu ambianța specifică oricărui locaş bisericesc creştin-ortodox — 
în sfintele rostiri, rugăciuni, imne, cântări, în răspunsurile credin- 
cioşilor, ca şi în actele simbolice şi mişcările liturgice din cursul 
Sfintei Liturghii, Părintele Profesor Mumitru Stăniloae, care a pu- 
blicat ediţia 1 a acestei cărți unice după apariţia Teologiei Dogma- 
tice Ortodoxe şi a Spiritualităţii Ortodoxe, socotim că a dorit şi în 
felul acesta să ne învedereze marele adevăr al credinţei noastre 
dreptmăritoare: orice cunoaştere umană, oricât de înaltă, şi orice 
înfăptuire şi trăire spirituală ale omului, oricât de înălţătoare, au 
cu adevărat valoare şi sunt dăinuitoare doar dacă izvorăsc din 
impărtăşirea noastră — în dreapta credinţă şi după o atentă pre- 
gătire şi cercetare de sine - cu “Pâinea cea vie' (loan 6, 51), cu 
Hristos Cel născut, jertfit, înviat şi înălţat cu Trupul la ceruri pen- 
tru mântuirea sau îndumnezeirea noastră. 

Aşadar, binecuvântând cu rară bucurie publicarea acestei ne- 
preţuite lucrări care, fără nici o îndoială, pe mulţi îi va face mai 
conştienţi de valoarea crucială și de frumuseţea cerească a Sfin- 
tei Liturghii ortodoxe, şi pomenind cu adâncă recunoştinţă înain- 
tea “Părintelui îndurărilor şi Dumnezeului a toată mângâierea' 
(Ul Cor. 1, 3) pe autorul ei, Preotul şi Dascălul nostru, al tuturor, 
Dumitru Stăniloae, rostim împreună cu dânsul: 'Dacă omul este 
fiinţa care se întreabă despre sine, iar întrebarea fundamentală 
este: voi putea învinge moartea?, Liturghia îi dă răspunsul afir- 
mativ, o dată cu remediul ce începe încă din cursul ei să-l întă- 
rească spre învingerea morţii. Ea îi dă răspunsul că va învia şi 
totodată arvuna învierii, prin unirea cu Hristos. 


la sărbătoarea 
Sf. Mucenic loan Valahul, 2004 

INTRODUCERE 


În cartea Spiritualitatea ortodoxă* am înfăţişat creşte- 
rea în viaţa spirituală a creştinului privit ca persoană apar- 
te. Dar chiar din ea s-a văzut că lucrul acesta implică, cel 
puţin până la un loc, relaţia lui cu semenii, căci curățirea 
lui de patimi şi creşterea în virtuţi, ca bază pentru rugăciu- 
nea curată, nu se pot realiza decât în relaţia iubitoare cu 
semenii săi. 

În această lucrare, voim să mergem mai departe şi să 
arătăm că rugăciunea permanentă a creştinului ca persoa- 
nă aparte presupune o încălzire prealabilă şi des repetată 
a lui prin rugăciunea făcută împreună cu alţii. 

În general, o spiritualitate adevărată e o spiritualitate 
vie, care angajează toată fiinţa omului. Ca atare, ea e ali- 
mentată de o comuniune în rugăciune şi de manifestarea 
identităţii de credinţă între mai mulţi. Numai această comu- 
niune încălzeşte viaţa spirituală a fiecăruia. O spiritualitate 
urmărită de unul singur se răceşte, se usucă, devenind mai 
mult o cugetare teoretică ce angajează doar mintea, şi 
aceasta din când în când. De spiritualitate ţine în mod ne- 
cesar comuniunea. Viaţa fiecăruia sporește în legătură cu 
alţii, îi vine de la alţii. Spiritualitatea aceasta vie, care cu- 
prinde întreaga fiinţă umană şi e alimentată de comunica- 
rea cu alţii, creând comuniunea, se întreţine în creştinism 
prin Sfânta Liturghie. Ea primește în Liturghia ortodoxă o 
pecete proprie. 


* Reeditată în anul 2002, sub titlul Ascetica și Mistica Bisericii 
Ortodoxe, de Editura Institutului Biblic şi de Misiune Ortodoxă (EIBMO). 

e Dacă spiritualitatea inseamnă conţinutul credinţei ex- 
periat în trăirea lui vie, Liturghia ortodoxă face aceasta într-un 
mod deosebit de accentuat. Aceasta rezultă şi din faptul 
următor: spiritualitatea îi arată creștinului şi o cale pe care 
are să înainteze la o trăire tot mai deplină a conţinutului 
credinţei, sau a lui Dumnezeu, deci îl duce şi spre o ţintă. 
Creștinul ortodox se apropie prin ea tot mai mult de ţinta 
desăvârşirii sale, așa cum o înţelege credinţa sa. Dar se 
poate spune și că de această desăvârșire şi adâncire în cre- 
dinţă ţine comuniunea între el şi ceilalţi creștini şi deci 
crearea unei comunităţi tot mai strânse între ei. Nu se 
poate nimeni desăvârși și adânci în credinţă fără ajutorul 
altora şi fără să-şi arate înaintarea sa în desăvârşire în rela- 
ţiile cu alţii. | 

Liturghia ortodoxă satisface şi această trebuinţă, în 
mod deosebit de accentuat, hrănind comuniunea spirituală 
intre creștini cu conţinutul negrăit de adânc şi de bogat al 
credinţei creștine. Chiar dacă există şi un urcuş individual 
al credincioşilor spre Dumnezeu prin curățirea de patimi, 
prin dobândirea virtuţilor şi prin contemplarea raţiunilor 
creaţiunii, acest urcuş n-ar putea avea loc dacă n-ar fi aju- 
tat de un urcuş liturgic spre Dumnezeu, care se înfăptu- 
ieşte de fiecare împreună cu obştea celorlalţi credincioşi. 
Acest urcuş e susținut de Hristos Cel înviat şi unit cu cre- 
dincioşii prin Sfânta împărtăşanie. Dar unirea cu Hristos în 
Sfânta Împărtăşanie unește pe credincioşii adunaţi în 
Hristos şi cu Sfânta Treime, întărindu-le calitatea de moş- 
tenitori împreună cu Hristos ai Împărăției Tatălui, având pe 
Duhul Sfânt odihnind peste ei. 

Desigur, Hristos Cel înviat cu Care ne unim este și 
Hristos Cel care S-a jertfit pentru noi, arătându-Se prin 
aceasta curat de orice egoism şi întărindu-ne şi pe noi în 
aceasta. De aceea, unindu-ne cu EI, trebuie să ne arătăm şi 

noi curaţi de egoism, ca adevărate jertfe vii, sfinte şi bine- 
plăcute lui Dumnezeu (Rom. 12, 1). lar aceasta se arată în 
iubirea cu fapta a semenilor noștri. De aceea cheamă lisus 
la moştenirea Împărăției Părintelui Său pe cei care au 
hrănit pe cei flămânzi, au îmbrăcat pe cei goi, au cercetat 
pe cei bolnavi etc. (Mt. 25, 35 ş.u.). Prin aceasta înaintăm 
în comuniunea dintre noi şi Dumnezeu, ca Împărăţie a Sfin- 
tei Treimi. Dar n-am putea face aceasta dacă nu ne-am uni 
prin Sfânta Îimpărtăşanie cu Hristos Cel în stare de jertfă. 

Astfel, Sfânta Liturghie poate fi socotită şi ca un mijloc 
de transcendere a oamenilor de la viaţa închisă în egoism 
şi în lume la viaţa de comunicare în Dumnezeu, ca Împă- 
răţie a Lui. Rugăciunile indică o astfel de transcendere, sau 
O ieşire a omului închis în egoism, spre Dumnezeul Cel în 
Treime, sau al iubirii, chiar când se cer în rugăciuni bunuri 
necesare vieţii pământeşti, drept condiţii de pregătire pen- 
tru Împărăţia lui Dumnezeu. Căci conştiinţa că ele ne sunt 
date de la Dumnezeu, spre a întări comuniunea noastră în 
FI, e ea însăşi o transcendere sau o ridicare din egoismul 
închis în lume, la Dumnezeul Treimii, ambianța şi izvorul 
comuniunii. Deci aceasta o deprindem în cursul Sfintei 
Liturghii: transcenderea sau ridicarea noastră peste intere- 
sele egoiste şi trupeşti ce ne leagă de lume şi unirea noas- 
tră în duh de jertfă cu Hristos şi, prin EI, cu Tatăl în Sfântul 
Duh. lar adunându-ne toţi în ambianța de comuniune a 
Sfintei Treimi, întărim comuniunea între noi. De aceea ce- 
rem acestea în comun, pentru toți. 

lar comuniunea realizată între credincioşi în ambianța 
Sfintei Treimi este una cu Împărăţia Sfintei Treimi, în care 
nu sunt supuşi şi stăpâni, ci toţi sunt fraţi între ei, pentru 
că sunt fii ai Tatălui ceresc şi fraţi ai Fiului Lui făcut om 
pentru veci și unit cu ei, fiind Cel jertfit pentru ei. 

+ Biserica e corabia în care înaintează credincioşii spre 
această stare de fii ai Tatălui ceresc şi de fraţi ai Fiului făcut 
om şi jertfit pentru ei. Ea e Împărăţia anticipată a Sfintei 
Treimi, lar locul în care se întăreşte cel mai mult această 
impărăţie pregustată a Sfintei Treimi este Sfânta Liturghie. 
Ea e fântâna care adapă în mod esenţial viaţa de comuni- 

-une a credincioşilor cu Sfânta Treime şi cea dintre ei. În 
Sfânta Liturghie e coborâtă cel mai mult la credincioşi 
Sfânta Treime şi ei trăiesc ca o arvună întâlnirea cu Ea și 
bucuria acestei întâlniri în laudele entuziaste ce 1 le aduc. 
Toate ecfonisele preotului sunt o laudă a Sfintei Treimi. Cel 
mai deplin se unesc credincioşii cu Sfânta Treime prin 
unirea cu Fiul Tatălui, Cel făcut om, jertfit şi înviat pentru 
ei în Duhul Sfânt. | 

Ecfonisele acestea nu sunt decât o preluare a laudelor 
aduse Sfintei Treimi în Noul Testament. În atmosfera spiri- 
tuală a Sfintei Liturghii se prelungeşte atmosfera Noului 
Testament, trăită în preajma Mântuitorului de Sfinţii Apos- 
toli. Mântuirea este identificată atât în Liturghie, cât şi în 
Noul Testament cu calitatea de membru al Împărăției Sfin- 
tei Treimi. Cine rămâne în izolare şi nu trăieşte în comuni- 
unea Împărăției, care pe pământ are forma Bisericii şi se 
trăieşte în gradul suprem în Liturghie, nu are parte de mân- 
tuire. Sau: o omenire risipită şi tulburată de tot felul de 
lupte nu e o omenire mântuită. De aceea la sfârşitul Litur- 
ghiei, în rugăciunea amvonului, preotul cere deodată mân- 
tuirea poporului şi binecuvântarea moştenirii lui Dum- 
nezeu, adică a Împărăției Lui. În Liturghie credinciosul tră- 
ieşte relaţia unui dialog cu Sfânta Treime, deci o anumită 
prezenţă a Ei. 

De aceea în toate rugăciunile sale preotul cere mân- 
tuirea credincioşilor, dar le încheie cu slava Sfintei Treimi. 
Aceasta o fac însă şi credincioşii, îndemnați de preot. Totul 


a 

e o doxologie comună a Treimii şi o cerere a mântuirii. 
Preotul are în Liturghie poziţia de rugător pentru comuni- 
tate, dar e insoţit de ea, la îndemnul lui. EI are rolul de adu- 
cător al rugăciunilor și darurilor credincioşilor către Dum- 
nezeu, de organ văzut al prefacerii darurilor în Trupul și 
Sângele lui Hristos, de transmiţător al binecuvântărilor lui 
Dumnezeu către credincioşi, nu ca să arate că poporul nu 
are şi el o relaţie directă cu Sfânta Treime, ci ca organ vă- 
-zut al Arhiereului Hristos. Însuşi Hristos Se roagă în preot 
pentru credincioşi, Se adresează lor, adună rugăciunile şi 
darurile poporului, unindu-le cu ale Sale. Hristos învaţă, 
prin preot, în Evanghelie, preface darurile credincioşilor în 
Trupul şi Sângele Său, îi uneşte pe credincioşi cu Sine în 
Sfânta Împărtăşanie pentru a-i prezenta ca fii plini de Duhul 
Sfânt, Tatălui. Dacă n-ar avea preotul acest rol de mijloci- 
tor, n-ar fi prezent nici Hristos cu rolul Său de Mijlocitor 
intre ei şi Tatăl. Preotul este un fel de transparent al lui 
Hristos. Fără preot, n-ar avea cine să adune comunitatea şi, 
pe plan general, să facă să se realizeze şi să se menţină 
Biserica în Hristos. 

Dependenţa participării la Împărăţia lui Dumnezeu de 
impărtăşirea de Hristos o arată preotul în "rugăciunea a 
doua pentru credincioşi'. La aducerea darurilor pe altar 
spre a îi prefăcute în Trupul şi Sângele lui Hristos în ve- 
derea împărtăşirii credincioşilor de ele, preotul cere lui 
Dumnezeu să fie pomenite în Împărăţia lui Dumnezeu toate 
categoriile de credincioși. Preotul se roagă pentru prefa- 
cerea darurilor în Trupul şi Sângele Domnului 'pentru ca să 
fie celor ce se vor împărtăşi de ele spre iertarea păcatelor, 
spre împărtăşirea de Sfântul Duh, spre plinirea Împărăției 
cerurilor, spre îndrăznirea (de fii) către Tatăl ceresc". Într-o 
rugăciune de după prefacere, preotul cere la fel, mereu 
însoţit de credincioşi, acelaşi lucru. 

insoţirea preotului în rugăciunile sale și în tot ceea ce 
face de rugăciunile credincioşilor arată că, deşi ierarhia e 
necesară în Biserică pentru a realiza și menţine unitatea ei, 
ea trebuie pe de altă parte să se comporte în Biserică nu 
ca un factor de stăpânire, ci de susţinere a coeziunii prin 
iubire, după pilda lui Hristos Cel făcut om şi jertfit pentru 
noi. Orice preot şi episcop trebuie să facă aceasta nu nu- 
mai prin învăţătura sa, ci şi prin pilda vieţii jertfelnice. Nu- 
mai aşa Biserica e o arvună a Împărăției cereşti, în care 
Tatăl rămâne Tată faţă de oameni, şi Fiul, Frate al lor, ne- 
exercitând vreo stăpânire în sens lumesc. 

Dar să dăm și câteva exemple despre identitatea laude- 
lor aduse în ecfonisele preotului Sfintei Treimi şi Împărăției 
Fi, cu cele din Noul Testament. 

În Apocalipsă 4, 8 cele patru fiinţe (Serafimii) cântă ne- 
încetat: "Sfânt, Sfânt, Sfânt e Domnul Dumnezeu, Atotţii- 
torul'. Prin aceasta ele “dau slavă, cinste și închinăciune 
Celui ce şade pe tron, Celui ce este viu în vecii vecilor' (v. 
9). Aceasta se face și în imnul trisaghion și în ecfonisul de 
după prima ectenie a Liturghiei celor chemaţi şi de după 
prima ectenie a Liturghiei celor credincioşi. Laude asemă- 
nătoare, la care se adaugă pomenirea puterii și stăpânirii şi 
Împărăției lui Dumnezeu, se repetă de multe ori în Apoca- 
lipsă. Dar şi Apostolul Petru zice: “A Lui fie slava şi puterea 
în vecii vecilor. Amin" (1 Petru 5, 11). În Liturghie, se spune 
aceasta în ecfonisul de după ectenia a doua. lar Sfântul 
Apostol Pavel înalţă 'cinste şi slavă Împăratului veacurilor' 
(| Tim. 1, 17). 

Am văzut că Împărăţia Tatălui este făgăduită de Hristos 
celor ce vor ajuta pe cei lipsiţi și asupriţi (Mt. 25, 34), pe 
când cei nemilostivi sunt trimişi în focul veşnic menit celor 
răi sau egoişti, spre care s-au pregătit prin egoismul lor (Mt. 
25, 41). Starea aceasta nu e o stare de împărăție sau de 

comuniune, ci de însingurare. De aceea 'un bogat cu greu 
va putea să intre în Împărăţia cerurilor' (Mt. 19, 23), care e 
comuniune în dragoste. În acea Împărăţie se vor bucura de 
o slavă deosebită cei ce au lăsat toate şi au urmat lui 
Hristos şi pildei Lui de slujire şi de jertfă (Mt. 19, 28). Aceș- 
tia 'vor împărăţi în vecii vecilor' (Apoc. 22, 5). Împărăţia 
aceasta şi dreptatea ei ne îndeamnă Mântuitorul să o cău- 
tăm mai înainte de orice, căci toate celelalte ne vor veni ca 
nişte adaosuri la ea (Mt. 6, 533). Ascultând de acest îndemn, 
Împărăţia aceasta o căutăm mai întâi în Sfânta Liturghie. La 
ea ni se va adăuga mai ales slava de fii ai Împăratului cel 
veşnic şi de fraţi ai Fiului Lui cel Unul Născut (Sfântul Chiril 
al Alexandriei, Închinare în Duh şi Adevăr, cartea a 2-a). 
Când preotul începe Sfânta Liturghie, binecuvântând 
Împărăţia Sfintei Treimi, face cunoscută credincioşilor asi- 
gurarea dată de Sfântul Apostol Petru: "Că vouă vi se va da 
cu bogăţie intrarea în veşnica Împărăţie a Domnului şi Mân- 
tuitorului nostru lisus Hristos". El urmează îndemnul Apos- 
tolului care spune în continuare: "Drept aceea, voi avea grijă 
să vă aduc aminte pururea de aceasta' (Il Petru 1, 11-12). 
“Deci numai detaşându-ne de viaţa îngustă a egoismu- 
lui, ne umplem de viaţa infinită a comuniunii Sfintei Treimi. 
Biserica a exprimat acest paradox numind moartea lui 
Hristos, contrară oricărui egoism, 'de viaţă făcătoare. 
Trupul jertfit al lui Hristos este "pâine spre viaţă lumii, 
cum a spus Domnul însuşi (loan 6, 33), pentru că în El se 
face această ieşire din egoism la largul comuniunii cu toți. 
Scufundându-Şi trupul prin moarte în Dumnezeu, în lărgi- 
mea infinită a vieţii, într-o supremă transcendere de Sine 
însuşi, Hristos l-a umplut de viaţa nemuritoare şi nesfârşit 
de iubitoare a Sfintei Treimi. Cine se dăruieşte din dra- 
goste, impreună cu Hristos, intră în legătură cu apele vii ale 

Dumnezeirii treimice care e dragoste şi, deci, viaţă fără 
sfârşit, şi se umple de ele. 

Dar această intrare în legătură cu viaţa Sfintei Treimi nu 
înseamnă pierderea persoanei credinciosului. Cine se scu- 
fundă din dragoste într-o altă persoană, chiar dacă aceea 
este infinită, nu se topeşte în ea. Cele două persoane care 
se unesc din dragoste nu-şi pot menţine dragostea decât 
rămânând conştiente una de alta, bucurându-se una de 
alta. Dragostea fiind bucuria cea mai mare a cuiva de alt- 
cineva, unirea fără confuzie a celor ce se iubesc e o carac- 
teristică de nepierdut a ei. 

În unirea cu Dumnezeu, creştinul se menţine ca per- 
soană necontopită cu atât mai mult cu cât Dumnezeu, în 
învăţătura creştină, e o Treime de persoane în care unita- 
tea este cu atât mai mare cu cât e mai adevărată păstrarea 
neconfundată a Persoanelor. Unindu-se cu Dumnezeu, 
creştinul îşi menţine conştiinţa despre Tatăl ca deosebit de 
Fiul, cu Care unindu-se, simte afecțiunea Sa filială deo- 
sebită de afecțiunea Tatălui. Deci e conștient şi de Fiul ca 
deosebit de Tatăl, trăind afecțiunea sa filială faţă de Tatăl 
din şi împreună cu afecțiunea Fiului faţă de Tatăl, fără să 
se confunde cu Fiul. Căci simte că nu de la sine, ci din afec- 
iunea Fiului faţă de Tatăl, ca dintr-un izvor deosebit şi ne- 
sfârşit, îi vine afecțiunea sa filială faţă de Tatăl. La fel e 
conştient de Duhul Sfânt că e deosebit de Tatăl şi de Fiul, 
căci se unește prin Duhul atât cu Tatăl, cât şi cu Fiul, ca o 
persoană deosebită cu Persoane deosebite, pentru că şi 
Duhul care îi dă elanul acestei uniri este Persoană deo- 
sebită. Neconfundându-se cele trei Persoane dumnezeieşti, 
nu se poate confunda nici omul cu Dumnezeu, căci pentru 
aceasta ar trebui ca Dumnezeu însuși să devină imperso- 
nal, lipsit de un interes personal pentru fiecare om ca per- 
soană deosebită. Când copilul experiază dragostea unită, 

dar şi distinctă, a ambilor părinţi faţă de el, ca persoană 
distinctă, nu se confundă cu ei. 

Urcuşul liturgic, trăit de credincioşi ca unire crescândă 
comună cu Dumnezeu cel în Treime, deci ca experienţă a 
dragostei lui Dumnezeu, a relaţiei intime cu Dumnezeu cel 
viu — e deosebit de teologie, care în cel mai bun caz e re- 
flexiune asupra acestei experienţe. În Sfânta Liturghie se 
întâmplă ceva între Dumnezeu şi oameni. Ea nu e o trăire 
pur subiectivă. Ea e Evanghelia mereu actualizată, relaţia 
actualizată cu Hristos din Evanghelie, relaţie mereu expe- 
riată de credincioşi. Teologul redă această experienţă când 

e o redă ca experienţă proprie; teologia lui e vie atunci şi ea, 
deşi nu atât de vie ca experienţa însăşi. Când experienţa 
nu e a lui proprie, ci a altuia, teologul care face reflexiuni 
asupra ei, face o teologie moartă. Dar chiar când experien- 
ţa e făcută de teologul respectiv însuşi, altceva e să cânţi 
in entuziasmul extatic al experienţei proprii a Sfintei Treimi 
impreună cu ceilalţi, şi altceva e să faci reflexiuni asupra 
ei. Uneori reflexiunea nu urmează numai experienţei sau 
nu conduce numai la ea (în cazul când se întâmplă de fapt 
aceasta teologului), ci o poate şi însoţi. Atunci reflexiunea 
lui e şi mai caldă şi mai adâncă. De aceea e un bine în suc- 
cesiunea sau unirea simultană a trăirii lui Dumnezeu Cel în 
Treime în rugăciune şi în Liturghie, cu o reflexiune teolo- 
gică. Teologia adânceşte experienţa a ceea ce se întâmplă 
in Sfânta Liturghie în sensurile ce le găseşte în ea, iar expe- 
rienţa lui Dumnezeu Cel în Treime dă viaţă teologiei și o 
adânceşte la rândul ei. 

Faptul că Sfânta Liturghie e trăită de credincioşi în co- 
mun ca urcuş sau înaintare în ambianța de comuniune a 
Sfintei Treimi, face din ea cel mai efectiv mijloc de creare, 
menţinere şi întărire a comunităţii între oameni, ca antici- 
pare a Împărăției Sfintei Treimi. Credincioşii care merg Du- 

minică de Duminică împreună la Sfânta Liturghie din 
aceeaşi biserică se simt din ce în ce mai mult adunaţi în 
Dumnezeul iubirii treimice, sporind şi între ei comuniunea. 
Nici un alt fel de asociaţii, de adunări sau legături nu creea- 
ză o atât de adâncă comuniune între oameni ca Sfânta Li- 
turghie, fie pentru că nu-i adună în Dumnezeu Cel mai pre- 
sus de ei, făcându-i să depăşească interesele lor trecătoa- 
re, care nu pot fi toate identice. fie pentru că nu se simt 
ajutaţi unul de altul în rezolvarea intereselor lor diferite. 
Dar Liturghia devine un cheag unificator chiar pentru cele- 
lalte feluri de asociaţii și adunări, pentru că dă un funda- 
ment comun vieţii lor în diversitatea de la suprafaţă. 

Chiar membrii aceleiaşi familii își întăresc comunitatea 
între ei când se adună toţi regulat la aceeaşi Sfântă Litur- 
ghie. Comunitatea între ei se adapă atunci din izvorul co- 
mun suprem al iubirii şi al vieţii netrecătoare, care poate 
face să slăbească divergenţele de interes trecător ce se 
ivesc între ei. 

Liturghie înseamnă în greceşte slujire comună. Ea îi 
adună pe oameni într-o slujire comună adusă lui Dum- 
nezeu Cel în Treime, a lui Dumnezeu al comuniunii. Ea e 
deci şi cea mai mare putere creatoare de comunitate. Ea îi 
adună pe toţi tot mai mult în Împărăţia dragostei nesecate 
a Sfintei Treimi. 

Creştinismul se distinge de orice religie şi filosofie prin 
faptul că e religia dragostei. Dar dragostea înseamnă afir- 
marea eternității persoanei şi credinţa în ea. Şi numai aceas- 
ta proiectează lumina sensului peste existenţă. Această 
lumină o trăim în cel mai înalt grad în Liturghie, proiectân- 
du-se din Fiul lui Dumnezeu făcut om pentru veci. În Sfânta 
Liturghie fiecare persoană e luminată ca taină de valoare 
inepuizabilă a existenţei. Şi tocmai prin faptul că e izvor de 
lumină inepuizabilă, persoana e totodată cea mai mare 

taină, însetată de eternitate și capabilă să dea altor per- 
-soane bucurii eterne, de care acelea nu se satură niciodată. 
Dacă nu e persoană, nu e dragoste. Numai persoana 
poate iubi, şi ea nu poate iubi decât altă persoană. Dacă 
există persoană care iubeşte altă persoană şi se cere iubită 
de ea, ele se vor nemuritoare, pentru o unire tot mai de- 
plină. Vreau să fiu iubit în veci și vreau să iubesc o altă per- 
soană în veci într-o unire tot mai desăvârşită. Persoanele, 
dragostea și nemurirea spre o unire tot mai deplină se ţin 
la un loc. Acestea dau sensul deplin al existenţei. Ce sens 
ar avea lumea fără acestea? Persoana fără dragoste nu are 
nici valoarea, nici sensul după care tinde. Fără dragoste 
slăbeşte, şi viaţa ei este un chin. Persoana și dragostea fără 
nemurire sunt iarăşi lipsite de valoarea şi sensul deplin. În 
dragostea lor se amestecă chinul. Dragostea la rândul ei 
fără persoană nu poate exista. lar nemurirea persoanelor 
fără dragoste e un iad. E o moarte sufletească a persoa- 
nelor. La fel, nemurirea fără un progres continuu în unirea 
prin dragoste devine monotonă. Unde nu sunt acestea 
patru, existenţa se scufundă în nonsens sau în întuneric. 
Dacă nu iubesc alte persoane şi nu sunt iubit de ele, 
mă sărăcesc de viaţă şi mă plictisesc de mine însumi până 
a nu mă mai putea suporta. Unii merg până la sinucidere 
din această cauză. Dar omul, o dată ce a primit existenţa 
de la Dumnezeu, nu şi-o poate lua el însuşi decât în forma 
ei pământească. lar Dumnezeu nu i-o mai ia, o dată ce i-a 
dat-o. Omul rămâne deci în veci plictisit şi chinuit de el 
însuşi dacă nu s-a deprins să iubească şi nu s-a făcut vred- 
nic de iubit cât a fost pe pământ. Dumnezeu ne arată prin 
aceasta că n-a făcut persoanele pentru existenţa trecă- 
toare, ci pentru existenţa eternă. Dar deplina lor viaţă atâr- 
nă de iubirea lor, şi aceasta, de libertatea lor. Chiar prin 
existenţa chinuită în iadul etern persoanele dau mărturie 

despre valoarea eternă pe care le-a acordat-o Dumnezeu ca 
existenţe libere. | | 

Credinţa creştină afirmă că Sfânta Treime e baza eter- 
nă a persoanelor umane şi modelul de fericire în unitatea 
dragostei. Dumnezeu a creat pe oameni ca persoane pe 
care să le iubească şi ca Tată şi ca Frate. Când au căzut din 
dragoste prin libertatea lor, L-a trimis pe Fiul Său insuşi să 
Se facă Frate deplin al lor prin asumarea firii omeneşti sau 
prin întrupare, să ducă până la Jertfa de Sine iubirea Sa faţă 
de ei şi să le asigure eternitatea prin învierea Sa. Le-a acor- 
dat astfel o şi mai mare dragoste după ce oamenii au căzut 
din iubire în păcat. În Sfânta Liturghie această dragoste ne 
e arătată, dovedită şi comunicată permanent de Sfânta 
Treime, de Fiul întrupat, jertfit şi înviat pentru ca prin 
aceasta să ne conducă la dragostea desăvârşită a Împă- 
răţiei Sfintei Treimi. | 

Numai această unire eternă in dragoste între persoane, 
întemeiată pe Sfânta Treime, susţinută de Fiul lui Dum- 
nezeu prin întrupare până la jertfa de Sine pentru oameni 
şi asigurată pentru eternitate prin înviere, dă sens exis- 
tenţei. Altfel totul ar fi fără sens. Fără jertfă, lumea ar fi 
exclusiv un teatru de război al egoismelor sălbatice; fără 
inviere, naşterea oamenilor n-ar avea nici o rațiune. Exis- 
tenţa însăşi ar rămâne cu totul inexplicabilă. Singură învie- 
rea umple toate de sens, de lumină. 

La originea lumii stă dragostea Sfintei Treimi. Istoria e 
lăsată de Sfânta Treime ca drum al creşterii oamenilor în 
dragoste; sfârşitul ei va fi dragostea eternă şi fericită în 
unirea desăvârşită cu Sfânta Treime şi intreolaltă. Sfânta 
Liturghie e locul central de creştere a oamenilor în această 
dragoste şi unire, prin împărtăşirea împreună de Fiul lui 
Dumnezeu Cel jertfit şi înviat pentru ei, ca să înveţe şi să 
ia putere să se iubească şi ei până la jertfă, şi prin aceasta 





" INTRODUCERE 19 





să înainteze spre învierea cu EI în viaţa de veci. Dacă n-ar 
_fi intervenit păcatul, am fi crescut în dragoste numai prin 
dăruire reciprocă. Dar păcatul egoismului a făcut necesară 
forma dăruirii ca jertfă împreunată cu durerea pe care o 
implică desprinderea de obişnuinţa falsei şi trecătoarei 
dulceţi a egoisrmului. 

Păcatul e o pricină a diminuării existenţei persoanei; el 
aduce moartea trupească. lar dacă e o existenţă continuă 
după aceea, ea e o existenţă chinuită, o moarte sufletească 
veşnică, ce începe încă de aici. 

Hristos a biruit moartea pentru că a biruit păcatul lipsei 
de iubire prin jertfa Sa pe cruce. El a restabilit persoana în 
atributele normale ale dragostei şi nemuririi. A reactivat 
prin aceasta comuniunea între persoane. În Sfânta Litur- 
ghie credincioşii trăiesc şi se obişnuiesc să crească în dra- 
goste şi în unire fără sfârşit cu Hristos Cel jertfit şi înviat şi 
între ei înşişi, activând dragostea ca atribut al persoanelor 
şi gustând prin arvună viaţa de veci de după înviere, viață 
fericită în comuniunea mereu sporită ce se hrăneşte din 
Hristos şi din Sfânta Treime. Prin aceasta ei trăiesc sensul 
deplin al existenţei în mod anticipat, sens arătat prin lu- 
minile ce sunt aprinse în tot timpul Sfintei Liturghii. 

În comuniunea începătoare cu Sfânta Treime prin uni- 
rea lor euharistică cu Hristos şi deci prin înfierea lor, care-i 
face asemenea Fiului, ei trăiesc, dacă voiesc, în arvună ca 
moștenitori ai Împărăției Sfintei Treimi sau ca părtaşi la Ea. 
lar comuniunea Sfintei Treimi este izvorul suprem şi nese- 
cat al celor trei valori mai înalte ale existenţei: persoana, 
dragostea și veşnicia lor. Aceste valori ni se comunică prin 
Fiul lui Dumnezeu Care nu S-a făcut om, nu S-a răstignit şi 
n-a înviat şi nu S-a înălţat ca să nu mai fie cu noi, ca să 
rămână doar o amintire şi o nădejde că ne va da şi nouă 
învierea, ci ca să rămână cu noi şi să Se sălășşluiască în noi 

prin Taine, ca jertfit şi înviat, ca să intărească şi în noi 
dragostea spre înviere şi spre viaţa de veci. În acest scop 
EI Se uneşte cu noi cel mai mult prin Sfânta Împărtășanie 
în Sfânta Liturghie ca Cel jertfit şi înviat. De aceea Sfânta 
Liturghie este prin excelenţă trăirea cu Hristos Cel jertfit şi 
înviat, ca să întărim în noi duhul dragostei până la jertfa 
contrară egoismului şi să înaintăm astfel spre înviere în 
împărăţia dragostei eterne a Sfintei Treimi. 

Împărăţia Sfintei Treimi sau comuniunea în ea se tră- 
ieşte în Sfânta Liturghie nu numai între cei prezenţi, ci şi cu 
toţi cei alipiţi de Hristos, ca Biserică, fie că sunt trăitori în 
prezent, fie că au trecut la cele veșnice. Dragostea ca atri- 
but al persoanei îi vede continuându-și viaţa în veci şi pe 
cei adormiţi. Cei prezenţi la Liturghie îşi arată dragostea şi 
faţă de cei adormiţi, şi, o dată cu aceasta, credinţa în ne- 
murirea lor, făcută fericită prin dragostea lor, prin pomeni- 
rile dese ale acelora în rugăciunile lor. Prin aceasta cei pre- 
zenţi arată nu numai credinţa în durata eternă a persoa- 
nelor iubite, ci şi conştiinţa răspunderii lor pentru eterni- 
tatea lor fericită. Acolo unde nu se crede în eternitatea per- 
soanei, scade şi răspunderea unora pentru alţii. Răspun- 
derea aceasta ia proporţii nemăsurate acolo unde se ştie că 
de faptele noastre față de alţii, atât cât trăiesc, şi de ru- 
găciunile noastre pentru ei, după moartea lor, depinde însăşi 
fericirea eternității la care sunt destinaţi. Şi numai o astfel de 
răspundere, crescută dintr-o iubire nemăsurată, înalţă cali- 
tatea persoanei umane la trepte de negrăită înălţime. 





PRELIMINARII 


A 


LOCAŞUL BISERICESC, 
CHIP AL CREAŢIUNII COSMICE ŞI UMANE 


Ideea că locaşul bisericesc este chip al creaţiunii cos- 
mice şi al omului, ca biserici în devenire posibilă, a fost 
afirmată în mod hotărât de Sfântul Maxim Mărturisitorul. 

Aşa cum locașul bisericesc ţine într-o unitate pe cre- 
dincioşii mireni aflaţi în naos şi pe preoți aflaţi în altar (iera- 
teion), şi aceştia înaintează împreună spre unirea cu Dum- 
nezeuzZ şi spre tot mai mare unire între ei, tot aşa şi crea- 
țiunea cosmică ţine într-o unitate mulţimea fiinţelor văzute 
şi nevăzute care înaintează tot mai mult spre Dumnezeu, şi 
prin aceasta spre o şi mai accentuată unire între ele; şi, la 
fel, fiinţa umană e o unitate alcătuită din trup şi suflet, şi 
acestea înaintează tot mai mult spre Dumnezeu şi prin 
aceasta spre o tot mai deplină unitate a lor. 

Nu se poate spune că locaşul bisericesc, creaţiunea 
cosmică şi cea umană sunt trei locaşuri bisericeşti inde- 
pendente unul de altul, chiar dacă creaţiunea cosmică şi 
umană au şi ele o unitate duală iniţială şi o mişcare spre 
Dumnezeu şi, prin aceasta, spre o şi mai mare unitate între 
ele. Căci creaţiunea cosmică, cel puţin în latura ei văzută, 


1. Mystagogia, PG 91, 657-717; cap. IL-IV; col. 669-672. 

2. Despre locaşul bisericesc ca promovând o călătorie a credincio- 
şilor spre Răsărit, sau spre Dumnezeu, a se vedea: Dr. Wilhelm Nyssen, 
Bildgesang der Erde, Paulinus Verlag, Trier, 1977, tradusă în româneşte 
de Preot D. Stăniloae şi Lidia Stăniloae sub titlul Pământ cântând în 
imagini, Bucureşti, EIBMO, 1978. 

şi omul, cel puţin în starea de după cădere, nu au con- 
Ştiinţa clară â înaintării lor spre Dumnezeu. Numai comuni- 
tatea credincioşilor (Biserica în calitate de comunitate a lor) 
are conştiinţa acestei înaintări a ei spre Dumnezeu, dând 
prin aceasta şi locașului în care se adună spre slujirea litur- 
gică acel caracter de Biserică actualizată. Apoi, înaintarea 
spre Dumnezeu a creaţiunii cosmice şi umane, luate în ele 
înseşi, este altfei decât înaintarea liturgică în sensul strict 
al cuvântului, din locaşul biseri::esc propriu-zis. Creaţiunea 
cosmică şi ființa umană sunt locaşuri bisericeşti în alt sens, 
într-un sens mai larg decât locaşul bisericesc propriu-zis, şi 
mişcarea lor spre Dumnezeu e deosebită de mișcarea litur- 
gică în sensul strict, din locaşul bisericesc propriu-zis. Dar 
ele se întregesc. 

De aceea creaţiunea cosmică - în latura ei văzută — 
numai în solidaritate cu locaşul bisericesc propriu-zis sau 
cu comunitatea credincioșilor adunată în el, şi prin aceas- 
ta, poate ajunge şi rămâne în starea de Biserică actualizată 
sau de Biserică extinsă. La fel şi omul. Pe de o parte, Bise- 
rica actualizată este propriu-zis o parte a cosmosului văzut 
şi a comunităţii umane în general, pe de alta, este ca un fel 
de aluat ce penetrează întregul cosmos şi întreaga comuni- 
tate umană, tinzând să ajute la actualizarea caracterului lor 
de biserici, desigur în alt sens decât al Bisericii propriu-zise. 
Dumnezeu Îşi exercită lucrarea Sa atractivă în această par- 
te a creaţiunii cosmice şi a comunităţii umane în sensul 
unificării lor cu Sine şi întreolaltă într-un mod mai eficient 
după întruparea şi învierea Fiului Său ca om şi după trimi- 
terea Sfântului Duh în ziua Cincizecimii. Dar aceasta nu cu 
scopul de a separa această parte a creaţiunii cosmice şi uma- 
ne de restul lor, ci cu scopul ca prin aceasta să le atragă şi pe 
acelea în întregime în unitatea și mai strânsă cu Sine. 

Astfel, întrucât nu poate fi vorba de o separație, dar nici de 
o identificare, ci de o interferenţă între Biserica propriu-zisă şi 
creaţiunea cosmică şi umană, legate şi ele obiectiv de 

Dumnezeu, se poate spune că creaţiunea cosmică şi uma- 
'nă, unite şi ele obiectiv cu Dumnezeu, nu au numai o ase- 
mănare cu Biserica, ci participă într-un anumit grad la ea, 
precum şi Biserica participă la creaţiunea cosmică şi la 
umanitate, lucrând în sânul lor. Prin aceasta, atât Biserica 
cât şi creaţiunea cosmică și fiinţa umană sunt în general 
într-o interpenetrare şi în acelaşi timp sunt chemate la o tot 
mai accentuată interpenetrare. În acest sens se poate spu- 
ne că creaţiunea este o Biserică de alt chip şi nedezvolta- 
tă5, nedeplin actualizată, având Biserica în ea ca un fer- 
ment care o poate ajuta să se dezvolte până la starea de 
Biserică actualizată, dar într-un sens propriu ei. Şi aşa cum 
fermentul are în sine puterea de a dospi făina, iar făina, ca- 
pacitatea de a se dospi şi a face pâine prin aluat, aşa tinde 
şi Biserica de a penetra creaţiunea, şi creaţiunea de a se 
lăsa penetrată şi transfigurată de Biserică. Pentru că în Bi- 
serică lucrează Duhul Cuvântului cel întrupat, prin care a 
fost creată lumeat. 

Astfel,nu poate fi vorba de trei Biserici alăturate, sau de 
una în alta, ci de o singură Biserică deplină cu trei aspecte. 


3, Sf. Maxim nu se sfieşte, de aceea, să numească cosmosul nu 
numai o imitație a locaşului bisericesc, ca chip al lui, ci chiar biserică: 
“Întreg cosmosul, fiind în chip înţelegător o biserică nefăcută de mână, 
indică prin aceasta biserica făcută de mână. Există în el un loc sfânt al 
preoţimii, întrucât are lumea de Sus, care s-a dat puterilor de Sus; şi are 
naosul, întrucât cuprinde locul de jos, care s-a rezervat acelora cărora li 
s-a rânduit viața simţurilor“ (Op. cit., col. 669). 

4. Sf. Maxim aplică acestei interpenetrări a celor trei aspecte ale 
Bisericii imaginea de la lezechiel, a carului lui Dumnezeu purtat de roţi 
ce se mişcă una în alta (1, 16) (Mystagogia, PG 91, 669 C). Dionisie Areo- 
pagitul explică această imagine astfel: "Roţile incandescente și deiforme 
posedă de fapt, în acelaşi timp, mişcările lor de jur împrejur (una în 
alta), pentru că se mișcă etern în jurul aceluiaşi Dumnezeu, dar şi reve- 
lările lor, pentru că manifestă ceea ce e ascuns, ridică ceea ce e negrăit 
şi transmit printr-o pornire progresivă iluminări mai înalte fiinţelor infe- 
rioare (Jerarhia cerească XV, 9; la Pierre Miguel, Quatre symboles de la 
vie monastique, în Collectanea Cisterciensia, tome 42, 1980, p. 62). 

Biserica propriu-zisă are în parte legată de ea, ca pe o curte 
întinsă şi ca-pe o mare mulţime de fiinţe umane, întreaga 
creațiune cosmică şi întreaga umanitate, care nu şi-au asi- 
milat explicit şi deplin caracterul de Biserică în felul propriu 
lor, dar sunt chemate să şi-l asimileze prin răspunsul lor po- 
zitiv la lucrarea părţii creaţiunii şi umanităţii devenită Bise- 
rică în sensul explicit sau strâns și deplin. Dar faptul că 
această curte cosmică şi această mulţime umană au în fi- 
rea lor o mişcare spre starea deplinei lor unificări şi um- 
pleri de un conţinut spiritual mai desăvârşit şi de o frumu- 
seţe tot mai mare și că uneori această mişcare e foarte pu- 
ternică, deşi nu e deplin conştientă de ţinta şi de drumul ei 
adevărat — şi de aceea se soldează adeseori cu eşecuri —, 
dă amploare şi complexitate desfășurată mişcării Bisericii, 
şi prin aceasta arată că şi ele au un anumit caracter de bi- 
serici, având în Biserica propriu-zisă icoana lor de model. 

Dar numai când creațiunea cosmică şi fiinţa umană 
câştigă conştiinţa clară că ţinta înaintării lor e Dumnezeu, 
in Care găsesc desăvârşirea adevărată, mişcarea lor poate 
scăpa de formele ambigue -— în parte bune, în parte rele — 
şi ele pot fi numite Biserici în sensul actualizat. În acest caz 
ele sunt imprimate de forma clară a Bisericii, şi prin aceas- 
ta ele devin aspecte ale Bisericii celei una sau părţi orga- 
nice de un fel propriu al Bisericii celei una, sau forme prin 
care se arată aceasta. 

E de remarcat că Sfântul Maxim nu include în definiţia 
pe care o dă Bisericii, ca locaş al comunităţii liturgice a cre- 
dincioşilor şi ca chip al creaţiunii cosmice și al fiinţei uma- 
ne, pe Dumnezeu. Dumnezeu e socotit de Sfântul Maxim 
mai presus de Biserică, în calitatea Lui de necreat. Dar legă- 
tura Lui cu Biserica o afirmă implicit când Îl vede legat într-un 
raport cu creaţiunea asemenea celui al Bisericii cu ea. 

Noi vom include în definiţia Bisericii, în cele trei sensuri 
ale ei, prezenţa lui Dumnezeu. Căci chiar dacă Dumnezeu 
ca necreat e transcendent oricărei creaţiuni cosmice sau 

umane, El stă totuşi obiectiv într-o atât de strânsă legătură 
cu ea, încât fără prezenţa Lui nu există Biserica în cele trei 
sensuri ale ei. 

in locaşul bisericesc al comunităţii liturgice, Dumnezeu 
Se află la locul cel mai înalt, care e Sfânta Masă din altar, 
în Trupul şi Sângele lui Hristos; în vârful creaţiunii cosmice 
EI Se află ca Cel din care sunt toate, Care le susţine pe 
toate, iar în fiinţa umană, ca fundament şi ca orizont ne- 
sfârşit, posibil de simţit în legătură cu inima. 

Pe lângă aceasta, menţionăm că Sfântul Maxim vede, ca 
parte nevăzută a Bisericii, creaţiunea cosmică, fiinţele înge- 
reşti. Fără a contesta că creaţiunea cosmică, ca Biserică, în 
felul ei are şi acest sens, noi ne vom concentra atenţia 
când e vorba de ea mai mult asupra raţiunilor lucrurilor, ca 
parte superioară a Bisericii cosmice. lar pe Dumnezeu Îl 
pute:.. vedea în această Biserică în strânsă legătură cu 
acest:, raţiuni. În plus, nu vom vedea nici fiinţa umană des- 
părți. de această Biserică cosmică. Ba, mai mult, chiar 
dacă iiinţele îngereşti pot fi şi ele un fel de preoţime (iera- 
teion) a creaţiunii cosmice văzute, căci ele laudă pe Dum- 
nezeu pentru minunata orânduire a cosmosului, preotul cel 
mai propriu al cosmosului este omul, sau comunitatea 
umană îndeobște. Nici fiinţa umană sau comunitatea uma- 
nă îndeobşte nu se poate actualiza deplin ca Biserică în 
felul ei fără creaţiunea cosmică, nici aceasta, fără fiinţa 
umană, sau fără umanitate în general. Căci nici mişcarea 
creaţiunii cosmice spre Dumnezeu, sau în general spre 
trepte mai înalte, bine orânduite, nu se poate realiza fără 
fiinţa umană, şi nici aceasta nu poate progresa spre Dum- 
nezeu sau spre o viaţă superioară fără ajutorul creaţiunii 
cosmice. 

Deci curtea cosmică ce se întinde în jurul locaşului bi- 
sericesc, ca Biserică în devenire posibilă în felul ei, e plină 
de mulţimea fiinţelor umane, şi înaintarea lor e o mişcare 
îmbinată, fie că se face spre o participare actualizată a lor 

la Biserica propriu-zisă, prin înaintarea explicită spre Dum- 
nezeu, fie spre o stare slăbită şi ambiguă a acestui carac- 
ter de Biserică, prin înaintarea spre fiinţe care nu sunt cu 
adevărat bune. 

Pe lângă aceea, mai trebuie observat, pe de altă parte, 
că fiinţa umană îşi împlinește în mod normal funcţia de 
preot al creaţiunii cosmice, în măsura în care descoperă 
raţiunile nevăzute ale lucrurilor şi le face să devină efi- 
ciente în conţinutul lor adevărat, şi deci în mod propriu, în 
creaţiunea văzută. Însă îndată ce fiinţa umană se ridică la 
această cunoaştere, ea vede şi pe îngeri lucrând la eviden- 
țierea acestor raţiuni şi la implinirea rostului lor ca mijloace 
de apropiere, prin creaţiunea văzută, de Dumnezeu. În 
acest caz îngerii fac mai evident fiinţei umane pe Dum- 
nezeu în creaţiunea cosmică şi fac mai eficientă slujirea lui 
Dumnezeu de către om în această creaţiune. 

Pe lângă aceste reflexiuni, care în parte rețin viziunea 
Sfântului Maxim despre cele trei aspecte componente ale 
Bisericii, în parte le întregesc înţelesul, mai socotim demnă 
de menţionat încă o trăsătură din viziunea Sfântului Maxim 
despre Biserică, pe de o parte pentru a-i evidenția impor- 
tanţa, pe de alta, pentru a-i aduce unele precizări de înţeles. 

În clădirea bisericii Sfântul Maxim vede categoria mire- 
nilor reprezentată prin naos şi pe cea a preoţimii reprezen- 
tată prin altarul rezervat ei nu ca fixate în starea lor, ci ca- 
tegoria mirenilor o vede ca pe o preoţime în devenire, şi 
categoria preoţimii, ca pe o categorie a mirenilor care şi-a 
actualizat chemarea preoțească potenţială. "Naosul este lo- 
cul preoțimii în potenţă, zice el, prin orientarea spre sfâr- 
șitul Sfintei slujbe; şi iarăşi, locul preoţimii este naos, 
având naosul ca început al lucrării ei'5. 

Dar aşa cum partea văzută a creaţiunii cosmice nu de- 
vine lume îngerească, oricât se face de străvezie ultima 


5. Op. cit., col. 660 A. 

„prin prima, tot aşa nici categoria laicilor nu se confundă cu 
cea preoțească, oricât de mult se imprimă una de alta; ele 
devin o unitate în mod neconfundat. Totuşi e de reţinut 
ideea acestei imprimări a laicilor de starea preoțească și 
cea de prezenţă potenţială a stării preoţeşti în ei, și invers, 
însă nu prin coborârea stării preoţeşti la starea mirenească, 
ci prin conducerea celei din urmă de către cea dintâi spre 
unirea cu Dumnezeu, adică spre unificarea ambelor în 
DumnezeuS. 

În această viziune poate fi văzut temeiul mai adânc al 
preoţiei universale a mirenilor, şi datoria preoţiei sacra- 
mentale de a nu se distanţa de mireni, ci de a şi-i apropia 
printr-o ajutorare a lor de-a înainta împreună cu ea spre 
unirea cu Dumnezeu și, împreună, în Dumnezeu”. 

Pe lângă aceasta, preoţia universală a mirenilor, a cărei 
activitate ajută preoţiei sacramentale să se exercite, se 
arată atât în faptul că omul credincios devine preot în bise- 
rica fiinţei proprii, cât şi în faptul că descoperă raţiunile 
nevăzute ale lucrurilor şi prin aceasta contribuie la desco- 
perirea şi promovarea caracterului de Biserică al creaţiunii 
cosmice şi al fiinţei proprii. | 

lar fiinţele umane, descoperind chipurile raţiunilor 
dumnezeiești în lucruri, cunosc totodată că minţile (noes) 
îingereşti cuprind în ele raţiunile tuturor realităţilor sensi- 
bile, ca trepte tot mai înalte spre Dumnezeu, până la rădă- 
cinile lor în Dumnezeu şi într-o tot mai strânsă solidaritate 
intre ele, așa cum le cuprind treptat la un nivel inferior şi 


6. Ibidem. 

7. AL. Schmemann zice despre datoria de iubire a preoţilor faţă de 
mireni: “Preoţia arată smerenia, şi nu mândria Bisericii, căci în ea se 
vădeşte deplina atârnare a Bisericii de iubirea lui Hristos, adică de 
preoţia Lui unică şi desăvârşită. La hirotonia sa, preotul primeşte nu 
"preoţia", ci darul iubirii lui Hristos. lubirea a făcut în Hristos preotul unic 
şi ea dă, celor trimişi să slujească poporul Său, acea preoţie unică" (Aus 
der Freude Leben, Freiburg im Breisgau, 1974, p. 115). 

minţile omeneşti. Dar cuprinzând raţiunile lucrurilor, îngerii 
le şi fac pe cele din urmă să se resimtă de prezenţa acelor 
rațiuni, ca imaginile sensibile în care acele raţiuni sunt 
plasticizate, ajutând şi fiinţele umane să cunoască mai clar 
raţiunile lucrurilor şi să-şi exercite lucrarea lor asupra lu- 
crurilor ca imagini plasticizate ale lor, într-un mod mai efi- 
cient şi mai bine orânduit, sau să prezinte în realizări artis- 
tice adâncurile străvezii, frumoase şi tainice ale lucrurilor. 
Dar odată ridicată la vederza rațiunilor dumnezeieşti şi 
la simţirea fiinţelor îngereşti ce strălucesc prin imaginile 
văzute ale acelor raţiuni, după o dezlipire de prea pătimaşa 
alipire de latura văzută a lucrurilor, considerată ca ultimă 
realitate şi producătoare de plăceri sensibile și de griji, 
mintea omenească vede prin ele şi pe Dumnezeu. Dacă 
Sfântul Maxim a văzut în latura nevăzută a Bisericii cosmice 
mai mult pe ingeri, Calist Patriarhul vede în ea mai mult 
raţiunile lucrurilor. Dar credem că acestea sunt numai două 
etape în urcușul spiritual al omului. Căci ştim cât de mult 
a insistat Sfântul Maxim asupra raţiunilor lucrurilor. În orice 
caz, atât cel dintâi, cât şi cel din urmă străvăd — primul prin 
ingeri, cel din urmă prin raţiunile lucrurilor — pe Dumnezeu 
cel Unul. Redăm aici cuvintele lui Calist Patriarhul în acest 
sens: 'Mă văd umplut de sfânta lumină din inimă prin darul 
lui Dumnezeu, ca un sfeşnic nestins al Duhului, dacă se 
poate spune aşa. Şi aşa sunt introdus în raţiunile făpturilor 
şi văd toate raţiunile tuturor unite într-o singură Raţiune tai- 
nică şi toate ale Scripturii le văd sfârşind în acea Raţiune'8. 
Calist Catafygiotul introduce o altă idee referitoare la 
partea nevăzută a Bisericii cosmice. Pentru el, latura aceas- 
ta e constituită din energiile mântuitoare, sau şi prin ele. El 
vede prin aceasta pe Dumnezeu într-o legătură mai intimă 
cu lumea. Dar şi prin raţiunile lucrurilor create mintea ome- 
nească se poate ridica la unirea cu Dumnezeu cel Unul. În 


8. Capete despre rugăciune, Filoc. rom., vol. VIII, p. 292. 

cazul dintâi, Dumnezeu lucrează mai eficace la mântuirea 
noastră, căci lucrează prin Însuşi Duhul lui Hristos. Pe când 
cunoaşterea raţiunilor lucrurilor create e proprie şi raţiunii 
naturale, cunoaşterea energiilor necreate se produce prin- 
tr-o experienţă a omului inzestrat cu har. Şi o altfel de preo- 
ţie realizează aceasta decât cel care lucrează în lume nu- 
mai pe baza cunoaşterii naturale a raţiunilor lucrurilor crea- 
te. Dar iată cuvintele lui Calist Catafygiotul în acest sens: 
'Deci cele multe sunt toate din Unul?, dar sunt din Unul în 
chip felurit, pentru că şi modurile în care vin acestea la uni- 
tate sunt felurite. Căci unele din acestea sunt începute și 
create; altele sunt necreate şi lipsite de un început tempo- 
ral. Dar tuturor le este în tot chipul cauză Unul cel nepă- 
truns ca fire. insă unora prin creare, altora prin fire (firea 
dumnezeiască). De aceea nu la fel ne apropiem de toate 
acestea şi nu ni le însuşim la fel. De cele aflătoare sub stă- 
pânire în stare de creaturi, trebuie să ne apropiem pentru 
altceva, nu pentru ele, precum de oglindă ne apropiem 
pentru ceea ce se arată şi ia chip în ea. Astfel,nu ne apro- 
piem de creaţiune pentru îmbunătăţire, ci pentru arătarea 
Unului suprem în ea. Dar de cele fără început şi care sunt 
din EI, ne apropiem nu pentru altceva, ci pentru ele însele 
şi pentru Cel din care sunt. De aceea trebuie să ne apropiem 
cu adevărat de ele pentru ele însele, și lor le este apropiat 
prin fire Unul cel suprem. Mai bine-zis ele sunt prin fire 
aproape de Unul suprem şi din vârf... Astfel, cele cauzate 
din creaţiune, privite corect, înalţă mintea prin această pri- 
vire la oglindirea Unului şi o unesc dezlegând-o de toate, în 
chip simplu, cu înţelesul unitar al Unului, dacă mintea pri- 
veşte la ele aşa cum se cuvine. lar cele care au pe Unul 
cauzator şi lucrător prin fire, întrucât Acela dă minţii prin 
ele o formă asemenea lor, au puterea să facă mintea să 
cunoască pe Însuşi Unul acela. Acum cosmosul a devenit 


9. O spusese şi Sf. Maxim în Ambigua, PG 91, 1081 C. 

pentru acest om cu adevărat Biserică, în care se străvede 
Dumnezeu cel Unul'10. | | E 

Să trecem acum la expunerea deosebită a celor trei 
aspecte ale Bisericii. | 


1. Sensul creaţiunii cosmice 
ca Biserică în devenire posibilă 


Sfântul Maxim consideră ca parte nevăzută, deci preo- 
țească, a creaţiunii ca Biserică fiinţele îngereşti. Această 
idee conţine un adevăr, căci îngerii laudă pe Dumnezeu 
pentru înţelepciunea şi puterea Lui arătată în creaţiune şi 
ajută la conducerea ei spre Dumnezeu. Dar pe noi ne inte- 
resează aici nu atât slujirea preoțească a îngerilor, ci rolul 
pe care-l are fiinţa umană în creaţiune. De altfel chiar Sfân- 
tul Maxim, precizând despre creaţiunea văzută că este com- 
pusă din "fiinţele văzute", credem că înţelege prin aceasta 
nu lucrurile sau animalele, ci fiinţele umane. În acest caz, 
oamenii sunt la fel de mireni în raport cu îngerii ca preoţi. 
Dar un fel de mireni în mişcarea spre starea îngerilor, sau 
a preoţilor, superiori creaţiunii cosmice, desigur după slu- 
jirea, şi nu după fiinţa lor. Dar ca să ajungă până la nivelul 
chemării preoţeşti a ingerilor, flinţele umane trebuie să 
practice continuu o slujire cuvenită lor ca preoţi în cadrul 
creaţiunii cosmice a lucrurilor şi animalelor. Sensui general 
în care vede Sfântul Maxim pe mireni, în calitate de fiinţe 
văzute, ca naos, iar pe îngeri, ca preoţime, ne dă putinţa să 
socotim pe îngeri nu atât ca preoţi ai ordinii materiale şi 
animale a creaţiunii, ci ca preoţi ai fiinţelor umane. 

Dar întrucât fiinţele umane au calitatea de subiecte ca- 
pabile de iniţiative şi acţiuni libere în cadrul creaţiunii cos- 
mice neînsufleţite, aceasta ne dă de înţeles că Sfântul Ma- 
Xxim îi consideră pe îngeri ca folosindu-se mai ales de oa- 


10. Despre viața contemplativă, Filoc. rom., vol. VIli, p. 414-415. 

meni în conducerea creaţiunii cosmice materiale şi ani- 
male spre Dumnezeu. Chiar faptul că Sfântul Maxim con- 
sideră fiinţele umane ca preoţi în devenire arată aceasta. 
Drept urmare, în creațiunea văzută ca naos trebuie să dis- 
tingem ca pe o categorie deosebită subiectele umane, ca 
preoţi in devenire care, slujind lui Dumnezeu, deschid lu- 
mea pentru o lucrare mai eficientă a lui Dumnezeu în eall. 

lar întrucât pe noi ne interesează aici nu atât lucrurile 
sau animalele, cât fiinţele umane, ne vom ocupa mai mult 
cu acestea în rolul lor de preoţi chemaţi să transfigureze 
aspectul sensibil al creaţiunii cosmice, făcând să se vadă 
tot mai clar Dumnezeu prin acest aspect, ca Cel în care toţi 
şi toate au să se unească. Acţiunea sau mişcarea aceasta a 
fiinţelor umane trebuie să vină în întâmpinarea forţelor să- 
dite în natură şi să actualizeze toate posibilităţile lor într-o 
armonie între ele şi cu trebuinţele armonizate ale fiinţelor 
umane. 

Dumnezeu ne-a dat toate aceste forțe ca daruri impri- 
mate de raţiuni complementare ce se lasă organizate spre 
folosul nostru, sau descoperite în raționalitatea și în fru- 
museţea lor variată și totuşi unitară. Descoperirea acestei 
raţionalităţi o efectuează mişcarea umană prin activitate 
ştiinţifică; organizarea forţelor naturii conform raţiunilor lor 
spre folosul nostru o efectuează prin munca noastră, iar 
punerea în relief a frumuseţii lor armonioase o efectuează 


11. Al. Schmemann, Aus der Freude Leben, p. 113, zice: 'Omul a 
fost creat ca preot al lumii, pe care o oferă ca jertfă a iubirii și a laudei 
lui Dumnezeu şi cheamă prin această veşnică euharistie iubirea lui Dum- 
nezeu asupra lumii... Hristos este singurul preot adevărat, pentru că este 
unicul bărbat (Mann) desăvârşit... în Hristos adevărat este esenţa preo- 
ţiei ca iubire. Şi de aceea preoţia este esenţa vieţii'. Căci în EI a fost 
omorâtă moartea şi s-a ivit viaţa (pp. 113-114). Cele adăugate de 
Schmemann despre preotul ca "bărbat" al creaţiunii ca femeie nu le so- 
cotim prea potrivite. Creaţiunea este "obiect", nu femeie. Şi femeia nu e 
obiect. 

prin artă. Prin toate acestea ființa umană împlineşte o slu- 
jire de laudă a lui Dumnezeu, plină de recunoştinţă pentru 
folosul ce-l are din darurile creaţiunii, şi prin toate acestea 
poate înainta spre Dumnezeu. 

Dar Dumnezeu ni le-a făcut pe toate daruri pentru ca şi 
noi să 1 le aducem Lui ca daruri şi să le folosim ca daruri 
între noi, după ce le înfrumuseţăm şi organizăm prin mun- 
ca noastră de diferite feluri. Aceasta e slujirea sfântă sau 
preoțească spre care am fost destinaţi în cadrul creaţiunii 
cosmice. Împărtăşirea de aceste daruri, cu mulţumire 
adusă lui Dumnezeu, e un chip al Euharistiei. Prin toate ne 
împărtăşim de 'trupul' Cuvântului. 

Adevărata unire a tuturor în Unul dăruitor de la Care vin 
toate se înfăptuieşte prin iubire. lar iubirea se vădește prin 
daruri. Darului lui Dumnezeu, sau iubirii Lui, trebuie să-i 
răspundem cu darul nostru. Însă darul nostru nu poate fi 
decât darul Lui, prelucrat de munca noastră şi făcut prin 
intoarcerea celor dăruite de El către El, ca semn al iubirii 
noastre. Dar iubirea aceasta trebuie s-o manifestăm şi între 
noi prin aceleaşi daruri ce ni le facem reciproc din darurile 
lui Dumnezeu. Şi precum darurile ce ni le facem sunt din 
iubirea lui Dumnezeu, aşa şi forţa iubirii noastre între noi 
işi ia puterea din iubirea lui Dumnezeu faţă de noi. 

Munca şi dăruirea - până la propria fiinţă - sunt cele 
două laturi ale destinaţiei umane, iar ele alcătuiesc împre- 
ună slujirea noastră liturgică în sensul larg al cuvântului, ca 
înaintare spre unirea cu Dumnezeu şi între noi în cadrul 
creațiunii cosmice. Aceasta e liturghia cosmică de care 
vorbeşte Sfântui Maxim Mărturisitorul, ca înaintare a noas- 
tră spre Dumnezeu şi ca unire tot mai strânsă între noi, prin 
înaintarea în Dumnezeu. 

În liturghia aceasta cosmică, ce ne duce spre Dumnezeu 
şi spre unirea tot mai strânsă între noi în EI, se încadrează 
munca părinţilor pentru creşterea copiilor şi jertfelnicia lor 
pentru ei, munca tuturor celor ce au un aport dezinteresat 

spre o viață mai frăţească in comunităţile umane, strădania 
descoperirii rațiunilor divine ale forţelor creațiunii, munca 
scriitorilor şi a creatorilor de artă care fac mai frumoasă şi 
mai curată conviețuirea omenească. Munca aceasta şi su- 
doarea ei au devenit dintr-o osândă o slujire a lui Dum- 
nezeu şi a semenilor, un mijloc de înălţare a fiinţei umane. 
Sudoarea ei a devenit o agheasmă, cum a spus odată, în- 
tr-o vizită în România, Patriarhul Atenagora al Constantino- 
polului. 

Când munca aceasta e evitată sau când produsele scri- 
sului literar şi filosofic şi creaţia artistică sunt folosite spre 
aţâţarea patimilor şi dezvoltarea pornirilor urâte şi a tot 
soiui de dezbinări, se înţelege că nu se dezvoltă caracterul 
de Biserică al creaţiunii cosmice şi cei ce fac aceasta nu-şi 
implinesc slujirea sfântă, liturgică, ci creaţiunea cosmică e 
făcută teren şi motiv de luptă, de dezbinare, iar cei ce fo- 
losesc munca în acest fel nu conduc creaţiunea spre Dum- 
nezeu şi spre înfrăţirea între oameni, ci spre înmuiţirea 
forţelor răului şi urii în ea. 

Nu trebuie să uităm însă că întrucât Dumnezeu, spre 
Care înaintează fiinţa umană chiar în cadrul creaţiunii cos- 
mice, este Iristos cel răstignit, ea trebuie să se împărtă- 
şească şi de crucea Lui. De aceea înaintarea aceasta nu e 
ferită de greutăţi, de boli şi, până la urmă, de moarte. Dacă 
je primeşte pe acestea ca participare la crucea lui Hristos, 
ea ajunge prin ele la înviere, sensibilizându-se pentru bi- 
nele şi progresul duhovnicesc şi obişnuindu-se să renunţe 
la sine şi la plăcerile trupeşti şi la viaţa pământească în 
mod treptat sau pocăindu-se prin ele de păcate şi curăţin- 
du-se de ele. În felul acesta, ele sunt transformate din 
osândă pentru păcatul strămoșesc, în mijloace de înduhov- 
nicire şi în cale spre viaţa veşnică împreună cu Hristos cel 
inviat. Exemplul accentuat pentru primul caz este lov, pen- 
tru cel de al doilea, e tâlharul de pe cruce, cel din dreapta 
lui Hristos. 


3 - Spiritualitate şi comuniune în Liturghia Ortodoxă 


id 

Dacă se revoltă pentru ele, nu ie găseşte nici un sens. 
Unii Îl acuză pe Dumnezeu pentru ele că nedrept, sau Îl 
socotesc neputincios, uitând că prin aceasta Îi contestă în- 
suşirile unui Dumnezeu adevărat, deci Îl neagă: alţii le atri- 
buie proceselor naturii, contrazicându-şi afirmaţia despre 
perfecțiunea şi raționalitatea ce trebuie să o aibă natura, 
pe care ei o privesc ca supremă realitate. 

Adunarea fiinţelor umane în locaşul bisericesc propriu-zis 
are scopul să ajute, prin liturghia săvârşită în acest locaş, 
în sensul direct şi explicit al cuvântului, la implinirea aces- 
tei liturghii a lor în sensul larg, în naosul cosmic. 


2. Fiinţa umană ca biserică şi persoana umană 
ca preot al ei 


Adunarea fiinţelor umane în biserica propriu-zisă le 
ajută acestora să-şi împlinească funcţia lor preoțească în 
cadrul creaţiunii cosmice, pentru că prin Liturghia din bise- 
rică ele realizează în fiinţa lor o înaintare explicită şi conşti- 
entă spre Dumnezeu Cel aflat pe Sfânta Masă din altar şi o 
înaintare sufletească a unora spre alţii. Dar nu ajunge ca 
credinciosul să înainteze numai în locaşul bisericesc spre 
Hristos cel din altar, ci trebuie să devină el însuși locaș bi- 
sericesc propriu-zis spre starea preoțească - şi în calitatea 
aceasta putând să slujească lui Dumnezeu ca preot în 
creaţiunea cosmică. 

El trebuie să dezvolte şi în fiinţa sa calitatea de biserică 
ce are în centrul ei pe Dumnezeu şi calitatea sa de preot ce 
slujeşte lui Dumnezeu aflător în altarul inimii sale!2. Căci 
inima sa profundă, unde sălăşluiește Dumnezeu de la Bo- 
tez, e ca un altar pe care Se află același Dumnezeu Care se 
află şi în inima celorlalţi credincioşi şi la fundamentul crea- 
ţiunii, şi pe altarul locaşului bisericesc. Inimile pline de 
Dumnezeu se întâlnesc între ele ca unele ce se deschid 


12. Mystagogia, loc. cit. 

spre același infinit dumnezeiesc şi se scaldă în lumina Lui 
iubitoare fără să se contopească între ele şi cu EI, se întâl- 
nesc în acelaşi infinit care este şi fundamentul atotputernic 
„al creaţiunii, şi infinitul spre care e deschis altarul sau locul 
cel înalt al locașului bisericescl5. | 

Dar în modul cel mai concret Se află Dumnezeu pe 
altarul locașului bisericesc, căci aici Se află în mod nevăzut 
ca Fiul iui Dumnezeu, Cel care a venit la noi luând trupul 
nostru pe care, după ce l-a predat morţii pentru noi, şi a 
inviat cu el, ni-l împărtăşeşte plin de Duhul Sfânt nouă, 
unificându-ne cu EI şi întreolaltă și uşurându-ne prin aceas- 
ta şi realizarea văzută a unirii noastre între noi, căci EI ni se 
„comunică tuturor sub chipurile văzute de toţi ale pâinii şi 
vinului. Iar toate acestea le cunoaștem clar şi le primim toţi 
cei adunaţi în acest locaş prin unitatea credinţei. 

Despre omul ca biserică a scris foarte lămurit Sfântul 
Marcu Ascetul. Omul credincios e şi el o biserică actuali- 
zată pe măsura credinţei lui, în care el însuşi oferă darurile 
sale lui Hristos. Dar ceea ce e de remarcat este că Sfântul 
Marcu Ascetul vede preoţia persoanei umane strâns legată 


13. Avva Dorotei descrie această condiţionare a unirii fiinţelor crea- 
te conştiente între ele de unirea cu Dumnezeu astfel: 'Cu cât este cine- 
va mai unit cu aproapele, cu atât este mai unit cu Dumnezeu. Pentru ca 
să înţelegem sensul acestor cuvinte, vă voi da o imagine luată de la 
Părinţi: presupuneţi un cerc pe pământ, adică o linie în cerc trasă cu 
compasul, şi un centru. Numim centru mijlocul cercului... Închipuiţi-vă 
că acest cerc e lumea, iar centrul, Dumnezeu; şi razele, diferite căi sau 
moduri de vieţuire a oamenilor. Când sfinţii, doritori de a se apropia de 
Dumnezeu, merg spre mijlocul cercului, în măsura în care pătrund în in- 
teriorul lui, se apropie de Dumnezeu, şi în măsura în care se apropie unii 
de alţii, se apropie în acelaşi timp de Dumnezeu, şi cu cât se apropie 
mai mult de Dumnezeu, se apropie mai mult unii de alţii. Şi înţelegeţi că 
şi inversul e adevărat: când se întorc de la Dumnezeu, pentru a se în- 
drepta spre exterior, este evident că, cu cât se îndepărtează mai mult de 
Dumnezeu, cu atât mai mult se îndepărtează unii de alţii, şi cu cât se în- 

„depărtează mai mult unii de alţii, se îndepărtează mai mult de Dumnezeu' 
(învățături de suflet folositoare, Filoc. LX, la P. Miguel, op. cit..p. 61). 

şi dependentă de arhieria centrală a lui Hristos. E ceea ce 
are loc şi în Liturghia din locașul bisericesc, unde Cel ce se 
aduce jertfă, pentru a se împărtăşi de ea cei de faţă prin 
preotul văzut, este lristos, Arhiereul nevăzut. Şi acest fapt 
trebuie să-l vedem şi în Liturghia cosmică în care Hristos, 
Care e izvorul tuturor darurilor pe care noi le oferim lui 
Dumnezeu, după ce a devenit om, S-a făcut şi Arhiereul 
care le aduce pe ele, şi ne aduce şi pe noi Tatălui, ca dar, 
prefăcute în jertfa Lui, sau implicate în jertfa Lui, dat fiind 
că după ce EI ne-a dat bunurile naturii şi pe unii altora ca 
daruri, noi am nesocotit datoria de a le aduce şi de a ne 
aduce lui Dumnezeu şi unii altora. 

Sfântul Chiril al Alexandriei a stăruit asupra faptului că 
noi nu putem intra la Tatăl, deci nu ne putem mântui, decât 
în stare de jertfă curată, depăşind orice egoism. Dar 
această stare nu o putem dobândi decât în Iiristos, Cel ce 
a primit crucea pentru noi renunțând la Sine. El ne ia în 
Sine şi ne prezintă Tatălui ca jertfă curată, eliberaţi de ego- 
ism, prin starea Lui de jertiă curată, izvor a toată iubirea. 
Dar se înţelege că EI nu ne ia pe noi în Sine ca pe nişte 
obiecte, ci şi noi înşine trebuie să ne oferim, cu propria 
voinţă, în actul prin care ne oferă Hristos, sau ne dă putere 
să ne oferim împreună cu EI. 'După ce S-a ridicat din morţi, 
Emanuel, noul fruct al umanităţii întru nestricăciune, S-a 
suit la cer pentru a Se arăta acum pentru noi în faţa lui 
Dumnezeu şi Tatăl (Evr. 9, 24), desigur nu pentru a Se 
aduce pe Sine la vederea Tatălui (căci EI este totdeauna cu 
Acela şi nu e lipsit de Tatăl ca Dumnezeu), ci mai degrabă 
pentru a ne aduce în Sine la vederea Tatălui, pe noi, care 
eram în alara feţei Lui şi sub mânia Lui din cauza neas- 
cultării... În Hristos deci ne dobândim putinţa de a veni în 
faţa lui Dumnezeu, căci El ne face de acum vrednici de 
primirea lui Dumnezeu, ca unii ce suntem sfinţiţi'! +. 


14. Închinare în Duh și Adevăr, cartea XVII, PG 68. 

Deci noi am dobândit calitatea şi puterea de jertfă 
totală, nu lipsită de propria noastră liberiate, în actul prin 
care Hristos ne ia cu Sine în jertfirea Sa, deci nu lipsiţi în 
acelaşi timp de calitatea de preoţi ai jertfei noastre, prin 
calitatea lui Hristos de jertfă şi de Arhiereu al jertfei Sale şi 
de izvor de putere pentru jertfirea noastră. "Căci jertfa 
noastră este primită şi place lui Dumnezeu, pentru patima 
mântuitoare a lui Hristos. Şi eu cred că aceasta este ceea 
ce a spus Domnul însuşi: "Fără de Mine nu puteţi face ni- 
mic" (loan 15, 5). Deci în buna noastră mireasmă (buna 
mireasmă a jertfei noastre, prin care depăşim egoismul 
nostru din iubire, n.n.) e amestecată buna mireasmă a jert- 
fei lui Hristos, ridicându-ne împreună cu ea la Tatăl. Căci 
noi nu suntem primiţi altfel decât prin Hristos"15. 

Dar această dăruire sau jertfire a noastră lui Hristos, ca 
Arhiereu care ne aduce Tatălui, întemeind, susținând şi du- 
când la eficienţă deplină preoţia noastră prin arhieria Lui, 
se face şi în interiorul nostru. În acest interior Se află 
Hristos ca Arhiereu al bisericii noastre lăuntrice şi îimpreu- 
nă cu EI suntem şi noi preoţi în ea. O spune aceasta Sfântul 
Marcu Ascetul, declarând că noi oferim lui Hristos, aflat în 
interiorul inimii noastre ca intr-un altar, toate gândurile 
noastre din primul moment al apariţiei lor, înainte de a fi 
muşcate de fiara politei sau a mâniei. Prin aceste gânduri 
noi trăim o viaţă lăuntrică închinată lui Hristos, dar în le- 
gătură cu lumea din afară, deci nu lipsită de efect sfinţitor 
şi asupra acesteia. | 

Căci în faptul că Sfântul Marcu Ascetul vede jertfele 
aduse lui Hristos de noi pe altarui inimii nu numai ca o adu- 
cere a fiinţei noastre, ci şi a tuturor gândurilor şi simţirilor 
noastre, el arată că noi nu trebuie să renunţăm la viaţa 


15. Ibidem. 

noastră în lume, ci să o închinăm pe aceasta cu toate cele 
ce le efectuează ea în lume ca daruri lui Hristos. 

Cu alte cuvinte, preoţia noastră interioară, lucrătoare în 
biserica fiinţei noastre, Sfântul Marcu Ascetul o leagă de 
lucrarea noastră în lume, având să contribuim la sfinţirea 
acesteia sau la acţiunea noastră preoțească în creaţiunea 
exterioară. Totuşi, Sfântul Marcu Ascetul afirmă că Hristos 
arde "chiar aceste gânduri întâi născute, deci nemuşcate de 
fiara ispitelor păcatului, în f:scul dumnezeiesc, adică ne 
face să trecem prin aceste gânduri dincolo de ele în unirea 
cu Dumnezeu”. 

Sfântul Marcu ne recomandă ca pe altarul inimii să-l 
aducem lui Hristos nu lucrurile din afară, căci aceasta nu o 
putem face, ci gândurile prin care pornim la săvârşirea ac- 
țiunilor noastre referitoare la lucruri şi persoane din afară. 

Dar iată cuvintele Sfântului Marcu Ascetul: "Templul 
(personal) este sfânta casă, care e zidită de Dumnezeu. lar 
altarul este masa nădejdii aşezată în lăuntrul acestui tem- 
plu. Pe această masă se aduce de către minte gândul întâi 
născut al fiecărui lucru sau împrejurări în care ajungem, ca 
un animal întâi născut, ca jertfă de ispăşire pentru cel ce-l 
aduce, dacă îl aduce fără pată. 

Acest templu are loc în partea dinlăuntru a iconostasu- 
lui. Acolo a intrat lisus pentru noi ca Înaintemergător (Evr. 
6, 20), locuind de la Botez în noi, dacă noi nu suntem 
creştini nevrednici (Il Cor. 13, 5). Acest loc este încăperea 
cea mai dinlăuntru, cea mai ascunsă, cea mai curată a ini- 
mii. Dacă această încăpere nu se deschide prin Dumnezeu 
şi prin nădejdea raţională și înţelegătoare, noi nu putem 
cunoaşte în mod sigur pe Cel ce locuieşte în ea şi nu putem 
şti dacă jertfele noastre de gânduri au fost primite sau nu. 
Deschizându-se inima credincioasă prin nădejdea amintită, 
Arhiereul ceresc primeşte gândurile întâi născute aie minţii 
şi le arde în focul dumnezeiesc, despre care a zis: 'Am 

venit să aduc foc pe pământ şi cât aş dori ca el să se fi 
aprins" (Lc. 12, 49)'16. | 

Prin această liturghie interioară se realizează şi i în bise- 
rica fiinţei noastre o unificare a tuturor mişcărilor şi tendin- 
ţelor omului credincios între ele, şi a lui cu Dumnezeu. Şi 
ea ajută, la rândul ei, la unificarea fiecărei fiinţe umane cu 
celelalte în Dumnezeu, în activitatea sa în cadrul creaţiunii 
cosmice, intensificând pe cea din locaşul bisericesc în sens 
strict, pe care, pe de altă parte, se susţine. Căci un om neu- 
nificat în sine -— unificare ce nu se poate implini decât în 
Dumnezeu - nu se poate unifica nici cu ceilalţi. 

În acelaşi timp, aducând gândurile noastre despre lu- 
cruri lui Hristos, le întoarcem cu mulţumită şi curate Celui 
din care provin toate raţiunile lucrurilor, unificându-le din 
nou cu El şi, împreună cu ele, şi pe noi: "Ale Tale dintru ale 
Tale". Menţinerea raţiunilor lucrurilor în curăţia în care le-a 
creat Dumnezeu, prin aducerea lor lui Dumnezeu, a afir- 
mat-o Sfântul Maxim Mărturisitorul. Prin aceasta noi înşine 
ne menţinem curaţi, neadăugând patima noastră la ele. 
Despre trebuinţa de a despărţi patima de înțelesurile sim- 
ple ale lucrurilor Sfântul Maxim zice: "Înţeles pătimaş este 
gândul compus din patimă şi înţeles. Să despărțim patima 
de înţeles, şi va rămâne gândul simplu. Şi o despărţim prin 
iubire duhovnicească şi înfrânare, dacă voim' (Capete despre 
dragoste III, 43, Filoc. rom. II, p. 85). lar despre curățirea 
sufletului însuşi prin dezlipirea patimii de înțelesurile sim- 
ple ale lucrurilor, tot Sfântul Maxim zice: 'Necurăţia sufle- 
tului constă în a nu lucra după fire. Căci din aceasta se 
nasc în inimă gândurile pătimaşe. Şi lucrează după fire 
atunci când puterile pătimitoare (pasionale) ale sufletului, 
adică iuţimea şi pofta, rămân fără patimă în întâlnirea cu 
lucrurile şi cu înțelesurile (sau cu chipurile) lor' (Capete 
despre dragoste. Ill, 35, Filoc. rom., II, p. 84). 


16. Răspuns celor ce se îndoiesc de dumnezeiescul Botez, PG 65, 
col. 996. 

Dar ca şi Sfântul Marcu Ascetul, care vede chiar o ar- 
dere a gândurilor curate în oferirea lor lui Hristos celui din 
inimă, tot aşa şi Sfântul Maxim cere o ridicare a minţii din- 
colo şi de raţiunile simple ale lucrurilor, într-o predare a sa 
însăși lui Hristos: 'Virtuţile despart mintea de patimi; con- 
templaţiile duhovniceşti, de înțelesurile simple; în sfârşit, 
rugăciunea curată (golită de orice gând, n.n.) înfăţişează 
mintea lui Dumnezeu însuși' (Capete despre dragoste lil, 
cap. 44, Filoc. rom., Il, p.85). 

Dar lucrarea arhierească a lui Hristos din inima noastră 
nu se restrânge numai la primirea gândurilor noastre şi a 
fiinţei noastre înseşi, ci se arată şi într-o împărtășire a noas- 
tră de EI. Aceasta pentru că în orice iubire adevărată are 
loc o predare reciprocă. lar împărtăşania este un act de 
reciprocă iubire între credincios și Hristos. Sfântul Simeon 
Noul Teolog şi isihaștii, care au ajuns la o realizare culmi- 
nantă a unirii cu Hristos, iradiind ca lumină în interiorul 
propriei lor fiinţe, vorbesc atât de predarea lui Hristos către 
ei, cât şi de predarea lor lui Hristos. În aceasta trăieşte 
omul cea mai negrăită taină. 

in acest sens, Calist Catafygiotul zice: "Când ţâşneşte în 
inimă, din adâncul profund al izvorului dumnezeiesc şi din 
vederea înţelegătoare, puterea Duhului, e vremea potrivită 
de a tăcea. Căci atunci se săvârşeşte în chip negrăit sfânta 
slujbă (Iatreia) şi închinarea minţii câtre Dumnezeu în duh 
şi adevăr'17. 

Şi mai direct vorbește despre această împărtăşire inte- 
rioară Calist Patriarhul zicând: "Când mintea vede în Hristos 
adevărul în chip unitar (trecând peste mulţimea raţiunilor 
curate ale lucrurilor predate Lui, n.n.), e vremea de a tăcea 
(Eccl. 3, 7). Căci e vremea în care se bea nectarul dumne- 
zeiesc al bucuriei şi al veseliei duhovniceşti; e vremea ve- 
derilor de taină şi a împărtăşirii de lucrurile mai presus de 


17. Despre viața contemplativă, cap. 59, Filoc. rom., VIli, p. 472. 

fire. De fapt, atunci mintea vede limpede potirul în mâna 
Domnului, plin de vinul amestecării neamestecate (al dum- 
nezeirii şi omenităţii unite neamestecat în persoana, deci şi 
în sângele lui Hristos, n.n.), contemplă cât se poate de 
vădit turnarea din acesta în acesta (Ps. 74, 8, turnarea din 
Hristos, în noi —- n.n.) şi cunoaşte lămurit că dragostea Lui 
nu s-a deșertat (Ps. 74, 8). Căci străfundul revărsării bună- 
tății dumnezeieşti şi, aşa-zicând, adâncul bogăției și capă- 
tul harului nu se descoperă nimănui din noi în viaţa de 
acum, chiar dacă s-ar învrednici de cel mai înalt urcuş spre 
Dumnezeu şi de cea mai mare îndumnezeire. Căci capătul 
şi desăvârşirea se păstrează tuturor spre împărtăşire în 
veacul viitor'18. 

firistos ni Se dăruiește nu în mod simplu, ci cu sângele 
Lui cel vârsat pe Golgota pentru noi, cu sângele care păs- 
treaz: în ei dispoziţia în care S-a predat pe cruce Tatălui 
pent. noi, Căci dăruindu-Se atunci pentru noi, a făcut-o ca 
să ri: iâruim Şi noi împreună cu El Tatălui, dar noi încă nu 
ne-a::; deschis ca să-L primim. Acum, deschizându-ne Lui, 
ni ze dăruieşte in parte şi efectiv fiecăruia. Şi precum cine 
dă sângele său altuia ii dă viaţa sa cu tot ce e propriu celui 
ce i-i dăruieşte, aşa ne dă Hristos viaţa Sa, dăruindu-ne sân- 
gele Său. Şi pentru că sângele Său e curat de orice patimă 
(sufletească), ne dă şi nouă o dată cu acest sânge curat 
viața Sa curată şi veşnic durabilă, unită cu a Tatălui, mân- 
tuind viaţa noastră de orice boală a păcatului şi întărindu-ne, 
când Dumnezeu vrea să mai trăim pe pământ, chiar tru- 
peşte (1 Cor. 11, 50). 

Dar impărtăşirea de Dumnezeu e insoţită totdeauna de 
simţirea că ceea ce se primeşte, oricât de bogat ar fi, e nu- 
mai o mică parte din bogăţia nesfârşită a vieţii dumne- 
zeiești. Sfântul Simeon Noul Teolog a redat pe larg această 
experienţă, pe care o facem de altfel şi în împărtăşirea de 


18. Capete despre rugăciune, cap. 55, Filoc. rom., VHI, p. 328-329. 

cunoaşterea realităţii create, sau de unirea prin iubire cu 
fiinţa umană: | 


'E totul recapitulat, după părerea mea, în ceea ce se vede. 
Dar nu desigur după fiinţă, ci prin participare. 

De fapt tu aprinzi un foc de la un foc. 

E focul întreg pe care îl iei. 

Şi totuşi focul rămâne neimpărţit, fără a fi pierdut nimic'!9. 


Nici în locaşul uman al lui Dumnezeu, nici în cel cos- 
mic, nici în cel liturgic propriu-zis, împărtăşirea de Dum- 
nezeu nu poate ajunge la capăt. În toate aceste locaşuri ale 
lui Dumnezeu, împărtăşindu-ne de EI, experiem infinitatea 
Lui. În toate ne întâlnim cu infinitatea, căci împărtăşindu-ne 
de EI ne dăm seama că viaţa Lui depăşește infinit ceea ce 
putem primi. Şi aceasta întreţine setea noastră de a primi 
tot mai mult din El. 

Sfântul Simeon Noul Teolog zice iarăşi: 


"Când eu beau, însetez... 

Eu doresc să am şi să beau tot, 

Dacă e cu putinţă, toate abisurile... 

Dar nefiind aceasta cu putinţă, 

iţi spun că sunt totdeauna însetat... 

Deşi gura mea e plină totdeauna de apa care curge, 
care se revarsă în pâraie. | 


Când văd abisurile, mi se pare că nu beau deloc 
Deşi apa e toată în gura mea, 

Pentru că eu doresc să am tot, 

Fu sunt totdeauna un cerşetor, 

Când posed totul cu adevărat, 

Fiind unit cu puţinul pe care-l beau'20. 


19. Imnul | în Imne (Hymnes), Sources Chretiennes, vol. i56. 
20. Imnul XIII, op. cit., p. 219. | 

Aceasta susține creşterea noastră nesfârşită, dar mereu 
în Hristos. E o creştere întreţinută nu numai de primirea lui 
Hristos, ci şi de dăruirea noastră către EI. Şi aceasta în- 
seamnă creşterea prin iubire şi în iubirea care nu se satură 
niciodată. lar noi creştem în iubire dând şi primind. În mă- 
sura în care dăm, primim, şi în măsura în care primim, dăm. 
Dar noi dăm numai din puterea a ceea ce primim din EI. 

Dacă înaintarea creaţiunii ca întreg spre desăvârşire în 
timpul de faţă nu este în învăţătura creştină atât de clară, 
dat fiind sfârşitul prin care avem să trecem spre a ajunge 
la o desăvârşire în Dumnezeu, sau la o desființare totală a 
distanţării de Dumnezeu, aceeaşi învăţătură dă ca un fapt 
deplin clar desăvârşirea noastră în viaţa viitoare. În acelaşi 
timp e un fapt nu numai clar, ci şi verificabil prin expe- 
rienţă, înaintarea spre desăvârşirea duhovnicească a unora 
dintre fiinţele umane credincioase. Spiritualitatea creştină 
e în măsură să descrie şi etapele acestei înaintări a credin- 
ciosului singular. El parcurge un drum de purificare, ca să 
ajungă apoi la o tot mai accentuată unire cu Hristos. 

Pe de altă parte, această înaintare, sau această liturghie 
personală, insul credincios nu o efectuează rupt de crea- 
țiunea cosmică şi de comunitatea umană. Etapa curăţirii de 
patimi şi a deprinderii virtuţilor, ce culminează în iubire, şi 
a cunoaşterii lui Dumnezeu din creaţiune, din sine şi din 
semenii săi, se efectuează nu numai prin legătura cu Dum- 
nezeu prin credinţă şi rugăciune, ci şi prin împlinirea datori- 
ilor faţă de semeni prin lucrarea sa asupra creaţiunii. 

Dar între insul personal şi creaţiunea cosmică şi se- 
menii săi, primul loc îl ocupă familia lui. Căci înaintarea 
spre Dumnezeu nu e un privilegiu exclusiv al monahilor (de 
altfel şi aceştia au obştea monahală drept familie). Astfel 
persoana umană are datoria de a face şi din casa sa un lo- 
caş al lui Dumnezeu, prin care să înainteze spre unirea cu 

Hristos, într-o slujire, sau într-o liturghie care să-l ducă tot 
mai aproape de El. | | | 

Membrii familiei sunt chemați să-şi dea în acest scop in 
primul rând lor un ajutor reciproc. Ei sunt chemaţi să-şi 
ierte unii altora greşelile ce le săvârşesc ca oameni, să se 
îndemne cu cuvântul și cu pilda la ferirea de lucruri urâte, 
să se ajute în cele bune, să se îngrijească unul de altul şi 
să se îndemne cu pilda la rugăciune. Şi făcând astfel, ei 
simt cum înaintează spre Hristus. Sau pot experia că fără 
Hristos e greu să ducă o viaţă ferită de păcate grele, de cer- 
turi, o viaţă de pace şi bună înţelegere. Prin aceasta ei se 
întăresc şi pentru împlinirea datoriilor lor faţă de semenii 
din afara familiei, dându-și pildă de purtare cinstită şi de 
implinire a datoriilor, de activitate a lor în folosul societății. 
Îindemnul şi pilduirea aceasta sunt o datorie îndeosebi pen- 
tru cei cu o răspundere mai mare prin poziţia ce o deţin în 
familie, prin vârsta lor, printr-o stare mai avansată duhov- 
niceşte. În felul acesta membrii familiei pot ajunge să vadă 
unul în altul lucrând pe Hristos însuși. 

lar legătura lor cu Hristos şi inaintarea împreună în EI 
în viaţa de familie şi-o întăresc ţinând legătura cu lristos 
din locaşul Lui euharistic. Acolo pot cunoaşte clar și pot 
pune mai mult la inimă îndemnul de pace şi de întraju- 
torare materială şi spirituală, ce li se dă necontenit, sau pot 
simţi întărindu-se în ei darul păcii şi al bunei-inţelegeri, mai 
ales prin desele cuvinte ale preotului ce li se adresează cu 
crucea ridicată: "Pace tuturor". Acolo, privind mereu la cru- 
cea prin care Hristos Şi-a dat viaţa Sa pământească din 
dragoste pentru ei şi impărtăşindu-se de trupul Lui răstignit 
şi de sângele Lui vărsat pentru ei, pot căpăta şi ei puterea, 
ca membri ai familiei, să-şi biruie egoismui şi să ducă o 
viaţă de pace şi de înfrânare de la toate pornirile şi certurile 
care îngreunează viaţa lor în familie, sporind între ei iubi- 
rea şi jertfelnicia. 

LOCAŞIUL BISERICESC PROPRIU-ZIS: CERUL 
PE PĂMÂNT SAU CENTRUL LITURGIC AL CREAȚIEI 


În locașul bisericesc Hristos continuă să săvârșească în 
modul cel mai direct toată lucrarea Sa mântuitoare sau 
stinţitoare. Prin ea Hristos unifică cu Sine şi întreolaltă pe 
cei ce cred în EI şi-i întăreşte spre lucrarea preoţiei lor ge- 
nerale în fiinţa proprie şi în creaţiunea cosmică, Astfel, prin 
ea Dumnezeu conduce creaţia spre unitatea ei desăvârşită, 
treimică, conducere care se înfăptuieşte prin dăruirea ei în 
Hristos lui Dumnezeu şi prin dăruirea lui Dumnezeu prin 
Hristos nouă. Locaşul bisericesc este centrul liturgic al 
creaţiei, sau locul central unde se săvârşeşte şi de unde se 
răspândeşte peste întreaga creaţie puterea mântuitoare a 
lui Hristos prin Duhul Său, sau prin energiile Sale necreate, 
Şi prin aceasta se promovează înaintarea ei spre unitatea 
cât mai deplină. E o unitate imprimată de unitatea treimică, 
datorită unei tot mai accentuate penetrări a creaţiei de 
Sfânta Treime sau de puterea Ei care unifică persoanele în 
iubire fără să le confunde. | 

Locașul bisericesc este spaţiul central al lucrării mân- 
tuitoare a lui Hristos, pentru că inima Liturghiei ce se săvâr- 
şeşte in ea este dumnezeiasca FEuharistie, care constă în 
Taina prefacerii pâinii și vinului în Trupul şi Sângele Dom- 
nului şi în împărtăşirea cu ele a credincioşilor. O mare par- 
te din alte acte de cult săvârşite aici este alcătuită din cele- 
lalte Taine. lar în Taine credincioşii primesc prin rugăciuni 
şi acte văzute ale preotului sau episcopului harul lui Dum- 
nezeu, care -— ca lucrare necreată izvorâtoare din fiinţa lui 
Dumnezeu — nu e despărţit de prezenţa iubitoare a lui Dum- 
nezeu, în această lucrare aflându-Se Însuşi Cel ce lucrează. 

În locașul bisericii luând loc, în timpul Sfintei Liturghii, 
pe Sfânta Masă din altar, prin prefacere, însuşi Trupul şi 
Sângele Domnului spre împărtăşirea credincioșilor de ele, 

are loc întâlnirea culminantă a acestora cu lisus Hristos şi 
cu Duhul Lui cel Sfânt, Care a prefăcut pâinea şi vinul în 
Trupul şi Sângele Domnului şi le-a umplut pe acestea de 
prezenţa Sa. lar întâlnirea cu Hristos în locaşul bisericii nu 
e trăită de credincioşi ca persoane izolate, ci în comunitate, 
întărind unitatea dintre ei, fără de care nu este mântuirea. 

Astfel, locaşul bisericii nu e numai o casă de rugăciune 
a credincioşilor, care şi-ar lua din ei înşişi puterea de unire 
cu Dumnezeu şi intreoialtă, ci o zasă în care lucrează Dum- 
nezeu, mai bine-zis Hristos însuşi prin Duhul Lui cel Sfânt, 
nedespărţit de Tatăl. Sfânta Treime îi uneşte pe credincioşi 
în locaşul bisericesc fără să-i confunde, aşa cum sunt unite 
şi Persoanele dumnezeieşti. Credincioşii nu se adună în lo- 
caşul bisericesc numai pentru a se ruga impreună unui 
Dumnezeu care rămâne la distanţă, sau de a asculta o pre- 
dică despre El. Acest locaş este totodată şi un loc al pre- 
zenţei şi al lucrării lui Dumnezeu cel în Treime. Precum 
este în cer, aşa este Sfânta Treime şi în biserică, sau cerul 
e prezent în biserică. Dumnezeu cel în Treime nu ascultă 
numai din cerul depărtat rugăciunile credincioşilor, ci la 
această chemare a lor răspunde cu prezenţa şi lucrarea 
Lui. În mod special întâlnirea aceasta ajunge până la punc- 
tul culminant în mâncarea Trupului Fiului lui Dumnezeu cel 
răstignit şi înviat şi în băutura Sângelui Său cel vărsat pen- 
tru noi dintr-o iubire neţărmurită, pentru ca şi noi să ne 
umplem de o iubire asemănătoare, cu care să-l răspundem 
Lui şi să ne întâmpinăm unii pe alţii. 

Această esenţă generală a cultului ortodox, cu deose- 
Dire a Sfintei Liturghii săvârşită în locaşul bisericii, apare 
intr-o seamă de caracteristici ale lui, pe care le vom înfățișa 
referindu-ne mai ales la Sfânta Liturghie. 


1. Sfâinţenia locaşului bisericesc 


Sfânta Liturghie şi celelalte Taine săvârşite în locaşul 
bisericesc sunt trăite de către credincioşi ca evenimente 

sfinte care se săvârşesc în lume, dar care vin de dincolo de 
lume şi transfigurează o parte a ei, având menirea să o 
transfigureze întreagă. Aceasta îmbracă locaşul bisericesc 
cu însuşirea sfinţeniei. 

Creştinismul occidental a făcut încă din vechime deo- 
sebire între noţiunea de sfânt (sanctus) şi sacru (sacer). 
Sanctus e referit la Dumnezeu ca persoană; credincioşii 
ajunşi la desăvârşire sunt numiţi şi ei în Biserica Romano- 
Catolică uneori sfinţi, dar de la un timp încoace mai mult 
bpeati, fiind proclamaţi ca atare printr-un act de beatificare. 
Pentru locaşul bisericesc, pentru actele de cult, pentru 
obiectele cultului, pentru tot ce se trăiește de către credin- 
cioşi în biserică, se foloseşte numirea de 'sacru', care e mai 
puţin decât 'sfânt'. De aceea chiar Tainele sunt numite sa- 
cramente, sau acţiuni sacre. Dacă mai adăugăm la aceasta 
faptul că graţia dată prin sacramente este socotită în catoli- 
cism creată, ne dăm seama că sacrul cade adeseori în ca- 
tegoria creatului. Nu mai vorbim de protestantism şi de cul- 
tele răsărite din el, care nu mai cunosc nici măcar reali- 
tatea sacrului, ci socotesc că singur Dumnezeu e sfânt, iar 
EI este transcendent oricărei experienţe şi nu produce nici 
un fel de transformare în planul vieţii credincioşilor. 

În această distincţie dintre “sacru” şi "sfânt" în creştinis- 
mul catolic e implicată, credem, necunoaşterea lucrării ne- 
create a lui Dumnezeu, care, fiind şi ea sfântă, ca şi Dum- 
nezeu, Subiectul ei, face să fie văzute ca 'sfinte' toate ac- 
tele săvârşite în Biserica Ortodoxă, toate persoanele şi obiec- 
tele atinse de ea, toate fiind 'sfinţite' prin aceasta. Creștinii 
ortodocşi vorbesc de “sfinţirea apei', de 'sfinţirea veşminte- 
lor preoţeşti', a icoanelor, a caselor, de 'sfinţirea' celui hi- 
rotonit ca preot. Pentru ei e 'sfântă' crucea, sunt 'sfinte' 
icoanele, e 'sfântă' biserica şi vasele din ea. Fi nu-L consi- 
deră pe Dumnezeu cel sfânt despărţit de acestea. 

Dacă în distincţia pe care o face catolicismul între 
'sfânt' şi 'sacru' se poate spune că e implicată învăţătura lui 

despre caracterul creat al graţiei de care se foloseşte Dum- 
nezeu pentru a produce unele transformări în planul bise- 
ricesc, dar nu nişte imprimări ale puterii lui Dumnezeu 
însuşi, în Ortodoxie, în necunoașterea deosebirii şi sepa- 
rării dintre 'sfânt' şi 'sacru' e implicată conştiinţa că Dum- 
nezeu este prezent EI însuşi în mod personal în lucrările 
Sale necreate referitoare la creaturile ridicate în planul vie- 
ţii bisericeşti. 

Biserica Ortodoxă urmează in această privinţă exem- 
plul Sfintei Scripturi, în care numele de sfânt e dat nu nu- 
mai lui Dumnezeu şi persoanelor care intră în legătură cu 
Ei, ci şi obiectelor supuse lucrării Lui, obiecte care nu pot 
fi concepute decât în legătură cu persoana lui Dumnezeu 
sau cu persoanele omeneşti sfinţite de lucrarea Lui. În 
leșirea 3, 5 se spune: "Acest loc (unde apare rugul aprins) 
e pământ sfânt'; în leşirea 29, 37, că 'altarul va fi sfânt". În 
Levitic 10, 10 se cere: 'Să deosebeşti între ce este sfânt şi 
ce nu este sfânt, între ce nu este curat şi ce este curat'. La 
lezechiel 44, 23 se cere, iarăşi, preoţilor “să înveţe poporul 
să deosebească între ce este sfânt și ce este spurcat, între 
ce este curat şi ce este necurat'. La lona 2, 5 şi 8 se nu- 
meşte sfânt templul. La Avacum 2, 20 se spune: "Domnul 
este în templul cel sfânt al Său'; în Psalmul 96, 8 se spune: 
'Inchinaţi-vă Domnului în curtea cea sfântă a Lui'. 

in câteva locuri din Vechiul Testament traducerea fran- 
ceză foloseşte pentru obiecte folosite în cult expresia de 
'sacru'. Dar traducerea românească folosește peste tot ex- 
presia 'sfânt'. Astfel, în traducerea franceză se spune: 'Vei 
face lui Aaron veșminte sacre" (leş. 28, 2); "A pus placa de 
aur, ca diademă sacră' (Lev. 8, 9); sau: 'Finees purta în 
mâini vasele sacre' (Num. 31, 6)1l. Dar traducerea româ- 
nească foloseşte în toate locurile amintite numirea de 
sfânt, şi chiar traducerea franceză foloseşte această numi- 


1. Concordance des Saintes Ecritures, ed. ll, Lausanne, 1965, p. 649. 

re în marea majoritate a locurilor, căci la baza ambelor 
cuvinte franceze stă evreiescul kadoș. 

in Noul Testament se foloseşte termenul “sfânt' (&yoc) 
nu numai pentru Dumnezeu, ci şi pentru persoanele închi- 
nate slujirii Lui, ba chiar pentru toţi creştinii, deci şi pentru 
Biserica constituită din ei (Efes. 5, 25-26). Sfântul Apostol 
Pavel cere să înfăţișăm trupurile noastre "jertfă sfântă lui 
Dumnezeu' (Rom. 12, 1), iar de femeia care slujeşte Dom- 
nului spune că e 'sfântă' şi în sufletul şi în trupul ei (1 Cor. 
7, 34). Mântuitorul numește chiar templul şi altarul din el 
'sfinte', ba şi aurul şi darul pus pe ele (Matei 235, 17). E drept 
că uneori se foloseşte în Noul Testament pentru mâncă- 
rurile sfinţite în templu nu numai numirea de 'sfinte', ci şi 
de 'sfinţite' (iep&) (| Cor. 9, 13), pe care limba latină a tra- 
dus-o cu 'sacre'. Dar faptul că pentru templu este folosit în 
Sfânta Scriptură atât cuvântul 'sfânt' (&yp.ov), cât şi 'sfinţit' 
(iep6v) arată că între înțelesurile acestor cuvinte nu se face 
o deosebire strictă. Faptul acesta îl redă bine limba română 
când numeşte pe Dumnezeu 'sfânt', ca Unul ce are sfinţe- 
nia din Sine, iar persoanele şi lucrurile care se împărtăşesc 
de sfinţenia lui Dumnezeu le numeşte uneori 'sfinte', alte- 
ori 'sfinţite' (isp). Şi acest uz al limbii române e îndreptăţit 
prin faptul că deşi persoanele omeneşti şi anumite obiecte 
sunt socotite numai părtaşe la sfinţenie, deci numai sfin- 
ţite, nu sfinte prin ele înseşi, în ele a coborât şi e sălăşluită 
puterea necreată a aceluiaşi Dumnezeu, izvor al sfinţeniei, 
neprimind numai o graţie creată, care menţine o separație 
între ele și Dumnezeu. 


2. Locaşul bisericii, spaţiu sfinţit de prezenţa 
lui Dumnezeu însuşi şi prin coborârea Lui în el 


Astfel, departe de a fi profanizat toate, cum spun mai 
nou unii teologi protestanți, Fiul lui Dumnezeu, prin întru- 


2. Op. cit., p. 662-663. 


+ - Spiritualitate şi comuniune în Liturghia Ortodoxă 


50 SPIRITUALITATE ŞI COMUNIUNE ÎN LITURGHIA ORTODOXĂ 


parea Lui şi prin trimiterea Duhului Său cel Sfânt, a adus 
putinţa îmbrăcării în sfinţenie a tuturor celor ce-L primesc 
prin credinţă. Căci 'Hristos ni S-a făcut tuturor înţelepciune 
de la Dumnezeu, dreptate şi sfinţenie şi răscumpărare" 
(1 Cor. 1, 30). El nu ne mai cere acum să ne facem sfinţi mai 
mult prin eforturile noastre, ci ne face sfinţi prin sălășluirea 
Sa şi a Duhului Său în noi (Gal. 2, 20; Efes. 2, 10; 35, 17). 

În ce privește sfinţenia locurilor şi a lucrurilor, nu mai 
există un singur templu sfânt în care să se aducă jertfe lui 
Dumnezeu, ci Dumnezeu primeşte închinarea în tot locul, 
numai să se facă 'în duh şi adevăr' (loan 4, 24). Dar aşa 
cum există o gradaţie a sfinţeniei persoanelor, la fel există 
o gradaţie a sfinţeniei locurilor. Locurile, mai bine zis loca- 
şurile în care credincioşii se adună cu un efort de gânduri, 
de simţiri deosebite, pentru a asista şi participa la acte 
sfinte, au o sfinţenie deosebită. Ei se adună în ele cu astfel 
de simţiri şi gânduri şi intenţii, pentru că ştiu că Dumnezeu 
e sălăşluit într-un mod mai deosebit în ele. 

Astfel, încă din vremea Apostolilor s-au rezervat anu- 
mite încăperi pentru adunarea credincioşilor, pentru rugă- 
ciune şi pentru săvârşirea Tainelor, ca şi pentru ascultarea 
cuvântului lui Dumnezeu. Sfântul Apostol Pavel îl învaţă pe 
Timotei să ştie cum trebuie să se poarte "in casa lui Dum- 
nezeu' (| Tim. 3, 15). Deci încăperea aceasta nu era soco- 
tită numai o casă de rugăciune a credincioşilor, adresată 
unui Dumnezeu absent, ci se socotea că Însuşi Dumnezeu 
locuia în ea. Faptul că Sfântul Apostol continuă: “care este 
Biserica (ecclesia) lui Dumnezeu celui viu, stâlp şi întărire 
a adevărului”, arată că el vedea într-o strânsă legătură lo- 
caşul cu comunitatea bisericească ce se aduna în el (eccle- 
sia). Căci într-adevăr un locaş de slăvire a lui Dumnezeu în 
care nu se mai adună credincioşii nu mai e un locaş viu sau 
al lui Dumnezeu experiat ca lucrător, deci viu. Dar nu e mai 
puţin adevărat că un simplu locaş fără Dumnezeu prezent 
în el impreună cu comunitatea credincioşilor, deci un locaş 

al unei simple adunări a credincioşilor, n-ar mai fi 'stâlp şi 
întărire a adevărului'. De aceea Părinţii adunaţi în Sinoade, 
când hotărau formula unei învățături de totdeauna a Bise- 
ricii, se vedeau uniţi pe ei, ca reprezentanţi ai Bisericilor 
lor, cu Sfântul Duh: “Părutu-s-a Sfântului Duh şi nouă'. Ba, 
mai e de amintit că şedinţele Sinoadelor se ţineau de obi- 
cei în biserică, iar despre Sinodul !V ecumenic se spune că 
episcopii au pus lângă moaştele muceniţei Eufimia din bi- 
serica din Calcedon ce-i purta hramul două hârtii cu cele 
două formule între care erau împărţiţi membrii Sinodului 
(în două firi' şi “din două firi') şi au constatat că a doua for- 
mulă fusese aruncată de lângă moaşte, dar prima rămă- 
sese la locul ei. Sinodul a aprobat-o, de aceea, pe cea din- 
tâi. Sfinţii participă şi ei la stabilirea adevărului lui Hristos, 
fiind în mod deosebit organe ale Sfântului Duh şi membri 
ai Bisericii. 

Acestea arată cât de strâns e legată Biserica, în calitate 
de trup al lui Hristos, de biserica în calitate de locaş în care 
işi trăieşte comunitatea de credincioşi cel mai accentuat 
caracterul ei de trup al lui Hristos. Sobornicitatea Bisericii 
ca trup al lui Hristos nu se poate menţine fără comunităţile 
adunate în locaşurile bisericeşti pentru a se împărtăşi toate 
din acelaşi Trup şi Sânge al lui Hristos prin preoţii hirotoniți 
de episcopii aflaţi în comuniune. Adunarea credincioşilor 
Bisericii pentru săvârşirea dumnezeieştii Euharistii vădeşte 
unitatea trupului Bisericii. În locaşul bisericesc nu ne adu- 
năm pentru a ne ruga individual, ci pentru a manifesta și 
susţine taina Bisericii celei una prin rugăciunea plină de 
acelaşi Hristos şi prin împărtăşirea de EI5. lar Biserica îşi 
împlineşte lucrarea ei sfințitoare asupra creaţiunii cosmice, 
sau lucrează la unificarea acesteia prin comunităţile cre- 
dincioşilor adunate în locașşurile bisericeşti. 


3. lerom. Grigoriu, “H Beta Aevrovpyia Tic Evxaporiac rod Oeod, Atena, 
1971, p. 85. 

Caracterul acesta de case ale lui Dumnezeu, dar şi de 
locaşuri de' adunare a credincioșilor trebuie să-l fi avut și 
'bisericile' amintite în Faptele Apostolilor şi în epistolele 
Sfântului Apostol Pavel. Aşa, în Fapte se vorbeşte de 'bise- 
rica' din lerusalim care făcea rugăciuni în chip stăruitor, în 
formă de ectenii (ectenos), pentru Petru cât timp se afla în 
închisoare (fapte 12, 5). Aici cuvântul de 'biserică' este 
iarăşi folosit atât pentru adunarea credincioşilor, cât şi pen- 
tru locul în care se ţinea aduiiareat. Sfântul Apostol Pavel 
vorbeşte în două rânduri de “biserica din casa lui Acvila și 
a Priscilei' (Rom. 16, 3; Il Cor. 16, 19); altă dată vorbeşte de 
"biserica din casa lui Nimfas', pe care îl deosebește de 
'fraţii' din aceeaşi localitate a Laodiceii, arătând astfel că e 
vorba de un locaș, şi nu de Biserica în calitate de corp al 
credincioşilor lui Hristos (Col. 4, 15). Cu siguranţă că în 
această biserică-locaş cere Sfântul Apostol Pavel să se 
citească Epistola lui către Coloseni. Se pare că acest înţeles 
îl aveau și "bisericile Asiei”, în continuarea cărora e amintiţă 
de Sfântul Apostol Pavel “biserica din casa lui Acvila și a 
Priscilei' (| Cor. 16, 19). Acelaşi înţeles îl pot avea și 'toate 
bisericile lui Hristos" (Romani 16, 16). 

inţelesul acesta de locaş al "bisericii" e confirmat şi de 
deosebirea pe care o face Sfântul Apostol! Pavel între "bise- 
rica' în care se împărtăşesc credincioşii cu Trupul şi Sân- 
gele Domnului şi între casele lor particulare, în care îşi pot 
satisface foamea şi setea obişnuite. "Oare nu aveţi case ca 
să mâncaţi şi să beţi? Sau dispreţuiţi biserica lui Dumnezeu 
şi ruşinaţi pe cei ce nu au?' (| Cor. 11, 22). Dacă la Il Tim. 
3, 15 locaşul de cult era numit "casa lui Dumnezeu", aici e 
numit "biserica lui Dumnezeu", arătând prin ambele numiri 
că aceste locașuri nu sunt simple săli de rugăciune lipsite 


4. Vezi și Pr. P. Vintilescu, Încercări de istoria liturghiei, Bucureşti, 
1930, p. 2, 

de prezenţa lui Dumnezeu, ci case în care este prezent şi 
deci şi lucrător Dumnezeu. 

În aceste locaşuri era şi un jertfelnic, sau un altar (| Cor. 
9, 13), care trebuie văzute ca masa pe care se săvârşeşte 
prefacerea pâinii şi vinului în Trupul şi Sângele Domnului 
spre impărtăşirea credincioşilor (| Cor. 11, 27). Locaşurile 
creştine de cult nu se puteau arăta ca nişte locaşuri publice 
in primele timpuri ale creștinismului, când numărul creş- 
tinilor era foarte mic. Ele trebuiau să se adăpostească de 
aceea în casele unor familii creştine. Până astăzi a rămas 
de atunci obiceiul în Grecia de a se rezerva in casă sau 
lângă casă o încăpere ca biserică, în care vine o dată pe an 
preotul (la ziua hramului) ca să săvârşească Sfânta Litur- 
ghie. Dar aceste biserici din case au căpătat un caracter 
public atunci când creştinii au devenit numeroşi şi, mai 
ales, n-au mai fost persecutați. Dar şi când se adăposteau 
in case particulare, în ele se aduna o comunitate. Creşti- 
nismul nu s-ar fi putut menţine fără adunarea creştinilor în 
locaşuri în care se întăreau împreună în credinţă prin 'rugă- 
ciuni şi cântări duhovniceşti" (Efes. 5, 19), dar în care 
aveau şi credinţa în prezenţa și lucrarea lui Dumnezeu, cul- 
minând în prezenţa lui Hristos pe altar, sub chipul pâinii şi 
vinului, după 'frângerea pâinii' şi "binecuvântarea paharu- 
ui' (Fapte 2, 42; Didahia celor 12 Apostoli). Această con- 
vingere bazată pe o trăire a lucrării lui Dumnezeu e mărtu- 
risită clar de Apostoli. Sfântul Apostol Pavei spune: "Căci 
Evanghelia noastră n-a venit la voi în cuvinte simple, ci în 
putere şi în Duhul Sfânt şi în încredințare deplină" (| Tes. |, 
5). Sau: "lar Celui ce poate să lucreze prin puterea cea lu- 
crătoare în noi cu mult mai presus decât toate câte cerem 
sau pricepem noi, Lui fie slava în biserică şi întru Hristos 
lisus, in veacul veacului, Amin'. Sau: "Drept aceea şi noi 
mulţumim lui Dumnezeu că, luând voi cuvântul ascultării 
de Dumnezeu de la noi, nu aţi luat cuvântul omenesc, ci 


54 SPIRITUALITATE ȘI COMUNIUNE ÎN LITURGHIA ORTOPOLA | 


cuvântul lui Dumnezeu care lucrează în voi, cei ce credeţi! 
(1 Tes. 2, 13) etc. | 

Încă de la Clement Romanul, pe la sfârşitul ȘI I, aflăm 
că rânduiala ce se săvârşea de câtre comunitate în aceste 
'ocaşuri' se numea Liturghie” şi că ea se săvârşea sub con- 
ducerea Arhiereului înconjurat de preoţi şi diaconi, Arhie- 
reul fiind cel ce frângea pâinea şi binecuvânta paharul. Iar 
aceasta se săvârşea după porunca dată de Mântuitorul, la 
timpuri anumite și în locuri anumite. 

Unirea aceasta indisolubilă între locaş, comunitate şi 
prezenţa lui Hristos spre impărtăşirea credincioşilor, sau în 
general primirea harurilor şi darurilor necreate, s-a păstrat 
până azi, în mod nediminuat, în convingerea şi practica 
Bisericii Ortodoxe. | 

E foarte probabil că încă din primele secole creştine, în 
timpurile şi locurile unde persecuția se domolea, apăreau 
şi locaşuri de cult publice. Se ştie că astfel de săli publice 
de cult au apărut, încă de prin sec. Il, în părţile Siriei și în 
Smirna. Ele purtau acolo numele de basilici. Cu acest nu- 
me ele au trecut la traco şi daco-romanii încreştinaţi din 
Peninsula Balcanică şi din nordul Dunării de Jos, la care 
acest nume s-a păstrat până azi. Ele s-au putut păstra în- 
deosebi la daco-romanii din nordul Dunării, mai ales după 
retragerea autorităţilor romane şi deci a încetării persecu- 
ţiei creştinilor din partea lor. Dar la daco-romanii creştini 
înţelesul cuvântului locaşuri, de săli publice, s-a modificat 
in înţelesul de case ale împăratului Dumnezeu. Modificarea 
aceasta a fost influenţată şi de începerea Liturghiei, foarte 
de timpuriu, cu cuvintele: "Binecuvântată este împărăţia 
Tatălui și a Fiului şi a Sfântului Duh”. Prin aceasta, în sen- 
sul de locaş al bisericii, s-a accentuat şi mai mult legătura 
cu prezenţa lui Dumnezeu în el, sau cu întâlnirea credin- 
cioşilor de pe pământ cu Dumnezeu şi cu sfinţii în aceeaşi 


5, Epistola ! către Corinteni, cap. XUI, |. 

împărăție a lui Dumnezeu, cu deosebire în Sfânta Liturghie. 
De altfel, numele de Împărat folosit pentru Dumnezeu, cu 
deosebire în locurile amintite, în numirea bisericii şi în cu- 
vintele începătoare ale Liturghiei, a fost luat, impreună cu 
alte elemente, de către cultul creştin din cultul iudaic, la 
începutul desprinderii lui de acela6. Pentru Dumnezeu nu- 
mirea aceasta o vedem aplicată încă la Sfântul Apostol Pa- 
vel, în contextul unei propoziţii care sună aproape ca un 
imn liturgic. Căci numind pe Dumnezeu “impăratul împăra- 
ţilor', Sfântul Apostol Pavel termină zicând: "Căruia este 
cinstea și stăpânirea veşnică. Amin' (| Tim. 6, 16)7. Avem 


6. Op. cit,, cap. XL, 5, 5; L. Bouyer, La spiritualite du Iiouveau 
Testament et des Peres, Aubier, Paris, p. 221, socotește că însuşi Cle- 
ment Romanul a aplicat cel dintâi numele liturghie, ca serviciu public 
făcut de un individ unei comunităţi, serviciului creştin, care se făcea cu 
mare rânduială. Dar din spusa lui Clement rezultă că la această dată de 
la Apostoli şi, probabil, chiar şi numele. Lui Clement pare să-i datorăm 
sensul pe care creștinismul îl va da cuvântului /iturghie. El însuşi, în 
realitate, utilizându-l în sensul grec tradiţional, de serviciu public făcut 
de un individ comunităţii, aplica cel dintâi acest cuvânt cultului creştin. 
Şi Bouyer citează din Clement: 'Pentru că acestea sunt acum lucruri 
foarte clare pentru noi, care am pătruns cu privirea adâncimile gnozei 
dumnezeieşti; noi trebuie să facem cu rânduială tot ce ne-a poruncit 
Stăpânul să împlinim la timpuri determinate. Căci EI ne-a poruncit să 
aducem darurile şi să săvârşim liturghiile nu la întâmplare şi fără rân- 
duială, ci în timpuri şi la ore fixate. EI însuşi a rânduit prin hotărârea Lui 
suverană în ce locuri şi prin ce slujitori trebuie să se săvârşească, pen- 
tru ca toate lucrurile să se facă cu sfinţenie după buna Lui plăcere şi să 
fie bineplăcute voii Lui. Deci aceia care prezintă darurile lor la timpurile 
rânduite sunt bine primiţi şi fericiţi... Arhiereului i-au fost rânduite litur- 
ghii (slujiri sfinte) deosebite; preoților li s-au desemnat locuri deosebite' 
(I Corinteni XL), | 

7. La masa pascală iudaică, ce avea loc seara, când se turna la 
începutul ei primul pahar de vin roşu, se spunea: "Binecuvântat este 
Dumnezeul nostru. Binecuvântat eşti, impărate al universului, Cel ce ai 
creat rodul viței” (apud P. Vintilescu, Încercări de istoria liturghiei, 
București, 1930, p. 21). Dar numele de împărat se dă lui Dumnezeu şi 
în Apocalipsa 15, 3 ('impărate al neamurilor”) şi el e implicat în acele 
locuri din Apocalipsă unde se vorbeşte de Cel ce şade pe tron (cap. 4, 
2, 3 etc.) şi de Împărăţia Lui (11, 17; 12, 10). 

aici se pare unul dintre imnele ce se rosteau în “biserici” 
încă în timpul apostolic. Dar numele de Impărat se dă lui 
Dumnezeu şi în Apocalipsă, 15, 38. 

Numele de 'biserică' păstrat până azi la poporul român 
arată şi el vechimea creştinismului său. 

Cum am spus, în tot timpul de până acum s-a păstrat în 
Ortodoxie sentimentul de sfinţenie al locaşului bisericesc, 
învăţătura că el e casa lui Dumnezeu şi deci că în el cre- 
dincioşii se intâlnesc cu Dumnezeu în mod deosebit şi de 
aceea trebuie să se întâlnească şi ei toţi pentru a primi pu- 
terea Lui şi chiar Trupul şi Sângele lui Hristos în comun. 

Definind locaşul bisericesc, Sfântul Simeon Tesaloni- 
ceanul spune că el este 'casa lui Dumnezeu, că, deşi este 
alcătuită din lucruri neînsufleţite, ea se sfinţeşte cu dum- 
nezeiescul dar şi cu rugăciunile preoțești şi nu este ca cele- 
lalte case, ci este făcută pentru Dumnezeu şi pe El Îl are 
locuitor şi în ea este slava, puterea şi darul Lui... Drept 
aceea nu o mai numim pe ea numai casă, ci sfântă, ca una 
ce este sfinţită de Sfântul Părinte, cu Preasfântul Fiu prin 
Duhul Sfânt, fiind sălaş al Treimii'9. Sfinţirea ei înseamnă 
deci sălăşluirea lui Dumnezeu în ea, mai bine zis sălăşlui- 
rea lui Dumnezeu, Cel în Treime, de o fiinţă şi nedespărţită. 
Patriarhul Gherman al Constantinopolului din sec. VIII spu- 
ne: "Biserica este templul lui Dumnezeu, locașul sfânt, casă 
a rugăciunii, mireasa lui Hristos, care cheamă popoarele la 
pocăință şi rugăciune". "Biserica este cerul pe pământ, în 
care locuieşte Dumnezeul cel ceresc, închipuind crucea şi 
mormântul şi învierea lui Hristos' (PG 98, 384). "Biserica 
este casa dumnezeiască, unde se săvârşeşte jertfa vie, tai- 


8. Odo Casel, Das christliche Opfermysterium, Verlag, Styria, Graz, 
pp. 272 şi urm. 

9. Sfântul Simeon Tesaloniceanul, Tratat asupra tuturor dogmelor 
credinței noastre ortodoxe, retipărit după traducerea din 1765 la 1865, 
Bucureşti, p. 120. 

nică în cele dinlăuntru ale sfintelor, şi sfânta peşteră, unde 
e mormântul, şi masa de suflet hrănitoare şi de viaţă făcă- 
toare“ (PG 98, 385). 

Biserica întruneşte în ea toate cele cereşti şi cele pă- 
mânteşti şi prilejuieşte continuarea lucrării de mântuire a 
lui Hristos până ia sfârşitul timpului. 

De aceea, cine intră în biserică, sau trece prin faţa ei se 
închină, căci intră sau trece pe lângă locui unde locuieşte 
şi lucrează Sfânta Treime toate cele ale mântuirii şi îndum- 
nezeirii noastre înveşnicite. Trecând prin faţa bisericii, cre- 
dinciosul ştie că trece prin faţa lui Dumnezeu celui în Trei- 
me, din Care o Persoană s-a răstignit pentru noi. De aceea 
işi face semnul crucii, aducându-şi aminte atât de Sfânta 
Treime, cât şi de jertfa lui Hristos şi prin aceasta simțind 
asupra lui lucrarea Treimii şi a lui Hristos cel răstignit pen- 
tru el. 

Fantul că tot credinciosul ştie că în rugăciunea, şi cu 
atât iai mult în Liturghia ce se săvârşeşte în biserică, nu e 
activ numai el sau comunitatea credincioşilor, ci şi Dum- 
nezeu, îi dă sentimentul de ieşire din planul obişnuit al vie- 
ţii, de înălţare, dar în acelaşi timp şi de micime în faţa mă- 
reţiei dumnezeieşști. Arhimandritul Vasileios, stareţul mă- 
năstirii Stavronichita de la Sfântul Munte Athos, scrie 
despre acest sentiment, trăit în biserică în Liturghia săvâr- 
şită în ea: 'Ea adună în sine la un loc toate în lăuntrul şi în 
jurul nostru. Întrupează şi aduce lângă noi şi în noi, prin 
cele ce le putem cunoaște şi atinge, cele nevăzute şi ne- 
create. Transfigurează şi sfinţeşte cele văzute şi neinsem- 
nate. În ea trăim întrepătrunderea (perihoreza) necreatului 
şi a creatului, a vieţii şi a morţii, a mişcării şi a stabilităţii, 
a tainicului şi a raţionalului, a minunii şi a legii, a libertăţii 
şi a naturii. Cele nevăzute se văd în mod nevăzut. Cele de 
nespus se spun în mod negrăit. Cele de neapropiat, cele de 
dincolo, se sălăşluiesc în noi. Şi noi suntem ceva foarte 
mic, dar încăpem în noi ceva nemărginit şi de neajuns. Şi 

cu cât înaintează cineva de bunăvoie în micime şi se mis- 
tuie de micime, cu atât îi luminează slava neapropiată mai 
mult ființa şi îl scoate din intuneric la lumină, cu atât cresc 
în faţa lui mai mult cele necreate şi se ivesc în el bucurii 
noi, nesfârşite. Până la urmă el nu ştie dacă cele nevăzute 
nu sunt mai sensibile în el decât cele create, sau dacă cele 
din urmă nu sunt mai sfinte decât cele dintâi'10. 

Într-un poem despre Sfânta Sofia din Edessa se zice: 'E 
un lucru minunat că, în micinsea ei, biserica este aseme- 
nea unui cuprinzător univers... Cupola ei înălţată este ase- 
menea cerului cerurilor... Ea se odihneşte solid pe partea 
ei inferioară. Arcurile ei reprezintă cele patru laturi ale lu- 
mii'! 1. "Fiecare biserică este un centru cosmic... Biserica 
reproduce structura internă a universului; este Ierusalimul 
ceresc, care arată unirea cercului şi a pătratului (Apoc. 21, 
16). Este corabia eshatologică, naosul (de la navis) peste 
care se înalţă forma sferică a cupolei, sintetizând unirea 
cercului cu pătratul, măsura și cifrul ceresc al Împărăției". 
Căci aceasta îi dă măsura, cu toată sugerarea infinitului. lar 
"măsura face orice lucru frumos", zice Sfântul Isaac Sirul12. 
“Pătratul sau cubul reprezintă neschimbabilitatea neclin- 
tită, stabilitatea proiectului realizat, şi înlăuntrul ei se efec- 
tuează dinamismul circular al slujbelor'!5. E mişcarea în 
stabilitate a epectazelor de care a vorbit Sfântul Grigorie de 
Nyssa. "Dezvoltarea spaţiului liturgic se face după un plan 
vertical: aceasta e direcţia rugăciunii simbolizată de ridi- 
carea tămâiei..., aceasta e mişcarea mâinilor ridicate în ru- 
găciune, mişcarea epiclezei şi a ridicării darurilor'14. 


10. Arhimandritul Vasileios, Fisodikon. Elemente ale trăirii liturgice 
a misterului unităţii în Biserica Ortodoxă, Sfânta Mănăstire Stavronichita 
din Sfântul Munte, 1974, p. 103. 

11. La P. Evdokimov, L'art de licâne, Paris, 1970, p. 125. 

12. ldem, ibidem. | 

1 3. ldem, ibidem. 

14. dem, ibidem. 

Dar păstrarea aceasta a fiinţei umane atât de firave şi 
umplerea ei de mărirea nemărginită a necreatului se ex- 
plică prin faptul că Dumnezeu este personal. Dacă ar fi im- 
personal, ar strivi-o, o dată ce e atât de mică. lată de ce trăi- 
rea sfinţeniei lui Dumnezeu, pătrunsă în toate ale bisericii, 
nu e o trăire de care omul se simte înspăimântat, ame- 
ninţat, strivit, ci este asemenea trăirii unui copil la sânul 
părintesc, la sânul unui părinte a toate cuprinzător, însă şi 
atotiubitor. 

Poate că tocmai slăbirea sentimentului legăturii dintre 
sfinţenia lui Dumnezeu şi caracterul Lui personal şi iubitor 
de oameni, sentiment trăit în Ortodoxie, şi înlocuirea aces- 
tui sentiment cu sentimentul de sacru trăit în Occident ca 
ceva impersonal, a făcut pe Rudolf Otto să definească, în 
celebra sa carte Das Heilige (tradusă în limba franceză sub 
titlul Le sacre), acest sacru prin termeni impersonali, care 
indică o realitate producătoare a unor sentimente lipsite de 
iubire: "Das Numinse' (divinul de genul neutru, imperso- 
nal), "mysterium tremendum' (misterul care te face să te 
cutremuri), "das ganz Andere' (ceea ce e cu totul altceva). 
Acest 'sacru' e simţit ca o măreție copleșitoare, dar vagă, 
deoarece nu-şi arată o voinţă care se poate adapta bine- 
voitor la putinţa de comuniune cu făptura noastră; e ceva 
de care ţi-e teamă ca de o forţă discreţionară sau imper- 
sonală, de o natură nu numai cu totul altfel decât a noas- 
tră, ci și tulburătoare, amenințătoare pentru noil5. 


15. Rudolf Otto, Das Heilige, 1927, p. 48. Teologul catolic Heribert 
Muhlen vedea cea mai mare scădere a conceptului de sacru al lui Otto 
în caracterul înspăimântător al lui. Dar din ceea ce vrea să pună Muhlen 
în locul sensului dat de Otto sacrului se vede că el consideră ca sacru 
sentimentul că Dumnezeu ni se sustrage ca transcendenţă depărtată 
infinit de noi. Deci nici pentru el "sacrul" nu e o experienţă a puterii lui 
Dumnezeu: '...critic e de observat faţă de analizele lui Otto că el subor- 
donează experienţa numinosului unui anumit organ intern, religios, şi că 
după concepţia lui numai anumiţi oameni au acest organ (nu e aici un 

Acest sentiment al unei forțe uriaşe, dar impersonale, îl 
produce în bisericile apusene şi cântarea orgii, în vreme ce 
în Răsăritul creştin cântarea care se face prin glasuri ome- 
nești produce sentimentul păstrării omului în faţa lui Dum- 
nezeu, sau al intrării lui intr-o comuniune familiară cu Dum- 
nezeu, Care e şi El personal. 


3. Urcuşul spre Dumnezeu simbolizat 
şi ajutat şi prin arhitectura locaşului bisericii ortodoxe 


Poate că în această trăire a sacrului la Rudolf Otto se 
simte şi influenţa concepţiei calvine despre Dumnezeu, 
Care a predestinat pe unii, — pe care credinciosul nu-i ştie, 
deci poate că se află şi el printre ei —, la veşnicele chinuri, 
fără nici un motiv raţional şi fără nici o milă. În orice caz, 
acest sentiment al sacrului în sensul a ceva ce înspăimântă 
are o paralelă arhitectonică şi în unghiurile întunecoase ale 
plafonului bisericilor gotice în care se ascunde Dumnezeu, 
sau în impodobirea pereţilor exteriori ai lor cu chipuri 
monstruoase, care n-au în eie nici un sentiment omenesc. 
Acestea închid pe om într-o ordine imanentă creată, la dis- 
creţia unor puteri neomeneşti. Lucrul acesta îl sugerează şi 
plafonul dreptunghiular al bisericilor de stil romanic, lipsit 
de prezenţa misterului, a misterului binevoitor şi luminos. 
Se arată în aceasta acea sustragere a lui Dumnezeu de la le- 
gâtura cu creatura, de care vorbeşte teologul catolic [H. Muhlen. 


efect al predestinaţiei calvine? n.n.)... În afară de aceasta, Otto leagă 
aceste trăiri numai de sentiment, care, în expunerea sa, ia caracterul 
unei abstracţiuni "subiective". De aceea criticii lui i-au reproșat, nu pe 
nedrept, un subiectivism anevoie de contestat. Greu se poate observa 
la el faptul că această experienţă poate fi produsă și prin încorporări ma- 
teriale, deci şi din afară'. Muhlen însuși, atribuind sacrului o fascinaţie, 
declară că ceea ce fascinează sau atrage pe om e ceea ce i se sustrage: 
'Ceea ce fascinează pe om, îl atrage întrucât i se sustrage, sau, altfel 
spus, întrucât i se sustrage in nemărginitul neînțeles, îl atrage“ (Heribert 
Muhlen, Entsakralisierung, Paderborn, 1971, p. 14). 

În Răsărit, sentimentul sfinţeniei, ca al unei însuşiri per- 
sonale de oameni iubitoare a lui Dumnezeu cei prea bun, 
ca al însuşirii unei persoane desăvârşite, are ca paralelă ar- 
hitectonică bolta lor unică, boltă centrală, şi alte bolți mai 
mici, care exprimă o aplecare a lui Dumnezeu, la diferite 
nivele, cu o mare grijă iubitoare, spre credincioşi. Se trăieş- 
te în aplecarea îmbrăţişătoare a acestei - sau acestor — 
bolți aplecarea lui Dumnezeu peste comunitatea din bise- 
rică, manifestând atât iubirea Lui, cât și voinţa de a-i face 
pe membrii ei să se strângă în iubirea, în îmbrăţişarea Lui. 
Această boltă aplecată indică nu 'un transcendent (ano- 
nim) care coboară' (după expresia lui Lucian Blaga) ca să 
devieze orice elan de înălţare a făpturii, ci pe Dumnezeu 
cel personal, Care îmbrăţişează cu iubire comunitatea pen- 
tru a o atrage la viaţa Sa îndumnezeind-o; o face să se 
unească în E], Care o ocrotește ca Atotţiitorul (Pantocra- 
torul din vârful cupolei centrale). Chiar bisericile moldove- 
neşti, influențate de stilul gotic, au aplicat acestuia în inte- 
rior una sau mai multe cupole. Cupola arcuită peste comu- 
nitatea credincioşilor redă faptul că Însuşi Fiul lui Dum- 
nezeu a coborât din cer şi rămâne în continuare cu cei ce 
cred în EI şi formează trupul Lui, dar nu dintr-o necesitate 
internă, ci din iubire pentru noi oamenii şi pentru a noas- 
tră mântuire, pe care o lucrează în favoarea noastră cu 
deosebire în biserici. 

Totuşi noi trebuie să înaintăm spre El şi prin eforturile 
noastre de curăţire şi prin rugăciunea intensificată conti- 
nuu, E o înaintare în dublu înţeles: atât prin înălţarea sufle- 
tului spre Hristos cel din vârful bolţii, cât şi spre propăşirea 
intr-o viaţă tot mai curată şi mai apropiată de EI, Cel aflător 
pe altar. De aceea biserica are pe Hristos atât ca Panto- 
crator în vârful cupolei din mijlocul bisericii, cât şi ca jertfă 
vie pe altarul spre care trebuie să înaintăm ca să ne învred- 
nicim la sfârşitul Liturghiei de starea Lui de jertfă şi de 


62 SPIRITUALITATE ȘI GOMUNIUNE ÎN LITURGHIA ORTODOXĂ | 
inviere. De aceea Liturghia e o mişcare, în ambele sensuri, 
spre Hristos. | 

În vreme ce "Atotputernicul" Occidentului este distant şi 
discreţionar, Pantocratorul sau Atotţiitorul Hristos e Dum- 
nezeu cel apropiat şi plin de grijă pentru viața noastră, de 
Care vorbesc Apocalipsa (11, 17; 15, 3; 21, 22) şi Sfinţii 
Părinţi. Căci această calitate se acordă cu calitatea Lui de 
jertfă pe altar. Şi unde Dumnezeu este un Părinte sau un 
Frate apropiat, acolo şi comunitatea se simte ca o familie, 
de care nu sunt străini nici îngerii, nici sfinţii, ca membri 
sau ca fraţi nevăzuţi ai familiei văzute. | 

Aceasta nu înseamnă că Pantocratorul, Care coboară la 
noi şi ne ascultă cererile cu iubire de oameni, e total inteli- 
gibil, că nu este plin de mărire, că nu ne inspiră sentimen- 
tul de taină, că nu e mai presus de înţelegerea noastră în 
mod infinit. Dar taina Lui neînţeleasă nu înseamnă depăr- 
tare, răceală, separație, ci e taina Celui ce a venit la noi şi 
S-a jertfit. El nu Se sustrage nouă în nemărginitul neînțeles, 
cum zice catolicul H. Muhlen (entzieht Sich uns unbegrei- 
flich als Grenzenlose)!6. El e, cu nemărginirea Lui neînţe- 
leasă, aici, căci e o nemărginire plină de căldura iubirii, dă- 
ruindu-ni-Se ca jertfă. E nemărginirea iubirii, e taina iubirii, 
nu taina distanţei, a golului, a întunericului. E ceea ce este 
pentru copil taina părintelui care îl ţine cu putere, dar şi 
plin de grijă duioasă şi delicată, în braţele lui. Desigur, 
această apropiere şi iubire o simt cei ce n-au conştiinţa în- 
cărcată de păcate și s-au hotărât pentru pocăință şi pentru 
cererea iertării Lui. "Nimeni din cei legaţi cu polite şi cu 
desfătări nu este vrednic să vină, să se apropie, sau să slu- 
jească Ție, Împărate al slavei' (Rugăciunea preotului din 
timpul cântării heruvimice). 

Această taină negrăită a Celui care, deşi nemărginit în 
putere, totuşi ne este apropiat prin iubire, o numeşte 


16. Ibidem. 

Arhimandritul Vasileios 'apofatismul liturgic", pe care-l vede 
exprimat în cântarea: "Cu vrednicie şi cu dreptate este a-Ţi 
cânta, a Te binecuvânta, a Te lăuda şi a-Ţi mulţumi Ţie, a 
ne închina Ție. Căci Tu eşti Dumnezeul cel negrăit, necu- 
prins cu gândul, neînțeles, pururea fiind şi acelaşi fiind". 

Încă Sfântul Grigorie de Nazianz vedea în cupola bise- 
ricii în formă de octogon, zidite în amintirea tatălui său, 'o 
locuinţă a luminii”. "Pe cele opt coloane egal de lungi, nao- 
sul se intoarce în sine însuşi. Prin cupolă el luminează de 
sus, ca şi când ar fi cu adevărat o locuinţă a luminii'17. 
Dumnezeu cel infinit e deosebit de lume, are viaţa în Sine, 
dar din EI iradiază lumina; El n-are nevoie să iasă din El, o 
dată ce e infinit în Sine. Dacă totuşi iese, o face din iubire 
faţă de noi. Lumina Lui care ni se arată e o lumină a iubirii, 
care dă un sens vieţii noastre şi întregii existenţe. 

“incă basilica timpurie era într-un anumit mod chipul 
cerului, desigur mai puţin prin imitare (a cerului cosmic), 
cât prin redarea sensibilă, în calitate de casă, a sfintei co- 
munităţi (numită ecclesia), ca proprietate a lui Hristos, Ba- 
sileul, şi ca sală de tron a lui Dumnezeu'. Dar mai ales 
Sfânta Sofia, clădită din porunca lui Justinian, a devenit un 
model ideal al bisericilor bizantine ulterioare, 'cu bolta ei 
largă, plutind peste cununa de ferestre ca o imitare a ceru- 
lui şi cu tot spaţiul ei văzut ca un cosmos dominat de cer 
şi orânduit ierarhic, care face din liturghie o participare prin 
imitare, sau o participare directă la liturghia cerească a 
îngerilor'l8. 

Simbolica cerului şi a luminii se face simțită copleşitor 
in arhitectura bisericii Sfânta Sofia. Procopie o descrie, în 
cartea sa despre clădirile lui Justinian, în modul următor: 


17. La fi. J. Schulz, Die byzantinische Liturgie, în col. Sophia, 
Freiburg im Breisgau, 1964, p. 64. 

18. O. Wulff, "Das Raumerlebnis des Naos im Spiegel der Ekfrasis", 
in Byzant. Zeit., 30 (1929), p. 531-539; la p. 535 citează din Omilia a 
18-a a Sfântului Grigorie de Nazianz. 





64 SPIRITUALITATE ŞI COMUNIUNE ÎN LITURGHIA ORTODOXĂ 
'Uriașa cupolă rotundă oferă o privire deosebit de fru- 
moasă. Ea nu pare așezată pe o bază fermă, ci acoperă 
spaţiul atârnând de un lanț':9. 'Ea e plină de lumină şi de 
strălucirea soarelui; s-ar putea spune că spaţiul nu e limitat 
din afară prin lumina solară, ci are strălucirea din ea însăşi, 
atâta lumină copleșitoare e revărsată în cuprinsul bise- 
ricii'20. Dumnezeu a devenit interior bisericii. Nu se mai 
simte ca dincolo de ea. '"Rugătorul, al cărui duh se ridică în 
înălțimile cereşti, ştie că Dumnezeu nu e departe, ci că are 
bunăvoirea să Se afle în acest loc pentru că EI însuşi l-a 
ales'Zl. | 

in arhitectura aceasta a bisericii se arată că biserica 
fiind "cerul pe pământ”, "scopul ei nu e să fugă din lume (ci 
să coboare în ea). Dumnezeu o ţine legată de Sine, până 
când va face prin ea toată creaţiunea cer'22. Bolta arcuită 
peste comunitate, peste lume, având pe Hristos Atotţiitorul 
în centrul ei cel mai înalt, ne arată pe Dumnezeu la supre- 
ma înălţime, dar privind spre noi și îimbrăţişându-ne părin- 
teşte şi atrăgându-ne în Sine ca în Unul suprem în Care ne 
putem uni toți şi putem avea totul. 

'Catedralele de odinioară erau încărcate de o forţă și de 
o intensitate supranaturale; dinamismul lor taie şi azi răsu- 
flarea... În gotic verticalele şi masa de pietre se aruncă vio- 
lent spre infinit şi trag după ele spiritul omului. Din contră, 
în Sfânta Sofia totul se ordonează în jurul unei axe cen- 
trale, încoronată de majestatea unei cupole, şi exprimă fru- 
museţea într-un mod mai esoteric (mai lăuntric), venind 
dintr-o adâncime tainică şi dintr-o înălţime nelimitată care, 
coborând peste om, îl umple de o pace transcendentă... 


19. Procopie, Despre clădirile lui Justinian 1, |. Corpus Scriptorum 
Historiae Byzantinae, 45, 179. 

20. Op. cit., 45, 175. 

21. Op. cit., 45, 179. 

22. Arhim. Vasileios, op. cit., p. 64. 

Prin liniile ei, cupola traduce mişcarea coborâtoare a iubirii 
 dumnezeieşti; sfericitatea ei reuneşte pe toţi oamenii în 
sinaxă (adunare liturgică), în trupul lui Hristos. Sub cupolă 
noi ne simțim protejaţi, scăpaţi de angoasa pascaliană a 
spaţiilor infinite'25. Cupola ne sugerează o infinitate a ini- 
mii iubitoare, nu a înălțimilor exterioare, reci și fără sfârşit. 
Dumnezeu care ne priveşte şi ne imbrăţişează din cu- 
polă e deasupra tuturor, dar le cuprinde pe toate şi Se află 
in toate cu iubire personală. E aproape de toate, şi totuşi 
mai presus de toate. E deasupra tuturor, dar nu rupt de ele, 
nu închis în Sine, ci cuprinzându-le şi ocrotindu-le şi că- 
lăuzindu-le pe toate. E familiar şi infinit în taina Lui. E taina 
care ne înconjoară şi ne susţine, nu taina ascunsă de noi. 
Nu-L bănuim că este undeva, ci Îi simţim îmbrăţişarea aci. 
E taina văzută şi simțită, taina pe care o vedem cum ne 
susţine, nu o taină bănuită. E taina iubită, nu taina temută. 
H. J. Schulz, care a folosit citatele de mai sus din Pro- 
copie, rezumă ideile lor în aceste trei impresii: "Cupola nu 
pare să aparţină materiei împovărătoare pământeşti, ci 
pare că stă în directă legătură cu cerul, a cărui copie este. 
Precum cerul cosmic, aşa este şi cupola izvorul şi lăcaşul 
luminii care se revarsă de acolo peste naos şi, ridicându-se, 
ridică totodată şi duhul rugătorului în înălţimea cerească... 
Lumina ce se coboară înlăuntrul bisericii de la o treaptă la 
alta este o imitare a luminării harului, care după Dionisie se 
impărtăşeşte, prin mijlocirea ierarhiilor îngereşti, treptelor 
bisericeşti'24, 

Wulff observă că, pe când basilicile romanice ne con- 
duc prin sala lor largă spre locul din fund, iar prin plafonul 
lor plat împiedică orice înălţare a privirii dincolo de lume 
(erau clădiri influențate de sălile necreştine romane), iar 
domurile gotice ne cheamă şi înainte, dar ne atrag privirea 


23. P. Evdokimov, op. cit., p. 126. 
24. fi. J, Schulz, op. cit., p. 65-67. 

şi spre o înălțime care nu-şi poate găsi o odihnă în trans- 
cendent, bisericile cu cupolă, în stilul bizantin, ne permit şi 
înaintarea spre Hristos, dar şi înălţarea de pe acum spre 
cer, însă spre un cer care ne şi imbrăţişează şi din care ira- 
diază lumina la nesfârşit?25. Wulff, după ce citează din 
Sfântul Grigorie de Nazianz şi din Procopie, citează şi din 
Ekfrasis a lui Fotie despre biserica Nea, din palatul împă- 
rătesc din Constantinopol: "indată ce s-a rupt cineva de 
pridvor şi a intrat în naos, de ce farmec și totodată de ce 
emoție şi uimire e umplut! E ca şi când a intrat în cer, fără 
ca cineva să-i fi pus vreo piedică, şi e învăluit din toate păr- 
ţile de frumuseţile de multe feluri, ca de stele'. Prin stele 
înţelege icoanele. Fotie vorbeşte mai mult de experienţa 
mișcării decât de a repaosului. Dar de a unei mișcări în pli- 
nătatea aceluiaşi infinit. Pare că totul se află în mișcare. 
Naosul pare a se învârti de jur împrejur26. E experienţa 
aceleiaşi plinătăţi, unitare şi multiple, care e sugerată şi de 
icoane, şi e trăită și în Liturghie, în care același Hristos- 
Dumnezeu ni Se dăruieşte mereu în alte şi alte feluri, dar 
întreg, cu toată plinătatea vieţii şi actelor mântuitoare. Nu 
se aşteaptă experienţa plenitudinii numai în viitorul esha- 
tologic, sau nu e bănuită numai ca ascunzându-se într-o 
înălţime de neajuns în viaţa aceasta. Aceasta ar slăbi efec- 
tul şi simţirea întrupării lui Hristos şi a învierii Lui, sau L-ar 
socoti cu totul înălţat de la noi după ce a plătit pentru 
păcatele noastre, cum se întâmplă în Occident. În Ortodo- 
Xie se trăieşte convingerea şi simţirea că EI continuă să fie 
cu noi şi să lucreze asupra noastră prin Duhul Său cel 
Sfânt. Însuși Wulff încheie articolul său cu cuvintele: Aceste 
biserici ni se adresează "cu graiul unei concepţii care se în- 
temeiază pe credinţa în întruparea lui Dumnezeu şi într-un 
plan de mântuire neclintit'27. 


25. Wulff, art. cit., p. 531. 
26. Wulfi, art. cit., p. 530. 
27. Ibidem. 

pe multe ori pe lângă bolta centrală mai sunt, cum am 
spus, şi alte bolți; ele sunt coborâri mai apropiate de noi 
ale lui Dumnezeu prin fapte legate de întruparea Fiului Său. 
Evdokimov vede în ele şi simboluri ale lumânărilor și rugă- 
ciunilor înălțate spre cer: "Bisericile cu plan central, uneori 
adevărate turnuri, cu cupolele lor, peste care străluceşte 
aurul, evocă lumânările de Paşte şi Învierea". 'O biserică cu 
mai multe cupole e ca un candelabru arzând în flăcări"28, 

În afară de bolta centrală sau de celelalte bolți, orice 
biserică, inclusiv cele din Occident, au la capătul dinspre 
Răsărit spațiul altarului, aproape la toate, curbat. Aceasta 
arată comunitatea orientată spre unirea cu Dumnezeu, 
originea tuturor, în care-și găsesc toate odihna şi mântui- 
rea. În Orient acest înţeles e accentuat prin faptul că acest 
loc a început să fie despărţit, după câte ştim începând cu 
Sfânta Sofia a lui Justinian, sugerând misterul dumneze- 
iesc spre care înaintează poporul credincios. 

Schulz vede în această despărţire numai despărţirea 
dintre popor şi ierarhie, conform viziunii lui Dionisie Areo- 
pagitul, înţeleasă de Schulz într-un sens rigid, nedinamic2%. 
Dar faptul că prin uşile altarului ce se deschid adeseori se 
văd licărind dintr-un plan de taină razele luminilor de pe 
Sfânta Masă, arată că în această despărţire avem mai mult 
o ilustrare a deosebirii între fiinţa dumnezeiască incomuni- 
cabilă şi energiile ei ce iradiază şi lucrează în creaţie. Iar în 
faptul că preotul iese adeseori în naos şi e înconjurat de 
popor şi atins de el în modul cel mai familiar, arată că 
accentul nu se pune pe o înălţare autoritară a preotului 
peste popor, ci pe misterul transcendenţei lui Dumnezeu, 
Care totuşi Se coboară, plin de iubire, în mijlocul poporu- 
lui. Nu e în bisericile ortodoxe distanţa mare între poporul 
credincios şi locul unde stau preoţii în jurul Sfintei Mese, 


28. P. Evdokimov, op. cit., p. 128. 
29. Op. cit., p. 67-68. 

cum e în Occident, fapt care sugerează un Dumnezeu acce- 
sibil speculaţiei raţionale, dar necomunicându-se prin ener- 
giile Sale. | 

P. Evdokimov referă despărţirea altarului de naos prin 
iconostas, dar în comunicare cu credincioşii prin uşi, mai 
mult la Hristos înălţat de la noi, dar şi comunicând cu noi. 
Nu-L putem înţelege pe Hristos, dar experiem iubirea Lui, 
pentru că Îi trăim binefacerile. 

Se mai poate spune că despărţirea altarului de naos 
prin iconostas arată că viaţa de pe pământ a membrilor 
Bisericii este deosebită de viaţa din Împărăţia cerească, dar 
e orientată spre ea. "Nu avem aici cetate stătătoare, ci pă- 
şim spre cea viitoare, fără a ajunge la ea înainte de moarte. 
Această împreună călătorie a credincioşilor îşi ia puterea şi 
se arată mai ales prin sinaxa euharistică. Dumnezeiasca 
Fuharistie este pentru Sfinţii Părinţi un sfânt 'syn-odos', — o 
impreună călătorie a celor de pe pământ spre cer, sau a 
oamenilor spre îngeri, a lumii văzute spre cea nevăzută'50, 
Dar e în acelaşi timp şi o anumită întâlnire între cele de pe 
pământ şi cele din cer, care trebuie să sporească neîncetat. 

"Acest perete transparent, acest perete în faţa rugăciu- 
nii, primeşte şi amplifică rugăciunea inimii: "Doamne lisuse 
Hristoase, Fiul lui Dumnezeu, miluieşte-ne pe noi, păcă- 
toşii, şi acoperă-ne cu harul Tău' ...Sub impulsul acestei 
rugăciuni, poarta împărătească se deschide larg, ca să pu- 
tem vedea cerul. Comentariile liturgice explică simbolis- 
mul uşii ca chip al lui Hristos "prin care veţi vedea cerul 
deschis" (loan 1, 51). Însuşi Hristos a spus: 'Eu sunt uşa' 
(loan 10, 7, 9). 

Dar simbolismul iconostasului duce şi mai departe. 
Hristos, uşa, introduce la EI, uşa împărătească se deschide 
spre altar, locul înalt al lucrării lui Dumnezeu şi centrul 
imprejurul căruia se desfăşoară lucrarea sfântă a Liturghiei, 


30. lerom. Grigoriu, op. cit., Atena, 1971, p. 85. 

'cerul unde se mişcă Dumnezeu Cel întreit, coborât pe 
pământ (Sfântul Gherman, PG 98, 384). De pe altar iradia- 
ză iubirea nesfârșită a lui Hristos cel răstignit, deosebită de 
toate iubirile de aici, iubire pe care o aşteptăm ca să putem 
avea viaţa veşnică în EI. Nicolae Cabasila zice: "Sufletul 
omenesc are o sete infinită. Ochiul a fost creat pentru 
lumină, urechea pentru sunete, orice lucru pentru ţinta lui, 
iar dorinţa omului, pentru a se mișca spre Hristos" (la P. 
Evdokimov, op. cit., p. 134). Origen atribuie lui Hristos 
acest agraphon (cuvânt nescris în Evanghelii): “Cine e 
aproape de Mine, e aproape de foc'. "Acest cuvânt nu e 
oare o ilustrare a interiorizării mistice a 'uşii', care se des- 
chide spre inima lui Dumnezeu?'. Şi Evdokimov dă acest 
cuvânt al lui S. Bulgakov, prin care acela îşi descrie expe- 
rienţa hirotoniei: “Toată hirotonia a fost un fulger de lumi- 
nă. Cel mai tulburător moment a fost prima trecere prin 
uşa împărătească, îndreptându-mă spre altar. Treceam lite- 
ralmente peretele focului arzător, luminător, reinnoitor. Am 
intrat în alt eon, am intrat în Împărăţie'5!. Am văzut că şi 
Sfântul Marcu Ascetul spune că Hristos arde gândurile ce 1 
Je oferim Lui pe altarul inimii. Omul care simte apropierea 
lui Hristos, Îl trăiește ca foc nu numai pe altarul locașului 
bisericesc, ci şi pe altarul bisericii fiinţei sale. 

in orice caz, şi în Occident şi în Orient această ori- 
entare a spaţiului liturgic spre Răsărit arată caracterul de 
călătorie a vieţii pământeşti spre întâlnirea eshatologică în 
Dumnezeu. Biserica Ortodoxă, având, pe lângă această ori- 
entare spre altarul curbat la răsărit, și una spre bolta cen- 
trală sau spre celelalte bolți, arată din nou că încă din viaţa 
pământească avem cu noi în parte pe Hristos-Pantocratorul 
drept călăuzitor şi susținător, dar şi ca o pregustare a unirii 
depline cu EI în viaţa viitoare. E o credinţă care s-a pierdut 
in arhitectura ocidentală pentru că s-a pierdut în teologia 


51, P. Evdokimov, op. cit., p. 133-134. 

de acolo; mai ales in cea protestantă. Un pas mai departe 
spre dezbrăcarea locaşurilor bisericeşti din Occident de 
această semnificaţie este faptul de a fi început să se aşeze 
în ele altarul în mijlocul comunităţii, eliminându-se orice 
sentiment de taină şi inchizându-se comunitatea cu totul în 
imanent. | 

Despre orientarea bisericilor din Moldova spre răsărit, 
caracteristică comună în general până de curând şi tuturor 
bisericilor din Occident, Wilhe!m Nyssen spune: "Bisericile 
din Moldova sunt biserici care sugerează viaţa viitoare. Ele 
cheamă la o călătorie de la Apus spre Răsărit; deci exact 
contrar cupolei bizantine obişnuite (noi credem că nu con- 
trar, ci în combinaţie), care e aşezată în centru chiar și la 
bisericile mici'52. "Orientarea axială a spaţiului de la Apus 
spre Răsărit e comună bisericilor din Moldova și multor bi- 
serici din ţările balcanice, dar se ghiceşte în ele mai curând 
o amintire a construcţiilor celor mai timpurii apărute în tim- 
pul migraţiilor popoarelor nordice, mai ales a clădirilor vi- 
zigote păstrate în Spania sau în arhitectura de lemn a Nor- 
dului'55. Pe lângă aceasta, se mai ştie că aceste clădiri duc 
gândul la corăbiile ce plutesc prin şuvoiul timpului şi se 
indreaptă spre limanul vieţii de dincolo. "Un exemplu im- 
portant pentru impresia unei corăbii e biserica mănăstirii 
Dragomirna, dar şi a Moldoviței și a Suceviţei'3%. Absidele 
laterale de lângă altar, proprii celor mai multe biserici orto- 
doxe, dau credincioșilor sau comunităţii liturgice convin- 
qerea că se află adunaţi în interiorul crucii lui Hristos, sau 
incorporaţi în Hristos cel răstignit, înaintând prin El spre 
invierea cu EI. Căci dacă e adevărat că Biserica sau comu- 
nitatea e trupul lui Hristos, ea e trupul lui Hristos cel răstig- 
nit, făcând împreună cu El drumul spre starea Lui înviată. 


32. Pământ cântând în imagini, Bucureşti, 1978, p. 26. 
33. Ibidem. 
54. Op. cit., p. 25-27. 

Aceasta ar corespunde cu faptul că în centrul Liturghiei, sau 

al evenimentului fundamental al Liturghiei ce se săvârşeşte 
în biserică, stă împărtăşirea de Hristos cel răstignit, de 
Hristos ca jertfă, precum şi cu faptul că El rămâne pe altar 
permanent cu Trupul şi Sângele Lui. Arhimandritul Vasi- 
leios de la Sfântul Munte spune, de aceea, pe drept cuvânt, 
că "nevăzuta prezenţă a lui Hristos luminează şi descoperă 
toate "in biserică'55. În legătură cu aceasta menţionăm că 
locașul bisericii și forma ei, sau vasele şi cele ce se săvâr- 
şesc în ea nu sunt simple simboluri, în sensul de chipuri 
ale unor acţiuni spirituale despărțite de ele, ci mijloace 
sensibile prin care se produc acele lucrări, fiind pline de 
ele, străbătute de ele. Pe măsură ce un credincios înain- 
tează în viaţa duhovnicească, el experiază faptul că aflân- 
du-se în biserică se află în interiorul crucii lui Hristos, sau 
al lui Hristos cel jertfit care ne îmbrăţişează pe toţi, sau al 
lui Hristos care, deşi e înviat, face mereu pentru noi drumul 
jertfei sau al crucii spre înviere; sau că face sub condu- 
cerea lui Hristos-Pantocratorul drumul spre deplina unire 
cu EI în Euharistie şi în viaţa viitoare, dar nu fără cruce cât 
suntem în viaţa pământească. 

Cel care a explicat în modul cel mai profund sensul bi- 
sericii realizat arhitectonic în Sfânta Sofia, pe de o parte ca 
un cosmos unificat în parte cu Dumnezeu, pe de alta înain- 
tând spre deplina unificare în Hristos sub conducerea Lui, 
a fost Sfântul Maxim Mărturisitorul. 

Pe când bisericile apusene sugerează înaintarea spre 
Dumnezeu a unei comunităţi neinteresate de transfigura- 
rea creaţiei cosmice, bolta bisericilor răsăritene cu Panto- 
cratorul în vârful ei cheamă comunitatea şi pe fiecare cre- 
dincios, considerat şi el ca biserică mişcătoare, la o pre- 
ocupare faţă de creaţia întreagă. Având pe Hristos ca Panto- 


35. Op. cit., p. 102. 

mamare. 





crator în ea, biserica este în acelaşi timp 'chipul' lui Dum- 
nezeu cel lucrător în lume pentru readunarea ei în El. 

Astfel Hristos nu împlinește prin Biserică o lucrare des- 
părţită de cea pe care o împlineşte ca Pantocrator în lume, 
ci Se preocupă şi de lume, pornind de la un cerc mic de 
oameni, cu intenţia de a intinde lucrarea Sa desăvârșitoare 
asupra întregii creaţiiS6. 

Dar, desigur, în înţelegerea Bisericii ca chip al cosmo- 
sului sub grija Pantocratorului, sau ca tinzând să se extindă 
asupra creaţiei şi să o cuprindă, e implicată voinţa creș- 
tinilor care participă la Liturghia din biserică, de a duce cu 
ei, în viaţa din afara ei, duhul unirii cu Dumnezeu şi al unirii 
lor în EI. Ei merg ca biserici personale în mijlocul lumii din 
afară. 'Ca ortodocşi, când vorbim de viaţa liturgică nu înţe- 
legem dăruirea noastră liturgică de câteva ore în biserică, 
ci toată viaţa noastră, care, pornind de la actele liturgice 
din biserică, devine liturgică şi închinată lui Dumnezeu. 
Creştinul ortodox nu este schizofrenic. Nu trăieşte înlăun- 
trul bisericii o viaţă liturgică, şi în afara bisericii o viaţă neli- 
turgică. Trăieşte, pe cât e cu putinţă, mai multe ore în bise- 
rică (la Liturghie, la Sfintele slujbe), ca să poată trăi în afară 
de biserică, după putinţă, mai aproape de duhul, de atmos- 
fera şi de îndrumările morale ale dumnezeieştii Liturghii'37, 
Credinciosul nu trebuie să promită în van la Sfânta Litur- 
ghie: "Şi toată viaţa noastră lui Hristos Dumnezeu să o dăm". 

Dacă prin Biserică creaţiunea înaintează spre unitatea 
dintre partea ei sensibilă şi inteligibilă și a acestora în 
Dumnezeu, omul înaintează spre unificarea între trupul şi 
sufletul lui şi a amândurora în Dumnezeu, dar nu fără lu- 
crarea lui asupra creaţiei. Legătura între părţile creaţiei şi 
ale omului va dura şi va progresa — în cei ce vor voi - până 


36. Mystagogia, cap. |, PG 91, col. 665. 
37. Arhim, Gheorghe, stareţul mănăstirii Grigoriu din Sf. Munte, 
'Omul fiinţă liturgică”, în rev. 'O “Ooioc Ipnyâpioc, 1979, nr. 4, p. 34. 

când Rațiunea supremă cea una care le leagă le va face să 
se împlinească printr-o legătură mai misterioasă în lumea 
viitoare. Atunci cosmosul lucrurilor vizibile va muri aseme- 
nea trupului omenesc și va învia reinnoit din starea lui 
îmbătrânită, cum va învia şi omul ca o parte a întregului, ca 
o lume mică împreună cu lumea mare. Legătura nouă care 
se va restaura atunci între toate nu se va mai altera în veci. 
Această legătură va fi susţinută de puterea dumnezeiască 
ce se va arăta în toate într-un mod clar şi deplin eficient. Ea 
va face, prin unirea deplin realizată a sufletului cu trupul şi 
a lucrurilor sensibile cu realităţile inteligibile, ca prin toate 
să se vadă Dumnezeu. Căci toate vor fi copleşite de Dum- 
nezeu, Care e prin excelenţă Duh5$. 

Sfântul Simeon Tesaloniceanul va relua şi va îmbogăţi 
ideile iui Dionisie Areopagitul, Procopie şi ale Sfântului Maxim 
Mărturisitorul, arătând că această înţelegere a locaşului bi- 
sericesc nu e legată de un timp, ci are o valabilitate per- 
manentă. El spune: "Biserica fiind indoită prin cele de ne- 
pătruns (altarul) şi prin cele din afară, închipuieşte pe 
Însuşi Hristos, Care este îndoit, Dumnezeu şi om, după o 
parte văzut, şi după alta nevăzut. De asemenea închipu- 
iește pe om care este din trup şi suflet. Închipuieşte şi taina 
Sfintei Treimi, Care este neapropiată cu fiinţa şi cunoscută 
în pronia şi în lucrările Ei (energiile necreate). Mai închipu- 
ieşte şi însăşi lumea aceasta: cerul, prin Sfântul Altar, iar 
cele de pe pământ, prin naos. După alt înţeles, toată dum- 
nezeiasca biserică se arată întreită: pridvorul, naosul şi 
altarul, ceea ce închipuieşte Treimea, şi cetele cele de sus 
cu ordinea lor întreită, şi grupurile dreptcredincioşilor, care 
au o întreită împărţire: a celor hirotoniți, a credincioşilor — 
celor pe drum spre desăvârşire şi a celor în stare de po- 
căinţă; la fel, cele de pe pământ, din cer şi mai presus de 


38. Sfântul Maxim, cp. cit., 685 C. 

ceruri. Căci pridvorul închipuiește cele de pe pământ, nao- 
sul cerul, iar Sfântul Altar, cele mai presus de ceruri'5%. 

Aceste înţelesuri ale locașului bisericii pot fi considera- 
te nu ca alternative, ci cuprinzându-se toate unele în cele- 
lalte. Sfânta Treime nu e despărțită de lumea îngerească, 
de cea pământească şi de om, ci Ea se află în toate, şi toate 
în Ea. Credincioșii sunt uniţi între ei şi cu creaţiunea cos- 
mică şi cu cea îngerească şi cu Treimea. Numai păcătosul 
e despărţit cu voia de toate. Credinciosul e unit cu toate. 

Arhimandritul Vasileios spune: "Biserica cunoaște şi 
cuprinde toate prin Dumnezeu. Are pe cel Unul, pe Cel care 
prin cuprinderea cea după cauză le ştie şi le ţine la un loc 
şi le are pe toate. În organismul ei de chip al lui Dumnezeu, 
cunoaşte în sine pe Dumnezeu, toată creaţia şi trebuinţele 
ei şi mijlocește harul de viaţă făcător. Dar şi omul cunos- 
când in biserică cu adevărat sinea sa, ca chip al lui Dum- 
nezeu, cunoaște toate. Intră în relaţie ontologică şi în atin- 
gere nemijlocită cu eie'. "Celui ce se cunoaște pe sine, i se 
dă cunoştinţa tuturor. Căci cunoaşterea de sine e pleni- 
tudinea cunoştinţei tuturor. În vremea în care împărăţeşte 
în vieţuirea ta smerenia, se va supune ţie sufletul tău și 
împreună cu el ţi se vor supune toate' (Avva Isaac, Cuv. 
15). 'De va cuprinde cineva pe Unul, atunci va cuprinde 
toate. Sau se va înstrăina de toate, părăsind tendinţa de a 
cunoaşte după trup şi de a aduna, de a străbate şi de a 
cuceri toate pentru sine însuşi'+0. 

Dacă Hristos cuprinde totul în Sine încă din pântecele 
sau din braţele Maicii Sale, cu atât mai mult cuprinde totul 
din locaşul bisericesc, iar cei uniţi cu EI cuprind şi ei toate, 
sau sunt uniţi cu toate. De aceea, oricât de mică ar fi bi- 
serica, având pe Atotţiitorul în ea cuprinde virtual şi în ten- 
dinţă totul: "Şi în timp ce locuia în sânul Maicii Sale, locuiau 


39. Op. cit., p. 253. 
40. Op. cit., p. 50-51. 

în sânul Lui toate făpturile!. 'EI era întreg în trupul Maicii 
Sale şi totodată întreg în toate'*1. Purtându-L pe El, Maica 
Lui purta toate. Aşa poartă toate în sine credinciosul şi bi- 
serica ce-L cuprinde pe El. 


4. Biserica primeşte în ea pe Dumnezeu ca împlinitor 
al lucrării Sale mântuitoare prin sfințirea ei 


Astfel locaşul bisericesc nu ţine închis în sine cele să- 
vârşite în el. El e locaşul de unde Hristos Îşi întinde lucra- 
rea asupra creaţiei. Dar aceasta înseamnă că actele litur- 
gice nu pot fi socotite ca o reprezentare sau ca chipuri ale 
operei de mântuire a lui Hristos, aşa cum sunt riturile din 
vechile culte de misterii. Ele trebuie socotite ca forme de 
exprimare a lucrării mântuitoare săvârşite în ea, nu chipuri 
de privit; ca forme sensibile în care se împlineşte lucrarea 
nevăzută a lui Hristos. Prin ele se arată credinţei Hristos 
însuşi prezent şi lucrător prin Duhul42. 

Şi ceea ce face ca locaşul bisericesc să nu fie numai 
locul de implinire a unor acte simbolice, ci să fie de fapt 
locașul Sfintei Treimi, aşa încât credincioşii să se întâlneas- 
că în Ea şi, prin aceasta, cu cerul sau cu Hristos în lucrarea 
Sa mântuitoare, este sfinţirea lui. Sfinţirea transfigurează 
acest spaţiu şi din el se proiectează peste toată creaţia lu- 
mina şi lucrarea lui Dumnezeu. Credincioşii trăiesc în bise- 
rică într-un alt plan al realităţii, într-o altă ambianţă decât în 
cea a lumii naturale. Aşa cum cel ce iubeşte vede în fiinţa 
iubită o fiinţă transfigurată, şi ea se și transfigurează de fapt, 
şi din ea se proiectează această transfigurare peste toată 
lumea, aşa vede credinciosul biserica sfinţită ca pe un spaţiu 


4]. Ephraim der Syrer, Lobgesang der Erde, Introd. şi trad. în ger- 
mană de Edmund Beck, Lambertus Verlag, Freiburg im Br., 1967, p. 
32-33. | 

42. Langenmeyer, O.F.M., “Die Weise der Gegenwart Christi in litur- 
gischen Geschehen”, în vol.: Martyria, Liturgia, Diakonia, p. 301. 

plin de o lumină dumnezeiască ce se răspândește peste 
toată lumea. În biserică, trecutul nu mai e despărţit de pre- 
zent şi de viitorul eshatologic; între pământ şi cer nu mai e 
o despărţire. Creatul nu mai e închis în el însuşi, ci e trans- 
figurat de necreat. Tulburarea vieţii din lume e depăşită 
într-o linişte, care nu e lipsită de o altă viaţă+3. Pentru Sfân- 
tul loan Gură de Aur nu există numai o identitate de scop 
şi de săvârşitor între Cina cea de Taină şi împărtăşania eu- 
haristică, ci şi o identitate de loc: "Pe Sfânta Masă nu e ceva 
mai puţin. Căci nu a făcut-o pe aceea Dumnezeu, şi pe aceas- 
ta omul, ci şi pe aceasta tot Dumnezeu. Însăși aceasta e 
cea pe care Hristos o înconjura cu Apostolii atunci. De aci 
au ieşit la Muntele Măslinilor'4+%. 

incă de la punerea temeliei locașului bisericesc, însuşi 
arhiereul, după ce a tămâiat şi sfinţit materialele adunate 
pentru zidirea lui, face o rugăciune la locul unde se va 
aşeza Sfânta Masă şi pune pietrele de temelie în chipul 
crucii, arătând prin aceasta că a pus temelie pe Însuşi 
Hristos cel răstignit, Piatra cea din capul unghiului. Dar în 
acelaşi timp Hristos însuşi este, după Sfântul Simeon Te- 
saloniceanul, Acela care-Şi alege locul lucrării Sale în acest 
moment45. 

După ce zidirea bisericii s-a terminat, ea devine loc al 
sălăşluirii și lucrării sfinţitoare a lui Hristos. Sfinţirea se face 
prin arhiereu, arătându-se că Hristos însuşi Se sălăşluieşte 
in ea şi începe în ea lucrarea Sa mântuitoare. Arhiereul 
intră în ea îmbrăcat în toate odăjdiile arhiereşti, prin care 


43. Arhim. Vasileios, op. cit., p. 123, 125: 'Omul pătruns de 
Liturghie are o vedere lăuntrică a lumii. Spaţiul lumii se schimbă la faţă. 
Omul nu mai e un privitor exterior. El a intrat în cămara de nuntă. Se află 
înăuntru, vede toată lumea dinăuntru... Evenimentele iconomiei dum- 
nezeiești nu sunt evenimente trecute şi închise, ci prezente şi lucră- 
toare. Ne îmbrăţişează, ne mântuiesc'. 

44. Omilii la Matei, 82, 5. 

45. Op. cit., p. 110, cap. 101. 

se arată fructificarea de către Hristos însuşi prin arhiereu a 
întrupării şi jertfei Sale prin care a întemeiat Biserica şi în 
care Îşi continuă lucrarea Sa mântuitoare ca Arhiereu. Apoi 
peste odăjdii se îmbracă într-un giulgiu care arată pe 
Hristos retrăindu-Şi coborârea în mormântul din care a ieşit 
viața, de vreme ce se va sfinţi altarul, care reprezintă mor- 
mântul în care Se află tainic Hristos+6, ca jertfă neîncetată 
oferită Tatălui pentru noi, din care neîncetat ne izvorăşte 
viaţa învierii. 

Sfânta Masă este mormântul din care ni se arată Trupul 
şi Sângele Său jerifit în chipul pâinii şi vinului. Dar tot ea 
este şi masa Cinei celei de Taină şi tronul ceresc pe care S-a 
aşezat Hristos cel jertfit, ca Miel înjunghiat. Mărirea nu e 
contrară jertfei, ci în jertfă e adevărata mărire (Apoc. 5, 
13). Dar jertfa e implicată în naşterea lui Hristos ca om. De 
aceea Sfânta Masă e şi iesle. Hristos Se află pe Sfânta Masă 
cu toate actele Sale mântuitoare recapitulate. Căci numai 
aşa ne mântuieşte. 

Sfânta Masă este chipul mormântului, — spune Sfântul 
Gherman -, pe care se află Pâinea adevărată şi cerească, 
jertfa de taină şi nesângeroasă, în care a fost aşezat Hris- 
tos, Cel ce-Şi aduce jertfă vie (zootymenos) Trupul şi Sân- 
gele Său spre mâncare şi băutură spre viaţă veşnică, cre- 
dincioşilor. Dar tot ea este şi tronul în care Dumnezeul cel 
ceresc, Cel purtat pe Heruvimi, Se odihneşte întrupat. E şi 
masa la care la Cina cea de Taină, şezând în mijlocul Apos- 
tolilor, luând pâinea şi vinul a zis: 'Luaţi mâncaţi" şi cele- 
lalte (PG. 98, 388). "Este jertfelnicul pe care S-a oferit..., pe 
care Hristos S-a adus pe Sine lui Dumnezeu şi Tatăl prin 
oferirea Trupului Său, ca Miel ce se jertfeşte şi ca Arhiereu 


46. Op. cit., p. 111, cap. 103. Arhim. Gheorghe, art. cit., p. 35, 
scrie: "Fiecare arhiereu şi preot care liturghisește la altarul pământesc 
exercită preoţia lui Hristos în biserică (un canon de la Cartagina), nu are 
o preoție a sa, ci participă la unica preoţie a lui fHristos'. 

şi Fiu al Omului ce aduce şi Se aduce ca jertfă tainică şi ne- 
sângeroasă şi ca slujbă cuvântătoare, Care Se dă jertfit 
credincioşilor, şi prin Care ne-am făcut părtaşi vieţii veşnice 
și nemuritoare'. 'Jertfelnicul (masa de jertfă, n.n.) este 
iesle şi mormânt al Domnului. Jertfelnicul este şi se nu- 
meșşte aşa după jertfelnicul ceresc şi înțelegător, căci preo- 
ţii pământești şi în trup închipuiesc ierarhiile inţelegătoare 
şi slujitoare (liturghisitoare) ale Puterilor de sus... De aceea 
şi aceştia trebuie să fie ca focul arzător' (PG. 98, 388). 
Vedem aci reluată ideea Sfântului Maxim Mărturisitorul, că 
și îngerii sunt ca niște preoţi prin care Hristos Se aduce 
jertfă şi Se dă spre împărtășanie. Ei sunt o prezenţă inte- 
rioară în preoţi. 

lar chivotul de pe altar este 'locul răstignirii lui Hristos. 
Căci era aproape de el locul unde a fost înmormântat (PG. 
98, 389). Permanenţa Sfintei Împărtășanii în chivot arată 
stăruirea permanentă a lui Hristos în stare de jertfă pentru 
a Se împărtăşi credincioşilor. Nici un moment nu va lipsi 
din Hristos dispoziţia Lui de jertfă şi de împărtăşire ca 
jertfă. 

lar precum sub jertfelnicul ceresc se află sufletele mu- 
cenicilor care au urmat lui Hristos, fructificând până la 
capăt jertia Lui, sufletele 'celor înjunghiaţi pentru cuvântul 
lui Dumnezeu şi pentru mărturia pe care au dat-o, strigând 
cu glas mare şi zicând: "Până când, Stăpâne Sfinte şi ade- 
vărate, nu vei judeca şi nu vei răzbuna sângele nostru faţă 
de cei ce locuiesc pe pământ?', cărora li se spune 'să mai 
stea în tihnă până când se va implini numărul celor împre- 
ună slujitori cu ei şi al fraţilor lor ce vor avea să fie omorâţi 
ca şi ei' (Apoc. 6, 9-11), la fel în Sfânta Masă din altarul 
văzut, pe care stă Mielul (Agneţul) jertfit sub chipul pâinii 
hrănitoare spre viaţă veşnică, se află moaştele mucenicilor 
și deci, în chip nevăzut, mucenicii înşişi, ca sub Tronul-jert- 
felnic pe care stă Mielul cel jertfit. Cererea lor după Ju- 
decata din urmă şi făgăduinţa dată lor că ea va veni când 

se va implini numărul celor ce vor da mărturie pentru 
Hristos, arată orientarea eshatologică a Sfintei Liturghii din 
Biserica văzută. Mucenicii sunt în aşteptare, şi Mielul de pe 
altar îi asigură că împlinirea ei va veni. Sfânta Liturghie e o 
pregătire pentru viaţa viitoare, prin jertfa Mielului, a muce- 
nicilor, prin prezenţa nevăzută a tuturor sfinţilor "ca un nor 
de martori', care ne arată înălţimea la care au ajuns şi ne 
indeamnă prin pilda dăruirii lor de sine şi ne ajută prin 
rugăciunile lor să înaintăm şi noi prin aceeaşi dăruire de 
sine până la jertfă spre desăvârşirea duhovnicească, spre 
unitatea dintre noi, prin care vom dobândi viaţa de veci. 
În locaşul bisericii se înfăptuieşte continuu paradoxul: 
prin cruce la înviere, prin mormânt la viaţă, prin împăr- 
tăşania prezentă la unirea cu Cel ce prin jertfă S-a înălţat la 
mărire, căci crucea, jertfa de care ne împărtăşim au ca 
subiect pe Fiul lui Dumnezeu, Ziditorul vieţii, Care S-a făcut 
om pentru ca să invingă moartea căreia îi este supus omul, 
prin luarea ei asupra Lui; s-o învingă întâi în EI, şi apoi şi în 
cei ce se împărtăşesc de EI; să învingă moartea ivită prin 
despărțirea omului de Dumnezeu -— izvorul vieţii, prin fap- 
tul că El ca Dumnezeu uneşte întâi umanitatea globală cu 
Sine şi apoi şi pe cea realizată, a celor ce-L primesc pe El. 
De aceea în biserică e lăudată învierea lui Hristos în vreme 
ce se face semnul crucii, exprimându-se şi prin aceasta pa- 
radoxul biruirii morţii omeneşti prin asumarea ei de către 
Fiul lui Dumnezeu o dată cu firea noastră omenească. Bi- 
serica este astfel locul morţii, dar şi al învierii nevăzute a 
lui Firistos şi al coborârii Duhului Său cel Sfânt, deci şi locul 
învierii noastre anticipate impreună cu El. Moartea făpturii 
în Dumnezeu este ca o scufundare în izvorul vieţii, în care 
cel mort iese la o viaţă nouă, sfinţită. E ca un botez în apă 
şi în Duh. Căci din apă şi din Duh ia fiinţă orice viaţă. Cine 
se fereşte de această scufundare în Dumnezeu prin moar- 
tea vieţii slăbite de păcat, îşi pierde viaţa, căci rămâne într-o 
existenţă amestecată cu neantul. Persoana care îşi are ori- 

ginea în Dumnezeu, izvorul infinit, dar personal al vieţii, nu 
moare, ci trece la viaţa adevărată. Căci primind moartea cu 
credinţa în EL, ca o dăruire a sa lui Dumnezeu, află în EI 
viaţa şi-şi întăreşte pentru veci identitatea. Dumnezeu cel 
personal fiind izvorul sau rădăcina tuturor identităţilor per- 
sonale, El nu renunţă în veci la manifestarea iubirii Sale în 
relaţiile cu nenumăratele identități personale. Numai dacă 
ar fi parte a naturii, omul s-ar dizolva ca identitate în pro- 
cesele inconştiente ale natur':, care produce alte și alte 
forme monotone. Mucenicii ne sunt pildă de această in- 
trare şi veşnică păstrare şi adâncire în identitatea lor per- 
sonală prin moartea cu Hristos şi pentru Hristos. 

Hristos, Cel veşnic în stare de jertfă pentru a ni Se da 
nouă — înconjurat de mucenicii care işi păstrează mereu 
această stare a muceniciei lor pentru Hristos, şi de îngerii 
prin care Arhiereul cel ceresc Îşi oferă continuu jertfa Sa -—, 
continuă o liturghie cerească neincetată. Şi împreună cu 
ea, din puterea ei, sau a jertfei oferite în cer Tatălui, are loc 
liturghia comunităţii, care reprezintă creaţiunea văzută, 
adunată înaintea jertfelnicului şi tronului aceluiaşi Miel în- 
junghiat, pentru a copleşi prin împărtăşirea din EI orice tră- 
sătură luată de la fiară, pentru a se imprima de trăsăturile 
Mielului, care face posibilă paşnica şi blânda convieţuire 
intre oameni. "Şi toate făpturile care sunt în cer şi pe pă- 
mânt şi sub pământ şi în mare şi toate câte sunt într-insele 
le-am auzit zicând: Celui ce şade pe tron şi Mielului fie 
binecuvântarea, cinstea şi mărirea şi puterea în vecii ve- 
cilor' (Apoc. 5, 13). "Răzbunarea" pe care o cer mucenicii 
lui Hristos nu e o răzbunare în sensul pământesc al cuvân- 
tului, ci dorinţa lor de a se pune în lumină pentru cei de pe 
pământ valoarea jertfei lor pentru Hristos, valoarea imitării 
Mielului jertfit, pentru ca între oameni să se sălășluiască 
pace, bunăvoire şi ca ei să înainteze în adevărata unitate a 
lor şi la viaţa veşnică, prin întărirea în acelaşi duh de jertfă. 

in timpul sfințirii bisericii, mirenii sunt scoși afară, căci 
sfințirea bisericii, sau a locului în care se sfinţesc oamenii, 
nu vine de la ei, ci de la Hristos, închipuit de arhiereu, 
înconjurat de preoţi şi de îngerii Lui nevăzuţi. Mirenii tre- 
buie să intre în biserica gata sfinţită. Căci nu se apropie de 
Fiul lui Dumnezeu şi nu primesc mântuirea de la El decât 
după ce a înviat şi după ce le este vestit de Sfinţii Apostoli 
peste care a coborât Duhul Lui cel Sfânt şi sfinţitor. Căci 
sfinţirea bisericii reprezintă coborârea Duhului cel Sfânt al 
lui Hristos peste Apostolii adunaţi în foişorul de sus, care 
prin coborârea Sfântului Duh devine prima biserică. 

La fel, în timpul sfințirii bisericii se scoate din ea tot ce 
poate fi mutat din loc, sau tot ce e trecător, rămânând 
numai cele ce ţin de întregimea ei, căci biserica începe de 
la riristos, persistă prin EI ca izvor al sfinţeniei şi prin Duhul 
Sfânt care trimite pe Apostoli şi pe urmaşii lor la propo- 
văduire şi la sfinţirea creaţiunii, şi numai după aceea se 
adună în jurul Lui cei ce vor fi sfințiţi şi cele prin care vor 
fi sfinţiţi. "Astfel, se închid uşile, pentru că biserica se face 
atunci cer şi puterea Duhului Sfânt vine peste dânsa. Pen- 
tru aceea trebuie a fi numai cei ce sunt ai cerului, adică cei 
hirotoniți, şi altcineva nimeni să nu vadă, căci cele sfinte 
numai sfinţilor se cade a le vedea până ce se vor săvârşi'47. 
Sfinţirea bisericii e o Cincizecime reînnoită, iar Duhul Sfânt 
S-a coborât peste comunitatea Apostolilor în chip de limbi 
de foc, dând în cadrul ei fiecăruia puterea să pornească la 
propovăduirea lui Hristos cel înviat, ca reprezentând prima 
comunitate bisericească, deci nu ca un ins izolat. "Atunci 
Petru stând între ei (între cei ce alergaseră la locul de unde 
pornea vuietul produs de coborârea Duhului Sfânt) cu cei 
unsprezece, a ridicat glasul său şi a grăit' (Fapte 2, 14). 

Rugăciunile şi actele arhiereului de la sfinţirea bisericii 
exprimă într-o mare varietate de forme acelaşi fapt al să- 


47. Ibidem, p. 111, cap. 104. 

lăşluirii lui Hristos, Cel ce prin moarte biruie moartea, Cel 
ce este prezent impreună cu Tatăl şi din ai Cărui ochi ira- 
diază darurile nesfârşite ale Duhului, prin Biserică, peste 
tot pământul (Apoc. 5, 6). | 

Mai amintim dintre actele de la sfinţirea bisericii doar 
“câteva: Masa propriu-zisă se lipeşte pe stâlpii ei de piatră 
cu ajutorul unui amestec din ceară, sacâz, smirnă, aloe şi 
alte substanţe, "care toate închipuiesc îngroparea Mântui- 
torului"+8. În acelaşi timp acestea prin puterea lor de lipire 
'închipuiesc dragostea şi unirea ce a avut-o Hristos faţă de 
noi până la moarte'*9, sau rămânerea lui Hristos cu noi în 
stare de jertfă iubitoare şi cu puterea Învierii străbătută de 
aceeaşi dragoste. 

Apoi se spală Sfânta Masă cu apă, închipuindu-se tainic 
Botezul lui Hristos, dinainte de a începe lucrarea Sa mân- 
tuitoare. Totodată prin aceasta 'se cheamă Cel ce S-a bote- 
zat în lordan spre sfinţirea apei acesteia şi spre sfinţirea 
jertfelnicului"'50. 

Această concentrare de semnificaţii ale bisericii, ale 
altarului, ale actelor liturgice se întemeiază pe faptul că 
actele mântuitoare ale lui Hristos provoacă în noi amintirea 
(anamneza) reală a întregii Lui vieţi, incepând de la întru- 
pare. lar aceasta înseamnă totodată că în fiecare moment 
al vieţii lui Hristos, începând cu întruparea, sunt date virtu- 
al toate actele mântuitoare ulterioare şi aceste acte rămân 
ca urme vii şi eficiente în EI, în vederea iradierii lor în noi. 
Părinţii Sinodului Trulan au văzut în fiecare icoană a lui 
Hristos anamneza întregii opere de mântuire a Lui5l. Dacă 
ei au văzut întreaga viaţă a lui Hristos într-o icoană a Lui, 
'cu atât mai mult, zice Schulz, trebuie să fie valabilă aceas- 


48. Ibidem, p. 111, cap. 106. 
49. Ibidem, p. 112, cap. 106. 
50. Ibidem, p. 112, cap. 107. 
51. Mansi, Amplissima Collectio Conciliorum, vol. 11, 977-980. 

ta pentru Liturghie, care nu e o icoană obişnuită, ci cu- 
prinde realitatea vieţii lui Hristos'52. Dar încă Sfântul Ata- 
nasie zice: 'Când Cuvântul a coborât în Sfânta Fecioară, a 
venit în Ea totodată Sfântul Duh, şi Cuvântul Şi-a format 
trupul în Duhul Sfânt cu intenţia de a aduna în Sine crea- 
țiunea şi de a o aduce Tatălui şi de a o împăca iarăşi în 
Sine' (Ad Serap. |, 31, PG 26, 605). Logosul sau Cuvântul, 
ca sân al raţiunilor sau al cuvintelor, adună toate raţiunile 
creaturilor în Sine şi aceasta o face prin forţa Duhului, Care 
a făcut şi formarea trupului Său în Sfânta Fecioară. Toată 
iconomia mântuirii e dată potenţial de la zămislire. 

Sfânta Masă este deci şi Iordanul în care El S-a botezat 
pentru a începe propovăduirea Sa, încoronată cu jertfa şi 
invierea Sa. După Sfântul Efrem Sirul, lordanul în care Se 
scufundă Hristos pentru a Se boteza e şi un sân din care El 
Se naşte iarăşi ca om. În Botez Îşi retrăieşte din nou naş- 
terea, dar işi şi anticipează moartea şi învierea. Existenţa 
omului în Dumnezeu e o continuă moarte şi naştere, sau 
inviere. "Râul în care (Hristos) S-a botezat, L-a zămislit pe EI 
simbolic din nou. Sânul umed al apei L-a zămislit pe EI în 
curăţie, L-a născut în strălucire şi L-a făcut să apară întru 
slavă'53, 

Concomitenţa prezenţei în Hristos a tuturor momen- 
telor mântuitoare trăite odinioară de EI are o analogie în 
faptul că, şi atunci când îmi amintesc din viaţa mea sau a 
altuia cele ce s-au întâmplat în mod real, ele nu rămân o 
simplă amintire care nu mișcă viaţa mea, ci sunt retrăite ca 
stări reale din nou. Aceasta înseamnă că evenimentele 
amintite din viaţa mea lucrează din nou în mine şi, prin 
iradiere, şi asupra altora. 

Astfel, într-o icoană a Naşterii Domnului, datând încă 
de la jumătatea secolului VI, 'ieslea întrupării e arătată tot- 


52. Schulz, op. cit., p. 151. Şi citează din Mansi, op. cit., vol. 13, 
col. 265 BC. 
53. Ephraim der Syrer, op. cit., p. 66. 

odată ca altarul lumii, din care Pâinea Cuvântului lui Dum- 
nezeu Se oferă ca hrană popoarelor pământului; în taina 
Crăciunului este privită şi slăvită întreaga mântuire". 'Prun- 
cul însuşi ia chipul Celui ce oferă o jertfă negrăită'5*. Căci 
noi, care vedem Pruncul în iesle din starea Lui de acum, de 
după înviere, şi din lucrarea Lui de acum asupra noastră, 
vedem în starea Lui de Prunc tot ce avea să facă pentru 
mântuirea noastră. Dar EI însuşi încă înainte de a Se întru- 
pa avea intenţia să facă toate acestea. De aceea vedem în 
starea Lui de prunc învierea Lui, şi în starea Lui de înviere, 
pe Prunc. Aşa trebuie înţeles ceea ce spune episcopul Pe- 
tru din Alexandria (decapitat la 311 de împăratul Maximin), 
că pe când se afla în închisoare i S-a arătat Hristos în chi- 
pul unui copil de 12 ani, cu hainele sfâșiate, într-o stare ce 
stârnea milă. La întrebarea Sfântului Petru: "Doamne, cine 
Ţi-a rupt cămaşa?', Hristos a răspuns: 'Arie mi-a rupt-o, dar 
ai grijă să nu-l primeşti la împărtășanie... Spune-le şi preo- 
ților Achila şi Alexandru, care vor păstori după moairtea ta 
Biserica, pentru care Eu m-am făcut un copil mic şi am 
murit — vieţuind veşnic —, ca să nu-l primească'55. 

După spălarea cu apă (şi săpun) și ştergerea ei, Sfânta 
Masă se spală cu vin şi cu apă de trandafir. Acestea sunt 
îinchipuirea dumnezeiescului Mir, întru cinstirea îngropării 
lui lisus, cum a spus lisus despre spălarea picioarelor Lui 
de către femeia păcătoasă (Matei 26, 13). 

Până aci Sfânta Masă încă nu e mormântul Domnului, 
ci scaunul pe care, şezând în casa lui Simon leprosul, a 
lăsat să 1 se spele picioarele în vederea îngropării. 

Urmează apoi ungerea Sfintei Mese cu Sfântul Mir. "Deci 
arhiereul face trei cruci cu Sfântul Mir pe Sfânta Masă: la 


54. Dr. Wilhelm Nyssen, Începuturile picturii bizantine, Bucureşti, 
1975, p. 82, trad. rom. a cărţii Das frichristliche Byzanz de către Pr. D. 
Stăniloae şi Lidia Stăniloae. 

55. O. Millet, 'La vision de Pierre d'Alexandrie', în Melanges Charles 
Diehl, | (Paris) 1910, pp. 99-115, 107, la Schulz, op. cit, pp. 145-146. 

mijloc şi de amândouă părţile. Prin aceste trei cruci se 
unge Sfânta Masă în vreme ce se cântă Aliluia. Prin Sfântul 
Mir coboară peste Sfânta Masă Sfântul Duh, iar prin cân- 
tarea Aliluia se anunţă venirea lui Dumnezeu Cel în Trei- 
me'. Ungerea întreită în chipul crucii arată şi ea pe de o 
parte că Duhul Sfânt este nedespărţit de celelalte două Per- 
soane dumnezeieşti şi că EI vine împreună cu Hristos Cel 
răstignit pe cruce pentru noi, Care acum se îngroapă în 
Sfânta Masă ca într-un mormânt din care pururea se răs- 
pândeşte viaţa Lui cea curată. "Căci mirul vărsat este nu- 
mele lui Hristos, Dumnezeul nostru. Şi Sfânta Masă, care Îl 
arată pe El îngropat într-insa, ungându-se cu mir se face 
toată mir. Pentru că şi masa însăşi primeşte darul Duhului", 
care lucrează dintr-insa, săvârşindu-se pe ea Sfânta Euha- 
ristie şi punându-se pe ea Sfânta Evanghelie, care, amân- 
două, reprezintă pe Hristos, Cel care nu vine şi nu e pre- 
zent fără Duhul Sfânt. "Deci cu adevărat această masă este 
jertfelnicul lui Hristos, scaunul slavei, locaşul lui Dum- 
nezeu, mormântul şi odihna lui Hristos"56. 

Se pun apoi patru bucăţi de pânză pe cele patru colţuri 
ale Sfintei Mese, cu icoanele celor patru Evanghelişti, ară- 
tându-se că pe [Hristos, Piatra cea din capul unghiului, sunt 
aşezaţi Apostolii ca temelie, ca primul început al zidirii 
Bisericii pe EI, şi că EI e făcut cunoscut în cele patru laturi 
ale lumii prin Sfintele Evanghelii. Sfânta Masă reprezentând 
pe Hristos e îmbrăcată apoi în cămașa care înfăţişează giul- 
giul lui Hristos. lar deasupra ei se pune o pânzâtură albă, 
care reprezintă haina de slavă şi de lumină a lui [ristos. 
Peste ea se pune Sfântul Antimis, care reprezintă îngropa- 
rea lui Hristos. În el sunt cusute Sfintele Moaşte ale vreunui 
mucenic, arătându-se că Biserica se întemeiază pe jertfa lui 
Hristos, dar se susţine şi prin jertfa adăugată la ea, din pu- 
terea ei, a celor ce cred în Ei şi dau mărturie cu preţul vieţii 


56. Op. cit., p. 113, cap. IIl. 

pentru EI. Aceasta pentru ca toţi credincioşii să înveţe să se 
zidească în Biserică, adică în trupul lui Hristos, sau în co- 
muniunea iubitoare între ei şi Hristos, prin jertfa lor, sau 
printr-o viaţă străbătută de duhul jertfei, din puterea jertfei 
lui Hristos. Numai cel ce jertfește cele pământești şi tre- 
„cătoare dezlegându-se de ele se uită pe sine prin jertfă, se 
ridică la cele cerești, nemuritoare, la unitatea iubitoare cu 
Hristos şi, prin EI, cu toţi semenii săi. 

Antimisul se dă fiecărei biserici de către arhiereu, căci 
Biserica, întemeiată de Hristos prin Duhul Sfânt întâi în 
lerusalim, se întinde tot de către EI prin arhierei, ca organe 
ale Lui, în Bisericile locale, ce se ţin toate într-o unitate, 
prin episcopi, urmaşii Apostolilor, care şi ei se ţin într-o uni- 
tate. În antimis se pun moaşte, el se spală, se unge cu 
Sfântul Mir, se sfinţeşte, ca şi Sfânta Masă, pentru că o 
poate înlocui pe aceasta în împrejurări excepţionale. 

Deasupra antimisului se pune Sfânta Evanghelie, pen- 
tru că prin ea se vestesc toate cele ce s-au săvârşit şi se 
săvârşesc de Hristos, cu valabilitate veşnică; pentru că prin 
ea se deschid inimile celor ce vor să se adauge la Trupul 
Domnului şi prin împlinirea poruncilor din ea se menţin şi 
sporesc în unitatea cu Hristos, reprezentată de ea. Evan- 
ghelia este Hristos în lucrarea Lui în lume, pe baza cobo- 
rârii în lume, în mormânt şi a ieșirii din mormânt la viaţa 
invierii. 

După aceea episcopul cădeşte biserica, şi un preot, 
mergând după el, unge cu Sfântul Mir toată biserica: "Mirul, 
fiindcă a sfinţit Sfânta Masă şi o a desăvârșit întâi pe ea, de 
la dânsa ca de la o pârgă şi ca de la un început de sfinţenie 
se sfințește toată casa, precum şi Hristos a sfinţit cu dum- 
nezeiescul dar, prin luarea trupului, toată firea noastră. 
Căci de acest dar împărtăşindu-se în urma lui Apostolii, l-au 
dat în toată lumea'. După aceea venind iarăşi arhiereul în 
Sfântul Altar, îingenunchează înaintea Sfintei Mese, și după 
o altă rugăciune, incheie cu rugăciunea ce urmează, în care 

se arată că prin pogorârea Sfântului Duh şi sfinţirea acestei 
biserici este o adevărată Cincizecime, cum a fost şi aceea 
de care s-au bucurat Apostolii: "Mulţumim Ţie, Doamne, că 
darul pe care l-ai vărsat peste Apostolii Tăi l-ai vărsat şi 
peste noi, păcătoşii. Drept aceea ne rugăm ie, ca jertfele 
ce se aduc într-insa să se prefacă întru prea sfântul Trup şi 
Sânge al Unuia născut Fiului Tău spre mântuirea a toată 
lumea şi a nevredniciei noastre'57. Duhul Sfânt nu Se po- 
goară pentru că Hristos rămâne în cer, ci pentru a face ca 
Hristos să vină cu Trupul şi cu Sângele sub chipul pâinii şi 
vinului pe Sfânta Masă, ca acestea să se împărtășească, 
pline de Duhul Sfânt, credincioşilor. Cincizecimea şi Euha- 
ristia sunt strâns unite, cum sunt unite Cincizecimea şi 
toate Tainele Bisericii prin care ne unim cu Hristos. Hristos 
Îl trimite pe Duhul, ca Duhul să-L aducă pe EI, pentru ca 
Duhul să deschidă cele create pentru Hristos. 

Dezbrăcându-se de giulgiu şi rămânând îmbrăcat nu- 
mai în odăjdiile arhiereşti, arhiereul se duce cu pompă la 
biserica veche şi aduce de acolo Sfintele Moaşte ale muce- 
nicilor, aşezate pe cap, şi le aşază în Sfânta Masă, cum se 
află sufletele celor ce au murit pentru Hristos sub jertfel- 
nicul ceresc (Apoc. 6, 9-10). 

Mucenicii sunt împreună cu Apostolii 'temelia Bise- 
ricii'58, cu mărturia ce au dat-o pentru învierea lui Hristos, 
cu preţul vieţii lor, cu pilda şi cu puterea ce ne-o dau pen- 
tru a da şi noi această mărturie şi a ne aduce şi pe noi 
înşine, ca fiinţe trecătoare, 'jertfe vii' lui Dumnezeu, pentru 
a dobândi viaţa nemuritoare a învierii. 

Moaştele se aduc de la biserica veche, arătându-se ast- 
fel că precum darul aceluiaşi [Hristos ni se transmite prin 
Apostoli şi prin arhiereii urmaşi ai lor, prin succesiunea 
neîntreruptă a hirotoniilor, aşa ni se transmite şi de la 


57. Ibidem, p. ll4, cap. 115. 
58. Ibidem, pp. 115, 116. 

bisericile vechi, care nu mai pot dura, la cele noi. Aceasta 
e tradiţia vie a puterii mântuitoare şi sfinţitoare şi a primirii 
ei prin aceeaşi credinţă. Tradiţia nu e numai transmiterea 
unei învățături teoretice, ci a unei credinţe plină de puterea 
lui Hristos, capabilă de jertfa vie continuă şi, când e cazul, 
de moartea pentru Hristos. Tradiţia e puterea lui Hristos 
persistentă neîntrerupt prin credinţa în EI unită cu jertia. 

Intrând arhiereul cu moaștele pe cap în tinda bisericii 
celei noi şi găsind uşa acesteia închisă, zice: 'Ridicaţi, porți, 
pragurile voastre', căci moaştele aduse închipuiesc pe 
Hristos care a înviat din moarte, a Cărui putere s-a arătat în 
mucenici şi se arată în moaştele lor, iar biserica închipu- 
ieşte cerul şi porţile lui, îngerii, care opresc intrarea omului 
nevrednic de cer, sau de unirea cu Dumnezeu după că- 
derea in păcat. Dar aşa cum Hristos ca om, prin jertfa Sa 
ca dăruire totală lui Dumnezeu, poate intra după înviere 
până la Tatăl, mai presus de toate treptele cereşti, aşa pot 
intra şi mucenicii, uniţi în jertfă cu Hristos, cum spune 
Sfântul Chiril al Alexandriei că numai în starea de jertfă 
curată, dobândită de noi în unirea cu Hristos, putem intra 
la Tatăl. Intrarea mucenicilor în biserică, intrare la Tatăl, e 
intrarea lui Hristos, sau însoţeşte intrarea lui Hristos cu jert- 
fa Lui. 

De aceea, după arhiereul care a sfinţit biserica, sau 
după Hristos care ne-a deschis locul sfinţit în faţa Tatălui, 
intrăm şi noi, sau intră şi comunitatea, care s-a decis prin 
credinţă să-l urmeze Lui şi lor. 

intrăm în biserica sfinţită, unde este Dumnezeu cu ade- 
vărat, ca să participăm la Liturghia ca slujire comună lui 
Dumnezeu, pentru a ne împărtăşi de jertfa lui Hristos şi a 
ne însuşi starea de jertfă a Lui, pentru a putea intra la Tatăl. 

"Iar [Hristos, venind Arhiereu al bunătăţilor viitoare..., a 
intrat o singură dată în Sfânta Sfintelor, nu cu sânge de ţapi 
şi de viței, ci cu însuşi sângele Său, şi a dobândit o singură 
răscumpărare. Căci dacă sângele ţapilor şi al taurilor şi ce- 

nușa junincii, stropind pe cei spurcaţi, îi sfinţeşte spre cu- 
răţirea păcatelor, cu cât mai mult sângele lui Hristos, Care, 
prin Duhul cel veşnic, S-a adus lui Dumnezeu pe Sine jertfă 
fără de prihană, va curăţi cugetul vostru de faptele cele 
moarte ca să slujiţi lui Dumnezeu celui viu? Şi pentru 
aceasta El este Mijlocitorul unui nou aşezământ, ca prin 
moartea primită spre răscumpărarea greşelilor de sub întâiul 
aşezământ, cei chemaţi să ia făgăduinţa vieţii veşnice" (Evr. 
9, 11-15). 

O dată ce Hristos S-a sălășluit în locaşul bisericii, ceea 
ce coincide cu sfinţirea ei de către EI însuşi prin arhiereul 
văzut, începe în ea prima Liturghie ca lucrare mântuitoare 
a Sa. | 

Dacă locașul bisericii îi adună la un loc pe credincioşi 
şi-i ajută să înainteze împreună, prin rugăciuni, prin lauda 
lui Dumnezeu, prin eforturile de curăţire de păcate, de duş- 
mănii, de egoism, prin dăruirea de sine, spre liristos, iar 
deplina unire cu EI se realizează prin impărtăşirea cu Tru- 
pul şi Sângele Lui de pe Sfânta Masă, între locașul biseri- 
cesc şi Liturghia din ea, care culminează în Sfânta Împăr- 
tăşanie, este o strânsă legătură. "incepe să se înţeleagă de 
către teologi cu tot mai multă seriozitate faptul că nu e cu 
putinţă să vorbim despre biserică fără să ne referim întâi la 
dumnezeiasca Euharistie şi la legătura deosebit de strânsă 
între Euharistie şi biserică'59. 

Dar, cum am mai spus, din locaşul bisericii, ca spaţiul 
lucrării sfinţitoare a lui Hristos, Hristos Îşi întinde puterea 
acestei lucrări şi în afară de acest locaş. [Hristos porneşte 
de aci cu cei ce s-au împărtășit aci de EI, şi-i însoțește ori- 
unde, ajutându-i să se roage şi să împlinească fapte de aju- 
torare a semenilor lor. Hristos continuă astfel să fie oriunde 
cu persoana fiecărui credincios: e prezent în mijlocul celor 


59, Arhim. Elias Mastroianopulos, 'Ekxkinota kai EVxapLoTia, În 
Avănriaoiş, mai-iunie, 1967, p. 183. 

ce vorbesc despre El, sau se ajută unul pe altul din cre- 
dinţa în EI,-din răspunderea față de EI; oriunde se află 
creştini cu o viaţă mai mult sau mai puţin sfântă, familii 
mai mult sau mai puţin sfinte; oriunde merge preotul, 
organul văzut al preoţiei Lui, ducând prin slujbele şi prin 
sfaturile şi mângâierile lui, prin pastorația lui, lumina şi 
lucrarea lui Hristos. 

Hristos Îşi întinde lucrarea Sa sfinţitoare în mod pre- 
cumpănitor din Tainele ce se săvârşesc de regulă şi în mod 
special în locaşul bisericii, şi din cuvântul propovăduit de 
preot despre El cu mai multă regularitate în biserică. 

lar în măsura în care creștinii se duc mai des la bise- 
rică, cunoscându-L mai bine şi îimpărtăşindu-se mai des de 
puterea Lui, întind prin viaţa lor mai mult puterea Lui în 
lume. 

Locaşurile bisericeşti sunt ca nişte flori care, deşi cresc 
în anumite locuri, îşi întind mireasma lor la distanţe mari, 
oriunde sunt fiinţe capabile să o simtă60, 


C 


SFINTELE ICOANE 
ÎN CULTUL ORTODOX 


1. Îndreptăţirea sfintelor icoane 


Noi ne închinăm Domnului Hristos şi cinstim pe Maica 
Domnului şi pe sfinţi şi prin icoanele care îi reprezintă. 

Pe Maica Domnului şi pe sfinţi îi cinstim în ultima in- 
stanţă pentru faptul că în ei străluceşte Hristos, pentru fap- 
tul că în ei s-a imprimat chipul lui Hristos. Deci cinstim 
icoanele lor pentru că ele reprezintă pe cei ce sunt loca- 


60. A se vedea despre această lucrare a lui Hristos oriunde între 
oameni, la Walter Kasper, 'Wort und Sakrament', în vol. Martyria, 
Liturgia, Diakonia, Grinewald — Mainz, 1968, pp. 250 şi urm. 

şurile pnevmatizate ale lui Hristos, a Cărui umanitate e 
desăvârşit pnevmatizată prin Duhul Sfânt, unit prin fiinţă cu 
ipostasul acestei umanităţi.y 

Suprema justificare a icoanelor Maicii Domnului şi ale 
sfinţilor este deci implicată în justificarea icoanei lui Hristos. 

Dar în ce constă această justificare a icoanei lui Hristos? 
În Vechiul Testament nu existau icoane ale lui Dumnezeu. 
Existau numai simboale sacre: mielul pascal, toiagul lui 
Aaron, cortul sfânt, chivotul legii etc. 

Dar admițând simboalele sacre, Vechiul Testament in- 
terzice chipurile şi asemănările lui Dumnezeu (leş. 20, 4; 
Deut. 5, 8-9). Care e deosebirea între simbolul admis și 
idolul interzis în Vechiul Testament? Simbolul sacru e un 
semn sensibil al prezenţei lui Dumnezeu, un obiect în care 
Dumnezeu Şi-a arătat puterea şi Şi-o arată în continuare. 
Dumnezeu poate lucra prin toate făpturile, ca creaturi ale 
Lui, şi lucrează de fapt prin toate. Dar a arătat şi arată că 
prin unele a lucrat şi lucrează în mod deosebit de accen- 
tuat. Adică lucrează în mod supranatural, şi nu simplu na- 
tural. Distincția aceasta pe care o face Vechiul Testament 
între simboalele naturale şi cele sacre, indicate prin Reve- 
laţia supranaturală şi introduse în cult, era menită să fe- 
rească poporul Israel de a confunda pe Dumnezeu cu natu- 
ra, în mod panteist. Dar odată făcută această distincţie şi 
clarificând prin obiectele alese în mod supranatural de 
Dumnezeu, ca locuri ale lucrării Sale deosebite, faptul că 
El nu se confundă cu natura, Vechiul Testament nu se mai 
fereşte să spună că în toate se vede slava lui Dumnezeu 
("Plin e cerul și pământul de mărirea Lui"). 

Această distincţie între natură şi Dumnezeu nu o mai 
făceau închinătorii la idoli. Ei confecţionau sau alegeau sin- 
quri anumite obiecte şi le aduceau închinare, fără ca un 
dumnezeu deosebit de natură să se fi manifestat printr-un 
act de putere supranaturală ca prezent în mod special în 
acele obiecte, numite idoli. Ei erau simplu 'ciopliţi' sau 

aleşi prin simpla hotărâre omenească, nu arătaţi de Dum- 
nezeu printr-un act de putere supranaturală ca locaşuri ale 
prezenţei şi lucrării Lui. 

Idolul era o simplă piesă a naturii, sau un . obiect con- 
fecţionat de om. Dar tocmai în această calitate era identifi- 
cat cu un dumnezeu. Tocmai întrucât, ca parte a naturii, 
reprezenta întreaga natură, sau o forţă oarecare a naturii, 
el era considerat că e ca atare identic în esenţă cu dum- 
nezeu. 

Poporul evreu, în baza Revelaţiei Vechiului Testament, 
făcea însă o distincţie între simbol şi Dumnezeu, fie că era 
vorba de simbolul natural, fie de cel ales printr-un act spe- 
cial al lui Dumnezeu, printr-un act supranatural. De aici 
putem trage concluzia că nu recunoaşterea unei lucrări a 
lui Dumnezeu în obiectele naturale şi cu deosebire în sim- 
boalele sacre, indicate de Dumnezeu în mod supranatural, 
era interzisă în Vechiul Testament, ci identificarea lor cu 
Dumnezeu însuşi. 

Acesta e motivul pentru care Vechiul Testament a in- 
terzis idolul, dar a recomandat vederea măririi lui Dum- 
nezeu în toate, şi în mod special în anumite obiecte în care 
Dumnezeu a arătat printr-un act supranatural că a lucrat şi 
lucrează, adică în simboalele sacre folosite în cult. Prin 
idoli se pierdea conştiinţa deosebirii lui Dumnezeu de na- 
tură. Prin simbolul natural şi sacru se menținea conştiinţa 
acestei deosebiri. Prin idol poporul Israel ar fi pierdut con- 
ştiinţa unui Dumnezeu superior naturii, deci conştient, per- 
sonal, superior naturii şi deosebit şi liber de ea. Prin sim- 
bol ei păstrau credinţa în Dumnezeu deosebit de lume, 
transcendent ei, şi practicau o legătură concretă cu EI, prin 
adorare, prin cult, prin rugăciune, pe temeiul credinţei că 
acest Dumnezeu îi poate apăra chiar faţă de greutăţile na- 
turii, faţă de legile ei implacabile. Prin simbol vedeau toată 
lumea într-o dependenţă de acest Dumnezeu personal, 

superior în putere naturii, atotputernic faţă de ea, pronia- 
tor al ei şi, în mod deosebit, al oamenilor. 

În -toate cazurile, prin simboalele sale sacre, dar şi prin 
toată natura văzută ca simbol, Vechiul Testament mărturi- 
seşte credinţa sa în comunicabilitatea lui Dumnezeu prin 
mijloace sensibile, dar şi deosebirea Lui de aceste mijloa- 
ce. Simboalele sunt în acest sens o anticipare a icoanelor, 
precum Vechiul Testament e o anticipare a lui Hristos. 

Căci icoana nu mai este nici idol, care identifică o piesă 
a naturii, confecţionată sau nu de om, şi prin aceasta toată 
natura sau diferitele ei forțe, cu Dumnezeu, nici simbol 
care atestă în el prezenţa lui Dumnezeu, dar Îi afirmă dis- 
tincţia de el, ci reprezentarea lui Dumnezeu însuşi devenit 
ipostasul personal al firii umane, fără să Se identifice cu 
această fire, sau să Se confunde cu ea. Icoana păstrează 
distincţia dintre creatură şi Dumnezeu, ca și simbolul, dar 
vede într-o faţă umană creată pe ipostasul dumnezeiesc 
însuşi devenit Subiectul ei. Natura umană, prin spiritul care 
ține de ea, e deosebit de aptă să devină natură proprie a 
ipostasului dumnezeiesc, mediu de manifestare nemijloci- 
tă a Persoanei dumnezeieşti. În timpul recent, Olivier Cl€- 
ment a atras în mod special atenţia asupra tainei inson- 
dabile pe care o revelează faţa umană, pentru că e revelare 
a spiritului din om, care e orientat spre infinit (Le visage in- 
terieur, Stock, Paris, 1978). Faţa omului revelează o infini- 
tate negrăită, pentru că dacă e luminoasă, e ancorată feri- 
cit în infinitatea mângâietoare a lui Dumnezeu-Persoană, 
iar dacă e întunecată şi tragic de tristă, e înspăimântată de 
golul infinit ce se cască înaintea conștiinței umane. Despre 
faţa umană ancorată, prin spiritul care se vede prin ea, în 
infinitatea lui Dumnezeu ştia şi Vechiul Testament când 
spunea că pe faţa lui Moise era atâta strălucire, că evreii nu 
puteau privi la ea, şi de aceea Moise trebuia să o acopere 
cu un zăbranic care modera strălucirea ei. Credincioşii Ve- 
chiului Testament nu puteau privi la această slavă de pe 

faţa lui Moise, pentru că nu erau încă pregătiţi să înţeleagă 
că Dumnezeu Se poate arăta prin faţa omului, sau poate că 
l-ar fi socotit pe Moise însuşi Dumnezeu, fără să fie. Când 
a venit însă lisus IHristos, prin a Cărui faţă privea cu ade- 
vărat Dumnezeu, acest zăbranic n-a mai fost ţinut pe ea, 
pentru că revelarea lui Dumnezeu, deşi era pe de o parte 
cu totul desăvârşită, pe de alta tocmai această desăvârșire 
în care se arăta dădea feţei Lui o blândeţe şi o smerenie 
curată cum nu s-a putut vedea vreodată printre oameni. 
Faţa lui Hristos i-a convins pe Apostoli că e faţa lui Dum- 
nezeu însuşi, dar a unui Dumnezeu care nu înspăimântă, 
căci apropierea Lui maximă de oameni e apropiere a 
nesfârşitei Lui iubiri şi bunătăţi în chip uman. 

Cei ce rămân așadar la litera Vechiului Testament, cu- 
nosc 'chipul slavei lui Dumnezeu' strălucind pe muntele 
Sinai (leş. 24, 17), şi în general strălucind peste anumite 
obiecte sacre, în baza faptului că Dumnezeu poate face 
aceasta cu anumite obiecte şi locuri din natură (simboale 
sacre), pentru că toate sunt făpturile Lui, deci simboale ale 
Lui în mod general şi natural. Ei îşi dau de asemenea 
seama că "chipul slavei lui Dumnezeu" a strălucit pe faţa lui 
Moise, într-un mod deosebit de intens, dar în acelaşi timp 
ascuns, pentru că se smintesc la ideea că Dumnezeu ar pu- 
tea lua faţa umană ca faţă proprie a Sa. 'Dar când se vor 
intoarce la Domnul (adică vor recunoaște cu adevărat că 
Hristos este Dumnezeu cel întrupat), se va lua acoperă- 
mântul de pe inima lor' şi vor recunoaşte că faţa Domnului 
Hristos e "chipul" cel mai deplin al lui Dumnezeu. 

Dar dacă simboalele sacre ale Vechiului Testament, ca 
locuri şi obiecte în care s-a manifestat în mod special pu- 
terea lui Dumnezeu, s-au putut păstra spre închinare până 
la arătarea nemijlocită a lui Dumnezeu prin faţa omeneas- 
că, ba se poate avea pentru toate timpurile intreaga creaţie 
ca un ansamblu de simboale naturale ale prezenţei şi lu- 
crării lui Dumnezeu, nu a binevoit oare Dumnezeu să ne 





PRELIMINARII | 95 





acorde şi un mod de a păstra şi conştiinţa şi sentimentul 
prezenţei feţei Sale umane ca arătare deplină a Lui până 
când ea se va arăta descoperit, la sfârşitul timpului? Nu ne-a 
acordat Dumnezeu o posibilitate de a păstra vie şi conştiin- 
ţa prezenţei feţei Sale, mai ales că EI păstrează în realitate 
această faţă până la sfârşitul timpului, nevăzută sensibil, | 
dar după aceea, în eternitate vizibilă, în mod pnevmatizat? 

Acest mod de a păstra conştiinţa perpetuării prezenţei 
Domnului între noi cu faţa Sa umană, din plahul Său invi- 
zibil, ni l-a lăsat Dumnezeu prin icoana Sa. Dacă Fiul lui 
Dumnezeu cel întrupat continuă să fie printre noi până la 
sfârşitul veacului prin toate puterile dumnezeieşti, mijlocite 
prin trupul Său, de ce nu ar continua să fie prezent şi lu- 
crător printre noi şi prin faţa Sa, într-un mod care să ne 
facă deplin conştienţi de această prezenţă cu faţa Sa? Dacă 
nu putem concepe că Domnul lucrează în noi puterile Sale 
fără mijlocirea trupului Său îndumnezeit, cum am putea 
gândi că EI nu e prezent şi cu faţa trupului Său, prin care 
se manifestă în modul cel mai deplin intimitatea şi comu- 
nicabilitatea Lui cu noi, sau infinitatea dumnezeiască de 
dragoste în forma feţei omeneşti, care este, mai mult decât 
toate obiectele naturii şi mădularele trupului omenesc, ex- 
presia infinităţii, sau a legăturii omului cu infinitatea? Dacă 
ne împărtăşim cu Trupul şi cu Sângele Domnului, şi aces- 
tea sunt izvorul sau mijloacele umane ale impărtăşirii cu 
toate puterile dumnezeiești ale lui Hristos, de ce n-ar exista 
și o anumită împărtășire de faţa Lui? Nu e Domnul cu faţa 
Lui în Euharistie, ci numai cu un Trup şi cu un Sânge fără 
faţă? Şi dacă păstrăm "'chipurile' Trupului şi Sângele Lui în 
Fuharistie, sub înfăţişarea pâinii şi vinului, nu putem păstra 
oare şi o oarecare prezenţă și a feţei Lui?, desigur fără o 
prefacere a feţei Sale nevăzute într-o faţă văzută, asemănă- 
toare prefacerii din Euharistie. 

Dumnezeu are diferite moduri de a ne face conştienţi 
de prezenţa Sa, adică de a ne ajuta să păstrăm conştiinţa 
prezenţei Sale între noi. Da 

E semnificativ faptul că respingerea icoanei e proprie 
celor ce resping în general orice fel de comunicare a lui 
Hristos din planul invizibil cu noi prin vreo putere oarecare, 
afară doar de o oarecare comunicare de putere prin cu- 
vânt. Se spune de către aceşti susţinători ai cuvântului ca 
singurul mijloc de comunicare a lui Hristos cu noi, că cele- 
lalte mijloace sunt alese şi organizate de om. Dar cuvântul 
rostit în numele lui Hristos nu e şi el ales şi organizat de 
om? Se mărgineşte vreo predică numai la repetarea cuvin- 
telor Domnului din Scriptură? Şi avem dovezi nenumărate 
că această comunicare a Domnului prin cuvânt a fost mai 
expusă decât toate celelalte comunicări celor mai subiec- 
tive interpretări umane, contribuind enorm, acolo unde n-a 
fost întrebuințat decât el, la fărâmițarea unităţii credinţei. 
Numai unde cuvântul a fost asociat cu Tainele şi cu cin- 
stirea icoanelor s-a păstrat unitatea credinţei, acestea fiind, 
prin identitatea lor în toate timpurile, frânele care au ţinut 
cuvântul în matca Tradiţiei pornite de la Apostoli. 

Dar se poate merge şi mai departe pe această linie de 
dovedire a îndreptăţirii icoanelor. 

Faţa omenească este prin ea însăşi mijlocul de comu- 
nicare intre oameni. Faţa nu e dată omului pentru o exis- 
tenţă a lui în izolarea individualistă. Din acest punct de 
vedere, există o mare identitate de rol între faţă şi cuvânt. 
Amândouă sunt date insului pentru a se comunica altora. 
Ele sunt date omului pentru că el este persoană, deci su- 
piect comunicabil, subiect pentru alte subiecte. Ca persoa- 
nă, omul nu există numai pentru sine, ci şi pentru ceilalţi, 
sau se realizează pe sine în comunicare cu ceilalţi. În faţa 
şi cuvântul lui se reflectă şi se realizează conştiinţa sa că e 
pentru alţii, că nu se poate realiza decât în comuniunea cu 
alţii. În faţa omului se reflectă toate urmele lăsate de întâl- 

nirea şi de convorbirea cu ceilalţi oameni. lar cuvintele lui 
se îmbogăţesc din convorbirea cu ceilalţi, din învăţarea de 
la ei, din cuvântul lor rostit sau scris. În faţa şi în cuvintele 
fiecăruia se păstrează urmele şi vibraţiile sentimentelor 
produse de alţii, sau sentimentele nutrite şi exprimate față 
de alţii. 

Omul este fiinţă interpersonală, noi creştinii spunem că 
este ființă tripersonală, după chipul Sfintei Treimi, pentru 
că totdeauna două persoane care vorbesc au în vedere oa 
treia persoană, sau pe el multiplicat. Lucrurile intră în pre- 
ocuparea lor numai ca obiecte care-i interesează în comun, ca 
obiecte care sunt între ei, dorind să şi le dea sau să şi le ia. 

Faţa ţine de om, pentru că el este pentru alţii şi prin 
faţă îşi arată trebuinţa să fie cu ei, să se intereseze de ei, 
şi alţii să ştie că el se interesează de ei. Faţa nu aparţine 
cuiva în izolare. Faţa e proiecția inevitabilă a insului spre 
ceilalţi. Ea ţine de el, pentru că el ţine de ceilalţi. 

De aceea a luat Fiul lui Dumnezeu faţă omenească. EI 
a arătat prin aceasta interesul Lui faţă de noi, voinţa de a 
comunica cu noi. 

Faţa umană e pe de o parte expresia infinităţii de înţe- 
lesuri spre care e orientat spiritul uman, iar în cazul că e un 
spirit credincios, expresia legăturii lui mângâietoare cu in- 
finitatea personală divină; pe de alta, arată voinţa de comu- 
nicare a acestei infinităţi trăite către ceilalţi semeni. Fiul lui 
Dumnezeu luând faţa umană, a dus la maximum această 
ancorare a ei în infinitatea dumnezeiască, pe de alta, voin- 
ţa ei de comunicare către ceilalţi oameni a acestei trăiri a 
umanităţii asumate de EI în infinitatea de viaţă şi de dra- 
goste a Dumnezeirii. Dacă a luat faţa omenească cu scopul 
de a comunica prin ea experienţa vieţii dumnezeieşti, trăită 
de EI, fraţilor Săi întru umanitate, de ce nu ar menţine 
această comunicare cu noi prin faţa Sa în continuare? Dacă 
voieşte ca permanent cuvântul Său să se comunice oame- 
nilor, ca exprimare a trăirii Sale ca om în adâncurile dum- 


7 - Spiritualitate şi comuniune în Liturghia Ortodoxă 





98 SPIRITUALITATE ŞI COMUNIUNE ÎN LITURGHIA ORTODOXĂ 


nezeieşti, de ce n-ar voi ca această comunicare să se facă 
în continuare şi prin faţa Sa, care cuprinde concentrat toate 
cuvintele Sale şi care comunică mai mult decât cuvântul nu 
numai înţelesuri, ci şi putere şi viață? 

Credincioşii vor să aibă cu ei nu numai cuvântul lui 
Hristos până la sfârşitul veacurilor, ci şi faţa Lui umană și, 
prin ea, 'Faţa' Dumnezeirii ca izvor al tuturor feţelor ome- 
neşti, deci și al feţei asumate de Hristos; sau 'Faţa' dum- 
nezeiască, formă mai presus de forme a existenţei Sale 
tripersonale eterne, ca expresivitate intratreimică, izvor al 
oricărei expresivităţi şi comunicări interpersonale create. Şi 
dacă Fiul lui Dumnezeu a luat faţă omenească pentru a fi 
intr-o comunicare maximă cu toţi fraţii Săi întru umanitate, 
de ce nu ar satisface această voinţă a Lui şi sete a lor de 
maximă comunicare între El şi ei prin faţa asumată? 

Cuvântul Lui li s-ar părea lipsit de intimitatea şi de căl- 
dura maximă dacă n-ar simţi că el porneşte din faţa Lui, în 
care e concentrată toată intimitatea și căldura faţă de oa- 
meni. Li s-ar părea că e un cuvânt venit de departe, de la 
un Dumnezeu ascuns, distant, retras din nou, după înăl- 
ţare, în transcendenţa Lui. Ei vor să ştie nu numai teoretic, 
sau prin memoria istorică, că aceste cuvinte au fost odată 
grăite de Hristos, vor să-L simtă că le grăiește și acum EI 
însuşi, că toate cuvintele lor au ca punct viu, unitar şi per- 
manent al legăturii Lui cu ei, faţa Lui. 

Această faţă a lui Hristos este de altfel ea însăși pleni- 
tudinea inepuizabilă şi vie a cuvintelor Lui. Ele sunt raze ce 
pornesc din viaţa adâncă, infinită, exprimată prin faţa Lui, 
din iubirea Lui, pe care o exprimă faţa mai plenar decât 
cuvintele, întrucât ea este expresia subzistentă, ipostatică 
a iubirii Lui, care vrea să se comunice, care nu s-a alcătuit 

ca faţă a lui Dumnezeu-Cuvântul decât pentru că El vrea să 
Se comunice prin ea fără sfârşit. 

De aceea, El vrea ca faţa însăşi pe care a asumat-o să 

continue a fi cu noi prin icoană şi după înălţarea Lui la cer, 

vrea ca faţa Lui însăși să ne vorbească despre El; sau prin 
icoană vorbeşte El însuşi mai plenar, mai viu decât prin cu- 
vintele dezlegate de El. S-a spus că icoanele sunt o Biblie 
pentru cei ce nu ştiu să citească, ceea ce astăzi poate în- 


semna: pentru cei ce n-au vreme să citească, sau să ascul-” 


te prea multe dintre cuvintele despre EI. Dar pe lângă aceas- 
ta, se mai poate spune că icoana lui Hristos ni-L pune într-un 
fel pe Hristos însuşi înaintea noastră, sau ne dă conştiinţa 
prezenţei Lui cu faţa proprie înaintea noastră în planul in- 
vizibil. Icoana ni-L face într-un fel transparent pe Hristos 
insuşi, aşa cum printr-o pânză transparentă pe care se 
proiectează chipul Lui, se vede EI însuşi. 

Astfel, icoana lui Hristos n-a ajutat numai la păstrarea 
înţelesului exact al învăţăturii lui Hristos şi despre Hristos, 
prezentându-ni-L în tot cursul istoriei Bisericii ca pe acelaşi 
Hristos, autor al faptelor Sale mântuitoare, ci a avut şi un 
important rol de vivificare a credinţei, menţinând în cre- 
dincioşi conştiinţa prezenţei lui Hristos, ca Subiect al cuvin- 
telor ce se grăiesc de către El sau despre El. 

Pe lângă aceea, Hristos reprezentat în icoana ortodoxă, 
în acelaşi fel cum a fost reprezentat în toată tradiţia Bise- 
ricii, începând cu primele secole, ne-a păstrat pe Hristos în 
integritatea trăsăturilor vieţii Lui pnevmatice, ca model şi 
indemn pentru credincioşi de a se strădui pentru o îndu- 
hovnicire a vieţii lor după chipul lui Hristos. Dacă Hristos 
cere credincioşilor să imprime în ei chipul Lui, său să se 
facă după chipul Lui, cum ar reuși aceştia să imprime în ei 
chipul autentic al lui Hristos dacă n-ar avea decât cuvintele 
Lui, sau despre El, pe care fiecare teolog sau predicator le 
poate interpreta după capul lui? Astfel, icoana lui Hristos, 
păstrată până azi cu înfăţişarea Lui pnevmatizată din pri- 
mele secole, a constituit, alături de literatura duhovniceas- 
că a Sfinţilor Părinţi, o călăuză importantă pentru formarea 
duhovnicească a credincioşilor ortodocși după chipul au- 
tentic al lui Tristos. Icoana lui Hristos din Ortodoxie a fost 

nu numai o icoană hristologică, ci şi pnevmatologică, ţi- 
nând seama de faptul că Hristos a fost plin de Duhul Sfânt, 
şi acest Duh li L-a dăruit și L-au văzut ca putere formatoare 
în direcţia sfinţeniei. | 

Cel mai mult s-au format în acest sens Sfinţii, în ale 
căror icoane se reflectă această viață pnevmatică a lui 
Hristos şi în a căror faţă strălucește curăţia și prezenţa Du- 
hului sfinţitor al lui Hristos. Stilul bizantin al icoanelor men- 
ţine până azi aceeaşi veche şi înaltă spiritualitate în cadrul 
iconografiei creștine, şi azi începe să fie apreciat pretutin- 
deni din nou, nu pentru că e stilul epocii bizantine, ci pen- 
tru că este stilul subţirimii şi delicateţei pnevmatice ade- 
vărate, care nu poate fi înlocuită de alta. Această prevma- 
ticitate, pe lângă faptul că reprezintă pe Hristos împreună 
cu actele Sale mântuitoare, unice, este singurul mod 
'obiectiv' în care poate fi sugerată spiritualitatea "nescrisă 
imprejur" (necircumscrisă), a dumnezeirii lui Hristos, în for- 
ma circumscrisă umană, sugerând adâncimile abisale dum- 
nezeieşti prin trăsăturile unei fețe omeneşti fizic circum- 
scrise, dar prin spiritul ce-l reflectă sugerând ea însăşi ne- 
circumscrisul. 

Fără îndoială, pictorii de talent pot da acestei pnevma- 
ticități a prezenţei dumnezeirii lui Hristos o profunzime şi 
mai accentuată. 

Dar să revenim la comunicarea ce se înfăptuieşte între 
credincioși şi Hristos prin icoană. 

Credincioşii ştiu că icoana nu le vorbeşte numai despre 
Hristos şi nu le arată numai pe ce linie de înduhovnicire au 
să-şi conducă viaţa lor pentru a se face tot mai asemenea 
cu Hristos. Ei sunt convinşi în primul rând că prin icoană ei 
intră într-o comunicare reală cu Hristos. 

De aceea, problema cheie care se pune pentru expli- 
carea teologică a îinsemnătăţii icoanei în Ortodoxie, este: 
ce legătură reală, vie şi prezentă există între Persoana vie 
a lui Hristos şi icoana Lui, mai bine-zis între Hristos şi cre- 

dinciosul care se roagă în faţa icoanei Lui? Şi în ce mod se 
stabilește ea? 

Cei mai uşor răspuns ar fi acela că orice cuvânt de 
rugăciune adresat de credincios lui Hristos are un răspuns 
de la Hristos, o dată ce Hristos e viu şi ca om. Căcinue 
cuvânt adresat de o persoană altei persoane, căruia acea 
persoană să nu trebuiască să-i răspundă, în baza unităţii 
dialogic-ontologice ce există între persoane şi cu deosebire 
intre persoanele umane, între care a binevoit să ia loc Cu- 
vântul lui Dumnezeu, sau susținătorul tuturor cuvintelor şi 
al legăturii dintre cei ce îşi vorbesc. lar creştinul e provocat 
în mod deosebit de presant să gândească la Hristos şi să-l 
adreseze cuvinte de rugăciune privind la icoana Lui. Aşa 
cum faţa semenului nostru ne provoacă să i ne adresăm, 
sau faţa noastră prezentă în timp ce i ne adresăm îl pre- 
sează pe acela cu deosebită putere să ne răspundă, aşa tre- 
buie să socotim că şi chipul feţei lui Hristos ne provoacă în 
mod deosebit de presant să 1 ne adresăm Lui însuşi, iar 
prezenţa noastră ce 1 se adresează înaintea icoanei Lui Îl 
face să răspundă cuvântului nostru. 

Dar răspunsul la întrebarea de mai sus poate fi înte- 
meiat şi prin unele explicări ale textelor de autoritate din 
tradiţia bisericească. 

Definiţia Sinoduiui VII ecumenic afirmă că închinarea 
acordată icoanei 'trece', 'urcă' la persoana reprezentată, 
sau la prototip, la modelul viu al ei. Această expresie este 
interpretată de obicei ca o 'trecere' de bunăvoie a gândirii 
de la icoană la prototip, ca de la un chip la realitatea vie a 
lui Hristos, pe baza unei asocieri făcute de mine. Dar 
această 'trecere' are un înţeles mai adânc. Cel ce crede în 
Hristos nu poate să nu facă această trecere de la icoana Lui 
la realitatea Lui vie. În această trebuinţă a gândului de a 
trece de la icoana lui Hristos la realitatea Lui vie mai este 
implicată şi o lucrare a lui Hristos însuşi asupra celui ce 
priveşte icoana. Dacă toate lucrurile care există sunt cu- 

vinte încorporate ale lui Dumnezeu adresate nouă, cu atât 
mai mult este icoana lui firistos un cuvânt, un îndemn, o 
revendicare adresată de Hristos către noi. Astfel, precum 
un cuvânt specificat despre Hristos este şi un cuvânt al lui 
Hristos, care provoacă cu necesitate în cel ce-l aude gândi- 
rea la Hristos şi un răspuns la cuvântul Lui, la fel cuvântul 
acesta plasticizat şi concentrat despre Hristos, sau al lui 
Hristos, care este icoana Lui, provoacă în cel ce o priveşte 
(care e şi ea un fel de auzire), necesitatea de a gândi la 
Hristos şi de a-l răspunde prin rugăciune şi prosternare. 

Există o legătură ontologică (o legătură prin fiinţă) între 
O reprezentare şi realitatea reprezentată, asemănătoare 
aceleia ce există între ceea ce se spune sau s-a spus prin 
cuvânt şi între conţinutul sau chiar persoana celui ce ros- 
teşte sau a rostit cuvântul, ba, mai mult, între acela şi între 
cel ce aude sau a auzit cuvântul. Dacă prin cuvântul lui 
Hristos sau despre Hristos, rostit acum două mii de ani, dar 
repetat acum din nou în auzul meu, se stabilește o legătură 
între mine şi Hristos, cum nu s-ar stabili o legătură între 
mine şi Hristos şi prin icoana Lui, care este un cuvânt plas- 
ticizat ce cuprinde întreaga lui Persoană? Această legătură 
intre mine, cel ce aud cuvântul — sau văd chipul — cuiva sau 
despre cineva, se stabileşte cu subiectul cuvântului sau al 
chipului, pentru că există mai întâi o legătură ontologică 
intre ceea ce se spune despre cineva sau de către cineva 
sau între chipul lui şi persoana lui însăşi. 

Nu există persoană care să nu aibă implicată în ea chipul 
ei şi cuvântul despre ea, sau cuvântul ei, dacă este o rea- 
litate conştientă. lar cuvântul despre mine, de exemplu, 
sau chipul meu sunt implicate în mine prin faptul că sunt 
pentru alţii. De aceea, nu se poate să nu mă intereseze 
reacţia necesară pe care acestea o provoacă în alţii sau să 
nu caut să provoc niște reacţii în alţii. De fapt, prin cuvân- 
tul şi prin chipul legate de o persoană pentru a se comuni- 


DN 

ca prin ele altora, ea însăşi lucrează asupra acelora, împli- 
nindu-se în acelaşi timp pe ea însăşi. 

Sfântul Teodor Studitul exprimă această idee în felul 
următor: "Dacă de orice corp ţine în mod inseparabil um- 
bra sa, şi n-ar putea spune cineva, de este înzestrat cu in- 
teligenţă, că există vreun corp fără umbră, ci vede în orice 
corp umbra care-i urmează, şi în umbră corpul care îi pre- 
merge, la fel nu s-ar putea spune de Hristos că nu poate fi 
reprezentat în icoană, dacă există în El un corp definit. Ci 
trebuie văzută existând în Hristos icoana Sa, şi în icoană 
trebuie văzut Hristos ca prototipul ei. Şi întrucât acestea 
două sunt date împreună, se poate spune că şi atunci 
când era văzut Hristos, s-a arătat virtual icoana Lui, pentru 
că ea a fost luată din realitatea Lui, imprimându-se în oare- 
care materie'l. În acelaşi sens, Sfântul Teodor Studitul mai 
zice: "Deşi ceea ce există prin natură şi ceea ce există prin 
act nu există simultan, totuşi prin faptul că icoana există 
virtual şi înainte de a fi confecţionată prin meşteşug, ea 
poate fi văzută totdeauna în Hristos, aşa cum umbra este 
totdeauna împreună cu corpul, chiar dacă nu primeşte for- 
ma ei prin raza luminii. În felul acesta nu e greşit a zice că 
Hristos şi icoana Lui există împreună'?. 

E de remarcat că Sfântul Teodor Studitul, afirmând că 
prototipul şi chipul sunt împreună, nu le confundă totuşi. 
Ele sunt legate, dar nu identice. Până este în prototip, ima- 
ginea nu se distinge de el. Dar după ce iese la iveală ima- 
ginea, se deosebeşte de prototip, dar nu se separă. Aşa 
cum prototipul nu poate exista fără să aibă o umbră sau o 
imagine virtuală, aşa nici imaginea sau umbra nu poate 
exista fără o legătură cu prototipul. Ea continuă să-şi aibă 
fundamentul în prototip, chiar dacă e altceva decât el. 


1. Antirrh. adv. iconomachos, PG 99, 429 A. 
2. Op. cit., 429 D. 

E ceea ce am lămurit noi cu exemplul relaţiei între cu- 
vânt şi persoana care-l rostește. Cuvântul până nu e rostit, 
nu se poate sesiza ca deosebit de persoană. Dar după ce e 
rostit, se constată că e distinct de ea. Totuși, el nu poate fi 
explicat fără persoana care l-a rostit. Şi efect deplin nu 
poate avea decât ţinând seama de legătura lui cu persoana 
care l-a rostit. Aşa cum nu poate fi persoană fără cuvânt, 
așa nu poate fi cuvânt fără persoană. lar aceasta e valabil 
şi pentru relaţia între persoană și chip. Dar aşa cum cuvân- 
tul se detașează de o persoană numai când e o altă per- 
soană care să-l asculte, aşa e și chipul: se detașează interi- 
or pentru un doritor de a o cunoaşte, în cazul lui Hristos, 
pentru un închinător. lar faptul că imaginea cuiva nu poate 
fi separată de persoana a cărei imagine este, se arată în 
trebuinţa ca, îndată ce o vezi, să te gândești la persoana res- 
pectivă, aşa cum îndată ce auzi cuvântul rostit de o persoană 
cândva, trebuie să te gândești la persoana care l-a rostit. 

Desigur, pentru mulţimea de cuvinte generale care cir- 
culă între oameni, nu le mai poţi identifica pe acestea cu 
autorii lor deosebiți, pentru că ele pot fi ale oricui. Dar cu- 
vintele lui Hristos rămân exclusiv ale Lui, prin unicitatea 
lor. De aceea, când le auzi trebuie să te gândești numaide- 
cât la El şi nu le poţi simţi în ele înseși, sau nu le poţi atri- 
bui indiferent cărei persoane. 

Tot aşa este şi cu icoana Lui. Când o vezi, nu te poţi 
gândi decât la Persoana lui Hristos şi nu poţi să nu te gân- 
deşti la ea. Chiar dacă ar avea numai acest rost, icoana lui 
Hristos ar avea o mare însemnătate pentru viaţa creștinilor. 

Dar iegătura aceasta, pe care trebuie să o facem su- 
piectiv între icoana lui Hristos şi Persoana Lui, are, precum 
am văzut, şi o bază ontologică, dincolo de subiectivitatea 
noastră. 

Dar se poate merge şi mai departe. Dacă umbra lumi- 
noasă se arată legată de corpul de care ţine prin anumite 
raze care pornesc din corp, chipul unei persoane se arată 

legat cu realitatea aceleia prin raze spirituale, sau şi prin 
acestea, prin care aceea proiectează, într-un mod necesar, 
chipul'său specific în sufletele altora. Chipul unei persoane 
spune şi ceva spiritual celorlalţi. Spune ce este caracteris- 
tic ei. Cu atât mai mult spune icoana lui Hristos nu numai 
ceea ce Îi este caracteristic în mod deosebit numai Lui ca 
om, ci ceea ce Îl arată ca unicul Mântuitor. Când vedem 
icoana Lui, ne gândim în mod necesar la EI ca la unicul 
Mântuitor al nostru. Şi aceasta provoacă la credinţă, la ru- 
găciune, la mulţumire. 

Graţie acestui fapt, Persoana lui Hristos provoacă în 
mod necesar şi unic prin icoana Sa gândirea la El a celor 
ce cred în El. lar prin gândire îi atrage pe ei înşişi. Acest 
lucru îl spune din nou Sfântul Teodor Studitul când insistă 
asupra concomitenţei între privirea icoanei şi gândirea la 
prototipul ei: "Prototipul şi icoana sunt corelative ca o ju- 
mătate cu cealaltă jumătate. Căci prototipul poartă împreu- 
nă cu el în mod necesar icoana, al cărei prototip este, aşa 
cum jumătatea aduce inevitabil cu ea a doua jumătate, în 
raport cu care se şi numeşte jumătate. Căci nu există pro- 
totip dacă nu este icoană, cum nu e nici jumătate care să 
nu te facă să gândeşti la cealaltă jumătate. Cele ce sunt 
împreună sunt gândite împreună tocmai pentru acest mo- 
tiv. Deci, dacă nu se intercalează între ele nici un interval, 
nici închinarea nu e alta pentru fiecare din ele, ci e ACsas 
pentru amândouă'>. 

Remarcăm afirmaţia Sfântului Teodor Studitul că nu 
„există un interval între icoană şi Hristos, ca prototip al ei, 
sau comparaţia lor cu două jumătăţi care nu pot fi separate 
nici în gând, nici în realitate. Dar trebuie să remarcăm fap- 
tul că ontologia chipului stă în prototip, fapt care nu poate 
fi inversat. Icoana ca jumătate îşi are temeiul în prototip, 
nu și invers. Icoana trăieşte din ontologia prototipului, dar 


3. Ibidem. 

prototipul işi manifestă toată realitatea lui ontologică în fap- 
tul că are şi un chip. Dacă n-ar avea implicat în el chipul ca 
virtualitate, n-ar avea realitate adevărată. Cel ce n-are um- 
bră, nu există; tot aşa, cel ce nu are virtualitatea chipului 
sau virtualitatea cuvântului. Cel ce nu e pentru alţii, nu e 
nici pentru sine. În sensul acesta umbra, sau virtualitatea 
chipului, sau cuvântul, sunt o condiţie a ontologiei pro- 
totipului. | Sa 

De aici apare deplin justiticată convingerea credincio- 
sului că, atunci când priveşte icoana, vorbeşte cu Hristos, 
şi închinându-se în faţa ei, se închină în faţa lui Hristos. 
Dacă ar aduce icoanei o închinare deosebită de cea adusă 
lui Hristos, ar face din icoană un fel de idol în sine, chiar 
dacă i-ar acorda o putere mai mică decât lui Hristos. De 
fapt, puterea ce se manifestă prin icoanele făcătoare de 
minuni, nu e decât puterea lui Hristos, nu a icoanei înseşi. 

Când credinciosul se roagă în faţa icoanei, nu se roagă 
ei, ci lui Hristos. Privind la ea, privirea lui se îndreaptă spi- 
ritual spre Hristos, aşa cum mama privind la fotografia fiu- 
lui ei, vorbeşte cu el, deşi ea nu confundă fotografia fiului 
cu fiul însuşi. Ea uită de fotografie, aşa cum credinciosul 
uită de icoană. Mama zâmbeşte fiului, credinciosul se roa- 
gă lui Hristos, stând în faţa icoanei şi privind la ea. Icoana 
şi prototipul sunt cuprinse deodată prin simţire şi gândire, 
fără să fie confundate; sau, mai bine-zis, icoana este uitată, 
credinciosul trăind propriu-zis relaţia cu prototipul. Sfântul 
Teodor Studitul voieşte să precizeze direct acest lucru. 

La acuzaţia că el indumnezeieşte icoana, imbrăţişând 
intr-o singură închinare icoana şi pe Hristos, el răspunde: 
'Nu se poate găsi aceasta în epistola mea, ci că nu trebuie 
adorată icoana lui Hristos (în sine). Căci aceasta este un 
gând idolatru şi nu se acordă adoraţie decât Sfintei Treimi. 
Şi că Hristos adorat în sfânta icoană este adorat împreună 

cu Tatăl şi cu Duhul Sfânt, în timp ce (întrucât) icoanei îi 
dăm 0 venerație relativă'4. 

Apărătorii icoanelor n-aveau încă prea explicită con- 
ştiinţa despre energiile necreate aduse în creaţiune de 
Sfântul Duh. Aceasta le-ar fi dat posibilitatea de a explica 
legătura între Hristos şi icoana Lui, legătură pe care ei o 
afirmă fără să o explice suficient. Întrucât n-au explicat su- 
ficient sensul termenului "închinare relativă', "închinare ce 
trece la prototip", ei n-au explicat că 'trecerea' de la icoană 
la prototip nu înseamnă o separație între Hristos şi icoană, 
sau o distanţă între El şi ea. De aceea, ei afirmă şi una şi 
alta (adică şi trecerea, şi legătura interioară între ele), dar 
fără să le aducă la o explicare unitară, de sinteză. În felul 
acesta unii au reţinut numai ideea de separație, alţii numai 
ideea împreunei existenţe a icoanei şi a lui Hristos, fără să 
se confunde totuși. 

Mai clar explică această legătură rugăciunea pentru 
sfinţirea icoanei lui Hristos, conținută în Evhologiul Bisericii 
Ortodoxe. Această explicare e vie și în evlavia poporului. În 
această rugăciune se amintește de ştergarul lui Avgar de 
Edessa, de care Hristos Şi-a atins sfânta Sa faţă, şi pe care 
a imprimat împreună cu chipul Lui şi puterea Lui, datorită 
căreia a vindecat pe stăpânitorul Edessei, căruia i l-a trimis. 
Prin aceasta se confirmă ceea ce s-a zis: chipul şi cuvântul 
cuiva sunt legate de subiectul aceluia printr-o iradiere de 
putere din el. Apoi, în rugăciune se cere: 'O, Bunule Mân- 
tuitor, priveşte cu milostivire spre noi şi spre această icoa- 
nă şi... trimite asupra ei binecuvântarea Ta cerească şi da- 
rul Prea Sfântului Tău Duh şi... dă-i ei puterea de a vindeca 
şi de a alunga toate uneltirile drăceşti; umple-o pe ea de 
binecuvântarea şi de puterea chipului sfânt şi nefăcut de 
mână, pe care prin alipirea de preacurata faţă a Fiului Tău 
preaiubit a dobândit-o cu îmbelşugare, pentru ca prin ea să 


4. Epistola 16, PG cit., col. 1502-1504. 

fie săvârşite puterile şi minunile pentru întărirea dreptei 
credinţe şi mântuirea poporului Tău'. | 

Se cere, deci, ca şi icoana sfinţită acum să se împăr- 
tăşească de puterea dată icoanei nefăcute de mână, prin 
alipirea ştergarului de faţa lui Hristos; pentru a se prelungi 
deci puterea acelei icoane şi în icoana sfinţită acum. lată 
cum faţa vie a lui Hristos, păstrată de EI în veci, lucrează 
cu puterea ei în icoanele feţei Lui, rămânând prezentă ne- 
văzut, dar prin puterea ei, în icoanele Lui. Avem astfel pu- 
rurea cu noi faţa lui Hristos, mai bine-zis puterea ei dum- 
nezeiască, prin trăsăturile feţelor zugrăvite după asemă- 
narea ei. În felul acesta, prin icoana lui Hristos ne priveşte 
şi lucrează asupra noastră faţa Lui reală plină de dragoste; 
aceasta însăși rămâne în comunicare cu noi. 

Apoi rugăciunea se termină cu afirmarea că înaintea 
icoanei se aduce adorare lui Dumnezeu în Treime: "Ca în- 
chinându-ne cu credinţă înaintea ei, Ţie, Atotputernicule, şi 
Fiului Tău Unul-Născut şi Preasfântului Duh, şi chemându-Te 
pe Tine cu stăruinţă prin rugăciune, să fim auziţi şi să aflăm 
mila iubirii Tale către noi şi să dobândim darul Tău". 

Chemată prin rugăciune în faţa icoanei, Sfânta Treime, 
răspunzând, Îşi revarsă puterea Ei peste cel ce priveşte 
icoana, il îndeamnă să se închine Ei şi să-l ceară ajutorul, 
chemând-O să Se aplece spre el. 

Să rezumăm: idolul avea de cele mai multe ori un chip 
monstruos, care reda forţele neinţelese şi dezordonate ale 
naturii. Faţa omului, care reflectă conştiinţa legăturii cu Dum- 
nezeu cel personal şi deci izvor al ordinii, închinându-se ido- 
lului se supunea naturii inferioare, concepută ca un com- 
plex de forţe dezordonate, socotind-o ca ultima realitate şi 
resemnându-se să suporte capriciile ei, neavând conştiinţa 
incomparabilei sale superiorităţi, ca putând, prin spiritul 
ce-l reflectă, stăpâni natura, așa cum i-a cerut Dumnezeu. 

Prin simbolul sacru, care implică recunoaşterea naturii 
intregi ca supusă spiritului luminos sau personal al lui 


i i 

Dumnezeu, omul se închina lui Dumnezeu ca deosebit de 
natură, crescând el însuşi în comuniune cu acest Dum- 
nezeu- personal infinit. Dar acest Dumnezeu rămânea încă 
la oarecare distanţă de om. Nu se cunoştea intimitatea po- 
tențială ce există între Dumnezeu cel personal şi persoana 
şi deci faţa umană. Aceasta era etapa superioară a Vechiu- 
lui Testament, faţă de religiile naturiste. În slava ce se aşter- 
nuse pe faţa lui Moise, se ghicea această relaţie deosebită 
ce o poate avea Dumnezeu cel personal cu omul ca per- 
soană, se ghicea strălucirea deosebită ce o dă acestei feţe 
slava lui Dumnezeu, sau relaţia cu El, dar slava aceasta 
manifesta încă de la oarecare distanţă mai mult puterea 
decât iubirea lui Dumnezeu, așa cum se manifestă şi în 
simboalele sacre luate din natură, în care se reflectă mai 
mult puterea decât iubirea lui Dumnezeu ca însuşirea cea 
mai proprie persoanei. De aceea nici nu puteau privi evreii 
la faţa descoperită a lui Moise. 

Deplina intimitate între faţa omenească sau persoana 
umană şi caracterul personal şi iubitor al lui Dumnezeu se 
arată atunci când Dumnezeu-Cuvântul Îşi face proprie faţa 
omenească pentru a intra într-o relaţie descoperită cu toţi 
fraţii Săi întru umanitate. Acum oamenii nu se mai simt 
înfricoşaţi să privească la faţa omenească plină de slava 
dumnezeiască deplină a lui Dumnezeu cel întrupat, ci, dim- 
potrivă, se simt atraşi de ea, sunt dornici să o privească 
neîncetat şi să o vadă ca model de desăvârşire a feţei lor 
proprii. O relaţie de afecţiune nesăturată se instaurează 
între faţa omenească devenită faţă a lui Dumnezeu şi cei ce 
recunosc în Hristos pe Dumnezeul supremei iubiri de oa- 
meni şi impliniri a aspirațiilor umane după desăvârşirea 
prin iubire. Slava dumnezeiască a feţei omeneşti a lui 
Hristos le este atât de proprie, atât de dragă, încât ea se 
răspândește şi asupra feţelor lor prin comunicare cu EL. 'lar 
noi toţi, spune Sfântul Apostol Pavel, privind ca în oglindă, 
(adică prin faţa omenească a lui Hristos), slava Domnului, 

ne prefacem din slavă în slavă (adică din zi în zi mai mult), 
ca de la Duhul Domnului" (ceea ce se petrece prin lucrarea 
Duhului) (Il Cor. 3, 18). 

Dar pentru această sporire a slavei, sau a luminii lui 
Dumnezeu pe faţa noastră, după asemănarea slavei de pe 
faţa lui Hristos ce reflectă adâncimile iubirii şi curăţiei, se 
inţelege că trebuie să privim mereu la faţa lui firistos. Dar 
cum am putea privi la ea dacă n-am avea icoana lui 
Hristos? A crede în Hristos, dar a nu privi la slava feţei Lui 
prin icoana Lui, înseamnă a te priva de posibilitatea îm- 
părtăşirii de slava feţei Lui, de înduhovnicirea prin EI. În- 
seamnă a reduce enorm eficienţa lucrării lui Hristos asupra 
ta. Înseamnă a nu aprecia prețuirea ce a dat-o lisus feţei 
omeneşti ca mijloc şi ca obiectiv de înduhovnicire. În- 
seamnă a micşora însemnătatea faptului că Dumnezeu a 
luat faţa omenească pentru vecie, ca cea mai concentrată 
manifestare a spiritualităţii umane faţă de natură. 


2. Rostul sfintelor icoane 
în Biserica Ortodoxă 


Aşa cum nu se poate săvârşi Sfânta Liturghie fără ru- 
găciuni, la fel nu se poate săvârşi fără icoane. Dacă în mod 
excepţional ea se săvârșește într-un alt loc decât în biseri- 
că, trebuie să fie cel puţin un antimis, pe care este zugră- 
vită înmormântarea Domnului, o icoană a lui Iristos la 
dreapta uşilor împărătești şi una a Maicii Domnului la stân- 
ga lor, spre care privesc credincioșii. 

Sfintele icoane au mai întâi o funcţie de călăuzire şi în- 
tărire în dreapta credinţă. Încă Sfântul Vasile cel Mare a 
spus: 'Ceea ce aduce cuvântul prin istorisire la auz tot 
aceea înfăţişează şi arată pictura în mod tăcut ochilor' (Omi- 
lie la mucenicul Varlaam, 17, 3). Ele întipăresc în mintea 


1. La W, Nyssen, Începuturile picturii bizantine, Bucureşti, 1975, p. 
44. Vezi în aceeaşi lucrare şi alte texte din Sfinţii Părinţi despre rostul 
educativ al icoanelor, p. 44-47. 

şi amintirea credincioşilor învăţătura despre Dumnezeu cel 
în Treime, actele mântuitoare ale lui Hristos, locul Maicii 
Domnului în iconomia întrupării Fiului lui Dumnezeu, rodi- 
rea credinţei în Hristos, în sfinţi, ca îndemn la înduhovni- 
cirea noastră. îi 

Sfinţii Părinţi, care vorbesc de rolul învăţătoresc al sfin- 
telor icoane, vorbesc şi de modul emoţionant în care ne 
sădesc ele învăţăturile credinţei şi pildele de împlinire a lor 
de către sfinţi. Sfântul Grigorie de Nyssa priveşte cu adâncă 
cutremurare o icoană a jertfei lui isaac (Despre dumne- 
Zeirea Fiului şi a Sfântului Duh, PG 46, 572 CD; idem, Omi- 
lie la Sfântul Teodorn). 

Sfântul Vasile cel Mare a dat şi formula pe care şi-a 
insuşit-o Sinodul VII ecumenic: "Cinstirea chipului trece la 
cel zugrăvit' (Comentariu la Isaia Proorocul, cap. 13). Această 
trecere a cinstirii la modelul chipului se produce în mod 
firesc. Episcopul Ipatie al Efesului scrie: 'Noi permitem po- 
doaba în biserici, pentru că fiecare pătură de credincioşi e 
ridicată la Dumnezeu în modul potrivit ei, şi unii sunt înăl- 
ţaţi de la această podoabă la o frumuseţe spirituală şi de la 
multele lumini din locașul sfânt la o lumină spirituală şi 
necorporală'2, 

Dar mai mult decât aceasta, prin sfintele icoane cei zu- 
grăviţi în ele devin o prezenţă în locașul bisericesc. Astfel, 
în Epistola către Evrei se spune, după ce s-a amintit de 
mulţi drepţi din Vechiul Testament (şi poate şi din vremea 
Noului Testament dinainte de scrierea epistolei): "Drept 
aceea, având împrejurul nostru atâta nor de martori, să le- 
pădăm orice povară şi păcatul ce grabnic ne împresoară şi 
să alergăm cu stăruinţă la lupta care ne stă înainte" (Evrei 
12, 1-2). Sfinţii de mai înainte au rămas vii şi după moarte. 
Ba, mai mult, ei se află împrejurul credincioșilor, mai ales 
când aceștia sunt adunaţi în rugăciune şi când Hristos se 


2. La W. Nyssen, op. cit., p. 48. 

aduce din mijlocul lor jertfă Tatălui. Sfinţii nu pot lipsi din 
jurul lui Hristos întrucât Însuşi Hristos a făgăduit: "Iată, Eu 
cu voi sunt până la sfârşitul veacurilor' (Matei 28, 20). Dar 
Hristos este cu ei când se deschid Lui prin rugăciune și prin 
ascultarea cuvintelor Lui. Cel ce-Şi vede cuvintele Lui as- 
cultate se vede El însuşi de faţă, repetându-Şi aceste cu- 
vinte în mod spiritual şi bucurându-Se de ascultarea lor şi 
de împlinirea lor. Dar tot aşa este de față acolo unde-şi 
vede privit cu credinţă şi cu ivbire chipul Lui. De aceea pu- 
tem spune că prin icoane e dat un plus de prezenţă și de 
lucrare mântuitoare, sau se revarsă un plus de daruri peste 
credincioşii adunaţi în locaşul bisericesc. 

De aceea şi Sinodul VII ecumenic declară: 'Fie prin cu- 
getarea la cuvintele Scripturii, fie prin reprezentarea icoa- 
nei... noi ne amintim de prototipuri (de modelele lor vii) şi 
suntem introduşi lângă ele' (Mansi XIII, 482). lar Sinodul 
din Constantinopol din 860 afirmă în acelaşi sens: 'Ceea ce 
Evanghelia ne spune prin cuvinte, icoana ne vesteşte şi ne 
face prezent prin culori' (Mansi XVI, 400). 

În mod special prin sfinţirea ei de către preot, după ce 
el a veriticat conformitatea ei cu conţinutul de totdeauna al 
învăţăturii creştine, icoana devine o ajutătoare minunată, 
sau 'o conducătoare a harului', căci 'fiecare icoană pri- 
meşte prin sfințire harul Sfântului Duh”. "Icoana dă mărturie 
despre prezenţa Sfântului, ea exprimă slujirea lui prin ru- 
găciunea cea pentru noi şi prin comuniune'ă. 

'Desigur, icoana nu are o viaţă proprie; în ea însăşi, nu 
e decât o scândură de lemn. Numai pentru că ea işi atrage 
valoarea teofanică din participarea la “Cel cu totul altfel', 
prin mijlocirea asemănării, ea nu se poate închide în ea 
însăşi, ci devine un mijloc de iradiere... Icoana traduce o 


3. Sf. loan Damaschin, Cuvântul întâi despre sfintele icoane |, 16, 
PG 94, 1300. 

prezenţă energetică ce nu e localizată, nici Mcriloaze ci ira- 
diază în jurul punctului ei de condensare". 

Cinstirea care trece de la icoană la prototipul ei viu, nu 
e o trecere de la un spaţiu definit la alt spaţiu definit, ci tre- 
cerea de la spaţiul definit la spaţiul supradefinit, la un 
spaţiu de alt ordin, dar nu depărtat, nu rupt de legătura cu 
spaţiul definit. Trecerea aceasta de la icoană la prototipul 
ei viu e o intrare prin ea în contact cu prezenţa prototipu- 
lui nevăzut, spiritual. Dar orientarea sufletului cinstitor spre 
prototipul chipului văzut, atrage şi atenţia aceluia spre cin- 
stitor. lar unde priveşte sfântul la un cinstitor, el priveşte 
plin de puterea Duhului Sfânt din el, putere care şi iradiază 
din el. Slujba de sfințire a icoanei, care cheamă pe Duhul 
Sfânt asupra ei, e o confirmare a acestui fapt. Această sluj- 
bă, întărind încrederea cinstitorului în puterea ce iradiază 
din prototip asupra lui prin icoană, intensifică gândirea pli- 
nă de credinţă a cinstitorului la prototipul chipului, iar 
aceasta îndeamnă prototipul să se aplece cu şi mai multă 
atenţie spre închinătorul la icoana lui. Căci chemarea pro- 
totipului pe nume cu credinţă şi convingerea că în prototip 
este prezent Hristos și din El iradiază Duhul cel Sfânt, e ca 
un fel de epicleză adresată de închinătorul la icoană, 
Duhului Sfânt aflător în prototip. După Sfântul loan Damas- 
chin, icoanele sunt "pline de puterea lucrătoare a lui Dum- 
nezeu şi de har, căci numele celui care este zugrăvit e che- 
mat asupra lor într-un fel de epicleză (invocare)'5. 

Rezumând ideile din scrierea împotriva împăratului 
Constantin V Copronimul, loan din lerusalim, sincelul patri- 
arhului Teodor din Antiohia (socotită mult timp ca un com- 
pendiu al învăţăturii despre icoane a Sfântului loan Damas- 
chin, scrisă după 766), H. J. Schulz zice: 'Icoana conduce 


4. P. Evdokimov, L“art de l'icâne, Bruges, 1970, p. 154. 
5. La H. J. Schultz, Die byzantinische Liturgie, Freiburg im Breisgau, 
1964, p. 96, nota 1. 


8 - Spiritualitate și comuniune în Liturghia Ortodoxă 





1 14 SPIRITUALITATE ŞI COMUNIUNE ÎN LITURGHIA ORTODOXĂ 


prin privirea ei cu credinţă de la vederea simţuală la con- 
templarea spirituală şi la întâlnirea tainică cu sfintele per- 
soane şi cu faptele mântuitoare reprezentate în ea... 
Aceasta presupune că întâlnirea harică cu cel reprezentat - 
nu e simplă opinie subiectivă, ci bazată pe o prezenţă 
“obiectivă a celui reprezentat în chip'6. 

Această aplecare a prototipului spre cinstitorul icoanei 
are loc în orice clipă în care un credincios, intrând în bise- 
rică, se închină la o icoană. Ba, aceasta are loc chiar și în 
cazurile închinării la icoanele din casă, sau din alte locuri. 
Dar mai accentuată este această aplecare a lui Dumnezeu 
celui în Treime, a Domnului lisus Hristos, a Preasfintei Năs- 
cătoare de Dumnezeu, a sfinţilor şi a îngerilor în timpul 
Sfintei Liturghii, când sunt invocaţi des prin rugăciunile 
preotului însoţit de întrega comunitate. Căci nu fără folos 
îndeamnă preotul, spre sfârşitul tuturor ecteniilor, comuni- 
tatea: 'Pe Preasfânta, Curata, Preabinecuvântata, Mărita 
Stăpâna noastră, de Dumnezeu Născătoarea și Pururea 
Fecioara Maria, cu toţi sfinţii pomenindu-o', la care comu- 
nitatea răspunde: 'Preasfântă Născătoare de Dumnezeu, 
miluieşte-ne pre noi'. 

Am spus că unde este prezent Hristos, nu poate să nu 
fie prezentă şi Preasfânta Lui Maică şi toţi îngerii şi sfinţii. 
Dar ei sunt prezenţi nu fiecare în izolare, ci concentrați toţi 
spre acţiunea mântuitoare a lui Hristos, pe care EI o săvâr- 
şeşte în Sfânta Liturghie. De aceea adresându-ne Maicii 
Domnului, sau vreunui sfânt în faţa icoanei lui, noi ne adre- 
săm în același timp lui Hristos, noi ne aflăm încadraţi într-un 
progres continuu în această solidaritate și în acţiunea Sfin- 
tei Treimi şi a lui Hristos Mântuitorul, ce se săvârşeşte asu- 
pra noastră. 

Pe de altă parte, nu numai ascultând cu credinţă cuvin- 
tele lui Hristos şi privind chipul Lui, sau cuvintele Lui încor- 


6. Ibidem, p. 9%. 

porate şi realizate în sfinţi, ne punem în legătură cu EI, ci 
şi rostindu-le noi înşine. Însă toate cuvintele Lui rostite de 
noi se cuprind concentrat în numele Lui, iar cele încorpo- 
rate în sfinţi, în numele sfinţilor. Prin nume distingem pe de 
o parte o persoană de celelalte, pe de alta, prin el cuprin- 
dem toate faptele ei; de aceea, chiar într-o singură faptă a 
ei se cuprind toate, cu specificul persoanei lor, căci e o 
faptă cu o pecete imprimată pe toate faptele ei ca persoa- 
nă unică. Dar prin rostirea numelui o chemăm în mod deo- 
sebit, sau ne punem în atenţia ei persoana noastră în faţa 
ei, intrând într-o relaţie directă. De aceea, pe drept cuvânt 
spune Evdokimov că "numele lui Dumnezeu este icoana 
Lui orală; nu se poate rosti numele lui Dumnezeu în deşert, 
căci Dumnezeu este prezent în numele Lui'7, sau în cel ce-l 
rosteşte numele. De aceea icoana işi capătă toată impor- 
tanţa pentru credincioşi prin faptul că o dată cu sfinţirea i 
se dă şi numele, cum i se dă omului la Botez&. Iar numele 
e propriu persoanei, pentru că numai ea e conştientă că e 
strigată pe nume şi distinsă de celelalte prin aceasta. lată 
de ce privind icoana lui Hristos, a Născătoarei de Dum- 
nezeu, a sfinţilor, credincioșii se întâlnesc cu ei şi pentru că 
li se adresează pe nume. Credinciosul provoacă persoa- 
nele dumnezeiești sau pe ale sfinţilor să vină de faţă chiar 
prin chemarea cu credinţă a lor pe nume”. 

În cadrul Sfintei Liturghii, întâlnirea tainică cu persoa- 
nele reprezentate în icoane este ca un fel de pregătire spre 
întâlnirea mai deplină cu Hristos în Taina Euharistiei, aşa 
cum sunt de altfel şi rugăciunile preotului şi cele ale comu- 


7. P. Evdokimov, op. cit., p. 179, 

8. "Icoana e sfinţită prin numele lui Dumnezeu şi prin numele prietenilor 
lui Dumnezeu, şi acesta e motivul pentru care primeşte harul lui Dumnezeu” 
(Sf. loan Damaschin, Prima cuvântare despre icoane, PA 94, 1300). 

9. Olivier Clement, La visage interieur, Paris, 1978, p. 46: "În icoană 
o persoană se deschide, se comunică, intră în relaţie cu noi, ne antre- 
nează în relaţia sa cu Dumnezeu'. 

nităţii călăuzite de preot. Şi unele, şi altele sunt pe de o 
parte mijloace de întărire în dreapta credinţă, pe de alta, 
mijloace de întâlnire cu Hristos Mântuitorul, înconjurat de 
îngeri şi de sfinţi. Căci atât în cuvânt, cât şi în chipurile din 
icoane e prezent tainic Dumnezeu Cuvântul cel întrupat, 
Subiectul tuturor cuvintelor şi faptelor mântuitoare şi în- 
dumnezeitoare, iar împreună cu El, drept cuvinte încorpo- 
rate deosebit de fidel, Preasfânta lui Maică, îngerii şi sfinţii 
care-L înconjoară, şi care sunt cuvintele ipostaziate împli- 
nite în mod exemplar şi cuvântătoare în modul cel mai fo- 
Jlositor şi mai eficient. Dar toată sporirea acestei întâlniri cu 
Hristos prin rugăciunile Sfintei Liturghii şi prin icoanele din 
locaşul bisericesc înaintează spre întâlnirea supremă din 
Euharistie. 

Dacă Liturghia este înaintarea cu Hristos, Care ne con- 
duce prin faptele Sale mântuitoare până la prefacerea pâi- 
nii şi vinului în Trupul şi Sângele Lui, al Celui răstignit şi 
inviat, şi la împărtăşirea de ele, atunci EI şi faptele Lui tre- 
buie să domine spaţiul principal al locaşului bisericesc, în- 
conjurat de îngeri, sau având în apropiere pe Preacurata 
Lui Maică; numai în locuri mai depărtate trebuie să fie zu- 
grăvite și diferitele categorii de sfinţi, fiecare din ei în câte 
o singură icoană. Tematica principală, multiplu reprezen- 
tată a icoanelor, este hristologică, sau lucrarea mântuitoare 
a lui Hristos, care a început cu faptele Lui istorice şi con- 
tinuă să se împlinească acum, prelungindu-se în tot cursul 
Liturghiei, pentru a se aplica şi celor ce cred şi vin la întâl- 
nirea cu El acum în biserică. Sfinţii ne arată efectele lucrării 
mântuitoare a lui Hristos în trecut, dar ne deschid şi pers- 
pectiva îndumnezeirii noastre asemenea celei a lor şi ne 
îndeamnă să ne silim asemenea lor în împlinirea progra- 
mului de înduhovnicire din puterea lui Hristos şi ne asigură 
de ajutorul rugăciunilor lor prin prezenţa lor nevăzută re- 
prezentată in icoane. Adresările comunităţii către Hristos 
alternează din când în când cu adresări către sfinţi. Co- 

munitatea simte rugăciunile ei de cerere şi cântările de lau- 
dă către Dumnezeu însoţite şi încălzite de rugăciunile înge- 
rilor, ale sfinţilor şi mai ales ale Născătoarei de Dumnezeu. 
Hristos cel din biserică nu e un Hristos izolat, cum e în 
lumea protestantă, nu e un stăpân ascuns într-o transcen- 
denţă total despărțită de lumea celor mântuiţi, a sfinţilor, şi 
de noi, cei din biserică. Transcendentul e coborât şi co- 
boară prin tot universul de persoane mântuite în trecut, e 
prezent şi lucrător în lumea îingerească, aceea care, pre- 
cum Îl înconjoară pe EI, ne înconjoară şi pe noi, e prezent 
în Sfânta Lui Maică şi în toţi sfinţii, iradiind prin toţi asupra 
noastră. Cerul sfinţilor, al îngerilor, cer care înseamnă pre- 
zenţa lui Hristos şi a Sfintei Treimi în ei, se uneşte cu pă- 
mântul, pentru transfigurarea întregii creaţiuni văzute. Ru- 
găciunile acelora unite cu ale credincioşilor se înalţă îm- 
preună spre Hristos, Care e mai presus de ei, dar şi în ei, 
Care le primeşte şi le prezintă Tatălui în cerul cerurilor, în 
jertfelnicul cel mai presus de ceruri, culminând cu jertfa 
Sa. Dar tot EI îi umple totodată pe toţi cu puterea Duhului 
Său cel Sfânt. Hristos e într-un anumit grad încă de acum 
totul în toţi cei ce cred şi tind spre EI, şi unitatea aceasta a 
lor prin prezenţa Lui în ei înaintează spre împărtăşirea eu- 
haristică de El şi apoi spre viaţa eshatologică, fără sfârşit, 
când unitatea tuturor în EI se va desăvârşi (| Cor. 15, 28). 
Rugăciunea şi cântarea credincioşilor, din care nu lipsește 
Duhul lui Hristos, se întăreşte prin privirea icoanelor, care 
înalţă cugetul dincolo de ele, la Hristos însuşi, înconjurat 
de îngerii şi de sfinţii Lui. 

Trăirea aceasta a lui Dumnezeu, a Născătoarei de Dum- 
nezeu, legătura cu sfinţii, prin privirea icoanelor lor, prin 
chemarea numelui lor, e mai presus de ceea ce se poate 
defini raţional. Ea e apofatică. De aceea icoana însăşi e 
apofatică, pentru că prilejuieşte legătura celui ce o pri- 
vește, prin contemplare, cu realitatea vie, tainică, de din- 
colo de simţuri a lui Dumnezeu sau a sfinţilor reprezentaţi, 

plini şi ei de Dumnezeu, Cel cu neputinţă de definit!0. E 
apofatică aşa cum e toată Liturghia. E apofatică, pentru că 
uneşte trecutul cu prezentul și cu viitorul eshatologic etern. 
“Icoana este un chip al eternității. Ea ne îngăduie să ne de- 
păşim timpul și să întrevedem veacul viitor în oglinda tre- 
murândă a chipurilor'lÎ. La această caracterizare a lui Flo- 
rensky, am putea adăuga că icoana este un chip al eterni- 
tăţii vii, pentru că prin ea transpare şi Cel ce nu are început 
şi sfârşit şi margine în puterile Lui. Ea este un chip prin 
care transpare infinitatea lui Dumnezeu. | 
Dar eternitatea şi infinitatea vieţii spre care deschide 
icoana poarta sunt ale ipostasului divin făcut om din iubire 
şi ale ipostasurilor umane în care locuieşte ipostasul dum- 
nezeiesc Cel întrupat, şi, o dată cu aceasta, însăşi Sfânta 
Treime. De aceea icoanele au nume de persoane. Prin ele 
nu licăreşte o esenţă eternă şi infinită, ci o persoană dum- 
nezeiască, şi aceasta implică o comuniune cu altele, prin 
feţe omeneşti care au caracter personal. E o eternitate şi o 
infinitate care ne vorbeşte şi cu care vorbim, cu care sun- 
tem în dialog şi care-şi revarsă eternitatea şi infinitatea ei 
ajutătoare, iubitoare, călăuzitoare, sfinţitoare în noi. Eterni- 
tatea aceasta ce transpare prin icoane, revărsată în trup, 
ridică şi trupul la viaţa eternă prin învierea trupului asumat 
de Fiul lui Dumnezeu. Atât prin faptul că ne arată eterni- 
tatea personală, cât şi prin faptul că ea ne arată eternizarea 
trupului, "iconografia este metafizica existenţei concrete", 
cum zice P. Florenskyl2, care e totodată metafizica con- 
cretă a vieţii. | 
__ Sfânta icoană își are începutul, după Sfântul loan Da- 
maschin, în întruparea Fiului lui Dumnezeu, deci în înce- 
putul coborârii din iubire a Fiului lui Dumnezeu la noi, în 


10. P. Evdokimov, op. cit.,„p. 195. 
11. P. Florensky, “L/icone”, în Contacts, 1974, nr. 4, p. 325. 
12. Idem, art. cit., p. 324. 

vederea mântuirii. Ea e dovada iubirii lui Dumnezeu cel 
mântuitor şi de oameni iubitor, faţă de noi. Refuzul icoanei 
ascunde în sine o neincredere în iubirea coborâtoare a lui 
Dumnezeu la noi. Icoana e dovada faptului că Cel fără de 
început, Cel mai presus de existenţă, S-a arătat în chip 
omenesc, a luat un mod de existenţă omenească, deși în 
acest mod de existenţă omenească se străvede toată taina 
Celui mai presus de existenţă. De aceea numai deasupra 
icoanei lui Hristos se scriu cuvintele "Cel ce este' (O ON). 
Existenţa omenească şi-a descoperit în El adâncimile as- 
cunse în infinitatea divină, mai presus de existenţă. Icoana 
e totodată încoronarea lucrării Fiului lui Dumnezeu pe linia 
mântuirii noastre, arătându-ne în El umanitatea noastră 
înviată şi eternizată. Icoana e o laudă adusă lui Dumnezeu, 
dar nu unui dumnezeu a cărui mărime l-ar împiedica să se 
apropie de noi, ci unui Dumnezeu care din iubire față de 
noi S-a făcut om, ca să îndumnezeiască pe om. "Minunat 
este Dumnezeu întru sfinţii Săi', incomparabil mai minunat 
decât un dumnezeu care se ţine într-un plan cu totul sepa- 
rat şi ascuns de noi, care nu are faţă de noi nici o bună- 
voinţă. Icoana concretizează astfel în sine mărirea lui Dum- 
nezeu, şi mărirea de care i-a făcut parte omului. Ea con- 
centrează în sine întruparea Fiului lui Dumnezeu şi invierea 
umanităţii asumate din puterea Lui, care s-a arătat cu ade- 
vărat eficientă şi în acelaşi timp iubitoare. 

Dar faptul că Fiul lui Dumnezeu ia faţă omenească şi o 
poate eterniza pe aceasta prin înviere, făcând-o un mediu 
de comunicare a slavei dumnezeieşti, sau faptul că dum- 
nezeirea Lui poate transpare prin faţa omenească, arată că 
Dumnezeu însuşi are în Sine virtualitatea feţei omeneşti, în 
care e concentrată întreaga spiritualitate a firii omeneşti; 
sau că Dumnezeu a făcut pe om după chipul spiritualităţii 
Sale, capabil de comunicare cu spiritualitatea dumneze- 
iască. "Dacă conștiința dogmatică afirmă adevărul icoanei 
în funcţie de intrupare (care se împlineşte în înviere, n.n.), 

ea e condiţionată prin creaţiunea omului 'după chipul lui 
Dumnezeu!, prin structura iconică a fiinţei umane. Fiul lui 
Dumnezeu nu Se întrupează într-un element străin, etero- 
gen, ci regăseşte propriul Său chip'15, sau chipul al cărui 
arhetip este El însuşi. Animalui nu poate fi făcut temă a 
“icoanei, pentru că prin el nu poate transpare spiritualitatea 
conştientă a persoanei in comunicare cu spiritualitatea in- 
finită a lui Dumnezeu cel personal. În Hristos chipul uman 
şi arhetipul dumnezeiesc se unesc într-un unic ipostas. 
Apostolii care priveau faţa lui Hristos nu puteau separa 
între ceea ce se arăta omenesc și dumnezeiesc în ea. Prin 
chipul lui Hristos din icoană transpare arhetipul divin, pu- 
tând fi privite şi trebuind să fie privite în unitatea lor. În 
icoana lui Hristos ipostasul divin s-a actualizat în chipul Său 
uman, sau prototipul suprem, în propriul Său chip. Huma- 
num capax divini înseamnă că Dumnezeu Își poate impro- 
pria, purificând şi desăvârşind la maximum, gândirea, sim- 
ţirea, voinţa, toată complexitatea vieţii umane, prezentă în 
trupul ce-şi găseşte întreaga expresivitate în faţă. 

"Contra sărăciei unui spiritualism excesiv trebuie afir- 
mat că în Dumnezeu absenţa imaginii (a arhetipului chipu- 
rilor, în special al celui uman, n.n.), ar fi o lipsă de plenitu- 
dine. Dumnezeu este forma tuturor formelor, Icoana tutu- 
ror icoanelor, Arhetipul atotcuprinzător. Apofaza nu e pură 
negaţie, ea vrea să spună că Dumnezeu este o Meta-lcoa- 
nă, după terminologia lui Dionisie, o Hyper-lcoană. lcono- 
claştii manifestă o ciudată insensibilitate faţă de realismul 
sacru al existenţei, o ruptură totală între spiritual (şi dum- 
nezeiesc) şi întrupat'!+. Dumnezeu nu poate fi socotit con- 
damnat la o veşnică stare informă, sau haotică. 

Creştinismul nu vede în toate o unică esenţă panteistă, 
supusă involuntar unor procese formatoare ciclice, nici nu 


13. P. Evdokimov, op. cit.„p. 178. 
14. Ibidem. 

ţine separat pe Dumnezeu de lumea creată de EI, incapabil 
să-i dea nişte forme corespunzătoare virtualităţilor Sale 
pline de sens, ci vede pe Dumnezeu potenţând, adâncind, 
sensibilizând, prin puterile Sale, prin viaţa Sa, prin iubirea 
Sa eternă și infinită faţă de unele persoane neuniforme, 
puterile, viaţa, iubirea făpturii şi sporindu-i cu frumuseţea 
Sa negrăită şi nesfârşită frumuseţea ei. 

Dacă Dumnezeu este lumina în care nu e nici o umbră 
de întuneric (| Tim. 6, 16), această lumină nu poate fi un 
haos, un indefinit total, ci armonia mai presus de orice ar- 
monie a tuturor sensurilor pozitive, a puterilor de viaţă, a 
simţirilor iubitoare. Numai neantul e lipsit de orice struc- 
tură interioară. Orice existenţă e prin sine structurată!5. 
Existenţa supremă e sânul unitar al tuturor structurilor ce 
se actualizează, desigur pe un plan nesfârşit inferior, în va- 
rietatea lor, în existenţele mărginite, dar legate între ele şi 
capabile să se umple şi să reflecte tot mai mult armonia 
supremă. Toate făpturile sunt lumini, pentru că toate au o 
structură ordonată, o ordine interioară. Dar omul le cuprin- 
de virtual şi e chemat să le cuprindă actual pe toate şi să 
se imprime de toate. În lumina lui înţelegătoare se cuprind 
unitar şi prin ea se descoperă toate luminile create, sau 
toate sensurile armonizate, pentru că el e chipul lui Dum- 
nezeu. Şi fiecare persoană e o lumină distinctă de alta, dar 
în legătură cu celelalte, înțelegând fiecare în mod propriu, 
dar în solidaritate cu celelalte, toate. De aceea persoana 
are un nume propriu, cum nu au lucrurile. În numele ei ex- 
primăm modul ei distinct de a fi şi de a cuprinde toate şi 
de a le organiza pe toate, în armonie insă cu modurile ce- 
lorlaite persoane de a le vedea şi organiza pe toate. Astfel, 
prin numele însuşi exprimăm o lumină înţelegătoare, sau 
aceasta se exprimă pe sine pentru altă lumină inţelegă- 
toare, se semnalizează ca o lumină înţelegătoare proprie, 


15. Bernhard Philibert, Der Dreieine. Anfang und Sein. Die Struktur 
der Schâpfung, Stein am Rein, Schweiz, 1971, pp. 21-24. 

pentru celelalte lumini înţelegătoare. Relaţiile interperso- 
nale ca lumini conştiente se susţin prin nume şi se exprimă 
concentrat prin nume. 'Lumina icoanei nu deschide un 
ocean impersonal, ea este conţinutul și SUPEAADUN SERA | 
comuniunii" între persoane16. | 

Dar capacitatea omului de a le cuprinde pe toate în 
mod unitar organizat şi în adâncul deplinei lumini, neaco- 
perite de întuneric şi nestrâmbate, o câștigă omul în Hristos, 
în Care chipul lui Dumnezeu ste refăcut deplin, întrucât e 
străbătut intim de arhetipul dumnezeiesc. 

Dumnezeu Cuvântul, creând pe om ca fiinţă conştientă 
mărginită în puteri, nu poate să nu-i dea acesteia un chip 
actualizat până la un anumit grad. Căci chipul e forma or- 
ganizată a raţionalităţii proprii omului ca chip culminant în 
cosmos, destinat să imprime chipul său în tot cosmosul, în 
toate lucrurile ce le face, prin organizarea lor conform ra- 
ţiunii sale şi deci conform, în mod indirect, Raţiunii supre- 
me, spre care raţiunea omului tinde, revenind mereu asu- 
pra formelor anterioare ale organizării date lucrurilor şi fap- 
telor sale. Dar chipul acesta, fiind conform Logosului divin 
ca arhetip, este pe de altă parte într-o legătură cu Arhetipul 
dumnezeiesc infinit şi e chemat să se imprime în toate în 
mod tot mai desăvârşit şi să le cuprindă pe toate ca și Ar- 
hetipul lui şi în mod tot mai conform cu Acela. lar chipul 
lui Dumnezeu în om, avându-şi baza în sufletul acestuia, se 
reflectă sau se prelungește şi în trup şi în special în faţa lui. 
lar în Hristos arhetipul penetrând chipul Său, se reflectă și 
în faţa Lui omenească. De asemenea, într-o anumită mă- 
sură, şi în feţele celor ce se unesc prin credinţă și viaţă cu 
Hristos, Care ne arată cum trebuie să ne organizăm viaţa şi 
relațiile noastre cu semenii şi cu creaţiunea intr-un mod tot 
mai desăvârşit. 


16. Olivier Clement, op. cit.„p. 52. 

Prin aceasta faţa omenească îşi recâştigă toată lumina, 
toată adâncimea şi adună în ea toate sensurile creaţiei în 
mod drept şi armonios. 'După fire rămâne întreg om, după 
har şi participare, după ce s-a răstignit omul vechi şi se re- 
câştigă asemănarea, se face întreg dumnezeu în suflet şi în 
trup, având harul necreat şi strălucirea de cristal a slavei 
cereşti a luminii feţei Dumnezeu-omului lisus Hristos, care-l 
uneşte cu slava Tatălui şi a Fiului şi a Sfântului Duh. Pentru 
aceasta sfintele icoane ne înfăţişează pe sfinţi asemănători 
după har şi participare cu Acela care, fiind întreg Dum- 
nezeu, îi umple întregi de El însuşi şi nu lasă în ei nimic gol 
de prezenţa Lui. Prin firea îndumnezeită a omului, în care 
se recapitulează toate, Însuşi Dumnezeu Se face totul în 
toate'17. "Pentru Ortodoxie, omul şi creaţia pe care le-a fă- 
cut Dumnezeu sunt existenţe teologice, una fiind în alta şi 
toate şi fiecare participând în măsura proprie la energiile 
necreate ale lui Dumnezeu. Toate au fost create în Hristos 
şi participă la centrul lumii care este Hristos'18. Toate par- 
ticipă la centrul de lumină, care este în acelaşi timp centrul 
de foc al iubirii din ea, care este Hristos. 

Adunarea realizată a tuturor sfinţilor din cer şi cea in- 
tenţionată a credincioşilor de pe pământ în Hristos e afir- 
mată oral prin cuvintele cu care se încheie fiecare ectenie: 
"Pe Preasfânta, Curata, Preabinecuvântata, Mărita Stăpâna 
noastră, de Dumnezeu Născătoarea şi Pururea Fecioară 
Maria, cu toţi sfinţii pomenind-o... pe noi înşine şi unii pe 
alţii şi toată viaţa noastră lui Hristos Dumnezeu să o dăm. 
Să trăim viaţa noastră cum au trăit-o aceia, pentru ca să 
ajungem în Hristos la deplina unitate cu ei. 

Dar 'lumina icoanei nu este a veacului acestuia. Nu 
vine din afară ca să o lumineze în mod trecător. Ci chiar din 
icoană, din feţele sfinţilor şi din zidirea schimbată la faţă se 


17. lerom. Simion Grigoriatis, După chipul și asemănarea lui Dum- 
nezeu, 1978, p. 64 (în greceşte). 
18. Ibidem, p. 65. 

revarsă lumina senină, odihnitoare, lină, necreată şi neîn- 
serată, ca un har şi dar al Sfântului Duh. Nu sunt mai lumi- 
noase icoanele care înfăţişează fapte ce s-au săvârşit ziua 
decât cele care ne înfăţişează fapte care s-au săvârșit noap- 
tea. Nu e mai întunecoasă Cina cea de Taină, sau rugăciu- 
“nea în Ghetsimani decât Domnul care vorbeşte cu Sama- 
rineanca la fântâna lui lacov, decât Învierea sau Cincize- 
cimea. Nu ziua este cea care luminează scena icoanei, nici 
noaptea, care o întunecă... Icoana nu are nevoie nici de zi 
şi nu se teme nici de noapte. Noaptea și ziua au nevoie de 
puterea transfiguratoare şi de harul icoanei... Toate sunt 
pline de lumina necreată... Ne aflăm în pridvorul cerului şi 
pământului nou, în afara luminii create şi a spiritului închis 
al lumii, acolo unde lumina tainică se IASpandS SIE in toată 
lumea naturală'19. 

'Icoana Schimbării la faţă nu e mai luminoasă decât 
icoana Răstignirii. Faţa Domnului nu "străluceşte" mai mult 
la Schimbarea la faţă decât în orice altă icoană a Lui. 
Schimbarea la faţă nu e în icoană un fapt însingurat şi se- 
parat, ci har şi lumină tainică ce umple şi face vii toate. 
Toată iconografia este un spaţiu schimbat la faţă... Este 
lumea schimbată la faţă, lumea luminii necreate... Toate se 
întrepătrund, se află pretutindeni și nicăieri'20 în spaţiul 
natural. 

Olivier Clement spune şi el: 'Lumina icoanei simboli- 
zează slava dumnezeiască necreată, voalată chiar prin pro- 
funzimea ei, trimițând la sursa ei suprafiinţială. lată de ce 
intr-o icoană lumina nu vine dintr-un focar situat în interio- 
rul cosmosului şi provocând fenomenul umbrei sau expri- 
mând opacitatea şi dedublarea omului... Iconografii nu- 
mesc fondul însuşi al icoanei, lumină... Toate culorile se 
definesc în această artă, ca tot atâtea refracţii ale luminii 


19. Ibidem, p. 130-132. 
20. Ibidem, p. 132-134. 





PRELIMINARII | 125 





luminilor, un alb vibrant care le sintetizează pe toate şi se 
deschide transcendenţei prin tuşeurile unui aur solar'21. 

Aflându-ne în biserică, ne aflăm în orizontul dumneze- 
jesc care e numai lumină, dar o lumină care, deși porneşte 
din Hristos, nu confundă persoanele sfinţilor unite cu El, 
care se păstrează şi ele ca lumini pline de lumina Lui. 
Spaţiul bisericesc e un spaţiu al luminii mai presus de fire, 
al sensului plenar şi etern al existenţei. "Mărire Ție, Celui ce 
ne-ai arătat nouă lumina', cântă comunitatea pregătindu-se 
pentru începutul Sfintei Liturghii. "Pe Născătoarea de Dum- 
nezeu şi Maica Luminii întru cântări cinstindu-o să o mă- 
rim', se cântă la peasna a noua de la Utrenie, arătând pe 
Hristos ca lumină; ca lumină nu numai în dumnezeirea Sa, 
ci şi în umanitatea scăpată de întunericul păcatului, pe care 
a primit-o din Sfânta Născătoare de Dumnezeu, pentru ca 
să umple lumea de ea. 

Faţa omului se descoperă în comuniune în adevărul ei, 
prin faptul că se luminează, arătând că e chipul comuniu- 
nii Persoanelor treimice. Icoana e luminoasă pentru că în- 
făţișează faţa lui Hristos în comuniunea treimică, faţa sfin- 
ților în comuniune cu Dumnezeu, întreolaltă şi plini de 
atenţie binevoitoare faţă de noi. Sfântul Grigorie Palama 
spune: "Cum se poate oferi trupul nostru ca o jerifă plăcută 
lui Dumnezeu? Când ochii noştri au o privire plină de dul- 
ceaţă, după cum s-a scris: 'Cel a cărui privire e dulce, ier- 
tat va fi'22. 

'Faţa sfântului din icoană e luminoasă pentru că e des- 
chisă cu iubire lui Dumnezeu şi credincioşilor, şi prin 
aceasta e fericită. Icoana sugerează împlinirea prototipului 
prin deschiderea, dublă şi simultană, transcendenţei şi 
aproapelui. Ea arată o exterioritate-interioritate, o prezenţă 
a incognoscibilului în care transcendenţa se dăruieşte fără 


21. Olivier Clement, op. cit.,p. 54. 
22. Triades, ed. Meyendoriff, la Oliver Clement, p. 55. 

a înceta să fie inaccesibilă'25. 'Faţa bună a privirii e men- 
ținută, tăcerea hrăneşte făgăduinţa unui cuvânt'2%. Lumina 
feţei iubitoare spune mai mult decât orice cuvânt. Pentru 
că sfântul priveşte transcendenţța iubitoare infinită, 'icoana 
lui este nemişcată şi tăcută, având tăcerea unei chemări. 
Dar ea nu e prin aceasta statică. Ea prezintă echilibrul celei 
mai extreme tensiuni'25. 


3. Aşezarea icoanelor în locaşul bisericesc 


Locaşul bisericesc redă prin ordinea în care sunt aşe- 
zate icoanele în el recapitularea tuturor în Hristos, recapitu- 
larea realizată într-o măsură pe seama sfinţilor şi în curs de 
realizare pe seama noastră printr-o înaintare în asemă- 
narea cu Hristos şi prin apropierea de El până la unirea cu 
EI. Chiar dacă nu sunt zugrăviți toţi sfinţii în biserică, cei zu- 
grăviţi îi reprezintă pe toţi, precum chiar dacă nu sunt pre- 
zenţi toţi credincioşii vii în biserică, sau într-o singură bi- 
serică, cei prezenţi într-o biserică îi reprezintă pe toţi. Sfin- 
ţii şi credincioşii de pe pământ se împărtăşesc toţi de ace- 
laşi IHristos, ultimii sub chipul pâinii şi al vinului, dar şi în 
alte moduri anterioare acestuia, primii, în chip spiritual. 

Din cupola centrală a bisericii, Hristos Pantocratorul îi 
priveşte şi îi imbrăţişează pe toţi, pe îngeri şi pe sfinţii tre- 
cuţi din această viaţă, pe ultimii aşezaţi în general într-un 
registru inferior celui al îngerilor, şi pe credincioşii vii din 
biserică. Descriind pictura bisericii Nea, zidită de împăratul 
Vasile 1 în palatul imperial, Patriarhul Fotie zice, în cuvân- 
tarea de la sfinţirea ei, în 1 mai 881: 'În cupolă este un chip 
care reprezintă pe Hristos. Ai putea spune că EI priveşte 
peste pământ şi se preocupă de ordinea şi chivernisirea lui, 
aşa de potrivit a exprimat zugravul în chip şi culori provi- 


23. Olivier Clement, op. cit., p. 58. 
24. Ibidem, p. 59. 
25. Ibidem, p. 61. 

denţa Ziditorului faţă de noi. In registre circulare aflate mai 
jos este zugrăvit un mare număr de îngeri, care se mişcă 
slujind Aceluiaşi Domn'26. Pe pandantivele cupolei care 
leagă cupola cu spaţiul naosului se află icoanele celor pa- 
tru Evanghelişti, care prin scrisul lor inspirat de Dumnezeu 
unesc cerul cu pământul şi reprezintă toată învăţătura prin 
care ne conduce Hristos spre EI, şi care ne spune că Pan- 
tocratorul S-a întrupat pentru a noastră mântuire şi unire cu 
El. Mai jos, pe pereţii laterali, sunt sfinţii care s-au apropiat 
de Hristos în viaţa lor pământească şi mai mult în cea de 
după moarte. Chiar chipurile sfinţilor din naos sunt aşezate 
după o ordine folosită în biserica Nea: 'În timp ce cupola e 
locul bisericii cerești (a îngerilor în jurul Pantocratorului, 
n.n.), zona de mai jos reprezintă chipul bisericii pămân- 
teşti... Patriarhi, învăţători ai Bisericii și preoți îşi au locurile 
lor în naos, aproape de absida principală, sau în nișele 
aşezate imediat sub cupolă. Martirii acoperă, grupaţi după 
o anumită ordine, arcurile principale ale cupolei, pereţii, 
coloanele şi bolțile din naos, asceţi, cuvioşi, sfinţi locali 
ocupă locuri în partea de Apus a bisericii, aproape de in- 
trare'27. Dar Hristos Pantocratorul ne conduce, folosindu-se 
şi de îngeri şi de sfinţi, în viaţa noastră de acum, spre viaţa 
noastră viitoare, la unirea cu El, Care ne cheamă spre îm- 
părtăşirea cu EI, aflat sau venit în întâmpinarea noastră pe 
Sfânta Masă din altar. Dar în legătură cu Pantocratorul, cu 
îngerii, cu sfinţii avem încă de acum o pregustare a vieţii 


26. Fotie, Ekfrasis, George Kodinos, Excelta, Corpus Scriptorum 
Historiae Byzantinae, 16, 199 urm. la H. Schuiz, op. cit., p. 101 și nota 
23 de la aceeaşi pagină. 

27. E. Giordani, 'Das mittelbyzantinische Ausschmuckungssystem 
als Ausdruck einer hieratischen Bildprogramms', în Jahrbuch der Oster- 
reichischen byzantinischen Gesellschaft, Wien, p. 125, la H. J. Schulz, 
op. cit.,„p. 110. O descriere amănunţită a temelor iconografice în Bise- 
rica Ortodoxă, cu varietatea ce o primesc în unele privinţe, în multe 
biserici, se poate afla la 1. D. Ştefănescu, L'illustration des Liturgies dans 
art de Byzance et de I'Orient, Bruxelles, 1936. 

viitoare. lar aceasta ne ajută să înaintăm la o şi mai deplină 
pregustare a ei prin Sfânta impărtăşanie cu Hristos, Cel 
jertfit şi înviat pe altar. | 

“Absida altarului cere o reprezentare care să fie într-o 
relaţie specială cu mântuirea noastră... Dacă chipul lui 
Hristos are un loc privilegiat în cupolă..., rangul al doilea 
după EI nu-l poate avea decât chipul Născătoarei de Dum- 
nezeu. Lucrarea mântuirii, a cărei actualizare se încheie pe 
altar, ia începutul de la întruparea în sânul Maicii Sale, fapt 
zugrăvit în absida altarului. Cea mai expresivă înfăţişare a 
acestui chip este chipul bizantin de mai târziu al Platiterei 
(mai cuprinzătoare ca cerurile), al Născătoarei, la sânul 
căreia Se odihneşte, plutind într-o aureolă, Cuvântul întru- 
pat. În biserica Nea, Maria este zugrăvită în forma mai 
veche a Orantei (a Rugătoarei), cu mâinile întinse spre Fiul 
ei, din partea Lui dreaptă, la stânga Lui aflându-se loan 
Botezătorul. Fotie o prezintă ca pe marea rugătoare, ca pe 
ocrotitoarea împărăției, cum o laudă acatistul'28. 

Cele două mari biserici închinate Înţelepciunii dumne- 
zeieşti, după modelul Sfintei Sofia din Constantinopol, anu- 
me Sfânta Sofia din Kiev (1037) şi cea din Ohrida (1050), 
duc mai departe reprezentarea lucrării mântuitoare a Dom- 
nului, săvârşită în Liturghie, deschizând drumul pentru eta- 
pa următoare a temelor şi ordinii iconografiei locașului bi- 
zantin29. Catedrala din Kiev aşază în absida altarului împăr- 
tășirea Apostolilor, iar pe registrul inferior, chipurile marilor 
ierarhi ai Bisericii: Sfântul Atanasie, Sfântul Vasile cel Mare, 
Sfântul loan Gură de Aur, Sfântul Grigorie Teologul şi Sfân- 
tul Chiril din Alexandria, ca modele de slujitori ai Sfintei 
Liturghii, ca chipuri ale Marelui Arhiereu Hristos, Care îm- 
părtășește pe Apostoli pe un registru superior, şi pe preoți 
şi pe credincioşi la Liturghia ce se săvârşeşte în locaşul bi- 
sericesc. Catedrala din Ohrida mai are pe pereţii din altar 


28. [H. J. Schulz, op. cit., p. 105. 
29. Ibidem, p. 169. 

zugrăvită jertfa lui Isaac şi alte scene ce se referă la Sfânta 
impărtăşanie30. 

Biserica Mânăstirii Noi din Hios (de pe la mijlocul sec. 
XI) arată un ciclu lărgit de scene, care zugrăvesc opt dintre 
faptele principale cu semnificaţii mântuitoare ale lui Hristos, 
prin care credincioşii sunt conduşi spre unirea cu Hristos 
de pe altar. Ele se află în nişele dintre altar şi naos şi re- 
prezintă: Buna-Vestire, Nașterea, Prezentarea la templu, 
Schimbarea la faţă, Răstignirea, Luarea de pe cruce şi În- 
vierea. În biserica din Dafni se află în aceste nişe 12 scene, 
între care şi Naşterea Sfintei Fecioare5l. Ceea ce e repre- 
zentat în ele nu e numai numărul sărbătorilor împărăteşti, 
ci taina lui Hristos în întregimea ei, precum e actualizată în 
viaţa liturgic-sacramentală a Bisericii şi în anul bisericesc, 
dar concentrată mai ales în săvârşirea Euharistiei, în Sfânta 
Împărtășanie şi în propovăduirea Evangheliei. 

"Astfel icoanele aduc, în felul lor, la expresie faptul că 
biserica este locul prezenţei mântuitoare a tainei lui Hristos, 
şi întrucât ele o înfățișează, contribuie ele înseși la actua- 
lizarea ei'32. Cele 12 sărbători împărăteşti mai sunt repre- 
zentate şi prin icoanele din primul rând de pe iconostas, 
deasupra cărora sunt aşezaţi apostolii, apoi proorocii, iar 
sus de tot crucea, care domină totul, ca un fel de paralelă 
a Pantocratorului, întrucât "prin cruce a venit mântuirea a 
toată lumea", şi în jertfirea de Sine a lui Hristos pentru noi 
şi în jertfirea de noi înşine lui Dumnezeu şi între noi constă 
toată mântuirea, sau toată 'liturghia'. 

Icoanele exprimă în chipuri ceea ce se înfăptuieşte prin 
cuvinte, prin rugăciuni, prin săvârşirea Tainei Sfintei Euha- 
ristii, prin împărtășirea de ea; și întrucât ele sunt alte mij- 
loace ale iradierii puterii lui Hristos în mod direct şi prin 


50. Ibidem, p. 170. 
51. Ibidem, p. 133. 
92. Ibidem, p. 134. 

Sfânta Sa Maică, prin îngeri şi prin sfinţi, contribuie şi ele la 
primirea de către credincioși a darurilor lui Hristos şi la 
trăirea acţiunii mântuitoare săvârşite de Hristos în Sfânta 
Liturghie. 

La această participare şi trăire a lucrării lui Hristos, 
credinciosul e introdus sau e pregătit prin privirea în prid- 
vor a judecății lui Hristos, a fericirii veşnice sau a chinurilor 
veşnice ce-i aşteaptă pe cei ce împlinesc sau nu împlinesc 
învăţăturile Lui, înaintează sau se opun înaintării în unirea 
cu Hristos prin conformarea voinţei lor cu a Lui. 

Am amintit că locașul Bisericii, ca spaţiu liturgic, e pen- 
tru credincioşi o altă lume sau o lume creată transfigurată, 
sau în curs de transfigurare, lumea în care e depăşită sepa- 
raţia între trecut, prezent şi viitorul eshatologic, între pă- 
mânt şi cer, între creat şi necreat. La trăirea acestui carac- 
ter al locaşului bisericesc contribuie în mare măsură icoa- 
nele din el. În cuvinte de subtilă sesizare, pline de poezie, 
descrie atmosfera ce iradiază din icoane stareţul Vasileios 
al mânăstirii Stavronichita de la Sfântul Munte: "Altceva 
este tabloul, şi altceva icoana (ortodoxă). Primul este opera 
unei capacităţi de creaţie artistică; cealaltă, vlăstar şi stră- 
lucire a vieţii liturgice. Primul vorbeşte de această lume şi 
lasă pe om în ea, cealaltă iți aduce o solie simplă, liniştită, 
dătătoare de viaţă, coborâtă de sus. Îți vorbeşte de ceva 
care a depăşit pe ieri şi pe azi, pe aci şi pe acolo, pe al meu 
și pe altău... iţi vorbeşte prin ea o realitate pururea vie şi 
neschimbată..., ceva din adânc care uneşte toate în om'55. 
“În icoană nu avem o expunere fidelă a istoriei, ci o pre- 
facere a ei într-o lucrare liturgică prezentă. În iconografie 
evenimentele mântuirii nu se interpretează istoric, ci ne 
introduc în lucrarea lor tainic, se întrupează liturgic... Cina 
cea de Taină nu s-a terminat. Nu a trecut vuietul Cinci- 
zecimii... Botezaţi (scufundaţi în harul noii creaţii), intraţi în 


53. Arhim. Vasileios, Eisodikon, pp. 123-124. 

lumea iconografică şi liturgică aflăm pe Domnul şi pe sfinţi 
vii, în atingere nemijlocită şi în comuniune vie'54. 

În lumea eliberată de schimbări a icoanelor domneşte 
netulburarea şi liniștea, 'suflă adierea Duhului, pluteşte 
odihna Duhului. În ea se află sabatismul adevărat, care 
îindulceşte osteneala şi satură dorul de viaţă... Ne aflăm în 
a opta zi, în spaţiul raiului'55. 

Eternitatea neschimbată, dar bogată a vieţii în Dum- 
nezeu e afirmată în icoanele ortodoxe prin marea varietate 
a culorilor, unită cu stabilitatea formelor. A observat 
aceasta teologul catolic Thomas Spidlik, care scrie: 'Icoa- 
nele ruse (noi am zice: ortodoxe, n.n.) sunt de o bogăţie 
surprinzătoare de culori, şi sentimentele pe care ele le tre- 
zesc Sunt exprimate printr-o tonalitate extrem de variată, în 
vreme ce liniile şi formele rămân totdeauna identice, aşa 
cum le voieşte tradiţia iconografică. Pentru artistul din 
Occident, a se dezvolta şi a progresa înseamnă a răspunde 
unui irezistibil impuls spre o schimbare de forme, spre o 
"restructurare". Zugravul icoanelor era, dimpotrivă, fericit 
să găsească schema de forme fixe, un teren prezervat, ferit 
de orice evoluţie internă şi personală'56. Icoanele ortodoxe 
redau şi ele 'odihna mobilă', sau "mișcarea stabilă' a vieţii 
duhovniceşti, a vieţii în Acelaşi Dumnezeu infinit şi ne- 
schimbat de care vorbesc Părinţii răsăriteni (Sfântul Grigo- 
rie de Nyssa, Sfântul Maxim Mărturisitorul etc.). Viaţa sfân- 
tului nu iese din Dumnezeu, nu trece la altceva; nu trece 
dincolo de Hristos, pentru că Dumnezeu e nesfârşit, iar în 
afară de El, deci şi de Hristos, Care S-a făcut om ca să-l 
eternizeze pe om, aşa cum este, în cadrul lui potenţial in- 
finit, nu e ceva mai înalt. 


34. Ibidem, pp. 125-126. 

35. Ibidem, p. 127. 

36. La spiritualite de I'Orient chretien, Manuel systematique, Orien- 
talia Christiana Analecta, 206, 1978, p. 3. 

Totul e paradoxal în lumea pe care ne-o înfăţişează 
icoana. E o unire a contrariilor, deci o unire a tuturor aspec- 
telor realităţii, intr-o mare pace. Trupul lui Hristos din icoa- 
nă poartă semnele cuielor, şi nu e sfâşiat de ele şi biruit de 
moarte. Trăim experienţa tainică şi echilibrul plin de viaţă 
adâncă şi intensă al sfinţilor, "beţia lor trează', bogăţia ne- 
sfârşită a vieţii și îmbătarea de ea, unită cu liniștea nesfâr- 
şită şi neinviforată, smerenia şi măreţia în gradul suprem 
accesibil omului, plinătatea vieţii într-o eternă nemişcare 
'externă', "frumuseţea ascunsă şi totuşi iradiantă'. "Nici o 
tristeţe în suportarea morţii... pocăinţa se împacă cu seni- 
nătatea nădejdii şi cu liniştea'. Toate acestea se resimt în 
spațiul bisericii. "Unitatea şi comunitatea în Sfântul Duh 
domneşte în întreagă această lume, care trăieşte, se roagă, 
se zideşte, se exprimă în icoane, cântă. Toate sunt libere și 
imprietenite, înfrăţite şi de un neam... Nu e în ea nici o tul- 
burare a lumii prezente, deşi toată creaţia e prezentă, îm- 
preună ţesută cu nestricăciunea şi încălzită cu lumina... 

Aceleași tonuri exprimă şi durerea, şi pătimirea Săptă- 
mânii celei Mari, şi bucuria Învierii şi Cincizecimii... Întris- 
tarea în spaţiul liturgic nu sfârşeşte în deznădejdea necre- 
dinţei... Toate se amestecă cu nădejdea mângâietoare, cu 
Duhul Mângâietorul. Întristarea bucuroasă domneşte în pe- 
rioada de pocăință a Triodului și aceeaşi inimă înfrântă, 
cuvioasă, sfântă, va străluci de lumina Învierii, din lumina 
Dumnezeu-omului'57. 

Despre trăirea depăşirii prin icoane a separaţiei între 
lumea văzută şi nevăzută, fapt care întărește aceeași trăire 
in Liturghie, spune și H. J. Schulz: “Specificul acestei icono- 
grafii stă tocmai în faptul că graniţele între văzut și nevăzut, 
între timp şi veşnicie, între simbol şi realitate sunt depăşite 
şi în ele se aduce la expresie unitatea trainică trăită între 
amândouă'58. 


57. Arhim. Vasileios, op. cit., pp. 127-130. 
58. Op. cit., p. 171. 

Deşi icoanele ne arată pe Hristos şi pe sfinţi aflându-se 
în eternitate, scufundaţi în ea, ei caută spre noi, îşi trimit 
puterile la noi. Pantocratorul nu e numai atent la menţine- 
rea lumii în rânduiala ei generală, ci şi atent la fiecare din- 
tre noi, ajutându-ne şi mângâindu-ne pe fiecare. Viaţa noas- 
tră e şi personală, şi comunitară în ambianța lui fristos şi 


„a sfinţilor. lar pe lângă icoana lui Hristos Pantocratorul, a 


apărut încă de timpuriu icoana lui "lisus cel milostiv”, "Cel 
de oameni iubitor”, "Cel bine făcător', pe baza unei tradiţii 
din primele secole creştine39. Icoanele ne sugerează pre- 
zenţa vie a lui Hristos şi a sfinţilor Lui în locașul bisericesc. 
Ele înlesnesc dialogul credincioşilor cu Sfânta Treime, cu 
Maica Domnului și cu sfinţii. 

Iconografia răsăriteană e o revărsare a eternității 
milostive peste viaţa pământească, îndulcind-o cu liniştea 
plină de nădejde a eternității. 

N. Ozoline a remarcat că icoanele nu sunt numai o re- 
prezentare văzută a planului nevăzut al faptelor mântuli- 
toare ale lui Hristos, ce s-au săvârşit şi se săvârşesc în 
Sfânta Liturghie şi care şi-au arătat eficienţa deplină în 
sfinţi, ci au un rost complementar, care constă pe de o 
parte în intensificarea întâlnirii credincioşilor cu Hristos şi 
cu sfinţii în timpul Liturghiei, pe de alta, într-o punere în re- 
lief a semnificației lărgite a evenimentelor mântuitoare. De 
aceea nu se poate săvârşi Liturghia fără câteva icoane (de 
ex. fără icoana lui lisus de-a dreapta uşilor împărăteşti şi a 
Maicii Domnului la stânga lor, a chipului înmormântării 
Domnului - zugrăvit pe antimis). Preotul trebuie să se în- 
chine în faţa lor la săvârşirea anumitor acte şi la rostirea 
anumitor cuvinte, iar uneori să le şi sărute. Pe de altă parte, 
într-o icoană de la mănăstirea Sfânta Ecaterina din Sinai 


39. Dem. Constantelos, “A Note on Christos Philanthropos in Byzan- 
tine Iconography”, în The Orthodox Theological Review, Brooklin, nr. 2, 
1978, pp. 159-162. 

din sec. VII, locul central între Apostoli este gol. EI e locul 
Sfântului Duh. Prin aceasta se redă plenitudinea apostolică 
a Bisericii, care nu poate exista fără Sfântul Duh. Tot acolo, 
înaintea Sfântului Apostol Petru stă Sfântul Apostol Pavel, 
ceea ce nu corespunde istoriei. Prin aceasta se redă din 
nou plenitudinea apostolică a Bisericii, care nu poate fi 
concepută fără Sfântul Apostol Pavel. 

Din sec. VII începe să se zugrăvească Domnul care Se 
schimbă la faţă pe Tabor în mandoirlă, care arată slava 
necreată ce-L înconjoară. Aceasta pune din nou într-un re- 
lief mai accentuat transcendenţa lui Hristos cel înconjurat 
de slavă, care nu împiedică însă iradierea ei peste Apostoli 
şi, prin ei, peste toată Biserica+0. 


D 


MODURILE PREZENŢEI LUI HRISTOS 
ÎN CULTUL BISERICII 


Conștiinţa Bisericii Ortodoxe ştie de o prezenţă a lui 
Hristos în cult, în modurile următoare: a) în Jertfa euharis- 
tică; b) în celelalte Taine; c) în ierurgii, în alte slujbe bise- 
riceşti (Laude), în rugăciunile şi binecuvântările preotului; 
d) în cuvântul Sfintei Scripturi citit de preot în biserică; e) 
în cuvântul de propovăduire al preotului; f) în rugăciunile 
rostite şi cântate de credincioşi în biserică, în dialogul din- 
tre ei şi preot în cadrul cultului; g) în citirile credincioşilor 
din Sfânta Scriptură în afară de locaşul bisericesc, în ru- 
găciunile lor şi în citirile altor cărţi de învăţătură şi evlavie 
ortodoxă; h) în convorbirile credincioşilor despre Dum- 
nezeu, purtate cu credinţă, şi în faptele lor bune şi curate 


40. N. Ozoline, “L/'icone. Antologie et complemenitarit€ de image 
par rapport au geste et ă la parole de la liturgie”, în Gestes et paroles 
dans les diverses familles liturgiques, Roma, 1978, p. 167. 

săvârşite din credinţă!. În felul acesta, toată viaţa credin- 
cioşilor este un cult adus lui Dumnezeu, sau o liturghie în 
sensul larg al cuvântului. 

inainte de a face unele reflexiuni asupra unora dintre 
aceste moduri ale prezenţei lui Hristos în cult şi asupra 
unora dintre mijloacele prin care se obţin diferitele moduri 
ale prezenţei lui Hristos, trebuie menţionat că toate mo- 
durile prezenţei lui Hristos presupun un popor credincios, 
care împreună cu preoţii și cu ierarhii face parte constitu- 
tivă din Biserică, ea însăși având ca temei specific ei dife- 
ritele moduri ale prezenţei lui Hristos. Căci, pe de o parte, 
Biserica se constituie şi se întreţine prin Sfintele Taine şi 
prin celelalte mijloace de obţinere şi menţinere a prezenţei 
lui Hristos, pe de alta, toate aceste mijloace au ca premisă 
Biserica. În Biserică vine Hristos şi pe ea o extinde prin 
toate formele ei de rugăciune, de propovăduire şi de im- 
plinire a voii Lui, pe de altă parte, EI este în Biserică prin 
Duhul Lui cel Sfânt, făcând din rugăciunile, din propovă- 
duirea şi faptele bune şi curate ale credincioşilor mijloace 
ale unei mereu reinnoite veniri a Lui, toate acestea fiind 
necesare pentru fiecare credincios. 

Vorbind în special despre Liturghie în sens strict, Ro- 
mano Guardini spune: 'Liturghia nu este săvârşită de cre- 
dinciosul singular, ci de totalitatea credincioşilor. Dar 
această comunitate nu se alcătuieşte numai din oamenii 
care sunt în locaşul bisericesc, ea nu este 'comunitatea' 
adunată. Ea se întinde mai departe, peste marginile spa- 
ţiului respectiv, şi cuprinde pe credincioşii de pe tot pă- 
mântul. Ea se întinde de asemenea peste graniţele timpu- 


1. În Constitutio Liturgica a Conciliului II Vatican, art. 7, se înşiră 
astfel gradele prezenţei lui Hristos în cult: prezenţa în Jertfa liturgică, 
prezenţa în Taine, prezenţa în cuvânt şi în Sfânta Scriptură, când e citită 
în biserică, în sfârşit, prezenţa în comunitatea care se roagă şi cântă 
(J. Langeling, Die Konstitution der zweiten Vatikanischen Konzils iber 
die heilige Liturgie, Munster, 1964, p. 28). 

lui, întrucât comunitatea rugătoare de pe pământ se ştie 
una şi cu cei adormiţi, pentru care nu mai există timpul, ci 
se află în planul veşniciei. Dar nici faptul cuprinderii ge- 
nerale nu epuizează noţiunea comunităţii liturgice. Eul 
care poartă lucrarea rugăciunii liturgice nu e numai numă- 
rarea împreună a tuturor inşilor dreptcredincioși. Ca atare, 
unitatea lor este ceva mai mult decât mulţimea celor care 
constituie totalitatea lor: este Biserica... Credincioşii sunt 
legaţi printr-un fundament de viaţă real, comun. Acesta 
este Hristos cel real; viaţa Lui este a noastră; suntem încor- 
poraţi în El. Suntem trupul Lui 'tainic'. lar puterea care 
susține această mare unitate, care face pe insul singular să 
participe la viaţa ei, care îl sădeşte şi îl menţine în ea, este 
Duhul lui Hristos, Duhul Sfânt. Fiecare credincios îndeosebi 
este o celulă a acestei unităţi de viaţă, un mădular al aces- 
tui trup... În Liturghie, în cadrul căreia insul are cea mai 
intensă conştiinţă despre această unitate care-l cuprinde, el 
nu se simte stând în faţa lui Dumnezeu ca o fiinţă aparte, 
ci ca un mădular al acestei unităţi'2. 

Dacă numim uneori, în această lucrare, poporul cre- 
dincios '"comunitate', înţelegem prin ea o comunitate unită 
cu toate comunităţile, sau cu Biserica îndeobşte, care are 
în ea pe Hristos, temelia unităţii atât între membrii comu- 
nităţii adunaţi în acelaşi locaş bisericesc, cât şi între ei şi 
membrii Bisericii de pretutindeni. O unitate oarecare se 
realizează sau există între toţi acei oameni care sunt legaţi 
prin ceva comun în afară de firea lor omenească: în fami- 
lie, în naţiune etc. Dar cea mai adâncă unitate e realizată 
în Biserică. 

Unitatea aceasta arată că fiinţele umane alăturate la un 
loc nu sunt simpli inși alăturaţi și uniformi. Aritmetica nu 
poate surprinde această legătură interioară dintre cei nu- 


2. Romano Guardini, Vom Geist der Liturgie, Freiburg im Br., 1922, 
pp. 30-31. 

măraţi, care nu sunt întru totul uniformi. Pentru ea nume- 
rele reprezintă simple unităţi uniforme şi alăturate, fapt 
care nu există nicăieri în realitate. Cele patru operaţiuni nu-i 
deschid nici ele planul real, în care numerele nu mai indică 
unităţi uniforme şi în care între cele numărate se realizează 
o anumită unitate, fără ca ele să se topească în acea uni- 
tate. Aritmeticii sau matematicii, ca ştiinţă, îi rămâne închis 
acest plan cu adevărat real, pentru că ea lucrează cu unităţi 
uniforme, abstracte, separate, ca să poată face cu ele 
operaţiunile ei general valabile până la un punct. Şi toate 
Ştiinţele exacte rămân la fel în acel plan general, abstract, 
în afară de planul concret al vieţii umane reale, o dată ce 
numai separând sau unind elementele uniforme, prin con- 
topiri sau alăturări ale lor, ca în planul naturii, ele pot face 
afirmaţii exacte, sau numai general valabile. 

De aceea taina comunităţii rămâne inaccesibilă mate- 
maticii, o dată ce comunitatea nu e nici o simplă unitate, 
nici o simplă alăturare de unităţi. 

Forma ei e desăvârşit dată în Sfânta Treime, în Care nu 
e nici separație, nici contopire, ci unire de unităţi neuni- 
forme şi neconfundate. 

Strâns legată de această taină este şi o alta: o mare 
comunitate umană nu poate proveni din numerele care o 
compun ca părţi, sau din unitatea lor de natură. Căci ve- 
dem cât de sfâşiată este comunitatea umană când se inte- 
meiază numai pe unităţile umane care o compun, sau pe 
unitatea lor de natură. Numai comunitatea în credinţă reu- 
şeşte să biruiască aceste sfâşieri prin raportarea ei la un 
Unul care e mai presus de ea, Care e transcendent ei, dar 
nu fără legătură cu ea. În universul imanent uman nu con- 
statăm un Unul care să aibă atâta forţă încât să ne ţină cu 
consimţământul nostru într-o unitate iubitoare şi fericită 
sau să ne conducă tot mai adânc în ea. Dar intrucât acest 
Unul nu ne duce la o unitate care să ne confunde, EI însuşi 
trebuie să fie un Unul comunitar, sau un 'Unul' în care Se 





————— 

menţin nişte Persoane fără să Se confunde, sau să Se uni- 
formizeze. Prin sine, universul conştiințelor umane trăiește 
într-o sfâşiere continuă, şi în planul subuman şi material 
constituirea întregurilor se alternează cu descompunerea 
lor, iar în întreguri şi între ele nu se constată, atâta vreme 
cât se menţin, o conştiinţă a unităţii şi o promovare a 
unităţii cu voia lor. 

Aceasta ne obligă să cugetăm că există un "Unul" trans- 
cendent universului imanent, dar în legătură cu acesta, de 
la Care acesta poate primi putere spre mai multă unitate, 
cu voia lui, un "Unul" care nu exclude, ci implică forma unei 
comuniuni perfecte. Aceasta e Sfânta Treime. Eficienţa 
acestui "Unul" comunitar asupra existenţei imanente în spe- 
cial umane ne face să socotim că de la El îşi are originea şi 
durata universul imanent şi, în special, fiinţele umane şi 
puterea lor de a se menţine şi spori în unitate; dar aceasta 
nu cu sila, ci de bună voie şi fără să se confunde vreodată 
între ele, lucru care ar însemna pierderea identităţii lor varia- 
te. Pe de altă parte, acest "Unul" n-ar face pe inşii umani să 
sporească cu voia în unitatea lor dacă ar rămâne numai 
transcendent lor. Eficienţa Lui unificatoare se exercită mai 
accentuat prin faptul că li Se face şi un centru imanent. 
Acesta este lisus Hristos, prin Care forţa unificatoare între 
oameni se exercită dinlăuntrul lor, dar ea vine totodată de 
mai presus de ei. Refacerea și promovarea unităţii lor se da- 
torează prezenţei Lui, benevol acceptate, în ei, în diferite 
grade şi moduri, corespunzător unor mijloace folosite de ei. 

Dacă privim bine aceste mijloace prin care Hristos ne 
devine prezent în diferite moduri, vedem că între ele se 
disting cu deosebire cuvântul şi rugăciunea. Prin ele lu- 
crează atât Hristos asupra credincioșilor, cât și ei înşişi în 
vederea întăririi prezenţei Lui în ei şi între ei. În unele 
Taine, pe lângă rugăciune, se mai folosesc ca mijloace vreo 
materie, sau vreun gest, sau o materie unită cu vreun gest, 
care în fond sunt şi ele cuvinte încorporate. 

Dar există o gradaţie şi în cuvinte şi rugăciuni. Gradaţia 
cuvântului constă în măsura în care cuvântul e unit cu 
rugăciunea. Căci între cuvânt și rugăciune e o graniţă foarte 
fluidă. Prezenţa lui Hristos venită şi întreţinută prin cuvânt 
e cu atât mai simțită şi mai eficientă, cu cât el e mai puţin 
separat de rugăciune. Şi amândouă sunt cu atât mai efi- 
ciente în obţinerea prezenţei lui Hristos, cu cât sunt mai 
mult opera comunităţii bisericeşti, săvârşindu-se prin preot 
şi prin poporul unit vizibil în jurul preotului, ca organ vizibil 
al lui Hristos, centrul nevăzut dar simţit al ei. 

Cuvântul şi rugăciunea sunt mijloace care aduc pe 
Hristos, pentru că ele pun în legătură gândul celor ce le ros- 
tesc sau le aud, cu EI, și prin acest gând se pun ei înşişi în 
legătură cu El. În felul acesta chiar în inimile ce se roagă e 
prezent şi lucrător Hristos, prin Duhul Lui cel Sfânt (Rom. 8, 
26), ca şi în ale celor ce propovăduiesc pe Hristos (Matei 10, 
20; Fapte 4, 8, 31). Aceasta, pentru că în starea de ru- 
găciune şi de propovăduire plină de credinţă în puterea mân- 
tuitoare a lui Hristos, omul îşi trăiește deplina deschidere şi 
referire la Hristos şi toată fragilitatea propriei fiinţe, luată în 
sine, şi, în același timp, întărirea şi siguranţa ce-i vin de la Cel 
căruia 1 se roagă şi despre Care vorbeşte sau se vorbeşte. 

Cea dintâi formă a cuvântului care face pe Hristos pre- 
zent este cuvântul despre Hristos sau despre Dumnezeu, 
rostit cu credinţă. Dar întrucât legătura cu Hristos cel ade- 
vărat şi întreg nu poate fi înfăptuită decât cu gândirea la 
Hristos cel adevărat și întreg, iar pe Acesta nu-L poate face 
cunoscut decât Biserica, prin preot, ca slujitor autorizat al 
cuvântului ei despre Hristos, cuvântul propovăduit de preot 
e primul mijloc prin care se înfăptuieşte prezenţa lui 
Hristos. De aceea întâi a fost propovăduirea lui Petru, sau 
a lui Filip, şi apoi, îndemnați de străpungerea inimii, audi- 
torii au cerut Botezul (Fapte 2, 37-38; 8, 35-36). 

Dar cuvântul propovăduit de preot face prezenţa lui 
Hristos cu atât mai lucrătoare, cu cât are în el mai mult 

duhul rugăciunii, primit de auditorii lui în duh de rugăciu- 
ne, sau de pocăință pentru păcate şi de cerere a mântuirii. 
De aceea, o treaptă mai inaltă a cuvântului propovăduit de 
preot sunt diferitele rugăciuni ale lui în folosul credincio- 
şilor, ca rugăciuni care cer de la Dumnezeu binecuvântarea 
şi sfinţirea credincioşilor sau a mediului lor de viaţă, în 
diferite situaţii. Ele aduc o prezenţă mai lucrătoare a lui 
Hristos asupra lor, o prezenţă care restabileşte sau întă- 
reşte sănătatea credincioşilor, îi ajută în trebuinţele lor şi 
sporeşte în ei viaţa duhovnicească. 

Urmând lui Boris Bobrinskoy (Apoomxoi Iipâsec, în 
'Bpnokevrkh kai "HO 'Eykvkiornoidela', vol. I, Atena, 
1962, col. 238-242), Fairy von Lilienfeld zice: "Aceste rugă- 
ciuni de sfințire însoțesc toată viaţa credincioșilor și în 
afară de viaţa liturgică şi sacramentală, de la naștere până 
la moarte, atât viaţa de familie, cât şi cea profesională'. 
Prin ele, toată viaţa creștinilor este însoţită de lucrarea lui 
Hristos, de atenţia şi ajutorul Lui. Apoi Fairy von Lilienfeld 
citează din Bobrinskoy: "Nimic nu este nevrednic de harul 
cerului, nimic nu este indiferent. Toate faptele mâinilor 
omeneşti sunt rânduite spre slava lui Dumnezeu. Dum- 
nezeu ajută pe om, şi omul, ajutat de Dumnezeu să creas- 
că, slăveşte chiar prin aceasta pe Dumnezeu". Şi Fairy von 
Lilienfeld continuă: "Biserica binecuvintează casele, va- 
poarele, holdeie, seminţele, stupii, pomii şi fructele, sarea, 
turmele etc. Cere binecuvântarea pentru începutul oricărei 
activităţi, care are nevoie de ea, pentru orice faptă bună, 
pentru începutul anului nou, pentru începutul studiului sau 
al oricărei opere, pentru vindecarea bolnavilor, pentru mân- 
gâierea celor întristaţi, pentru călători, pentru cei din 
robi€..., pentru apărarea de duşmani, împotriva cutremu- 
relor, a secetei etc.'5. Prin rugăciunile de binecuvântare se 


3. Fairy von Lilienfeld, 'Evlogia und evlogein im gottesdienstlichen 
Handeln der orthodoxen Kirche', în Archiv fâr Liturgiewissenschaft, 
Regensburg, vol. XX-XXI, 1978-79, p. 19. 

exprimă credinţa "in puterea dumnezeiască manifestată în 
creşterea, întărirea, susținerea tuturor ceior de folos, îm- 
potriva relelor din lume'+. Lucrarea lui Dumnezeu se extin- 
de, la cererea omului, asupra tuturor celor din cosmos, şi 
le face de folos credincioşilor. Se cere dăruirea de prunci 
buni, buna rodire a pământului, înmulţirea vitelor. Dacă se 
vede lucrarea lui Dumnezeu în toate, când e cerută, cum 
nu s-ar vedea atunci Hristos lucrând şi în tot timpul Litur- 
ghiei, care e rugăciunea prelungită sau un şir de rugăciuni? 

Dar cea mai înaltă treaptă a rugăciunii Bisericii săvâr- 
şită prin preot este rugăciunea prin care se înfăptuiesc dife- 
ritele Taine, prin venirea harului propriu lor, iar mai presus 
de toate, Epicleza euharistică. | 

Dar prezenţa lucrătoare a lui Hristos, de diferite grade 
şi moduri, nu se produce în credincioşi dacă ei nu se des- 
chid cuvântului prin credinţă, cuvânt care are cu atât mai 
mare efect cu cât e mai plin de duhul rugăciunii. lar rugă- 
ciunile credincioşilor trebuie să urce și ele corespunzător 
cu rugăciunile de binecuvântare, de sfințire şi de chemare 
a harului Duhului Sfânt în Taine, orientându-se în conţi- 
nutul lor după conţinutul cuvântului propovăduit de preot 
şi al rugăciunilor lui. Orientarea rugăciunilor credincioşilor 
după conţinutul cuvântului și rugăciunilor preotului în- 
seamnă o adevărată mărturisire a credinţei lor în cele spu- 
se de preot în cuvântul și în rugăciunile lui. Această mărturi- 
sire o fac şi formal credincioşii înainte de primirea vre- 
uneia sau alteia din Taine. Ascultând în comun propovă- 
duirea cuvântului din partea preotului, ca reprezentant au- 
torizat al Bisericii, rugându-se şi cântând împreună, potrivit 
conţinutului acestei propovăduiri şi rugăciunilor preotului, 
credincioşii se introduc și sporesc în cunoaşterea şi uni- 
tatea credinţei în Hristos cel întreg și adevărat, sau se 
umplu în comun de prezenţa Aceluiaşi Hristos. 


4, Op. cit., p. 20. 

Legătura între cuvânt şi rugăciune este atât de strânsă, 
încât în rugăciune e prezent cuvântul, şi în cuvânt, rugă- 
ciunea. Totuşi e necesar atât cuvântul ca atare, pentru a se 
arăta sensurile celor cuprinse în rugăciune, cât e necesară 
şi rugăciunea, pentru ca mintea ascultătorilor să nu uite că 
auzind cuvântul trebuie să se roage, nu numai să gân- 
dească. Când se neglijează una dintre ele, în forma lor ex- 
plicită, viaţa sufletească a credincioşilor nu se dezvoltă in- 
tegral, sau nu se mai dezvoltă în general. 

Legătura strânsă între cuvânt şi rugăciune s-a neglijat în 
Occident, poate în defavoarea rugăciunii, iar în Ortodoxia 
ultimelor secole, în defavoarea cuvântului. În creştinismul 
primar şi bizantin, pe cât de multă rugăciune se practica, tot 
pe atât de multă reflexiune asupra rugăciunii se producea. 
Toate scrierile răsăritene duhovniceşti sunt o dovadă de- 
spre aceasta. 

Reflexiuni profunde asupra rugăciunii încep să apară în 
timpul din urmă din nou în Ortodoxie. Unele dintre aceste 
reflexiuni şi analize ale conţinutului de sensuri cuprinse în 
rugăciunile Bisericii s-au publicat în timpul din urmă sub 
numele marelui teolog rus Pr. Pavel Florensky. Vom reda 
unele dintre analizele lui referitoare la rugăciune, ca să re- 
venim după aceea cu noi precizări asupra legăturii dintre 
cuvânt şi rugăciune în cadrul cultului ortodox şi în special 
al Sfintei Liturghii. 

Pr. Pavel Florensky dă mai întâi schema generală a ru- 
găciunilor prin care preotul cere binecuvântarea şi sfinţirea 
şi orice alte bunuri pe seama credincioşilor. lată această 
schemă: 

1) Adresarea către Dumnezeu: Doamne, Bunule. 

2) Amintirea unor fapte trecute ale lui Dumnezeu din 
Vechiul sau Noul Testament, asemănătoare celor pe care 
intenţionează preotul (urmat de credincioşi) să le ceară pe 
seama lor. 


3) Cererea însăşi. 

4) Slăvirea lui Dumnezeu, de obicei a Celui în Treime. 

5) Confirmarea acestei slăviri prin cuvânt: 'Amin'5. 

Și dă alte exemple, ca rugăciunea de la săparea unei 
fântâni: 

"1. Doamne, Dumnezeul nostru... Il. Cela ce din piatră 
seacă ai făcut să curgă izvoare de apă şi ai adăpat pe po 
porul Tău cel însetat... III. Însuţi şi acum, Stăpâne a toate, 
ascultă rugăciunea noastră, a robilor Tăi, şi ne dăruieşte 
nouă apă întru acest loc, limpede şi de băut... IV. ca şi întru 
aceasta să mărim prea Sfânt Numele Tău, al Tatălui şi al 
Fiului şi al Sfântului Duh, acum şi pururea şi în vecii vecilor. 
V. Amin. 

Putem da şi de la Liturghie, ca rugăciune ce urmează 
acestei scheme, drept pildă, pe cea rostită de preot în timp 
ce comunitatea intonează cântarea întreit sfântă: 

"1. Dumnezeule cel Sfânt... II. Cela ce din neființă întru 
fiinţă ai adus toate, Care ai zidit pe om după chipul şi 
asemănarea Ta... III. Însuţi, Stăpâne, primeşte şi din gurile 
noastre, ale păcătoşilor, întreit sfânta cântare şi ne cer- 
cetează pe noi întru bunătatea Ta. lartă-ne nouă toată gre- 
şeala cea de voie şi cea fără de voie... IV. Că sfânt eşti, 
Dumnezeul nostru și, ie slavă înălţăm: Tatălui şi Fiului şi 
Sfântului Duh, acum şi pururea şi în vecii vecilor. V. Amin". 

E de remarcat că rugăciunile preotului de la Liturghie 
cer pentru popor mai mult bunuri duhovniceşti, ceea ce 
arată că Liturghia e scară a urcuşului duhovnicesc. 

Dar trecând peste această deosebire, rugăciunea făcută 
de preot în numele Bisericii, întemeind cererea pentru noi 
pe fapta creatoare a lui Dumnezeu sau pe ajutoare ase- 
mănătoare date altora în Vechiul şi Noul Testament, o ri- 
dică din subiectivismul nostru arbitrar, încadrând-o în 
obiectivitatea creaţiei voite de Dumnezeu, prin creaţia şi 


5. Preot Pavel Florensky, "Slovesnie Slujenie”, în Jurnal Moskovskoi 
Patriarhii, 1977, pp. 63-75. 

susţinerea ei în existenţă de către EI. Noi cerem, şi prin 
preot însăşi Biserica cere pentru noi, ceva ce se încadrează 
în susţinerea creaţiei de către Dumnezeu, sau încadrăm 
voia noastră în voia lui Dumnezeul. "Dorinţa mea este la 
inceput un impuls subiectiv, dar la baza acestei mişcări 
subiective s-a arătat ceva obiectiv; la baza dorinţei mele stă 
grija dumnezeiască de creaţie. Prin aceasta s-a arătat că 
ceea ce-i subiectiv e obiectiv'. Dorinţa mea se arată astfel 
ca fiind "după voia lui Dumnezeu". "Eu lucrez (după ce am 
cerut ajutorul lui Dumnezeu, n.n.) cu puterea lui Dum- 
nezeu, sau prin mine ca mijloc lucrează puterea lui Dum- 
nezeu'. În rugăciune recunosc că la baza tuturor puterilor 
și mişcărilor din lume, ca şi a puterilor și lucrărilor mele, 
este puterea lui Dumnezeu, iar Dumnezeu o actualizează 
pentru mine în modul cel mai folositor, la cererea mea, 
întărind în scopul acesta şi puterea mea şi adaptând puteri- 
le creaţiei lucrării mele în scopul cerut. Rugăciunea nu e 
numai O cerere a lucrării lui Dumnezeu în folosul meu, 
întărind în acest scop lucrarea mea şi adaptând la ea pu- 
terile naturii şi lucrările semenilor mei, ci şi oferirea mea 
de a mă face unealtă voluntară a lucrării lui Dumnezeu, 
expresia voinţei mele de a mă face colaborator al lui Dum- 
nezeu. Rugăciunea implică sinergia între mine şi Dum- 
nezeu. Puterile din creaţie şi din fiinţa mea în folosul cel 
bun al meu nu se mişcă singure, ci cu ajutorul lui Dum- 
nezeu şi prin lucrarea mea întărită de El. De aceea rugă- 
ciunea e şi o jertfă a fiinţei mele adusă lui Dumnezeu, pe 
care o exprim prin cuvinte, o "jertfă cuvântătoare' (Flo- 
rensky, op. cit., p. 75), prin care pun însuşi trupul meu 
(Rom. 12, 1) în slujba lui Dumnezeu. Dar n-aş putea aduce 
această jertfă fără chemarea prealabilă a lui Dumnezeu şi 
fără darul Duhului Său cel Sfânt. "Căci de la EI şi prin EI 


6. Schema aceasta o vede Florensky şi în Vechiul Testament, ba 
chiar şi în religiile necreştine; creştinismul aduce nou pe Hristos și 
Sfânta Treime, op. cit., p. 64-66. 

sunt toate'. Chiar puterea de a ne ruga, de a ne aduce jert- 
fă. De aceea, 'a Lui fie slava în veci. Amin' (Rom. 11, 36). 

Dar cele mai profunde analize le dedică Florensky che- 
mării numelui lui Dumnezeu de la inceputul rugăciunii. 
'“Adresându-ne lui Dumnezeu pe nume, printr-un act de 
voință, noi ne deschidem solitudinea noastră Celui numit, - 
ne recunoaștem ca existenţe de al doilea grad, vedem în 
fața noastră pe Cineva mai înalt decât noi, părăsim închi- 
derea în subiectivitatea noastră. Chemarea (Lui în ajutor, 
apelul la El, n.n.) înseamnă recunoaşterea de către mine că 
eu nu exist singur şi prin mine însumi şi că nu eu suni te- 
melia întregii existenţe'. În orice chemare eu ies spiritual, 
existenţial din sinea mea, şi cel chemat iese din sinea sa, 
intrând spiritual, existenţial în mine; cu atât mai accentuat 
se întâmplă aceasta în chemarea ce o adresăm lui Dum- 
nezeu şi în chemarea ce ne-o adresează El în conştiinţă, 
nouă. De altfel, chiar în apelul semenului meu la ajutorul 
meu, în strigarea mea pe nume, simt, în obligaţia necon- 
diționată de a-i răspunde, chemarea lui Dumnezeu. Astfel 
numele ce ni se dă la Botez nu e numai pentru a fi strigaţi 
prin el de semenii noştri, ci pentru a simţi, în strigarea lor, 
strigarea lui Dumnezeu. 

Dar în rugăciune Îl chemăm pe Dumnezeu direct, nu 
numai indirect, cum se întâmplă când chemăm pe alţii pe 
nume. Chemarea lui Dumnezeu înseamnă o deschidere 
mai totală a noastră, înseamnă "deschiderea ființei noastre 
ascunse, trecerea (directă și conștientă) a graniţei care se 
află între om, sau între oameni, şi Dumnezeu, înlăturarea 
piedicilor comunicării adâncimilor fiinţei noastre cu Cel nu- 
mit în rugăciune...'. Este un act 'al voinţei de comunicare”. 
Dar noi săvârşim cu voia acest act, pentru că avem con- 
ştiinţa că putem trece graniţa între noi și Dumnezeu, sau că 
Dumnezeu e dispus să ni Se deschidă. 'Îin acest moment, 
Dumnezeu a încetat să fie un dumnezeu al filosofilor; a 


10 - Spiritualitate și comuniune în Liturghia Ortodoxă 

devenit un Dumnezeu viu, al lui Avraam, al lui Isaac și al lui 
lacov'. | | 

“În faţa ochilor noştri se află un nor gros şi, privindu-l, 
vedem multe forme interesante, dar nu ştim că el e numai 
un nor şi că depinde de noi să rămânem în iluziile noastre 
“şi să explicăm norul prin formele lui, adică să explicăm 
forma aceasta sau aceea a norului aşa sau altfel. Dar iată, 
ne-am ridicat peste nor şi vedem cerul înstelat, sau soarele 
strălucind. Şi acum ştim că acesta nu e produsul nostru, ci 
ceva de nedezminţit'?. 

"Chemarea rugăciunii este tocmai această ridicare peste 
subiectivitatea noastră, peste tălmăcirea subiectivă a pro- 
priilor mişcări sufleteşti... Oricine ştie cum se deschide 
cerul înnorat prin chemarea lui Dumnezeu şi cât de infinit 
se deosebeşte după calitate senzaţia închiderii în sine de 
această întâlnire ochi în ochi cu Tatăl nostru cel din ceruri şi 
ce puternică, străvezie şi diamantină temelie apare sub exis- 
tenţa noastră personală şi sub tot ce se petrece împrejur'8. 
„Desigur că această chemare a rugăciunii presupune 
credinţa în Dumnezeu, chiar dacă Florensky nu o spune. 
Tar credinţa este din auzire, şi auzirea din cuvântul lui 
Hristos" (Rom. 10, 17). 

De aceea, pe drept cuvânt, teologul catolic B. Langen- 
mayer (O. F. M.) vede, ca fundament al tuturor modurilor 
de prezenţă a lui Hristos în Biserică, modul prezenţei Lui 
prin credinţă. Hristos este prezent, după el, in credinţa so- 
cotită nu ca o simţire, sau ca o stare subiectivă de voinţă, 
ci ca o prezenţă reală a lui Hristos cel înviat, venit prin 
Duhul Sfânt în urma propovăduirii cuvântului despre El. 
“Hristos trăieşte mai departe (după Înviere şi inălțare) şi Se 
face prezent în lume prin credinţa pe care o produce'?. Iar 


7. Op, cit., p. 67. 

8. Op. cit., p. 67-68. 

9. 'Die Weisen der Gegenwart Christi in liturgischen Geschehen', în 
Martyria, Liturgia, Diakonia, Mainz, 1968, p. 290. 

prezenţa aceasta o lucrează Hristos în primul rând prin cu- 
vântul Său, sau prin cuvântul despre Sine. Ea e o prezenţă 
în Biserică in general, pentru că în toată Biserica se aude 
cuvântul Lui, sau cuvântul despre El. Dar o dată ce cuvân- 
tul Lui auzit a produs credinţa în unii oameni, care prin 
aceasta au devenit membri ai Bisericii, ei văd cuvantul lui 

“Hristos chiar şi în lucrurile, în persoanele din lume şi în 
împrejurările vieţii lor trăite între lucrurile lumii şi în relaţie 
cu celelalte persoane. Prezenţa obiectivă a lui Hristos este 
în toate, dar subiectiv ea se sesizează prin credinţă, care e 
produsă în primul rând de cuvântul lui Hristos sau despre 
Hristos. 

Cuvântul lui Hristos sau despre Hristos e nu numai o 
încunoşștinţare despre faptele mântuitoare trecute ale lui 
Hristos, ci produce o asigurare despre lucrarea mântui- 
toare actuală a Lui în cel ce crede şi o creştere treptată a 
vieţii veşnice în el. În lucrarea mântuitoare trăite actual se 
exercită o putere transformatoare a lui Hristos asupra omu- 
lui care crede. Deci în el este Hristos însuşi lucrător. 

"intregul om este prins de Duhul transformator prin 
credinţa în Cel ce o produce. Întreaga ridicare a omului la 
credinţă este prin urmare purtată şi produsă de prezenţa 
lui Hristos. Deşi transcendent pentru conştiinţă, Hristos e 
prezent pentru credinţă. Întrucât e prezent pentru credinţă, 
ca împărtăşitor al ei — anume ca Cel ce impărtăşeşte pe 
Duhul Său -— , El este prezent ca origine a credinţei şi în 
credinţă'!0. "Această formulare evită înţelegerea prezenţei 
lui Hristos ca un produs subiectiv; evită ideea că această 
prezenţă ar fi produsă sau asigurată în mod subiectiv de 
credinţă. Dimpotrivă, Însuşi Cel înviat este Cel care Se face 
pe Sine statornic prezent, întrucât produce durabil credinţa 
în prezenţa Sa'll. 


10. Langenmayer, op. cit., p. 291. 
1 1. Ibidem. 


90 POZE PE EP 09 A ATEI RET cs 






148 SPIRITUALITATE ŞI COMUNIUNE ÎN LITURGHIA ORTODOXĂ 

Credinţa, ca semn al prezenţei lucrătoare, transforma- 
toare a lui Hristos în om, ia fiinţă însă şi se menţine în 
Biserică. Pentru că omul nu poate veni singur la credinţă şi 
nu şi-o poate menţine şi înviora decât într-o legătură cu 
ceilalți oameni care cred, care au deja pe Hristos în ei şi 
care vorbesc despre El. Credinţa se naşte, se menţine şi se 
înviorează în om, dintr-o credinţă sau din Hristos; ea se 
mișcă şi se manifestă în jurul Lui, dintr-o relaţie cu Hristos 
prin alte persoane credinciogase. 

De aci “rezultă că durata prezenţei Lui in lume nu 
atârnă de fidelitatea în credinţă a inșilor singuratici. Când 
unul din aceștia o refuză, sau cade din ea, Hristos rămâne 
prezent în credinţa altora, pe care a produs-o sau o pro- 
duce. Cu alte cuvinte, credinţa prin care şi în care Hristos 
rămâne prezent în lume este credinţa comunităţii, credinţa 
Bisericii'12. 

Faptul acesta, sau mai precis faptul că în credinţa ca 
act sau ca stare a credinciosului şi a comunităţii e prezent 
Hristos, Cel care a săvârşit şi săvârşeşte toate actele Sale 
mântuitoare în cadrul Bisericii, face credinţa ca act, sau ca 
stare să se hrănească din credinţa ca conţinut, din credinţa 
în întregimea prezenţei şi lucrării lui Hristos. "Prezenţa trans- 
cendentă a lui Hristos, care face posibil actul credinţei şi 
conţinutul lui, cuprinde întreaga realitate a Celui înviat'15. 

Dar legătura în care ne pune cuvântul lui Hristos cu per- 
soana Sa sub forma credinţei, când cel ce-l rosteşte ne 
comunică prin credinţa cu care-l rosteşte energia fiinţei lui 
umplută de experienţa lui Hristos, iar cel ce-l aude se des- 
chide acestei energii cu toată atenţia, se explică din natura 
cuvântului ca atare. Cuvântul este încorporarea energiei 
prin care o persoană pătrunde în fiinţa persoanei căreia i 
se adresează. Mântuitorul a asemănat cuvântul cu sămân- 


12. Ibidem, p. 291. 
13. Ibidem, p. 290. 

ţa. Dar aceasta înseamnă, întâi, că cel ce vorbeşte pătrun- 
de cu energia lui în cel căruia îi vorbeşte; al doilea, că 
această energie porneşte din fiinţa lui, deci duce ceva din 
ea în cel căruia îi vorbeşte, configurându-l, pe măsură ce-i 
vorbeşte mai mult şi e ascultat cu mai multă atenţie, după 
modelul său. Chiar dacă îi vorbeşte aceluia despre alte 
lucruri, introduce în acela un mod propriu de a vedea, deci 
şi un patos al fiinţei sale. Lucrul acesta îl observăm regulat 
în cuvintele ce și le comunică oamenii unii altora. În nece- 
sitatea şi capacitatea de a comunica prin cuvinte oamenii 
arată că nu sunt monade închise şi terminate de la început, 
ci sunt făcuţi într-o mişcare continuă de întrepătrundere şi 
formare reciprocă, sau de continuă îmbogăţire şi înrudire 
spirituală. De aici provine și faptul că uneori cuvântul fo- 
losit de unii, strâmbaţi de interese egoiste, cu aparenţă 
elocventă de adevăr, îi amăgeşte sau îi strâmbă şi pe mulţi 
alţii, neexperimentați în putinţa folosirii mincinoase a cu- 
vântului. O altă urmare a acestei folosiri mincinoase a 
cuvântului poate fi şi minţirea reciprocă a oamenilor, care 
poate merge aşa de departe, încât ajung să nu mai aibă 
încredere unul în altul, sau cuvintele să nu mai aibă nici un 
credit, ceea ce duce la o însingurare totală. Acesta e iadul 
în care omul işi alterează, prin lipsa de încredere în cuvânt, 
funcţionalitatea comunitară, şi suferă de această alterare. 

De această alterare îi poate feri sau vindeca pe oameni 
numai conştiinţa originii cuvintelor în Cuvântul suprem, în 
răspunderea pe care conştiinţa le-o întreţine în folosirea 
cuvintelor, în menţinerea lor ca fiinţe sincer comunicante 
prin cuvinte, ca fiinţe autentic cuvântătoare. 

Dar unii pot falsifica chiar cuvintele lui Hristos, sau al 
înţelesului lor. Cauza stă în mândria omului. Leacul împo- 
triva acestei boli stă în primirea şi predarea cu umilinţă a 
cuvintelor lui Hristos şi despe Hristos așa cum ni le-a trans- 
mis tradiţia ce vine de la Apostoli, adică nu un ins sau altul, 
ci întreaga comunitate bisericească. Acesta e cuvântul 

drept al lui Hristos sau despre Hristos. Singur acest cuvânt 
drept al lui Hristos sau despre Hristos, păstrat de comuni- 
tatea bisericească, are autoritatea să ţină pe toţi cei ce-l 
primesc şi în unitatea dreptei vieţuiri, voită de Hristos. 
Altfel, când fiecare dă ca drept ceea ce socoteşte el că e 
drept, se nasc ca urmare moduri de viețuire diferite, con- 
trare unele altora. Pentru cei ce nu primesc cuvintele ca 
venind de la Dumnezeu şi nu primesc ca drepte pe cele pe 
care tradiţia apostolică ni le narantează ca venind de la EI, 
orice părere proprie e justificabilă. În acest caz, totul e per- 
mis. Căci fiecare socoteşte ca ultim fundament al faptelor 
sale părerile sale individuale. 

Dar dacă cuvântul despre Hristos pătrunde în fiinţa 
celor ce-l primesc cu credinţă, cuvântul rugăciunii acestora 
face drumul invers: pătrunde el la Dumnezeu, încheind cir- 
cuitul între Dumnezeu, sau între Hristos şi credincioşi. 

Când caracterul de ființe cuvântătoare al oamenilor ara- 
tă că ei sunt făcuţi pentru a se pătrunde şi deschide reci- 
proc, puterea deosebit de impresionantă a cuvântului dum- 
nezeiesc asupra lor şi pornirea spre cuvântul rugăciunii 
arată că ei sunt pentru a fi pătrunşi de Dumnezeu şi pentru 
a pătrunde la Dumnezeu, pentru a fi pătrunși în ultimul fun- 
dament al fiinţei lor şi a pătrunde la ultimul fundament al 
existenţei pentru a se uni prin întrepătrunderea cu Dum- 
nezeu. Numai această întrepătrundere dialogică, interper- 
sonală, cu ultimul fundament al existenţei, care le asigură 
existenţa deplină explică și necesitatea întrepătrunderii lor 
interpersonale cu semenii, pentru menţinerea lor în exis- 
tenţă. Căci necesitatea inevitabilă de a vorbi şi de a răs- 
punde semenilor arată că cuvintele ca mijloc de întrepă- 
trundere personală au ultima origine în Dumnezeu. EI e su- 
premul Cuvânt cuvântător, Care ni Se adresează prin toate 
persoanele care sunt cuvinte cuvântătoare create. Altfel, n-am 
simţi necesitatea necondiționată de a le răspunde. 

Apartenența cuvântului la fiinţa omului, în mod necesar 
comunitară, dependenţa omului de spusa semenului și de 
răspunsul la ea, trimit la o sursă transcendentă personal-co- 
munitară a lui. Unde nu se recunoaşte aceasta și cuvântul 
e dezlegat de destinaţia lui susținătoare a comunităţii, fie- 
care individ îl manipulează pentru adâncirea descompu- 
nerii sociale, pentru justificarea oricărui comportament 
producător de dezbinare. Numai credinţa în sursa trans- 
cendentă şi în destinaţia unificatoare a cuvântului, urmată 
de împlinirea voii Cuvântului dumnezeiesc, poate susţine o 
viețuire dreaptă şi armonioasă între oameni. Căci credinţa 
aceasta se dovedește prin împlinirea voii Cuvântului dum- 
nezeiesc prin fapte. Cuvântul își arată prin aceasta toată 
eficienţa lui. Cuvântul rodit în fapte arată o credinţă mult 
mai puternică şi se dovedeşte el însuşi mult mai convin- 
gător. În faptele de credinţă se simte mai accentuat lucra- 
rea Duhului Sfânt. De aceea, în vieţile sfinţilor se arată pre- 
zenţa lui Hristos într-un grad cu totul eficient. Vieţile lor 
sunt cuvinte neîntrerupte ale credinţei duse la ultima inten- 
sitate. De aceea produc şi în noi o credinţă mai puternică 
şi o simţire mai accentuată a prezenţei lui Ilristos. Şi în 
măsura în care ne silim şi noi să trecem credinţa în fapte, 
simţim mai mult prezenţa lui Hristos în noi. Prezenţa lui 
Hristos se întipărește aşa de mult în noi, că nu se mai 
poate separa între viaţa noastră şi cea a lui Hristos. "Acum 
nu mai trăiesc eu, ci Hristos trăieşte în mine' (Gal. 2, 20). 

insă această viaţă, transformată din partea lui Hristos şi 
configurată după viaţa Lui, nu se naşte şi nu se întărește în 
noi dintr-un cuvânt neînsoţit de rugăciune şi neproducător 
de rugăciune în cei ce-l aud. Apostolii, şi cu ei primii creş- 
tini, alternau propovăduirea şi primirea cuvântului cu ru- 
găciunea (Fapte 2, 42, 47). Rugăciunea ca dialog cu Hristos 
indică o conştiinţă mai acută a prezenţei Lui. Sfântul Apos- 
tol Pavel intercalează chiar în epistolele sale, printre cuvin- 
tele de învăţătură, cereri, imne de laudă şi de mulţumire lui 

Dumnezeu, sau le încheie cu asemenea laude şi îndeamnă 
și pe cei cărora le scrie la rugăciune (Rom. 16, 17; II Cor. 
13, 7, 13: Col. 3, 16; Efes. 1, 16 urm. 18-19, 23; Filip. 4, 
6, 19-20, 25; 1 Tes. 5, 17-18, 23, 25, 28). | | 

Cuvântul propovăduirii este cuvântul lui Dumnezeu 
către noi, iar rugăciunea este cuvântul nostru către Dum- 
nezeu, dar hrănit prin cuvântul lui Dumnezeu către noi şi 
de puterea Lui lucrătoare în noi. Căci rugăciunea ca răs- 
puns la cuvântul lui Dumnezeu are în ea, ca orice răspuns, 
puterea din cuvântul care apelează la un răspuns. În rugă- 
ciune ne arătăm credinţa noastră către Dumnezeu, rodită 
prin cuvântul Lui. În rugăciune arătăm curajul pe care ni l-a 
dat cuvântul Lui sau despre EI, de a-l cere cele ce ni le asi- 
gură prin cuvânt. Dacă în cuvânt Dumnezeu a intrat în dia- 
log cu noi, în rugăciune intrăm şi noi în dialog cu EL. În 
rugăciune ne-a chemat EI la încredere în EI, în rugăciune 
răspundem arâtându-l această incredere şi apelând şi noi 
la EI. Fără rugăciune nu ne-am arăta deplin încrederea pe 
care ne-o cere. În rugăciune simţim pe Dumnezeu mai 
aproape decât ca pe un EI de care ne vorbeşte preotul; ÎI 
simţim ca pe un Tu, cu care intrăm în legătură directă. Fără 
rugăciune s-ar părea că evităm din partea noastră această 
legătură pe care EI o caută. Această simţire a prezenţei di- 
recte a lui Dumnezeu în rugăciune a descris-o foarte impre- 
sionant Florensky, în rândurile citate mai înainte. 

Dar când vorbirea lui Dumnezeu sau despre Dumnezeu 
se face de către un preot în numele lui Dumnezeu (sau şi 
de un credincios), plin de simţirea prezenţei Lui, sau în duh 
de răspundere (de răspuns) la porunca Lui, care e duh de 
rugăciune, atunci cel care aude cuvântul simte că prin cu- 
vântul acesta e chemat de Dumnezeu sau de Hristos însuşi. 

Un astfel de cuvânt e deja un cuvânt înaintat spre rugă- 
ciune. Prin el vorbește și Dumnezeu către și prin cel ce-l 
rosteşte, dar vorbeşte şi omul care-l rosteşte către Dum- 
nezeu. Totuşi, în acest caz, încă e precumpănitor cuvântul 

lui Dumnezeu. In orice caz, întâi e chemat cineva de Dum- 
nezeu prin cuvânt, şi apoi Îl cheamă el pe Dumnezeu prin 
rugăciune. Lucrul acesta nu l-a remarcat Florensky. Dacă 
nu e chemarea omului din partea lui Dumnezeu, nu se 
trezeşte credinţa, nu se naşte în el pornirea de a se adresa 
Lui. Dumnezeu cheamă întâi pe Samuel, apoi îl umple de 
darul cunoaşterii viitorului (al preotului Eli) şi de putere în 
toate cuvintele lui (1 Regi 3, 18) şi de duhul rugăciunii. Nu 
poate umbla cineva cu cuvântul neîncetat al rugăciunii, al 
pomenirii Domnului, dacă nu e stăpânit de simţirea pre- 
zenţei şi chemării Lui, adică de Duhul Lui. Numai cel ce e 
stăpânit mereu de conştiinţa că e chemat de Dumnezeu işi 
trăieşte viaţa ca slujire a Lui. Dacă nu mă simt eu întâi 
chemati ca un tu al lui Dumnezeu prin cuvântul Lui, nu 
devine El un Tu al meu în rugăciune. Numai celui ce imi 
spune 'tu', îi pot spune şi eu 'tu', sau mă simt încurajat să 
intru în familiaritatea ce mi-o oferă, cerându-i cu încredere 
ceva. Dacă nu s-a născut prin chemarea lui Dumnezeu 
adresată mie prin preot sau prin altcineva din Biserică 
dorinţa de a-L chema şi eu, e semn că nu s-a născut în 
mine credinţa. În rugăciunea pe care o adresez lui Dum- 
nezeu, după ce a născut odată în mine credinţa prin cuvân- 
tul Lui, am eu iniţiativa. Dar într-o adevărată rugăciune simt 
pe Dumnezeu că a aşteptat rugăciunea mea şi că îmi răs- 
punde la ea, umplându-mă de bucuria, de liniştirea, de asi- 
qurarea împlinirii a ceea ce cer. De aceea, adeseori, când 
încep să mă rog, mă simt în prealabil chemat, atras, îndem- 
nat de Dumnezeu să | mă adresez. El mă invită la rugă- 
ciune. Eu trebuie să răspund chemării Lui. El ne face să ne 
adresăm Lui cu simţirea şi încrederea unor fii către părin- 
tele lor: 'Duhul însuşi mărturiseşte împreună cu duhul nos- 
tru că suntem fii al lui Dumnezeu' (Rom. 8, 16). lar dacă, 
atraşi de iubirea de Părinte a lui Dumnezeu, începem să ne 
rugăm, tot Duhul ne vine în ajutor în rugăciune: "De aseme- 
nea şi Duhul vine în ajutor slăbiciunii noastre. Căci a ne 

ruga cum trebuie nu ştim, ci Insuşi Duhul Se roagă pentru 
noi cu suspine negrăite' (Rom. 8, 26). Apoi Dumnezeu răs- 
punde cererii mele pe de o parte imediat, pe de alta, mai 
târziu. Dumnezeu mă cheamă la Cină, şi când îmi arăt do- 
rinţa de a ajunge la ea, El îmi oferă bunătăţile Cinei (Luca 
14, 16-24). Cuvântul lui Dumnezeu către mine (prin propo- 
văduirea sau rugăciunea altora, dar uneori şi în mod direct, 
după aceea) şi rugăciunea mea către EI se leagă imediat 
într-un dialog. Iniţiativa dial::qului o are în cuvânt Dum- 
nezeu; în rugăciune, de obicei, eu. În cuvântul lui Dum- 
nezeu către mine, mă simt întâi ca un tu al lui Dumnezeu, 
iar pe EI Îl simt ca pe un Eu care mi Se adresează; dar 
indată eu devin eu și Dumnezeu îmi devine un Tu. Distanţa 
intre calitatea mea de 'tu' al lui Dumnezeu, la calitatea de 
eu care | mă adresez, deci şi distanţa între calitatea Lui de 
Eu ce mi Se adresează şi de Tu căruia mă adresez, e atât 
de scurtă, că aceste calităţi ale mele şi ale Lui apar aproape 
simultan, ca de altfel în orice convorbire. 

Aceasta se întâmplă atât când începe cuvântul, cât şi 
când începe rugăciunea. Urcându-mă la Dumnezeu prin 
cerere, El imi vine în întâmpinare prin răspunsul la ea. Din 
calitatea mea de eu care cheamă pe Dumnezeu trec îndată 
in simţirea mea de tu spre care Se apleacă Dumnezeu, ca 
aceste două calităţi să le am apoi simultan, cum și Dum- 
nezeu din Tu al meu, devine imediat un Eu faţă de mine, şi 
mă umplu de darul Lui. 

Relaţia de eu-Tu între mine şi Dumnezeu, care poate fi 
totodată sau poate deveni imediat și relaţia de Eu-tu între 
Dumnezeu şi mine, legătura între mine și Dumnezeu este 
atât de strânsă, atât de intimă, că ea se poate numi şi o 
'perihoreză' între mine şi El, o interioritate reciprocă, un 
du-te vino între Dumnezeu şi mine, fiecare fiind în acelaşi 
timp dătător şi primitor de iubire, desigur, Dumnezeu fiind 
primul izvor al acestui schimb reciproc. 

in general, eu nu pot fi eu fără un tu, sau un tu fără un 
eu, ceea ce înseamnă că existenţa mea implică, drept fun- 
dament al ei, pe Dumnezeu, ca Tu sau ca Eul meu suprem 
şi originar, care mă constituie ca eu şi ca tu, calităţi fără de 
care nu pot exista. Iar întrucât tu al meu nu există decât ca 
un eu care-mi vorbeşte, şi eu nu exist decât ca un eu care-i 
vorbesc, sau ca tu care trebuie să ascult cuvântul lui, şi el, 
ca un tu care ascultă cuvântul meu, cuvântul este expresia 
inevitabilă a acestei realităţi duale în care sunt incadrat, a 
acestei relaţii perihoretice. 

La baza cuvântului meu stă necesitatea de a răspunde 
ca tu Eului dumnezeiesc. Eu nu pot fi fără cuvânt pentru că 
nu pot fi de unul singur, independent în existenţa mea, sau 
de la mine însumi. În necesitatea mea de a vorbi şi de-a 
răspunde, am dovada existenţei lui Dumnezeu ca Eu su- 
prem, Care m-a adus la existenţă şi Care mă ţine în le- 
gătură cu El vorbindu-mi şi răspunzându-l ca unui Tu. Eu 
sunt permanent chemat de un Eu de care depind în mod 
absolut. Dar dependenţa aceasta îmi devine mai clar con- 
ştientă în rugăciune, în care trebuie să chem eu pe Dum- 
nezeu ca pe un Tu suprem al meu. 

În cuvântul lui Dumnezeu către noi ni se face cunos- 
cută și simțită dragostea Lui către noi, dar nu fără să se 
trezească şi dragostea noastră faţă de EI. În rugăciune ne 
exprimăm dependenţa şi afecțiunea noastră faţă de EI, dar 
nu fără să simţim şi răspunsul dragostei Lui la ea. Prin 
amândouă ne-am introdus în spirala mişcării nesfârşit sui- 
toare în comunicarea dintre noi şi Dumnezeu. Căci rugă- 
ciunea însăși, ca răspuns la cuvântul lui Dumnezeu, e şi 
dar al Lui, şi răspuns al nostru la cuvântul şi darul Lui. În 
ea arătăm că nu rămânem pasivi la darul credinţei trezite 
prin cuvânt. În ea se arată că a rodit cuvântul lui Dumnezeu 
către noi şi lucrează mai departe în noi prin Duhul Său cel 
Sfânt. În ea şi prin ea se întoarce mulţumirea noastră şi 
încrederea noastră rodită de cuvântul şi de Duhul Lui cel 


——. .— 

Sfânt, către El, dar se şi revarsă noi daruri ale lui Dum- 
nezeu către. noi ca prin nişte mâini întinse către EI. Căci 
atunci când ne ridicăm mâinile şi faţa noastră în rugăciune 
spre EI, ridicăm fiinţa noastră deschisă spre EI şi dezlipită 
de toate cele străine de El, nu numai ca să ne dăruim Lui, 
ci şi ca să primim de la EI darurile ce le revarsă peste noi. 

Dar aşa cum credinţa insului singular se slăbeşte când 
stă prea mult în afara legăturii cu credința comunităţii bise- 
riceşti, sau de Hristos care vorbeşte prin alţi mulţi care 
cred, aşa şi rugăciunea lui se slăbeşte când stă prea mult 
neintărită de rugăciunea comună, sau a altora, deşi, după 
ce a crescut mult în puterea rugăciunii, el poate atinge în 
rugăciunea lui personală grade mai adânci în scufundarea 
lui în legătură cu Dumnezeu. Unirea cea mai eficientă între 
rugăciunea ce urcă spre Dumnezeu şi coborârea Duhului 
Sfânt se înfăptuieşte în Taine, când rugăciunea e făcută de 
preot în numele Bisericii, pentru cei ce vin cu o pregătire 
conştientă spre primirea acestei coborâri. 

Prin Taine prezenţa lui Hristos se sălășluiește în cei ce 
le primesc, în mod mai durabil, iar în unele Taine, pentru 
totdeauna. Căci acum rugăciunea preotului e rugăciunea 
Bisericii întregi. Prin rugăciunea aceasta se manifestă şi do- 
rinţa celor ce voiesc să primească Tainele de a se dărui sau 
jertfi total lui Dumnezeu, iar prin coborârea Duhului Sfânt 
se primeşte şi se sfinţeşte jertfa, căci Duhul care Se co- 
boară e Duhul lui Hristos cel jertfit, Care vrea să ne facă, 
dacă vrem şi noi, asemenea Lui. 

Dar ca să înţelegem şi mai bine prezenţa mai intensă şi 
mai durabilă a lui Hristos sălășluit ca jertfă şi structurându-ne 
ca jerife în Taine, prin rugăciunea Bisericii şi inclusiv a 
noastră, trebuie să cercetăm şi mai mult relaţia între cuvân- 
tul care ne cheamă la unirea cu Hristos cel jertfit, şi rugă- 
ciunea ca oferire a noastră ca jertfă în ansamblul comu- 
nităţii credincioşilor ca jertfe. 

Cum am spus, deşi rugăciunea e un mijloc de trăire 
mai simțită a prezenţei şi lucrării lui Hristos cel jertfit, ea nu 
poate avea loc fără cuvânt. Rugăciunea e focul ce aprinde 
şi înalţă spre cer fiinţa noastră ca jertfă, dar focul acesta e 
flacăra ce ţâşneşte din căldura credinţei, adusă în suflet de 
Duhul Sfânt prin cuvânt. Cuvântul întreţinând credinţa dă 
continuu noi impulsuri pentru ţâşnirea flăcării rugăciunii. 
Căci cuvântul se inspiră din — sau descrie — faptele de dra- 
goste ale lui Hristos, ca Dumnezeu cel întrupat, fapte care 
devin un conţinut de cunoştinţe tot mai inflamabile, pro- 
ducând o flacără tot mai fierbinte sub forma rugăciunii, în 
care se oferă fiinţa noastră ca jertfă lui Dumnezeu, impre- 
ună cu Hristos, Fiul Lui care S-a făcut om şi Se uneşte cu 
noi prin cuvânt. Cuvântul pune în reliefuri tot mai lumi- 
noase, mai producătoare de căldură, bunătatea fără margini 
a lui Dumnezeu, arătată în Hristos, iar rugăciunea aprinde 
dorinţa de a ne dărui fiinţa noastră Lui, drept mulţumire 
pentru această bunătate, după asemănarea şi din puterea 
lui Hristos. Rugăciunea e mai apofatică (mai negrăită) decât 
cuvântul, pentru că în căldura ei a ajuns la capăt efectul 
cuvântului şi experienţa dragostei lui Dumnezeu, care a 
aprins dragostea noastră. Ea e flacăra ce ţâşneşte în vatra 
fiinţei noastre, dar cărbunii s-au aprins în această vatră de 
cuvântul despre faptele lui Hristos, pătruns în noi cu căl- 
dura Sfântului Duh. În cuvânt Dumnezeu e trăit ca solici- 
tant, ca revendicator al iubirii noastre, pe baza descoperirii 
iubirii Lui faţă de noi. De aceea, în rugăciune, iubirea cu 
care răspundem lui Dumnezeu e simțită nu numai ca fapta 
noastră, ci şi ca fructul iubirii lui Dumnezeu. 

Pe de altă parte, rugăciunea fiind expresia iubirii şi în- 
crederii noastre faţă de Dumnezeu, are şi ea o funcţie de 
adâncire a conţinutului credinţei, sau a experienţei lui 
Dumnezeu, care e iubire nesfârşită. 

Rugăciunea urmează cuvântului, dar şi cuvântul ur- 
mează rugăciunii, îmbogăţit şi încălzit de ea, căci in ea se 

fac experienţe tot mai adânci ale lui Dumnezeu, ale iubirii 
lui Hristos, arătate in intruparea, în jertfa, în învierea şi 
înălţarea lui Hristos şi în venirea Lui la noi, prin Duhul Său 
cel Sfânt. Rugăciunea se aprinde tot mai mult din cuvânt, 
şi cuvântul se luminează tot mai mult şi mai adânc din 
rugăciune. Rolul acesta al rugăciunii de finalizatoare dar şi 
de luminătoare a cuvântului îl face pe Sfântul loan Gură de 
Aur să pună pe locul întâi rugăciunea, şi apoi cuvântul, 
desigur pentru cei ce sunt deje în Biserică, nu pentru cei ce 
nu ştiu încă de Hristos, sau pentru cei care, fiind în Biserică 
mai reci, nu știu prea mult despre Hristos şi nu cer prin 
rugăciune să înţeleagă mai mult din cuvintele despre EI: 
'Întâi rugăciunea, apoi cuvântul. Aşa zice şi Apostolul: “Iar 
noi vom stărui în rugăciune şi în slujirea cuvântului" (Fapte 
6, 4). Aşa face şi Sfântul Apostol Pavel, rugându-se în intro- 
ducerea epistolelor sale, ca precum lumina din sfeșnic, tot 
aşa lumina rugăciunii să meargă înaintea cuvântului. Dacă 
te vei ruga cu stăruinţă, nu vei avea trebuinţă de învăţătura 
celor împreună robi, căci Însuşi Dumnezeu îţi va lumina 
cugetarea fără mijlocire'14. 

corespunzător cu acest cuvânt, în timpul Sfintei Litur- 
ghii, înaintea Evangheliei este purtat un sfeşnic (sfeşnicul 
rugăciunii), iar preotul se roagă înainte de citirea Evanghe- 
liei: 'Străluceşte în inimile noastre, lubitorule de oameni, 
Stăpâne, lumina cea curată a cunoaşterii dumnezeirii Tale 
şi deschide ochii minţii noastre spre înţelegerea evanghe- 
licelor Tale propovăduiri'. Dar tot în această rugăciune se 
cere pe baza cunoaşterii Evangheliei şi o viaţă mai curată. 
Astfel nu numai rugăciunea premerge cuvântului, ci şi cu- 
vântul Evangheliei întăreşte rugăciunea. lar acestea două 
se întăresc reciproc mai deplin când se săvârşesc în biseri- 
că, în comunitate, nu în izolarea individualistă. 


14. De incomprehensibili Dei natura, PG 48, col. 725-728. 

in orice caz cuvântul şi rugăciunea se completează. Ba, 
mai mult, fiecare trebuie să aibă ceva din cealaltă. 

De aceea nu trebuie să lipsească propovăduirea din 
Biserică, precum nu trebuie să lipsească nici duhul rugăciu- 
nii din propovăduire, ci să fie mereu împreună. "Stăruieşte 
in învăţătură. Căci făcând aceasta, şi pe tine te vei mântui, 
şi pe cei ce te ascultă", zice Sfântul Apostol Pavel (1 Tim. 4, 
16). Deci e vorba de un cuvânt cu voinţa de a ajuta și pe 
ceilalţi să se mântuiască, de un cuvânt însoţit "cu purtarea 
dragostei, cu Duhul, cu credinţa, cu curăţia', din conștiința 
preotului de a fi chemat la propovăduirea lui prin har (| Tes. 
2, 15). E vorba de un cuvânt din care să iradieze convin- 
gerea celui ce-l rostește că prin Hristos şi-a găsit mântuirea. 
Sau: '"Propovăduiește cuvântul, stăruieşte cu timp şi fără 
timp, ceartă, mustră, îndeamnă cu toată îndelunga răbdare 
şi învăţătură" (II Tim. 4, 2). Dar tot Sfântul Apostol Pavel 
zice: "Rugaţi-vă neincetat" (| Tes. 5, 17). 

De aceea citirea cuvântului lui Dumnezeu din Evan- 
ghelie şi din Epistolele Apostolilor face parte integrantă din 
Sfânta Liturghie. Apoi, chiar rugăciunile din Sfânta Litur- 
ghie işi au în cea mai mare parte conţinutul din Sfânta 
Scriptură. Ele sunt cuvântul lui Dumnezeu asimilat în fiinţa 
credincioşilor şi folosit ca temei pentru rugăciune 15. Căci 
cuvântul Scripturii însuşi este întreţesut cu rugăciunea. 
Pentru că Dumnezeu comunicându-l prin om, acesta e atât 
de impresionat de el, încât adeseori trece de la comuni- 
carea cuvântului lui Dumnezeu, sau despre faptele lui 
Dumnezeu, la rugăciunea de mulţumire, de laudă şi de ce- 
rere către Dumnezeu. 

Dar Sfinţii Părinţi nu s-au mulţumit numai cu citirea cu- 
vântului Scripturii în cadrul Sfintei Liturghii, ci au şi predi- 
cat totdeauna în cadrul ei, nu numai ca să tâlcuiască, să 


15. Il. Funduli, O 10yog 100 Qeod Ev TA Seto Ao0rpeta, Tesalonic, 1965, 
pp. 7-8. 

aplice şi să descopere ceva din adâncimile nesfârşite ale 
cuvântului lui Dumnezeu, ci şi ca să încălzească rugăciu- 
nile Liturghiei prin explicarea lui și să aprindă şi mai mult 
rugăciunile comunităţii liturgice. De aceea preotul trebuie 
să predice și azi în cadrul Sfintei Liturghii. Când cuvântul 
propovăduit e predat nefalsificat şi transmite pe întregul 
Hristos aflat în Biserică, "Acelaşi Duh grăiește și prin gura 
Apostolilor în Sfânta Scriptură, şi prin cea a urmaşilor lor în 
predică'16. 

'E gura lui Dumnezeu şi e vrednic de Hristos preotul 
sau arhiereul care propovăduieşte cuvântul", după Sfântul 
Simeon Tesaloniceanul, săvârșind "un lucru excepţional, 
mai obligatoriu decât toate celelalte'!7. "Cuvântul învăţă- 
turii, obligatoriu şi necesar, e o lucrare a Duhului care s-a 
încredinţat arhiereului. În rugăciunea de la hirotonia preo- 
tului şi a arhiereului se cere ca ei să propovăduiască Evan- 
ghelia Împărăției şi să săvârşească slujirea sfântă 
(iepovpyetv) a cuvântului adevărului'. Căci dacă în rugăciu- 
nea preotului şi în actele lui de săvârşire a Tainelor se roa- 
gă şi lucrează Hristos însuși, la fel cuvintele preotului sunt 
cuvinte rostite de Hristos. Dacă în timpurile vitrege de odi- 
nioară, când preoţii nu aveau o pregătire teologică, ci can- 
didaţii la preoţie se deprindeau doar să săvârşească actele 
cultului şi să citească rugăciunile împreunate cu ele, astăzi 
de ce învaţă mai mulţi ani teologia, dacă nu ca să comu- 
nice credincioşilor învăţătura lui Hristos prin cuvânt? De ce 
să ţină încuiată în ei înşişi, sau să uite învăţătura primită? 
În cutremurul trăit de preot din conștiința că prin el Îşi co- 
munică Hristos însuşi cuvântul Său, se arată pe de o parte 
că el se distinge de Hristos, pe de alta, că trebuie să se pu- 
nă cu toată răspunderea la dispoziţia lui Hristos, ca uneal- 
tă slujitoare în comunicarea cuvântului Lui. E] se trăieşte ca 


16. Ibidem, p. 13. 
17. Dialog contra ereziilor 154, PG 155, 173 D. Textele acestea 
sunt luate după 1. Funduli, op. cit., p. 13. 

un "tu' al lui liristos, chemat să propovăduiască, iar pe 
Hristos Îl trăiește ca Eu, care propovăduieşte EI însuşi, dar 
se trăieşte pe sine şi ca eu care cere lui Hristos puterea să-L 
propovăduiască; propovăduire cu efect mântuitor. Dacă 
preotul e conştient că vorbeşte în numele lui Hristos, nu se 
va mândri pentru puterea ce iradiază din cuvântul său, căci 
unde e pomenit numele Domnului, este El însuşi de faţă ca 
propovăduitor; dar se va simţi răspunzător să fie o unealtă 
eficientă şi autentică a cuvântului lui Hristos și al puterii 
Lui. Cu cât va fi mai smerit preotul, cu atât va avea mai 
mult efect în cuvântul său, căci va arăta că simte pe Hristos 
însuși lucrător în el. Tocmai în cutremurul plin de smerenie 
al preotului față de Hristos, simţit ca lucrător în el ca printr-o 
unealtă, credincioşii văd că preotul simte că Hristos vor- 
beşte prin el şi simţirea lui li se transmite şi lor. 

E demnă de remarcat legătura deosebit de strânsă a 
predicii cu Sfânta Liturghie, ca și însușirea sfântă a ei. La 
aceasta contribuie mult rostirea ei în biserică şi în timpul 
Sfintei Liturghii, ca şi calitatea de preot, sau de sfinţit a 
celui ce propovăduieşte 18. 

'În mod special trebuie să se reliefeze caracterul mista- 
gogic (de introducătoare în taină) al predicii. Aceasta nu 
constă numai în aducerea-aminte vie a Scripturilor, ci şi în 
faptul că ajută la introducerea credincioşilor în sfintele acte 
de taină ce se săvârşesc'1?, | 

Dar legătura interioară între cuvânt şi rugăciune se ara- 
tă nu numai în însoţirea cuvântului de rugăciune, ci şi în 
caracterul de cuvânt al rugăciunii înseşi. lar cea mai înaltă 
rugăciune e cea epicletică. Rugăciunea în general produce 
o simţire mai accentuată şi mai afectivă a lui Dumnezeu 
decât cuvântul. lar rugăciunea care produce cel mai înalt 
grad de simţire a prezenţei lui Dumnezeu e rugăciunea epi- 


18. 1. Funduli, op. cit., p. 14, 
19. Ibidem, pp. 14-15. 

cletică (de invocare a Duhului Sfânt), prin care coboară 
harul vreunei Taine peste vreo materie, prin gesturile preo- 
tului, sau preface pâinea şi vinul in Trupul şi Sângele 
Domnului. | e 

Profesorul grec Funduli, socotind acest alt mod de 
folosire a cuvântului lui Dumnezeu în Liturghie ca al treilea 
(pe lângă cel în forma Scripturii și al predicii; noi l-am 
socotit ca al patrulea, după cel al Scripturii, al predicii şi al 
rugăciunii în general), afirmă că aceasta este o arătare a 
puterii creatoare a cuvântului dumnezeiesc. 'Însuşirea deo- 
sebitoare a lui... stă tocmai în arătarea puterii creatoare a 
cuvântului dumnezeiesc'20. 

Reţinem ca prețioasă această gradare a cuvântului 
dumnezeiesc până la forma de rugăciune, care işi atinge 
gradul cel mai înalt în rugăciunea epicletică. Dar pe de altă 
parte ni se pare că el face o deosebire prea mare între 
cuvântul propovăduit şi cuvântul ca rugăciune, mai ales ca 
rugăciune epicletică. Căci el zice: "Acolo (în celelalte mo- 
duri ale lui) omul aude cuvântul cum a vorbit şi a lucrat în 
trecut. Aci, Cuvântul lucrează direct în prezent. Acum se 
lucrează prin cuvânt mântuirea oamenilor'2l. Puterea 
aceasta a cuvântului prin Taine "produce sfinţirea indele- 
bilă (&vopotperoc) a persoanelor, cum e cea a celor ce cred 
prin Botez, a preoţilor prin hirotonie, a monahilor prin rân- 
duiala schimei, a celor ce se căsătoresc prin rânduiala 
nunţii; şi a materiei, cum e cea a pâinii şi vinului în dum- 
nezeiasca Euharistie, a apei în Botez, a mirului şi untdelem- 
nului de la Maslu, a sfințirii bisericilor, a vaselor, a veş- 
mintelor, a sfintelor icoane. "Căci tot ce este atins de Duhul 
Sfânt se sfinţeşte şi se preface'22, 


20. Ibidem, p. 16. 

21. Ibidem. 

22. |. Funduli, op. cit., p. 17. Citatul dat de el la sfârşit e de la Sfân- 
tul Chiril al lerusalimulul, Cateheza 23 (mistagogică 5), 7, PG 33, LLI6A. 

Prof. Funduli socoteşte că accentul aproape exclusiv 
pus în Răsărit pe lucrarea Sfântului Duh în Taine s-a născut 
„din lupta Sfinţilor Părinţi din a doua jumătate a sec. IV pen- 
tru apărarea dumnezeirii Sfântului Duh împotriva pnev- 
matomahilor. În realitate, spune el, afirmarea lucrării Sfân- 
tului Duh e implicată în lucrarea Cuvântului25. 

in lucrările de sfințire şi de prefacere, Prof. Funduli 
vede o prelungire a actelor săvârşite de Mântuitorul cât a 
fost pe pământ. 'Lucrarea aceasta a Cuvântului în Taine e 
comparată de Părinţi cu două dintre lucrările sfinte cunos- 
cute din istorie ale Cuvântului lui Dumnezeu: cu creaţia 
lumii pe de o parte, şi cu întruparea Cuvântului din 
Fecioara prin cuvântul îngerului, o dată cu venirea Sfân- 
tului Duh'24%. Aşa cum cuvântul de la creaţie: 'Să fie lumi- 
nă', se împlineşte mereu, dar nu fără un proces al naturii, 
şi precum cuvântul: "creşteţi şi vă înmulţiţi' se împlineşte şi 
el mereu, dar nu fără unirea bărbatului şi a femeii în că- 
sătorie, aşa şi cuvântul lui Hristos de la Cina cea de Taină: 
"Aceasta s-o faceţi întru pomenirea Mea', îşi prelungeşte 
puterea în prefacerea euharistică, dar numai prin lucrarea 
preotului. Aceasta o spune Nicolae Cabasila25. 

'După tâlcuirea aceasta, toată lucrarea săvârşitoare a 
Tainelor are în sine puterea lucrării ce izvorăşte din cuvin- 
tele şi faptele Mântuitorului însuşi; dar se împlineşte la 
fiecare lucrare sfântă în parte în prelungirea ei prin cuvân- 
tul preotului, prin care Dumnezeu Cuvântul însuşi vorbeşte 
şi lucrează. Aşa, în Hirotonie, însuşi Domnul sfinţeşte pe 
preoţi prin rugăciunile hirotonisitoare ale urmaşilor Apos- 
tolilor; în Botez, însuşi Cuvântul renaşte; la Mărturisire, 
însuşi Hristos acordă iertarea; prin cuvântul preotului, în 
Maslu, însuşi lisus vindecă prin untdelemnul sfinţit pe bol- 
navi; în Nuntă, însuşi Cuvântul cel adevărat, Care a întărit 


23. Ibidem, p. 19. 
24. Ibidem. 
25. Tâlcuirea Dumnezeieştii Liturghii, PG 150, 429 B. 

pământul, binecuvintează şi întăreşte prin cuvântul preotu- 
lui unirea conjugală'26. | 

Ceea ce am vrea noi să arătăm întâi este că o anumită 
lucrare prezentă săvârşeşte Hristos şi prin citirea Scripturii, 
prin propovăduire şi prin rugăciunile anterioare sfințirii per- 
soanelor şi sfințirii şi prefacerii materiilor necesare unor 
Taine. Al doilea, să precizăm mai bine relaţia între lucrarea 
lui Hristos şi a Sfântului Duh, în Taine. 

În ce priveşte primul lucru, socotim că o anumită lu- 
crare săvârşeşte Hristos şi prin cuvintele şi rugăciunile 
dinainte de actul săvârşirii Tainelor. Acele cuvinte şi rugă- 
ciuni nu sunt numai o rugăciune omenească a credincio- 
șilor pentru înţelegerea Tainelor ce se vor săvârşi şi pentru 
primirea lor, prin aducerea în amintire a celor spuse şi 
făcute de Hristos cât a fost pe pământ. 'lerurgia cuvântului" 
de care se vorbeşte ca de o datorie a preotului la hiroto- 
nirea lui, e mai mult decât o simplă aducere în amintire a 
celor vorbite şi făcute odinioară de Mântuitorul. A spus-o 
aceasta şi Prof. Funduli. 

intre cuvintele Domnului şi rugăciunile anterioare pre- 
facerii din Liturghie, ca să ne oprim mai mult la ea, şi actul 
prefacerii euharistice, trebuie să vedem deosebirea pe care 
o vedem între prezenţa cuiva care ne vorbeşte şi gesturile 
săvârşite de el asupra noastră în mod direct, sau prin ma- 
terii pe care le atinge mai întâi el; sau între prezenţa cuiva 
care ni se arată la orizont, şi vine tot mai aproape, şi veni- 
rea până la noi şi imbrăţişarea noastră de către el. E o gra- 
daţie, nu o discontinuitate între acestea două. Hristos care 
ne vorbeşte în chip nevăzut prin preot sau căruia Îi vorbim 
rugându-ne Lui, fapt care nu e fără un ajutor al Duhului 
Sfânt al Lui, nu e numai un Hristos al amintirii, ci un Hristos 
prezent în diferite grade de intensitate, ba, într-un anumit 


26. Ibidem, p. 20. 

fel, chiar lucrător în noi. Aceasta se întâmplă şi în relaţiile 
„dintre oameni. 

Simţim o putere în noi a celui ce ne vorbeşte ca o pu- 
tere care produce în noi mângâiere, întărire, bucurie, sau 
întristare, durere, neplăcere, curaj spre faptele bune ce ne 
stau în faţă, sau spre înfrânarea pornirilor spre rău. lar 
când îi cerem ceva celui ce ne arată permanent iubirea lui, 
sau ii mulţumim, sau il lăudăm, simţim în acela o deschi- 
dere binevoitoare, o bucurie. În nici un caz din acestea nu 
ne simţim cu totul separați de acela. 

Cu mult mai mult se întâmplă aceasta când ne vorbeşte 
prin preot Hristos, sau când Îi cerem ceva, sau Îi mulţumim 
şi Îl lăudăm prin cântări în Liturghie, ascultând îndemnurile 
preotului sau însoţind rugăciunile lui. 

Dar când cineva nu ne vorbește numai, ci ne atinge prie- 
teneşte cu mâna, ne cuprinde de mijloc, sau ne dă ceva pe 
care l-a pregătit pentru noi, simţim realizându-se între el şi 
noi o intimitate cu mult mai mare. Comunicarea prin cu- 
vânt mai lasă o distanţă între cel ce ne vorbește şi noi; 
locul între el şi noi se mai cere umplut de o apropiere şi 
mai mare. La fel rugămintea, mulţumirea şi lauda ce i-o 
adresâăm, care întăreşte şi din partea noastră comunicarea, 
mai lasă loc pentru o apropiere şi mai mare. Într-o astfel de 
intimitate mai mare, Hristos ne comunică o putere mult 
mai mare, în atingerea Sa nevăzută prin preot în Taine, fie 
prin mâinile acestuia, fie prin materia prin care străbate 
puterea Persoanei Sale curate, curăţind-o, sfinţind-o, învă- 
luindu-ne în ea. Primul caz are loc în Taina Mărturisirii, a 
Cununiei şi a Hirotoniei, al doilea, în Taina Botezului, a 
Mirungerii şi a Maslului. 

Dar în Euharistie Hristos nu imprimă numai puterea Sa 
curăţitoare, sfinţitoare, întăritoare, într-o materie, pentru a 
ni Se comunica prin ea, ci preface pâinea şi vinul în însuşi 
Trupul şi Sângele Său, izvorul a toată puterea ce este în EI, 

covârşindu-le deplin cu prezenţa Lui, pentru a ni le da să le 
mâncăm şi bem, să ni le însuşim. 

Apoi prin vorbirea Lui şi prin rugăciunea noastră pu- 
terea ce ne-o comunică lucrează din plin numai în momen- 
tul vorbirii sau al rugăciunii. Dar puterea ce ne-o imprimă 
cu atingerea Sa prin preot, sau prin materiile pe care le-a 
străbătut și le străbate, sau prin Trupul şi Sângele Său, se 
imprimă în mod mai durabil. Dacă ne mărturisim adeseori 
păcatele cerând iertarea lor, este pentru că am săvârşit alte 
păcate decât cele iertate, rupând iarăși comunicarea cu EI, 
iar dacă ne impărtășim mai des cu Trupul şi Sângele Lui, 
este pentru că dorim să ne unim cu EI tot mai mult. 

Dar cuvântul, sau prezenţa lui Hristos prin cuvânt, ră- 
mâne şi in actele prin care EI Se dăruieşte mai eficient, dar 
acum nu atât ca cuvânt cu putere pregătitoare, ci care ex- 
plică şi adânceşte spiritual comuniunea prin atingere de 
persoanele credincioase, prin preot, sau prin materii sfin- 
țite sau prefăcute în Trupul şi Sângele Lui. Unirea lui 
Hristos cu credincioşii se face mai deplină prin atingerile 
Lui de ei prin preot; dar cuvântul ce le însoţeşte face mai 
înţeles ceea ce urmăreşte Hristos cu noi şi ceea ce reali- 
zează în noi prin aceste atingeri, deci şi mai eficient. Când 
imbrăţişez pe cineva mă unesc mai mult cu el decât când 
îi vorbesc numai. Dar dacă îi spun şi un cuvânt de iubire, 
tălmăcindu-i sentimentul pe care i-l arăt prin îmbrăţişare, 
aceasta sporeşte dovada iubirii mele faţă de el, sau face 
mai transparent gestul îmbrăţişării, explicând simţirea ce o 
pun în ea. De-abia cuvântul revelator al celuilalt îmi des- 
chide originalitatea şi unicitatea modului său de a fi şi de a 
se manifesta: persoana lui. Prin această revelare în cuvânt 
devine şi apariţia lui transparentă. Înfăţişarea, gestul, acţiu- 
nea lui se luminează prin cuvânt dinlăuntru şi abia prin el 
apare ca ceea ce este: expresie a modului în care se face 
prezentă o persoană ca existenţă distinctă, în relaţia ei cu 


| | 

mine27. Abia cuvântul aceleia îmi arată că mă tratează ca 
persoană distinctă, inţelegătoare, cu care comunică. 

Persoana se face altfel prezentă, 'se dăruieşte" altfel în 
înfăţişarea văzută, în cuvânt, în gest şi în dar. Ea e altfel 
experiată prin vedere, auzire, pipăire etc. Gradele de inten- 
sitate în care devine prezentă sunt şi ele diferite, după for- 
mele de expresie, de manifestare. Aşa de exemplu masa 
sărbătorească este cel mai intensiv grad al modului de a se 
face prezentă (de a se actualiza) comunitatea în sărbă- 
toare. În Liturghie există Taine şi ierurgii, există cuvântul 
Scripturii, mărturisirea credinţei apostolice, dar şi tâlcuirea 
celor ce ni se dau prin predică, rugăciuni şi cântări de 
conţinut diferit. Dar toate formele de expresie sunt moduri 
complementare de a se face prezentă şi lucrătoare Bise- 
rica, sau Capul ei în ea. Dacă se scoate din acest întreg un 
mod, în favoarea altuia, fie acesta chiar cel mai intensiv, 
slăbeşte realitatea prezenţei şi lucrării lui Hristos. Aceasta 
a arătat-o destul de clar fixarea prezenţei lui Hristos, în 
Biserică, prea exclusiv în chipurile euharistice, cum s-a în- 
tâmplat în pietatea contra-Reformei, cum o spune cu regret 
teologul catolic citatZ8. 

O pledoarie în acest sens, de recunoaştere a cuvântu- 
lui ca mijloc de comunicare a puterii lui Hristos şi de scoa- 
tere a Tainelor din îngustimea formalismului magic-juridic, 
întreprinde şi un alt teolog catolic, Walter Kasper. El vede 
unirea cuvântului cu gesturile preotului din Taine o apro- 
piere mai eficientă a lui Dumnezeu de situaţiile concrete 
ale omului, dintre care situaţiile de răscruce primesc un 
ajutor mai eficace prin Tainele în sensul strict al cuvântu- 
lui. “Cuvânt şi Taină, zice el, alcătuiesc între ele o unitate şi 
un întreg. Nu se poate porni la definirea relaţiei între ele de 
la deosebirea lor, ci unitatea care le cuprinde trebuie înţe- 


27. O. Langenmayer, op. cit., p. 305. 
28. Ibidem, p. 302. 

leasă ca două faze ale unui întreg... Această unitate se 
poate arăta şi în cadrul învăţăturii tradiţionale despre Tai- 
ne. După ea, cuvântul este sacramental, este sacramentum 
audibile'29. lar Taina este cuvântul văzut, verbum visibile. 

“Precum Taina este signum efficax (semn eficace), aşa 
și cuvântul este verbum efficax. Tot ce se poate spune 
esenţial despre Taină se poate spune şi despre cuvânt: 
fiecare este memorie lucrătoare a operei de mântuire a lui 
Hristos, prin prelungirea ei şi anticipare a eshatologicu- 
Jui"50. “Precum cuvântul este sacramental, aşa şi invers: sa- 
cramentul este structurat verbal. Cuvântul este sufletul 
(forma, puterea formatoare a) sacramentului şi ca atare are 
funcţia de imprimare şi de scoatere în relief a sensului Tai- 
nei şi, prin aceasta, de consacrare. Sacramentul este de 
aceea o altă formă a propovăduirii cuvântului (1 Cor. 11, 26). 

Dar de aci nu urmează că cuvântul poate fi schimbat cu 
Taina, sau invers. "Mai drept e să se spună că de aci ur- 
mează o perihoreză reciprocă între cuvânt şi Taină. Ambele 
se referă în esenţă una la alta şi se întăresc reciproc. Cu- 
vântul se referă la o situaţie omenească, ce își află în Taină 
ultima împlinire... Ambele formează un întreg... Taina tre- 
buie să primească un caracter verbal (worthaft), și cuvân- 
tul trebuie întărit (concretizat) prin Taină... Taina angajează 
în mod normal omul în întregime, mai deplin în fiinţa lui 
corporal-concretă, în relaţia lui comunitară, decât cuvântul 
simplu... Slujirea mântuirii din partea Bisericii prin cuvânt 
şi Taină trebuie să devină din nou mai umană... Slujirea 
mântuirii din partea Bisericii trebuie să se dezlege de for- 


29. La Augustin se găseşte expresia 'verbum visibile' (loan 80, 3, 
PL 35 1840). Noi spunem că toate lucrările create sunt cuvinte văzute 
ale lui Dumnezeu. Schâhngen a format prin analogie expresia 'sacra- 
mentum audibile', în Symbol und Wirklichkeit im Kultmysterium, Bonn, 
1940, p. 20, la Walter Kasper, art. cit., p. 200, nota 43. 

30. J. Betz, 'Wort und Sakrament', în. Verkundigung und Glaube, 
Freiburg im Br., 1958, p. 91. 

mulele devenite neinţelese sau uzate, şi de rigidizările sa- 
crale'. Aşa cum Dumnezeu S-a coborât în revelaţia biblică 
nu numai la înţelegerea omului în general, ci şi la modul de 
gândire şi de vorbire al fiecăruia, aşa şi Biserica trebuie să 
se apropie azi mai mult de oamenii din vremea noastră, de 
trebuinţele lor. Cele șapte Taine sunt ajutoare în situaţiile 
concrete nodale ale omului. Dar nu trebuie separat prea 
mult între ele şi ajutorul ce trebuie dat lui în toate situaţiile 
vieţii lui. "O dată ce întreaga viaţă omenească şi creştină 
are un caracter de prilej şi semn văzut în care se poate da 
un ajutor dumnezeiesc, formele proprii ale sacramentelor 
primesc întregul lor sens'3!. Căci dacă trupul e semn văzut 
şi mijloc de pătrundere la suflet şi de manifestare a lui, 
orice act cu intenţie și cu putere sfinţitoare ce atinge trupul 
are un caracter de Taină sau de ierurgie ce pătrunde întrea- 
ga fiinţă a omului. 

Cuvântul lui Dumnezeu, cuvântul rostit în numele Dom- 
nului, numele însuşi al Persoanelor treimice, rostite cu 
credinţă, sunt mijloace ale lucrării lui Dumnezeu; cu atât 
mai mult sunt aceasta când sunt însoţite de gesturi ca 
semne ale iubirii şi apropierii lui Dumnezeu faţă de oa- 
meni. Dar gesturile acestea sunt făcute şi mai transparente 
şi mai eficiente în semnificaţia lor iubitoare prin cuvintele 
ce le explică. Sau cuvintele fac gesturile mai umane, pre- 
cum şi gesturile fac cuvintele mai umane. Numai impreună 
acestea fac deplin înţeleasă şi simțită întruparea şi faptele 
mântuitoare (Răstignirea, Învierea) ale lui Dumnezeu, Care 
voieşte să-Şi arate prin ele apropierea Sa permanentă de 
oameni şi ajutorarea lor. 

Câtă vreme Reforma a acordat o eficienţă aproape ex- 
clusivă cuvântului, iar Catolicismul a separat prea mult 
cuvântul şi rugăciunea de Taine, iar în Liturghie, Euharistia, 
de ansamblul Liturghiei, Ortodoxia a ţinut şi în privinţa 


31. W. Kasper, op. cit., p. 280, 283, 284. 

aceasta un echilibru. Credincioşii au un folos de la Sfânta 
Liturghie chiar dacă nu se împărtăşesc. Şi nu numai un 
folos didactic, sau sentimental, ci se împărtăşesc şi de o 
lucrare a lui Hristos în ea, întâlnindu-se cu El prin cuvântul - 
Lui sau despre EI, prin rugăciuni şi cântări şi prin iradierea 
puterii Lui, mai ales în momentul prefacerii şi din prezenţa 
Lui după prefacere, pe altar5?. 

Dar lucrarea lui Hristos în Liturghie nu e despărțită de 
lucrarea Duhului Sfânt. Confesiunile occidentale văd aproa- 
pe numai pe Iiristos: protestanții, prin cuvântul predicii, iar 
catolicii, prin actul transsubstanţierii pâinii şi vinului, prin 
simpla repetare a cuvintelor de instituire ale lui Hristos. 

De fapt în toată Liturghia Hristos e prezent şi lucrător în 
diferite grade şi moduri împreună cu Duhul Sfânt. Unde nu 
e numai cuvântul despre Hristos, sau al lui Hristos, ci şi 
lucrarea Lui în inimi, cu o anumită lucrare de sfințire a lor, 
e şi Duhul Sfânt. Cuvântul e al lui Hristos, dar puterea lui 
pătrunde în inimi, le mişcă, le sfințește, le încălzeşte la ru- 
găciune prin Duhul Sfânt. La săvârşirea Tainei nu se repetă 
numai cuvintele lui Hristos, ci se şi invocă prin rugăciune 
Duhul Sfânt. Căci atunci când se roagă omul, e şi Duhul în 
el. În general totul se cere Sfintei Treimi şi Ea e lăudată tot- 
deauna. lar vrednicia de a sta în faţa Sfintei Mese din altar 
şi de a aduce jertfa nesângeroasă lui Dumnezeu e socotită 
de preot ca venindu-i de la Hristos, sau de la Tatăl prin 
Duhul Sfânt. Duhul Sfânt e considerat ca Cel prin care 
lucrează Hristos în preot sau în credincioși, căci prin Duhul 
işi actualizează Hristos lucrarea mântuitoare săvârşită în 
cursul timpului. | | 

incă de la începutul Liturghiei preotul cere ajutorul 
Sfântului Duh prin rugăciunea: 'Împărate ceresc'. Duhul 
Sfânt e invocat tot mai direct, pe măsură ce Liturghia se 


52. De aceea afirmaţia de sorginte catolică şi protestantă, că par- 
ticiparea la Liturghie este inutilă celor ce nu se împărtăşesc, nu cores- 
punde adevărului. 

apropie de actul jertfirii lui Hristos. in rugăciunea de după 
intrarea cu Sfintele daruri, preotul se roagă: "Să se sălăş- 
luiască Duhul Cel bun al harului Tău peste noi, peste aces- 
te daruri ce sunt puse înainte şi peste tot poporul Tău'. Dar 
încă înainte, îndată după aşezarea darurilor pe Sfânta 
Masă, la cererea diaconului, preotul spune: "Duhul Sfânt să 
vie peste tine, puterea Celui Prea înalt să te umbrească', iar 
diaconul răspunde: "Acelaşi Duh să lucreze împreună cu 
noi în toate zilele vieţii noastre". Duhul nu este cerut numai 
pentru nişte efecte trecătoare în ei, ci pentru o lucrare în ei 
în cursul întregii vieţi. 

În epicleză (în invocarea Duhului pentru prefacerea 
pâinii şi vinului în Trupul şi Sângele Domnului), preotul 
cere pe Duhul de la Tatăl, ca pe Cel prin care Tatăl însuşi 
preface pâinea şi vinul în Trupul şi Sângele Hristosului Său. 
Prefacerea nu e numai o lucrare a lui Hristos, chiar dacă 
pâinea şi vinul se prefac în Trupul şi Sângele Lui, cum nici 
nu S-a întrupat fără lucrarea Duhului în Fecioară. De la 
Tatăl însuşi porneşte lucrarea de prefacere, dar Tatăl o în- 
deplineşte prin Duhul, cum a pornit şi s-a împlinit şi 
creaţia. Tatăl și Duhul nu sunt străini de ceea ce se petrece 
cu Trupul şi cu Sângele lui Hristos, sau cu pâinea şi cu vi- 
nul rânduite spre prefacere. Opera de mântuire săvârşită 
prin întruparea Fiului lui Dumnezeu, prin răstignirea, învie- 
rea Lui şi prin aducerea efectelor ei în fiinţa noastră, e o 
operă comună a Sfintei Treimi. Fiecare Persoană a Treimii 
are partea Ei deosebită în această lucrare, dar ca intreg ea 
e opera Ei comună. Fiul nu lucrează singur mântuirea noas- 
tră. În chenoză (în micşorarea) ce o acceptă Fiul, făcându-se 
ca noi, pentru a liturghisi mântuirea în numele nostru, e 
implicată şi acceptarea unei anumite pasivităţi benevole, 
care îşi atinge momentul culminant în acceptarea stării de 
jertfă, prelungită în prefacerea euharistică. Ea e implicată 
în starea de Miel pe care o acceptă. Păcatul nostru îşi are 
cauza şi în voinţa de a rezolva cele ale noastre de capul 

nostru, ca şi când totul ar depinde de noi. Comuniunea 
deplină nu se poate realiza acolo unde fiecare crede că nu 
are nevoie de celălalt în realizarea fericirii lui. Fiul Se face 
om pentru că Tatăl I-o cere, pentru a implini voia Tatălui; 
şi Se întrupează cu împreuna lucrare a Duhului. Fiul ră- 
mâne ascultător de Tatăl în toată lucrarea mântuitoare a 
noastră,ca să ne facă pe toţi fii. Dar totodată EI are în Sine 
pe Duhul Sfânt, Care-L ţine unit cu Tatăl ca Fiu, spre a ni-L 
da şi nouă ca Duh care ne face să ne simţim fii adoptivi ai 
Tatălui. Tatăl nu are numai iniţiativa întrupării Fiului Său, ci 
şi a prefacerii continue a pâinii şi a vinului în Trupul şi 
Sângele Lui, căci L-a trimis ca să Şi le asume. lar aceasta o 
face tot prin Duhul Sfânt, ca să ne dea prin aceasta şi nouă 
Duhul ca fii, împreună cu Fiul Său. Fiul acceptă continuu 
această transpunere a Sa în stare de jertfă, care duce până 
la capăt destinul de om desăvârşit în raport cu Dumnezeu, 
ca să ne-o sădească şi nouă. 

Despre această supunere a Fiului către Tatăl în toată 
lucrarea de mântuire a noastră, a vorbit Fiul însuşi, încă 
înainte de a Se întrupa, prin cuvântul spus de El prin psal- 
mist, cum ne arată Sfântul Apostol Pavel: "Drept aceea, 
intrând în lume, zice: Jertfă şi prinos n-ai voit, dar mi-ai 
întocmit trup. Arderi de tot şi jertfe pentru păcat nu i-au 
plăcut. Atunci am zis: lată, vin ca să fac, Dumnezeule, voia 
Ta' (Evr. 10, 5-7; Psalm 39, 9-11). În acelaşi sens, spune 
Sfântul Apostol Pavel: 'Şi deşi era Fiu, a învăţat ascultarea 
din cele ce a pătimit'. Aceasta, ca să ne desăvârşească şi 
pe noi prin învăţarea ascultării de fii de la EI (Evr. 5, 8-9). 
Nu poate fi desăvârşire unde nu este ascultare. Căci acolo 
nu poate fi nici iubire. De aceea nici slujba de arhiereu, 
care, deşi o slujbă de autojertfire, e împreunată cu ade- 
vărata mărire, nu Şi-a luat-o Hristos de la Sine, deşi era Fiul 
lui Dumnezeu, ci a primit-o de la Tatăl. 'Şi nimeni nu-şi ia 
singur cinstea aceasta, ci dacă este chemat de Dumnezeu, 
după cum şi Aaron. Aşa şi Hristos nu S-a proslăvit pe Sine 

ca să se facă arhiereu, ci Cel ce a grăit către EI: 'Fiul Meu 
eşti Tu, Eu astăzi Te-am născut'. Căci în alt loc zice: “Tu eşti 
preot în veac după rânduiala lui Melchisedec' (Evr. 5, 4-10). 
Dar chemarea lui Hristos ca arhiereu şi slăvirea Lui ca om 
se face prin Duhul (loan 7, 39), 

lar prefacerea fiind cel mai accentuat act de sfințire a 
unor materii, învrednicite să devină însuşi Trupul şi însuşi 
Sângele Fiului întrupat al lui Dumnezeu, ca să ne sfinţească 
prin împărtăşirea de ele și pe noi, e firesc să se efectueze 
prin Duhul Sfânt. Duhul Sfânt preface pâinea într-un trup 
pnevmatizat, în care simţirile sunt cu totul înduhovnicite, 
ba chiar îndumnezeite, fără a înceta să fie omenești. Când 
în potirul care conţine sângele Domnului se scufundă părti- 
cica '1S' din agneţul prefăcut în Trupul Domnului, preotul 
spune: "Plinirea potirului credinţei Sfântului Duh'. Prezenţa 
Sfântului Duh aflat în trupul lui Hristos intensifică până la 
plenitudine prezenţa Duhului aflat în sânge. lar când se 
toarnă apa caldă în potir, preotul spune: "Căldura credinţei 
plină de Duhul Sfânt'. Credincioșii vor primi, împărtăşindu-se 
din potir, o dată cu Trupul şi cu Sângele Domnului, pe 
Duhul Sfânt, Care va încălzi credinţa lor. Între Duhul Sfânt 
și credinţă este o legătură deosebită. Duhul Sfânt este o 
Persoană reală a Sfintei Treimi, deci are o realitate obiec- 
tivă. Dar realitatea Lui obiectivă e producătoare de cea mai 
adâncă sensibilitate subiectivă. Trupul și Sângele Domnu- 
lui, deşi sunt o realitate obiectivă, obiectivitatea lor e un 
factor izvorâtor de credinţă, iradiind din ele pe Duhul Sfânt. 
Dumnezeu şi toate cele umplute de EI prin Duhul sunt cea 
mai fermă obiectivitate și, în acelaşi timp, o obiectivitate 
iradiantă de cea mai accentuată sensibilitate, manifestată 
în credinţă. Cu cât e cineva mai fierbinte în credinţă, cu 
atât are în aceasta o mai sigură dovadă că e plin de pre- 
zenţa lui Dumnezeu, prin Duhul Sfânt. De aceea, după pre- 
facere, preotul se roagă pentru cei ce se vor împărtăşi de 

Trupul şi Sângele Domnului, ca aceasta să le fie 'spre îm- 
părtășirea cu Sfântul Duh”, aflat în acestea. | 

Dar puterea Duhului care preface pâinea şi vinul în 
Trupul şi Sângele Domnului este în acestea încă înainte de 
prefacerea pâinii şi vinului în ele. În acest sens, lucrează și 
Hristos cel plin în Trupul şi Sângele Lui de Duhul Sfânt, la 
prefacerea pâinii şi vinului în ele. 

Dar în tot cursul Liturghiei, Hristos, cu Care preotul, în 
solidaritate cu comunitatea, este într-un. dialog, în care 
Hristos Îşi comunică prin cuvinte puterea, iar preotul şi co- 
munitatea se deschid prin rugăciunea lor plină de credinţă 
şi de simţirea crescută din acestea, e Hristos care S-a jert- 
fit Tatălui şi a înviat cu trupul plin de Duhul Sfânt și Care 
înaintează acum spre aşezarea din nou pe Sfânta Masă a 
acestei stări permanente de jertfă adusă Tatălui, pentru ca 
îimpărtăşindu-se şi credincioşii de ea să se aducă şi ei Ta- 
tălui ca jertfe curăţite prin Trupul şi Sângele lui Hristos, 
umplute sau transfigurate de Duhul prin înviere. 

În încheiere, s-ar putea rezuma modurile prezenţei lui 
Hristos în Liturghie, sesizate de cei ce cred şi nesesizate de 
cei ce nu cred, în următoarele: 

]. Prin lucrările personale şi împrejurările vieţii. E o pre- 
zenţă prin cuvinte plasticizate, o prezenţă prin puterea 
pusă în aceste cuvinte prin plasticizarea şi menţinerea lor 
in existenţă. 

2. Prin cuvintele lui Hristos din Evanghelie, sau prin 
cele despre Hristos rostite de preot, primite cu credinţă, 
prin rugăciunile de laudă, de mulţumire şi de cerere ale 
credincioşilor, rostite personal sau cântate de comunitate. 
E şi aceasta tot o prezenţă prin putere, dar printr-o lucrare 
mai directă, pentru că şi conştiinţa preotului şi a credin- 
cioşilor e îndreptată mai direct şi cu mai multă simţire spre 
Hristos, ca într-un adevărat dialog. 

3. Prin cuvintele şi gesturile rostite şi săvârşite de preot 
ca ierurgii şi Taine. E o prezenţă prin daruri şi haruri de 

durată. E o prezenţă şi mai accentuată. Prin ele se întăreşte 
şi lucrarea lui Hristos din creaţie. Credinţa prin care cer şi 
primesc credincioşii aceste daruri se manifestă tot prin 
rugăciune. 

Prezenţa prin lucrări din cuvintele rugăciunilor e de di- 
ferite grade, după concentrarea şi insistența rugăciunilor. 
Pe lângă aceea, în rugăciunile Liturghiei gradele prezenţei 
lui Hristos sporesc în măsura înaintării preotului şi a po- 
porului credincios în atmosfera de rugăciune şi a apropierii 
lui Hristos de momentul prefacerii. 

Mai trebuie menţionat că Hristos, prezent şi lucrător 
prin rugăciunile şi chemările (Duhului Sfânt) din ierurgii şi 
Taine, are în Sine imprimate actele mântuitoare, săvârşite 
de El până la Înviere şi Înălţare, pentru a le iradia şi în noi 
în diferite grade. 

4. Prezenţa cu Trupul şi cu Sângele Său sub chipul pâi- 
_nii şi vinului e o prezenţă în care Hristos e de fapt în modul 
cel mai accentuat ca Persoană împreună cu Tatăl şi cu 
Duhul Sfânt, pentru că ne dă nu numai o lucrare prin trupul 
Său, ci însuşi trupul Său jertfit şi înviat, pentru că aşa e 
cerut acum. Hristos care a lucrat tot timpul Liturghiei prin 
cuvântul Său şi prin rugăciunile preotului şi ale comunităţii, 
Își intensifică acum la maximum, prin iradierea Duhului 
Său cel Sfânt, eficiența asupra materiilor de pâine şi vin, 
pentru a Se oferi prin chipurile lor, într-un act de supremă 
iubire și copleşire transformatoare a lor, cu însuşi Trupul şi 
Sângele Său ca jertfă Tatălui şi în acelaşi timp credincio- 
şilor, pentru a se dărui şi ei impreună cu E! şi din puterea 
Lui Tatălui şi unii altora. 

Conştient de această supremă aducere a lui Hristos Ta- 
tălui prin Duhul şi în acelaşi timp credincioşilor în acest act, 
preotul cere în mod precis Tatălui să trimită pe Duhul 
Sfânt, prin epicleză, ca să prefacă pâinea şi vinul în Trupul 
și Sângele "Hristosului Său”. 


CA p ITOLULI 

Proscomidia 
sau rânduiala proaducerii darurilor 
pentru Sfânta Jertfă a lui Hristos 


Davrurile care se vor preface în Trupul şi Sângele Dom- 
nului, o dată cu aducerea lor propriu-zisă lui Dumnezeu 
spre sfârşitul Sfintei Liturghii, se aduc de mai înainte de 
credincioşi şi se pregătesc printr-o rânduială specială, 
inainte de Liturghia catehumenilor sau a celor chemaţi. 

Începând de pe la mijlocul secolului al XIX-lea, s-a sus- 
ţinut părerea că Proscomidia s-a dezvoltat ca o parte deo- 
sebită a Sfintei Liturghii, după ce s-a desfiinţat instituţia ca- 
tehumenatului, când o pregătire scurtă a darurilor pentru 
prefacere, înainte de intrarea cea mare, s-a mutat, de la 
inceputul Liturghiei credincioşilor, la începutul Liturghiei în 
general. În legătură cu aceasta, s-a mai susţinut părerea că 
până la această mutare, scurtul ritual al Proscomidiei nu 
pomenea decât de jertfirea Mielului şi de-abia după această 
mutare, născându-se şi ideea că Liturghia este o reprezen- 
tare a ordinii vieţii Mântuitorului, s-a introdus în Proscomidie 
şi tema nașterii Lui şi, prin aceasta, a jertfirii Pruncului]. 

Dar R. F. Taft a adus argumente, socotite de Felmy deci- 
sive, că o astfel de mutare a Proscomidiei n-a avut loc şi că 
totdeauna pomenirea naşterii Mântuitorului a fost împreu- 


1. Vezi despre aceasta la Karl Kristian Feimy, "Kleine Beitrâge und 
Misszellen zur Liturgik. Der Christusknabe auf den Diskos', în Jahrbuch 
fur Liturgie und Hymnologie, 1979, p. 95-96. 

nată jertfirii MieluluiZ. Între alte argumente Taft a adus şi pe 
acela că în Răsărit, la aducerea darurilor (a prescurilor) de 
către credincioşi se scriau și numele celor ce le aduceau. 
Aceasta o spune deja leronim, în secolul IV. Dar această 
scriere a numelor lor nu putea avea loc decât la începutul 
Liturghiei. (Astăzi aceste nume sunt scrise şi aduse de 
către credincioşii înșiși, ca pomelnice pentru morţi şi pen- 
tru vii). 

Felmy a adus mărturie pentru vechimea temei nașterii 
Domnului, și deci a Pruncului jertfit, şi apoftegmele 7 şi 8 
din Pateric, unde se istoriseşte despre arătarea Pruncului 
jertfit unui bătrân care se îndoia de prefacere. Aceste apof- 
teqgme, aflate sub numele Avvei Daniil, datează de prin se- 
colele V-VIS. 

Felmy vede această îmbinare dintre tema Pruncului şi a 
Mielului jertfit întemeiată în capit. 53 de la Isaia, unde 
Mântuitorul este prezis ca prunc, dar ca Prunc ce Se lasă 
jertfit ca un Miel fără de glas. Dar un motiv pentru prezen- 
tarea lui lisus ca jertfit în vârsta pruncului, şi nu a bărbatu- 
lui, este și textul din Facere 22 despre jertfirea lui Isaac de 
către Avraam. Acesta se învoieşte, ca un chip al Tatălui 
ceresc, să jertfească pe fiul său, Dumnezeu însă admite ca 
Isaac să fie înlocuit cu un mielt. Dar se poate adăuga că 
îmbinarea dintre întruparea lui lisus şi Mielul jertfit la Pros- 
comidie este atestată de ştiri şi mai vechi. 

Amintim întâi un chip al naşterii lui lisus într-un relicvar 
adus în Roma din Betleem şi păstrat acolo, datând din sec. 
al VI-lea. În acest chip Hristos e prezentat în iesle ca o 
jertfă. E un chip despre care Wilhelm Nyssen spune: 'Sub 


2. R. F. Taft, The Great Entrance. A History of the Transfer of Gifts 
and other Preanaphoral Titles of the Liturqy of St. John Chrysostomos 
(Or. Chr. An. 200), Roma, 1975, p. 439. La Felmy, op. cit., p. 97, 98. 

3. PG 65, 156-160. Patericul, ed. rom. de la Râmnicu Vâlcea, 1930, 
p. 52-54. | 

4. Felmy, op. cit., p. lOl. 

bolta peşterii, ieslea Pruncului capătă arhitectura unui 
altar. Pruncul însuşi ia chipul unei negrăite jertfe oferite... 
Biserica primară afirmă nu numai prin icoanele sale, ci şi 
prin cuvintele Sfântului Apostol Pavel, că momentele sin- 
gulare ale mântuirii care s-au petrecut pe pământ cuprind 
totdeauna mântuirea în întregime, şi anume venirea Dom- 
nului în lume şi schimbarea lumii prin venirea Lui'5. 

Nyssen prezintă un text din Sfântul lrineu (la sfârşitul 
secolului Il) în care acesta vede implicată jertfa lui Hristos 
în naşterea Lui: '"Neascultarea strămoşului Adam ne-a prins 
pe toţi în legătura morţii. De aceea era necesar şi drept ca 
legăturile morţii să fie sfărâmate prin Acela care S-a făcut 
om. Deoarece moartea domnea peste trup, era necesar și 
drept să fie supusă tot prin trup, şi astfel omul să fie eli- 
berat de robia ei. Cuvântul S-a făcut trup pentru ca trupul, 
prin care păcatul a ajuns să domnească şi să stăpânească, 
să devină tot el însuşi altfel. Şi de aceea a luat Domnul 
acelaşi trup, cum era şi în Adam, pentru ca EI să lupte pen- 
tru părinţi şi prin trupul lui Adam să biruiască pe acela prin 
care a fost biruit Adam'6. 

Despre vechea implicare a jertfei lui lisus ca Miel în 
naşterea Lui avem dovezi şi în imnele Sfântului Efrem Sirul 
din secolul al IV-lea. Vorbind de ziua naşterii Domnului, 
Sfântul Efrem vede implicată în ea împăcarea prin cruce și 
hrănirea noastră cu trupul Lui cel jertfit în Euharistie: 'Ziua 
Ta este mijlocitoarea şi chezăşia păcii". 'Ziua Ta a împăcat 
cerul şi pământul. Căci în ea s-a coborât cerul la cele pă- 
mânteşti'. 'Ziua Ta de naştere poate împăca pe Cel Drept, 
care Se mâniase pentru păcatele noastre". "Mii de păcate 
ne-a iertat ziua Ta. Căci în ea a venit milostivirea Ta peste 
păcătoși'. "Strugurele copt de timpuriu este aceasta zi, în 


5. Începuturile picturii bizantine, Bucureşti, 1975, p. 82, trad. cărţii 
germane: Das fruhchristliche Byzanz, de Pr. D. Stăniloae şi Lidia Stăniloae. 
6. Demonstrația propovăduirii apostolice. La W. INyssen, op. cit., p. 84. 

care era ascuns paharul mântuirii”. '"Cămări numeroase a 
umplut losif cu grâu. Dar ele s-au golit în vremea foametei. 
Însă un singur spic adevărat a dat pâinea, pâinea cerească- 
nemărginită”. “Pâinea pe care a frânt-o Întâiul născut în pus- 
tie era consumată şi se sfârșea, măcar că o îinmulţea. Dar 
El a frânt o nouă pâine, pe care n-o vor sfârşi nici toate nea- 
murile şi seminţiile”. "Au fost consumate cele şapte pâini pe 
care le-a frânt EI şi s-au sfârşit ca şi cele cinci. Dar pâinea 
cea una pe care a frânt-o EI a biruit zidirea, căci oricât s-ar 
împărţi, ea se înmulţeşte mereu'. "El a umplut vasele cu 
mult vin, s-a băut din ele şi s-a sfârşit cu toată mulţimea lor. 
Dar băutura paharului pe care l-a dat EI, deşi era puţină, 
totuşi puterea ei este uriaşă, nemărginită. E un pahar care 
primeşte în el toate vinurile, şi totuşi simbolul lui este me- 
reu la fel'. "Pâinea cea una pe care a frânt-o nu are hotar; 
şi paharul pe care l-a amestecat nu se poate mărgini'?. 

Aceste imne ale Sfântului Efrem ne pot da şi o expli- 
caţie pentru ce la Proscomidie e înfăţişat lisus ca jertfit în 
vârsta Pruncului: întrucât Fiul lui Dumnezeu S-a făcut trup 
pentru a ne mântui prin jertfa Lui, încă din primul moment 
al naşterii Sale ca om implica în El jertfa Sa viitoare. 
Aceasta a văzut-o duhovniceşte dreptul Simeon şi de aceea 
i-a spus Sfintei Fecioare: "Şi prin sufletul tău va trece sabie' 
(Lc. 2, 35). De aceea ochii 'Fecioarei' privesc în depărtare, 
cu nesfârşită durere, la moartea ce avea să o il ati Prun- 
cul din braţele ei. 

Motivul pentru care Sfântul Efrem Sirul stăruie asupra 
calităţii de pâine a Pruncului ce se naşte e că Hristos S-a 
dăruit de la început în Euharistia Bisericii ca pâine, dar şi 
că Hristos însuşi S-a declarat pe Sine, în legătură cu făgă- 
duinţa că-Şi va da Trupul Său spre mâncare, "Pâinea care s-a 
coborât din cer'. E pâinea care dă viaţă veşnică, spre deo- 


7. Ephraim der Syrer, Lobgesang der Wiiste, în colecţia Sophia, 
Lambertus-Verlag, Freiburg im Br., 1967, p. 29-31. 


180 SPIRITUALITATE ŞI COMUNIUNE ÎN LITURGHIA ORTODOXĂ 


sebire de mâncarea ce nu dădea nemurirea (In. 6, 58). E 
potrivit deci ca, chiar de la naştere, de la pogorârea Lui din 
cer, în trup, Hristos să fie văzut de Biserică drept pâinea co- 
borâtă din cer, care se arată în trup ca într-o pâine văzută, 
ce a venit să hrănească pe oameni în calitate de pâine ce- 
rească, prin Trupul Său ca pâine văzută, plină de dumne- 
zeirea Lui ca pâine nevăzută. Trupul Lui e tocmai mijlocul 
prin care Se dă E! ca pâinea cea cerească şi era firesc ca 
acest trup să ni se dea sub chipul pâinii pentru a reprezen- 
ta cât mai adecvat pâinea cerească. 

În mod special după ce jertfa lui Hristos s-a produs, 
ucenicii Lui şi toţi creştinii văd întipărit în Pruncul lisus tot 
ce avea să facă El pentru mântuirea noastră. Văd că El de 
aceea S-a întrupat, ca să Se jertfească pentru noi şi să ni 
Se dea ca pâine cerească prin trupul Său, ca pâine văzută, 
mijlocitoare a celei nevăzute. Văd că în naşterea Lui e dată 
potenţial răstignirea Lui şi împărtăşirea Trupului Său. În 
jeslea din Betleem văd implicată Golgota şi foişorul Cinei 
celei de Taină. Înţeleg că Hristos S-a născut în Betleem, 
deoarece el înseamnă Casa Pâinii, a pâinii euharistice ce 
avea să ni se dea ca trup jertfit pe cruce8. De aceea Sfântul 
Apostol Pavel vede moartea pe cruce ca o continuare a 
întrupării, adică vede implicată în întrupare realizarea omu- 
lui model prin ascultarea desăvârșită care a mers până la 
moarte: "Şi S-a deşertat pe Sine, chip de rob luând, făcân- 
du-Se asemenea oamenilor. Şi la înfăţişare aflându-Se ca 
un om, S-a smerit pe Sine, ascultător făcându-Se până la 
moarte, şi încă moarte de cruce" (Filip. 2, 7-8). 

Astfel, dacă Sfânta Liturghie este o actualizare pentru 
noi a lucrării mântuitoare a lui Hristos, care începe prin 


8. Pelerina Paula spunea în sec. IV: 'Slăvit să fii, Betleeme, Casa 
Pâinii unde s-a născut Pâinea care S-a coborât din cer'. La Fericitul 
leronim, Epist. 108. Viaţa văduvei Paula, pustnică lângă Betleem. Trad. 
în 'Bibliothek der Kirchenvâter', Minchen, 1914. Hieronymus |, p. 108. 
La W. Nyssen, op. cit., p. 83. 

naștere și sfârşeşte prin moartea urmată de înviere, e firesc 
ca, o dată ce știm că Hristos a trecut prin toate acestea şi 
că actualizarea lor o face ca Cel în care sunt imprimate 
toate acestea, Liturghia să înceapă cu naşterea Lui, dar să 
arate că în ea era implicată jertfa Lui. 

Dar în Hristos care Se naște, Biserica vede nu numai 
Mielul care Se va jerifi, ci şi pe Cel ce a biruit prin moarte 
pe cruce moartea și a fost înălțat pe tronul dumnezeiesc. 
De aceea El, ca pâinea care s-a coborât din cer, poartă în 
Agneţ, pe partea de dedesubt, tăietura crucii, iar pe cea de 
deasupra, numele Lui împreună cu cuvântul NIKA: lisus 
Hristos învinge. Învinge pururea prin crucea care a rămas 
imprimată în adâncul fiinţei Lui. Fiul iul Dumnezeu ni S-a 
făcut prin întrupare pâine spre viaţă, prin faptul că a primit 
crucea, dar a şi învins-o prin aceasta. Toate sunt concen- 
trate în Hristos. Prin copie, Agneţul nu e numai despărţit 
din prescură ca din trupul Fecioarei, ci se și prefigurează în 
el moartea pe cruce. ŞI la fel prefigurează străpungerea 
coastei Lui pe cruce. | 

Noi, cugetând în Hristos sau intrând în legătură cu El 
acum, după ce El a trecut prin toate actele Lui mântuitoare 
ca să primim puterea tuturor acestor acte, începem cu 
nașterea, dar cu o naștere care știm că poartă în ea virtual 
crucea și învierea. 

Dar să mai dăm câteva imne ale Sfântului Efrem Sirul 
care ne prezintă un nou motiv pentru care tema naşterii 
este legată de la început cu tema jertfei lui Hristos: 'Cel 
prea inalt S-a făcut un Prunc și în El era ascunsă comoara 
înţelepciunii, mare cât să ajungă tuturor". "Ei era Crucea ce 
bea laptele Mariei, în vreme ce toate făpturile beau din 
bogăţia Lui"?. 

Prin acestea putem vedea, ca un alt motiv al temei 
Pruncului înfățișat ca jertfit încă la Proscomidie, voinţa de 


9. Op. cit., p. 31. 

a se arăta că din cea mai mare smerenie a Fiului lui Dum- 
nezeu - smerenie de Prunc — porneşte mântuirea tuturor, 
sau puterea mântuirii tuturor. Cel mai smerit şi Cel mai 
nevinovat în jertfa Lui a putut să mântuiască toate. Aceasta 
pentru că nu din El ca om porneau puterile mântuitoare, ci 
din dumnezeirea Lui care e prezentă şi în Euharistie. 

Mai amintim că tema Pruncului jertfit apare şi în viaţa 
Sfântului Grigorie Decapolitul (începutul secolului al IX-lea), 
care converteşte un sarazin după ce acesta a văzut atât la 
Proscomidie, cât şi la Intrarea cea mare şi la inipărtașirea 
credincioşilor, un prunc jertfit!0. 

Dar în legătură cu tema Naşterii Domnului la Proscomi- 
die putem adăuga că Hristos nu e prezent în Sfânta Litur- 
ghie numai din momentul prefacerii pâinii şi vinului în Tru- | 
pul şi Sângele Lui. Din acest moment începe o prezenţă a 
Lui ca a Celui ce Se uneşte cu noi după ce Şi-a terminat 
lucrarea Sa mântuitoare pe pământ şi Se află înălţat la cer, | 
prin chipul pâinii şi vinului. Dar până la această unire El ne 
face oarecum contemporani cu Sine în drumul Său împlinit 
pe pământ pentru noi, sau Se face oarecum El contempo- 
ran cu noi în acest drum străbătut de El. Această împreună 
călătorie cu noi are în ea o anumită tainică realitate. 

După ce o persoană a străbătut mai multe acte, nu 
poate fi văzută ulterior, dacă continuă să fie vie, fără să se 
vadă în ea toate actele săvârşite de ea. Toate sunt concen- 
trate în persoana Sa şi din ele se cunoaște identitatea actua- 
lizată a acelei persoane. Între evenimentele trecute din via- 
ţa ei şi ea însăși nu mai există o separație. Dar prin amin- 
tirea lor, ele devin într-un anumit mod prezente pentru cei 
ce le amintesc. Trecutul este într-un anumit fel prezent, 
fapt caracteristic Sfintei Liturghii, cum s-a remarcat de 
către explicările mai vechi ale ei. Proscomidia e deci nu nu- 
mai o pregătire a darurilor ce vor fi prefăcute în jertfa lui 


10. PG 100, 1201-1204, la Felmy, op. cit., p. 100. 

Hristos, ci şi o anumită proaducere sau proprezenţă a lui 
Hristos cel jertfit. | 

Sfântul Nicolae Cabasila a precizat poate mai mult decât 
toţi comentatorii Sfintei Liturghii dinainte de el deosebirea 
între prezenţa lui Hristos înainte de prefacerea pâinii şi vi- 
nului în Trupul şi Sângele Lui şi cea care începe din acest 
moment: "Acum, zice el, însăşi marea Jertfă şi Mielul cel 
injunghiat pentru lume se vede zăcând pe Sfânta Masă. 
Căci pâinea nu mai este doar un chip (7vnog) al Trupului 
Domnului sau numai un dar purtând icoana (eirova) adevă- 
ratului dar, nici nu mai aduce în sine numai un desen al 
mântuitoarelor Patimi ca într-un tablou, ci este însuşi ade- 
vărul cel adevărat, însuși Trupul Stăpânului celui atotsfânt..., 
Trupul cel răstignit, cel jertfit..., sub Ponţiu Pilat..., este 
Trupul şi Sângele care s-au zămislit de la Duhul Sfânt, s-au 
născut din Sfânta Fecioară, a fost îngropat, a înviat a treia 
zi, S-a înălţat la ceruri şi S-a aşezat de-a dreapta Tatălui'l 1. 

Totuşi de aci nu trebuie dedus că Sfântul Nicolae Ca- 
basila socoteşte că la Proscomidie e numai o 'preinchipuire 
şi prevestire a lui Hristos ca în Vechiul Testament'12. "Tipul" 
şi “icoana” lui Hristos la Proscomidie sunt altceva decât 
'tipul' Lui din Vechiul Testament. De altfel chiar în Vechiul 
Testament există o anumită prezenţă a Cuvântului. Sfântul 
Maxim Mărturisitorul spune că, înainte de venirea văzută în 
trup, Cuvântul lui Dumnezeu "venea spiritual la Patriarhi şi 
Prooroci'. "Preinchipuirea' în Vechiul Testament nu înseam- 
nă că există acolo numai 'chipul' Lui, ci era EI însuşi pre- 
zent în chip. 

Proscomidia se săvârşeşte pe baza faptului împlinit al 
întrupării şi răstignirii lui Hristos, şi acest Hristos întrupat și 
răstignit continuă să fie cu cei ce cred în EI. Gândirea preo- 


1 1. Tâicuirea Dumnezeieştii Liturghii, cap. XXVII; PG 150, col. 425 CD 
12. Diac. Ene Branişte, Explicarea Sfintei Liturghii după Nicolae 
Cabasila, Bucureşti, 1943, p. 199. 

tului la acest Hristos provoacă o anumită prezenţă a Lui, 
deci o prezenţă printr-o anumită lucrare specială a Lui chiar 
în Proscomidie, fără ca această lucrare să producă o pre- 
facere a pâinii şi vinului în Trupul şi Sângele Lui. Dacă sim- 
pla rugăciune către Hristos ne pune într-un fel de legătură 
cu EI, cu atât mai mult actele Proscomidiei. Dacă chiar și 
numai în icoană este o anumită prezenţă lucrătoare a lui 
Hristos, cu atât mai mult trebuie să fie în Proscomidie, nu- 
mită şi ea 'chip' şi 'icoană' a lui Hristos. E o anumită pre- 
zenţă a lui Hristos, Cel ce S-a născut din Fecioară și s-a răs- 
tignit şi a înviat. Proscomidia are cel puţin caracterul unei 
ierurgii, sau al unei sfinte lucrări de pregătire a Tainel Eu- 
haristiei, 

Însuși Sfântul Nicolae Cabasila spune pe de altă parte 
că sfinţirea darurilor sau jertfa preface darurile în însuși 
Trupul care a primit toate acestea, în Trupul răstignit, în- 
viat, înălțat la cer. Actele săvârşite înainte de jertfă înfăți- 
șează prezenţa, sau arătarea Lui desăvârșită, lar cele de 
după jertfă reprezintă împlinirea făgăduinţe! Tatălui, cum a 
spus Hristos însuși, adică pogorârea Sfântului Duh peste 
Apostoli, întoarcerea neamurilor prin ele la Dumnezeu și îm- 
părtăşirea de EI. "Toată mistagogia (Liturghia) e ca o icoană 
a unicului Trup al vieţuirii Mântuitorului, toate părţile ei, de 
la început până la sfârșit, aduc sub privire ordinea și armo- 
nia lor. De aceea psalmii, cântaţi ca într-o introducere, şi 
încă și cele făcute și rostite cu darurile, înainte de aceștia, 
la Proscomidie, arată primul timp al iconomiei lui Hristos... 
Psalmii ce urmează și citiriie Scripturii sfinţesc și ele pe cei 
ce citesc și cântă'15. Dar numai lucrarea lui Hristos prin Du- 
hul Sfânt poate sfinţi pe credincioși, 

Astfel Proscomidia, care se săvârşeşte de preot în afară 
de vederea comunităţii, reprezintă pe Hristos înainte de 


15. Uturglae expositio, P. GQ. 150, 372. În sensul de Proscomidie e 
folosit cuvântul np66eo:q de Patriarhul Gherman, Theoria mystica, PO 98, 
col. 400 A şi 420 P. Vezi la Pr. P. Vintilescu, Liturghiile bizantine, p. 9. 

ieșirea în lume la propovăduire şi la împlinirea actelor Sale 
mântuitoare. Dar Îl reprezintă pe Hristos care işi retrăieşte 
nașterea și viaţa Sa retrasă în vederea. răstignirii Sale. De 
aceea, deși El nu e încă văzut în această perioadă redată la 
Proscomidie, totuși lucrează şi acum în lume, şi lucrarea Lui 
e simțită de preot care reprezintă cercul restrâns al familiei 
Sale, a dreptului Simeon, care-L vede și ca născut, dar și ca 
Cel care va primi răstignirea, sau al proorociţel Ana, care-L 
vede ca Mântuitor, sau al celor apropiaţi de familia Lui care 
vedeau că "Pruncul sporea în înţelepciune, creștea cu tru- 
pul și avea har la Dumnezeu și la oameni' (Lc. 2, 35, 38, 
40, 52). Acum creșteau organele trupești și facultăţile Sale 
omenești pentru a putea sluji ca mijloace de comunicare a 
înțelepciunii Sale dumnezeiești, acum sporea în experien- 
ţele omenești care să poată capta și reda în cuvintele oa- 
menilor, potrivit înţelegerii lor, Taina dumnezeirii Sale și să 
poată arăta la ce înălțime poate ajunge omenescul care are 
ca lpostas pe Dumnezeu. 

Că gesturile preotului de la Proscomidie prefigurează 
pe Hristos care, născându-Se, va avea să se răstignească o 
arată și chipul Lui ca Prunc în potir, deasupra mesei de la 
Proscomidie, chip întemeiat pe viziunea patriarhului Ale- 
xandru al Alexandriei. Noi, cei ce cunoaștem deja pe Hristos 
răstignit, putem vedea în Pruncul ce Se naște pe Hristos cel 
ce s-a răstignit. În El actele acestea nu mai sunt distanţate, 
ci constituie întregimea Persoanei Sale realizate ca om. Ac- 
tele trecutului se concentrează în El, înghițind distanţele 
temporale. Faptele din timp nu se pierd în eternitate, ci 
devin coeterne cu eternitatea, și ordinea lor temporală se 
schimbă în ordine valorică. Jertfa lui Hristos pe cruce ia 
primul loc în dimensiunea eternă în care vieţuiește [Hristos 
după înviere, pentru că e fapta de cea mai mare valoare și 
eficienţă comunitară şi mântuitoare. Totuşi Proscomidia se 
distinge de Sfânta Liturghie printr-o intensitate mai puţin 

accentuată a prezenţei lucrătoare a lui Hristos1+, Acest fapt 


permite înţelegerea ieșirii cu Evanghelia și a citirii ei, ca 
ieşire a lui lisus Hristos la propovăduire chiar azi. 

Dar întrucât naşterea şi răstignirea lui lisus constituie 
baza unei lucrări permanente a lui Hristos, deci şi în Pros- 
comidie şi în Sfânta Liturghie, se poate socoti că lisus e 
prezent cu lucrarea Lui întreagă în mod actual prin actele 
Proscomidiei, cât şi prin cele ale Sfintei Liturghii, în grade 
diferite. Aceste două grade de prezenţă şi de lucrare se 
succed, dar uneori se şi suprapun. În Hristos cel etern e 
lucrător trecutul, dar și prezentul şi viitorul, între care dis- 
tanţele au dispărut. Trecutul, prezentul şi viitorul sunt con- 
densate, nu despărțite. lar aceasta o trăiesc şi credincioşii. 
Ei pot trăi toate actele lui Hristos ca prezente şi ca viitoare. 
Ei se pot închina lui Hristos Cel răstignit odinioară, ca Celui 
ce se răstigneşte acum, şi pot să-şi concentreze privirea 
intâi asupra lui Hristos Cel înviat, apoi asupra lui Hristos 
care Se naşte şi se răstigneşte. Eternitatea lui Hristos nu e 
un gol lipsit de faptele săvârşite de E! în timp, ci e plină de 
ele, dar acestea pot fi inversate după voia şi trăirea credin- 
cioşilor. 

Aşa cum în prefacerea euharistică nu se arată numai un 
moment trecut din viaţa lui Hristos, ci şi un act prezent, aşa 
in pregătirea Agneţului ca chip al lui Hristos care Se naşte 
şi se răstigneşte, nu se arată numai viaţa necunoscută a lui 
Hristos dinainte de ieşirea la propovăduire, adică nu se in- 
dică numai această perioadă trecută din viaţa Lui, ci se 
arată şi caracterul actual al acelei perioade. Toată Sfânta 


14. Sf. Nicolae Cabasila spune: "Pâinea a rămas pâine, primind 
numai calitatea de a fi darul lui Dumnezeu, şi de aceea poartă chipul 
(tipul) Trupului Domnului în prima vârstă, pentru că şi acela era dar de 
la început... De aceea e ca născut de curând şi aşezat în iesle... Darurile 
se acoperă, pentru că şi atunci era încă acoperită puterea lui Dumnezeu 
cei întrupat, până ce a venit timpul minunilor“ (Liturgiae expositio, PG 
150, 389). 

Liturghie nu e numai o istorisire a ceea ce a făcut firistos 
“în trecut, ci şi o prezenţă a lui Hristos lucrător acum. În 
Sfânta Liturghie totul e prezent, fără a se anula trecutul. 
Despărțirea între trecut şi prezent e depăşită. Hristos este 
ieri şi azi Acelaşi. Aflându-Se în cer, Se află deasupra des- 
părțirilor proprii timpului. Noi înşine, într-o viață adâncită 
duhovniceşte, nu trăim propriu-zis un prezent separat de 
trecut şi viitor. Cu cât îimbătrânim şi creştem duhovniceşte, 
faptele trecute, pe care odinioară le-am săvârşit fără să ne 
dăm prea mult seama de semnificaţia și urmările lor, ne 
devin mai prezente și ne preocupă mai mult. În prezent e 
trăit şi mai deplin trecutul, şi ne este prezent, ca un avertis- 
ment sau ca o nădejde, şi mai puternic viitorul, sau viitorul 
nu mai scapă de sub vederea noastră cu eficienţa lui 
proiectată asupra noastră. Am început să intrăm de aici în 
zona eternității. 

“Cu atât mai mult Se află Hristos, sub chipul Agneţului, 
lucrător în prezent, dar plin de retrăirea trecutului şi pregă- 
tit spre lucrarea viitoare. Şi alături de EI este Maica Dom- 
nului cu toţi cei adormiţi în credinţa în EI, retrăindu-şi tre- 
cutul şi lucrând cu nădejde pentru mântuirea noastră. Ba şi 
toţi cei ce cred în Hristos, aflându-se încă în viaţă. Toţi gus- 
tă, cu cât devin mai maturi duhovniceşte, eternitatea lui 
Hristos, plină de faptele Lui mântuitoare, trecute, dar şi 
prezente în lucrarea lor. Totuşi îşi amintesc de naşterea și 
de răstignirea Lui şi trăiesc cu EI în prezent lucrarea aces- 
tor fapte ale Lui din trecut şi înaintează spre efectele lor 
viitoare în ei. Taina fiinţei omului stă şi în faptul că el nu e 
închis în momentele succesive, întrerupte şi despărțite ale 
timpului, ci aparţine tot mai mult eternității. 

Vom vedea acestea în cele următoare, trecând la expli- 
carea pe rând a cuvintelor şi gesturilor preotului din cursul 
Proscomidiei. 

Preotul stând în mijlocul bisericii, cu faţa spre Sfântul 
Altar, cere lui Dumnezeu “să trimită mâna Lui dintru înălți- 

mea locașului Său (ceresc), ca să-l întărească spre slujba 
ce-i este pusă înainte, pentru ca stând înaintea Sfintei Sale 
Mese să săvârșească neosândit lucrarea sfântă a jertfei 
celei fără de sânge'. Deci puterea lucrătoare a lui Dum- 
nezeu vine de pe acum asupra preotului şi în fiinţa lui. In- 

_trând apoi în Sfântul Altar, face trei închinăciuni înaintea 
Sfintei Mese, sărutând Sfânta Evanghelie, Sfânta Cruce şi 
Sfânta Masă. Închinăciunea e totdeauna întreită, pentru că 
întreit e Dumnezeu, și însoţită de semnul crucii, pentru că 
amintirea crucii lui Hristos trebuie să ne însoţească de câte 
ori ne gândim la Dumnezeu. lar Sfânta Evanghelie, Sfânta 
Cruce și Sfânta Masă sunt fHristos cel ce a învăţat, s-a răstig- 
nit şi prezintă în continuare până la sfârşitul lumii jertfa cea 
pentru noi (care se face arătată, sub chipul pâinii şi vinului, 
şi pe Sfânta Masă), înaintea “altarului celui adevărat" (Evr. 8, 
2), unde "pururea mijlocește pentru noi' (Evr. 7, 25). 

Totul arată o coborâre a cerului pe pământ. 'Mâna 
Domnului" coboară din cer peste preot; aflându-se în faţa 
Sfintei Mese văzute, se află în mod real în faţa Mesei celei 
nevăzute din cer, unde Mielul stă pururea înjunghiat între 
tron și cele patru fiinţe și cei douăzeci și patru de bătrâni 
(Apoc. 5, 6), 

Închinarea de trei ori cu veșmintele în mână, o dată cu 
rostirea cuvintelor: 'Dumnezeule, curățeşte-mă pe mine, 
păcătosul', apoi iarăși la începutul Proscomidiei, precum și 
inainte de ieșirea cu darurile şi de prefacere, arată cum 
sporesc gradele prezenţei Sfintei Treimi, și în primul rând a 
lui Hristos, cum şi conștiința preotului despre acest fapt 
care-l umple tot mai mult de sentimentul păcătoşeniei sale. 

Apoi preotul se îmbracă în odăjdiile preoțești, care-l ri- 
dică din planul vieţii obișnuite și-l arată împodobit în veş- 
mântul de curăţenie şi de lumină al harului, și prin care va 
lucra cele ale mântuirii, se va încinge cu putere şi va face 
activ harul preoţiei sale în împlinirea acestei slujbe. 


a... 

După aceea se spală pe mâini şi se roagă ca această 
spălare văzută să fie însoţită de spălarea nevăzută a sufle- 
tului de toate gândurile străine, scufundat în cele nevino- 
vate, ca înconjurând astfel jertfeinicul pe care Se aduce 
prin el jertfă Însuşi Domnul nostru, să fie în stare să audă 
glasul iaudei ce I-o aduc îngerii şi să poată vesti cu înţele- 
gere şi cu efect mântuitor minunile mântuitoare ale Dom- 
nului. Căci minuni face Domnul prin jertfa Lui şi minune e 
coborârea Celui Atotputernic la starea de jertfă pentru ca 
să ne înalțe şi pe noi la blândeţea şi jertfelnicia Lui, de care 
e legată mântuirea noastră. Conştient de micimea sa în ra- 
port cu lucrarea sfântă pe care o începe, mijlocind prin ea 
jertfirea lui Hristos pe Sfânta Masă, preotul continuă să se 
roage: 'Izbăvește-mă, Doamne, şi mă miluieşte'. 

Venind apoi la proscomidiar, după ce se închină iarăși 
de trei ori, cerând: "Dumnezeule, curățește-mă pe mine, pă- 
cătosul', preotul arată că nu săvârşeşte numai un simbol 
gol de prezenţa lui Hristos, ci că în ceea ce va săvârşi, pre- 
zenţa prin lucrare a lui Hristos va fi şi mai accentuată. 

După această închinare, preotul duce prescura şi copia 
cu amândouă mâinile până în dreptul frunţii, arătând că 
porneşte pregătirea jertfei mântuitoare a lui Hristos de la 
amintirea iconomiei mântuirii, a cărei temelie a pus-o 
Hristos prin răstignire şi prin curgerea sângelui din coasta 
Lui străpunsă cu sulița, sânge prin care s-a făcut izvorul 
nemuririi oamenilor. Prescura cu copia lângă ea reprezintă 
şi are într-un anumit grad pe Hristos, Care pe de o parte s-a 
răstignit, pe de alta se va răstigni, plin de amintirea şi de 
continuarea ei în fiinţa Lui. Trecutul îl leagă cu viitorul prin 
prezent, prin intenţia de a-l menţine veşnic în Sine şi de a-l 
face eficient până la sfârşitul lumii. Sângele lui Hristos curs 
odată va dărui nemurirea până la sfârşitul lumii tuturor 
celor ce-l vor bea în taina Euharistiei, căci în el e însăși 
dumnezeirea lui Hristos, e viaţa nemuritoare, cum nu e în 
sângele — primit prin părinţi — celui ce se naşte de la Adam. 

Dar ca să se poată bea continuu de toţi cei ce cred în EI, 
acest Sânge trebuie să fie mereu gata spre a se da. | 

După acest preambul, preotul binecuvintează iarăşi în 
semnul crucii prescura cu copia, reamintind, prefigurând şi 
actualizând într-un anumit grad răstignirea trupului lui 
Hristos, rostind, ca la începutul oricărei ierurgii sau slujbe, 
cuvintele: "Binecuvântat este Dumnezeul nostru, totdeau- 
na, acum şi pururea şi in vecii vecilor. Amin'. Binecuvântat 
să fie Dumnezeu în veci de către noi, deci şi noi să avem 
prilejul să-L binecuvântăm în veci pe EI, Care a binevoit ca 
Fiul Său să Se facă om din dragoste negrăită pentru noi, 
sau pâinea cerească a vieţii să se facă trup omenesc, care 
să se jertfească pentru noi şi să ni se dea sub chipul pâinii 
ce hrăneşte viaţa noastră, ca pâine spre viaţa veşnică a 
trupului nostru. i 

Prin cuvântul nostru de laudă adresat lui Dumnezeu, 
făcut nouă posibil prin trup, arătăm că ni s-a dat cuvântul 
spre a-l folosi în primul rând spre lauda noastră şi binecu- 
vântarea lui Dumnezeu, spre a răspunde cu lauda noastră 
darurilor Lui şi cuvintelor ce ni le spune EI întâi prin toate 
lucrurile şi binefacerile ce ni le-a dat şi continuă să ni le 
dea. Căci toate işi au originea ultimă şi unitară în Cuvântul 
ipostatic dumnezeiesc. Laudei lui Dumnezeu trebuie să-l 
închinăm prima dată orice cuvânt al nostru, care îşi are ori- 
ginea în El, mai ales când urmează să primim darurile Lui 
şi cu deosebire darurile mântuirii noastre prin Fiul Lui cel 
intrupat. Toate cuvintele noastre pornesc din Cuvântul 
ipostatic dumnezeiesc şi trebuie să fie un răspuns la cuvin- 
tele Lui. Cuvântul nostru prim binecuvintează pe Dumnezeu 
Cuvântul (şi inclusiv pe Tatăl şi pe Duhul Sfânt), dar face 
semnul crucii peste prescură, sau peste pâinea ce ni s-a 
dat, ca mijloc de susţinere şi ca chip al trupului nostru din 
care Îşi va lua și Fiul Său trupul spre a-l jertfi Tatălui pentru 
noi şi spre pilda noastră. Numai printr-un trup jertfit se 
poate cineva uni în mod curat cu ceilalţi fraţi ai săi. Numai 


ÎI PI E E A E CI N 6 N A N RER 

un trup jertfit se uită pe sine şi e curat de plăcerea carnală 
şi lipsită de orizont a egoismului. Numai un trup jertfit e un 
trup înduhovnicit şi dătător de viaţă altora. Aceasta ne-o 
arată Hristos prin trupul Lui jertfit. 

Cuvântul implicând sufletul înţelegător şi comunitar, 
trupul omenesc şi pâinea formează cele trei componente 
sau daruri principale ale realităţii vieţii noastre. Pâinea ne 
întreţine trupul, făcând din el când se umple de viaţă spi- 
rituală mijloc de sesizare şi rostire a Cuvântului dumneze- 
iesc. Trupul hrănit de pâine face posibil cuvântul nostru 
care trebuie adresat în primul rând lui Dumnezeu şi apoi 
semenilor noştri cu iubire. De aceea prin trupul Său, Fiul lui 
Dumnezeu ne poate dărui viaţa veşnică, jertfindu-Se sau 
dându-ni-Se ca mâncare sub chipul pâinii pământeşti ce 
întreţine viaţa noastră pământească, prin care ne pregătim 
spre viaţa cea veşnică, cerească. Cuvântul semenului ca 
atenţie a lui faţă de noi, ca expresie comunicată nouă a 
sensurilor existenţei, experiată de el, ne hrăneşte, pentru că 
se hrăneşte din cuvântul desăvârşitei iubiri şi cuprinzător al 
tuturor sensurilor aflătoare în Cuvântul dumnezeiesc. Cu- 
vântul dumnezeiesc ce-şi arată iubirea supremă în jertfirea 
trupului Său este pentru noi pâinea vieţii noastre veşnice. 
E! include şi pâinea vieţii noastre pământeşti în Sine. El Se 
uneşte cu trupul nostru, cum se uneşte și cuvântul nostru 
cu trupul nostru care se hrăneşte şi cu pâinea, întrucât e 
trup cuvântător, prefăcând-o în el. De aceea trupul nostru 
se umple prin cuvânt de un conţinut spiritual şi de viaţă 
spirituală cu atât mai mult cu cât se uneşte mai mult cu 
Cuvântul dumnezeiesc. Trupul nostru pe care-l ia Cuvântul 
dumnezeiesc e prefăcut astfel în pâinea vieţii, care începe 
acum să se actualizeze spre viaţa noastră veşnică şi pentru 
care preotul binecuvintează pe Dumnezeu în Treime, în 
numele comunităţii. 

Menţionăm că prescură înseamnă aducere, aducerea 
pâinii ca susținătoare a vieţii noastre, deci în fond aduce- 

rea noastră lui Dumnezeu. Dar întrucât noi aducem ceea ce 
avem de la Dumnezeu, e şi o aducere a Fiului Său, Care S-a 
făcut trup în numele nostru. De aceea prescura are pe ea 
o pecete formată din semnul crucii şi pe cele două părţi de 
sus ale crucii literele IS HS, iar pe cele două părţi ale bra- 
ţului de jos: NI KA, ceea ce înseamnă în total: lisus Hristos 
învinge. De acum numai partea aceasta reprezintă trupul 
lui Hristos. Prescura întreagă din care se scoate această 
parte reprezintă pe Maica Domnului, care la rândul ei repre- 
zintă întreaga umanitate ce se dăruieşte lui Dumnezeu prin 
eal5. Partea aceasta care reprezintă trupul lui Hristos poar- 
tă de la naştere crucea biruitoare, crucea care rămâne înti- 
părită în EI în veci, deci şi după ce a suportat-o. Dar prin 
cruce Hristos a biruit moartea, pentru că a biruit păcatul 
afirmării egoiste de sine, care e pricina morţii. Crucea în- 
vinge moartea pentru că învinge plăcerea păcatului, pentru 
că e jertfa de sine adusă de lHristos Cel fără de păcat lui 
Dumnezeu şi, prin aceasta, înlăturarea păcatului despărţi- 
tor dintre om şi Dumnezeu, izvorul vieţii. 

În Liturghierul românesc această parte se numeşte ag- 
neţ (din slavonescul însemnând miel, care are origine co- 
mună cu latinescul agnus). În Liturghierul grec i se spune 
numai "sfânta pâine', sau "pecetea'16. Dar faptul că preotul 
spune când taie această parte din dreapta şi stânga 'miel', 
arată că nu e greşit să i se spună 'agneţ'. 

După aceea preotul înseamnă din nou de trei ori cu co- 
pia prescura în semnul crucii, zicând de fiecare dată: "Întru 


15. Patriarhul Gherman al Constantinopolului zice: "lar prescura 
(prosfora), care se numeşte şi pâine şi binecuvântare şi pârgă, din care 
se taie trupul Domnului, închipuieşte pe Prea Curata Fecioară, care, 
după bunăvoința Tatălui şi învoirea Fiului Său, a Cuvântului, şi după 
sălăşluirea dumnezeiescului Duh — primind în sine pe Unul Născut Fiul 
lui Dumnezeu şi Cuvântul, L-a născut Dumnezeu desăvârşit şi om 
desăvârşit" (Theoria mystica, PO 98, col. 397 CD). 

16. Ieparixov. Ed. Sf. Sinod al Bisericii Eladei, 1971, p. 65. 

pomenirea Domnului şi Dumnezeului şi Mântuitorului nos- 
tru lisus Hristos". Acum nu mai binecuvintează numai pe 
Dumnezeu în general, ci pomeneşte pe lHristos Mântuitorul 
îndeosebi. Atenţia se concentrează la persoana lui Hristos 
şi la tot ce a făcut EI pentru mântuirea noastră. Şi îndată 
preotul desparte cu copia partea prescurei cu pecetea din 
latura dreaptă a ei, zicând: 'Ca un miel spre junghiere S-a 
adus". Apoi din latura stângă, zicând: 'Și ca o oaie, fără de glas 
împotriva celui ce-o tunde, aşa nu Şi-a deschis gura Sa'?. 

Deşi tăierea aceasta reprezintă începutul despărțirii tru- 
pului Domnului din Fecioara, deci nașterea Lui, totuşi gân- 
dul e îndreptat spre Mielul care Se jertfeşte, adică spre 
răstignire. Aceasta mai vrea să spună că şi în naştere e 
implicată răstignirea. leşirea în lume ca om din Fecioara 
Maria implică în ea înaintarea spre răstignire. De fapt noi 
cei de azi cugetăm pe Hristos cu toate cele săvârşite cu EI: 
cu naşterea şi cu răstignirea, sau cu naşterea acceptată în 
vederea răstignirii. | 

lar simbolul pâinii care se vede e unit cu simbolul Mie- 
lului, care nu se vede, dar de care se vorbeşte. Şi gestul 
tăierii uneşte în sine atât amintirea nelipsită de o anumită 
actualizare a naşterii lui Hristos şi a răstignirii Lui, cât şi a 
Mielului care Se jertfeşște pentru noi. Cel ce Se naşte e Mie- 
lul care Se va jertfi, singurul jertfit. El Se naște ca Miel de 
jertfă. Dar Se naște şi cu trup ce se dă spre mâncare și se 
va da pururea. | 

Prin Miel se indică mai accentuat faptul că Hristos e 
pâine vie şi Miel ce Se jertfeşte. Pâinea e făcută să fie mân- 


17. În Liturghierul grec, ed. cit., p. 65, se folosește pentru prima 
despărţire cuvântul np6Barov, care ar putea fi tradus cu 'oaie', şi pentru 
a doua tăiere, cuvântul auvoc. Această ordine reproduce exact ordinea 
din textul Septuagintei Is. 53, 7. În româneşte s-a inversat. Dar npâfarov 
are şi înţelesul de miel. 

Prin aceasta se unește iarăşi amintirea Naşterii, când lisus e Mielul 
mic destinat jertfirii, cu amintirea Mielului mai mare, care se va răstigni. 


13 - Spiritualitate şi comuniune în Liturghia Ortodoxă 

cată, şi Mielul să fie jertfit. Hristos e Pâinea conştientă ce 
Se dă voluntar spre mâncare şi Mielul conştient ce Se jert- 
feşte de bună voie. Spunându-l-se de acum 'Miel fără de 
glas", se arată că El a suferit durere prin răstignire şi, în 
acelaşi timp, că EI a primit această durere cu toată blânde- 
ţea, fără să protesteze sau să Se plângă. Cine protestează 
şi se plânge e slab. Hristos era slab ca om, dar în supor- 
tarea durerii era tare pentru că era totodată Dumnezeu. 
Aceasta e măreţia uluitoare a lui Dumnezeu descope- 
rită în Hristos: Dumnezeu Se iace Miel de jertfă, fără să Se 
plângă, Miel care-şi stăpâneşte durerea cu puterea blân- 
deţii, capabilă să îmblânzească pe oamenii ispitiţi la ceartă, 
la ură, la proteste şi la plâns. EI a făcut-o aceasta pentru a-i 
preface pe oameni din fiare în miei, care nu-şi apără prin 
ură, prin ceartă şi prin protest interesele lor. El, Care putea 
grăi cu glas care să întreacă orice tunet, acceptă să primeas- 
că moartea fără să cârtească. El, Care putea pleda nevi- 
novăţia Sa infinit mai convingător decât orice avocat, tace. 
E mai tare smerenia şi nevinovăția care tace decât orice 
arătare a ei prin cuvânt. Sfântul Efrem Sirul zice: "Maria pur- 
ta Copilul tăcut în care erau ascunse toate graiurile'18. 'Era 
tăcut ca un prunc mic, şi în acelaşi timp dădea tuturor făp- 
turilor toate poruncile Sale'!19. Cine tace din înţelepciune 
are în el nu numai blândeţea, ci smerenia ce nu vrea să se 
impună, căci nu e stăpânit de frica de a nu fi luat în seamă, 
dar și toate înțelesurile şi toate cuvintele sau raţiunile lu- 
crurilor cu neputinţă de exprimat în mod distinct. În blân- 
deţe e conştiinţa puterii infinite şi a înţelepciunii atotinţe- 
legătoare și atotcuprinzătoare. Cel blând se odihnește sigur 
de sine în această înţelepciune. Tot Sfântul Efrem Sirul mai 
spune: "Biruitorul a coborât jos pentru a fi biruit, nu de Sa- 
tan, pentru că pe acesta la biruit şi l-a înecat. EI a fost bi- 
ruit de iudeii ce L-au răstignit. Dar EI a biruit prin dreptatea 


18. Lobgesang der Wuste, p. 10. 
19. Op. cit., p. 11. 

Sa şi a fost în acelaşi timp biruit de bunătatea Sa'20. A 
învins pentru că S-a lăsat învins de bunăvoie, din bunătate. 
EI a biruit întrucât S-a lăsat biruit. "EI a biruit pe cel tare şi 
a fost biruit de cei slabi. Ei L-au răstignit pentru că li S-a 
predat EI însuşi. El S-a lăsat învins ca să învingă. EI a învins 
în pătimirile primite de bunăvoie. A învins prin mila Sa'Zl. 

Numai acest Miel poate mântui, pentru că numai EI 
poate înnobila pe oameni, imprimându-le simţirea de Miel. 
Dacă in starea de păcat omul este homini lupus, în Hristos 
se poate ajunge la starea de homo homini agnus. Din jert- 
fa Lui se poate da celor ce cred în EI puterea unei morţi 
care implică în ea suprema putere a Duhului, care înlătură 
omorârea Duhului din om prin Duhul cu care poate învinge 
moartea. Cei din Vechiul Testament au simţit vag — prin re- 
velaţia de acolo — că mielul reprezintă prin blândeţea lui 
umanitatea mântuită. Dar numai Fiul lui Dumnezeu a putut 
înfăptui în Sine acest început al adevăratei umanităţi, al 
umanităţii mântuitoare şi mântuite. Mielul pascal din Ve- 
chiul Testament arăta vag năzuinţa omenirii de a 'trece' de 
la robia păcatului la libertatea stăpânirii peste păcat şi 
comuniunii iubitoare cu Cel Atotputernic faţă de păcat. Fiul 
lui Dumnezeu cel întrupat, Mielul adevărat, ne trece cu ade- 
vărat la această libertate, căci El este şi ca om unit cu Tatăl, 
a Cărui libertate atotputernică nu e stăpânită de nimic. 

Libertatea Lui neslăbită Şi-a arătat-o în primirea crucii. 
Căci în dăruirea de Sine, până la moarte, fără opunere, din 
iubire, Se arată în cea mai mare libertate și putere. 

Şi numai ieşirea noastră din limitele sinelui egoist ne 
pune în legătură cu EI, izvorul vieţii şi al libertăţii. Sfântul 
Efrem Sirul zice: 'Silită de acest Miel al vieţii, moartea a dat 
din sine pe drepţii care au ieşit din gropile lor'. Blândeţea 
învinge prin siguranţa de sine slăbiciunea ce se manifestă 


20. Op. cit., p. 45. 
21. Ibidem. 

în ură, în ucidere, în moartea celor ce se urăsc. Ea poate 
aduce la viaţă victimele urii, căci în ea e puterea lui Hristos. 
El a putut învinge moartea pe care l-au produs-o cei plini 
de ură, pentru că a rămas tare, a trecut cu sufletul tare prin 
moartea trupului. “intre miel şi Miel stăteau apostolii. Ei au 
mâncat mielul pascal, dar şi Mielul adevărat". "Apostolii stă- 
teau între simbol şi realitate. Ei au văzut cum s-a rupt sim- 
bolul şi cum a apărut realitatea'Z?. 

Se mai poate spune că, precum Hristos ca Mielul ade- 
vărat, blând prin conștiința tăriei şi a iubirii Sale, a înlăturat 
mielul inconștient, ca simbol, tot aşa Pâinea adevărată care 
se preface în Trupul Lui, ca pâinea ce se dăruieşte volun- 
tar din iubire, a înlăturat simbolul pâinii nedospite. Sfântul 
Efrem Sirul zice, urmând lui Hristos (In. 6, 58): 'Prin pâinea 
pe care ne-a frânt-o Domnul, a dispărut pâinea nedospită, 
din care, mâncând, cei ce mâncau mureau'25. lar Simeon 
Tesaloniceanul zice la rândul său: 'lar preotul scoțând din 
mijlocul prescurei acea părticică de pâine dospită, arată 
prin aceasta cum din firea noastră, iar nu din altă fiinţă, S-a 
întrupat Mântuitorul, şi din o femeie binecuvântată şi sfântă, 
din cea pururea fecioară'24%. Pâinea însufleţită a Trupului Său 
se desprinde din pâinea însufleţită a trupului Maicii Sale. 

Plasarea în prezentul continuu a celor ce le săvârşeşte 
preotul la Proscomidie, fără să se uite că aceasta o face pe 
baza trecutului, se arată nu numai în emoția cu care preo- 
tul împlineşte aceste acte, ci şi în dialogul dintre diacon şi 
preot. De fapt preotul dă la trecut numai cuvintele din Is. 
53, 7, care arată şi ele că Isaia vede viitorul lor în trecut, 
iar prin preot se perpetuează în prezent lucrarea mântui- 
toare a lui Hristos în baza jertfei trecute. De aceea, după ce 
preotul a scos Agneţul din prescură, diaconul zice la pre- 


22. Op. cit.. p. 47. 
23. Op. cit., p. 48. 
24. Op. cit,, p. 97. 

zent către preot: 'Junghie, părinte”, iar preotul înjunghiind 
în chip cruciş, sau sfâşiind prin cruce Mielul dumnezeiesc, 
identic cu Pruncul ieşit din trupul Fecioarei, spune: 'Jun- 
ghie-se Mielul lui Dumnezeu, Cel ce ridică păcatul lumii, 
pentru viaţa şi mântuirea lumii". 

injunghierea crucişă se face după aşezarea Agneţului 
cu faţa în jos, arătând că întruparea şi jertfa lui Hristos s-a 
făcut pentru cei de jos, pentru folosul lor şi că jertfa depli- 
nă a lui Hristos are ca premisă smerenia Lui deplină, până 
la ascunderea totală a feţei Sale, în care licărea Dum- 
nezeirea. Aceasta o arată preotul încă şi mai înainte, spu- 
nând în continuare, după Isaia, la tăierea Agneţului din par- 
tea de sus indicând venirea lui Hristos de sus: “Întru smere- 
nia Lui judecata Lui s-a ridicat", adică în smerenia Lui s-a 
arătat înţelepciunea judecății Lui înalte, criteriul judecății 
adevărate a faptelor omeneşti. Cine nu se smereşte nu se 
inalţă ca om în judecata lui. Această smerire sau chenoză 
e atât de mare, pentru că Cel ce a asumat-o e dintr-un 
neam, dintr-o obârşie supremă, pe care n-o poate spune 
nimeni, fapt exprimat de preot în continuare, tot după 
Isaia: “lar neamul Lui cine-l va spune?'. Nu poate spune ni- 
meni neamul Lui necunoscut care, după atâta smerenie, se 
ridică din nou până la suprema înălţime de unde a venit. 
Neamul Lui e mai presus de cuvânt. Dar nici neamul Lui de 
jos nu poate fi spus, pentru că nu are un tată care e legat 
cu un neam. 

Aceasta o spune şi în mod direct preotul după aceea, 
la rugămintea la prezent a diaconului: 'Ridică, părinte", fapt 
care indică din nou o actualitate prezentă atât a naşterii, 
cât şi a morţii, dar şi a înălţării lui Hristos. Preotul scoate de 
tot Agneţul din prescură, prinzându-l cu copia din dreapta, 
zicând în toate cele trei sensuri: "Că s-a ridicat de pe pă- 
mânt viața Lui'. Scoaterea Agneţului înseamnă în acelaşi 

timp naşterea Lui din Fecioară, dar şi ieşirea şi inălţarea Lui 
dintre oameni, prin moarte25. 

O anumită prezenţă bazată pe trecut a jertfei lui Hristos 
o exprimă şi dialogul dintre diacon şi preot, când preotul, 
aşezând Agneţul cu faţa în jos, la cuvântul diaconului: 
“Junghie, părinte”, îl taie cruciş până la coajă, arătând moar- 
tea lui Hristos, dar nu desfiinţarea ipostasului Lui. Întors cu 
faţa în jos, Agneţul e tăiat până la coajă în semnul crucii, 
arătându-se că a suferit o adevărată sfâşiere a trupului prin 
moarte, şi aceasta cu faţa către oameni, sau în lay oarea 
lor, fără a înceta ca unitate de persoană. 

După ce a primit moartea, faţa lui lisus se întoarce în 
sus, arătând că moartea primită pentru oameni e jertfa 
adusă Tatălui. Dar prin aceasta moartea Lui se face şi izvor 
de putere. Moartea Lui adevărată, dar şi puterea Lui îndată 
după moarte, se arată în faptul că din coasta Lui au ieşit 
sângele şi apa preacurate pline de Duhul Sfânt, sânge care 
va da viaţă nemuritoare celor ce-l vor bea şi apă cu care se 
vor spăla păcatele celor ce se vor boteza în numele Sfintei 
Treimi. Dar chiar sângele Lui, pe care-l vor bea cei ce cred 
în Sfânta Împărtășanie, are în el şi apă, căci nu numai sân- 
gele, ci şi apa este principiu de viaţă pentru trupul ome- 
nesc. Trupul nostru înaintează spre eternitate când îşi cu- 
răţeşte de pornirea spre păcat sângele şi apa din el şi se 
umple de Duhul Sfânt prin sângele şi apa preacurate ce au 
curs din coasta lui Hristos. 

De aceea preotul, după ce împunge cu copia sub nu- 
mele lisus, adică în omul lisus, întors prin jertfa Lui, în nu- 
mele umanităţii îndeobşte, cu faţa spre Tatăl, faţă pe care 
acum Tatăl o iubeşte în fiecare om (cum zice Sfântul Chiril 


25. Sf. Nicolae Cabasila, op. cit., PG 150, col. 384: "Că precum 
această pâine a fost despărțită din cea de aceeași fire pentru a se aduce 
lui Dumnezeu şi a se sfinţi, la fel şi Domnul a plecat dintre oameni, de 
a căror fire S-a făcut părtaş, și ca un miel a fost dus la junghiere și în 
felul acesta s-a ridicat de pe pământ viaţa Lui”. 

din Alexandria în Inchinare în Duh şi Adevăr), toarnă îndată 
în potir vin şi apă, zicând întâi cuvintele: 'Unul din ostaşi cu 
sulița coasta Lui a împuns'", apoi cuvintele: 'Și îndată a curs 
sânge şi apă; şi cel ce a văzut a mărturisit şi adevărată este 
mărturisirea lui' (In 19, 34-35). | 
Precum pâinea e trupul virtual, aşa vinul şi apa sunt 
sângele virtual al lui Hristos. Precum pâinea se va preface 
în Trup, aşa şi vinul şi apa se vor preface în Sângele ce va 
curge din trupul jertfit al lui Hristos. Sfântul Ciprian stăruie 
asupra amănuntului din Evanghelia lui loan (In 19, 34-35), 
anume că din coasta lui lisus a curs sânge şi apă, şi afirmă 
că și la Cina cea de Taină lisus a amestecat vinul cu apa. 
De asemenea spune că apa reprezintă unirea lui Hristos cu 
credincioșii (Epist. LĂIII către Caecilius, 13). Mai târziu s-a 
afirmat, împotriva arienilor, că apa e simbolul firii ome- 
nești, unită cu cea dumnezeiască în ipostasul Cuvântului 
(Sfântul Simeon Tesaloniceanul, Despre Sfânta Liturghie, 
cap. 92). Într-o icoană românească pe sticlă, Hristos e re- 
prezentat ca şezând pe o laviţă cu crucea la spate, iar din 
E| crescând o viţă din ai cărei struguri El stoarce vinul în 
potir. Tot aşa, în reprezentarea Lui ca Prunc în potir, dea- 
supra mesei de la Proscomidie, creşte din EI o viţă. Vinul 
ce curge din El e Sângele Lui, sau Sângele ce curge din El 
e vinul prefăcut în Sânge. E aceeaşi depăşire a distanţei a 
două faze din viaţa Lui. Natura e destinată personificării în 
om, datorită trupului ce-l poartă acesta, dar apoi e şi hristi- 
ficată, datorită trupului asumat de Hristos. Reprezentarea 
Lui ca viţă ce ne dă să bem băutura întăritoare a viței Lui e 
şi o urmare a cuvântului Său: 'Eu sunt viţa' (In 15, 1 ş.u.). 
Binecuvântarea ce o dă preotul amestecării vinului cu 
apă din potir arată din nou că în ea începe să se afle de pe 
acum într-un anumit grad puterea lui Hristos care Şi-a văr- 
sat sângele pentru noi, deşi în acelaşi timp sunt şi un dar 
al nostru prin cuvintele binecuvântării: 'Binecuvântată este 
amestecarea sfintelor Tale, totdeauna, acum şi pururea şi 

în vecii vecilor. Amin'26. Ele sunt de pe acum ale lui Dum- 
nezeu şi sfinţite, atât pentru că sunt dăruite lui Dumnezeu, 
cât şi pentru că prefigurează sângele omenesc al Fiului 
Său, dăruit Tatălui pentru noi, sângele în care se află şi vi- 
nul şi apa prefăcute; sunt ale lui Dumnezeu şi sfinţite, pen- 
tru că, fiindu-ne date nouă de Dumnezeu spre viaţa pămân- 
tească, le întoarcem prin Hristos care Şi le-a însuşit deplin 
curăţite şi sfinţite prin prefacerea în Trupul şi în Sângele Lui. 
Preotul acoperă apoi potirul cu acoperământul rânduit 
pentru el. Dar discul cu Agneţul rămâne încă descoperit, 
pentru că lângă Agneţ se vor așeza şi miridele (părticelele) 
pentru sfinţi, pentru vii şi morţi, dar în potir nu se va vărsa 
vin pentru aceştia, pentru că aceştia nu au fost răstigniţi 
pentru viaţa lumii. Potirul e acoperit, pentru că și sângele e 
acoperit deplin în trup, pe când trupul e descoperit, deşi 
îmbrăcat, şi deci oarecum în comunicare văzută cu alţii. 
Agneţul are forma pătratului pentru că Hristos-omul re- 
prezintă umanitatea întreagă răspândită în toate cele patru 
direcţii în care se mişcă persoana umană, sau umanitatea, 
fără să fie infinită în fiinţa şi în continua ei actualizare. 
Preotul scoate, după cele săvârşite pentru Agneţ, o păr- 
ticică mai mare, în formă de triunghi, pentru Maica Dom- 
nului, apoi părticele mai mici, tot în formă de triunghi, pen- 
tru sfinţi. Făpturile conştiente, având o bază în creaţiunea 
generală, se înalţă cu mintea, cu vârful subţiat al persoanei 
lor spre Dumnezeu. În vreme ce taie şi aşază părticica pen- 
tru Maica Domnului de-a dreapta Agneţului, preotul zice: 
“întru cinstea şi pomenirea prea binecuvântatei, slăvitei 
Stăpânei noastre, de Dumnezeu Născătoarei şi Pururea 
Fecioarei Maria, pentru ale cărei rugăciuni primeşte, Doam- 
ne, jertfa aceasta întru jerfelnicul Tău cel mai presus de 
ceruri”. Sfântul Nicolae Cabasila are în locul cuvântului 


26. În grecește se spune: "unirea". Aici cele două firi ale Domnului 
se unesc, nu se amestecă. 

întru cinstea", “intru slava'. Jertfa lui Hristos şi pregătirea 
prefacerii ca jertfă a Lui în Sfânta Liturghie e şi spre slava 
Maicii Lui. Căci în această jertfă s-a arătat şi se va arăta 
spre ce mare rezultat S-a întrupat Fiul lui Dumnezeu din Ea. 
Dar Agneţul neprefăcut este încă jertfa comunităţii. De 
aceea preotul se roagă ca pentru rugăciunile Maicii Dom- 
nului să primească Hristos jertfa comunităţii în jertfelnicul 
cel mai presus de ceruri, pentru a o preface în jertfa trupu- 
lui Său, care va include astfel în ea şi jertfa comunităţii. 
Dar aceste cuvinte mai au şi alt sens. Viaţa preacurată 
şi de rugăciune a Maicii Domnului a făcut cu putinţă ca 
Domnul să-Şi ia trup din trupul Ei spre a Se aduce jertfă 
pentru mântuirea noastră. Acum iarăşi Ea, reprezentată 
lângă Agneţ, sau lângă chipul trupului Fiului Ei, dar şi ca 
particică din trupul omenirii, concentrat în prescură ca în 
chipul trupului Maicii Domnului, se roagă în fruntea întregii 
comunităţi ca acest Agneţ să fie primit în jertfelnicul cel 
mai presus de ceruri şi prefăcut în trupul jertfit al Fiului Ei, 
care va reprezenta, o dată ce e luat din prescură, sau din 
pâinea oferită de comunitate şi îndeosebi din chipul trupu- 
lui Ei, jertfa comunităţii și a Maicii Domnului însăşi. Comu- 
nitatea întreagă e reprezentată de pâinea pe care o oferă 
lui Dumnezeu, ca El să o primească în jertfelnicul cel mai 
presus de ceruri şi să o prefacă prin Duhul Sfânt în trupul 
lui Hristos. Dar şi Domnul însuşi Îşi va preface pâinea ofe- 
rită în Trupul Său spre a-l aduce ca jertfă în continuare pen- 
tru noi şi pentru a se dărui oamenilor. Dar El nu o face 
aceasta în faţa unei umanităţi pasive, care nu se bucură de 
ceea ce se săvârşeşte, care nu o doreşte și nu o așteaptă 
şi nu se roagă pentru această prefacere şi aducere ca jertfă 
a lui Hristos pentru ea. Prefacerea și aducerea ca jertfă 
pentru oameni a Domnului poate lucra eficient asupra lor 
numai cu voia lor. Dacă prin împărtăşirea de Trupul Dom- 

nului şi de Sângele Lui se urmăreşte sfinţirea noastră, 
această sfințire, zice Cabasila, 'nu ni s-ar putea comunica 
dacă nu ne-am face disponibili pentru ea'27. lar starea 
aceasta ne-o pot dărui rugăciunile, psalmii şi tot ce se săvâr- 
şeşte şi se spune în Sfânta Liturghie cu sfinţenie. Acestea ne 
sfințesc şi ne dispun pe de o parte pentru a le primi, pe de 
alta, pentru a contribui ca jertfa Domnului să fie primită ca 
jertfă a noastră în jertfelnicul cel mai presus de ceruri. 

Maica Domnului îşi uneşte rugăciunile Ei cu rugăciunile 
comunităţii pentru primirea Agneţului şi pentru prefacerea 
lui în Trupul jertfit al Domnului în jertfelnicul cel mai pre- 
sus de ceruri, prin lucrarea Sfântului Duh. De aceea i se 
aduce Ei slavă. 

Aşa cum Hristos nu S-a întrupat despărţit de umanitate, 
ci mijlocind între ea şi Dumnezeu, nici Maica Domnului nu 
s-a rupt din această legătură şi nici de prefacerea euharis- 
tică a pâinii, în Trupul Lui jertfit. Ea se roagă Lui pentru ca 
să fie primită şi jertfa ei, reprezentată de părticica ei, şi a 
Agneţului ce închipuie trupul luat din Ea ca trup real al Lui 
jertfit şi primit "în jertfelnicul cel mai presus de ceruri'. 

“Jertfelnicul cel mai presus de ceruri" e înălţimea spiri- 
tuală din faţa Tatălui, unde a intrat cu jertfa Sa de pe 
Golgota și unde rămâne Hristos permanent, prefăcând în 
acest trup jertfit şi jertfa de pâine a comunităţii care se 
apropie şi ea de această supremă înălţime, unde Se află El 
în stare de jertfă. "Acesta, dimpotrivă, aducând o singură 
jerifă pentru păcate, S-a aşezat în vecii vecilor la dreapta 
lui Dumnezeu... Şi având mare Preot peste casa lui Dum- 
nezeu, să ne apropiem cu inima curată întru deplinătatea 
credinţei, curăţindu-ne prin stropire inimile de orice cuget 
rău' (Evr. 10, 12, 22). 

Maica Domnului e acolo sus, la dreapta Fiului său jert- 
fit, folosindu-se de jertfa Lui, umplută fiind de Duhul Lui de 


27. Op. cit., P. G. 150, 370. 

jertfă şi de slava Lui de pe urma acestei stări. Faptul aces- 
ta îl spune preotul când aşază părticica Maicii Domnului la 
dreapta Agneţului: 'De-a dreapta a stătut impărăteasa în 
haină aurită imbrăcată, înfrumuseţată'. Stă la dreapta Lui, 
cum a stat lângă EI şi pe Golgota. Stă la această supremă 
inălţime a slavei, imediat după cea a Fiului, dar rugându-se 
totuşi Lui pentru a preface darurile noastre în Trupul şi 
Sângele Lui jertfit. "Pomenirea' Ei nu înseamnă rugăciune a 
noastră pentru o şi mai mare înălţare a Ei — deşi orice pre- 
facere a darurilor noastre în trupul jertfit al Fiului şi atra- 
gerea noastră la o şi mai mare unire cu El pune şi slava Ei 
într-o mai mare evidenţă -—, ci o nouă laudă a Ei28. 
Părticelele pentru îngeri, prooroci, apostoli, ierarhi, mu- 
cenici, cuvioşi (monahi), doctori fără de arginţi (mari bine- 
făcători îndeobşte), Ioachim şi Ana şi toţi sfinţii, Sfântul 
loan Gură de Aur, sau Sfântul Vasile cel Mare, sunt aşezate 
de-a stânga Agneţului, la aceeaşi înălţime cu el, arătându-se 
că şi ei se bucură de slava în care Se află Domnul cel răstig- 
nit şi înviat, dar nu se află în aceeaşi intimitate cu Hristos 
cel slăvit, ca Maica Lui. Părticelele care îi reprezintă se scot 
rostindu-se aceleași cuvinte: "intru cinstea şi pomenirea...". 
Li se cere şi lor să se roage pentru cei din biserică, dar 
acestor rugăciuni nu li se mai spune "mijlociri' (ueovretou) şi 


28. Pr. Petre Vintilescu explică cuvintele de la scoaterea miridelor, 
întâi cu un text din Sf. Nicolae Cabasila (Op. cit. col 388 D): 'Când se zice 
la proscomidia miridelor: "intru cinstea şi pomenirea... Stăpânei noastre, 
de Dumnezeu Născătoarei...", şi a altor sfinţi, e ca şi cum am spune: 
'"Mulţumescu-Ţi Ţie, că prin moartea Ta uşile vieţii ne-ai deschis; că Ţi-ai 
ales Maică dintre noi, că noi oamenii am dobândit atâta mărire, încât 
avem mijlocitori pe sfinţii de aceeaşi fire cu noi şi că ai dăruit atâta tre- 
cere celor de acelaşi neam cu noi'. Apoi Pr. P. Vintilescu continuă: 'De 
vreme ce sfinţii s-au unit cu Hristos şi s-au sfinţit printr-insul, găsindu-se 
astfel în jurul slavei dumnezeieşti, ei pot să ne ajute şi pe noi, prin soli- 
rile lor, să ne unim cu ei. Aducând deci miride întru cinstea şi pomenirea 
lor, aceasta vine în folosul! sau în sprijinul nostru, ca şi pomenirile ce se 
fac la icoanele lor' (Liturghierul explicat, Bucureşti, 1972, p. 125). 

nici nu se mai cere ca prin ele să fie primit Agneţul în cer 
pentru prefacerea în Trupul şi Sângele Domnului, ci li se 
spune simplu rugăciuni și de la ele se aşteaptă simpla cer- 
cetare sau ajutorare a credincioşilor. Aducerea darurilor ce 
se vor preface în Trupul şi Sângele Domnului se face totuşi 
şi “întru cinstea' lor, căci primind credincioşii pe Hristos, ei 
Îl vor lăuda nu numai pe EL, ci și pe sfinţii care L-au făcut 
cunoscut și primit prin mărturisirea şi viaţa lor. În acest 
sens se face şi pomenirea lor iar nu pentru ca să fie iertaţi 
de păcate. Nu se cere rugăciunea lor pentru înfăptuirea 
prefacerii în Trupul jertfit al Domnului, căci ei n-au avut un 
rol nici la întruparea Domnului, nici n-au stat lângă EI ru- 
gându-se şi suferind pe Golgota şi, deci, deşi se roagă şi ei 
lui Hristos pentru noi la înălţimea la care ei se află lângă EI, 
nu au nici acum o contribuţie la continuarea stării de jertfă 
a Domnului şi la realizarea prefacerii. 

Dar în orice caz, prefacerea pâinii în Trupul lui [Hristos 
şi îimpărtăşirea credincioşilor de EI în Euharistie, şi în orice 
Taină, nu se înfăptuieşte decât în prezenţa rugătoare şi 
plină de bucuria conştientă a întregii Biserici din ceruri. 

Contrar Liturghierului grec, în Liturghierul românesc 
din 1956 lipseşte părticica pentru îngeri, şi numărul de 
nouă părticele se obţine prin despărţirea celei a Sfântului 
loan Botezătorul de ale celorlalţi prooroci. Dar aceasta ni 
se pare nefiresc. Expresia "întru cinstea' arată că jertfa 
Domnului are pentru sfinţi mai mult rostul de a pune în 
relief cinstea sau slava lor, ca a unora ce au crezut în 
Hristos. lar acest rost îl are şi pentru îngeri. Toată Biserica 
din cer e slăvită în prefacerea euharistică. Îngerii au şi ei o 
înţelegere sporită a iubirii lui Dumnezeu, după ce cunosc 
că FI Şi-a dat pe Fiul Său la moarte pentru oameni. 'Înţelep- 
ciunea lui Dumnezeu cea de multe feluri s-a făcut cunos- 
cută acum prin Biserică Domniilor şi Stăpâniilor în cereştile 
locaşuri' (Ef. 3, 10). Pe lângă aceasta, bucuria lor a sporit 
intrând în comuniunea lor, în comuniunea sporită a celor 

ce-L laudă pe Dumnezeu, şi oamenii, adică cealaltă cate- 
qorie de creaturi conştiente. Într-un fel spiritual toţi cei din 
ceruri se împărtăşesc şi mai mult de Hristos; prin Sfânta 
Liturghie se realizează o şi mai mare unire a celor cereşti 
şi a celor pământeşti. 

Dar în jurul lui Hristos se înfăptuieşte nu numai soli- 
daritatea Bisericii din cer cu a celei de pe pământ, ci şi a 
celei de pe pământ însăşi. Căci după ce preotul a aşezat 
părticelele sfinţilor şi ale celor adormiţi, el scoate şi părti- 
celele pentru cei vii. Prin aceasta se face vădit că şi ei par- 
ticipă încă de acum la viaţa veşnică a lui Hristos. Cei ce dau 
pomelnice pentru rudenii şi cunoscuţi ai lor simt că viaţa 
lor în Hristos n-ar fi ferită de anumite umbre de egoism 
dacă nu s-ar împărtăşi de ea impreună cu aceia, precum nu 
le-ar fi deplină bucuria de împărtăşirea lui Hristos dacă n-ar 
avea parte de El împreună cu rudeniile, cu prietenii, cu 
cunoscuţii lor vii şi adormiţi în credinţa în Domnul. 

Aşa cum pomenind actele mântuitoare ale lui Hristos 
sau invocându-L pe EI, facem ca El să fie într-un anumit fel 
prezent, aşa prin pomenirea sfinţilor şi a tuturor celor ador- 
miţi intrăm într-o anumită legătură cu ei. Dacă pe pământ 
gândul intens la cineva e provocat uneori de acela, și acest 
gând, la rândul lui, îl face pe acela să se gândească la noi, 
printr-o tainică legătură spirituală, tot aşa se poate întâm- 
pla aceasta în cazul pomenirii celor adormiţi. Pentru că ei 
nu sunt morţi cu totul. Această legătură se înfăptuieşte mai 
ales prin faptul că pomenindu-i simultan cu rugăciunile 
adresate lui Hristos Cel viu, într-o maximă simţire, EI însuşi 
pomenindu-i îi aduce într-o anumită legătură cu Sine şi, 
prin aceasta, şi într-o mai mare legătură cu noi. Căci noi 
aflându-ne în legătură cu Hristos prin rugăciunile noastre 
către El, lângă EI îi întâlnim şi pe cei adormiţi pe care-i po- 
menim. 

Dacă se poate realiza o apropiere spirituală de noi a 
celor de departe de pe pământ, de ce nu s-ar putea realiza 

o astfel de apropiere prin gând şi "prin pomenire"? În aceas- 
ta se arată apoi şi nesfârşita răspundere a fiecăruia pentru 
semenii săi şi deci existenţa lor eternă. 

Teologul rus Serghie Bulgakov a încercat să surprindă 
în însăşi semnificația numelui temeiul pentru faptul că prin 
rostirea numelui cuiva ne punem în legătură cu persoana 
pomenită. El vede în numele cuiva o întrupare existenţială 
a cuvântului şi o legătură între această întrupare şi întru- 
parea Cuvântului dumnezeiesc. Numele este, după el, nu 
numai o expresie concentrată a însuşirilor unei persoane, 
ci o expresie a sâmburelui ei unic de dincolo de toate fap- 
tele şi însuşirile ei parţiale, care stă în mod real la baza lor 
ca o întrupare existenţială unitară şi unică a însuşirilor. ROS- 
tind numele unei persoane, am pus-o în vibraţie pe ea 
însăşi pentru că am atins-o pe ea însăşi în unicitatea ei exis- 
tentă, concretă, pe câtă vreme, când rostim o însușire a 
cuiva, însuşirea aceasta poate fi însușire a oricui şi nimeni 
nu vibrează la această rostire. "Numele vorbeşte despre 
existenţă, nu despre o calitate... El nu e numai o idee predi- 
cativă, ci o existenţă, ideea devenită realitate, un punct 
unic conştient în cosmos. De aceea numele dă pe de o par- 
te 'simţirea existenţei", pe de alta, simţirea unei existenţe 
unice, cu neputinţă de determinat analitic în însuşirile ei'. 
“Numele este intr-un anumit înţeles ceea ce este şi eul, cu 
deosebire că numele este eul concret, calificat individual, 
ca bază tainică şi neschimbată a ceea ce se poate spune în 
mod specific despre un eu'. "Definirea sâmburelui lăuntric 
al numelui nu poate fi decât aceasta: numele este o putere, 
o energie, este Cuvântul întrupat. El ne arată o întrupare cu 
totul deosebită a Cuvântului a cărui taină e de neînțeles, ca 
şi toată existenţa ce se naşte, împlinind porunca dumne- 
zeiască: să fie, Dar urmările sunt vădite: Cuvântul S-a făcut 
trup, ceea ce este idee a devenit real, ideea s-a prefăcut în 
energie, urmărindu-şi entelehia ei, cuvântul a intrat în cos- 
mosul numelor existenţei,... întruparea Cuvântului (dum- 

nezeiesc) presupune și totodată postulează întruparea cu- 
vintelor. Izvorul cuvintelor în lume este Cuvântul dum- 
nezeiesc, prin care cerurile s-au întărit. Şi dacă Domnul a voit 
să Se întrupeze şi S-a făcut om, cu individualitate proprie şi 
cu nume, aceasta presupune individualitatea şi numele 
omenesc, ca formă generală a vieţii: întruparea dumneze- 
iască presupune întruparea omenească prin nume... Dom- 
nul are două firi, două voințe, dar un singur ipostas şi un 
singur nume. Numele Lui nu suprimă legea întrupării într-un 
nume, ci o împlineşte, se foloseşte de ea. Omul primeşte 
un nume şi se întrupează într-un nume, după chipul şi ase- 
mânarea întrupării dumnezeiești şi a numelui ce i se dă ei. 
În general chipul și asemănarea lui Dumnezeu în om, în 
baza căreia a fost posibilă şi întruparea dumnezeiască, pre- 
supune deplina asemănare a omului cu Dumnezeu şi în 
privinţa numelui ce-l are, ca întrupare a numelui'2?. 
Aceasta ne îndeamnă să precizăm în mod special că 
numele se dovedeşte ca exprimând o existenţă concretă, 
şi nu însuşiri în abstract, prin aceea că, de câte ori e rostit, 
atinge această existenţă concretă individualizată. Căci exis- 
tenţa concretă e atât de vie, atât de plină de energie iradian- 
tă, atât de specifică în existenţa ei, încât îndată ce e atinsă 
prin nume, ea îşi trimite energia ei spre cel ce o numește, 
numele ei rostit de altul produce mişcarea de reacţie a ei. 
Se poate spune că numele indică acea existenţă care 
reacţionează la rostirea numelui ei. În aceasta se arată că 
el exprimă cea mai vie, cea mai conştientă existenţă. Nu- 
mele exprimă sâmburele unic al fiecărei persoane, acel 
sâmbure care reacţionează de câte ori e numit. Numai o per- 
soană conştientă reacţionează la numele ei rostit şi reac- 
ționează pentru că se aude vizată în unicitatea ei. Şi numai 
o persoană care are un nume, şi deci poate primi un răs- 
puns, se poate adresa pe nume unei alte persoane. Toate 


29. S. Bulgakov, Filosofia imeni, Paris YMCA Press, 1953, p. 176-178. 

celelalte cuvinte se mişcă între persoane ce au un nume. 
Numele a două persoane stau la baza tuturor cuvintelor ce 
şi le spun, pentru că toate cuvintele ce le schimbă între ele 
indică însuşirile, faptele, intenţiile lor trecute sau viitoare, 
sau lucrurile care fac legătura dintre ele, prin care intră şi 
rămân în legătură. Deci toate lucrurile există pentru a fi 
numite de persoane, pentru ca persoanele să-şi reveleze 
prin ele voinţa lor, prin cuvintele ce şi le adresează. Fiecare 
adresează cuvânt altuia pentru a primi de la acela cuvânt, 
pentru că fiecare persoană este un trimiţător şi receptor de 
cuvinte. Lucrurile nu reacţionează conştient la cuvintele 
noastre, de aceea nu au nume. În aceasta se arată că per- 
soana purtătoare de nume nu rămâne pasivă şi nu reac- 
ţionează pasiv şi numai fizic la cuvintele noastre. Dacă se 
întâmplă aşa cu persoanele umane, aceasta înseamnă că 
ele sunt după chipul unei comuniuni de Persoane supre- 
me. De aceea când ne adresăm lui Dumnezeu cu un nume 
care nu se poate da decât Lui, EI cu siguranţă că reacţio- 
nează ca realitatea cea mai vie, iar noi, la rândul nostru, 
reacționăm la chemarea ce ne-o face EI pe nume. Noi ne 
vorbim unul altuia pentru că aşa am fost făcuţi. Am fost 
făcuţi având un nume prin care suntem siliţi să răspundem 
şi să ne chemăm unii pe alţii şi să fim chemaţi de Dum- 
nezeu şi să-L chemăm pe EI şi să-l răspundem, întărind uni- 
citatea noastră în comuniune. Venind pe lume capabili de-a 
purta un nume şi siliţi să răspundem la chemarea pe nume, 
nu putem avea originea decât într-o Fiinţă supremă purtă- 
toare de nume, având să răspundem la chemarea Ei şi a 
tuturor semenilor purtători de nume. 

Dar aşa cum o anumită prezenţă a lui Hristos la Prosco- 
midie se înfăptuieşte nu numai prin cuvântul rugăciunilor 
şi prin rostirea numelui Lui, ci şi prin Agneţul scos din pres- 
cură şi prin semnul crucii făcut în el, tot aşa prezenţa celor 
decedați cu credinţa în Hristos se înfăptuieşte nu numai 
prin pomenirea numelor lor, ci şi prin părticelele de pâine 

scoase din prescură şi aşezate lângă Agneţul ce reprezintă 
pe Hristos. | 

Pâinea e creaţiunea concentrată şi de maximă utilitate, 
dată de Dumnezeu spre întreţinerea noastră. Dar ca ceea 
ce reprezintă puterea susținătoare a vieţii noastre în trup, 
pâinea ne reprezintă şi pe noi. Şi când o punem în legătură 
cu o anumită persoană, o reprezintă şi pe ea. De aceea, 
scoțând o părticică din pâine pentru o persoană pomenită 
pe nume, o reprezentăm în mod special pe aceasta. Dar 
Agneţul reprezintă nu numai o persoană omenească, ori- 
care ar fi ea, ci Persoana care, făcându-Se şi om ca noi, S-a 
făcut totuşi Omul central, în jurul căruia gravitează toţi, în- 
trucât a rămas şi Dumnezeu, Care stă la obârşia şi la te- 
melia întregii creaţiuni. 

Bucăţica de pâine scoasă pentru fiecare persoană uma- 
nă distinge pe cei pentru care se scoate, dar îi şi apropie 
de Hristos şi între ei, arătându-i în plus ca fiind de aceeași 
fire umană cu Hristos şi între ei. Dar Hristos e în centru, 
fiind şi Dumnezeu şi reprezentând şi creaţiunea şi umani- 
tatea întreagă. Pâinea este un aliment specific uman, căci 
numai omul o poate pregăti. De aceea şi Hristos ca om e 
reprezentat prin Agneţ. lar indicând la fiecare părticică nu- 
mele unei anumite persoane, se arată și distincţia ei netre- 
cătoare în cadrul solidarităţii celor de aceeaşi fire. 

De aceea, cu părticelele care reprezintă persoanele nu 
ne împărtășim nu numai pentru că nu ele sunt izvorul vie- 
ţii noastre, ci şi pentru că voim să afirmăm existenţa lor 
neconfundată, ba chiar veşnică. De aceea la parastase ru- 
găm pe Dumnezeu să-i pomenească în veci. Căci numai cei 
pomeniţi există plenar prin atenţia ce le-o acordă Dum- 
nezeu şi alţii dintre oameni. Cei pierduţi din atenţia tuturor 
şi mai ales a lui Dumnezeu se scufundă într-un minus ex- 
trem de chinuitor al existenţei. 

Cu Hristos ne împărtăşim, şi de aceea Agneţul se pre- 
face în Trupul Lui, pentru că existenţa Lui asigurată prin 

Sine durează chiar dacă ne împărtăşim cu El. Apoi, El este, 
prin dumnezeirea Lui unită cu trupul Lui, temelia şi izvorul 
de putere al întregii creaţiuni şi a noastră, a oamenilor, în 
special. Prin împărtăşire arătăm că voim să restabilim şi să 
sporim şi prin voinţa noastră unirea noastră cu acest fun- 
dament personal al tuturor, cu care nu ne vom confunda 
tocmai pentru că pe de altă parte scoatem o părticică dis- 
tinctă şi rămasă distictă pentru fiecare din noi. Toţi ne unim 
cu Hristos prin împărtăşanie, dar rămânem şi distincţi de 
EI, sau lângă EI, prin părticeiele cu care nu se împărtăşeşte 
nimeni. 

Dar persistenţa celor pomeniţi şi reprezentaţi prin părti- 
celele în distincţia lor se uneşte cu aducerea vieţii lor, re- 
prezentată prin pâinea care-i întreţine, lui Hristos. Fiecare 
credincios se dăruieşte şi pe sine însuşi lui Hristos, dar îi 
dăruieşte şi pe toţi cei cunoscuţi şi dragi, ştiind că prin 
aceasta îi va avea cu adevărat în veci. “Pe noi înșine şi unul 
pe altul şi toată viaţa noastră lui [Hristos Dumnezeu să L-o 
dăm". Nu numai Hristos Se dăruieşte Tatălui pentru noi şi 
nouă înşine, în stare de jertfă, ci şi noi ne dăruim împreună 
cu El Tatălui şi Lui însuşi, din puterea dăruirii Lui, ca să 
existăm cu adevărat. lubirea e dăruire reciprocă de sine, 
un continuu dar şi contra-dar. Aşa e în Dumnezeu, aşa e 
intre oameni. Această reciprocă dăruire arată că la funda- 
mentul vieţii este comuniunea iubitoare a unor Persoane 
supreme, şi aceasta se întinde pe planul creaţiei. Căci viața 
deplină se arată şi se menţine în iubire. Aceasta se arată la 
Proscomidie prin voinţa lui Hristos de a Se jertfi. Dar lângă 
El venim noi, atraşi de iubirea Lui de Sine dăruitoare, şi-i 
aducem cu noi şi pe ceilalţi. ii dăruim şi pe ei, ca să-i avem 
şi mai mult. Dacă am vrea să-i ţinem pentru noi, sau dacă 
n-am vrea să fie dăruiţi şi ei, nu i-am avea deplin nici pen- 
tru noi şi n-ar avea nici ei viaţa plenară, care le vine numai 
din Hristos, izvorul vieţii, întrucât se dăruiesc Lui. Pe de 
altă parte, creaţiunea e cuvântul multiplu al Cuvântului 

dumnezeiesc, iar pâinea e cuvântul în care se arată în 
modul cel mai lămurit şi mai eficient iubirea de oameni a 
Cuvântului. o 

Dacă în Agneţ ni se arată în modul cel mai lămurit voin- 
ţa iubitoare a Cuvântului, Care intenţionează să ne comu- 
nice voinţa Lui de întreţinere şi de mântuire prin jerifă, în 
părticelele care ne reprezintă pe noi Îi răspundem şi noi cu 
cuvântul nostru de mulţumire şi cu dăruirea noastră. Cuvin- 
tele şi darurile noastre venind prin părticele lângă Cuvân- 
tul, răspund Cuvântului şi darului suprem al Celui ce ne 
grăiește și ni Se dăruieşte cu iubire. Prin el răspundem şi ne 
dăruim şi noi cu iubirea noastră şi îi facem pe toţi cei iubiţi 
de noi să facă la fel. Pe disc se săvârşeşte un dialog între noi 
şi Cuvântul dumnezeiesc pentru eternizarea noastră. 

Sfântul Nicolae Cabasila face între slujba Proaducerii 
(Proscomidiei) şi a Liturghiei următoarea deosebire: la 
Proscomidie Se aduce lui Dumnezeu Hristos ca pârgă a 
creaţiunii, sau ca dar prezentat Tatălui de când a luat trupul 
nostru din Fecioară, deci până ce n-a fost încă răstignit; de 
aceea nu se aşază darurile de la început pe altar; "Căci jert- 
fă a devenit mai târziu, când a fost înjunghiat spre slava 
Tatălui. Dar El aparţinea de la început lui Dumnezeu și era 
darul Lui preacinstit şi ca Cel luat ca pârgă din neamul nos- 
tru, şi ca Cel ce era, pentru lege, Primul Născut"30. 

Dar aşa cum Hristos Se proaduce încă înainte de a se 
răstigni, ca trup deplin format, din pâine, prin voinţa lui 
Dumnezeu, aşa ne proaducem împreună cu El noi toţi. Căci 
pentru aceasta a luat EI trup şi Se proaduce ca dar Tatălui, 
ca să ne proaducem şi noi împreună cu El, pregătindu-ne 
pentru o adevărată moarte cu Hristos, după omul cel vechi, 
pentru a învia cu EI. 

Hristos S-a proadus ca dar Tatălui, ca să ne proaducem 
împreună cu El şi noi, pentru că având viaţa şi toată crea- 


30. Op. cit., col. 377. 

țiunea .ca dar al lui Dumnezeu, acest dar ne cere să-l răs- 
pundem cu un contra-dar. Sfântul Nicolae Cabasila schim- 
bă poziţiile: ne face pe noi să fim începători în dăruire. Dar 
recunoaşte că Dumnezeu a rânduit acest schimb. Deci 
totuşi EI are iniţiativa. Cabasila zice: 'Care e cauza pentru 
care trebuie să aducem acestea ca pârgă şi dar lui Dum- 
nezeu? Pentru că Dumnezeu ne dă nouă, în schimbul daru- 
rilor acestora, viaţa. Şi era potrivit ca darul să nu fie cu 
totul diferit de contra-daru! Lui, ci oarecum înrudit. Căci 
numai întrucât viaţa este contra-darul Lui, este într-un fel 
oarecare viaţa şi darul nostru; deci EI este şi legiuitorul 
darului nostru, şi autorul contra-darului... Căci EI a poruncit 
să aducem pâine şi vin, şi tot El ne dăruieşte în schimbul 
acestora pâinea vie şi potirul vieţii veşnice... ca să primim 
viaţa în schimbul vieţii, viaţa veşnică în schimbul celei vre- 
melnice'5l. 

Primul Dăruitor a fost Dumnezeu, dându-ne viaţa pă- 
mântească şi pâinea spre întreţinerea ei, dar vrând să ne 
dea pe urmă darul superior al vieţii eterne, hrănită prin 
trupul înviat al Cuvântului, copleşit de Duhul, ne urcă la 
acest dar, cu condiţia ca să facem şi noi un dar din darul 
prim ce ni l-a dat Dumnezeu, din pâinea ce reprezintă şi 
susţine trupul sau viaţa noastră pământească. Şi o facem 
aceasta urmând pildei Cuvântului întrupat. 

Dar încă înainte de a ne da Dumnezeu, în schimb, pen- 
tru darurile de pâine şi de vin, care reprezintă viaţa noastră 
pământească, Trupul şi Sângele lui Hristos, ne dă un dar, al 
Sfântului Duh. O spune aceasta preotul care tămâiază da- 
rurile pregătite la Proscomidie: 'Tămâie iți aducem Ție, 
Hristoase, întru miros de bună mireasmă duhovnicească. 
Cel ce le-ai primit pe ele în jertfelnicul cel mai presus de 
ceruri, trimite-ne nouă darul Prea Sfântului Tău Duh". Da- 
rurile au mers până sus la Tatăl, ca solia dragostei lui Hristos 


31. Op. cit,, col. 377-380. 





DESPRE SFÂNTA LITURGHIE 215 


şi a dragostei noastre faţă de EI; adică ele sunt străbătute 
de pe acum de bunăvoința Tatălui. Rămâne să săvârşim 
chemarea supremă a Duhului (epicleza), pentru ca ele să 
fie prefăcute în Trupul Domnului, iar noi să ne împărtășim 
de El sau să-L simţim în apropiere ca atare. 

La Proscomidie începe dialogul între noi şi Dumnezeu 
ca un suiş de daruri. Urcând pe scara schimbului de daruri 
spre Împărăţia lui Dumnezeu, spre viaţa veşnică, ne trans- 
cendem tot mai mult. 

După pregătirea darurilor şi tămâierea lor, se aşază 
steaua peste discul pe care ele se află. Vine steaua peste 
ieslea unde S-a născut sau Se naște pentru noi Hristos. 
Vine cosmosul întreg, cu rotunjimea lui, să-L acopere, închi- 
nându-l-se, dar şi acoperindu-L până la începutul lucrării 
Lui publice. E starea de chenoză în care se acoperă Dum- 
nezeirea, servindu-Se de cosmos chiar pentru această che- 
noză: 'Și venind steaua, a stătut deasupra unde era Prun- 
cul". Cei ce vor să vadă, ca magii, văd prin strălucirea stră- 
vezie a cosmosului, dar şi a trupului lui Hristos, a vieţii Lui 
pământeşti, dumnezeirea Lui. Prin stea, prin cosmosul as- 
tronomic, Îl putem vedea şi azi pe Hristos. Pe de o parte 
acest cosmos Îl acoperă, pe de alta ne conduce la Cuvântul 
cel întrupat. EI Îl acoperă, dar într-un mod care Îl lasă stră- 
veziu pentru cei în stare să-L vadă. Nu numai starea de che- 
noză (de smerenie) a lui Hristos din vremea vieţii pămân- 
teşti o reprezintă Proscomidia, ci pe Hristos cu toate stările 
prin care a trecut, deci şi pe Hristos aflat acum în slavă. Se 
vede aceasta şi din faptul că Agneţul nu e numai tăiat în 
forma crucii, ci are împrimat în el şi cuvântul NIKA, adică 
Cel ce învinge; învinge acum din cer pe dușmanii binelui, 
dar în mod nevăzut. De aceea, pe disc cele pământeşti 
sunt la un loc cu cele cerești; încă pe disc se află crea- 
ţiunea întreagă, a celor vii şi a celor trecuţi în cealaltă viaţă, 
în jurul lui Hristos. Dar această unire a tuturor e reprezen- 
tată şi mai bine prin aşezarea peste ele a semicercului care 

are în vârf o stea, pe Hristos. Peste cele ce au fost sau sunt 
pe pământ, peste cele ce sunt în viaţa de dincolo, se bol- 
teşte cerul sau Hristos Însuşi. E o unire între cer şi pământ, 
între Dumnezeu cel intrupat, răstignit şi înviat, şi creaţiu- 
nea Lui. Toate culminează, îşi ajung suprema treaptă în 
Hristos. | 

Apoi se acoperă trupul lui Hristos sau discul cu aco- 
perământul prevăzut. lar peste disc şi potir, acoperit şi el, 
se pune un alt acoperământ. Aceasta înseamnă, după Sfân- 
tul Nicolae Cabasila, că "puterea lui Dumnezeu cel întrupat 
s-a acoperit deocamdată până la vremea minunilor şi la 
mărturia din cer'. Totuşi cei ce vedeau steaua strălucind 
asupra locului unde era Pruncul ştiau că acest Prunc care 
nu-Şi arată încă puterea dumnezeiască e Fiul lui Dumnezeu 
cel întrupat. O ştiau magii, o ştia Maica Domnului, o ştia 
Iosif, o ştiau păstorii, au ştiut-o Dreptul Simeon şi Proo- 
rocița Ana, a ştiut-o Sfântul loan Botezătorul. Acest timp e 
reprezentat pentru credincioşi de Proscomidie, având să-L 
cunoască pe Hristos intrat în comunicare mai simțită cu ei 
o dată cu începutul Sfintei Liturghii52. 

Chiar a ţine ceva acoperit arată că sub acoperământ e 
ceva deosebit ce aşteaptă să fie descoperit. De aceea cei 
ce ştiu Cine este sub acoperăminte, reprezentaţi de preot, 
simt că acoperămintele sunt ele înseși străbătute de pu- 
terea lui Hristos. De aceea ele Îl și acoperă, dar Îl şi arată. 
Se spune aceasta prin preot: "Domnul a împărățit, întru po- 
doabă S-a imbrăcat, imbrăcatu-S-a Domnul întru putere şi 
S-a incins". Şi: 'Bunătatea Ta a acoperit cerurile, Hristoase, 
şi de lauda Ta este plin pământul'. Acestea le spune preo- 
tul referindu-se la Hristos cel aflat întru slavă, la Mielul de 
pe jertfelnicul de sus, reprezentat prin Agneţ. Prin acope- 
răminte, adică prin smerenie, dar şi prin cosmosul care Îl 
acoperă dar face şi străvezie slava Lui, se răspândește 


32. Op. cit., col. 389. 

peste ceruri vârtutea (puterea) Lui şi peste pământ, lauda 
puterii Lui. Vârtutea Domnului ca om a covârşit vârtutea 
îngerilor. De această putere cerem şi noi să fim acoperiţi şi 
prin ea să fie alungat de la noi tot vrăjmaşul şi să fim 
umpluţi de pace şi toată lumea, de mila Lui mântuitoare. 
Acoperămintele sunt aripile Lui nevăzute. Prin ele ne 
ocroteşte şi ne acoperă şi alungă de la noi pe tot vrăjmaşul; 


prin ele ne miluieşte pe noi şi tot cosmosul şi ne mântu- 


ieşte: 'Acoperă-ne pe noi cu acoperământul aripilor Tale, 
alungă de la noi pe tot vrăjmaşul şi protivnicul. impacă via- 
ţa noastră, Doamne; miluieşte-ne pe noi şi lumea şi mân- 
tuieşte sufletele noastre, ca un bun şi de-oameni-iubitor'. 

Proscomidia capătă acum un sens hristologic-cosmo- 
logic, reprezentând pe Hristos cel în slavă, Care acoperă 
nevăzut şi conduce la mântuire lumea şi sufletele noastre. 

Domnul Se acoperă impreună cu noi; Se acoperă cu 
noi, ca să ne acopere de vrăjmași şi să ne ţină lângă EI; Se 
adânceşte în Sine, ca să ne atragă şi pe noi în adâncimea 
Sa nevăzută, izvorâtoare a vieţii. Acolo e concentrarea pu- 
terii, de unde vom porni să ne arătăm viaţa noastră văzută 
în faptele noastre, împreună cu El, să zburăm purtaţi de El 
la înălțimile vieţii. 


CAPITOLUL III 


LITURGHIA PROPRIU-ZISĂ: ÎNAINTAREA COMUNĂ 
ÎN ÎMPĂRĂȚIA SFINTEI TREIMI 


1. Liturghia celor chemaţi 
sau a chemării şi învăţăturii 


in vechime cei chemaţi la Hristos şi decişi să fie creştini 
erau mulţi şi petreceau întâi un timp de catehizare înainte 
de a se boteza. Ei erau primiţi să asiste la Sfânta Liturghie 
până la începerea rugăciunilor rânduite pentru prefacerea 
pâinii şi vinului în Trupul şi Sângele lui Hristos şi pentru 
impărtăşire. Atunci erau poftiţi să iasă: "Cei chemaţi, ieşiţi”. 
incepea o taină pentru care nu erau pregătiţi. Astăzi, cei 
doritori să intre în creştinism sau în Biserica Ortodoxă, dar 
incă nebotezaţi, nu sunt atât de mulţi. Cel puţin în regiunile 
îincreștinate sau compact ortodoxe. Totuşi, partea aceasta 
a Sfintei Liturghii continuă să se numească astfel şi în aces- 
te regiuni. Dar şi în regiunile compact ortodoxe la ea par- 
ticipă şi cei 'credincioşi', ca şi în vechime. Aceasta cu atât 
mai mult cu cât s-au înmulţit membrii Bisericii Ortodoxe 
care cunosc prea puţin învăţătura creştină, sau se simt in- 
diferenţi şi înstrăinaţi sufleteşte de ea. Aceştia se pot folosi 
şi ei de această parte a Sfintei Liturghii dedicată învăţăturii. 
Ba, această parte ar trebui chiar dezvoltată. 

Pot să rămână până la sfârşitul Sfintei Liturghii chiar cei 
ce nu se împărtăşesc, din diferite pricini, pentru a cunoaşte 
şi mai bine cuprinsul învăţăturii creştine. 

Deci aşa cum necreştinii sau neortodocşii sau indife- 
renţii se pot folosi din toată Liturghia, la fel membrii obiş- 
nuiţi şi râvnitori ai Bisericii pot fi continuu chemaţi la o tot 
mai mare înaintare în cunoaşterea învăţăturii creştine şi, 

prin aceasta, la o viaţă tot mai conformă ei. Sfântul Apostol 
Pavel socotea că încă n-a ajuns la ţintă, ci se află într-o aler- 
gare continuă (Filip. 3, 14) şi îndemna pe credincioşii din 
Corint să alerge ca într-un stadion (| Cor. 9, 24). Iar aler- 
garea aceasta o considera ca un răspuns ce-l dau 'Celui ce-i 
cheamă' (Gal. 5, 8). Alergarea continuă răspunde unei che.- . 
mări continue. 

În sens restrâns, chemaţi şi catehumeni sunt cei ce n-au 
intrat încă în Biserica Ortodoxă, dar în sens larg toţi cre- 
dincioşii sunt mereu chemaţi. Poate de aceea numele de la 
origine al Bisericii în limba greacă este cel de Ecclesia, sau 
comunitatea celor chemaţi, al celor mereu chemaţi. Pe de 
altă parte, e semnificativ că pe când în limba greacă partea 
primă a Sfintei Liturghii se numeşte Liturghia catehume- 
nilor, în româneşte ea se numeşte Liturghia celor chemaţi. 
Nu cumva traducătorii români au voit să scoată în relief ca- 
litatea de chemaţi a credincioşilor, care în limba greacă a 
dat Bisericii numele de Ecciesia? 

Ar rămâne de explicat cum se poate impăca ideea că 
toţi credincioşii sunt în sens larg mereu chemaţi, cu faptul 
că la sfârşitul primei părţi a Liturghiei se spune: "Cei che- 
maţi, ieşiţi..., ca nimeni din cei chemaţi (să nu rămână). 
Sau cum pot avea aceste cuvinte azi un sens pentru cre- 
dincioşii prezenţi în biserică? Ele pot fi înţelese ca o invi- 
tație adresată credincioşilor de a nu rămâne în starea în 
care se află, ci de a ieşi din aceasta înaintând spre starea 
de credincioşi vrednici de a participa la aducerea jertfei 
euharistice, în sensul în care Sfântul Grigorie de Nyssa con- 
sideră că toată viaţa creștinilor este un şir de 'epectaze', de 
ieşiri din stările de dinainte şi de înaintări la trepte supe- 
rioare, sens preluat de la Sfântul Apostol Pavel (Filip, 3, 
14). Sfântul Grigorie de Nyssa a precizat că aceasta în- 
seamnă un şir de "ieşiri' şi de "intrări', de ieşiri de la trepte 
mai de jos şi de intrări la trepte mai înalte. 

Dar Liturghia celor chemaţi, încheiată prin cuvintele 
'cei chemaţi, ieşiţi”, are, după Sfântul Maxim Mărturisitorul, 
un sens mereu actual şi pentru că reprezintă pe cei ce, deşi 
chemaţi, nu trec la starea de credincioşi adevăraţi, şi de 
aceea la Judecata din urmă vor fi despărțiți de cei ce au 
crezut. "Căci mulţi sunt chemaţi, dar puţini aleşi' (Mt. 22, 
14). (Sfântul Maxim Mărturisitorul, Mystagogia; PG 91, 
708 B). Astfel, şi cuvintele care încheie această parte a 
Liturghiei sunt un îndemn de folos pentru cei ce vin la bise- 
rică spre a nu rămâne mereu în starea de chemaţi, ci să 
treacă (sau să iasă) la starea de adevăraţi credincioşi. 


2. Lauda Împărăției făgăduite a Sfintei Treimi, 
ca îndemn şi început al înaintării în ea 


Preotul începe nu numai Liturghia celor chemaţi, ci în- 
treaga Sfântă Liturghie cu cuvintele: 'Binecuvântată este 
Împărăţia Tatălui şi a Fiului şi a Sfântului Duh, acum şi 
pururea şi în vecii vecilor”. Spunând aceste cuvinte, face 
semnul crucii cu Evanghelia peste antimisul de pe Sfânta 
Masă. Credincioşii binecuvântând împreună cu preotul pe 
Dumnezeu, vor fi binecuvântaţi ei înşişi de El. Ei ştiu aceas- 
ta de la sfârşitul altor Liturghii, când preotul adresându-se 
lui Dumnezeu a zis: "Cel ce binecuvintezi pe cei ce Te bine- 
cuvintează..., mântuieşte poporul Tău şi binecuvintează 
moștenirea Ta', făcându-i membrii ai Împărăției Tale. Cel 
ce binecuvintează pe Dumnezeu o face pentru că simte 
bunătatea Lui şi chiar prin aceasta se simte dăruit de Dum- 
nezeu. Sfântul Apostol Pavel zice: "Binecuvântat fie Dum- 
nezeu şi Tatăl Domnului nostru lisus Hristos, Cel ce întru 
Hristos ne-a binecuvântat pe noi în cereştile locaşuri' (Ef. 1, 
5). Deci prin aceste cuvinte exprimăm şi o speranţă că vom 
face parte din Împărăţia cerească. Dar binecuvântând Îm- 
părăţia Sfintei Treimi, cerem binecuvântarea tuturor celor 
ce fac sau vor face parte din ea, inclusiv a noastră. 





LITURGHIA CELOR CHEMAŢI | | 219 
ÎN a A A A a en ii otet i i ti 


Notăm şase înţelesuri din cele multe cuprinse în aces- 
te cuvinte: a ă | 

a) Lauda Împărăției Sfintei Treimi implică prin aceasta 
voinţa comunităţii de a înainta în ea, căci cel ce laudă ceva 
doreşte să se împărtăşească de ceea ce laudă; 

b) Împărăţia aceasta este Împărăţia Tatălui ceresc iu- 
bitor, a Fiului devenit prin întrupare Fratele cel mai iubitor 
al nostru şi a Duhului Sfânt, curăţitorul nostru de păcate, 
eliberatorul nostru de patimile care ne stăpânesc ca forme 
multiple ale egoismului; 

c) Fiind Împărăţia dragostei, ea are sensul unei comu- 
niuni a celor ce fac parte din ea, care sporeşte continuu în 
orice Sfântă Liturghie, ca să ajungă desăvârşită în viaţa 
viitoare; | 

d) Ea va dura veşnic, deci şi noi vom fi veşnic fericiţi şi 
părtași ai ei; ca atare, ne deschide perspectiva eshatologică 
şi deci ne dă siguranţa că existenţa noastră nu va inceta 
prin moarte; de aceea atât preotul, cât şi credincioşii pri- 
vesc spre Răsărit, spre Dumnezeu cel veşnic, de la Care vin 
toate; ei înaintează din lumea dezbinărilor egoiste din spa- 
tele lor, spre unitatea lor în Sfânta Treime, ca spre ţinta lor 
finală veşnică, dincolo de care nu mai e alta, căci ea va fi 
odihna noastră fericită, fără sfârşit, în comuniunea dragos- 
tei eterne; 

e) Împărăţia aceasta ni s-a deschis prin şi în Fiul lui 
Dumnezeu Care, biruind în veci moartea pentru umanita- 
tea asumată de EI, prin crucea suportată pentru noi, a bi- 
ruit-o și pentru noi; prin aceasta ne-a arătat atat iubirea 
veşnică a lui Dumnezeu cel în Treime, cât şi modul prin 
care putem intra şi noi în acea impărăţie în care nu mai e 
moarte, mod care constă în biruirea prin jertfelnicie a ego- 
ismului nostru păcătos; 

f) Arătându-ne sensul existenţei, şi încă un sens atât de 
înalt care constă în viaţa eternă a noastră în nesfârşita 
bucurie a comuniunii între toţi, Liturghia e o sărbătoare 

adevărată, plină de lumină şi opusă întunericului în care nu 
se vede nimic. De aceea se aprind lumânări pe altar şi în 
naos, de aceea preotul se roagă înainte de citirea Evanghe- 
liei, zicând: 'Strălucește în inimile noastre lumina cunoștin- 
ței Tale"; de aceea spun credincioșii după Sfânta Împăr- 
tăşanie: "Văzut-am lumina cea adevărată'. Hristos e 'lumina 
lumii” (In 8, 12), ca Cel ce, fiind Fiul etern făcut om pentru 
veci, ne-a arătat prin înviere durata noastră eternă de fii ai 
Tatălui ceresc. Liturghia e sărbătoarea învierii în mod deo- 
sebit. De aceea la capul muribundului se aprinde lumâ- 
narea, arătându-se că cel ce pare că a intrat în întunericul 
nefiinţei şi că totul e fără sens, intră în viaţa eternă a lui 
Hristos şi existenţa lui are un sens. Sensul existenţei s-a lu- 
minat cel mai mult prin învierea lui Hristos. La înviere 
'toate de lumină s-au umplut". | 

Dar cele şase înţelesuri ale laudei Împărăției Sfintei 
Treimi sunt organic unite. De aceea nu le vom trata în mod 
deplin separat, ci ca un întreg. Mai întâi, câteva consideraţii 
introductive. 

Hristos a făcut cunoscut prin întruparea, învăţătura şi 
faptele Sale mântuitoare pe Dumnezeu, în mod clar, ca 
fiind o Treime de Persoane, o comunitate de iubire între 
Tatăl şi Fiul în Duhul Sfânt. Aceasta distingea credinţa creş- 
tină despre Dumnezeu, prezentată clar în Noul Testament, 
de orice altă religie. Împărăţia cerurilor se preciza prin 
aceasta ca Împărăţia unui Dumnezeu care nu e o Persoană 
solitară, ci un Tată veşnic iubitor al unui Fiu veşnic, pe Care 
L-a trimis să Se facă om ca să-L înfrăţească cu noi, şi prin 
aceasta să-Şi întindă iubirea Sa părintească şi la noi, care 
am şi fost creaţi în acest scop. O persoană eternă solitară 
nici nu e o persoană, pentru că e lipsită de iubire. lar dacă 
ea creează alte persoane, o face din trebuinţa de a se com- 
pleta, în care caz nu e liberă. Propriu-zis acest dumnezeu 
nu e Dumnezeu. Înțelegerea lui panteistă este inevitabilă. 
El e una cu lumea. 

Dumnezeu Tatăl este Împărat din veci, adică are o pu- 
tere absolută, nefiind stăpânit de nimic şi neavând de la 
nimeni nimic; Fiul este de asemenea Împărat; Duhul Sfânt 
este şi El Împărat, pentru că Treimea nu e stăpânită din 
veci de nici o lege mai presus de Ea şi de nici o trebuinţă, 


având în viaţa şi iubirea Ei toată fericirea. Ea e cu desă- 


vârşire liberă, fiind o comuniune de Persoane în desăvâr- 
şită iubire, având în aceasta totul. Căci unde stăpâneşte o 
lege sau o poftă de altceva, nu este fericirea în iubirea de- 
săvârşită, deci nu e o comuniune desăvârşită de Persoane 
desăvârşite. | 

Creştinii ştiau încă de la început, de la Hristos prin 
Apostoli, că nu numai Tatăl e Împărat, ci şi Fiul Lui este Îm- 
părat. Ştiau că, în calitate de Fiu al Tatălui, Hristos e Îm- 
părat din veci, dar prin întrupare, prin jertfa cea pentru noi, 
prin înviere şi înălţare, El S-a făcut Împărat şi ca om şi că 
împreună cu EI, ca fraţi ai Lui şi ca fii ai Tatălui ceresc, vor 
împărăţi şi toţi cei ce se alipesc Lui prin credinţă şi 1 se fac 
asemenea prin eliberarea de egoismul patimilor (Lc. 22, 
29-30; Mt. 25, 34-40; Mc. 14, 62; In 18, 36; Lc. 235,3; 
42-43; Apoc. 1, 5-6). Ştiau de la Sfântul Apostol Pavel că 
'Fiul ducea pe mulţi fii la slavă' (Evr. 2, 10). Căci Fiului 1 se 
cădea să facă pe alţii fii părtaşi la slava Sa. Dar Fiul face 
aceasta împlinind voia Tatălui. Şi o face întrupându-Se ca 
om şi pătimind moartea pentru ei ca să învingă păcatele şi 
moartea din firea lor şi să le dea prin aceasta pildă de 
slăvire a Sa, temei de slăvire a lor. Sfântul Apostol Pavel 
zice: '"Umblaţi cum se cuvine înaintea Celui ce vă cheamă 
la Împărăţia şi slava Sa' (| Tes. 2, 12). 

„Că Fiul era împreună cu Tatăl şi cu Sfântul Duh Împărat 
din veci şi de aceea, făcându-se om, S-a făcut Împărat şi ca 
om, şi prin aceasta ne-a făcut şi pe noi împărați întru Sine, o 
spune şi Sfântul Atanasie al Alexandriei, explicând cuvintele 
psalmistului: "De aceea Te-a uns pe Tine, Dumnezeule, Dum- 
nezeul Tău cu untdelemnul bucuriei" (Ps. 44, 9; Evr. 1, 8-9); 

'Se spune aci că se unge nu ca să fie făcut Dumnezeu, Căci 
era Dumnezeu şi înainte de aceea. Nici ca să se facă Im- 
părat, căci Împărăţia Lui e din veci, fiind chipul lui Dum- 
nezeu... Ci s-a spus aceasta pentru noi. Regii din Israel de- 
veneau regi când se ungeau, nefiind regi mai înainte... Dar 
Mântuitorul, deşi e Dumnezeu şi împărăţeşte peste Împă- 
răţia Tatălui şi este dăruitorul Duhului Sfânt..., se unge cu 
Duhul ca om, ca să ne dăruiască nouă, oamenilor, o dată 
cu învierea, şi sălăşluirea Dvhului şi familiaritate cu EI 
(Cuv. 1 contra arienilor, cap. 46). 

La făgăduinţa aceasta se gândeşte preotul împreună cu 
credincioşii când rosteşte cuvintele: 'Binecuvântată este 
Împărăția Tatălui şi a Fiului şi a Sfântului Duh". Dar se gân- 
desc şi la condiţia pentru primirea ei, arătată de Apostolul 
Petru: "Pentru aceea, fraţilor, siliţi-vă cu atât mai vârtos să 
vă faceţi sigură chemarea şi alegerea voastră" (Il Petru, 1, 
10), precizând apoi că e vorba de chemarea şi alegerea lor 
pentru Împărăţia cerurilor (Il Petru, 1, 11). 

Această Împărăţie s-a făgăduit de Hristos celor ce cred 
în Sfânta Treime care, din iubire şi cu voinţa de a-i ridica la 
calitatea de fii ai Tatălui, a trimis pe Fiul să Se facă om, să 
se răstignească pentru ei, să învie, să Se înalțe ca om şi să 
şadă de-a dreapta Tatălui spre a-i atrage şi pe ei la această 
înălţime. Prin aceasta se arată că ea este o Împărăţie a iu- 
birii între Dumnezeu şi noi şi între noi înşine, nu a unui 
Dumnezeu dornic de stăpânire, sau a unor oameni care se 
întrec în a fi unul mai mare decât altul. Ea e Împărăţia 
Treimii iubitoare, dat fiind că Fiul iubit şi iubitor din veci al 
Tatălui S-a făcut şi ca om împreună Împărat cu Tatăl, iubit 
şi iubitor al Tatălui, şi prin aceasta ne-a ridicat şi pe noi cei 
ce credem în EI la vrednicia de împărați, dezlegaţi de orice 
robie a patimilor egoiste. Hristos ne-a ridicat prin Duhul 
Său la libertatea desăvârşită de pofte, de patimi acapara- 
toare şi dornice de stăpânire, căci unde este Duhul care 
sfinţeşte, acolo e libertatea (Il Cor. 3, 17). În Împărăţia 

aceasta toţi vom fi împărați, deci liberi, o dată ce vom fi fii 
ai Împăratului Tată și fraţi ai Împăratului Fiu, nestăpâniţi de 
nici o.patimă şi, deci, nici unul de altul. Ea va fi o împărăție 
adevărată, pentru că nici o patimă egoistă nu-i va stăpâni 
pe membrii ei şi nu-i va dezbina, ci va fi Împărăţia iubirii şi 
comunicării desăvârşite, care e în acelaşi timp o libertate 
desăvârşită. Cei ce se iubesc nu voiesc să se stăpânească 
unul pe altul şi nici nu sunt siliţi să se supună unul altuia. 
Ci toţi au cea mai mare bucurie să se dăruiască unii altora şi 
să se îmbogăţească spiritual reciproc, deci o fac în cea mai 
desăvârşită libertate. Împărăţia aceea va fi unirea desăvâr- 
şită în libertate, în libertatea iubirii. Membrii ei se vor bucu- 
ra de liberiatea slavei fiilor lui Dumnezeu (Rom. 8, 21). Dar 
aceasta fiind adevărata libertate, ei 'nu vor face din libertate 
un acoperământ (o mască) al libertăţii' (| Petru 2, 16). 

Împărăţia aceasta s-a întins la noi prin Mântuitorul, dar 
apropierea ei o anunţase Sfântul loan Botezătorul şi pe ea 
o aştepta între alţi mulţi şi Iosif din Arimateea (Mc. 15, 435). 
Ei au luat această aşteptare din cultul mozaic. Dar Mântui- 
torul a precizat că Dumnezeul a Cărui Împărăţie o propo- 
văduieşte este Tatăl Lui şi Tatăl nostru (Rugăciunea "Tatăl 
nostru', Predica de pe munte). Ca Fiul Tatălui, Mântuitorul 
Se prezintă şi pe Sine ca Împărat (înaintea lui Pilat). Sfântul 
Grigorie de Nyssa, bazându-se pe mulţi codici manuscrişi, 
spune că în loc de Împărăţia Tatălui, în Evanghelia lui Luca 
se cere: "Vie Duhul Tău cel sfânt şi să ne mântuiască pe 
noi' (Lc. 11, 2). Deci şi Duhul Sfânt ca Cel de o fiinţă cu 
Tatăl şi cu Fiul este Împărat, sau El e Cel ce ne deschide 
Împărăţia iubirii Sfintei Treimi (Comentar la Tatăl nostru). 
De aceea ne adresăm şi noi Sfântului Duh, numindu-L 'Îm- 
părate ceresc', iar preotul înainte de a începe Sfânta Litur- 
ghie cu binecuvântarea Sfintei Treimi rosteşte rugăciunea 
'“impărate ceresc". 

Pe baza revelării împărăției cerurilor ca Împărăţia Trei- 
mii, comunitatea creştină, începând un cult propriu, a in- 

locuit binecuvântarea Împărăției cerurilor sau a lui Dum- 
nezeu în general, din cultul mozaic, cu binecuvântarea Îm- 
părăţiei Tatălui și a Fiului şi a Sfântului Duh. 

Clement din Alexandria spune, curând după mijlocul 
secolului al Il-lea: "Noaptea, la începutul zilei, până la sfâr- 
şitul zilei voim să cântăm cântare de mulţumită şi de laudă 
Tatălui cel Unul şi Fiului, Care e pedagog şi învăţător, şi 
Sfântului Duh. Totul pentru Unul, în Care sunt toate, pentru 
Care sunt toate, pentru Care este veșnicia, ale Cărui mă- 
dulare sunt toţi, a Cărui slavă e în veci... a Lui este slava în 
veci. Amin" (Pedagogul, III, 101, 2). 

Împărăţia aceasta fiind o extindere a iubirii Sfintei 
Treimi la noi, se cade să răspundem şi noi cu iubirea noas- 
tră faţă de Sfânta Treime, dar și între noi. Numai aşa ară- 
tăm că voim real să ne facem părtaşi de ea. 

Aceasta o arată preotul, in numele tuturor, sărutând, 
după rostirea binecuvântării Împărăției Sfintei Treimi, Sfân- 
ta Masă, ca tron al Sfintei Treimi şi ca mormânt al lui 
Hristos, care are alături de Sine şi moaștele sfinţilor, Sfânta 
Evanghelie sau pe Hristos şi crucea Lui. Înainte de aceea 
au sărutat şi credincioşii Sfânta Pvangheliei in naos, căci 
Hristos este şi cu ei. 

La binecuvântarea Sfintei Treimi de către preot, cre- 
dincioşii îşi dau adeziunea cu cuvântul 'Amin' = "Aşa să fie', 
lăudând şi ei această Împărăţie în toate sensurile amintite 
și arătând dorinţa lor de a se face părtaşi de ea. Binecu- 
vântarea ei de către preot e o anunţare a ei, şi aceasta le 
produce bucurie, atât pentru cât li se dă acum, cât şi pen- 
tru nădejdea primirii desăvârșşite a ei în viaţa viitoare. 

Anunţarea Împărăției pe seama credincioşilor a arătat-o 
preotul deschizând, înainte de binecuvântarea ei, ușile îm- 
părătești, ca îndată după aceea să le închidă; dar fără să 
tragă perdeaua peste ele. Aceasta înseamnă că Împărăţia 
Sfintei Treimi, Împărăţia dragostei eterne s-a făcut cunos- 
cută de lHristos, şi oamenii sunt poftiţi să intre şi să înain- 





LITURGHIA CELOR CHEMAŢI | 225 


teze în ea; dar în viaţa pământească, înainte de unirea de- 
plină cu Hristos, ea nu e trăită decât nedeplin. Ea iradiază 
în viaţa.aceasta, dar nu ne e dată deplin. Aceasta se arată 
din faptul că interiorul altarului nu e acoperit de tot prin 
perdeaua trasă in dosul uşilor împărăteşti, ci după o ful- 
gerare intensivă a luminii ei, prin spaţiul de deasupra uşilor 
împărăteşti se filtrează doar o parte din această lumină. În 
cursul Sfintei Liturghii aceste uşi se vor mai deschide la In- 
trarea cea mică, la cântarea întreit sfântă, la citirea Apos- 
tolului şi a Evangheliei, la Crez. Apoi, de la împărtășirea 
credincioşilor vor rămâne deschise până la sfârşitul Sfintei 
Liturghii, închipuindu-se că prin Sfânta Împărtășanie ei au 
intrat deplin în Împărăţia Treimii. | 

Sfânta Liturghie prilejuieşte astfel trăirea anticipată, 
prin arvună, a Împărăției cerurilor şi prefigurarea ajungerii 
depline în ea, după o înaintare treptată spre ea în viaţa pă- 
mântească, Acest urcuş liturgic de la trăirea în parte până 
la trăirea deplină în Împărăţia Sfintei Treimi e reprezentat 
în Sfânta Liturghie ca un urcuş spre unirea cu Hristos cel 
jertfit şi înviat, nu a credinciosului singular, ci a comunităţii 
care se umple tot mai mult de iradierea prezenţei Lui ani- 
mată de predarea mântuitoare a Sa Tatălui și lor, ca săi 
pregătească să se predea şi ei uniţi între ei şi impreună cu 
EI Tatălui la sfârşitul timpului, când Tatăl va fi totul în toţi 
şi în toate, fără ca Fiul şi oamenii înfiaţi să dispară (| Cor. 
15, 28). | 

În acest 'Amin' al comunităţii e o bucurie care antici- 
pează pe cea pe care o vor avea când o vor primi în de- 
plinătatea ei, când toată mulţimea celor mântuiţi va striga 
cu glas puternic: "Aliluia! Mântuirea şi slava şi puterea sunt 
ale Dumnezeului nostru" (Apoc. 19, 1). Apostolul loan vede 
şi aude de mai înainte bucuria de atunci: "Atunci am auzit 
ca un glas de mulţime multă și ca un vuiet de valuri fără 
număr şi ca un bubuit de sunete puternice zicând: Aliluia! 
Pentru că Domnul Dumnezeul nostru Atotţiitorul este Îm- 

părat' (Apoc. 19, 6). Atunci se va arăta în toată strălucirea 
ei slava Împăratului Hristos făcut om. Dar o dată cu aceas- 
ta se va arăta şi slava celor cu care S-a unit EI, ca Mielul ce 
S-a junghiat pentru oameni, şi slava cu care i-a îmbrăcat pe 
ei, asemenea slavei cu care mirele îmbracă pe mireasa sa. 
Căci Apostolul loan aude mulțimea zicând în continuare: 
'să ne bucurăm şi să ne veselim şi să-l dăm slavă, căci a 
venit nunta Mielului şi mireasa Lui s-a gătit' (Apoc. 19, 7). 
Cuvântul '"Amin' a fost luat încă de primii creştini din 
cultul mozaic. Dar creştinii îl spun pe baza faptului că în 
Hristos s-a revelat cu adevărat Împărăţia Treimii celei iubi- 
toare, că prin EI s-a întemeiat şi s-a făgăduit cu adevărat 
această Împărăţie. Încă Sfântul Apostol Pavel spune că 
orice "Amin" îl spunem spre slava lui Dumnezeu în Hristos, 
pentru că în Hristos s-au împlinit pe de o parte toate făgă- 
duinţele lui Dumnezeu, iar pe de alta, s-a asigurat împlini- 
rea lor viitoare pentru cei ce cred (II Cor.1l, 20). Deci la 
Hristos ne gândim cu deosebire când zicem '"Amin'. Numai 
creştinii pot zice în mod sigur 'Amin', 'aşa să fie', căci nu- 
mai ei ştiu de împlinirea prezentă şi viitoare a făgăduinţelor 
lui Dumnezeu în Hristos pentru noi și numai ei au înte- 
meiată nădejdea mântuirii în EIl. Numai prin Hristos am 
cunoscut că Dumnezeirea nu este o infinitate informă sau 
monopersonală, lipsită de iubire, ci e plină de dragoste; 
înlăuntrul Ei este un Tată iubitor, şi un Fiu iubitor, o viaţă 
neindiferentă sub raportul moral, ci o viaţă sfântă. Prin 
Hristos am cunoscut că Împărăţia lui Dumnezeu este Îm- 
părăţia dragostei veşnice, că slava, stăpânirea şi puterea ei 
sunt ale unui Dumnezeu întreit şi deci al dragostei. Prin E! 
ştim că, de credem, Duhul ne va face membrii ei veşnici. 
Fericiţi vor fi în veci cei ce vor fi membrii ei. Deci cu- 
vântul "Amin" exprimă şi încrederea membrilor comunităţii 


1. La Odo Casel, 'Die Doxologie und des Amen der Gemeinde”, în 
vol. Das christliche Opfermysterium, Verlag Styria, Koln, 1968, p. 561. 

că vor face parte din această impărăţie, sau nădejdea lor 
că se vor învrednici şi ei de fericirea din ea. 

Întemeiaţi pe nădejdea Împărăției, în a cărei ambianţă 
anticipată intră de la începutul Sfintei Liturghii, credincioşii 
işi aduc aminte de condiţia ce a cerut-o Mântuitorul celor 
ce vor să ajungă în deplinătatea ei, în viaţa viitoare: grija de 
cei lipsiţi şi asupriţi, căci prin aceasta se fac asemenea 
Fiului care a fost alături de ei, de Fiul care S-a făcut ca ei şi 
a spus: 'Veniţi, binecuvântaţii Părintelui Meu, şi moşteniţi 
Împărăţia cea gătită vouă de la întemeierea lumii, că flă- 
mând am fost şi Mi-aţi dat să mănânc" etc. (Mt. 25, 34 etc.). 
Împărăţia aceea este nu Împărăţia celor puternici în sens 
lumesc, ci a celor smeriţi şi înfrăţiţi în smerenie. Dar nădej- 
dea ei se dă şi celor ce au făcut în cursul vieţii pământești 
rele, dar s-au pocăiţ în ceasul din urmă, asemenea tâlha- 
rului din dreapta care s-a rugat lui lisus: 'Pomeneşte-mă, 
Doamne, când vei veni în Împărăţia Ta'. 

Împărăţia aceasta este unirea celor ce cred în Sfânta 
Treime, prin căsătoria omenirii credincioase cu Fiul Împă- 
ratului ceresc, urmată de ospăţul unei veşnice iubiri (Mt. 
22, 2-14). În ea se intră prin Sfânta Taină a Botezului şi a 
Mirului, se reintră după căderea din ea prin taina Mărtu- 
risirii şi se întreţine viaţa în ea prin Sfânta Împărtăşanie. De 
aceea Sfânta Liturghie începe cu o făgăduinţă deplină a 
acestei uniri cu Sfânta Treime şi a acestui ospăț veşnic al 
iubirii, spre care credincioșii progresează prin Sfânta Îm- 
părtăşanie, ca unire cu Hristos. 

În unirea deplină cu Hristos Cel jertfit, jScândti-tă; de 
un trup şi sânge cu EI, fără confundare, urcăm ca o comu- 
nitate, pentru ca şi membrii ei să se predea împreună cu El 
Tatălui şi unul altuia, ca Tatăl să fie toate în toţi. Dar ur- 
cuşul spre Hristos Cel jertfit constă într-o umplere treptată 
a lor de dispoziţia de jertfire proprie, sau de dăruire lui 
Dumnezeu şi unul altuia din puterea ce iradiază din Hristos 

Cel jertfit care se apropie tot mai mult de ei pe măsura 
pregătirii lor, pentru a li se dărui deplin. 

Astfel, toată Sfânta Liturghie este mişcarea comunității 
în duhul de jertfă a lui Hristos spre unirea deplină cu 
Hristos cel jertfit şi inviat şi spre jertfirea reciprocă între ei 

din puterea jertfei Lui. Aceasta este una cu urcarea în depli- 
nătatea iubirii. Ea echivalează cu intrarea şi înaintarea în 
impărăţia Treimii. Aceasta pune o pecete de jertfire din iu- 
bire pe toată viaţa creştină, devenind toată o Liturghie în 
sens larg. Sensul acesta al Liturghiei e arătat de faptul că 
preotul însoţeşte binecuvântarea impărăţiei cu semnul cru- 
cii, făcut cu Evanghelia peste Sfântul Antimis, care repre- 
zintă moartea lui Hristos pentru noi, având alături de Sine 
moaştele mucenicilor, care ne-au dat exemplul cel mai de- 
plin al însuşirii de către ei a duhului de jertfă al lui Hristos. 
Dar acelaşi semn îl face şi peste Sfânta Masă, care repre- 
zintă pe de o parte tronul Sfintei Treimi, pe de alta, mor- 
mântul lui Hristos, sau jertfelnicul din faţa Tatălui, pe care 
stă pururea Hristos în stare de jertfă pentru noi, ca să pu- 
tem lua şi noi puterea de a ne jertfi. De fapt Împărăţia a 
fost revelată şi întemeiată de Sfânta Treime prin Fiul cel 
întrupat, jertfit şi înviat, pentru a uni prin jertfire din amân- 
două părţile Treimea cu creaţiunea, căci jertfa lui Hristos n-a 
fost privită cu nepăsare de Tatăl şi de Duhul Sfânt. Tatăl cel 
atotmilostiv compătimea și El cu Fiul, Care Se aducea jertfă 
pentru noi, şi Duhul Sfânt întărea pe Fiul ca om în aducerea 
acestei jertfe. Iar starea de jertfă permanentă a Fiului în- 
semnând o atenţie a Lui faţă de noi, înseamnă o atenţie a 
Treimii întregi. 

De aceea binecuvântând Treimea, Îi şi mulţumim pen- 
tru ceea ce a făcut ca să ne facă şi nouă parte de impărăţia 
Ei, iar o dată cu mulţumirea și cu bucuria ce l-o mărturisim, 
ne angajăm şi noi să umblăm pe calea ce ne-a arătat-o 
Hristos prin jertfa Lui, şi Tatăl şi Duhul Sfânt rânduind jert- 
fa Fiului pentru mântuirea noastră. E calea pe care au imi- 

tat-o în gradul cel mai deplin atâţia mucenici şi trăitori în 
slujirea altora şi prin care, în măsura în care o vom imita şi 
noi, vom ajunge la învierea cea întru fericire. 

Dar cel ce aduce o jertfă este totodată preot. Creştinii 
care se aduc jertfă înfrânându-se de la păcatele egoismului 
şi deci jertfindu-se şi ei pentru alţii, devin nu numai îm- 
păraţi, ci şi preoţi. Hristos e Arhiereul universal şi izvorul 
arhieriei, pentru că Se aduce jertfă şi pentru că este izvor 
al puterii de jertfă pentru toţi. Noi devenim preoţi însuşin- 
du-ne puterea de jertfă a lui Hristos, asimilându-ne perso- 
nal cu starea Lui de jertfă. Dar devenim şi fiii Împăratului 
veşnic întrucât ne-am făcut fraţi ai Fiului Aceluia. 

Identitatea stării de împărat și de preot a Celui ce Se 
jertfeşte o arată Apocalipsa şi Apostolul Petru. În Apocalip- 
să, [Hristos este numit pe de o parte 'Mielul' ce şade ca 
înjunghiat între tron şi cele patru fiinţe şi "'presbiteri' (Apoc. 
5, 6), ca Cel ce e Mijlocitorul între Tatăl ca Împărat şi cei 
patru Evanghelişti reprezentaţi prin cele patru fiinţe, şi po- 
porul reprezentat de presbiterii mântuiţi (în unele texte ro- 
mâneşti e tradus greşit 'bătrâni'), pe de alta, e lăudat de 
cele patru fiinţe şi de presbiteri cu cuvintele: 'Vrednic ești 
să iei cartea şi să deschizi peceţile ei (istoria), căci ai fost 
injunghiat şi ai răscumpărat lui Dumnezeu cu sângele Tău 
oameni din toată seminţia..., şi l-ai făcut Dumnezeului nos- 
tru împărăție şi preoţi, şi vor impărăţi pe pământ' (Apoc. 5, 
9-1 1). Mielul înjunghiat e Fiul lui Dumnezeu Care S-a făcut 
om şi Care ne-a scos din robia patimilor şi a morţii şi a 
diavolului prin jertfa Lui. El S-a făcut prin aceasta Împărat 
şi ca om şi ne-a făcut împreună împărați cu Sine sau o Îm- 
părăţie nouă, căci şi EI şi noi ne-am făcut şi suntem Îîmpă- 
raţi prin jertfa Lui. Deci precum EI S-a făcut Arhiereu şi 
Împărat, la fel suntem făcuţi şi noi împreună cu El preoţi şi 
impăraţi. Cei 24 de presbiteri îşi arată această calitate pur- 
tând cădelniţe pline cu tămâie, care simbolizează rugăciu- 
nile sfinţilor ce se înalţă spre Tatăl întru miros de bună 

mireasmă, de bună cuviinţă ascultătoare, care place Tată- 
lui. Prin aceasta se face o anumită distincţie între preoţii 
slujitori şi ceilalţi creştini preoţi, ale căror rugăciuni le aduc 
presbiterii. Toţi credincioşii sunt preoţi şi se roagă, dar 
rugăciunile lor sunt adunate într-o unitate prin preotul slu- 
jitor, pentru a se înălța ca un val unitar, curat şi bineplăcut 
spre Dumnezeu. Dar fiind preoţi ce aduc ca jertfă rugăciu- 
nile lor, sunt şi împărați stăpâni peste patimi şi chemaţi la 
înviere ca victorie asupra morţii, o dată ce sunt făcuţi fraţi 
cu Hristos, Fiul cel Unul Născut al Tatălui, prin unirea cu EI în 
Sfânta Împărtășanie şi prin însuşirea duhului de jertfă a Lui. 

Dar nu numai cei douăzeci şi patru de presbiteri laudă 
pe Mielul care i-a făcut pe cei ce cred în EI preoţi în sens 
larg, ci şi miliardele de îngeri care îi înconjoară, arătând că 
mai aproape de Mielul care împărăţeşte prin jertfa Lui, sunt 
preoţii slujitori ai Lui şi sfinţii ale căror rugăciuni ei le adu- 
nă, pentru că pentru oameni S-a făcut Hristos Arhiereu şi 
jertfă, şi ei şi-au putut însuşi în mod deosebit prin trupul 
ce-l au, starea de jertfă şi de preoţi: "Şi am văzut şi am auzit 
glas de îngeri mulţi, de jur-imprejurul tronului şi al fiinţelor 
şi al presbiterilor şi era numărul lor zeci de mii de zeci de 
mii şi mii de mii, zicând cu glas mare: Vrednic este Mielul 
cel înjunghiat ca să ia puterea şi bogăţia şi înţelepciunea şi 
tăria şi cinstea şi binecuvântarea' (Apoc. 5, 11-12). Se înţe- 
lege iarăşi că EI ia acestea ca om, deci S-a făcut Împărat şi 
ca om, pentru ca să ne facem şi noi împărați. Ca om ia 
slava şi puterea, ca să le primim şi noi. 

“Sfântul Apostol Petru uneşte calitatea de preoţi şi de 
impăraţi a credincioșilor într-una singură: "preoţie împără- 
tească'. Această dublă calitate o au credincioşii datorită 
jertfei lui Hristos, rodind puterea jertfei lui Hristos în jert- 
fele lor duhovniceşti. Căci prin ele pe de o parte slujesc lui 
Dumnezeu ca preoţi, pe de alta, se eliberează de patimi şi 
de moarte, ca împărați. Astfel, cei ce se eliberează de patimi 
prin jertfe alcătuiesc o preoţie împărătească sau o comu- 

nitate închegată ce înaintează în sânul Sfintei Treimi. Sfân- 
tul Apostol Petru nu-i spune insă acesteia împărăție, ci "po- 
„por agonisit lui Dumenzeu' (| Petru, 2, 9), sau "casă duhov- 

_nicească", alcătuită din pietre vii zidite pe piatra de temelie 
care este Hristos: 'Şi voi înşivă, ca pietre vii, să fiţi zidiţi ca- 
să duhovnicească spre preoţie sfântă, ca să aduceţi jertfe 
bineplăcute lui Dumnezeu prin lisus Hristos" (I Petru 2, 5). 

Credincioşii sunt chemaţi la transcenderea alipirii la 
lume și a închiderii în timpul trecător, spre planul Împără- 
ției netrecătoare a Treimii, a Unicului Dumnezeu în Treime, 
din Care sunt toate şi în Care avem să ne ridicăm toţi, rea- 
lizând unitatea prin împlinirea aceleiaşi voi a Lui. Împărăţia 
aceasta are un caracter eshatologic. Ea începe ca un alt 
plan de viaţă încă în existenţa noastră pământească, dar ni 
se va descoperi în toată desăvârşirea ei în viaţa viitoare. La 
calitatea de membri ai ei, pentru veci suntem chemaţi şi 
noi. Această transcendere suntem chemaţi să ne-o însuşim 
şi noi din puterea lui Hristos Cel întrupat, jertfit şi înviat, 
putere pe care o are pentru că este şi Dumnezeu. Un Dum- 
nezeu netranscendent acestei lumi, supusă legilor şi afec- 
telor, n-ar fi un Dumnezeu adevărat. Ar fi supus și el legii 
emanaţiei şi evoluţiei spre nici o ţintă, fără nici un sens. 
Dacă n-ar avea o viaţă a iubirii în Sine, suficientă Sieşi, 
dacă n-ar fi Tată care are un Fiu născut din fiinţa Sa şi 
deosebit de lumea creată din nimic, neapărut din evoluţia 
unei esențe identice cu esenţa lumii, nu ne-ar putea ridica 
din existenţa supusă aceloraşi legi ale apariţiei şi ii 
tuturor într-o succesiune fără sens. 

Însăşi jertfirea este o astfel de transcendere liberă. 
insăşi ea arată capacitatea omului de a se ridica peste o 
lume supusă unor legi care nu cunosc decât o succesiune 
fără sens. Aceasta arată că însăşi jertfirea dă un sens vieţii. 
O mamă nu-şi vede sensul vieţii fără slujirea până la jert- 
fire a copiilor. Dar slujirea altor persoane nu ni s-ar impune 
ca o poruncă necondiționată fără valoarea absolută a per- 

soanelor slujite şi fără ca ele să fie considerate ca destinate 
veşniciei, unei veşnicii a cărei fericire depinde şi de slujirea 
ce le-o aduc eu. Dar veşnicia lor nu o pot crede decât cre- 


zând în Dumnezeu, izvorul personal al veşniciei. Slujirea 


persoanelor umane iși are importanţa necondiționată nu- 
mai dacă o trăiesc ca o implinire a unei porunci a lui Dum- 
nezeu cel personal, care asigură veşnicia persoanelor cre- 
ate de EI din iubire ca să le iubească în veci. Slujirea oame- 
nilor se încadrează astfel în slujirea lui Dumnezeu. Dum- 
nezeu a dat atâta valoare oamenilor, încât L-a făcut pe 
Însuşi Fiul Său slujitor al lor (Mt. 20, 28). Primind moartea 
ca jertfă pentru ei, dar primind-o dintr-o asemenea iubire 
nemăsurată, a şi învins-o. Prin aceasta a dat chiar morții, 
care în afara lui Hristos pune peste existenţă pecetea celei 
mai mari absurdităţi şi tragedii, un sens pozitiv. 

Pascal a spus: 'Noi ştim că viaţa, şi cu deosebire viaţa 
creştinilor, este o jertfă continuă, care nu se poate termina 
decât în moarte; noi ştim că lisus Hristos, intrând în lume, 
s-a socotit şi s-a oferit lui Dumnezeu ca o ardere a tot şi ca 
un adevărat dar de jertfă; că naşterea Sa, viaţa Sa, moartea 
Sa, învierea Sa, înălţarea Sa, şederea veşnică de-a dreapta 
Tatălui Său, prezenţa Sa în Euharistie nu sunt decât o sin- 
gură şi unică jertfă; noi ştim că ceea ce s-a petrecut în 
Hristos trebuie să se petreacă în toate mădularele Sale. Să 
privim deci viaţa ca jertfă şi să socotim că accidentele vieţii 
noastre nu au semnificaţie în spiritul creştinilor decât în 
măsura în care ele întrerup sau împlinesc această jertfă. Să 
nu numim rău decât ceea ce face din darul de jertfă desti- 
nat lui Dumnezeu o victimă a diavolului... Dacă nu trecem 
la Dumnezeu prin Mijlocitorul Hristos, nu găsim în noi decât 
nenorociri adevărate, sau plăceri condamnabile. Dar dacă 
privim toate lucrurile în Hristos, vom afla toată mângâierea, 
toată mulţumirea, toată creşterea noastră spirituală. 

Să privim deci și moartea în lisus Hristos, şi nu în afară 
de El. Fără lisus Hristos ea este îngrozitoare, este detesta- 

bilă, este o oroare a naturii. In lisus Hristos e vrednică de 
iubit, e sfântă, e bucuria credinciosului. Totul e dulce în 
lisus Hristos, până şi moartea. De aceea a suferit El și a mu- 
rit, ca să sfinţească moartea şi suferinţele'?. 

Astfel prin crucea lui Hristos, însuşită de noi, trecem în 
Împărăţia cerurilor, în Împărăţia iubirii Sfintei Triemi. "Căci 
El este pacea noastră, El care a făcut din cele două una, 
adică a surpat peretele din mijloc al despărțirii, desfiinţând 
vrăjmăşia în trupul Său... ca să împace cu Dumnezeu pe 
amândoi, uniţi într-un singur trup prin cruce, omorând prin 
ea vrăjmăşia... Că prin El avem şi unii şi alţii apropierea 
către Tatăl într-un Duh. Deci dar nu mai sunteţi străini şi 
locuitori vremelnici, ci împreună cetăţeni cu sfinţii şi cas- 
nici ai lui Dumnezeu' (Efes. 2, 14, 15, 16, 18, 19). 

Treimea a venit prin Fiul Său făcut om, pentru veci la 
noi, iar pe noi ne-a suit la Ea, căci prin jertfa lui Hristos, 
omul a dărâmat zidul egoismului şi a intrat ia Tatăl, în per- 
soana Lui ni s-a deschis şi nouă drumul spre Sfânta Treime, 
prin crucea pe care, primind-o şi noi de la Ei, ieşim din 
despărţirea egoistă de Dumnezeu şi dintre noi. Căci numai 
prin jertfă putem deschide poarta lui Dumnezeu şi poarta 
semenului. 

Împărăţia cerurilor, care fise anunţată ca apropiindu-se 
de către Sfântul loan Botezătorul, a devenit în Hristos rea- 
litate şi s-a definit ca Împărăţie a Treimii iubitoare, Care 
Şi-a arătat iubirea prin Fiul făcut om asemenea nouă şi răs- 
tignit pentru noi, pentru a ne face şi pe noi să răspundem 
iubirii Ei şi să ne arătăm iubirea între noi. 

lisus Hristos ne-a arătat că Dumnezeu este iubire pentru 
că nu este o singură persoană, ci o Treime de Persoane în 
relaţie de Tată, Fiu şi Duh Sfânt, şi a dovedit prin întruparea 
şi jertfa Lui pentru noi că Îşi întinde iubirea Sa şi la noi. S-a 
servit pentru aceasta de trupui omenesc, arătând valoarea 


2, Pensees, Flammarion, p. 283-284. 

lui și valoarea noastră ca fiinţe în trup. A înviat trupul Lui ia 
o viaţă veșnică, arătând că şi trupul nostru este destinat 
veşniciei. A arătat că unitatea lui Dumnezeu nu e o unitate 
abstractă, ci una vie şi iubitoare. Şi această unitate vrea să 
o avem şi noi. Unitatea aceasta o realizăm în Biserica cea 
“plină de Treime'. Hristos ne-a arătat că Treimea e vie şi 
iubitoare, prin însuși faptul că El, Unul din Treime, S-a făcut 
om şi S-a jertfit pentru noi, dăruindu-Se Tatălui și nouă, ca 
şi noi să ne dăruim, din puterea Lui, Tatălui şi unii altora, 
ca, fiind plini de Treime, să fim şi noi în chipul Treimii, uni- 
tate iubitoare de persoane umane neconfundate, extrem 
de preţioase una alteia. Căci neschimbarea lui Dumnezeu 
nu este o neschimbare a încremenirii, ci o neschimbare a 
iubirii mobile. 

Lucrurile acestea le spune frumos stareţul Vasileios de 
la mănăstirea Stavronichita de la Sfântul Munte: "Cu întru- 
parea Cuvântului se deschide drumul împăcării. Cu înte- 
meierea Bisericii avem "cortul lui Dumnezeu între oameni, 
şi Dumnezeu va locui cu ei şi ei vor fi poporul lui Dum- 
nezeu şi Însuși Dumnezeu va fi cu ei' (Apoc. 21, 3). Bise- 
rica are misiunea să dea mărturia unităţii şi să o înfăptu- 
iască, pentru că Dumnezeu nu e cunoscut ca un monarh 
singuratic, ci ca desăvârşita comuniune a trei Persoane. Şi 
Cuvântul S-a întrupat ca să descopere adevărata unitate şi 
libertate ce domneşte în sânul Dumnezeirii. S-a făcut 'trup' 
ca să arate misiunea duhovnicească a trupului şi cum toate 
au venit la lumină pentru o viaţă în unitate, prin unitatea 
treimică, şi prin rodnicia Ei, şi cum prin Ea cresc şi se trans- 
figurează toate... Dumnezeu a întemeiat Biserica după 
chipul Lui. "Sfânta Biserică este chipul lui Dumnezeu, ca 
una ce lucrează în credincioşi aceeaşi unitate care este şi 
în Dumnezeu' (Sfântul Maxim, Mystagogia, PG 91 668 B)... 
Domnul a venit să ne unească prin Sine cu Tatăl Său şi cu 
Tatăl nostru. A venit 'ca toţi să fie una' (In 17, 21)... Cine a 
văzut cu adevărat Biserica, a văzut Sfânta Treime... Unirea 

tuturor pentru care se roagă Biserica nu se înţelege ca o 
articulare a inşilor unii în alţii în baza pornirii lor naturale, 
ci ca o prelungire a unităţii treimice, care se înfăptuieşte ca 
un trup liturgic... Taina unităţii trăită și înţeleasă ca Biserică 
este Împărăţia Tatălui şi a Fiului şi a Sfântului Duh'3. "Nimic | 
nu e static în dumnezeiasca Liturghie, nimic izolat. Toate 
viețuiesc, se mişcă armonic în cadrul întregului. Toate 'se 
cunosc; îşi descoperă firea şi raţiunea existenţei lor în 'sluj- 
ba cuvântătoare', în Liturghie ca slujba Cuvântului, “prin 
Care toate s-au făcut'. Este Împărăţia binecuvântată a Ta- 
tălui şi a Fiului şi a Sfântului Duh care primeşte şi sfințește 
creaţiunea. Este harul necreat al Sfintei Treimi care înno- 
ieşte zidirea. 

Sfânta Liturghie începe de aceea cu cuvântul de prea- 
mărire a Împărăției întreit sfinte. În continuare numai aceas- 
ta o cerem. Spre ea sau în ea înaintează credincioşii în 
toate şi prin toate. Dumnezeiasca Liturghie este locul dum- 
nezeiesc în care toate se întâlnesc. În afară de căldura ei, 
toate sunt necunoscute, îngheţate, singuratice"€. 

Un dumnezeu monarh ne stăpâneşte, dar nu ne iubeş- 
te, nu ne sădeşte iubirea. O esenţă panteistă nu ne des- 
chide decât perspectiva desființării personale. Dar unirea 
noastră cu Sfânta Treime şi între noi după chipul unității 
treimice nu se înfăptuieşte fără renunţarea la egoismul nos- 
tru, fără jertfirea sinei noastre lui Dumnezeu şi semenilor. 
lar puterea pentru această jertfire ne-o dă Hristos. La te- 
melia jertfirii lui Hristos ca om stă însă veşnica dăruire de 
Sine a Persoanelor Sfintei Treimi. De aceea unim semnul 
crucii cu pomenirea Sfintei Treimi sau cu preamărirea Ei. 
Lăudăm pe Dumnezeul iubirii, pe Dumnezeul care din iu- 
birea faţă de noi, întemeiată în iubirea Persoanelor trei- 
mice, a trimis pe Fiul să Se facă om şi să Se jertfească pen- 


3. Arhim. Vasileios, Eisodikon, Sfântul Munte, 1974, p. 55, 68. 
4. Ibidem. 

tru noi şi să rămână cu noi în starea de jerifă pentru a ne 
conduce la unirea cu Treimea în iubire. | 
“Când văzătorul Apocalipsei zice: "Eu, loan, fratele 
vostru... am fost în duh în ziua de Duminică... am văzut cer - 
nou şi pământ nou' (Apoc. 1, 9-10), e ca şi când ar zice: 
"Eu, loan, fratele vostru, săvârşeam Liturghia'5. Să menţio- 
năm însă că spusa întreagă a Apostolului loan este: 'Eu, 
loan, fratele vostru şi împreună părtaş cu voi întru necaz şi 
întru Îimpărăţie... am fost în duh'. Faptul că creştinii văd în 
cadrul Sfintei Liturghii cerul şi pământul nou, nu-i scoate 
totuşi din greutăţile şi ostenelile vieţii pământești. Dar nici 
din acestea nu lipseşte Împărăţia. Căci Împărăţia e împreu- 
nată cu crucea şi la ea ajungem prin cruce, care are un 
ultim fundament în Sfânta Treime şi în întruparea lui 
Hristos. lar crucea, câtă vreme suntem în trupul pornit spre 
păcat, ia pentru noi forma înfrânărilor, a ostenelilor, a greu- 
tăţilor. Dar chiar ele ne fac străveziu pe Duhul ce întăreşte 
înlăuntrul nostru cerul nou şi pământul nou, cerul şi pă- 
mântul dragostei. Crucea de care e legată Împărăţia nu e 
numai a Sfintei Treimi şi nici nu-L însoţeşte în concret nu- 
mai pe Fiul care a luat trupul nostru, ci şi pe noi, în viaţa 
de aici. De aceea trebuie să ne împărtăşim și noi de ea. 
Fără cruce nu se realizează iubirea. În noi, crucea înseam- 
nă înfrânare de la egoismul păcatelor şi pocăinţa pentru 
ele. Ea e o durere, dar şi o mângâiere, căci prin ea intrăm 
în adâncul autentic al fiinţei noastre şi în largul viu al Împă- 
răţiei iubirii. “Peste tot împărăţeşte durerea pocăinţei care 
mângâie tainic şi rodnic, care produce bucurie şi înfrăţeşte 
toate. Altceva este durerea trăită sentimental, şi altceva du- 
rerea pocăinţei liturgice. Prima irită epiderma şi chinuieşte 
biologic pe om, a doua alină şi mângâie, descoperind în 
regiunile înalte ale existenţei firea noastră cea în chipul lui 
Dumnezeu... Omul în adâncurile necunoscute ale sale as- 


5. Ibidem, p. 101. 

cunde minunea dumnezeiască. Nici când e strâmtorat de 
necazuri nu deznădăjduiește în Biserică, nici când se bucură 
nu se tulbură. Şi întristarea şi bucuria îl slujesc liturgic'6. 
Antinomicul e mereu prezent, solicitându-ne bărbăţia bucuri- 
ei în durere şi intreţinând sentimentul de taină complexă şi 
aparent contradictorie, şi totuşi unitară, a existenţei. 

lubirea care stăpâneşte în Împărăţia lui Dumnezeu înte- 
meiată şi deschisă nouă de Hristos prin cruce ne arată cu 
deosebire faptul că Împărăţia aceasta nu este Împărăţia a 
trei Persoane uniforme, ci a Tatălui şi a Fiului în Duhul 
Sfânt, semnul desăvârşit al unirii în iubire. Ea nu este Îm- 
părăţia unui stăpânitor despotic, ci Împărăţia în care Îm- 
păratul e Tată şi în care toţi cetăţenii sunt fii prin adopţiune 
sau prin har, deci printr-un act de iubire, şi, prin aceasta, 
fraţi ai Fiului Cel Unul Născut din Tatăl după fiinţă. Aceasta 
înseamnă că Împăratul e Tată al cetăţenilor din ea nu în 
sens paternalist, căci ea este şi Împărăţia Fiului Cel Unul 
Născut al Său, iar pe noi ne face fraţi ai acestui Fiu, împre- 
ună moştenitori cu EI ai calităţii de împărați în ea. "Căci câţi 
sunt mânaţi de Duhul lui Dumnezeu sunt şi fii ai lui Dum- 
nezeu. Pentru că n-aţi primit iarăşi un duh al robiei, spre 
temere, ci aţi primit Duhul înfierii, prin care strigăm: Avva! 
Părinte!... Şi dacă suntem fii, suntem şi moştenitori — moş- 
tenitori ai lui Dumnezeu şi împreună moştenitori cu 
Hristos, dacă pătimim şi noi împreună cu EI, ca împreună 
să ne şi proslăvim' (Rom. 8, 14, 15, 17). 

Împărăţia adusă la noi de Hristos este împărăţia iubirii 
pentru că Împăratul este un Tată care, având un Fiu de o 
fiinţă cu EI, a voit să-Şi extindă iubirea ce o simte faţă de 
Fiul şi asupra altor fiinţe conştiente, capabile să simtă iubi- 
rea Lui şi să răspundă ei, cum a subliniat în timpul mai 
nou şi teologul protestant Jurgen Moltmann. Tatăl trimite 
pe Fiul să Se facă om, zice Moltmann, ca să poată vedea în 


6. Ibidem, p. 116. 

oameni pe fraţii Lui. Astfel, "lisus nu propovăduieşte Impă- 
răţia lui Dumnezeu, ci a Tatălui Său... Această Împărăţie 
propovăduită de EI are o nouă calitate. În această Împără- 
ție Dumnezeu nu e Domnul, ci Tatăl milostiv. in această 

impărăţie nu sunt robi, ci copii liberi ai lui Dumnezeu. În 
această Împărăţie nu se cere ascultare şi supunere, ci iu- 
pire şi participare liberă... Aceasta o arată şi rugăciunea 
Tatăl nostru. În ea se cere Împărăţia Tatălui, se cere să se 
facă voia Tatălui, să se sfinţească numele Tatălui”. “În li- 
bertatea ce o trăim în rugăciunea noastră către Tatăl sim- 
țim că ea nu mai e o rugăciune de robi (Rom. 8, 15). În ea 
se revelează filiația noastră. Prin rugăciunea prin care 
strigăm: "Avva! Părinte!', credincioşii sunt primiţi în comu- 
niunea ce o are Fiul cu Tatăl... Dumnezeu nu vorbeşte ca un 
Domn care trebuie ascultat fără nici o murmurare; Dum- 
nezeu ascultă ca Tatăl rugăciunile şi propunerile fiilor Săi'8. 

'Prin Fiul cel trimis se mijloceşte înfierea... Filiaţia în- 
seamnă în primul rând relaţia specială a lui lisus cu Cel 
care L-a trimis, dar nu exclusiv, ci inclusiv'9. Dar Fiul ne 
face fii iubitori ai Tatălui nu numai prin faptul că Se face 
om şi frate al nostru, ci şi prin faptul că Se dăruiește şi în 
calitate de om în mod deplin Tatălui, iar această pornire de 
dăruire ne-o transmite şi nouă, dându-ne şi nouă, prin Du- 
hul cel Sfânt al Lui, puterea să ne aducem din iubire jertfă 
curată Tatălui. 

Noi devenim fii iubitori ai Tatălui împreună cu Cel Unul 
Născut, pentru că ne însuşim şi noi starea Lui de jertfă ca 
om. Prin jertfă EI a devenit şi ca om împreună-impărat cu 
Tatăl, pentru că prin jertfă Şi-a arătat şi ca om iubirea de- 
săvârşită faţă de Tatăl. Deci numai însuşindu-ne simţirea 
Lui de jertfă, deci de iubire identică faţă de Tatăl, ne facem 


7. Trinitât und Reich Gottes, Kaiser Verlag, Miinchen, 1960, p. 26-27. 
8. Ibidem, p. 39. 
9. Ibidem, p. 68. 

şi noi fii şi impreună împărați cu Fiul cel întrupat. Iubirea 
faţă de Tatăl ne uneşte în demnitatea de fii ai Lui şi de moş- 
tenitori ai Împărăției. “lar Hristos, spune Sfântul Chiril al 
Alexandriei, este Împăratul tuturor prin fire şi participare. 
Căci fiind Dumnezeu prin fire, S-a golit pe Sine de slavă, po- 
gorându-Se la chipul de rob (Filip. 2, 7) şi primeşte Împă- 
răţia, în chipul omului, cu toate că tronează dinainte şi din 
veci împreună cu Dumnezeu şi Tatăl şi e împreună cârmuli- 
torul şi stăpânitorul tuturor' (închinare în Duh şi Adevăr, 
cartea XI, PG 68). Primind puterea de fii de la Fiul cel Unul- 
Născut, odată ce ne-a unit cu Tatăl, prin iubirea prin care 
am renunţat la noi, împreună cu El avem şi noi puterea de 
a stăpâni peste toate împreună cu Fiul. 

Sfântul Chiril dezvoltă atât ideea că în Fiul Tatăl ne 
vede şi pe noi ca fii, cât şi ideea că ne vede ca fii nu numai 
pentru că Fiul S-a făcut om, ci şi pentru că El, aducându-Se 
jertfă, ne dă şi nouă puterea de a ne aduce Tatălui jertfă 
împreună cu Fiul. Ca toţi Părinţii, Sfântul Chiril a arătat că 
noi nu ne putem arăta iubirea faţă de Tatăl decât aducân- 
du-ne și noi jertfă împreună cu Hristos, cum a spus şi Sfân- 
tul Apostol Pavel în Rom. 8, 14. Explicând inscripţia nume- 
lor seminţiilor lui Israel în cele două pietre de smarald pur- 
tate de arhiereul Vechiului Testament pe umerii lui (leş. 28, 
9-12), Sfântul Chiril spune: "lar înscrierea pe pietre a spus 
că va fi spre amintirea de către Domnul a fiilor lui Israel, 
pentru că Domnul îi va primi aşa zicând pe toţi in persoana 
lui Aaron. Căci Dumnezeu şi Tatăl ne priveşte în Hristos 
spre aducere aminte şi ne-am făcut în El cunoscuţi şi vred- 
nici de privire şi ca scrişi în cartea lui Dumnezeu'!0. 

lar despre jertfirea noastră din puterea jertfei lui Hristos 
şi despre intrarea noastră prin aceasta la Tatăl, Sfântul Chi- 
ril spune: "Aşadar, s-a junghiat El pentru păcatele noastre, 
dar ne-am îngropat şi noi împreună cu EI, suportând moar- 


10. Închinare în Duh şi Adevăr, cartea XI: PG 68. 

tea, nu cea trupească, ci omorând mădularele cele de pe 
pământ şi nemaivieţuind nouă, ci lui [Hristos şi, prin EI, Ta- 
tălui'1k. Sau: "Căci dacă nu murea Hristos pentru noi, n-am 
fi fost primiţi şi noi spre miros de bună mireasmă, de Dum- 
nezeu şi Tatăl. Dar o dată ce S-a desăvârșit El (ca om) prin 
Patimi, venim după El îndată ca dar sfinţit lui Dumnezeu şi 
Tatăl şi ne oferim pe noi înşine jertfă cu adevărat duhovni- 
cească, sfinţită'!2. Sau: "in nenumărate moduri ne sfinţeşte 
pe noi Domnul nostru lisus Hristos, făcându-ne sfinţi şi 
bine primiţi. Căci prin EI şi în El avem aducerea (intrarea) 
şi ne facem plăcuţi lui Dumnezeu şi Tatăl. Căci aflându-ne 
sub stricăciune şi păcat, ne sunt de cel mai mare folos și 
cu totul necesare pentru mântuire moartea şi viaţa Lui şi, 
pe lângă acestea, desăvârşirea prin Trupul şi Sângele Lui. 
Căci în Hristos, şi nu în lege e desăvârşirea'!5. 

Sfânta Liturghie este acţiunea de împreună jertfire a 
noastră cu Hristos, sau unirea comunităţii cu Hristos în sta- 
re de jertfă pentru a se aduce şi ea împreună cu E! jertfă 
Tatălui, ca să se realizeze Împărăţia Treimii în toate. Nu e 
vorba de o jertfă ca moarte trupească, ci de o renunțare la 
orice egoism, la orice căutare a celor ale noastre. 

Preotul stă înapoia uşilor împărăteşti, lângă Sfânta Masă, 
deosebit de credincioşi, dar nu fără legătură cu ei prin ru- 
găciune, prin dialog, prin unele ieşiri şi arătări. Dar rămâne 
deplin arătat după împărtăşire. Prin aceasta reprezintă pe 
Hristos care stă ca un Miel înjunghiat înaintea tronului Ta- 
tălui (Apoc. cap. 5), intervenind pentru noi, cu atenţia în- 
dreptată spre noi, voind să ne ridice şi pe noi unde este EI. 
Preotul reprezintă pe lHristos, Arhiereul cel mare, Care a 
intrat cu jertfa Sa în Sfânta Sfintelor din cer, mijlocind ne- 
incetat pentru ştergerea păcatelor noastre prin sângele 


11. Op. cit., cartea XVII; PG 68 
12. Op. cit., cartea XVII; PG 68. 
13. Op. cit., cartea XI; PG 68. 

Său. "Şi a intrat o singură dată în Sfânta Sfintelor, nu cu 
sânge de ţapi, ci cu însuşi sângele Său... Hristos, Care S-a 
adus pe. Sine lui Dumnezeu jertfă fără de prihană, va curăţi 
sângele vostru, ca să slujiți Dumnezeului cel viu' (Evr. 9, 
12, 14). "Drept aceea, fraţilor, având îndrăzneală, să intrăm 
în Sfânta Sfintelor prin sângele lui Hristos' (Evr. 10, 19), 
adăugând la jertfa adusă de Arhiereul ceresc, reprezentat 
prin preot, jertfele noastre. Căci reprezentând pe lisus, 
preotul se roagă pentru credincioşi în Sfânta Sfintelor, po- 
menind numele lor legate de părticelele aduse ca jertfe ale 
lor lângă Agneţul ce reprezintă pe Mielul ce stă ca o jertfă 
nevăzută pe altarul nevăzut. Dacă prin umanul lui Hristos 
Își comunică Dumnezeu ca printr-un mediu central puterile 
Sale, şi prin acest mediu întărit în experienţa şi ajutorul lui 
Dumnezeu se aduce jertfa şi mijlocirea rugăciunii către Ta- 
tăl, de ce nu s-ar prelungi acest rol mijlocitor al umanităţii 
lui Hristos şi prin umanitatea preotului, aleasă spre a fi un 
centru văzut al adunării credincioşilor? 

Sfântul Chirii din Alexandria s-a ocupat pe ja de nece- 
sitatea slujirii preoţeşti pentru mântuirea noastră în 
Hristos. Așa cum Aaron a fost chemat de Dumnezeu să slu- 
jească lui Moise care reprezenta în faţa poporului pe 
Hristos, aşa sunt chemaţi şi preoţii Legii noi să slujească lui 
Hristos, cel real. "Căci Arhiereului şi Căpeteniei tuturor, 
Hristos, l-au fost împreună lucrători în chip duhovnicesc 
dumnezeieştii ucenici, adăugându-l-se Celui ce toate le 
poate împlini, nu ca unuia slab în putere, ci ca unii ce au 
fost chemaţi şi bine aleşi să-l slujească şi au câştigat de la 
EI putere pentru toate. Despre aceasta va mărturisi şi dum- 
nezeiescul Pavel zicând: "Toate le pot în Cel ce mă întăreşte 
pe mine, Hristos" (Filip. 4, 13)"(inchinare în Duh şi Adevăr, 
cartea XI). 

Şi aşa cum numele seminţiilor lui Israel înscrise pe pie- 
trele de smarald purtate pe umerii lui Aaron 'erau spre 
amintirea fiilor lui Israel înaintea Domnului", pentru că 


16 - Spiritualitate şi comuniune în Liturghia Ortodoxă 

Domnul îi va primi aşa zicând în persoană lui Aaron, aşa ne 
primeşte şi pe noi în persoana (în faţa) lui Hristos, dar și a 
preotului în care e prezent Hristos. Dacă în mod nevăzut 
suntem recapitulaţi în Hristos, în mod văzut suntem reca- 
pitulaţi în preot. Dacă în mod nevăzut suntem 'aşezaţi 
lângă inima şi mintea lui Hristos, în mod simţit de noi (şi de 
el) suntem aşezaţi lângă inima şi mintea preotului”. Şi dacă 
Hristos este impreună cu sfinţii... pentru că EI duce în faţa 
Tatălui cele ale noastre, "pururea fiind viu, ca să mijloceas- 
că pentru noi' (Evr. 7, 25), aceasta o face în chip văzut şi 
auzit prin preot. Preotul este locul coborârii lui Hristos la 
noi. Conştiinţa preotului, care nu e spre slujirea lui, ci a 
noastră, e întipărită de conştiinţa lui Hristos. 

in sfinţirea unor persoane pentru slujirea jertfei lui Hristos 
spre mântuirea credincioşilor, se arată că nu omul prin sine 
poate să facă aceasta, ci numai cel chemat prin harul de 
sus, care prin Apostoli vine de la Hristos însuși. Preotul e 
ales de Hristos dintre cei mai râvnitori creştini pentru slu- 
jirea mijlocitoare a sfinţeniei Lui. Hristos a luat o faţă de 
om deosebită de a noastră. EI lucrează şi acum prin faţa 
altui om, aleasă de EI. "Căci oare n-a spus şi dumnezeiescul 
Pavel că cei aleşi pentru preoţie să aibă un nume de laudă 
şi să fie respectaţi în toate? Ca să fie, zice, omul lui Dum- 
nezeu desăvârşit, pregătit pentru orice lucru bun' (Il Tim. 
3, 17). De asemenea a afirmat că episcopul trebuie să fie 
fără pată şi a dat multe amănunte în privinţa aceasta. 

Împărăţia Treimii este Împărăţia iubirii între Tatăl şi fiii 
înfiaţi de Fiul şi dăruiţi cu totul în Fiul Tatălui. Deci este Îm- 
părăţia libertăţii depline. Libertatea este a doua însuşire a 
Împărăției Treimii, pe lângă aceea de unitate în iubire. De 
altfel, aceste două însuşiri se implică una pe alta. 

Comentând cuvintele 'Vie Împărăţia Ta" din rugăciunea 
“Tatăl nostru', Sfântul Grigorie de Nyssa zice: "Noi înţele- 
gem că una singură e stăpânirea şi puterea adevărată, cea 
mai presus de toate; aceea care nu a primit stăpânirea şi 

împărăţia prin vreo silă şi nu ţine sub stăpânire pe cei su- 
puşi prin vreo tiranie, prin frică şi dintr-o nevoie impusă 
lor'. Dumnezeu cucereşte prin iubire, prin bunătate, printr-o 


putere în care mărirea şi blândeţea nu sunt în opoziţie. 


Dumnezeu nu Se impune prin nici un fel de forţă, ase- 
menea celor din natură, nici prin sila vreunei forţe exerci- 
tate prin arme şi prin dibăcii omeneşti. El nu aduce şi nu 
ţine sub autoritatea Sa pe nimeni fără voia lui. El cucereşte 
şi ţine prin forţa uriaşă a iubirii, care a mers până ia jertfirea 
Fiului Său, şi a unei puteri izvorâtoare de viaţă ce nu se 
epuizează. Acestea produc fericirea adevărată. Mama ţine 
pe copil cu atât mai mult alipit de ea cu cât îl iubeşte mai 
mult, cu cât i se dăruieşte mai mult, cu cât se jertfeşte pe 
sine în fiecare clipă. Dar ea nu are un conţinut de putere şi 
de viaţă pe care să i-l comunice o dată cu jertfelnicia ei 
totală, pe când Dumnezeu are şi viaţa nesfârşită din care 
ne poate dărui viaţa veşnică. Împărăţia Treimii nu se im- 
pune, ci ea atrage, şi nefericiţi sunt cei ce nu vor să se facă 
cetăţeni ai ei. | 

Pe de altă parte, zice Sfântul Grigorie de Nyssa, virtutea 
adevărată este liberă de orice frică şi nu e stăpânită de 
nimic, alegând binele prin voie liberă. Iar supremul Bine nu 
este o esenţă, ci suprema Persoană iubitoare. Pe Ea o alege 
virtutea celui bun în mod liber. Căci Ea e bună, sau bună- 
tatea în lucrare voită, personală. El alege pe Dumnezeu ca 
binele personal, iubitor la nesfârşit care o înaripează, în 
mod nesilit, spre tot mai mult bine. 

Nepătimitorul a dărâmat peretele din mijloc al despăr- 
țiturii prin unirea deplină cu Hristos, prin faptul că voia lui 
Hristos a devenit propria lui voie, încât nu mai vieţuieşte el, 
ci Hristos vieţuieşte în el plin de duhul de jertfă (Gal. 2, 
20). Aceste lucruri le spune Sfântul loan Scărarul, care nu 
se gândeşte numai la Efes. 2, 14, ci citează şi cuvântul lui 
Dumnezeu din Isaia 59, 2: 'Oare nu păcatele voastre sunt 
cele care fac despărţirea dintre voi şi Mine?' (Scara, Cuv. XXLX). 

în sensul acesta, unde este Duhul Domnului, Care a 
făcut puternic duhul nostru, duh de comuniune jertfelnică, 
acolo e libertatea; acolo ne simţim ca niște fii ai Tatălui 
ceresc (Rom. 8, 15; Il Cor. 3, 17). ăi 

Firea noastră a pierdut libertatea, abătându-se de la 
comuniunea cu Dumnezeu în mod liber, deci abătându-se 
de la Binele suprem ca Persoană, căzând sub puterea ego- 
ismului care o îngustează şi o robeșşte tot mai mult, deşi i 
se pare că în aceasta îşi afirmă mai mult libertatea. Probă 
că această stare e o libertate ce se mişcă în robie e faptul 
că nu poate scăpa din acest ţarc al egoismului. lar aceasta 
ii îimpuţinează puterea şi viaţa, ţinând-o într-o moarte spiri- 
tuală şi ducând-o la moartea fizică. Astfel oamenii, trăind 
sub robia patimilor şi a morţii, tânjesc cu o voinţă slăbită 
spre libertatea adevărată a Împărăției în care nu vor mai fi 
stăpâniţi de nici o îngustare. Dar la această Împărăţie, care 
n-are nici o putere deasupra ei, nu ne putem ridica prin 
voința noastră slăbită. 

Când deci binecuvântăm Împărăţia lui Dumnezeu, o şi 
cerem să vină la noi prin puterea lui Dumnezeu. "Cerem să 
ne izbăvim de stricăciune (de descompunere), să ne eli- 
berăm de moarte, să fim dezlegaţi de legăturile păcatului, 
să nu mai îimpărăţească asupra noastră moartea, să nu ne 
stăpânească tirania răutăţii, a patimilor... Când va veni la 
noi Împărăţia lui Dumnezeu, toate cele ce ne stăpânesc 
până atunci vor dispărea... Moartea se va goli de putere, 
stricăciunea va pieri când va împărăţi peste noi viaţa şi va 
fi stăpână nestricăciunea' (Sfântul Grigorie de Nyssa, Co- 
mentariu la Tatăl nostru). 

Puterea acestei Împărăţii constă în Duhul Sfânt, prin 
Care Dumnezeu vine în noi. El e Împăratul ceresc pe Care-L 
cerem să Se sălăşluiască în noi și Îl cere Şi preotul inainte 
de a începe Sfânta Liturghie. 

Eliberarea noastră prin Duhul Sfânt, întăritorul duhului 
din noi, de patimile prin care ne impunem cu forţa unii 

altora, aduce şi o misterioasă eliberare a noastră de firea 
cosmică. Nici ea nu ne va mai stăpâni prin legile ei, ci noi 
o vom. încovoia după voia noastră. Toate vor fi un imperiu 
al libertăţii, cu toate vom comunica mai presus de legi. Ani- 
malele ne vor sluji din iubirea noastră care le va pătrunde 
şi pe ele. Firea va fi eliberată de stricăciune, 'ca să se bucure 
de mărirea libertăţii fiilor lui Dumnezeu' (Rom. 8, 21). 

Atât prin semnul crucii, pe care-l face preotul cu Evan- 
ghelia peste Antimis, amintind binefacerea Împărăției Trei- 
mii peste oameni şi binecuvântând-o, cât şi prin aşezarea 
crucii în locul Evangheliei, la "Intrarea cea mică', se arată 
nedespărţirea între Împărăţia aceasta, vestită de Evanghe- 
lie, sau între Hristos, propovăduit de Evanghelie, şi cruce. 
Aceasta nu pentru că crucea ar ţine în mod esenţial şi invo- 
luntar de Treime, deci ar impune şi întruparea şi răstignirea 
Fiului lui Dumnezeu, ca într-o unire și alternare fatală de 
suferinţă și fericire, cum e în sistemele panteiste, sau pen- 
tru că iubirea L-ar sili pe Dumnezeu să-Şi dea Fiul la moar- 
te pentru a câştiga iubirea oamenilor de care are neapărată 
nevoie. Ci pentru că numai prin iubirea liberă se poate în- 
vinge despărţirea liberă a creaţiunii, operă şi ea a libertăţii 
dumnezeieşti, de Dumnezeu, despărţire care a produs su- 
ferinţa ei. De aceea şi El acceptă crucea, pentru că numai 
prin ea poate aduce creaţiunea la unirea cu El, Cel nemu- 
ritor. lar aceasta se săvârşeşte prin Fiul lui Dumnezeu, 
Care, din iubirea întregii Treimi față de oameni, ia firea 
omenească şi o dată cu aceasta acceptă moartea ei ca să 
o depăşească în plinătatea de viaţă a Dumnezeirii, comu- 
nicată prin iubire. 

Voința lui Dumnezeu de a crea fiinţe conştiente, care 
prin libertatea lor asociată cu creaturalul lor pot cădea, fapt 
care producându-se solicită mila lui Dumnezeu şi hotărârea 
de a le recâștiga prin jerfta Fiului Său, e conformă cu iu- 
birea între Persoanele treimice, dar conformitatea aceasta 
nu implică pentru Dumnezeu necesitatea de a proceda ast- 

fel. Nu negăm o milă a lui Dumnezeu, care implică şi oanu- 
mită participare spirituală a Lui la durerea lor, acceptată 
prin 'coborâre' la ele. Căci aceasta arată realitatea și adân- 
cimea vieţii Lui. De aceea nu trebuie să uităm că Hristos a 
suferit durerea pe cruce într-o încordare de putere ome- 
nească prin care a învins durerea, cum spune Sfântul Ma- 
xim Mărturisitorul (Răspunsuri către Talasie, cap. 21). Prin 
aceasta moartea suportată de El a învins moartea firii şi, cu 
ea, orice robie sub care era ţinută firea omenească. Deci 
avem iarăşi paradoxul: o participare dumnezeiască a Lui la 
durerea omenească, prin care învinge durerea, sau nu Se 
lasă biruit de ea. Durerea nu L-a zdrobit cu totul, nu s-a ară- 
tat mai tare decât El, cum susţin unii teologi protestanți, 
căci din aceasta ar urma că iubirea Lui Îl silește să creeze 
făpturi şi să le câştige iubirea prin jertfă. Participarea Lui la 
durere e unită în Duh cu libertatea şi cu puterea Lui. 
Omul poate muri în două feluri: fie persistând în starea 
de despărţire voită de Dumnezeu, fie în elanul renunţării la 
sine pentru a se scufunda în plinătatea de viaţă a Dum- 
nezeirii; fie pentru a se pierde şi a-şi slăbi viaţa în apa stă- 
tută, lipsită de oxigenul spiritual al vieţii dumnezeieşti, fie 
pentru a trăi sorbind apa vieţii dumnezeiești nemuritoare. 
În nici unul dintre aceste două cazuri el nu iese total din 
existenţa pe care i-a dat-o Dumnezeu pentru veci. Dar în 
primul caz cade într-o extrem de redusă şi strâmtă partici- 
pare la existenţă, într-o minimă atârnare de Dumnezeu, pe 
când în al doilea devine părtaş al vieţii infinite a lui Dum- 
nezeu, străbătând în adâncul vieţii dumnezeieşti fără să se 
desființeze ca persoană. În orice caz, depinde şi de om să 
ajungă în această viaţă sau nu. Prin voinţa de a crede, omul 
descoperă pe Dumnezeu sau Dumnezeu îi vine în întâm- 
pinare, descoperindu-i-Se. Şi cu aceasta omul se descoperă 
pe sine însuşi în actualizarea sa pozitivă, şi nu în neputinţa 
despărțirii de Dumnezeu. Dumnezeu nu vrea să Se desco- 
pere omului fără contribuţia acestuia, așa cum nici pe sine 

nu se poate descoperi omul în plinătatea sa fără să-L des- 
copere pe Dumnezeu, aducând şi contribuţia sa. E o mis- 
terioasă conlucrare între Dumnezeu şi om în descoperirea 
lui Dumnezeu către om şi a omului însuşi prin aceasta și 
deci în participarea omului la viaţa dumnezeiască. 

Dar Dumnezeu nu numai că Se descoperă pe Sine 
omului care stăruie în voinţa de a crede, ci îl şi ajută pe om 
să moară sinei sale superficiale și despărțite de Dumnezeu, 
prin puterea ce i-o dă din moartea pe care o suportă fiul 
Său intrupat ca om. 

lată de ce Dumnezeu Cel în Treime Şi-a făcut o pre- 
ocupare din moartea care a intrat în existenţa creaturilor 
Sale, voind să învingă moartea acestora ca despărţire de 
Dumnezeu prin moartea lor ca unire cu Dumnezeu, cu via- 
ţa Lui infinită. Dumnezeu învinge moartea aceasta odată 
pentru totdeauna în Fiul Său cel ce S-a făcut om. lar din 
starea Lui de biruitor al morţii prin moarte, victoria Lui ca 
Miel înjunghiat pentru noi se întinde până la sfârşitul lumii 
asupra fiecărui om care crede în El şi se unește cu El în 
moartea Lui închinată Tatălui. Fiul întinde astfel Împărăţia 
libertăţii între oameni până când toate vor fi 'supuse' de 
bună voie Lui, când pe toate le va supune prin dragostea 
lor deplin Tatălui, Izvorului ultim al vieţii (| Cor. 15, 24, 27) 
afară de Sine, rămânând şi El Împărat peste toate împreu- 
nă cu Tatăl. Astfel se întinde Împărăţia Lui din starea de bi- 
ruitor al morţii până la sfârşitul lumii, ca o biruinţă asupra 
eqoismului din făpturi, prin jertfa Lui. Aceasta ÎI face să ră- 
mână într-o legătură actuală cu moartea noastră ca s-o în- 
vingă prin altă moarte din puterea morţii Lui. Deci inţele- 
gem în ce fel de moarte a transformat Fiul lui Dumnezeu ca 
om moartea noastră și cum în ea antrenează şi pe cei ce 
cred în EI. E o moarte ca faptă a puterii iubitoare nearătate 
și ca drum spre o putere arătată a învierii. Astfel Hristos 
după înviere rămânând mai departe Miel înjunghiat, e pe 
de o parte scufundat ca om în Tatăl, pe de alta e slăvit ca 

Cel ce a învins, prin moartea Sa ca jertfă, moartea ca de- 
părtare de Dumnezeu. "Moartea lui Emanuel e sfinţită şi bi- 
neprimită la Dumnezeu şi Tatăl după modul jertfei. Aceasta 
se înţelege din aceea că sângele se varsă (în Legea Veche) 
la sfântul altar (unde e Dumnezeu, n.n.) şi cu el se unge al- 
tarul”. "Deci moartea lui Hristos înaintează spre slava dum- 
nezeiască, având drept capăt final învierea strălucitoare şi 
biruirea patimii. Aceasta, biruită de slava supremă, dispare 
în neființă” (Sfântul Chiril al Alexandriei, op. cit., cartea XI). 
Jertfirea fiind eliberarea de păcatele egoismului, e una cu 
sfinţirea. Iar întrucât din jertfa lui Hristos primim şi noi pu- 
terea să ne urcăm spre Dumnezeu prin jertfă, fiind un ur- 
cuş liturgic cu Hristos, o jertfire cu El e deci şi un urcuș în 
sfinţenie. Sfântul Chiril din Alexandria uneşte totdeauna 
jertfirea cu sfinţirea. În măsura în care ne gqolim de noi în- 
şine, de egoismul nostru, de moartea noastră spirituală, în- 
vingem moartea, căci ne umplem de Dumnezeu şi prin 
aceasta ne sfințim. De aceea Sfântul Chiril spune că toate 
se sfinţesc prin cruce: "În diferitele moduri ne sfinţeşte pe 
noi Domnul nostru lisus Hristos, făcându-ne sfinţi (daruri 
jertfite) şi bine primiţi. Căci prin EI şi în El avem intrarea şi 
ne facem bine plăcuţi lui Dumnezeu şi Tatălui. Pentru că 
aflându-ne sub stricăciune şi în păcat, ne sunt de cel mai 
mare folos şi cu totul necesare pentru mântuire moartea şi 
viaţa Lui" (op. cit., cartea XI). În definitiv, prin jertfirea noas- 
tră ne arătăm iubirea de Dumnezeu. Deci iubirea ca unire 
cu El e cea care ne sfinţeşte. Ca să ne dea putere spre 
această jertfire, Hristos rămâne într-un fel de moarte ca 
scufundare, plină de iubirea Sa ca om, în dumnezeirea co- 
mună a Sa şi a Tatălui, care e şi o dăruire deplină a Sa Ta- 
tălui, dar şi o slăvire a Sa de către Tatăl, pentru ca din pu- 
terea ei să dea şi oamenilor puterea să moară astfel şi să 
biruiască moartea ca despărţire de Dumnezeu şi să se slă- 
vească impreună cu Hristos. 

Fiul Tatălui actualizează astfel, din iubire desăvârşită 
de Tatăl şi de oameni, pentru fiecare moartea Sa ca jertfire 
spre biruirea morţii noastre ca despărţire de Dumnezeu. 

Aceasta ţine Treimea întreagă într-o legătură cu moar- 
tea oamenilor până la sfârşitul lumii. Ba, întrucât în veci îi 
va ţine pe oameni în viaţa Ei nesfârşită prin actul biruirii 
morţii în Fiul cel întrupat, împlinit cu bunăvoirea Tatălui şi 
cu împreună lucrarea Sfântului Duh, în veci va rămâne le- 
gată de amintirea morţii lui Hristos, în veci va rămâne în ea 
forţa prin care a biruit moartea. Căci se spune în Epistola 
către Evrei: "EI a intrat o singură dată în Sfânta Sfintelor nu 
cu sânge de ţapi şi de viței, ci cu sângele Său, şi a dobân- 
dit o veșnică răscumpărare... Acesta aducând o singură 
jertfă pentru păcate, a şezut în vecii vecilor de-a dreapta lui 
Dumnezeu' (Evr. 9, 12; 10, 12). 

În veci pe tronul dumnezeiesc alături de Tatăl va sta şi 
va primi laudă Mielu! înjunghiat, mai bine zis pe tronul Îm- 
părăţiei pe care a întemeiat-o pentru noi şade şi Mielul: 
"Celui ce şade pe tron şi Mielului fie binecuvântarea şi cin- 
stea şi slava şi puterea în vecii vecilor' (Apoc. 5, 13). Sau: 
'Vrednic eşti să iei cartea şi să deschizi pecetea ei, căci ai 
fost înjunghiat şi ai răscumpărat lui Dumnezeu, cu sângele 
Tău, oameni din toată seminţia şi limba şi neamul şi i-ai 
făcut fiii Dumnezeului nostru, împărăție şi putere, şi vor îm- 
părăţi pe pământ" (Apoc. 5, 9-10). În şederea pe tron a Mie- 
lului înjunghiat stă temeiul participării noastre la Împărăţie. 

Dar şi lui Dumnezeu în Treime, Care a dat la moarte pe 
Fiul Său pentru noi ca să ne dea viaţă veşnică, Îi aducem 
slavă, lăudându-l Împărăţia în Sfânta Liturghie, învățând să 
facem aceasta din Apocalipsă (5, 13). Când spunem că 
Mielului 1 se cuvine slava în vecii vecilor, arătăm că în veci 
il vom slăvi pentru bunătatea Lui faţă de noi arătată prin 
sângele ce l-a vărsat, căci în veci vom fi părtaşi, datorită 
Lui, de fericirea vieţii desăvârşite a Împărăției Treimii. 'Şi 
împreună cu El ne-a sculat şi împreună cu El ne-a așezat 

întru cele cereşti, în Hristos lisus, ca să arate în veacurile 
viitoare covârşitoarea bogăţie a harului Său prin bunătatea 
ce a avut-o către noi in Hristos lisus' (Efes. 2, 6-7). 

De fiecare dată când făcându-ne cruce spunem: "Mărire 
Tatălui şi Fiului şi Sfântului Duh în vecii vecilor', arătăm că 
slăvim Treimea care stă in legătură pentru veci cu crucea, 
prin una dintre Persoanele Ei care S-a răstignit cu trupul 
asumat şi poartă în acest trup veşnic viu semnele crucii, 
arătând că vom fi în comuniune veşnică cu această Treime 
legată cu crucea. Ba, chiar piin cuvântul '"Amin' dăm slavă 
lui Dumnezeu Cel în Treime, Care a desăvârşit creaţiunea 
prin cruce. Căci în aceasta s-a arătat mărimea mai presus 
de orice închipuire a dragostei Ei faţă de noi. Unul din Trei- 
me e in comuniune veşnică cu noi prin trupul ce-l are co- 
mun cu noi, trup purtător al semnelor crucii. Trupul nostru 
comun cu al acestei Persoane treimice e mijlocul prin care 
ne facem părtaşi de infinitatea vieţii dumnezeieşti. Şi 
aceasta se arată în invierea Lui din moarte. 

Umanitatea unei Persoane din Treime a atins culmea de- 
păşirii oricărui egoism şi a iubirii desăvârşite faţă de Dum- 
nezeu prin cruce şi de aceea prin ea se revarsă peste noi, 
care avem un trup comun cu al Lui, iubirea Lui faţă de Tatăl 
şi faţă de noi; prin cruce a devenit umanitatea Lui vas de- 
săvârşit al iubirii dumnezeieşti. Urma aceasta a crucii pe 
care o întipăreşte şi în noi nu se şterge niciodată din uma- 
nitatea lui Hristos, şi deci şi a noastră, şi ea rămâne prin 
excelenţă mediul suprem al iradierii vieţii Treimii celei atot- 
iubitoare faţă de noi şi al iubirii noastre faţă de Ea. De 
aceea (prin Hristos şi prin crucea Lui), 'toate făgăduinţele 
lui Dumnezeu în El sunt da, şi prin El, amin, spre slava lui 
Dumnezeu prin noi' (Il Cor. 1, 20)14. 

Prin cruce a ridicat Dumnezeu umanitatea lui Hristos şi 
prin ea şi pe a noastră la desăvârşita ei libertate, a ridicat-o 


14. Concordance des Saintes Ecritures, Lausanne, 1965, p. 357, 
traduce: Amin este pronunţat de noi spre slava lui Dumnezeu. 

nu numai prin dumnezeirea Lui, ci şi prin efortul ei de în- 
frânare de la dorinţa de a scăpa de durerea de a răbda pen- 
tru Dumnezeu, precum şi prin efortul de a renunţa la sine, 
deşi acest efort a fost ajutat şi de dumnezeirea unită cu 
ea!5. Prin cruce s-a pus de aceea temelia eliberării noastre 
de pornirile inferioare, ca prin urmele active lăsate de su- 
portarea crucii în umanitatea lui Hristos, urme ce iradiază 
ca putere de infrânare, de răbdare, de renunțare la noi în- 
şine, să se înalțe şi umanitatea noastră spre învierea şi 
viaţa de veci. De aceea, când slăvim pe Tatăl, pe Fiul şi pe 
Sfântul Duh şi libertatea împărătească promisă nouă, ne 
facem semnul crucii, imprimând în noi atât puterea elibera- 
toare a crucii lui Hristos, cât şi pe a Treimii. Căci nu putem 
imprima pe una fără alta. Numai înfrânând egoismul pof- 
telor spre plăceri inferioare şi răbdând durerile până la re- 
nunţarea la noi înşine, din puterea lui Hristos, ne deschi- 
dem cu iubire lucrării iubitoare şi de viaţă dătătoare a Sfin- 
tei Treimi, şi viceversa. 

Nu putem slăvi Treimea fără să arătăm şi să slăvim mij- 
Jocul prin care Ea lucrează în noi şi nu putem să ne facem 
semnul crucii fără a slăvi Treimea şi puterea Ei de viaţă 
făcătoare arătată prin cruce. Prin crucea lui Hristos a lucrat 
şi lucrează asupra noastră Sfânta Treime. De aceea slăvind-O 
pe Ea, ne facem semnul crucii. La fel, slăvind Împărăţia iu- 
bitoare de care ne face parte, ne facem semnul crucii prin 
care ne deschidem acestei impărăţii, deschidere simboli- 
zată prin deschiderea uşilor împărăteşti. E ceea ce facem 
încă de la începutul Sfintei Liturghii, când preotul binecu- 
vintează Împărăţia Sfintei Treimi făcând cu Evanghelia, — 


15. Sf. Maxim Mărturisitorul, Răspunsuri câtre Talasie, cap. 21, Fi- 
loc. rom., Il, p. 65-66: "După ce a dezbrăcat aşadar Domnul căpeteniile 
şi stăpâniile la prima încercare a ispitelor, tămăduind latura de plăcere 
a trăsăturii pătimitoare a întregii firi, le-a dezbrăcat din nou în vremea 
morţii, eliminând de asemenea latura de durere din trăsătura pătimi- 
toare a firii". 

care reprezintă pe Hristos, învăţătura şi faptele Lui mântui- 
toare -, semnul crucii peste Antimis, care e amintirea vie a 
morţii Lui reale spre inviere. Căci punerea în mormânt a lui 


Hristos nu e punerea într-un mormânt veșnic, ci întâlnirea 
Lui ca om cu Tatăl, Căruia 1 S-a dăruit total la capătul morţii 


Sale, ceea ce a avut ca urmare învierea Lui. 

Dar ca să fi putut birui prin crucea Fiului întrupat moar- 
tea şi să întemeieze Împărăţia lui Dumnezeu pentru cei 
scăpaţi de moarte şi ridicaţi la viaţa veşnică în Dumnezeu, 
trebuia ca Dumnezeu Cel în Treime să fi avut această capa- 
citate din veci. Crucea trebuie să fie pentru Dumnezeu Cel 
în Treime o posibilitate din veci, ca mijloc de întemeiere a 
Împărăției Lui pentru oameni. Aceasta trebuie să o înţele- 
gem aşa, că Fiul Cel ce Se naște din veci din Tatăl are în 
Sine capacitatea să Se 'coboare' nu ca fire, ci ca ipostas, la 
putinţa de a uni cu firea Sa în mod liber firea omenească, 
fără ca firea Sa dumnezeiască să se schimbe, şi să sufere 
moartea acestei firi care i-a venit din desprinderea ei de 
Dumnezeu prin libertate, pentru ca să o biruiască prin uni- 
rea acestei firi cu Dumnezeu. Crucea legată veşnic de Trei- 
me în acest înţeles, stă deci în putinţa coborârii Fiului lui 
Dumnezeu ca ipostas la firea umană căzută sub domnia 
morţii şi în putinţa înălţării Lui din nou la Tatăl, ca ipostas 
unit cu firea omenească eliberată de moarte prin moartea 
suportată de EI în această fire. lar întrucât această cobo- 
râre la treapta de om întrupat din Fecioara Maria se săvâr- 
şeşte prin lucrarea Sfântului Duh asupra Ei, Sfântul Duh ia 
şi El parte la această coborâre până la cruce, ca şi la reînăl- 
țarea Fiului devenit om. Ba, întrucât fapta aceasta se împli- 
nește cu bunăvoirea Tatălui, întreaga Treime are înscrisă în 
existenţa Ei capacitatea crucii din iubire față de oameni, 
întrucât are capacitatea creării lor ca fiinţe libere în trupuri. 

Prin însuşi faptul că Tatăl are din veci un Fiu, El are din 
veci capacitatea să ne înfieze şi pe noi, dar nu prin naştere 
din firea Lui, căci nu se poate relativiza valoarea Fiului prin 

înmulţire, ci prin întruparea şi, în urma păcatului, prin cru- 
cea Fiului Său, prin coborârea Acestuia la noi cu dragoste 
de Frate, până la moartea noastră, şi prin învierea Lui ca 
om pentru veci. Aceasta o spune Sfântul Apostol Pavel prin 
cuvintele: "intru EI — întru Hristos — ne-a ales mai înainte de 
întemeierea lumii ca să fim sfinţi şi fără de prihană înain- 
tea Lui, mai înainte rânduindu-ne, în a Sa iubire, să ne în- 
fieze, prin lisus Hristos, după bunăvoirea voii Sale" (Efes. 1, 
4-5, 9). Sau: "El ne-a mântuit şi ne-a chemat cu chemarea 
sfântă, nu după faptele noastre, ci după a Sa hotărâre şi 
după harul ce ne-a fost dat în Hristos lisus, mai înainte de 
începutul veacurilor" (Il Tim. 1, 9). Sau: “Taina cea ascunsă 
din veci de neamuri, acum s-a arătat sfinţilor Lui, cărora a 
voit Dumnezeu să le arate care este bogăţia slavei acestei 
taine între neamuri, adică Hristos cel dintru voi, nădejdea 
slavei' (Col. 1, 26-27). 

lar crucea prevăzută şi hotărâtă de Dumnezeu pentru 
Fiul Său dinainte de întemeierea lumii înseamnă mila lui 
Dumnezeu pentru noi înainte de întemeierea lumii. 

În acest plan al lui Dumnezeu, rânduit în Sine înainte 
de veacuri faţă de noi, ca fiinţe libere pe care avea să le 
aducă la existenţă şi care în libertatea lor erau capabile să 
se desfacă de El şi să se supună morţii, era inclusă şi pu- 
tinţa să le readucă la Sine prin coborârea Fiului Său până 
la suportarea morţii lor ca să o biruiască în Sine ca om şi 
să se inalţe din nou la Tatăl, rămânând ca Fiu întrupat în 
veci Frate cu noi, ca în veci să fie biruită moartea în trupul 
nostru şi noi, înălţaţi la slavă împreună cu EI. Ca atare, 
acest plan e una cu taina iubirii noastre şi a unei preţuiri 
atât de mari, că ea copleşeşte înţelegerea noastră. Dar în 
această taină stă în acelaşi timp supremul sens al creaţiunii 
noastre. În nici un panteism, produs de filosofia omeneas- 
că, nu e biruită moartea, sau nonsensul existenţei. Persoa- 
na apare în Evanghelie ca taina de necuprins a unei valori 
supreme şi eterne. Dar în persoană, înțelegând persoana 

omenească, e şi Supremul sens al întregii existenţe create. 
Ea e misterul care luminează existenţa. lar posibilitatea 
acestui mister de atâta valoare care luminează existenţa nu 
poate fi dată decât în calitatea de persoană a existenţei 
supreme. | ă Ra 

Şi numai pentru că l-a făcut pe om persoană capabilă 
de iubire conştientă sau inţelegătoare, Se poate bucura 
Dumnezeu de om atât de mult, că voieşte să-l menţină în 
veci în dialogul iubirii cu Sinz. Altfel, creaţiunea n-ar fi avut 
nici un sens. Numai de aceea Se poate face Însuşi Fiul lui 
Dumnezeu şi persoană a firii omeneşti, pentru că omul 
este persoană. Altfel, nu avea rost nici întruparea Fiului lui 
Dumnezeu şi nu era posibilă nici relaţia de iubire dintre 
Dumnezeu şi oameni, sau între Dumnezeu şi creaţiune în 
general. Creaţiunea n-ar fi avut nici un rost. Dumnezeu ar 
fi fost închis în Sine, sau ar fi una cu lumea. Dar nici una 
dintre acestea două nu lasă putinţa iubirii nesfârşite în exis- 
tenţă. Omul poate fi infinit de mic ca fire faţă de Dum- 
nezeu, dar ca persoană e învrednicit de a fi partener veşnic 
de iubire al lui Dumnezeu, sau în om poate încăpea în mod 
conştient toată bogăţia infinită a vieţii dumnezeiești. Infini- 
tul mic cuprinde în înţelegere infinitul mare, sau totul; este 
într-un fel şi el capabil de infinit. Astfel, când ne facem 
semnul crucii, afirmăm legătura noastră pe veci cu Sfânta 
Treime, Izvorul suprem al iubirii, dar şi valoarea noastră 
veşnică pentru Ea, o dată ce a hotărât ca Unul din Treime 
să Se facă om şi să aducă jertfa supremă a Sa pentru noi 
şi să învie ca om pentru veci, ca să ne învie şi pe noi pen- 
tru veci, pentru ca să contemple existenţa infinită ca om 
impreună cu noi, într-un veşnic dialog al iubirii. 

Jertfa se încadrează în atingerea acestei ţinte ca un fapt 
necesar realizat și din partea umană. Nu ajunge ca Dum- 
nezeu să vrea să intre în dialog cu omul pentru veci. Tre- 
buie să voiască și omul aceasta. Căci Dumnezeu i-a dat li- 
bertate. Dar pentru că omul nu poate face aceasta de la 





LITURGHIA CELOR CHEMAŢI 255 





sine, în urma păcatului care l-a slăbit, Fiul lui Dumnezeu asu- 
mă EI însuși şi rolul ce trebuie împlinit de om, făcându-se EI 
însuşi: om; dar aceasta înseamnă că la o asemenea împli- 
nire vrea să aibă totuşi şi umanul o contribuţie. Hristos îm- 
plineşte acest rol al omului prin jertfa pe care o aduce ca 
om. E o jertfă care nu s-ar putea aduce fără ca Dumnezeu 
însuşi să fie activ în ea, dar în care rămâne totuşi activ şi 
umanul, E o jertfă adusă de Fiul lui Dumnezeu, dar cu par- 
ticiparea voinţei şi simţirii umanului. 

Când cineva se jerifeşte dă tot ce are pentru ceea ce 
poate primi de la celălalt, pe care-l socotește cu mult mai 
bogat decât sine. Prin jertfă Hristos omul dă viaţa Sa uma- 
nă lui Dumnezeu din aspiraţia de împlinire a setei Sale de 
infinit, pentru a primi în ea acest infinit de la Dumnezeu, 
Căruia | Se dăruieşte integral. Dă totul dintr-o iubire pe care 
I-o întăreşte şi l-o susţine Dumnezeu, iar prin aceasta Se 
face organul uman prin care Dumnezeu poate contempla 
omeneşte întreaga existenţă într-un dialog etern cu omul, 
iar omul e înălţat la capacitatea de a contempla în formă 
dumnezeiască infinitul existenţei in acest dialog etern. 

Persoana umană uneşte paradoxal în ea marginea şi 
indefinitul, sau setea de a trece la infinit peste marginea sa. 
Moartea din păcat e închiderea în mărginire, moartea ca 
dăruire sau ca jertfă e trecerea în infinit, dar nu ca propriu 
omului prin esenţă. Cine nu vrea să moară, moare închi- 
zându-se definitiv în limitarea chinuitoare a fiinţei sale. 
Cine acceptă să moară pentru a intra în infinit, îşi însuşeşte 
de fapt infinitul. În Hristos, omul s-a umplut prin moarte de 
viaţa nesfârşită. 

Fiul lui Dumnezeu Cel întrupat a umplut sângele ome- 
nesc de simţirea infinită şi preacurată a Dumnezeirii, actua- 
lizând valoarea infinită şi satisfăcând setea de infinit, pusă 
prin creaţie în om ca mediu al cunoaşterii întregii existenţe 
în forma umană, sau a fiinţei ce ne e prin ea însăşi infinită 
şi creatoare a existenţei, în forma fiinţei mărginite prin 


256 SPIRITUALITATE ŞI COMUNIUNE ÎN LITURGHIA ORTODOXĂ 


sine, dar participante prin har la infinitatea dumnezeiască. 
Dumnezeu S-a făcut om fără să-Şi mărginească firea Sa, şi 
omul s-a făcut dumnezeu, sau a depăşit mărginirea sa, dar 
nu prin fiinţă, ci prin har. Aceasta pentru ca Dumnezeu să 
poată vorbi în veci cu omul în forma proprie a acestuia, iar 
omul să-L poată înţelege pe Dumnezeu prin har!6. Aceasta 
ne-o spune semnul crucii făcut peste fiinţa omului. Aceasta 
o trăim în Liturghie continuu şi o spunem prin cuvintele: 
'Pe noi înşine şi unul pe altul şi toată viaţa noastră lui 
Hristos Dumnezeu să o dăm'. Prin cruce e arătată valoarea 
infinită în care a îmbrăcat Dumnezeu fiinţa noastră. Ea e 
pecetea acestei valori infinite pe care o pune pe fiinţa noas- 
tră. Ea e semnul legăturii reciproce realizate de dragostea 
nesfârşită între noi şi Dumnezeu, ca şi întreolaltă. 

Sfântul Apostol Pavel spune: "Cuvântul crucii pentru cei 
ce pier este nebunie; iar pentru noi, cei ce ne mântuim, 
este puterea lui Dumnezeu" (1 Cor. 1, 18). Într-adevăr, cei ce 
socotesc crucea nebunie pier pentru veci arătându-se pe ei 
înşişi slujitorii nonsensului, sau al nebuniei egoiste. Numai 
în cruce este înţelepciunea, sau sensul adevărat al exis- 
tenţei înveşnicite prin iubire. Pentru cei ce în chip panteist 
socotesc lumea aceasta ca ultima realitate, în care moartea 
e definitivă pentru persoanele omeneşti, fiind cerută de 
naşterea succesivă a altora, e nebunie să se socotească 
moartea ca urmată de înviere. De aceea caută să o oco- 
lească cât mai mult timp. Dar până la urmă tot cad în ea. 


16. Sf. Maxim Mărturisitorul spune chiar despre omul alipit de 
Hristos: "Ajuns aici, omul se află întreg şi într-un chip integral într-o între- 
pătrundere cu Dumnezeu întreg, devenit tot ce este și Dumnezeu, afară 
de identitatea după fiinţă. EI Îl are pe Dumnezeu însuși întreg în locul 
său însuşi şi agonisește ca premiu atotunic al urcușului pe Dumnezeu 
însuşi ca ţinta finală a mișcării celor ce se mişcă şi ca stabilitatea neclin- 
tită și nemişcată a celor purtate spre EI şi ca graniţă și margine neho- 
tărnicită şi nesfârșită a toată graniţa şi norma şi legea, raţiunea și mintea 
şi firea" (Ambigua, cap. 106; trad. rom., p. 262). 

Astfel în această afirmare a înţelepciunii lor e implicat pe 
de altă parte un nonsens. La ce ne mai naştem dacă tre- 
buie să murim definitiv? Ei afirmă nonsensul ca o teză a în- 
ţelepciunii lor. Crucea are toată valoarea pentru că prin ea 
Hristos a biruit moartea, a înviat. 

Pentru cei ce cred că deasupra lumii e Dumnezeu cel 
nemuritor şi că moartea a fost biruită de învierea Fiului lui 
Dumnezeu făcut om, pentru a înlătura o moarte intrată în 
creaţiune în chip nefiresc prin căderea din Dumnezeu sau 
din dragoste, prin asumarea unei altfel de morţi, a morţii ca 
reunire cu Dumnezeu, prin renunţarea la sine, sau la rupe- 
rea de Dumnezeu, crucea nu e nebunie, ci adevărata înţe- 
lepciune. Moartea acceptată benevol, din credinţa unirii 
prin ea cu Dumnezeu, e ocolită dintr-o falsă înţelepciune, 
dar fără scăpare adevărată de ea. Dimpotrivă, această oco- 
lire a ei dintr-o pretinsă înţelepciune duce inevitabil la 
moartea definitivă, pe când acceptarea ei din credinţa uni- 
rii cu Dumnezeu, prin renunţarea la un egoism care n-are 
puterea să menţină pe om veşnic în viaţă, duce la viaţă. 
Astfel ceea ce le pare acelora înţelepciune e nebunie, şi 
ceea ce le pare lor nebunie e adevărată înţelepciune şi pu- 
tere a lui Dumnezeu. Sfântul Apostol Pavel o spune aceas- 
ta astfel: 'Însă noi propovăduim pe Hristos cel răstignit, 
pentru iudei sminteală şi pentru păgâni nebunie. Dar pen- 
tru noi cei chemaţi, şi iudei şi elini, pe Hristos, puterea şi 
înţelepciunea lui Dumnezeu. Pentru că nebunia lui Dum- 
nezeu este mai înţeleaptă decât înţelepciunea oamenilor şi 
slăbiciunea lui Dumnezeu, mai puternică decât tăria lor' 
(| Cor. 1, 23-25). 'Au n-a dovedit Dumnezeu nebună înţe- 
lepciunea oamenilor?" (| Cor. 1, 20). Ce înţelepciune este 
aceea care afirmă nonsensul morţii definitive, a existenţei 
lipsite de sens? Ce tărie este aceea care sfârşeşte inevitabil 
în moartea definitivă, fără să poată face nimic pentru a o 
înlătura? Înţelepciunea şi puterea adevărată stau în consi- 
derarea şi acceptarea morţii ca act de depăşire a egoismu- 

lui şi de unire cu Dumnezeu, Izvorul vieţii veşnice. În ea se 
mărturiseşte un Dumnezeu Care are putere şi asupra mor- 
ţii, a Cărui Împărăţie nu e supusă nici unei puteri, nici ace- 
leia a morţii, nu un dumnezeu identic cu natura în care bân- 
tuie moartea şi nonsensul. Împărăţia veşnică a oamenilor 
în comuniunea treimică e întemeiată pe învierea la care a 
ajuns Hristos prin cruce. Ea e Împărăţia lui Dumnezeu cel 
atotputernic, Cel care a putut birui şi moartea odată pentru 
totdeauna, nefiind mereu din nou biruit de moarte, Cel 
care a putut să intre peniru totdeauna într-o fire creată, 
pentru a birui moartea intrată în ea prin desprinderea ei 
liberă de Dumnezeu. Şi Acesta e în același timp Dumnezeu 
cel iubitor şi Dumnezeu cel în care este implicat sensul po- 
zitiv al tuturor. Acestei atotputernicii şi iubiri şi Împărăţii a 
Lui, nesupuse nici unei alte puteri şi cu atât mai puţin mor- 
ţii, atotputernicie arătată în păruta slăbiciune a suportării 
morţii în Hristos, "1 se cuvine slava şi închinăciunea în vecii 
vecilor”. În biruinţa prin cruce s-a arătat că El e 'Domnul 
slavei' (1 Cor. 2, 8). Numai un Dumnezeu deosebit de lume, 
transcendent lumii, văzută ca creaţie a Lui, face din moarte 
un fenomen explicabil, ce poate fi biruit. 

Interesul generos al iubirii lui Dumnezeu pentru noi se 
arată şi în faptul că Împărăţia Lui este Împărăţia Celui ce a 
voit în mod liber să ne fie şi nouă Tată. Tatăl nu este un 
tiran; Tatăl nu caută prin noi ale Sale, căci le are toate din 
veci. Dar EI nu e silit nici de iubirea Lui să creeze alţi fii şi 
să facă pe Fiul Său om ca să-i înfieze. El doreşte fericirea 
noastră, dar în mod liber. Dacă noi Îl slăvim prin aceasta, 
EI nu are nevoie de slava noastră pentru Sine, ci Se bucură 
de ea pentru că în ea noi exprimăm bucuria ce o avem de 
fericirea comuniunii cu El. Fericirea pe care EI ne-o dorește 
stă în comuniunea iubirii noastre libere cu EI, în arătarea 
iubirii Sale către noi şi în răspunsul nostru la iubirea Lui, ca 
semn că simţim bucuria iubirii Lui. Pe însuşi Fiul L-a dat din 
iubire să Se facă om şi să moară pentru noi. L-a dat să Se 

facă Frate al nostru şi prin aceasta, El rămânând Tatăl Lui, 
să fie şi Tatăl nostru după har. | 

Dar îndemnându-ne să-L numim nu Tatăl meu, ci “Tatăl 
nostru', ne-a învăţat să ne considerăm şi pe noi fraţi, ca 
împreună fii ai Lui şi împreună fraţi ai lui Hristos. Aceasta 
e Împărăţia lui Dumnezeu: unitatea noastră într-o iubire 
desăvârşită izvorâtoare din iubirea Sfintei Treimi; unitate 
umplută de toate bunătăţile dumnezeieşti, unitate umplută 
de bucuria iubirii şi a vieţii veşnice, liberă de orice stăpâ- 
nire silnică. Toţi suntem împărați în această Împărăţie, ne- 
stăpânită de nimeni şi nestăpânind asupra nimănui, dar 
având fiecare toate, având fiecare inimile tuturor şi dăruin- 
du-şi inima sa tuturor. 

Acesta e sensul în care Sfântul Maxim Mărturisitorul 
spune că în Împărăţia lui Dumnezeu încetăm să mai voim 
ceva contrar voii lui Dumnezeu. Pe de o parte suntem 
liberi, împărați peste noi împreună cu Dumnezeu, pe de alta 
nu mai afirmăm o voie proprie, căreia suntem mai degrabă 
robi. Cu voia noastră acceptăm să facem voia lui Dum- 
nezeu, prin care ne realizăm în mod mai autentic ca ceea 
ce suntem în potenţele noastre. Aceasta este supunerea 
noastră Tatălui, de care vorbeşte şi Sfântul Apostol Pavel 
(| Cor. 15, 26). lar făcându-ne toţi voia lui Dumnezeu voia 
proprie, voim toţi unul ca altul. De aceea în rugăciunea 
Tatăl nostru, imediat după cererea "Vie Împărăţia Ta', ur- 
mează: "'Facă-se voia Ta'. Astfel înaintarea în Împărăţia 
Sfintei Treimi în cursul Sfintei Liturghii este înaintarea cre- 
dincioșilor în comuniunea iubirii cu Sfânta Treime şi întreo- 
laltă. "Aceasta, pentru că voinţa noastră de a fi stăpâni pe 
noi înşine, adică libertatea prin care făcându-şi moartea 
intrarea în noi a întărit asupra noastră stricăciunea, a cedat 
locul cu totul lui Dumnezeu, împărăţind cum se cuvine prin 
faptul că voieşte să fie împărăţită şi încetează să mai vrea 
ceva deosebit de ceea ce vrea Dumnezeu... "Căci nu mai 
trăiesc eu, ci Hristos trăieşte în mine' (Gal. 2, 20). Dar 

aceasta nu e o suprimare a libertăţii, ci mai degrabă întă- 
rirea ei... ca de unde avem existenţa, de acolo să dorim şi 
a primi a ne mişca' (Ambigua, cap. 70, trad. rom., p. 75). 

voind în ea toți la fel ceea ce voieşte Dumnezeu, ca- 
stare produsă de iubirea faţă de Dumnezeu şi întreolaltă, 
ea este Împărăţia împăraţilor, între care nu este nici o luptă. 
“De aceea este vădit, spune Sfântul Maxim, că Împărăţia lui 
Dumnezeu şi Tatăl este a celor smeriţi şi blânzi'!7. Stăpâ- 
nirea lui [Hristos este jugul celui smerit cu inima, ca să fim 
şi noi smeriţi, e jugul Mielului înjunghiat, ca să fim şi noi 
miei. Jugul acesta ne va odihni (Mt. 11, 28). 'Odihnă nu- 
mește stăpânirea Împărăției cerești, care e ca o domnie ce 
stăpânește pe cei vrednici, eliberaţi de toată robia', zice tot 
Sfântul Maxim Mărturisitorul explicând cuvântul Domnului: 
'Luaţi jugul Meu asupra voastră, căci sunt blând şi smerit cu 
inima, şi veţi afla odihna sufletelor voastre" (Mt. 11, 29)18. 

Din toate cele spuse rezultă că Împărăţia Treimii, în 
care suntem chemaţi să intrăm şi să înaintăm ca o comu- 
nitate prin cuvintele de început ale Sfintei Liturghii, este o 
Împărăţie a milei şi iubirii de oameni a lui Dumnezeu 
coborâtă la noi ca să intărim comunitatea între noi prin 
milă şi iubire. Dar această milă de oameni a lui Dumnezeu 
faţă de noi şi între noi nu o vom putea avea dacă nu vom 
simţi trebuinţa ei şi deci dacă nu o vom cere. De aceea 
cerem mereu mila Lui: "Doamne, miluiește'. Mila între noi, 
care ne mână să cerem mila lui Dumnezeu pentru toţi, e 
legătura universală şi leacul tuturor dezbinărilor dintre noi. 
Ea întăreşte comuniunea între noi ca Împărăţie a lui Dum- 
nezeu. 

De aceea, adresându-l lui Dumnezeu cererile ecteniilor 
ce urmează, aşteptăm ca fiecare să fie împlinită prin mila 


„17. ldem, Explicare la Tatăl nostru, PG 90, 871, 910, Filoc. rom., . 
II, p. 263. 
18. Ibidem, p. 265. 

Lui. Acesta e sensul repetării după fiecare cerere a cuvân- 


„tului: "Doamne, miluieşte'. Prin aceasta urmăm pilda celor 
„care cer.mila lui Hristos în Evanghelie (Lc. 17, 13; Mc. 10, 


47) şi o urmează şi mai mult cei ce zic tot timpul rugăciu- 
nea lui lisus: "Doamne lisuse Hristoase, Fiul lui Dumnezeu, 
miluieşte-mă pe mine păcătosul'. Tot urmând Evangheliei, 
cerem mila lui Dumnezeu şi pentru alţii (Mt. 18, 15). Căci 
prin aceasta arătăm că avem şi noi milă pentru ei, sau ne 
facem şi noi subiecte ale milei lui Dumnezeu faţă de alţii. 
Căci dacă nu avem milă faţă de alţii, deci dacă nu cerem 
mila lui Dumnezeu faţă de alţii, nici Dumnezeu nu are milă 
faţă de noi (Mt. 18, 17; Rom. 9, 15). Pe aceştia îi va pierde 
fără milă (Mt. 21, 41). Prin această cerere comună a milei 
lui Dumnezeu întărim unitatea între noi ca Împărăţia dra- 
gostei în Dumnezeu. 


3. Întreitul şir al cererilor prelungite (ecteniile) 


Biserica anunțând şi începând unirea finală a tuturor în 
Împărăţia lui Dumnezeu sau comuniunea iubitoare a lor, 
izvorâtoare din Sfânta Treime, şi chemând pe credincioşi în 
ea, le cere să se pregătească spre ea, dându-le prima pre- 
gustare a ei în Sfânta Liturghie ca pace!9. Prin aceasta ara- 
tă din nou că legea vieţii omeneşti normale şi a desfăşurării 
ei spre desăvârşire nu e contradicţie şi luptă, ci pace. Prin 
pace se înţelege pacea noastră de patimi, cele care sfâşie 
unitatea din noi şi dintre noi. Căci numai așa putem deveni 
părtași ai Împărăției cerurilor, ca Împărăţie a desăvârșitei 
armonii în noi, întru noi şi între noi și Dumnezeu. La această 
pace sunt chemaţi nu numai cei încă nebotezaţi, ci şi cre- 
dincioşii. Căci în pacea aceasta se poate mereu spori. O 
spune aceasta Sfântul Maxim Mărturisitorul, pe timpul că- 


19. Stanley Harakas spune despre credincios că 'experiază o pre- 
gustare a Împărăției veșnice prin experienţa liturgică". În vol. Living the 
Liturqy Light and Life, 1974, p. 27. 

ruia ecteniile pentru pace aveau loc după intrarea arhiereu- 
lui şi 'a credincioşilor în biserică: "Intrarea poporului îm- 
preună cu arhiereul în biserică înseamnă intrarea celor ne- 
credincioşi la cunoştinţa lui Dumnezeu şi mutarea celor cre- 
dincioşi de la păcate şi neştiinţă la virtute şi cunoştinţă'20: 
lar prin îndemnurile la pace făcute dinlăuntrul altarului, 
prin cei ce reprezintă pe îngeri, Dumnezeu porunceşte pu- 
terilor rânduite în mod legiuit să lupte pentru adevăr, des- 
trămând încăierările nevăzute şi dând pace “prin desfiinţa- 
rea trupului păcatului (Ron. 6, 6) şi dăruind sfinţilor harul 
nepătimirii în luptele pentru virtute'Zl. Credincioşii trebuie 
să-şi aşeze sufletele încă de la începutul Sfintei Liturghii 
intr-o stare de pace. Numai aşa se vor putea concentra, 
fără tulburare, în gândul la Dumnezeu şi se vor putea ruga 
impreună. Sfântul Nicolae Cabasila socotește că pacea e 
însăşi Împărăţia lui Dumnezeu. 

Pe de altă parte, armonia finală nu va fi adevărată decât 
dacă îi va cuprinde pe toţi, sau pe cei mai mulţi. Biserica 
voieşte ca toţi să se pregătească în sânul ei şi deci şi în 
cadrul Sfintei Liturghii pentru această armonie, chiar dacă 
din motive practice credincioşii se adună în grupuri mai 
restrânse în cadrul unei Liturghii în jurul aceluiaşi Hristos, 
îimpărtăşindu-se împreună cu El. Biserica îmbrăţişează în 
intenţia ei tot universul uman și vrea ca tot să ajungă la uni- 
tatea în acelaşi Hristos şi în aceeaşi credinţă adevărată 
propovăduită de E! şi care-L reprezintă pe El. Ea consideră 
O greşeală fărâmițarea creştinismului în grupări restrânse 
care au pierdut unitatea în credinţă adevărată. 

Viaţa noastră pământească străbate un drum întretăiat 
de dureri, de greutăţi, de boli, de probleme dificile pe care 
ni le ridicăm unii altora. Pe măsură ce înaintăm în vârstă, 
conştiinţa noastră se adânceşte prin trăirea lor. lar la capă- 


20. Mystagogia, cap. IX, PO 91, col. 689. 
21. Op. cit., cap. XII, col. 692. 

tul ei, nu prea depărtat, ne aşteaptă moartea. Conştiinţa 
noastră își pune întrebarea: de ce toate acestea? Aceeaşi 
conștiință mereu mai maturizată işi dă seama că, chiar 
dacă n-ar fi aceste greutăţi şi moartea la capătul lor, viaţa 
pământească şi lumea aceasta nu ne mulţumesc deplin cu 
cele ce ne dau ele. Tindem spre o infinitate de alt ordin 
decât cel material. Această nemulţumire cu lumea de aici 
şi aspiraţia după o infinitate de alt ordin distinge pe om de 
animal. Omul îşi dă seama că infinitatea pe care o doreşte 
nu O poate obţine aici. 

Aceeaşi conştiinţă mereu adâncită îşi dă seama că de 


“durerile, de nemulţumirile împreunate cu această viaţă şi 


mai ales de moarte nu putem scăpa prin noi înşine. Numai 
o conştiinţă neadâncită poate trece peste faptul acesta cu 
nepăsare. Ne-ar rămâne alternativa resemnării, unită cu 
acceptarea unei lipse de sens, sau cea a disperării tragice. 
Dar setea omului după o infinitate lipsită de imperfecţiuni 
nu-l lasă liniștit în această resemnare, nici să se piardă în 
deznădejde. 

De aici, credinţa în conştiinţa supremă a unui Dum- 
nezeu în Treime, dotată totodată cu o putere supremă, dar 
şi cu mila nemărginită care o îndeamnă să ne ajute, atât în 
ușurarea greutăților împreunate cu viaţa aceasta imper- 
fectă, cât şi în susţinerea setei noastre după o viaţă fără lip- 
suri, după o împlinire a sensului ei, în alt plan, după tre- 
cerea din viaţa aceasta. Bazaţi pe această credinţă, cerem 
conştiinţei supreme a lui Dumnezeu mila şi mântuirea. În 
cursul întregii Sfinte Liturghii Îi cerem să aibă milă de noi 
şi să ne uşureze greutăţile vieţii acesteia şi mântuirea de 
nedesăvârşirea ei pe planul veşniciei. 

Credinţa noastră în putinţa lui Dumnezeu de a ni le da 
acestea, ca şi în voinţa Lui de a ni le da, se întemeiază pe 
Revelaţie, care ne spune că El e un Dumnezeu în Treime, 
deci un Dumnezeu al iubirii intrinsece din care creşte mila 
față de noi, milă din care a trimis pe Fiul Său în lume, ca 

să ne aducă mântuirea, pe care nu ne-o putem însuși decât 
unindu-ne cu EI în purtarea crucii și printr-o viaţă de jertfă 
după pilda şi din puterea Lui. Căci prin acestea luăm pu- 
terea de a răbda neajunsurile vieţii pământești şi de a ne 
întări chiar prin aceasta şi de a ne elibera de egoismul care 
accentuează nemulţumirile şi ingustările vieţii pământești. 

Numai intr-un Dumnezeu în Treime, în Care este un 
Tată şi un Fiu, poate exista o pornire de a extinde iubirea 
de Tată şi faţă de persoanele create conştiente şi de a le 
face părtaşe de viaţa dată de F! Fiului Său. Numai un astfel 
de Tată poate voi ca Fiul Său să Se facă om şi să Se jert- 
fească pentru noi, ca să ne scape de viaţa îngustată de ego- 
ism, de dezbinare, de despărțirea de izvorul vieţii care este 
Dumnezeu însuși. Numai de la un astfel de Dumnezeu se 
poate aştepta şi se poate cere mila şi mântuirea, 

De aceea Liturghia este plină de mărturisirea Treimii, a 
unui Tată care a trimis pe Fiul Său să Se facă om spre mân- 
tuirea adusă de EI prin întrupare, prin cruce şi înviere, ca 
bază a cererii noastre adresată lui Dumnezeu cel în Treime 
de a ne face parte de mila Lui şi de mântuirea adusă prin 
Fiul, ca înfiere. 

Această cerere a milei nu e o milogeală nedemnă de 
om (Nietzsche), căci lucrurile pe care le cerem nu ni le pu- 
tem da noi, oricât am fi de încrezători în noi; apoi, Dum- 
nezeu nu-Şi arată mila în gesturi de stăpân dispreţuitor, ci 
in participarea, la dimensiunile noastre, la durerea noastră 
prin crucea asumată de EI, şi în valoarea ce ne-o dă făcân- 
du-Se om ca noi pentru veci. Apoi, ajutorul Lui nu ne scapă 
fără contribuţia noastră din greutăţile şi neajunsurile exis- 
tenţei acesteia, ci folosindu-se şi de libera şi eroica noastră 
impreună lucrare cu EI, prin răspunsul nostru la iubirea Lui 
cu iubirea noastră, de care E! are nevoie ca să ne mântu- 
iască. | 

Universalismul Împărăției lui Dumnezeu şi preocuparea 
de pregătirea tuturor pentru ajungerea în ea îl afirmă Bi- 

serica în Sfânta Liturghie încă în prima ectenie ce urmează 
_ laudei Împărăției Treimii, în care Hristos a venit să adune 
_pe toţi și pe toate. Căci ştim de la Apostoli că 'impărăţia lui 
Dumnezeu nu este mâncare şi băutură, ci dreptate şi pace 
şi bucurie în Duhul Sfânt' (Rom. 14, 17). Împărăţia lui Dum- 
nezeu este pace, şi unde nu e pace, nu e nici bucurie şi nici 
dreptate. Dar pacea adevărată îi cuprinde pe toţi, ca şi 
dreptatea adevărată. 

De aceea cele trei ectenii pun chiar de la început, ca 
temei al diferitelor cereri ce vor urma, pacea, însuşirea de 
căpetenie a Împărăției lui Dumnezeu: "Cu pace Domnului 
să ne rugăm'. 

În acest îndemn nu se afirmă numai necesitatea unei 
păci care face pe fiecare credincios să nu fie tulburat de 
vreun gând la altceva sau la altcineva, ci să se concentreze 
numai la Dumnezeu. Căci în cererile următoare credincioşii 
sunt îndemnați să ceară multe lucruri pentru toate catego- 
riile de oameni. Acest îndemn cere credincioşilor prezenţi 
în primul rând o pace, o armonie între ei. Aceasta e şi o 
pace în extensiune, nu una care să uite de toţi şi de toate. 
Având să ne rugăm lui Dumnezeu, ni se cere să fim în pace 
unii cu alţii, să cerem lui Dumnezeu cele ce voim să le 
primim "cu O gură şi cu o inimă”, cum se precizează în Sfân- 
ta Liturghie mai târziu, când suntem îndemnați să-L lăudăm 
pe Dumnezeu. De la prima cerere din ectenie, până la sfâr- 
şitul Liturghiei, orice cerere este făcută la plural, este o ce- 
rere a tuturor, împreună, pentru toţi, pentru fiecare din cei 
aflaţi în rugăciune, ca şi pentru alţii, care nu sunt de faţă. 
Rugăciunea e creatoare de armonie. Fiecare se simte sus- 
ţinut de toţi în rugăciunea sa şi în faţa lui Dumnezeu. Apar- 
tenenţa la aceeaşi Împărăţie se manifestă şi în aceasta. 

Acest "noi' al rugăciunii liturgice care se adresează lui 
Dumnezeu ca unui Tu comun pentru toţi nu e numai o 
alăturare de eu-ri, ci o întrepătrundere reciprocă a eu-rilor 
personale. Eu nu sunt numai alăturat celonialţi, ci sunt în ei, 

şi ei, în mine. Cuvântul lor răsună în mine, căldura simţirii. 
lor şi a credinţei lor o simt în mine şi mă încălzeşte şi pe 
mine în simţirea şi credința mea: îmi devine simţire şi cre- 
dinţă proprie, fără să înceteze să fie şi a lor, fără să pierd 
sentimentul că este şi a lor. Gândul celuilalt devine gândul 
meu, fără să înceteze de a fi, în simţirea conştiinţei mele, 
gândul lui. Eul lui se mişcă în eul meu, şi eul meu în al lui. 
Suntem interiori unul altuia, fără să ne contopim. Formăm 
un eu cuprinzător al multor euri într-o unitate. '"Noi' pe care 
îl formăm este eul meu, dar totodată al fiecăruia. Toţi sunt 
în mine, şi eu în toţi. Rugăciunea mea este a acestui eu uni- 
tar şi multiplu în acelaşi timp, şi rugăciunea lui este rugă- 
ciunea mea. În ea e dragostea spirituală între noi şi dra- 
gostea comună de Dumnezeu, Dragostea personală capătă 
o lărgime indefinită, o căldură, o fermitate, devenind dra- 
gostea noastră; dragostea mea nu mai e numai a mea, cia 
tuturor, n-o mai simt numai ca pe a mea, ci ca pe a unei 
unităţi pluripersonale lărgite, deşi o simt şi ca pe a mea. 
Fiecare e subiectul dragostei unificate, lărgite, fără margini 
definite a tuturor. Prin dragostea aceasta lărgită, Îl iubesc 
pe Dumnezeu, dar îi iubesc şi pe ceilalţi, fiind unit prin ea 
cu Dumnezeu, aşa cum sunt unit cu ei, fără să mă simt se- 
parat, dar nici confundat cu ei. Comuniunea treimică e acti- 
vă în comuniunea noastră. 

incă de la început suntem îndemnați să ne constituim 
toţi cei prezenţi într-un singur 'eu' multiplu al Liturghiei, 
într-un eu comunitar, cum este şi Dumnezeu, Cel ce e un 
singur Dumnezeu în Treime. Dumnezeu ne vrea înarticulaţi 
prin iubire într-o unitate generoasă, scăpată de orice ego- 
ism, în care iubirea de Dumnezeu a fiecăruia e întărită de 
a tuturor. EI vrea să înaintăm tot timpul Liturghiei în această 
unitate, tot mai mult, până la o unitate culminantă între noi 
şi Hristos şi în EI între unii şi alţii, prin împărtăşirea împreu- 
nă de Același Hristos, ca să ajungem în treapta supremă a 
acestei unităţi în Împărăţia veacului ce va să fie. În rugă- 

ciunea cântată în comun experiem arvuna unităţii noastre 
din Împărăţia Sfintei Treimi. 

Dar pacea între noi cei prezenţi nu se poate înfăptui 
deplin dacă nu e în ea pacea lui Dumnezeu cel în Treime. 
Apostolul ne-a învăţat că Dumnezeu este Cel ce ne umple 
'de toată bucuria şi pacea' (Rom. 15, 13); că 'Dumnezeu 
este un Dumnezeu al păcii' (| Cor. 14, 33; |l Cor. 13, 11; 
Filip. 4, 9), că "Domnul păcii ne dă pacea' (Il Tes. 3, 16) 
etc. Noi ne arătăm prin aceasta voinţa de a urma îndem- 
nului Apostolului: 'Tiţi în pace între voi' (| Tes. 5, 13). Tot 
de la Apostol au învăţat primii creştini că unde e pacea lui 
Dumnezeu e Dumnezeu însuşi sau Hristos (Efes. 2, 14), 
Care făcând pace în ei i-a mântuit. Căci El a omorât prin 
cruce vrăjmăşia înlăuntrul nostru şi dintre noi (Efes. 2, 16). 
Astfel între cruce şi pace e o strânsă legătură. Crucea e 
temelia păcii adevărate. În crucea lui Hristos e pacea noas- 
tră. Acceptând crucea, ne întipărim fiinţa de pace, intrăm 
în comuniune cu toţi. Astfel pacea între noi cei ce ne ru- 
găm e prelungirea păcii lui Hristos, Care S-a sălăşluit în in- 
teriorul nostru şi ne-a adus mântuirea de păcatul despărțirii 
de Dumnezeu şi al dezbinărilor din noi şi dintre noi. Hristos 
cel răstignit, pacea şi mântuirea sunt deci unul şi același 
lucru, sau sunt una în alta. 

De aceea, îndată după prima cerere din ectenie, Îi adre- 
săm pe cea următoare: 'Pentru pacea de sus şi pentru mân- 
tuirea sufletelor noastre, Domnului să ne rugăm". Pacea ori- 
zontală adevărată nu poate fi despărțită de pacea interi- 
oară, care vine de la Hristos o dată cu mântuirea. 

Cum am spus, Sfântul Nicolae Cabasila vede în această 
"pace de sus" însăşi Împărăţia lui Dumnezeu. Aceasta ne-a 
fost anunţată de preot când a început Sfânta Liturghie, dar 
acum trebuie să o cerem şi noi într-un mod mai concret. 
"Pacea de sus' înseamnă dreptatea lui Dumnezeu, adică li- 
bertatea noastră de patimi, dreptate despre care Apostolul 
Pavel a spus că e "pacea lui Dumnezeu care întrece toată 

mintea' (Filip. 4, 7). Căci precum numele dreptăţii nu în- 
seamnă numai egala distribuire de bunuri, ci, simplu, tot 
felul de virtuţi, aşa 'şi pacea este rodul şi conţinutul tuturor 
bunătăţilor... Căci nu poate dobândi cineva pacea desă- 
vârşită dacă e lipsit de vreo virtute'22. | 

Dar după ce am cerut acest fundament interior al păcii 
între noi cei prezenţi, suntem îndemnați să cerem ca să se 
extindă această pace şi mai departe decât între noi cei 
prezenţi: să se extindă în toată lumea. Şi întrucât aceasta 
depinde şi mai puţin de puterea noastră, cerem această 
pace între toţi oamenii de pretutindeni, de la Dumnezeu: 
'Pentru pacea a toată lumea... Domnului să ne rugăm". Prin 
aceasta, spune Sfântul Nicolae Cabasila, se arată că Dum- 
nezeu, Căruia ne rugăm pentru pacea întregii lumii, este 
Creatorul şi Proniatorul tuturor. Credincioşii ştiu că Stăpâ- 
nul lor este Stăpânul comun al tuturor și că 'de toţi şi de 
toate are grijă ca de făpturile Sale'25. Slava dată de ei lui 
Dumnezeu este prin aceasta cu atât mai mare. Apoi, prin 
pacea dată de Dumnezeu lumii întregi au şi creștinii asigu- 
rată o viaţă de pace şi de dezvoltare duhovnicească liniștită. 

Pacea intre toţi este socotită însă şi ca o condiţie pen- 
tru "bunăstarea sfintelor lui Dumnezeu Biserici şi pentru 
unirea tuturor" (în credinţă). Pacea şi unitatea între oameni 
sunt date ca o primă temelie pe care să se zidească unita- 
tea superioară, manifestată în unitatea în credinţă, deci în 
statornicia în unitate a Bisericilor, cum la rândul ei aceasta 
susţine unitatea între oameni. Lumea nu-şi poate ajunge 
deplina pace şi unitate dacă unitatea ei naturală nu se întă- 
reşte şi desăvârșeşte prin unitatea credinţei sau a legăturii 
cu Dumnezeu cel adevărat şi Unul, Creatorul, Proniatorul şi 
Mântuitorul ei, în Hristos. Lumea prin sine înclină mereu să 
cadă în tot felul de contradicții şi de lupte şi chiar Biseri- 
cile slăbesc în unitatea lor prin dezbinările dintre oameni. 


22. Explicarea Dumnezeieștii Liturghii, cap. XII, PA 150, col. 393. 
23. Op. cit., cap. XII, col. 396. 

Ne rugăm deci şi pentru statornicia, mai bine-zis pentru 
"buna statornicie a Bisericilor' în dreapta credinţă, sau pen- 
tru revenirea la ea, cu ajutorul păcii dintre oameni sau ca 
temei al ei. 

Lumea poate înainta spre Împărăţia lui Dumnezeu cul- 
tivând în ea de acum armonia şi pacea, nu contradicţia şi 
lupta şi războiul. "Cei chemaţi' primesc şi ei prin aceste 
cereri un îndemn spre a se uni cu Biserica. 

Dar când cerem această pace de la Dumnezeu și unire 
a Bisericilor nu lăsăm grija pentru ele numai lui Dumnezeu, 
ci arătăm că voim să lucrăm şi noi pentru ele, urmând 
îndemnul Apostolului: "Fiţi în pace cu toţi oamenii' (Rom. 
12, 18; Evr. 12, 14); sau: "Să urmărim cele ale păcii' (Rom. 
14, 19). - 

Urmează apoi îndemnul de a cere lui Dumnezeu alte 
bunuri, unele de cuprins general, altele cu caracter special. 

Întâi se face o cerere de cuprins general pentru locaşul 
bisericesc şi pentru toţi cei ce intră în el cu credinţă și cu . 
frică de Dumnezeu. E o solidaritate cu cei ce se roagă ori- 
când în acest sfânt locaş. Apoi se face o cerere tot de cu- 
prins general pentru creștinii dreptcredincioşi îndeobşte, 
afirmându-se solidaritatea în planul mai larg al dreptei cre- 
dinţe. Dreptcredincioșii din toate locașurile bisericeşti se 
roagă astfel unii pentru alţii. În al treilea rând comunitatea 
adresează lui Dumnezeu o cerere pentru episcopul epar- 
hiei, ca arhipăstor al ei şi ca reprezentant al Bisericii în uni- 
tatea ei de pretutindeni, prin comuniunea lui cu ceilalţi 
episcopi, ca şi pentru preoțimea şi diaconimea din toată 
Biserica, dar şi pentru tot clerul şi poporul drept credincios 
de pretutindeni (Evr. 13, 17; | Tes. 5, 12; lPetru 5,5). 
Biserica este o unitate organizată spiritual şi exterior, un 
trup, nu numai pentru că toţi membrii ei au drept cap unic 
pe Hristos, ci şi pentru că în acest trup sunt unele mădulare 
cu Slujiri de răspundere, deci şi cu haruri deosebite în co- 
munitate, pentru susţinerea ei în unitate în tot spaţiul și de-a 

lungul generaţiilor în aceeaşi dreaptă credinţă, prin săvâr- 
şirea acelorâşi Taine şi în propovăduirea aceleiaşi credinţe. 

Dar nu se uită nici îndemnul dat comunităţii de a adre- 
sa lui Dumnezeu şi o cerere pentru autoritatea de stat, pen- 
tru ca, în ordinea susţinută de ea, Biserica să poată lucra 
pentru împlinirea misiunii sale, pentru întărirea unităţii 
între oameni în vederea unităţii desăvârşite din Împărăţia 
lui Dumnezeu. Supranaturalul are lipsă de natural pentru a-l 
duce la implinirea adevărateior aspirații cuprinse în el 
(Rom. 13, 1-8). Dar pe lângă interesul pentru viaţa organi- 
zată a oamenilor, comunitatea e îndemnată să aibă un in- 
teres şi deci să se roage şi pentru localitatea în care tră- 
ieşte, iar imediat după aceea, şi pentru toate orașele şi sa- 
tele şi pentru cei ce cu credinţă locuiesc în ele. Credincioşii 
nu trăiesc în singurătate, ci în sate şi oraşe. Dumnezeu e 
rugat şi pentru aceste aşezări organizate ale lor, care susțin 
o viaţă de comuniune naţională, de unire şi de răspundere 
reciprocă între oameni ca bază pentru sporirea lor, sau pen- 
tru intrarea lor în comuniunea Împărăției lui Dumnezeu. 

Dar viața oamenilor depinde şi de buna întocmire a 
văzduhului, de rodirea îmbeişugată a pământului, de vre- 
muri paşnice. Comunitatea liturgică e îndemnată să se 
roage şi pentru acestea, adică pentru tot mediul cosmic şi 
spiritual înconjurător. Cu aceasta cererile au început să fie 
specificate după conţinutul lor. 

Dar oamenii nu viețuiesc în mod pasiv în localităţi, ci se 
află în diferite stări şi activităţi în localităţi şi în afară de ele. 
Comunitatea liturgică e îndemnată să se gândească la toţi 
cei aflaţi în oricare situaţie şi lucrare: la cei aflaţi pe mare, 
in văzduh, în altfel de călătorii, la cei bolnavi şi la cei ce se 
ostenesc sau muncesc în orice fel, la cei robiţi și la izbă- 
virea lor (Evr. 13, 3: 'Aduceţi-vă aminte de cei închişi, de 
cei ce îndură rele'; “Aveţi luare aminte pentru cei ce se os- 
tenesc şi rugaţi-vă pentru ei"). 

După toate acestea, credincioşii prezenţi sunt îndem- 
naţi să-şi întoarcă privirile spre ei înşişi, dar fără să excludă 
nici pe -alţii. Acum ei sunt îndemnați de preot sau de dia- 
con să se roage împreună cu el: 'Pentru ca să fim noi iz- 
băviţi de tot necazul, mânia, primejdia şi nevoia'. E o ce- 
rere negativă. Dar îndată după ea se adaugă o cerere de 
cuprins mai interior: '“Apără, mântuieşte, miluieşte şi ne pă- 
zeşte pe noi, Dumnezeule, cu harul Tău'. 

Sunt nişte cereri specificate: întâi pentru ferirea de 
greutăţi exterioare, apoi pentru apărarea de vrăjmaşii vă- 
zuţi şi nevăzuţi, pentru mântuire, pentru mila lui Dum- 
nezeu de toate felurile şi pentru păzirea credincioşilor în 
toate cele bune, împotriva celor rele. Cele din urmă se 
referă atât la condiţiile din afară ale vieţii, cât şi la ajutorul 
pentru mântuire. | 

Toate cererile amintite au fost propuse comunităţii li- 
turgice de preot sau de diacon, ca să le îndrepte către 
Dumnezeu împreună cu el. Pentru toate preotul sau dia- 
conul a propus credincioşilor prezenţi: "Domnului să ne ru- 
găm'. El a propus comunităţii aceste cereri sau a invitat-o 
să le adreseze lui Dumnezeu împreună cu el. De fapt comu- 
nitatea le-a rostit pe şoptite împreună cu el şi apoi Îl roagă 
pe Dumnezeu după fiecare: "Doamne, miluieşte'. Sau co- 
munitatea liturgică a arătat că se asociază la fiecare cerere 
rostită de preot sau de diacon prin cuvintele rostite de 
aceştia cu voce tare. În cuvântul ei: "Doamne, miluieşte', se 
cere şi în mod special din partea comunităţii ceea ce s-a 
propus prin preot sau prin diacon. Sau prin acest cuvânt 
arată în mod direct că se roagă pentru tot ceea ce i-a pro- 
pus preotul sau diaconul să se roage. Toate vin din mila lui 
Dumnezeu. În mila lui Dumnezeu e izvorul tuturor celor ce 
le cerem, e însăşi Împărăţia lui Dumnezeu, spune Sfântul 
Nicolae Cabasila2%. Prin "Doamne, miluieşte' s-a răspuns 


24. Op. cit., PG cit., col. 597. 

din partea comunităţii la invitaţia preotului sau diaconului: 
“Domnului să ne rugăm' pentru lucrul cutare și cutare. Prin 
cererea: "Apără' etc., s-a trecut de la propunerile făcute de 
preot sau diacon comunităţii, ca să se roage cu ei, la cere- 
rea directă a lui. Căci în propunerile de dinainte ale preo- 
tului sau diaconului ce se adresau comunităţii, Dumnezeu 
rămânea la persoana a treia. 

De abia prin asocierea comunităţii la propunerile preo- 
tului sau diaconului se trece la rugăciunea adresată direct 
lui Dumnezeu, la persoana a doua. Acum preotul şi diaco- 
nul trec la rugăciunea adresată direct lui Dumnezeu, îm- 
preună cu comunitatea. Totuși preotul are, cum zice Sfân- 
tul Nicolae Cabasila, şi acum un rol deosebit: “Căci (deşi nu 
e despărţit de popor, n.n.) el e sol şi întâistătător al poporu- 
lui'., El se roagă direct, dar însoţit de popor, ca cererea 
înălţată de el să aibă mai multă putere, cum a zis Apostolul 
lacov: 'Căci are rod rugăciunea dreptului când şi cei pentru 
care se roagă aduc toate ale lor' (lac. 5, 16). Fără prezenţa 
comunităţii liturgice preotul sau diaconul n-ar avea rost să 
vorbească la plural. Deci nici Liturghia nu s-ar putea să- 
vârşi. Bine ar fi aşadar ca toţi cei prezenţi să răspundă la in- 
vitaţia lui, prin: "Doamne, miluieşte", cântată în cor. Înainte, 
cele mai multe din aceste cereri s-au făcut pentru alţii. Avem 
marea răspundere să ne rugăm și pentru alţii. De fapt nu 
putem despărţi grija de noi de grija de alţii. Dumnezeu n-a 
creat pe oameni ca fiinţe izolate, ci toţi sunt încredinţaţi 
tuturor. 

De aceea, după cererile amintite credincioşii prezenţi, 
la propunerea preotului sau diaconului, făgăduiesc să se 
dăruiască pe ei înşişi şi unii pe alţii lui Hristos. Cel ce pri- 
meşte ceva la cerere, trebuie să şi dea. Numai aşa se înfăp- 
tuieşte comuniunea în iubire între amândouă părţile. Dar 
numai dăruindu-se unii pe alţi lui Hristos se ajută unii pe 
alţii ca să se mântuiască. 

Viaţa noastră e un dar al lui Dumnezeu. De aceea tre- 
buie s-o întoarcem lui Dumnezeu ca darul nostru. Dăruin- 
du-ne-o ca viaţă conştientă şi liberă, Dumnezeu ne-a făcut 
şi pe noi în stare să dăruim, dar ne şi cere să o dăruim la 
rândul nostru în mod liber. 

insă pentru a ne face şi pe noi înşine darul lui Dum- 
nezeu, trebuie să fi dobândit pacea de patimile egoiste, pa- 
cea cu alţii. De abia aşa am crescut la calitatea sau la ca- 
pacitatea de a ne dărui, la calitatea de dar plăcut lui Dum- 
nezeu. Pentru aceasta hotărârea de a întoarce viaţa noastră 
ca dar lui Dumnezeu, vine după ce am cerut şi am primit de 
la Dumnezeu nu numai viaţa, ci și pacea sau libertatea de 
egoismul pătimaş, rugându-L pentru bunuri pentru alţii. 

Dumnezeu Se bucură de acest dar, măcar că este până 
la urmă de la El. Se bucură de voinţa ce o punem de a ne 
trăi viaţa dăruită de El cu conştiinţa că vine de la EI şi cu 
hotărârea de a l-o întoarce, de a o folosi spre lauda Lui. 
Prin aceasta se arată prețuirea pe care El ne-o acordă. Dar 
şi noi înşine ne împlinim cu adevărat numai dăruindu-ne 
Lui. Cine se dăruiește nu se pierde, ci se împlineşte, in- 
trând în plenitudinea de viaţă, în circulaţia de viaţă trăită 
împreună cu alţii. Cu atât mai mult cine se dăruiește lui 
Dumnezeu, acceptând să se întoarcă cu voia la unirea cu 
E], se împlinește la o treaptă mai înaltă în Ei. Cine se dă se 
primește la un grad mai înalt. Circuitul nu se oprește nicio- 
dată dacă noi o voim. | 

Dar şi semenii noştri sunt daruri date nouă de Dum- 
nezeu. Fără ei n-am putea împlini viaţa noastră, n-am pu- 
tea-o rodi şi îmbogăţi. Dar şi darul dat nouă în persoanele 
semenilor trebuie să-l întoarcem lui Dumnezeu spre feri- 
cirea lor. Desigur, nu-l putem da lui Dumnezeu cu sila, fără 
voia lor, ci convingându-i să se dăruiască şi ei înşişi lui 
Dumnezeu, întrucât le vorbim despre dărnicia lui Dum- 
nezeu faţă de ei, despre împlinirea ce le vine din dăruirea 
lor lui Dumnezeu. Nu-i putem da lui Dumnezeu decât dacă 


18 - Spiritualitate şi comuniune în Liturghia Ortodoxă 

ne dăm noi înşine lor. Numai atunci se dau şi ei nouă, pen- 
tru ca noi dându-ne lui Dumnezeu să-i dăm şi pe ei. Dându-ne 


unii pe alţii lui Hristos, nu ne rămânem exteriori ca niște 


obiecte. 

Că ceilalţi nu sunt obiecte pasive în dăruirea lor de 
către noi lui Hristos, ci rămân subiecte ce se dăruiesc ele 
inseşi, se arată şi în expresia că şi noi suntem aduşi de ei 
în dar lui Hristos: “Pe noi inşine și unii pe alții şi toată viața 
noastră lui Hristos Dumnezeu să o dăm". Celălalt mă lasă 
să lucrez asupra lui pentru că şi eu mă las să lucreze el 
asupra mea. El mă ascultă pe mine pentru că şi eu îl ascult 
pe el. Pe acest drum înaintăm împreună învățând unul de 
la altul, ajutându-ne şi îndrumându-ne potrivit zisei Apos- 
tolului: 'indemnaţi-vă şi zidiţi-vă unul pe altul" (| Tes. 5, 11); 
'Şi să luăm seama unul altuia, ca să ne îndemnăm la dra- 
goste şi fapte bune' (Evr. 10, 24). Aşa creștem împreună şi 
prin aceasta creşte trupul lui Hristos însuşi în armonie, 
unindu-ne tot mai mult între noi şi cu EI prin dăruirile reci- 
proce mereu mai depline ale noastre. Căci din dăruirea de 
sine a unuia ia putere să se dăruiască celălalt şi-l face pe 
cel dintâi să răspundă cu o dăruire şi mai mare. 

Numai întrucât mă dăruiesc eu lui în deplină libertate, 
mi se dăruieşte şi el. Şi dăruindu-mă eu lui, mă dăruiesc lui 
Dumnezeu prin el şi viceversa. Nici o subordonare nu e de 
conceput acolo unde persoana se constituie sau se dez- 
voltă printr-o infinită expropriere de sine, printr-o totală re- 
ferire la altul25. Aşa e în Treime, aşa trebuie să devină şi 
intre noi. Unde e dragoste, e şi dăruire şi libertate. Căci nu 
mai sunt patimile egoiste care ne închid în noi. De aceea 
Sfântul Nicolae Cabasila spune că nu e uşor să ne predăm 
lui Dumnezeu. Căci pentru aceasta se cere părăsirea orică- 
rui egoism. De aceea cerem puterea pentru acest act eroic 
de la Maica Domnului şi de la toţi sfinţii, sau ne întărim cu 


25. M. Zundel, Je suis un autre, p. 85. 

pilda lor. De aceea îi pomenim, înainte de a făgădui dărui- 
rea noastră unii altora și lui Hristos. Dându-ne toţi lui Dum- 
nezeu şi unii pe alţii urmăm pilda Maicii Domnului şi a tutu- 
ror sfinţilor, dar ne unim şi cu ei, întărind unitatea credin- 
ței, dar şi a vieților noastre în Hristos26. 

Unde e dăruire, acolo e libertate, pentru că acolo e Du- 
hul lui Dumnezeu nesupus nici unei robii. Căci EI e în ace- 
laşi timp Duhul dragostei: 'Domnul este Duh, şi unde este 
Duhul Domnului, acolo este libertate" (Il Cor. 3, 17). între 
dragoste şi libertate este o atât de strânsă legătură, că nu 
se poate înțelege una fără alta. La această libertate a dă- 
ruirii din dragoste ne-a chemat Hristos. Şi noi împlinim 
această chemare când nu slujim patimilor trupeşti, "ci unul 
altuia, prin iubire' (Gal. 5, 13). Numai întrucât ne dăruim 
din dragoste suntem liberi. În libertatea aceasta însă tre- 
buie să stăm tari şi prin efortul nostru: "Staţi deci tari în li- 
bertatea cu care Hristos ne-a făcut liberi şi nu vă predaţi 
iarăşi jugului robiei' (Gal. 5, 1). E o libertate pe care nu o 
avem decât în Hristos, căci numai EI a fost cu totul liber de 
patimi şi desăvârşit străbătut de iubire (Gal. 2, 4). El a în- 
vins cu această tărie şi moartea prin înviere. În această li- 
bertate a dragostei desăvârşite şi a dăruirii totale lui Hristos 
şi unii altora vom trăi în Împărăţia cerurilor. De aceea ni se 
cere la sfârşitul ecteniilor să ne pregătim prin dăruirea lui 
Hristos şi unii altora pentru Împărăţia Sfintei Treimi. Liber- 
tatea de patimi, pentru care trebuie să luptăm de acum, 
deci puterea de dăruire lui Dumnezeu şi unii altora în iu- 
bire, ne va duce în viaţa viitoare şi la eliberarea de strică- 
ciunea şi de moartea trupului, care va fi copleșit cu totul de 
Duhul Sfânt. Şi această libertate de stricăciune şi de moar- 
te şi pătrunderea noastră deplină de Duhul Sfânt se va 
arăta în slava noastră în viaţa viitoare. Pentru că nu poate 
fi slăvit cel ce e supus vreunei stăpâniri. "Pentru că şi făp- 


26. Sfântul Nicolae Cabasila, op. cit.; PG cit., col. 400. 

tura însăşi se va izbăvi din robia stricăciunii, ca să se bucure 
de libertatea slavei fiilor lui Dumnezeu" (Rom. 8, 21). 

De fapt, dăruindu-ne unii altora, ne dăruim fiecare lui 
Dumnezeu. Căci cine dacă nu Dumnezeu îi dă altuia atâta |. 
valoare ca să mă dăruiesc total Lui și să găsesc fericirea în 
aceasta? Un teolog occidental spune pe drept cuvânt: "Cât 
timp s-a rămas la omul exterior, Dumnezeu a fost situat în 
afată, a fost plasat în spaţiul dinapoia stelelor, ca un străin, 
ca un stăpân depărtat, ca un dominator, ca o limită, ca o 
ameninţare; s-a făcut din El un idol de care ştiinţa nu are 
nevoie, căci ea se îndestulează cu o lume a evidenţei mate- 
rializabile, se îndestulează cu ordinea ei, în care nu admite 
alt tip de explicare decât acela cunoscut de metoda ei. Uni- 
versul pasional, lăsat în seama determinărilor lui instinc- 
tuale, pentru alte motive, rămâne la fel de indiferent, dacă 
nu ostil acestui Dumnezeu: ostil vieţii. Rămâne să cerce- 
tâm pe Dumnezeu sursă a vieţii, într-un univers... pentru 
care trebuie să ne naştem din nou (în chip duhovnicesc, 
n.n,) pentru a-L descoperi în sinea proprie ca sursă a vieţii 
eterne... Trebuie reconstruit universul interpersonal al an- 
gajării reciproce... De aceea, cu cât iubim mai mult, cu atât 
cunoaştem mai mult... lubirea este cu adevărat singura 
cheie a lumii spiritului, în care rezidă toate valorile. Noi nu 
putem pătrunde, progresa şi rămâne în ea decât printr-o 
angajare neîncetat reinnoită, decât printr-o iubire dăruită 
tot mai generos, decât printr-o lepădare de sine mereu mai 
profundă"27. 

'Se întrevede atunci că adevărul însuşi nu este altceva 
decât percepţia negrăită, prin țesătura de fenomene su- 
puse determinismului, a unei Feţe, a unei Prezențe, a unei 
Lumini a lubirii, care iluminează cel mai adânc mister al 
nostru... Noi suntem confruntaţi cu o cerinţă care vine din- 


27. Maurice Zundel, Je est tu, Desclee de Brouwer, Paris, 1971, p. 
28-29. 

lăuntru: o cerinţă de a fi totdeauna mai mult şi de a fi, de 
a ne dărui, făcând din sinea însăşi o ofrandă de lumină şi 
de iubire. Numai prin intermediul acestei dăruiri de sine 
întâlnim Faţa vrednică de a | ne închina, acea Faţă care ne 
aşteaptă în tot ce este mai intim în noi, acea Faţă care este 
în inima tuturor iubirilor noastre cu eternitatea lor, acea 
Faţă a primei lubiri, care ne face inviolabili pentru noi în- 
şine şi pentru ceilalţi, în măsura în care devenim în mod 
real sanctuarul Prezenţei infinite'Z8. 

Dar această aflare a intimităţii proprii prin aflarea inti- 
mităţii celuilalt şi a lui Dumnezeu în întâlnirea noastră, cu 
ajutorul exproprierii de sine, începe pe de o parte prin 
cruce, pe de alta e întărită în duhul propriu prin Duhul Sfânt, 
care e puterea de comunicare între Sfânta Treime şi noi, 
putere care ne eliberează de închisoarea eului egoist și de 
suprafaţă și realizează între noi şi Dumnezeu şi între noi 
înşine comuniunea adevărată, sau Biserica. 

'Dacă persoana noastră se constituie prin referirea la 
Dumnezeu şi creşte în măsura în care ne golim mai mult de 
noi înşine, pentru a-l oferi mai deplin spaţiul iubirii noas- 
tre'29, atunci Maica Domnului a încăput în Ea în modul cel 
mai desăvârşit pe Fiul lui Dumnezeu întrucât 1 s-a dăruit în 
modul cel mai desăvârşit. "Ea Îl naşte prin eliberarea Ei de 
sinea proprie, printr-o contemplare care o despropriază 
funciar pe Ea însăşi, înainte ca Ei să fi luat trup din trupul 
Fi. Fecunditatea Fi nu ţine de determinismele speciei; ea 
ţâşneşte din relaţia deplină cu EI, din această referire care 
o personalizează prin dăruirea întregii Sale fiinţe'30. Reali- 
zând în sine suprema dăruire către Fiul Fi, se uneşte deplin 


28, Op. cit., p. 30-31. 

29. M. Zundel, op. cit., p. 85. El zice că persoana umană se consti- 
tuie, ca şi cea divină, ca referință către Dumnezeu. Noi am zice că de per- 
soană ţine referința. Căci pentru a se referi trebuie să existe. Sau exis- 
tenţa şi referinţa sunt deodată și împreună, fără ca una să fie fără alta. 

30. Ibidem, p. 106. 

cu El, dar dăruirea aceasta a Ei se extinde şi la noi, pentru 
ca, umpluţi de pornirea Ei de dăruire către El şi către noi, 
să 1 ne dăruim şi noi atât Lui, cât şi Ei. Astfel Ea ne dăru- 
ieşte pe noi Lui, întrucât ni se dăruieşte Ea insăşi. Şi din 
aceasta luăm putere să ne dăruim şi noi unii altora şi deci 
şi unii pe alţii lui Hristos. 

Acelaşi lucru, într-un grad mai mic, îl fac şi sfinţii cu 
noi. Ea a înălţat la culme feminitatea întrucât a unit cele 
două forme de dăruire ale femeii, împlinindu-le: fecioria şi 
maternitatea. Desigur, pe acestea nu le-a putut uni decât 
prin Dumnezeu; numai prin El a putut fi pururea Fecioară 
şi totuşi maică, întrucât a fost Maica lui Dumnezeu. Numai 
prin El a realizat în mod culminant cele două forme de 
afecţiune feminină curată. Lui Dumnezeu s-a dăruit total 
prin feciorie, lui Dumnezeu s-a dăruit total în calitate de 
maică a Fiului Lui, neîmpărțindu-şi afecțiunea între bărbat 
și acest unic Fiu. Eul Fiului Ei a devenit cu adevărat eul Ei, 
desigur fără să-l desființeze, ci menţinându-l ca afirmare a 
eului Lui, dar în calitate de eu al Ei. Toate simţirile sufletu- 
lui şi trupului Ei erau pline de EI. Dar prin aceasta, Duhul 
Lui cel sfânt, Duhul puterii şi focului spiritual, i-a copleşit 
procesele trupului ca Duh al libertăţii de orice lege, ca Duh 
stăpân peste orice patimă ce se impune silnic. Prin aceas- 
ta, simţirile sufletului şi trupului Ei s-au umplut în întregime 
de E]. De aceea Duhul a putut face ca Cel ce e Lumina şi 
Izvorul tuturor formelor create conştiente să-Şi ia sufletul şi 
trupul Lui din sufletul şi trupul Ei, umplându-Se şi El de 
simţirile Ei sufleteşti şi trupești preacurate, sau imprimân- 
du-Se în Eul Lui de eul Ei. De aceea, pe de o parte nu 
putem vorbi de Hristos fără să vorbim de Maica Lui, pe de 
alta, Ea s-a bucurat încă de pe pământ de o slavă a libertăţii 
de robia unor legi ce se lucrează în trup, acesta devenind 
loc şi organ al lucrărilor Duhului. 

De aceea îi spunem: Prea Sfântă (mai bine zis Atotsfân- 
tă - Panaghia), cum nu-i spunem nici unui sfânt; Prea Cu- 

rată, atât în simţirile sufleteşti, cât şi în cele trupeşti; Prea 
binecuvântată de Dumnezeu în mod unic între femei; Slă- 
vită, cum nu e altă făptură, Stăpâna noastră, cum iarăşi nu 
spunem nici unui sfânt, căci Maica Stăpânului e şi ea Stă- 
până, având în sensul de mai sus ca Eu central în eul Ei pe 
Domnul Hristos. lar toate acestea, pentru că e 'Născătoare 
de Dumnezeu şi Pururea Fecioară Maria'. 

Mai e de menţionat legătura strânsă pe care o facem 
între Ea şi 'toţi sfinţii', prin faptul că nu spunem: 'Pe Năs- 
cătoarea de Dumnezeu şi pe toţi sfinţii”, ci: 'cu toţi sfinţii”. 
Sfinţii nu pot fi decât lângă Ea, cu Ea, pentru că Ea e plină 
de Hristos în chip cu totul special. Sobornicitatea lor, dar şi 
a Bisericii întregi, nu se poate realiza fără Ea, sau alături de 
Ea. Ea e într-o unire spirituală cu totul deosebită cu Iristos, 
Capul Bisericii, în sensul desăvârşit al cuvântului. Căci Ea 
nu are nici un alt fiu, nici bărbat, nici fraţi şi surori. De 
aceea Ea e prezentată totdeauna ca ţinându-L pe EI în bra- 
ţe, sau rugându-se Lui, neputând-o concepe altfel, sau ţi- 
nând E! în braţe, la Adormire, sufletul Maicii Lui. 

De aceea nu e necesar să-i numim totdeauna şi pe ei 
'pe toţi', cu numele lor. Acest lucru nici n-ar fi posibil. 
Ajunge să o numim pe Ea, căci cu Ea sunt 'toţi'. Nici unul 
nu e în afara legăturii cu Ea. 

Cum se dăruieşte Fa lui Hristos şi cum se dăruiesc toţi 
sfinţii pe ei înşişi şi unii pe alţii, dăruindu-se şi ei impreună 
cu Ea, şi Ea, împreună cu ei, ca o Maică a tuturor, din pu- 
terea lor ne dăruim şi noi pe noi înşine şi unii pe alţii, tin- 
zând să fim tot mai mult unii în alţii şi toţi în Hristos. Pome- 
nirea cuiva în rugăciuni e prezenţa aceluia. Maica Dom- 
nului şi toţi sfinţii sunt cu noi în dăruirea noastră. 

Propunându-ne preotul sau diaconul să ne dăruim lui 
Dumnezeu, nu mai răspundem cu "Doamne, miluieşte', ci 
cu "Ţie, Doamne", căci acum, în schimbul milei pe care am 
cerut-o, adresându-l cererile de mai înainte, Îi întoarcem şi 
noi viaţa noastră ca dar Lui însuși. 

Propunerea de a ne dărui lui Dumnezeu, preotul o înte- 
meiază prin ecfonisul ce urmează. Căci adresându-se acum 
lui Dumnezeu la persoana a doua, li spune: 'Că Ție se cu- 
vine toată slava, cinstea și închinăciunea, Tatălui şi Fiului 
și Sfântului Duh". Prin darul vieţii noastre oferit lui Dum- 
nezeu, mărturisim slava Lui şi Îi aducem închinăciunea cu- 
venită pentru tot ce ne-a dat. 

în timpul acesta, preotul rosteşte în taină rugăciunea: 
"Doamne, Dumnezeul nostru, a Cărui stăpânire este fără 
asemănare (de neinchipuit: &verkaoTov) şi slavă de necu- 
prins (de neînțeles), a Cărui milă este nemăsurată şi iubirea 
de oameni negrăită, Însuși, Stăpâne, după milostivirea Ta 
cea bună (după dulcea Ta duioşie), caută spre sfânt locaşul 
acesta şi revarsă peste cei ce împreună cu noi se roagă 
milele Tale cele bogate și îndurările Tale'5. 

Ecfonisele de laudă, de după ectenii, datează de la adu- 
nările de aducere a jertfei din vremea Apostolilor, din leru- 
salim. Le vedem în Epistola 1 Petru 4, 11; 5, 11. De aseme- 
nea, tot aici vedem binecuvântarea: "Pace tuturor' (1 Petru 
5, 14). Lui Dumnezeu 1 se cuvin aceste laude pentru că El 
pe de o parte e necuprins în slava şi mila Lui, pe de alta, 
împlineşte cererile amintite, şi pentru acest motiv 1 se adu- 
ce ca dar de către credincioşi toată viaţa lor. 

Însuşindu-şi şi comunitatea liturgică convingerea despre 
slava şi închinăciunea ce se cuvin Dumnezeului Celui în 
Treime, răspunde cântând: "Mărire Tatălui şi Fiului şi Sfân- 
tului Duh. Binecuvintează, suflete al meu, pe Domnul şi 
toate cele din lăuntrul meu, numele cel sfânt al Lui. Bine- 
cuvântat ești, Doamne' (Ps. 102). La praznicele împără- 


31. În Liturghierul grec această rugăciune e pusă înainte de ecfonis. 
E un obicei care are şi el sensul lui. E bună şi rugăciunea după ecfonis, 
cum e în Liturghierul românesc, căci lasă preotului timp să rostească 
rugăciunea lui în vremea cântării de către popor a antifonului întâi. Ar 
trebui aflat după ce Liturghier, grec sau slav, a luat la început Liturghie- 
rul român această ordine. 

teşti, la Liturghia de Duminică, inchinate în mod deosebit 
faptelor mântuitoare ale Domnului Hristos, comunitatea amin- 
teşte în cântarea ei şi pe Maica Domnului şi cere Domnului 
Hristos mântuirea şi pentru rugăciunile Ei: "Pentru rugăciu- 
nile Născătoarei de Dumnezeu, Mântuitorule, mântuieşte-ne 
pe noi'. Nu se poate vorbi de iconomia mântuirii fără să se 
amintească de Născătoarea de Dumnezeu. 

În rugăciunea lui, preotul laudă taina stăpânirii necu- 
prinse, neinţelese a lui Dumnezeu. Dar stăpânirea Lui de 
neînchipuit şi slava Lui necuprinsă nu se opun milei şi iu- 
birii de oameni negrăite a lui Dumnezeu, care ii dă îndrăz- 
neală preotului să-l ceară să caute peste acest sfânt locaș 
al Lui şi să-Şi reverse milele şi îndurările Lui peste el şi 
peste cei ce se roagă împreună cu el înlăuntrul lui. Stăpâ- 
nirea lui Dumnezeu nu se exercită prin tiranie, ci prin dra- 
goste şi milă. De aceea, această stăpânire îi face pe cre- 
dincioşi pe de o parte liberi, pe de alta, fericiţi să se afle în 
Împărăţia dragostei Lui. Ei sunt liberi şi stăpâni peste ei 
înşişi, pentru că nu sunt robii patimilor. Numai patimile fac 
pe oameni pe de o parte robi, pe de alta, stăpâni tirani ai 
altora când pot, sau stăpâniţi de ei înşişi şi stăpâni tiranici 
ai altora. Împărăţia lui Dumnezeu are ca membri ai ei fiinţe 
umane devenite curate de patimi, fiinţe delicate şi de o 
sensibilitate şi ascuţime de înţelegere care sesizează planul 
infinitei delicateţi, care nu poate fi decât a unei Persoane 
sau Treimi de Persoane. Stăpânirea lui Dumnezeu este de 
aceea mai presus de orice închipuire, întrucât implică mila 
şi iubirea Lui de oameni. Lumea pe care o creează poate 
deveni o lume a contradicţiei şi luptei între bine şi rău. 
Contradicţia şi lupta au răsărit din libertatea ei rău folosită, 
prin care s-a rupt de Dumnezeu, de mila şi libertatea Lui. 
Deci lumea aceasta nu e din fiinţa lui Dumnezeu, ci o crea- 
ţiune a libertăţii Lui, dotată ea însăşi cu libertate, dar ne- 
având izvorul vieţii şi al fericirii în ea însăşi. Dumnezeul mi- 
lei şi al bunătăţii poate vindeca această lume de contra- 

dicţia şi de răul din ea numai dacă ea însăși se alipeşte în 
mod liber din nou de EI, cerând mila şi puterea Lui. 

Tocmai prin faptul că preotul e într-un loc mai înalt — 
anume în altar, nu numai în sensul văzut, ci şi în cel spi-.. 
ritual, adică într-o viață mai ridicată peste patimi şi în cu- 
noaşterea lui Dumnezeu - se vede că stăpânirea şi slava 
Lui e mai presus de stăpânirea şi slava închipuită de noi, 
unită cu tirania; căci stăpânirea Lui e unită cu mila şi iubi- 
rea, ţinând seama de libertatea noastră; că deci tocmai 
prin această stăpânire E] este izvorul îmbelşugat al milei şi 
al îndurărilor, că între stăpânirea Lui şi calitatea Lui de Pă- 
rinte al milelor și îndurărilor nu e o contradicţie. 

Acesta e Dumnezeul trăit în Liturghie: Dumnezeul cel 
apofatic, de neînchipuit în taina Lui, dar în acelaşi timp trăit 
in revărsările Lui de milă, de îndurare, de ajutor; Dum- 
nezeu stăpân absolut, dar, tocmai de aceea, negrăit în 
milă. Căci dacă ar fi mărginit în stăpânirea Lui, n-ar putea 
avea atâta milă, pentru că s-ar teme să nu-i fie stăpânirea 
periclitată. El nu e un Dumnezeu al teologiei negative, ra- 
ționale şi ea, în sensul închiderii în EI însuși, dar nici un 
Dumnezeu care încape întreg în creaturi prin faptul că se 
revarsă în acte de milă şi putere. Căci chiar în aceste revăr- 
sări de milă 1 se simte nemărginirea milei şi puterii. 

Se trece apoi la ectenia a doua, care repetă prescurtat 
cererile primei ectenii. Ecteniile începătoare sunt trei, pen- 
tru a ne aminti că Dumnezeu este întreit în Persoane şi că 
prin aceasta numărul trei e un simbol al infinităţii, dar al 
infinităţii în iubire, căci în Dumnezeu e infinitatea vieţii în 
iubire. Când sunt doi, tu e numai unul şi deci mă mărgi- 
neşte; când sunt trei, comunitatea scapă de îngustime, dar 
e totuşi comunitate de persoane, comuniune intimă. Se 
cere de trei ori mila Lui sau se aduce laudă întreit lui Dum- 
nezeu pentru a se arăta că cererea noastră către EI şi lauda 
ce l-o aducem vrea să se întindă împreună cu infinitatea 
Lui intimă. De aceea pentru creştin numărul trei are o sem- 

nificaţie deosebită. Desăvârşirea fără sfârşit a oricărui bun 
vine de la Sfânta Treime infinită şi intimă. Repetând de trei 
ori cererile noastre şi făgăduinţa noastră, punem tot mai 
mult foc în cererea, sau în lauda noastră, ne incălzim tot 
mai mult în adresarea cererilor şi în făgăduinţa laudelor 
noastre aduse Treimii infinite şi familiare, hotărâți să ne 
întindem într-un infinit familiar. Aceasta o facem de câte ori 
ne rugăm pentru ceva întreit sau făgăduim ceva de trei ori. 
Repetiţia aceluiaşi cuvânt, mai ales când este al unei rugă- 
ciuni, sau al unei hotărâri de altă dăruire, nu e o reluare 
monotonă a acelora, ci în repetare se pune un accent şi 
mai puternic, dacă nu și o intenţie de stăruire neoprită, în 
înţelegerea sensului infinit al cuvântului spus, al rugăciunii, 
al făgăduinţei făcute. De aceea laudă Domnul Hristos pe 
văduva care stăruie în rugăciunea ei (Lc. 18, 5). Aşa se ia 
Împărăţia lui Dumnezeu cu sila (Mt. 11, 12). Tot Hristos ne 
porunceşte să stăruim în cererile noastre (Lc. 1l, 8-10). 
Prin stăruinţă neoprită se creează, se menţine şi se inten- 
sifică în noi mișcarea de a cere lui Dumnezeu ceva sau de 
a-L lăuda, sau de a-l mulţumi, sau de a Il ne dărui la ne- 
sfârşit. Ea nu creează simplu o obișnuință statică, lipsită tot 
mai mult de putere. 

Poetul Charles Peguy a remarcat că în acelaşi drum pe 
care îl făcea în fiecare dimineaţă trăia 'un €eternel recom- 
mencement', oprindu-se de fiecare dată cu alt interes, cu 
altă înţelegere la cele pe care le vedea în acelaşi peisaj. 
Același lucru se întâmplă în repetarea aceloraşi cuvinte şi 
rugăciuni când se pune atenţia în ele. 

Acest sentiment al infinităţii ni-l întreţine adresarea de 
trei ori către Dumnezeu cel în Treime, întrucât dacă două 
Persoane ne-ar face să trecem simplu de la una la alta, 
Duhul Sfânt, ca al treilea, face pe fiecare din cele trei să-şi 
înnoiască la infinit comuniunea dintre două. În Duhul Sfânt 
din Dumnezeu e dată apoi atenţia virtuală a tuturor celor 
trei Persoane spre toate subiectele ce le vor crea. Dar şi 

nouă Duhul Sfânt ne deschide perspectiva infinităţii în în- 
dreptarea rugăciunii noastre către Sfânta Treime, de care 
ne facem conştienţi prin rostirea ei de trei ori. 

Acum făgăduinţa credincioşilor de a se dărui lui Dum- 
nezeu e întemeiată pe ecfonisul: "Că a Ta este stăpânirea şi 
a Ta este Împărăţia şi puterea şi slava, a Tatălui şi a Fiului 
şi a Sfântului Duh, acum şi pururea şi în vecii vecilor. 
Amin". Acest ecfonis întemeiază totodată cuprinsul primu- 
lui ecfonis, în care s-a spus că lui Dumnezeu 1 se cuvine 
toată slava, cinstea şi închinăciunea. Acum se arată că lui 
Dumnezeu 1 se cuvin slava, cinstea şi închinăciunea, pen- 
tru că de fapt EI are în Sine înseşi stăpânirea, puterea și 
slava. Se afirmă acum mai specificat că stăpânirea Lui s-a 
întemeiat prin Fiul sau este o Împărăţie în care suntem che- 
maţi şi noi ca împărați, o Împărăţie a libertăţii de patimi şi 
a iubirii. 

Credincioşii spun aceasta cântând antifonul al doilea. 
În el, după ce dau şi ei slavă Sfintei Treimi, se adresează 
Fiului celui întrupat, răstignit și înviat ca să-i mântuiască, 
conducându-i în Împărăţia Treimii. El poate să facă aceas- 
ta, pentru că are aceeaşi mărire pe care o are şi Tatăl şi Du- 
hul Sfânt. Antifonul acesta cuprinde mărturisirea întregii 
lucrări mântuitoare a Fiului. Stăpânirea ce o are Dumnezeu 
în Sine nu numai că e unită cu mila Lui revărsată peste oa- 
meni, ci şi cu lucrarea mântuitoare a Fiului Său, în care 
această milă şi-a atins cel mai înalt grad. Acum mila ce ne-o 
arată Dumnezeu e specificată ca o milă a mântuirii prin 
intruparea în veci şi prin răstignirea Fiului Său pentru noi, 
prin jertfa Lui totală pentru noi, prin biruirea morţii din noi 
datorită învierii Lui: 

'Unule născut, Fiule şi Cuvântul lui Dumnezeu, Cel ce 
eşti fără de moarte şi ai primit pentru mântuirea noastră a 
Te intrupa din Sfânta Născătoare de Dumnezeu și Pururea 
Fecioară Maria, Care neschimbat Te-ai întrupat şi răstignin- 
du-Te, fHristoase, Dumnezeule, cu moartea pe moarte ai 

călcat, Unul fiind din Sfânta Treime, impreună mărit cu Ta- 
tăl şi cu Sfântul Duh, mântuiește-ne pe noi'. 

Acest imn cântat de comunitate după ectenia a doua 
începe cu doxologia mică, închinată Sfintei Treimi. Căci Ei 
1 se cuvine o laudă infinită pentru eliberarea noastră de 
moartea veşnică, prin întruparea, răstignirea şi învierea Fiu- 
lui cel Unul Născut al Tatălui. Mărirea Treimii nu s-a Micşo- 
rat, ci, dimpotrivă, s-a pus în evidenţă şi mai strălucitoare, 
în infinitatea Ei, prin întruparea ca om a Fiului Tatălui, prin 
răstignirea şi invierea Lui. Căci în imn se arată că toate ace- 
lea s-au făcut din libertate ('ai primit") şi din iubire (pentru 
mântuirea noastră'), nu în temeiul unui proces intern, ne- 
liber, al Dumnezeirii. Dar luând moartea noastră, Fiul cel 
intrupat a călcat-o, pentru că a luat-o neschimbându-Se în 
dumnezeirea Sa atotputernică şi pentru că este fără de 
moarte. A călcat-o pentru că, deşi S-a făcut om şi a suferit 
moartea noastră, este Unul din Sfânta Treime. Prin moartea 
Lui Şi-a scufundat omenitatea în viaţa nesfârşită a Dum- 
nezeirii, păstrând în ipostasul Lui propriu conştiinţa ei; Şi-a 
scufundat-o dărindu-Se deplin Tatălui ca om şi prin aceas- 
ta S-a umplut de viaţa nesfârşită şi veşnică a Dumnezeirii, 
trăită în mod uman. De aceea EI este împreună slăvit cu 
Tatăl şi cu Sfântul Duh, măcar că este în acelaşi timp şi om. 
lar în El ne umplem şi noi de aceeaşi viaţă împreună cu EI, 
dacă ne alipim Lui. 

În rugăciunea ce o citeşte preotul în acelaşi timp, în tai- 
nă, cere și el în mod specificat: mântuirea poporului drept- 
credincios şi binecuvântarea lui. Dar întrucât acestea atâr- 
nă de sfinţirea credincioşilor şi în ea e implicată slăvirea 
lor, preotul le cere şi pe acestea. Însă toate acestea se ob- 
ţin de credincioşi în Biserică şi prin acestea contribuie la 
păstrarea plinătăţii ei. Iar rămânerea ca membrii vii în pli- 
nătatea Bisericii e îimpreunată cu cinstirea casei Domnului, 
cu adunarea lor împreună în ea. Toate acestea le cere din 
nou la plural, asociind pe credincioşi la rugăciune. 

în acest caz, ei, slăvind pe Dumnezeu, primesc în 
schimb slava Lui, prin puterea Lui dumnezeiască. lată tex- 
tul acestei rugăciuni: "Doamne, Dumnezeul nostru, mântu- 
ieşte poporul Tău şi binecuvintează moştenirea Ta; plinirea 
Bisericii Tale păzeşte-o, sfințește pe cei ce iubesc podoaba 
casei Tale; Tu pe aceştia îi preamăreşte cu dumnezeiască pu- 
terea Ta şi nu ne lăsa pe noi, cei ce nădăjduim întru Tine". 

Casa Domnului e sfântă, pentru că Sfânt este Domnul 
care locuieşte în ea, şi încă în stare de jertfă, în chivotul 
Sfintei Împărtăşanii. De aceea, cei ce iubesc sfinţenia ei, şi 
vin să se întâlnească în ea cu Dumnezeu cel Sfânt şi să-L 
slăvească, se sfinţesc şi se slăvesc şi ei: “Întru cei ce se 
apropie de Mine Mă voi sfinţi şi întru toată adunarea Mă voi 
proslăvi' (Lev. 10, 3). Dumnezeu se sfințește şi se slăveşte 
în cei ce-L cinstesc prin faptele lor şi, prin aceasta, ei înşişi 
sunt sfinţiţi şi slăviţi de E152. 

in Vechiul Testament se sfinţeau cei ce intrau în cortul 
mărturiei sau în templu, unde se sfinţeau jertfele aduse lui 
Dumnezeu, şi se umpleau acolo de slava ce l-o aduceau lui 
Dumnezeu prin acele jerife. Cu atât mai mult se sfinţesc 
cei ce intră în locaşul Bisericii, unde se aduce cea mai 
sfântă jertfă lui Dumnezeu, jertfa lui Hristos şi jertfa inimi- 
lor celor uniţi cu EI prin credinţă, și unde se slăveşte Dum- 
nezeu prin această supremă jertfă. Cum nu s-ar sfinţi în 
această casă a lui Dumnezeu de jertfa prea sfinţită şi prea 
slăvită ce se aduce Tatălui în ea, umplându-se ea însăşi de 
sfinţenia şi de slava Tatălui care primește jertfa Fiului Său? 
"Căci dacă sângele ţapilor şi al taurilor şi cenușa junincii, 
stropind pe cei spurcaţi, îi sfințește spre curățirea trupului, 
cu cât mai mult sângele lui Hristos, Care, prin Duhul cel 
veşnic, S-a adus lui Dumnezeu pe Sine, nu va curăţi cuge- 
tul vostru de faptele cele moarte, ca să slujiți Dumnezeului 
celui viu?" (Evr. 9, 13-14). Sfinţenia locaşului bisericesc cel 


52. Sfântul Nicolae Cabasila, op. cit., col. 400. 

plin de mireasma duhovnicească a jertfei atotsfinte a lui 
„Hristos, de puterea ei sesizată spiritual, se îmbibă în cuge- 
tul celor ce intră în el, dispunându-i spre aceeaşi stare de 
jertfă şi deci de sfinţenie. Hristos, Cel ce Se află pe altar în 
stare de jertfă ca om, sau Se aduce la fiecare Sfântă Litur- 
ghie ca jertfă, umplându-Se de sfinţenia Tatălui şi de slava 
Lui pe care o preamăreşte, răspândeşte această sfinţenie şi 
slavă şi peste cei ce se apropie de EI în sfântul locaş al pre- 
zenţei Sale ca jertfă: "Pentru că (Hristos) Cel ce sfinţeşte şi 
cei ce sunt sfinţiţi, dintr-Unul sunt toţi; de aceea nu se ru- 
şinează să-i numească pe ei fraţi' (Evr. 2, 11); fraţi întru 
sfinţenia venită de la Acelaşi Tată: lui Hristos ca om pentru 
jertfa adusă de EI Tatălui, dar şi pentru unitatea Lui cu Tatăl 
după firea Lui dumnezeiască, iar lor, ca celor cu care Fiul 
lui Dumnezeu S-a făcut Frate prin întrupare. 

Şi pentru că sunt fraţi ai lui Hristos şi deci fii după har 
ai Tatălui ceresc, ei sunt și moştenitori împreună cu Fiul 
Său, făcut om. A fi moştenitor înseamnă a deveni, în unire 
cu Hristos ca om, posesor al tuturor bunătăţilor Tatălui ce- 
resc, împărăţind împreună cu Tatăl peste toate aceste bu- 
nătăţi, fără ca El însuşi să înceteze de a fi posesorul şi im- 
păratul lor suprem, sau ultimul lor izvor. Ei sunt prin aceas- 
ta o familie binecuvântată a Tatălui. De aceea lisus le va 
spune la Judecata din urmă: 'Veniţi, binecuvântaţii Tatălui 
Meu, de moşteniţi Împărăţia cea pregătită vouă de la înte- 
meierea lumii' (Mt. 25, 34). Bunătăţile pe care le moşte- 
nesc cei ce slăvesc pe Tatăl prin credinţă (Rom. 4, 16) şi 
sunt slăviţi de EI, deşi sunt nesfârșite şi veşnice, sunt adap- 
tate lor ca oameni. De aceea se spune că Împărăţia aceas- 
ta este pregătită, deci e făcută pe potriva lor, de ia înteme- 
ierea lumii sau de la crearea lor. În moştenirea acestei Îm- 
părăţii, sau a vieţii veşnice, plinătate a vieţii, constă mân- 
tuirea (Evr. 1, 14; | Petru 3, 7). Moștenirea aceasta este o 
adevărată binecuvântare. Şi numai cei ce binecuvintează 
pe alţii primesc şi ei această binecuvântare, adică numai 

cei ce răspund celor ce le fac răul cu binecuvântare, cu 
doriri şi cu faceri de bine, vor moşteni şi ei binecuvântarea 
sau bunătăţile nesfârşite ale Împărăției: 'Nu răsplătiți răului 
cu rău, sau ocării cu ocară, ci, dimpotrivă, binecuvântaţi, 
căci spre aceasta aţi fost chemaţi, ca să moşteniţi binecu- 
vântarea' (I Petru 3, 9). Aşa a făcut Hristos, binecuvântând 
pe cei ce-L râstigneau. Acesta e drumul spre moştenirea 
binecuvântării cu toate bunătăţile ce ni s-au pregătit de la 
întemeierea lumii, sau spre care am fost creaţi, sădindu-se 
în noi năzuinţa spre ele şi dorinţa de a ajunge la ele şi de 
a lucra spre a ne ridica la înălţimea lor. Chemarea aceasta 
ni se aminteşte în Sfânta Liturghie. Şi ea ne ajută să înain- 
tăm spre Împărăţia la care suntem chemaţi. De aceea într-un 
fel toţi suntem "chemaţi" prin Liturghie. 

Deci atât în antifonul al doilea, cântat de credincioşi, 
cât şi în rugăciunea preotului s-a trecut de la cererea milei 
lui Dumnezeu în general şi de la binecuvântarea Lui, la ce- 
rerea mântuirii în Hristos şi la grija credincioşilor de a se 
păstra în plinătatea Bisericii ca moştenitori ai Împărăției lui 
Dumnezeu şi la slăvirea lor în schimbul slavei ce o recu- 
nosc şi o aduc ei lui Dumnezeu. 

Urmează a treia ectenie, de acelaşi cuprins prescurtat 
sau concentrat ca şi a doua. 

În ecfonisul al treilea, rostit de preot cu glas tare, se 
întemeiază nădejdea în împlinirea cererilor din a treia ecte- 
nie şi în mântuirea, în sfinţirea şi în slăvirea credincioşilor, 
cerute la sfârşitul ecteniei a doua, nu numai pe puterea şi 
sfinţenia lui Dumnezeu, ci pe bunătatea lui Dumnezeu. 
Dumnezeu, Cei căruia 1 s-a recunoscut în primul ecfonis că 
] se cuvin slava şi închinăciunea, şi în al doilea că are în 
Sine stăpânirea, Împărăţia, puterea şi slava, de care ne face 
parte și nouă în Hristos, mântuindu-ne, ni le poate da pe 
toate acelea prin faptul că este bun şi de oameni iubitor. 

'Că bun şi iubitor de oameni Dumnezeu ești şi Ție slavă 
inălțăm, Tatălui şi Fiului şi Sfântului Duh, acum şi pururea 

şi în vecii vecilor”. Slava şi închinăciunea ce 1 se cuvin sunt 
întemeiate pe stăpânirea, Împărăţia, puterea şi slava ce le 
are în Sine. lar aceasta este o stăpânire, o Împărăţie, o pu- 
tere şi o slavă a bunătăţii şi iubirii de oameni. Nu e o stă- 
pânire şi o împărăție tiranică ce ne sperie, sau care se mas- 
chează în mod înşelător în bunătate, ci o stăpânire şi o Îm- 
părăţie a bunătăţii adevărate ce ne atrage. În bunătate se 
arată cel mai mult mărirea lui Dumnezeu, dar şi caracterul 
personal, sau tripersonal,. 

Pe temeiul bunătăţii lui Dumnezeu din acest ecfonis, 
întărit cu "Amin", comunitatea liturgică cântă, ca al treilea 
Antifon, *Fericirile”, exprimând prin ele nădejdea primirii 
acestei Împărăţii a bunătăţii lui Dumnezeu. În ele comuni- 
tatea îşi amintește de condiţiile ce se cer pentru trăirea în 
Împărăţia cerurilor, iar prin aceasta, de înseşi calităţile 
acestei Îimpărăţii, condiţii şi calităţi înfăţişate de Mântuito- 
rul Hristos însuşi. Dând expresie acestor condiţii, comuni- 
tatea liturgică doreşte să le dobândească şi, prin ele, însăși 
Împărăţia cerurilor, cerând-o de aceea încă de la începutul 
'Fericirilor'; "Întru Împărăția Ta când vei veni, pomenește-ne 
pe noi, Doamne". 

Împărăţia aceasta e a celor conştienţi de sărăcia vieţii 
pământești, a celor ce vor fi mângâiaţi pentru că au plâns 
de dorul ei şi s-au străduit pentru ea, a celor blânzi, nu a 
celor dornici de putere, a celor ce au flămânzit şi însetat de 
dreptate, sau de toată bunătatea şi curăţia, a celor ce se 
vor împărtăşi de mila desăvârşită a lui Dumnezeu pentru că 
au fost miloşi şi milostivi, a celor curaţi la inimă de patimi 
și de gânduri rele şi viclene, care vor vedea sau vor simţi, 
prin această curăţie şi delicată sensibilitate, pe Dumnezeu 
cu toată curăţia Lui, a făcătoriior de pace, care prin aceas- 
ta se vor chema fiii lui Dumnezeu, Izvorâtorul a toată pacea 
şi iubirea, a celor ce au fost prigoniţi şi batjocoriţi pentru 
Dumnezeu şi pentru aceste înalte valori umane spre care 
au năzuit, fără să răspundă răului cu rău. Toate arată Îm- 


19 - Spiritualitate și comuniune în Liturghia Ortodoxă 

părăţia lui Dumnezeu ca impărăţia unei omeniri ajunse la 
cel mai înalt grad de realizare a umanului, adică a celei mai 
fine delicateţi, iubiri, atenţii între unii şi alţii. Ea va simţi 
strălucind în sine lumina şi dulceaţa iubirii nesfârşite pe 
care ne-a făcut-o accesibilă nouă lisus Hristos. 

Prin aceste calităţi ne facem asemenea Fiului lui Dum- 
nezeu, Cel ce S-a intrupat pentru noi şi a fost blând şi sme- 
rit cu inima, a fost făcător de pace și milostiv ca nimeni 
altul, a suferit toate batjocuri!e şi prigonirile, inclusiv moar- 
tea, din iubirea faţă de Dumnezeu Tatăl şi faţă de noi. Nu 
vom fi înfiaţi, deci nu vom deveni asemenea Lui şi impre- 
ună cu El moştenitori ai împărăției, dacă nu ne vom sili şi 
noi să fim ca El. De aceea, când suntem prigoniţi ca EI, 
pentru EI şi pentru aceste stări înalte la care vrem să ajun- 
gem asemenea Lui, se cuvine să ne bucurăm, ştiind că ne 
vom şi Slăvi până la urmă împreună cu EI; ba, ne vom slăvi 
chiar în suferirea prigonirii pentru bine, simțind o mân- 
gâiere şi o mulţumire în aceasta. Chiar în bunătatea care 
reuşeşte să nu răspundă răului cu rău e o bucurie. E bucuria 
biruinţei răului în fiinţa proprie. Cuvintele de la sfârşitul 
'Fericirilor' repetă acestea în mod mai dezvoltat. Sfântul 
Apostol Petru zice: "Când sunteţi părtaşi la suferinţele lui 
Hristos, bucuraţi-vă şi vă veseliţi, ca şi la arătarea slavei Lui 
să vă bucuraţi cu bucurie mare. De sunteţi ocărâţi pentru 
numele lui Dumnezeu, fericiţi sunteţi, căci Duhul slavei şi 
al lui Dumnezeu Se odihneşte peste voi' (| Petru 4, 13-14). 
Câtă mângâiere nu trebuie să fi dat aceste cuvinte creşti- 
nilor din primele veacuri în sinaxarele lor, când ştiau că-i 
aşteaptă mucenicia pentru Hristos? 

S-a spus că Sfânta Liturghie este hristologică, înfăţişân- 
du-ne în mod tainic lucrarea mântuitoare a lui tiristos și 
conducându-ne spre unirea cu EI prin Sfânta Împărtăşanie. 

“Opinia aceasta este întemeiată, întrucât Fiul lui Dum- 
nezeu e Cel ce S-a făcut om, ne-a îndrumat şi ne conduce 
pe calea vieţii care duce la desăvârşire, s-a răstignit, a în- 

viat ca să ne conducă în Impărăţia Sfintei Treimi, în zona 
spirituală a iubirii şi fericirii ei. 

Mai trebuie observat că toate laudele adresate lui Dum- 
nezeu în Treime sau Împărăției Lui, se încheie cu 'Amin', 


rostit de preot când nu e comunitatea de faţă (la Proscomi- 


die), sau de comunitate: după o laudă adresată de preot lui 
Dumnezeu cel în Treime (după "Binecuvântată este Împă- 
răţia' etc., după ecfonise), sau după orice rostire de către 
preot sau de către un credincios a cuvintelor: "Mărire Tată- 
lui şi Fiului şi Sfântului Duh, acum şi pururea și în vecii 
vecilor'. Aceasta se făcea încă pe vremea Sfântului lrineu, 
in a doua jumătate a sec. 1155. Prin el se întăreşte nu numai 
lauda ce se aduce Sfintei Treimi pentru mărirea şi bună- 
tatea Fi, ci și credinţa în veşnicia urmărilor lucrării mântui- 
toare a Sfintei Treimi, deci o certitudine a eternității făptu- 
rilor în Dumnezeu, datorită bunătăţii Ei negrăite. 

Rugăciunile de cerere însă, dacă nu se incheie cu o lau- 
dă a Sfintei Treimi, nu se încheie cu "Amin". lar în Liturghie 
se rostesc şi multe rugăciuni de cerere, atât de preot în 
şoaptă cât şi de credincioşi. Acestea se încheie cu 'Doam- 
ne, miluieşte'. 

Împărăţia e lăudată atât la începutul, cât şi în tot cursul 
Sfintei Liturghii şi în ea sunt chemaţi mereu credincioşii să 
intre şi să înainteze. La ieşirea cu darurile, preotul se roagă 
ca Domnul să pomenească diferitele categorii de credin- 
cioşi "intru Împărăţia Sa'. Credincioşii înşişi o laudă în mod 
direct, sau prin lauda Sfintei Treimi, care o revarsă prin Fiul 
cel întrupat şi prin Sfântul Duh. Antifonul întâi şi al doilea 
încep, iar 'Fericirile' sfârşesc cu lauda Sfintei Treimi: 'Mă- 
rire Tatălui şi Fiului şi Sfântului Duh, acum şi pururea şi în 
vecii vecilor. Amin”. S-a spus -— şi pe drept cuvânt - că Orto- 
doxia este doxologică. Dar tot aşa de mult trebuie accen- 
tuat că doxologia ei se îndreaptă spre Sfânta Treime şi, prin 


33. Adv. haer. l, 3, |. 

Ea, spre Împărăţia proprie Ei. Căci numai în Sfânta Treime 
sau în Împărăţia Ei este fericirea noastră. Căci prin lauda 
Sfintei Treimi, credincioşii învaţă să uite de egoismul lor și 
să realizeze comuniunea între ei din puterea comuniunii 
sau a Împărăției Sfintei Treimi. De aceea numai lauda Trei- 
mii îi ridică pe credincioşi din limitele eului lor individual la 
contemplarea şi dorirea iubirii negrăite a lui Dumnezeu cel 
în Treime şi, prin aceasta, a adevăratei desăvârșiri a lor în 
Împărăţia Sfintei Treimi. 

Dar aici mai trebuie menţionat că drept Antifoane cân- 
tate de comunitatea liturgică în zilele de rând servesc unele 
părţi din psalmi, în care e vorba de Împărăţia lui Dum- 
nezeu, dar mai puţin clar. Astfel, ca Antifonul întâi se cântă 
stihurile: 'Bine este a ne mărturisi Domnului și a cânta nu- 
mele Tău, Prea Înalte, a vesti mila şi adevărul Tău toată 
noaptea" (Ps. 91, 1,2), psalm care vesteşte venirea Împărăției. 
Ca Antifonul al doilea se cântă' 'Domnul a împărăţit, întru 
podoabă S-a îmbrăcat" (Ps. 92, 1), care “cântă însăși Îimpă- 
răția, mărirea şi puterea Fiului lui Dumnezeu, câştigată de 
EI prin lipsirea de slava Dumnezeirii şi prin sărăcirea întru- 
pării' (Sf. Nicolae Cabasila, Explicarea Dumnezeieştii Litur- 
ghii, cap. XVIII, PG cit., col. 408 B). Ca al treilea Antifon se 
cântă: “Veniți să ne bucurăm şi să strigăm lui Dumnezeu, 
Mântuitorul nostru. Să intâmpinăm faţa Lui întru mărtu- 
risire şi in psalmi, să cântăm Lui, că Dumnezeu mare este 
Domnul şi Împărat peste tot pământul (Ps. 94, 1-3)'5%. Prin 
aceasta se indică şi bucuria pentru însăşi întâlnirea cu Fiul 
lui Dumnezeu care a luat față omenească. "Mântuitorul a 
venit şi S-a arătat" (Sf. Nicolae Cabasila, op. cit., col. 409). 
'Proorocul Îl are inaintea ochilor... şi-i cheamă pe toţi la 
comuniune cu EI' (ibid.). 

Încadrarea imnului 'Unule Născut' după al doilea Anti- 
fon, şi a 'Fericirilor' după al treilea Antifon arată cu nume- 


54. Pr. Petre Vintilescu, op. cit., p. 167. 

le pe Cel ce a deschis în Sine Împărăţia cerurilor pentru noi 
şi a descris însuşirile ei şi ale celor ce vor face parte din ea. 

Dar nu numai în zilele de rând, ci şi în Duminici se cân- 
tau mai de mult părţi din psalmi ca Antifoane, şi unele frag- 
mente se cântă şi azi. De pildă, ca Antifonul întâi se cântau 
stihuri din psalmul 102, iar înaintea imnului "Unule Născut", 
stihurile psalmului 14555. 

Comentatorii mai vechi ai Sfintei Liturghii vorbesc pe 
larg de acest psalm. Şi ei explică aceasta prin faptul că până 
la "Ieşirea mică', sau până la ieşirea lui Hristos la propovă- 
duire, se trăieşte încă în lumina cunoaşterii vagi a Împără- 
ției lui Dumnezeu din Vechiul Testament, prin prooroci, şi 
într-o vedere mai străvezie, dar nedeplin clară, a Împărăției 
în Pruncul lisus de către cei apropiaţi de EI: Maica Domnu- 
lui, Sfântul loan Botezătorul etc. "Sfintele uşi se închid în- 
dată după ce s-a dat binecuvântarea pentru inceperea 
Sfintei Liturghii, rămânând netrasă numai perdeaua lor, 
Aceasta vrea să însemne că numai proorocii şi patriarhii Ve- 
chiului Testament, Sfânta Fecioară şi Iosif, păstorii şi magii, 
simbolizaţi prin perdea, l-au recunoscut pe Fiul lui Dum- 
nezeu, în vreme ce restul pământenilor, reprezentaţi prin 
uşile împărăteşti, n-au recunoscut în Noul Născut pe lisus, 
pe Fiul lui Dumnezeu'36. Dar, precum am menţionat, ară- 
tarea mai puţin deplină a Împărăției prin deschizătura nea- 
coperită de perdea poate însemna şi o etapă mai puţin 
avansată în urcuşul credincioşilor spre Împărăţie. Înlocui- 
rea Antifoanelor cu psalmi în zilele de rând arată şi ea că 
Împărăția Sfintei Treimi s-a descoperit deplin prin învierea 
lui Hristos. 

În timp ce credincioșii cântă "Fericirile', preotul rosteşte 
în taină o rugăciune în care aduce lui Dumnezeu o mulţu- 
mire generală pentru dăruirea puterii de a-l îi înălțat cere- 


35. Ibidem, p. 163. 
36. Ibidem, p. 172. 

Do SP oo Ta, 


rile "obşteşti şi impreună glăsuite' din cele trei ectenii, şi-L 

roagă să împlinească toate cererile cele de folos ale cre- 
dincioşilor, dar mai ales să le dea "cunoştinţa adevărului în 
veacul de acum, iar în cel ce va să fie, viaţă veşnică”. Eun 
lucru în plus ceea ce se cere în această rugăciune de către 
preot: cunoașterea adevărului dumnezeiesc şi viaţa de veci. 


4. Intrarea mică, sau ieşirea lui Hristos la propovăduire, 
şi lauda sfinţeniei lui Dumnezeu 


incă în acordurile finale ale laudei Împărăției lui Dum- 
nezeu de către popor prin 'Fericiri', preotul se pregăteşte 
pentru "Intrarea cea mică'. Cum am văzut de la Sfântul 
Maxim Mărturisitorul, pe vremea lui acum intra arhiereul în 
biserică. Acest obicei s-a păstrat până azi în Liturghia din 
Răsărit. Dar poate că încă pe atunci preotul intra ceva mai 
înainte pentru unele rugăciuni introducătoare. Dar Litur- 
ghia arhierească începe abia acum3?7. Hristos, Arhiereul 


37. Pr. Petre Vintilescu, Liturghierul explicat, Buc., 1972, la p. 170, 
zice: 'Liturghia începea în vechime o dată cu venirea episcopului în bise- 
rică şi cu intrarea lui în altar. Cum acesta reprezintă întotdeauna în per- 
soana sa pe Însuşi Mântuitorul, venirea episcopului în biserică şi intrarea lui 
în oficiu putea simboliza începerea activităţii Fiului lui Dumnezeu în lume. 
În curând însă numărul bisericilor s-a înmulţit, aşa că nu mai era cu putință 
participarea liturgică a reprezentantului prin excelenţă al Mântuitorului, 
adică a episcopului, care acum trebuia să oficieze în catedrala de la re- 
şedinţă; în aceste condiţii noi ale vieţii bisericeşti, nevoia sau faptul repre- 
zentării Mântuitorului s-a putut găsi nimerit să fie rezolvat prin simpla 
purtare solemnă a Evangheliei, cu atât mai mult cu cât poate că atunci, ca 
şi astăzi, episcopul era întâmpinat de cler cu Evanghelia, la venirea lui în 
biserică, aşa că ceea ce se făcea atunci în prezenţa episcopului a putut să 
continue şi în lipsa lui'. Pr. Petre Vintilescu spune că epoca în care vechiul 
inceput al Liturghiei a primit acest adaos (dinainte de ieşirea mică) e greu 
de precizat. El se plasează în primul început al sec. VII (op. cit., p. 165). 

Dar dacă episcopul era întâmpinat de preot, foarte de timpuriu, 
îndată ce au apărut pe lângă biserica episcopală și preoţii, trebuiau să 
se afle incă de atunci de mai înainte în biserică și e probabil că ei nu 
stăteau în tăcere, ci săvârşeau anumite rugăciuni începătoare, ca să 
ocupe poporul (ecteniile şi antifoanele). 

adevărat, iese acum din viaţa Lui ascunsă, la slujirea Lui 
arătată. Ieşirea e urmată de o intrare incă nedeplină la Ta- 
tăl, cu ascultarea Lui ca om, cu slujirea Lui mântuitoare în- 
cepătoare. E "Intrarea mică". 'Intrarea cea mare' va fi intra- 
rea la Tatăl prin jertfa Sa. 

Întâi se deschid uşile împărătești, prin care se revelea- 
ză puţin mai accentuat Împărăţia lui Dumnezeu; sau intră 
impăratul Hristos, venind prin preot, pe ușa de la miază- 
noapte. Acum se revarsă peste comunitatea liturgică mai 
accentuat Împărăţia, care după ce a licărit o clipă la înce- 
putul Sfintei Liturghii, a rămas mai mult nădăjduită în vre- 
mea ecteniilor şi a antifoanelor, rostite sau cântate înainte 
de ieşirea lui Hristos la propovăduire. Până acum, după ce 
li s-a anunţat Împărăţia Sfintei Treimi (mai accentuat prin 
Sfântul loan Botezătorul, ultimul prooroc), ce va veni prin 
Hristos, credincioşii ştiind de ea, dar încă nevăzând-o cu 
adevărat revelată, bat la uşa ei cu cererile lor pentru a se 
pregăti în vederea ei, urmând îndemnul lui Hristos: "Bateţi 
şi vi se va deschide'. Acum iese Hristos în mod mai simţit, 
dar şi intră ca om prin slujire, în altar, lângă Tatăl, arătând 
că Îşi va face lucrarea ca slujire a Tatălui pentru oameni. 

De aceea, îndată după această intrare, arhiereul, îm- 
preună cu alţi doi, săvârşeşte primul act arhieresc în cadrul 
Sfintei Liturghii: hirotonia unui nou arhiereu, când e cazul, 
pentru ca acesta să poată începe el însuşi noua Liturghie, 
ca Hristos slujirea Lui. 

Dacă nu e arhiereu, intrarea cea mică se facă de către 
preot. 

Luând Sfânta Evanghelie de pe Sfânta Masă, o dă dia- 
conului dacă este, dacă nu, ducând-o el însuşi, ocolește, 
sau ocolesc, dacă este şi diacon, pe partea dreaptă Sfânta 
Masă şi ies pe uşa de la miazănoapte a altarului până în 
mijlocul bisericii, aşezându-se, dacă e arhiereu, în jurul lui. 
Aici spune, sau dacă sunt mai mulţi preoţi spun, o rugă- 
ciune în care cer lui Dumnezeu ca să fie, o dată cu intrarea 

lor, "'şi intrarea sfinţilor îngeri care slujesc împreună cu noi 
şi împreună slăvesc bunătatea Ta'. Deşi e rugăciune, întru- 
cât se vorbeşte in ea de slăvirea lui Dumnezeu de către 
îngeri şi de câtre preot sau preoţi, rugăciunea se încheie cu 
ecfonisul doxologic de după prima ectenie. Preotul şi dia- 
conul (Şi arhiereul, dacă este şi el) nu închipuiesc pe îngeri, 
ci au pe îngeri alături în intrarea lor. Şi desigur că unde sunt 
îngerii şi slujitorii de pe pământ, este şi Hristos. 

De fapt, intrarea aceasta s-a socotit ca închipuind ieșşi- 
rea lui Hristos la propovăduire. Uneori s-a socotit că arhie- 
reul însuşi închipuieşte pe Hristos ieşind la propovăduire şi 
intrând în altar, cu faţa spre Tatăl, de unde va împlini 
propovăduirea şi apoi jertfa Sa în favoarea lumii. Dar fap- 
tul că Evanghelia e purtată nu de arhiereu, ba nici chiar de 
preot, când este diacon, arată că pe de altă parte se face o 
distincţie între Hristos, reprezentat de Evanghelie, şi arhie- 
reu sau preot. Evanghelia reprezintă în mod mai accentuat 
pe fristos, pentru că ea este purtătoarea cuvintelor şi fap- 
telor Sale mântuitoare, pururea lucrătoare şi actuale; acolo 
unde se cinstesc ele, sau se ascultă ele cu credinţă, e văzut 
venind de faţă Însuşi Cel ce le-a rostit şi săvârşit şi le săvâr- 
şește pururea. Sfântul Nicolae Cabasila spune: "Prin Evan- 
ghelie Se arată Hristos'58. Intrarea cu Evanghelia e şi o co- 
memorare a ieşirii Lui de la început la propovăduire, dar şi 
o ieşire continuă la învăţarea noastră. 

Prezenţa lui Hristos prin Evanghelia Sa se arată și din 
faptul că diaconul sau (de nu este diacon) preotul înain- 
tează până la uşile împărăteşti deschise şi, inălţând Evan- 
ghelia, rosteşte: "ințelepciune, drepţi". Adică: 'Staţi cu cuge- 
tul drept, curat, nestrâmbat şi înălțat, căci Aceasta este 
Hristos, Înţelepciunea lui Dumnezeu”. "Priviţi la înălţimea la 
care Se află El. Nu priviţi în jos, ci staţi drept, ca să puteţi 
privi în sus, căci înaltă este învăţătura lui Hristos şi înalt, 


58. Op, cit., cap. XX, col. 412. 

chipul de viață omenească ce ni-l arată El'. Tot Sfântul 
Nicolae Cabasila zice: 'Cântându-se acestea, preotul stând 
în mijloc înaintea altarului (jertfelnicului) ridică sus Evan- 
ghelia şi o arată pe aceasta, ceea ce inseamnă descoperi- 
rea Domnului când a început să Se arate'%9. Faptul că 
Evanghelia se ia de pe Sfânta Masă şi se duce iarăşi, ieșin- 
du-se pe uşa dinspre miazănoapte, pe Sfânta Masă, nu se 
opune faptului că Hristos e socotit că abia acum iese şi in- 
tră la propovăduire. Hristos, Care este cu noi, vine iarăşi şi 
mai deplin la noi. Pe lângă aceea, orice ieşire presupune că 
cel ce iese a fost înlăuntru, şi după ieşire urmează o altă 
intrare, cum spune Sfântul Grigorie de Nyssa. Tot urcuşul 
duhovnicesc este o continuă ieşire dintr-o stare şi intrare în 
aceeaşi stare, la un nivel şi mai înalt. De aceea se cere lui 
Dumnezeu să binecuvinteze "ieşirile şi intrările" credincioşilor. 
Această prezenţă a lui Hristos în Evanghelie o presu- 
pune Sfântul Nicolae Cabasila şi când spune că preotul în 
vremea ce se săvârşeşte întreita cântare "introduce Evan- 
ghelia înconjurată de însoțitori, de sfeşnice şi cădelniţe, 
ieşind toţi câţi sunt în altar şi purtând-o diaconul, iar de nu 
este diacon, preotul'40. Aşa a fost înconjurat Hristos de 
îngeri când S-a botezat în Iordan. Sfeşnicele sau luminile 
mai înseamnă şi lumina cuprinsă în Evanghelie+!, 
Părintele Petre Vintilescu spune că 'lumânările aprinse 
mai simbolizează pe Sfântul loan Botezătorul, precum şi pe 
alţi prooroci dinaintea Mântuitorului, care au vestit venirea 
Lui, pe Sfinţii Apostoli, pe care i-a trimis înaintea Lui ca să 
propovăduiască prin sate, doi câte doi'+2. Am avea aşadar 
strânşi în jurul lui Hristos pe toţi cei ce L-au precedat şi L-au 
urmat, vestindu-L pe El, adică întreaga Biserică a celor ce 
s-au alipit de EI prin slujirea Lui, dar şi continuând să lu- 


39. Ibidem. 

40. Op. cit., col. 401. 

41. Pr. Petre Vintilescu, op. cit., p. 17]. 
42, Ibidem. 

creze pentru El şi cu Ei la învăţarea şi mântuirea noastră. 
Tot trecutul e prezent în spiritualitatea creştină. Simboliza- 
rea multiplă a momentelor, cuvintelor şi actelor cultului se 
explică tocmai din faptul că fiind viu, în EI e condensat tre-. 
cutul, o dată cu prezentul şi cu viitorul anticipat în veşnicie. 
Aceasta se mai explică şi din interioritatea reciprocă a 
tuturor celor ce slujesc lui Hristos, în Hristos şi împreună. 
Totuşi, de fiecare dată iese pe primul plan un moment, o 
lucrare, sau un sens al acestei totalităţi unitare de mo- 
mente, de lucrări şi de sensuri. În acest sens, preotul, când 
ia Evanghelia de pe Sfânta Masă, pune în locul ei crucea. 
Între Evanghelie şi cruce e o legătură interioară. Evanghelia 
duce la cruce, Dar ieşirea cu Evanghelia pune în relief fap- 
tul că la început Hristos a ieşit la propovăduire, iar crucea 
rămâne să iasă pe primul plan în viaţa Lui la sfârșitul pro- 
povădulirii, luminând-o deplin şi confirmând-o pe aceasta. 

“În Hristos totul este deja împlinit, dar răsunetul cosmic 
şi universal deplin rămâne încă în suspensie. Totuşi, Dum- 
nezeu nu Se opreşte din lucrare. El continuă acţiunile Sale 
in Taine, în Liturghie. Acestea prelungesc vizibilitatea isto- 
rică a lui Hristos şi sunt deci intervenţiile actuale ale lui 
Dumnezeu'+5. "Timpul închis în curbă se încovoiază spre el 
însuşi, provoacă angoasa absurdului repetiţiilor infinite... 
Cu totul altfel e timpul existenţial: fiecare moment se poate 
deschide dinlăuntru spre o cu totul altă dimensiune. Acesta 
e timpul sfânt sau liturgic. Participarea lui la Cel absolut 
deosebit schimbă natura lui. Eternitatea nu e nici înainte, 
nici după timp; ea este acea dimensiune spre care timpul 
se poate deschide. 

Adevărata finalitate a timpului nu e termenul final, ci 
pleroma. Jertfa nu se reproduce, ci apare în realitatea tot- 
deauna prezentă a Înălţării. Sfântul loan Gură de Aur pre- 
cizează: 'Hristos S-a suit la cer cu jertfa Sa' (Omilia 17 la 


43. P. Evdokimov, La priere de l'Eglise de I'Orient, p. 59. 

Evrei)”. Şi acolo jertfa a luat amploarea pleromei, care um- 
ple cerul şi pământul, timpul și eternitatea, şi de aceea 
rugăciunea anamnezei poate să amintească toată iconomia 
“mântuirii, inclusiv Parusia... Evenimentele nu se topesc, ci 
rămân depozitate în memoria lui Dumnezeu... Prin analo- 
gie se poate imagina o anumită dimensiune a timpului în 
care timpul se întâlneşte cu viitorul... Prin puterea misteru- 
lui liturgic timpul se deschide şi noi suntem proiectaţi pe 
planul unde eternitatea se încrucişează cu timpul, şi noi 
devenim în Liturghie contemporani reali ai evenimentelor 
biblice de la Geneză până la a doua venire; noi le trăim 
concret ca martorii lor oculari. De aceea fiecare citire a 
Evangheliei ne plasează în evenimentul relatat... La sărbă- 
toarea Crăciunului noi asistăm real la naşterea lui Hristos şi 
Hristos cel înviat ne apare real în noaptea Paştilor şi face 
din noi martori oculari ai evenimentelor din Săptămâna 
Mare. Nu mai este aici trăsătura timpului mort al repetiţii- 
lor... “Aceeaşi jertfă o aducem, nu azi una şi mâine alta', 
zice Sfântul loan Gură de Aur (Omilie la II Tim. PG 62, 
612). lar Teodor de Mopsuestia zice: 'Nu e un lucru nou, ci 
e Liturghia care are loc în cer, şi noi suntem cu Cel ce este 
în cer. Toate sfintele Cine ale Bisericii nu sunt decât una şi 
aceeaşi Cină eternă şi unică, aceea a lui Hristos în cămara 
de sus'44, 

Prin fiecare moment liturgic ne punem în legătură cu 
toate momentele vieţii lui Hristos, aflată în eternitate, căci 
El însuşi Şi le retrăieşte pe toate; dar pentru trebuinţa fie- 
cărui moment şi a fiecărui credincios dintr-un moment sau 
altul işi pune în relief şi în retrăire pe primul plan lucrarea 
care este potrivită pentru mântuirea aceluia, în momentul 
respectiv. 

Această prezenţă a lui Hristos prin Evanghelie o arată şi 
cântarea înălţată în acest timp de poporul credincios: 'Ve- 


44. Ibidem, p. 52-54. 

niţi să ne închinăm şi să cădem la Hristos. Mântuieşte-ne 
pe noi, Fiul lui Dumnezeu, Cela ce ai înviat din morţi, pe 
noi, cei ce-Ţi cântăm ie: Aliluia'. Zicând acestea, credin- 
cioşii, împreună cu preotul, se apleacă şi-şi fac semnul 
crucii, ca în faţa lui Hristos. | i 

Deşi intrarea aceasta înseamnă ieşirea lui lisus la pro- 
povăduire, credincioşii 1 se închină ca Celui înviat din 
morţi, pentru că ei ştiu că Hristos e Cel care s-a răstignit şi 
a înviat, şi în acest moment liturgic Cel ce iese la propovă- 
duire este totodată Cel înviat. Liturghia de acum urmând 
Liturghiei Bisericii din timpul Noului Testament, Îl cunoaşte 
pe Hristos după ce Şi-a săvârşit toată lucrarea Sa mântui- 
toare; iar în Liturghie EI Îşi retrăieşte pentru credincioşi pe 
de o parte toate momentele Sale mântuitoare, pe de alta 
Îşi retrăieşte cu eficienţă particulară ceea ce e necesar cre- 
dincioşilor în acel moment. Ştiindu-L ca pe Cel înviat şi 
înălţat la cer şi aşezat de-a dreapta Tatălui, poporul credin- 
cios ştie şi că EI Își retrăieşte acum începerea propovăduirii 
Sale plin de toată slava şi înconjurat în chip nevăzut de 
cetele ingereşti; adică dă Evangheliei pe care o propovă- 
duieşte toată lumina pe care propovăduirea Lui a primit-o 
după înviere. Pentru acest act de însoţire a lui Hristos de 
către cel din altar şi de primire a Lui de către drept credin- 
cioşi, s-au pregătit şi unii şi alţii prin rugăciunile de cerere 
şi prin laudele adresate până acum lui Dumnezeu. 

După intrarea cu Evanghelia, diaconul zice din uşile îm- 
părăteşti, adresându-se credincioşilor: "Domnului să ne ru- 
găm'. Aceştia răspund: “Doamne, miluieşte'. Ei cer acum 
mila lui Dumnezeu pentru a fi învredniciţi să laude sfinţenia 
Lui. Ei s-au apropiat de îngeri, care cunosc mai presus de 
toată făptura sfinţenia lui Dumnezeu și sunt plini de ea. 
Căci Fiul lui Dumnezeu S-a întrupat şi a venit la noi ca să 
ne dea şi nouă prilejul să cunoaștem sfinţenia lui Dum- 
nezeu, sau puritatea iubirii Lui, făcându-ne şi pe noi sfinţi 
şi prin aceasta pregătindu-ne pentru Sfânta Împărtăşanie. 


ÎI IE IN II E E CAINII 

Am trecut de la treapta cererilor adresate lui Dumnezeu 
pentru diferitele noastre bune trebuinţe trupeşti şi sufleteşti, 
ca şi condiţii exterioare ale sfinţeniei, la treapta cunoaşterii şi 
laudei 'sfinţeniei lui Dumnezeu, fără de care nu ne putem 
împărtăşi şi noi de sfinţenie şi nu ne putem mântui. 

Apoi diaconul, plecându-şi capul către preot, zice încet: 
'Binecuvintează, părinte, vremea cântării intreit sfinte". 
Timpul acestei cântări se cere el însuşi binecuvântat şi 
sfinţit, pentru ca şi credincioşii să se simtă pătrunşi prin el 
de sfinţenia lui Dumnezeu. Şi toate se binecuvintează prin 
preot. Pe el l-a ales Dumnezeu ca să-şi comunice în chip 
văzut binecuvântările Lui ca dintr-un centru unitar, care nu 
depinde de oameni. 

Chiar când diaconul pornește din mijlocul bisericii cu 
Evanghelia, după ce a prezentat-o preotului ca s-o sărute, 
cere preotului: 'Binecuvintează, părinte, sfânta intrare". In- 
trarea e sfântă prin ea însăşi, căci e intrarea lui lristos ca 
om la Tatăl, ca de lângă EI să-Şi împlinească slujirea Lui 
sfinţitoare şi mântuitoare prin fapte văzute. Dar tot în mod 
văzut sfinţenia Sa o comunică Hristos prin preot, sau işi bine- 
cuvintează intrarea la slujire, prin preot, pentru ca poporul 
credincios să-şi înnoiască conştiinţa că sfinţenia nu vine 
din el, nici din vreo ambianţă impersonală, ci din Hristos ca 
Persoană deosebită, izvorâtoare de sfinţenie. Toate mo- 
mentele timpului liturgic, umplute cu slava lui Dumnezeu, 
cu sfinţirea de către preot şi credincioşi a numelui Lui, îşi 
cer arătată această calitate. Şi se cere să se arate că ele se 
sfinţesc numai de Dumnezeu făcut om. Prin aceasta întreg 
timpul liturgic devine un timp binecuvântat. De aceea, încă 
de la începutul Liturghiei, diaconul având să iasă din Sfân- 
tul Altar, la rostirea ecteniilor, din faţa şi în numele poporu- 
lui, cu faţa către Dumnezeu Cel din altar sau din cer, cere 
preotului să binecuvinteze vremea care începe, spunând: 
'Vremea este a face (a lucra) Domnului. Binecuvintează, 
părinte”. În timpul liturgic intră prin Hristos eternitatea. El e 

deschis prin Hristos eternității personale a lui Dumnezeu. 
În mod paradoxal, în timp se revarsă eternitatea şi prin el 
înaintăm în eternitate, datorită lui Dumnezeu făcut om. 

În general "binecuvântarea" preotului nu e numai un 
“cuvânt bun' echivalent cu un fel de 'să avem noroc', ci un 
cuvânt prin care iradiază Duhul lui Dumnezeu din Hristos 
când e rostit în numele Domnului şi în slujba lucrării mân- 
tuitoare a Bisericii, sau a credinţei menite să unească pe 
oameni în Hristos. Şi binecuvântarea fiind un mijloc de 
iradiere a Duhului Sfânt al lui Hristos, Însuşi Hristos binecu- 
vintează prin preot, iradiind prin aceasta din Sine puterea 
sfinţitoare a Duhului Său cel Sfânt. 

Toate cele ce le binecuvintează preotul se umplu în chip 
nevăzut de către Duhul cel Sfânt al lui Hristos. Binecuvân- 
tarea o face preotul cu semnul crucii, încât de cele mai 
multe ori e una cu semnul crucii făcut peste cei sau peste 
cele binecuvântate. Aceasta arată iarăşi că puterea dum- 
nezeiască ce se revarsă prin binecuvântare este puterea lui 
Hristos, Cel ce, ca Dumnezeu întrupat, prin cruce sau prin 
jertfă a învins moartea, sau că puterea Treimii revărsată 
peste cei sau peste cele binecuvântate (tot în favoarea 
acelora) ni s-a făcut nouă accesibilă prin crucea lui Hristos, 
a Fiului lui Dumnezeu cel întrupat din iubire pentru noi şi 
din aceeaşi iubire răstignit. Ea nu e o putere impersonală, 
stârnită magic. Prin semnul crucii prin care se face binecu- 
vântarea, ni s-a arătat şi ni se comunică dragostea Fiului lui 
Dumnezeu cel personal, Care din iubire pentru noi a mers 
până la cruce şi-Şi retrăieşte mereu, din aceeaşi iubire pen- 
tru noi, crucea suportată. Duhul Sfânt Își revarsă puterea 
Lui peste noi prin faptul că Hristos, din Care iradiază, S-a 
jertfit cu trupul Său pe cruce, dezbrăcând trupul omenesc 
asumat de E! în viaţa pământească, de trebuinţele acesteia. 
În urmele crucii lăsate în trupul lui Hristos şi prin care s-a 
desăvârşit trupul Lui înviind și îndumnezeindu-se ca mai 
presus de orice preocupare de sine e depozitată, ca într-un 

izvor activ, viu şi străveziu, toată puterea Duhului Sfânt ce 
se revarsă o dată cu iubirea lui Hristos peste cei şi peste 
cele binecuvântate. Suferinţa purtată cu răbdare de Fiul lui 
Dumnezeu cel întrupat din puterea iubirii Lui pentru noi s-a 
făcut mijlocul sau izvorul puterii dragostei dumnezeieşti 
permanent iradiante, pentru că ea inseamnă libertatea de 
orice închidere a lui Dumnezeu şi a umanităţii asumate în 
viaţa Sa internă. "Cuvântul bun' al preotului însoţit de sem- 
nul crucii, sau plasticizat în semnul crucii, e "cuvântul cru- 
cii' lui Hristos. În acesta e toată puterea dumnezeiască 
(| Cor. 1, 18), ca iubire îndreptată spre noi. 

După intrarea în altar, diaconul cere preotului să bine- 
cuvinteze în mod special timpul cântării întreit sfinte, ară- 
tând că acum crucea, prin puterea lui Hristos, are menirea 
nu numai să curețe pe credincioşi de toate păcatele egois- 
mului, ci şi să-i facă să cunoască şi să laude sfinţenia lui 
Dumnezeu, ca treaptă culminantă a curăţiei şi a iubirii de 
oameni arătată în întruparea şi jertfa Fiului lui Dumnezeu. 
E timpul în care începe aceasta să lucreze sfinţirea noastră. 
De aceea preotul zice: 'Că Sfânt ești, Dumnezeul nostru, și 
Ţie slavă înălțăm, Tatălui şi Fiului şi Sfântului Duh, acum şi 
pururea", arătând implicit că cere sfinţirea timpului acestor 
momente de la Dumnezeu. 

După ce în ecfonisele anterioare s-a lăudat puterea, sia- 
va, Împărăţia, bunătatea, dar şi fiinţa necuprinsă, apofatică 
a lui Dumnezeu, acum se îndeamnă comunitatea liturgică 
la lauda sfinţeniei lui Dumnezeu. Dumnezeu Îşi face prin 
aceasta mai simțită prezenţa. Nu o laudă pe aceasta numai 
preotul, cerându-se comunităţii doar să o confirme, ci în- 
săşi comunitatea liturgică trebuie să laude această sfinţe- 
nie arătată prin Hristos, pentru că ea întreagă trebuie să se 
sfinţească din aceasta. A venit timpul să se laude sfinţenia 
lui Dumnezeu, lucrătoare prin Hristos, şi aceasta de câtre 
întreaga comunitate liturgică, pentru ca întreagă să se îm- 
părtăşească de sfinţenia Lui. Căci însuşirea pe care o lău- 

dăm la Dumnezeu, pe aceea o primim, pentru că pe aceea 
o admirăm şi ei i ne deschidem. 

Dar înainte de a începe comunitatea liturgică lauda sfin- 
țeniei lui Dumnezeu, preotul adaugă ecfonisul său: 'Doam- 
ne, mântuieşte pe cei binecredincioşi. Și ne auzi pe noi. Și 
în vecii vecilor“. Auzi-ne şi când lăudăm sfințenia Ta, sau 
fă-ne curaţi în lauda sfinţeniei Tale, ca să primeşti această 
laudă. Numai întrucât ne împărtăşim de lucrarea mântuli- 
toare a lui Dumnezeu, curăţindu-ne prin credinţă, putem 
cunoaşte şi simţi în noi sfinţenia lui Dumnezeu. Pe lângă 
aceasta, sfinţenia lui Dumnezeu nu o pot lăuda cu toată 
convingerea decât cei ce gustă fericirea mântuirii Lui, care 
nu e lipsită de sfinţenie. Şi numai lauda înălţată cu toată 
această convingere e auzită de Dumnezeu. lar lauda aceas- 
ta trebuie înălţată de trei ori, ca mărturisire a Dumnezeului 
întreit, ca dar şi ca simbol al veşnicei prelungiri a acestei 
laude, fapt care-i asigură de veșnicie pe cei ce o săvârşesc. 
Acest lucru îl spune preotul prin cuvintele: "Şi în vecii vecilor. 

De fapt, credincioşii nu repetă numai acest imn de trei 
ori, ci încoronează cântarea şi cu doxologia: "Mărire Tatălui 
și Fiului şi Sfântului Duh, şi acum şi pururea şi în vecii ve- 
cilor. Amin”, urmată de un: “Sfinte fără de moarte, miluieş- 
te-ne pe noi'. Prin aceasta arătăm direct că numai Celui 
fără de moarte 1 se cuvine o laudă nemuritoare, de către 
cei ce nici ei nu vor muri, datorită Lui. Apoi preotul îndeam- 
nă comunitatea liturgică la o repetiţie a imnului prin cuvân- 
tul “Puternic”, căci prin aceasta cheamă şi 'Puterile' înge- 
reşti să-şi adauge lauda lor la lauda comunităţii, după ce 
lauda ei a devenit atât de tare, că se poate uni cu lauda în- 
gerilor, sau că simțind lauda îngerilor în lauda ei, cântarea 
ei poate să-şi atingă suprema intensitate. Astfel comunita- 
tea voieşte ca lauda sfinţeniei lui Dumnezeu să nu fie nu- 
mai O laudă eternă din partea ei, ci şi împlinită de lauda tu- 
turor puterilor creaţiunii, inclusiv a îngerilor (Apoc. 4, 8). 

Căci de fapt Serafimii laudă şi ei sfinţenia lui Dum- 
nezeu neincetat, în veci, cu atâta putere incât de puterea 
glasului lor se ridică în infinit pragul de sus al casei în care 
Domnul şade pe scaunul Său preainalt, înconjurat de slavă 
(Is. 6, 1-3), adică al Bisericii văzute şi nevăzute. 

Lauda sfinţeniei lui Dumnezeu se înalţă şi înalță pe în- 
geri şi pe oameni la împărtăşirea de ea mai mult decât 
lauda celorlalte însuşiri ale Lui. Căci acele însușiri pot face 
pe oameni să le conceapă lumeşte şi să răstălmăcească 
mărirea Lui în mărire lumească, Împărăţia Lui în împărăție 
lumească, puterea Lui în putere lumească. Prin sfinţenia 
Lui însă Dumnezeu e simţit ca fiind cu totul din alt plan, 
transcendent tuturor categoriilor lumii, 'das ganz Andere'. 
Ea reprezintă misterul lui Dumnezeu prin excelenţă. Ea e 
profund apofatică, dar, în acelaşi timp, profund trăită. În 
simţirea şi în înţelegerea ei se poate înainta şi înălța la infi- 
nit. Sfinţenia nu poate fi convertită în vreo însuşire care se 
îngustează şi se pătează de înţelegerea lumească, aseme- 
nea celorlalte, pentru că ea este prin excelenţă una cu cu- 
răția fără margini a lui Dumnezeu, Care cere pentru înţele- 
gerea şi pentru simţirea ei tot mai multă curăţie din partea 
făpturilor, curăţie la al cărei capăt nu pot ajunge acestea 
niciodată. E un fapt exprimat de Dionisie Areopagitul în de- 
scrierea înălţării fără sfârşit a îngerilor. Ea e prin aceasta 
misterul ce ne umple totdeauna de o frică şi de un cutre- 
mur de altă categorie decât frica şi cutremurul. din lume 
(Mysterium tremendum). Însoţiţi de ea înaintăm în simţirea 
sfinţeniei lui Dumnezeu, simțind tot mai mult infinitatea ei 
inepuizabilă şi creșterea noastră în înţelegerea fără sfârşit 
a existenţei Lui. Sfinţenia e proprie exclusiv lui Dumnezeu, 
nu e proprie în vreo măsură oarecare şi într-un fel oarecare 
și făpturilor, cum sunt alte însușiri ale Lui, care pot fi trăite 
la un loc cu oarecare pată şi în diferite grade de ingustare. 
Ea dă haina ei nepătată tuturor celorlalte însușiri ale lui 
Dumnezeu şi în măsura în care se împărtăşeşte oamenilor 

îi poate ajuta şi pe ei să trăiască la o anumită curăţie şi 
celelalte însuşiri ale lui Dumnezeu şi să simtă infinitatea 
lor. Trăirea sfinţeniei lui Dumnezeu de către făpturi despri- 
hăneşte, în măsura în care ea e trăită, şi înţelegerea şi trăi- 
rea celorlalte însuşiri ale lui Dumnezeu împărtășite oame- 
nilor. Ea poate fi proiectată şi asupra vreunor oameni, dar 
numai când aceştia o pot păstra nepătată de ceva lumesc, 
deci când se curăţesc de ceea ce e lumesc. Ea nu poate sta 
împreună cu ceea ce e lumesc. Ea se opune totdeauna lu- 
mescului. În clipa în care o simţi pe ea, te desparţi de lu- 
mesc, te ridici peste creaţie, în transcendenţă. Şi în măsura 
în care sporeşti în ea, se micşorează lumescul în tine. De 
aceea şi oamenii care se împărtăşesc de sfinţenia lui Dum- 
nezeu trezesc în semenii lor un sentiment de frică sfântă. 
Sfinţenia e plină de curăţia iubirii desăvârşite. 

Sfinţii sunt plini de aceea de o curâţie pe care nu o pot 
dobândi numai prin ei înşişi, ci şi ca un dar al lui Dum- 
nezeu, dat fiind că e unită cu sfinţenia care este exclusiv un 
dar al lui Dumnezeu. De aceea Isaia strigă: 'O, ticălosul de 
mine... Că buze necurate având şi locuind în mijlocul unui 
popor cu buze necurate, L-am văzut cu ochii mei pe Împă- 
ratul Savaot. Şi s-a trimis la mine unul din Serafimi şi în 
mână avea un cărbune, pe care-l luase cu cleştele din altar, 
Şi l-a atins de gura mea și a zis: lată s-a atins de buzele tale 
şi va şterge fărădelegile tale şi păcatele tale le va curăţi' (Is. 
6, 5-7). Cât de exclusivă este sfinţenia proprie lui Dum- 
nezeu, identificându-se cu transcendeţa Lui, ni se arată şi 
în faptul că înşişi Serafimii își acoperă cu două aripi faţa, 
neputând privi spiritual la ea, deşi simt prezenţa şi iradie- 
rea ei, în timp ce cu două aripi zboară în jurul ei (Is. 6, 2). 
Sfinţenia lui Dumnezeu e trăită nu static, ci în cutremura- 
rea aripilor sufletului. Ea pe de o parte te umple de frică, 
pe de alta te atrage, aşa cum îi face pe Serafimi să-şi aco- 
pere faţa, dar totuşi să zboare în jurul ei. Ei o trăiesc în 
această înălţare cutremurată a spiritului lor. 

Experienţa prezenţei lui Dumnezeu a devenit acum foarte 
accentuată şi în comunitatea liturgică, făcând-o să exprime 
această experienţă în cântarea ei entuziastă, asemenea 
celei a îngerilor şi unită cu ea. Ea le-a devenit simțită prin 
Hristos care a ieşit la propovăduire, dar din Care iradiază 
Duhul Sfânt, date fiind curăţia şi nevinovăția de Miel cuvân- 
tător a Lui. Hristos propovăduiește o învăţătură care-L ex- 
primă. EI este 'Sfântul lui Dumnezeu", Care a venit la oameni, 
cu trupul şi cugetul preacurat, plin de sfinţenia lui Dumnezeu. 

Pe de altă parte, El a putut intra lângă Tatăl, având să-l 
slujească Lui şi să 1 Se aducă jertfă Lui, pe jertfelnicul 
ceresc. Hristos ne-a adus aproape sfinţenia lui Dumnezeu, 
umplând de ea umanitatea Sa, care prin aceasta e atotcu- 
rată şi e totodată aproape de Dumnezeu prin slujirea şi jert- 
fa Lui adusă Tatălui ceresc pentru noi, sau pentru împlini- 
rea voii Lui de a ne mântui, curăţind și sfinţind umanitatea 
noastră dacă ne deschidem cu credinţă Lui. "Eu Mă sfinţesc 
pentru ei' (In 17, 19). 'Hristos S-a dat pe Sine, pentru a 
sfinţi Biserica Sa' (Efes. 5, 26). 

Dar prin venirea Fiului lui Dumnezeu la noi şi prin in- 
trarea Lui concomitentă, ca om, la Tatăl, prin slujirea Lui, 
ce se va finaliza în răstignire, înviere şi înălţare, El ne-a des- 
coperit totodată în mod clar pe Dumnezeu ca Treime. De 
aceea ii înălțţăm acum cântarea întreit sfântă. "Apoi, zice 
Sfântul Nicolae Cabasila, lăudăm pe Dumnezeu ca Treime, 
căci aşa ne-a învăţat arătarea Mântuitorului că este El'45. 
invăţătura despre Dumnezeu ca Treime e prima învăţătură 
ce ne-a descoperit-o Mântuitorul. Şi prin aceasta ea e invă- 
țătura că Dumnezeu este dragoste din veci. "lar imnul aces- 
ta a fost luat de la îngeri, dar s-a luat şi din cartea sfinţilor 
psalmi ai Proorocului şi s-a combinat de către Biserica lui 
Hristos și s-a închinat Treimii. Căci "Sfânt' strigat de trei ori 
este cuvântul îngerilor, iar "Dumnezeu tare şi fără de moar- 


45. Op. cit., col. 412. 

te' este al fericitului David, care a zis: 'Insetat-a sufletul 
meu spre Dumnezeu cel tare şi viu" (Ps. 41, 2). Biserica a 
adăugat la ele cuvântul: 'Miluiește-ne pe noi", pentru cei ce 
cunosc şi mărturisesc Treimea, ca să arate acordul între. 
Noul şi Vechiul Testament. Prin Hristos s-a pus în relief ca- 
racterul iubitor și milostiv al lui Dumnezeu. Hristos ne-a adu- 
nat într-un singur cor pe cei pământeşti și pe cei din cer'45. 

Treimea lui Dumnezeu e arătată nu numai prin repeta- 
rea întreită a cântării, ci şi prin cele trei părţi ale fiecăreia 
din cele trei repetiţii ale ei: 'Sfinte Dumnezeule“ se poate 
referi la Tatăl, “izvorul Dumnezeirii';'Sfinte tare" se poate 
referi la Fiul, Cel care prin cuvântul Lui a întărit cerurile şi 
ne-a adus la viaţă nouă, biruind păcatul şi moartea din oa- 
meni, sau poate aminti de cuvântul “Glasul Domnului întru 
tărie" (Ps. 28, 4). În nimic nu s-a arătat atât de mult tăria lui 
Dumnezeu ca în mântuirea prin Fiul a oamenilor, în îndum- 
nezeirea lor; “Sfinte fără de moarte" se poate referi la Duhul 
Sfânt, căci Duhul e cel ce ne comunică viaţa din Hristos (In 
6, 63); EI este de viaţă făcătorul. 

După fiecare laudă a sfinţeniei Treimii, comunitatea 
credincioşilor cere: 'Miluiește-ne pe noi'. Numai pentru că 
Dumnezeu e sfânt, deci mai presus de natura ambiguă, in- 
conştientă şi supusă legilor repetiţiei, poate milui. Numai 
Persoana poate avea milă. Ceea ce e lipsit de conştiinţă, 
ceea ce nu e Persoană curată de orice egoism, deci sfântă, 
deci aflătoare în comuniune eternă cu alte Persoane, nu 
poate avea milă neîncetată, milă în veci mântuitoare. Acum 
credincioşii nu mai spun în general: "Doamne, miluieşte', ci 
'Miluieşte-ne pe noi'. Nu e nici acum un “Doamne, miluieş- 
te' individualist, dar el e restrâns la comunitatea celor de 
faţă, care se hotărăsc să se împărtășească de sfinţenia lui 
Dumnezeu în comun, care primesc şi pe Hristos ca Dum- 





46. Ibidem, 

nezeu Mântuitorul lor comun, ridicându-i şi pe ei la starea 
de comuniune. | | 

În acest timp ușile împărătești continuă să rămână des- 
chise. Căci cântarea întreit sfântă a poporului credincios se 
uneşte cu a preotului din altar şi atât comunitatea credin- 
cioșşilor, cât şi preotul sunt uniţi totodată cu îngerii care 
slăvesc şi ei pe Dumnezeu în jurul jertielnicului ceresc, 
închipuit prin altar. împărăţia cerurilor sau a Sfintei Treimi 
se revarsă peste cei din biserică în mod mai simţit, o dată 
cu cunoaşterea sfinţeniei ei, care nu poate fi decât sfinţe- 
nia Treimii. Căci o singură persoană neputând avea iubire, 
nu poate avea nici sfinţenie, neinspirând delicateţea curată 
faţă de alte persoane. Comunitatea acum urcă la cer, la 
Treimea cea Sfântă, înconjurată de îngeri, prin catapeteas- 
ma vie, străvezie, spiritualizată a trupului lui Hristos, de- 
venit astfel prin jertfă (Evr. 10, 23). 

În timp ce credincioşii continuă să înalțe această cân- 
tare, preotul rosteşte in taină rugăciunea în care cere lui 
Dumnezeu să primească întreit sfânta cântare și, ca Unul 
ce e sfânt şi întru sfinţi Se odihneşte, să sfinţească şi su- 
fletele şi trupurile credincioşilor, inclusiv sufletul şi trupul 
lui, ca să se odihnească şi ele şi ca să-l slujească şi ei cu 
sfinţenia de care doresc să se umple de la EI în toate zilele 
vieţii lor. În această cerere se include preotul şi pe sine, 
vorbind la persoana întâi plural. Rugăciunea lui, făcută în 
mod deosebit de popor, are totuşi un rost. Căci deşi e unul 
dintre "păcătoșii' ce-l înalţă lui Dumnezeu această întreit 
sfântă cântare, el își menţine totodată şi rolul de rugător 
deosebit pentru toţi, inclusiv pentru sine. El nu se separă 
de ceilalţi, dar nici nu se confundă cu ei. Aceasta e poziţia 
preotului în tot cursul Liturghiei: unul dintre toţi, şi totuşi 
deosebit de toţi. Aşa a fost şi Hristos: a lucrat pentru în- 
dumnezeirea tuturor, dar, întrucât a lucrat pentru îndum- 
nezeirea trupului Său în mod deosebit, a adus jertfă trupul 
Său, ca să-l poată aduce în legătură cu el pe al tuturor. 

Desigur, preotul nu se deosebeşte de comunitate cum se | 
deosebește Hristos. Căci este şi el păcătos, are şi ei lipsă 
de mântuire ca şi credincioşii, cum n-a avut Hristos. | 
Dar în rugăciunea lui deosebită pentru toţi, în care se 
include şi pe sine, închipuieşte pe Hristos şi e organ văzut 
al Lui, unit cu toţi, și totuşi neconfundat cu ei. El trebuie să 
se înalțe ca reprezentant al tuturor in rugăciunea sa. Dar 
tocmai prin aceasta el poate înălța şi rugăciunea lor, îi 
poate da aripi, poate atrage rugăciunea tuturor în rugăciu- | 
| nea sa, inălțând-o împreună cu ea. Comandantul de oaste | 
| tocmai întrucât se avântă primul în luptă, sau păşeşte îna- | 
intea tuturor, îi atrage mai mult şi pe ostași. Cu cât li se 
arată mai mult luptând în fruntea lor, pentru ei, îi face şi pe 
ei să lupte mai mult. 'În zilele trupului Său, El a adus, cu stri- 
găt şi cu lacrimi, cereri şi rugăciuni către Cel ce putea să-L | 
mântuiască din moarte, şi auzit a fost pentru evlavia Sa. Şi 
deşi era Fiu, a învăţat ascultarea din cele ce a pătimit. şi | 
desăvârşindu-Se, S-a făcut tuturor celor ce-L ascultă pricină 
de veşnică mântuire" (Evr. 5, 7-9). Aşa face Hristos şi acum 
şi aşa face şi preotul, ca organ al Lui, sau slujindu-l Lui în 
această calitate, prin harul preoţiei ce i s-a dat, prin care se 
săvârşeşte lucrarea mântuitoare de arhiereu a lui Hristos. 
Primind şi punând continuu în lucrare harul preoţiei, ca lu- 
crare a Arhiereului Hristos, preotul trebuie să urmeze Celui 
despre Care s-a zis: "Pentru aceea, dator era întru toate să 
Se asemene fraţilor, ca să fie milostiv şi credincios Arhiereu 
în cele către Dumnezeu, pentru ispăşirea păcatelor poporu- 
lui. Căci prin cele ce a pătimit, fiind EI însuși ispitit, poate 
şi celor ce se ispitesc să le ajute" (Evr. 2, 17-18). 
Tocmai această unire şi distincţie a preotului de comu- 
nitatea liturgică a credincioşilor face ca plurarul "noi" folosit 
de el să poată fi înţeles ca referindu-se fie la sine, fie la sine 
şi comunitate. Sfântul Nicolae Cabasila îl referă la comuni- 
tate, zicând: “Preotul, înainte de cântarea aceasta, roagă pe 
Dumnezeu să o primească şi să dea har celor ce se roa- 

qă'47. Când se include însă şi pe sine, zice: "Iartă-ne toată 
greșala cea de voie şi cea fără de voie'. Dar când, conştient 
totodată de datoria sa de a păşi inainte prin harul preoţiei 
ce i s-a dat îndeosebi, zice: 'Cel ce ne-ai invrednicit pe noi, 
smeriţii și nevrednicii robii Tăi, a sta înaintea slavei sfântu- 
lui Tău jertfelnic (închipuind starea lui firistos înaintea jert- 
felnicului ceresc), primeşte şi din gurile noastre, ale păcă- 
toşilor, întreit sfânta cântare”, graniţa între rugăciunea pen- 
tru sine şi pentru ceilalţi, între care se include şi pe sine, e 
foarte fluidă. El o trece continuu, aici deosebindu-se de 
credincioşi, aici trecând în rândul lor. 

E pentru prima dată când se pomeneşte la Sfânta Litur- 
ghie de jertfelnicul din faţa lui Dumnezeu. Dar deocamdată 
nu se vorbeşte de jertfa lui Hristos ce se va aduce pe el, ci 
numai de închinăciunea şi de slava ce 1 se va aduce în faţa 
acestui jertfelnic lui Dumnezeu. 

Tot pentru prima dată e lăudat Dumnezeu nu numai ca 
sfânt în Sine, ci ca Cel ce Se odihnește întru sfinţi, făcându-i 
şi pe oameni sfinţi. Aceasta, datorită faptului că a adus 
toate dintru neființă la fiinţă şi a zidit pe om după chipul şi 
asemănarea Lui şi l-a împodobit cu tot darul; şi că dă celui 
care cere înţelepciune şi înţelegere şi nu trece cu vederea pe 
cel ce a păcătuit, ci rânduieşte pocăinţa, ca ieşire din ingus- 
timea şi întinăciunea egoismului, spre mântuire și sfințire. 
Numai Dumnezeu, Care a putut aduce toate la fiinţă, Care 
a dat omului atâta cinste încât l-a zidit după chipul şi ase- 
mănarea Sa şi l-a împodobit cu tot harul care se revarsă din 
EI, Care nici când omul greşeşte nu-l lasă în uitare şi des- 
părţit de EI, ci îl aduce la îndreptare şi la înnoita legătură 
cu El, prin pornirea spre pocăinţa sădită în el, poate să-l şi 
ridice pe om până acolo, încât să-l facă părtaş de cea mai 
proprie însuşire a Lui, adică de sfinţenie, sălăşluindu-Se cu 
sfinţenia Sa în el. 


47. Op. cit., cap. XX, col. 413. 

În panteism, totul e imanent şi supus determinismului, 
adică nu e nimic deasupra esenței acestei lumi lipsite de 
libertate, şi totul e ambivalent, un amestec de bine şi rău. 
Nu există curăţie şi sfinţenie neamestecată cu răul şi cu în- 
tinăciunea. Sfinţenia Îl arată pe Dumnezeu ca Persoană 
pură, prin libertatea ei; nu e un 'sacru' vag, obscur, imper- 
sonal şi amestecat cu ceea ce e pătat. 

În rugăciunea aceasta a preotului către Dumnezeu apa- 
re şi Născătoarea de Dumnezeu, precum şi toţi sfinţii. Căci 
toate cele cerute de preot în această rugăciune se cer 'pen- 
tru rugăciunile Născătoarei de Dumnezeu şi ale tuturor 
sfinţilor care din veac Ţi-au bineplăcut Ţie'. O dată ce a 
apărut Hristos la propovăduire, nu se poate să nu fie văzuţi 
împreună cu El și Preasfânta Lui Maică şi toţi sfinţii care l-au 
pineplăcut în toate timpurile şi să nu se ceară şi rugăciunile 
lor. Căci în faptul sfinţeniei lor avem dovada că rugăciunea 
noastră pentru sfinţirea noastră nu e fără speranţă de îm- 
plinire. Dacă lui Dumnezeu Îi place să ne rugăm unii pen- 
tru alţii cei din viaţa aceasta, pentru ca să vadă întărindu-se 
prin aceasta dragostea neegoistă între noi, nu se poate să 
nu-l placă şi rugăciunile Maicii Sale şi ale sfinţilor Săi pen- 
tru noi, sau să nu-şi arate şi aceştia dragostea lor pentru 
noi prin rugăciunile către Domnul; căci EI vrea ca toţi să se 
recapituleze în Sine prin dragostea faţă de El şi între ei (Ef. 
1, 10). Nici nu putem concepe ca sfinţii, care au ajuns la 
atâta dragoste faţă de Hristos, să nu aibă o dragoste neţăr- 
murită şi faţă de noi şi ca această dragoste să nu-i îndemne 
la rugăciunile lor pentru noi. Cu atât mai mult nu putem 
concepe pe Maica Domnului privind nepăsătoare la lucra- 
rea Fiului Ei pentru mântuirea noastră şi nearătându-și şi Ea 
dragostea Ei pentru noi, urmând pilda Fiului Ei. lar noi nici 
nu putem aştepta pasivi rugăciunile lor, ca semn al dragos- 
tei lor, ci trebuie să arătăm și noi că ne bucurăm de această 
dovedire a dragostei lor către noi, de această imitare a lui 
Hristos de către ei şi în această privinţă. 

Când Liturghia e săvârşită de arhiereu, o dată cu Evan- 
ghelia sau cu [iristos intră şi el în altar, pentru lucrarea 
mântuirii credincioşilor adunaţi. În acest caz, după ce ar- 
hiereul intră în altar dă el binecuvântarea pentru cântarea 
întreit sfântă și adresează lui Dumnezeu prima cerere pen- 
tru mântuirea credincioşilor, a celor binecredincioşi. 

Apoi iese în uşa altarului şi binecuvintează pe credin- 
cioși, având într-o mână sfeşnicul cu trei lumânări, simbol 
al Sfintei Treimi, şi în alta, sfeşnicul cu două lumânări, sim- 
bol al lui Hristos, Fiul lui Dumnezeu cel întrupat, sau în 
două iri, 

Făcând semnul crucii cu aceste sfeșnice (dicherul şi tri- 
cherul), de trei ori, adică peste credincioşii din faţă, de la 
miazăzi şi miazănoapte, arhiereul rosteşte de fiecare dată 
cuvintele: 

"Doamne, Doamne, caută din cer şi vezi şi cercetează 
via (lumea) aceasta, pe care a sădit-o dreapta Ta, şi o desă- 
vârşeşte pe ea'. 

Mântuirea e condiţionată de desăvârşire. Cerând desă- 
vârşirea, arhiereul cere mântuirea credincioșilor. Cere ca 
via însufleţită de Dumnezeu prin creaţie şi ridicată la starea 
de Biserică să aducă roade plăcute lui Dumnezeu, sau 
fapte bune, pentru că de aceasta depinde mântuirea şi în 
aceasta se arată că merge pe calea desăvârşirii. 

Cele trei binecuvântări ale arhiereului sunt intercalate 
între cele trei părţi ale cântării "Sfinte Dumnezeule'. De la 
aceste trei puteri ale lui Dumnezeu, sfinţenie, tărie, nemu- 
rire, sau de la Sfânta Treime vine mântuirea sau desăvâr- 
şirea, care se arată în sfinţenia, tăria duhovnicească și ne- 
murirea credincioşilor. 

Mântuirea se realizează prin conlucrarea lui Dumnezeu 
cu credincioşii. Via îşi aduce rodul ei prin slujirea lucrăto- 
rilor trimişi la ea (arhiereu, preoţi) şi prin însușirile date ei 
de Dumnezeu. Dar atât lucrarea slujitorilor, cât şi a credin- 
cioşilor iau puterea din rugăciune. De acea ei se unesc în 
dialogul rugăciunii. 

5. Propovăduirea lui Hristos: 
citirea Apostolului şi a Evangheliei 


După această rugăciune, preotul spune şi el în taină, de 
trei ori: "Sfinte Dumnezeule". Apoi, mergând la Proscomi- 
die, la cuvintele diaconului: 'Poruncește, stăpâne', dacă 
este diacon, iar dacă nu, fără ele, zice, făcând semnul crucii: 
“Binecuvântat este Cel ce vine intru numele Domnului. 
Sunt cuvintele cu care a fost întâmpinat Domnul la intrarea 
în lerusalim. Prin lauda cântață a sfinţeniei lui Dumnezeu, 
prin înălţarea sufletelor produsă de ea, până la simţirea 
unirii cu îngerii, comunitatea s-a pregătit pentru primirea în- 
văţăturii lui Hristos. Numai cu minţile înălțate, curăţite de 
gânduri străine şi păcate, sfinţite din apropierea de Dum- 
nezeu prin lauda sfinţeniei Lui, pot înţelege credincioşii în- 
văţătura lui [Hristos şi ea îi poate conduce la o viaţă şi mai 
curată, şi mai luminată. În afară de aceea, Epistolele Apos- 
tolilor nu sunt o expunere teoretică a lucrării mântuitoare 
a lui Tiristos, ci una doxologică, de preamărire. Doxologia 
lui “Sfinte Dumnezeule” e urmată de doxologia pericopei 
din Epistolele apostolice, care reprezintă concentrati tot ce 
a făcut şi face Hristos şi, prin aceasta, e totodată o mulţu- 
mire şi o laudă aduse lui Dumnezeu în toate timpurile pen- 
tru mântuirea ce ne-a dat-o. Aceasta nu face ca Epistolele 
să fie mai puţin importante ca învăţătură. Dar aflând de la 
Apostoli despre ce a făcut Dumnezeu pentru noi în Hristos, 
aflăm despre o lucrare vrednică de laudă şi de mulţumire; 
aflăm despre Dumnezeu cel de oameni iubitor, despre un 
Dumnezeu vrednic de toată lauda şi mărirea. De aceea 
dreapta credinţă este dreapta slăvire, slăvirea neîmpuţinată 
şi nestrâmbată a lui Dumnezeu, Ortodoxia. Oriunde am 
deschide o Epistolă, citim cuvinte sau temeiuri de slăvire a 
lui Dumnezeu (de ex. Filip. 4, 20; 2, 9-11; 1, 3; Ef. 5, 19- 
20; 5, 16; 1, 3, 6; Gal. 1, 5 etc.). De aceea pericopa Apos- 
tolului se psalmodiază, ca de altfel toată Liturghia. Psalmo- 
dierea dă aripi cuvântului. Citindu-se întâi din Epistolele 

Apostolilor, apoi din Evanghelie, se arată că pentru înţele- 
_gerea lui Hristos e şi azi, cum a fost și la început, nevoie de 
predica Apostolilor. De la ei s-a aflat întâi despre Hristos. Ei 
ne-au dat înţelegerea adevărată a lui Hristos şi a operei Lui 
mântuitoare. Pe temelia lor stă dreapta credinţă păstrată în 
Biserica Ortodoxă. Nu mergem întâi la Evanghelie ca să o 
înţelegem după capul nostru. Învățătura Apostolilor e înţe- 
legerea adevărată şi completă a învăţăturii lui Hristos, care 
rămâne neintrerupt şi permanent în Biserică. 

Dar deși acum va începe numai propovăduirea Domnului, 
prin citirea Apostolului, totuşi El e binecuvântat ca Cel ce intră 
în lerusalim pentru a fi răstignit. Propovăduirea lui Hristos 
nu e despărțită de jertfa Lui. Toate sunt şi se văd concen- 
trate, cum am mai spus, în Persoana Lui. EI vine la o pro- 
povăduire care-L va duce la cruce, care se încoronează prin 
cruce. Aşa se vede la Proscomidie. De altfel, chiar la propo- 
văduire E! 'vine în numele Domnului”, al Tatălui Său ceresc, 
de Care 'e trimis" (In 17, 18). Preotul Îl binecuvintează cu 
semnul crucii. Căci în faţa lui Hristos ne facem semnul cru- 
cii. Prin aceasta ne arătăm închinarea şi recunoştinţa faţă 
de El sau faţă de bunătatea și jertfa Lui pentru noi. Dacă EI 
este Mântuitorul, și cu acest nume Îl lăudăm şi Îl caracteri- 
zăm, El este aceasta prin cruce. Binecuvântarea ce l-o dăm 
Lui nu e ca binecuvântarea ce ne-o dă El nouă, ci e o laudă 
adusă Lui. Şi-L lăudăm, arătând crucea ca fapta hotărâ- 
toare a Lui. Crucea e semnul Lui de laudă, slava Lui. Ea se 
va arăta precedându-L, când va veni să judece viii şi morţii. 
Cinstirea crucii Lui va fi temeiul pentru primirea noastră în 
impărăţia Lui. Cine a disprețuit crucea Lui, sau jertfa Lui 
pentru noi, ca semn al iubirii Lui până la moarte, cine nu a 
făcut din crucea Lui o putere de biruire a egoismului său şi 
de iubire a lui Hristos şi a semenilor, nu se va mântui. Când 
se va arăta crucea Lui, lumina ei va copleși lumina soare- 
lui şi a stelelor. În locul lor se va arăta, ca izvorul luminii 
copleșitoare a sensului de negrăită adâncime a existenţei, 

strălucind semnul Fiului Omului (Mt. 24, 20-30). Măreţiile 
lumii se vor prăbuşi, sau vor păli, ca să-şi arate adevărata 
mărire crucea, jertfa Fiului Omului, înlăturând orice dezbi- 
nare prin egoism şi prin lipsa de iubire. Cine nu o va primi 
cu cinste şi cu slavă ca semn prin excelenţă al lui Hristos, 
pe hristos însuși, sau pe Hristos cel adevărat nu-L va primi. 

Apoi preotul merge către locul dinapoia Sfintei Mese 
unde e scaunul arhiereului, care închipuie scaunul lui Hristos, 
zicând: "Binecuvântat eşti pe scaunul slavei Împărăției Tale, 
Cel ce şezi pe Heruvimi, totdeauna acum şi pururea şi în 
vecii vecilor. Amin". Şi se aşază în locul de la răsărit — mia- 
zăzi —, de lângă scaunul 'de sus'. Hristos priveşte nevăzut 
din acel scaun 'de sus', care e alcătuit din Heruvimi, la în- 
văţătura despre El în Biserică. El învaţă, dar învaţă prin 
Apostoli şi urmaşii lor, sau prin Biserică, şi păzeşte Biserica 
în învăţătura adevărată. El învaţă, dar întrucât învaţă prin 
Biserică priveghează la învăţătura predată despre El. E nor- 
ma şi autoritatea a ceeea ce se învaţă. Acesta e scaunul 
slavei Lui de Împărat, căci Heruvimii sunt treapta cea mai 
de sus în Împărăţia Lui, dar şi ei sunt plini de slava lui 
Hristos. Nu pe scaun neînsufleţit şade Hristos, ci pe scau- 
nul minţilor pure şi cele mai înalte ale creaţiunii, cele mai 
apropiate prin înţelegere şi iubire de Dumnezeu. Dum- 
nezeu şi mai ales Fiul Său cel întrupat nu e despărţit de 
creaţiune, ci in ea. Mai ales e în minţile înţelegătoare și iu- 
bitoare, şi, mai ales, Fiul lui Dumnezeu, Care S-a unit pe 
veci cu creaţiunea, îndeosebi cu cea conştientă, prin întru- 
pare. Deci şederea pe Heruvimi a lui Hristos pătrunde până 
la noi dacă ne deschidem Lui prin credinţă. Lumina Lui, 
luminând în modul cel mai înalt minţile pure ale îngerilor şi 
minţile curate de orice păcat ale sfinţilor, vine în noi, adu- 
când o dată cu sine capacitatea creaturilor celor mai înalte 
şi mai curate de a o înţelege. | 

De aici firistos va asculta propovăduirea Lui venită de 
la EI, dar transmisă de către Apostoli şi de către toată tra- 

diţia de sfinţenie a Bisericii, unită cu înţelegerea ei de către 
minţile pure ale ingerilor, adică de către urmaşii ierarhici şi 
înfăptuitori ai învăţăturii Lui în cursul întregii Tradiţii, deşi, 
pe de altă parte, va fi şi El cu aceştia: 'Drept aceea, mer- 
gând, învăţaţi toate neamurile... şi iată, Eu cu voi sunt în 
toate zilele până la sfârşitul veacului. Amin" (Mt. 28, 19-20). 

După terminarea cântării întreit sfinte, diaconul, venind 
în uşile împărăteşti care au rămas deschise de la "intrarea 
mică' pentru a se revărsa prin ele învăţătura lui Hristos, 
după prima cunoaştere a sfinţeniei lui Dumnezeu, zice: 'Să 
luăm aminte”, iar preotul, de la locul lui dinapoia Sfintei 
Mese, zice: 'Pace tuturor'. Dacă nu e diacon, le spune pe 
amndouă preotul. Cuvântul Apostolului despre Hristos tre- 
buie ascultat cu luare aminte, dar şi în pace interioară a su- 
fletului şi în gând de pace al fiecăruia cu toţi. În cel tulbu- 
rat de griji lumeşti, în cel ce se gândeşte cu vreo duşmănie 
la cineva, nu va putea lucra cuvântul despre Hristos; acela 
nu va putea păzi 'toate câte le-a poruncit Hristos' (Mt. 28, 
20). Pace se cere la rugăciune, pace se cere la scultarea 
drept roditoare a cuvântului despre Hristos. Numai aşa se 
poate transcende de la lume la Hristos-Dumnezeu. Cuvân- 
tul despre Hristos e destinat să-i împace pe toţi cu EI, în 
unitatea credinţei şi a dragostei, să nu mai rămână nici 
unul alipit de cele trecătoare şi închis în egoismul lui (Col. 
1, 20). Învățătura adevărată e făcătoare de pace; nu €o 
teorie fără efect unificator şi mântuitor. 

Comunitatea credincioşilor răspunde: 'Și duhului tău'. 
Nu numai preotul doreşte pace credincioşilor din biserică 
şi se roagă pentru ei, ci şi ei doresc pace pentru el şi se roa- 
gă pentru el. Rugăciunea lucrează nu numai de la preot 
către credincioşi, ci şi de la ei către preot. Căci Hristos nu 
rămâne închis în preot, dar nici în comunitatea liturgică. 
Fluxul rugăciunii, purtat de Duhul Sfânt, se mişcă din amân- 
două părţile, înfăptuind o tot mai mare unire între cei ce se 
roagă. Numai dacă preotul are pacea în adâncul fiinţei sale, 

in duhul prin care e chemat să se întâlnească cu Dum- 
nezeu, pacea dorită de el poate să se răspândească şi peste 
comunitatea poporului, ca o pace a lui Dumnezeu. Propriu-zis, 
din Dumnezeu iradiază pacea de la preot la comunitatea . 
credincioşilor, şi invers. Dar ea începe să lucreze prin preot. 
Sunt preoţi din care comunitatea credincioşilor simte cum 
se întinde peste ea şi in ea duhul rugăciunii. Din aceşti 
preoţi concentrați în rugăciune se întinde şi pacea peste 
ea. Din împrăştierea lui în ceie ale lumii şi din lipsa lui de 
concentrare se întinde şi peste comunitatea credincioşilor 
un duh de împrâştiere, ca la rândul lui să se resimtă şi el 
de acest duh. 

Citeţul rosteşte apoi prochimenul Apostolului, sau sti- 
hul prevăzut din psalm, ca semn al legăturii învăţăturii Nou- 
lui Testament cu cea a Vechiului Testament, sau al unităţii 
planului de mântuire a! lui Dumnezeu desfăşurat de-a lun- 
gul istoriei. 

Diaconul, sau, în lipsa lui, preotul, spune: 'Înțelepciu- 
ne'. Ceea ce se va citi din scrierile Apostolului, e aceeași 
înţelepciune a lui Hristos care se cuprinde şi în Evanghelie. 
Sau prin ele e vestit Acelaşi Hristos, Înţelepciunea iposta- 
tică a lui Dumnezeu. Precum E] este Cuvântul grăitor de cu- 
vinte, aşa este Înţelepciunea ce comunică înţelepciune. Căci 
adevăratul Cuvânt grăieşte cuvintele înţelepciunii, ale drep- 
tei înţelegeri şi vieţuiri. Şi înţelepciunea şi cuvântul nu sunt 
despărțite de persoană. Cu atât mai puţin de Persoana su- 
premă. Persoana supremă însăşi e Înţelepciunea şi Cuvân- 
tul. Ea e sensul conştient cuprinzător al tuturor sensurilor 
şi Cuvântul cuprinzător al tuturor cuvintelor în care acea 
Înţelepciune se poate exprima. Omul poartă prin fire, în 
chipul său, pecetea Înţelepciunii ipostatice a lui Dum- 
nezeu. Cu ea înţelege pe Hristos ca Înţelepciune. Apoi cite- 
ţul anunţă epistola Apostolului din care va citi. Cum am 
spus, oricare pericopă din aceste Epistole reprezintă întrea- 
ga propovăduire a Apostolilor despre Hristos. Diaconul sau 

preotul îndeamnă din nou pe credincioşi: 'Să luăm aminte". 
E bine să se stăruie în îndemnul dat credincioşilor de a lua 
aminte, căci conţinutul celor ce se vor citi este de profun- 
zime dumnezeiască şi hotărâtor pentru mântuire. În vreme 
ce se citeşte Apostolul, tot diaconul, sau în lipsa lui preo- 
tul, ia cădelniţa şi, de e diacon, cere binecuvântarea tămâii 
din partea preotului, sau, dacă nu e diacon, preotul o bine- 
cuvintează din proprie iniţiativă cu semnul crucii, zicând: 
'Tămâie iți aducem Ţie, Hristoase, întru miros de bună mi- 
reasmă duhovnicească, pe care, primind-o în cel mai presus 
de ceruri al Tău jertfelnic, trimite-ne nouă darul Sfântului 
Duh”. Tămâia prin buna ei mireasmă e simbolul rugăciunii 
curate ce se înalţă către Dumnezeu: 'Să se îndrepteze rugă- 
ciunea mea ca tămâia înaintea Ta' (Ps. 140, 2). Trebuie să 
înălțăm lui Dumnezeu rugăciunea noastră ca o jertfă curată 
pentru a înţelege Evanghelia Celui atotcurat, Care S-a adus 
jertfă pentru noi. De aceea tămâia e şi simbolul oricărei 
jertfe aduse de noi cu inimă curată, simbolul părăsirii rău- 
lui miros al egoismului nostru şi al alipirii noastre la cele de 
jos. E mai ales simbolul aducerii noastre întru curăţie lui 
Dumnezeu, din puterea jertfei lui Hristos şi împreună cu 
ea, aşa cum a dezvoltat această idee Sfântul Chiril din Ale- 
xandria în scrierea Închinare în Duh şi Adevăr. 

Noi trebuie în tot timpul să ne aducem jertfă Tatălui, ca 
şi Hristos, Care pururea e în stare de jertfă pe jertfelnicul 
de sus, în faţa Tatălui. Aceasta e 'slujirea', latria noastră per- 
manentă împreună cu a lui Hristos. "Drept aceea, fraţilor, 
având îndrăzneala, să intrăm (permanent, n.n.) în Sfânta 
Sfintelor, prin sângele lui lisus, pe calea cea nouă şi vie pe 
care a înnoit-o pentru noi, prin catapeteasmă, adică prin 
trupul Său. Şi având (neincetat, n.n.) mare preot peste casa 
(zidită din pietre vii, care suntem noi, n.n.) lui Dumnezeu, 
să ne apropiem cu inimă curată, întru deplinătatea cre- 
dinţei, curăţindu-ne prin stropire inimile de orice cuget rău 
şi spălându-ne trupul în apă curată" (Evr. 10, 19-23). Per- 

manent Hristos e preot şi jertfă. Permanent ne spală prin 
puterea sângelui şi a apei ce au curs din trupul Lui pe 
cruce, înălţându-ne prin acest trup devenit transparent 
(căci intra prin uşile încuiate) la cer. Permanent putem şi 
trebuie să împlinim, prin aceasta 'slujirea' noastră lui Dum- 
nezeu, după cuvântul Apostolului: "Sângele lui Hristos, 
Care, prin Duhul cel veşnic, S-a adus lui Dumnezeu pe Sine 
jertfă, va curăţi cugetul vostru de faptele cele moarte, ca să 
slujiţi Dumnezeului celui viu' :Evr. 9, 14). 

Tămâia închipuieşte acest adaos al jertfei noastre bine- 
mirositoare, curăţită de păcat, la jertfa lui Hristos, înălţân- 
du-se impreună cu ea şi din puterea ei şi aducându-ne, ca 
'dar din dar' al dragostei de la Dumnezeu, în EI prin Sfântul 
Duh. Liturghia este un mereu sporit schimb de daruri între 
noi şi Dumnezeu, întreţinut de crucea lui Hristos. Dum- 
nezeu ni Se dă în Hristos prin crucea Lui, prin renunţarea 
la Sine -— şi noi ne dăruim Tatălui împreună cu Hristos din 
puterea crucii Lui, pe care o întipărim în fiinţa noastră, 
devenită o cruce vie, o viaţă în continuă depășire de sine 
spre Dumnezeu. E un crescendo continuu al dragostei ce 
răsare din crucea lui Hristos acceptată de noi. E un cres- 
cendo continuu al vieţii devenite tot mai mult dragoste, ce 
odrăsleşte din trupul lui Hristos configurat şi el ca dragoste 
către Tatăl şi către noi prin cruce, făcut prin cruce conduct 
voluntar al vieţii dumnezeieşti, închipuit de pomul vieţii din 
rai. 'Slujirea' noastră stă în a fi parteneri ai lui Dumnezeu 
in acest dialog al dragostei, pe care îl extindem şi între noi 
şi semenii noștri. 

Diaconul (de nu este diacon, preotul, iar în cazul că slu- 
jeşte arhiereul, acesta) cădește apoi altarul şi naosul bi- 
sericii după rânduiala stabilită, și de fiecare dată de trei ori 
în semnul crucii. Căci numai în duhul depăşirii de noi prin 
cruce se inalţă fiinţa noastră ca jertfă întru miros de bună 
mireasmă spre Dumnezeu. Rânduiala tămâierii este aceas- 
ta: Sfânta Masă de jur-imprejur, pornind din faţa ei şi încon- 

jurând-o prin dreapta, apoi darurile de la Proscomidie. 
Acolo e temelia vie a jertfei lui Hristos. Apoi se face întoar- 
cerea pe după Sfânta Masă, tămâindu-se icoanele de pe 
pereţi, sau aducându-se cinstire sfinţilor, mai ales sfinţilor 
ierarhi din primele veacuri ale Bisericii care au slujit în altar 
Sfânta Liturghie. Se iese apoi prin uşile impărăteşti şi se 
cădeşte întâi icoana Mântuitorului din dreapta lor, a Maicii 
Domnului din stânga, celelalte icoane din rândul de jos al 
catapetesmei, sfârşindu-se cu icoana hramului. Apoi scau- 
nul arhieresc, cântăreții din abside şi apoi credincioşii din 
biserică. E tămâierea ce premerge citirea Evangheliei. Ea 
pregăteşte pe credincioşi pentru primirea lui Hristos, le inal- 
ță cugetele spre EI ca într-o rugăciune. Intră apoi în Sfântul 
Altar, tămâiază iarăşi Sfânta Masă, darurile de la Proscomi- 
die şi Scaunul cel de Sus, pune cădelniţa la locul ei şi pri- 
meşte Evanghelia de la preot. În timp ce diaconul cădeşte, 
sau, dacă nu e diacon, după ce a cădit el însuşi, preotul 
cere în taină lui Hristos să facă să strălucească în inimile 
celor din biserică "lumina cea curată' a dumnezeirii Lui şi 
să deschidă ochii minţii lor spre înţelegerea propovăduli- 
rilor Lui evanghelice. Nu cere să se trezească în ei numai 
lumina naturală a minţii, ci lumina ce se răspândeşte din 
Hristos însuşi şi care-L pune pe EI însuşi în văzul lor spiri- 
tual. Nu se poate cunoaşte Dumnezeu dacă nu Se face EI 
însuşi cunoscut, vădit. El este lumina, şi din EI se răspân- 
deşte lumina, care-L face cunoscut ca lumină. Preotul nu 
cere numai pentru credincioşi această lumină, ca şi când el 
ar avea-o. În acest caz, ar putea cere să le facă parte și lor 
de ea, cum are parte el. Ci zice: 'Străluceşte in inimile noas- 
tre, lubitorule de oameni, Stăpâne, lumina cea curată a cu- 
noașterii dumnezeiirii Tale şi deschide ochii minţii noastre 
spre ințelegerea evanghelicelor Tale propovăduiri'. Dacă ar 
fi vorba numai de o cunoaştere teoretică a dogmelor despre 
Dumnezeu, pe aceasta ar avea-o preotul cum nu o au cre- 
dincioşii. E vorba deci despre o cunoaştere din strălucirea 

luminii lui Dumnezeu, Care Se face EI însuşi lumină în 
preot şi în credincioși. Este vorba de o înţelegere mai adân- 
că şi o simţire mai puternică a lui Hristos ca Persoană, ca 
Dumnezeu făcut om: "Întru lumina Ta vom vedea lumină”. - 

De la cererea ajutorului lui Dumnezeu pentru diferite 
trebuinţe, de la lauda și simţirea sfinţeniei Lui, comunitatea 
credincioşilor a urcat pe o nouă treaptă: la cererea luminii 
cunoştinţei lui Dumnezeu cel întrupat, Care este EI însuşi 
lumină şi izvorul suprem al luminii; e lumina ca Persoană 
venită la noi, sau Persoana supremă ca lumină, ca izvor a 
toată lumina. Căci persoana în general e identică cu lumi- 
na izvorâtoare de lumină, de lumină redusă și nedeplin 
clară, dacă persoana e creată; de lumină nesfârşită şi atot- 
curată, dacă e Dumnezeu Cuvântul. De aici se vede că de 
la ascultarea cuvântului Apostolului, despre Lumină sau 
despre Hristos, comunitatea liturgică e ridicată la primirea 
cuvântului însuşi al lui Hristos, sau a lui firistos însuși, ca 
Persoană dumnezeiască întrupată, Care răspândește lumi- 
na în inimile și minţile lor, ceea ce întăreşte şi mai mult uni- 
tatea lor. Căci acum Hristos însuşi Își spune cuvântul prin 
diacon sau preot, şi prin cuvântul Lui vine şi lumina și pu- 
terea Lui care le sporeşte viaţa. "Căci Tu eşti luminarea su- 
fletelor noastre, Hristoase Dumnezeule". El este sensul to- 
tal al existenţei întregi și al existenţei umane, spre deose- 
bire de orice filosofie panteistă. 

Dar, cum am spus, cuvântul lui Hristos şi puterea Lui nu 
are ca scop să aducă numai o înţelegere teoretică a Lui în 
inimile şi sufletele credincioşilor, ci şi să le întărească voin- 
ţa de a primi poruncile Lui, care cer călcarea peste poftele 
trupeşti și o vieţuire duhovnicească, însufleţită de iubire. 
Căci cuvintele lui Hristos, tălmăcindu-L pe El însuşi, ne ara- 
tă şi un model spre care trebuie să năzuim, fiind în acest 
sens totdeauna și porunci. Lumina lui Hristos este unită cu 
curăţia vieţii Lui; Cuvântul este unit cu Duhul Său cel Sfânt, 
deci e viaţă și sfințenie, sau e viaţă întrucât e sfinţenie. 

Unde este Hristos, este şi viaţa duhovniceasă sau iubitoare. 
in ea e lumina adevărată, armonia ordinii care alungă dez- 
ordinea şi întăreşte pacea lăuntrică şi comuniunea interper- 
sonală din Duhul comuniunii dumnezeieşti (Il Cor. 13, 13). 
Acum nu se mai cere numai o pace şi un ajutor pentru viaţa 
proprie, ci o vieţuire interpersonală in comuniune, contrară 
celei dominate de poftele trupeşti, închise în egoism, celei lip- 
site de lumina şi de unitatea generoasă între persoane. 

Rugăciunea de unul singur a preotului, care se săvâr- 
şeşte de-a lungul întregii Liturghii, paralelă cu cererile sau 
laudele cântate ale poporului credincios, nu-l desparte pe 
preot de comunitatea credincioşilor, dar îl înfăţişează ca 
rânduit să se roage, într-un loc mai înalt (în altar), lui Dum- 
nezeu pentru ea. Ridicarea lui la intimitate mai adâncă cu 
Dumnezeu şi, prin aceasta, aflarea intimităţii sale proprii, 
nu-l scoate din intimitatea cu comunitatea liturgică a cre- 
dincioşilor, ci îi dă o poziţie de iniţiativă în realizarea aces- 
tui urcuş al comunităţii, închipuind şi în această privinţă pe 
Hristos, Care a intrat şi rămâne în Sfânta Sfintelor cea ce- 
rească înaintea jertfelnicului suprem, străbătând la noi prin 
trupul Lui ca printr-o membrană subţiată, înduhovnicită şi 
făcută transparentă prin cruce şi, drept urmare, prin lumi- 
na dumnezeiască pe care o iradiază Duhul Lui cel Sfânt. 

Aşa intra Moise în locul mai înalt, iar Aaron în Sfânta Sfin- 
telor, ca să se roage pentru popor. Rugăciunea care pătrun- 
de mai intim la Dumnezeu se face în vremea concentrării 
în sinea proprie. Această ridicare a preotului la o treaptă 
duhovnicească mai înaltă n-a încetat în Noul Testament. 
Dar acum tipul lui Moise sau Aaron a fost înlocuit de reali- 
tatea Mijlocitorului deplin eficient. Deci n-a încetat nici ima- 
ginea sensibilă a Mijlocitorului. Dumnezeu însuşi a învestit 
cu putere de reprezentare această imagine palpitantă a Mij- 
Jocitorului. 

Diaconul, ieşind cu Evanghelia prin uşile împărăteşti, 
prin uşile Împăratului suprem, cere preotului de la locul 

obișnuit din biserică, unde stă cu faţa către credincioşi: 'Bi- 
necuvintează, părinte, pe binevestitorul Sfântului (Apostol 
și Evanghelist (D)'. Deşi însăşi puterea lui fristos lucrează 
în cel ce binevestește cuvântul Lui, ea lucrează în el în mă- 
sura vibraţiei lui spirituale la această putere. Hristos nu 
anulează puterea omului, ci o sporeşte în măsura în care 
vrea să o pună şi acesta la contribuţie, prin credinţa lui. 
Sau în credinţa omului se întâlneşte puterea acestuia cu a 
lui Hristos, într-o singură certitudine trăită, care lucrează 
asupra credincioşilor cu atât mai mult cu cât e simțită mai 
fermă şi mai caldă. De aceea, preotul răspunde diaconului 
ca Dumnezeu Însuşi să-i dea, prin binecuvântarea Lui, în 
care de asemenea se întâlneşte puterea lui Dumnezeu cu 
convingerea lui că Dumnezeu lucrează prin el, 'cuvânt cu 
putere multă*8, spre plinirea Evangheliei iubitului Său Fiu, 
a Domnului nostru lisus Hristos". Numai dacă se bineves- 
teşte cu putere multă Evanghelia Fiului lui Dumnezeu Evan- 
ghelia va ajunge la 'implinire', adică credincioşii umplându-se 
de credinţă îşi vor duce viaţa la desăvârşire sau vor putea 
să se folosească de mântuirea vestită de Hristos prin ea și 
prin crucea şi învierea cu care se va încununa. 

Diaconul răspunde: 'Amin. Fie mie după cuvântul tău, 
stăpâne'. Aşa cum Fecioara a primit cu credinţă făgăduinţa 
că Puterea Celui Prea Înalt o va umbri şi va naşte pe Fiul lui 
Dumnezeu, aşa primeşte diaconul cu credinţă asigurarea 
preotului despre puterea de a face să se nască spiritual, 
prin cuvântul lui Hristos citit de el, în inimile auditorilor, 
Hristos însuşi, spre a simţi că EI însuşi grăieşte în inimile lor 
cuvintele Lui. După aceea, preotul sau, dacă mai este vreun 
diacon, acesta zice: 'ințelepciune, drepți, să ascultăm Sfân- 
ta Evanghelie". La intrarea cu Evanghelia se spune numai: 


48. În textul grec este: 'Să-ţi dea ţie cuvânt, celui ce binevesteşti cu 
putere multă'. E bine şi aşa, căci în măsura în care omul pune de la sine 
mai multă putere, capătă cuvânt de la Dumnezeu. Totuşi e mai bine cum 
e în textul românesc, căci "puterea multă vine de la Dumnezeu". 

'Inţelepciune drepți'. Acum Hristos, Înţelepciunea lui Dum- 
nezeu (| Cor. 1, 17), sau învăţătura Lui mântuitoare (Iacov 
3, 17; | Petru 3, 15) nu ni se arată numai prin ridicarea 
Evangheliei la înălţime, ci ne va şi grăi. De aceea ni se cere 
să o ascultăm stând drepţi cu cugetul şi cu trupul, neincli- 
naţi de la dreapta gândire şi vieţuire, neabătuţi spre alte 
gânduri. Hristos sau învăţătura Lui nu ne conduce pe căi 
strâmbe, la dezordine, la neadevăr, la non-sens, ci ne lumi- 
nează ca adevărata înţelepciune, prin care ajungem la viaţa 
plină şi veşnică. "Să ascultăm Sfânta Evanghelie - zice Fe- 
ricitul Augustin — ca şi cum Domnul ar fi înaintea noastră. 
Să nu zicem: fericiţi cei care au putut să-L vadă, căci mulţi 
dintre cei care L-au văzut L-au dat morţii; şi mulţi dintre noi 
au crezut, fără să-L fi văzut'49, 

Sfântul Nicolae Cabasila ne spune că prin cuvântul 
'"Drepţi' ni se dă şi îndemnul la efortul de a urmări cu aten- 
ţie încordată cele ce se spun și se fac, nu cu trândăvie şi 
nepăsare, Semnul acestei atenţii încordate este starea 
dreaptă a trupului. Prin aceasta se arată că suntem gata să 
pornim la împlinirea poruncilor Împăratului ceresc50. 

Apoi preotul continuă: 'Pace tuturor". Numai într-un cu- 
get netulburat de gânduri străine de Evanghelie poate intra 
şi lucra în suflete cuvântul dumnezeiesc. Numai într-o stare 
de suflet netulburată de gânduri lumeşti, dușmănoase, de 
ură, de amintiri neplăcute, de griji străine de Dumnezeu, 
poate pătrunde adânc cuvântul Evangheliei, poate face pe 
om să se concentreze, total! și rodnic, la conţinutul lui. Mai 
ales trebuie ca acest cuvânt să fie auzit drept cuvântul 
Fiului lui Dumnezeu întrupat, prin care Dumnezeu vrea să 
ne înfieze şi pe noi. Evanghelia trebuie să ne fie o dovadă 
a dragostei părintești a lui Dumnezeu Tatăl, Care L-a trimis 
pe Fiul Său ca om în lume pentru ca să ne facă şi pe noi fii 


49. Fer. Augustin, Tract. XXX la 1 loan. După Pr. P. Vintilescu, op. 
Cit., p. 187. 
50. Op. cit., cap. XXI, col. 413-416. 

ai Săi. Cum oare n-am părăsi pentru această dragoste a lui 
Dumnezeu Tatăl și a Fiului Său toate alipirile la lucrurile 
trecătoare care nu ne asigură viaţa? 

Diaconul anunţă apoi Evanghelia din care se va citi și, 
după îndemnul preotului sau al altui diacon: “Să luăm 
aminte”, citeşte pericopa de rând. Pericopele sunt rânduite 
în aşa fel, încât în cursul unui an bisericesc cei ce vin regu- 
lat la biserică să cunoască momentele importante ale vieţii 
şi toate faptele mântuitoare ale lui Hristos, ca şi învăţăturile 
Lui esenţiale care sunt îndrumări pentru viaţa care ne duce 
la înviere. Dar din fiecare pericopă se poate cunoaşte 
Hristos, Fiul lui Dumnezeu cel întrupat, și opera Lui mân- 
tuitoare în întregime. De aceea greşit este să se spună că 
Biserica a ţinut Evanghelia ascunsă de popor. Căci ea se 
citeşte însoţită de slava adusă lui Dumnezeu și deci psal- 
modiată, trezind simţiri sărbătoreşti în suflete, sau simţirea 
tainei negrăite a conţinutului cuvintelor şi faptelor lui 
Hristos, în care se simte prezenţa şi vibrația mai presus de 
lume a Persoanei Lui. "Acolo unde cuvântul se opreşte, se 
indică negrăitul, cântarea îl duce pe om dincolo de limită, 
in apofatic'5!. Evanghelia nu se citește critic, rece, iscodi- 
tor, cu porniri de îndoială în cele citite, ci cu simţirea că 
suntem ridicaţi într-o altă zonă; se citeşte în duh de laudă, 
doxologic, într-o bucurie sărbătorească pentru ceea ce ne-a 
dat şi ne dă Dumnezeu. O dată ce ştim că ucenicii Lui au 
murit până la ultimul mărturisind că L-au văzut înviat, şi o 
dată ce nu există vreo învăţătură a lui Hristos aflată în 
Evanghelie, atinsă în înălţimea ei de vreo altă învăţătură, o 
dată ce ea ne ridică gândurile la o viaţă mai înaltă decât 
orice viaţă pe care o putem trăi numai cu puterile noastre, 
ce rost mai are să ne îndoim de dumnezeirea lui [Hristos şi 
să nu-L Sslăvim pentru tot ce ne-a învăţat şi pentru tot ce ne-a 
arătat in Persoana Lui şi pentru tot ce a făcut pentru noi 


51, P. Evdokimov, op. cit., p. 34. 

întrupându-Se, răstignindu-se și inălţându-Se la cer ca 'Pri- 
mul născut” la viaţa veşnică şi atotfericită pentru noi? O da- 
tă ce prin cuvântul Evangheliei ne unim cu firistos-Dum- 
nezeu care-l rosteşte, de ce să mai căutăm altceva? 
Isprăvind diaconul de citit pericopa evanghelică, preo- 
tul spune: “Pace ţie, celui ce ai binevestit”, adică celui ce ai 
citit Evanghelia, ai evanghelizat, ai făcut cunoscută vestea 
bună a mântuirii, sau a vieţii de veci în Hristos. Celui ce a 
citit Apostolul i-a spus numai 'Pace fie, cititorule”, sau "celui 
ce ai citit'. Despre Hristos pot grăi în biserică şi laicii, dar 
numai cu îndemnul preotului, către credincioşi de a lua 
aminte, de a acorda atenţie celui ce vorbeşte. Cuvântul lui 
Hristos însuşi e citit în biserică însă numai de preot, sau de 
diacon, dar şi de acesta numai cu binecuvântarea preotu- 
lui, pentru că Hristos e înfăţişat credincioşilor de persoana 
preotului, ca persoană trimisă, prin harul primit de sus, de 
la Dumnezeu, cum a fost trimis şi Hristos de Tatăl (In 15, 
21). Preotul nu mai spune acum: "Pace tuturor', ci numai 
'Pace ţie, celui ce ai citit“, sau "celui ce ai evanghelizat', 
pentru ca acela să continue să vorbească despre Hristos 
sau să rostească cuvântul lui Hristos şi după aceea prin 
fiinţa lui plină de pacea lui Hristos, pentru a exercita mai 
departe o înrâurire asupra credincioşilor, să arate şi mai de- 
parte convingerea că a citit însuşi cuvântul despre Hristos, 
sau al lui Hristos. Dacă nu se va dovedi în continuarea vieţii 
lui un om de pace, cum vor rămâne credincioşii care au 
auzit cuvântul despre Hristos sau al lui Hristos, citit de el, 
convinşi că el crede în acest cuvânt, crede în dumnezeirea 
mântuitoare a lui Hristos? Cuvântul citit despre lHristos sau 
al lui Hristos, din puterea lui Hristos, e urmat de răspunsul 
din partea comunităţii, care, după citirea Apostolului, cân- 
tă: "Aliluia, sau 'Lăudaţi-L pe Domnul Dumnezeu", iar după 
citirea Evangheliei se adresează direct lui Hristos cu lauda: 
'Slavă Ție, Doamne, slavă Ție”. Învățătura dată nouă de Fiul 
lui Dumnezeu cel întrupat sau înfăţişarea faptelor Lui mân- 

tuitoare, cu dragostea veşnică a lui Dumnezeu faţă de noi, 
arătată în ele, e un prilej de doxolodgie, de slăvire a lui 
Dumnezeu. 
Apropiindu-se apoi cu Evanghelia înălţată până la uşile 

împărăteşti, diaconul o predă preotului, iar preotul, săru- 
tând-o, o înalţă la rândul lui, binecuvântând cu ea poporul 
în semnul crucii cu partea ce are pe ea icoana învierii. Cru- 
cea şi învierea formează un întreg. Prin cruce s-a ajuns la 
înviere, prin inviere s-a încununat lucrarea lui Hristos pen- 
tru noi. Puterea lui Hristos cel răstignit şi înviat lucrează şi 
acum asupra noastră, făcându-ne să acceptăm crucea Lui 
care ne duce la înviere. Însuşi Hristos cel răstignit și înviat 
pentru noi ne binecuvintează prin preot. Apoi preotul așa- 
ză Evanghelia pe Sfânta Masă mai sus de antimis, care are 
zugrăvită pe el înmormântarea Domnului. De la Liturghia 
învăţăturii se trece acum la Liturghia jertfei lui Hristos. Sau 
aceasta este acum pe primul plan; jertfa nu mai e implicată 
in învăţătură, ascunsă în învăţătură, cum a fost în vremea 
activităţii propovăduitoare a lui Hristos. Dar antimisul rămâ- 
ne încă îimpăturit. La intrarea Domnului în Ierusalim încă 
nu se vedea sigur că va fi răstignit. Învățătura a fost pre- 
gătirea pentru jertfă şi înviere. 


6. Ectenia după citirea Evangheliei şi rugăciunile 
pentru cei adormiţi şi pentru cei chemaţi 


a) Antimisul, cu taina morţii lui Hristos biruitoare, nu se 
va desface decât după ieşirea celor chemaţi. Acum se mai 
face atât pentru ei, cât și pentru credincioșii care vor ră- 
mâne, o ultimă ectenie, un şir stăruitor de cereri a milei lui 
Dumnezeu şi a ajutorului Lui pentru trebuinţele generale 
ale vieţii. 

Stăruinţa în aceste cereri o arată comunitatea credin- 
cioşilor şi în faptul că rostește cuvintele "Doamne, miluieş- 
te' nu o dată, ca după cererile din ecteniile de la început, 
ci de trei ori, mai bine zis după prima şi a doua cerere o 

dată, apoi după celelalte, de trei ori. In aceasta se arată că 
cererile au devenit acum mai fierbinţi; comunitatea e hotă- 
râtă să nu lase pe Dumnezeu până ce EI nu le aude şi le îm- 
plineşte, ca văduva din Evanghelie, despre a cărei stăruinţă 
a spus Mântuitorul: "Dar Dumnezeu oare nu va face drep- 
tate aleşilor Săi care strigă către EI ziua şi noaptea şi faţă 
de care are îndelungă răbdare?" (Lc. 18, 7). Cei chemaţi şi 
cei care nu se pot împărtăşi încă pentru unele păcate grele, 
au motive speciale să ceară cu strigare stăruitoare mila lui 
Dumnezeu. Ei sunt asiguraţi de Mântuitorul, de îndelunga 
Lui răbdare, de faptul că Dumnezeu îi va face vrednici să 
treacă de la starea în care se află la alta, în care se pot îm- 
părtăşi. O pildă a stăruinţei în cererea milei lui Dumnezeu 
ni se dă în Ortodoxie prin rugăciunea necontenită către 
lisus, la care ajung nu numai monahii, ci şi unii credincioşi: 
'Doamne lisuse Hristoase, Fiul lui Dumnezeu, miluieşte-mă 
pe mine, păcătosul'. De aceea şi cei ce se pot împărtăşi 
simt adeseori îndemnul să-şi prelungească în mod mai 
stăruitor rugăciunea prin care cer mila lui Dumnezeu. Ei 
creează înlăuntrul lor, prin repetarea continuă a cererii mi- 
lei lui Dumnezeu, o stare de continuă dorinţă după aceas- 
tă milă, simţirea permanentă a trebuinţei milei Lui, o impri- 
mare a acestei trebuinţe în fiinţa lor. 

Pentru că sunt şi cei chemaţi și cei credincioşi încă îm- 
preună în biserică, preotul sau diaconul, dacă este şi aces- 
ta, începe această ectenie cu cuvintele: "Să zicem toți, din 
tot sufletul şi din tot cugetul nostru, să zicerm'. Chiar repe- 
tarea cuvântului 'să zicem' indică îndemnul la stăruirea în 
rugăciune. Apoi urmează două cereri îndreptate câtre Dum- 
nezeu la persoana a doua, în care se cere foarte stăruitor 
mila pentru diacon (sau preot), cât şi pentru poporul cre- 
dincios. În prima cerere toţi fac un apel stăruitor la Dum- 
nezeu, să le audă cererea şi să-i miluiască, arătându-şi nă- 
dejdea în EI ca în "Dumnezeul părinţilor”. În mila ce a ară- 
tat-o părinţilor lor, au temeiul nădejdii că Dumnezeu îi va 

milui şi pe ei. In prima cerere preotul cere mila o dată și 
credincioşii răspund sau se adresează şi ei lui Dumnezeu, 
cu "Doamne, miluieşte', tot o dată. 'Doamne, Atotstăpâni- 
torule, Dumnezeul părinţilor noștri, rugămu-ne Ție, auzi-ne 
și ne miluieşte". De la început se cere acum nu pacea, ci 
mila. Se cere lui Dumnezeu mila care nu dă numai o pace 
pentru viaţa de pe pământ, ci care prin jertfa Fiului Său ne 
dă mântuirea sau viaţa de veci. A trebuit o milă deosebit 
de mare â lui Dumnezeu câ să-L facă pe Fiul Său om şi 
Acesta să Se răstignească pentru noi, eliberându-ne din 
moartea veşnică adusă de păcat. De altfel, toată Liturghia 
este în fond o alternare a cererilor milei lui Dumnezeu şi a 
laudei aduse de noi Lui pentru mântuirea de care ne-a fă- 
cut parte prin jertfa Fiului Său. Mila lui Dumnezeu vine în 
forma a tot felul de daruri, dar culminează în dăruirea Tru- 
pului şi Sângelui lui Hristos spre biruirea morţii noastre. lar 
lauda noastră creşte continuu după orice dar sporit al Lui, 
însoţită şi din partea noastră de o dăruire şi mai mare. În 
ecteniile de la început se cerea mila o singură dată în cere- 
rea de la sfârșit şi printre alte bunuri: 'apără, mântuieşte, 
miluieşte' etc. Acum se cere chiar de la început mila. 

În a treia cerere, se cere mila de două ori, adică în mod 
stăruitor: 'Miluieşte-ne pe noi, Dumnezeule, după mare 
mila Ta, rugămu-ne Ție, auzi-ne şi ne miluiește'. lar poporul 
credincios răspunde cu un: "Doamne, miluieşte' întreit. În 
trei cereri următoare, deși nu se aminteşte mila, ea se pre- 
supune ca în toată ectenia, şi credincioşii răspund cu ace- 
laşi 'Doamne, miluieşte" întreit. Se cere (mila) pentru epi- 
scop, pentru conducătorii statului, pentru preoţi, monahi şi 
pentru toți frații cei întru Hristos", ba şi pentru ctitorii bise- 
ricii şi pentru toţi părinţii şi fraţii dreptcredincioşi care odih- 
nesc aici şi pretutindeni. Se îimbrăţişează cu generozitate şi 
în duh de solidaritate întreaga comunitate bisericească uni- 
versală, a celor trăitori pe pământ şi trecuţi din viaţa aceasta. 

Apoi se cere iarăşi în mod apriat "mila" lui Dumnezeu şi, 
legate de ea, “lăsarea şi iertarea păcatelor robilor lui Dum- 
nezeu, enoriaşi, ctitori şi binefăcători ai sfântului locaşului 
acestuia”. Mila e pusă la loc de frunte. Numai după ea sunt 
amintite şi viața, pacea, sănătatea, iertarea păcatelor, mân- 
tuirea şi cercetarea. 

După aceea se cere tot mila 'pentru cei ce aduc daruri 
şi fac bine în biserica aceasta, pentru cei ce se ostenesc și 
cântă" lui Dumnezeu în ea şi 'pentru poporul ce stă inainte 
şi aşteaptă de la Tine mare şi bogată milă". Mila o cere şi o 
aşteaptă tot poporul dreptcredincios. Se poate numi ecte- 
nia aceasta o ectenie a milei. 

Ecfonisul Îl numeşte şi el pe Dumnezeu milostiv, cum 
nu fusese numit în ecfonisele dinainte: “Că milostiv şi iubi- 
tor de oameni Dumnezeu ești şi Ţie slavă înălțăm: Tatălui 
şi Fiului şi Sfântului Duh, acum şi pururea şi în vecii vecilor. 
Amin“ Nu înălţăm slavă unui Dumnezeu în faţa Căruia tre- 
murăm ca în faţa unui stăpânitor atotputernic, ci unui Dum- 
nezeu milostiv, Căruia 1 se cuvine cea mai mare admiraţie 
și cea mai profundă laudă. De la cunoaşterea şi simţirea 
necuprinderii şi sfinţeniei lui Dumnezeu, prin care El ne ră- 
mâne încă oarecum neapropiat, ne-am ridicat la cunoaşte- 
rea lui Dumnezeu ca milostiv şi deci ca Unul care Se aplea- 
că la noi coborând din necuprinderea şi sfinţenia Lui ne- 
apropiată şi neatinsă de noi. E Dumnezeu care e mare prin 
faptul că Se umanizează. E un fapt arătat în întruparea Fiu- 
lui Său, în răstignirea Lui pentru noi, în învierea Lui, în uni- 
rea cu noi prin împărtăşanie, în ridicarea noastră lângă El 
pentru veci. 

În rugăciunea pe care o rostește preotul în acest timp, 
el zice iarăși: 'Doamne, primeşte această rugăciune stărul- 
toare de la robii Tăi şi ne miluieşte pe noi, după mulțimea 
milei Tale". 

Mila lui Dumnezeu s-a descoperit în bogăţia şi mărimea 
ei după ce s-a cunoscut din citirea Apostolului şi a Evan- 

gheliei coborârea lui Dumnezeu prin Fiul Său făcut om, la 
noi; dar ni se va face cunoscută deplin după ce Acesta va 
primi şi moartea pentru noi. Astfel această ectenie a milei 
începe să ne facă înţeleasă jertfa lui Hristos şi Euharislia ce . 
urmează. 

Mila lui Dumnezeu nu e numai un act exterior de dă- 
ruire a ceea ce 1 se cere de către cei ce au nevoie de cele 
cerute. Dacă ar fi numai atâta, nu ne-ar înduioşa aşa de 
mult. Când cineva aruncă urui cerşetor un ban, trecând re- 
pede pe lângă el, ca să nu fie incomodat de înfăţişarea lui 
suferindă, nu-şi arată încă participarea sufletească la sufe- 
rinţa aceluia. Mila lui a rămas încă foarte redusă. De abia 
când se opreşte îndurerat lângă cel în suferinţă, când stă 
de vorbă cu el, când se obligă la o angajare mai statornică 
a lui, când şi-l apropie aşa de mult, încât se face asemenea 
lui și pe acela îl face asemenea sieşi, mila şi-a atins dimen- 
siunile cu adevărat uimitoare şi vrednice de toată admira- 
ţia. Aceasta a făcut-o Fiul lui Dumnezeu pentru noi. S-a fă- 
cut asemenea nouă şi pe noi asemenea Lui, intrând într-o 
comuniune veşnică cu noi, făcându-ne împărați ca pe Sine 
pe noi, cei ce nu suntem nimic faţă de EI, dar care ne aflăm 
într-o adâncă suferinţă, iar aceasta chiar din vina noastră 
de a nu fi rămas lângă EI. De aceea actului Lui de milă tre- 
buie să-i corespundă o simţire adâncă de milă în EI însuşi. 
Dumnezeul Liturghiei nu e un Dumnezeu al raţiunii reci, ci 
al unei simţiri miloase, al unei participări la durerea celor 
ce suferă cumplit, în starea de adâncă decădere şi fără 
sens în care se află. Fiul lui Dumnezeu nu S-a întrupat nu- 
mai ca să ne înveţe, ci şi ca să moară pentru noi. 

Toţi cei inferiori Lui — şi toate creaturile Îi sunt infinit in- 
ferioare — ajung în mare nefericire când se despart de EI. El 
suferă pentru ei nu pentru că e lipsit şi El de bunurile de 
care sunt lipsiţi ei. Mila lui Dumnezeu nu e numai un gest 
exterior, unit cu o indiferenţă interioară, ci o participare 
lăuntrică la durerea acelora faţă de care are milă. E o 

adâncă taină în această putinţă a lui Dumnezeu de a par- 
ticipa la durerile făpturilor Sale. Poate că în inţelegerea ei 
ne-ar putea ajuta faptul că în trebuinţa făpturilor de a suferi 
prin despărţirea de EI se reflectă voinţa Lui de a le fi creat 
pentru comuniune cu EI, iar refuzul lor de a rămâne în 
această comuniune lasă neimplinită această ţintă a creării 
lor. Dar tocmai participarea lui Dumnezeu la suferinţa făp- 


_turilor Lui Îl îndeamnă să le dăruiască ceea ce le lipseşte, 


adică să Se dăruiască pe Sine însuși, şi, dacă ele voiesc să-L 
primească, prin aceasta să le vindece de durerile lor spiri- 
tuale şi trupeşti de care suferă. Aşa a rânduit Dumnezeu să 
fie raportul între Sine şi făpturile Sale; nu un raport între cel 
nesimţitor la durerile lor, care ştie doar teoretic, raţional, 
de viaţa lor concretă cu lipsurile care pot să se ivească în 
ea şi între aceste făpturi ce suferă din lipsa comuniunii cu 
EI, ci un raport viu, patetic, vibrant al ambelor părţi. Mila lui 
Dumnezeu e taina unui Dumnezeu viu, nu a unui dum- 
nezeu încremenit în nesimţirea lui. Rațiunea acestei taine e 
superioară raţiunii pe care o poate înţelege o speculație 
teoretică despre un dumnezeu monoton, lipsit de viaţă şi 
de conștiință. Este în ea raţiunea iubirii care uneşte interior, 
şi nu numai exterior, părţile capabile de iubire. E 'raţiunea 
mai presus de rațiune", cum îi zice Sfântul Maxim Mărturi- 
sitorul, înțelegând prin ea nu o lege a cugetării abstracte, 
schematice, ci pe cea ipostaziată în comuniunea treimică 
şi în Fiul lui Dumnezeu ca Persoană de o plinătate de viaţă 
care întrece conținuturile de viaţă ale oricărei persoane. Ea 
stă la baza faptei prin care Dumnezeu a creat lumea, O 
susţine şi o conduce la fericirea în sânul Lui. Ea e raţiunea 
iubirii unui Dumnezeu al Cărui Fiu S-a întrupat şi S-a răstig- 
nit din milă faţă de oameni, trăind ca ipostas dumnezeiesc 
al firii omenești toate spaimele şi chinurile morţii. Ea are 
nu numai milă, ci o bogăţie a milei, înțelegând prin ea bo- 
găţia simţirii, fără ca această simţire să fie trăită ca o forţă 
care Îl stăpânește fără voia Lui. 

Mila Lui o cerem, ceea ce înseamnă că depinde de voia 
Lui să ne-o dea, adică să participe la durerea noastră. Dacă 
n-ar fi capabil de ea, în zadar l-am cere-o, dar dacă n-ar fi 
în această milă şi voia Lui, iarăşi l-am cere-o în zadar, căci 
în acest caz n-am putea cere să trăiască interior mila faţă 
de noi, sau ar trăi-o fără voia Lui. Cu cât o cerem mai mult, 
cu atât arătăm că avem mai multă nevoie de mila unui 
Dumnezeu personal şi cu atât Se milostivește El mai mult 
de noi, conştient de nevoia re o avem de mila Lui. 

Un Dumnezeu al milei e un alt Dumnezeu decât al lega- 
lităţii raţionale, de neincovoiat. E un alt Dumnezeu decât al 
măreției aspre, al dreptăţii inflexibile, căreia îi este supus 
el însuşi, al stăpânirii cu neputinţă de a se înmuia, al unei 
stăpâniri care-l stăpâneşte şi pe care nu o stăpâneşte, al 
unei stăpâniri care nu poate fi obiectul celei mai înalte slă- 
viri pentru că nu e unită cu voia lui. E un Dumnezeu al mi- 
lei şi al iubirii, Care e mai tare decât orice stăpânire şi pu- 
tere, al fermităţii în delicateţe, al slavei bunătăţii coborâ- 
toare la cei ce suferă. Noi am golit slava, tăria, dreptatea, 
stăpânirea de acest conţinut al inimii, de această însușire 
care e mai presus de toate celelalte; ne-am îmbibat de ad- 
miraţie pentru măreţia rigidă, pentru stăpânirea fără inimă, 
fără libertate, pentru mândria distanţei. Le-am dat un con- 
ținut rigid prin păcatul egoismului, micşorând caracterul 
nostru de persoană liberă și dându-ne o trăsătură pe jumă- 
tate obiectuală. Şi acestea le-am proiectat asupra lui Dum- 
nezeu, neinţelegând cum poate fi un Dumnezeu slăvit în 
milă, tare în iubire, stăpânitor în vibrația liberă a inimii la 
durerile făpturilor. 

Un Dumnezeu al milei e un Dumnezeu al libertăţii, un 
Dumnezeu personal, în sensul plenar al cuvântului, iar lu- 
mea creată de EI e o creaţie liberă a Lui, chemată la liberta- 
tea deplină a Lui, o lume dăruită unor fiinţe cărora le poate 
ajuta să scape, dacă vor şi ele, din strâmtorări şi să se 
bucure de fericirea comuniunii chiar cu Sine Însuşi. Relaţia 

Lui cu lumea e o relaţie a vieţii, nu o relaţie a repetiţiei 
moarte, cum e in lumea panteistă construcţia celor mai 
multe sisteme filosofice schematice, abstracte. Omul cere 
lui Dumnezeu mila, pentru că ştie că EI il poate ajuta şi 
vrea să-l ajute, iar de sine ştie că poate fi ajutat, nefiind 
supus unor legi implacabile. EI ştie că prin milă Dumnezeu 
nu-i umileşte, căci EI însuși suferă cu sine. De aceea perso- 
najele tragediilor eline trăiau tragicul total, pentru că se 
mișcau într-un orizont filosofic panteist, neavând cui cere 
mila şi neputând fi scăpate de legile implacabile, fatale ale 
unei esențe lipsite de libertate, supusă unor legi inflexibile 
ce se repetă identic. A cere mila nu înseamnă a se umili, ci 
a se considera o fiinţă creată de un Dumnezeu capabil de 
milă, creată de un Dumnezeu liber, pentru a creşte prin iu- 
bire liberă în comuniune cu El. În concepţia creştină omul 
e văzut la treapta de partener al lui Dumnezeu. Între om şi 
Dumnezeu există nişte relaţii oarecum umane sau care pot 
deveni umane, ca între el şi semenii săi. lar cine socotește 
că se umileşte cerând milă nu va avea nici el milă, socotind 
că îi umilește pe cei cărora le arată mila. Relaţiile intre oa- 
meni devin în acest caz pur exterioare şi deci pline de as- 
prime, dar şi de neputinţă. Relaţiile între ei se sărăcesc, de- 
vin rigide, schematice, supuse unor legi generale ca între 
obiecte, chiar când sunt numite relaţii de egalitate şi drep- 
tate. "Supra-omul' lui Nietzsche, prin aroganţa şi cruzimea 
lui, e mult inferior omului complex şi bogat în conţinut su- 
fletesc şi puternic în voinţă şi milă. La fel, Dumnezeu cel 
milostiv e infinit mai vrednic de slavă decât o esenţă in- 
conştientă, guvernată de legi monotone. El e tare, pentru 
că dispune şi de voinţă. 

in această milă şi iubire a lui Dumnezeu mai presus de 
orice înţelegere, e dată forţa ce ţine pe oameni în unitate 
interioară, care face lumea din afară să slujească acestei 
unităţi. În mila lui Dumnezeu e dată şi capacitatea Lui de 
asumare a firii noastre capabile de cruce, deci capacitatea 

de a realiza unitatea interioară desăvârşită, dar neconfun- 
dată, între Dumnezeu şi oameni şi, prin ei, între Dumnezeu 
şi natura cosmică. Nu legile rigide sunt la temelia unităţii, 
ci iubirea lui Dumnezeu; şi unitatea între toate nu e desti- 
nată să rămână la nivelul acestor legi, ci ea devine o uni- 
tate interioară în care umanitatea şi cosmosul sunt trans- 
figurate duhovniceşte de Dumnezeu. Legile, cu asprimea lor, 
s-au ivit ca o formă minimă de unitate, ca o formă extremă 
a ei, neliberă, după ce făpturile conştiente au început să 
folosească libertatea în chip egoist pentru slăbirea unităţii 
dintre ele. Rațiunea care ţine şi ea toate in unitate are la 
temelia ei mila lui Dumnezeu, dar în milă raţiunea îşi atinge 
o formă superioară şi o putere superioară de a menţine 
unitatea între toate. 'Bunătatea lui Dumnezeu a acoperit 
cerurile”. 

b) Înainte de a slobozi pe cei chemaţi, se face uneori 
şi o ectenie pentru cei adormiţi, care se întemeiază tot pe 
mila lui Dumnezeu. Mila nu se poate limita numai la cei 
aflaţi încă în viaţa aceasta. Cerând mila lui Dumnezeu către 
noi, cei vii, ne gândim să o cerem şi pentru cei scumpi ai 
noştri, adormiţi în Domnul. La ei ne gândim şi la Proscomi- 
die, dar şi în alte cereri din Liturghie. Dar acum li se acordă 
o ectenie specială. 

De ce s-ar amâna rugăciunea pentru iertarea celor ador- 
miţi, dintre rudeniile celor chemaţi, până după botezarea 
lor? Ce vină au cei adormiţi că cei dintr-o rudenie cu ei nu 
s-au botezat încă, sau nu se pot împărtăși din cauza unor 
păcate personale grele? Dorinţa de a ajunge în comuniune 
cu cei adormiţi ai lor, care vor fi iertaţi, îi poate îndemna să 
se boteze mai repede, sau să se pregătească mai repede 
pentru Sfânta Împărtăşanie, prin pocăinţa de păcatele ce îi 
împiedică de la aceasta. 

Prima cerere din această ectenie coincide cu a treia din 
ectenia stăruitoare înfățișată mai înainte: 'Miluieşte-ne pe 
noi, Dumnezeule, după mare mila Ta, rugămu-ne Ție, auzi-ne 

şi ne milueşte”. În prima ei parte, cererea aceasta e luată 
din psalmul 50, în care David a cerut lui Dumnezeu mila 
iertării pentru păcatul adulterului şi al uciderii lui Urie. 
Având să cerem iertarea celor adormiţi ai noştri, ne rugăm 
pentru iertarea păcatelor noastre mai întâi. Căci cum am 
putea aștepta ascultarea rugăciunii noastre pentru iertarea 
celor adormiţi ai noştri, când noi înşine suntem întinaţi de 
păcate şi avem nevoie de mila şi iertarea lui Dumnezeu? 
Mila ce o cerem lui Dumnezeu pentru cei adormiţi ai noştri 
e totodată şi o milă a lui Dumnezeu față de noi. Căci nu 
putem fi deplin liniștiți când îi știm pe cei adormiţi ai noștri 
că au nevoie de iertarea lui Dumnezeu, şi noi putem face 
ceva pentru aceasta prin rugăciunile noastre. Dar dacă n-am 
cere mai întâi mila lui Dumnezeu pentru noi, ar însemna că 
ne socotim mai buni decât cei pentru care ne rugăm, că ne 
mândrim faţă de ei, în faţa lui Dumnezeu şi a conştiinţei 

“noastre, socotind că noi n-avem lipsă de mila Lui. Prin aceas- 
ta rugăciunea noastră s-ar face mai puţin ascultată de Dum- 
nezeu. Îi cerem lui Dumnezeu mila, ca să ne putem ruga 
pentru alţii. 

De abia după ce preotul înalţă în numele nostru şi al lui 
această cerere lui Dumnezeu, şi comunitatea credincioşilor 
răspunde cu un întreit: "Doamne, miluiește', trece tot in nu- 
mele nostru şi al lui la cererile propriu-zise pentru cei ador- 
miţi, cu precizarea celor aşteptate pentru ei de la mila lui 
Dumnezeu. Întâi se roagă pentru odihna sufletelor lor, po- 
menindu-i cu numele, şi pentru iertarea a toată greşeala lor 
cea de voie şi cea fără de voie. Nu pot avea odihnă sufle- 
tele celor adormiţi atât timp cât ele sunt chinuite de amin- 
tirea păcatelor săvârşite şi nu primesc de la Dumnezeu un 
semn al iertării de aceste păcate. Şi se cere nu numai 
iertarea păcatelor săvârşite cu voia, ci şi a celor săvârșite 
fără de voie, pentru că n-au pus în lucrare, spre ocolirea pă- 
catului, puterea voii ce li s-a dat. Mergând cu precizarea 
mai departe, preotul se roagă apoi pentru aşezarea sufle- 

telor celor adormiţi acolo unde drepții se odihnesc. Se cere 
adică o împărtăşire de odihna de care se bucură drepţii, de 
odihna comuniunii cu ei. Nu se poate odihni cineva în sine 
însuşi, în singurătatea sa, până nu este primit în comuniu- 
nea celor drepţi şi, prin ei, în comuniunea cu Dumnezeu. 
Cel lăsat la o parte din această comuniune are motive să 
creadă că i se intâmplă aceasta pentru că e nevrednic de 
acea comuniune, pentru că nu e capabil să comunice cu 
adevărat şi intim cu Dumnezeu și cu ceilalţi. De abia odih- 
na in această comuniune le dă celor adormiţi asigurarea 
deplină că au fost iertaţi, deci le poate odihni conştiinţa. 
Apoi, numai în leagănul dragostei altora se poate odihni ci- 
neva "in sânul lui Avraam", unde se află impreună toţi sfinţii 
şi unde se bucură fiecare de mângâierile celor mulţi. Căci 
odihna aceasta nu e o odihnă statică, ci o comunicare de 
atențţii și de mângâieri. 'Sânul lu Avraam", ca strămoș al lui 
Hristos ca om, e Hristos însuşi, spune Sfântul Atanasie. 
Într-o altă precizare, preotul cere mila lui Dumnezeu ca 
prin această milă să le facă parte de Împărăţia cerurilor şi 
de iertarea păcatelor. E bine ca înainte de orice am voi să 
cerem, să cerem întâi mila lui Dumnezeu, sau după orice 
cerere am face, să arătăm că aşteptăm împlinirea ei de la 
mila lui Dumnezeu. Acum se precizează că odihna pe care 
o cerem pentru cei adormiţi nu este o stare negativă, de 
neactivitate, ci o bucurie de Împărăţia cerurilor, care e co- 
muniunea tuturor şi e plină de toate bunătăţile spirituale: 
cunoaşterea lui Dumnezeu Cel iubitor, frăţietate atentă 
desăvârşită, slavă de care se bucură fiecare de la Dum- 
nezeu şi de la toţi, bogăţie spirituală desăvârşită. Odihna 
aceasta e viaţă, dar o viaţă scăpată de activitatea plină de 
griji pentru cele ale trupului, pentru cele trecătoare ale lu- 
mii acesteia. E o viaţă în care gustăm, simţim, ne asimilăm 
toate bunătăţile spirituale care se revarsă din Dumnezeu și 
din comuniunea cu semenii cu care suntem uniţi în Dum- 


nezeu. 

De acestea însă nu putem avea parte până ce nu sun- 
tem iertaţi de păcate. Căci păcatele neiertate ne tulbură 
conştiinţa, ne opresc să privim cu ochii limpezi şi netemă- 
tori la cei aflaţi în Împărăţia iubirii, stingheresc comuniu- 
nea deplină, care este esenţa Împărăției cerurilor. Când ne 
preocupăm de cei adormiţi, accentul cel mai stăruitor îl 
punem pe cererea iertării pentru păcatele lor, pentru că ei 
nu mai pot face nimic pentru obţinerea acestei iertări; nu 
mai pot curăţi prin fapte bune drumul de la sufletul lor la 
sufletul celor cărora le-au greşit. Căci nici ei nu mai au posi- 
bilitatea de a-şi arăta mila faţă de cei nedreptăţiţi de ei, 
care poate au suferit din pricina lor urmări ce durează încă, 
nici aceia nu mai au nevoie de faptele lor de milostenie. 

Şi această stare de neputinţă a lor nu trezeşte, mai mult 
decât starea celor din viaţă, mila noastră? Dacă noi avem 
nevoie de mila lui Dumnezeu, cum n-ar avea cu atât mai 
mult ei? De aceea ne rugăm pentru cei adormiţi, cerând 
mai întâi mila lui Dumnezeu faţă de noi. Mila lui Dumnezeu 
faţă de noi mişcă cu atât mai mult mila noastră faţă de cei 
adormiţi, legaţi oarecum în neputinţa lor. În mila noastră 
față de ei, ca faţă de unii semeni aflaţi în extremă neputin- 
ță, se mişcă vibrația cea mai autentic umană. Ei sunt într-un 
fel oarecare în groapa unei extreme împuţinări a existenţei. 
in mila noastră faţă de ei se pune în mișcare coarda cea 
mai sensibilă a omenescului nostru, 

De aceea înălțţăm cererea iertării lor de păcate câtre 
Hristos, Împăratul cel fără de moarte şi Dumnezeul nostru, 
căci în calitate de Împărat al existenţei, care e una cu cea 
de Împărat nemuritor, El le poate da iertarea ca ridicare din 
puţinătatea existenţei, din groapa existenţială în care se gă- 
sesc. Hristos e Împăratul cel fără de moarte şi ca om prin 
învierea Lui din morţi; umanitatea Lui s-a umplut în această 
desăvârșită unire cu Dumnezeu de toată plinătatea vieţii, 
care ca atare este şi fără de moarte. Dar trăiește ca om şi 
mila faţă de fraţii Săi. Hristos iertându-le păcatele, îi ridică 

i la comuniunea cu Sine, la bucuria în El de plinătatea Lui de 
| viaţă, deci şi de nemurire. Unit cu o esenţă, ori te topeşti 
în ea, ori te plictiseşti (Origen). Dragostea unei persoane, 
cu deosebire a lui Dumnezeu, ţine veşnic şi e veşnic nouă; 
i ea te odihneşte în veci. 
1 La această întreită cerere, comunitatea credincioşilor nu 
f răspunde numai cu un "Doamne, miluieşte' nedefinit, ci cu 
| 'Dă, Doamne”, adică: Revarsă, Doamne, peste ei bogăţia ne- 
| sfârşită a Împărăției şi a vieţii nemuritoare şi odihna în ea. 
| Aceste cereri preotul le încheie cu o rugăciune în care 
se arată şi mai în amănunt cele cerute de la Dumnezeu 
| pentru ei. El cere lui Dumnezeu să odihnească sufletele 
| adormiţilor robilor Săi, pe care îi menţionează cu numele, 
l în loc luminos, în loc de verdeață, în loc de odihnă, de 
| unde a fugit toată durerea, întristarea și suspinarea'. Şi o 
cere aceasta adresându-se lui Hristos prin cuvintele: 'Dum- 
nezeul duhurilor şi a tot trupul, Care ai călcat moartea şi pe 
diavol ai surpat şi ai dăruit viață lumii Tale". 'Locul luminat" 
e zona spirituală a înţelesurilor totale şi depline ale existen- 
ţei, ale rostului ei, care iradiază din soarele Hristos; "locul 
de verdeaţă' e zona spirituală a vieţii pururea proaspete şi 
neobosite sau neveştejite, pentru că niciodată nu se împu- 
ţinează; "locul odihnei, de unde a fugit durerea, întristarea 
şi suspinarea', e vieţuirea plenară, fără ştirbiri, fără simţirea 
nici unei lipse. Cuvintele din urmă sunt în Apocalipsă 21, 
4. Expresia "locul de verdeaţă' e o aluzie la pomul vieţii, 
'ale cărui frunze sunt spre tămăduirea neamurilor” (Apoc. 
22, 2) şi care e mereu verde pentru că se află lângă râul şi 
apa vieţii (Apoc. 22, 1). lar expresia 'loc luminat” îşi are te- 
meiul în Apoc. 21, 23, în care se spune că cetatea viitoare 
a neamurilor 'nu va avea trebuinţă nici de soare, nici de 
lună, ca să o lumineze, căci slava lui Dumnezeu a luminat-o 
şi făclia ei este Mielul'. Blândeţea şi duhul de jertfă ale Mie- 
lului vor descoperi şi vor întreţine adevăratul sens al existen- 
ţei. Ele vor copleşi şi vor transfiqura nu numai viaţa inter- 

personală a oamenilor, ci şi cosmosul material, ca mijloc 
de comunicare între ei, pierzând trăsătura de zid între ei, 
de motiv de luptă. 

_ Uscăciunea morţii sau a extremei puţinătăţi a existenţei 
va fi tămăduită de apa pururea curgătoare şi pururea proas- 
pătă şi nouă a vieţii. Cei ce vor fi aşezaţi lângă ea vor bea 
din ea şi se vor odihni în verdeaţa întreţinută de ea, lângă 
pomul vieţii şi în lumina deplinei şi nesfârşitei înţelegeri ce 
va iradia din plinătatea de viaţă şi de sensuri şi din blânde- 
țea Mielului şi din dragostea Lui, pe care El Şi-a dovedit-o 
lăsându-Se înjunghiat pentru noi şi retrăind veşnic această 
dragoste care a mers până la jertfă. 

Viaţa aceasta deplină nu o poate da decât Cel ce a 
călcat moartea, prin care se știrbea şi se omora viaţa; Cel 
ce a biruit pe diavolul care trăgea creaturile conştiente de- 
parte de Dumnezeu, izvorul vieţii; Cel ce a dăruit pentru 
veci viaţa infinită lumii, încăpută în umanitatea Sa; Cel ce 
le-a făcut acestea ca Unul ce e mai tare decât toate duhu- 
rile, fiind Creatorul lor, dar şi decât trupul, pe care l-a putut 
de aceea asuma, elibera de moarte și umple de viaţă pen- 
tru veci. 

Dar ca să se poată odihni în lumina şi dragostea Mie- 
lului și în verdeaţa pururea proaspătă a pomului vieţii, cei 
adormiţi au trebuinţă de iertarea a toată greşeala. Căci 
amintirea oricărei greşeli neiertate e ca un ghimpe care je- 
nează fiinţa lor, neingăduindu-i deplina bucurie de viaţă. De 
aceea se cere iertarea a toată greşeala ce au săvârşit ei fie 
cu cuvântul, fie cu fapta, fie chiar numai cu gândul. Căci 
orice greşeală a tulburat pe alţii şi-i poate menţine în tul- 
burare, cum l-a tulburat şi îl ţine în tulburare şi pe cel ce a 
săvârşit-o, stânjenind şi deci împuţinând viaţa şi în cel ce a 
greșit, şi în cei cărora le-a greşit, până nu e iertată, şi ca ata- 
re slăbind dragostea unificatoare care susţine fericirea în 
Împărăţia cerurilor. Nimic impur nu poate intra în acea Îm- 
părăţie a iubirii având izvorul în Treime. 

lar în ecfonis, preotul afirmă şi mai direct credinţa că 
Hristos însuşi este “invierea şi viața şi odihna adormiţilor 
robilor Tăi'. El e 'locul luminat”, "locul de verdeață”, "locul 
de odihnă”, de la Care nu vine durere şi întristare şi suspi- 
nare. Căci de la EI vine numai dulceaţă, bucurie şi fericire, 
căci e numai dragoste şi mângâiere. El e apa şi pomul vie- 
ţii, el e Mielul care nu-i alungă pe oameni ca o fiară, ci adu- 
nă lângă tronul Său de slavă, dar de slava iubirii şi a jertfei 
pururea retrăite pentru oameni, pe toţi. Persoana lui Hristos 
e lumina, viaţa şi odihna. Persoana Lui e lumina înţelesuri- 
lor totale şi nesfârşite. Din ea izvorăşte viaţa fericită şi iubi- 
toare, pururea nouă şi neîmpuţinată. EI cu dragostea Lui ne 
odihneşte, cu blândeţea Lui fermă alungă orice grijă şi te- 
mere de la noi. Nu zicem nici numai că: "in Tine e învierea, 
viața și odihna', ci "Tu ești învierea, viața și odihna ador- 
miților robilor Tăi', sau “Tu ca Persoană eşti învierea, viaţa 
şi odihna”. Persoana Lui e taina supremă care ne fericește, 
Ea însăşi este viaţa, lumina, bucuria, odihna pentru cele- 
lalte persoane. Şi deşi suntem 'robi' ai lui Hristos, acest 
Stăpân Se face viaţa noastră, nu caută să Se folosească de 
a noastră. S-a făcut Miel blând şi jertfit la dispoziţia noas- 
tră, ca să-L mâncăm şi să ne facem ca El, unindu-ne deplin 
cu EI. Lui 1 se cuvine slava, nu unor locuri impersonale. Co- 
muniunea supremă a Persoanelor treimice e râul şi apa vie- 
ţii noastre, a dragostei dintre noi. 

'Că Tu eşti invierea şi viața și odihna adormiţilor robilor 
Tăi (N.), Hristoase, Dumnezeul nostru, şi Ție slavă înălțăm, 
impreună şi Celui fără de început al Tău Părinte şi Prea- 
sfântului şi Bunului şi de viață Făcătorului Tău Duh”. Hristos 
este invierea, viaţa şi odihna noastră pentru că e unit după 
fiinţă cu Tatăl cel fără de început şi cu Duhul Său de viaţă 
făcător. Dacă Tatăl nu are început, nu are nici sfârșit, şi 
această viaţă fără de sfârșit o comunică nu numai Fiului 
Său prin naşterea dinainte de veci, ci şi celor pe care-i înfiază 
datorită faptului că se unesc cu Fiul Lui cel Unul Născut 

devenit om. Dar nu o viaţă impersonală fără de început îi 
face fericiţi pe alţii, ci o Persoană, Care e Tatăl prin exce- 
lenţă al existenţei. O viaţă impersonală n-ar da viaţă din 
iubire unui Fiu şi deci, o dată cu ea, fericirea; n-ar da viaţă 
unui Fiu la fel de conștient din veci, deci capabil din veci 
să trăiască această fericire, ci unei forme de existenţă la fel 
de impersonală, sau trecător personală a vieţii. Fiul cel per- 
sonal e viaţa celor în care Se sălăşluiește, pentru că e unit 
după fiinţă şi cu Duhul de viaţă făcător, adică cu Duhul per- 
sonal suprem, Care e făcător de viaţă în libertate, sau dă- 
ruitor de viaţă din dragoste unor alte persoane conştiente 
de această dăruire, nu iradiant fără voie al unei alte forme 
de viaţă neliberă şi inconștientă sau trecător liberă şi con- 
ştientă. Duhul e deschizătorul suprem al nostru pentru via- 
ţa nemuritoare, curăţitorul nostru de păcatele egoismului; 
El ne aduce elanul vieţii neobosite în comuniune. 

Numai unui astfel de Dumnezeu personal, sau triper- 
sonal, l se poate aduce slavă şi mulţumire. Numai El Se 
poate bucura de slava ce 1 se aduce, fiind conştient de 
acest act al nostru prin care Îl recunoaştem ca plin de slavă 
şi ne bucurăm de EI. 

Adormiţii sunt robii lui Hristos, căci sunt făpturile unui 
Dumnezeu liber şi tocmai de aceea îi poate şi mântui. Dar 
cu toate că sunt robi, Hristos Se face învierea şi viața lor, 
unindu-Se cu ei. Prin aceasta Se face egal cu ei. Sunt robi 
prin creaţie, dar fraţi prin unirea Lui cu ei. Robi de preţ 
infinit, căci sunt ridicaţi la viaţa eternă în Dumnezeu prin 
jertfa de valoare infinită a Fiului lui Dumnezeu. Robul vaio- 
rează cât s-a dat pentru el. Şi fiecare rob e valoros în parte. 
De aceea fiecare e pomenit cu numele lui, nu toţi la un loc, 
ca o masă anonimă. Cerându-ie acestea pentru scumpii 
noştri adormiţi, adâncim în noi înşine gândul la ele, dorinţa 
după ele, mai bine zis dorinţa de a ne uni cu Hristos în Care 
le avem pe acestea. Când cerem lui Dumnezeu daruri pen- 

tru alţii, le primim şi noi înșine, pentru că le preţuim şi le 
dorim ca bunuri de mare valoare. | 

În încheiere, preotul cere lui Hristos pentru cei adormiţi 
nu numai odihna, ci 'veșnica odihnă" şi 'vveșnica pomenire"; 
"Veşnică odihnă dă, Doamne, sufletelor adormiţilor robilor 
Tăi şi le fă lor veșnică pomenire". lar cei de faţă răspund, 
cerând şi ei 'veşnica pomenire', de trei ori, lui Dumnezeu 
cel în Treime, în amintirea crucii lui Hristos prin care a ve- 
nit viaţă la toţi cei ce cred în dragostea mântuitoare a Fiului 
lui Dumnezeu, Care S-a jertfit pentru oameni. O poate cere 
aceasta numai unui Dumnezeu, Care este: Tatăl fără de în- 
ceput, deci şi fără de sfârşit; şi Fiul Lui născut din veci şi 
fără de sfârşit, Care a dat prin învierea trupului asumat de 
El aceeași viață veșnică, fără de sfârșit, întinzând această 
viaţă şi la cei ce se alipesc de El prin credinţă; și Duh bun 
şi de viaţă făcător, deci Duhul care nu-Şi poate dezminţi bu- 
nătatea dând o viaţă trecătoare, fiind din Sine veşnic de 
viață făcător. | 

Dar viaţa aceasta veşnică o dă Dumnezeu celor ce se 
deschid prin credinţă Fiului Său, înviat ca om pentru veci, 
numai dacă se gândește la fiecare din ei cu numele lui, în 
veci. Căci a pomeni pe cineva înseamnă a trimite spre 
acela un curent de viaţă. lar a-l pomeni neîncetat şi în veci 
inseamnă a trimite spre el un curent neîntrerupt şi veşnic 
de viaţă. A pomeni în veci înseamnă deci a ţine veşnic în 
viaţă pe cel pomenit. Cu cât pomenești mai des și mai mult 
pe cineva, cu atât îţi devine mai familiar, cu atât îţi întipă- 
rești mai mult în existenţa ta chipul lui viu. 

Şi pomenirea deasă a cuiva, împreună cu voinţa de a-l 
pomeni veșnic, este semnul unei iubiri care tinde să du- 
reze veşnic. Te obişnuieşti a te gândi la el permanent, încât 
nu mai poţi să exiști fără să-l pomeneşti. Nu e iubire care 
să nu se vrea veşnică și deci nu e fiinţă subzistentă care să 
nu vrea să facă nemuritor pe cel iubit şi care să nu vrea să 
rămână ea însăşi nemuritoare, dar întipărită de amintirea 

celor pomeniţi şi deci legată cu ei. 'lubirea, cum a demon- 
strat atât de bine Gabriel Marcel, este o putere care nemu- 
reşte; a spune: 'eu te iubesc', înseamnă a spune: 'nu vei 
muri'52, Dar iubirea aceasta pe de o parte poartă un curent 
de viaţă spre cel iubit, pe de alta se hrănește din credinţa 
în Cel nemuritor. Atunci Cel veşnic existent şi veșnic iubi- 
tor, deci Dumnezeu, Se îndură să ţină veșnic în amintire şi 
deci şi în viaţă pe cineva. Nu poate Dumnezeu lăsa să dis- 
pară în neant pe cel la care Se gândeşte cu iubire. Dar și 
noi, cerând lui Dumnezeu cât mai des pomenirea celor 
dragi ai noştri, Îl putem face pe Dumnezeu ca din milă şi 
iubire faţă de noi să-Şi întindă mila și iubirea şi faţă de cei 
pe care-i cerem pomeniţi de EI. În afară de aceasta, pome- 
nindu-i cât mai des îi putem ţine aproape neîncetat în 
amintire, sporindu-ne iubirea faţă de ei. Şi numai dacă vom 
exista veşnic şi noi, îi vom putea ţine şi pe ei veşnic în 
amintire, cerând şi lui Dumnezeu să-i pomenească veşnic, 
Astfel când cerem 'veșnica pomenire' a celor dragi ai noştri 
de către Dumnezeu, mărturisim că vom dura și noi în veci 
prin Dumnezeu şi-l cerem aceasta, ca să ne putem bucura 
de existenţa lor şi de iubirea între noi şi ei, veşnic. 

A pomeni pe cineva în veci înseamnă a ţine numele lui 
neuitat în memorie, deci, într-un fel, în fiinţa proprie. Şi 
prin nume, a-l ţine pe acela însuşi legat de fiinţa noastră. 
Când numele rostit nu se îndreaptă spre un gol, ci spre 
cineva, şi acel cineva se simte atenţionat prin numele lui 
rostit de cineva, se simte şi el mişcat, deci întărit în viaţă 
de către cel care-l pomeneşte. 

Persoana e fiinţa care e ţinută minte de alte persoane 
și ţine minte cu deosebire alte persoane. De aceea are şi 
un nume. Numele meu sunt eu pentru alţii. Pentru mine 
sunt 'eu'. O persoană nu vrea şi nu poate uita în veci altă 
persoană şi nu vrea să fie uitată în veci. Se arată în aceas- 


52. La P. Evdokimov, op. cit., p. 50. 

a 


ta că persoanele sunt destinate să existe în veci. Deci şi 


Dumnezeu dacă există în veci, nu poate uita în veci per- 


soanele. Numai animalele şi lucrurile se uită. Dumnezeu va 
uita în veci pe cei ce nu au făcut voia Lui şi nu s-au căit de 
aceasta. Faptul că cerem să-i pomenească în veci pe cei 
scumpi ai noştri înseamnă că-l cerem o pomenire care-i 
fericeşte. Într-un fel Dumnezeu îi știe şi pe cei ce nu au 
crezut în EI şi nu au făcut voia Lui. Prin aceasta îi ţine şi pe 
ei în existenţă, dar nu în fericire, ci într-o existenţă slăbită 
şi nefericită. EI le zice acestora: "Duceţi-vă de la Mine“, nu: 
"pieriţi”. El îi ştie, dar nu Se gândeşte la ei. Aceasta înseam- 
nă că nici o persoană nu piere total. Chiar faptul că nu pu- 
tem uita niciodată răul făcut de noi vreunei persoane, dacă 
nu ne iartă, este o dovadă că dorim să fim iertaţi cândva de 
persoana căreia i-am făcut rău și că deci ea păstrează, pen- 
tru conştiinţa noastră, o existenţă veşnică, dar că şi noi 
avem 0 existenţă veşnică neuitată de ea. 

Dar numai Dumnezeu poate ţine pe cineva veşnic în 
memoria Sa, iar noi o putem face numai uniţi cu Dum- 
nezeu. Căci numai Dumnezeu e veşnic existent prin Sine, 
pe când noi putem dura veșnic numai uniţi cu Dumnezeu. 
Când noi vrem să ţinem veşnic minte pe cineva, arătăm prin 
urmare că vrem să trăim veșnic, ceea ce nu se poate decât 
prin Dumnezeu. Deci ne manifestăm credinţa în veșnica 
existenţă a lui Dumnezeu cel personal și a noastră în EI. 

Dar preotul nu cere numai lui Dumnezeu să-i pome- 
nească pe cei adormiţi, ci exprimă şi voinţa de a fi pome- 
niţi de cei vii, 'din neam în neam": "Pomenirea lor din neam 
în neam”. Părinţii vor transmite copiilor lor pomenirea pă- 
rinţilor lor şi aşa mai departe. Dacă nu vor putea fi reţinute 
numele lor în mod deosebit, e o datorie lăsată de o gene- 
raţie celei următoare de a-i pomeni măcar cu titlul general 
de 'strămoşi'. Suntem datori să ţinem în noi pomenirea 
înaintaşilor, a părinţilor, a fraţilor, a strămoşilor, în voinţa de 
a-i întâlni pe toţi, de a fi cu toţi în împărăţia cerurilor, ca o 

prezenţă vie, neuitată, a întregului trecut, a întregii istorii în 
ceea ce au avut bun factorii ei umani. Această pomenire dă 
o valoare veșnică realizărilor bune din istorie. Nimic nu se 
va pierde în uitare, totul va fi retrăit şi adâncit veşnic în 
semnificaţia sa într-o viaţă eternă. Pomenind pe strămoși, 
ne arătăm recunoştinţa faţă de cei prin care Dumnezeu ne-a 
adus la existenţă. 

Dar o dată ce urmașii din prima sau a doua generaţie i-au 
pomenit pe înaintaşi şi au cerut lui Dumnezeu să-i pome- 
nească, după numele lor, iar 'strămoşii', în general, rămân 
distincţi în veci după numele lor în amintirea lui Dum- 
nezeu, căci urmaşii din prima şi a doua generaţie vor ruga 
pe Dumnezeu să-i ţină în veşnica Lui pomenire după nu- 
mele lor, urmaşii din generaţiile viitoare Îi readuc lui Du- 
mnezeu numai cererea de a nu uita pe cei pentru care ante- 
cesorii lor s-au rugat să-i ţină în memoria Lui cu numele. 

Cererea adresată lui Dumnezeu de a pomeni după nu- 
mele lor în veci pe cei adormiţi, afirmă credinţa în persis- 
tenţa eternă a fiecărei persoane prin pomenirea ei veșnică 
de către Dumnezeu. E afirmată cu hotărâre identitatea 
“eternă a fiecărei persoane, şi această identitate eternă nu 
poate fi susținută decât de Dumnezeul personal, identic şi 
EI în veşnicie. Numai o Persoană identică preţuieşte per- 
soanele în identitate a lor. Căci menţinerea celorlalte per- 
soane în memoria unei persoane, şi deci credinţa în per- 
sistenţa lor eternă, depinde de identitatea proprie. O per- 
soană umană ce le ţine pe acelea în amintire arată că va 
rămâne veşnic identică, şi prin aceasta afirmă veşnicia cu 
adevărat personală a lui Dumnezeu, Care nu poate exista 
fără milă şi fără dragoste eternă faţă de persoanele create 
de EI. 

Cerând lui Dumnezeu pomenirea veşnică a unor per- 
soane, arătăm nu numai valoarea eternă a acelor persoane 
şi voinţa noastră de iubire netrecătoare a lor, ci şi răspun- 
derea noastră pentru eternitatea lor fericită; afirmăm că şi 

de noi depinde eternitatea lor fericită. Ne gândim la pri- 
virea cu care ne vor întâmpina veşnic dacă nu vom fi făcut 
şi noi ceea ce putem pentru asigurarea sau sporirea lor în 


fericirea eternă. De aceea se spune în Viaţa Sfântului Paho- - 


mie că sufletul este întâmpinat când iese din trup în primul 
rând de rudeniile lui. 

Natura nu menţine aceleaşi individuaţiuni, căci este in- 
diferentă faţă de ele, şi acelea nu-și dau seama de valoarea 
existenţei lor; natura menţine numai specii identice, în ba- 
za unor legi cărora le este supusă fără voia ei. 

Teoriile incarnaţioniste au o poziţie ambiguă, neclară în 
problema persoanelor, conformă cu doctrina lor ambiguă 
în privinţa caracterului personal al esenței fundamentale a 
realităţii. Individuaţiunile reîncarnate nu au conştiinţa iden- 
tităţii lor, pentru că nu au o astfel de identitate. Aceste 
teorii nu sunt în stare să ne spună clar ce se menţine din 
fostele încarnări ale unei individuaţiuni. Se menţine un eu 
identic? Dar atunci, de ce nu e conştient de sine în toate 
încarnările sale? De cele mai multe ori ele afirmă reîncar- 
nările nu numai în cadrul aceleiaşi specii, ci le extind din- 
colo de graniţa aceleiași specii umane, în animale, sau în 
ființe superioare, până la contopirea lor în esenţa funda- 
mentală, ca să pornească din nou şirul reincarnărilor, înce- 
pând de la cele mai strict materiale. 

Nu vedem aici o deosebire clară între esenţa funda- 
mentală şi natură; totul este supus unei legi ciclice de veş- 
nică manifestare a esenței fundamentale în unele indivi- 
duaţiuni trecătoare, identice ca specii, sau în esenţa lor ge- 
nerală, dar nu ca persoane. 

Persoanele destinate a rămâne în veci nu pot fi decât 
creaturile libere ale unui Dumnezeu personal, nu emana- 
ţiile nelibere ale unei esențe supuse acelorași legi. 

Cum mai poate cere şi cui poate cere aderentul unei 
astfel de teorii 'veşnica pomenire" a unor fiinţe dragi? Mai 
poate cere pomenirea unor astfel de persoane cu numele 

lor, când o dată cu noile lor reincarnări își schimbă şi nu- 
- mele? Permanenţa numelui indică permanenţa persoanei. 
“Numai persoanele cerând veşnica pomenire pe nume a 
unei persoane, afirmă valoarea ei eternă în identitatea ei 
proprie. Şi numai persistența persoanelor explică şi înte- 
meiază iubirea între ele. Plantele n-au nume proprii şi nici 
animalele nu sunt distinse în cadrul speciei după numele 
lor, de către o mare comunitate, ci cel mult de una sau 
două persoane care le au într-o apropiere deosebită. Ele nu 
se recomandă din proprie iniţiativă, altor şi altor oameni, 
cu atât mai puţin între ele. De aceea ele nici nu sunt desti- 
nate să răspundă oricui când sunt chemate pe nume. 
Omul se trezeşte de timpuriu la identitatea conştientă 
a sa, prin conştiinţa ce o ia despre numele cu care e che- 
mat. De aceea s-a spus de către unii teologi că însăşi adu- 
cerea lui la existenţă de către Dumnezeu e şi o venire a lui 
la existenţă prin chemarea lui pe nume de către o altă per- 
soană, şi anume de către Persoana supremă, creatoare. Un 
temei pentru aceasta s-ar putea vedea în faptul că e posi- 
bil ca şi copilul să răspundă în sinea lui la chemarea pe 
nume încă înainte de a putea vorbi, îndată ce a auzit de 
mai multe ori că e chemat cu un anumit nume, destinat lui. 
c) După ecteniile pentru cei adormiţi, urmează ieşirea 
celor chemaţi, care se face şi ea printr-o ultimă rugăciune 
pentru ei. În primele cinci-şase veacuri ieşeau pe rând cele 
două clase de catehumeni (sau cei chemaţi), adică cei care 
aveau încă de urmat un curs de instruire în învăţătura 
Bisericii şi cei în preajma botezării, şi cele trei clase de pe- 
nitenţi. În textul actual al Liturghiilor bizantine figurează 
numai rugăciuni pentru cele două categorii de catehumeni. 
Dar rugăciunea pentru cei care aveau să se boteze la Paşti 
s-a păstrat numai în 'Liturghia Darurilor înainte sfinţite': 
'Câţi sunteţi pentru luminare (pentru Botez), apropiaţi-vă. 
Rugaţi-vă, cei pentru luminare'. "Scopul participării catehu- 
menilor la Sfânta Liturghie mărginindu-se ia instruirea lor în 

adevărurile credinţei şi de viaţă iati nu mai era nici un 
motiv să rămână mai departe în biserică, la Taina Sfintei 
Jertfe'59. 

Preotul Petre Vintilescu găseşte că acest ritual de ieşire 
a catehumenilor nu mai are nici un sens: 'Fapt este că 
acest ritual nemaicorespunzând nici unei realităţi din viaţa 
bisericească actuală, el rămâne nu numai fără înţeles pen- 
tru credincioşi, dar chiar fără obiect pentru liturghisitori, 
care sunt obligaţi să se roage (în taină) ca Dumnezeu să 
facă vrednici de baia Botezului o categorie inexistentă de 
asistenţi, pe care mai înainte i-a îndemnat la rugăciune, iar 
după aceea, la plecarea capetelor, la ieşirea din biserică. 
Deci, deşi în favoarea menţinerii ritualului de la finele Litur- 
ghiei catehumenilor s-au făcut diverse consideraţii senti- 
mentale, totuşi nu se poate contesta caracterul ei anacro- 
nic şi că, găsindu-se golit de sens, prezenţa lui în Sfânta 
Liturghie de astăzi nu este decât efectul unei legi sau al 
unui proces mecanic de aşa zisă 'succesiune ereditară litur- 
gică'5+. 

Dar aceasta ar însemna să înlăturăm şi numele de 'Li- 
turghia catehumenilor', sau 'a celor chemaţi”. 

Noi socotim că nu numai consideraţii istorice pledează 
pentru menţinerea acestei rugăciuni de ieşire a celor che- 
maţi, în Liturghie, ci şi unele întemeiate pe realităţi cu totul 
obiective. Cei chemaţi încep să devină şi astăzi o categorie 
reală. Au apărut din nou persoane care n-au fost botezate 
ca mici copii, dar care, trăind alături de credincioşii care 
frecventează biserica, intră şi ei uneori în ea, şi aceasta îi 
poate determina cu vremea să se boteze. S-au inmulţit 
apoi indiferenţii de diferite grade care intrând uneori la o 
Liturghie se trezesc la credinţă, dar încă nu sunt pregătiţi 
pentru Sfânta Împărtășanie. Desigur, prin aceste cuvinte nu 


53. Pr. P. Vintilescu, op. cit., p. 194. 
54. Op. cit., p. 195. 

li se mai cere nici acestora o ieşire propriu-zisă din biserică 
în acest moment, căci e bine ca ei să cunoască până la 
sfârşit ceea ce se săvârşeşte în Sfânta Liturghie. Dar ei 
încep din acest moment o separare lăuntrică de cei ce vor 
înţelege şi vor primi cu inima cele ce se vor săvârşi în con- 
tinuare. 

intr-un fel oarecare aceşti "chemaţi" “ies" din râul vieţii 
liturgice care-i duce pe cei credincioşi până la unirea cu 
Hristos prin Sfânta Împărtăşanie, deşi în alt fel ei rămân şi 
privesc, până la un grad, care poate deveni tot mai accen- 
tuat, participă la el. 

Apoi, cuvântul "cei chemaţi, ieşiţi' poate răsuna ca un 
avertisment pentru o mare parte din toţi participanţii la 
Sfâta Liturghie. 

Mulţi se pot întreba: e bine să rămân eu în această 
stare de nevrednicie de a mă împărtăşi cu Trupul şi Sân- 
gele Domnului? Oare am ajuns eu destul de departe, ca să 
nu fiu în realitate unul dintre cei ce se despart de cei mai 
înaintați în Hristos? Conştiinţa trezită în ei, că sunt încă în 
categoria celor ce ar trebui să iasă, sau că nu sunt vrednici 
să se împărtăşească, îi poate face să intre în miezul mis- 
terului liturgic. "Anumite texte biblice se referă la impor- 
tanţa ce se acordă ditototdeauna intrărilor. Cel ce ştie să 
intre şi să iasă 'cu vrednicie' este capabil să ţină în mâinile 
sale destinaţia sa şi a lumii'55. A nu fi conştient că nu eşti 
vrednic să te afli undeva, înseamnă a nu fi în stare să-ţi 
simţi lipsurile, deci să te străduieşti spre depăşirea lor. 

Astfel, într-un anumit sens, fiecare participant la Sfânta 
Liturghie se poate simţi un 'chemat' şi un "indemnat" la o 
"ieşire" din pretenţia că e un credincios deplin. Dar, pe de 
altă parte, toţi cei ce sunt botezați şi nu sunt opriţi de du- 
hovnic să se împărtășească, pot înainta la acest final, iar 
ceilalţi pot asista numai până la sfârşitul Sfintei Liturghii, 


55, P. Evdokimov, op. cit., p. 59. 

simțindu-se încă numai chemaţi, deci datori 'să iasă' din 
categoria celor ce se pot împărtăși. Unii sunt astfel numai 
în stare de chemaţi, alţii de chemaţi-credincioșşi, alţii de cre- 
dincioși, deşi subiectiv şi cei din urmă se pot simţi credin- 
cioşi-chemaţi. Dumnezeu are înălțimi nesfârşite. Chiar cei 
uniţi cu EI se simt chemaţi să urce şi mai sus, sau încă inca- 
pabili de a urca mai sus, cum a arătat Sfântul Grigorie de 
Nyssa. Într-un fel, şi credincioşii se pot simţi încă în stare 
de catehumeni, în sens larg: în faza de învăţătură. 

În rugăciunea ultimă pentru cei chemaţi, aceştia sunt 
îndemnați întâi ei înşişi să se roage: "Rugaţi-vă, cei chemați, 
Domnului'. Apoi, adresându-se celor credincioşi, preotul îi 
invită să se roage împreună cu el pentru cei chemaţi. Rugă- 
ciunea pentru cei chemaţi nu poate avea efect deplin dacă 
aceştia nu se roagă şi ei pentru ei înşişi: "Cei credincioși, 
pentru cei chemați, Domnului să ne rugăm". S-ar putea în- 
ţelege aceasta şi când s-ar socoti că în biserică sunt numai 
credincioşi, în sensul că cei credincioşi se roagă pe de o 
parte pentru ei înşişi, ca unii ce se află încă, într-un fel oare- 
care, pe o anumită treaptă din faza chemării, în alt fel, în 
faza credinţei. Întâi se cere ca 'Domnul să-i miluiască pe 
dânşii" (pe cei chemaţi). Apoi se cere lui Dumnezeu să-şi 
specifice mila, întâi: 'ca să-i învețe pe dânşii cuvântul ade- 
vărului"; apoi: 'să le descopere lor Evanghelia dreptății" 
Acestea sunt cele de trebuinţă în mod special pentru cei 
chemaţi. "Cuvântul adevărului" este conţinutul învăţăturii 
pe planul cunoaşterii; "Evanghelia dreptăţii” este solia care 
ne arată cum [Hristos 'S-a făcut dreptate pentru noi' (| Cor. 
1, 30), sădind în noi dreptatea Sa, ca să putem avea o vie- 
țuire alcătuită din toate virtuțile. 

Dar şi cei credincioşi, deşi au auzit mai înainte şi 
"cuvântul adevărului" şi 'Evanghelia dreptăţii”, nu au înţeles 
încă suficient sensul învăţăturii şi nici nu li s-a făcut vădită 
în inimă dreptatea ce ne-a adus-o Hristos şi nu au inaintat 
destul pe calea asimilării ei. Dar şi mai puţin le-au înţeles 

cei chemaţi propriu-zis. De aceea urmează cele patru cereri 
pentru catehumeni, însoţite de desfacerea celor patru părți 
ale antimisului. Aceasta înseamnă că înainte de a ieşi ei 
dintre credincioşii ce vor înainta în trăirea misterului mân- 
tuirii noastre realizat prin cruce, prin învierea, prin înălţarea 
lui tiristos şi, eventual, prin împărtăşirea de Trupul şi Sân- 

_gele Lui, după prefacerea pâinii şi vinului în ele prin cobo- 
rârea Duhului Sfânt, li se dă şi lor un cuvânt şi un semn al 
acestei Taine, dar nu sunt duşi până la capăt sau până la o 
trăire adevărată în descoperirea înţelesului Evangheliei 
dreptăţii. 

O dată cu îndemnul: 'rugațţi-vă, cei chemaţi, Domnului”, 
se desface partea de miazănoapte a antimisului; la: 'cei 
credincioși, pentru cei chemaţi, să ne rugăm, ca Domnul 
să-i miluiască pe dânşii', se desface partea de miazăzi. Prin 
acestea a inceput să se pregătească descoperirea scenei 
inmormântării Domnului, dar încă nu s-a descoperit deplin. 
De abia la cuvintele: “să-i înveţe pe dânșii cuvântul adevă- 
rului', când se desface partea dinspre apus, şi la cuvintele: 
'să le descopere lor Evanghelia dreptăţii', se descoperă 
propriu-zis scena înmormântării Domnului, arătându-se şi 
celor chemaţi ca în zare răstignirea şi înmormântarea Lui 
pentru mântuirea noastră. În aceasta se cuprinde "cuvântul 
adevărului' sau înţelesul adevărat al existenţei noastre, 
destinată să ajungă la mântuirea de moarte şi la desăvârşi- 
rea ei, prin înfierea de către Dumnezeu, datorită întrupării, 
răstignirii şi înmormântării Domnului. Şi în aceasta se cu- 
prinde 'Evanghelia dreptăţii“. Acest înţeles rezultă din anti- 
misul care ne înfăţişează descoperit înmormântarea Dom- 
nului. Căci din mormântul Domnului a răsărit viaţa Lui ca 
izvor al vieţii noastre desăvârşite; unit cu mormântul Lui se 
va preface şi mormântul nostru în loc de trecere către viaţa 
in Hristos, după ce EI a prefăcut mormântul Său, din loc de 
descompunere sau de trecere spre existența extrem de 
impuţinată a fiinţei, în cămară a vieţii înviate și de nouă 

odrăslire a vieţii noastre din viața dumnezeiască, cea care 
nu poate fi nimicită de nimic şi din care se înnoieşte viaţa 
noastră. | | 
Mormântul Domnului, în care vor intra cei chemaţi şi 
din care se vor înnoi, pentru existenţa pământească şi pen- 
tru cea de după moartea cu trupul, în suflet, iar la sfârşitul 
chipului actual al lumii şi în trup, este Botezul. De aceea, 
cât sunt ei încă în biserică li se descoperă mormântul Dom- 
nului, ca o chemare spre martea lor cu Hristos, prin Bo- 
tez, Căci prin Botez se vor uni cei chemaţi cu Hristos, sau 
cu trupul Lui sobornicesc care este Biserica, cu trupul tai- 
nic al Domnului constituit din toţi cei ce au murit cu Hristos 
prin Botez, ridicându-se la viaţa netrecătoare a Lui. De 
aceea, după desfacerea deplină a antimisului, ca chip al 
mormântului Domnului, adunând preotul cu buretele, spre 
mijlocul lui, sau spre centrul lui, toate firimiturile aproape 
invizibile de pe antimis, ca pe cei ce nu sunt încă adunaţi 
in Hristos prin înmormântarea cu Domnul, sau prin Botez, 
Zice: “ca să-i unească pe dânşii cu sfânta Sa sobornicească 
şi apostolească Biserică'. Moartea vieţii de sine, nu din 
scârba de viaţă, ci din voinţa de a o jertfi cu Hristos pentru 
a vieţui cu EI, e pricină de unire în unicul trup comunitar al 
lui Hristos. Căci cel ce vieţuieşte cu [Hristos vieţuieşte îm- 
preună cu El pentru toţi cei ce fac parte din acelaşi trup. 
Aceste cereri pentru cei chemaţi le incheie preotul cu 
cererea cu care încheie şi celelalte ectenii. În ele roagă pe 
Dumnezeu să le facă până la urmă şi lor parte, prin harul 
Lui, de aceleaşi bunătăţi ale Sale, dar într-o ordine puţin 
schimbată, căci acum cere întâi mântuirea şi mila Lui pen- 
tru ei şi apoi apărarea (de vrăjmaşi, de ispite), şi nu invers, 
ca în ecteniile pentru toţi de la începutul Sfintei Liturghii. 
Aceştia au nevoie întâi de mântuire şi milă: 'Mântuieste, 
miluieşte, apără şi-i păzeşte pe dânşii, Dumnezeule, cu ha- 
rul Tău". După aceasta, preotul îi invită pe cei chemaţi să-şi 
plece capetele Domnului: 'Cei chemați, capetele voastre 

Domnului să le plecați”. E gestul prin care omul aşteaptă 
revărsarea bunătăţilor cereşti peste el. E gestul prin care 
manifestă conştiinţa că are trebuinţă de darurile de sus ale 
lui Dumnezeu şi că în parte nu e nici el în afară cu totul de 
mila lui Dumnezeu şi de împărtăşirea de darurile Lui, chiar 
dacă nu este încă botezat. E un gest de smerenie faţă de 
Dumnezeu. Cel ce stă drept arată că nu aşteaptă nimic de 
la altul şi are totul de la sine. Făcând acest gest de plecare 
a capului în faţa lui Dumnezeu, ei îl întăresc cu cuvintele: 
'Ție, Doamne'. Ai Tăi suntem şi noi, deşi încă nu suntem 
botezați, Ţie ne plecăm, de la Tine aşteptăm mântuirea şi 
toate cele de trebuinţă. A se pleca lui Dumnezeu nu în- 
seamnă a căuta în jos, a se întoarce de la cele de sus, cia 
manifesta conştiinţa că de la Cel de sus aşteptăm toate, că 
nu suntem noi pe treapta supremă a existenţei, că nu avem 
de la noi viaţa pământească, nici nu o aşteptăm de la noi 
pe cea veşnică. 

Cât stau cu capetele plecate, preotul se roagă lui Dum- 
nezeu în taină pentru ei, dar adresându-l-se acum lui Dum- 
nezeu la persoana a doua, deci în mod mai intim; lui Dum- 
nezeu, Care locuieşte întru cele de sus, deci e de fapt mai 
sus de ei şi mai sus de toate, dar totuşi priveşte spre cei 
smeriţi, ba a dovedit că are atâta atenţie faţă de neamul 
omenesc, că a trimis pe Însuşi Fiul Său spre mântuirea lui, 
smerindu-Se EI însuși şi învăţându-ne să ne smerim, arătân- 
du-ne că prin smerenie curg de la Dumnezeu darurile vieţii 
dumnezeiești. Deci preotul Îl roagă pe Dumnezeu să caute 
spre cei chemaţi, care şi-au plecat capetele înaintea Lui, şi 
să-i învrednicească de cinci bunuri: 'Învrednicește-i pe dânșii, 
la vremea potrivită, de baia nașterii celei de a doua, de 
iertarea păcatelor, de veşmântul nestricăciunii; unește-i pe 
dânşii cu sfânta Ta sobornicească şi _. Biserică 
și-i numără pe dânşii cu turma Ta cea aleasă' 

Această rugăciune preotul o încheie cu ecfonisul în 
care cere lui Dumnezeu ca şi cei ce nu sunt încă botezați 

să ajungă să slăvească pe Dumnezeu pentru darurile primi- 
te de ei, care se cuprind în mântuirea lor, ca şi cei botezați: 
“Ca şi aceştia împreună cu noi să slăvească preacinstitul şi 
de mare cuviință numele Tău: al Tatălui şi al Fiului şi al 
Sfântului Duh, acum și pururea şi în vecii vecilor. Amin”. 
Cei ce slăvesc pe Dumnezeu Cel în Treime, în deplină cu- 
noştinţă, Îl slăvesc pentru că trăiesc bucuria de a fi în co- 
muniune cu comuniunea de dragoste a Persoanelor supre- 
me. Cel ce slăveşte pe Dumnezeu are o bucurie în el în- 
suşi. La tot binele ce se dă de Dumnezeu oamenilor aceştia 
răspund cu slăvirea Lui, pentru că gustă dulceaţa acestui 
bine. Dar aceasta e şi darul întors de ei lui Dumnezeu, in- 
diferent în ce s-ar concretiza el. Cei dăruiţi lui Dumnezeu 
cu linişte, întorc lui Dumnezeu liniştea de care se bucură ei 
înşişi. Cei dăruiţi lui Dumnezeu cu darul rugăciunii, întorc 
lui Dumnezeu rugăciunea care-i îndulceşte întâi pe ei înşişi. 
Cei mântuiţi Îi vor proslăvi în veci şi în mod mereu sporit 
pe Dumnezeu cel în Treime, dăruindu-se în întregime şi cu 
desăvârşire Lui, o dată ce au fost dăruiţi ei înşişi cu viaţa 
desăvârşită. 

"Căci acesta este, zice Cabasila, pretutindeni scopul 
nostru: să slăvim pe Dumnezeu'56. lar Sfântul Pavel a spus: 
"Toate să le faceţi spre slava lui Dumnezeu" (| Cor. 10, 31). 
Sfântul loan Gură de Aur, dându-şi sufletul Domnului într-o 
biserică ruinată, în vreme de iarnă, când era dus de garda 
imperială în exil, a rostit cuvintele: 'Slavă Ţie, Doamne, 
pentru toate, slavă Ţie'. 

O dată cu rostirea cuvintelor: "Al Tatălui şi al Fiului şi al 
Sfântului Duh, acum şi pururea şi în vecii vecilor”, preotul 
face semnul crucii cu buretele deasupra Sfântului Antimis. 
Prin acest semn se arată că motivul pentru slăvirea Treimii 
il au cei chemaţi şi cei credincioşi în crucea primită pentru 
noi de Fiul lui Dumnezeu, pe care Treimea a legat-o de 


56. Sf. Nicolae Cabasila, op. cit., col. 417. 








LITURGHIA CELOR CHEMAȚI | 357 


Sine. În aceasta S-a şi revelat de altfel, în plinătatea dragos- 
tei ei, Treimea. Căci dacă n-ar fi venit Fiul în lume şi n-ar fi 
adus jertfa supremă Tatălui prin trupul asumat şi n-ar fi 
făcut prin aceasta trupul Său mijloc de revărsare a Duhului 
Sfânt al Său peste noi, n-am fi cunoscut Treimea, nici iu- 
birea Ei faţă de noi. Buretele ne aduce aminte de suferinţa 
până la epuizare a Domnului pe cruce, dar el înseamnă şi 
ştergerea păcatelor noastre prin cruce, sau şi adunarea 
noastră a tuturor în mormântul sau în sângele Domnului, 
care ne uneşte, cu dragostea prezentă în el şi răspândită 
prin vărsarea lui, pe toţi cu EI şi între noi. 

Acum diaconul îi invită pe cei chemaţi să iasă: 'Cei che- 
mațţi, ieşiţi”. Dacă această invitaţie nu se adresează unor 
nebotezaţi, ea se adresează conştiinţei celor ce nu sunt 
pregătiţi pentru Sfânta Împărtăşanie, sau duc o viaţă de 
păcate, ca să se considere deosebiți de cei care duc o viaţă 
de adevăraţi credincioși. Dar în această stare se pot consi- 
dera chiar şi cei mai credincioşi, cei mai înaintați în vieţui- 
rea lor cea după Hristos. Repetarea invitaţiei încă de două 
ori poate să fie o urmă a ieşirii pe rând a mai multor cate- 
qorii de catehumeni sau de penitenţi, în primele secole. 
Acum poate să se adreseze celor ce se află pe diferite 
trepte în vieţuirea lor din Biserică: întâi, celor apăsaţi de 
păcate grele, al doilea, celor cu păcate obişnuite, al treilea, 
celor nemulţumiţi cu starea în care se află, oricât ar părea 
de înaintată celor ce-i cunosc. A patra oară, porunca ieșirii, 
adresată celor chemaţi, este şi mai categorică prin forma ei 
negativă: “Ca nimeni din cei chemaţi să nu rămână”. E o 
stăruitoare invitaţie la cercetarea conştiinţei, care îi face şi 
pe cei ce-și par fără pată să se examineze dacă nu cumva 
nu sunt chiar atât de fără pată şi dacă nu cumva e necesar 
să iasă din ea. 

Un alt sens al acestei invitaţii ni l-ar putea da şi cuvân- 
tul grec "npoti0ere", care în mod principal înseamnă: "veniţi 
în faţă", "ieşiţi înainte“, deci nu '"ieşiţi' pur şi simplu. Invitaţia 

în acest sens s-ar putea adresa azi nu celor nebotezaţi, ci 
celor ce nu s-au hotărât încă la trecerea deplină între cre- 
dincioşi: Veniţi Spiritual între credincioşi, veniţi în rândurile 
din faţă ale lor. să 

Dar cuvântul 'cei chemaţi, ieşiţi' mai poate lua azi şi un 
sens profetic. Prin el Biserica poate exprima datoria ei de a 
se ridica la un viitor în care va face iar misiune mai inten- 
sivă şi va avea catehumeni. lar cuvântul poate avea încă un 
sens eshatologic, exprimându-se prin el că cei ce rămân în 
stare de chemare, dar nu s-au hotărât la o viaţă de adevă- 
raţi credincioşi, vor fi poftiţi la Judecata din urmă a lui 
Dumnezeu să iasă dintre cei ce vor rămâne în Împărăţia 
cerurilor, în calitate de credincioși (Mt. 24, 12). S-ar scoate 
astfel din nou în relief orizontul sau perspectiva eshatolo- 
gică a Sfintei Liturghii. 

in orice caz, ectenia pentru cei derută e bine să fie 
menţinută şi pentru că la început în adunările creştine de 
cult aducerea jertfei euharistice era precedată de o lucrare 
de propovăduire serioasă, şi Biserica ar trebui să revină din 
nou la această practică. E necesar să se revină la ceea ce 
se spune în Faptele Apostolilor 2, 42: "Şi stăruiau în învăţă- 
tura Apostolilor, în împărtăşire, în frângerea pâinii şi în ru- 
găciune'. 

Timpul nostru şi tradiţia apostolică ne cer să nu redu- 
cem Sfânta Liturghie nici numai la aducerea jertfei lui 
Hristos şi la împărtăşirea de ea, dar nici numai la 'stăruirea 
in învăţătura Apostolilor', ci să dăm întreaga importanţă 
ambelor părţi. 








CAPITOLUL III 


LITURGHIA CREDINCIOŞILOR SAU A JERTFEI 
ŞI A SFINTEI ÎMPĂRTĂŞANII 


1. Ecteniile pentru credincioşi şi cele două rugăciuni 
ale preotului, ca pregătire pentru aducerea 
şi prefacerea darurilor credincioşilor 
în jertfa nesângeroasă 


a. Prima ectenie şi rugăciune pentru credincioşi. Litur- 
ghia credincioşilor se introduce şi ea cu două ectenii ase- 
mănătoare celor de la începutul Sfintei Liturghii a celor 
chemaţi, anticipând o altă intrare a lui Hristos, cea spre 
jertfă, de la sfârşitul propovăduirii. Cea dintâi însă e aseme- 
nea uneia dintre cele două, scurte, de la începutul Liturghiei 
celor chemaţi, întrucât se socotesc suficiente cererile cu 
conţinut mai orizontal din ectenia de la inceputul Litur- 
ghiei, de la care cei ce rămân să participe la săvârşirea Tai- 
nei Sfintei Jertfe s-au ridicat. Ea începe însă cu o invitaţie 
la rugăciune adresată celor credincioşi: "Câţi suntem cre- 
dincioși, iară şi iară cu pace Domnului să ne rugăm”. Întru- 
cât, chiar dacă nu ne socotim încă ajunşi la culmea vieţuirii 
creştine, totuşi, fiindcă am primit Taina Botezului şi n-am 
ieşit din Biserică, suntem consideraţi credincioşi, dar cre- 
dincioşi care avem încă nevoie să cerem lui Dumnezeu pa- 
cea, mântuirea, mila, apărarea şi păzirea de ispite, prin ha- 
rul Lui. 

Nu se mai repetă nici măcar făgăduinţa dăruirii de sine 
şi a unora de către alţii, cu pomenirea Născătoarei de Dum- 
nezeu şi a tuturor sfinţilor, ca modele. Ci acum preotul 
anunţă că va aduce cereri, rugăciuni şi jertfe pentru credin- 
cioşi, prin acestea fiind reprezentaţi ei înşişi. Dar această 

ectenie e lărgită în parte în ectenia a doua. Căci dacă pri- 
ma ectenie e restrânsă numai la credincioşi, în a doua se 
arată că ei nu uită de lume şi de toţi cei ce se roagă în bise- 
rica aceasta. 

Prima ectenie, formată numai din două cereri, adică 
din cea amintită şi din; 'Apără, mântuieşte, miluiește și ne 
păzeşte pe noi, Dumnezeule, cu darul Tău', se incheie cu 
ecfonisul identic cu cel de după prima din cele trei ectenii 
de la începutul Sfintei Liturghii: "Că Ție se cuvine toată sla- 
va, cinstea și inchinăciunea' etc. Dar slava, cinstea şi închi- 
năciunea lui Dumnezeu trebuie văzute acum la alt nivel, 
cum şi pacea cu care se roagă cei credincioşi şi mântuirea, 
mila, apărarea şi păzirea au căpătat un înţeles mai profund. 

Pentru vederea la acest nivel mai profund a slavei, a 
cinstei şi a închinăciunii ce se cuvin lui Dumnezeu, e nece- 
sară o înţelepciune deosebită. De aceea înainte de acest 
ecfonis li se cere credincioșilor și li se promite de la Dum- 
nezeu: “ințelepciune'. 

Dar înainte de acest ecfonis, preotul citeşte rugăciunea 
întâi pentru credincioşi. În ea mulţumeşte lui Dumnezeu că 
l-a învrednicit să stea înaintea sfântului Lui jertfelnic. Prima 
dată a vorbit de această învrednicire în timpul cântării "Sfin- 
te Dumnezeule", dar fără să pomenească de jertfă. Atunci 
mărturisea numai că Dumnezeu e sfânt, şi de aceea nu se 
pot apropia de EI nici îngerii, decât aducându-l datorata în- 
chinăciune. Pentru această apropiere se cere pocăință şi 
iertare de greşeli. 

Acum, după ce a cerut atunci să fie sfinţit ca să se 
poată apropia de Dumnezeu, având să înceapă acţiunea jert- 
firii propriu-zise, preotul declară că se află înaintea Sfân- 
tului Jertfelnic pentru a cădea la îndurările lui Dumnezeu şi 
a se ruga pentru păcatele sale şi cele din neştiinţă ale po- 
porului. Se intensifică conştiinţa păcătoşeniei apărând în 
perspectivă iminenta aducere a Jertfei, care trebuie făcută 
într-o totală curăţenie. Căci şi în istorie Hristos S-a apropiat 

de jertfa Sa după ce S-a apropiat de sfârşitul propovăduirii. 
Şi S-a adus jertfă eficientă fiind curat de orice păcat al Său. 
Numai așa jertfa Lui a putut să aibă drept efect mântuirea 
noastră. Având să aducă acum și preotul lui Hristos jertfă 
pentru popor, el cere iertare de păcatele lui şi ale poporu- 
lui, ca să fie vrednic să aducă 'rugăciuni, cereri şi jertfe fără 
de sânge pentru tot poporul'. Prin cuvântul “jertfe fără de 
sânge' credem că se înţeleg atât darurile de pâine şi de vin 
aduse de popor şi de preot pentru popor, cât şi Trupul şi 
Sângele lui Hristos în care se vor preface. Înţelesul cel de 
al doilea se vede şi în expresia rostită de preot şi înainte de 
a intra în altar, când zice: 'Doamne, trimite mâna Ta dintru 
înălțimea locaşului Tău și mă întăreşte... ca, neosândit 
stând înaintea înfricoşatului Tău scaun, să săvârşesc slujba 
cea fără de sânge'. Apoi, şi din expresia rostită şi în rugă- 
ciunea dinainte de ieşirea cu Sfintele Daruri, când preotul 
se referă sigur la Sfânta Euharistie: “Dar pentru negrăita şi 
nemăsurata Ta iubire de oameni Te-ai făcut om în Chip ne- 
schimbat şi ai slujit ca Arhiereu nouă şi ne-ai dat nouă sfân- 
ta slujbă a acestei jertfe liturgice şi fără de sânge”. Toi la ea 
se referă şi expresia identică de la începutul epiclezei eu- 
haristice (a chemării Sfântului Duh), care zice: "Încă adu- 
cem Ție această slujbă cuvântătoare, fără de sânge, şi Te 
chemăm, Te rugăm... trimite Duhul Tău cel Sfânt peste 
aceste daruri ce sunt puse înainte şi fă pâinea aceasta cinstit 
Trupul FHristosului Tău, iar ce este în potirul acesta, cinstit 
Sângele Hristosului Tău'. 

Desigur, expresia "jertfă fără de sânge' vrea să opună în 
primul rând această jertfă a creştinilor jjertfelor sângeroase 
ale Vechiului Testament şi ale păgânilor. Dar ea nu înseam- 
nă numai o mulţumire şi o dăruire de sine adusă lui Dum- 
nezeu prin cuvinte, cum au socotit unii teologi catolici5”. 


57. P.S. Renz, Geschichte des Messopferbegriffes |, 1909, p. 254. 
P. Wieland, Mensa und Confessio, |, 1906, p. 5l. A se vedea pentru 
amândoi la Odo Casel, op. cit, p. 104, 105. 

Precum le-a răspuns acestora foarte întemeiat chiar un teo- 
log catolic, Odo Casel, deşi Euharistia ca jertfă de mulţu- 
mire adusă lui Dumnezeu din partea credincioşilor constă 
şi din cuvinte, totuşi cuvintele sunt însoţite de daruri mai 
concrete, şi anume de pâinea şi vinul ce se vor preface într-un - 
dar de mulţumire și mai înaltă, adică în jertfa Trupului şi 
Sângelui lui Hristos, adusă de EI în numele nostru şi pentru 
noi. Căci pâinea şi vinul numai prefăcute în Trupul şi Sân- 
gele Domnului, din puterea şi din voinţa Lui de a Se aduce 
dar, primesc caracterul de jertfă deplină. Dar fiind oferite 
pentru această prefacere, ele au de la început caracterul 
potenţial al jertfei lui Hristos, care devine actual prin voia 
şi puterea Lui. 

Mai întâi, după Odo Casel, mulţumirea sau Euharistia 
sau jertfa constă din înapoierea către Dumnezeu a daruri- 
lor primite de la EI. "Pentru că Dumnezeu este Agapi, iubire 
ce se dăruieşte liber, a chemat făpturi la viaţă... Dar le-a 
dăruit EI iubirea, ca să-l întoarcă în libertate iubirea. Această 
întoarcere a iubirii nu-i nimic altceva decât iubirea - Euha- 
ristia (mulţumirea). Această întoarcere în dar a darurilor pri- 
mite este propriu-zis jertfă. De aceea şi poartă jertfa lui 
Hristos, pe care o prăznuim în taină, numele de Euharis- 
tie'58. Propriu-zis, aceasta e împlinirea cea mai înaltă a sen- 
sului jertfei, cea mai mare mulţumire. Aceasta e cel mai 
mare dar făcut lui Dumnezeu, dar nu de către noi, ci de 
către Hristos Care S-a făcut om, în numele nostru. 

Odo Case! îşi întemeiază şi pe texte din Noul Testament 
şi din primii scriitori ideea că 'jertfa cea fără de sânge' 
constă nu numai dintr-o mulţumire prin cuvinte, ci și din 
darurile concrete ce le întoarcem lui Dumnezeu, şi, în sens 
deosebit, din pâinea şi vinul care reprezintă anticipat viaţa 
nostră pământească, adică trupul şi sângele nostru, și ca 
atare au fost alese de Dumnezeu pentru prefacerea lor în 


58. Odo Casel, op. cit., p. 99. 

Trupul şi Sângele Său, aduse ca jertfă de mulţumire Tatălui 
de către Hristos (ca Euharistie). Jertfa lui Hristos implică în 
ea şi jertfele noastre, dar acestea sunt ridicate ia planul 
suprem al jertfei lui Hristos, ca supremă împlinire a jertfei. 

Pe baza textelor din Didahia celor doisprezece Apostoli 
(sfârşitul sec. 1), ale lui Justin, Irineu, Clement (sec. 11), Odo 
Casel conchide: 'Eu am ajuns tot mai mult la convingerea 
că în creştinismul vechi nu se poate vorbi numai de o jerifă 
a darurilor naturale. Desigur, există o oferire de pâine şi vin 
pentru Euharistie, ca şi de alte daruri pentru agape şi pen- 
tru împărţirea la săraci; dar nu în aceasta era văzută Eu- 
haristia, ba nici măcar o parte a ei. Jertfa propriu-zisă a Eu- 
haristiei este taina morţii lui Hristos. Dacă sunt aduse mai 
înainte pâinea şi vinul în mod simplu, iar mai târziu însoţite 
de cântări şi rugăciuni, aceasta e numai o acţiune pregăti- 
toare pentru Euharistie, sau o anticipare a jertfei adevărate 
ce urmează după aceea'59. "Domnul a ales ca elemente 
pentru Taina Sa o simbolică simplă şi minunat de adâncă. 
Simbolica pâinii este uşor de înţeles tuturor, pentru că e 
mijlocul cel mai apropiat de hrănire şi întărire a vieţii natu- 
rale'60, 

Deci putem socoti că pâinea şi vinul sunt considerate 
pe de o parte şi ele jertfă fără de sânge şi cuvântătoare, 
prin faptul că au în ele virtual trupul nostru cuvântător unit 
organic cu sângele într-un întreg în care se vor preface în 
mod natural, pe de altă parte sunt considerate Trupul şi 
Sângele lui Hristos, asemenea celui al nostru, în care se vor 
preface ele în chip tainic, fără ca Acesta să-şi repete văr- 
sarea sângelui. Mai bine zis, ele sunt o condiţie naturală 
împlinită de noi pentru săvârşirea Tainei mai presus de fire 
a Euharistiei, în care se desăvârşeşte în mod culminant 
“Jertfa cuvântătoare' ca jertfa trupului cuvântător al lui 


59. Ibidem, p. 126. 
60. Ibidem, p. 128. 

Hristos, cu atât mai cuvântător cu cât este trupul Cuvân- 
tului dumnezeiesc din care sunt toate cuvintele arătate în 
creaturi, dar mai ales în persoanele umane cuvântătoare. 
Fiind jertfa trupului cuvântător, e jertfa Persoanei conştien- 
_te supreme, deosebită infinit ca valoare de jerfele anima- 
lelor necuvântătoare, care sunt inconștiente şi nu se jert- 
fesc de bunăvoie. Prefăcând pâinea şi vinul oferite de cre- 
dincioşi în Trupul şi Sângele Său, Hristos arată că a adus ca 
jertfă proprie trupul luat din noi ca jertfă potenţială, pentru 
ca dându-ni-l nouă ca jertfă actualizată să ne putem face şi 
noi jertfe actuale. 

Deci cuvintele preotului, "jertfă fără de sânge', se pot 
referi ca la un întreg în care se cuprind atât pâinea şi vinul 
oferite de credincioşi, cât şi Trupul şi Sângele pe care inten- 
ționează Hristos să le ofere lui Dumnezeu, prin prefacerea lor, 
ataşându-ne şi noi prin rugăciuni acestui act de jertfă a Lui. 
Jertfa Trupului şi Sângelui Domnului este şi ea o jertfă ne- 
sângeroasă, pentru că Domnul înviat nu-Şi mai varsă sân- 
gele din nou în Euharistie, dar pe de altă parte Îşi retrăieşte 
în eternitatea Sa ca un prezent continuu frângerea trupului 
şi vărsarea sângelui pe cruce pentru noi. Ceea ce s-a petre- 
cut odată în viaţa cuiva rămâne într-un anumit fel perma- 
nent, chiar dacă nu se repetă, sau tocmai pentru că având 
o valabilitate eternă nu se mai repetă. Odo Casel spune: 
"Moartea nu mai are putere asupra Lui (Rom. 6, 9). Dar 
Dumnezeu ne-a dat posibilitatea de a ne înfăţişa, de a ne 
face prezentă iarăşi în rit, jertfa adusă odată pe Golgota, 
jertfa veşnic valabilă. Această înfăţişare în prezent a morţii 
ca jertfă prin acţiuni simbolice este ceea ce numim Taină. 
Este contrachipul tainic al jertfei împlinite o dată în istorie, 
înainte cu două mii de ani'6!. Ea s-a imprimat în EI ca stare 
eternă. De Sângele Lui transfigurat, dar în această stare de 
jertfă, ne împărtăşim noi. 


61. Ibidem, p. 101. 

Această înfăţişare prezentă a morţii lui Hristos nu e în- 
țeleasă numai ca un act subiectiv al nostru, ci ca avându-și 
temeiul într-o retrăire continuă de către liristos cel viu şi 
transfigurat a dispoziţiei Sale din momentul jertfei pe cruce 
pentru noi, retrăire în care este şi o identitate, dar şi o deo- 
sebire între ceea ce s-a săvârşit sau s-a pătimit odată de 
către o persoană şi retrăirea prezentă. Hristos e într-o con- 
tinuă dăruire a Sa Tatălui pentru noi, pentru a ni Se împăr- 
tăşi în această stare şi nouă, ca să ne atragă şi pe noi în 
această dăruire a Sa. Dar a retrăi nu înseamnă a repeta. El 
Îşi retrăieşte atât de intensiv frângerea trupului şi vărsarea 
sângelui, că ea nu poate rămâne ineficientă în EI, şi, prin 
împărtăşirea noastră de El în această retrăire a Lui, e efi- 
cientă şi în noi, ca o împreună 'trăire' a noastră a 'trăirii' de 
către EI prin amintirea eficientă a vărsării sângelui Lui, fără 
ca ea să însemne o vărsare reală a sângelui Lui în momen- 
tul îimpărtășirii noastre. Jertfa euharistică, ca re-prezentare 
nesângeroasă a jertfei de pe cruce, nu exclude fericirea în 
care trăiește Hristos, ci, dimpotrivă, o include. 

Dar pentru că cei pentru care se roagă acum preotul 
sunt credincioşi şi membri ai Bisericii, el cere pentru ei sau 
știe că li se va da prin jertfa euharistică puterea Sfântului 
Duh, ca întru mărturia curată a cugetului să cheme în toată 
vremea şi în tot locul numele lui Dumnezeu, iar EI să-i audă 
cu mulţumire şi cu bunătate. Preotul nu mai cere deci pen- 
tru ei numai să primească de la Dumnezeu daruri (ca ierta- 
rea păcatelor), ci şi puterea de a-l aduce ei înşişi darurile 
lor. Dar puterea de a da, arătând o treaptă mai înaltă a lor, 
trebuie primită şi ea de la Dumnezeu. 

Fiul lui Dumnezeu a voit prin înlăturarea jertfelor sânge- 
roase, fie şi numai ca simboluri ale jertfei Sale, să ridice 
omenirea de la simţirile inferioare pe care le susţin tăierea 
și mâncarea animalelor. Cel puţin în cult nu trebuie să apa- 
ră carne de animale tăiate. Prin aceasta se îndreaptă privi- 
rea spirituală a omenirii spre o viaţă mai înaltă a veacului 

viitor, pe care unii o anticipează încă de aici prin postul con- 
tinuu, sau chiar numai prin postul din anumite răstimpuri. 

Hristos a încheiat şi depăşit jertfele sângeroase de ani- 
male nu numai pentru că El e o jertfă infinit mai prețioasă, 
întrucât a dat cu deplină conștiință şi libertate însăşi viaţa 
Sa, ca cea mai prețioasă viaţă, lui Dumnezeu, ci şi pentru 
că nu Şi-a luat EI însuşi viaţa, care e un dar al lui Dum- 
nezeu, şi nu a fost ucis de ucigașii Lui cu conştiinţa că aduc 
o jertfă lui Dumnezeu, ca să aibă şi ei un merit pentru moar- 
tea Lui. Cu primul fapt a împlinit orice trebuinţă de noi 
jertfe, cu al doilea, a oprit pe oameni să-şi ucidă semenii 
lor cu scuza că o fac ca să aducă jertfă lui Dumnezeu. De- 
sigur, oamenii mai ucid pe unii dintre semenii lor. Şi unii 
dintre cei ucişi, fiind ucişi pentru mărturisirea lui Dum- 
nezeu, sunt mucenici şi jertfe (Mt. 24, 9; Apoc. 6, 9) din pu- 
terea jertfei lui Hristos. Dar cei care-i ucid n-au laudă pen- 
tru aceasta, căci nu-i ucid pentru a aduce jertfă lui Dum- 
nezeu. 

Dar dacă uciderile de oameni, cu scuza că cei ucişi sunt 
aduşi jertfă lui Dumnezeu, sunt oprite, tăierea de animale 
este ingăduită, dar Hristos n-a indicat carnea animalelor ca 
chip al trupului Său jertfit, pentru a se socoti că jertfa Lui 
n-a încheiat jertfele de animale, sau că uciderea Lui n-a fost 
cu totul condamnabilă. Deci uciderea animalelor nu e îngă- 
duită cu scuza că ar fi carnea lor chip al jertfei aduse lui 
Dumnezeu, ci pentru că e o trebuinţă de hrană naturală. 
Prin aceasta se indică însă un nivel spiritual mai înalt, spre 
care cei ce voiesc pot să tindă și în hrana lor. 

Astfel, insistența Sfintei Liturghii asupra expresiei 'jert- 
fa nesângeroasă' are şi acest sens. De altă parte, Hristos 
are ca simbol tot atât de grăitor al Său nu numai mielul, 
care suportă junghierea fără de glas, ci şi pâinea. EI e pâi- 
nea ce ne hrănește spiritual, precum e Mielul conştient 
care a suportat să fie jertfit pentru noi şi care ne umple de 
blândeţea Lui gata de jertfă. Pe plan nevăzut se preferă să 

fie socotit Miel, care are o simţire, câtă vreme pâinea nu o 
are; dar pe planul văzut vrea să fie inchipuit prin pâinea 
nesângeroasă, care ne hrăneşte. 

Puterea de a te dărui este şi ea un dar al lui Dumnezeu. 
Căci prin aceasta ai scăpat de închisoarea îngustă a egois- 
mului şi ai intrat în lărgimea infinită a vieţii lui Dumnezeu, 
în care suflă Duhul cel Sfânt, sau Duhul dragostei. De aceea 
se cere în această rugăciune prima dată şi Duhul Sfânt, 
Care face pe cel în care suflă să fie neincetat însufleţit de 
dragostea de Dumnezeu şi deci să-L cheme neincetat pe 
Dumnezeu în toată vremea şi în tot locul, plin de simţirea 
bunătăţii Lui. 

Astfel preotul începe să vorbească acum de aducerea 
jertfei şi de venirea Sfântului Duh peste credincioşi. 

Dar preotul cere în această rugăciune să aducă la altar 
nu numai darurile de pâine şi vin ce au fost pregătite la 
Proscomidie pentru a fi prefăcute în jertfa lui Hristos, ci şi 
"rugăciunile şi cererile pentru tot poporul”. Acestea sunt în 
primul rând rugăciunile ce le va face pentru prefacerea da- 
rurilor în jertfa nesângeroasă a lui Hristos. Căci fără rugă- 
ciuni nu se înfăptuieşte jertfa aceea. În al doilea rând, aşa 
cum vor fi aduse de el pentru popor darurile de pâine şi vin 
în vederea prefacerii, aşa se vor aduce de el pentru popor 
şi rugăciunile şi cererile poporului, care au însoţit darurile 
aduse de el. E în tradiţia Bisericii Ortodoxe să dea credin- 
cioşii pomelnice cu cei vii şi morţi ai lor ca să fie pome- 
niţi de preoţi la Proscomidie, scoţându-se părticele pentru 
ei şi așezându-se în faţa Agneţului, care se va preface în 
Trupul Domnului. Aceste părticele aşezate o dată cu pome- 
nirea numelui celor pentru care se scot reprezintă persoa- 
nele lor, ba chiar le aduc pe acestea într-un anumit fel de 
faţă. Dar pomelnicele aduse de credincioşi pentru aceia 
arată că ei se şi roagă pentru cei pentru care dau pomeniri. 
Aceste pomelnice cu numele celor pomeniţi sunt însoţite 

de obicei şi de lumânări aprinse, arătându-se că se cere 
pentru aceia viaţa adusă de Hristos prin înviere, că nu sunt 
lăsaţi în întunericul morţii veşnice, lipsite de orice sens. 
Unii dintre cei pomeniţi la Proscomidie sunt readuşi în 
amintire de către preot pentru a-i face şi pe ceilalţi credin- 
cioşi să se gândească la ei, şi la "Intrarea cu darurile'. Dar 
preotul aduce cereri nu numai pentru cei înscrişi pe aces- 
te pomelnice, ci pentru toţi credincioşii care participă la 
Sfânta Liturghie, ca şi pentru cei de pretutindeni. Preotul îşi 
insuşeşte toate cererile şi rugăciunile credincioşilor, adău- 
gându-le şi pe ale sale în diferite momente ale Liturghiei, 
pentru ca toţi să fie aduşi lângă jertfa lui Hristos şi aceasta 
să le fie de folos tuturor. 

b. A doua ectenie şi rugăciune pentru credincioşi. Când 
slujeşte numai preotul, el rostește ectenia a doua, identică 
cu prima. De este şi diacon, acesta intercalează: 'Jară şi 
iară cu pace Domnului să ne rugăm” şi, înainte de: 'Apără, 
mântuieşte...', încă patru cereri din ectenia primă de la în- 
ceputul Sfintei Liturghii pentru cei chemaţi: “Pentru pacea 
de sus...; 'Pentru pacea a toată lumea'...; 'Pentru sfânta 
biserica aceasta...“ şi 'Pentru ca să fim noi izbăviţi..." Sunt 
cererile de cuprins mai general pe care le rostește diaco- 
nul, ca să aibă preotul când să spună în şoaptă rugăciunea 
a doua pentru credincioşi. În aceasta se face un pas mai 
departe spre viitoarea acţiune liturgică. Preotul cere pentru 
el, şi pentru cei ce se roagă împreună cu el, curățirea de 
orice pată a trupului şi a duhului și putinţa să stea nevino- 
vaţi şi neosândiţi de Dumnezeu şi de conştiinţa lor, înain- 
tea jerifelnicului Lui cel sfânt, nu numai ca să aducă jertfa 
cea fără de sânge, ci şi ca să se împărtăşească în chip nevi- 
novat şi fără de osândă de Tainele Lui cele sfinte şi prin 
aceasta să se împărtășească de '"impărăţia Lui cea cerească”. 
Se deschide deci perspectiva Sfintei impărtăşanii, şi, în le- 

gătură cu ea, a Împărăției Sfintei Treimi. “Timpul axat în 
Hristos își găseşte acum dimensiunea eshatologică'62. 

Această apropiere de împărtăşirea de Hristos trebuie să 
coincidă cu 'înaintarea vieţii noastre, a credinţei, a înţele- 
gerii duhovniceşti”. De aceea se roagă preotul nostru acum 
și pentru aceasta. “Înțelegerea duhovnicească' este inţele- 
gerea luminată de Duhul Sfânt. Duhul Sfânt va preface da- 
rurile în Trupul şi Sângele Domnului, dar tot El va da cre- 
dincioşilor capacitatea să înţeleagă, să vadă duhovniceşte 
această Taină şi adâncul ei sens mântuitor. Duhul Sfânt ce- 
rut în rugăciunea anterioară e văzut acum în efectul lucrării 
Lui asupra credincioşilor. 

Ecfonisul cu care se închide ectenia a doua şi ultima a 
preotului şi rugăciunea nu mai e o repetiţie exactă a ecfo- 
nisului ecteniei a doua de la inceputul Sfintei Liturghii, care 
recunoştea că a lui Dumnezeu este stăpânirea şi Împărăţia 
și slava, ci o laudă unită cu cererea ca atât preotul, cât şi 
credincioşii să fie păziți totdeauna sub stăpânirea Lui, să 
nu fie atraşi de ispite sau de puterile vrăjmaşe de sub ea, 
ca astfel să-l poată înălța slavă în vecii vecilor. Stăpânirea 
lui Dumnezeu nu e acum numai lăudată, ci şi cerută. Căci 
fericiţi sunt cei ce se vor afla totdeauna sub această stăpâ- 
nire a iubirii treimice, deci a libertăţii, a cărei slavă mai pre- 
sus de orice slavă a stăpânirilor lumești va fi cunoscută prin 
Duhul și lăudată ca o slavă care le-a devenit proprie şi lor. 

Pentru înţelegerea fericirii a cărei pregustare incep cre- 
dincioşii să o aibă din mijirea la orizont a stăpânirii iubi- 
toare sub care vor fi primiţi să trăiască, se cere pentru ei 
de la Duhul Sfânt din nou: 'inţelepciune”. 


62. P. Evdokimov, op. cit., p. 170; şi citează din Sfântul Simeon Te- 
saloniceanul, care spune: "Când catehumenii ies și credincioşii sunt re- 
ţinuţi, acest moment arată sfârşitul timpului”. 

j Această cerere a Duhului Sfânt şi descrierea lucrării Lui 
în rugăciunea a doua pentru credincioși, se face în mod 
& direct în Liturghia Sfântului Vasile cel Mare: 'Cela ce ne-ai 
pus pe noi, smeriţii şi păcătoşii şi nevrednicii robii Tăi, 
înaintea Sfintei Tale slave, ca să Slujim sfântului Tău jert- 
felnic, Tu ne întăreşte pe noi cu puterea Sfântului Tău Duh 
şi ne dă nouă cuvânt întru deschiderea gurii noastre, ca să 
chemăm harul Sfântului Tău Duh peste darurile ce se vor 
pune inainte". Avem aici o nouă dovadă că jertfa cea fără 
de sânge, de care se vorbeşte în rugăciunea corespunză- 
toare din Liturghia Sfântului loan Gură de Aur, se referă la 
jertfa euharistică, dar ea se produce prin prefacerea daru- 
rilor de pâine şi vin. Căci aici se anunţă atât prefacerea da- 
rurilor de către Sfântul Duh, cât şi legătura acestei lucrări 
cu cuvântul ce va fi rostit de preot. E un cuvânt care tre- 
buie rostit cu credinţă, plin de puterea Sfântului Duh. În 
acest cuvânt lucrează Hristos însuşi, Cuvântul Tatălui, izvo- 
rul tuturor cuvintelor. Astfel Duhul Sfânt va lucra nu în mod 
pur exterior asupra darurilor, ci prin întărirea preotului "spre 
slujba aceasta', prin rostirea cuvântului de chemare a Du- 
hului Sfânt. Cele exterioare nu se săvârşesc decât prin in- 
termediul celor interioare; între ele nu este o graniţă fixă. 
Aici socotim că e cazul de a întregi legătura amintită 
înainte dintre chipul de Miel şi de Pâine ca simboluri ale Cu- 
vântului. Cuvântul în Sine implică şi calitatea de Pâine şi pe 
cea de Miel. Pâinea ne hrănește, El Se jertfeşte din milă 
pentru noi şi ne stăpâneşte cu blândeţea Mielului, ca să ni 
Se dăruiască drept Pâine. Dacă n-ar fi Cuvântul, n-ar fi nici 
Pâinea și nici Mielul. De aceea numai în calitatea Lui de Cu- 
vânt care dă putere, prin Duhul, cuvântului preoţesc, pâi- 
nea se preface în Pâinea cerească sau în Mielul ce poartă 
semnele junghierii. Şi întrucât cuvântul este atât de esen- 
țial în săvârşirea jertfei, sau Cel ce ni se dă în Taină ni se 
arată în planul văzut ca Pâine, iar în cel nevăzut lucrează ca 

Miel, Euharistia poate fi numită jertfă nesângeroasă și cu- 
vântătoare, mai ales că prototipul Mielului în planul nevă- 
zut nu se mai jertfeşte la fiecare Euharistie, ci-Şi retrăieşte 
doar simţirea jerfei, care s-a imprimat pentru veci în El. Sau 
poate fi numit şi cuvântul nostru de mulţumire, plin de cu- 
vântul dumnezeiesc, jertfa adusă Tatălui, într-un sens mai 
puţin complet: jertfă de laudă. Pentru noi Cuvântul e mai 
ales Pâinea, deşi e şi Mielul, pentru Tatăl e mai ales Miel şi 
Cuvânt. 

Comunitatea începe acum să cânte cântarea heruvimi- 
că. Până la ieşirea cu darurile, se cântă partea întâi a ei: 
'DYoi, care pe lHeruvimi cu taină închipuirm şi făcătoarei de 
viață Treimi, întreit sfântă cântare aducem, toată grija cea 
lumească acum să o lepădăm.. 

După intrarea cu Evanghelia, poporul credincios a cân- 
tat cântarea întreit sfântă a Serafimilor, dar fără să spună 
explicit că ea e în cinstea Sfintei Treimi, căci Hristos nu O 
revelase încă deplin prin propovăduirea Sa. Acum declară 
că aduce această cântare Sfintei Treimi, totuşi fără să nu- 
mească explicit cele trei Persoane. În plus, acum afirmă 
conştiinţa că trebuie să lepede toată grija cea lumească. 
Acum Hristos Se va arăta ca Cel ce merge spre jertfa mân- 
tuitoare, ba chiar ca Cel jertfit ce merge spre îngropare şi 
înviere. Taina e cu mult mai mare. Şi pentru fapta aceasta 
a lui Hristos e lăudată Sfânta Treime, atât de Heruvimi, cât 
şi de poporul credincios ce-i închipuieşte. În Vechiul Testa- 
ment, Serafimii nu aveau în faţa lor taina lui Hristos săvâr- 
şită. De aceea entuziasmul cu care se cânta atunci 'Sfinte 
Dumnezeule' face loc cântării line, expresie a adâncii ui- 
miri contemplative în faţa dragostei de negrăit a Sfintei 
Treimi. Comunitatea liturgică nu se știa acolo închipuind 
pe Heruvimi; numai preotul, purtător al Evangheliei, al cu- 
vântului lui Hristos, nedesfăşurat încă în propovăduire, se 
ruga să-i fie intrarea sau lucrarea de propovăduire însoţită 
de a ingerilor. 

2. Rugăciunea preotului în care cere direct 
să fie învrednicit să aducă pe Hristos însuși ca jerifă 


În timpul acesta preotul, stând înaintea Sfintei Mese, 
citeşte în taină o rugăciune, în care cere lui Hristos să-i cu- 
rățească sufletul şi inima "de cugete viclene' şi să-l învred- 
nicească, cu puterea Sfântului Duh, pe el, cel îmbrăcat cu 
harul preoţiei, să stea înaintea Sfintei Mese şi să jertfească 
sfântul şi preacuratul Lui Trup şi scumpul Lui Sânge. Cu cât 
işi dă seama mai mult de nuvrednicia sa, cu atât cere mai 
mult lui Hristos să-l învrednicească, sau invers: Tu mă în- 
vredniceşti ca preot, dar eu nu mă pot afla pasiv în vredni- 
cia ce mi-o dăruiești, sau nu o pot primi fără să Ţi-o cer şi 
să mă deschid ei. Acesta e un paradox exprimat în această 
rugăciune. 

În al doilea rând, preotul ştie că el, ca cel îmbrăcat cu 
harul preoţiei, e cel ce jertfește pe Hristos, dar în acelaşi 
timp ştie că Hristos Însuși e Cel ce Se jertfeşte pe Sine, ca 
Cel ce S-a făcut nouă, tuturor, Arhiereul de care avem ne- 
voie. Paradoxul se rezolvă în faptul că deşi Hristos e Arhie- 
reul nostru, şi ca atare EI însuşi S-a adus pe Sine jertfă uni- 
că şi permanent atoteficientă, a dat preotului sfânta slujire 
văzută a acestei jertfe liturgice fără de sânge, adică l-a fă- 
cut organ conștient prin care EI însuşi Îşi actualizează jert- 
fa de pe Golgota în mod nesângeros spre împărtăşirea cre- 
dincioşilor cu ea sub chipuri văzute. Dacă sunt necesare 
chipuri văzute pentru actualizarea ei pe seama credincioşi- 
lor înzestrați cu ochi, cu gură şi în general cu trup văzut, 
desigur că e necesară şi o persoană ca organ văzut, care să 
implinească rugăciunile prin care sub aceste chipuri văzute 
se actualizează jertfa nevăzută a lui Hristos în cursul tim- 
pului. Preotul e cutremurat de rolul ce i s-a dat, dar şi de 
prezenţa lui Hristos lucrător prin el. 

Deci Hristos n-a ieşit acum din slujirea Sa arhierească, 
dar folosește ca organ văzut al acestei slujiri pe preot. 
Aceasta o spune preotul spre sfârşitul rugăciunii. Căci deşi 

„se referă la darurile pentru care se cere învrednicit să le 
aducă lui Hristos, aceste daruri sunt destinate să se prefacă 
în Sfântul Trup şi în Sângele lui Hristos, prin Hristos însuşi. 
Deci aceste daruri şi preotul însuși Îl implică pe Hristos 
însuşi, nu numai ca nişte simboluri ale lui Hristos, ci ca 
având în legătura cu el pe Hristos, Cel ce va lucra prin preot 
asupra darurilor. Această aducere a darurilor, deci şi a lui 
Hristos ca dar, sau această prefacere a lor, se face de 
Hristos, dar de firistos care lucrează prin preot. Aceasta o 
spune preotul, zicând: 'Binevoieşte să-Ți fie aduse darurile 
acestea de mine, păcătosul şi nevrednicul robul Tău. Căci 
Tu eşti Cel ce (Te) aduci şi Cel ce eşti adus"; deci Cel ce eşti 
adus de mine, păcătosul, deşi pe de altă parte Tu însuţi Te 
aduci; Cel ce Te primeşti ca jertfit şi Cel ce Te dăruieşti 
(jertfindu-Te). 

Apoi tămâiază altarul şi biserica pentru ca toţi să pri- 
mească pe [ristos, Care vine spre jertfire cu toată curăţia, 
cum L-au primit când a venit să înveţe prin Evanghelie. 

impăratul împăraţilor trebuie întâmpinat de credincioşii 
din biserică întru miros de bună mireasmă a gândurilor şi 
a simţirilor. 


3. Ieşirea cu Sfintele Daruri 


intorcându-se în Sfântul Altar de la cădit, preotul face 
trei închinăciuni înaintea Sfintei Mese, zicând înaintea fie- 
căreia: "Dumnezeule, curățeşte-mă pe mine, păcătosul, şi 
mă miluieşte'. Prin aceste cuvinte, ca și prin psalmul 50, 
rostit în vremea tămâierii, cere cu o stăruinţă deosebită 
curățirea sa pentru a se învrednici de purtarea darurilor ce 
se vor preface în Trupul şi Sângele lui Hristos. Sărută apoi 
Sfânta Masă și Sfântul Antimis pe care va fi aşezat Hristos, 
sub chipul Sfintelor Daruri, sau ca mormânt în care Se va 
cobori ca să învie din el; de asemenea, Sfânta Cruce pe 
care S-a adus Hristos jertfă mântuitoare. Se întoarce apoi şi 
se apleacă în faţa uşilor împărăteşti către credincioşi, pe de 

o parte binecuvântându-i pentru a întâmpina cu vrednicie 
pe Hristos sub forma Sfintelor Daruri, pe de alta pentru a 
cere iertare tuturor: "Deci, când îţi vei aduce darul tău la 
altar şi acolo iţi vei aduce aminte că fratele tău are ceva îm- 
potriva ta, lasă darul tău acolo, înaintea altarului, şi mergi 
întâi şi te împacă cu fratele tău şi apoi, venind, adu darul 
tău" (Mt. 5, 23). Cum va primi Domnul darul nostru, pe care 
mai întâi ni l-a dat EI, ca să îinfăptuiască la un nivel şi mai 
inalt unirea noastră cu FI, dacă suntem dezbinaţi de seme- 
nii noştri, când Dumnezeu voiește ca pe toţi să ne unească 
cu Sine prin dragostea până la jertfă? Se duce apoi la Pros- 
comidie, unde darurile au fost acoperite mai înainte. 
Slava Fiului lui Dumnezeu a fost acoperită chiar de la 
intrupare şi a rămas acoperită în gradul cel mai accentuat 
in timpul înaintării Sale spre răstignire și înmormântare la 
intrarea în lerusalim, deşi cei ce erau apropiaţi simțeau 
chiar în smerenia Lui adevărata calitate a Lui de Împărat. 
Dar şi acum, în Sfânta Liturghie, când se prelungeşte intra- 
rea de atunci în lerusalim, ca intrare la jertfelnicul de sus, 
intră ca un Împărat smerit, ca un Împărat "nevăzut' pentru 
cei ce privesc cu ochi lumeşti, însă pentru cei ce Îl văd cu 
ochi duhovnicești, ca impăratul căruia Îi vom cere să ne 
pomenească întru Împărăţia Sa cea cerească. Se ia de pe 
sfântul disc şi de pe sfântul potir numai "aerul", adică natu- 
ra cosmică sub care s-a acoperit ca orice om ce se naşte în 
lume şi e dependent de ea. Se arată acum întrucâtva cali- 
tatea Sa de Fiu al omului, care merge spre jertfă, întrucât 
se înfăţişează în mod deosebit sub acoperămintele lor 
trupul şi sângele Lui. Acoperindu-Şi slava Sa prin întrupare, 
Fiul lui Dumnezeu ne-a arătat că, cu cât vine mai aproape 
ca om pentru cei ce pot să vadă, cu atât poate fi mai de- 
parte ca Dumnezeu pentru cei ce nu au ochi duhovniceşti 
să vadă. În general, Cuvântul lui Dumnezeu născându-Se 
ca om, Se acoperă de creaţiunea Sa, de 'aerul' cosmosului, 
descoperindu-Şi acum, când e să intre spre altarul de jert- 

fă, calitatea de Cel ce Se va aduce jertfă pentru oameni. EI 
S-a acoperit, căci nu vrea să ne smulgă o recunoaştere şi o 
recunoştinţă forţată. Cum Şi-ar mai efectua în acest caz 
coborârea Sa, din dragoste pentru noi, până la jertfă? To- 
tuşi, cei credincioşi Îl slăvesc chiar pentru această cobo- 
râre, căci văd mărirea Lui tocmai în această adâncă smerire 
a Lui din dragoste. 

Preotul apropiindu-se de Sfintele Daruri la Proscomidie, 
se închină de trei ori, prin ceea ce manifestă intenţia infi- 
nitei Sale închinări, dar şi îndreptarea ei spre Sfânta Trei- 
me. Prin sărutare arată că acest Dumnezeu care S-a culcat 
în iesle pentru noi, oricât este de slăvit, e un Dumnezeu 
care Se bucură să fie iubit de noi, spre folosul noştru. Dar 
sărutându-L, preotul nu uită să ceară curățirea sa şi îndu- 
rarea Lui, căci dragostea Lui faţă de noi şi a nostră faţă de 
El ne cere o curăţenie continuu sporită, ca şi dragostea să 
sporească. De aceea zice: 'Dumnezeule, curățeşte-mă pe 
mine, păcătosul'. De este şi diacon, face şi el asemenea, 
apoi cere preotului: 'Ridică, stăpâne'. Preotul ia 'aerul' sau 
acoperământul cel mare, îl pune pe umerii diaconului, sau, 
dacă nu e diacon, pe ai săi, ca pe giulgiul purtat de Iosif din 
Arimateea, în care a fost înfăşurat Hristos la înmormântare, 
sau ca pe crucea lui Hristos purtată de Simon Cirineanul. 
Apoi dă discul în mâinile diaconului ca să-l ducă ridicat pe 
capul său, rostind cuvintele: 'Ridicaţi mâinile voastre la 
cele sfinte şi binecuvântaţi pe Domnul'. Prin jertfă Hristos 
S-a îndreptat spre cer, spre Tatăl Său. S-a răstignit pe vârful 
Golgotei sau al Căpățânii, ca să fie văzut în această stare 
de toată lumea. Vârful creaţiunii este omul, el este capul; 
spre luarea la cunoştinţă de către conştiinţa omului, mani- 
festată prin capul lui, s-a jertfit Domnul. Dacă nu este dia- 
con, ia tot preotul şi sfântul disc, ca şi potirul, ţinându-le ri- 
dicate la fruntea sa. Hristos umple mintea preotului de cu- 
vântul propovăduirii şi de fapta şi înţelesul jertfei. Hristos 
"păzeşte cugetele noastre" şi El e "pacea care covârșeşte 

toată mintea" (Filip. 4, 7). El vrea să avem în mintea noas- 
tră mereu jertfa mântuirii noastre. Dar se arată prin aceas- 
ta şi slava la care S-a ridicat Hristos prin jertfă. 

leșind el, sau ei, pe uşa dinspre miazănoapte a altaru- 
lui, comunitatea liturgică îşi opreşte cântarea, după ce a în- 
cheiat partea întâi a ei cu cuvintele: “Toată grija cea lu- 
mească acum să O lepădăm'. Prin aceste cuvinte s-a pregă- 
tit pentru vederea şi primirea Împăratului acoperit, sau ne- 
văzut, sau ascuns în taina Lui nepătrunsă, Care iese şi intră 
cu jertia Lui, sau spre actualizarea jertfei Lui; iese de la noi 
şi intră la Tatăl, sau o înalţă din mijlocul nostru şi pentru 
noi, la Tatăl. Acum comunitatea priveşte în tăcere uimită 
Taina cea mare: pe Împăratul care Se arată intrând pentru 
noi, acoperit de smerenie, în lerusalim, să Se jertfească 
dus pe Golgota şi spre înmormântare; iar în prezent, aşe- 
zându-Se pentru vederea duhovnicească, fiind Cel înviat, 
dar în stare de veşnică jertfă, în faţa Tatălui, pe jertfelnicul 
de sus. El păşeşte spre o Golgotă a compătimirii şi spre un 
mormânt în care vrea să atragă viaţa noastră veche, şi spre 
permanenţa stării de jertfă din cer pentru noi, înconjurat și 
Slăvit în mod nevăzut de oştile cereşti pentru această jertfă 
din necuprinsă iubire. Coborârea până la cruce şi înălţarea 
întru slavă, dar tot în stare de jertfă, nu se contrazic, ci pri- 
ma potenţează slava care pentru iubirea arătată de El nu e 
întrecută de nimeni, sau e mai presus de orice înţelegere. 
Împăratul tuturor Se jertfeşte, arătându-ne adevărata stăpâ- 
nire pe care o câştigă prin aceasta peste suflete ca Cel mai 
adevărat Împărat. Se jertfeşte deşi e mai mare ca orice îm- 
părat lumesc sau tocmai de aceea, sau pentru a arăta în ce 
constă calitatea de adevărat Împărat. Au simţit aceasta 
chiar pe pământ ucenicii şi cei apropiaţi de EI, intrând cu 
EI, sub chipul preotului (sau şi al diaconului) umplut de 
toată smerenia, la acea înălţime împreună cu EI, în numele 
credincioşilor care, cu înţelegerea lor duhovnicească, înţe- 
leg acest paradox al calităţii de Împărat a Celui ce Se jert- 

feşte. Căci cei progresaţi duhovniceşte, chiar în dezordinea 
născută din necredinţa celor obişnuiţi să-L vadă pe Dum- 
nezeu şi să-L recunoască numai în acte de putere lumeas- 
că, văd marea putere a lui Dumnezeu, Care ridică lumea 
din haos numai prin iubire şi în vederea unei iubiri veşnice 
şi fericite în Împărăţia Sfintei Treimi. Văd că Hristos e ade- 
văratul Împărat care îi ridică prin jertfă la existenţa fericită 
a vieţii veşnice. Au simţit că sub smerenia Lui se ascunde 
calitatea Lui de Împărat suprem și cei ce L-au primit pe 
lisus intrând înainte de a se răstigni în lerusalim. Ba, mai 
mult, de EI 's-a cutremurat cetatea' (Mt. 21, 10), cu toată 
blândeţea Lui arătată în şederea pe un asin. De aceea în 
Evanghelia lui loan se spune: 'Nu te teme, fiică a Sionului! 
lată, Împăratul tău vine șezând pe mânzul asinei' (In 12, 
15). Acest cuvânt redă un cuvânt al proorocului Zaharia, 
care vorbeşte şi mai explicit despre blândeţea acestui su- 
prem Împărat, recomandând nu numai netemerea de EI, ci 
şi bucuria: "Bucură-te foarte, fiică a Sionului (Biserica Nou- 
lui Testament), strigă, fiica Ierusalimului, iată, Împăratul 
tău vine la tine drept și însuși Mântuitor blând şi călare pe 
asin şi pe mânz tânăr' (Zah. 9, 9). 

Chiar când Şi-a dat sufletul pe cruce, acceptând ultima 
neputinţă a fiinţei omeneşti, toate s-au cutremurat şi s-au 
acoperit de întuneric (Mt. 27, 51; Lc. 23, 44). Aceasta în- 
seamnă că dacă pentru cei care prin nivelul lor duhovni- 
cesc înălţat sunt apți să vadă în blândeţea şi mila supremă 
a lui Hristos pe Dumnezeu, El e impăratul căruia Îi aduc o 
slavă sinceră, dimpotrivă, cei ce socotesc că Dumnezeu nu 
se vede decât într-o putere asemenea celei din lume, când 
n-o văd pe aceasta, promovează haosul în lume, în ideea 
că nu e Dumnezeu. Ei sunt obişnuiţi să dea slavă numai 
celui ce-şi manifestă puterea silnică asupra lor. Dar lui 
Dumnezeu nu-l trebuie o astfel de slavă linguşitoare, unită 
cu cârtirea ascunsă. 

După ce am lepădat 'toată grija cea lumească', ne con- 
centrăm în întregime în minunarea de slava Lui, care mer- 
ge cu iubirea faţă de noi până la jertfa Sa. Ce ne mai pasă 
de grijile noastre trecătoare, când avem siguranţa acestei 
iubiri veşnice a impăratului Hristos? Experienţa duhovni- 
„cească a slavei Lui care e potenţată încă pe Golgota, dar cu 
mult mai mult în cer, deşi rămâne în stare de jertfă, îşi gă- 
seşte expresie mai grăitoare în cântarea heruvimică din 
Sâmbăta mare: 'Să tacă tot trupul şi să stea cu frică şi cu 
cutremur şi nimic pământesc să nu gândească. Căci iată, 
Împăratul împăraţilor şi Domnul domnilor, Hristos, Dum- 
nezeul nostru, păşeşte spre a Se jertfi şi pentru a Se da ca 
hrană credincioșilor Săi. Înaintea Lui merg cetele îngerilor 
şi toate Începătoriile, Domniile, Heruvimii cu ochi mulţi şi 
Serafimii cu câte şase aripi, feţele acoperindu-şi şi cântând 
cântarea: Aliluia, Aliluia, Aliluia" (Lăudaţi-L pe Domnul Dum- 
nezeu). 

Conştiinţei că Cel ce merge pentru amintire spre răstig- 
nire, sau e răstignit şi, în această calitate, urcă sau Se află 
pe jerfelnicul de sus ca jertfă iubitoare pentru păcatele 
noastre, îi dă expresie preotul cerând, după pilda tâlharu- 
lui răstignit la dreapta lui Hristos, pomenirea tuturor celor 
ce cred în El în Împărăţia Sa cea cerească, în care Se suie 
Hristos acum cu jertfa Sa. Aceleiaşi conştiinţe îi dă expre- 
sia poporul credincios întărind prin "Amin" convingerea că 
Hristos purtat de preot în mâini, prin chipul darurilor, e 
Împăratul ce intră pentru noi ca jertfă în Împărăţia ceru- 
rilor, întemeind propriu-zis acea impărăţie, dinainte de tim- 
puri prevăzută, pe seama noastră. Înainte de a lăuda pe Îm- 
păratul nevăzut, comunitatea liturgică, continuând Heru- 
vicul, Îi va cere mântuirea pentru toţi cei din biserică şi mai 
ales pentru toţi cei dragi, vii şi morţi, pentru cei prezenţi şi 
pentru cei absenţi. Îi va cere Celui ce va urca sau Se află 
cu jertfa Sa pe jertfelnicul de sus, pomenirea lor în Împără- 
ţia Lui, adică aşezarea lor lângă El. Aşa cum tâlharul de-a 

dreapta e sigur atât de iminenţa intrării lui Hristos în Împă- 
răţia de sus, în care doar revine ca om, căci ca Dumnezeu 
o are din veci, cât şi de moartea Lui mântuitoare pentru 
toţi, cerându-l să-l pomenească, să-l ducă şi pe el în acea 
Împărăţie, prin pomenirea de către El: "Pomeneşte-mă, 
Doamne, când vei veni întru Împărăţia Ta' (Lc. 23, 42) - aşa 
sunt siguri şi cei din biserică atât de intrarea iminentă sau 
de aflarea Împăratului Hristos, Cel nevăzut, de-a dreapta 
Tatălui în stare de jertfă pentru noi, cât şi de puterea Lui de 
a-i aduce la viaţa adevărată pe ei, care pot sfârşi în orice 
clipă, şi pe toţi cei dragi ce cred în EI, fie că sunt încă vii, 
fie că sunt adormiţi, dacă sunt pomeniţi de Împăratul prea- 
inalt, pentru a-i ridica mai aproape de EI. 

Credincioşii, deşi au lepădat toată grija cea lumească, 
n-au lepădat răspunderea de a ajuta cu rugăciunea lor la 
mântuirea tuturor şi grija de mântuirea lor. Tocmai în aceas- 
ta se arată concentrarea întregii lor încrederi în impăratul 
nevăzut, Care Se aduce neincetat jertfă pentru toţi. Ei Îl lau- 
dă întâi prin aceste cereri, înainte de a-L lăuda prin con- 
ținutul cântării. 

Prin aceste pomeniri, conştiinţa sobornicităţii Bisericii 
îşi capătă în fiecare membru al ei o nouă întărire. Cei de pe 
pământ sunt orientaţi spre veşnicie, dar vor să-i aibă cu ei 
pe toţi cei vii şi morţi; ei se simt legaţi şi de cei adormiţi şi 
ca având datoria de a cere pomenirea lor de către firistos, 
împlinindu-și prin aceasta partea lor de responsabilitate 
faţă de ei. Dar nu se roagă numai pentru pomenirea celor 
adormiţi, ci pentru toţi cei de faţă, pentru toţi cei prezenţi 
şi absenţi. Toţi trebuie să vrem şi trebuie să cerem să fim 
împreună în Împărăţia lui Hristos. Nu suntem exclusivişti. 
Aceasta ar arăta lipsa noastră de iubire, deci neimplinirea 
condiţiei care se cere pentru a fi făcuţi părtași de Împărăţia 
iubirii veşnice. Toţi suntem responsabili unii pentru alţii. 
Jertfa permanentă a lui Hristos, inaugurată pe Golgota, ne 
leagă pe toţi, pentru că s-a adus pentru toţi. Dacă fristos 

nu Şi-a restrâns scopul jertfei Sale, nici noi nu trebuie să-l 
restrângem printr-un fel de egoism individual, sau de grup. 

Ne rugăm întâi pentru pomenirea arhiereului, prin care 
ni se comunică harurile lui FHristos, venite de la Apostoli, și 
care le are in comuniune cu toţi episcopii, deci cu toată Bi- 
serica. Prin aceasta se arată că vrem să rămânem în uni- 
tatea şi în dreapta credinţă a Bisericii apostolice. Nu ne pu- 
tem mântui decât în aceasta. Despărțirea de ea e una cu 
despărțirea de Hristos, de unitatea celor ce-L recunosc în 
adevărul Lui, aşa cum L-au cunoscut Apostolii. Nu numai 
arhiereul şi preotul se roagă pentru credincioşii păstoriţi, ci 
şi credincioşii pentru ei. Nu numai de la inimă curge sân- 
gele spre mădulare, ci şi invers. Aşa se menţine unitatea şi 
viaţa organismului. 

Ne rugăm, indeosebi, pentru pomenirea ctitorilor şi 
sprijinitorilor locaşului bisericesc în care ne aflăm. Căci 
aceasta ne dă putinţa să menţinem în mod practic, cei din- 
tr-o enorie, unitatea noastră în credinţă prin primirea Tai- 
nelor şi s-o întărim prin Sfânta Liturghie. Dar şi pentru cti- 
torii şi binefăcătorii sfintelor lui Dumnezeu biserici de pre- 
tutindeni. Afirmăm în toate felurile conştiinţa că mântuirea 
noastră se înfăptuieşte în cadrul universal al Bisericii și că 
toți suntem datori să ne rugăm pentru toţi. Și totodată afir- 
măm că universalismul acesta se menţine nu numai prin 
rugăciunea unora pentru alţii, ci şi prin jertfă. Unde nu e 
jertfă, se întăreşte egoismul care fărâmiţează unitatea uni- 
versală a Bisericii, unitatea creaţiei lui Dumnezeu. | 

Ne rugăm şi pentru pomenirea celor ce au adus 'aces- 
te cinstite daruri şi a celor pentru care s-au adus". Darurile 
care se vor preface în Trupul şi Sângele Domnului, ca şi da- 
rurile cele mai înalte de care se vor împărtăşi toţi unindu-se 
toţi în EI, vin tot de la EI. Ele sunt, ca și rugăciunile unora 
pentru alţii, semne şi mijloace ale iubirii unificatoare. Cei 
ce au adus darurile le-au adus din iubire pentru unitate. Ru- 
gându-ne pentru pomenirea lor, le răspundem cu iubirea 

noastră și cu voinţa de a-i avea în unitate cu noi în Împă- 
răția lui Hristos. 

Preotul încheie pomenirile cu cererea pentru pomeni- 
rea celor de faţă. Cei de faţă dau prin iubire întâietate ru- 
găciunii pentru toţi ceilalţi: "Și pe voi, pe toţi, dreptcredin- 
cioșilor creştini, să vă pomenească Domnul Dumnezeu 
întru impărăţia Sa, totdeauna, acum şi pururea şi în vecii 
vecilor". Cei de faţă sunt fericiţi că s-au rugat întâi pentru 
toţi ceilalţi. Aceasta îi va face mai vrednici de pomenirea lui 
Dumnezeu. 

Preotul porneşte cu discul şi cu potirul spre altar prin 
uşile împărăteşti. Dacă a fost diacon, el a intrat cu discul 
după cererea făcută de el, la început: 'Pe tot neamul creș- 
tinesc, Domnul Dumnezeu să-l pomenească întru Împărăţia 
Sa'. E datoria preotului să pomenească pe nume diferite 
categorii sau persoane ale credincioșilor. În altar se aşază 
de-a dreapta Sfintei Mese, aşteptând cu discul pe cap, intra- 
rea preotului. El stă cum a stat îngerul, în veşminte străluci- 
toare, lângă mormântul din care a inviat Domnul. Eveni- 
mentele istorice condensate în persoana lui Hristos şi într-o 
veşnică actualitate atrag atenţia spre ele şi lucrează asupra 
credincioşilor în mod simultan. 

După ce preotul a terminat cererile de pomenire, co- 
munitatea credincioşilor îşi continuă cântarea heruvimică, 
văzându-se, după făgăduinţa de a lepăda toată grija cea 
lumească, învrednicită de a primi pe impăratul tuturor: “Ca 
pe impăratul tuturor să-L primim pe Cel nevăzut înconjurat 
de cetele ingerești. Aliluia, Aliluia, Aliluia". 

În acest timp preotul ajungând în altar, pune sfântul po- 
tir pe antimisul de pe Sfânta Masă. Asemenea şi sfântul 
disc luat de la diacon. Îl așază pe Hristos, socotit ca răstig- 
nit, şi sângele vărsat din trup în mormânt, preotul închi- 
puind pe losif din Arimateea, lucru amintit prin cuvinte co- 
respunzătoare: "Iosif cel bun chip de pe lemn luând preacu- 





582 SPIRITUALITATE ŞI COMUNIUNE ÎN LITURGHIA ORTODOXĂ 


rat trupul Tău, cu giulgiu curat înfăşurându-l şi cu miresme 
(In 19, 40), în mormânt nou (Mt. 27, 60) îngropându-l, La pus". 

În timpul acesta a luat acoperământul de pe disc şi de 
pe potir și le-a acoperit pe amândouă cu 'aerul' luat de pe 
umărul diaconului. În mormânt Hristos a fost şi mai aco- 
perit de stihiile cosmosului, pentru că nu mai trăia și nu-şi 
mai arăta sufletul plin de dumnezeire prin ochii Lui, dar pe 
de altă parte starea Lui de jertfă e şi mai văzută. Această 
acoperire cu 'aerul' mai indică şi dezbrăcarea trupului lui 
Hristos cel mort, ungerea lui cu miresme şi înfășurarea lui 
în giulgiu. Aceasta e ceea ce s-a văzut. E o treaptă nouă în 
chenoză (în coborâre). Cel dezbrăcat de alţii e în gradul 
ultim al lipsei Sale de putere. lisus nu numai Se aduce prin 
jertfă, ci Se lasă şi adus de alţii în această stare, deşi cei ce 
L-au răstignit n-au făcut-o cu intenţia de a jertfi. Dar preo- 
tul îl dezbracă cu acest gând, cum au făcut-o şi Iosif şi 
Nicodim, care prin aceasta au făcut să se împlinească actul 
de jertfă al Mântuitorului. Fără o participare a preotului şi a 
credincioşilor, fără o participare a oamenilor la împlinirea 
jertfei lui Hristos, aceasta totuşi nu se poate înfăptui. 

Apoi preotul spune şi ceea ce nu s-a văzut, sau s-a vă- 
zut numai printr-o parte: 'În mormânt cu trupul, în iad cu 
sufletul, ca un Dumnezeu, în rai cu tâlharul şi pe scaun îm- 
preună cu Tatăl şi cu Duhul ai fost, Hristoase, toate um- 
plându-le, Cel ce ești necuprins'. Nimeni nu se oprea nici 
înainte de Hristos cu totul în mormânt. Cu sufletul mergea 
fiecare mai adânc, în iad. Nimeni nu dispărea cu totul ca 
persoană, se ducea cu sufletul mai adânc; dar în adâncul 
extremei împuţinări a vieţii lui. Persoanele rămân în cadrul 
existenţei întemeiate de Dumnezeu prin creaţie. Dar întru- 
cât s-au desprins cu voia de El, rămân numai în planul exis- 
tenţei create, care nemaifiind în comunicare cu izvorul vie- 
ţii, deşi continuă să fie susţinute în fiinţă de puterea lui 
Dumnezeu, nu se bucură de comunicarea vieţii Lui proprii. 


4 

Hristos ducându-Se şi EI cu sufletul în acel adânc ieşit 
din comuniunea de viaţă cu Dumnezeu, întrucât a avut în 
Sine însuşi dumnezeirea, a dus acolo însăşi viaţa, nelăsând 
sufletul unit cu El, ca Dumnezeu, să cadă în acest grad ex- 
trem de împuţinat al vieţii despărțite de Dumnezeu. S-a dus 
în iadul extremei puţinătăţi de viaţă, în iadul umplut prin 
aceasta de intuneric, ducând în el viaţa şi lumina, pe care 
a impărţit-o tuturor celor ce au crezut în timpul vieţii pă- 
mântești în făgăduinţa dumnezeiască a venirii Lui în trup. 
Hristos a sfărâmat încuietorile iadului, El a spart porțile 
temniţei din care nu putea ieşi nimeni, cu viaţa Sa care a 
pătruns în el, la cei ce fuseseră duşi acolo, aşteptând cu în- 
credere venirea făgăduită a Fiului lui Dumnezeu, Care S-a 
unit cu firea omenească (| Petru 3, 19-20). Aceştia umplân- 
du-se de viaţa Lui, s-au mutat chiar prin aceasta în rai, 
adică în cuprinsul vieţii şi luminii Lui dumnezeiești. Cel din- 
tâi care s-a umplut de viaţa şi de lumina lui Hristos, de raiul 
care se răspândea din El, a fost tâlharul de-a dreapta, care 
a plecat încă de aici unit cu El în credinţă, moartea lui ur- 
mând imediat morţii lui Hristos (In 19, 32), transformând 
moartea lui, din cale spre iad, în cale spre rai. 

Dar din sufletul lui Hristos s-a răspândit viaţa şi lumina 
dumnezeiască, pentru că El era ca Dumnezeu totodată pe 
scaunul puterii ce umplea, împreună cu Tatăl şi cu Duhul, 
toate, fiind necuprins. Ipostasul Lui dumnezeiesc nu se 
mai desparte după întrupare de firea Sa omenească. El Se 
trăia chiar pe scaunul stăpânirii supreme ca Cel nedespărţit 
de umanitatea Sa. De aceea nu spune preotul: "Trupul Îţi 
era în mormânt”, ci se adresează Lui însuşi ca Ipostas dum- 
nezeiesc, spunându-l: 'În mormânt (ai fost) cu trupul”, pre- 
cum tot Lui Îi spune: "in iad (ai fost) cu sufletul, în rai cu 
tâlharul şi pe scaun ai fost, Hristoase, Dumnezeule'; în gre- 
ceşte se reliefează faptul acesta şi mai clar, spunându-se 
'în mormânt (ai fost) trupeşte' (owuorikoc). 

Hristos însuşi Se ştia aflându-Se şi în mormânt cu 
trupul Său. În mod tainic, aşa cum Se trăia în cer, purtător 
al umanităţii Sale, Se trăia prezent în trupul aşezat în mor- 
mânt, legat de acest trup. De altfel, chiar sufletul omenesc, 
când trupul este mort, ştie de aceasta. Ba sfinţii rămân 
uneori legaţi de trup printr-un har deosebit. Cu atât mai 
mult ipostasul dumnezeiesc al lui Hristos, ba chiar sufletul 
Său, îşi vedea trupul în mormânt, îl ştia legat de Sine, se 
simţea legat de el. Se imbina paradoxul: moartea trupului 
cu conştiinţa ipostasului, şi sufletul lui Hristos cu acest trup 
care li aparţine. lpostasul dumnezeiesc era nu numai în 
sufletul, ci şi în trupul Său, sau acestea erau ţinute într-o 
legătură cu EI, Care Se afla pe scaunul stăpânirii peste 
toate. Mai mult chiar, trupul Lui, deşi în mormânt, era pre- 
zentat Tatălui ca jertfă, iar sufletul trăia şi el starea de jertfă 
a trupului Său. 

Moartea L-a dus pe Hristos nu numai ca Dumnezeu, ci 
şi ca om până înaintea Tatălui. Moartea ca jertfă L-a dus şi 
ca om în plinătatea vieţii dumnezeieşti, pe când pe cel ce 
moare în păcate il duce în ultimul adânc al împuţinării vieţii 
create. De aceea mormântul lui Hristos e mormânt 'nou', 
in sensul eminent, pentru că şi trupul Lui omenesc, aşezat 
in el, e trup nou. Şi deşi trupul lui Hristos nu e pretutindeni, 
Hristos ca Dumnezeu, care se trăieşte şi ca om, e pretutin- 
deni şi viața Lui dumnezeiască se răspândește pretutin- 
deni, întipărită de simţirea omenească, prin iubirea Sa de- 
venită iubire frăţească, în sensul propriu al cuvântului, faţă 
de oameni. 

Fiind ipostasul trupului din mormânt, deci şi om care 
şi-a prezentat trupul Său Tatălui ca jertfă, chiar dacă acest 
trup este in mormânt, îl învie, readucând în el nu numai 
viaţa dinainte, ci o viaţă omenească copleșită în mod de- 
săvârşit de viaţă dumnezeiască. El asumase o viaţă ome- 
nească muritoare, ca s-o ridice prin jertfă la viaţa nemuri- 








LITURGHIA CREDINCIOŞILOR 385 


toare. Se micşorase primind o viaţă muritoare, ca s-o în- 
noiască dinlăuntrul ei prin acceptarea jertfei sau unirii cu 
Dumnezeu prin jertfă. Iar în aceasta s-a arătat iubirea Lui 
față de noi şi totodată voinţa ca să acceptăm jertfirea noas- 
tră împreună cu EI, voită de El. Viaţa trupului Lui s-a întărit, 
s-a înnoit şi s-a îmbogăţit pe veci din izvorul dumnezeirii. 

Tocmai pentru că ipostasul dumnezeiesşc e nedespărţit 
de trupul Său din mormânt, iar acesta, cu voia firii ome- 
neşti asumate, acceptă jertfa, mormântul Lui 'nou' e mor- 
mântul din care iese viaţa, fiind purtător de viaţă şi izvorul 
vieţii noastre, ba chiar mai înfrumusețat și mai luminat 
decât toată locuinţa împărătească. Căci în el locuieşte unit 
cu trupul Său, chiar înainte de a-l învia, Împăratul împăra- 
ților, Care e mai presus de rai. 

Acceptarea jertfei şi unirea cu Dumnezeu într-un singur 
ipostas sunt cele ce fac din acest mormânt un mormânt 
'nou', dar şi altfel de mormânt pentru oricare muritor care 
se uneşte prin credinţă cu Hristos. Fiecare credincios va 
ieşi la sfârşitul lumii din mormântul său, cum a ieşit 
Hristos, dar şi până atunci sufletul lui e la viaţa primită de 
la Hristos. "Moarte, unde este boldul tău?" (| Cor. 15, 55). 
Unde mai este puterea ta? "Moartea nu mai are putere asu- 
pra Lui' (Rom. 6, 9). De altfel, jertfa curată se întâlneşte în 
mod firesc cu Dumnezeu şi cu viaţa din El. Ea înseamnă 
depășirea de sine a omului, e scufundare în Dumnezeu. As- 
piraţia lui spre Dumnezeu fiind infinită, ajunge până la 
Dumnezeu. Dar numai omenescul purtat de Dumnezeu e 
capabil de o jertfă curată, totală, fără rezerve, în care omul 
nu reţine nimic pentru sine. Dumnezeu vine atunci şi El în 
întâmpinarea înălţării jertfei spre El, sau o ajută EI însuşi să 
se înalțe la EI. Dar numai în lisus Hristos s-a produs întâl- 
nirea desăvârșită a lui Dumnezeu şi a jertfei, şi de aceea 
numai ea a fost o jertfă totală, atotcurată, desăvârşită. 


25 - Spiritualitate şi comuniune în Liturghia Ortodoxă 

Astfel, unde e jertfa e Dumnezeu. Dar unde e jertfa e şi 
moartea55. Deci unde e moartea ca jerifă, ca predare totală 
a vieţii, nereţinută pentru sine, e Dumnezeu. Şi, în mod 
eminent, în moartea ca jertfă a lui Hristos. Deci pe cât de 
reală a fost moartea Lui, pe atât de desăvârşită a fost jert- 
fa Lui şi pe atât de prezent a fost Dumnezeu în ea. Moartea 
nu scapă de sub prezenţa lui Dumnezeu, când ea e primită 
ca jertfă. Dacă Dumnezeu e prezent adeseori în moaştele 
sfinţilor şi ale mucenicilor, cu atât mai mult a fost prezent 
în trupul Său omenesc, asumat de EI, nelăsându-l să pu- 
trezească. Trupul Lui s-a scufundat prin moarte şi mai mult 
în Dumnezeu, nu în împuţinarea existenţei, nu în stare de 
descompunere. Mormântul Lui era palatul lui Dumnezeu. 
De aceea era şi este izvor de viaţă şi de aceea între calita- 
tea de tron, de palat şi de mormânt a Sfintei Mese nu este 
o contrazicere. 


63. B. Pascal, Pensees, ed. Flammarion, cap. 'Pensees sur la mort": 
'Noi ştim că viaţa, şi viaţa creştinilor îndeosebi, este o jertfă continuă care 
nu poate fi împlinită decât prin moarte; noi ştim că lisus Hristos intrând 
în lume s-a considerat şi S-a oferit lui Dumnezeu ca un holocaust şi ca 
un sacrificiu; că moartea Sa, viaţa Sa, invierea Sa, înălţarea Sa la cer, 
şederea veșnică de-a dreapta Tatălui şi prezenţa Sa în Euharistie nu sunt 
decât o singură şi unică jertfă; noi ştim că ceea ce s-a săvârşit în Hristos 
trebuie să se săvârșească în toate mădularele Sale" (p. 283). 'Să privim 
deci viaţa ca o jertfă, ştiind că întâmplările vieţii nu au semnificaţie pen- 
tru spiritul creştinilor decât în măsura în care întrerup sau împlinesc 
această jertfă. Nu numim rău decât ceea ce face din victima lui Dum- 
nezeu o victimă a diavolului, dar numim bine ceea ce face din victima 
devenită în Adam o victimă a diavolului, o victimă a lui Dumnezeu... 
Dacă nu cugetăm aşa, noi nu aflăm în viaţa noastră decât nenorociri sau 
plăceri urâte; dar dacă privim toate lucrurile în Hristos, vom afla mân- 
gâierea, toată mulţumirea, toată edificarea". "Să privim deci moartea în 
lisus Hristos, şi nu în afară de lisus Hristos. În afara lui lisus Hristos ea 
este îngrozitoare, ea este înfricoşătoare, ea e oroare a naturii. În lisus 
Hristos este cu totul alta; este vrednică de iubit, sfântă şi bucuria cre- 
dincioşilor. Totul este dulce în lisus Hristos, până și moartea. Pentru 
aceasta a suferit EI şi a murit, ca să sfinţească moartea şi suferinţa..., ca 
să sfinţească în Sine toate lucrurile, cu excepţia păcatului" (p. 284). 


ÎN... 

Şi tocmai pentru că Dumnezeu era prezent în trupul 
mort al Domnului, mironosiţele şi losif şi Nicodim au avut 
un motiv special să-l spele, să-l ungă, să-l cinstească. Fiul 
lui Dumnezeu însuşi l-a cinstit şi l-a destinat veşniciei, ca 
locaş desăvârșit al Lui. Dar l-a adus la această stare prin 
faptul că l-a făcut să fie jertfă. Chiar în faptul că numai prin 
trup se poate aduce jertfă lui Dumnezeu, se arată cinstea 
la care e destinat trupul. 

Dar în vremea aceasta sufletul lui lisus plin şi el de în- 
treaga dumnezeire, pentru că a suferit şi el de jertfa trupu- 
lui Său, sau a participat şi el la această jertfă, se afla în iad. 
Dar nu ca să sufere durerile iadului, ci ca să-l umple de 
lumina dumnezeirii Sale. În iad nu se mai aduce jertfă, ci 
se suferă de către cel ce nu s-a jertfit. De aceea în Ortodo- 
xie învierea e înfăţişată ca începând în iad. Dar ca să facă 
vădit că a murit real, învierea trupului o săvârşeşte Hristos 
numai a treia zi. Fra firesc ca viaţa şi lumina învierii să se 
întindă în planul văzut al trupurilor, după ce a ţâșnit în iad 
prin sufletul Lui şi a întemeiat raiul prin suflet. Din ultimul 
adânc al dumnezeirii viaţa vine în mormântul în care se 
afla trupul, prin sufletul lui Hristos. 

Prin iubirea totală ce se arată în ea, jertfa e atât de plină 
de putere, mai ales când ea e neumbrită de nici o şovăială, 
de nici o rezervă, încât mărirea lui Dumnezeu se revelează 
în ea mai mult decât în acte de putere asemănătoare celor 
ale naturii, chiar dacă acestea sunt de un grad potenţat, 
sau opuse actelor regulate ale naturii. 

Dacă minunile sau intervenţiile mai vădite ale lui Dum- 
nezeu în momente decisive din viaţa noastră pot fi contes- 
tate prin diferite explicaţii, revelarea lui Dumnezeu prin 
jertfa lui Hristos face vădită în modul cel mai greu de con- 
testat puterea Lui iubitoare mai presus de orice putere na- 
turală. Dar tocmai jertfa Îl şi acoperă pe Dumnezeu pentru 
cei ce nu au ochi să vadă puterea supremă a spiritului. De 
aceea "crucea lui Dumnezeu" sau jertfa Lui pentru noi a 

putut fi socotită de păgâni "nebunie", fiind obişnuiţi să vadă 
puterea zeilor în fenomenele naturii, iar în timpul modern 
a putut da naştere teologiei "morţii lui Dumnezeu'. Dar cei 
care au ochi duhovniceşti Îi cântă lui Dumnezeu, Cel cea | 
acceptat crucea şi moartea: "Mărire îndelung răbdării Tale, 
Doamne'. 

Tocmai aceasta arată că jertfa, sau moartea trupului ca 
jertfă începe să fie învinsă în sufletul plin de tăria lui Dum- 
nezeu, dar şi unit cu trupul. De aceea şi învierea lui Hristos 
a început de la lucrarea lui Dumnezeu în sufletul coborât în 
iad, ca de acolo să vină în trupul Său, care nu e lipsit nici 
el de prezența Dumnezeirii. 

După ce a exprimat aceste lucruri, preotul luând cădel- 
niţa din mâna diaconului, tămâiază Sfintele Daruri de trei 
ori, zicând: 'Fă bine, Doamne, întru bunăvoirea Ta Sionu- 
lui, şi să se zidească zidurile Ierusalimului". lar diaconul 
răspunde: 'Atunci bine vei voi jertfa dreptății, prinosul şi 
arderile de tot, atunci vor pune pe altarul Tău viței”. Prin 
aceste cuvinte se arată că s-au împlinit proorociile şi aştep- 
tările celor din Vechiul Testament referitoare la jertfa de- 
plină. Jertfele de viței din templul pe care-l aştepta David 
să fie înălţat, indicau o altă jertfă viitoare, jertfa supremă, 
jertfa dreptăţii, jertfa adevăratei arderi de tot, care se va 
aduce lui Dumnezeu pentru oameni. Jertfa aceasta s-a 
adus când s-a zidit Sionul, sau s-a rezidit trupul omenesc 
fără de păcat, aşa cum a fost la început, prin faptul că a 
fost asumat de Fiul lui Dumnezeu şi prin aceasta s-a zidit 
Biserica constituită din trupurile celor ce se alipesc de 
Hristos. Acum se pun pe altarul lui Dumnezeu, alături de 
jertfa Mielului lui Dumnezeu, nu viței fără conştiinţă, ci jert- 
fă conștientă. 

Apoi preotul cere şi el diaconului să-l pomenească. În- 
tâietatea lui în har îl obligă la întâietatea în smerenie. Dia- 
conul îi răspunde: 'Preoţia ta să o pomenească Domnul 
Dumnezeu întru Împărăţia Sa'. După ce a pomenit pe toţi, 

preotul nu se putea lăsa singur nepomenit. Nu putea ră- 
mâne singur în afara Împărăției iubirii veșnice, la care se 
ajunge. prin participarea la jertfa lui Hristos şi prin pome- 
nirea tuturor de către toţi şi prin el însuşi. La rândul său, 
diaconul cere preotului: 'Roagă-te pentru mine, părinte". lar 
preotul cere pentru diacon de la Dumnezeu darul cel mai 
inalt, venirea Duhului Sfânt peste el, ca arvună a Împără- 
ției: “Duhul Sfânt să vie peste tine şi puterea Celui Prea 
Înalt să te umbrească”. Duhul îi va da sufletului diaconului 
puterea să nască spiritual pe Hristos în el, dar pe Hristos 
cel jertfit şi înviat, aşa cum i-a dat Maicii Domnului puterea 
să nască pe Hristos cu trupul din trupul Ei. Îi va da diaco- 
nului puterea să-L nască pe Hristos spiritual şi să-L arate 
credincioşilor prin ecteniile ce le va spune din mijlocul lor. 

Diaconul întoarce preotului, la darul acestei rugăciuni, 
darul aceleiaşi rugăciuni, în conştiinţa că unde e Duhul apa- 
re comuniunea schimbului şi că Duhul nu lucrează fără 
conlucrarea oamenilor: 'Același Duh să lucreze impreună 
cu noi în toate zilele vieţii noastre“. De abia acum cere şi el 
preotului să-l pomenească, ceea ce acesta şi face. Toate 
pomenirile se încheie astfel cu pomenirea diaconului, cu 
pomenirea slujitorului celui mai umil al Bisericii, aşa cum 
erau pomeniţi, poate, la agapele din primele timpuri ale 
Bisericii, diaconii care pregăteau aceste agape. Dar ultima 
pomenire în timp nu e şi ultima în rezultatul ei. Slujitorii de 
pe treapta cea mai de jos slujesc tuturor, dar la urmă toţi 
cei slujiţi işi aduc aminte de ei. Şi mulţumirea generală se 
încoronează prin mulţumirea ce li se aduce lor. 

Toate actele principale ale Sfintei Liturghii sunt intro- 
duse şi urmate de ectenii. 'leşirea mică", 'Sfinte Dum- 
nezeule', citirea Apostolului şi a Evangheliei au fost intro- 
duse prin ectenii şi încheiate cu una. leşirea catehumenilor 
a fost anticipată de o ectenie. 'leşirea mare', ieşirea la ve- 
derea duhovnicească a lui Hristos cel care S-a jertfit, a fost 

introdusă cu două ectenii. Dar ea trebuie să fie şi urmată 
de o ectenie, cum a fost urmată şi citirea Evangheliei. 


4. Ectenia şi rugăciunea preotului 
dinaintea Crezului 


leşirii mari îi urmează deci, de asemenea, o altă ecte- 
nie, Această ectenie este şi o pregătire a credincioşilor pen- 
tru mărturisirea Crezului şi pentru prefacerea darurilor în 
Trupul şi Sângele Domnului. De aceea are nişte caracteris- 
tici potrivite acestui scop. Mai întâi, ea începe cu cuvintele: 
“Să plinim rugăciunea noastră, Domnului", adică să înche- 
jem rugăciunile noastre de pregătire pentru actul preface- 
rii. (La Utrenie ultima ectenie începe de aceea cu cuvintele: 
'Să plinim rugăciunea noastră cea de dimineaţă, Domnu- 
lui", iar la Vecernie, cu cuvintele: "Să plinim rugăciunea noas- 
tră cea de seară, Domnului”). Nu se mai începe cu cererea 
păcii, căci comunitatea se află la sfârşitul rugăciunilor de 
cerere. Dar 'plinirea rugăciunii' este şi gradul de desăvâr- 
şire a ei. După Evanghelie, ectenia începe cu îndemnul: 'Să 
zicem toţi din tot sufletul şi din tot cugetul nostru, să zi- 
cem'. Acum se începe cu îndemnul de a ridica rugăciunea 
la desăvârşirea ei. Să ne dăruim întregi ei, ca să ne arătăm 
şi prin ea la înălţimea stării care ne-a făcut să aducem da- 
rurile ce ne reprezintă pe noi înşine şi care se vor preface 
în Trupul şi Sângele Domnului. De aceea a doua cerere a 
acestei ectenii se referă la daruri: “Pentru cinstitele daruri 
ce sunt puse inainte, Domnului să ne rugăm”. Ne rugăm ca 
Domnul să le primească şi să le socotească vrednice de a 
fi prefăcute în Trupul şi Sângele Lui. Deci nu mai cerem 
ceva pentru noi, ci Îi aducem lui Dumnezeu darul nostru. 
Dar şi darul nostru se face desăvârşit tot prin lucrarea lui 
Dumnezeu. lar darurile vor fi socotite vrednice pentru a fi 
prefăcute în darul cel mai înalt care ni se va întoarce nouă, 
dacă noi le-am adus cu toată inima sau cu inima curată de 
gânduri străine de Dumnezeu, dacă nu le-am adus cu indi- 

ferenţă şi din cele ce nu corespund voii lui Dumnezeu; de 
aceea cererea aceasta se referă atât la ele, cât şi la noi 
înşine. 

Din ecteniile obişnuite nu se mai iau decât trei cereri 
de un cuprins mai duhovnicesc: 'Pentru sfânta biserica 
aceasta...” "Pentru ca să fim izbăviți noi..." "Apără, mântu- 
iește...'. Apoi se trece la un şir de cereri care se referă la 


„bunuri duhovniceşti mai specificate. Şi la ele credincioşii 


nu mai răspund cu 'Doamne, miluieşte', ci cu 'Dă, Doam- 
ne”. Prin ele se cer bunuri mai concrete. Se cer în ele: vie- 
țuirea fără de păcat în ziua întreagă, înger de pace, îndru- 
mător şi păzitor sufletului şi trupului nostru, milă şi iertare 
de păcate, cele bune şi de folos sufletelor şi pace lumii, pe- 
trecerea întregii vieţi în pace şi pocăință. E un întreg pro- 
gram pentru viaţa personală şi pentru lume. Dar printr-un 
astfel de program se înfăptuieşte nu numai o vieţuire cu- 
rată şi pacea pe pământ, ci credinciosul se pregăteşte şi 
pentru sfârşitul creştinesc al vieţii şi pentru înfricoşătoarea 
judecată a lui Hristos. Un astfel de sfârșit şi un răspuns bun 
la acea judecată se cere însă şi, în mod special, în ultima 
cerere. În aceasta se arată din nou deschiderea eshatolo- 
gică a Liturghiei prin jertfa lui Hristos şi prin împărtăşirea 
credincioșilor de ea. Aceasta e ultima noastră ţintă spre 
care ne duce jertfa lui Hristos. Cerem de pe acum, la fie- 
care Sfântă Liturghie, ca sfârşitul vieţii noastre să nu ne cla- 
tine din credinţă, din nădejdea vieţii viitoare, să nu săvâr- 
şim din frica de moarte nici un act care ne va împiedica 
ajungerea la acea ţintă. Nu ne lăudăm cu nepâsarea noas- 
tră faţă de durerile ce ne vor veni în zilele sau clipele dina- 
intea morţii. Căci creştinul nu se laudă cu puterile ome- 
neşti, creştinul nu bravează, fiind conştient de neputinţele 
şi limitele omeneşti. De aceea, cere să fie ferit de dureri 
prea mari, deşi dacă vor veni le va suporta cu ajutorul lui 
Dumnezeu, pe care-l cere încă mult timp înainte de moar- 

te. Durerile vor fi micşorate eniar de conştiinţa că Dum- - 
nezeu este cu el. | 

Credinciosul se gândește cu teamă la acele ciuineti şi 
pentru motivul că ele l-ar putea impinge la fapte şi la cu- 
vinte care să-l împiedice de a dobândi fericirea viitoare. Ar 
putea rosti cuvinte şi săvârşi fapte de deznădejde, de în- 
doială în Dumnezeu, sau în purtarea Lui de grijă, de trădare 
a Lui. El se teme nu atât de ruşinea pe care astfel de fapte 
şi de cuvinte i-ar aduce-o lui, ci credinţei sale creştine, sau 
creştinismului în general, duvedindu-se lipsit de puterea 
întăritoare în marile dureri. 

Prin ultima cerere se priveşte dincolo de sfârșitul vieţii 
pământeşti: "Răspuns bun Ia înfricoșătoarea judecată a lui 
Firistos". De această judecată se teme credinciosul cel mai 
mult. Gândul la această judecată e o putere normativă în 
bine pentru toată viaţa pământească. Durerile morţii sunt 
trecătoare, oricât ar fi de mari. Dar judecata lui Hristos asu- 
pra lui va avea efecte veşnice. Înfricoşătoare este pentru el 
această judecată. Nu “Sein zum Tode', nu conştiinţa per- 
manentă a sfârşitului acestei vieţi în neființă îl sensibili- 
zează cel mai mult pe creştin. Aceasta se întâmplă numai 
cu cei ce nu mai cred în continuarea eternă a vieţii perso- 
nale a omului, a acestei valori superioare faţă de toate va- 
lorile lumii. Şi nici cu aceștia toţi. Pentru că cei mai mulţi 
se obişnuiesc să nu mai cugete la acest sfârşit, sau se obiş- 
nuiesc să nu-i mai dea importanţă. La urma urmelor, dacă 
moartea mă desfiinţează cu totul, ce importanţă mai are să 
mă ridic dintr-o vieţuire impersonală, iresponsabilă, lipsită 
de conştiinţa valorii sinei personale? 

Numai gândul permanent la 'infricoşătoarea judecată' a 
lui Hristos, înfricoşătoare pentru efectele ei veșnice, trăite 
conştient, poate sensibiliza cu adevărat conștiința umană, 
poate scoate pe om din comportarea tocită, cvasi-imperso- 
nală, din coborârea de la persoană, în specie. Şi numai cre- 
dinţa în vieţuirea veșnică, condiţionată de trăire în sensi- 

bilitatea conştiinţei, o poate promova pe aceasta şi-i poate 
da acesteia un rost. 

Astfel, numai creştinismul, cu deschiderea lui adevă- 
rată spre eshatologicul real, spre o vieţuire veșnică dincolo 
de viaţa pământească, şi numai acest eshatologic personal 
şi veşnic, care este adevăratul eshatologic, este temei pen- 
tru înfricoşarea de judecata lui Hristos şi dă putere reali- 
„zării valenţelor umane, constituind cel mai eficient factor 
de sensibilizare a umanului, sau de actualizare a tuturor 
potenţelor nobile ale lui. Teoriile incarnaţioniste nu cunosc 
un astfel de eshatologic personal, etern, adevărat. Pentru 
ele eternitatea nu va fi a mea ca persoană; de aceea nici 
nu mă îngrijorează. Vor trăi alte şi alte conştiinţe, în acelaşi 
plan monoton şi relativ al existenţei ce se întoarce mereu 
pe aceleași trepte şi nu se statorniceşte etern într-o fericire 
sau nefericire fără sfârşit. Vor trăi alte individuaţiuni imper- 
sonale, sau trecător personale, în repetiţii relative şi mono- 
tone. Deci nici nu se vor chinui de nefericirea veşnică (iadul), 
nici nu se vor bucura de vreo plenitudine de viaţă în veci. 

"Răspunsul bun” la această judecată nu e o dibăcie avo- 
căţească de a găsi scuze pentru faptele rele săvârşite, pen- 
tru viaţa necreştinească trăită. În privinţa aceasta cuvântul 
românesc 'răspuns bun' pare mai potrivit decât cel gre- 
cesc: "bună apărare" (kai &noioyia). Răspunsul bun e răs- 
punsul faptelor bune, sau a! recunoaşterii pline de pocâin- 
ță a păcătoşeniei proprii. Credinciosul cere deci puterea de 
la Dumnezeu să se pregătească pentru acest 'răspuns bun' 
încă din viaţa pământească, sau să-i dea Dumnezeu căinţă 
când se va afla în faţă lui Hristos Judecătorul, să nu con- 
tinue, din obişnuinţa tocirii, a căuta justificări mincinoase. 
Dar duhul de căinţă creşte în el încă de aici. Credinciosul, 
îndemnat la această cerere, se trăieşte încă de acum ca în 
faţa judecății lui Hristos, sensibilizându-se continuu, de- 
păşind viaţa actuală pământească. EI ia putere din această 
înfăţişare, trăită anticipat, în faţa judecății lui Hristos, să-şi 

normeze toată viaţa în aşa fel, ca să poată da răspunsul 
bun când se va afla de fapt în faţa Judecătorului Hristos. EI 
trăieşte de acum în perspectiva eshatologică. El cere, prin 
urmare, să vieţuiască încă de aici în vederea acestui 'răs- 
puns bun', vieţuind ca un om destinat unei răspunderi. E] 
trebuie să vieţuiască mereu ca unul chemat să răspundă 
pentru faptele lui, pentru cuvintele lui, ca o fiinţă răspun- 
zătoare. De implinirea răspunderii sale depinde existenţa 
lui eternă. Eshatologicul se deschide cu înfățișarea înaintea 
unui for suprem, în faţa căruia se va cerceta modul în care 
omul a trăit ca fiinţă responsabilă. Liturghia nu e o simplă 
anunţare a eshatologicului, ci în ea eshatologicul e trăit an- 
ticipat, ca normativ pentru întreaga viaţă de aici. Aşa se 
pregătesc credincioșii la Sfânta Liturghie pentru cea mai 
deplină întâlnire cu Hristos, în Sfânta Împărtășanie. Aceas- 
tă întâlnire va aduce după ea o altă întâlnire, în care se va 
verifica împlinirea responsabilităţii lui, de care va deveni 
mai conştient prin Sfânta Împărtăşanie. 

Cererile acestea se încheie, ca şi cele din ccieniile de 
la începutul Sfintei Liturghii, cu pomenirea Preasfintei Năs- 
cătoare de Dumnezeu şi a tuturor sfinţilor şi cu făgăduinţa 
credincioşilor de a se dărui, după pilda şi prin rugăciunile 
acestora, pe ei înşişi şi unii pe alţii lui Hristos. Numai aşa 
fac din partea lor totul pentru a se pregăti în vederea unui 
astfel de sfârşit şi a unei verificări supreme a împlinirii res- 
ponsabilităţii lor la judecata lui Hristos. 

Dar toate cele cerute şi un astfel de sfârșit şi de răs- 
puns depind în primul rând de îndurările lui Hristos. De 
aceea ecfonisul le cere toate acestea Tatălui, bazându-se 
pe indurările Fiului Său, Care S-a făcut om şi S-a răstignit 
din iubire faţă de noi: 'Cu îndurările Unuia Născut Fiului 
Tău, cu Care eşti binecuvântat, împreună cu Frea Sfântul şi 
Bunul şi de viață Făcătorul Tău Duh, acum și pururea şi în 
vecii vecilor. Amin”. Se pune ultima nădejde în îndurările, 
in simțţirile duioase şi milostive ale Fiului lui Dumnezeu, 

Care S-a făcut om şi S-a jertfit pentru noi şi rămâne om şi 
în stare de jertfă pentru noi, arătând prin această calitate 
de om pe care o menţine și prin starea de jertfă în care 
rămâne apropierea şi mila Lui faţă de noi. Dar se pune nă- 
dejdea şi în bunătatea Sfântului Duh, Care ne va da putere 
să ne împlinim în viaţa aceasta răspunderile, pentru a fi gă- 
siţi la judecata supremă ca unii care le-am împlinit. 

Nu se încheie aşa ecteniile finale, 'implinitoare', de la 
Vecernie şi Utrenie, în care se vorbeşte numai despre bu- 
nătatea şi mila Sfintei Treimi în general. Dar numai un 
Dumnezeu din care o Persoană, şi anume Fiul prea iubit al 
Tatălui , S-a făcut om şi S-a jertfit pentru noi şi rămâne om 
în veci, luând calitatea de Fiu şi ca om, S-a arătat ca un 
Dumnezeu al milei până la capăt, asigurându-ne şi nouă o 
veşnică viaţă fericită, părtaşă la iubirea Lui. Numai Lui [i 
putem cere mila, iertarea, puterea unui răspuns socotit de 
El bun la judecata supremă. 

insă înainte de acest ecfonis, preotul citeşte în taină o 
rugăciune, în care roagă pe Dumnezeu, Pantocratorul (Atot- 
țiitorul) şi singurul sfânt, Cel ce primeşte jertfă de laudă de 
la cei ce-L cheamă, să primească rugăciunea lui şi a credin- 
cioşilor, măcar că sunt păcătoşi, şi s-o ducă în sfântul Său 
jertfelnic. Şi continuă: 'Fă-ne vrednici a-Ţi aduce Ție daruri 
şi jertfe duhovniceşti pentru păcatele noastre şi pentru cele 
din neştiință ale poporului. Şi ne invredniceşte să aflăm har 
înaintea Ta, ca să fie bine primită jertfa noastră şi să Se 
sălășluiască Duhul cel bun al harului Tău peste noi, peste 
aceste daruri ce sunt puse înainte şi peste tot poporul Tău'. 

Rolul euharistic al Duhului se precizează. În prezenţa 
darurilor oferite, Biserica se roagă Tatălui să trimită Duhul 
Sfânt peste daruri şi peste poporâ+. 

Mai bine zis, preotul se roagă să fie făcut vrednic el, şi 
credincioşii, să afle har înaintea lui Dumnezeu, pentru ca 


64. P. Evdokimov, op. cit., p. 176. 

darurile aduse acum de el și de credincioşi, ca o jertfă alor 
(jertfa noastră”), să fie bine primite şi, ca urmare, Duhul 
Sfânt să Se sălăşluiască peste el, peste daruri, atunci când 
Îl va cere, peste tot poporul ce stă înainte. E o anticipare şi. 
o pregătire a epiclezei (a chemării Duhului Sfânt) şi apre- 
facerii darurilor în Trupul şi Sângele Domnului prin Duhul 
Sfânt. 

Propriu-zis, se face distincţia între daruri şi jertfele du- 
novniceşti, sau jertfa de laudă, care este o rugăciune adre- 
sată de preot lui Dumnezeu pentru iertarea lui și pentru 
iertarea păcatelor din neştiinţă ale poporului. Darurile fără 
rugăciunea de iertare a păcatelor n-ar spune nimic, n-ar fi 
bine plăcute lui Dumnezeu. Mai ales această rugăciune, 
cere preotul, să fie dusă de Hristos ca o jertfă de laudă pe 
jertfelnicul Lui de sus. Sfântul Chiril din Alexandria a dez- 
voltat pe larg necesitatea ca noi să adăugăm jertfele noas- 
tre la jertfa lui Hristos, aflată pe jertfelnicul de sus, sau ca 
Hristos să alăture jertfele noastre la jertfa Lui, curăţind jert- 
fele noastre prin curăţenia jertfei Lui. Iar jertfele noastre le 
numeşte şi el 'duhovniceşti', văzând în ele, ca şi rugăciunea 
din Liturghie, curățirea de păcate prin cererea ei de ia Dum- 
nezeu şi prin pocăință: 'De aceea am fost învăţaţi să zicem 
in rugăciune: “Şi ne iartă nouă greşelile noastre“, sau: 'De 
cele ascunse ale mele, curăţește-mă” (Ps. 18, 13). Aceasta 
e jertfa duhovnicească, cea bine mirositoare lui Dum- 
nezeu, pentru mântuirea noastră"; sau: "Deci în legea veche 
iedul e jerifa pentru păcat, iar acum jertfa noastră, a celor 
ce ne apropiem de Dumnezeu în Duh şi adevăr, e pocăinţa 
şi cererea iertării'65. lar despre legătura între darurile noas- 
tre şi darul de Sine al lui Hristos, aduse împreună pe jert- 
felnicul de sus, tot Sfântul Chiril din Alexandria spune: 
"Hristos fiind Unul şi Acelaşi, e adus jertfă prin închinătorii 
ce se succed în timp... lar aducerea darurilor în fiecare zi 


65. Închinare în Duh şi Adevăr, cartea X. 

(în Vechiul Testament) inchipuieşte săvârşirea neintreruptă 
şi fără sfârșit a jertfei lui Hristos în fiecare zi şi aducerea de 
daruri de către cei îndreptaţi în credinţă. Căci nu vor lipsi 
închinătorii şi nu va înceta aducerea de daruri. Şi Hristos se 
va aduce de noi şi pentru noi, fiind jertfit tainic în corturile 
sfinte (în biserici). Şi El este darul nostru prin şi mai presus 
de toate. Căci S-a adus pe Sine jertfă lui Dumnezeu şi Tatăl, 
şi nu pentru Sine, ci pentru noi, cei de sub jugul şi vina 
păcatului. lar după asemănarea cu EI, şi noi suntem jertfe 
sfinţite, ca unii ce am murit păcatului... Şi trăim lui Dum- 
nezeu viaţa cea întru sfinţenie şi adevăr'. 

A se observa alternarea între socotirea lui Hristos ca 
darul nostru şi socotirea darurilor noastre, sau a persoa- 
nelor proprii, ca asemenea daruri, ca şi alternarea între 
aducerea lui Hristos de către Sine însuşi şi aducerea Lui de 
către noi. Această alternare credem că are loc şi în rugăciu- 
nea de faţă. În ea se spune că Hristos Se aduce pe Sine 
pentru noi, dar nu Se aduce cu efect mântuitor dacă nu-L 
aducem şi noi şi dacă nu ni-L facem chiar prin aceasta şi 
“jertfa noastră'. E o identificare a noastră cu Hristos, dar şi 
o distincţie a noastră de EI, ceea ce se arată prin faptul că 
darurile de pâine şi vin sunt ale noastre, dar devin şi Trupul 
şi Sângele lui Hristos. Acelaşi lucru se arată prin faptul că 
jertfa de cerere a iertării păcatelor noastre este în acelaşi 
timp o jertfă de laudă a lui Dumnezeu şi că e unită cu jert- 
fa lui Hristos. Căci prin această cerere recunoaştem şi lău- 
dăm bunătatea Lui iertătoare arătată nouă prin jertfa lui 
Hristos. Aceasta o vedem din Epistola către Evrei (3, 15): 
'Aşadar, printr-insul să aducem pururea jertfă de laudă, 
adică rodul buzelor care preaslăvesc numele Lui'. 

Darul nostru distinct arătându-se mai ales în cererile 
iertării şi ale curăţirii noastre, preotul stăruie în această ru- 
găciune mai ales în cererea iertării păcatelor sale şi a celor 
din neştiinţă ale poporului. În smerenia sa socoteşte păca- 
tele poporului mai mici decât ale sale, dat fiind că ele sunt 

“din neştiinţă”, pe când ale sale nu pot avea scuza aceasta, 
căci el era dator să ştie, să-şi învingă neștiinţa. a 
Avem în această rugăciune aceeaşi îimpletire între actul 
de aducere a acestor jertfe ale noastre de către Hristos, și 
actul de aducere a Lui de către noi prin preot, care e afir- 
mată, cu referire la jertfa lui Hristos, în rugăciunea din vre- 
mea cântării heruvimice. Această împletire e afirmată con- 
tinuu şi de Sfântul Chirii din Alexandria: "Hristos adaugă la 
jertfa Sa jertfele noastre'. Dar în această alăturare de către 
EI a jertfelor noastre la jertfa Lui nu putem rămâne pasivi, 
ci trebuie să le oferim şi noi, sau prin ele să ne oferim şi 
pe noi. Ba, mai mult, chiar Hristos e oferit nu numai de 
Sine, ci şi de noi. Sau Hristos, Care ne curăţeşte de păcate 
prin jertfa curată a Sa, nu ne curăţeşte ca pe nişte obiecte 
pasive, ci ca pe unii care facem şi noi efortul de a ne curăţi 
din puterea jertfei Lui, identificând jertfa noastră cu jertfa 
Lui, sau făcând din jertfa Lui jertfa noastră; adică umplân- 
du-ne de simţirea cu care Se aduce El pe Sine Tatălui. 
Sensul adânc, cuprins în aceasta, se arată şi pe planul 
mai coborât al relaţiilor dintre noi. Comuniunea între noi se 
arată nu numai în faptul de a ne aduce jertfă unul pe altul, 
ci şi în faptul de a ne jertfi împreună cu altul când acesta 
se jertfeşte pentru noi şi pentru alţii. Numai aşa se imprimă 
transformator în noi simţirea lui de jertfitor pentru noi. 
Urmează apoi ecfonisul amintit, și după el preotul se 
adresează poporului cu cuvintele: 'Pace tuturor”. Le do- 
reşte o stare de pace superioară celei din ecteniile înce- 
pătoare, sau dinainte de citirea Evangheliei, pentru că vor 
să rostească mărturisirea comună a credinţei. E o pace 
care cuprinde în ea şi iubirea, pentru că nu se poate men- 
ţine unitatea în credinţă fără iubire. De aceea credincioşii 
răspund: 'Și duhului tău", dorind ca aceeaşi pace plină de 
iubire pe care le-o doreşte lor preotul, ca factor de unitate 
a lor, să se afle şi în el, pentru ca să fie comună credința 

lor nu numai intre ei, ci şi între ei şi el, ca cel ce are un rol 
principal în susţinerea în popor a unităţii credinţei. 


5. Iubirea dintre credincioşi 
şi mărturisirea Crezului 


Necesitate iubirii dintre credincioşi, cât şi între credin- 
cioşi şi preot, sau şi diacon, dacă este (şi între preoţi, dacă 
sunt mai mulţi), ca întemeiată pe credinţa comună în Dum- 
nezeul iubirii și ca temelia credinţei comune, moștenite de 
la Apostoli, prin generaţiile ce ne-au precedat, cu care sun- 
tem legaţi prin aceeaşi iubire, o proclamă preotul, sau dia- 
conul, zicând: 'Să ne iubim unii pe alții, ca într-un gând să 
mărturisim”. Nu e vorba numai de iubirea dintre credincioşii 
mireni, ci şi între ei şi preot. Preotul nu e stăpân al credin- 
cioşilor, ci un slujitor îndatorat la iubirea faţă de ei. Iar iubi- 
rea între noi toți o cere Dumnezeu nu doar ca pe un lucru 
care n-are importanţă pentru EI, ci în primul rând pentru 
faptul că aitfel nu-L putem mărturisi toţi într-un gând. Şi 
dacă nu-L mărturisim toţi într-un gând, credinţa noastră în 
EI nu se întăreşte prin convingerea şi căldura ce ne-o comu- 
nicăm reciproc. Fără iubirea celorlalţi faţă de mine, fără iu- 
birea mea faţă de ei, credinţa mea şi a lor slăbeşte. Slă- 
bește prin faptul că unul se porneşte a-l critica pe altul din 
invidie, când ii vede că-şi afirmă cu mai multă putere cre- 
dinţa, găsind cine ştie ce dedesubturi nesincere în tăria 
acestei afirmări. Membrii unui grup de oameni neuniţi îşi 
subestimează reciproc credinţa în Dumnezeu. De aceea 
Dumnezeu vede în iubirea dintre noi premisa credinţei pu- 
ternice în El. Desigur, raportul este şi invers: din credinţa 
puternică în EI, afirmată în comun, creşte iubirea între noi. 
încât până la urmă folosul îl avem tot noi. Şi această uni- 
tate o vrea Dumnezeu realizată între noi şi între noi şi EI (In 
17, 11). Şi prin aceasta înaintăm în Împărăţia Sfintei Treimi, 
Care este iubire. 

De fapt, Sfânta Liturghie ne arată şi această legătură 
între iubirea dintre noi şi mărturisirea credinţei. Credinţa 
noastră are în conţinut esenţial pe Dumnezeu în Treime. 
Dar Dumnezeu cel în Treime e un Dumnezeu al iubirii. lar 
dacă e un Dumnezeu al iubirii, El este izvorul a toată iubi- 
rea, deci şi al iubirii noastre faţă de EI şi al iubirii noastre 
dintre noi. Mărturisind pe Dumnezeu cel în Treime, noi lău- 
dăm şi slăvim iubirea din interiorul Lui şi iradierea ei în noi, 
ca făpturi ale Sale. Această laudă şi slăvire n-ar fi sincere 
dacă nu ne-am sili şi noi să primim iradierea ei în noi. Sau, 
dacă n-am simţi valoarea iubirii, care nu ne poate veni 
decât de la Dumnezeu cel în Treime, nu am lăuda şi admi- 
ra cu toată puterea Sfânta Treime şi nu ne-am sili să înain- 
tăm în ea. Astfel, mărturisind credinţa noastră în Dumnezeu 
cel în Treime, nu socotim pe Dumnezeu ca un adevăr teo- 
retic, ci ne mărturisim credinţa noastră într-un Dumnezeu 
al iubirii în Sine însuși şi Izvor al iubirii din noi. Aceasta ne 
face să ne manifestăm și noi iubirea noastră faţă de un 
Dumnezeu iubitor şi să exprimăm trăirea de cale noi a 
acestei iubiri venite de la El. 

S-ar mai putea adăuga că legătura între iubire şi mărtu- 
risirea unui Dumnezeu treimic al iubirii mai este şi o legă- 
tură dintre iubire şi cunoaștere. Această legătură constă în 
faptul că cine iubește se deschide celui pe care-l cunoaşte 
şi cel din urmă pătrunde în interiorul lui. Astfel iubirea din- 
tre doi este şi o cunoaștere între ei prin comunicarea reci- 
procă dintre ei. 

Legătura iubirii dintre noi cu Sfânta Treime o afirmă 
comunitatea liturgică răspunzând îndemnului diaconului 
de a ne iubi unii pe alţii, ca într-un gând să mărturisim. Nu- 
mai dacă ne iubim unii pe alţii putem mărturisi într-un 
gând: “Pe Tatăl, pe Fiul şi pe Sfântul Duh, Treimea cea de o 
ființă şi nedespărțită'. Numai aşa putem realiza unitatea 
fără contopire între noi asemenea Sfintei Treimi. 

De aceea, preotul mărturiseşte legătura dintre iubirea 
între noi şi mărturisirea iubitoare a Sfintei Treimi, ca izvor 
al iubirii. Ambele iubiri (dintre noi şi dintre noi şi Duwm- 
nezeu cel în Treime) sunt necesare pentru mărturisirea lui 
Dumnezeu. În fond, a mărturisi pe Dumnezeu cel în Treime 
e a mărturisi iubirea ca suprem adevăr nu numai teoretic, 
ci şi de viaţă făcător şi susţinător. Şi Dumnezeu numai un 
astfel de adevăr poate fi. Numai cine experiază iubirea sta- 
tornică experiază pe Dumnezeu, şi viceversa. A spune: cred 
în Tine, Doamne, înseamnă a spune: Te iubesc, Doamne; 
Te iubesc pentru că Tu eşti iubire; Tu eşti scăparea mea, 
pentru că în iubirea faţă de Tine am viaţă; Tu eşti cel ce m-a 
adus la viaţă, mă susţine în ea, mă conduce spre plinătatea 
vieții şi spre veşnicia ei. Altfel, mă scufund în moarte. 

Preotul rosteşte de aceea cuvintele Ps. 17, 1: 'lubi-Te-voi, 
Doamne, vârtutea mea; Domnul este întărirea mea şi Scă- 
parea mea şi izbăvitorul meu'. lubi-Te-voi este aici echiva- 
lent cu: crede-voi. Sau credinţa mea în Tine e temei pentru 
iubirea mea faţă de Tine. Căci Tu eşti, prin iubirea Ta, tăria 
mea şi scăparea mea şi izbăvitorul meu. Unui dumnezeu 
esenţă impersonală, nu-i pot mărturisi nici credinţa, nici iu- 
birea. Dar Dumnezeul nostru e vrednic de iubire pentru că 
mi-a arătat iubirea Sa trimițând pe Fiul Său să Se facă om 
şi să Se jertfească pentru mine, ceea ce n-ar fi putut face 
dacă n-ar avea în Sine iubirea. Prin aceasta mi S-a făcut 
tărie, care mă eliberează din robia egoismului păcătos, mi 
S-a făcut fundament neclintit al existenţei mele personale 
veşnice, scoțându-mă de sub puterea fatală a legilor, care 
fără un Dumnezeu personal în Treime m-ar duce ia des- 
compunere şi nu mi-ar da nici o tărie să înving egoismul. 

_ Preotul şi credincioşii au înaintat de la simţirea sfin- 
ţeniei, apoi a milei lui Dumnezeu de după citirea Evan- 
gheliei, la simţirea iubirii Lui şi, prin aceasta, s-au făcut apți 
să înţeleagă şi să mărturisească pe Dumnezeu cel în Trei- 
me cu toată convingerea. 


26 - Spiritualitate şi comuniune în Liturghia Ortodoxă 

Dar simţirea acestei iubiri a lui Dumnezeu cel în Treime 
le va da putinţa să se ridice mai sus, la înţelegerea jertfei 
lui Hristos, a Fiului lui Dumnezeu făcut om din iubire pen- 
tru noi, ca temei al prefacerii pâinii şi vinului în Trupul şi 
Sângele Lui spre a li se împărtăşi şi lor şi prin aceasta spre 
a le deschide uşile Împărăției veşnice a iubirii Sfintei Treimi. 

În acest timp preotul sărută sfântul disc, sfântul potir 
şi marginea Sfintei Mese. Sărutul este actul cel mai expre- 
siv al iubiriiS$. Preotul arată şi prin acest sărut că iubeşte 
pe Dumnezeu, Care a dat pe Fiul Său pentru noi, deci Îl 
mărturisește ca Dumnezeu al iubirii. Dar discul şi potirul 
sunt încă acoperite, căci încă n-a venit momentul prezenţei 
lui [Hristos la noi în chipul pâinii şi al vinului. Prin cele trei 
sărutări indică mărturisirea Sfintei Treimi, dar prin săru- 
tarea discului, potirului şi a Sfintei Mese îşi arată iubirea în- 
dreptată spre Hristos cel jertfit şi spre jertfelnicul de sus, 
unde EI Se află în stare de jertfă permanentă, mărturisind 
iubirea Sa faţă de noi în faţa Tatălui. lar prin sărutarea Sfin- 
tei Mese preotul arată că [Hristos Se va face prin prefacere 
prezent în modul cel mai intensiv şi pe această Sfântă Ma- 
să, care este Masă a Bisericii, întrucât e aşezată într-unul 
din locaşurile Bisericii universale a lui Hristos. La iubirea lui 
Hristos faţă de noi mărturisită în faţa Tatălui și având să se 
arate prezentă şi pe Sfânta Masă preotul răspunde, în nu- 
mele credincioșilor, cu iubirea sa. 

Dacă sunt doi preoţi sau mai mulţi, se sărută și între ei, 
arătând legătura dintre iubirea între ei şi mărturisirea cre- 
dinţei comune în Hristos, mărturisire făcută într-un singur 
cuget, arătând prezenţa iubirii lui Hristos în iubirea şi uni- 
tatea dintre ei. Primul dintre preoţi zice de aceea către cel 
de al doilea, în vreme ce se sărută: “Hristos în mijlocul nos- 
tru'. El ne uneşte pe noi în iubire, în unitate, prin iubirea 


66. În primele secole se sărutau toţi credincioşii, bărbaţii cu băr- 
baţii, femeile cu femeile, sub supravegherea diaconilor. În Liturghia din 
cartea VII, 11 a Constituţiilor apostolice. La Pr. P. Vintilescu op. cit., p. 214. 

Sa. lubirea Treimii faţă de noi, care ne-a umplut şi pe noi 
de iubire faţă de Ea şi între noi prin întruparea şi jertfa Fiu- 
lui, s-a- arătat în Hristos, Care arată că rămâne veşnic în 
starea de jertfă pentru noi prin aceste chipuri acoperite de 
pe această Masă, deci i în mod tainic jertfa Lui ne umple pe 
noi de iubire. 

Celălalt preot continuă, nu dala aceeaşi credinţă, 
că Hristos este în mijlocul lor, dar nu prin simpla repetiţie, 
ci prin contribuţia sa care îl arată distinct ca persoană: 
'Este şi va fi'. Nu suntem uniţi numai pentru această clipă 
prin prezenţa lui Hristos şi prin iubirea Lui revărsată în noi 
şi prin mărturisirea Lui, ci şi în viitorul fără un sfârşit deter- 
minat. Primul preot continuă iarăși acest gând în felul lui 
propriu, încheind constatarea unirii lor, cum încheie Duhul 
Sfânt unirea dintre Tată! şi Fiul: “Totdeauna, acum şi puru- 
rea şi in vecii vecilor. Amin”. Hristos nu va fl între noi numai 
într-un viitor nedeterminat, ci veşnic, şi veşnică va fi unirea 
noastră în El şi mărturisirea comună a Lui şi deci prin iubi- 
rea noastră faţă de El. În vechime se sărutau şi credincioşii. 

in unele biserici din Transilvania credincioșii mai tineri 
sărută şi azi mâna celor mai în vârstă, iar aceştia îi îmbră- 
țişează. Aceasta o fac bărbaţii între bărbaţi şi femeile între 
femei. Aceasta este sărutarea păcii, urmând după cuvântul 
preotului: "Pace tuturor'. 

Sfântul Chiril din Ierusalim spune despre această să- 
rutare, care în timpul lui urma după îndemnul diaconului: 
'Să ne îmbrăţișăm unii pe alţii şi să ne dăm sărutarea": "Nu 
cugeta că e vorba de acea sărutare pe care obişnuiesc să 
şi-o dea prietenii în agora. Nu e o astfel de sărutare. Ea 
uneşte sufletele între ele şi înlătură orice gând ascuns. Să- 
rutarea este unirea sufletelor. Despre ea a spus Domnul: 
"Când aduci darul tău la altar şi-ţi aduci aminte că ai ceva 


împotriva fratelui tău, mergi mai întâi şi te împacă cu fra- 


tele tău' (PG 33, 1112 A). 

Fericitul Augustin zice la rândul său: 'După aceea se 
spune: Pace tuturor. Şi creştinii îşi dau sfânta sărutare. iar 
acesta e semnul păcii (al împăcării). Ceea ce arată buzele, 
să existe în inimi' (PL 38, 1101 A). lar Teodor de Mopsues- 
tia, adâncind sensul acestui act, zice: “Toţi îşi dau pacea 
unii altora şi prin această sărutare ei își fac un fel de măr- 
turisire a unităţii şi a iubirii ce o au între ei. E o unitate pri- 
mită prin Botez, pe care o mărturisesc apropiindu-se de 
Sfânta Împărtăşanie. Prin Botez noi am primit de fapt naş- 
terea din nou, prin care ne-am reunit într-o unitate de na- 
tură; hrănirea acesteia o primim din nou când primim 
acelaşi Trup şi acelaşi Sânge. Noi toţi, deşi numeroşi, alcă- 
tuim un singur trup, pentru că ne împărtășim de aceeaşi 
pâine. Deci se cuvine ca înainte de a ne apropia de Sfintele 
Taine, să dăm pacea prin care arătăm unirea noastră şi iu- 
birea unora faţă de alţii. Nu se cuvine celor ce alcătuiesc 
un singur trup bisericesc să urască pe vreun frate în cre- 
dinţă' (Danielou, Les homelies catechetiques de Teodor de 
Mopsuestia, Cittă del Vaticano, 1949; Hom. XV, 40; L'esprit 
de la Liturgie, ed. Cerf, Paris, 1952, p. 182). Danielou, comen- 
tând acest text, zice: 'Apare aici un nou semn al Tainei: 
este semnul unităţii între membrii trupului lui Hristos. lar 
sărutarea păcii apare ca semn al acelei unităţi' (p. 182). 
Dar ceea ce şi-au spus preoţii sărutându-se între ei: "Hristos 
in mijlocul nostru' şi "Este şi va fi', este valabil şi pentru 
credincioşi. Ei formează un trup numai întrucât Hristos este 
intre ei. De aceea nu pot fi un trup decât în Hristos. Cu- 
vântul 'Hristos în mijlocul nostru' se întemeiază pe spusa 
Sfântului Apostoli Pavel din | Tim. 2, 5: "Unul este Mijioci- 
torul între Dumnezeu și oameni: Omul lisus Hristos". Unde 
este Hristos între doi sau mai mulţi oameni se surpă “'pe- 
retele din mijloc al despărțţiturii', al mândriei, al invidiei, al 
neîncrederii. În Hristos oamenii se întâlnesc între ei şi în 
Dumnezeu. Dacă doi oameni despărțiți între ei pot fi aduşi 
de un altul la pace, cu atât mai mult îi aduce la unire în 


NSE E CEN I P IE  I IDE e ata 

Sine Hristos, Care îi iubeşte pe amândoi sau pe toţi la fel, 
întrucât dându-Se pentru ceilalţi, "a desființat vrăjmăşia în 
trupul Său'. Unindu-i în EI "intr-un singur om nou, înteme- 
iază astfel pacea, împăcându-i pe amândoi în Dumnezeu' 
(Ef. 2, 14-15). În acest sens Hristos e "pacea noastră" (Ef. 
2, 14). 

Apoi preotul din altar, sau diaconul, de este, de la locul 
său, din faţa poporului, rosteşte: "Ușile, uşile, cu înțelepci- 
une să luăm aminte'6?7. Şi unul dintre credincioşi, în nu- 
mele tuturor, sau toţi la un loc, rostesc Crezul niceo-con- 
stantinopolitan, Crezul comun al întregii Biserici. 

O interpretare potrivită pentru credincioşii de azi şi de 
totdeauna a expresiei "Uşile, uşile“, interpretare în care se 
poate încadra şi adaosul: “cu înţelepciune să luăm aminte”, 
este cea a Sfântului Maxim Mărturisitorul: "inchiderea ușilor 
Sfintei biserici a lui Dumnezeu, ce se face după citirea Sfin- 
tei Evanghelii şi scoaterea catehumenilor, arată trecerea 
peste cele materiale şi intrarea viitoare a celor vrednici în 
lumea inteligibilă (gândită) sau în cămara de nuntă a lui 
Hristos, după despărţirea cea îniricoşată şi după hotărârea 
şi mai înfricoșată (de la judecata din urmă); şi lepădarea 
deplină a lucrării rătăcite din simţuri'68. 

În Liturghia armenească s-a menţinut până azi practica 
veche. Diaconul zice: 'Întâmpinaţi-vă unul pe altul cu săru- 
tul păcii, şi cei ce nu sunt vrednici să se împărtăşească de 
aceste Sfinte Taine, să se retragă şi să meargă să se roage 
afară". Şi tot poporul se întâmpină cu acest sărut, zicând: 
lisus Hristos este în mijlocul nostru". Poporul cântă un cân- 
tec foarte scurt, care sintetizează sensul infinit de bogat a 
ceea ce se petrece în acest moment: "Biserica s-a făcut un 


67. Pr. P. Vintilescu socoteşte că în vechime expresia s-a mărginit 
numai la "Uşile, uşile”, prin care diaconii erau făcuţi, probabil, atenţi la 
paza intrărilor în biserică. Mai târziu s-a adăugat şi expresia: "Cu înţeiep- 
ciune să luăm aminte' (Op. cit., p. 217). 

68. Mystagogia XV, PG 91, col. 693. 

singur trup şi sărutarea noastră reciprocă este semnul 
acestei uniri; duşmănia s-a depărtat şi iubirea a pătruns 
peste tot'69. Prin aceasta se exprimă simţirea că Hristos S-a 

apropiat şi mai mult de comunitatea liturgică. EI Îşi trimite 
razele prezenţei Sale, care va fi deplină din momentul pre- 
facerii darurilor. 

Sfântul Chirii din Alexandria pune csineziai 'Uşile, uşi- 
le" în legătură cu porunca Vechiului Testament de a rămâne 
înlăuntru după mâncarea mielului de Paşti până dimineaţa 
(leş. 12, 21-23). De aceea Sfântul Chiril consideră invitaţia 
ca referindu-se la toată viaţa creştină de după Sfânta Îm- 
părtăşanie. În Vechiul Testament, spune Sfântul Chiril, se 
ungeau uşile cu sângele mielului, ca să nu intre în casa 
unde se aflau cei ce au mâncat mielul, moartea, deci nici 
abaterea gândurilor de la Dumnezeu: "lar legea cerând 
celor ce au mâncat mielul să șadă înlăuntrul uşilor, arată 
prin aceasta că e de trebuinţă şi folositor celor ce s-au în- 
vrednicit odată să se împărtășească de Hristos, să-şi ducă 
viaţa intru sfințenie neclintită şi statornică, pentru ca să nu 
fie pierduţi împreună cu egiptenii, ieşind din casă'70. 

Prin cuvintele: 'Uşile, uşile, cu înţelepciune să luăm 
aminte', credincioşilor li s-ar spune deci, după Sfântul Ma- 
xim Mărturisitorul: Gândiţi-vă la uşile ce se vor închide 
celor ce vor fi scoşi prin judecata din urmă de la fericirea 
viețuirii cu Hristos. Aceasta se va întâmpla celor ce nu şi-au 
închis ușile simţurilor la poftele stârnite de lucrurile trecă- 
toare. Luaţi aminte, cu înţelepciune, la adevărul mântuitor 
al lui Hristos, cuprins în Crez. Păziţi-vă ușile simţurilor voas- 
tre, închideţi-lie acum, ca să nu suferiţi de închiderea în faţa 
voastră a uşilor Împărăției cereşti. Cuvintele acestea con- 
tinuă să pregătească deci pe credincioşi pentru perspecti- 
va eshatologică. Fericirea aceea, care înseamnă mântuirea 


69. La P. Evdokimov, op. cit., p. 178. 
70. Op. cit., cartea XVII. 

noastră ca persoane de distrugerea prin natură, ne-a adus-o 
Hristos prin întruparea şi jertfa Lui. Spre fericirea aceea ne 


îndreptăm prin mărturisirea Crezului. Tot ce se cuprinde în 


el ne asigură acea fericire eternă, sau mântuirea de desfi- 
ințarea prin moarte, sau de chinul etern întru existenţa 
impuţinată în gradul maxim. 

Crezul este dovada iubirii lui Dumnezeu faţă de noi şi 
mărturisirea Lui de către noi, este recunoaşterea acestei 
dovezi a iubirii Lui. lar mărturisirea Lui în comun este mani- 
festarea iubirii noastre întreolaltă, întemeiată pe iubirea Lui 
față de noi. E o manifestare a sobornicităţii Bisericii în 
dreapta credinţa, întemeiată pe mărturisirea comună a dra- 
qostei lui Dumnezeu faţă de noi şi a dragostei noastre faţă 
de EI şi între noi, mai ales că el e rostit în toate Bisericile, 
conform hotărârii Patriarhului Timotei al Constantinopolu- 
lui (512-518), ca semn de recunoaştere a creştinilor orto- 
docşi faţă de erezii? |. 

Dar manifestarea iubirii noastre faţă de Dumnezeu este 
unită cu mărturisirea credinţei noastre în tot ce a făcut pen- 
tru noi prin Fiul cel întrupat şi a nădejdii noastre neclintite 
în viaţa veșnică ce ne-a asiqurat-o prin întruparea pentru 
veci a Acestuia, prin jertfa Lui ca lucrare netrecătoare, prin 
învierea, înălţarea și şederea Lui ca om de-a dreapta Tatălui, 

Uimiţi, mărturisim credinţa noastră în copleşitoarea iu- 
bire a lui Dumnezeu faţă de noi, arătată în faptul că Însuși 
Fiul lui Dumnezeu, Cel de o fiinţă cu Tatăl, S-a făcut pentru 
noi şi pentru a noastră mântuire om, S-a răstignit şi a înviat, 
ca să ne asigure şi nouă învierea veacului ce va să vie. 

Prin mărturisirea în comun a Crezului de către credin- 
cioşi, ei se pregătesc să primească pe acelaşi Hristos prin 
Sfânta Împărtășanie, aşa cum se pregătesc, prin mărturisi- 
rea aceluiaşi Crez, să-L primească în Taina Botezului, sau 
să-L reprimească în Taina Mărturisirii, sau, în sfârşit, cei ce 


71. Pr. P. Vintilescu, op. cit., p. 117. 

vor primi harul arhieriei. Ei ştiu că în Euharistie vor avea 
actul ultim şi suprem al venirii Fiului la ei şi arată prin Crez 
temelia acestei veniri şi fericirea care li se pregătește prin 
aceasta în Împărăţia Sfintei Treimi, mărturisind tot ce a 
făcut Acesta din iubire pentru ei. În Crez mărturisesc că . 
Dumnezeu nu este o forţă oarbă, ce nu ştie de oameni, ci 
un Tată plin de iubire faţă de un unic Fiu, Care dorind să-şi 
arate iubirea de Tată şi faţă de alţi fii, creează pe oameni şi 
trimite pe Unicul Fiu născut să Se facă om, să Se răstig- 
nească pentru noi, să învie şi să rămână veşnic om unit cu 
noi, înviaţi şi noi din puterea Lui. În iubirea din Dumnezeu 
ca Tată şi ca Fiu e întemeiată iubirea față de noi. Şi ea e cu 
atât mai mare, cu cât Tatăl ne face pe noi asemenea Fiului 
Său, făcându-L pe EI ca pe noi. La temelia mântuirii e iubi- 
rea conştientă față de fiecare persoană umană, nu o lege 
oarbă a repetiţiei. in ea e sensul şi totalitatea sensurilor 
fundamentale ale existenţei, concentrate în Crez, nu în le- 
gile eternei şi monotonei repetiţii, care nu duc nicăieri. 
Taina iubirii lui Dumnezeu faţă de noi, taina acestei 
preţuiri uimitoare a fiecăruia dintre noi de către Dumnezeu, 
taina bunătăţilor ce ni le-a asigurat, este aşa de mare, că în 
veci nu vom sfârşi a ne adânci în fericirea şi în înţelesul ei 
şi în mulţumirea şi lauda adusă lui Dumnezeu pentru ea. 
De aceea Sfântul Maxim Mărturisitorul vede în rostirea 
comună a Crezului, după sărutarea reciprocă, semnul veş- 
nicei mulțumiri şi slăviri unite şi unitare a lui Dumnezeu de 
către noi. Prin orientarea eshatologică a mărturisirii Crezu- 
lui accentuăm această orientare, mărturisită în cererea ulti- 
mă a ecteniei dinainte: "Răspuns bun la înfricoşata judeca- 
tă a lui Hristos să cerem". Acest răspuns bun îl vom putea 
da dacă vom fi ţinut cu tărie la mărturisirea Crezului. 
Orientarea aceasta eshatologică a mărturisirii Crezului 
o înfăţişează Sfântul Maxim prin cuvintele: "lar mărturisirea 
dumnezeiescului Simbol al credinţei făcută de către toţi în- 
seamnă mărturisirea tainică ce-o vom aduce în vecii vecilor 

preainţeleptei purtări de grijă a lui Dumnezeu prin raţiunile 
şi modurile uimitoare prin care ne-am mântuit. Prin aceas- 
ta cei vrednici se înfăţişează pe ei plini de recunoştinţă faţă 
de binefacerea dumnezeiască. Căci în afară de aceasta nu 
au ce oferi în schimb pentru nesfârșitele bunătăţi dumne- 
zeieşti faţă de ei' (PG 91, col. 796). 

Crezul creştin cuprinde două paradoxuri fundamentale. 
Dacă Dumnezeu însuşi este un ocean infinit pe care nu-l 
poate cuprinde rațiunea noastră, cu atât mai nesfârşite 
pentru înţelegerea noastră sunt raţiunile şi modurile para- 
doxale prin care ne-am mântuit. Astfel, la baza mântuirii 
noastre stă paradoxul unităţii de fiinţă şi deosebirii perso- 
nale între Tatăl şi Fiul. De aceea se poate spune că aceas- 
ta este raţiunea primă şi fundamentală a existenţei sau 
supraexistenţei şi baza mântuirii noastre. N-ar fi adevărat 
raţională o Dumnezeire care ar fi numai o unitate de esenţă 
sau numai o pluritate de persoane despărțite. Ar fi lipsită 
de conştiinţa voinţei de iubire, care e raţiunea fundamen- 
tală a existenţei. Deci raţiunea aceasta este paradoxală. Nu- 
mai în ea se implică unitatea cu conştiinţa şi iubirea. 

Dar raţiunea paradoxală a supraexistenţei constituie şi 
fundamentul creaţiei şi al mântuirii. Numai o astfel de exis- 
tenţă poate aduce la fiinţă o creaţie liberă. Fără iubire n-ar 
fi posibil să creeze Dumnezeu lumea, ca un câmp al liberei 
manifestări a unor persoane după chipul Lui. Cu atât mai 
puţin ar fi posibilă mântuirea, unind-o cu Sine și îndum- 
nezeind-o. lar dacă S-a hotărât s-o creeze, e firesc să vrea 
să Se şi unească strâns cu ea, când ea s-a despărţit de El 
prin păcat. Astfel întruparea Fiului lui Dumnezeu e raţiona- 
lă şi ea tocmai prin caracterul ei paradoxal, precum e raţio- 
nală şi paradoxala unitate a fiinţei dumnezeieşti în Treimea 
Persoanelor. leşirea din paradox este ieşirea din raţional. 

Căci dacă Hristos n-ar fi una în fiinţă cu Tatăl, dar şi cu 
noi, nu ne-ar putea urca şi pe noi la treapta vieţii infinite a 
Dumnezeirii: dar şi dacă n-ar exista în Dumnezeu decât o 

unitate de fiinţă, nu ne-ar fi putut mântui ca persoane con- 
ştiente şi ne-am pierde în marea inconștienţă a esenței 
atotcuprinzătoare. Numai fiind de fiinţă dumnezeiască, dar 
şi Persoană deosebită, şi numai făcându-Se om, dar rămâ- 
nând şi Dumnezeu, Hristos ne-a putut mântui îndumnezein- 
du-ne ca persoane pentru veci. 

| Dar cine poate înţelege vreodată până la capăt raţiunea 
paradoxului unităţii de fiinţă şi deosebirii personale între 
Tatăl şi Fiul? 

Şi cine o poate înţelege pt a doua, prin care s-a realizat 
de fapt mântuirea noastră, şi care este unirea dumnezeirii 
cu umanitatea în Persoana Fiului? Dacă Fiul lui Dumnezeu 
ar fi rămas numai Dumnezeu, nu ne-ar fi putut uni cu Sine 
fără să ne contopească în Sine, deci nu ne-ar fi putut 
impărtăşi de viaţa Sa infinită. Dar nici dacă, făcându-Se om, 
ar fi încetat să fie Dumnezeu -— printr-o evoluţie panteistă —, 
nu ne-ar fi putut ridica deasupra condiţiei umane şi a morţii 
noastre ca persoane. Înomenirea reală a Fiului lui Dum- 
nezeu, fără schimbarea dumnezeirii Sale, nu se putea însă 
înfăptui prin unirea între o Persoană dumnezeiască şi una 
omenească, rămânând două persoane. Ar fi rămas mai de- 
parte în fiinţă graniţa între Dumnezeu şi om. Nu se putea 
înfăptui această unire nici prin asumarea de către o persoa- 
nă umană a firii dumnezeieşti. În acest caz, inițiativa mân- 
tuirii ar fi fost a omului, şi omul ar fi condus toaţă acţiunea 
mântuitoare. Omul s-ar fi dovedit mai mare decât Dum- 
nezeu! Dar atunci, n-ar fi avut nevoie de mântuire. Sau 
aceasta ar fi însemnat o evoluţie ascendentă a omului până 
la treapta Dumnezeirii. Toată fiinţa dumnezeiască ar fi de- 
venit a omului, Dumnezeirea nemaiexistând în Persoane 
eterne, ca să asigure eternitatea persoanelor umane. Nu- 
mai prin faptul că o Persoană dumnezeiască a asumat firea 
omenească, ce subzistă în general în inşi distincţi, S-a pu- 
tut face Unul şi Acelaşi şi om, fără să înceteze a fi Dum- 
nezeu. Şi numai aşa, rămânând Persoană distinctă de noi, 

fiind însă şi Dumnezeu apropiat de noi, ca un Frate de 
aceeaşi fire, ne poate uni cu Sine şi indumnezei. 

Dar cine poate înţelege până la capăt raţiunea acestui 
paradox: o persoană în două firi? lar temeiul acestei raţiuni 
paradoxale este tot iubirea, care uneşte fără să confunde. 

| Şi iubirea care stă la baza primului paradox SĂD Le Ai9) iubi- 
rea ce stă la baza celui de al doilea. 

Dar raţiunea celui de al doilea paradox cere şi alte ex- 
plicări: cum poate uni o Persoană dumnezeiască firea ome- 
nească finită cu firea Sa dumnezeiască infinită, fără să o 
desființeze? Răspunsul trebuie să admită că în firea dum- 
nezeiască e ceva care nu e cu totul contrar firii omeneşti; 
şi în cea omenească e ceva care nu o face inaptă de ma- 
nifestarea Persoanei dumnezeieşti prin ea. Dar cine poate 
înţelege aceste adevăruri până la capăt? Deci rațiunea în- 
trupării se referă nu numai la temeiul şi. motivul întrupării, 
care e iubirea din Sfânta Treime, ci şi la posibilitatea ei. Şi 
posibilitatea îşi are temeiul tot în iubire. Ni se arată în 
aceasta că iubirea toate le poate. Persoana infinită cruţă 
firea omenească finită şi Şi-o face totuşi mediu de mani- 
festare. Persoana infinită poate face din finitul uman o fire 
proprie tot prin iubire, prin care a şi creat-o cu posibilitatea 
de a răspunde iubirii dumnezeieşti şi de a o iradia prin 
sine, cu posibilitatea de a se deschide prin cunoaşterea in- 
finitului dumnezeiesc şi de a sugera cel puţin, dacă nu a re- 
da în mod exact, acest infinit. Între Dumnezeul infinit şi 
uman nu e o contradicţie prin care s-ar exclude reciproc, ci 
o posibilitate de unire fără anulare sau confuzie, căci uma- 
nul nu este pur şi simplu finit, ci un finit deschis infinitului, 
cum nici divinul nu e închis în infinitatea Sa, ci deschis fini- 
tului şi capabil să umple finitul de infinitatea Sa. intre divin 
şi uman nu e o contradicţie, prin care să se anuleze, sau 
care să ceară o confundare, cum nu e nici în Dumnezeu 
între unitatea fiinţei şi Treimea Persoanelor, ci, dimpotrivă, 
una o cere pe cealaltă, căci unitatea adevărată care e şi 

iubire cere în acelaşi timp persistenţa persoanelor care se 
iubesc. În toate panteismele, e o luptă între toate, ca până 
la urmă toate să se topească în esenţă. Creştinismul afirmă 
atât unitatea, cât şi persistenţa persoanelor. Creştinismul 
este prin excelenţă paradoxal; paradoxal în fundamentele 
sale, nu numai la suprafaţă. În paradox coexistă simultan 
unirea şi deosebirea persoanelor, şi unirea şi distincţia 
între divin şi uman, fără despărţire şi fără contopire. Totul 
e paradoxal: lumea, viaţa persoanei. Cardinalul Nicolaus 
Cusanus, care în sec. XV a fost trimis într-o delegaţie la 
Constantinopol, luând contact cu această gândire paradoxa- 
lă a Sfinţilor Părinţi a numit paradoxul 'coincidentia oppo- 
sitorum". În aceasta constă raţiunea întregii existenţe, de la 
Dumnezeu până la creatură. Ultima posibilitate a raţiunii 
paradoxale a existenţei e dată în Dumnezeu, în Care sunt 
toate, unele actual (fiinţa şi cele Trei Persoane), altele vir- 
tual (Dumnezeu cel necreat şi putinţa legăturii cu creatu- 
rile). Paradoxul e plin de sens pentru că el face posibilă 
atât iubirea, cât şi libertatea. 

Dar aici apare şi raţiunea paradoxală a modului intru- 
pării. El constă în unirea atât de strânsă între Fiul lui Dum- 
nezeu şi firea omenească, încât EI S-a făcut om şi Persoană 
a firii noastre. Se pune întrebarea: Cum Şi-a trăit EI înainte 
de înviere umanitatea, unită atât de strâns cu Sine, dar 
păstrând totuşi slăbiciunile şi durerile ei, şi cum o trăieşte 
după înviere? Şi cum trăieşte umanitatea Sa adâncurile sau 
orizonturile (cerurile) infinite ale dumnezeirii Ipostasului, 
care a devenit şi lpostasul ei, înainte de înviere şi a rămas 
şi după înviere? 

Dar din raţiunea celor două paradoxuri fundamentale 
urmează altele. Aşa este raţiunea paradoxală a faptului că 
Dumnezeu, izvorul vieţii, poate accepta în firea omeneas- 
că, al cărei purtător Se face, moartea. 'În mormânt viaţă”, 
cum se spune în Prohod. lar aceasta face să se învingă 
moartea. De aceea "mormântul Tău (Hristoase) este izvorul 

învierii". Avem aici propriu-zis două raţiuni paradoxale. Se 
pune în legătură cu aceasta întrebarea: Cum poate accepta 
moartea în firea Sa omenească Cel nemuritor? Şi de ce a 
fost necesară moartea pentru a învinge moartea? Cum 
poate coexista moartea cu viaţa nesfârşită în Ipostasul 
dumnezeiesc întrupat? Şi de ce e necesară moartea pentru 
mântuirea noastră de moarte? Cum e călcată moartea prin 
moarte? Cum învie cel mort? Raţiunile paradoxale proprii 
morţii lui Hristos se înfăţişează și ca unirea unor laturi deo- 
sebite și opuse ale stării Lui în timpul morţii: EI e cu trupul 
în mormânt, cu sufletul în iad, iar ca Dumnezeu, pe scaun 
impreună cu Tatăl, toate umplându-le ca Cel necuprins. 

Rațiunea ultimelor paradoxuri, sau răspunsul la întrebă- 
rile puse de ele stă în faptul că nici o făptură personală nu 
mai poate muri de tot, odată adusă la existenţă de Dum- 
nezeu şi aflătoare sub raza atenţiei Lui. Aci se arată iarăşi 
interesul Lui etern pentru persoanele umane create. Cine 
moare prin despărţirea de Dumnezeu, moare pentru că slă- 
pesc în raţiunea spiritului său rădăcinile raţiunii sau com- 
plexului unitar de raţiuni ale trupului său, pentru că spiritul 
său însuşi a slăbit prin despărţirea de Dumnezeu. Dar el ca 
spirit e ţinut totuși printr-o oarecare putere a lui Dumnezeu 
în existenţă. lar în cel ce moare lui Dumnezeu, pentru că 
vrea să se dăruiască de tot Lui, deşi slăbesc și în spiritul lui 
rădăcinile raţiunii sau complexul unitar de raţiuni ale trupu- 
lui, raţiunea spiritului lui însuşi rămâne tare, sau se întă- 
reşte şi mai mult prin unirea cu Dumnezeu. Şi prin aceasta 
se poate reface în el tăria raţiunilor trupului. 

Cel mai mult S-a unit cu Tatăl, Hristos, nu numai ca 
Dumnezeu, ci şi prin sufletul Său. Iar prin sufletul Său ome- 
nesc Fiul lui Dumnezeu unit cu el a putut reîntări şi supra- 
întări în el rădăcinile complexului de raţiuni ale trupului 
Său, ca prin aceasta să învie trupul Său. Căci Dumnezeu 
are putere şi asupra materiei, care prin persistenţa unirii lui 
Dumnezeu cu trupul, n-a intrat în descompunere. 

lar cei ce mor uniţi cu Hristos, lui Dumnezeu, atunci 
când Dumnezeu la sfârşitul chipului actual al lumii va întări 
în sufletele lor rădăcinile raţionale ale trupului lor, vor învia 
şi ei cu trupul, plasticizând prin puterea trupului înviat al lui 
Hristos aceste raţiuni într-un trup nou, după asemănarea 
trupului lui firistos. Dar pentru că toţi vor trebui atunci să-şi 
primească din nou trupul lor, din trupul lui Hristos se va 
întinde puterea de plasticizare şi în rădăcinile raţionale ale 
trupurilor celor despărțiți de Dumnezeu, plasticizând-se 
prin aceeaşi putere în trupuri noi. Dar ele nu vor fi copleșite 
de Duhul lui Hristos, pentru că nici în sufletele lor nu S-a 
sălăşluit Hristos. Deci aceste trupuri vor fi noi numai pen- 
tru că nu vor fi trupurile pe care le-au avut în viaţa pămân- 
tească, sau identice cu acestea, dar nu vor fi noi în sens du- 
hovnicesc. Toate aceste raţiuni, deşi pe de o parte deplin 
intemeiate într-o rațiune proprie, păstrează pe de altă parte 
adâncuri niciodată epuizate. În ambele cazuri, numai prin 
moarte se ajunge la înviere. Şi de aceea Hristos numai prin 
moarte a călcat moartea. Căci trupul de după păcat trebuie 
să moară ca să poată fi readus la o viaţă fără de moarte. Şi 
aceste paradoxuri se arată ca paradoxuri ale iubirii şi, de 
aceea, ca paradoxuri raţionale. Chiar în trupurile înviate 
pentru starea de nefericire rămâne un rest din iubirea lui 
Dumnezeu, atâta cât persoanele lor n-au putut să nu o pri- 
mească. În acestea moartea, sau viaţa, nu ajunge niciodată 
la o victorie definitivă. 

Dar raţiunea paradoxală a unirii între Fiul cel nemuritor 
şi moartea şi învierea Sa cu trupul, îşi are modul ei para- 
doxal propriu. Acest mod constă în trăirea morţii Sale cu 
trupul de către Cel nemuritor, ca şi în trăirea învierii şi a 
vieţii fără sfârşit, în trupul Său, cu toate că această trăire e 
într-un trup limitat. Dacă sfântul trăieşte conștiința trupului 
său din mormânt (ba uneori şi puterea harului din el), fără 
să-l simtă ca mediu de plăceri şi dureri, şi puterea harului 
se revarsă şi asupra osemintelor lui, cu atât mai mult tră- 

ieşte Hristos cu sufletul şi cu dumnezeirea legătura cu 
trupul Său, fără ca acesta să fie mediu de simţiri. Dar mo- 
dul acestei trăiri paradoxale a trupului Său mort şi a trupu- 
lui Său înviat, dar persistent în umanitatea simţirilor lui, 
rămâne o temă niciodată înţeleasă până la capăt. 

Revenind la expresia "Uşile, uşile', ea poate avea şi sen- 
sul: "Deschideţi uşile minţii voastre pentru înţelegerea con- 
ținutului mântuitor al Crezului'. 

În vreme ce comunitatea mărturiseşte Crezul, preotul 
(sau preoţii, de sunt mai mulţi) rosteşte şi el incet Crezul şi 
ridică 'Aerul' de pe sfântul disc și sfântul potir, legănându-l 
deasupra lor. Natura cosmică nu mai acoperă pe Hristos, 
Care Se jertfeşte, arătându-Şi în aceasta puterea Lui mân- 
tuitoare, ci se clatină de teamă în jurul Lui. lubirea lui Dum- 
nezeu prin Hristos cel întrupat şi jertfit se cunoaşte, în vre- 
mea mărturisirii a ceea ce a făcut El pentru noi, şi prin 
această arătare descoperită a jertfei şi învierii lui Hristos. 
lar arătarea lor descoperită pune în stare de cutremur toată 
creaţiunea, inclusiv pe cea îngerească, amintind de cutre- 
murul ce s-a petrecut la răstignirea şi învierea Domnului, 
când îngerul a ridicat piatra de pe mormânt (Mt. 27, 51; 28, 
2). De aceea, după articolul al cincilea al Simbolului ('Şi a 
înviat a treia zi, după Scripturi") încetează clătinarea 'Aeru- 
lui'72. Învierea a fost actul cel mai minunat şi mai iubitor al 
lui Dumnezeu faţă de noi. În el a ajuns la culme iconomia 
întrupării, întemeiată pe iubirea lui Dumnezeu cel în Trei- 
me. Toate acestea, când s-au făcut cunoscute prin [Hristos, 
au cutremurat oştile îngereşti şi stihiile cosmice. 

"Aerul" se pune apoi de-o parte şi Sfinteie Daruri rămân 
descoperite. Prin moartea Sa ca jertfă adusă Tatălui, Hris- 
tos S-a apropiat de Tatăl şi ca om, dar a devenit puternic 
eficient şi în noi prin Duhul Său cel Sfânt, nemaifiind aco- 
perit de cosmosul care îngroşa şi trupul Lui de pe urma 


72. Ibidem, p. 218. 

îngroşării generale a creaţiei, adusă de păcat. El nu mai e 
supus condiţiilor de viață din chipul actual al cosmosului. 
Momentul supremei chenoze e totodată momentul ieșirii 
din chenoză. Prin moarte calcă moartea, prin moarte trece 
la înviere şi la revelaţie a Dumnezeirii care ni se face evi- 
_dentă prin Duhul Sfânt la un nivel superior. Totuşi după 
înviere şi mai ales după înălţare Hristos rămâne ca jertfă 
înaintea Tatălui, dar şi la dispoziţia noastră. Iar prin rostirea 
Crezului arătăm că am fost ridicaţi la cunoaşterea icono- 
miei Lui mântuitoare, care ni se confirmă prin rămânerea 
descoperită sau prin eficienţa lui Hristos în starea de jertfă 
până la sfârșitul veacurilor. Rostirea Crezului se încheie cu 
asigurarea vieţii veşnice pe seama noastră, de pe urma 
întrupării, răstignirii şi învierii Fiului lui Dumnezeu pentru 
noi. În ea se arată deplinătatea iubirii lui Dumnezeu pentru 
noi. Mărturisind credinţa în ea, mărturisim iubirea desăvâr- 
şită şi veşnică a lui Dumnezeu față de noi. 


6. Anamneza ca pregătire a prezentării darurilor 
lui Dumnezeu şi a sfințirii lor 


a. introducere la anamneza pregătitoare a prefacerii da- 
rurilor. Prin mărturisirea credinţei credincioşii s-au deschis 
pentru iubirea lui Dumnezeu, ce se va arăta pentru ei prin 
împărtăşirea de Trupul şi Sângele lui Hristos, de care EI le 
va face parte. Căci nu se poate ajunge la Împărăţia veșnică 
a Treimii fără împărtăşirea repetată de Hristos cel jertfit, 
făcându-ne şi noi fii ai Tatălui, asemenea Lui. Prin aceasta 
Fiul cel întrupat ne comunică prin starea Sa de jertfă iubi- 
rea Sa față de Tatăl, ca să ne-o însuşim şi noi. Dar la împăr- 
tăşire se ajunge prin aducerea darurilor noastre lui Dum- 
nezeu pentru a fi prefăcute în Trupul şi Sângele lui Hristos, 
aflate pe jertfelnicul ceresc, pentru a se împărtăși şi cre- 
dincioşilor. Prin ele se dăruiesc întâi ei lui Dumnezeu, pen- 
tru a se face părtaşi de jertfa Lui; apoi se vor jertfi o dată 
cu Hristos, prin darurile lor prefăcute în jertfa Lui. 

Înainte de anafora, diaconul, sau în lipsa lui preotul, în- 
deamnă dinaintea uşilor împărăteşti pe credincioşi să fie 
cu luare aminte la cele ce urmează: 'Să stăm bine, să stăm 

| cu frică, să luăm aminte, sfânta jertfă cu pace să o aducem”. 
Toată comunitatea liturgică săvârşeşte “sfânta aducere” 
(anaforaua). Aceasta constă din darurile pe care, fiind vir- 
tual una cu Trupul şi Sângele Domnului, aducându-le, Îl 
aducem pe EI însuşi, deci pot fi numite şi 'sfânta jertfă”, ca 
in traducerea românească. Pe de o parte Hristos le primeş- 
te, pe de alta le preface în Trupul şi Sângele Său, aducân- 
du-Se împreună cu noi. Deci 'aducerea' darurilor va avea 
ca urmare 'mila păcii" sau mila împăcării lui Dumnezeu cu 
noi prin prefacerea lor în Trupul şi Sângele lui Hristos. Dar 
atât darurile aduse, cât şi jertfa lui Hristos în care ele se 
prefac e o jerifă a laudei lui Dumnezeu. Credincioşii răs- 
punzând astfel, nu repetă simplu ce a spus preotul, ci com- 
pletează spusa lui. Totuşi prin cuvintele “jertfa laudei" arată 
că înainte de a se fi intercalat Simbolul credinţei în Litur- 
ghie, repetau îndată aceleași cuvinte pe care le-a folosit 
mai înainte preotul în rugăciunea lui, rostită poate odini- 
oară cu voce tare. 

Părintele Prof. Petre Vintilescu, întemeindu-se pe folosi- 
rea despărțită a cuvintelor milă, pace, din unii codici litur- 
gici vechi, socoteşte că odinioară credincioşii promiteau 
să aducă lui Dumnezeu mila şi pacea lor faţă de semeni în 
preajma prefacerii euharistice75. Dar aceasta n-ar justifica 
îndemnul preotului de a oferi 'aducerea' cu frică. Desigur, 
mila aşteptată de la Dumnezeu trebuie să aibă ca urmare 
şi o milă a noastră faţă de oameni”4. În acest sens se poate 
vedea în cuvintele 'mila păcii" și înţelesul sesizat de Părin- 
tele Vintilescu. 


73. Ibidem, p. 223. 
74. Ibidem. 


27 - Spiritualitate şi comuniune în Liturghia Ortodoxă 





418 SPIRITUALITATE ŞI COMUNIUNE ÎN LITURGH:4 ORTODOXĂ 


Menţionăm că aceste cuvinte, milă şi pace, reproduc 
versetul din Epistola Sfântului luda: 'Milă vouă şi pacea ... 
să se înmulțească" (Iuda 1, 2). 

De fapt, încă de la primele ectenii ale Sfintei Liturghii 
credincioşii spunând lui Dumnezeu 'Doamne, miluieşte' - 
pentru orice cerere pe seama oricui, arată nu numai că aş- 
teaptă mila lui Dumnezeu şi pentru ceilalţi, ci arată şi mila 
lor faţă de aceia. Numai acela se poate ruga lui Dumnezeu 
să-Şi reverse mila Lui peste cineva, care are el însuși milă 
faţă de acela. În sensul acesta, de-a lungul întregii Liturghii 
credincioşii cer nu numai mila lui Dumnezeu pentru ei şi 
pentru alţii, ci își exprimă şi mila lor și deci iubirea faţă de 
alţii. Aşa se pregătesc să intre în Împărăţia iubirii veşnice a 
Sfintei Treimi. Această milă a lor faţă de alţii o oferă cre- 
dincioşii lui Dumnezeu cu și mai multă putere în preajma 
prefacerii pâinii şi vinului în Trupul şi Sângele Domnului 
spre împărtăşirea lor, ca suprema dovadă şi urmare a milei 
lui Dumnezeu faţă de ei. Explicarea dată de Părintele Petre 
Vintilescu este confirmată de aceeaşi legătură în care sunt 
puse facerile de bine, în Evrei 13, 16, cu “jertfa de laudă" 
din versetul anterior. Aceste faceri de bine, sau mila aceas- 
ta faţă de aproapele, pe care Dumnezeu o socoteşte ca 
adevărata laudă adusă Lui, prin grija arătată de făpturile 
Lui, este socotită astfel în Evrei 13, 16, ca o jertfă de laudă 
adusă de noi lui Dumnezeu. Căci e o jertfă să faci bine altuia, 
dar e o jertfă din puterea dată nouă de Dumnezeu, deci şi 
o laudă a lui Dumnezeu pentru puterea ce ne-a dat-o de a 
face bine. Însă lui Dumnezeu ne jertfim în mod concret 
ducând mai departe rodul buzelor ce I-l oferim, în jertfirea 
de noi înşine scumpelor Lui făpturi, semenilor noștri. Fă- 
când bine acestora, întărim lauda Lui ce l-o aducem prin 
cuvinte, întrucât preţuim valoarea pusă de Dumnezeu în 
făpturile Lui conştiente prin creațiune, dar şi sporim valoa- 
rea lor şi a noastră, sau le dezvoltăm pe ele şi pe noi pe li- 
nia binelui, sau în direcţia spre Dumnezeu. Îl lăudăm pe 





LC 


LITURGHIA CREDINCIOŞILOR 419 


Dumnezeu dezvoltându-ne pornirea spre bine pusă în noi 
de El, sau asemănarea noastră cu EI, dar trezind prin 
aceasta şi pornirea spre bine pusă de Dumnezeu în ceilalţi. 

Dar noi putem să ne jertfim, sau să lăudăm pe Dum- 
nezeu în felul acesta numai din puterea jertfei lui Hristos. 
lată cuvintele din Evrei 13, 15-16, în care se cuprind toate 
aceste înţelesuri: "Aşadar, printr-insul, să aducem pururea 
lui Dumnezeu jertfe de laudă, adică rodul buzelor, care 
preaslăvesc numele Lui. lar facerea de bine şi impărtăşirea 
(comuniunea) să nu le daţi uitării, căci cu jertfe ca acestea 
se face plăcere lui Dumnezeu'. l-am adus lui Dumnezeu 
jertfă de laudă mărturisind faptele Lui în Crez; să facem 
aceasta în continuare prin fapte. Deci să ne hotărâm şi la 
lauda Lui prin jertfa concretă a facerii de bine şi prin îm- 
părtăşirea de jertfa Lui. 

E drept ca Domnul Hristos pare să opună mila, jertfei, 
zicând: "Milă voiesc, şi nu jertfă' (Mt. 9, 135). Dar jertfele pe 
care nu le voieşte sunt cele sângeroase. Căci oare nu L-a 
îndemnat pe Ei mila până la jertfa de pe cruce? Şi mila de 
cei bolnavi trupeşte şi sufletește, mila care sfâşie inima de 
durere pentru aceia, nu e şi o adevărată jertfă? Şi nu e 
unită ea cu voinţa de pace, de înfrățire cu aceia? Nu aduce 
ea pace sufletului, eliberându-l de remuşcările nepăsării? 

Dar inima noastră deschisă spre unirea cu ceilalţi prin 
milă primeşte şi mila lui Dumnezeu care ne împacă cu Sine 
prin jertfa adusă de Hristos spre lauda Lui şi a iubirii Lui. 
Cu El nu ne putem uni decât dacă avem şi noi milă. Cel mi- 
lostiv nu se poate uni decât cu cel milos. El Se aduce jertfă 
pentru cei ce se aduc altora jertfă din milă. El are cea mai 
mare milă de oameni, căci a spus: 'Şi văzând mulțimile, | 
s-a făcut milă de ele, că erau necăjiţi şi rătăceau ca nişte oi 
care n-au păstor" (Mt. 9, 36). Dar milostiv e şi Tatăl: 'Fiţi dar 
milostivi, precum şi Tatăl vostru cel din ceruri milostiv este” 
(Lc. 6, 36). Dumnezeu este milostiv. El este “izvorul mi- 
lelor“. Dar oricât de milos ar fi EI şi Fiul Lui cel ce S-a jert- 

fit pentru noi din milă, dacă nu ne deschidem inima cu 
milă altora, nu suntem în stare să primim nici mila Lui. O 
inimă aspră, duşmănoasă, invidioasă nu poate simţi mila, 
care nu e numai de la el, ci în primul rând de la Dumnezeu. 
De aceea s-a spus: 'Fericiţi cei milostivi, că aceia se vor 
milui', adică vor simţi mila lui Dumnezeu. 

Din acestea se vede că nu se poate exclude referirea 
cuvintelor: 'Mila păcii, jertfa laudei" la jertfa lui Hristos, care 
va fi adusă de preot împreună cu credincioșii, cerând pre- 
facerea darurilor aduse. Această referire corespunde mai 
direct îndemnului preotului: 'Să stăm bine, să stăm cu fri- 
că, să luăm aminte Sfânta Jertiă cu pace a o aduce". Căci 
faptul de a aduce jertfă pe impăratul tuturor făcut om, ne 
umple mai mult de frică decât jertfa milei şi păcii aduse de 
către noi, din partea noastră. Acest fapt ne scufundă în abi- 
surile neinţelese ale tainei iubirii lui Dumnezeu, Care Se 
pune la dispoziţia noastră făcându-Se om pentru a Se adu- 
ce jertfă pentru noi. El e mysterium tremendum, taina care 
ne face să ne cutremurăm, dar nu un '"mysterium tremen- 
dum' care ne face să fugim de el, care poate nimici prin 
oarba lui impersonalitate, ci unul care pe de o parte ne ui- 
meşte, pe de alta, ne umple de recunoştinţă şi iubire neţăr- 
murită, prin iubirea personală arătată de EI. EI trezeşte nu 
frica de a ne pierde prin apropierea de EI, ci frica fiului de 
a privi la imensa durere amestecată cu iubirea din ochii 
mamei, care moare pentru că s-a aruncat în faţa primejdiei 
ca să-l scape pe el, fiul ei, de la moarte. EI trezeşte frica 
noastră cunoscându-ne nevrednicia la apropierea de acest 
mister, dar nu ne opreşte de la această apropiere. 

Referirea principală a "aducerii' nu la mila noastră faţă 
de semeni, ci la jertfa lui firistos o arată și Sfântul loan 
Gură de Aur când aminteşte că frica aceasta o au şi îngerii 
în Liturghia cerească: 'Ei aduc închinare şi slavă lui Dum- 
nezeu şi rostesc neincetat cântare de laudă, plină de taină' 
(Despre Dumnezeu cel necuprins, PG 48, 707 B). Dar 

această ambianţă de taină care e proprie Liturghiei cereşti 
pătrunde şi în Liturghia văzută. De aceea spune Sfântul 
loan Gură de Aur că momentul sfințirii darurilor este 'prea 
înfricoşător' (PG 48, col 733 C). 

Cu frică aducem darurile noastre pe de o parte pentru 
că ne gândim la nevrednicia şi necurăţia noastră când ne 
apropiem cu ele de Dumnezeu, pentru că ele sunt aduse 
spre a fi prefăcute în însuşi Trupul şi Sângele lui Dumnezeu 
făcut om. Sfântul Chiril din Alexandria spune că numai prin 
jertfa noastră curată putem intra la Tatăl. Dar ea nu poate 
fi curată decât dacă e alipită de Hristos la jertfa Lui. Însă ne 
gândim: Oare nu e ea atât de necurată, încât Hristos să nu 
voiască să o alipească la jertfa Lui? 

Hristos, aducându-Se din milă pentru noi, ne-a împăcat 
cu Tatăl. De aceea acum se deschid ușile împărăteşti, cum 
s-au deschis şi la începutul Sfintei Liturghii, la citirea Apos- 
tolului şi a Evangheliei. Toate au arătat revărsări sporite ale 
iubirii dumnezeieşti sau ale arvunei Împărăției Sfintei Treimi 
peste credincioşi. Acum se deschid pentru a se anunţa re- 
vărsarea şi mai bogată a Împărăției, sau a veşnicei iubiri a 
Sfintei Treimi peste ei. Se deschid mai ales pentru a anunţa 
credincioşilor harul şi dragostea Sfintei Treimi ce se va re- 
vărsa peste ei prin aducerea în comun a darurilor ce se vor 
preface, prin coborârea Sfântului Duh peste ele, în Trupul 
şi Sângele Domnului. 

Căci preotul îndreptându-se spre credincioşi şi binecu- 
vântându-i cu crucea - de pe care Hristos ne-a adus şi ne 
aduce, din milă, pacea şi mântuirea şi tot darul, ca Unul ce 
S-a jertfit şi rămâne în stare de jertfă pentru noi, dându-ne 
şi nouă puterea de a aduce jertfa noastră reprezentată de 
daruri —, zice: 'Harul Domnului nostru lisus Hristos, dragos- 
tea lui Dumnezeu Tatăl şi împărtăşirea Sfântului Duh să fie 
cu voi, cu toți'. Se deschid uşile împărăteşti pentru a li se 
comunica credincioşilor, o dată cu harul Domnului nostru 
lisus Hristos, dragostea lui Dumnezeu Tatăl, Care îi va face 

fii prin împărtăşirea de Fiul Său, şi coborârea peste toţi în 
comun a Sfântului Duh, ca putere de a întări comuniunea 
între ei, spre a aduce în comun darurile lor sau pe ei înşişi. 

Oricare dar sau jertfă a credincioşilor e anticipat şi uşu- 
rat de darul lui Dumnezeu. Acum se arată că darul anunţat 
de comunitate va fi uşurat de Dumnezeu prin harul dat 
acestora şi prin părtăşia la Sfântul Duh, care peste puţin 
timp va preface darurile lor în Trupul şi Sângele lui Hristos. 

Darurile ce ne vin de la Dumnezeu au fost exprimate 
concentrat de Sfântul Apostol Pavel în II Cor. 13, 13. De 
aceea preotul le repetă exact. În toată Liturghia este pre- 
zentă Sfânta Treime, ca structură şi izvor suprem al dragos- 
tei, care stă la temelia întrupării Fiului lui Dumnezeu, a jert- 
fei Lui şi a învierii Lui pentru împăcarea noastră cu Tatăl, 
pentru mântuirea, înfierea şi învierea noastră. Când se vor- 
bește de Hristos, când se actualizează actele Lui mântuli- 
toare, El e văzut ca Unul din Treime. Tot ce a făcut EI odin- 
joară şi se actualizează în Liturghie îşi are temeiul şi expli- 
caţia în Sfânta Treime, în faptul că EI e Unul din iubitoarea 
Treime. Semnul crucii lui Hristos e făcut lăudându-se Trei- 
mea. Toată Liturghia e plină de Treime, ca izvor iradiant al 
iubirii şi al milei Ei, deci al lucrării Ei mântuitoare. De aceea 
toată Liturghia e plină de Treimea pomenită şi chemată o 
dată cu semnul crucii. 

Sfânta Treime e lăudată în toate ecfonisele preotului, în 
cântarea "Sfinte Dumnezeule", în imnul serafimic; Ei | se 
adresează preotul cu rugăciunile sale şoptite, Ea e mărtu- 
risită de comunitatea liturgică înainte de rostirea Crezului 
şi, pe larg, în Crezul însuşi. 

Dar numai acum, după Crez, anunţă preotul credincio- 
şii despre revărsarea darurilor Treimii asupra lor. Înainte 
era lăudată stăpânirea, slava şi bunătatea Treimii, sau era 
lăudat Tatăl cel fără de început şi Duhul cel bun şi de viaţă 
făcător, sau Hristos cel întrupat, răstignit şi înviat pentru 
noi. Acum se doreşte comunităţii liturgice să aibă cu ea 

dragostea Tatălui, harul lui Hristos şi părtăşia Sfântului 
Duh, ceea ce înseamnă şi voinţa celor Trei Persoane de a 
se dărui credincioşilor aceste daruri. 

Tatăl este izvorul suprem al dragostei. De aceea se nu- 
mește Tată, având din veci un Unic Fiu pe care-L iubeşte şi 
care, fiind rodul şi destinatarul etern al acestei iubiri a Ta- 
tălui, Îi răspunde în mod firesc cu iubirea Sa, care însă își 
are izvorul în Tatăl. Dar aici se spune credincioşilor că Tatăl 
işi revarsă dragostea şi spre ei. El a voit ca Fiul Său să Se 
facă om, să ia faţă de om pentru ca în El Tatăl să ne iu- 
bească şi pe noi ca pe Fiul Său, adică să ne facă şi pe noi 
fii ai Săi, EI însuşi făcându-Se Tatăl nostru prin harul lui 
lisus Hristos. 

Dar aceasta înseamnă că dragostea Tatălui se revarsă 
peste noi întrucât ne îmbrăcăm în harul ce se răspândeşte 
peste noi din trupul Fiului, Care ne face, dacă ne silim şi 
noi, asemenea Lui. Numai prin Fiul cel întrupat ni s-a făcut 
cu putinţă harul. Sfântul Chiril din Alexandria spune: 'Şi 
Hristos e înaintea Domnului, adică în ochii Tatălui. Căci 
când S-a făcut ca noi, a şi intrat în Sfânta Sfintelor prin 
cortul cel mai mare şi mai desăvârşit, adică în cer, ca să Se 
arate acum pentru noi, precum am spus, în faţa lui Dum- 
nezeu (Evr. 9, 24). Căci Se înfăţişează pe Sine în faţa Ta- 
tălui şi pe noi întru Sine, care am căzut de la faţa şi de la 
ochii Lui din pricina neascultării lui Adam şi a păcatului 
care a stăpânit peste tot. În Hristos am dobândit deci apro- 
pierea şi îndrăzneala spre intrarea în Sfânta Sfintelor, pre- 
cum ne-a spus înțeleptul Pavel (Ef. 2, 18). Căci precum ne-am 
sculat şi am şezut întru cele înalte în Hristos, tot aşa în El 
am ajuns în faţa Tatălui'75. "lar după ce S-a sculat din morţi 
Emanuel, noul rod al omenirii întru nestricăciune, S-a suit 
la cer să Se arate acum pentru noi feţei lui Dumnezeu şi 
Tatăl (Evr. 9, 24), nu aducându-Se pe Sine însuşi sub vede- 


75. Închinare în Duh şi Adevăr, cartea X, PG cit. 

rea Lui, căci este pururea împreună cu EI şi nu-i lipsit de 
Tatăl ca Dumnezeu, ci aducându-ne în Sine sub vederea 
Aceluia mai vârtos pe noi, cei ce eram în afara feţei Lui şi 
sub mânia Lui din pricina neascultării în Adam şi a păcatu- 
lui ce stăpânea silnic asupra noastră. Aşadar, în Hristos câş- . 
tigăm putinţa de a veni în faţa lui Dumnezeu. Căci ne învred- 
niceşte de acum de privirea Lui, ca unii ce suntem sfinţiţi'76. 
Dar dragostea Tatălui se revarsă peste noi prin harul lui 
Hristos ca să ne facă şi pe noi una în dragoste. În Hristos 
ne uneşte Duhul Sfânt. Şi aceasta o spune tot Sfântul Apos- 
tol Pavel, Ef. 2, 18, când zice: "Că prin El avem apropierea 
şi unii şi alţii într-un Duh”. Aceasta ne arată cât de impor- 
tantă este unirea noastră în Sfânta Treime, în gândirea Sfân- 
tului Apostol Pavel. Şi numai dacă avem toţi în comun 
acelaşi Duh al lui Hristos putem fi una în Treime prin Hristos. 
Căci Duhul Sfânt fiind cu adevărat sfânt şi având şi pu- 
terea de a ne sfinţi, nu Se lasă împărtăşit mai mult de unul 
decât de altul, ci are puterea să curețe pe fiecare de egois- 
mul care divizează şi dezbină. EI Se face în fiecare din cei 
ce au părtăşie la EI ca un eu propriu și în același timp ca 
un eu comun, mai bine zis ca unul ce ne face să ne consi- 
derăm ca un "noi' perfect unitar, deși fiecare dintre noi îşi 
simte eul său în acest 'noi', dar ca un eu deplin convergent 
şi egal cu al celorlalţi şi susţinut şi întărit prin ceilalţi, spo- 
rind şi întărind în acelaşi timp eul celorlalţi şi fiind deci fie- 
care dintre noi un eu al tuturor. Căci eul propriu nu e anu- 
lat de al altora, ci ridicat la capacitatea de a se uni cu Eul 
Duhului, deci unit cu eu-rile celorlalţi în acest Eu unic al Du- 
hului. Aceasta are şi înţelesul unei jertfe a noastre, adusă 
lui Dumnezeu Tatăl împreună cu Hristos, care nu e despăr- 
ţită de pocăinţa pentru egoismul nostru dinainte7/7. "Aşa- 
dar, S-a junghiat El pentru păcatele noastre, dar ne-am în- 


76. Op. cit., cartea XVII, PG cit. 
77. Op. cit., cartea X, PG cit. 

gropat şi noi împreună cu EI, răbdând moartea, nu pe cea 
trupească, ci omorând mădularele cele de pe pământ, ne- 
maivieţuind lumii, ci mai vârtos lui Hristos şi, prin EI, Ta- 
tălui'78. 

La această unitate în Hristos şi prin EI în Treime prin 
Duhul Lui vor ajunge credincioşii împărtăşindu-se de Trupul 
şi Sângele lui Hristos, pline de Duhul Lui. Anunţarea de 
către preot a sălăşluirii Treimii în credincioşi, prin cuvintele 
spuse acum, deschide deci acestora privirea spre Sfânta 
impărtăşanie care se apropie. 

Comunitatea răspunde preotului cu dorinţa de a fi şi cu 
el Sfânta Treime: 'Și cu duhul tău'. Nu numai preotul se 
roagă pentru comunitate, ci și ea pentru el, deși el are ini- 
ţiativa şi el premerge cu precizarea conţinutului celor ceru- 
te. EI direcţionează mişcarea spirituală unitară a comuni- 
tăţii liturgice, dar nu stând în afara ei, ci unit spiritual cu ea 
şi mişcat şi el de ea. 

Preotul invită apoi pe credincioşi ca împreună cu el să-și 
înalțe inimile sus: 'Sus să avem inimile”. Să ni le inălţăm ca 
să aducem darurile noastre spre taina prefacerii lor în Trupul 
și Sângele Domnului de care ne vom împărtăși. Să le înăl- 
țăm spre înălțimile iubirii Sfintei Treimi, Care ni-L dă pe Fiul 
cel jertfit spre împărtăşire. Fiecare îşi păstrează inima sa 
neconfundată cu a celorlalţi, deşi unită cu a lor, în aceeaşi 
mişcare în sus. Unitatea şi necontopirea se exprimă para- 
doxal. Peste puţin preotul va spune: 'Și ne dă nouă cu O 
gură și cu o inimă a Slăvi' etc. 

Treimea Se pogoară în cei ce se înalţă spre Ea. Mişcare 
de convergenţă şi spre întâlnire se face din ambele părți. 
Treimea Se dăruieşte celor ce 1 se dăruiesc, sau 1 se des- 
chid înălțându-se. Treimea Se coboară spre cei ce s-au înăl- 
țat spre Ea cu "jertfa de laudă', rugând-O să o primească. 
Dar simțind coborârea Ei, credincioşii se înalţă și mai mult 


78. Op. cit., cartea XVII, PG cit. 

spre Ea, ca Ea să Se apropie în actul prefacerii darurilor în 
Trupul şi Sângele Domnului, Care li Se va da spre împăr- 
tăşire. E un dialog nesfârşit al paşilor de apropiere, al celor 
ce nu isprăvesc niciodată drumul unirii. E nesfârşit, dar cul- 
minează în împărtăşirea de Domnul, care se va continua la 
nivele tot mai înalte în veci. 

Sfântul Chiril din Ierusalim zice: “Preotul strigă acum: 
Sus să avem inimile. Da, în acest moment prea înfricoșător 
trebuie să ne ţinem inimile sus, către Dumnezeu, şi nu în- 
toarse spre pământ şi spre lucrurile pământeşti. Preotul in- 
vită astfel pe toţi să lase în acest moment grijile vieţii şi să 
aibă inima întoarsă la cer, spre Dumnezeu, prietenul oame- 
nilor. Răspundeţi la aceasta: 'Avem către Domnul", dându-vă 
prin răspunsul vostru consimţământul la aceste cuvinte. Să 
nu fie nimeni care să zică doar cu buzele: "Avem către 
Domnul", dar care să-şi ţină cugetul în grijile vieţii. Trebuie 
să ne aducem totdeauna aminte de Dumnezeu. Dacă aceas- 
ta ne este cu neputinţă din pricina slăbiciunii omenești, să 
o facem cel puţin în acest moment' (PG 33, 1112 B). 

Comunitatea răspunde: 'Avem către Domnul'. Acest 
'sus' spre care i-a invitat preotul, e personal, nu e o idee, 
nu e o valoare impersonală. Ideile şi valorile nu plutesc în 
ele insele, ca nişte nori în văzduh. Ele sunt trăite şi încorpo- 
rate de persoane. Mai bine zis sunt forme de mişcare spiri- 
tuală ale unei persoane spre alta, deci şi stările de înrudire 
şi de calitate superioară la care au ajuns prin aceasta. 
“Avem către Domnul' înseamnă că avem inimile noastre 
câtre Domnul, avem lubirea noastră îndreptată spre Dum- 
nezeu cel în Treime. Inimile noastre se dăruiesc Treimii, în 
Care iubirea e atât de desăvârşită, că Treimea poate fi nu- 
mită şi "Domnul" sau "Dumnezeu" la singular. 

Acel 'sus' e precizat de cruce, pe care o înalţă preotul 
o dată cu invitaţia: 'Sus să avem inimile”. E înălţimea Celui 
ce S-a coborât până la răbdarea crucii din iubire pentru noi 
şi Care va cobori la noi iarăşi, ca jertfă sub chipul pâinii şi 





LITURGHIA CREDINCIOŞILOR 42'7 


vinului. Să ne înălţăm şi noi pe verticala crucii şi a smere- 
niei, pe verticala renunţării la egoismul nostru, care sub 
aparenţa înălţării ne coboară, pe când crucea ne înalţă în 
vreme ce pare că ne coboară. Numai aşa ne vom folosi de 
coborârea Lui la noi ca jertfă în Sfânta Împărtășanie. Înăl- 
țându-ne, vedem şi mai mult mărirea faptelor de iubire mân- 
tuitoare ale Treimii ce coboară la noi până la împărtăşirea 
noastră cu Fiul cel întrupat în Euharistie. Înălţarea inimilor 
noastre trebuie să fie şi ea o înălţare în smerenie. Şi văzând 
înălţimea, prin coborârea lui Dumnezeu la noi, nu putem 
să nu-l mulţumim. De aceea preotul continuă, precizând: 
'Să mulțumim Domnului", în vreme ce se întoarce spre 
icoana Mântuitorului de la dreapta uşilor împărăteşti, inchi- 
nându-se. Lui 1 se cuvine, în prim plan, mulţumirea, căci EI 
S-a coborât la noi, sau S-a prea înălţat datorită crucii răb- 
date pentru noi. Dar prin EI se străvede Treimea. În EI S-a 
coborât la noi şi a lucrat şi lucrează pentru noi Treimea în- 
treagă. lar mulţumirea noastră constă în închinarea ce l-o 
aducem prin Hristos, făcându-ne, la orice pomenire a Ei, 
semnul crucii, prin care Unul din Ea cu împreună-lucrarea 
celorlalte Persoane ne-a mântuit şi ne înalţă continuu spre 
Ea prin cruce și smerenie. Când mulțumeşti cuiva pentru 
jertfelnicia lui pentru tine, te pleci în faţa lui. Dăruitorului îi 
aduci mulţumire plecându-te în faţa lui, mai ales când dă- 
ruirea merge până la jertfirea vieţii lui. Aşa se arată preţui- 
rea celui ce se dăruieşte şi a darului însuși. 

În îndemnul dat de preot: 'Să mulțumim Domnului”, el 
aminteşte poporului de "'mulţumirea' prin care Domnul 
Hristos a prefăcut la Cina cea de Taină pâinea şi vinul în 
Trupul şi Sângele Său, deci îl pregăteşte pentru acelaşi fapt 
ce se va petrece şi acum, asociindu-se şi el la acea mulţu- 
mire a Domnului Hristos. De altfel preotul a folosit prima 
dată cuvântul "mulţumim" la începutul primei rugăciuni 
pentru cei credincioși, când a anunţat prima dată jertfa ce 
o va aduce. 

Dar credincioşii nu se socotesc vrednici să facă acelaşi 
lucru ca Hristos, ci lasă preotului să înalțe această "mulţu- 
mire'. Ei se mulţumesc să aducă doar închinare Sfintei 
Treimi, a Cărei dragoste a făcut să se săvârşească Sfânta 
Euharistie la Cina cea de Taină şi o va face aceasta şi 
acum: "Cu vrednicie şi cu dreptate (cuvenit şi drept lucru) 
este a ne inchina Tatălui şi Fiului şi Sfântului Duh, Treimii 
celei de o fiinţă şi nedespărțite'. 

b. Cele două părţi ale anamnezei. Părintele Pavel Flo- 
rensky a remarcat că orice rugăciune de cerere are patru 
părți: a) o adresare către Dumnezeu; b) pomenirea unor 
fapte trecute ale lui Dumnezeu ca temei pentru cele cerute 
acum; C€) cererea însăşi; d) lauda lui Dumnezeu. 

Deci şi acum, înainte de a se cere prin epicleză (chema- 
rea Sfântului Duh) prefacerea darurilor, preotul aminteşte 
cele făcute de Dumnezeu înainte. Aceasta e anamneza, 
care in acest caz are două părţi. Ele se vor termina cu: 
'Luaţi, mâncaţi..." şi 'Beţi dintru acesta...". Va urma apoi pre- 
zentarea sau înălţarea darurilor de pâine şi vin şi apoi 
chemarea Duhului Sfânt pentru prefacerea lor, sau epicleza. 

Liturghiştii obişnuiesc să numească toată rugăciunea, 
de la prima parte a anamnezei până la sfârşitul epiclezei, 
anafora. Dar în sens strict anafora începe numai cu cuvin- 
tele: “Ale Tale dintru ale Tale, Ţie-Ţi aducem de toate şi pen- 
tru toate“, ca să se sfârşească cu cuvintele: “Iarăşi aducem 
Ție această slujbă (jertfă) cuvântătoare". Cu cuvintele ur- 
mătoare: "Și cerem şi Te rugăm... trimite Duhul Tău cel 
Sfânt..." începe cererea sau epicleza. 

lată conţinutul celor două părţi ale anamnezei. 

În prima parte, care începe cu cuvintele: 'Cu vrednicie 
şi cu dreptate este a-Ți cânta Ție”, preotul arată în forma de 
laudă (a cânta) că, deşi Dumnezeu e mai presus decât tot 
gândul și cuvântul nostru, El a făcut din iubirea faţă de noi 
pogorământul prin care ne-a adus din neființă la fiinţă și, 
căzând noi, iarăşi ne-a ridicat şi nu S-a mai depărtat de la 

noi, ci ne-a suit prin Fiul Său cel Unul Născut şi prin Duhul 
Sfânt la cer şi ne-a dăruit Împărăţia viitoare. "Pentru toate 
acestea mulțumim Ţie şi Unuia Născut Fiului Tău şi Duhului 
Tău cel Sfânt'. Dar nu numai pentru acestea, ci şi "pentru 
toate pe care le ştim şi nu le ştim, pentru binefacerile cele 
arătate şi nearătate făcute nouă'. În această parte a rugă- 
ciunii preotul declară că mulţumirea ce se cuvine adusă lui 
Dumnezeu e cu atât mai mare, cu cât e mai mare înălțimea 
de la care S-a coborât și rămâne coborât la noi. Nici o le- 
gătură de fire cu noi nu-L îndatora pe Dumnezeu la aceste 
binefaceri. Descriind această mărire a lui Dumnezeu Tatăl, 
în modul schematic în care se poate descrie, mărire pe 
care o are în comun cu Fiul şi cu Sfântul Duh, rugăciunea 
găseşte prilej să stăruie asupra caracterului apofatic (ne- 
grăit), necuprins cu gândul, de neînțeles al Lui. Descrierea 
pozitivă a măririi lui Dumnezeu se amestecă cu evidenţie- 
rea neputinței de a o descrie, sau e o descriere mai degra- 
bă a neputinței de a o descrie. El e nu numai Acela decât 
Care nu poate fi cugetat ceva sau cineva mai înalt (Anselm 
de Canterbury), ci şi Cel ce întrece orice cugetare şi înţele- 
gere79. La picioarele Lui se oprește orice cugetare şi înţe- 
legere și cuvânt. Dar cugetarea noastră doreşte să se înalțe 
până la o existenţă pe care nu o mai poate înţelege. Ea e 
obligată lăuntric să cugete existenţa realităţii mai presus de 
înţelegerea ei. Numai aceea poate încheia existenţa. Tre- 
buie să existe şi ceva ce întrece cugetarea și puterea noas- 


79. Karl Jaspers vorbeşte şi el de o existenţă dincolo de ceea ce se 
poate cugeta. Dar el nu dă nici o indicație asupra interesului conștient 
ce-l are acea existenţă pentru noi. El se mulțumește simplu să remarce 
neputinţa noastră de a o cugeta: "Das Denken... will als Denken das 
Nicht-Denken voliziehen' (Philosophie, Bd. III, Metaphysik, Berlin 1932, 
p. 39). 'Ich kann also dieses absolutes Sein weder denken, noch kann 
ich angeben, es denken zu wollen. Dieses Sein ist Transzendenz, wenn 
ich es nicht erfassen kann, sondern zu ihm transzendieren muss in 
einem Denken, das sich in einem Nichtdenken vollendet' (p. 38). 'Es ist 
denkbar, dass es gibt was nicht denkbar ist' (p. 26 - 27). 

tră de cuprindere. Fără ea nu poate exista nimic. Trebuie 
să existe ceva mai presus de noi şi de toate ale noastre, 
deci de însăşi cugetarea noastră. Ce putem înţelege noi e 
mărginit, sau mărginim prin însăşi trebuinţa de a înţelege; 
deci ceea ce putem înţelege e mai restrâns decât cugetarea 
noastră sau decât spiritul nostru. O simţim aceasta, o trăim 
aceasta. Dar cine a făcut sufletul nostru? Căci ne dăm sea- 
ma că nu e prin el însuşi. Trebuie să existe deci şi o cuge- 
tare care ne-a cugetat şi ne cugetă şi pe noi, și pe care noi 
n-o putem cugeta; o cugetare care ne-a programat pe noi şi 
ne-a creat conform acestei programări, aşa cum tot ce fa- 
cem noi într-un mod raţional trebuie să fie programati de 
noi. După cum noi numai prin calitatea de fiinţe cugetă- 
toare putem cuprinde întrucâtva spiritual toate câte se pot 
cuprinde, tot aşa numai o fiinţă cugetătoare, pe care noi nu 
o putem cuprinde, ne poate cuprinde şi pe noi. 

Deci faptul că nu o putem cuprinde pe aceea nu în- 
seamnă că nu avem o legătură cu ea. Conştiinţa ce ne este 
proprie se resimte de un raport cu ea. "Dintru adâncuri am 
strigat către Tine, Doamne' (Ps. 129, 1). Căci "inima fiecă- 
ruia este un adânc' (Ps. 63, 7). Cel ce ne-a cugetat şi ne 
cugetă şi ne-a creat şi ne susţine conform cugetării Sale a 
sădit în noi conştiinţa dependenţei noastre de El. Adâncul 
nostru e în legătură cu adâncimea infinită a Lui şi prin EI 
simţim prezenţa adâncimii Lui. Aci e prima trăsătură a cali- 
tăţii noastre de chip al lui Dumnezeu. 

Dar despre această adâncime infinită, cugetătoare şi 
creatoare, ştim ca despre ceea ce ne cuprinde, nu ca de- 
spre aceea pe care o putem cuprinde. Într-un anumit fel, 
nici pe noi înşine nu ne putem cuprinde. Dar simţim că ne- 
cuprinderea noastră atârnă de necuprinderea infinit mai 
adâncă decât necuprinderea noastră. Totuşi El ne cuprinde 
cum nu ne putem cuprinde nici noi înşine. Căci cineva tre- 
buie să ne poată cuprinde. Altfel, n-am fi putut nici să fim 





orrmeg, ci 

aduşi la existenţă. Existenţa noatră însăşi n-ar avea o expli- 
caţie: "Căci Duhul toate le cercetează' (| Cor.2, 10). 

in accentul pus pe faptul necuprinderii lui Dumnezeu, 
dar ca pe un fapt trăit, nu simplu gândit, stă apofatismul 
trăit al Sfinţilor Părinţi, spre deosebire de teologia negativă 
raţională a scolasticii apusene, care se opreşte la negaţiile 
intelectuale ale atributelor afirmative înţelese ale lucrurilor 


„Şi potenţate la maximum. 


Mă simt cuprins de înţelegerea Lui, dar nu ca obiect, ci 
ca subiect de către un Subiect suprem. Mă simt cuprins de 
un Subiect înzestrat cu voinţă şi cu conştiinţă, însă ca unul 
ce sunt menţinut de asemenea ca subiect înzestrat cu voin- 
ță şi cu conştiinţă. Am conștiința Lui în faptul cuprinderii 
mele de către El. Mă simt cuprins de un Subiect care nu 
numai că a binevoit să mă cugete, ci şi să mă aducă din ne- 
fiinţă la fiinţă şi voieşte să mă ţină în comuniune intimă cu 
EI, dăruindu-mi sau comunicându-mi tot ce are El. Deci mă 
simt cuprins de un Subiect plin de iubire faţă de mine sau 
faţă de noi toţi. Dar iubirea aceasta e cu atât mai neiînţe- 
Jeasă de mine, cu cât e a unui Subiect care n-are nevoie de 
mine şi e negrăit mai înalt faţă de mine şi nu depinde de 
mine ca să existe, cum depind eu de El. Nu ştiu de El nu- 
mai printr-un apofatism rece al gândirii, ci Îl experiez ca pe 
o realitate apofatică a cărei căldură iubitoare simt că mă 
învăluie. Îl simt cu atât mai apofatic, cu cât ştiu că e şi co- 
borât la mine din iubire. lată cum apofaticul nu înseamnă 
a nu şti nimic despre Dumnezeu, ci a avea experienţa unor 
fapte ale Lui, care li fac şi mai neînţeleasă mărirea, şi aces- 
te două lucruri le putem exprima prin cugetele noastre. 

Dacă eu nu pot exista prin mine, numai de la EI pot 
avea însăşi existenţa mea. Dar capacitatea Lui de a-mi dă- 
rui însăşi existenţa, sau de a mă aduce la fiinţă din nimic, 
Îl face şi mai neînțeles în puterea Lui şi pune şi mai mult în 
relief iubirea Lui de neînțeles față de mine. El ne-a putut 
dărui însăşi existenţa, pentru că are o existenţă care nu se 

presupune adusă la fiinţă din nimic de către altcineva. Căci 
în acest caz, El ar fi fost silit de altcineva să mă aducă şi pe 
mine la existenţă, deci în aducerea mea la existenţă nu s-ar 
manifesta o iubire totală. Eu n-aş fi produsul unei iubiri ne-. 
amestecate cu necesitatea, deci cu neputinţa, şi nici n-aş fi 
chemat la un răspuns de mulţumire deplină, printr-o iubire 
la fel de nesilită. El este prin Sine existent şi pururea la fel 
de nemicşorat sau de necrescut în existenţă, nu datorită 
altor puteri superioare, "pururea fiind şi la fel fiind'. E o 
existenţă atât de desăvârşită, că nu are originea de la ni- 
meni altul și nu se cere susținută de nimeni altul. E existen- 
ţa prin excelenţă, care n-are nici o putere mai presus de Ea, 
deci făcând numai din iubire şi fără nici o silă ceea ce face, 
în vreme ce noi avem existenţa de la EI şi prin EI, dar nu 
dintr-o necesitate căreia EI Îi este supus, ci din pură iubire, 
şi ca atare suntem făcuţi cu însuşirea de a putea răspunde 
şi noi cu o iubire nesupusă necesităţii. | 

Deci Dumnezeu e un Subiect apofatic (negrăit), tocmai 
pentru că nu se explică din nişte legi care se lasă definite. 
E un Subiect apofatic căruia, întrucât ne-a făcut din pură iu- 
bire, ne simţim datori să-l mulţumim tot cu iubire pentru 
insăşi existenţa noastră, cu tot ce este legat de ea, şi anu- 
me şi pentru faptul că trebuie să ne gândim la EI ca la Cel 
ce nu poate fi cuprins cu gândul. E un Subiect apofatic că- 
ruia trebuie să-l cântăm, să I ne închinăm şi să-L lăudăm, 
tocmai din cauza coborârii Lui dintr-o astfel de înălţime ne- 
cuprinsă, 

Ba, mai mult, trebuie să-l mulţumim şi pentru faptul că 
putem să-l mulțumim și să-L lăudăm, că avem conștiința 
negrăitelor daruri ce ni le-a făcut, pentru faptul că putem să 
concretizăm mulţumirea noastră în darurile noastre, care 
tot de la EI işi au ultima origine. ii mulţumim nu numai pen- 
tru faptul că şi pe acestea le avem de la EI, ci şi pentru fap- 
tul că prin ele ne putem apropia de EI, că binevoieşte să le 

primească de la noi, arătându-ne şi în aceasta prețuirea ce 
ne-o acordă. 

insă cel mai înalt dar ce L- icstitana aduce, şi care e tot 
de la EI, este jertfa Fiului Său cel întrupat. Acesta a luat 
trupul şi sângele nostru ca să le dăruiască în numele nos- 
tru Tatălui Său şi prin aceasta să ne sfinţească și pe noi, 
care ne unim cu EI în jertfa ce o aduce, aducându-ne şi pe 
noi ca jertfe împreună cu EI, prin fapta Lui şi prin fapta 
noastră. Preţuirea deosebită de care ne bucurăm din par- 
tea Lui e că nu a rânduit să-l fie adusă jertfa Fiului Său în- 
trupat de către ingeri, ci de către noi. Căci pe noi a voit să 
ne unească Fiul Său cu EI, nu numai după duh, ci şi după 
trup, ca să sfinţească nu numai creaţiunea duhurilor, ci şi a 
fiinţelor purtătoare de trup, şi, prin ele, toată lumea materială. 

Toată anamneza faptelor lui Dumnezeu pentru noi e 
unită cu mulţumirea, dar mai ales anamneza jertfei lui 
Hristos. Dar şi mulţumirea ce I-o aducem prin jertfirea tru- 
pului Său pentru noi şi a trupurilor noastre ce se vor uni cu 
trupul Lui jertfit, face cu putinţă Taina Euharistiei, taina 
unirii noastre cu Tatăl prin jertfa trupului Fiului Său unit cu 
trupurile noastre, ridicate prin aceasta şi ele la stare de jert- 
fă. De aceea se numește jertfa aceasta a noastră 'Euharis- 
tie", adică mulţumire, şi această mulţumire sau Euharistie 
e una cu jertfa noastră cea mai înaltă, cu jertfa trupului 
Său, luat din noi, adusă de noi înşine prin preot, prin ceea 
ce Fiul Său arată că vrea să fie și jertfa noastră. "Mulţumim 
Ție și pentru Liturghia aceasta, pe care ai binevoit a o primi 
din mâinile noastre, deşi stau înaintea Ta mii de arhangheli 
şi zeci de mii de îngeri, Heruvimii cei cu ochi mulţi şi Sera- 
fimii cei cu câte șase aripi, care se înalță zburând”. 

Dar îi mulţumim Tatălui nu numai pentru că, fiind ne- 
grăit de înalt, binevoieşte să primească să-l aducem pentru 
noi pe Însuşi Fiul Său ca jertfă, ci şi pentru că suntem în- 
vredniciţi să ne unim cu Fiul Său: 'Suntem nimic, şi El care 
este totul și mai mult decât totul vine şi Se face una cu noi, 

434 SPIRITUALITATE ŞI COMUNIUNE ÎN LITURGYIA ORTODOXĂ 


un suflet, un trup. Ne dă nouă sufletul și trupul Său, dum- 
nezeirea Sa întreagă și umanitatea Sa'80. 

Şi suntem cu atât mai copleşiţi de mărirea lui Dum- 
nezeu, cu cât este mai aproape momentul în care Se va uni 
cu noi. | . 
Această rugăciune începătoare a anaforei din Liturghia 
Sfântului loan Gură de Aur este o prescurtare a rugăciunii 
mai dezvoltate din Liturghia Sfântului Vasile cel Mare, care 
se pare că este chiar a lui 8. 

În rugăciunea aceasta se stăruie asupra deofiinţimii 
Fiului cu Tatăl şi asupra rolului Sfântului Duh în sfinţirea şi 
întărirea creaţiunii. Ea cuprinde o adevărată teologie trini- 
tară, dar în orientarea ei spre creaţiune, aşa cum a dezvol- 
tat-o Sfântul Vasile. Trebuie să ştim înainte de a ne împăr- 
tăşi de Trupul şi Sângele lui Hristos, în care s-au prefăcut 
darurile de pâine şi vin, cine sunt Tatăl, Fiul şi Sfântul Duh, 
mai bine zis să ştim că fiecare dintre Ei este Dumnezeu 
adevărat. "Dacă Fiul n-ar fi Dumnezeu, nu ne-ar fi urcat la 
cer'82. Nu ne-ar fi prezentat în Sine ca persoane neconfun- 
date, Celui ce e obârşia supremă a persoanelor, Însuşi Fiul 
care este nu numai de o fiinţă cu Tatăl, ci şi prima şi unica 
Persoană născută din Tatăl, "Cuvânt viu', Cuvântul cuvân- 
tător, "inţelepciune mai înainte de veci", Care stă la începu- 
tul veacurilor imprimându-le o rânduială înţeleaptă, şi nu e 
produsă de ele, “Viaţă, sfințire, putere, lumina cea adevă- 
rată', care nu ne duce la nici o rătăcire, ci le luminează pe 
toate şi susţine viaţa în ele, rânduindu-le pentru viaţa veş- 
nică. E apofatic sau negrăit, dar nu întuneric, ci sânul a 
toată lumina, deci şi a toată conştiinţa. Prin EI "S-a arătat 
Duhul adevărului', Duhul care face cunoscut în interiorul 
nostru adevărul tuturor şi al lui Dumnezeu însuşi, Izvorul 


80. Arhim. Vasileios, op. cit., p. 94. 

81. Pr, Prof. Ene Branişte, "Sfântul Vasile cel Mare în cultul creştin”, 
in vol. Sfântul Vasile cel Mare, Bucureşti, 1980, p. 245. 

82. Arhim. Vasileios, op. cit., p. 95. 

adevărului, sau al realităţii adevărate, "darul înfierii, arvuna 
moştenirii viitoare, inceputul binefacerilor veşnice, puterea 
de viaţă făcătoare, izvorul sfinţeniei', "de care întărită fiind 
toată făptura cea cuvântătoare și înţelegătoare', poate sluji 
şi înălța cântări de slavă lui Dumnezeu împreună cu îngerii, 
fiinţe de asemenea cuvântătoare și înţelegătoare. 

Dumnezeu e apofatic (negrăit), dar intră în legătură cu 
noi prin Fiul Său, Care ia trupul nostru și Se jertfeşte pen- 
tru noi, iar prin Duhul Său ni Se face simţit şi ne luminează 
lăuntric, ne sfinţeşte, ne întărește spre cele bune şi ne um- 
ple de viaţa şi de simţirea Fiului faţă de Tatăl. E cu atât mai 
mare, cu cât Se coboară mai mult; şi cu cât Se coboară mai 
mult, cu atât ne este mai greu de înţeles, deşi avem o expe- 
rienţă de viaţă făcătoare a prezenţei Lui. Apofaticul Lui ne 
umple şi pe noi, încât ne devenim nouă înşine neinţeleşi, 
descoperindu-ne această necuprindere a noastră în măsura 
în care ne umplem mai mult de El, Îl experiem mai mult şi, 
pe de altă parte, devenim mai conştienţi de noi înşine şi de 
taina fiinţei noastre. Fiind noi înşine creaţi ca nişte minuni, 
când minunea fiinţei noastre ni s-a acoperit, ni s-a banali- 
zat, o luminează şi o adânceşte Duhul Sfânt din nou în in- 
finitatea luminii dumnezeieşti. Adâncul nostru e descuiat şi 
luminat din nou de adâncul dumnezeiesc ce pătrunde în el, 
prelungind totodată la infinit taina lui. 

Prima parte a anaforei, după ce vorbeşte la sfârşit despre 
îngerii care laudă mărirea lui Dumnezeu, o încheie preotul 
precizând cu voce tare în ce constă lauda lor: "Cântare de 
biruinţă cântând, strigând, glas înălțând şi grăind'. 

Rostind aceste cuvinte, preotul ia steluța de pe disc, 
face cu ea semnul crucii peste daruri, o sărută şi o pune pe 
Sfântul Antimis în partea de sus. În pâine e prefigurat acum 
şi mai deplin Fiul lui Dumnezeu cel întrupat şi jertfit, deci 
ca Cel vrednic de toată lauda. Apropiindu-se de actul prefa- 
cerii, sau al oferirii Sale ca jertfă Tatălui, spre a Se da în 
această stare celor ce participă la Liturghie, cosmosul nu 

mai acoperă slava sau marea smerenie în care Se află 
Mielul cel junghiat, în cer. El ne vine aproape în mod nemij- 
locit. Se înlătură şi distanţa dintre Agneţul de pe altarul vă- 
zut, şi Mielul de pe altarul ceresc. Dacă îngerii, uimiţi vă- 
zând aceasta, îşi strigă lauda, preotul nu poate continua să 
şoptească, ci zice cu glas tare: "Cântare de biruinţă cân- 
tând, strigând, glas înălțând şi grăind'. 

Închipuind pe îngeri şi alăturându-se lor, poporul cre- 
dincios continuă aceste cuvinte intonând imnul întreit al 
Serafimilor: "Sfânt, Sfânt, Sfânt este Domnul Savaot, plin 
este cerul şi pământul de mărirea Lui'. Rostirea întreită a 
cuvântului sfânt se referă şi la Sfânta Treime, dar înseamnă 
și nesfârşirea cântării, potrivită cu nesfârșirea sfinţeniei lui 
Dumnezeu, o nesiârşire intonată de îngeri cu "neîncetate 
graiuri" (Liturghia Sfântului Vasile). Precum îngerii intonând 
această cântare 'se înalţă zburând", adică se ridică tot mai 
sus în cunoaşterea, în contemplarea uimită a lui Dumnezeu 
şi în entuziasmul lor fierbinte (Dionisie Areopagitul, /e- 
rarhia îngerească), aşa se întâmplă şi cu credincioşii. Ba, 
mişcarea în sus a îngerilor, ca duhuri nelegate de trupuri, 
are poate un înţeles şi mai bogat. Sufletul nostru e mai fi- 
xat în mișcarea lui, e mai îngreunat. În duhul pur al îngeri- 
lor e bucuria uşoară, nereţinută de nimic din cele ale trupu- 
lui, entuziasmul lor e trăit ca o fluiditate neingreunată de 
nimic. 

Credincioşii nu mai zic însă: "de mărirea Lui', ci 'de mă- 
rirea Ta', pentru că în Hristos, Dumnezeu a intrat în dialog 
nemijlocit cu oamenii, asumând natura lor. Fiul lui Dum- 
nezeu cel venit aproape de ei prin întrupare e plin totuşi de 
aceeaşi mărire dumnezeiască. Ba, Dumnezeu ni Se desco- 
peră mult mai înalt, mai negrăit, în întruparea Sa, dat fiind 
că în ea iubirea arătată de EI faţă de oameni este şi mai 
neinţeleasă şi totodată şi mai copleșitoare, exercitându-se 
dintr-o mai mare apropiere de oameni. Înălţimea aceasta s-a 
arătat cu atât mai copleşitoare în mărirea ei, cu cât s-a 

făcut mai smerită. De aceea credincioşii continuă cântarea 
îngerească prin cuvinte care ţin seama de întruparea Fiului 
lui Dumnezeu, lăudând pe Cel ce vine întru numele Dom- 
nului. Hristos care intră în lerusalim, dar vine şi în Euharis- 
tie, în amândouă într-o adâncă smerenie, este Același cu 
Dumnezeu Cel lăudat de Serafimi. Dumnezeu cel din înăl- 
țime vine acum ca Împăratul care pune o stăpânire cu mult 
mai totală, cu cât vine într-o stare de negrăită smerenie şi 
de desăvârşită jertfă, peste sufletele ce-L primesc și care Îl 
primesc de aceea ca pe Împăratul lor (II Regi 1, 39; Mt. 21, 9- 
10; Ps. 117, 26). Hristos 'este Dumnezeu care S-a arătat nouă. 

Cântarea aceasta se numeşte 'cântarea de biruinţă”, 
pentru că ea laudă biruinţa prin jertfă a Fiului lui Dum- 
nezeu împotriva diavolului şi luarea în stăpânire a celor ce 
au fost eliberaţi de sub acela. Aceasta e cea mai mare biru- 
inţă. În timpul acestei cântări, diaconul, stând la dreapta, 
mișcă încetişor deasupra Sfintelor Daruri 'aerul', închipuind 
mişcarea plină de adâncă închinare a aripilor Serafimilor în 
jurul Împăratului de sus, Care stă ca un Miel înjunghiat şi 
Căruia credincioşii Îi adaugă şi ei cântarea lor, completând-o 
pe cea din Vechiul Testament, cu lauda operei Lui mântui- 
toare: "Şi am văzut şi am auzit glas de îngeri mulţi, de jur 
împrejurul tronului şi al fiinţelor şi al bătrânilor (Apostoli- 
lor), şi era numărul lor zeci de mii de zeci de mii şi mii de 
mii, zicând cu glas mare: Vrednic este Mielul cel înjunghiat 
ca să ia puterea şi bogăţia şi înţelepciunea şi tăria şi cinstea 
și slava şi binecuvântarea. Şi toată făptura care este în cer 
şi pe pământ şi sub pământ şi în mare şi toate care sunt în 
acestea le-am auzit strigând: Celui ce şade pe tron şi Mie- 
lului fie binecuvântarea şi cinstea şi slava şi puterea, în 
vecii vecilor!” (Apoc. 5. 11-13). 

În cântarea celor din biserică răsună lauda întregii zidiri 
văzute, alăturată la lauda zidirii nevăzute. Toţi și toate lau- 
dă pe Mielul cel jertfit ca pe adevăratul Împărat, Care ne 

stăpânește, cu atât mai mult cu cât e întruparea blândeţii 

și a jertfelniciei. Toate se mişcă sau stau iii inaintea 
Lui, cum dănţuiau toţi înaintea regelui Solomon. 

Chiar cântarea celor neînsufleţite se resimte în felul ei 
de cântarea miliardelor de fiinţe conştiente, văzute şi nevă- 
zute. Cântarea tuturor e întărită de a tuturor. Toţi cresc îm- 
preună în cunoaștere şi în entuziam. Fiinţele văzute nu 
sunt simple obiecte manipulate de cele nevăzute, de la 
care nu câștigă decât o dexteritate de manifestare a lor, ci 
comunică şi ele acelora activ și conştient prin iubire pro- 
priul mod de înţelegere şi de bucurie. Căldura ce o pune 
fiecare in glasul său şi o adaugă în al celor din jurul său se 
datoreşte simţirii laudei duhurilor nevăzute, a căror prezen- 
ţă e eficientă. Cum cântă îngerii, care n-au voce trupească, 
e greu de înțeles, dar spiritul îşi poate manifesta lauda şi 
iubirea şi altfel, şi ele pot fi simţite și altfel. 

Toţi sunt în toţi şi în toate aici în biserică, pentru că aici 
e Împăratul tuturor. Sau cântarea din biserică cuprinde în 
mod neauzit în undele ei spirituale pe toţi şi pe toate. De 
aceea numai în biserică trebuie adusă jertfa lui Hristos şi 
numai în biserică se unesc jertfele tuturor cu ea, umplân- 
du-se de o maximă intensitate. "Căci în toată vremea şi fără 
incetare, de la început şi până la sfârşit, răspândim în 
Hristos buna mireasmă prin toată virtutea în cortul sfânt, 
adică în biserică. Pentru că fumul ce se ridică din Miel di- 
mineaţa şi seara (Num. 28, 4-8) e iarăşi un chip al celui ce 
se înalţă din pricina noastră şi în favoarea noastră (din Fiul 
intrupat) spre Tatăl întru miros de bună mireasmă, adu- 
când împreună cu Sine și viaţa celor ce au crezut în El'85, 
cum spune Sfântul Chiril din Alexandria. Mai trebuie amin- 
tit că aceste cuvinte, "cântând, strigând, glas înălţând şi 
grăind', nu sunt un pleonasm împătrit. Fiecare înseamnă 
ceva propriu: melodia e unită cu înălţarea minţii şi cu expri- 
marea sensului celor cântate. Cântarea credincioşilor se 


83. închinare în Duh şi Adevăr, cartea XVII; PG cit. 

termină cu: "Osana întru cei de sus. Binecuvântat este Cel 
ce vine întru numele Domnului. 

Vine Domnul de sus pentru a ni Se da cu Trupul şi cu 
Sângele Său trecute prin moarte şi biruitoare ale morţii. E 
împlinirea a ceea ce s-a prevăzut la intrarea Domnului în 
lerusalim. Vine ca un biruitor al morţii în umanitatea Sa, 
prin moartea suportată, ca s-o biruiască şi în noi. De aceea 
îngerii cântă cântare de biruinţă, şi credincioşii li se asocia- 
ză. Această biruinţă a morţii prin cruce l-a dat lui fristos 
putinţa să ni Se dea acum şi nouă spre înviere, sub chipul 
pâinii şi al vinului care se vor preface. De aceea preotul ia 
steluța de pe discul cu Agneţul, arătându-l descoperit, după 
ce cu ea a făcut semnul crucii peste disc. Aceasta a fost 
oarecum partea de adresă a anaforei. 

Despre cântarea întreit sfântă a Serafimilor care încon- 
joară veşnic Treimea, Sfântul loan Gură de Aur zice: "Omul 
se simte el însuşi transportat în cer. El se află lângă tronul 
slavei. El zboară cu Serafimii. El cântă cântarea întreit sfân- 
tă' (PG 48, 754 C). Aceeaşi idee se află la Sfântul Chiril al 
lerusalimului: "Noi pomenim pe serafimii pe care Isaia i-a 
văzut în Duhul Sfânt înconjurând tronul lui Dumnezeu şi 
cântând: Sfânt, Sfânt, Sfânt e Domnul Dumnezeul oştirilor. 
lată de ce rostim şi noi această teologie (lauda lui Dum- 
nezeu) care ne este transmisă de serafimi, pentru ca să 
participăm şi noi la cântarea de laudă cu oșştirile mai pre- 
sus de lume' (PG 33, 1114 B). Teodor de Mopsuestia arată 
legătura între cântarea întreit sfântă şi simţirea de frică şi 
de respect a comunităţii, zicând: "Noi ne slujim de cuvin- 
tele înfricoșate ale puterilor nevăzute pentru a arăta mări- 
mea milei care s-a revărsat cu dărnicie peste noi. Frica um- 
ple conștiința noastră în tot cursul Sfintei Liturghii, fie îna- 
inte de a striga 'Sfânt', fie după aceea'8%, 

Declarând că avem inimile sus la Domnul şi preamărin- 
du-L, prin cântarea întreit sfântă, ne aflăm în preajma jert- 
fei. "Nu mai suntem pe pământ, ci în oarecare fel mutaţi la 
cer'85. Dar nu uităm că Dumnezeul în Treime la Care ne-am 
ridicat umple tot cerul şi pământul de slava Lui şi că Fiul lui 
Dumnezeu a venit dintru înălțime la noi, întrupându-Se, şi 
vine mereu la noi prin jertfa Lui. Cerul e legat cu pământul 
prin jertfa Fiului lui Dumnezeu, pentru noi, sau EI înnoiește 
continuu această legătură cu noi prin jertfa Lui. Nu ne 
aflăm într-un cer despărţit de pământ. Liturghia cerească se 
prelungeşte în Biserică. 

În acest timp, preotul citeşte în taină rugăciunea a doua, 
sau partea a doua a anamnezei, adresându-se Tatălui. |i 
spune încet că şi el, ca şi cei din biserică laudă împreună 
cu îngerii cu toată fiinţa lor sfinţenia Lui, a Fiului Său şi a 
Duhului Sfânt. lar motivul nu mai este o mărire care se află 
departe de noi, ci o iubire arătată în iconomia mântuitoare 
a Fiului Său, îndeosebi în jertfa Lui. Prin aceasta pregăteşte 
trecerea la chemarea Sfântului Duh, în vreme ce comuni- 
tatea unește cântarea serafimilor din Vechiul Testament cu 
cea a îngerilor care-L laudă pe Mielul înjunghiat: "Căci Tu ai 
iubit lumea Ta atât de mult, încât pe Unul Născut Fiul Tău 
L-ai dat, ca tot cel ce crede într-insul să nu piară, ci să aibă 
viaţă veşnică”. lubirea stă la temelia existenţei, nu proce- 
sele naturii. Ea dă din infinitatea ei mereu daruri noi, viaţă 
nouă, conştientă şi nemuritoare. lubirea implică adâncul 
de nepătruns al Persoanei libere; procesele naturii fac totul 
orb şi monoton şi plat. Natura se învârtoşează în legi rigide 
numai când slăbeşte Duhul. Dar toată adâncimea iubirii 
culminează în jertfă. lubirea lui Dumnezeu deschide prin 
jertfă făpturilor conştiente porţile Împărăției cerurilor. lubi- 
rea nu le lasă să piară în avalanşa proceselor naturii, ci le 
ridică, împreună cu o natură făcută elastică, la sânul Celui 


85. Jean Danielou, op. cit., p. 183-186, 

nemuritor, mai presus de natură. Tehnica este numai un 
semn al elasticităţii naturii. Dar întrucât ea nu actualizează 
elasticitatea naturii prin duh, îl lasă pe om în mare măsură 
supus proceselor ei. 

Din iubire, Fiul cel Unul Născut, iar nu făcut — deci Cel 
ce nu moare, cum nu moare nici Tatăl, şi e Unul Născut, nu 
un făcut dintre cele multe ce se fac şi se desfac — umple de 
viaţa Sa nesupusă facerii şi desfacerii pe toţi cei ce cred în 
EI şi se unesc cu El. lar viaţa aceasta ne-o dă nouă prin fap- 
tul că după ce a împlinit toată rânduiala cea pentru noi, în 
noaptea în care S-a dat pe Sine însuşi pentru viaţa lumii, 
dar nu ca să rămână în moarte, căci era şi Dumnezeu, a 
inaugurat Euharistia, în care ne dă Trupul Său şi Sângele 
Său, cele umplute de nemurirea Dumnezeirii, sub chipul 
pâinii şi al vinului. Iubirea Îl duce până la moarte, dar nu-L 
lasă în moarte pe Cel ce acceptă moartea din iubire. Fa e 
mai tare ca moartea. Ea biruie moartea pentru totdeauna. 
Şi mărturia şi puterea acestei iubiri ce a mers până la 
moarte ne-a lăsat-o Fiul în momentul anterior morţii, dân- 
du-ne dovada biruinţei ce avea să o repurteze asupra mor- 
ţii, prin Euharistie. El n-a terminat legătura noastră cu noi o 
dată cu moartea primită din iubire pentru noi, ci o continuă 
comunicându-Se ca Unul ce poartă în Sine viaţa, ca urmare 
a acestei morţi din iubire, a acestei jertfe. 

lisus merge până la moarte din iubire, arătând că nu Se 
opreşte undeva, ci rămâne neîncetat în iubirea Sa; deci in- 
stituind în jertfa din iubire taina dăruirii Sale în continuare 
ca Cel jertfit, deci totodată ca Cel pururea viu prin jertfa Sa. 
Şi ca o dovadă că va rămâne de fapt așa, "luând pâinea cu 
sfintele şi preacuratele Sale mâini, mulţumind, binecuvân- 
tând-o, sfinţind-o şi frângând-o', o dă ca trup al Său uceni- 
cilor Săi, ca asigurare că nu va rămâne în moarte, că nu va 
fi biruit de moarte, ci va birui, prin iubirea faţă de cei pe 
care-i vrea nemuritori, moartea Sa, trecând la viaţa veşnică, 
pentru ca să-i treacă şi pe ei. 

Prin mulţumire arată că pâinea, dar şi trupul în care Se 
va preface le are de la Tatăl; drept urmare, o binecuvin- 
tează şi prin aceasta, dar mai ales prin sfințire o întoarce 
Tatălui, după ce Şi-a prefăcut trupul Său însuşi în ea. Apoi 
prin frângere, arătând că în Trupul Său cu chip de pâine 
sunt imprimate permanent semnele jertfei Sale, face din 
dăruirea pâinii prefăcute în Trup o dăruire şi mai totală. În 
general, cel ce binecuvintează face să treacă Dumnezeu în 
cel binecuvântat, sau în ceea ce binecuvintează. Aici, Cel 
ce binecuvintează e Dumnezeu şi El însuşi Se hotărăşte să 
Se așeze sub chipul pâinii. | 

Încă înainte de moarte, Hristos poartă în Sine simţirea 
intensă a jertfei pentru noi. Prin simţirea intensă de jertfă 
şi prin Duhul din EI transfigurează în adânc trupul Său și 
prin el şi fundamentul ontologic al pâinii, lăsând-o numai la 
suprafaţă pâine, pentru legătura organică în care se află ea 
cu tot cosmosul dinainte de sfârșit. Dar transfigurarea în 
adânc a pâinii anticipează veacul viitor, când trupurile îndu- 
hovnicite de Trupul lui Hristos își vor pune pecetea pe 
toate lucrurile înduhovnicite şi prin toate se vor vedea ca 
trupuri unite cu Hristos ca izvor al puterii de înviere și trans- 
figurare a tuturor. Atunci oamenii nu se vor hrăni din cele 
neîinsuileţite ale cosmosului, ci prin toate li se va da hrana 
dumnezeiască a Trupului lui Hristos. Raţiunile lor vor fi 
adunate deplin în raţiunea cunoscătoare a omului, sau a 
oamenilor în comuniune, şi prin toate o va hrăni pe aceea 
Logosul intrupat. 

Euharistia are în ea o deschidere eshatologică şi univer- 
sală. lar puterea transfiguratoare a lui Hristos vine din jert- 
fa Lui. Cine se jertfeşte din iubire copleşeșşte totul prin iu- 
bire. Trupul Lui se scufundă în adâncul insondabil al dum- 
nezeirii Sale şi din ea se revarsă, prin el, peste toate și în 
toate iubirea și viaţa transfiguratoare. lar cea mai mare iu- 
bire şi dărnicie de viaţă se trăiește ca venind din starea per- 
manentă de jertfă a Trupului Fiului lui Dumnezeu. Ea e o 

continuă revărsare de viaţă peste toate cele iubite, când 
ele vor să primească această viaţă. Starea permanentă de 
jertfă e starea permanentă de viaţă a invierii, revărsată în 
oameni de Hristos, revărsare nesecată şi mereu nouă prin 
adâncimea ei infinită. Prin ea omenescul lui firistos e adân- 
cit pentru veci în Dumnezeu, prin renunţarea pentru veci la 
Sine. În jertfa din iubire, în starea permanentă de jertfă din 
iubire Hristos se trăieşte conștient cu trupul Său în oceanul 
iubirii şi al vieţii infinite. Dumnezeu cel iubitor devenit 
ocean interior al Celui ce S-a jertfit ca om şi rămânând în 
stare permanentă de jertfă, inundă cu viaţa Lui şi transfigu- 
rează şi dă viaţă veșnică tuturor celor ce voiesc să o pri- 
mească, înnoind şi transfigurând şi unind deplin cu ei şi 
cosmosul legat de ei. 

in Sfânta Liturghie a Sfântului Vasile a doua parte a 
anamnezei e mai dezvoltată. În ea e dezvoltată în special 
învăţătura despre natura omului creat de Dumnezeu, despre 
căderea lui, grija permanentă a lui Dumnezeu de a-l pregăti 
pentru o nouă şi superioară ridicare la Sine, prin toate fap- 
tele iconomiei lui Hristos. E o expunere detaliată a credin- 
ţei, cum nu e în rugăciunile dinainte ale preotului şi nici 
chiar în Simbolul credinţei. Ne dăm seama cum prin citirea 
ei, odinioară cu voce tare, se susținea cunoștința tuturor 
celor prezenţi despre cele ale credinţei. 

Totuşi şi această expunere are forma de laudă a fapte- 
lor lui Dumnezeu, de preamărire a Lui, de doxologie. Nu 
sunt în ele declaraţii simple ale sentimentelor şi credințelor 
umane. 

Dar să ne oprim la câteva teme din conţinutul părții a 
doua a anamnezei Sfântului Vasile cel Mare. În ea nu se 
spune numai că Dumnezeu ne-a adus din neființă la fiinţă, 
ca în anamneza (anaforaua) din Liturghia Sfântului loan 
Gură de Aur, ci se mai arată că a zidit pe om luând pământ 
și cinstindu-l cu chipul Său, apoi i-a făgăduit "prin paza po- 
runcilor' viaţa fără de moarte şi moştenirea veşnicelor bu- 

nătăţi. După aceea se descrie pe larg grija lui Dumnezeu 
față de om.până la trimiterea Fiului Său, 'Care, fiind stră- 
lucirea slavei Tale şi chipul ipostasului Tău şi purtând toate 
cu cuvântul puterii Sale.:.. şi Dumnezeu fiind înainte de 
veci, pe pământ S-a arătat şi cu oamenii a petrecut şi din 
“Sfânta Născătoare de Dumnezeu şi pururea Fecioară întru- 
pându-Se, S-a smerit pe Sine chip de rob luând şi făcându-se 
asemenea cu chipul smeritului nostru trup (Filip. 2, 7), ca 
să ne facă pe noi asemenea chipului slavei Sale'. 'Că de 
vreme ce a intrat păcatul în lume, şi prin păcat moartea... 
a binevoit să Se nască din femeie... ca să osândească pă- 
catul în trupul Său, pentru ca cei morţi întru Adam să în- 
vieze întru Însuşi Hristosul Tău... S-a dat pe Sine schimb 
morţii de care eram ţinuţi, fiind vânduți sub păcat. Şi co- 
porând prin cruce în iad ca să împlinească toate, a dezle- 
gat durerile morţii, şi inviind a treia zi şi deschizând oricărui 
trup calea spre înviere, întrucât nu era cu putinţă să fie 
ţinut în stricăciune Începătorul vieţii, S-a făcut începătură 
celor adormiţi, Întâiul născut din morţi, ca să fie El întâiul 
in toate'. "Apoi S-a înălţat la ceruri, S-a aşezat de-a dreapta 
măririi întru cele înalte, de unde va veni ca să răsplătească 
fiecăruia după faptele lui'. 

„Avem aici nu numai învăţătura despre Dumnezeu cel în 
Treime, ci şi o învăţătură esenţială despre om şi una foarte 
amănunţită despre întruparea şi opera mântuitoare a lui 
Hristos. Şi aproape fiecare cuvânt din expunere se poate 
identifica în Noul Testament. 

Şi rugăciunea se încheie cu afirmarea explicită că Dom- 
nul a instituit Euharistia pentru a ne lăsa amintirile, desigur 
lucrătoare, ale Patimilor Sale. Căci continuând, ca în toată 
rugăciunea, a se adresa Tatălui, preotul spune: 'Şi ne-a lă- 
sat nouă amintiri ale Patimii Sale mântuitoare acestea, pe 
care le-am pus înaintea Ta după poruncile Lui. Ca având 
să meargă la cea de voie şi pururea pomenita şi de viaţă fă- 
cătoare moarte a Sa, noaptea întru care S-a dat pe Sine în- 

_suşi pentru viaţa lumii, luând pâinea întru sfintele şi prea- 
“curatele Sale mâini, arătând-o Ţie, lui Dumnezeu Tatăl, mul- 
țumind, binecuvântând, sfinţind şi frângând...'. Apoi spune 
cu voce tare: 'A dat sfinţilor Săi ucenici şi Apostoli, zicând: 
'Luaţi, mâncaţi, acesta este Trupul Meu, care se frânge pen- 
tru voi spre iertarea păcatelor". 

Deci "amintirile" Patimii Sale mântuitoare sunt făgăduin- 
ţa potrivit căreia preface şi acum pâinea și vinul, prin ale 
căror chipuri ni se dă mai departe trupul Său jertfit odini- 
oară. Acest trup ce ni se dă jertfit e o amintire vie, prin pre- 
lungire, a Patimilor Lui de pe Golgota. Ostaşul care poartă 
în trupul său urmele rănilor primite şi comunică cu noi prin 
acest trup ce poartă amintirea vie a momentului in care a 
primit aceste răni, retrăieşte acest moment cu toată dure- 
rea lui, dar şi cu acea iubire pentru noi cu care l-a trăit. 

În anaforaua (anamneza) Sfântului Vasile cel Mare se 
precizează că 'acestea', rămase ca amintire sau ca având 
să se prefacă în amintirea prelungită a Patimii Lui, sunt 
“puse înaintea Tatălui', cum a fost pusă şi jertfa de pe Gol- 
gota înaintea Tatălui, dar acum 'le-am pus noi' (eu ca preot, 
împreună cu credincioşii) înaintea Tatălui, sau le-a pus 
Hristos şi în chip văzut prin noi, angajându-ne şi pe noi în 
acest act. Că această aducere e îndreptată de Hristos în 
chip văzut prin noi către Tatăl, cum a îndreptat-o în chip vă- 
zut la Cina cea de Taină, o spune această rugăciune şi mai 
limpede prin cuvintele: 'Luând pâinea, arătând-o ie, lui 
Dumnezeu Tatăl'. 

in vremea acestor cuvinte a avut loc la Cina cea de Tai- 
nă prefacerea pâinii în Trupul jertfit al Domnului. Ea era 
încă pâine, dar pâine pe cale să se prefacă iminent în trupul 
Lui. Arătarea, mulţumirea, binecuvântarea se refereau încă 
la pâine. Principiul: A nu e B, işi pierde aici valabilitatea. 
Aici e valabil principiul A=B. Pâinea adusă ca dar lui Dum- 
nezeu de către Hristos e Trupul Lui jertfit. Căci El Se iden- 
tifică cu ea. O transfigurează şi o preface prin Trupul Său. 

Pentru că aşa cum jertfa de noi înşine nu e despărțită de 
cea a lui Hristos, aşa nu e chipul văzut al pâinii, de Trupul 
Lui. Unirea pâinii, care ne reprezintă, cu Hristos care o bi- 
necuvintează e aşa de strânsă, că nu se mai poate vorbi de 
ea şi de lHristos ca de două lucruri distincte, ci a vorbi de 
pâine acum e a vorbi de Trupul lui Hristos aflat sub chipul 
ei. Sfântul Chirii din Alexandria spune: 'lar aducerea de da- 
ruri în fiecare zi (în Legea veche) închipuieşte săvârşirea 
neîntreruptă și fără sfârşit a jertfei lui Hristos în toată ziua 
și aducerea de daruri în fiecare zi de către cei indreptaţi 
prin credinţă (în Hristos). Căci nu vor lipsi închinătorii şi nu 
va înceta aducerea de daruri. Ci Hristos va fi adus de noi şi 
pentru noi, fiind jertfit tainic în corturile sfinte. Şi El este 
darul nostru prim şi mai presus de toate. Căci S-a adus pe 
Sine jertfă lui Dumnezeu şi Tatăl nu pentru Sine..., ci pen- 
tru noi, cei de sub jugul şi vina păcatului. lar după asemă- 
narea cu EI şi noi suntem jertfe sfinţite, ca unii ce am murit 
păcatului, întrucât a fost omorât păcatul în noi şi trăim lui 
Dumnezeu viaţa cea întru sfinţenie şi cuvioşie'86. 

Cel ce iubeşte pe altul aşa de mult că moare sieşi, adu- 
cându-i-se jertfă, nu se mai poate distinge de celălalt. Eu 
sunt el, el este eu. Păcatul separă, iubirea identifică, fără să 
contopească totuşi. Căci în faptul că unul se simte identifi- 
cat cu celăialt persistă conştiinţa fericită a fi una cu celălalt, 
deci nu singur. 

Prin mulţumire şi binecuvântare a fost pusă de Hristos 
pâinea în strânsă legătură cu Dumnezeu Tatăl, deci s-a um- 
plut de Duhul dumnezeiesc, care e şi Duhul care iradiază 
din Hristos. Sfinţirea duce aceasta și mai departe. Căci sfin- 
țirea este una cu jertfirea, ca atare prin ea se realizează pre- 
facerea. Căci sfinţirea ca faptă a Duhului aduce o prezenţă 
de putere dumnezeiască peste ceea ce se jerifeşte8?7, o 


86. Închinare în Duh și Adevăr, cartea X, PG cit. 
87. Op. cit., cartea XVII, PG cit. 

prezenţă mai accentuată decât binecuvântarea. lar fiindcă 
în pâinea ţinută de Hristos în mâini Se revarsă Duhul lui 
Hristos întreg, Însuşi Hristos S-a unit intim cu pâinea; prefa- 
cerea a adus atunci şi aduce şi acum nu numai o prezenţă de 
putere, ci i-a dat şi-i dă pâinii înseși calitatea de Trup al Lui, 
care prin frângere arată jertfirea sau prefacerea înfăptuită. 

Desigur, prefacerea pâinii şi vinului în Trupul şi Sângele 
lui Hristos la Cina cea de Taină şi, pe baza ei, în orice Sfân- 
tă Liturghie, e un mister de nepătruns în înţelesul şi în mo- 
dul înfăptuirii lui. Căci mister este nu numai felul de a fi al 
lui Dumnezeu, ci şi orice lucrare a Lui asupra creaţiei. 

Misterul prefacerii se întemeiază pe o legătură deose- 
bită între trup şi pâine şi pe una profundă şi tainică între 
Cuvântul dumnezeiesc şi trupul omenesc însufleţit al 
Lui, în care se preface pâinea. Dar se întemeiază şi pe fap- 
tul că pâinea este prin aceasta darul cel mai propriu ce-l 
putem aduce lui Dumnezeu, având in ea concentrată o lu- 
crare a noastră, dar mai ales reprezentând trupul nostru 
sau viaţa noastră pământească. În pâine se întâlneşte darul 
lui Dumnezeu cu darul nostru către Dumnezeu, indeosebi 
în pâinea ce o aducem pentru a se preface în Trupul lui 
Hristos. Aerul e numai un dar al lui Dumnezeu către noi, nu 
şi un dar al nostru adus lui Dumnezeu, pentru că noi nu pu- 
nem nimic de la noi în el. Apa e aproape la fel, acolo unde 
se găseşte din belşug. Numai în locuri secetoase poate fi şi 
un dar al nostru adus lui Dumnezeu, întrucât o aducem pe 
seama semenilor noștri. Legumele sunt şi ele aproape nu- 
mai un dar al lui Dumnezeu. Carnea la fel, căci nu muncim 
ca să o producem, ci o luăm de-a gata din animalele pe 
care le tăiem. Oarecare contribuţie a noastră se arată nu- 
mai în hrănirea animalelor. Pe lângă pâine, numai vinul mai 
cere o muncă deosebită de la noi. În pâine se vede şi lu- 
crarea noastră mai stăruitoare. 

Dar cum am spus, pâinea are şi o relaţie deosebită cu 
trupul nostru. Ea e hrana prin excelenţă a trupului nostru, 
fiind elementul esenţial al susţinerii lui. | | 

Dumnezeu a pus pâinea într-o relaţie specială cu trupul 
nostru. Rațiunea pâinii se asimilează în mod natural cu 
raţiunea trupului. Dar întrucât sufletul se manifestă prin 
trup, sau întrucât în raţiunea sufletului e implicată raţiunea 
trupului, în însăşi raţiunea existenţei pământeşti a sufletu- 
lui şi deci a subiectului uman e implicată raţiunea pâinii. 

Dar implicarea pâinii în subiectul uman exteriorizat prin 
trup înseamnă în ultima instanţă implicara ei în legătura 
dintre subiectul uman şi Cuvântul dumnezeiesc. Subiectul 
uman e chipul Logosului ca subiect. Dar în acest chip, aflat 
virtual în Logos, e implicată virtual pâinea. Numai pentru că 
subiectul uman e chipul Cuvântului dumnezeiesc, Acesta 
Se poate face om şi poate lua trup omenesc, care are ne- 
voie de pâine. Deci în Cuvântul întrupat se arată actualiza- 
rea relaţiei esenţiale între pâine şi trup. 

Cuvântul întrupat poate asimila de aceea în Sine raţiu- 
nea pâinii, dar ca rațiune legată sau corelată cu trupul pe 
care l-a asumat, deci o poate absorbi în trupul Său, ducând 
la actualizare această corelare. Noi nu înţelegem acum 
deplin ce înseamnă calitatea omului, dotat cu trup, de chip 
al Cuvântului, asupra căruia insistă Sfântul Vasile în această 
rugăciune, chip pe care îl restabilește Cuvântul în Sine prin 
îintrupare. 

Dar sigur e că omul, ca chip al Logosului, trebuie să 
implice o legătură vie, o comunicare intimă între subiec- 
tul Cuvântului şi omul purtător de trup. Dar prin aceasta, 
şi o posibilitate a Cuvântului de a asuma trupul şi de a 
vorbi omului prin el, de a Se folosi de trup cum se folo- 
seşte omul, şi omul cum Se foloseşte Cuvântul întrupat. 
Deci şi pâinea intim legată de trupul omenesc intră în le- 
gătură actualizată cu Cuvântul dumnezeiesc întrupat, ca 
și cu Subiectul ei primordial. Rațiunea ei e asimilată 





deplin în raţiunea trupului Lui. Acest fapt se înfăptuieşte în 
El nu numai prin mâncare, ci şi prin Duhul Sfânt, Care face 
trupul lui Hristos şi prin el ipostasul Cuvântului să asimileze 
raţiunea pâinii până la absorbire, punând temelia tainei Eu- 
haristiei. Dar în trupul asumat de Cuvântul sau sub acope- 
rământul Lui transparent prin înviere, e implicată solidarita- . 
tea nu numai cu pâinea devenită şi ea înduhovnicită, ci cu 
materia cosmosului care va învia şi se va transfigura. 

Cu trupul Său străveziu, Hristos poate intra şi Se poate 
arăta prin toate, dar le lasă totuşi în chipul lor actual. Ar pu- 
tea uneori menţine străveziu şi chipul pâinii, dar nu o face 
pentru că vrea să lase latitudine afirmării credinţei. Dar 
când toţi vom învia şi materia întreagă va deveni prin în- 
viere transparentă, toţi ne vom arăta transparenţi prin toate, 
dar din puterea trupului dumnezeiesc atottransparent al lui 
Hristos. Toate vor fi trupul Lui, dar şi al nostru, întrucât ne 
împărtăşim de trupul Lui. Ne vom trăi ca subiecte reciproc 
interioare în Hristos şi vom fi toţi un trup, trupul lui Hristos, 
fără anularea trupurilor noastre. Nimic nu ne va împiedica 
de la deplina comuniune. 

Dar transparenţa trupului şi a materiei pentru subiecte 
nu e rezultatul vreunui proces fizic, ci al unei extreme sen- 
sibilităţi şi delicateţi a subiectelor. lar delicateţea aceasta 
se datoreşte morţii oricărui fel de egoism, se datoreşte jert- 
firii reciproce a fiecăruia pentru altul şi a tuturor, lui Tris- 
tos, din puterea jertfei inepuizabile a lui fristos ca om, prin 
trupul Lui. Numai jertfa subţiază trupurile prin subiectele 
lor ca substraturi spirituale extrem de sensibilizate şi le 
face transparente. Strălucirea şi slava Împărăției poartă sem- 
nul crucii. Crucea a dus la desăvârşire articularea făpturilor 
conştiente între ele şi în Hristos şi ea rămâne veşnic impli- 
cată în delicateţea sau desăvârşirea lor care le face posibilă 
articularea. Crucea sau jertfa îşi au temelia în trebuinţa trăi- 
tă de ele de a se dărui întreolaltă. 


29 - Smritualitate si comuniune în Liturohin Ortodoxă 

Partea a doua a anamnezei preotul o încheie cu cuvin- 
tele rostite cu voce tare: 'Luaţi, mâncaţi, acesta este Trupul 
Meu..." şi: '“Beți dintru acesta toţi, acesta este Sângele Meu...“ 
Sunt cuvintele cu care Hristos a oferit pâinea și vinul, pre- 
făcute în Trupul şi Sângele Său, ucenicilor. Prin ele este 
asigurat atât preotul, cât şi comunitatea liturgică, că la Cina 
cea de Taină a avut loc de fapt o prefacere şi deci puterea 
lui Hristos va realiza şi acum această prefacere. 

Comunitatea primeşte această asigurare, răspunzând: 
'Amin”, "așa este", 'suntem încredinţaţi că aşa s-a aan plat 
şi aşa se va întâmpla şi acum!'. 

Mântuitorul îi asigura pe ucenici că chiar atunci trupul 
Său se frângea sub chipul pâinii spre iertarea păcatelor; 
sau că era frânt în momentul când se frângea pâinea. lisus 
Își trăia moartea înainte de a se fi săvârşit în mod văzut. Şi 
în hotărârea de a muri din iubire pentru alţii, trece din Sine 
în cei ce se deschid iubirii Lui, iubirii treimice nesfârşite, 
sub chipul pâinii. "Când Acela Se aduce din iubire pentru a 
mântui pe alţii, atunci intră în lume (in aceia, n.n.) raza 
luminii întreite'88. Iar iubirea duce cu ea pe purtătorul ei în 
cei iubiţi. Pentru cel ce iubeşte şi deci pentru Hristos, izvo- 
rul iubirii supreme, nu mai există dimensiunea spaţiului şi 
succesiunea timpului, atunci şi acum, aici şi acolo89. Căci 
EI este şi în faţa ucenicilor, şi sub chipul pâinii, întrucât e 
dincolo de spaţiu şi de timp. Toate graniţele lucrurilor 
devin traversabile, 

Trupul Domnului pe care-l mănâncă ucencii și pe care 
il mâncăm azi şi noi este atât de copleșit de Duhul Sfânt, 
atât de transfigurat de starea de jertfă, că mâncarea lui e 
ca o sorbire duhovnicească, datorită Duhului din el. Totuşi 
trupul își păstrează structura lui de simţiri. Dar acestea 
sunt, prin curăţia lor, spiritualizate, producând acest efect 


88. Arhim. Vasileios, op. cit., p. 145. 
89. Op. cit., p. 126. 

la maximum, pe un plan nesesizabil de noi, şi în trupul nos- 
tru. În Hristos care se împărtăşeşte, graniţa între suflet, şi 
deci şi între Duhul aflat în el, şi trupul copleşit şi el de sufle- 
tul Lui şi de Duhul din EI, e biruită, trupul Lui devenind un 
organ purtător al spiritului și, prin el, al Duhului lui firistos, 
realizându-se între trupul şi sufletul Lui şi Duhul Sfânt din EI 
o unitate care devine proprie şi sfinţilor. Sfântul Maxim 
Mărturisitorul zice, comentând un pasaj al Sfântului Grigorie 
de Nazianz despre dualitatea depășită în sfinţi (din Cuvântul 
III, Despre pace, cap. 8): "Iar când spune că sfinţii s-au ridi- 
cat mai presus de doimea materială pentru unitatea cugetată 
din Treime, socotesc că arată ridicarea lor peste materie și 
formă, din care constau corpurile, sau peste trup şi materie 
pe care, depășindu-le, a spus că s-au unit cu Dumnezeu şi s-au 
învrednicit să se unească cu lumina prea curată. Aceasta 
înseamnă că au lepădat afecțiunea sufletului faţă de trup şi, 
prin trup, faţă de natura sensibilă familiară şi au îmbrăţişat 
sincer numai alipirea faţă de Dumnezeu, pentru unitatea 
cugetată în Treime. Căci cunoscând că sufletul stă la mijloc 
între Dumnezeu și materie, având puteri care-l unesc cu 
amândouă, adică mintea cu Dumnezeu și simţirea cu mate- 
ria, au lepădat cu desăvârşire din dispoziţia lor simţirea prin 
relaţia lor cu cele sensibile și prin mintea singură s-au fami- 
liarizat în mod negrăit cu Dumnezeu'90. 

Poate că şi aceasta este o moarte a lui Hristos cu trupul, 
pentru ca prin împărtăşirea de El să ne însuşim și noi 
această moarte cu trupul, pentru a se intensifica în noi la 
maximum legătura cu Dumnezeu. Dar această moarte a 
trupului nu se arată într-o lipsire a lui de viaţă, ci într-o um- 
plere şi o copleşire a lui de viaţa spiritului umplut de Duhul 
dumnezeiesc. 

lisus Şi-a trăit această stare de copleşire a trupului prin 
Duhul Sfânt al Său, sau de moarte a trupului, din iubirea 


90. Ambigua, cap. 64; trad. rom., p. 182. 

faţă de Dumnezeu Tatăl şi de noi, încă la Cina cea de Taină, 
şi cu această stare de maximă simţire duhovnicească a 
penetrat raţiunea pâinii până la absorbirea ei în raţiunea 
trupului Său. | a 

În Sfânta Liturghie se spune că Hristos Şi-a pus trupul 
Său în această stare de jertfă şi l-a dat ucenicilor şi-l va da 
în viitor tuturor celor ce vor crede în EI, 'spre iertarea pă- 
catelor' lor. Cuvintele 'spre iertarea păcatelor' nu sunt 
decât in Evanghelia Sfântului Matei, dar nu la oferirea tru- 
pului, ci a sângelui Său (Mt. 25, 28). La Marcu nu se spune 
nimic despre scopul împărtăşirii ucenicilor de trupul Său, 
ci se spune numai despre sânge că se varsă pentru mulţi 
(Mc. 14, 22-24). La Luca se spune, la împărtăşirea de trup, 
că '...se dă pentru voi; aceasta s-o faceţi întru pomenirea 
Mea' (Lc. 22, 19-20). Sfântul Apostol Pavel scrie la 1 Cor. 
1 1, 23-26, că Domnul a spus atât după împărtășirea uceni- 
cilor de trup, cât şi de sânge: 'aceasta s-o faceţi întru po- 
menirea Mea'. lar Sfântul Apostol Pavel însuşi zice: "Căci ori 
de câte ori veţi mânca această pâine şi veţi bea acest pa- 
har, moartea Domnului vestiți până când va veni". 

Nici în partea a doua a anamnezei Sfântului Vasile nu 
se vorbeşte de întruparea, răstignirea şi învierea Domnului 
ca având drept scop "iertarea păcatelor', ci ca să aducă cu- 
noaşterea adevărului şi fiecărui trup "învierea din morţi”, 
căci prin moarte "a osândit păcatul în trup”. Se accentuează 
prin aceasta mai mult aspectul ontologic al mântuirii aduse 
de Hristos. Domnul, oferind ucenicilor Trupul spre mân- 
care şi Sângele spre băutură, pune însă, la Matei, ca scop 
al împărtăşirii de acestea "iertarea păcatelor'. 

Deci, pe când în anaforaua Sfântului Vasile avem o in- 
terpretare ontologică a lucrării mântuitoare a lui Hristos, în 
sensul de înnoire şi înviere a firii omeneşti întâi în Sine şi 
apoi în toţi cei ce se alipesc de EI, în cuvintele Domnului: 
'Luaţi, mâncaţi”, pare a se vedea rostul morţii Lui în obţi- 
nerea iertării păcatelor. 

De fapt aceste două scopuri trebuie văzute într-o uni- 
tate lăuntrică. Mântuirea nu constă numai în iertarea păca- 
telor, ci după înlăturarea barierei lor dintre om şi Dum- 
nezeu, omul e urcat la viaţa cea nouă şi fără de moarte în 
Dumnezeu. Acesta e motivul alternării lor. Această alterna- 
re o vedem și în Noul Testament. Mântuitorul ne învaţă să 
cerem în rugăciunea 'Tatăl nostru”: "Şi ne iartă nouă greşe- 
lile noastre', arătând drept condiţie a acestei iertări, ca şi 
noi 'să iertăm greşiţilor noștri" (Mt. 6, 12, 14-15). Acelaşi 
indemn îndoit îl dă în Mc. 11, 25-26. Mântuitorul însuşi 
iartă păcatele (Mt. 9, 2; Mc. 2, 5, 10; Lc. 5, 20, 24; 7, 48; 
Mt. 12, 31; Mc. 3, 28; Lc. 12, 10). El dă asigurarea iertării 
păcatelor de către Dumnezeu femeii păcătoase (Lc. 7, 47- 
48). Despre iertarea păcatelor de către Dumnezeu, sau de 
către Hristos scriu şi Apostolii (Ef. 4, 32; Col. 3, 13; lacov 
5, 15; 1In 1, 9; 2, 12). 

Dar în Noul Testament, Domnul vorbeşte şi de viaţa cea 
nouă dată din iubire celor ce se întorc la Dumnezeu. Fiul 
risipitor nu e numai iertat de tatăl, ci şi îmbrăţişat şi îm- 
brăcat în haină strălucitoare și cinstit cu un mare ospăț. 
Celor ce cred li se cer nişte virtuţi care le înalţă umanitatea 
considerabil încă de pe acum (Fericirile). Lor li se cere să 
fie lumina lumii, să iubească pe ceilalţi ca pe ei înşişi. Li se 
cere să fie desăvârşiţi ca şi Tatăl lor Cel din ceruri. Li se cer 
fapte de milostenie (Mt. 25). Cei ce primesc cuvântul lui 
Dumnezeu cu inima curată, îl rodesc însutit; ei învie încă 
de pe acum la o viaţă nouă (In 5, 25). | 

Sfântul Apostol Pavel le spune celor ce primesc pe 
Hristos: "Că prin El avem şi unii şi alţii apropierea către Ta- 
tăl, într-un Duh. Deci, dar, nu mai sunteţi străini şi locuitori 
vremelnici, ci sunteţi împreună cetăţeni cu sfinţii şi casnici 
ai lui Dumnezeu” (Ef. 2, 18-19). Le spune că sunt 'locaș 
sfânt al lui Dumnezeu' (Ef. 2, 21). Le doreşte ca Hristos: 'să 
vă dăruiască, după bogăţia slavei Lui, ca să fiţi puternic în- 
tăriţi, prin Duhul Său, în omul dinlăuntru' (Ef. 3, 16). De- 

spre Sine însuşi spune: "m-am răstignit impreună cu Hristos 
şi nu mai trăiesc eu, ci Hristos trăieşte întru mine" (Gal. 2, 
20). Sau: 'EIl a strălucit în inimile noastre, ca să strălu- 
cească cunoştinţa slavei lui Dumnezeu întru faţa lui Hristos 
(cu Care suntem uniţi, n.n.)... Şi avem comoara aceasta în 
vase de lut, ca să se învedereze că puterea covârşitoare 
este a lui Dumnezeu, şi nu de la noi... Purtăm totdeauna în 
trup moartea lui Hristos, ca şi viaţa lui lisus să se arate în 
trupul nostru cel muritor“ (II Cor. 4, 6, 7, 10). 

Despre iertarea păcatelor prin jertfa lui Hristos, dar şi 
despre viaţa noastră cea nouă prin această jertfă vorbeşte 
şi Sfântul Chiril din Alexandria, dar în aşa fel încât chiar în 
moartea lui Hristos pentru păcatele noastre vede mijlocul 
de a muri şi noi faţă de ele. 

Despre amândouă în acest sens vorbeşte Sfântul Chiril 
in aceeaşi propoziţie, când spune: "Aşadar s-a înjunghiat El 
pentru păcatele noastre, dar ne-am îngropat şi noi împreu- 
nă cu El, suportând moartea, nu cea trupească, ci omorând 
mădularele cele de pe pământ și nemaivieţuind lumii, ci 
mai vârtos lui Hristos şi, prin EI, Tatălui'9!. Aceeaşi legătură 
între amândouă o descrie zicând: "Ne-a adus în Sine sub ve- 
derea Tatălui mai vârtos pe noi, cei ce eram în afara feţei 
şi sub mânia Lui din pricina neascultării lui Adam şi a păca- 
tului ce stăpânea silnic asupra noastră. Așadar în Hristos 
câştigăm putinţa de a veni în faţa lui Dumnezeu. Căci ne în- 
vredniceşte de acum de privirea Lui, ca pe unii ce suntem 
sfinţiţi"92. 

Încomparabil mai mult vorbeşte Sfântul Chiril din Ale- 
xandria despre efectul transformator produs în om de lu- 
crarea mântuitoare a lui Hristos. Astfel el zice: “lar în tim- 
pul de acum socotesc că fiecare dintre credincioşi este 
casă şi templu al lui Dumnezeu, având sălăşluit în sine pe 


91. Op. cit., cartea XVII,PG cit. 
92. Ibidem. 

Hristos'95. Sau: "De Tatăl ne apropiem, cum am spus, prin 
Fiul, şi Fiul este Mijlocitorul care ne unește prin Sine (cu Ta- 
tăl) şi ne urcă pe înălțimile cele mai presus de fire"94. 

Precum se vede, spre deosebire de protestantism, care 
vede o opoziţie între iertarea păcatelor și curățirea omului, 
sau viaţa cea nouă, şi socoteşte că numai prima ne vine cât 
suntem pe pământ prin Hristos, Noul Testament şi Sfinţii 
Părinţi răsăriteni le văd pe acestea îmbinate. 

Sfântul Vasile le uneşte în anaforaua Liturghiei sale pe 
acestea două, spunând în partea a doua a ei că Hristos S-a 
făcut 'de o formă cu trupul smereniei noastre, ca să ne 
facem şi noi de o formă cu chipul slavei Lui”, iar la sfârşit 
spunând că Hristos dă Trupul şi Sângele Său ucenicilor 
'spre iertarea păcatelor". 

Cum se împacă acestea două? Pentru ca să înţelegem 
împăcarea între ele, trebuie să avem în vedere că cel ce 
iartă îşi înmoaie inima faţă de cel iertat; mai bine zis, că 
inima lui i se înmoaie încă înainte de iertare, iar cel iertat 
simte de asemenea inima înmuindu-se. El simte cum îi vine 
din cel ce iartă un val de milă şi de iubire care îl şi trans- 
formă. 

Jertfirea este expresia capacităţii de înduioşare a unei 
persoane în relaţie cu alta, şi jertfa lui Hristos urmăreşte 
refacerea umanităţii noastre prin impresionarea noastră de 
către iubirea lui Dumnezeu faţă de noi, care merge până la 
jertfă. Fiul lui Dumnezeu Se imprimă în noi în starea Sa de 
jertfă tocmai pentru a ne face să trăim jertfa Lui pentru noi, 
sau simţirea Lui capabilă de jertfă pentru noi, şi să răspun- 
dem şi noi cu jertfa noastră, sau cu renunţarea la mândria 
noastră sub impresia iubirii Sale până Ia jertfa pentru noi. 

Cel ce iubeşte, cel ce are milă de cel în suferinţa pen- 
tru tocirea produsă de păcatele sale, are inima arzând de o 


93. Op. cit., cartea X,PG cit. 
94. Ibidem. 

altă suferinţă, pentru acela. Aceasta înseamnă că se jert- 
feşte pentru el. Dar cel căruia vrea să-i arate iertarea prin 
jertfa sa, trebuie să se deschidă şi el acestei iertări care 
merge până la jertfa pentru el. lar aceasta înseamnă să re- 
nunţe şi el la egoismul său, la mândria sa, prin iubirea care 


merge până la jertfă, suferind şi el pentru suferinţa Celui ce 


S-a jertfit de dragul lui. Jertfa lui Hristos către Tatăl e deci 
jertfă pentru noi. E o jertfă care trebuie să ne miște şi pe 
noi la jertfă. induioşarea Tatălui şi a Fiului Său pentru noi, 
manifestată în jertfa Acestuia, e menită să ne induioşeze şi 
pe noi. Dar ca să Se aducă jertfă pentru noi, Fiul trebuia să 
Se facă om. lar aducându-Se jertfă pentru noi, arată şi iubi- 
rea Lui ca Dumnezeu pentru noi, dar şi iubirea Lui ca om 
pentru Dumnezeu Tatăl, ca să ne-o comunice şi nouă. În 
jertfa Lui se manifestă şi iubirea lui Dumnezeu pentru noi, 
şi iubirea Celui ce ne reprezintă ca om către Dumnezeu, 
menită să trezească și iubirea noastră. Unirea acestor două 
iubiri ne e înfăţişată de Sfânta Scriptură astfel: "Aşa a iubit 
Dumnezeu lumea, că şi pe Unul Născut Fiul Său L-a dat, ca 
tot cel ce crede în El să nu piară, ci să aibă viaţa veşnică' 
(In 3, 16). Sau: 'EI, Care pe Însuși Fiul Său nu L-a cruțat, ci 
L-a dat morţii pentru noi toţi, cum nu ne va da, oare, toate 
impreună cu El?' (Rom. 8, 32). Ne-a dat şi înfierea. Sau 
aceasta e bunul cel mai înalt ce ni l-a dat Dumnezeu. Dar 
primind înfierea ca iubire de Tată a Lui, Îl iubim şi noi pe 
Dumnezeu ca fii. Pe de altă parte, nu putem primi această 
înfiere decât murind şi noi cu Hristos patimilor noastre ego- 
iste: 'Şi dacă suntem fii, suntem și moştenitori - moşteni- 
tori ai lui Dumnezeu şi împreună moştenitori cu Hristos 
(primul dintre noi care S-a jertfit), dacă pătimim împreună 
cu EI, ca impreună cu EI să ne şi preamărim' (Rom. 8, 17). 
Numai cel ce iubeşte pe Dumnezeu până la moartea egois- 
mului său, unindu-se cu EI, primește viaţa Lui în sine și 
deci se umple de slava Lui. 

În acest sens S-a adus Fiul jertfă pentru iertarea păca- 
telor noastre, ca forme ale egoismului, pentru a ne face să 
murim faţă de ele. A voit să ne arate iertarea lui Dumnezeu 
prin jertfa ce-a adus-o pentru noi în trupul asumat de EI şi 
să ne împărtășească continuu, prin acest trup jertfit, dar să 
arate şi lui Dumnezeu iubirea până la jertfă a Sa ca om şi 
să ne facă şi pe noi să ne înmuiem de această iubire faţă 
de Dumnezeu, dar şi față de noi, până la jertfă, care primi- 
tă de noi ne dispune şi pe noi la această simţire de jertfă a 
lui Hristos faţă de Dumnezeu, în care s-a arătat şi iubirea 
Sa ca Dumnezeu faţă de noi. Hristos ca om ne-a arătat prin 
jertfa Lui pentru noi toată renunţarea omului la sine, ca să 
luăm şi noi putere să renunţăm la mândria noastră, să-L 
iubim şi noi pe Dumnezeu până la jertfă, răspunzând iubirii 
lui Dumnezeu care L-a dat pe Fiul Său ca jertfă pentru noi. 

Dacă trupul lui Hristos primit de Apostoli a curăţit sim- 
ţirile lor trupeşti şi le-a întipărit simţirile de jertfă ale sufle- 
tului Lui umplut de Duhul Sfânt, sângele Lui s-a revărsat în 
sângele lor cu căldura iubirii Lui curate de Dumnezeu, dând 
simţirilor şi gândurilor lor orientarea spre Dumnezeu, plină 
de entuziasmul dragostei de El până la jertfă şi, prin aceas- 
ta, puterea pătrunderii tot mai adânci în infinitatea dragos- 
tei lui Dumnezeu şi de Dumnezeu, trăită prin sângele Lui. 

Dar ceea ce s-a întâmplat atunci cu Apostolii se va în- 
tâmpla şi acum cu noi, în această Sfântă Liturghie, impăr- 
tăşindu-ne de Trupul şi Sângele Domnului. Aducându-ne 
aminte de porunca mântuitoare a lui Hristos ca să facem 
aceasta şi noi întru pomenirea Lui, mâncând pâinea aceas- 
ta şi bând paharul acesta, vom vesti în fiinţa noastră însăşi 
moartea şi învierea Lui, ca o vie aducere aminte. Cina cea 
de Taină se va săvârşi şi pentru noi. Aducându-se aminte 
de întreaga lucrare mântuitoare a lui Hristos de atunci şi de 
continuarea ei până la sfârşitul lumii, ea se va săvârşi de 
fapt şi acum. Pentru că EI n-a fost viu numai atunci, ci este 
şi acum. Este mai viu decât orice om de pe pământ prin 

starea de înviere în care Se află. Aducerea aminte de cine- 
va care poartă în sine toate faptele lui e ca o introducere a 
mea în fiinţa lui sau viceversa. Cu atât mai mult se întâm- 
plă aceasta cu Hristos, Cel ce din cerul Lui supraspaţial, dar 
cu atât mai mult şi mai intens prezent, Îşi întinde lucrarea 
Lui oriunde găseşte o inimă deschisă. 

Dar Hristos ne cere nu numai să pomenim ceea ce a 
făcut EI la Cina cea de Taină şi toată lucrarea Lui trecută, 
ci şi 'să facem' acum ceea ce a făcut El atunci, pentru a da 
pomenirii toată eficienţa. Să pomenim fapta Lui prin fapta 
noastră. Numai așa ceea ce s-a întâmplat atunci se întâm- 
plă şi acum. Numai arătându-mi voinţa de a actualiza fapta 
Lui imprimată în mine ia parte şi EI la actualizarea ei. Când 
pomenesc o faptă bună a mamei mele cu fiinţa mea, actua- 
lizând dinamismul ei imprimat în mine, arăt că acest dina- 
mism e susţinut şi de ea însăşi în mine. 

"Aceasta s-o faceţi întru pomenirea Mea'. Aceasta în- 
seamnă că Hristos ne dă nu numai porunca să pomenim 
ceea ce a făcut EI la Cina cea de Taină, ci şi puterea să îa- 
cem aceasta. De aceea o putem face. Dar puterea aceasta 
o primim chemând Duhul Lui cel Sfânt la săvârşirea aces- 
tei fapte. 

c. Oferirea darurilor de pâine şi vin (Anafora). Dar pri- 
mul lucru pe care trebuie să-l facem e să oferim lui Hristos 
pâinea şi vinul, cum l-au fost oferite de ucenici la Cina cea 
de Taină, ca să le prefacă în Trupul şi Sângele Său, pentru 
a ni le intoarce nouă ca atare. 'Ale Tale dintru ale Tale, ie 
îți aducem de toate şi pentru toate". Acestea sunt cuvintele 
preotului prin care ele se oferă. lar această oferire o leagă 
preotul de anamneză, zicând: 'Aducându-ne aminte de cru- 
ce, de înviere' etc., dar şi de porunca de a face ceea ce a 
făcut EI la Cina cea de Taină. 

lar prin această dăruire Îi dăm în mod concentrat toate 
cele ce susţin viaţa noastră, ne dăruim pe noi înşine Lui. 
Darul de Sine al lui Hristos va veni ca un răspuns la acest 

dar de noi înşine. Îi dăm pâinea pământească pentru a ni 
Se da EI însuşi ca pâine cerească, în care a prefăcut pâinea 
dată Lui de noi. Teodor de Mopsuestia zice: "Aşa cum pen- 
tru a dura în această viaţă luăm ca hrană pâinea capabilă 
să menţină în noi viaţa, pentru că Dumnezeu i-a dat aceas- 
tă putere, la fel noi primim nemurirea mâncând pâinea cea 
de taină, pentru că, deși pâinea n-are în ea o astfel de na- 
tură, totuşi, când a primit Duhul Sfânt, s-a făcut capabilă să 
aducă pe cei care o mănâncă la nemurire" (op. cit., XV, 12). 

li dăm lui Hristos pâinea menită să se prefacă în trupul 
nostru pământesc, ca să ne întoarcă pâinea prefăcută în 
Trupul Lui înviat. "Dar din dar se face rai'. Acesta este cir- 
cuitul dragostei. De altfel în darul de pâine şi vin ce le adu- 
cem şi prin care ne aducem, în baza cererii Lui, e o întărire 
a pornirii de a ne dărui, e prefigurată însăşi dăruirea fiinţei 
noastre, dar şi voinţa Lui de a Se aduce ca om şi dea le 
aduce pe toate cele create Tatălui. Deci și El Se aduce în 
aceste daruri sau prin actul nostru de dăruire. Aducându-ne 
pe noi Îl aducem pe EI; sau se aduce EI însuși prin aduce- 
rea noastră. Toate sunt de la EI, nu numai în calitate de da- 
ruri date nouă, ci şi în calitate de daruri ce le aducem. Por- 
nirea noastră de a ne dărui este pornirea sădită în noi de 
El însuşi. Când ne-a făcut şi ne-a dat toate, a pus în noi şi 
pornirea de a le dărui şi de a ne dărui, ca şi voinţa Lui de 
a le dărui şi de a Se dărui împreună cu noi. 

Dar o facem aceasta nu numai împlinind porunca Lui, 
ci şi din pornirea noastră de a ne dărui impreună cu EI şi 
de recunoștință pentru ceea ce ne-a dat şi ne-a promis 
Dumnezeu şi din dorinţa de a ne deschide oceanului milei 
şi iubirii Lui, care ne oferă pentru ele şi prin ele Trupul Său 
frânt şi Sângele Său vărsat. "Nu ştim ce să facem (drept re- 
cunoştinţă), nu avem nimic al nostru ca să-l dăm ca mul- 
țtumire... De aceea luăm toate ale Lui şi 1 le aducem plini 
de recunoştinţă": “Ale Tale dintru ale Tale, Ţie aducem de 
toate şi pentru toate' 95. 


95. Arhim. Vasileios, op. cit., p. 85. 

Spunând aceste cuvinte diaconul sau, dacă nu este 
diacon, preotul, prinde cruciș cu mâna dreaptă discul, cu 
cea stângă potirul şi înălţându-le le mişcă deasupra Sfântu- 
lui Antimis în semnul crucii, căci dăruindu-le pe toate, şi 
prin ele pe noi înşine, lui Dumnezeu, prin aceasta renun- 
ţăm la noi, adică acceptăm crucea. lar putere pentru aceas- 
ta luăm din puterea Celui răstignit şi ingropat pentru noi, 
reprezentat de Sfântul Antimis. 

Dar în această dăruire rolul se împarte între preot şi 
credincioşi. De aceea preotul spune la plural: 'Ale Tale din- 
tru ale Tale, Ție aducem de toate şi pentru toate". O dată 
cu aceasta preotul ridică sau 'arată' pâinea şi vinul Tatălui. 
Dar binecuvântarea, mulţumirea, rugăciunea pentru ele, 
care e o altă parte din ceea ce a făcut Hristos la Cina cea 
de Taină, o săvârşeşte comunitatea prin cântarea: 'Pe Tine 
Te lăudăm, pe Tine Te binecuvântăm, Ție iți mulțumim și 
ne rugăm ție, Dumnezeului nostru'. Dar înălțarea lor o face 
preotul. E o solidaritate între el şi comunitate. 

De fapt Hristos, aducând pâinea şi vinul Tatălui, n-a 
adus o pâine şi un vin simplu, ci pâinea şi vinul care pre- 
figurau şi erau virtual Trupul şi Sângele Său. La fel şi preo- 
tul şi credincioşii nu aduc o pâine şi un vin simplu, ci pe 
cele ce prefigurează şi sunt virtual nu numai viaţa, sau 
trupul şi sângele ior, ci Trupul şi Sângele lui Hristos, care 
au suportat crucea şi poartă urmele ei. Chiar din acest mo- 
ment preotul începe să împlinească lucrarea preoțească a 
lui Hristos de la Cina cea de Taină. Dar el are asociată cu 
sine comunitatea liturgică, pentru că şi credincioşii mireni 
se împărtăşesc într-un anumit grad de preoţia lui Hristos, 
dar numai în solidaritate cu preotul slujitor și cu gesturile 
sfinte săvârşite de el în solidaritatea liturgică a comunităţii. 
Aici se face vădit rolul mirenilor de preoţi ai cosmosului, pe 
care şi-l împlinesc dăruind toate cele primite de la Dum- 
nezeu, nu pentru a le pierde, ci pentru a le primi la o treap- 
tă şi mai înaltă. Munca lor pentru pregătirea celor primite 

de la Dumnezeu, în pâine şi vin ce se aduc iui Dumnezeu, 
se încadrează şi ea în această calitate a lor de preoţi ai cos- 
mosului în faţa lui Dumnezeu. 

Atât în sensul referit la pâine şi vin, cât şi în cel referit 
la Trupul şi Sângele propriu al lui Hristos, implicat virtual în 
ele, cele aduse reprezintă toată creaţiunea care, primită de 
la Dumnezeu, e întoarsă Lui, după o lucrare de implinire a 
oamenilor prin ele şi asupra lor, pentru a fi ridicate la treap- 
ta de îndumnezeire în Trupul lui Hristos. În cuvintele: 'Ale 
Tale dintru ale Tale", se spune că darurile oferite lui Dum- 
nezeu de om sunt din cele oferite mai înainte de Dum- 
nezeu omului. "De toate' înseamnă că în pâinea şi vinul, 
sau în Trupul şi Sângele propriu sau al lui Hristos, sunt con- 
centrate şi înălțate toate darurile lui Dumnezeu către om şi 
ale omului către Dumnezeu: pământul cu sevele lui, apa, 
aerul, lumina şi căldura soarelui, dar şi puterea dată omu- 
lui de a se fi străduit în folosirea lor pentru pregătirea aces- 
tor daruri, străduinţă conştientă şi voluntară, care şi ea este 
in parte de la Dumnezeu. 

S-ar putea ca grecescul rară nâvra să însemne mai 
degrabă: "in toate” privinţele, şi nu "de toate". În acest caz, 
s-ar accentua că cele date lui Dumnezeu sunt date total, că 
ne-am despărţit întru totul de ele. 'Pentru toate' poate în- 
semna atât că se dau în locul tuturor, cât şi că se dau pen- 
tru sfinţirea sau în foiosul tuturor. Sensurile din urmă se 
potrivesc şi mai mult când sunt referite la Trupul şi Sângele 
lui Hristos. 

Reflexiuni adânci îi sunt prilejuite de aceste cuvinte 
Arhimandritului Vasileios de la Sfântui Munte: "Această con- 
tradăruire liturgică totală Domnului pururea înjunghiat — 
faptă de mulţumire şi de libertate — constituie centrul tai- 
nei, izvorul sfințirii omului şi a cinstitelor daruri. Această 
aducere ne golește de toate, ne pierdem pe noi înşine. În- 
cetăm să mai fim, murim. Dar în aceeaşi clipă ne naştem 

la viaţa cea nouă, ne împărtăşim de viaţa dumnezeiască, 
prin faptul că ne facem o aducere euharistică (plină de mul- 
țumire). Astfel pierderea vieţii noastre este în acelaşi timp 
ieşirea existenţei noastre în cosmosul "nou şi necompus', 
în care trecând suntem oameni adevăraţi... Chiar experiind 
faptul exprimat prin cuvintele: “Ţie Ţi-aducem de toate şi 
pentru toate', ne impărtăşim de viaţa nouă care este adu- 
cere, chenoză, golire de noi înşine. Toate aci sunt altfel, în- 
trepătrunse... se goleşte omul până la pierderea de sine şi 
intră în Unul care este totul. Află pe Domnul care este Alfa 
şi Omega. Ne aducem aminte de toate cele ce s-au făcut şi 
se vor face. Toate sunt prezente, concentrate în lumina 
feţei Lui şi în dulceaţa frumuseţii Lui. Intrăm prin clipă în 
eternitate. Într-un mărgăritar sfânt aflăm întreg raiul, Hris- 
tos... În locul pe care l-a golit aducerea (smerenia-mulţu- 
mirea), coboară şi-l umple Duhul Sfânt'96. 

Ne pregătim şi în felul acesta, prin dăruirea tuturor 
celor ce le avem, pentru primirea în noi a lui Hristos, Care 
e totul, prin Trupul şi Sângele Lui sub chipul pâinii şi vinu- 
lui. Căci s-au golit şi pâinea şi vinul, o dată cu dăruirea lor 
de către noi, de ceea ce socotim că ne susţine prin ele în 
mod natural. În locul golit din noi, pe care nu mai urmărim 
să-l umplem prin pâine, care reprezintă tot universul de 
care socotim că avem nevoie, concentrat în ele, va intra 
Hristos, Care le va preface pe ele în concentrări ale tuturor, 
in Trupul şi Sângele Lui. EI, ca "pâine cerească", va fi toată 
pâinea noastră. Noi vom purta împreună cu Hristos Trupul 
şi Sângele Lui, în care va fi însă şi trupul şi sângele nostru, 
pe care le-a luat în Trupul şi Sângele Său şi le-a transfigurat 
în fundamentul lor, după chipul Trupului şi Sângelui Său. 
Sfântul Simeon Noul Teolog descrie această sălăşluire a lui 
Hristos în cel ce se goleşte de sine astfel: 


96. Arhim. Vasileios, op. cit., p. 86 

'Nemaifiind decât una cu EI, eu trec dincolo de ceruri... 
Dar atunci, unde se află trupul meu nu ştiu. 

Eu ştiu că coboară Cel ce rămâne nemișcat... 

Eu ştiu că Cel despărţit de toată zidirea 

Mă ia înlăuntrul Lui şi mă ascunde în braţele Lui... 
Dar, la rândul meu, văd în mine, întreg, pe Ziditorul lumii. 
Şi ştiu că nu voi muri, pentru că sunt înlăuntrul vieţii. 
Şi că am viaţa întreagă ce izvorăşte înlăuntrul meu'97 
'Locul a tot ce am eu în mine îl ia Hristos'98. 


Faptul că, predându-le toate lui Dumnezeu, El singur ia 
locul în mine, îl descrie şi Calist Catafygiotul: "Căci Unul, 
Acela mai presus de fire, ascuns în taina Lui şi mai presus 
de fiinţă, este nesfârşit şi fără margini pentru orice minte; 
şi nu lasă mintea care-L contemplă să privească în altă par- 
te, dacă s-a împărtăşit de curăţia cuvenită ei şi de ajutorul 
dumnezeiesc. lar mintea nu cade altfel din această con- 
templare dumnezeiască şi strălucire mai presus de orice 
frumuseţe şi de infinitate decât dacă e atrasă de vreun lu- 
cru de care e împătimită, sau de vreo alipire la ceva din lu- 
me, sau de nestatornicia naturală de care suferă'99. Numai 
cele nesubzistente îi dau omului iluzia că există de sine. 

Acest Unul, Căruia 1 se deschide fiinţa noastră când le 
predă toate lui Dumnezeu, eliberându-se de toate, e Hristos 
Cel experiat în străvezimea trupului Său prin care se revar- 
să din izvorul dumnezeiesc toate luminile, toate sensurile 
și bunătăţile iubirii. Din partea lui Hristos-Dumnezeu s-a fă- 
cut trupul Lui străveziu, transmiţător neimpiedicat al aces- 
tor lumini, sensuri şi bunuri. "Pătrunzând mintea fără vede- 
re trupească (de aceea Trupul şi Sângele Domnului cele 
copleşite de lumină sunt acoperite de chipurile pâinii şi vi- 
nului) în ascunzimea dumnezeiască, unică, mai presus de 


97. 'liymne XIII", p. 263; Hymnes, tom. |, ed. Cerf , 1969. 
98. 'tiymne XV', p. 289. 
99. Despre viaţa contempiativă, Filoc. rom., vol. VIII, p. 458. 

început şi aflătoare pe cel mai înalt vârf, primeşte de acolo 
o undă nevăzută, unică şi unitară, plină de o strălucire mai 
presus de orice frumuseţe, mai mult deci luminoasă şi ne- 
grăită, care cheamă mintea, în tăcere, într-un adânc al mi- 
nunării şi uimirii şi umple inima de o lucrare duhovniceas- 
că şi de o dulce bucurie. Aceasta se face minţii lumină înţe- 
legătoare, strălucire şi dragoste dumnezeiască, pe măsura 
ei, precum şi veselie răspânditoare de raze'100. "văzătorii 
contemplă pe Dumnezeu într-un chip fără chip şi într-o fru- 
museţe mai presus de lumină, nematerială şi necompusă, 


în faţa Lui atotsimplă; ei văd unitar pe Unul încununat de 


bunătăţi nesfârșite, împodobit de străluciri nenumărate, 
luminând toată mintea cu razele unei frumuseți străluci- 
toare; contemplă fericirea negrăită şi de nedescris, izvorul 
bunătăţilor şi frumuseţilor, belşugul nesecat pururea ţâşni- 
tor, vistieria mai presus de plinătate, fără fund, de ne- 
deşertat a slavei, care umple până la covârşire minţile cele 
fără ochi de o mare desfătare'101. 

Aceasta e ceea ce primim pentru ceea ce dăm. De 
aceea comunitate poporului mulţumeşte lui Dumnezeu și Îl 
laudă: 'Pe Tine Te lăudăm..." Lauda şi mulţumirea nu înso- 
țesc numai dăruirea de către comunitate a tuturor celor ce 
i s-au dat de către Dumnezeu, ci se extinde şi în întâmpi- 
narea şi în însoţirea prefacerii lor în darul suprem al Tru- 
pului şi Sângelui lui Hristos. 

Dăruirea (o dată cu înălţarea către Dumnezeu) vieţii în- 
tregi lui Dumnezeu, este atât de legată de prefacerea lor 
imediată în Trupul şi Sângele Domnului prin chemarea Prea 
Sfântului Duh sau prin epicleză, încât Arhim. Vasileios spu- 
ne că ea e epicleza interioară (“cu fapta"). În orice caz, atât 
oferirea darurilor noastre, cât şi chemarea Duhului Sfânt 
sunt exprimate de preot la plural, iar comunitatea poporu- 


100. Op. cit., p. 462. 
101. Op. cit. p. 463. 

“lui continuă în timpul chemării Duhului Sfânt cântarea ei 
de laudă, de mulţumire, de rugăciune către Dumnezeu, 
prin care a prefăcut şi Hristos pâinea şi vinul la Cina cea de 
Taină, iar pe de altă parte, preotul cheamă pe Duhul Sfânt 
nu numai "peste aceste daruri', ci mai întâi "peste noi 
(peste preot şi peste comunitate). 

Aceasta arată şi legătura intimă dintre darurile aduse şi 
viaţa celor ce le aduc, ca şi între ele și aceștia, pe de o par- 
te, şi [Hristos care Se aduce şi e adus Tatălui în continuare, 
pe de altă parte. Toate sunt întrepătrunse spiritual. Aceasta 
face într-o anumită măsură înţeleasă prefacerea. 

d. Epicleza (chemarea Sfântului Duh) şi prefacerea da- 
rurilor în Trupul şi Sângele lui firistos în stare de jertfă. 
După această pregătire a primirii lui Hristos, prin dăruirea a 
tot ce avem, prin pâinea şi vinul înălțate spre Dumnezeu, 
ce au în ele prefigurat pe Hristos ca dar către noi (prin întru- 
pare) şi ca dar către Dumnezeu Tatăl (prin răstignire), preo- 
tul cheamă pe Duhul Sfânt pentru ca ele să fie prefăcute în 
Trupul şi Sângele lui Hristos, ca daruri supreme jertfite de 
El Tatălui pentru noi şi ca daruri date din nou nouă la ni- 
velul suprem. 

Cum am spus, înainte de chemarea Sfântului Duh peste 
daruri în vederea prefacerii lor, preotul Îi cheamă pe Duhul 
peste sine şi peste comunitatea bisericească prezentă pen- 
tru a se face chemarea lui peste daruri ascultată. Nu L-am 
chema dacă nu ne-ar da puterea să-L chemăm. Nu L-am 
ruga cum se cuvine dacă nu ne-ar da Duhul Sfânt puterea 
să-L rugăm (Rom. 8, 26). Nu am dori să-L avem dacă nu 
L-am avea de mai înainte. lar această alternare de dar dat 
din partea lui Dumnezeu şi de chemare a darului îşi are ca 
început condiţia noastră cu trebuinţa de a-L ruga pentru un 
dar tot mai mare, până la darul Fiului Său întrupat şi răstig- 
nit pentru noi. Şi Persoana din Treime care aduce darul Ei 
în conştiinţa noastră şi ne îndeamnă să-l cerem mereu mai 
mult, ca Cea care ne curăţeşte de griji şi ne dă elanul spre 
Dumnezeu, e Duhul Sfânt. Duhul Sfânt e Persoana dum- 

nezeiască ce ne sensibilizează şi înflăcărează conştiinţa 
pentru Dumnezeu, uitând de noi înşine. 

lar ca să vadă că Duhul pe Care Îl va chema pentru pre- 
facerea darurilor nu e un duh fără legătură cu Fiul, preotul 
Îl roagă întâi pe Fiul să-i înnoiască lui şi credincioşilor pe 
Duhul dat Apostolilor şi prin ei Bisericii la Cincizecime, la 
ceasul al nouălea (al treilea cum se socotea în vremea 
aceea), la ceasul când se întăreşte lumina şi căldura soare- 
lui. Momentul acesta al Sfintei Liturghii este o Cincizecime 
reinnoită, în care se recunoaşte că Duhul Sfânt nu va fi dat 
din nou credincioşilor fără un efort de reînnoire prin rugă- 
ciuni şi din partea lor. Toate cele bune se cer de la Dum- 
nezeu, dar pentru toate se cere şi un efort propriu: 'Doam- 
ne, Cela ce ai trimis pe Prea Sfântul Tău Duh in ceasul al 
treilea (Fapte 2, 15) Apostolilor Tăi, pe Acela, Bunule, nu-L 
lua de la noi, ci ni-L reinnoieşte nouă, celor ce ne rugăm 
Ție'. Această cerere o repetă preotul de trei ori, căci numă- 
rul trei reprezintă infinitatea cererii şi infinitatea darului, ca 
un număr desăvârşit ce este prin faptul că reprezintă Sfân- 
ta Treime, ca fecunditate ce nu anulează unitatea. Între 
cele trei cereri intercalează stihurile din psalmul 50: “Inimă 
curată zideşte intru mine, Dumnezeule, şi duh drept în- 
noiește intru cele dinlăuntru ale mele": şi 'Nu mă lepăda pe 
mine de la fața Ta şi Duhul Tău cel Sfânt nu-L lua de la 
mine”. Nu putem cere pe Duhul fără să cerem şi curâţia. 

Părintele Prof. Petre Vintilescu admite părerea unor litur- 
gişti că acest tropar s-a adăugat în Liturghie destul de târ- 
ziu (Sec. XV-XVI), în vreme ce alţii îl socotesc adaos din 
sec, XII-XIII. Totuşi îi acordă şi el un însemnat rost, zicând: 
“Precum se vede din textul de mai sus, preoţii liturghisitori 
se roagă în primul rând ca Sfântul Duh nu numai să nu le 
fie retras, să nu fie lipsiţi de EI, ci, totodată, să le fie re- 
înnoit, să le fie restaurat, adică să le fie reinsufleţit sufletul 
printr-insul, învestindu-i cu putere, ca oarecând pe Apostoli 
în ziua Cincizecimii. În cursul oficiului, liturghisitorii s-au 

rugat de mai multe ori ca Dumnezeu să-i curățească prin 
puterea Sfântului Duh de orice pată a trupului şi a sufletu- 
lui, spre a fi vrednici să slujească neprihăniţi la sfântul Său 
jertfelnic. În acest moment însă ei au nevoie mai mult ca 
oricând de acea suflare a Duhului lui Dumnezeu care să-şi 
plimbe flacăra în adâncimile şi cutele lăuntrice, spre a arde | 
neghina păcatelor şi a mistui toată necurăţia. De aceea, 
într-un avânt încordat al spiritului, ei stăruie rostind de trei 
ori rugăciunea din troparul ceasului al treilea'1092. 

incredinţat că, prin întărirea de către Duhul, cerut prin 
acest tropar, poate cere cu efect chemarea Duhului peste 
daruri, preotul trece la epicleza euharistică însăşi, adică la 
chemarea Duhului, din puterea Duhului cerut mai înainte, 
la această lucrare culminantă a Lui. 

în româneşte, cuvântul grecesc 'Erw', care la începutul 
celorialte ectenii e tradus cu "iarăşi", e tradus aici cu 'incă'. 
După Pr. Prof. Vintilescu el ar arăta că nu e vorba numai de 
o prezentare a darurilor de pâine şi vin, ci, chiar dacă e vor- 
ba şi de aceasta, precum s-ar vedea din cele de mai jos 
prin invocarea Duhului Sfânt pentru prefacerea lor, e vorba 
şi de ceva în plus. “Textul epiclezei este mult simplificat în 
formularul Liturghiei Sfântului loan Gură de Aur, în care, 
prin adverbul “incă“, cu care se deschide rugăciunea epi- 
clezei, se subliniază ideea că jertfa euharistică nu se măr- 
gineşte numai la simbolurile materiale de pâine şi vin, ci 
'încă' (în plus, mai) aducem această slujbă cuvântătoare 
fără de sânge şi Te rugăm şi cu umilinţă cădem la Tine, şi 
Te chemăm: “Trimite Duhul Tău cel Sfânt peste noi şi peste 
aceste daruri ce sunt puse înainte şi fă adică pâinea aceas- 
ta cinstit Trupul Hristosului Tău, iar ce este in potirul aces- 
ta cinstit (curat) Sângele Hristosului Tău, prefăcându-le cu 
Duhul Tău cel Sfânt'!05. 


102. Pr. Prof. P. Vintilescu, op. cit., p. 244 — 246. 
103. Sf. Vasile cel Mare spune că epicleza e așa de veche, că nu se 
ştie care dintre sfinţi a alcătuit-o. (Despre Sfântul Duh, cap. 27, PG 32, 

Dar e de observat că dacă cuvântul 'încă' s-ar referi la 
ceva în plus, el ar trebui pus înaintea cuvintelor "Te che- 
măm, Te rugăm... trimite Duhul Tău cel Sfânt-peste aceste 
daruri". . 

S-ar părea că Er. grecesc ar trebui tradus de fapt cu 


_“încă", dar cu sensul “în plus", în următorul înţeles: În plus 


iți aducem și darurile acestea, care prin venirea Sfântului 
Duh vor fi prefăcute în jertfa cea cuvântătoare. Aceasta ar 
lega strâns darurile aduse cu jertfa cuvântătoare ce se va 
înfăptui, în sensul că “iarăşi aducem" arată actul nostru de 
aducere, deci continuă anaforaua, iar cuvintele următoare: 
'Și Te chemăm, Te rugăm" arată trecerea la rugăciunea de 
cerere a Duhului Sfânt sau la epicleză. Darul nostru şi 
răspunsul lui Dumnezeu prin prefacerea lui, sau anaforaua 
şi epicleza, devin astfel strâns unite. Altfel, cuvântul "încă" 
nu prea are sens. "Iarăşi aducem Ţie' precizează ce s-a adus 
prin cuvintele: 'Ale tale dintru ale Tale". Ele sunt daruri pen- 
tru a fi prefăcute în jertfa cuvântătoare, altfel ar rămâne 
neprecizat ce s-a urmărit prin aducerea exprimată prin 
cuvintele: “Ale Tale dintru ale Tale..." 

Prin cuvintele “jertfă cuvântătoare' se exprimă atât adu- 
cerea darurilor de pâine şi vin ca jertfa trupului nostru, cât 
şi a Trupului şi Sângelui Domnului. Căci amândouă sunt 
trupuri cuvântătoare. Dar se exprimă şi iul că ele sunt 
însoţite de cuvintele rugăciunii. 

Deşi din textul epiclezei ar rezulta că darurile se prefac 
de abia în momentul în care, la cererea preotului şi o dată 
cu semnul crucii făcut de el peste ele, Duhul Sfânt Se co- 


col. 188). Iar Pseudo-Proclu al Constantinopolului (+ 446) priveşte epi- 
cleza ca venind de la Apostoli care, înainte de a se împrăștia în lume, 
petreceau mai tot timpul săvârşind Sfânta Liturghie şi făcând rugăciuni, 
aşteptând coborârea Sfântului Duh, ca să prefacă pâinea şi vinul ames- 
tecat cu apă în Trupul şi Sângele Domnului nostru lisus Hristos (Tratatul 
despre tradiţia Dumnezeieștii Liturghii: PG 65, 849). La Pr. Petre 
Vintilescu, op. cit., p. 241, nota 730 - 731. 

boară peste ele, totuși, dacă considerăm textul epiclezei ca 
un întreg, sau dacă ţinem seama de intenţia cu care începe 
să fie rostit de preot, se poate spune că Duhul începe să 
răspundă rugăciunii preotului prin lucrarea Lui de la înce- 
putul acestei rugăciuni şi-Şi face mişcarea spre darurile 
peste care e chemat prin ea, de la primele cuvinte prin care 
e chemat. De aceea se poate spune că darurile se află de 
la primele cuvinte ale chemării Duhului Sfânt, rostite de 
preot, în faza de trecere de la pâine şi vin la Trupul şi Sân- 
gele Domnului, mai ales că ele prefigurează încă de la Pros- 
comidie Trupul jertfit şi Sângele vărsat al Domnului, aflân- 
du-se în vecinătatea Acestuia şi sub oarecare iradiere a pu- 
terii Lui. Deci ele fiind pe de o parte daruri de pâine şi vin, 
pe de alta aflându-se în faza de trecere la jertfa cuvântă- 
toare, preotul le poate numi de la primele cuvinte ale epi- 
clezei: "jertfă cuvântătoare şi fără de sânge'. Părintele Petre 
Vintilescu, care a făcut din expresia 'slujbă cuvântătoare' 
obiectul unui studiu aparte, declară: "Asupra aplicării ex- 
presiei "slujbă cuvântătoare' din textul epiclezei la sfânta 
jertfă euharistică, nu mai rămâne nici o îndoială prin faptul 
că rugăciunea dipticelor din Liturghia Sfântului loan Gură 
de Aur se deschide îndată după epicleză cu menţiunea că 
această 'slujbă cuvântătoare' este adusă "pentru cei ce se 
vor împărtăși... spre iertarea păcatelor', precum şi "pentru 
cei adormiţi întru credinţă'!04. La fel se spune în rugăciu- 
nea a treia de după prefacere: "Încă aducem această slujbă 
(jertfă) cuvântătoare pentru toată lumea' etc. 

Dar întrucât Duhul Sfânt, Care preface pâinea şi vinul în 
Trupul şi Sângele jertfit al lui Hristos, Se coboară prin rugă- 
ciunea preotului însoţită de a comunităţii, se poate spune 
că expresia 'slujbă (slujire, jertfă) cuvântătoare' se referă şi 
la rugăciunea preotului şi a comunităţii. Comunitatea dăru- 


104. Pr. Petre Vintilescu, op. cit., p. 245 — 244, la nota 740, unde 
citează din studiul său: "Expresia 'slujbă cuvântătoare' din Liturghierul 
român', Buc., 1939, extras din Studii teologice, VII (1938, 1939). 

| iește nu numai pâinea şi vinul, deci toate ale ei lui Dum- 
| nezeu, ci şi pe ea însăşi, pentru ca pâinea şi vinul să treacă 
la starea de Trup şi Sânge al lui Hristos. insă ea se dăru- 
| ieşte şi prin rugăciune. În măsura în care înălțăm toate ale 
noastre, ele sunt prefăcute mai sigur în Trupul şi Sângele 
lui Hristos Cel deplin înălţat. Pr. P. Florensky trage de aici 
concluzia că întâi eu cu creatura căzută în nedreptate mă 
aduc jertfă lui Dumnezeu, primind nimicirea în faţa Lui. Dar 
prin rugăciunea aceasta, nimicirea mea e preluată de Mie- 
lul lui Dumnezeu asupra Lui. De aceea în Liturghie prin 
“jertfă cuvântătoare' se înţelege întâi jertfa omului1095, apoi 
a lui Hristos196. Dar poate că trebuie precizat că întâi a fost 
jertfa lui Hristos pe Golgota, apoi jertfa mea prin rugăciune, 
cuvânt şi viaţa reprezentată de pâine, şi apoi jertfa euharis- 
tică. Toate sunt şi "jertfe cuvântătoare', unite între ele, dar 
şi mai strâns ultimele două. 

În faţa darurilor ce au în ele imprimată amintirea jertfei 
de pe Golgota, cunoscând şi Cina cea de Taină şi porunca 
lui Hristos de a face aceasta întru pomenirea Lui, preotul şi 
comunitatea sunt mișcaţi prin cuvântul rugăciunii la che- 
marea Duhului Sfânt pentru prefacerea darurilor. 

Reflecţiile următoare ale lui Florensky ne pot fi de folos 
pentru înţelegerea jertfei lui Hristos însuşi ca “jertfă cu- 
vântătoare' prin excelenţă, la a cărei prezenţă pe altar are 
şi rugăciunea preotului şi a comunităţii o contribuţie, ca 
apoi şi din jertfa lui Hristos de pe altar să poată lua omul 
credincios din nou putere de a se face o "jertfă cuvântă- 
toare' mai ridicată. 


105. Pr. Pavel Florensky, 'Slovesnie slujenie', în Jurnal Moskovskoi 
Patriarhii, 1977, nr. 4, p.63-75. 

106. H. Andrutsos, Dogmatica, trad. rom., Sibiu, 1930, p. 394, spu- 
ne şi el că în Sf. Liturghie expresia "jertfă cuvântătoare' se referă uneori 
la jertfele noastre spirituale, rugăciuni de laudă, de mulţumire, curăţire 
lăuntrică. 

lată o parte din reflecţiile pe care Florensky le referă 
la omul care prin credinţă şi rugăciune se face jertfă cuvân- 
tătoare lui Dumnezeu, dar care trebuie aplicată în mod 
eminent lui Hristos. El dă întâi următoarele două texte bi- 
blice: "Fă bine, Doamne, şi primeşte jertfa de bunăvoie a 
buzelor mele' (Ps. 118, 108); 'Întoarce-te, Israele, că ai că- 
zut din pricina nedreptăţilor tale; ia cu tine cuvinte de ru- 
găciune şi întoarce-te către Domnul. Vorbiţi Lui, înlăturați 
toată nedreptatea şi primiţi tot binele; şi să aducem jertfa 
buzelor noastre' (Os. 14, 2-3). Apoi Florensky continuă: 
“Cuvântul buzelor e rugăciunea ca jertfă şi izvor al întregii 
jertfelnicii, pentru că orice altă jertfă se face jertfă prin che- 
marea rugăciunii, indiferent în ce fapte se întrupează jun- 
ghierea tainică a noastră, şi ia o apariţie văzută. Orice jertfă 
este un chip al creaturităţii noastre care se anulează prin 
nedreptatea în care a căzut înaintea lui Dumnezeu. Mielul 
înjunghiat sunt eu însumi, fiinţa mea, şi El s-a făcut aceas- 
ta pentru că în realitate m-am adus pe mine ca jertfă înain- 
tea lui Dumnezeu, dar prin rugăciunea activă încorporarea 
acestui act duhovnicesc o trec asupra Mielului şi numai 
atunci EI a devenit înjunghiat, jertfit. Şi orice altă jertfă sunt 
eu, dar întrucât tainic și în realitate mă aduc pe mine ca 
jertfă şi acest act tainic se întrupează într-o faptă materială". 

lar despre rolul de cuvânt al rugăciunii zice: "Cuvântul 
nu e un adaos Ia fiinţa omenească, nu e o trăsătură întâm- 
plătoare a omului, din a cărui înlăturare acesta ar rămâne 
neschimbat în esenţă, ci o trăsătură constitutivă. Mai mult 
decât atât, e însăşi fiinţa omului, întrucât prin cuvânt s-a 
descoperit pe sine în energia lui spirituală, a devenit exis- 
tent pentru alţii şi pentru sine însuşi. Nu se poate spune 
'omul şi cuvântul său'. Cuvântul este însuși omul, dar sub 
aspectul descoperirii sale, sub aspectul activităţii. lar activi- 
tatea omului... este esenţial cuvântătoare... Noi vorbim 
prin actele noastre...'. lar pentru întruparea cuvântului ru- 
găciunii ca jertfă în trup, Florensky dă următorul loc din 

Sfântul Apostol Pavel: "Vă rog pe voi, fraţilor, pentru îndu- 
rările lui Dumnezeu, să înfăţişaţi trupurile voastre jertfă vie, 
sfântă, bine plăcută lui Dumnezeu ca slujbă cuvântătoare a 
voastră' (Rom. 12,1). 'Slujirea adusă de om lui Dumnezeu, 
exprimată de Apostol prin cuvântul “slujbă cuvântătoare', 
înseamnă referirea creaturii către Creator. Apostolul 
vorbeşte numai despre trupul omului, şi pentru că duhul lui 
este obligat să fie îndreptat prin sine spre această aducere a 
sa ca jertfă. Dar o face aceasta numai întrucât o face cu 
trupul. Deci această jertfă vie, sfântă, bine plăcută lui 
Dumnezeu este 'slujba cuvântătoare'. Credinciosul vorbește 
prin trupul său; aducându-se pe sine ca jertfă, mărturiseşte 
prin trupul său pe Acela căruia 1 se aduce... Nu la slujba prin 
trup cheamă Apostolul, ci la slujba prin trupul înduhovnicit. 
Aceasta e cuvântătoare. Când mintea se face asemenea 
veacului acestuia, adică asemenea creaţiunii necuvântă- 
toare, stihiilor, atunci omul se desparte de Cuvântul şi cu 
trupul pentru că nu mai vorbeşte cu acesta despre Cuvântul 
(sau cu Cuvântul), nu mai mărturiseşte pe Dumnezeu'107. 
Reflecţiunile lui Florensky se pot continua: omul e prin 
fiinţă cuvânt cuvântător, întrucât cuvântul este omul în lu- 
crarea lui de descoperire. Dar el se descoperă nu numai 
prin cuvintele lui, ci şi prin fapte, pe care le gândește cum 
işi gândeşte şi cuvintele. Deci şi acestea sunt cuvinte. Dar 
intrucât prin aceste cuvinte și fapte se descoperă altora, 
omul ca cuvânt implică pe alţii. Dar nu-i implică numai, ci 
ie este şi de folos altora, sporeşte viaţa lor sau este obligat 
să-i folosească cu cuvintele şi faptele sale. Prin cuvintele 
buzelor şi prin faptele sale omul e deci chemat să se dă- 
ruiască altora. Făcând-o aceasta se întărește şi pe sine 
însuşi în bine, se desăvârşeşte pe sine. Însă omul poate să 
şi altereze funcţia cuvântului, fie a cuvântului gurii, fie a cu- 
vântului-faptă. El poate, sub pretextul că le este de folos 


107. Art. cit,, în rev. cit., p. 74 - 75, 


a 

altora, să-i folosească pe alţii pentru sine. E cuvântul aca- 
parator, fapta apucătoare, cuvântul mincinos, cuvântul prin 
care pe de o parte mărturiseşte că trebuie să se orienteze 
spre alţii, că are lipsă de ei, pe de alta, e orientat exclusiv 
spre sine. La fel vor fi şi faptele acestui om. lar prin aceas- 
ta nu numai că se izolează pe sine, ci se şi corupe. 

Dar dacă faţă de oameni omul se poate ascunde prin 
cuvânt, faţă de Dumnezeu nu se poate ascunde. Când cre- 
de în Dumnezeu, omul nu poate folosi cuvântul său decât 
cu sinceritate atât faţă de Dumnezeu, cât şi faţă de semenii 
săi. Cuvântul sincer faţă de Dumnezeu e cuvântul ca rugă- 
ciune. Prin cuvântul rugăciune omul recunoaşte pe Dum- 
nezeu ca atotputernic, ca Cel de la Care are toate, pe Care 
trebuie să-L laude şi Căruia trebuie să-l mulţumească în 
mod sincer. Căci e singurul Care-i poate da ajutorul de care 
are nevoie în situaţia în care se găseşte şi deci de la Care 
e îndreptăţit să ceară acest ajutor. Prin cuvântul sincer se 
dăruieşte lui Dumnezeu şi semenilor şi se actualizează pe 
sine. Sporeşte în viaţă, dăruindu-şi viaţa. 

Dar Dumnezeu nu e pentru om numai Cel căruia tre- 
buie să-l vorbească cu sinceritate, revenind la întrebuinţa- 
rea adevărată a cuvântului ca mijloc de descoperire de 
sine, în limitarea sa şi în dependenţa sa, ci şi Cel faţă de 
care simte trebuinţa necondiționată de a răspunde la ape- 
lul Lui de a se descoperi; şi nu numai de a se descoperi, ci 
şi de a se desăvârși prin ajutorul şi darul dat şi cerut, stă- 
ruind în fapte bune şi în smerenie, care nu-l sunt necesare 
atât lui Dumnezeu, cât semenilor săi şi sie însuşi. Prin cre- 
dinţa în Dumnezeu omul restaurează astfel cuvântul său şi 
faptele sale și faţă de semenii săi şi se restaurează prin 
aceasta pe sine însuşi, întrucât se dăruieşte prin ele pe sine 
lui Dumnezeu şi semenilor săi. 

Faţă de semenul său, omul poate cultiva nesincerita- 
tea, minciuna, față de Dumnezeu nu poate, decât dacă nu-l 
mai recunoaşte existenţa. Dar prin aceasta, omul nedăruin- 

du-se, inu se realizează pe sine cu adevărat. Când Îl recu- 
noaşte pe Dumnezeu ca existent, il simte ca partenerul 
absolut în cuvântul său. Lui Dumnezeu trebuie să 1 se pre- 
dea în mod sincer prin cuvânt şi fapte, răspunzând chemă- 
rii Lui. Aceasta înseamnă că omul nu poate fi menţinut ca | 
fiinţă sincer cuvântătoare (şi numai în aceste condiţii e cu 


adevărat cuvântătoare, sau descoperitoare de sine) decât 


prin Dumnezeu. Omul se restabilește ca adevărat cuvânt 
cuvântător întâlnindu-se cu Cuvântul lui Dumnezeu sau cu 
Dumnezeu cel cuvântător. Oinul e făcut ca un cuvânt cu- 
vântător, pentru a răspunde lui Dumnezeu, sau supremului 
Cuvânt cuvântător. Numai aşa se menţine şi se dezvoltă ca 
ceea ce a fost făcut, un cuvânt cuvântător. 

Omul € creat cuvânt cuvântător după chipul Cuvântului 
cuvântător suprem şi e ţinut ca atare în legătură cu acel 
Cuvânt. Chiar când poate folosi cuvântul în mod mincinos, 
adică atunci când poate să denatureze funcţia cuvântului, el 
totuşi trebuie să răspundă la apelul, la întrebarea altora. El 
poate minţi pe Dumnezeu, când credinţa lui a slăbit, dar 
trebuie să-l răspundă fie Lui direct, fie altora care-i vorbesc, 
mânaţi şi ei de Dumnezeu. Prima folosire a cuvântului în 
mod mincinos o vedem la Adam și la Eva după căderea lor 
în păcat. 

Dar cum poate fi Fiul lui Diesel Cuvânt cuvântător, 
fiind în aceasta model al omului? Răspunsul la această în- 
trebare îl avem în faptul că în Dumnezeu sunt trei Persoa- 
ne. În Dumnezeu e un Tată al Cuvântului şi un Fiu născut 
Cuvânt cuvântător, Care răspunde Tatălui, dar şi are de la 
Tatăl subzistenţa Sa ca atare. Nu Tatăl e trimis de Fiul să Se 
facă om. Ca fiinţe cuvântătoare, care cerem orice de la 
Tatăl și implinim cu răspundere ceea ce ne cere Tatăl, sun- 
tem făcuţi propriu-zis asemenea Fiului şi Cuvântului lui 
Dumnezeu. lar Acesta fiind chipul Tatălui, noi suntem 
'după chipul' Tatălui, adică asemenea Fiului. De aceea Fiul 
Se face om, şi nu Tatăl. 

Noi ne menţinem sau ne restabilim ca şi cuvinte cu- 
vântătoare atunci când păstrăm legătura nealterată cu Fiul 
dumnezeiesc, Cuvântul care este ascultător de Tatăl şi ii 
răspunde pozitiv implinind voia Lui. Noi vorbim în rugă- 
ciuni în mod sincer Tatălui, sau putem şi apela la EI, dar 
numai întăriţi de Fiul sau împreună cu Fiul, sau rămânând 
după chipul Lui, sau restabilind acest chip, după ce Fiul l-a 
restabilit în Sine ca om. Fiul ne învaţă să ne rugăm Tatălui. 
Şi, de fapt, ceea ce cerem, cerem în ultima analiză Tatălui 
şi Lui Îi răspundem cum l-a răspuns Fiul ca om până la 
jertfă. Desigur, când zicem “Tată' subinţelegem că e Tatăl 
unui Fiu, dar nu-L numim pe Fiul totdeauna. Ne rugăm, de- 
sigur, şi Fiului, dar nu fără a aminti că e Fiul Tatălui, iar prin 
El ştim că rugăciunea noastră ajunge la Tatăl. Ba chiar nu 
putem ajunge la Tatăl decât prin Fiul (In 14, 6). Însă trebuie 
să ajungem până la Tatăl. Cuvintele Fiului date oamenilor 
sunt cuvintele Tatălui (In 14, 10), poruncile Fiului sunt po- 
runcile Tatălui: "Dacă păziţi poruncile Mele, veţi rămâne 
întru dragostea Mea, după cum şi Eu am păzit poruncile 
Tatălui şi rămân întru dragostea Lui' (în 15, 10). 

S-ar putea spune că lisus Hristos avea cuvintele de la 
Tatăl ca om și păzea poruncile Tatălui ca om şi cerea de la 
Tatăl ca om. Dar nu e fără semnificaţie faptul că nu Tatăl 
Se face om, ca să aducă cuvintele Fiului, să împlinească 
poruncile Fiului şi să ceară de la Fiul, ci Fiul Se face om în 
această smerenie faţă de Tatăl, în vederea predării Sale ca 
jertfă Tatălui. Nu Tatăl vine să Se jertfească Fiului, ci Fiul 
Se face om ca să Se jertfească Tatălui. 

Dar nu numai cât a fost pe pământ Fiul cel întrupat S-a 
rugat Tatălui pentru noi, ci şi după ce S-a înălţat şi şade de-a 
dreapta Lui: “lisus, prin aceea că rămâne în veac, are o 
preoţie netrecătoare. Pentru aceasta şi poate să mântuias- 
că desăvârşit pe cei ce se apropie printr-insul de Dum- 
nezeu, căci pururea e viu ca să mijlocească pentru ei' (Evr. 
7, 24-25). | 

El rămâne în veci Arhiereu peste noi. El nu poate ră- 
mâne pasiv faţă de. actul prefacerii pâinii şi vinului în 
Trupul şi Sângele Lui. Dacă a prefăcut la Cina cea de Taină 
pâinea şi vinul în Trupul şi Sângele Său 'mulţumind (Tată-. 
lui) şi binecuvântând', cum n-ar face-o aceasta şi acum? EI 


_în orice caz vorbește şi acum, aducându-Se jertfă cuvân- 


tătoare şi în acest sens, sau arătând că voiește ca pâinea şi 
vinul să se prefacă în Trupul şi Sângele Său jertfit, care 
redau starea Lui de jertfă cuvântătoare, însoţită de voia Lui 
manifestată. | 

Fără cuvânt de laudă a Tatălui, de binecuvântare a Lui, 
de mulţumire adusă Lui de către Fiul în numele nostru, nu 
ni S-ar putea pune la dispoziţie în stare de jertfă mântui- 
toare pentru noi. Nu s-ar ruga preotul şi comunitatea pen- 
tru prefacerea pâinii şi vinului în Trupul şi Sângele Lui cu 
eficienţă, fără ca rugăciunea lor să fie întărită de manifes- 
tarea voii Lui de a se înfăptui această prefacere, manifes- 
tare care este şi ea un cuvânt. Rugăciunea preotului o ve- 
dem în epicleză. Dar ea nu e despărțită de cuvântul Arhie- 
reului cel mare, Hristos. Rugăciunea poporului se cântă în 
această vreme ca o laudă şi binecuvântare a lui Dumnezeu, 
ca o mulţumire adusă Lui, aşa cum a făcut Domnul la Cina 
cea de Taină și cum într-un anumit fel o face şi acum ne- 
lipsind din rugăciunea poporului. Domnul nu poate uita că 
şi El a făcut aceasta la Cina cea de Taină, iar aceasta în- 
seamnă că EI continuă şi acum această laudă, binecuvân- 
tare şi mulţumire adusă Tatălui pentru noi şi împreună cu 
noi spre mântuirea noastră. Lauda, binecuvântarea şi mul- 
ţumirea Lui adusă ca om Tatălui pentru noi şi împreună cu 
noi e o condiţie pentru prefacerea darurilor aduse de noi în 
Trupul și Sângele Său pe seama noastră. Aceasta se spune 
de altfel şi în rugăciunea rostită de preot înainte de ieşirea 
cu darurile, că Hristos e nu numai 'adus', ci Se şi 'aduce' 
pe Sine, sau Se oferă pe Sine Tatălui. Şi cum S-ar aduce pe 
Sine fără să arate Tatălui dorinţa de a fi primit de El pentru 

oameni? Comunitatea mulţumeşte Tatălui și-L binecuvin- 
tează pentru că i L-a dat pe Fiul ca om şi, în această calitate, 
ca jertfă adusă Lui pentru ea, jertfă de care, pentru că este 
adusă Tatălui, se împărtăşeşte ca de o jertfă sfinţită prin 
aceasta. Dar mulţumirea şi binecuvântarea aceasta i-a dat-o 
Tatălui la Cina cea de Taină întâi Fiul ca om, şi e firesc ca 
El să nu uite de ea nici acum, ci aducându-Şi-o şi acum în 
minte, să asocieze la ea şi pe preot și comunitatea pre- 
zentă. | 

De altfel Însuşi Mântuitorul a spus ucenicilor că Se va 
ruga pentru noi: "Şi Eu voi ruga pe Tatăl şi alt Mângâietor vă 
va da vouă ca să fie cu voi în veci' (loan 14, 16). Sfântul 
Chirii din Alexandria spune direct că 'avem rugător la Tatăl 
pe lisus Hristos, Care este ispășire pentru păcatele noastre 
şi pentru ale întregii lumi" (Op. cit., cartea IX). 

De. altfei, dacă Duhul Se roagă cu noi cu suspine ne- 
grăite, venind pe de altă parte ca un răspuns la rugăciunea 
noastră (Rom. 8, 11, 15), de ce n-ar lucra şi Fiul pentru noi 
pe lângă Tatăl? Pe de altă parte, în însăşi prezentarea Sa ca 
jertfă în continuare pentru noi e implicată cererea Lui. Dar 
cerând Tatălui să trimită pe Duhul, Hristos însuși Îl trimite 
(loan 15, 26). Totul se face în comun în Sfânta Treime. De 
aceea Hristos e şi lucrător în Euharistie: "Hristos este aci 
prezent şi lucrează... Slujba preotului este să rostească; 
totul se lucrează de către Dumnezeu'108. 'Stă un preot şi 
rostește cuvintele, dar puterea lor vine de la Dumnezeu”. 
"Căci nu un om e Cel ce face ca darurile să devină Trupul 
şi Sângele lui Hristos, ci El însuşi'109. Dacă cuvintele ar fi 
numai ale omului, ele n-ar avea nici o putere. De câte ori 
nu simţim lipsa de putere şi de capacitate de a exprima 
tainele vieţii prin cuvintele noastre? Dar în cuvintele rostite 
de preot, la Sfânta Liturghie, Hristos însuşi este Cel ce 


108. Sf. loan Gură de Aur, In Tim. Hom., 2, 4. 
109. Ildem, Omilie ia Jud., |, 6. 

deschide prin ele orizonturile de taină şi işi aduce în ele 
puterea Sa dumnezeiască. 

Pe lângă aceea, pe drept cuvânt iară Arhiepiscopul 
Alexei că preotul vorbind la plural în epicleză (ca în aproa- . 
pe toate rugăciunile liturgice) vorbește în numele Bisericii, 
al trupului tainic al Domnului!10. De aceea vorbeşte prin el 
Hristos. 

Întrucât pe de altă parte Hristos Îşi uneşte cererea Sa 
cu rugăciunea preotului în cererea Duhului din epicleză, şi 
intrucât atât rugăciunea preotului, cât şi cererea lui Hristos 
unită cu a sa este o 'jertfă cuvântătoare', expresia aceasta 
se poate referi la cererea amândurora. Astfel Hristos Se 
pune la dispoziţia preotului şi a comunităţii ca să fie pre- 
zentat Tatălui ca jertfă pentru ei şi cu ei. Totuşi Hristos nu 
Se unește până la confuzie cu preotul şi comunitatea în 
rugăciunea, deci în jertfa Sa. Căci în acest caz nu s-ar mai 
şti cine pentru cine a adus jertfa. Acceptând o aducere a Sa 
ca jertfă, Hristos o acceptă aceasta de bună voie; acceptă 
de bună voie să-Şi unească cererea cu rugăciunea preotu- 
lui şi a comunităţii. Preotul poate zice atât el cât şi comu- 
nitatea nu numai "noi ne rugăm', ci "il aducem împreună 
rugător cu noi şi pe Fiul Tău cel întrupat”. Această distincţie 
care totuşi persistă permite preotului să spună în partea a 
doua a epiclezei: 'Și fă pâinea aceasta cinstit Trupul Hris- 
tosului Tău, iar ce este in potirul acesta cinstit Sângele 
Hristosului Tău, prefăcându-le cu Duhul Tău cel Sfânt'. Se 
petrece ceva asemănător cu ceea ce s-a petrecut la naş- 
terea Fiului lui Dumnezeu ca om. 

Rugăciunea preotului și a comunităţii şi-a ajuns supre- 
ma eficienţă ca slujire sau 'jertfă cuvântătoare' prin unirea 
cu cererea Cuvântului întrupat, adică cu suprema slujire 
cuvântătoare. Aceasta se adaugă la rugăciunea preotului şi 
a comunităţii, cerută de preot şi de comunitate. Conștiinţei 


1 10. Vezi art. şi vol. cit. la nota 114. 

acestei uniri i-a dat o expresie mai accentuată epicleza 
unei vechi Liturghii, a lui Serapion de Thmuis, care era o 
cerere către Tatăl, ca să trimită pe Cuvântul pentru prefa- 
cerea pâinii şi vinului în Trupul şi Sângele Lui: 'Să vină, 
Dumnezeule al adevărului, Sfântul Tău Cuvânt peste pâi- 
nea aceasta ca să se facă în Trupul Cuvântului și peste po- 
tirul acesta, ca să se facă în Sângele adevărului"! 1. 

Că şi prin rugăciunea adresată Cuvântului s-a conside- 
rat că se preface pâinea şi vinul în Trupul Lui, o aflăm de 
la Justin Martirul şi Sfântul Irineu. Primul zice: "Precum 
lisus Hristos S-a făcut prin cuvântul lui Dumnezeu trup şi 
sânge, tot aşa printr-o rugăciune adresată Cuvântului, Care 
este din Tatăl, Se face mâncarea euharistică, sau Trup şi 
Sânge al Cuvântului devenit trup'112. Iar Sfântul Irineu 
zice: "Pâinea primeşte Cuvântul lui Dumnezeu şi Euharistia 
devine Trupul lui Hristos'115. Ba, Arhiepiscopul Alexei afir- 
mă că toată şcoala alexandrină considera Euharistia "con- 
sacrată prin Cuvântul, pe când cea antiohiană, prin Duhul: 
“Duhul, ca a treia Persoană a Treimii, rămâne în şcoala ale- 
xandrină în umbră"! 14, 

Din partea noastră observăm că e drept că în şcoala 
alexandrină s-a pus accentul pe rolul Cuvântului în Euha- 
ristie, până la Chiril al Alexandriei inclusiv, pentru că 
această şcoală a făcut şi din aceasta un mijloc de apărare 
a dumnezeirii Cuvântului, câtă vreme şcoala antiohiană ve- 
dea pe omul Hristos adus ca jertfă întrucâtva despărţit de 
Cuvântul, fiind făcut jertfit prin Duhul. Dar în urma reliefării 


111. La Pr. P. Vintilescu, op. cit., p. 241, nota 278. 

112. Apol. /, 66. 

113. Adv. Haerr. IV, 138, |. 

1 14. 'Einfihrung und Erlâuterung zu eucharistischen Texten in den 
russischen orthodoxen Texten und der evangelischen Kirche in 
Deutschland", în vol. Das Opfer Christi und das Opfer der Christen în: Das 
Arnoldsheimer Gesprâch uiber die Bedeutung des Opfers am heiligen 
Abendmahl (Verlag Otto Lambeck, 1979, p. 119). 

importanţei. egalităţii Duhului Sfânt cu Fiul prin Sinodul II 
ecumenic, s-a produs o imbinare a rolului Cuvântului şi al 
Sfântului Duh în Euharistie, fapt ce se vede în epicleza 
Liturghiei Sfântului Vasile cel Mare şi a Sfântului loan Gură 
de Aur. De altfel în legătura ce o face școala alexandrină 
între întruparea Cuvântului şi prefacerea pâinii şi vinului în 
Trupul şi Sângele Lui se implică o lucrare a Duhului şi în 
ultima, cum e implicată în prima. Apoi Sfântul Chirii zice că 
noi suntem primiţi cu jertfele noastre împreună cu Hristos 
Cel jertfit "în Duh'. Deci şi Hristos e în Duhul, în jertfa eu- 
haristică. "Prin Hristos am fost primiţi aducând darurile 
noastre în Duh lui Dumnezeu şi Tatăl'115, 

Tocmai pentru că este o supremă întâlnire a slujirii cu- 
vântătoare a omului cu slujirea cuvântătoare a Cuvântului 
prin Duhul, rugăciunea epiclezei are suprema ei eficienţă. 
Prefacerea se face cu voia Tatălui prin Cuvântul şi prin Duhul. 

Eficienţa aceasta îşi mai are și alte motive: Hristos cere 
Tatălui împreună cu preotul şi cu comunitatea liturgică, 
rugat de aceştia, prefacerea pâinii şi vinului prin Duhul în 
Trupul şi Sângele Său, dar o şi lucrează aceasta pentru a le 
oferi pe de o parte Tatălui pentru ei, pe de altă parte pen- 
tru a le întoarce lor prefăcute astfel, pentru că darurile 
acestea au devenit ale Lui la cuvintele: "Ale Tale dintru ale 
Tale, Ție Ți-aducem de toate şi pentru toate". Dar comuni- 
tatea 1 le-a dăruit prin preot cu scopul ca EI să Şi le asimi- 
leze complet şi să le înapoieze ca Trupul şi Sângele Lui, 
după ce le-a oferit El însuși Tatălui şi prin cererea şi lu- 
crarea cerută de preot şi de comunitate a înfăptui preface- 
rea lor prin Duhul. Cererea Lui către Tatăl e totodată lu- 
crare, dar lucrare nu numai a Celui care cere, ci şi a Celui 
de la care se cere. Deci într-un anumit fel Hristos Se intere- 
sează mai departe de darurile ce I le-a adus comunitatea. 
Ele sunt oarecum comune comunităţii și lui Hristos. Rugat 


115. Op. cit., cartea XI. 

de comunitate, El cere Tatălui, împreună cu comunitatea, 

să le prefacă prin Duhul Sfânt în Trupul şi Sângele Lui — şi 
prin aceasta EI însuşi contribuie la prefacerea lor — pentru 
a le preda ca jertfă a Sa şi ca darul comunităţii, Tata ul dar 
şi pentru a le întoarce ei. 

"Predarea întregii noastre vieţi Lui constituie epicleza 
(chemarea) interioară, cu fapta, a harului Sfântului Duh. În 
momentul epiclezei aducerea tuturor celor ale noastre Lui, 
pentru toate atrage harul; ea constituie rugăciunea, cererea 
şi implorarea adresată Tatălui de a trimite Duhul Sfânt. Ast- 
fel înţelegem cum epicleza nu e rostită simplu de preot, ci 
e slujită (ierurghisită) de tot trupul Bisericii; este o împlinire 
sfântă a epiclezei, o faptă a cererii, prefacerea pâinii şi 
vinului în Trupul şi Sângele lui Hristos pentru sfinţirea cre- 
dincioşilor, lăsarea păcatelor, împărtăşirea Sfântului Duh, 
plinirea Împărăției cerurilor, îndrăznirea către Dumnezeu și 
evitarea împărtăşirii cu nevrednicie, a judecății și osândirii. 
Astfel elementul prefacerii şi al sfințirii Cinstitelor Daruri şi 
a credincioşilor se trăieşte cu o singură conştiinţă de trupul 
întreg. În orientarea euharistică, întreg omul, toată comu- 
nitatea liturgică, şi prin ei toată creaţiunea devine o singură 
cerere, rugăciune şi implorare şi primesc coborârea Sfântu- 
lui Duh, harul Cincizecimii. “Totul se înnoieşte şi se îndum- 
nezeieşte' (Catisma de la Utrenie din 8 septembrie)! 16, 

În chiar faptul că El împreună cu comunitatea, şi deci 
cu Biserica întreagă, şi rugat de aceasta, cere Tatălui prin | 
preot prefacerea lor în Trupul şi Sângele Său prin Duhul 
Sfânt, Hristos arată că Şi le-a însușit în mod intim, deşi le 
consideră totodată ca daruri ale ei. El se dovedește păstrând 
o legătură deosebită cu comunitatea şi cu preotul sau epi- 
scopul văzut. 

Dar unde e Hristos ca Subiect care cere împreună cu 
comunitatea şi pentru ea această prefacere, ca 'Liturghi- 





116. Arhim. Vasileios, op. cit., p. 91 — 92. 

sitor al altarului şi cortului celui adevărat' (Evr. 8, 2), e şi 
trupul Lui care pe de o parte e înviat, devenit întreg lumină, 
pe de altă parte în El poartă urmele cuielor, amintirea vie a 
jertfei de pe Golgota, stând astfel ca un Miel înjunghiat la 
dreapta Tatălui (Apoc. 5, 6 ). Duhul Sfânt de care e plin 
trupul lui Hristos trece la cererea Lui şi la rugăciunea preo- 
tului, şi în pâinea şi vinul pe care Şi le-a făcut Hristos pro- 
prii, făcându-l-le proprii în mod desăvârşit. Prin aceasta 
Trupul Său însuşi și Sângele Său, ce au imprimate în ele 
starea de jertfă, se imprimă desăvârşit în pâine şi vin, fă- 
cându-le şi pe ele Trupul şi Sângele Său jertfit. 

Nicolae Cabasila declară că însăși primirea darurilor 
noastre de către Hristos înseamnă prefacerea lor în Trupul 
şi Sângele Său: 'Şi cum primeşte Hristos darurile noastre? 
Sfinţindu-le, prefăcându-le în Trupul şi Sângele Său, căci a 
primi înseamnă a-şi însuși”. lar faptul că prin aceasta se 
săvârşeşte jertfa liturgică, identică cu cea de pe Golgota, 
fără ca să fie o repetare a acesteia, Pr. Prof. Ene Branişte îl 
exprimă zicând: "Dar deosebită de faptul crucii în ceea ce 
priveşte cadrul temporal sau apariţia ei externă, sau feno- 
menală, Liturghia este -— în esenţa ei — identică cu aceea. 
Desigur, pentru noi, fiinţe corporale şi vremelnice, supuse 
limitelor de timp şi de spaţiu, faptul istoric al crucii s-a pe- 
trecut în timp o singură dată, și prin urmare Liturghia apare 
ori ca o comemorare ori ca o repetare sau reproducere 
periodică a unui fapt trecut, consumat acum aproape două 
mii de ani. Pentru Dumnezeu însă, Care e mai presus de 
timp şi de spaţiu, jertfa crucii este un fapt permanent, ne- 
intrerupt, prezent şi actual cu veşnica putere mântuitoare, 
sau, ca să întrebuinţăm o comparaţie imperfectă, este ca 
un fluviu veşnic curgător, în care vin să se verse şi cu care 
se contopesc şi se identifică din loc în loc şi din timp în 
timp pâraiele jertfelor aduse în Liturghia pământească”! 1, 


117. La Pr. Prof. Ene Branişte, Explicarea Sfintei Liturghii după 
Nicolae Cabasila, Buc., 1943, p. 76; op. cit., p. 94. 

Dar aceasta înseamnă că în Hristos se perpetuează veşnic 
trăirea stării de jertfă, paradoxal unită cu starea Lui de în- 
viere, şi în această stare sunt ridicate, prin prefacere în 
Trupul şi Sângele Lui, pâinea şi vinul ca daruri ale foi lia 
ca să ne împărtăşim cu ele de jertfa Lui. 

Dar la arătare pâinea şi vinul rămân pâine şi vin, ca prin 
ele să se facă accesibile prin. mâncare şi băutură Trupul şi 
Sângele lui Hristos. În chipurile lor distincte la suprafaţă e 
prezent Trupul şi Sângele Lui din planul care a depăşit spa- 
țiul şi timpul. În general, darurile ce se dau ca jertfe lui 
Dumnezeu se umplu de sfinţenia Lui, de puterea Lui. Dar 
ele sunt însuşite atât de total de Hristos, sau sunt umplute 
aşa de mult de Duhul Său, că devin însuși Trupul şi Sângele 
Lui, ca cele ce sunt în mod maximal unite cu dumnezeirea Lui. 
În epicleza din Liturghia Sfântului Vasile cel Mare nu se 
spune: 'Și fă adică pâinea aceasta cinstit Trupul Hristosului 
Tău, iar ce este în potirul acesta, cinstit Sângele. Hristosului 
Tău”, ci: 'Să vină Duhul Tău peste noi şi peste darurile aces- 
tea ce sunt puse înainte şi să le pinecuvinteze pe. dânsele 
şi să le sfințească şi să le arate: pâinea aceasta însuși cin- 
stitul Trup al Domnului nostru lisus Hristos, iar ceea ce este 
in potirul acesta însuşi cinstitul Sânge al Domnului lisus 
Hristos, care s-a vărsat pentru viața lumii”. 

Sfinţirea i inseamnă primirea lor de către Tatăl, ca a jertfă. 
Tot ce se jertfeşte lui Dumnezeu se sfințește. Aceasta pune 
capăt multelor discuţii despre momentul în care devine 
Hristos jertfă în Euharistie. Răspunsul este: momentul pre- 
facerii. Propriu-zis e o venire a lui Hristos cel DaLISa in 
starea Celui jertfit sub chipul pâinii şi vinului. 

lar arătarea nu înseamnă numai un fenomen subiectiv, 
deşi este şi aceasta. | 

Persoana iubită de noi îşi arată chipul într-un obiect pe 
care-l folosea altădată, într-un loc în care şedea de obicei. 
Hristos Se arată însă obiectiv El însuşi în pâinea şi vinul de 
care a spus la Cina cea de Taină că sunt Trupul şi Sângele Lui. 

Aşa Se arată întâi Tatălui ca jertfă. Dar arătându-le şi nouă, 
nu ni le arată ochilor trupeşti, ci celor sufleteşti ai credinţei. 
Cel ce crede cu adevărat, "vede" Trupul lui Hristos în pâinea 
şi Sângele Lui în vinul Sfintei Împărtășanii. Ele au trecut în 
planul de lumină al lui Hristos care înconjoară Trupul Lui 
înviat. Pentru ca să 'vedem' Trupul şi Sângele lui Hristos în 
pâine şi vin, cerem să vină Duhul Sfânt nu numai peste 
darurile ce sunt puse înainte, ci şi "peste noi'. Numai în 
Duhul 'vedem' duhovniceşte, "vedem' cele din planul Du- 
hului. Dar pentru această 'vedere' se cere credinţă. Dar 
dacă până acum Hristos a fost simţit ca prezentându-le, 
impreună cu noi, Tatălui, deci cerându-l totodată prefa- 
cerea lor prin Duhul, acum e 'văzut', e simţit în Trupul şi 
Sângele Lui. Se trece la fundamentul realităţii, la funda- 
mentul chipului de pâine şi vin, care e Logosul dumneze- 
iesc, Care a venit şi S-a aşezat la fundamentul creaţiei prin 
Trupul şi Sângele Său transfigurat prin înviere. Prin întru- 
pare Fiul a coborât la noi, prin jertfă urcă împreună cu noi 
la Tatăl. Apoi ni le întoarce nouă, ca, împărtăşindu-ne de 
EI, să urcăm şi noi împreună cu El la Tatăl. E acum o nouă 
coborâre a lui Hristos la noi în stare de jertfă. Aceasta e 
totodată o renunțare totală la Sine, deci o scufundare sau 
o înălţare din iubire în Tatăl. Stând într-o continuare a stării 
de jertfă pentru noi la dreapta Tatălui, "coboară" în 
Liturghie la noi în stare de jertfă întrucât, la cererea noas- 
tră și a Lui, Tatăl preface prin Duhul, pentru noi, pâinea şi 
vinul în Trupul şi Sângele Său jertfit pentru a ne urca şi pe 
noi, cei ce ne împărtășim de EI, acolo unde este EI. E un 
act de iubire înnoit faţă de noi, dar şi faţă de Tatăl împre- 
ună cu noi, făcut pentru noi. "Coborârea' Lui la noi întru-un 
act de trăire specială pentru noi a stării Sale ca jertfă a 
inceput o dată cu cererea Lui, unită cu rugăciunea preotu- 
lui, şi ea se exprimă prin cuvintele: 'Încă aducem ie 
această jertfă cuvântătoare (această rugăciune comună a 
preotului-comunităţii și a lui Hristos)... trimite peste noi şi 
peste aceste daruri ce sunt puse înainte Duhul Tău cel 

Sfânt...'. "Şi fă adică pâinea aceasta cinstit trupul Hristo- 
sului Tău...'. lubirea Lui faţă de Tatăl şi implicit faţă de noi 
II aduce în mod special la noi. El Se dăruieşte acum Tatălui 
în mod special pentru noi. El a cerut împreună cu noi 
Duhul pentru această dăruire specială a Lui pe seama noas- 
tră, pentru a ne atrage şi pe noi în ea. 

În 'Treimea în care Unul din Ea poartă umanitatea noas- 
tră, iubirea reciprocă nu e statică, ci în mişcare de la o per- 
soană la alta. Fiul cel întrupat nu rămâne nemişcat în sta- 
rea Lui de jertfă, ca om, în faţa Tatălui, nici Tatăl nu ră- 
mâne nemişcat în contemplarea ei, ci are loc o referire 
continuă şi specială de către Fiul a actului Său de prezen- 
tare ca jertfă Tatălui, pentru orice credincios şi comunitate 
liturgică, de câte ori el sau ea vrea să-L prezinte Tatălui unit 
cu el sau cu mine ca atare. Şi de fiecare dată jertfa prezen- 
tată de Fiul Tatălui, implicând în ea şi o rugăciune, ţine 
seama de păcatele celor din comunitate care au nevoie de 
jertfa Lui, şi Tatăl o primeşte pentru aceste păcate. Iar 
împărtăşirea lor de ea le aduce puterea să se jertfească şi 
ei depășind egoismul lor păcătos în actul de împreună jert- 
fire. Într-un fel, Fiul suferă în jertfa Sa prezentată de fiecare 
dată Tatălui de tocirea păcătoasă a credincioşilor, ajutându-le 
să o depăşească prin jertfa compătimitoare. 

Acum Hristos nu mai e numai în starea Celui ce se 
aduce prin preot, reprezentant al comunităţii, sau a Arhie- 
reului, ce se aduce prin preotul care Îl aduce, ci şi ca Cel 
adus ca jertfă pentru comunitatea liturgică prezentă pentru 
păcatele ei, ca şi pentru înălțarea ei din egoismul şi tocirea 
ei, deşi şi acum în pasivitatea Lui e şi activ, căci Se lasă pus 
de bunăvoie în această stare. Acceptă pasivitatea şi ca să 
ne înduioşeze şi mai mult. Şi tocmai prin aceasta jertfa Lui 
are cea mai mare eficienţă. Dar în această stare de jertfă 
retrăită special pentru o comunitate S-a lăsat pus şi S-a pus 
prin prefacerea darurilor noastre. Deci în Trupul şi Sângele 
Lui jertift suntem încorporaţi anume şi noi, reprezentaţi 

prin darurile aduse de noi şi prefăcute prin Duhul cerut de la 
Tatăl, de El ca şi de noi. El S-a lăsat pus în această stare de 


jertfă în mod special de noi, dar la rândul Lui ne-a luat cu 


Sine sau ne-a ridicat în starea Lui de jertfă în mod speciai 


pe noi. În Trupul şi Sângele Lui e implicată deci în special 
comunitatea liturgică prezentă. E un alt motiv pentru care 
preotul, ca reprezentant al comunităţii, unit cu ea, s-a rugat 
împreună cu Hristos: "Trimite Duhul Tău cel Sfânt peste noi 
şi peste aceste daruri ce sunt puse înainte şi fă pâinea 
aceasta cinstit Trupul iristosulut Tau ". În acest NUP vom 
fi cuprinşi şi noi. 

Aducându-ne jertfă: cu Hristos, ne-am E siflunielați prin 
prefacerea înfăptuită cu darurile noastre de Duhul Sfânt, în 
Hristos, ca să ne scufundăm împreună cu Hristos în Tatăl, 
pentru a ne vindeca de egoismul nostru care poartă la Ile 
care ins şi de fiecare dată altă formă. 

Dar jertfa nu are numai rostul să fie adusă lui Dum- 
nezeu, oricât ar însemna ea renunţarea la sine a celui ce se 
jertfeşte şi o scufundare şi sensibilizare în Dumnezeu. Ci 
ea implică şi o mişcare inversă. De la Cel ce primește jert- 
fa, porneşte o undă de mulţumire şi de înduioşare spre cel 
ce s-a adus jertfă. Cel ce a primit darul simte pornirea să 
se dăruiască la rândul său celui care i-a adus darul sau jert- 
fa. E dialogul dragostei desăvârșite prin jertfă, care pentru 
noi e un mijloc de vindecare de un egoism care s-a concre- 
tizat in păcate proprii fiecăruia. Fiul adus Tatălui ca jertfă 
de comunitate în pornirea ei de dragoste faţă de Tatăl, dar 
şi Sub înrâurirea pornirii de dragoste a Lui pentru ea, vo- 
ieşte să imprime şi mai mult în ea pornirea de dragoste a 
stării Lui de jertfă către Tatăl şi către ea; iar Tatăl voieşte 

să-şi arate mulţumirea nu numai către Fiul, Care 1 S-a adus 
şi S-a lăsat adus ca jertfă pentru comunitate, ci şi către co- 
'munitatea care I L-a adus pe Fiul Lui ca jertfă, şi împreună 
cu EI, pe sine însăşi, imprimându-se în membrii ei faţa jert- 
fită a Fiului Său, pentru ca Tatăl să-Şi arate faţă de ei iu- 

birea, ca faţă de cei ce au în ei imprimată faţa şi deci sim- 
_ţirea Fiului Său jertfit. 

Adâncul de iubire a Tatălui în care ne-am sculunalat 
prin jertfa Fiului, în care a fost implicată şi jertia noastră, 
nu rămâne pasiv faţă de acest act al dragostei noastre ali- 
pită la dragostea Fiului, ci se revarsă la rândul ei în noi, ca 
dragoste a Tatălui. lar Fiul care a asimilat în trupul Său tru- 
purile noastre reprezentate de darurile noastre, întrucât | 
le-am alipit din dragoste, ne răspunde venind în mod real 
cu întreg Trupul şi Sângele Lui în trupul şi sângele nostru, 
pentru a le curăţi şi mai mult de pornirile egoiste și a le 
face asemenea Trupului Său plin de iubirea Sa faţă de Tatăl 
şi de noi. 

Astfel, numai prin Sfânta în ăiăgaale: se închieie cir- 
cuitul real ontologic al dialogului de dragoste între Tatăl, 
Fiul şi noi, prin jertfa Fiului Său. 

Prin jertfa Fiului Său ne predăm Tatălui, părăsind tră- 
săturile egoismului nostru, unindu-ne în ea cu Fiul; prin îm- 
părtăşirea de ea ni Se dă mai deplin Fiul, cu dragostea Lui 
faţă de Tatăl și de noi, ca să putem relua la alte Liturghii, 
la o treaptă mai înaltă, această reciprocă dăruire. 

Din legătura strânsă între retrăirea de către Hristos a 
stării Sale de jertfă pentru comunitatea care-L aduce prin 
preot ca jertfă, aducându-Se totodată pe Sine însuşi, şi tre- 
buinţele concrete ale celor pentru care e adus şi Se aduce, 
şi din pomenirea acestor păcate şi trebuinţe imediat după 
prefacere, urmează că Hristos Se aduce jertfă exact în mo- 
mentul prefacerii darurilor în Trupul şi Sângele Lui. El Se 
prezintă în acel moment ca jertfa acomodată păcatelor și 
trebuinţelor ce apasă pe membrii comunităţii în acel timp. 

Părinţii răsăriteni afirmă prefacerea reală a pâinii şi vi- 
nului prin lucrarea Sfântului Duh. Sfântul Chiril al lerusalimu- 
lui zice: 'Nu privi pâinea şi vinul ca pâine şi vin obişnuite. 
Ele sunt Trupul şi Sângele lui Hristos, potrivit cuvântului 
Său' (PG 23, 1108 A). lar despre momentul în care are loc 

prefacerea zice: "După ce suntem sfinţiţi prin cântarea în- 


treit sfântă, rugăm pe Dumnezeu să trimită pe Duhul Său 
cel Sfânt peste darurile aduse, pentru ca să facă pâinea 
Trupul Său, iar vinul, Sângele Său. Şi ceea ce Duhul Sfânt a 
atins a fost în întregime sfinţit şi prefăcut' (PG 235, 1113 C- 
1116 A). A trebuit să se sfinţească întâi credincioşii prin 
înălţarea lor în rândul îngerilor, cu care s-au asociat cân- 
tând cântarea întreit sfântă şi binecuvântând pe Cel ce a 
venit şi vine continuu să unească cerul cu pământul, ca, la 
chemarea Duhului Său peste credincioşi, dar şi peste da- 
ruri, El să le prefacă pe acestea, sfinţindu-le după ce i-a 
sfinţit pe ei. Teodor de Mopsuestia declară şi el: "Când 
preotul zice că pâinea şi vinul sunt Trupul şi Sângele lui 
Hristos, el a arătat ce au devenit ele prin venirea Sfântului 
Duh" (op. cit., XVI, 12). 

'Dar ceea ce s-a făcut prezent pe altar i nu e numai 
Trupul şi Sângele lui Hristos, ci e jertfa Lui însăşi, adică 
taina Patimii, a Învierii şi a Înălţării Sale, Euharistia fiind 
anamneza ei, memorialul ei eficient', spune Jean Dani€lou. 
EI se întemeiază pe următoarele cuvinte ale lui Teodor de 
Mopsuestia: 'De fiecare dată când e oferită jertfa lui Hristos, 
este semnificată moartea Domnului, învierea Lui, înălţarea 
Lui şi iertarea păcatelor" (XVI, 452 B). Şi Danielou continuă: 
"A semnifica nu înseamnă aci numai a reaminti. Ci cuvân- 
tul vrea să spună că jertfa oferită nu e o nouă jertfă, ci jert- 
fa unică a lui Hristos făcută prezentă. Această învăţătură a 
fost pusă în valoare în mod special de Părinţii antiohieni. 
Voi mai cita două exemple. Într-o cateheză euharistică, 
inserată în comentariul la Epistola către evrei, Sfântul loan 
Gură de Aur, după ce a reamintit că jertfele păgânilor se re- 
petau pentru că erau ineficiente, arată că jertfa lui Hristos 
este eficace şi, de aceea, unică: "Dar nu aducem oare noi 
zilnic jertfă? O aducem, dar făcând amintirea (anamneza) 
morții Lui. Şi aceasta este unică, nu multiplă. El S-a adus o 
singură dată, precum a intrat o singură dată în Sfânta Sfin- 

telor. E aceeași jertfă cea pe care o aducem, nu una azi, 
alta mâine. Un singur Hristos pretutindeni, un singur trup. 
Precum e pretutindeni un trup, pretutindeni e o jertfă. E 
aceeaşi jertfă pe care o aducem şi acum. Acesta e sensul 
anamnezei (al amintirii): noi îndeplinim anamneza jertfei' 
(PG 53, 130). 

Şi Jean Dani€lou continuă: 'Se vede din acest pasaj for- 
ţa anamnezei de a face prezentă nu în memorie, ci în rea- 
litate, sub semnele sacramentale, jertfa unică a lui Hristos" 
(op. cit., p. 183). Trăirea intensă a unui eveniment trecut al 
vieţii mele este o retrăire a evenimentului respectiv. Hristos 
retrăind prin Duhul iubirii Sale faţă de noi jertfa Sa pentru 
noi, Şi-o face prezentă la cererea ce I-o adresăm prin Duhul 
pe care I-L cerem şi Căruia ne deschidem, sub chipul pâinii 
şi vinului pe care 1 le oferim, pentru a asimila darurile noas- 
tre cu jertfa Lui, sau pentru a le uni. Căci Sfântul Chiril din 
Alexandria spune că noi nu putem intra la Tatăl decât în 
stare de jertfă curată, dar în stare de jertfă curată nu putem 
intra decât uniţi cu Fiul Său cel întrupat în starea Lui de 
jertfă curată. | 

Teodor de Mopsuestia pune însă în relief nu numai 
identitatea jertfei de pe altar cu cea de pe Goigota prin 
anamneză, ci şi cu cea care se săvârşeşte continuu în cer. 
De fapt, dacă Hristos nu Şi-ar retrăi continuu în cer jertfa 
Lui pentru noi, nu S-ar face prezent în această stare şi pe 
altarele din bisericile văzute. lată cuvântul lui Teodor de 
Mopsuestia în acest sens: 'Deşi în mâncare şi în băutură ne 
aducem aminte de moartea Domnului nostru, e clar că în 
Liturghie... jertfa ce o săvârşim e un fel de chip al Liturghiei 
ce are loc în cer... Deci, de fiecare dată când e săvârşită Li- 
turghia acestei jertfe înfricoşătoare... trebuie să cugetăm 
că noi suntem cu Cel ce Se află în cer. Prin credinţă, în min- 
tea noastră se conturează vederea realităţii cereşti, cuge- 
tând că Hristos însuşi — Care este în cer, Care a murit pen- 

tru noi, a înviat, S-a suit la cer — S-a înjunghiat, şi acum e 

prezent aci prin mijlocirea acestor chipuri" (XV, 14 și 20). 

"Aceasta înseamnă, zice Dani€lou, că jertfa lui Hristos 

j subzistă în trei moduri diferite. Aceeaşi lucrare preoțească 

: ce a avut loc la un moment dat în istorie, care e etern 
prezentă în cer, subzistă acum sub chipurile sacramentale. 

„Acţiunea preoțească a lui Hristos este în substanţa ei acţiu- 
nea prin care creaţiunea atinge ţinta ei finală, pentru că 
prin ea este preamărit Dumnezeu. Este aceeaşi pentru a 
subzista etern, şi pe care Taina o face prezentă tuturor tim- 
purilor şi tuturor locurilor” (op. cit., p. 180-188). 

În Hristos care Se aduce ca om Tatălui şi cu Care ne 
împărtăşim noi în bisericile noastre în diferitele timpuri și 
locuri, iar în viaţa viitoare ne vom împărtăşi "mai adevărat", 
creaţiunea ajunge la desăvârşirea ei, căci se dăruiește în 
Hristos lui Dumnezeu, umplându-se de Dumnezeu ca una 
ce a depășit orice despărţire de EI, orice nedesăvârşire, fă- 
când să se vadă cum slava lui Dumnezeu umple nu numai 
cerul, ci şi pământul, precum se cântă în cântarea întreit 
sfântă dinainte de prefacere. 

De aceea Sfânta Liturghie este urcuşul creaţiei spre de- 
săvârşirea ei şi spre proslăvirea Treimii prin jertfa Fiului lui 
Dumnezeu făcut om şi prin împărtăşirea de ea. Coborârea 
Fiului lui Dumnezeu prin întruparea Sa ca om netrecător şi 
prin dăruirea Sa veşnică Tatălui împreună cu noi, e condiţia 
desăvaârşirii creaturii și a preamăririi lui Dumnezeu de către 
ea. Jertfa unește pe veci cerul cu pământul. În Mielul înjun- 
ghiat e unit Dumnezeu cu omul. Şi El șade pe tron în veci. 

Taina prefacerii pâinii şi vinului în Trupul şi Sângele 
Domnului este aşa de mare, încât după ce Părinţii, urmând 
cuvintele Domnului, au afirmat-o cu toată hotărârea, teolo- 
gia de după ei n-a mai cutezat să facă nici un efort pentru 
pătrunderea ei, sau când în timpul mai nou a încercat să o 
înțeleagă, mai mult a dizolvat-o, reducând prezenţa Trupu- 
lui şi Sângelui Domnului la o prezenţă spirituală. 


i 

Credem că la înțelegerea acestei mari Taine, care tre- 
buie păstrată în înţelesul ei real, ar putea contribui apro- 
fundarea a două idei afirmate în tradiţia creştină: cea de 
simbol şi cea de trăire interioară a stării de jertfă. 

a) După tradiţia Părinților toate realităţile văzute sunt 
simboluri ale celor nevăzute. Pâinea materială e simbolul 
pâinii cereşti, care este Hristos. Dar la Sfinţii Părinţi sim- 
bolurile nu sunt despărțite de ceea ce simbolizează, ci sim- 
bolul văzut are ca temelie susținătoare realitatea nevăzută 
pe care o simbolizează. Şi între simbolul material şi reali- 
tatea spirituală cea mai înaltă pe care o simbolizează se 
intercalează un şir de trepte. Pâinea spirituală poate fi de 
exemplu orice cuvânt bun; cu atât mai mult, un cuvânt al 
credinţei în Hristos. | 

Prezenţa chiar în chipul material a realităţilor spirituale 
ca trepte simbolizate se face simțită de exemplu în faptul 
că pâinea materială nu întărește numai trupul nostru, ci şi 
sufletul sau viaţa noastră spirituală. Dar şi invers, un cu- 
vânt bun întărește nu numai sufletul altuia, ci şi trupul lui. 
Acest fapt ne poate înlesni o oarecare înţelegere a cople- 
șirii pâinii şi vinului în Euharistie de Trupul şi Sângele lui 
Hristos, ca pâine şi vin de pe o treaptă superioară, dar 
nedespărţite de pâinea şi vinul de Be treapta materială cea 
mai de jos. 

Pe de altă parte, Trupul și Sângele lui Hristos de după 
înviere au fost ridicate la conţinutul superior implicat în ele, 
de trup şi sânge, copieșite de spirit în aşa măsură, că trupul 
a fost ridicat la incoruptibilitate şi sângele nu se mai varsă 
din el ca din trupul dinainte de inviere. Pe lângă aceasta, 
trupul a urcat atât de mult la starea fotonică ce constituie 
esenţa întregii materii, încât poate intra prin uşile încuiate. 

Pâinea și trupul lui Hristos s-au apropiat atât de mult, 
prin lucrarea trupului Său asupra pâinii, că pâinea se ab- 
_soarbe în grad desăvârşit în trupul luminos al lui Hristos, şi 

trupul lui [Hristos a ridicat pâinea la treapta de parte lumi- | 
noasă asimilată trupului Lui, implicată ca potenţă în el. 

b) Orice purtător de trup nu-l poartă pe acesta numai 
ca pe o structură materială proprie, supusă sesizării prin 
simţurile reduse la funcţia lor exterioară, sau disecţiei şi 
analizei operate prin instrumente lipsite de o sensibilitate 
conştientă. Acesta nu e trupul viu, ci un trup mort. Trupul 
viu nu-l poate cunoaşte nici omul de ştiinţă decât făcând uz 
de umanitatea lui, trăind în sine însuşi ceea ce îi comunică 
celălalt om prin ochi, prin cuvinte, asemănător cu ceea ce 
simte el însuşi şi ceea ce îi serveşte ca mijloc de înţelegere 
a ceea ce îi comunică acela. Căci în purtătorul trupului se 
trăiesc stările şi mişcările acestuia şi tot ce se petrece cu el 
ca fenomene sesizabile exterior, ca un conţinut spiritual. 
Toate acestea produc un conţinut indefinit de bogat de 
simţiri şi de gânduri interioare. lar acestea nu sunt închise 
în eul individual, ci se comunică în afară. Ba mai multe din 
ele sunt provocate prin trup de lucrurile din afară. Cele mai 
vibrante trăiri interioare sunt provocate însă de persoanele 
din afară prin mijlocirea trupului şi spre ele iradiază, sau pe 
ele le sesizează cu cel mai viu interes. 

Unii oameni îşi manifestă prin trăirile lor o voinţă ego- 
istă de a se folosi de alţii, sau de a dispreţui tot ce vine de 
la alţii. Ei vor să se închidă în ei înşişi. Dar nu se pot închide 
ermetic faţă de alţii, ci rămân pe de o parte închişi altora, 
pe de alta îi incomodează pe alţii. Sunt trăiţi de ceilalţi ca 
'respingători'. Dimpotrivă, alţii îşi îndreaptă toate gândurile 
şi simţirile pline de simpatie către alţii, sau se deschid cu 
bucurie gândurilor şi simţirilor acelora. Aceştia sunt oameni 
care se dăruiesc altora, sau îi primesc pe alţii. Se dăruiesc 
sau îi primesc prin trup. Dar nu căutându-şi plăcerile tru- 
peşti, ci prin comunicarea spirituală generoasă. 

Sunt oameni care trăiesc mai mult ale altora, sau se 
dăruiesc mai mult lor. Mama trăieşte mai mult decât oricine 
durerile și bucuriile copiilor, sau întăreşte cu cuvintele şi 

faptele ei mai mult decât oricine sufletul şi trupul copiilor 
„ei. Durerile lor sunt simţite realmente ca durerile ei şi se 
dăruieşte lor în aşa măsură, că uită cu totul de interesele 
ei, chiar de existenţa ei. 

Dar în gradul suprem durerile noastre, slăbiciunile noas- 
tre de pe urma păcatelor noastre le trăieşte lisus Hristos. 
Dar ne şi dă toată afecțiunea Sa faţă de Tatăl şi toată nă- 
dejdea întăritoare pornită din starea trupului Său înviat. 
Acestea ni le dă prin trupul Lui. Acestea trebuie să le sim- 
țim când ne împărtăşim cu Trupul şi cu Sângele Lui. EI işi 
insuşeşte văzul nostru ca văzul Lui, ca să ne curăţească de 
invidie şi de poftele egoismului; El işi însuşește auzul nos- 
tru ca auzul Lui, ca să-l curăţească de pornirea de a dis- 
preţui şi de a primi cu bănuială ceea ce ne spune altul. El 
S-a făcut subiectul nostru în noi şi trupul Lui s-a unit cu 
trupul nostru, fără să ne anuleze pe noi. Dar și noi trebuie 
să ne deschidem Lui în gândurile şi simţirile noastre, şi 
aceasta echivalează cu a ne dărui Lui, cu voinţa de a ne 
face locaş Lui, Care vrea să Se sălășluiască în noi. De 
aceea repetăm atât de des în cursul Sfintei Liturghii, înainte 
de a-L primi pe E! în noi, cuvintele: 'Pe noi înşine şi unii pe 
alții și toată viața noastră lui [Hristos Dumnezeu să o dăm . 
De aceea a spus EI: "Dacă Mă iubeşte cineva, va păzi cuvân- 
tul Meu, şi Tatăl Meu îl va iubi şi vom veni la el şi Ne vom 
face locaş în el' (In 14, 25). Dacă nu o facem aceasta, ne 
împărtăşim “cu nevrednicie', şi ne “mâncăm judecată', căci 
făcând aşa sporim în 'nesimţire', 'nesocotind trupul Dom- 
nului", cu simţirile Lui de dragoste cu care vine la noi (| Cor. 
11, 27). Sfântul Simeon Noul Teolog a descris ca nimeni 
altul această acţiune de însușire a simţirilor noastre, ale tu- 
turor, de către Hristos prin curățirea lor şi însuşirea de către 
simţirile noastre a lui Hristos ca subiect al lor, fără anularea 
noastră. 

Această prezenţă a lui Hristos în noi, ca participant la 
viaţa noastră interioară, fiind cârmuitor şi curăţitor al ei, 

întăritor și mângâietor al nostru, trebuie să o simţim când 
primim cu vrednicie Trupul şi Sângele Lui pline de iubire 
faţă de noi, echivalând cu jertfa de sine; când Îl primim ca 
Trup şi Sânge devenite pâinea şi vinul vieţii noastre, pline 
de tot conţinutul iubirii Sale față de noi. Ca Trup şi Sânge 
care ni se prezintă nu fără semnificaţie sub chipul pâinii şi 
vinului pe care le mâncăm spre întărirea noastră, Trupul şi 
Sângele Lui ce ni se comunică ne umplu pe noi prin chipul 
pâinii şi vinului în mod real cu toate simţirile lor, fără să 
înceteze să fie şi în afara noastra. Vin atât de intim în noi, 
că au loc ca o consumare a lor de către noi, producând în 
noi o înaltă viaţă spirituală. De aceea ni se dau sub chipul 
pâinii şi vinului, arătându-se şi prin aceasta faptul de a 
mânca Trupul Lui şi a bea Sângele Lui ca o adevărată hra- 
nă şi băutură susținătoare nu atât a vieţii noastre trupeşti, 
ci a celei spirituale, curăţite şi înălțate de ele. 

Există între cei ce se iubesc un fenomen de interiori- 
zare reciprocă nu numai prin simțţiri şi gânduri, ci şi prin 
trupuri, dar prin trupurile spiritualizate, însă nu lăsate la o 
parte. Hristos ne devine interior prin Trupul şi Sângele Său 
pline de Sfântul Duh. 


7. Cererile adresate lui Dumnezeu după prefacere 


Cele spuse arată de ce, îndată după prefacere, preotul 
zice în rugăciunea sa: 'Pentru ca să fie celor ce se vor îm- 
părtăşi spre trezirea sufletului, spre iertarea păcatelor, spre 
împărtăşirea cu Sfântul Tău Duh, spre plinirea Împărăției 
cerurilor (cu aceştia), spre îndrăznirea cea catre Tine, iar nu 
spre judecată sau spre osândă'. 

Din punerea în legătură a iertării păcatelor cu trezirea 
sufletului se vede că nu e vorba de păcate determinate. 
Căci pentru acestea trebuie obţinută în prealabil iertarea 
prin spovedanie. Ci e vorba de unele greșeli şi gânduri fugi- 
tive care scapă putinţei noastre de sesizare şi de exprimare 
exactă și de reţinere în minte în mod distinct, sau de gân- 

duri necuvenite apărute după spovedanie şi care ne-ar pu- 


_tea aduce judecata sau osânda. E vorba de voinţa de-a urca 
„mereu mai sus de la starea în care ne aflăm, care nu ne 


mulţumeşte niciodată. 

Dar celor ce se vor împărtăşi de jertfa prezentă li se 
promit şi unele bunuri mai înalte. În primul rând cerem o 
stare de 'trezvie cât mai neîntreruptă a sufletului”. Iu e 
vorba de trezirea sufletului dintr-o adormire a nepăsării, ci 
de o stare de veghe continuă (eiş vîiyw wixfis), cum îi spune 
textul grec, pentru a nu fi furaţi de gânduri, de griji, de pof- 
te ispititoare. De ea vorbeşte Sfântul Apostol Petru: 'Fiţi 
treji, privegheaţi, protivnicul vostru, diavolul, umblă răc- 
nind ca un leu, căutând pe cine să înghită' (| Petru 5, 8). Se 
cere apoi comunicarea statornică cu Sfântul Duh, de care 
vorbeşte Sfântul Apostol Pavel (Îl Cor. 13, 13). Se mai cere 
“plinirea Împărăției cerurilor”, ca Împărăţie a iubirii, care să 
cuprindă dacă se poate pe toţi oamenii, dar mai ales pe cei 
ce se vor împărtăşi. Aceasta mai poate însemna şi o de- 
plinătate a unirii dintre credincioşi şi Hristos ('L-a dat cap 
Bisericii, care este trupul Lui, plinirea Celui ce plinește 
toate în toţi” (Ef. 1, 22-23). În sfârşit, se cere, "indrăznirea' 
către Dumnezeu. De îndrăznirea aceasta vorbeşte Sfântul 
Apostol Pavel (Ef. 3, 12) şi ea este o stare de suilet a sfin- 
ților, care îndrăznesc cât sunt pe pământ să se apropie de 
Dumnezeu ca nişte copii de tatăl ior şi să-l ceară toate cele 
de trebuinţă pentru ei şi pentru alţii cu deplină încredere că 
le vor lua. Cine s-a unit cu Hristos s-a făcut fiul după har al 
Tatălui, şi de aceea are și trezvia continuă, şi comuniunea 
Duhului, şi îndrăznirea către Dumnezeu. 

După această indicare generală a bunurilor care sunt 
aşteptate de la împărtăşirea cu Trupul şi Sângele Dom- 
nului, preotul trece la pomenirea specificată a celor cărora 
jertfa lui Hristos le este spre slavă şi a celor cărora le este 
spre folos, vii şi adormiţi. Dar la nici unii din aceştia nu se 


spune că slava sau folosul le va veni prin impărtăşire, ci că 

simpla jertfă a lui Hristos, adusă în Liturghie, le va fi spre 
slavă sfinţilor şi spre folos celorlalţi credincioşi pomeniţi, 
vii sau adormiţi. 

Mai întâi preotul anunţă că aduce jertfa cuvântătoare 
pentru cei adormiţi în credinţă, şi anume după ordinea lor 
în istoria mântuirii: Protopărinţii (Adam şi Eva, nu strămoşi 
în sensul de strămoşi din rudenia noastră), Părinţi (urmaşii 
cei mai de la început ai lui Adam și Eva), Patriarhi, Prooroci, 
Apostoli, Propovăduitori (ce au urmat Apostolilor), Evan- 
ghelişti, Mucenici, Mărturisitori; Pustnici. Vrem să fim uniţi 
cu toţii în Hristos. Aceştia au fost pomeniţi în taină. Apoi cu 
voce tare, pentru ca tot poporul să o audă şi să o laude, 
preotul pomeneşte pe Născătoarea de Dumnezeu, ca vâr- 
ful lor: 'Mai ales pentru Prea Sfânta, Curata, Prea binecu- 
vântata, Slăvita Stăpâna noastră, de Dumnezeu Născătoarea 
și Pururea Fecioara Maria". 

Deși aici nu se mai incepe pomenirea cu cuvintele: "în 
cinstea' ca la Proscomidie, aceasta se vede din faptul că 
poporul răspunde cu cântarea de slavă a Născătoarei de 
Dumnezeu: “Cuvine-se cu adevărat'. Pomenirea sfinţilor ur- 
mători se încheie, ca şi la Proscomidie, cu cuvintele: "Cu 
ale căror rugăciuni cercetează-ne pe noi'. De aici se poate 
vedea că jertfa euharistică nu are menirea să le aducă lor 
iertarea păcatelor, trezvie, plinirea Împărăției cerurilor şi în- 
drăznirea către Dumnezeu, căci acestea toate ei le au, ci la 
fiecare nouă jertfă euharistică primesc un spor de slavă, şi 
de aceea ni se dă şi nouă o încredere și mai mare în rugă- 
ciunile lor pentru noi. 

Jertfa desăvârşită ce o aduce Hristos Tatălui pentru noi 
pune în şi mai mare lumină slava Maicii Sale care L-a năs- 
cut, şi slava ce le-a venit sfinţilor prin faptul că s-au folosit 
de ea luând din ea putere pentru a se jertfi şi ei şi îndemn 
de a se ruga şi mai mult pentru noi, uitând de ei. “Căci so- 
cotesc că nu sunt pătimirile veacului de acum vrednice de 
slava care ni se va descoperi” (Rom. 8, 18). Datorită jertfei 

lui Hristos, întărindu-şi credinţa şi transmiţând-o altor gene- 
raţii împreună cu înfrânările şi ostenelile pentru Hristos, au 

„asigurat eficienţa lucrării mântuitoare a lui Firistos prin jert- 
fa euharistică până azi. Astfel încrederea lor în puterea 
mântuitoare a jertfei lui Hristos se confirmă de fiecare dată 
din nou. Şi pentru aceasta sunt slăviţi. 

Sfântul Apostol Pavel spune: 'Şi dacă suntem fii, sun- 
tem și moştenitori, moștenitori ai lui Dumnezeu şi împreu- 
nă moştenitori cu Hristos, dacă pătimim impreună cu EI, ca 
împreună să ne şi slăvim' (Rom. 8, 17). Sau: "Căci necazul 
nostru de acum ne aduce nouă, mai presus de orice mă- 
sură, slavă veşnică şi covârşitoare' (Il Cor. 4, 17). Sau: 'lar 
noi toţi, privind ca în oglindă slava Domnului, ne prefacem 
în acelaşi timp din slavă în slavă, ca de la Duhul Domnului” 
(Il Cor. 3, 18). lar Sfântul Apostol Petru zice: "lubiţilor... 
întrucât sunteţi părtași la suferinţele lui Hristos, bucuraţi-vă, 
pentru ca şi la arătarea slavei Lui să vă bucuraţi cu bucurie 
mare. De sunteţi ocărâţi pentru numele lui Hristos, fericiţi 
sunteţi, căci Duhul slavei și al lui Dumnezeu Se odihneşte 
peste voi" (1 Petru 4, 13-14). Ei au crezut în jertfa lui Hristos 
și şi-au însușit această stare a Lui. De aceea sunt slăviţi 
până azi. Să le imităm exemplul. 

În mod special spune Sfântul Apostol Petru preoţilor care 
păstoresc sufletele cu dragoste de Hristos: "Pe preoţii cei din- 
tre voi îi rog, ca unul ce sunt împreună preot și martor al 
patimilor lui Hristos şi părtaş al slavei ce va să se descopere: 
Păstoriţi turma lui Dumnezeu... nu pentru câştig urât, ci din 
dragoste... Căci când Se va arăta Mai-marele păstorilor, veţi 
lua cununa neveştejită a slavei" (| Petru 5, 1, 2, 4). 

Dacă făcându-se părtași de pătimirea jertfelnică a lui 
Hristos, cât au fost pe pământ, transmițând cunoaşterea 
puterii ei altora care le-au urmat în timp, au ajuns la 
bucurie şi la slavă, oare nu va spori bucuria lor văzând cum 
prin jertfa euharistică a lui Hristos alte şi alte suflete se 
mântuiesc şi, o dată cu aceasta, nu va spori slava lor prin 


32 - Spiritualitate şi comuniune în Liturghia Ortodoxă 

recunoașterea importanţei credinţei lor în Hristos de către 


alţii? Şi Hristos însuşi mântuind prin jertfa Sa, primită cu 


încredere de alții, datorită şi credinţei lor, nu le va face mai 


vădită în faţa altora şi în ochii lor proprii slava lor? Dar spo- 


rirea lor din slavă în slavă, de care vorbeşte Sfântul Apostol 
Pavel, constă și dintr-o împreună lucrare a lor la mântuirea 
altora prin rugăciunile lor, pornită dintr-o milă față de ei, ca 
şi jertfa lui Hristos, ca dintr-o împreună jertfire a lor sau 
uitare generoasă de ei pentru această mântuire. 

Toţi cei ce vor urma sfinţilor în credinţă vor lua desă- 
vârşirea (Evr. 11, 39-40). De aceea e firesc să se bucure de 
toţi cei pe care-i văd asigurându-și fericirea veşnică prin 
cinstirea jertfei lui Hristos, căci prin aceasta se apropie ei 
înșişi (sfinţii) de fericirea lor deplină, pe măsura sensibi- 
lizării lor pentru alţii. lar în credinţa celor ce le urmează pil- 
da în cursul timpului văd și o rodire a unei seminţe duhov- 
nicești a lor. | 

După pomenirea Maicii Domnului, preotul mai pome- 
neşte în şoaptă pe Sfântul loan Botezătorul, din nou pe 
Apostoli, pe sfântul zilei şi pe toţi sfinţii de după Hristos, 
cerând: '...cu ale căror rugăciuni cercetează-ne pe noi, 
Dumnezeule". Cerul întreg se roagă pentru noi, adăugându-şi 
jertfa rugăciunii sale la jertfa lui Hristos, care polarizează în 
jurul ei şi în ea rugăciunea lor ca un magnet spiritual. Sfinţii 
n-au încetat să existe şi să aibă rol în viaţa noastră şi sunt 
vii şi continuă să ne fie de ajutor pe drumul spre Împărăţia 
veşnică, împreună cu Hristos şi din puterea jertfei Lui. 

lar Maica Domnului e încadrată de corul tuturor sfinţi- 
lor, e în centrul lor, lângă Hristos, Care iși înnoieşte iarăşi 
şi iarăşi trăirea şi aducerea jertfei pentru a antrena şi pe cei 
ce cred în EI, în oferirea lor ca jertfe pline de sensibilitate 
pentru alţii. 

După ce i-a pomenit pe sfinţi pentru a le cere rugăciu- 
nile ca ale unora ce stau lângă Hristos, Care-Şi prezintă jert- 
fa Tatălui pentru noi, preotul trece la pomenirea celor ce 

nu S-au ridicat la sfințenie, dar au adormit în nădejdea în- 
vierii şi a vieţii de veci. Acestora, preotul nu le mai cere ru- 
găciunile ca diferitelor categorii de sfinţi, ci roagă pe Dum- 
nezeu să-i pomenească și să-i odihnească acolo unde stră- 
luceşte lumina feţei Lui: 'Și pomeneşte, Doamne, pe toți 
cei adormiţi întru nădejdea învierii şi a vieţii de veci; și-i 
odihneşte pe dânșii, Dumnezeul nostru, acolo unde strălu- 
ceşte lumina feţei Tale". Însăşi pomenirea lor de către Dum- 
nezeu e o odihnă a lor în atenţia, sau în lumina feţei lui 
Hristos, Care-i scapă de chinul întunericului, sau al non-sen- 
sului unei existenţe nefericite şi golite de substanţă prin 
uitarea lor de către toţi. Căci uitarea lor de către Dum- 
nezeu, răsfrântă în uitarea lor de către toţi, îi lipseşte de 
comunicarea de viaţă, pe care nimeni nu o are numai din 
sine. Aceștia au nevoie de rugăciunile Bisericii, alăturate ca 
o jertfă la jertfa lui Hristos. Se arată în aceasta din nou că 
jertfa euharistică e de folos şi pentru cei ce nu se impăr- 
tășesc de ea în respectiva Sfântă Liturghie. Prin Biserica de 
pe pământ se prilejuieşte oferirea lui Hristos cel jertfit şi 
pentru cei adormiţi în credinţă, dar neajunşi la sfinţenie. 
Jertfa euharistică ne cere să-i ţinem solidari cu noi şi pe 
aceştia în drumul spre Împărăţia cerurilor, afară de cazul 
când au ieşit din Biserică fiind încă pe pământ. 

Se trece apoi la rugăciunile pentru cei de pe pământ. 
Hristos vrea să fie de folos, prin oferirea mereu reluată a 
jertfei Sale euharistice, tuturor celor aflători în Biserică. Ea 
e cheagul spiritual al sobornicităţii Bisericii şi un îndemn 
mereu repetat, adresat tuturor celor prezenţi la Ei gaie, la 
iubirea tuturor. 

Preotul roagă întâi pe Dumnezeu să pomenească cate- 
goriile slujitoare ale Bisericii: episcopii ortodocşi, care în- 
vaţă drept cuvântul adevărului, preoțimea, diaconimea, ci- 
nul monahal. Fără slujirea acestora nu s-ar putea ţine Bise- 
rica şi nu s-ar putea exercita lucrarea mântuitoare a lui 
Hristos. Din oferirea reluată a jertfei lui Hristos Biserica ia 


i 
Fi: 
ii 
ii 
E i 
ji 
si 
1 e 
iu 
i 


0ade păgân devi: 29 iai 2 
eseuri per. ererntroes are 


ct ea seing led 
a te 








idea 


ca 





500 SPIRITUALITATE ŞI COMUNIUNE ÎN LITURGHIA ORTODOXĂ 


putere să se roage pentru existenţa ei înseşi. Ea există prin 
jertfa lui Hristos, care este înnoită mereu datorită existenţei 
preoţilor şi episcopilor. Dar există şi prin voinţa ei de a va- 
Jorifica în rugăciunile proprii puterea ce iradiază din jertfa 
mereu activă a lui Hristos. Viaţa Bisericii, ca mod al con- 
tinuării lucrării mântuitoare a Sfintei Treimi şi: a lui Hristos, 
se susține printr-un dialog al jertfei, ca formă a dragostei 
intre Dumnezeu şi comunitatea umană. 

Apoi preotul, folosind din nou expresia "incă aducem 
Ţie această slujbă (jertfă) cuvântătoare', îşi lărgeşte atenţia, 
declarând că o aduce 'pentru lumea locuită, pentru sfânta, 
sobornicească şi apostolească Biserică, pentru cei ce vie- 
țuiesc în curăție şi viaţă cinstită". 

Aceasta arată că şi rugăciunile de mai înainte ale preo- 
tului către Dumnezeu pentru pomenirea celor vii şi ador- 
miţi au avut la bază tot oferirea lui Hristos ca jertfă în Sfân- 
ta Liturghie. Ba, în continuare, preotul declară că aduce 
această 'jerifă cuvântătoare' şi pentru cârmuitorii ţării. Dar 
el specifică aici că această jertfă se aduce pentru "paşnica 
lor ocârmuire', cu scopul ca “în liniştea lor', adică în liniştea 
publică menţinută de ei, “şi noi viață pașnică şi netulburată 
să trăim, in toată evlavia şi curăția'”. Viaţa după voia lui 
Dumnezeu a credincioşilor este scopul pentru care Își oferă 
Hristos în Liturghie jertfa Sa Tatălui. 

În continuare, trecând la concret, preotul arată că aduce 
această 'jertfă cuvântătoare' și “pentru mântuirea şi iertarea 
păcatelor robilor lui Dumnezeu”(n.n.)" şi pomeneşte numele 
celor vii. Apoi: “Pentru iertarea păcatelor și odihna sufletelor 
adonmiților robilor lui Dumnezeu (n.n.) în loc luminat...“ 
repetând rugăciunea obişnuită pentru cei adormiţi. 

Toate acestea se spun de preot în şoaptă, în vreme ce 
se cântă Axionul, imnul de laudă închinat Maicii Domnului. 
Din Ea se intinde ca o undă, ca un omofor, rugăciunea, 
alăturată la rugăciunea preotului pentru cei pomeniţi. Apoi 
cu voce tare preotul cere lui Dumnezeu să pomenească 

întâi de toate pe arhiereul conducător al Bisericii locale şi 
să-i dea lungime de zile, cinstire, sănătate, ca să înveţe 
drept cuvântul adevărului. 

Credincioşii răspund “Pentru toţi şi pentru toate", cu- 
prinzând pe toţi cei pomeniţi de preot în jurul arhiereului. 
După liturghierul grec, cuvintele acestea le spune cu voce 
tare diaconul dinaintea uşilor împărăteşti, întregite astfel: 
"Și pe toți pe care ii are fiecare în cuget, pe toți şi pe toate. 

Preotul cere în acest timp în taină și el lui Dumnezeu să 
pomenească toate categoriile de credincioşi aflaţi în dife- 
rite situaţii. Rugăciunea aceasta o încheie cu cuvintele: "Și 
trimite peste noi toţi milele Tale'. Mila lui Dumnezeu este 
izvorul tuturor celor de trebuinţă pentru toţi. Pe toţi îi cu- 
prinde Biserica în rugăciunile sale; pentru toţi S-a jertfit 
Hristos şi-Şi prezintă necontenit jertfa Sa Tatălui din mijlo- 
cul comunităţilor liturgice, peste toţi întinde undele milei 
Lui, care însufleţeşte comunitatea făcând-o să exprime, ca 
răspuns al ei, voinţa ei ca toţi să se folosească de jertfa lui 
Hristos. Ea vrea ca mila lui Dumnezeu să se întindă peste 
toţi, căci pentru toţi S-a adus jertfă Fiul Său. 

Preotul încheie această rugăciune cu cererea câtre 
Dumnezeu, de a duce voinţa Lui de unire a tuturor în Bise- 
rica sobornicească, până la darul dat lor: să slăvească şi să 
cânte numele lui Dumnezeu cel în Treime cu o singură gură 
şi cu o singură inimă, ca un singur trup. Dumnezeu are un 
singur nume, deşi în EI sunt trei Persoane, sau acest nume 
e întreit. Credincioşii laudă şi cântă acest nume cu o sin- 
gură gură şi cu o singură inimă, ca un singur trup, deşi sunt 
şi ei mai multe persoane. Ei doresc să fie între ei o unitate 
care să se asemene prin iubire cu unitatea celor trei Per- 
soane dumnezeieşti. Aşa cum Dumnezeu, deşi intreit în 
Persoane, are un singur nume, la fel se cuvine să ajungem 
şi noi la o singură inimă şi la o singură gură, la o singură 
simţire, exprimată în aceleași cuvinte de laudă. Unitatea 
neconfundată a Treimii e modelul căruia trebuie să-i cores- 

pundă unitatea jieconluiat a credincioşilor, sau a Bise- 
ricii în care credincioşii sunt o unitate muitiplă. 

Dar din acest ecfonis al preotului mai tre Buie reținut şi 
faptul că preotul cere lui Dumnezeu puterea ca el și noi 
ceilalţi 'să slăvim şi să cântăm prea cinstitul şi de mare cu- 
viință numele Tău, al Tatălui şi al Fiului şi al Sfântului Duh". 
Unde se pomeneşte numele lui Dumnezeu, e de faţă Însuşi 
Dumnezeu. Orice rugăciune către Dumnezeu implică pre- 
zenţa lui Dumnezeu chiar în ea şi în cei ce o rostesc. Ser- 
ghie Bulgakov a pus în relief faptul că orice rugăciune se 
alimentează din chemarea numelui lui Dumnezeu. Într-un 
fel propriu el a remarcat că numele dat de om lui Dum- 
nezeu nu e un produs al omului, ci o simţire a energiei lui 
Dumnezeu în sine, care-l face pe om să dea acestei simţiri, 
sau Subiectului dumnezeiesc însuşi manifestat prin această 
energie, un nume cât mai adecvat ei. Prin aceasta omul 
înalţă cuvântul folosit ca nume pentru Dumnezeu peste 
înţelesul lui referitor la lucruri sau la acţiuni din lume: totuşi 
acest nume se foloseşte de numele date unor energii ale 
lucrurilor şi faptelor din lume, întrucât acestea au ca ultimă 
cauză, sau suport activ şi conştient al lor, pe Dumnezeu. Ca 
urmare, orice laudă a lui Dumnezeu, sau a unui nume al 
Lui, este o experienţă a lui Dumnezeu cel prezent şi lucră- 
tor prin toate lucrurile şi acţiunile din lume, dar fiind mai 
presus de toate şi cuprinzându-le pe toate. 

'O rugăciune, zice Bulgakov, devine rugăciune către 
Dumnezeu, sau îşi primeşte însemnătatea obiectivă a unirii 
omului cu Dumnezeu prin prezenţa dumnezeiască în rugă- 
ciunea însăşi, prin prezenţa transcendent-imanentă a nu- 
melui lui Dumnezeu în ea. Numele lui Dumnezeu este te- 
melia ontologică a rugăciunii, substanţa ei, puterea, îndrep- 
tăţirea ei'. Numele însuşi al lui Dumnezeu rostit sau gândit 
cu evlavie este rugăciunea concentrată. 'De aceea, în esen- 
ţa ei rugăciunea este numele lui Dumnezeu chemat de 
omul credincios. Dar cum numele lui Dumnezeu cuprinde 

in sine energia dumnezeiască, și prin aceasta Îl face pre- 
zent pe Dumnezeu, se poate spune practic, energetic, deşi 
cu multă aproximaţie, că numele lui Dumnezeu este Dum- 
nezeu însuşi. Mai exact, în ea e prezentă puterea lui Dum- 
nezeu, care nu e despărțită de fiinţa dumnezeiască, şi în 
acest sens e prezent Însuşi Dumnezeu”. Sau: "Totdeauna şi 
oriunde chemându-l pe Dumnezeu Îl numim, noi avem 
prezenţa Lui şi depinde de noi, de transparenţa sufletului 
nostru, să simţim această prezenţă'!18. 

Dumnezeu dă revelaţia prezenţei sau energiei Sale, iar 
omul simțind această prezenţă sau energie, îi dă un nume 
cât mai adecvat posibil, luând un cuvânt dintre cele referi- 
toare la energiile lucrurilor din lume, dar ridicându-l din 
semnificaţia proprie acestora ca energii ale lucrurilor de 
sine stătătoare. Numele lui Dumnezeu redă catafatic-apo- 
fatic prezenţa sau energia lui Dumnezeu drept cauză pre- 
zentă în toate şi susținătoare a tuturor, dar mai presus de 
cuvântul împrumutat de om din lume, aplicat lui Dum- 
nezeu, el devine transparent pentru Dumnezeu şi propriu 
Lui, fără să-L epuizeze pe Dumnezeu în tot adâncul miste- 
rios al Luil19. Dar Bulgakov distinge între numirile multiple 
date lui Dumnezeu ca numiri ale însuşirilor Lui şi 'numele 
propriu' al lui Dumnezeu. 

Cuvintele pe care le folosim pentru însuşirile lui Dum- 
nezeu, sau numirile Lui, ca: Bunul, Atotputernicul, Atotţii- 
torul etc. sunt sfinţite prin faptul că sunt folosite pentru 
Dumnezeu, dar îşi păstrează şi semnificaţia primită de la 
lucrurile create, lărgită însă la infinit. "Numele propriu' dat 
lui Dumnezeu face să apară pe primul plan misterul lui 
Dumnezeu, depăşind aproape total sensul lui imprumutat 
de la lucrurile din lume. Căci numele propriu se referă la 
Subiectul lui Dumnezeu, care nu are nimic înrudit cu lucru- 


118. Filosofia imena, Paris, YMCA-Press, 19535, p. 212,213. 
119. Op. cit., p. 180. 

rile create şi susținute de El. Numele acesta are cel mult o 
înrudire cu subiectul uman. Dar acesta este el însuşi un 
mister negrăit. | | TI 
'Deosebirea între numirile lui Dumnezeu (în sensul dat 
lor de Areopaditul) şi Numele lui Dumnezeu, ca atare, con- 
stă în aceea că în acelea persistă semnificaţia lor proprie, 
verbală, predicativă, pe când aici ea e cu totul înghițită de 
Nume, nu mai există decât ca Nume. În amândouă cazurile 
e prezent harul şi puterea dumnezeiască. Dar în primul caz 
avem numai Sfinţirea stihiilor prin har - anume cuvântul 
aşa zis sfinţit, asemănător apei sfinţite, pâinii sfinţite..., dar 
stihiile îşi păstrează firea lor... În al doilea caz, când avem 
ca Numele propriu al lui Dumnezeu Eul dumnezeiesc, firea | 
proprie a cuvântului, 'forma lui lăuntrică', sau semnificaţia | 
lui se evaporă. lehova este Numele lui Dumnezeu nu atât | 
pentru aceea că el inseamnă Ce! ce este, pentru că atribu- 
tul existenţei încă nu exprimă fiinţa lui Dumnezeu, acest 
atribut stând în rând cu alte atribute sau numiri. Acest cu- 
vânt ca Nume propriu al lui Dumnezeu face să se afle ex- 
clusiv prezenţa puterii dumnezeieşti'. "Când Domnul spune 
Eu sunt Cel ce sunt (lehova), semnificaţia proprie a cuvân- 
tului (Cel ce este) se topeşte, devine numai o formă ver- 
bală pentru folosul omenesc, devine un supracuvânt pen- 
tru limba omenească. Se poate spune că semnificaţia pro- 
prie a cuvântului Cel ce este nu mai este aceeaşi cu cea 
dinainte de alegerea lui pentru Numele lui Dumnezeu. 
După această alegere a lui (de către Dumnezeu) el a deve- 
nit o sticlă străvezie ce filtrează, dar nu reflectă"120. 
Observațiile lui Bulgakov se cer corelate cu noi preci- 
zări pentru a face mai evidentă deosebirea dintre Nume şi 
celelalte cuvinte folosite pentru indicarea lui Dumnezeu. 
Numele se dă numai omului şi lui Dumnezeu, în calitatea 
lor de persoane, capabile să folosească cuvântul. Numai 


120. Op. cit., p. 191-192. 

omul vorbeşte, pentru că numai el este persoană. Şi omul 
vorbeşte numai unui alt om, pentru că numai acela este 
persoană. Numai persoanele sunt capabile de dialog, pen- 
tru că numai ele îşi pot transmite gândul. Numai persoa- 
nele pot folosi cuvintele. Ele implică un adresant şi un 
adresat, ca persoane, pe când conţinutul cuvintelor este lu- 
mea obiectelor, şi gândurile, simţirile, faptele persoanelor, 
care în general sunt legate şi ele de obiecte. Toate suni 
comunicate de o persoană alteia și sunt primite de aceea. 
Inexistenţa unui destinatar face cuvântul, ca şi scrisoarea, 
imposibil. Cuvintele sunt comune, dar nu în sensul că sunt 
ale unui 'noi' care le spune în calitate de mulţime unificată 
într-un Singur subiect, ci în sensul unei adresări şi primiri 
reciproce. Când le rosteşte sau le cântă o mulţime credin- 
cioasă ca un 'noi“, acest 'noi' are totuşi un Tu care le pri- 
meşte, şi anume, pe Dumnezeu. 

Dar şi altfel se poate vedea că toate cuvintele ce-şi sunt 
adresate reciproc de persoanele umane au câ ultimă prove- 
nienţă şi ca suprem adresant și adresat pe Dumnezeu ca 
Persoană. Oamenii adresându-se şi primind reciproc cuvin- 
tele, arată că lucrurile, gândurile, simţirile şi faptele lor se 
cer exprimate ca unele ce sunt adresate de o persoană 
altora. Toate se cer nu posedate de un noi indistinct, ci 
reciproc comunicate şi primite de către persoane. Pe toate 
le dau continuu altuia şi le primesc de la alţii. Prin toate mă 
refer la alţii şi alţii se referă la mine. Prin toate mă dau pe 
mine însumi voluntar altora şi alţii mi se dau mie. Toată 
viaţa noastră e alcătuită din acte de continuă dăruire şi jert- 
fire reciprocă, unindu-ne prin aceasta şi mai mult, dar şi 
afirmându-ne unii pe alţii. Sunt dăruiri şi afirmări limitate. 

Dar eu aş vrea ca celălalt să-mi dea lucruri mai mari ca 
cele pe care mi le dă şi aş vrea să-l am în dăruirea de sine 
absolută. Dar văd că nu o poate face, şi în dăruirea de sine 
a lui nu am absolutul, nu am viaţa nelimitată şi veşnică. Aş 
vrea să văd lumea prelucrată de semenii mei în favoarea 

mea în mai mare măsură, sau chiar să simt că mi-o dau ca 
unii ce o produc. Dar văd că lucrurile esenţiale nu mi le dă 
semenul meu, ci ne sunt date și mie, şi lui. Mintea însăşi 
nu mi-o dau alţii, nu mi-am dat-o nici eu, ci constat că-mi 
este dată. Corespunzător cu aceasta, nici cuvintele nu le 
creăm din nimic, ci ele reprezintă exprimarea sensurilor 
găsite în lucrurile date nouă. 

Dar dacă lucrurile înseşi şi mintea care le descoperă 
sensurile nu ni le dăm unii altora de la noi înşine, ci noi ne 
dăm numai anumite prelucrări şi descoperiri ale lor, sunt 
silit să admit că e Cineva care ni le-a adresat nouă pentru 
a le recepta şi folosi, recunoscând existenţa lor ca neve- 
nind de la noi. Dacă lucrurile şi mintea noastră care le gân- 
deşte sunt făcute pentru toţi, pentru a ni le adresa și primi 
reciproc ca persoane, dar noi nu avem puterea să ni le 
adresăm decât în uşoare prelucrări de către noi, sunt silit 
să admit că tot o Persoană mi le dă, dând totodată fiinţă 
lumii şi mie. Persoana atotputernică poate să ne adreseze 
lumea şi cuvintele, ca autor al însăşi esenței sau existenţei 
lor, după ce ne-a făcut ca persoane capabile să le primim. 
Trebuie să fie o Persoană atotputernică, dăruitoare nelimi- 
tată a lumii, pe care a creat-o pentru a ne-o adresa nouă 
spre folosire şi a o ţine mereu ca destinată nouă în acest 
scop. Însuşi faptul că toate le putem exprima în cuvinte 
arată că ele ne sunt adresate nouă, întrucât suntem capa- 
bili să le primim şi să le repetăm. Căci numai Persoana su- 
premă poate adresa cuvinte ca întrupări ontologice şi so- 
nore originare. Numai Ea poate adresa cuvinte de la început 
şi numai unor persoane le pot fi adresate aceste cuvinte. 
Lumea e făcută astfel de o Persoană supremă pentru alte 
persoane create şi ele de Ea. 

Cu acea Persoană suntem în dialogul fundamental de la 
baza oricărui dialog interuman. Noi trebuie să cerem multe 
altora, dar ceea ce ne pot da, deci şi ceea ce le putem cere, 
e limitat; noi trebuie să mulţumim altora, dar mulţumirea 

adresată lor nu e o mulţumire pentru toate. Noi trebuie să-i 
lăudăm pe alţii pentru ceea ce au realizat pentru noi şi pen- 
tru alţii. Dar lauda adusă lor trebuie să fie măsurată cu prea 
puţinul pe care l-au putut face. 

Dar această pornire de a cere, de a mulţumi, de a lăuda 
prin cuvinte la modul absolut, nu poate fi fără rost. Noi 
vrem să primim totul şi să ne.dăruim total, în mod absolut. 
Pentru aceasta trebuie să fie un adresat absolut şi un adre- 
sant absolut care ne ridică şi pe noi la nivelul de parteneri 
ai săi, cu dorinţe absolute. Simţim că e cineva de la care 
vin toate, care le susţine pe toate şi căruia trebuie să-i mul- 
țumim pentru toate. 

lar Cel ce ni le dă toate, Cel căruia ii mulțumim pentru 
toate, Cel pe care-L lăudăm pentru toate, Cel care ni Se dă 
în deplinătatea atotputerniciei Lui şi Căruia | ne putem da 
în mod absolut, trebuie să fie persoană ca și noi, dar capa- 
bilă să ne dea totul şi de Care depindem total. El Se adre- 
sează prin toate omului, le poate crea şi susţine pe toate în 
acest scop. El e deci Persoana supremă, Eul suprem, cu- 
prinzător al tuturor, dar mai presus de toate. El ne poate 
face astfel parteneri ai Lui, deşi El e absolut, ca izvor origi- 
nar şi nesfârşit al tuturor, iar noi suntem creaţi. El este un 
Eu ca şi eul uman, înrudit dar deosebit de el. Eul uman se 
poate folosi de toate, se poate adresa lui Dumnezeu prin 
toate, putând să le cuprindă pe toate şi putând comunica 
prin toate cu Dumnezeu, dar nu le poate crea şi susţine. 
Deci Îl poate vedea prin toate pe Dumnezeu. 

Dar numele propriu al lui Dumnezeu indică în mod spe- 
cial pe Dumnezeu ca Subiectul conştient suprem, mai pre- 
sus de toate ce ni le dă, dar avându-le în Sine ca posibilităţi 
pe toate cele create şi pe care le-a putut şi le poate susţine 
la nesfârşit, având în Sine infinitatea din veci. În El sunt 
raţiunile tuturor, El însuşi fiind mai presus de toate raţiunile 
necreate şi create, cognoscibile şi cunoscătoare, aşa cum 
numele persoanei umane indică şi el eul uman conştient, 

necuprins nici de sine, nici de alte euri umane, ci numai de 
Eul dumnezeiesc, deşi eurile umane pot comunica între ele 
prin cuvinte. Eul uman poate simţi prezenţa Eului divin şi 
poate grăi la nesfârşit despre EI, dar nu-L poate cuprinde în 
întregime în veci şi nu-L poate exprima explicit prin nici un 
nume. Eul divin şi eul uman sunt într-o legătură dialogică, 
din bunăvoința Eului divin, spunându-şi multe, dar nepu- 
tându-se epuiza niciodată în cuvinte. Eul uman poate pro- 
duce la nesfârşit cuvinte, în tălmăcirea sensurilor ce i le co- 
munică Eul divin prin lumea creată, prin energiile Lui ne- 
“create, dar niciodată cuvintele lui nu vor fi suficiente pen- 
tru a-L cuprinde în întregime şi în mod propriu. 

Ca persoană adresată, mă aflu şi pot practica legătura 
dialogică cu Persoana supremă, originar adresantă, dar din 
bunăvoința Ei. Persoana supremă mi-a dat şi calitatea de a 
1 mă adresa. Dar eu mă adresez Ei numai după ce am fost 
creat, şi, prin aceasta, capabil de a fi şi adresant. Pentru că 
Persoana adresantă supremă şi originară vrea să fiu cu Ea 
într-un dialog în care să nu fiu numai adresat şi primitor, ci 
şi adresant, capabil de iniţiative chiar faţă de Persoana su- 
premă. Prin aceasta m-a înzestrat cu capacitatea creşterii 
voluntare, cu conştiinţa că pot cere şi primi de la Ea, pe 
linia celor date, şi mai multe şi mai înalte, că pot să înţeleg 
nu numai cuvintele întrupate ce mi le-a dat prin creaţie, ci 
şi altele mereu mai adânci, mereu mai bogate şi să O simt 
pe Ea însăşi, ca eu adresant şi adresat la infinit, în taina 
prezenţei Ei negrăite şi să-l exprim această simţire în lau- 
dele ce 1 le aduc. Numai în acest dialog în care sunt şi eu 
activ pot înainta în adâncimea nesfârşită a Persoanei su- 
preme, pe de o parte, dar pe de alta, nu mă confund în Ea. 

Rolul meu activ dar şi propriu în dialog cu Eul absolut 
se manifestă cu deosebire în rugăciune. Rugăciunea mă 
face deci persoană deplină, dar dependentă de Eul su- 
prem. Altfel, aş rămâne un obiect încărcat cu tot felul de 

podoabe, dar incapabil să mă ridic la rolul de partener ade- 
vărat al lui Dumnezeu, dar și dependent de El. 

„Dar pe linia celor spuse despre persoane ca reciproc 
adresante şi adresate, şi despre Dumnezeu ca supremă 
Persoană adresantă, Care Se lasă şi adresată, se poate 
merge un pas și mai departe în deosebirea persoanei, ca 
purtătoare de nume propriu, de obiectele care n-au decât 
numiri comune. 

Nu la întâmplare Își dă Dumnezeu ca nume către Moi- 
se: 'Eu sunt Cel ce sunt“, lăsând apoi oamenilor sarcina de 
a-L ridica peste înţelesul obişnuit al cuvântului general 
'este', de a-L scufunda în mister, cum zice Bulgakov. Numai 
persoana poate zice: "Eu sunt', pentru că numai ea este 
conştientă de existenţa ei; obiectele nu pot zice despre ele 
că sunt, pentru că nu pot nici vorbi. Şi de aceea ele nici nu 
sunt în modul mai deplin în care sunt persoanele. Şi toi de 
aceea persoanele conştiente, chiar dacă pot spune şi de- 
spre obiecte că sunt, pot spune şi că Je au, pe când despre 
orice altă persoană nu pot spune decât că este. Persoana 
este, obiectul e posedat. Obiectul n-are sens decât pentru 
faptul că e posedat de persoană. Persoanele manipulează 
conştient obiectele, obiectele nu pot manipula conştient 
persoane. Obiectele au un este manipulat fără voia lor, per- 
soanele nulZl. 

Simţirea propriei existenţe este un plus incomensurabil 
de existenţă. Existenţa care e simțită de ea însăşi are o 
acuitate, o putere de a se impune, e o existenţă de un grad 
negrăit superior. Ea e existenţă completă, o existenţă pro- 
priu-zisă. Ea poate zice de aceea şi eu. Între cuvântul sunt 
şi eu este o legătură organică. Între sensurile lor este o im- 
plicaţie reciprocă. Existenţa altei persoane e simțită de 
mine ca având aceeași acuitate, fiind şi pentru sine, ea 


121. Gânditori ca Gabriel Marcel, în Etre et avoir, şi Michel Sora, în 
Du dialogue interieur, au insistat asupra acestei deosebiri. 

având de aceea în sine o putere de presiune, fiind pentru 
mine o piedică activă, un zid activ, sau o putere de uşurare 
sau de sporire a existenţei mele. Existenţa altuia o simt cu 
mult mai acut când sunt în dialog de eu-tu cu acela. EI 
acţionează şi reacţionează conştient la existenţa mea. Noi 
manipulăm împreună obiectele, ni le dăruim prelucrate 
sau nu, sau vorbim despre ele în cuvinte. Obiectele capătă 
o importanţă cu mult mai mare când sunt manipulate de 
două persoane sau mai multe, când formează mediul de 
comunicare, de reciprocă dăruire şi primire între ele. Noi 
suntem, pe ele le avem. Între noi dialogăm despre ele, cu 
ele nu putem dialoga. Propriu-zis, eu nu mă folosesc de 
numele meu când vorbesc cu altul, ci spun eu. Celuilalt îi 
pot spune şi pe nume, dar nu mă dispensez niciodată de 
pronumele tu, ție, pe tine. De nume mă folosesc mult când 
vorbesc despre persoana a treia ca să o disting de altele. 
Când îţi vorbesc direct ţie, te-am distins prin însuşi acest 
fapt de celelalte persoane. Comunicarea mea cu tine e mai 
directă când îţi spun tu, ție, pe tine. 

În orice caz, chiar dacă îţi spun şi pe nume, nu mă pot 
dispensa de formele pronumelui la persoana a doua. Dacă 
nu-ți spun tu, îţi spun măcar dumneata, dumneavoastră. 
Existenţa mea independentă, în mine însumi o simt deplin 
când zic eu, iar pe a celuilalt, cu care vorbesc, când îi zic 
tu, dumneata, dumneavoastră. Numele e numai o substi- 
tuire, deci şi o întregire, care la început a indicat vreo cali- 
tate caracteristică a lui tu. Tu eşti Teodor (darul lui Dum- 
nezeu) ca eu sau tu independent. Prin eu, tu şi el aplicate 
persoanei, exprim existenţa trăită ca centru activ al per- 
soanei. Numele propriu substituie această trăire. Când per- 
soana e la distanţă, e necesar să o exprim prin nume. N-o 
mai pot identifica prin tu trăit aici. Dar altfel mă trăiesc pe 
mine zicând 'eu', decât pe tine. Când zic eu, trăiesc exis- 
tenţa ca a mea, care e deosebită de experienţa existenţei 
ca a ta. 

Vorbind la persoana întâi, Dumnezeu nu spune numai: 
numele Meu e: Cel! ce este', ci Eu sunt Cel ce sunt. Pe 
lângă aceasta, ar fi aproape un pleonasm dacă Dumnezeu 
n-ar vrea să Se distingă de om, care-şi zice: eu, sau eu sunt. 
Adăugând Dumnezeu cuvântul Cel ce, arată că EI este sin- 
gurul care există în mod desăvârşit şi cu adevărat. Prin 
însuşi pronumele eu pe care-l rosteşte cineva despre sine, 
spune că este; ajunge să spun eu, ca să arăt prin aceasta 
că sunt. Dar Dumnezeu spune despre Sine: Eu sunt Cel ce 
sunt, arătând că EI nu are numai conştiinţa că e existent 
printre alţii care sunt, ci că este prin excelenţă. Este unicul 
care este cu adevărat. Este existenţa originară a tuturor 
celor ce sunt, izvorul tuturor existenţelor. 

El a dat tuturor o existenţă incomparabil de redusă faţă 
de a Sa: obiectelor, o existenţă care nu are rostul decât de 
a fi posedată şi dăruită reciproc, fără ştirea şi voia lor, de 
către persoane; persoanelor le-a dat o existenţă cu mult 
mai reală, dar având nevoie de obiecte posedate şi dăruite 
între ele, pentru a se manifesta unele faţă de altele şi a-şi 
manifesta interesul lor reciproc, având nevoie să se comu- 
nice reciproc ele însele. Cu cât ceea ce îşi comunică e for- 
mat mai mult din obiecte, cu atât se folosesc mai mult de 
cuvinte. Mai mult, Dumnezeu le-a dat persoanelor toate lu- 
crurile pe care le-a creat ca obiecte de schimb între ele, ca 
şi cuvinte de descifrat. Dar persoanele create au obiectele 
ca daruri de la El, nu ca produse de ele. Dacă toate lucru- 
rile lumii ca obiecte pot fi ale noastre, dar în mod limitat, 
ele trebuie în mod total să fie ale unei Persoane supreme, 
prin însăşi fiinţa lor. Manifestându-ne prin ele dragostea 
între noi, sau comunicându-ne prin ele unii altora, ne mani- 
festăm şi ne comunicăm înlăuntrul dragostei lui Dumnezeu 
faţă de noi toţi, ne susţinem dragostea între noi din dragos- 
tea Lui. 

Cum a făcut Dumnezeu pe om ca persoană, un eu par- 
tener de dialog cu Sine, dându-i şi un nume? 

Ceea ce se întâmplă uneori între om şi un animal pe 
care și-l apropie sentimental, ne dă să înţelegem puţin 
această taină. Când un om îşi apropie un animal domestic 
şi îi dă prin aceasta şi un nume, acesta răspunde printr-o. 
manifestare a unei simţiri la chemarea, la mândâierea, la 
porunca stăpânului. Trezeşte în el un fel de jumătate de 
eu. Dar omul nu poate merge aşa de departe cu gradul 
afecțiunii şi puterii sale încât să facă să se ivească în ani- 
malul apropiat de el un eu propriu-zis. Nici nu poate da ani- 
malului puterea să-i zică şi el lui pe nume, cum Îi zice omul 
lui Dumnezeu, chiar dacă acest nume e un pronume, dat 
fiind misterul Subiectului dumnezeiesc, ca şi al subiectului 
uman. Dumnezeu a putut face aceasta prin 'suflarea' Du- 
hului Său atotputernic şi de supremă iubire, prin suflarea 
vieţii Sale în om, sau prin aşezarea omului într-o relaţie 
ontologică deosebită cu Sine. 

Dumnezeu făcându-ne pe fiecare persoană, un eu, ne-a 
pus într-o dependenţă dialogică nu numai între noi, ca eu 
şi tu, ci şi într-o dependenţă dialogică de Sine, ca Tu al nos- 
tru. Căci nu poate exista un eu decât ca adresant şi adresat 
al unui tu şi, în ultimă analiză, al lui Tu dumnezeiesc. Pen- 
tru a distinge pe fiecare tu al nostru, Dumnezeu a dat şi un 
nume fiecăruia dintre noi. 

Deci şi EI însuşi S-a făcut un Tu al nostru, Tu suprem al 
nostru. Deci S-a pus într-o legătură dialogică cu noi. Şi în 
calitatea Lui de adresant atotputernic și de adresat căruia 
ii cerem toate, ne-a dat şi ne dă toate lucrurile ca obiecte 
ale dialogului Lui cu noi, ca daruri ale Lui către noi, ca să] 
le întoarcem Lui. Dar ne-a dat şi ne dă şi alte multe energii 
superioare, necreate, ca să înălţăm viaţa noastră şi să um- 
plem lumea creată de un conţinut dumnezeiesc. El însuși, 
ca Tu, ne rămâne însă inexprimabil, arătându-Se şi prin 
aceasta ca un model al nostru sau pe noi, ca un chip al Lui. 
Numele se referă tocmai la acest subiect de la baza oricărei 
dăruiri şi a oricărui dialog, ca şi pronumele eu sau tu. 

Lui Îi putem da orice nume luat de la însuşirile din 
„lume, mai ales de Ia însușirile bune ale omului potenţate la 
maximum prin experienţa energiilor Lui necreate menite să 

înalțe calităţile lucrurilor şi ale oamenilor. Căci de la E! vin 
toate. Toate îşi au izvorul în EI, dar Lui însuşi Îi spunem în 
mod mai propriu Cel ce este. Însă nu putem folosi nici un 
nume, nici chiar pe Ce! ce este, dacă nu-l legăm de pronu- 
mele Tu, Ţie, pe Tine, prin care afirmăm misterul lui Dum- 
nezeu, cum tot prin aceste pronume afirmăm misterul nos- 
tru ca persoane, desigur însă înălțând misterul pronumelui 
dumnezeiesc infinit peste misterul pronumelui uman, ca 
mister de la care îşi are existenţa misterul uman. În aceste 
pronume: Tu, Ție, pe Tine, Îi simţim cel mai direct existen- 
ţa şi prezenţa Lui supremă, de care depind toate. 

Dar Dumnezeu nu e o singură Persoană, ci o Treime de 
Persoane. Corespunzător cu aceasta are şi trei nume, pe 
lângă cel unul, de Dumnezeu. În cazul oamenilor, numele 
fiecărei persoane se referă la un subiect care se arată ca 
altul în dialogul său cu alţii. În cazul lui Dumnezeu,de ase- 
menea numele fiecărei Persoane se referă la un subiect 
care o arată ca fiind alta în dialogul dintre EI şi noi. Dar în- 
trucât subiectele divine nu sunt subiecte parţializate în mo- 
durile de bună lucrare a lor, ci fiecare are în Sine toate mo- 
durile bune posibile, ele nu se pot distinge prin nume care 
exprimă vreo parţializare, ci prin nume care arată pe fie- 
care în relaţie cu celelalte şi ca având în Sine infinita bună- 

tate şi viaţă, dar una manifestându-le ca Tată suprem, alta 
ca Fiu suprem al Tatălui suprem şi Duhul Sfânt, ca Duhul 
de viaţă dătător suprem. Fiecare le implică pe celelalte, 
prin fiecare vedem pe celelalte. Una e Tatăl prin excelenţă, 
dar nu putem cugeta la E! ca Tată fără să-L cugetăm pe Fiul. 
Nu putem fi în legătură cu EI ca Tată dacă nu suntem în le- 
gătură cu Fiul Lui. Totuşi acest nume Îl distinge pe Tatăl de 
orice persoană umană şi divină. Altă persoană e Fiul prin 
excelenţă. Acest nume Îl distinge de orice persoană umană 

şi divină, dar nu putem cugeta la Fiul fără să cugetăm la 
Tatăl, nu putem fi în legătură cu EI, fără să fim în legătură 
cu Tatăl. Duhul Sfânt e, la fel, numele unei Persoane deo- 
sebite de orice persoană umană sau divină. Dar nu putem 
cugeta la Duhul Sfânt fără să cugetăm la Tatăl şi la Fiul. Şi 
avându-L pe El, ne aflăm în legătură cu Tatăl şi cu Fiul. 
Oamenii nu se disting de toţi prin unul sau altul din numele 
lor, ci numai faţă de câţiva. Persoanele dumnezeieşti se dis- 
ting nu numai între Ele, ci faţă de orice altă persoană prin 
aceste nume. Omul nu se distinge prin numele propriu de 
toate persoanele. Pe lângă aceea, numele nu face decât să-l 
distingă de alte persoane, dar nu îl şi caracterizează. Însă 
numele de Tatăl, Fiul şi Sfântul Duh nu numai disting Per- 
soanele divine de toate persoanele, ci Le arată caracterul 
unic. De la Tatăl vine toată părinţimea, de la Fiul, toată 
fiimea. Când spunem Tatăl, sau Fiul, sau Duhul Sfânt, ştim 
că nu numim decât pe unicul Tată prin excelenţă, pe unicul 
Fiu prin excelenţă şi pe unicul Duh, şi pe toate, ca Unic 
Dumnezeu. De aceea preotul poate spune: 'Și ne dă nouă 
cu O gură și cu o inimă a slăvi şi a cânta preacinstitul şi de 
mare cuviință numele Tău: al Tatălui şi al Fiului și al Sfân- 
tului Duh, acum și pururea şi în vecii vecilor. Amin". Persoa- 
nele purtătoare ale acestor nume ne vor procura ferici- 
rea supremă, pentru că Una sunt: Tatăl nostru Cel fără 
scădere, Fiul Lui -— Fratele nostru desăvârșit, şi Duhul Sfânt 
— Duhul curăţitor al nostru de orice egoism păcătos şi unifi- 
cator al nostru prin dragoste cu Tatăl şi cu Fiul şi între noi 
înşine. Şi această fericire ne-o vor da în vecii vecilor, pen- 
tru că existând în veci au putinţă să ne fericească în veci. 
Ele ne vor da fericirea unităţii cu Ele şi între noi toţi în Îm- 
părăţia Sfintei Treimi sau a dragostei veşnice. De aceea Le 
slăvim de pe acum cu o gură şi cu o inimă, simțind de 
acum unitatea pe care Ele au început să o înfăptuiască 
între noi ca un singur Dumnezeu. Dar această fericire ni se 
va da prin mila Mântuitorului Hristos. De aceea preotul, 

continuând cererea, se adresează credincioşilor zicând în 
„vreme ce-i binecuvintează cu semnul crucii, ca cea prin 
„care Hristos ne-a mântuit: 'Și să fie milele Marelui Dum- 
nezeu şi Mântuitorului nostru lisus Hristos cu voi, cu toți. 
A cerut mila lui Dumnezeu sau s-a vestit în ectenia de după 
citirea Sfintei Evanghelii, prin care Hristos a arătat cât e de 
milostiv cu noi, o cere şi o aminteşte şi acum, când prin 
prefacerea pâinii şi vinului în Trupul şi Sângele Celui jertfit 
pentru a ni Se da nouă, ne-a arătat şi mai mult cât e de 
milostiv. Se cere sau se aminteşte cu mai multă siguranţă 
mila Celui ce a arătat că e dispus să dea ce se cere. Dar 
Fiul lui Dumnezeu cel întrupat a arătat că vrea să ne dea 
până şi viaţa Sa ca să ne mântuiască. De aceea se cere şi 
se anunţă în mod sigur (cum se spune în textul grec) mila 
Fiului celui întrupat, Care S-a jertfit pentru noi. Se anunţă 
sau se dorește celor prezenţi mila Celui ce a arătat prin 
prefacerea pâinii şi vinului în Trupul şi Sângele Său că e la 
dispoziţia lor, ca să Se unească cu ei şi să-i ducă prin aceas- 
ta la învierea la care Se află EI cu trupul Său. Fiul a luat prin 
întrupare un nume nou, nume de Mântuitor: lisus Hristos. 
Acest nume nou va fi scris pe cetatea noului lerusalim, al 
Împărăției celor mântuiţi şi uniţi cu Sfânta Treime (Apoc. 3, 
12). În acest nume ne vom mântui noi. Mila Lui, care se va 
arăta şi în faptul că ni se va da prin împărtășanie, e 
anunţată, sau dorită credincioşilor. - | 
Prin rugăciunile făcute după prefacerea darurilor, preo- 
tul a cerut mila lui Dumnezeu pentru diferitele categorii de 
oameni, pe baza jertfei oferite în Liturghia prezentă pentru 
şi de Fiul Său. Acum cere ca toţi la un loc să aibă parte de 
mila lui Dumnezeu, dar prin cei din biserică şi deci în pri- 
mul rând pe seama lor; cere ca milele lui Dumnezeu de 
toate felurile să se întindă peste toţi. Toţi slăvesc pe Dum- 
nezeu ca un singur trup; peste toţi să vină milele lui Dum- 
nezeu ca peste un singur trup. Milele acestea s-au arătat 
disponibile prin jertfa lui Hristos. De aceea jertfa Lui e o 

jertfă a milei. lar prin mila Lui venită din jertfa Sa pentru 
toţi, vrea să-i aducă pe toţi la unitate multipersonală ase- 
menea Sfintei Treimi. Căci lipsa unităţii e producătoare de 
suferinţă, pentru că ea e produsul păcatului, al mândriei, al 
lăcomiei, al neînțelegerilor. 

Mântuirea e una cu aducerea lor la unitate, şi forţa prin 
care vrea să-i aducă Dumnezeu la unitate e mila Lui pentru 
toţi, manifestată în jertfa Lui pentru toţi. Nu se poate în- 
ţelege jertfa lui Hristos fără mila Lui. Permanenţa stării Lui 
de jertfă în faţa Tatălui e o permanenţă a milei Lui, care 
ţine în această dispoziţie de milă şi pe Tatăl şi vine în su- 
flete prin Sfântul Duh. Viaţa sănătoasă a omenirii se mă- 
soară cu unitatea ei. lar sănătatea şi unitatea ei nu se poate 
reface şi susţine fără jertfa din mila Sfintei Treimi, menită 
să sădească și în ei mila unora pentru alţii şi dispoziţia de 
jertfă122, 

Prin jertfa de pe Golgota ni S-a făcut lisus Hristos Mân- 
tuitor în general. Prin oferirea jertfei Sale Tatălui în Litur- 
ghia prezentă, este Mântuitor celor de faţă. Numai aici lisus 
Hristos este numit în Liturghie: 'Mântuitorul' şi 'Marele Dum- 
nezeu'. E momentul să se spună acum aceasta, pentru că 
prin starea de jertfă în care lisus Hristos Se află pe altar se 
arată că e Mântuitor prin excelenţă. Dar starea aceasta de 
jertfă smerită și generoasă pe altar nu se opune faptului că 
e totodată Dumnezeu, ba chiar "Marele Dumnezeu', cu 
nimic mai mic decât Dumnezeu, deşi e întrupat şi jertfit. Ba 
chiar aceasta este condiţia ca să ne fie 'Mântuitorul' prin 
jertfa Sa ca om. Ca Dumnezeu neintrupat nu ni S-ar fi făcut 
Mântuitor şi nu L-am fi cunoscut cu adevărat ca "Marele 
Dumnezeu'. Prin jertfa Sa s-a arătat mărirea Lui dum- 
nezeiască adevărată, prin care ne-a putut mântui. Un dum- 


122. In Levit., PG XII, col. 749, Origen vorbeşte chiar de un plâns 
al lui Hristos pentru toţi până se vor mântui toţi. Dar aici se arată poate 
ideea lui că Fiul e mai mic ca Tatăl. De aceea nu vede poate decât starea 
de chenoză continuă a lui Hristos, nu şi pe cea de slavă. 

nezeu care nu ne poate mântui, care nu poate face ca oa- 
„_menii să nu apară şi să dispară succesiv cu totul, nu e 
mare, ba nici măcar Dumnezeu. 

Am văzut că Tatăl, Fiul şi Duhul Sfânt sunt numele cele 
mai proprii ale Persoanelor treimice, care Se disting de 
toate persoanele create, ca şi între Ele, dar și indică sensul 
propriu şi unic al Fiecăreia. 

Dar Fiul n-a rămas numai Fiu înlăuntrul Treimii. El S-a 
făcut şi Iisus Hristos și Mântuitorul prin întruparea, jertfa și 
învierea Sa. Sunt două nume care exprimă relaţia Lui deo- 
sebită cu oamenii. El S-a făcut om, dar Şi-a păstrat unici- 
tatea întrucât a rămas şi "Marele Dumnezeu'. E] e un nume 
unic. Luându-Şi numele de lisus Hristos, Şi-a luat un nume 
asemenea oamenilor. Dar acest nume este numai al Lui în 
toată omenirea, nu-l găsim repetat la alţi oameni. Căci 
însuşi acest nume tradus în românește înseamnă Mântuli- 
torul, Mesia, sau Mântuitorul cel uns ca Împărat veșnic. Nu- 
mai în El ne mântuim şi avem viaţă eternă, ca moștenitori 
ai Împărăției cereşti. "Întru nimeni altul nu este mântuirea. 
Căci nu este sub cer nici un alt nume, dat între oameni, în 
care trebuie să ne mântuim noi" (Fapte 4, 12). Numai prin 
El s-a arătat mila și se va arăta veşnic mila lui Dumnezeu 
față de oameni. 

"Potrivit lui Pavel, numele lisus e nu numai un nume 
peste toate numele; El este Numele peste orice nume. Nu 
e numai una din căile spre Dumnezeu, unul din numele în 
care ne mântuim. Este identic cu mântuirea. lisus şi viaţa ce 
ne-a dat-o EI este una. El și Dumnezeu au acelaşi nume'125. 

Episcopul ortodox Kallistos Ware a adunat într-o carte 
multe texte din scrierile Părinților duhovniceşti despre pu- 
terea numelui lui lisus firistos. Dăm două din ele: "Numele 
Fiului lui Dumnezeu este mărginit şi nemărginit; El poartă 


123. Robert T. Osborn, “What is a Name?', în St. Vladimir's Semi- 
nary Quarterly, 1968, vol. 12, nr. 2,p. 81. 

lumea întreagă" (Parabola LX, 14). Varsanufie din Gaza spune: 
'Loveşte pe vrăjmaşii tăi cu numele lui lisus, căci nu e altă 
putere mai mare în cer şi pe pământ. Însuşi K. Ware zice: 
“Puterea şi mărirea lui Dumnezeu sunt prezente şi active în 
numele Lui. Numele lui Dumnezeu este Dumnezeirea pre- 
zentă. În momentul în care cineva cheamă cu atenţie şi cu 
convingere numele lui Dumnezeu, el şi intră în prezenţa Lui, 
se deschide pentru puterea Lui'124. 

De aceea, din cele mai vechi timpuri s-a născut în Bi- 
serica din Răsărit obișnuinţa rugăciunii: "Doamne lisuse 
Hristoase, Fiul lui Dumnezeu, miluieşte-mă pe mine, păcă- 
tosul'. Poate că acest cuvânt al preotului din Liturghie se 
referă la această rugăciune. Şi poate că și credincioșii 
auzind acest cuvânt, spuneau în cugetul lor această rugă- 
ciune. lar în Biserica primară se indica Hristos prin: "lisus 
Hristos, Fiul lui Dumnezeu, Mântuitorul" (îx9%c). 

__Conştient de mila adâncă faţă de oameni, ce stă la ba- 
za jertfei oferite acum de Hristos Tatălui, preotul doreşte ca 
această milă mântuitoare a lui Nristos, care nu se poate să 
nu fie şi a Tatălui, să se reverse peste toţi. De aceea şi la 
cererile ecteniei ce urmează, poporul răspunde cu: 'Doam- 
ne, miluieşte". | 

Dar mai întâi credincioşii răspund, la dorinţa preotului 
ca milele lui Dumnezeu să fie cu toţi, cu cuvintele: "Și cu 
duhul tău'. | 

Preotul uneori se află în dialogul rugăciunii cu Dum- 
nezeu vorbind la singular, însă foarte rar. Dar şi atunci nu 
se ştie singur, ci împreună cu comunitatea. De aceea de 
multe ori alternează singularul cu pluralul. Dar de cele mai 
multe ori se adresează lui Dumnezeu cu 'noi', arătând că 


124. Die Macht des Names. Das Jesus-Gebet in der modernen Spi- 
ritualităt. Traducere din engleză, în K. Ware- E. Jungklausen, Einfiihrung 
zum Herzensgebet, Herder, 1982, p. 14, 36. 

vorbeşte î în numele tuturor credincioşilor din biserică, pen- 
tru toţi. 

„_. - Deci în dialogul său cu Dumnezeu îşi extinde atenţia la 
ei. Dar alteori e în dialog cu credincioşii, ca aici: Şi să fie 
milele marelui Dumnezeu... Cu voi, cu toți". lar credincioşii 
răspund: "Și cu duhul tău“. În acest caz, dialogul preotului 
cu comunitatea Îl include şi pe Dumnezeu. Totdeauna dia- 
logul ţine legate toate trei părţile: Dumnezeu, preotul, co- 
munitatea. Niciodată nu lipseşte indreptarea atenţiei preo- 
tului la Dumnezeu, dar nici la comunitate. Dialogul e tot- 
deauna între trei. Dumnezeu, chiar dacă deţine poziţia de 
EI, este deasupra, este izvorul puterii, al milei. Rugăciunea 
se îndreaptă spre EI, iar comunitatea, chiar când deţine lo- 
cul al treilea, e obiectul principal al grijii preotului şi a lui 
Dumnezeu. lar preotul e la mijloc, între Dumnezeu şi co- 
munitate, ca factori principali. EI e slujitorul lui Dumnezeu 
într-un fel, şi al comunităţii în alt fel. Dar el este de cele mai 
multe ori adresantul, fie singur, fie cu comunitatea, iar 
Dumnezeu, adresatul. Dar este adresant din responsabili- 
tate pentru comunitate. 

Acum se acoperă uşile împărăteşti cu perdeaua, cum s-au 
acoperit şi după 'Să mulțumim Domnului", indicându-se 
taina neînţeleasă a prezenţei Trupului şi Sângelui Domnului 
pe Sfânta Masă, cum s-a arătat atunci în taina prefacerii. 

Apoi se trece la ectenia prin care preotul cere lui Dum- 
nezeu cele trebuitoare pentru pregătirea celor ce se vor 
împărtăşi, dar şi pentru diferite daruri specificate pe seama 
celor ce nu se vor împărtăşi. La toate aceste cereri, poporul 
adaugă de la el: 'Doamne, miluiește'. 

În prima cerere, după ce se anunţă împlinirea datoriei 
de a fi pomenit pe toţi sfinţii, spre slăvirea lor prin prefa- 
cerea darurilor, comunitatea este îndemnată de diacon, iar 
dacă nu este diacon, de preot, să se roage iarăşi Domnului 
cu pace. Desigur e o pace de alt nivel cea care e cerută 
acum. E pacea celor ce stau în faţa Domnului cel jertfit. 

Apoi € îndemnată să se roage împreună cu preotul şi cu 
diaconul 'pentru cinstitele daruri ce s-au adus și s-au sfin- 
țit'. Întâi s-au oferit lui Dumnezeu, apoi s-au sfinţit, adică au 
fost prefăcute în Trupul şi Sângele Domnului. E o cerere ca 
darurile prefăcute să fie de folos celor ce se vor împărtăşi 
sau nu de ele. 

_Înatreia cerere, constatându-se că Duiiinezaui a primit 
darurile noastre în cel mai presus de ceruri și înţelegătorul 
Său jertfelnic întru miros de bună mireasmă duhovniceas- 
că', | se cere să li se trimită în schimbul lor, prefăcute în 
Trupul și Sângele Domnului, 'Dumnezeiescul har şi darul 
Sfântului. Duh". Sfânta Masă pe care s-au prefăcut darurile 
e chipul văzut al jertfelnicului cel mai presus de ceruri. 
Chiar în momentul în care darurile. au fost Prinite în ace! 
jertfelnic, ele au fost prefăcute. i 

Acest 'jertfelnic înţelegător' nu e altul decât Hristos. EI 
e și Arhiereul, şi Jertfa, și Altarul, "EI este Altarul, El este tă- 
mâia și Arhiereul'. De asemenea 'El este sângele spre ier- 
tarea păcatelor', spune Sfântul Chirii din Alexandria!25. El 
e văzut de acesta închipuit de acoperământul Împăcării, 
așezat peste sicriul legii din Sfânta Sfintelor, care era stră- 
juit de câțe un heruvim de o parte şi de alta. De deasupra 
acestui altar grăia Dumnezeu lui Moise și Se făcea cunos- 
cut (leş. 25, 17-22). În Hristos s-a împlinit chipul. El este 
adevăratul altar, sau acoperământ pe care Se aduce El 
însuși, şi Arhiereul și Jertfa de bună mireasmă adusă Ta- 
tălui. De aceea Sfântul Apostol Pavel şi Sfântul Evanghelist 
loan aplicând la Hristos cuvântul “altarul împăcării" sau 'al- 
tarul ispăşirii' (îAaorhpov) din Vechiul Testament, Îl numesc 
totodată jertfă și ispăşitor. Pentru ei jertfa şi altarul sunt în 
Hristos unul şi aceiaşi lucru. Înțelegerea aceasta a lui Hris- 
tos de către cei doi Apostoli, ca Arhiereu, ca Jertfă şi Altar, 
o reia Sfântul Chirii din Alexandria, zicând: "Iar noi spunem 


125. Închinare în Duh şi Adevăr, cartea IX, PG cit. 

că Ispășitorul (acoperământul împăcării — iiasTnpiov), 
„dacă e înțeles duhovnicește, este Cel ce S-a făcut pentru 
noi om. "Pe El L-a pus Dumnezeu înainte ispăşire pentru 
„credinţa în sângele Lui, spre arătarea dreptăţii Lui' (Rom. 3, 

25), cum spune Pavel. Dar şi loan, prea înțeleptul ucenic, 
ne scrie: 'Copilaşilor, vă scriu acestea, ca să nu păcătuliţi; şi 
de va păcătui cineva, avem rugător la Tatăl pe lisus Hristos, 
„Care este ispășire nu numai pentru păcatele noastre, ci și 
pentru ale intregii lumi" (| ioan 2, 1-2). Căci prin El este is- 
păşirea și toată rugăciunea și cererea celor bune. "Căci 
până acum, zice, n-aţi cerut nimic întru numele Meu; cereţi 
și vi se va da vouă" (loan 16, 4)'126, 

“Tar că în Hristos care e sus, în faţa Tatălui, ca Arhiereu, 
ca Jertfă şi Altar, sunt şi darurile noastre, sau noi înșine, şi 
că la înălţimea la care e urcat El ca om prin jertfă, o dată 
ce e și Dumnezeu, ne urcă și pe noi, o spune Sfântul Chiril 
din Alexandria în continuare astfel: "Deci El este Ispășitorul. 
Căci prin El ne este îndurător Tatăl și în El ajunge la ţintă 
rugăciunea și prin El ne apropiem de Tatăl, nefiind primiţi 
altfel. De aceea zice: 'Nimeni nu vine la Tatăl decât prin 
Mine' (loan 14, 6)'127. De aceea, deși ca noi S-a făcut Cu- 
vântul, Unul Născut al lui Dumnezeu, coborându-Se pe Sine 
la omenitate, prin golire (chenoză), şi la putinţa împărtăşirii 
noastre de EI, e totuşi propriu Lui prin fire să fie şi în slava 
dumnezeiască şi să Se afle pe înălțimile mai presus de 
zidire, cum era și înainte de trup. De aceea stau Heruvimii 
împrejurul Ispăşitorului (altar, jertfă, Arhiereu-Hristos). Îl 
acoperă cu aripile lor şi sunt întorşi spre E! şi-şi ţin faţa aţin- 
tită la El. lar dovada clară că stau de strajă e că stau de-a 
dreapta şi de-a stânga. Iar faptul că Heruvimii privesc puru- 
rea spre Ispăşitorul arată încordarea și nesăturarea Puteri- 
lor de sus de a privi pe Dumnezeu. 


126. Op. cit., cartea LX, PG cit. 
127. Op. cit., cartea LX, PG cit. . 

Cu cât e mai înalt ca Dumnezeu, cu atât e mai uimi- 
toare, mai înaltă jertfa Lui pentru noi şi valoarea ce ne-o 
acordă nouă. NE | 

Dar starea de jertfă în faţa Tatălui pentru noi arată o 
relaţie nouă, extrem de intimă a lui Hristos ca om cu Tatăl, 
ca şi a Lui ca Dumnezeu cu noi. E o supremă relaţie a 
iubirii şi o cinstire a Lui de către Tatăl şi ca om. De aceea 
se poate spune că Altarul de sus e rezemat de Tatăl, că jert- 
fa lui Hristos Îl pătrunde cu mireasma ei pe Tatăl. Jertfel- 
nicul înţelegător e "locul" spiritual în faţa Tatălui, e sânul 
Tatălui ceresc. În intimitatea Lui a fost primită umanitatea 
jertfită a Fiului; sau scufundându-Se Fiul în sânul iubitor al 
Tatălui Şi-a jertfit umanitatea Sa. Când mă jerifesc cuiva, 
găsesc în el ca o masă pe care aşez această jertfă, din care 
işi hrăneşte bucuria, dar şi mila, cel ce o primeşte. Masa 
aceasta în cel căruia mă jertfesc este personală. Deşi este 
persoana celuilalt, totuşi nu este în afară de mine. Cel 
căruia mă jertfesc este altul decât mine, dar în starea mea 
de jertfă se înfăptuieşte unirea între el şi mine. În acea jert- 
fă ne întâlnim amândoi: eu, ca cel ce mă aduc, şi el, ca cel 
ce mă primeşte. Dar cu noi unim şi pe cei pentru care mă 
aduc jertfă. Fiul şi Tatăl S-au făcut prin jertfa Fiului '"Dum- 
nezeul nostru'. Ne-au devenit un Dumnezeu intim. 

Unde e jertfa lui Hristos nu e numai Hristos, nici numai 
Tatăl, sau numai Duhul Sfânt, ci sunt toţi trei. Ca să folosim 
o imagine, e plânsul Fiului jertfit ca om pentru noi, la sânul 
Tatălui. E intrarea cea mai deplină a umanităţii asumate de 
Fiul în intimitatea Tatălui prin jertfă. E Fratele nostru care 
plânge pentru noi la sânul Tatălui. Până nu a fost jertfită 
umanitatea asumată de Fiul, nu era deplin străbătută de 
dumnezeire, pentru că nu Se dăruise Tatălui în mod desă- 
vârşit. Dar Fiul întrupat şi jertfit ne reprezintă pe noi. El 
intră pătimind şi jertfindu-Se la Tatăl pentru noi. EI intră 
prin milă la Cel ce e milă. lar în jertfa Lui e şi jertfa noas- 
tră, reprezentată prin darurile noastre. Mila Lui pentru noi, 

care-L face să Se jertfească, şi mila Tatălui faţă de El ca om 
şi faţă de noi se unesc. Umanitatea lui Hristos ridicată la 
Tatăl în stare jertfită Îl înduioşează pe Tatăl pentru noi. 
Duioşia aceasta se revarsă peste umanitatea lui Hristos şi 
peste noi prin Duhul Tatălui. Sfântul Apostol Pavel spune: 
'Că prin EI (prin Hristos) avem şi unii şi alţii apropierea 
către Tatăl, într-un Duh' (Ef. 2, 18). Sfântul Chiril din Ale- 
xandria a dezvoltat pe larg ideea din acest loc, a Sfântului 
Apostol Pavel, că la Tatăl nu avem intrare decât prin jertfa 
Fiului, la care asociem şi jertfa noastră. În felul acesta jert- 
fa lui Hristos înfăptuieşte nu numai întâlnirea lui Hristos cu 
Tatăl, ci şi a noastră: "Căci Hristos S-a jertfit din pricina şi 
în favoarea noastră şi S-a suit ca un Miei pe jertfelnic (altar) 
spre miros de bună mireasmă lui Dumnezeu şi Tatăl'128. 
“Aşadar în Hristos câştigăm putinţa de a veni în faţa lui 
Dumnezeu. Căci ne învredniceşte de acum de privirea Lui, 
ca unii ce suntem sfinţiţi' (adică jertfiţi)!29. "in Hristos am 
dobândit apropierea şi îndrăzneala spre intrarea în Sfânta 
Sfintelor, precum ne-a spus înțeleptul Pavel... Căci în El am 
ajuns în faţa Tatălui'150. "Deci în mod necesar urcă lisus 
împreună cu noi (pe dumnezeiescul Altar). Căci de Tatăl ne 
apropiem, cum am spus, prin Fiul şi El este Mijlocitorul, 
Care ne unește cu Sine și ne urcă pe înălțimile cele mai 
presus de fire'!5l. Fiul este jertfă şi jertfelnic. Dar este 
amândouă acestea în faţa Tatălui. La această înălţime urcă 
umanitatea noastră. Dacă noi urcăm la Tatăl cu jertfa noas- 
tră unită cu jertfa lui Hristos, nu se poate dilua realitatea 
prefacerii euharistice sau a prezenţei Sângelui şi Trupului 
lui Hristos în Euharistie. | 
Arhiepiscopul rus Alexei şi un alt teolog rus, Vitalie Bo- 
rOvoi, îşi însuşesc teoria lui Bulgakov că prefacerea pâinii 


128. Op. cit., cartea XIII, PG cit. 
129. Op. cit., cartea XVII, PG cit. 
130. Op. cit., cartea X, PO cit. 
131. Op. cit., cartea X, PQ cit. 

şi vinului în Trupul şi Sângele lui Hristos înseamnă numai o . 
legătură a pâinii şi vinului cu Trupul şi Sângele Lui în aşa 
fel că cel ce mănâncă pâinea şi vinul transcende (urcă) în 
mod sigur la Trupul și Sângele Lui. S. Bulgakov zice: 'Prefa- 
cerea înseamnă nu o prefacere a unei materii în alta în 
cadrul lumii fizice, ci unirea a două lumi, a două domenii 
ale existenţei, care sunt metafizic despărțite una de alta. 
Prefacerea în acest sens nu poate fi obiect al sesizării prin 
simţuri, care se referă la lumea aceasta. De aceea această 
prefacere, care pentru ochii trupului e cu totul nevăzută și 
pentru simţirea trupească inaccesibilă, nu poate fi decât 
obiect al credinţei'152. 

Bulgakov înțelege 'prefacerea' numai ca o prefacere a 
folosirii pâinii şi vinului ca mijloace de transcendere (de 
trecere, de urcare) spre Trupul și Sângele lui Hristos, ca o 
“transvaloare'. Dar socotim că e de cugetat că Trupul şi 
Sângele lui Hristos pătrund așa de mult prin Duhul din ele 
în pâinea şi vinul euharistic, încât devin temelia şi conţi- 
nutul lor nevăzut. Dacă transcenderea de la ele la Trupul şi 
Sângele lui Hristos se face în mod necesar, nu se poate ca 
acelea să nu aibă un efect transformator asupra pâinii şi 
vinului, deși nu fizic sau chimic. Dacă apa sfinţită are o pu- 
tere în ea mai presus de fire, deşi rămâne fizic şi chimic 
aceeași apă, cu atât mai mult se întâmplă aceasta cu pâi- 
nea şi vinul euharistic. Nu e în ele numai o putere a Tru- 
pului şi Sângelui lui Hristos (sau a Duhului din ele, cum zice 
Arhiepiscopul Alexei, conform calvinismului), ci însuşi 
Trupul și Sângele lui Hristos, Care în acest sens le-a prefăcut. 

lar prefacerea aceasta are loc în planul nevăzut și în 
mod nevăzut și neînțeles. La suprafaţă prezenţa trupului de 
lumină şi de foc a Cuvântului în care s-a prefăcut funda- 
mentul ontologic al pâinii, rămâne acoperită de chipul pâi- 


132. S. Bulgakov, Dogma euharistică”, în rev. rus. Puţj, XX, 1930, 
„p. 3-46, la V. Borovoi, Das Opfer Christi und das Opfer der Christen, p. 136. 

nii, solidar cu lumea aceasta. Dar pâinea și vinul nu rămân 
în afară de influenţa prezenţei Trupului şi Sângelui lui 
Hristos. Ele nu pot fi considerate ca simplă pâine şi vin. Ele 
nu mai au fundamentul lor independent, în ele însele. 
Pâinea şi-a regăsit în trupul de lumină al lui Hristos funda- 
mentul ei, aşa cum în viaţa viitoare fundamentele tuturor 
se vor afla în trupul Lui transfigurat şi străluminat. Raţiunile 
creaturilor pornite din Rațiunea supremă se scufundă din 
nou în Ea, cum spune Sfântul Maxim Mărturisitorul (Ambi- 
qua, cap. 7)155. Luând în noi chipurile de pâine şi de vin, 
luăm în noi Trupul şi Sângele lui Hristos, în care ele şi-au 
găsit fundamentul lor. Acest fapt anticipează impărtăşirea 
noastră cu Hristos prin toate în veacul viitor, când raţiunile 
tuturor se vor uni cu modelele lor aflate în Logosul dum- 
nezeiesc şi în trupul Lui, deci cu El însuşi. Puterea dumne- 
zeiască lucrătoare a Duhului Sfânt din trupul Lui este atât 
de mare, că trupul lui Hristos nu are nevoie să asimileze ca 
hrană pâinea și vinul ca să le prefacă, ci le încorporează 
dintr-odată în Trupul şi Sângele Lui, sau face ca Trupul şi 
Sângele Lui să se extindă în ele, să nu mai rămână din ele, 
distincte de EI, decât chipurile lor, păstrând totuşi în EI fun- 
damentele sau raţiunile lor proprii. 

Moi nu luăm un trup şi un sânge static, ci trupul în lu- 
crare de copleşire, de asimilare a pâinii şi vinului; sau prin 
chipurile pâinii şi vinului luăm Trupul şi Sângele lui Hristos 
în lucrare de articulare şi unificare a lor în ele. Ipostasul 
Cuvântului, purtător al trupului şi sângelui Său înviate, în- 
cepe să devină, prin primirea pâinii şi vinului încorporate în 
acelea, tot mai mult ca ipostasul trupului şi sângelui ome- 
nesc, ipostasul central al tuturor celor ce le primesc pe ace- 
lea în trupurile lor. De aceea ne împărtăşim mulţi credin- 
cioşi de ele şi ne împărtășim tot mai des, dând putinţa lui 


133. Sf. Grigorie de Nyssa, Marele cuvânt catehetic, PG 45, col. 52. 

Hristos să devină tot mai mult Ipostasul central al tuturor | 
celor ce se împărtăşesc. 

Această înţelegere a prefacerii ne dă putinţa să inţele- 
gem şi expresia "jertfa cuvântătoare', aplicată atât la jertfa 
noastră, cât şi a lui Hristos. Trupul nostru poate preface 
pâinea în trupul nostru. Dar noi jertfim pâinea ca trup po- 
tenţial al nostru Tatălui prin Hristos. lar Dumnezeu Cuvân- 
tul face pâinea noastră, ca trup virtual al nostru, să se pre- 
facă în trupul Lui jertfit prin cuvântul Lui de rugăciune către 
Tatăl, unit cu cuvântul preotului. Dacă Cuvântul dumneze- 
jesc Se face trup, cu atât mai mult preface în trupul Său 
pâinea noastră, care face parte virtual din trupul nostru. 

În sensul acesta prefacerea însăşi e un act de jertfă, de 
jertfă cuvântătoare şi de jertfă a trupului lui Hristos, cu care 
ne-am unit deja prin cuvinte şi prin darurile noastre de 
pâine şi vin. Căci Hristos Cel ce Se jertfeşte vine în cuvin- 
tele trupului nostru şi în darurile noastre, prefăcându-le în 
planul nevăzut în trupul Lui, dar lăsându-le în planul văzut 
cu chipul lor de pâine şi vin, ca daruri ale noastre, repre- 
zentând jertfa trupului nostru în unire cu jertfa trupului lui 
Hristos. 

Acesta e motivul pentru care jertfa nesângeroasă a 
Domnului se numeşte şi jertfă cuvântătoare, care cuprinde 
şi jertfa noastră, căci orice dar al Domnului către Tatăl pen- 
tru noi şi către noi înşine încadrează şi darul nostru, pe care 
Domnul îl oferă Tatălui ca să ni se întoarcă nouă. lar acest 
dar e însuși cuvântul Domnului şi al nostru. Aceasta se înte- 
meiază pe faptul că darul Lui fundamental către Tatăl şi 
către noi este EI Însuşi ca Cuvântul cel întrupat şi noi înşine 
ca cuvinte cuvântătoare. El arată de aceea jertfa Sa prin 
chipurile pâinii şi vinului, iar jertfa noastră, prin pâinea şi 
vinul ce | le-am adus ca virtualităţi ale trupului nostru ca să 
le prefacă în Trupul şi Sângele Său, prin care Se oferă Ta- 
tălui şi apoi ni Se dăruieşte nouă. Darul nostru de pâine şi 

vin, ca trup potenţial al nostru, prefăcut în Trupul şi Sân- 
gele Lui, devine jerfa Lui. 

Trupul nostru e mijloc de manifestare a subiectului 
nostru ca chip al Cuvântului dumnezeiesc. E un mijloc în- 
groşat, plasticizat. Dar are în el necesitatea și capacitatea 
de a preface pâinea și vinul în sine. În esenţă, trupul e pâi- 
ne, şi pâinea e trup. Dar această capacitate a trupului pen- 
tru prefacerea în sine a pâinii e implicată în subiectul nos- 
tru ca chip al Cuvântului. Numai fiindcă şi numai cât putem 
vorbi, pâinea e trupul nostru virtual, şi trupul, pâinea dusă 
la capătul destinaţiei ei. Deci propriu-zis cuvântul ome- 
nesc, ca chip al Cuvântului dumnezeiesc, implică în el pâi- 
nea, sau e destinat să prefacă pâinea în trup. Dar aceasta, 
pentru că are la baza sa Cuvântul dumnezeiesc. 

Aceasta se întâmplă şi cu trupul luat de Dumnezeu Cu- 
vântul. Acesta Se face trup şi ca Cuvânt, folosindu-Se de 
trupul Lui, preface pâinea în trupul Său. În EI e ultima pu- 
tere destinată să prefacă pâinea în trup, căci EI are în Sine 
raţiunile tuturor şi le susţine sau le hrăneşte spiritual pe 
toate. Această Taină n-ar putea avea loc dacă la baza exis- 
tenţei n-ar fi Persoana cuvântătoare supremă, Care Se folo- 
seşte de trup ca de un mijloc al arătării şi lucrării Sale, şi 
care este şi el o complexitate indefinită de cuvinte plastici- 
zate şi mijloc de exprimare a lor. 

Dar dacă pentru trupul supus condiţiilor actuale ale 
creaţiei prefacerea se îndeplineşte prin consumare, în 
trupul înviat Cuvântul e atât de copleşitor, încât trupul Lui 
a devenit lumină şi Duh, dar o lumină şi un Duh de indefi- 
nită bogăţie de sensuri, care poate pătrunde în toate şi le 
poate face pe toate proprii. Ca atare preface în mod spe- 
cial pâinea în trupul Său prin lumina Lui de infinite sensuri 
atotpătrunzătoare şi transfiguratoare. Dacă mai vedem to- 
tuşi pâinea ca pâine obişnuită, este pentru a ni se da pu- 
tinţa să trăim exterior în condiţiile chipului actual al lumii. 

Deci, prefacerea euharistică este arvuna și începutul 
veacului viitor, când toate vor aparţine trupului Domnului, 
când prin toate se va vedea El, când ele vor fi atât de trans- 
parente pentru El, încât se vor putea numi trupul Lui; când 
toate vor fi transparente în mod duhovnicesc pentru EI şi 
prin toate ne vom împărtăși de trupul Lui. 

De aceea, în troparele înainte de Sfânta împărtășanie 
se stăruie atât de mult asupra faptului că trupul lui Hristos 
din Euharistie e lumină şi foc, cum se spune şi despre 
trupul Lui înviat în cântările din Săptămâna luminată. Deci 
nu e vorba de o prefacere de felul prefacerilor chimice din 
lumea actuală. E vorba de o prefacere prin Duhul, Care a 
făcut trupul lui Hristos lumină şi foc iradiant și transparent 
şi îl menţine în această stare. 

Jertfa umanităţii Sale, adusă de Hristos Tatălui, Îl um- 
ple pe Tatăl de buna mireasmă duhovnicească a ei, adică 
de bucuria de a vedea că umanitatea e străină de orice 
opacitate egoistă care-şi acoperă gândurile, și că e dăruită 
desăvârşit Lui!5%. Mila lui Hristos pentru oameni, care-L 
face să Se aducă jertfă, arătându-ne umanitatea Lui ridicată 
peste orice egoism, depăşind orice graniţă, fără să se anu- 
leze, umplând şi pe Tatăl de milă faţă de Fiul ca om, Care 
suferă şi faţă de oameni, pentru care Fiul făcut Fratele lor 
suferă, Îl face pe Tatăl să-Şi reverse asupra acestora harul 
sau bunăvoința Lui, lucrând şi asupra lor spre învingerea 
opacităţii lor. Dar nu numai harul milei, ci și darul Duhului 
Sfânt, ca duh al comuniunii cu ei, Care le actualizează şi 


154. H. J. Schuiz redă astfel învăţătura Sfântului loan Gură de 
Aur: "Tocmai acele locuri din Liturghia lui Hrisostom în care creştinii şi 
preotul par să se unească într-un subiect unitar, voiesc să facă cu atât 
mai clar că celebrarea Euharistiei ca jertfă este în ultimă analiză un 
mediu de experienţă al unicei jertfe ce împacă toate' ('Liturgischer 
Vollzug und sakramentale Wirklichkeit des Eucharistischen Opfers'. 
Extracta ex. vol. XVI, fasc. |, 1980, din Orientalia Christiana Periodica, 
Roma, 1980, p. 16). 

sporeşte puterea de-a se comunica în această ambianţă a 
dragostei dumnezeieşti. 

S-a spus că Hristos compătimește cu noi până la sfâr- 
șitul lumii!55. Sfântul Nicolae Cabasila spune și el: 'Tiristos 
S-a gândit să păstreze pe trupul Său mărturia jertfei Sale şi 
să poarte pe el pururea urmele rănilor Sale dobândite în 
ceasurile răstignirii, vrând să arate că şi atunci când va veni 
a doua oară în lumina orbitoare (a trupului Său), va fi pen- 
tru cei ce-l slujesc Lui același răstignit şi străpuns, rănile, 
acestea ţinând loc de podoabe împărăteşti'!36. Dar rănile 
sunt răni. Ele se răsfrâng sau se trăiesc şi în sufletul şi în 
ipostasul cel unic al lui Hristos. De aceea slava Lui de Îm- 
părat poartă urma neştearsă a răstignirii, arătând valoarea 
veșnică a jertfei Lui şi puterea pătrunzătoare a milei Lui 
față de noi. | 

Această împreună pătimire cu noi a lui Hristos se în- 
dreaptă în mod deosebit spre o comunitate în momentele ZE 
în care se aduce la o Liturghie, la care ea participă şi aso- i 
ciază la aducerea Lui darurile ei, rugându-L pe Tatăl şi ru- i 
gându-L şi EI să le prefacă prin Duhul cel Sfânt în Trupul şi 
Sângele Său jertfit. Atunci Mielul pururea înjunghiat pe al- 
tarul cel ceresc e atras spre o comunitate determinată; 
atunci oamenii pentru care suferă iau feţele concrete ale 
celor ce participă la oferirea jertfei Lui, asociind la ea jert- 
fa lor, sau făcând jertfa Lui eficientă în pornirea lor de jert- 
fă, prezentă în darurile lor. 

in felul acesta, în jertfa lui Hristos pentru noi, cu care 
s-au unit jertfele noastre, se reflectă chipul istoriei noastre. 

Căci în fiecare timp oamenii sunt supuşi altor ispite, luptă 
împotriva altor încercări, se roagă pentru iertarea altor pă- 
cate, sau a aceloraşi păcate produse de altfel de împreju- 


ini Rio ră aia Aa ca uitau Oe ii E ăi i 0 d, iati E oa Re DE a 3 2 a Ada i Dorea e oaie a re azi ied 


m 0mme e eani tiae în 


135. Origen, In Leviticum, hom. VIL: PG XII, col. 480, spune din nou 
că lisus plânge. 
136. Viața în Hristos, trad. rom. de T. Bodogae, Sibiu, 1946, p. 33. 


34 - Spiritualitate şi comuniune în Liturghia Ortodoxă 

rări şi ispite. Frământările istoriei descrise de Apocalipsă 
sunt simţite toate de Mielul înjunghiat în rănile Lui, Care 
conduce pe cei din istorie, prin jertfa Lui, la biruirea lor, 
prin asocierea jertfei lor la jertfa Lui, şi spre odihna şi feri- 
cirea finală şi veşnică drept ţintă finală. 

Când va isprăvi această lucrare? Când ne va desăvârși 
şi pe noi înşine. Până ce noi nu vom fi supuşi Tatălui, nici 
EI însuşi nu va fi supus ca om (| Cor. 15, 28), nu va fi ajuns 
la deplina bucurie și odihnă. El n-are trebuinţă să ne su- 
pună Tatălui pentru EI, ci pentru noi, în care lucrarea Lui 
nu este încă terminată. Pentru aceasta a spus că "EI nu este 
incă supus' (] Cor. 15, 28). Deoarece noi toţi suntem trupul 
Lui şi ne numim mădularele Lui, câtă vreme există încă unii 
dintre noi care vor să se supună, dar încă nu sunt supuşi 
cu o supunere desăvârşită, El însuşi încă nu este supus. De 
aceea EI ca om suferă încă pentru noi, simte încă în Sine 
ca o neimplinire starea noastră de nedeplină supunere, de 
nedeplină simţire a Tatălui ca Tată; Îl doare că nu-L iubim 
pe Tatăl cum Îl iubeşte pe de altă parte EI şi face totul să 
ne înduioşeze ca să-L iubim ca EI!37. 

Pe baza jertfei Lui în faţa Tatălui, a îndemnului Său dat 
nouă prin aceasta de a cere în numele Lui de la Tatăl tot ce 
ne este spre folos (loan 16, 26), urmează şirul de cereri 
identice cu cele din ectenia de după intrarea cu Sfintele 
Daruri până la: "Sfârşit creştinesc..." inclusiv. La cele dintâi 
credincioşii răspund cu: "Doamne, miluieşte', apoi cu: 'Dă, 
Doamne". 


Apoi se cere "Unirea credinței și impărtăşirea Sfântului 


Duh”, după care urmează în aceeaşi cerere făgăduinţa de a 
rodi acest dar prin dăruirea noastră reciprocă între noi şi lui 
Hristos: 'Pe noi înșine şi unii pe alţii şi toată viața noastră 


137. Origen, ibid., spune că lisus nu va fi supus Tatălui până ce nu 
vor fi supuşi toţi. Dar poate aici transpare apocatastaza lui Origen, sau 
ideea că toţi se vor mântui. 


e rar retete 

lui Hristos Dumnezeu să o dăm”. Făgăduinţa aceasta e iden- 
tică cu cea din ecteniile de la începutul Sfintei Liturghii, dar 
_eanu mai e legată de pomenirea Prea Sfintei Născătoare de 
Dumnezeu şi a tuturor sfinţilor, ci de cererea unirii în cre- 
dinţă şi a împărtăşirii de Sfântul Duh. În preajma împărtă- 
şirii de Hristos şi a primirii Duhului Sfânt prin ea, e potrivit 
a se aştepta de la acestea puterea de a se dărui viaţa lui 
Hristos de către fiecare şi a unora prin alţii, mai ales că ele 
aduc unirea mai adâncă în credinţă. Dar şi invers: unirea în 
credinţă şi împărtășirea de Sfântul Duh nu pot avea loc 
dacă cei care cer acestea nu se străduiesc să se dăruiască 
pe ei înşişi şi unii pe alţii lui Hristos. Nu ni se dă din plină- 
tate Duhul lui Hristos şi nici unitatea în credinţă prin împăr- 
tăşire dacă nu ne dăruim pe noi înşine şi unii pe alţii în 
mod deplin lui Hristos. Unirea în credinţă e şi ea un dar al 
Duhului Sfânt, dar Sfântul Duh nu intră în cei ce nu vor să 
se dăruiască lui Hristos, sau n-a intrat în cei ce nu se arată 
ca unii ce s-au dăruit lui Hristos pe ei înşişi şi unii pe alţii, 
surpând închisoarea egoismului lor. Căci Duhul Sfânt e Du- 
hul comuniunii. Unde este EI, are loc comunicarea de la 
unul la altul. Trebuie să ne dăruim lui Hristos şi unii altora 
ca să ni Se dăruiască şi El sau să ne dăruiască Duhul Său 
cel Sfânt. Şi nu se poate dărui lui Hristos cel ce nu se dă- 
ruieşte altora, sau viceversa. Nu ajunge să mă dăruiesc eu 
insumi lui Hristos ca să înfăptuiesc sau să sporesc unirea 
credinţei cu alţii şi ca să primesc pe Duhul Sfânt. Comodi- 
tatea sau egoismul nu mă duce la unirea în credinţă sau la 
sporirea ei şi la unitatea în Duh cu alţii. Eu trebuie să dăru- 
iesc şi pe alţii lui Hristos, dar nu printr-o luptă cu scopul de 
a le impune părerea mea, ci cu dovedirea prezenţei lui 
Hristos în toată fiinţa mea, prin generozitatea dăruirii mele 
către Hristos şi către ei. Hristos trebuie să cucerească prin 
dragostea Lui arătată prin mine pe alţii. Nu-i pot dărui pe 
alţii lui Hristos decât dăruindu-mă eu însumi Lui şi lor. Tre- 
buie să mă apropii de primirea jertfei lui Hristos cu jertfirea 

mea, cu părăsirea zcăistiuliui meu, sau jertfa lui Hristos e 
primită cu adevărat când are ca urmare jertfirea mea, pă- 
răsirea egoismului meu. 

În vreme ce diaconul a rostit cu glas tare aceste cereri, 
preotul a rostit în taină o rugăciune în care cere de la Dum- 
nezeu să ne împărtăşim cu cuget curat cu cereştile şi înfri- 
coşătoarele lui Hristos Taine spre iertarea păcatelor, spre 
primirea Sfântului Duh, spre moștenirea Împărăției ceruri- 
lor şi spre îndrăznirea cea către Dumnezeu. Se trece prin 
aceasta la pregătirea pentru Sfânta Împărtășanie și la ară- 
tarea efectelor ei. | 

Hiristos e prezent cu Trupul şi Sângele Său aici, pe 
această masă, dar dincolo de înfăţişarea ei văzută e reali- 
tatea ei nevăzută, e jertfelnicul înţelegător cel mai presus 
de ceruri, este EI însuşi ca jertfă înţelegătoare de împăcare 
în faţa Tatălui. Nespaţialul a pătruns în spaţial. Prin ceea ce 
văd aici sunt înălţat mai presus de ceruri. Prin limita ima- 
nentului străbat în suprema transcendenţă. Jertfa noastră 
a devenit jertfa Lui în faţa Tatălui, sau s-a prefăcut în jertfa 
Lui ca să ni se dea plină de Duhul Tatălui. Tatăl Fiului ca 
Dumnezeu, S-a umplut de afecțiunea Lui părintească şi faţă 
de El ca om şi, prin EI, şi faţă de noi toţi care ne unim prin 
credinţă cu Fiul şi, prin aceasta, luăm trăsăturile spirituale 
ale feţei Fiului pe faţa noastră. Jertfa Fiului e primită ca 
jertfa noastră, iubirea Lui ca iubirea noastră, dar nu lăsân- 
du-ne pe noi în afară de EI, ci primindu-ne în EI cu jertfa și 
cu iubirea noastră, curăţite şi întărite de jertfa şi iubirea Lui. 
Drept aceea ne facem moştenitori ai Împărăției Lui ca şi 
Fiul Său sau împreună cu EI, uniţi cu EI. Unindu-ne cu Fiul 
cel jertfit, ne însuşim dragostea Fiului faţă de Tatăl, ne um- 
plem de îndrăznirea de fii către Tatăl, dar simţim şi dragos- 
tea Tatălui faţă de noi împreună cu Fiul Său făcut om. De 
aceea Îl-rugăm să ne învrednicească să ne împărtăşim ca 
nişte fii de Trupul şi Sângele Fiului Său, să ne învredniceas- 
că a ne privi ca pe fiii Săi. Prin aceasta ne facem împreună 

moştenitori cu Fiul ai Împărăției Lui, ai Împărăției dragos- 
tei, care ne-a fost arătată la începutul Sfintei Liturghii ca o 
făgăduinţă depărtată, dar acum stă la uşa fiinţei noastre, ca 
să intre în noi o dată cu împărtăşirea de Trupul şi Sângele 
Fiului pline de Duhul Sfânt, deci pline de dragostea faţă de 
Tatăl. Devenind fii în unire cu Fiul, aceasta ne va da îndrăz- 
neala de fii faţă de Tatăl. Dar numai dacă ne vom împărtăşi 
“cu cuget curat“. Altfel, ne vom împărtăşi "spre judecată şi 
osândă'. Căci nu ne vom uni cu Fiul în dragoste, ci ne vom 
apropia de El ca de un Judecător aspru, ca foc pricinuitor 
de arsuri dureroase în conştiinţă. Cugetul curat ne va da în- 
drăzneala pruncului nevinovat față de Tatăl, care alungă 
frica, sau menţine o frică iubitoare, nu temătoare. S-a scris 
mult despre 'îndrăznirea' sfinţilor către Dumnezeu. Aceasta 
e legată cu sentimentul că Dumnezeu le este Tată. Sfântul 
Isidor zice: "Împărtăşirea de Dumnezeu şi de Taine s-a nu- 
mit cuminecare (communicatio), pentru că ne dăruieşte 
unirea cu Hristos şi ne face să avem comună cu El Împă- 
răţia Lui”. 

De aceea, după ce s-a cerut de preot pentru credincioşi 
unirea credinţei şi s-au făgăduit să se dăruiască pe ei înşişi 
şi unui pe altul Tatălui ca jertfă împreună cu Fiul cel jertfit, 
îndrăznesc să ceară prin preot: "Și ne invredniceşte pe noi, 
Stăpâne, cu îndrăznire, fără de osândă, să Te chemăm pe 
Tine, Dumnezeul cel ceresc, Tată și a zice...'. Cel ne-curat 
numind pe Dumnezeu Tată! său, Îl face Tatăl răului, spune 
Sfântul Grigorie de Nyssa în comentariul la "Tatăl nostru'. În 
acest caz, adresarea către Dumnezeu cu cuvântul "Tată" îi 
va fi spre osândă. De aceea, rugând pe Dumnezeu să ne 
facă vrednici să-l spunem Tată, Îi cerem să ne facă şi curaţi. 
Credincioşii răspund acestei cereri a preotului rostind de 
fapt rugăciunea "Tatăl nostru”. În dialogul dintre preot şi 
popor, acesta nu repetă simplu ceea ce zice preotul, ci O 
completează. 

Dacă ne învrednicește să-l zicem Tată, înseamnă că ne 
invrednicește -să ne şi unim trupul şi sângele nostru cu 
Trupul şi Sângele Fiului Său. Sau numai prin faptul că sun- 
tem învredniciţi să primim cu curăţie cinstitul Trup şi Sânge 
al Fiului Său, care sunt total jertfite Lui pentru noi şi primite 
de Tatăl întru miros de bună mireasmă duhovnicească, ne 
facem şi noi plăcuţi Tatălui; în acest caz, dragostea Tatălui 
faţă de umanitatea Fiului jertfită Lui se întinde şi asupra 
noastră: “Întru Care, prin credinţa în El, avem îndrăzneala să 
ne apropiem de Dumnezeu cu deplină încredere' (Ef. 3, 
12). 'Cel ce are pe Fiul are viaţa; cel ce nu are pe Fiul nu 
are viaţa... Şi aceasta este încrederea ce o avem către El, 
că dacă cerem ceva potrivit voii Lui, E] ne ascultă" (1 loan 
5, 12, 14). Dacă suntem uniţi cu Fiul, prin credinţă şi prin îm- 
plinirea poruncilor Lui, avem îndrăzneală către Tatăl Lui, ca 
şi către Tatăl nostru. În acest caz putem spune: "Dacă inima 
noastră nu ne osândeşte, avem îndrăznire către Dumnezeu 
şi orice cerem de la El primim, pentru că păzim poruncile 
Lui şi facem cele plăcute înaintea Lui' (] loan 35, 21-22). lar 
dacă avem îndrăznire acum, vom avea îndrăznire şi când 
Se va arăta la a doua venire, căci Îl vom aştepta ca pe 
Fratele nostru: "Deci acum, copiii mei, rămâneţi întru El, ca 
să avem indrăzneală când Se va arăta şi să nu ne ruşinăm 
de EI la venirea Lui' (| In 2, 28). 

Cum am spus, dacă am fi plini de murdăria păcatelor, 
L-am jigni pe Dumnezeu numindu-L Tată şi am face numele 
Lui ponegrit de către oameni. Căci ar spune: "lată al căror 
oameni este Tată Dumnezeu'. De aceea între a-L numi Tată 
şi a-l sfinţi numele prin purtarea noastră, care împlineşte 
voia Lui, este o strânsă legătură. 

lubindu-L ca Tată, dorim să vie Împărăţia Lui iubitoare. 
Dacă L-am simţi ca pe un stăpân aspru, apăsător, nu am 
dori venirea Împărăției Lui. Simţindu-L ca Tată, dorim Îm- 
părăţia Lui ca pe o Împărăţie a libertăţii adevărate, ca pe o 
Impărăţie în care nu suntem supuşi şi robi, ci fii şi împreu- 

nă stăpânitori cu Fiul Său. Cerând să vie la noi Impărăţia 
Lui, arătăm că iubim iubirea. De aceea o dată cu numirea 
Lui ca Tată al nostru, cerem şi iertarea greşelilor noastre şi 
ferirea de alte păcate, ca să se realizeze între El şi noi şi 
între noi înşine Împărăţia iubirii. Dacă ne este Tată, avem 
curajul să-l cerem să ne ierte, dar ne ferim şi noi să-L su- 
părăm prin greşelile noastre. El ne-a arătat prin întruparea 
Fiului Său că vrea să ne fie Tată şi deci să ne ierte. Depinde 
acum de noi să ne comportăm ca nişte fii şi să fim toţi fii 
egali în această Împărăţie. De aceea ii spunem Tatăl nos- 
tru, şi nu Tatăl meu. De aceea nu vrem să fim doar noi fii ai 
acestei Împărăţii, în exclusivitate, ca să ne mândrim faţă de 
alţii, osândindu-i, şi prin aceasta intenţionând să-i exclu- 
dem din Împărăţia lui Dumnezeu şi din demnitatea de fii ai 
Lui. Prin aceasta ne-am exclude pe noi înşine. Şi vrem să 
iertăm şi noi altora greşelile, socotindu-i la fel de vrednici 
de acea Împărăţie în care domneşte dragostea. Căci nici 
vrednicia noastră de fii ai acelei Împărăţii nu ne-o dăm noi, 
ci o avem de la Dumnezeu, Care vrea să ne fie Tată. De 
aceea nu avem un drept mai mare la ea decât alţii. Vrem 
să-i avem şi pe ei ca pe nişte fraţi în acea Împărăţie, căci 
aşa ne vrea Tatăl pe toţi. 

Pregătirea pentru împărtăşirea cu Trupul şi Sângele Fiu- 
lui Tatălui ceresc, Care S-a făcut om, a primit moartea pen- 
tru noi în trup şi a învins-o pentru noi prin înviere, o în- 
cheiem rugând pe Tatăl să ne primească şi pe noi ca fii prin 
unirea cu Fiul Său, deci să ne învrednicească să-l spunem 
şi noi Lui, Dumnezeului cel ceresc, “Tată'. Îi cerem să ne în- 
vrednicească să-l spunem "Tată" cu îndrăznire de fii, dându-ne 
El însuşi prin iubirea ce ne-o arată acest curaj. Căci şi ta- 
tălui nostru pământesc avem îndrăzneala să-i spunem 'tată' 
când îl vedem încurajându-ne prin tot felul de manifestări 
iubitoare. li cerem să ne învrednicească să nu ne osândim 
spunându-i “Tată”, întinaţi de tot soiul de porniri şi fapte 
urâte. Căci în acest caz, L-am jigni mândrindu-ne să-L 

numim “Tată” al nostru, celor atât de vrednici de ocară. l-am 
face pe toţi cei ce ne aud că-L numim "Tată" să-L considere 
şi pe Dumnezeu ca pe unul inrudit cu noi, cei atât de vred- 
nici de dispreţ. 

insă înainte de a-l cere lui Dumnezeu să-L numim “Ta- 
tă", Îi cerem "unirea credinţei şi impărtăşirea Sfântului Duh. 
Dacă nu suntem uniţi în credinţă, nu putem avea pe Același 
Dumnezeu Tată comun. lar dacă Îl avem Tată comun, EI 
vrea să fim uniţi în credinţa în El Şi dacă vrem să ne unim 
cu Acelaşi unic Fiu al Lui, ca să ne facem fraţi ai Lui, tre- 
buie să credem toţi că Cel cu Care ne unim prin împărtă- 
şire e într-adevăr Fiul Lui făcut om. lar dacă ne unim toţi cu 
Acelaşi unic Fiu al Tatălui ceresc, Duhul Lui cel Sfânt care, 
purcezând din Tatăl din veci, Se odihneşte din veci peste 
Fiul Lui ca iubire personificată a Tatălui, Se va odihni şi 
peste noi. Şi numai primind Duhul Fiului cel veşnic peste noi 
şi în noi vom avea curaj să-l spunem și noi Tatălui ceresc 
plini de îndrăzneala iubirii: “Avva, Părinte!' (Rom. 8, 15). 

Îl avem pe Duhul şi inaintăm în diferite grade în EI şi 
inainte de a ne împărtăşi de Trupul şi Sângele Fiului, căci 
altfel nu ne-ar primi Tatăl să ne împărtăşim de Fiul Lui. Dar 
mai deplin Îl vom primi pe Duhul care odihneşte peste Fiul 
Lui când ne vom împărtăşi de Trupul şi Sângele Fiului şi ne 
vom face şi noi fii. lar precum înaintăm în Duhul în Sfânta 
Liturghie în diferite grade, aşa inaintăm şi în unirea cu Tatăl 
şi cu Fiul Lui cel întrupat în cursul Sfintei Liturghii, ca să 
ajungem la gradul cel mai înalt al unirii cu Tatăl şi al împăr- 
tăşirii de Sfântul Duh, prin îimpărtășirea de Trupul şi Sân- 
gele lui Hristos, Fiul cel Unul născut al Tatălui, peste Care 
Se odihneşte Duhul iubirii Lui. 

La un grad al unirii cu Sfânta Treime, dar şi între noi, 
prin iubirea dintre noi, am ajuns şi când am mărturisit cre- 
dinţa în Ea, înainte de rostirea 'Crezului' şi a inceperii ru- 
găciunilor ce duc la prefacerea darurilor în Trupul şi Sân- 

gele Domnului. Dar de abia în împărtăşirea de ele am ajuns 
la gradul cel mai înait al unirii cu Sfânta Treime și între noi. 

De aitfel, toată Sfânta Liturghie este o înaintare în uni- 
rea cu Sfânta Treime şi între noi, pe de o parte prin binecu- 
vântările ce le primim împreună prin preot, pe de alta prin 
rugăciunile comune şi ale unora pentru alţii din cursul ei. 
De aceea totul se exprimă în Sfânta Liturghie la plural: "Noi, 
care pe heruvimi', "Pe Tine Te lăudăm", 'Tatăl nostru'. 

Sfânta Liturghie este slujba înfăptuitoare a unirii sau a 
comuniunii între noi şi Dumnezeu şi a unirii, a comuniunii 
şi a înfrăţirii între credincioşi. De aceea s-ar cuveni ca toate 
cântările să se săvârşească în comun, pentru ca şi prin 
aceasta credincioşii să înainteze în tot mai multă unire şi 
comuniune. 

Dar unirea adevărată între noi şi între noi şi Sfânta Trei- 
me se întăreşte în modul cel mai uşor nu prin voia exclu- 
sivă a noastră, nici ajutaţi de conştiinţa că suntem dintr-o 
unică esenţă inconştientă — căci în acest caz am putea so- 
coti că unirea între noi se poate realiza şi fără efortul nos- 
tru —, ci ajutaţi de un Dumnezeu personal şi de conştiinţa 
că suntem totuşi aduşi la existenţă de un Tată suprem, 
Care voieşte să ne aducă la veșnica fericire a iubirii desă- 
vârşite între noi şi EI şi între noi înşine, şi în scopul acesta 
ne dăruieşte şi Duhul iubirii Lui şi ne dă putinţa să ne îm- 
părtăşim de Trupul şi Sângele Fiului Său. 

Aceasta o cerem noi rugând pe Tatăl să facă să vină Îm- 
părăţia Lui, Împărăţia dragostei, în care Împăratul este Ta- 
tăl nostru şi Fiul Lui, Fratele nostru. 

Dar ca fiinţe libere trebuie să contribuim şi noi la in- 
staurarea şi întărirea acestei Împărăţii a dragostei. Iar în 
modul cel mai general contribuim prin eliberarea noastră 
de toate patimile egoiste, eliberare care echivalează cu 
sfinţirea noastră. Şi aceasta o arătăm printr-o viaţă prin 
care facem să se sfinţească de către noi, adică să se respec- 
te în gradul cel mai înalt de către noi şi de toţi cei ce ne 

văd, numele Tatălui ceresc. Iar acest fel de viaţă îl cerem 
pe de altă parte de la El. Prin aceasta mărturisim că EI este 
izvorul sfinţeniei, cerând ca prin împărtăşirea noastră de ea 
să se sfinţească şi de către noi, şi de către toţi cei ce ne 
văd, numele Lui. Îi cerem doar puterea să facem văzută, 
prin sfinţirea noastră dăruită de EI, sfinţenia Lui. Îi cerem 
să-l putem da cele ale Sale din cele aie Sale. 

Dar noi cerem și venirea Împărăției Lui. Dar la venirea 
ei contribuim de asemenea şi nci prin împlinirea voii Lui. 
Propriu-zis prin aceasta se arată sfinţenia noastră, ca măr- 
turisitoare a sfinţeniei Lui, dăruită nouă. 

În Împărăţia Tatălui, ca Împărăţie a dragostei, nimeni 
nu vrea să facă voia lui, ci voia celorlalţi şi, mai presus de 
toate, voia Tatălui comun. De altfel, aceasta e voia Lui: să 
facă fiecare în mod neegoist voia neegoistă a celorlalţi. 

După aceste cereri care se referă direct la ceea ce voim 
să se împlinească pentru Tatăl, iar indirect pentru noi, tre- 
cem la cererile care se referă la ceea ce voim să se împli- 
nească in mod direct pentru noi: iertarea păcatelor noastre 
şi puterea de a ierta păcatele celorlalţi, precum şi păzirea 
noastră de ispite spre noi păcate. Sunt alte moduri de bi- 
ruire a egoismului nostru şi de sporire în iubirea care tre- 
buie să domnească în Împărăţia Tatălui ceresc. 

Prima dintre aceste cereri se referă la "pâinea cea spre 
fiinţă”. Ea nu poate fi în exclusivitate pâinea materială. Ce- 
rerea aceasta nu poate ieşi din orientarea celorlalte cereri 
ale rugăciunii, care se referă toate la pregătirea noastră 
pentru Împărăţia cerurilor. Ea trebuie să se refere în mod 
direct la "Pâinea care S-a coborât din cer' şi "Care dă viaţă 
lumii", sau la lisus Hristos (loan 6, 33, 35). Căci El este 'în- 
vierea şi viaţa' (loan 11, 25). Pe lisus trebuie să-L cerem în 
fiecare zi. Dacă uităm în vreo zi să-L cerem, slăbim din via- 
ţă. De aceea zicem: "Pâinea noastră cea spre fiinţă dă-ne-o 
nouă astăzi', sau şi astăzi. Îi cerem nu numai o dată pentru 

tot viitorul. Trebuie să avem mereu conştiinţa că ne este 
necesar. 

Prin cererea aceasta ne pregătim în Sfânta Liturghie 
pentru împărtăşirea iminentă de Hristos. 

Dar precum de trupul lui Hristos ne împărtăşim sub 
chipul pâinii celei pentru trup, cererea se poate referi şi la 
pâinea aceasta. Dar trebuie să o vedem pe aceasta tot- 
deauna ca pe un chip al trupului lui Hristos, care ne ajută 
să ne întreţinem viaţa pe pământ pentru a ne pregăti pen- 
tru viaţa veşnică. E ceea ce face poporul nostru, care face 
asupra pâinii când începe să o taie (să o 'jertfească') sem- 
nul crucii. Nu putem ajunge la Pâinea spre fiinţarea veşni- 
că, dacă nu avem pâinea spre fiinţarea de pe pământ. 

Rugăciunea “Tatăl nostru' se încheie cu recunoaşterea 
că Împărăţia veşnică a dragostei, pe care o cerem şi la care 
vom ajunge prin unirea cu Hristos in Sfânta Împărtășanie, 
stă în puterea Sfintei Treimi. 

Ecfonisul preotului: "Că a Ta este Împărăția, şi puterea 
şi slava, a Tatălui şi a Fiului şi a Sfântului Duh, acum şi pu- 
rurea şi în vecii vecilor", exprimă nu numai veşnicia acestei 
impărăţii, a comuniunii Sfintei Treimi şi a Ei cu noi, ci și că, 
deşi e o impărăţie în care Dumnezeu ne va fi Tată şi Frate 
şi vom avea acelaşi Duh cu Ei, e totuşi o Împărăţie a puterii 
şi a slavei şi că ea nu se întemeiază prin noi. Dragostea nu 
e contrară puterii şi slavei, ci abia unde e dragostea desă- 
vârşită e şi cea mai mare putere și slavă. Dragostea e mai 
tare ca toate. De nimic nu e biruită, pe toate le învinge. lar 
dragostea acestei impărăţii este nebiruită pentru că e sus- 
ținută în toţi de Dumnezeu, pentru că vine în toţi din Dum- 
nezeu, nu de la noi. 

După ce preotul le doreşte credincioşilor din nou pa- 
cea, pacea deplină a unităţii voite şi iubite, pentru a se îm- 
părtăşi în dragoste de Trupul şi Sângele Domnului, le cere: 
“Capetele voastre Domnului să le plecaţi'. Credincioşii răs- 
pund direct lui Dumnezeu: 'Ție, Doamne. Ei nu trebuie să 

uite, după ce li s-a dat îndrăzneala să numească pe Dum- 
nezeu Tată, că El este totuşi atotputernic şi din bunăvoința 
Lui S-a făcut Tată al lor. De aceea, în vreme ce stau cu ca- 
petele plecate, preotul aduce în numele lor lui Dumnezeu 
mulţumire pentru că i-a învrednicit să-L numească Tată, 
deşi e Împăratul nevăzut şi le-a făcut toate cu puterea Lui 
nemăsurată. Cu acest prilej afirmă din nou unirea între pu- 
terea şi mila lui Dumnezeu. Numai prin unirea dintre ele le-a 
adus pe toate Ia fiinţă şi îi face prin întruparea şi jertfa Fiu- 
lui Său fii ai Săi, unindu-i cu El. Acestui Împărat şi Tată plin 
de putere nemăsurată şi de milă negrăită, Îi cere apoi preo- 
tul să caute din cer spre cei ce şi-au plecat capetele inain- 
tea Lui. "Căci nu le-au plecat trupului şi sângelui, ci Ţie, 
înfricoșătorului Dumnezeu'. Nu le-au plecat vreunei domnii 
care se bizuie pe puterea trupului şi a sângelui, care nu e 
putere adevărată, nu le-au plecat unui trup şi sânge pline 
de patimi, ci lui Dumnezeu Care, deşi S-a făcut Tată, este 
totodată Dumnezeu cel înfricoşător tuturor altor feluri de 
puteri. Preotul Îi cere acestui Dumnezeu, Care, deși le e 
Tată iubitor, păstrează totuşi şi puterea nemărginită prin 
care învinge toate greutăţile ce pot întâmpina şi abate pe 
cei ce vor să fie fiii Lui, să le facă împărtăşirea de cele puse 
inainte spre folosul trebuitor fiecăruia: să călătorească cu 
cei ce călătoresc, să tămăduiască pe cei bolnavi. Căci EI 
este 'doctorul sufletelor şi al trupurilor noastre". 

De aceea Trupul şi Sângele Domnului primite cu vredni- 
cie sunt doctoria cea mai eficace, precum celor ce nu le 
primesc cu vrednicie le este spre osândă şi spre îmbol- 
năvire, după cuvântul Sfântului Apostol Pavel (| Cor. 11, 
26). Doctoria primită fără regimul prescris îmbolnăvește şi 
mai tare pe cei bolnavi şi uneori îi duce la moarte. "De 
aceea mulţi dintre voi sunt neputincioşi și bolnavi și mulţi 
au murit', spune acelaşi Apostol (| Cor. 11, 30). Cu cât 
dragostea lui Dumnezeu este mai mare, cu atât cel ce i se 
opune se arată mai rău, se face mai potrivnic ei sporind 

pornirea lui spre dezordine, aceasta ducându-l spre moartea 
spirituală. De aceea Dumnezeu este înfricoșător celor ce 1 se 
opun. Cine se împărtăşeşte cu nevrednicie e ca cel ce rupe cu 
dinţi de fiară trupul Domnului, sau îl mănâncă cu nepăsare. 

În ecfonisul cu care se încheie această rugăciune a 
preotului se pun pe primul plan harul şi îndurările şi iubirea 
de oameni a Fiului, deşi preotul se adresează Tatălui, Care 
este binecuvântat, împreună cu Fiul şi cu Prea Sfântul şi 
Bunul şi de viaţă Făcătorui Duhul Lui. Se scoate pe primul 
plan Fiul, pentru că Trupul şi Sângele Lui sunt mijlocul spe- 
cial al harului şi semnul special al îndurărilor Lui. Dar prin 
acestea Duhul Tatălui se va arăta lucrător în mod accentu- 
at, ca Duhul cel bun şi de viaţă făcător. 

Ca urmare a acestui ecfonis, preotul se adresează în 
mod deosebit lui lisus Hristos, spunând: 'la aminte, Doam- 
ne lisuse Hristoase, Dumnezeul nostru, din locaşul cel 
sfânt al Tău şi de pe tronul slavei Împărăției Tale, şi vino şi 
ne sfințeşte pe noi, Cela ce sus impreună cu Tatăl şezi şi 
aici în chip nevăzut împreună cu noi eşti; şi ne învredni- 
ceşte, prin mâna Ta cea puternică, a ni se da nouă preacu- 
ratul Tău Trup şi scumpul Tău Sânge și prin noi la tot 
poporul”. Acum nu mai e Tatăl sau Duhul Sfânt cel ce ni-L 
dă pe Hristos, ci ni Se dă EI însuşi prin mâna preotului. 

Atât din rugăciunea aceasta, cât şi din cuvintele urmă- 
toare ale preotului: 'Se sfărâmă Mielul lui Dumnezeu...', şi 
din cuvintele din rugăciunea preotului dinainte de ieşirea 
cu daârurile: "Cel ce aduci și Cel ce Te aduci”, sau: 'Se dă 
mie", "Se dă ţie', 'Se împărtășește robul lui Dumnezeu (IN), 
deci nu 'Eu te împărtăşesc', se vede că preotul nu e un 
locţiitor al lui Hristos care ar fi absent, ci numai un mediu, 
un organ văzut prin care Hristos însuşi lucrează. "Preotul e 
o taină în Biserică. Între el şi Hristos e o legătură duhov- 
nicească, nu juridică'158, 


138. Calist Patriarhul, Capete despre rugăciune, 55, Filoc. rom. VII, 
p. 328-329. 

Hristos însuşi Îşi trăieşte mereu moartea pentru noi în 
baza trăirii ei pe cruce. Atât în momentul prefacerii, cât şi 
în momentul în care Se pregăteşte pentru a ni Se da şi când 
ni Se dă, El însuşi 'se sfărâmă' prin gestul preotului aplicat 
Agneţului văzut; nu preotul il sfărâmă. Moartea lui Hristos ca 
trecere spre înviere umple toată Sfânta Liturghie. Ni se in- 
dică în aceasta că cine moare pentru alţii nu moare de tot. 
În mod deosebit nu moare Hristos, Care este şi Dumnezeu 
și moare exclusiv pentru alţii, ca Unul ce n-a avut păcat. Cei 
pentru care moare cineva, chiar dacă e om, îl păstrează în 
conştiinţa lor, iar aceasta nu e numai o păstrare subiectivă, 
ci înseamnă şi o oarecare menţinere ca realitate obiectivă. 
Aceasta cu atât mai mult când şi unul şi altul sunt înrădă- 
cinaţi în fundamentul vieţii, în Dumnezeu. Aceasta s-a în- 
tâmplat şi se întâmplă în mod deplin cu Hristos, pentru că 
numai El moare exclusiv pentru alţii, nefiind supus nece- 
sităţii morţii pentru vreo vină proprie care lucrează destră- 
mând prin slăbirea sufletului trupul omenesc. 

Murind exclusiv pentru noi, ne-a avut în mod desăvârşit 
numai pe noi în Sine, a fost concentrat numai spre noi. Dar 
nu numai în calitate de om fără păcat, ci şi de Fiu al lui 
Dumnezeu cu voinţa de a ne aduna ca pe fraţii Săi în Sine 
ca om și ca pe raţiunile încorporate în Sine, ca Cuvântul 
Dumnezeu. Când omul caută să-i adune prin toate actele 
sale pe cât mai mulţi în sine, dându-se prin aceasta lor, el 
rămâne în ei. Dar cel mai deplin îi adună în Sine prin moar- 
te Hristos. De aceea rămâne în ei mai ales prin moarte. Dar 
trebuinţa de a rămâne în ei, cu scopul de a rămâne şi ei în 
EI, face din moartea Lui o trecere spre înviere. Dar aceasta 
se întâmplă şi cu oamenii numai dacă ei cred în Dumnezeu 
cel nemuritor. Dacă nu cred, când mor ei, mor şi cei pe 
care îi au în conştiinţa lor. imbrăţişând pe toţi până la uita- 
rea de Sine, arătată în moartea exclusivă pentru ei, pentru 
a li Se da lor cu viaţa Sa, cu dragostea Sa totală, Hristos 
învie chiar prin aceasta ca o prelungire a actului de dăruire 





LITURGHIA CREDINCIOŞILOR 543 


a Sa, ca izvor de viaţă veşnică. Umplându-i pe toţi cu dra- 
gosiea Sa, trăindu-Şi la supremă intensitate răspunderea 
pentru viaţa lor, El nu poate rămâne mort. În elanul răspun- 
derii nesfârşite pentru ceilalţi sau al milei Lui nemărginite 
pentru starea lor de supuşi morţii (de reduşi la limita ultimă 
a vieţii), e dată forţa biruirii morţii primite pentru ei. În con- 
știința lui Hristos de a-i avea atât ca om, cât şi ca Dum- 
nezeu pe toţi în Sine, ca viaţă a lor, e dată puterea de a în- 
via pentru a le asigura prin Sine viaţa. Dragostea e o putere 
care e mai tare ca moartea, care învinge moartea. 

Deşi e în stare de jertfă, deşi Se roagă şi compătimeşte 
cu noi, Hristos ca înviat, ca plin de Duhul, e totodată în 
locaşul Lui cel sfânt şi pe tronul slavei de Împărat. Locaşul 
Lui e comuniunea cu Tatăl, care nu se poate schimba. Îm- 
părăţia Lui, care s-a deschis nouă în El şi înaintează, e Îm- 
părăţia iubirii de care se bucură toate sufletele celor ador- 
miţi în credinţă, şi a milei cu care urmăreşte şi ajută pe toţi 
cei ce luptă pe pământ să înainteze în ea. El e sus ca 
Dumnezeu atotputernic şi ca om care nu e stăpânit de nici 
o patimă, ci a adus pentru totdeauna jertfa desăvârşită, dar 
e şi jos cu noi prin mila şi iubirea Lui, dându-ne şi nouă să 
ne împărtăşim cu trupul Lui cel jertfit. Şederea de-a dreap- 
ta Tatălui e o împreună şedere pe acelaşi tron al slavei, nu 
numai ca Fiul Unul Născut al Lui, ci şi ca omul ce S-a dăruit 
cu desăvârşire Tatălui prin jertfa Sa, rămânând totodată 
prin umanitatea Sa şi prin aceeaşi jertfă, cu noi, aproape 
de noi în mod spiritual şi gata să ni Se dea şi cu trupul Său 
jertfit. E atotputernic şi sus pentru Sine, şi lângă noi cu 
mila Sa. Pe cât e de atotputernic în Sine, pe atât este de 
plin de mila Lui pentru noi. E atotputernic pentru că e atot- 
milostiv. E atotmilostiv pentru că e atotputernic. Adâncul 
fără margini al milei Lui e pe potriva puterii Lui nemăsura- 
te. În milă se arată piiterea. Puterea adevărată şi nemărgi- 
nită se vede în mila nemăsurată. Mila Lui ni se dăruieşte fără 
zgârcenie tuturor, dar depinde de noi să ne folosim de ea. 

Căci ea respectă libertatea noastră. Dar suferinţa ce ne vine 
din refuzul ei li menţine mila. lar primind mila Lui nu ne 
facem slabi, ci ne facem şi noi tari. Numai nemilosul e slab. 
Mila Lui neincovoiată e ca o mână tare care împărtă- 
şește Trupul Lui neprihănit şi Sângele Lui preacinstit, ca să 
copleşească și în trupul şi în sângele nostru pornirile 
pătimașe şi să sădească în ele pornirea de a ne jertfi din 
tăria milei Lui, primită de la EI. Nefiind adus ca jertfă, ci 
aducându-Se EI însuşi pe Sine, El nu este dat în stare de 
pasivitate, ci ni Se dăruiește El însuşi. Mila e totdeauna 
activă. Numai jertfa activă e jertfă deplină. Numai dăruirea 
prin actul propriu e dăruire deplină. Trupul Lui ni se dă el 
însuşi prin mâna Lui. E o taină care acum rămâne acope- 
rită pentru cei mulţi. Dar mintea ridicată, prin curăţire, la 
vederile de taină "vede limpede potirul în mâna Domnului, 
plin cu vinul amestecării neamestecate (între puterea dum- 
nezeirii şi curăţia umanităţii Lui), contemplă cât se poate 
de vădit turnarea din aceea în aceasta și cunoaşte lămurit 
că dragostea Lui nu s-a deşertat (Ps. 74, 8). Căci străfundul 
revărsării bunătăţii dumnezeieşti şi, aşa zicând, adâncul 
bogăției şi capătul harului nu se descoperă nimănui din 
noi deşertat în viața de acum, chiar dacă s-ar învrednici de 
cea mai înaltă treaptă în urcușul spre Dumnezeu şi de 
cea mai mare îndumnezeire. Căci capătul şi desăvârşirea 
se păstrează pe seama tuturor spre împărtăşire în veacul 
viitor' (Calist Patriarhul, în Filoc rom., VIII, p. 328). Dum- 
nezeirea revărsată prin milă în hotarele trupului Domnului 
este inepuizabilă. Trupul omenesc are în sine putinţa de a 
fi un mediu de comunicare a dumnezeirii la nesfârşit, ceea 
ce înseamnă că şi simţirea lui poate să se umple la nesfâr- 
şit de puterea milei dumnezeieşti şi s-o transmită. 
Rugăciunea aceasta a preotului se încheie cu cuvintele; 
'Și prin noi la tot poporul Tău", Aceste cuvinte pot avea 
două înţelesuri: a) Şi fă să se dea prin noi Trupul și Sângele 
Tău la tot poporul Tău, iar aceasta nu înseamnă că prin 

mâna văzută a trupului nu-şi dă credincioşilor trupul Sâu şi 
Hristos însuși; b) însă poate să mai însemne că într-un anu- 
mit sens şi credincioșii care nu se împărtăşesc au un folos 
din împărtăşirea preotului; ei nu rămân cu totul fără rost în 
biserică până la sfârşitul Sfintei Liturghii, care include cel 
puţin împărtăşirea preotului. Dacă nu s-ar împărtăși nici 
preotul, nu S-ar putea săvârși Sfânta Liturghie, de care au 
un anumit folos toţi credincioşii. Nu s-ar putea contesta că 
și credincioşii care nu se împărtăşesc, dar duc viaţa în mij- 
locul celorlaiţi, contribuie la îmbunătăţirea vieţii tuturor, 
sau reprezintă măcar o frână care opreşte viaţa spirituală 
de obşte de la prăbușirea ei totală. O astfel de contribuţie 
aduce, fără îndoială, cu atât mai mult săvârşirea regulată a 
Sfintei Liturghii, condiţionată măcar de împărtășirea preo- 
tului. Dar aceasta nu trebuie să-l facă pe unul sau altul din- 
tre credincioşi să se socotească satisfăcut cu folosul ce-l 
are prin simpla asistare la Liturghie. Hristos face maximum 
pentru noi dându-ni-Se ca jertfă; trebuie să facem şi noi 
maximum pe care-l putem, primindu-L cu curăţie. 


8. Pregătirea Sfintelor 
pentru Sfânta Impărtăşanie 


După această rugăciune preotul face trei închinăciuni 
în faţa Sfintei Mese, însoţite de cuvintele: 'Dumnezeule, 
curățește-mă pe mine, păcătosul'. Apoi cerând, el sau dia- 
conul, comunităţii să-şi încordeze atenţia la ceea ce va 
face, prin cuvintele: "Să luăm aminte", ia cu amândouă mâi- 
nile de pe disc sfântul Trup, îl înalţă făcând cu el semnul 
crucii, zicând: "Sfintele, sfinţilor”, adică: se vor da cele sfin- 
te sfinţilor, sau celor curaţi. Sfântul loan Gură de Aur spu- 
ne: "Cei ce se împărtășesc de prea sfântul Trup şi de cin- 
stitul Sânge stau între îngeri şi arhangheli și între Puterile de 
sus şi sunt îmbrăcaţi în însuşi veşmântul împărătesc al lui 
Hristos (o dată ce devin împreună împărați cu EI, n.n.), 
având armele duhovniceşti'. Ei simt în jurul lor puterile 

îngereşti privindu-i cu respect. 'Ba cu aceasta încă n-am 
spus nimic. Căci L-au îmbrăcat pe Împăratul însuși. Dar pe 
cât este de mare şi înfricoșătoare şi de minunată Taina, tot 
pe atâta trebuie să te apropii cu curăţie dacă vrei să te 
apropii de mântuire. Căci dacă te apropii cu o conştiinţă 
rea, te apropii de osândă şi pedeapsă. Căci 'cel ce mănân- 
că şi bea cu nevrednicie Trupul şi Sângele Domnului, jude- 
cată sieşi mănâncă și bea' (| Cor. 11, 27). Că dacă cei ce-şi 
pătează porfira împărătească sunt pedepsiţi la fel cu cei ce 
o rup, nu e deloc necuvenit ca şi cei ce primesc Trupul cu 
cuget necurat să sufere aceeaşi pedeapsă cu cei ce L-au 
rupt prin piroane'159. 

Numai sufletul tocit şi grosolan e lipsit de sensibilitatea 
capabilă să sesizeze curăţia şi delicateţea milostivă a Îm- 
păratului ce i Se dăruieşte în stare de jertfă. Dar această 
grosolânie nepăsătoare sau batjocoritoare are în ea însăşi 
urmările lipsei de bucurie superioară şi, până la urmă, o 
scârbă de sine însuşi. 

La anunţul preotului: “Sfintele, sfinţilor', comunitatea răs- 
punde cu smerenie: 'Unul Sfânt, Unul Domn, lisus Hristos, 
intru Slava lui Dumnezeu Tatăl. Amin'. Nu e alt Sfânt între 
noi oamenii decât lisus Hristos, pentru că numai EI s-a 
sfinţit ca om prin jertfa desăvârşită spre slava Tatălui, ca să 
nu mai vorbim de faptul că e totodată Dumnezeu. De la E! 
şi prin El ne vine toată sfinţenia. Dar fiind singurul Sfânt, e 
şi singurul Domn peste toate patimile, dar şi peste toate 
creaturile. Ne unim cu Persoana unică sfântă, sau izvor al 
sfinţeniei între oameni, nu cu nişte substanţe sfinte (un 
trup şi un sânge impersonale). Însuși Domnul a spus: "Pen- 
tru ei Mă sfinţesc pe Mine însumi, ca şi ei să fie sfinţiţi întru 
adevăr' (In 17, 19), adică în El însuşi, căci EI este Omul în 
care s-a revărsat toată sfințenia dumnezeiască spre slava 
lui Dumnezeu. Sfântul Chiril din Alexandria spune, comen- 

tând acest cuvânt: "Căci Se aduce pentru Biserica Sa întru 
miros de bună mireasmă lui Dumnezeu şi Tatăl. De aceea 
a şi spus: "Pentru ei Mă sfinţesc pe Mine' (In 17, 19). 'Mă 
sfințesc', a spus în loc de: "Mă aduc şi Mă predau ca prinos 
neprihănit lui Dumnezeu şi Tatăl'. Căci se spune că se 
sfințește ceea ce se predă (se închină) lui Dumnezeu, după 
cuvântul: "Dat este omului a sfinţi repede ceva din ale sale' 
(Pilde 20, 25)'140. Cine se aduce jertfă depăşeşte egoismul 
crud, grosolan şi viclean. El slăveşte pe Dumnezeu. 

In timp ce credincioşii cântă 'Unul Sfânt", preotul zice: 
'Se sfărâmă şi se împarte Mielul lui Dumnezeu, Cel ce se 
sfarâmă şi nu se desparte, Cel ce se mănâncă pururea şi 
niciodată nu se sfârşeşte, ci pe cei ce se impărtăşesc îi sfin- 
feşte'. Apare din nou simbolul Mielului de la Proscomidie. 
E simbolul Mielului înjunghiat și în acelaşi timp slăvit, din 
Apocalipsă. E simbolul Mielului care a primit cu toată blân- 
deţea junghierea pentru noi și ni Se dă astfel şi nouă pen- 
tru a ne face şi pe noi miei spirituali unii altora şi sfinţiţi lui 
Dumnezeu prin primirea stării Lui de jertfă. Şi spunând 
aceste cuvinte, preotul desface sfântul Trup în patru părţi, 
punând partea pe care scrie IS pe partea de sus, dinspre 
răsărit, a discului, cea pe care scrie HS pe partea de jos, 
dinspre apus, partea pe care scrie NI pe partea dinspre 
miazănoapte, iar partea pe care e scris KA pe partea din- 
spre miazăzi. Chiar în aceasta se vede starea Lui de jertfă. 

Mielul Se dă Tatălui întreg în stare de jertfă, iar nouă, 
supuşi spaţiului, deci despărțiți trupeşte, ni Se dă la vedere 
împărţit, dar în planul nevăzut e nedespărţit. Ni se dă în- 
treg, dar în stare de sfâșiere spirituală lăuntrică, din milă 
pentru noi. De aceea, cele patru părţi ce se ţineau încă la 
un loc prin coajă sunt acum despărțite. IS nu mai e în 
continuitate cu HS, ci sunt despărțite. NI şi KA, reprezen- 
tând starea Lui de slavă la care a ajuns prin cruce, de 

asemenea. E biruitor şi slăvit, dar plin încă de milă pentru 
noi şi în stare de jertfă. Ele sunt aşezate în forma crucii, 
cuprinzând în cadrul lor tot universul, dar pentru a pune pe 
toate pecetea crucii Sale, pentru a le imprima crucea ca 
mijloc de mântuire. lisus [Hristos leagă prin întruparea Sa 
cerul cu pământul, ducând această legătură la desăvârșire 
prin cruce. El coboară şi suie pe verticala dintre amândouă, 
urcând cu Sine pământul la cer, după ce S-a coborât EI pe 
pământ. lar prin lucrarea Lui în creaţiunea orizontală o 
inundă, prin crucea care l-a deschis trupul în mod nesân- 
geros, de dumnezeire, făcând din verticala Persoanei Lui 
purtătoare de cruce coloana vertebrală în jurul căreia se 
adună şi urcă întreaga creaţiune la cer. Crucea e însuşi 
lisus Hristos care învinge prin jertfă păcatul din creaţiune, 
sau despărţirea ei de Dumnezeu. 

Arâtarea despărțită a Mielului înjunghiat, sau a trupului 
lui Hristos, redă mai accentuat faptul că imprimată în trup 
crucea produce in el canale prin care se revarsă viaţa dum- 
nezeiască ascunsă în el, şi prin ele ni se dă această viaţă și 
nouă. Prin cruce trecem de la creatul vizibil la necreat, sau 
necreatul trece prin creatul făcut transparent prin cruce, la noi. 

Mielul lui Dumnezeu se sfărâmă, dar în fiecare parte a 
Lui e întreg. Căci e viu şi umplut de dumnezeire. În orice 
parte a unui organism viu e întregul organism, împreună cu 
ceea ce e mai presus de ceea ce se vede. Fiecare parte e 
determinată de întreg. Cu atât mai mult se întâmplă aceas- 
ta în trupul care e întreg al ipostasului unic al lui Hristos şi 
e umplut în starea lui de înviere, întreg, de acelaşi unic Duh 
Sfânt al Lui. Trupul Mielului mâncat pururea sub chipul 
unei părticele din el, rămâne totodată în Sine întreg. Hristos 
Își păstrează trupul Său, unit cu ale noastre, totodată dis- 
tinct de ale noastre, deşi toţi l-am mâncat, l-am făcut inte- 
rior trupurilor noastre, l-am făcut al nostru. Soarele e primit 
de toţi, umple viaţa tuturor cu căldura şi lumina lui, dar nu 
incetează de a exista în sine. Noi suntem mulţi. Dar în toţi 

e acelaşi unic Hristos, unindu-ne şi pe noi. Şi acelaşi Hristos 
continuă să existe şi în Sine, ca un rezervor infinit de viaţă, 
care nu.e de la noi. Mama e spiritual întreagă în fiecare 
copil al ei în timpul sarcinii şi spiritual şi după aceea, fără 
să se fi împărţit; şi rămâne întreagă şi în ea insășşi, ca rezer- 
vor de iubire deosebit de ei. lubirea copleşește spaţiul şi 
despărţirile, arătându-se ca un rezervor nesfârşit, deose- 
bind totuşi pe cel ce iubeşte de cei ce o primesc. Spaţiul 
rămâne ca o formă prelungită în afară, pentru a asigura 
existenţa neconfundată a persoanelor în iubirea lor. Îimpăr- 
tăşindu-ne de trupul lui Hristos care s-a sfinţit prin jertfă, 
Hristos ne sfințește și pe noi, pătrunzând în noi plin de Du- 
hul Său de jertfă şi scufundat în lumina Tatălui. 

Dincolo de prelungirea spaţială despărţitoare, e unita- 
tea lăuntrică între persoane. Cu atât mai mult copleşeşte 
acest spaţiu, arătându-l ca o formă prelungită în afară, ma- 
rea iubire a lui Hristos. Îîmpărtăşindu-ne de trupul lui Hristos, 
care s-a sfinţit prin jertfă, El ne sfinţeşte şi pe noi, pătrun- 
zând în noi plin de simţirea Sa de jertfă. Scufundat în lumi- 
na Tatălui prin jertfa Sa, care ea însăşi ne unifică însuşin- 
du-ne-o, prin renunţarea la o existenţă separată pentru 
Sine, trupul Lui se imprimă în trupul nostru cu toată lumi- 
na sfântă şi curată a Dumnezeirii de care e plin şi care-l 
face şi pe el trup de lumină, trup sensibilizat la culme și 
copleșit de delicateţea expansivă a milei dumnezeieşti. 

Apoi preotul, luând părticica IS şi făcând cu dânsa 
semnul crucii peste potir, o pune în el, spunând: 'Piinirea 
potirului credinţei Sfântului Duh". Vinul din potir e identificat 
şi el cu sângele lui lisus, dar nu e despărţit de trupul Lui 
sau de Persoana Lui. Sângele nu e total despărţit de trupul 
lui Hristos, deşi e deosebit de trup. EI işi arată întregimea 
Lui specifică în concretizarea Lui în trup. Astfel, Hristos va 
rămâne nu numai cu sângele neepuizat prin impărtășire, ci 
şi ca trup. Se pune în sânge părticica IS, care a fost stră- 
punsă de suliță, arătându-se prin aceasta coasta din care a 

curs sânge şi apă. Unirea între trup şi sânge e o unire comu- 
nicantă. Din sânge se formează trupul. Din trupul străpuns 
curge sânge. lisus reprezintă prin excelenţă ipostasul unifica- 
tor. El ţine şi trupul, şi sângele în unitate, dar neconfundate. 
După aceea se aduce apa încălzită (căldura), pe care 
preotul o binecuvintează, zicând: 'Binecuvântată este căl- 
dura sfinţilor Tăi, totdeauna, acum şi pururea şi în vecii ve- 
cilor. Amin“. Apoi o toarnă în potir, spunând: “Căldura cre- 
dinței plină de Duhul Sfânt”. Cei ce se împărtăşesc ca 'sfinţi', 
ca credincioși şi curăţiţi de păcaie, aduc cu ei căldura cre- 
dinţei. Dar căldura aceasta a credinţei nu o au fără lucrarea 
Sfântului Duh în ei. Hristos ne oferă sângele Său, dar noi 
trebuie să-l primim cu căldura credinţei. Dar însăşi credinţa 
noastră cu care primim sângele lui Hristos e rodul cola- 
borării noastre cu Duhul Sfânt. De aceea în epicleză Duhul 
Sfânt e chemat nu numai peste aceste daruri, ci şi "peste 
noi'. Noi aducem la Hristos credinţa nostră şi aşa ne împăr- 
tăşim de EI. Dar nu numai credinţa personală, ci a tuturor 
sfinților din veci. Hristos nu e izolat, Hristos are și Elo 
bucurie, o căldură când aducem credinţa noastră în împăr- 
tășirea de EI. O anumită unire a noastră cu EI începe din 
momentul în care pornim să ne împărtăşim de El. 


9. Sfânta Împărtăşanie spre viaţa de veci 


Preotul se impărtăşeşte apoi cu părticica ce poartă 
numele de HS, iar credincioşii, cu părticelele care poartă 
numele de NI şi KA,Dar atât preotul, cât şi credincioşii se 
impărtăşesc sub aceste chipuri diferite de "Trupul şi Sân- 
gele lui Hristos”. Deci numele lui Hristos se pomenșete şi la 
împărtăşirea mirenilor. 

Totuși în faptul împărtășirii preotului cu părticica HS și 
a credincioşilor cu NI şi KA se arată o anumită distincţie 
intre el şi credincioşi. Prin împărtăşirea preotului cu părti- 
cica HS se arată poate nu numai că el se împărtășește cu 
Hristos coborât la lucrare în Biserică, ci şi trimiterea lui de 


E CI IN E SI 





LITURGHIA CREDINCIOŞILOR 551 





către Hristos la implinirea văzută a misiunii lui în slujba lui 
Hristos, în vreme ce în împărtăşirea mirenilor de NI şi KA 
se arată împărtăşirea lor de lucrarea biruitoare a lui Hristos 
asupra păcatului şi morţii propriei lor persoane, dar și de 
puterea lui Hristos de a-i face biruitori în lume. 

Preotul, având să împărtăşească pe mireni, ca trimis de 
Hristos la popor, trebuie să se impărtăşească mai întâi, nu 
prin altul, ci prin el însuşi. Căci nu poate împărtăşi pe alţii 
cine nu e împărtăşit mai întâi el insuşi. Dar îşi spune el 
insuşi numele, spunând “eu', la persoana întâi. 

lar de e preot împărtăşit de arhiereu, sau diacon împăr- 
tăşit de preot sau de arhiereu, e indicat în rolul persoanei 
a doua. Prin aceasta preotul sau diaconul se distinge de 
mirean chiar când e împărtăşit de arhiereu. Căci arhiereul 
îi spune: “Se dă ţie“. Prin aceasta se arată, la fel, că preotul 
e trimis la misiune de Hristos, ca şi atunci când el sau ar- 
hiereul, împărtăşindu-se, zice: 'Se dă mie'. Numai mireanul 
nu se numeşte la persoana întâi şi nici la a doua. Ci numai 
la a treia: 'Se împărtășește robul lui Dumnezeu (D)'. Totuşi 
preotul constată o relaţie directă între Hristos şi mireanul 
împărtășit, faţă de care el rămâne oarecum în afară, deşi ii 
serveşte ca organ văzut lui Hristos spre împărtăşirea mirea- 
nului. Mireanul nu se simte atins direct de arhiereu, cum se 
simte preotul care de fapt e trimis în numele lui Hristos. 
Direct, fără nici un fel de mijlocire, el se simte atins în ve- 
derea unei misiuni de Hristos Arhiereul sau Preotul, când 
zice: 'eu' sau "'mie' (“Mă împărtăşesc eu', sau 'Se dă mie'). 
Dar şi mireanul e pus în relaţie directă cu Hristos prin nu- 
mele ce-i este rostit. EI ia grija de sine şi e dator şi el să 
arate pe Hristos lucrător în sine, pentru sine şi pentru în- 
râurirea altora şi pentru promovarea comuniunii de dra- 
qoste cu alţii în Hristos. 

Deşi numele fiecărei persoane e purtat şi de multe 
altele, fiecare are legat de numele ei nişte împrejurări proprii 
şi, o dată cu acestea, nişte gânduri şi simţiri cu o pecete 

proprie, care o fac unică. Un Nicolae comun şi altora de- 
vine propriu unei persoane, prin faptul că e un Nicolae 
născut din cutare tată și cutare mamă, la anul cutare şi în 
locul cutare, că a trăit in împrejurări proprii lui, trăite într-un 
mod propriu lui. lar prin nume se distinge 'eul' lui unic. Şi 
fiind primit în Hristos cu identitatea lui unică, e primit pen- 
tru veci ca persoană neconfundată cu altele, căci Hristos 
are o atenţie îndreptată spre el în mod special și durează 
El însuşi în veci, având această atenţie faţă de el. Astfel in- 
dicându-se în momentul împărtăşirii o persoană cu identi- 
tatea ei unică, se indică şi menţinerea ei eternă în Hristos. 
Hristos nu poate uita şi nu poate lăsa să piară pe cineva în 
care S-a sălășluit EI, cu care S-a unit EI din iubire. 

Preotul ia părticica HS sau o parte din ea, spunând: 
“Cinstitul şi prea sfântul Trup al Domnului şi Dumnezeului 
şi Mântuitorului nostru lisus Hristos se dă mie, preotului (IN) 
spre iertarea păcatelor şi spre viaţa de veci". De este dia- 
con, preotul îi dă mai înainte o parte din HS lui, spunând: 
“Cinstitul şi prea sfântul Trup... se dă ție, diaconului (N)..." 
lar de slujeşte un arhiereu, dă întâi acesta câte o părticică 
din HS preoților şi diaconilor, spunând la fel. 

În orice Taină se indică persoana primitoare pe nume. 
Se subliniază astfel valoarea ei, identitatea, unicitatea ei 
neconfundată în masă. Şi desigur că persoana cuiva se 
intărește numai în relaţie cu altă persoană, nu cu obiectele. 
in cazul Tainelor, indicarea pe nume a persoanei primi- 
torului implică intrarea ei în relaţie cu Persoana lui Hristos 
(Sfânta Împărtăşanie, Pocăinţa, Hirotonia, Maslul), cu Sfân- 
tul Duh (Mirungerea), cu Sfânta Treime, dar şi în special cu 
Hristos (la Botez, Cununie). 

În Sfânta Împărtăşanie se indică, atunci când Taina e 
primită de diacon, preot, episcop, şi această calitate a lor. 
Când e primită de ceilalţi credincioși, nu se indică profesia 
lor, nefiind o profesie slujitoare a Bisericii, sau o relaţie cu 
Hristos prin profesia lor. Faptul acesta, precum şi acela că 

preotul sau arhiereul işi dă el însuşi Trupul şi Sângele Dom- 
nului, nu înseamnă voinţa lor de a se pune în reliei. Aceasta 
ar fi contrar smereniei, care cere uitarea propriei persoane. 
Ci, precum indicarea pe nume a oricărui credincios în orice 
Taină înseamnă trezirea răspunderii lui faţă de Hristos, sau 
faţă de Sfânta Treime, aşa autoindicarea preotului sau 
arhiereului pe nume, o dată cu indicarea calităţii de preot, 
de episcop, pune în relief şi o răspundere a lor în calitatea 
de unelte ale lucrării lui Hristos în mântuirea oamenilor. 

Am văzut că nimeni nu-şi spune pe nume când e în dia- 
log cu altul, ci simplu “'eu'. Aici preotul, sau arhiereul, face 
excepţie, pentru că nu e altul care să-l impărtăşească pe el. 
Aici 'eu' indică răspunderea plină de cutremur pe care şi-o 
recunoaşte preotul sau arhiereul în faţa lui Hristos, precum 
a simţit-o Samuel când s-a auzit chemat pe nume de Dum- 
nezeu. De altfel, preotul sau arhiereul se situează oarecum 
în poziţia persoanei a treia, când zice: "Se dă mie, preotului 
(N), cinstitul Trup' etc., fără a înceta să fie şi în rolul per- 
soanei întâi. 

Pe lângă cele spuse despre indicarea numelui, menţio- 
năm că acest lucru mai e necesar şi pentru faptul că toţi cei 
ce primesc trupul lui Hristos se încorporează pe de altă 
parte în EI, în mod egal, formând un singur trup al lui 
Hristos, sau Biserica. Dar indicarea numelui accentuează 
faptul că cei ce se incorporează in Trupul lui lristos nu se 
confundă, ci îşi păstrează fiecare identitatea personală şi 
deci şi răspunderea în Trupul lui Hristos. Fiecare e chemat 
să împlinească în Trupul lui Hristos rolul unui mădular 
deosebit. A spus-o aceasta Sfântul Apostol Pavel şi au dez- 
voltat-o Sfinţii Părinţi ai Bisericii. Sfântul Apostol Pavel spu- 
ne: "Căci precum trupul este unul şi are multe mădulare, 
iar toate mădularele trupului, multe fiind, sunt un trup, aşa 
şi Hristos... Dacă toate ar fi un singur mădular, unde ar fi 
trupul?" (| Cor. 12, 12, 19). 

Unul are în trupul lui Hristos rol de ochi văzător, altui, 
de ureche auzitoare, pentru a-și împlini şi el prin aceasta 
datoria lui, altul, de mână activă, altul, de picior care alear- 
gă în ajutorul altora. Deci indicarea numelui nu implică un 
drept la afirmare individualistă, ci chemarea la împlinirea 
unei slujiri conforme cu însuşirile proprii. Când își aude un 
credincios numele la primirea unei Taine nu are numai sa- 
tisfacţia că e luat în seamă, ci şi cutremurarea celui chemat 
la implinirea unei răspunderi potrivite darurilor sale. Căci 
numai împlinind fiecare o slujire proprie, slujește altora şi 
ajută la armonia întregului Trup al lui Hristos sau al Bise- 
ricii. Şi numai în slujire se arată că e de folos trupului sau 
altora şi de aceea numai prin slujire crește el însuși duhov- 
niceşte. Numai în slujire stă slava cuiva. Când se împăr- 
tăşeşte cineva rostindu-i-se numele, Hristos nu-l asigură 
numai de atenţia Lui deosebită, ci îi dă şi o răspundere pro- 
prie, potrivită cu capacitatea lui, cu eul lui unic. 

Sfântul Maxim Mărturisitorul merge mai departe, spu- 
nând că fiecare primeşte din Trupul lui Hristos ceea ce i se 
potriveşte lui, sau treptei lui. Se poate spune că fiecare 
primeşte intreg Trupul lui Hristos, dar actualizează în sine 
acele lucrări sau puteri ale Trupului lui Hristos care sunt 
mai potrivite cu însușirile lui, urcând pe o linie proprie, dar 
în solidaritate cu toţi, din treaptă în treaptă. lar preotul are 
rolul să armonizeze aceste lucrări ale lui Hristos întreg. De 
aceea poate se împărtăşeşte sub chipul lui Hristos. 

Tâlcuind un cuvânt din Cuvântarea la Paşti a Sfântului 
Grigorie de Nazianz (cap. 16), Sfântul Maxim Mărturisitorul 
zice: "lisus şi Cuvântul lui Dumnezeu, Cel ce a străbătut 
cerurile (Evr. 4, 14) şi a ajuns mai presus de toate cerurile, 
pururea trece şi mută pe cei ce-l urmează Lui, prin făptuire 
şi contemplare, de la cele mai mici la cele mai mari şi de 
la acestea iarăși la cele încă mai sus de ele, şi, simplu gră- 
ind, nu îmi va ajunge timpul să înfăţișez urcuşurile şi des- 
coperirile sfinţilor pe drumul prefacerii din slavă în slavă, 

până ce fiecare va primi, în ceata proprie, indumnezeirea 
cuvenită lui. Deci acest mare dascăl... ne cere să păstrăm 
în chip distinct şi cu bun folos nefărâmiţată și neameste- 
cată carnea mădularelor Lui, adică ale Mielului, ca să nu 
fim osândiţi că rupem şi stricăm armonia bine orânduită a 
Trupului dumnezeiesc, sau că mâncăm în chip cutezător, 
adică mai presus de putere sau fără sfinţenie, deci contrar 
puterii, carnea Mielului şi Cuvântului, ci fiecare să se îm- 
părtăşească, după puterea şi treapta lui şi după darul Du- 
hului dat lui, de Cuvântul dumnezeiesc, potrivit cu înţelesul 
fiecărui mădular. Astfel, de cap se va împărtăși cel ce şi-a 
dobândit credința din temeiul de nezdruncinat... şi din ea 
creşte, armonizându-se, tot trupul virtuţilor şi al cunoştin- 
ţelor în creşterea duhovnicească... De ochi, cel ce intuiește 
duhovniceşte creaţiunea şi adună toate raţiunile sensibile 
şi inteligibile fără greşeală, într-o unică laudă a slavei lui 
Dumnezeu ....141. 

Serghie Bulgakov găseşte şi un alt temei pentru indi- 
carea numelui celui ce primeşte Sfânta împărtăşanie. EI 
spune că dacă Hristos ne uneşte pe toţi în Sine, uneşte şi 
numele tuturor. De aici s-ar deduce, socotim noi, că cel ce 
se împărtăşeşte se declară de acord să aparţină lui Hristos 
impreună cu toţi, nu individual, să răspundă la apelul tutu- 
ror care-l cheamă pe nume. 

Bulgakov zice: "Numele lui lisus este nume dumneze- 
iesc, dar totodată şi un nume omenesc. În El locuiește 
toată plinătatea Dumnezeirii trupeşte, dar în EI este cuprin- 
să şi toată plinătatea omenească, cereşte. În El are temelia, 
Lui Îi aparţine tot ce e propriu omului ca putere pozitivă (în 
afară de păcat). Trebuie înţeles nu alegoric, ci cu totul rea- 
list, ontologic, cuvântul lui lisus, prin care EI Se identifică 
cu fiecare dintre oameni. lar aceasta înseamnă şi unirea 
tuturor cu Hristos, realizată într-o unică împărtășanie, şi în 


141. Ambigua, cap. 124 a, trad. rom., p. 309. 

acest sens Biserica este Trupul lui Hristos. Dar această uni- 
tate se extinde și la nume, în care se exprimă sâmburele 
substanţial al persoanei. Ar fi nefiresc şi de neînțeles dacă, 
uniţi în toate, oamenii ar fi despărțiți în acest lucru esenţial 
de Hristos; altfel spus, aceasta înseamnă că toate numele 
despărțite în nesfârşite chipuri în existenţa lor, converd, 
dinamic, intr-un singur nume, Sunt capabile să se adune în 
EI, să participe la EI, să devină una cu EI, razele Lui exis- 
tând în mod nedespărţit de soare. Hristos poate să Se să- 
lăşluiască în toţi, şi aceasta nu înseamnă depersonalizarea 
sau desfiinţarea persoanei, ci ridicarea ei pe o treaptă mai 
înaltă, mai deplin adevărată, în lumina harului. În fiecare 
om trebuie să se reflecte faţa luminată a lui Hristos, sau 
fiecare om trebuie să se afle pe sine în El şi prin aceasta să 
vadă atât numele său propriu, cât şi toate celelalte nume 
în mod substanţial, să se adune dinamic în EI, sau să iasă 
din numele lui lisus, pentru că nu ne putem închipui ceva 
care, aparținând omului, să se afle în afară de Hristos, 
decât domeniul întunecat al păcatului, al nefiinţei, al răului 
satanic... Prea dulcele nume al lui lisus e imprimat prin Fiul 
Omului cu tot ce e omenesc, care-l aparţine, în toţi. Noi 
toți, în afară de nevrednicia noastră, suntem părtaşi la 
acest mare şi sfânt nume. Îl purtăm într-un anumit sens, 
ne impărtăşim de El. 

Să nu se spună că aceasta este o cutezanţă sau o în- 
chipuire. Aceasta este o dovadă a iubirii şi a chenozei dum- 
nezeieşti. Şi Domnul dându-Se pe Sine sau Trupul și Sân- 
gele Său în Taina Euharistiei, nu ne lipseşte pe noi de pu- 
terea harică a sfântului Său nume. Şi întrucât Domnul a 
luat asupra Sa tot ce este omenesc (afară de păcat), motiv 
pentru care fiecare om poate avea în sine pe Mântuitorul, 
KRăscumpărătorul său personal, e firesc ca în EI, în sfântul 
Lui nume, să fie unite ca într-un centru toate numele ome- 
nești, sâmburii substanţiali ai tuturor individualităţilor. Şi 
dacă Domnul, în Care se află toţi, este Persoana atotcuprin- 

zătoare, numele lisus este numele atotcuprinzător, numele 
tuturor oamenilor... Dar adevărata umanitate alcătuieşte 
Biserica, este Biserica'147. De aceea Biserica poartă nu- 
mele lui Hristos, este Biserica creștină, sau creştinătatea. Şi 
toţi cei ce aparţin lui Hristos se numesc creştini, purtând 
același nume, care nu anulează numele deosebit al fiecă- 
ruia, ci le uneşte pe toate într-un nume comun. 

Noi am mai adăuga spre completare câteva observaţii 
care explică şi mai mult legătura tuturor numelor între ele 
ca bază pentru unirea lor în purtarea numelui lui lisus: oa- 
menii nu se disting numai prin nume, ci sunt și legaţi prin 
ele, aşa cum sunt legaţi prin cuvinte, sau într-un mod şi mai 
intim. Sunt legaţi prin numele ce şi-l dau într-o unitate de 
răspundere reciprocă şi de familiaritate, care tocmai de 
aceea nu-i confundă, pentru că fiecare e necesar celuilalt 
cu specificul lui. Când ai ajuns să-i spui cuiva pe nume, 
simţi că ai ajuns la o mai mare intimitate cu el şi ai desco- 
perit în el ceea ce răspunde unei necesităţi proprii. A-i rosti 
numele înseamnă în general a-l mângâia, a avea indrăz- 
neală faţă de el, simţi că el iţi permite să te afli într-o fami- 
liaritate deosebită cu el, să-i descoperi ceva din tine şi să 
actualizezi. În afară de aceea, când chem pe cineva pe 
nume, el se simte dator să-mi răspundă. Prin nume e legat 
de mine. Prin numele lui rostit de mine arăt nu numai in- 
timitatea mea cu el, ci ne arătăm ca aparţinându-ne în mod 
deosebit şi ca având o răspundere deosebită unul faţă de 
altul. Cu atât mai mult când chemăm pe lisus pe nume, în 
mod frecvent simţim cum sporim într-o familiaritate cu EI. 
lar prin numele ce simţim că ni s-a dat la botez prin El 
însuşi, Îl simţim şi pe El dornic să Se afle într-o familiaritate 
cu noi. În numele ce ni-l dă în Taine, ne simţim totodată 
chemaţi de El la o răspundere faţă de EI, ne simţim într-o 
unitate dialogică cu EI. 


142. Filosofia imena, p. 205-206. 

Revenind la cele spuse de Bulgakov, remarcăm totuși 
că în acest nume general al lui Hristos nu se pierd numele 
personale, ci fiecare îşi păstrează şi numele său propiu, pe 
care Hristos însuși i l-a dat prin Taine. Suntem legaţi cu toţii 
în numele lui lisus, dar ne și distingem între noi şi faţă de 
El prin numele ce ni l-a dat. Chiar aceste nume ne leagă şi 
mai mult de EI, sau ne unesc cu EI şi în El. Numele fiecărui 
credincios se cuprinde în numele atotcuprinzător al lui 
lisus, dar într-un mod dialogic, şi tocmai de aceea nu se 
pierde. Iar lisus însuşi nu devine un simplu nume general, 
ci e numele unei Persoane deosebite de noi, chiar dacă 
această Persoană le îmbrățișează pe toate. Toţi fiii unui tată 
purtăm numele de familie al lui şi ne simţim legaţi, prin nu- 
mele tatălui, devenit numele nostru comun, cu el şi între 
noi. Dar întrucât avem fiecare şi un nume propriu, ne păs- 
trăm ca persoane distincte, însă tocmai de aceea, într-o 
responsabilitate față de tatăl şi între noi înşine, într-o reci- 
procă atenţie și mângâiere, ca cei ce purtăm pe de o parte 
acelaşi nume, dar pe de altă parte, nume deosebite, care 
ne leagă şi ele pe unul cu altul. Prin numele meu mă reco- 
mand altei persoane, ca persoană distinctă de ea, atrag 
atenţia ei, într-o comunicare cu ea, întind puntea de la 
mine la ea. De aceea, de numele meu fac uz cu deosebire 
celelalte persoane, semnalând existenţa şi prezența mea, 
simțind trebuinţa să intre în legătură cu mine, să mă che- 
me în ajutor, să mă asigure de ajutorul lor. De numele lui 
Dumnezeu facem uz noi oamenii semnalând prezenţa Lui 
oriunde se rostește numele Lui, simțind datoria să cinstim 
numele Lui, simţindu-ne ocrotiţi de El și ajutaţi de EI însuşi 
când îl rostim. Deosebit de aproape de noi Îl simţim pe 
Hristos când Îl chemăm pe nume. În El simţim mântuirea 
noastră. 

În general, prin pomenirea numelui unei persoane 
omeneşti se semnalează existenţa preţuită şi o anumită 
prezenţă a ei undeva, de către cei ce îl pomenesc, şi aceas- 

ta aduce de fapt o anumită putere de la ea în locul unde e 
pomenită, în cei ce o pomenesc. Dar omul vrea să se 
bucure de atenţia lui Dumnezeu, de prezenţa lui Dum- 
nezeu, de puterea Lui care vine la ei. De aceea pomeneşte 
numele lui Dumnezeu ca să se bucure de ajutorul Lui, de 
oprirea sa de la rele. De aceeea cerem ca şi Dumnezeu să 
pomenească pe cei dragi ai noştri în vecii vecilor, ca Dum- 
nezeu să fie prin aceasta atent la ei şi să-i ţină vii şi fericiţi 
în vecii vecilor. 

Luând sau dând sfântul Trup şi Sânge al Domnului, 
preotul menţionează şi scopul împărtăşirii de ele: 'Spre 
iertarea păcatelor şi spre viaţa de veci”. La celelalte Taine 
se menţionează scopurile lor speciale. Sau scopul fiecărei 
Taine este implicat în caracterul ei: în taina Pocăinţei preo- 
tul spune că dezleagă pe cel ce s-a mărturisit şi se căieşte 
de păcate, la Cununie scopul Tainei se cuprinde în cuvin- 
tele: '"Cunună-se robul lui Dumnezeu (N) cu roaba lui Dum- 
nezeu ([N)'. Se unesc două persoane, egale în valoare şi de 
o valoare netrecătoare, în iubire şi respect şi în răspundere 
una față de alta, pentru că se află în raza grijii şi a puterii 
lui Dumnezeu, dar nu o persoană ca un obiect, sau ca două 
forţe instinctive impersonale. Şi aşa, la fiecare Taină. 

La Sfânta Împărtăşanie se indică în mod special ca 
scop, “Spre iertarea păcatelor şi spre viața de veci”. "'lerta- 
rea păcatelor' e condiţie neapărat necesară pentru a se 
ajunge la viaţa de veci. Conştiinţa păcătoşeniei e copleşi- 
toare în cel ce se apropie de Sfânta Împărtășanie, prove- 
nind din conştiinţa măririi Celui de Care ne împărtășim. În 
toate rugăciunile dinainte de Sfânta împărtăşanie se expri- 
mă conştiinţa acestei păcătoşenii, se mărturiseşte căinţa 
pentru păcate şi se cere iertarea lor. Trăim in aceste mo- 
mente suprema sensibilizare pentru păcătoşenia noastră în 
faţa măririi Celui ce ni Se dăruiește. De aceea, chiar dacă 
am primit iertarea de păcate în Taina Pocăinţei, înainte de 
Împărtășanie, trăim, o dată cu micimea noastră ontologică, 

şi neputinţa de a fi cu totul curaţi, de a scăpa de tocirea 
noastră egoistă, prin noi înşine, fără starea de jertfă ce ne-o 
imprimă Hristos. 

Se voieşte prin aceasta o sensibilizare spirituală a creş- 
tinului. Botezul a adus iertarea păcatului strămoșesc şi a 
celor personale dinainte de Botez (dacă se primeşte Bo- 
tezul la vârsta adultă). Dar prin Botez se acordă omului şi 
întărirea credinţei ca o frână impotriva păcatelor viitoare. 
Căci credinţa, ca un gând aproape continuu la Dumnezeu, 
întreţine în om frica de a păcătui. Dar firea omului a rămas 
cu O slăbiciune, din cauza obişnuinţei cu păcatul. Teologia 
scolastică îi zice acestei obişnuinţe concupiscenţă şi o so- 
coteşte dezbrăcată de caracterul păcătos. Părinţii răsăriteni 
văd această slăbiciune în poftă și iuţime (mânie). Ele nu 
sunt cu totul stinse, sau cu totul îndreptate spre poftirea 
celor bune şi spre reacţia faţă de cele rele (scârba faţă de 
păcat, fermitatea blândeţei, a smereniei). Slăbirea carac- 
terului lor păcătos, întărirea în cele bune e un proces înde- 
lungat. Procesul acesta ajunge la încheierea lui în starea de 
nepătimire şi de iubire deplină. Până acolo ne e de mare 
folos frica de păcat, căinţa faţă de toate păcatele, întâi mari, 
apoi şi mici, pe care le-am săvârşit înainte, chiar dacă am 
primit şi iertarea pentru ele. Cu cât ne e mai frică de a pă- 
cătui şi cu cât ne pocăim continuu şi ne mărturisim mai 
des pentru păcatele ce le-am săvârşit, cu atât slăbim mai 
mult pornirea spre păcat, sau îndreptarea spre păcat a 
poftei şi a mâniei. Cel mai mult ne întăreşte în această sta- 
re tiristos Cel jertfit, cu Care ne împărtășim. EI ne ridică pe 
o nouă treaptă de putere faţă de cea la care ne-au ridicat 
Botezul şi Taina Pocăinţei. Însuşi Hristos cu puterea Lui de 
jertfă Se sălăşluiește în noi ca viaţă în duh de jertfă, con- 
trară poftei şi mâniei în care se manifestă egoismul nostru 
sau slăbiciunea şi tocirea noastră. Hristos cu Care ne unim 
ne ajută să slăbim la culme slăbiciunea obișnuinţei spre 
păcat, care aproape fără să observăm se manifestă în noi 

păcate. Dresajul leului se face treptat; cu atât mai mult tre- 
cerea omului de la starea de lup la aceea de miel. De aceea 
la începutul vieţii creştine se dau nu numai Botezul şi 
Mirungerea, ca puteri spre bine, ci şi Sfânta împărtăşanie. 
lar în cursul vieţii pământeşti se progresează mereu spre 
nepăcătuire şi sensibilizare curată prin Spovedanie şi Îm- 
părtăşanie. În acest sens, Liturghia, ca rânduiala Sfintei Îm- 
părtăşanii, e un urcuş continuu în viaţa creştină. 

lată cum scopul ultim al Sfintei Împărtăşanii, care este 
viaţa veşnică prin unirea cu Hristos cel jertfit şi înviat, are 
ca treaptă spre ea iertarea păcatelor, fie ele cât de subţiri 
și inexprimabile. Sau Hristos, întrucât Se uneşte cu noi, ne 
dă prin această iertare, pe de o parte, cea mai înaltă întă- 
rire împotriva păcatelor, pe de altă parte, arvuna vieţii 
veşnice, de maximă atenţie față de Dumnezeu şi semeni. 
"Cel ce are pe Fiul are viaţa; cel ce nu are pe Fiul nu are 
viaţa' (| loan 5, 12). Fiul este viaţa născută şi mereu neslă- 
bită, prin nepăsare, din Tatăl şi pusă la dispoziţia noastră. 
Despre aceasta a dat mărturie Însuşi Tatăl. Iar cine crede 
în Fiul a primit această mărturie a Tatălui şi are confirma- 
rea ei în sine însuși, prin faptul că L-a primit pe Fiul cu 
iubirea Lui maximă ca viaţă. "Cine crede în Fiul lui Dum- 
nezeu are această mărturie în sine însuşi... lar mărturia e 
aceasta, că Dumnezeu ne-a dat viaţă veşnică, şi această 
viaţă este întru Fiul Său' (| loan 5, 10, 11). 

Faptul că trupul care se împărtăşeşte de Iiristos, deşi 
moare, va învia totuşi la o viaţă îndumnezeită, se înteme- 
iază pe legătura intimă ce există între trup şi suflet şi care 
rămâne şi după moartea trupului. Căci pe această legătură 
se bazează faptul că Trupul lui Hristos nu rămâne numai în 
trupul celui ce se împărtășește de el, ci pătrunde şi în sufle- 
tul lui. Pe de altă parte, datorită acestei legături, prin Trupul 
lui Hristos pătrunde în noi şi viaţa dumnezeiască, deci o 
viaţă spirituală, iar aceasta pătrunde și în sufletul nostru. 
Calist şi Ignatie citează în Centuria lor următoarele cuvinte 

ale Sfântului loan Damaschin: “Trupul şi Sângele iui Hristos 
intră în constituţia sufletului şi trupului nostru, netrecând - 
în ceea ce eliminăm, ci rămânând în fiinţa noastră, fiind 
cauza conservării noastre şi mijlocul curăţirii noastre de 
orice pată. Trupul lui Hristos este un trup de viaţă făcător, 
pentru că a fost zămislit de Duhul de-viaţă-făcător. Căci 
'ceea ce se naşte din Duh, duh este' (loan 3, 6), şi aceasta 
nu O spun pentru a desfiinţa trupul, ci pentru a arăta că 
este de viaţă făcător'143. 

Orice simţire din trup devine simţire a sufletului şi orice 
simţire din suflet se imprimă în trup. Simţirile curate din 
suflet sfinţesc trupul şi viceversa. 

De aceea trupul Domnului, cel viu, cel plin de simțţiri 
curate şi de viață dumnezeiască, în care sunt reflectate 
simţirile şi viaţa sufletului Lui, și prin aceasta viaţa dum- 
nezeiască, imprimă şi în sufletul celui ce se împărtăşeşte 
de el prin Trupul Lui curăţia şi viaţa dumnezeiască din 
sufletul Domnului, arătate şi în trupul Lui. De altfel, nu ex- 
periem oare chiar şi numai printr-o atingere caldă de mână 
a unui semen căldura prieteniei lui sufleteşti în sufletul 
nostru? 

Multe dintre rugăciunile dinainte de Sfânta Împărtăşa- 
nie afirmă această pătrundere a vieţii spirituale omeneşti şi 
dumnezeieşti a Domnului prin Trupul Lui în sufletul celui 
ce se îimpărtăşeşte. Unele vorbesc chiar de o sălăşluire a 
Treimii în sufletul celui ce se împărtăşeşte prin Trupul 
Domnului. Căci unde e lucrarea dumnezeiască, sunt şi Per- 
soanele a căror lucrare este: 'Cu trupul şi cu sufletul să mă 
sfinţesc, Stăpâne, să mă luminez, să mă mântuiesc, să-Ţi 
fiu Ţie lăcaş, prin împărtăşirea Sfintelor Taine, avându-Te 
pe Tine locuitor întru mine, împreună cu Tatăl şi cu Duhul, 
Făcătorule de bine, mult-Milostive'. 


143. Sf. loan Damaschin, De fide orthodoxa, cartea IV, 131, PG 94, 
1117-1118; în Centuria lui Calist şi Ignatie, cap. 92. 

Trupul Domnului a devenit în modul cel mai accentuat 
transmiţător al pâraielor de viaţă dumnezeiască prin crucea 
imprimată în El. Ba, mai mult, ea L-a sensibilizat, L-a sub- 
țiat, făcându-L o membrană străvezie şi comunicantă, prin 
care se vede şi se transmite viaţa Lui spirituală. Dar şi mai 
mult a contribuit la aceasta învierea Lui. Această sensibili- 
tate e trăită în continuare de Hristos prin mila Lui faţă de 
noi: “Bun este Domnul (bun nu în sensul trupesc, n.n.), gus- 
taţi şi vedeţi, că de mult pentru noi, precum suntem noi 
făcându-Se, şi o dată pe Sine Părintelui Său aducându-Se 
ca jertfă pentru noi, pururea Se junghie, sfinţind pe cei ce 
se împărtăşesc de Dânsul'. Precum pe lupul ce produce în 
noi senzaţia că ne sfâşie, că ne mănâncă, îl experiem ca 
rău, tot aşa pe Mielul înțelegător ce Se află permanent jun- 
ghiat spiritual pentru noi şi ni Se dăruieşte în întregime 
spre hrană spirituală, Îl simţim producând în sufletul nos- 
tru simţiri dulci şi curate şi întăritoare ale vieţii. 

inţelegerea Trupului lui Hristos ca transmiţător, şi a tru- 
pului nostru ca primitor de simţire, şi deci şi de inţelegere 
superioară, credem că-şi are baza în faptul că trupul e un 
cuvânt plasticizat al Cuvântului dumnezeiesc şi o simţire 
plasticizată a Duhului dumnezeiesc. Căci aceasta credem 
că e deosebirea dintre Cuvântul şi Duhul dumnezeiesc. Cu- 
vântul sau Rațiunea (Înțelegerea, Înţelepciunea) şi Simţirea 
sunt strâns unite în Sfânta Treime, şi amândouă provin din 
Tatăl ca manifestare deplină a Lui. Ele creează împreună 
făpturile ca raţiuni sau cuvinte şi simţiri plasticizate. O ast- 
fel de rațiune şi simţire plasticizată este şi trupul, menit să 
fie un mijloc de comunicare a gândurilor (cuvintelor) şi 
simţirilor sufletului, existând o conformitate între trup şi 
suflet. Sau Cuvântul e Cel care prin conştiinţa şi voinţa Lui 
face conştiente raţiunile şi simţirile sufletului, făcându-le 
totodată să se activeze într-un fel sau altul. 

Când sufletul e curat în gândirea şi în simţirea lui, face 
şi trupul curat în cuvintele şi simţirile prin care sufletul se 

comunică, dar şi invers. În orice caz, trupul nu e decât o 


membrană vibrantă de gânduri şi simţiri care au o anumită 


unitate cu cele ale sufletului. 

Trupul lui Hristos s-a imprimat cel mai mult în simţirile 
Lui de gândurile şi simţirile curate ale sufletului Lui şi în 
amândouă s-a văzut cel mai deplin cuvântul Cuvântului şi 
simţirea Duhului după care au fost create sufletul şi trupul 
Lui, şi aceste gânduri şi simţiri curate, imprimate de Cu- 
vântul dumnezeiesc şi de Duhul Sfânt, se comunică prin 
trupul lui Hristos şi celor ce se împărtăşesc de El. 

Dacă biologia şi medicina nu văd decât un trup compus 
din elemente materiale şi în care se petrec procese mate- 
riale, omul trăieşte în interiorul său o bogată viaţă spiritua- 
lă, produsă sau ocazionată de trup, ceea ce nu înseamnă 
că nu este şi un subiect care primește şi face conştiente 
aceste simţiri produse de trup. Noi primim Trupul lui 
Hristos împreună cu viaţa spirituală trăită interior de EI. 

Această afirmare a efectelor pozitive ale Sfintei impăr- 
tăşanii asupra trupului şi sufletului e exprimată în urmă- 
toarele rugăciuni: "Mintea şi sufletul, inima și trupul, sfin- 
țeşte-mi-le, Mântuitorule, şi mă învredniceşte fără de osân- 
dă, Stăpâne, să mă apropii de înfricoșătoarele Tale Taine'. 
Ele sunt pe de o parte înfricoşătoare, dacă sunt primite cu 
nepăsare şi în stare de păcat, pe de alta, sunt pline de dul- 
ceaţă spirituală dacă sunt primite cu credinţă şi în stare de 
curăţie. lar lucrarea lor e cu atât mai pozitivă, cu cât e în- 
soţită de rugăciunea noastră. Efectele lor atât asupra trupu- 
lui, cât şi asupra sufletului sunt exprimate şi în rugăciunea 
următoare: "Cuvinte al lui Dumnezeu și Dumnezeule, jarul 
Trupului Tău să-mi fie mie, întunecatului, spre luminare, şi 
Sângele Tău, spre curățirea întinatului meu suflet'. Acest 
efect curăţitor asupra sufletului îl are Trupul Domnului cel 
viu, deşi frânt spiritual din milă pentru mine, pentru că e 
Trupul Persoanei Cuvântului. În Trupul Lui dat mie se simte 
mila Lui, Sângele Lui vine în mine plin de simţirea milei ce 

o are Cuvântul faţă de mine. Mila Lui însăși şi dragostea Lui 
mi se împărtăşesc prin Trupul Lui mereu frânt spiritual pen- 
tru mine. Trupul viu al cuiva este numai mijloc de comuni- 
care a simţirilor lui sufleteşti. Cu atât mai mult trupul Cu- 
vântului dumnezeiesc, în care mereu Îşi trăieşte, cu o sim- 
țire ce întrece orice simţire omenească, frângerea din milă 
pentru noi. Prin Trupul Lui dat mie Îl simt pe Cuvântul vi- 
brând de dragostea Lui faţă de mine, sau comunicându-mi 
această dragoste ca pe un cuvânt al Cuvântului suprem. 

Am văzut că în Centuria lui Calist şi Ignatie se merge 
atât de departe în afirmarea penetrării trupului lui Hristos 
de Dumnezeire, că se socotește trupul Lui "Duh de viaţă 
făcător' în primul rând chiar prin faptul că s-a zămislit din 
Duhul de viață făcător. “Căci ceea ce se naşte din Duh, duh 
este' (loan 3, 6). De la zămislire se imprimă în trupul ce se 
zămisleşte simţirile celor din care se zămisleşte, simţiri ex- 
primate prin cuvinte de un anume fel. În trupul lui Hristos 
s-au imprimat de la zămislirea Lui din Duhul simţirile dum- 
nezeieşti ale Duhului, copleşind pe cele omeneşti; simţiri 
de milă ale lui Dumnezeu pentru oameni, pentru a căror 
mântuire a binevoit să Se facă Fiul Său om, ca să Se tra- 
ducă în cuvinte omeneşti pe Sine însuşi ca şi Cuvânt plin 
de milă pentru noi; simţiri care aveau să se arate şi în prl- 
mirea morţii pe cruce pentru oameni. 

Calist şi Ignatie, continuând această idee, dau şi un Ci- 
tat al Sfântului Macarie Egipteanul, în care acesta afirmă că 
Duhul dumnezeiesc Se amestecă aşa de mult cu sângele 
lui Hristos, încât cel ce îl bea pe acesta se adapă cu Însuşi 
Duhul Sfânt care Se îmbibă în chip desăvârşit în suflet: 
"Precum vinul se amestecă în toate mădularele celui ce bea 
şi se preface în el şi el în vin, aşa cel ce bea Sângele lui 
Hristos se adapă cu Duhul dumnezeiesc şi Acesta se ames- 
tecă în suflet în chip desăvârşit, şi sufletul în EI... Iar prin 
Euharistia pâinii, cei ce se împărtăşesc cu vrednicie, se în- 
vrednicesc să se facă părtași de Duhul Sfânt şi aşa sufletele 


566 SPIRITUALITATE ŞI COMUNIUNE ÎN LITURGHIA ORTODOXĂ 


vrednice pot să vieţuiască în veci. Şi precum viaţa trupului 
nu e de la trup, ci din afară de el, adică din pământ, aşa şi 
sufletul a fost învrednicit de Dumnezeu să aibă mâncare, 
băutură, veșmânt, care sunt viaţa adevărată a sufletului nu 
din firea sa, ci din dumnezeirea Lui, adică din Duhul Lui'144. 

Din nou Trupul şi Sângele sunt socotite ca mijloace de 
comunicare a simţirilor sufleteşti copleşite în Hristos de 
cele dumnezeieşti. Avem mereu afirmată taina negrăită a 
faptului că cele prin care cineva atinge sau hrăneşte trupul 
poartă cumva în ele, până în sufletul aceluia, simţirile sale. 
Un eu spiritual se întâlnește cu un alt eu spiritual prin mij- 
loacele materiale prin care ei comunică. Cele materiale au 
in ele capacitatea de a sluji ca vehicule simţirilor unei per- 
soane ce se adresează alteia prin ele. Cele materiale sunt 
copleşite de cele spirituale şi cele spirituale omeneşti, de 
cele spirituale dumnezeieşti. Pentru că cele materiale nu 
sunt pur materiale, nu servesc ca trup viu fără să aibă în 
ele puterile sufletului şi o raționalitate înrădăcinată în raţiu- 
nea persoanei. Aşa cum vinul se amestecă în sângele ome- 
nesc, dar îi dă acestuia căldura lui, aşa Duhul dumnezeiesc 
se amestecă în sufletul omului, dar îi dă acestuia un entu- 
ziasm, o viaţă, care n-ar putea proveni din el însuşi. Şi se 
amestecă în sufletul omenesc prin mijlocirea unor gesturi 
și materii sau prin cuvinte, care ating simţurile trupului, 
care nici ele nu sunt pur materiale. 

Ceea ce spune Sfântul Macarie poate fi folosit şi pentru 
puterea sufletului care se împărtăşeşte de Hristos, de a 
invia cândva trupul său la o viaţă veşnică provenită din 
Duhul dumnezeiesc aflător în suflet şi întreţinută de EI. Pre- 
cum trupul natural nu are viaţa naturală din el, ci din pu- 
terea sufletului care-l organizează şi îl ţine organizat şi viu 
conform lui, folosindu-se de pământ şi de cele produse de 


144. Centuria cit., cap. 87, Filoc. rom., vol. VII, p. 205-206. 

pământ, aşa trupul înviat nu-şi va avea viaţa inviată din 
„sufletul natural, ci din sufletul plin de Duhul dumnezeiesc, 
care îi va organiza din pământ un trup transfigurat de 
Duhul din el. S-ar putea spune că într-un fel trupul îşi are 
rădăcinile organizării sale raţionale în suflet, care se folo- 
seşte de pământ pentru a constitui trupul concret. Aceste 
rădăcini sunt funcţiile sufletului: o vedere spirituală, o 
voinţă spirituală, o simţire spirituală. Ele îşi formează din 
pământ organe materiale, dând naştere trupului. Aceste 
funcţii actualizate în cursul vieţii pământeşti le păstrează 
sufletul adunate în rădăcinile lor chiar atunci când ele își 
pierd organele lor materiale. Prin ele, întărit de Cuvântul 
întrupat şi înviat şi de Duhul Sfânt, sufletul va putea iarăşi 
dezvolta complexul de organe materiale, sau trupul dintr-un 
pământ transfigurat, sau un trup transfigurat de funcţiile lui 
transfigqurate de trupul înviat al Cuvântului şi de Duhul 
aflător în suflet. Aceste funcţii pot fi socotite rădăcini ale 
trupului, pentru că au în ele destinaţia şi capacitatea de a 
se pune într-o relaţie concretă cu lumea materială prin for- 
marea şi dezvoltarea lor în organe materiale prin care ele 
să se exprime şi să intre în legătură cu lumea materială, 
cum nu au funcţiile spirituale ale îngerilor. În felul acesta se 
poate spune că trupul se cuprinde virtual în suflet, că nu 
există suflet care să nu aibă în el ca potenţă nedezvoltată 
trupul. Aşa se explică prelungirea în gândirea şi simţirea 
sufletului a oricărei lucrări externe a trupului şi, viceversa, 
a oricărei gândiri şi simţiri din suflet asupra trupului. La 
naşterea omului nu există nici un interval între venirea la 
existenţă a sufletului şi începutul de formare prin el a 
trupului. După moartea trupului sufletul poate continua să 
existe cu funcţiile lui formatoare de trup, oprite din această 
lucrare a lor. În schimb, sufletele care au pe Hristos în ele 
au funcţiile hrănite cu alt conţinut. Numai cele lipsite de 
Hristos sunt fără un conţinut luminos, sau în 'întuneric“, 

aflându-se într-o dezordine totală de gândire şi simţire şi în 
război cu toţi!45. | | 
Sfântul Maxim Mărturisitorul argumentează astfel per- 
sistenţa în suflet, după moartea trupului, a acestei structuri 
capabile a se prelungi în organe concrete, sau de a-şi for- 
ma asemenea organe: 'De altfel sufletul e sau prin sine 
raţional şi cugetător, sau din cauza trupului. Şi dacă e cu- 
getător pentru sine sau pentru fiinţa sa raţională e, desigur, 
şi de sine subzistent. Dar dacă e prin fire pentru sine şi prin 
sine autosubzistent, va lucra şi cu trupul, cugetând şi raţio- 
nând după fire, şi niciodată nu se va lipsi de puterile sale 
înţelegătoare ce le are în chip natural. Căci cele ce au vreo 
existenţă prin fire, cât sunt şi subzistă, nu li se pot răpi. 
Deci sufletul existând pururea, cugetă şi raţionează şi prin 
sine şi cu trupul, pentru sine şi pentru fiinţa sa. Deci nu se 
va afla nici o cauză care să poată înstrăina de suflet, după 
desfacerea trupului, atributele ce-i revin în chip natural, şi 
nu pentru trup. lar dacă sufletul e raţional şi cugetător din 
pricina trupului, în primul rând trupul va fi mai de cinste 
decât sufletul făcut pentru el. Apoi, sufletul va avea din trup 
puterea cugetătoare şi raţională, ca unul ce s-a făcut pen- 
tru el. Căci dacă fără trup sufletul nu poate raţiona, desigur 
că de la trup va avea puterea de a cugeta şi raţiona. Iar 
dacă sufletul a dobândit de la trup puterea de a cugeta și 
raţiona, ca unul ce fără trup nu poate să aibă acestea, nu 
e nici de sine subzistent. Căci cum ar fi cel ce nu are, fără 


145. Joseph Ratzinger, vorbind despre legătura intimă între spirit şi 
trup, zice: "Despărțirea pe toate planurile a 'biologiei' de teologie nu ţine 
seama de om. Ea este o contradicţie în sine, căci punctul important al 
problemei constă în faptul că în uman, dar mai ales în teo-uman, şi bio- 
logicul este uman, nu e simplu 'biologic”. Închiderea corporalului în pura 
biologie, vorbirea despre o realitate 'exciusiv biologică" este în antiteză 
cu ceea ce gândeşte credinţa, care vrea să vorbească despre spiritualita- 
tea biologicului şi despre corporalitatea spiritualului şi a divinului, care se 
intrupează' (Die Tochter Sion, Johannes Verlag, Einsiedeln, 1977, p. 51). 

trup, prin sine, ceea ce il caracterizează? lar de nu e de 
sine subzistent, va fi un accident sădit în chip natural în 
trupul singur subzistent, după desfacerea trupului nemaifi- 
ind nimic. Şi nimic nu-i va mai deosebi pe cei ce aiurează 
astfel negând nemurirea sufletului, de arguţiile lui Epicur şi 
Aristotel'145, 

Afirmând privarea de un nou conţinut a funcţiilor sufle- 
tului mort în afara comuniunii cu Hristos, tot Sfântul Maxim 
declară că sufletul nu va duce cu sine, din vremea vieţuirii 
sale cu trupul, la ieşirea din trup, nimic în afară de con- 
ştiinţa continuu străpunsă pentru cele săvârşite în chip rău. 
De aceea tot ce va duce cu sine va rămâne mereu identic, 
nesporit, într-o monotonie fără sfârşit şi ca o pricină de 
necontenit regret. | 

lar despre lumina pe care o au sufietele ce ies din trup 
în comuniune cu Hristos se poate spune că ea înlocuieşte 
cu prisosinţă hrănirea funcţiilor sufletului din ocuparea cu 
cele din lume, întrucât în Hristos cel înviat îi apar străvezii 
toate raţiunile lucrurilor şi ale feţelor umane, care sunt 
unite în Hristos, iar amintirea celor cunoscute în viaţa tru- 
pească nu e însoţită de păreri de rău, ci bucuroasă de a le 
revedea. De altfel, pentru aceasta S-a şi întrupat Cuvântul 
lui Dumnezeu şi S-a putut întrupa: pentru a da şi pentru că 
a putut da în Sine, cum nu pot îngerii, existenţă unui suflet 
care poate activa funcţiile lui formatoare de trup cu maxi- 
mum de folos pentru cunoaşterea profundă şi iubirea lu- 
crurilor şi persoanelor din lume, pe baza faptului că toate 
raţiunile acestora le are în Sine în calitatea de Dumnezeu 
Cuvântul. lar prin răstignire şi înviere a trecut dincolo de 
acoperământul îngroșat pus peste lucruri şi peste feţele 
omeneşti, ca să le reveleze la culme în lumina nesfârşită a 
Persoanei Sale. lar aceasta a făcut-o în favoarea noastră, ca 


146. Din Epistola către loan Presbiterul, "Despre aceea că şi după 
moarte sufletul are o lucrare înţelegătoare şi nu părăseşte nici o facul- 
tate naturală', PG 91, 456-437. 





ai 

să le vedem şi noi în EI, într-o anumită măsură în viaţa 
pământească, iar într-o mai mare măsură în viaţa sufletului 
de după moarte, şi, în sfârşit, în măsura maximă după în- 
vierea tuturor în Hristos cel înviat, când toate și toţi vor 
deveni transparenţi în Hristos cel transparent. | 

Lumina aceasta potenţată la culme, în care se văd 
toate în Hristos, măreşte în sufletul nostru la culme puterea 
de sesizare a funcţiilor sufletului omenesc. De aceea se 
vorbeşte de Hristos cu Care ne împărtăşim, atât de mult, ca 
de lumină. Potenţarea aceasta a funcţiilor noastre sufleteşti 
o primim prin fiecare Sfântă impărtăşanie, o dată cu pu- 
terea acestor funcţii de a se reactiva în organele unui trup 
înviat, transparent, nestricăcios, la învierea cea de obște. 

Aceasta cu atât mai mult cu cât în Hristos cel înviat, 
după învierea de obşte, vor fi adunate şi luminate toate, 
unindu-se cu raţiunile lor aflătoare în El. Dacă un părinte 
are în faţa sa trăsături proprii feţelor tuturor copiilor săi, și 
cu cât îi iubeşte mai mult, însuşindu-şi durerile şi bucuriile 
lor, îi trăieşte în sine şi reflectă pe faţa lui mai mult feţele 
lor, cu atât mai mult are Dumnezeu în Sine trăsături care 
amintesc feţele tuturor oamenilor, mai ales când pe feţele 
lor se reflectă credinţa în EI şi o viaţă după pilda Lui. lar 
când cineva rostește numele lui lisus cu o gândire şi sim- 
ţire concentrate la El, se gândeşte la toţi ale căror feţe le 
simte reflectate în faţa Lui. Dar şi invers, acela Îl vede pe 
lisus în toţi, mai ales în cei smeriţi şi necăjiţi, cum a fost şi 
EI Însuşi, conform cu ceea ce a spus El însuşi: 'Când aţi 
făcut unuia din aceşti prea mici fraţi ai Mei, Mie Mi-aţi făcut" 
(Mt. 25, 40). Şi când spune "unuia', lisus Se gândeşte cu o 
delicată simţire la fiecare. De aceea, împărtăşindu-se de 
lisus, acela se gândeşte că intră în comuniune cu toţi, se 
gândește ia răspunderea sa faţă de toţi. 

Dar conştiinţa că viaţa veşnică pe care o primim prin 
împărtăşirea de Hristos e condiţionată de curățirea cât mai 
deplină de egoismul păcatelor — iar aceasta depinde de 

căința noastră profundă pentru ele şi de cererea iertării lor, 
căci fără această iertare împărtăşirea ne este spre osândă 
- este atât de puternică, încât atât preotul, cât şi credin- 
cioşii cer aceasta în mod stăruitor înainte de Împărtăşanie. 
Tot canonul citit de preot în seara şi dimineaţa dinainte de 
săvârşirea Sfintei Liturghii, compus din psalmi, irmoase şi 
din 12 rugăciuni (în Liturghierul grec numai 9) ale diferiților 
Părinţi, este o mărturisire a păcatelor proprii, însoţită de o 
profundă căinţă şi de cererea iertării şi a învrednicirii de a 
se împărtăşi. Aceleaşi simţiri le exprimă şi cele trei rugă- 
ciuni citite de preot şi rostite de credincioşi după preot 
imediat înainte de împărtăşire. 

"Primeşte pocăinţa mea, a păcătosului”, spune preotul 
la prima din cele 12 rugăciuni (a Sfântului Vasile cel Mare). 
Sau: "Greşit-am la cer şi înaintea Ta şi nu sunt vrednic a 
căuta spre înălţimea slavei Tale', spune iarăşi, repetând 
cuvintele fiului risipitor care se întoarce după o îndelungată 
despărţire la tatăl său. Aceste cuvinte le rosteşte preotul 
aici cu atât mai pline de simţire, cu cât se cere primit de 
Cel prea înalt întru slavă. 

Apropierea de Sfântul Trup şi Sânge pentru împărtăşi- 
rea de ele e plină de o frică asemănătoare celei cu care se 
va apropia de Scaunul de judecată de la sfârşitul lumii: 
“Precum voi sta înaintea înfricoşătorului şi necăutătorului la 
față scaun de judecată al Tău, Hristoase Dumnezeule, pri- 
mind întrebare şi dând răspuns de relele ce am făcut, aşa 
şi astăzi, mai înainte de a sosi ziua osândirii mele, stând la 
Sfântul Tău altar, înaintea Ta, înaintea înfricoșătorilor şi 
sfinţilor Tăi îngeri, fiind împins de mărturia cugetului meu, 
pun înainte faptele mele cele rele şi fără de lege, dându-le 
pe faţă și vădindu-le'; “Toate relele le-am făcut, toate sim- 
ţirile şi toate mădularele mi le-am întinat'; "Dar mulţimea 
îndurărilor Tale este neasemănată'. "Să nu intri la judecată 
cu robul Tău' (rugăciunea a patra, a lui Simeon Metafrastul, 
care lipseşte din Liturghierul grec). 

Toată Sfânta Liturghie, de la început până la sfârşit, e 
plină de cereri ale milei lui Dumnezeu, milă care se arată 
atât în jertfirea pentru noi a Fiului Său, cât și în bunăvoirea 
Lui de-a ni Se împărtăşi, deşi suntem atât de mici şi de 
departe de desăvârșire. Dar aceasta ne face să ne apro- 
piem cu frică de Sfânta Împărtăşanie, cerându-l să nu ne 
osândească pentru o împărtăşire cu nevrednicie. 

Preotul şi credinciosul sunt stăpâniţi de sentimente 
contradictorii în momentul în care vor să se apropie de 
Sfânta Împărtăşanie. Simplifica:ea i-ar duce sau la dispe- 
rare, sau la o anumită nepăsare. Nici una nu i-ar ajuta să se 
depăşească prin sensibilitate. Pe de o parte, trăiesc senti- 
mentul de nevrednicie şi de frică, produse de conştiinţa ni- 
micniciei lor, dar mai ales a păcătoşeniei lor, ceea ce îi face 
să ezite să se apropie de Sfintele Taine; pe de altă parte, 
trăiesc o mare dorinţă de a se uni cu Hristos, de a experia 
bunătatea Lui, şi această dorinţă îi îndeamnă să se apropie 
de Sfintele Taine. Ceea ce îi face să se decidă pentru apro- 
piere este încrederea în mila lui Hristos. Dar sentimentele 
de frică şi de nevrednicie nu-i părăsesc nici când s-au ho- 
tărat să se apropie. Lupta între frică şi dorinţa de apropiere 
nu încetează nici chiar în momentul când se împărtăşesc. 
Dimpotrivă, frica e cu atât mai mare cu cât preotul sau cre- 
dinciosul e mai aproape de potir. Chiar în momentul Sfintei 
Împărtăşanii şi după aceea e amestecată în ei teama cu 
fericirea, cutremurul cu bucuria de dulceaţa Trupului pri- 
mit. Căci în aceste momente își atinge punctul culimant 
atât simţirea măririi Celui de Care se împărtăşesc, cât și 
fericirea că se unesc cu Cel Atotputernic; în acest moment 
simt în întregime mila Lui care merge până la capăt în fap- 
tul că li Se dăruieşte lor, fiinţe atât de neînsemnate. Frica e 
potenţată de faptul că nici măcar acum nu se pot elibera 
cu totul de gânduri neconforme cu măreţia Celui pe Care-L 
primesc. E unită în el frica şi frica de a nu avea destulă 
frică; sau sentimentul că nu are destulă. E un paradox în 

frica de a se apropia şi dorinţa de a se apropia. Dar un para- 
dox e și în unirea dintre frică şi sentimentul că nu se poate 
depărta de gândurile păcătoase. Mi-e frică să mă apropii 
pentru că sunt păcătos; dar nici frica nu-mi slăbeşte gân- 
durile păcătoase şi nici gândurile păcătoase nu-mi tocesc 
frica. Frica nu mă înalţă deasupra gândurilor păcătoase, şi 
gândurile păcătoase nu-mi slăbesc frica. Ar trebui ca frica 
să mă ridice la o stare pe potriva gravei solemnităţi a mo- 
mentului. Şi totuşi rămân în nepăsarea gândurilor necuve- 
nite: "Înaintea uşilor casei Tale stau şi de gândurile cele 
rele nu mă depărtez' (Rugăciunea Sfântului loan Damas- 
chin). Gândurile coborâte îmi ascut pe de o parte şi mai 
mult sentimentul de nevrednicie și de frică, pe de alta mi-l 
tocesc. Pe de altă parte îmi măresc dorinţa de a mă îm- 
părtăşi, că poate voi fi ridicat din această stare. Dar cu 
toată aparenţa de a nu se ridica la o nouă treaptă de sen- 
sibilitate, ea totuşi are loc. Biciuindu-mă pe mine, urc. Urc 
prin frica de nevrednicie, dar şi prin încrederea în mila lui 
Dumnezeu. 

Peste toate aceste sentimente de păcătoşenie planează 
încrederea în mila lui Hristos: 'Şi Tu, Hristoase Dum- 
nezeule..., mă primeşte ca pe desfrânata şi ca pe cea care 
suferea de curgerea sângelui..., arzând nelegiuirea păcate- 
lor mele'. Dar mila Lui nu mă face nesimţitor la păcatele mele. 

Întâlnirea omului cu Dumnezeu, unirea cu El nu poate 
avea decât forma paradoxului. Trăirea paradoxului e cu 
atât mai accentuată în creştinism, în care Fiul lui Dum- 
nezeu vine atât de aproape de noi şi Se uneşte cu noi prin 
trupul şi sângele Său, dar rămâne totodată Dumnezeu. În 
paradox, omul trăieşte atât conştiinţa de sine, cât şi cea de 
Dumnezeu unit cu sine, Care nu rămâne nici distant de el 
şi cu Care nici nu se confundă. Paradoxul e semnul unirii 
cu Dumnezeu, îndeosebi cu Dumnezeu cel venit aproape 
de el ca om, dar şi al propriei persoane, rămasă neconfun- 
dată. Numai aşa poate trăi omul cu adevărat fericirea întâl- 

nirii cu Dumnezeu. În paradox avem o stare extraordinar 
de complexă, de bogată, de fericită, de conştientă în feri- 
cire, pe care n-o poate da contopirea persoanei in marea 
esenţă panteistă, nici credinţa într-un dumnezeu care nu se 
întrupează, ci rămâne separat şi distant de om. Totul e 
paradox în existenţă; toate sunt în relaţie, dar necontopite. 

Stăpâniţi de conştiinţa neputinței noastre de a atinge 
capătul desăvârşit al curăţiei, drumul nostru spre desăvâr- 
şire nu se opreşte niciodată. Voim să ne înălțăm mereu într-o 
necontenită şi nesfârşită sensibilizare; "adâncul smere- 
niei, aceasta este desăvârşirea', zice Sfântul Isaac Sirul. 
Nimic nu e mai înalt ca ea. lar Sfântul loan Gură de Aur 
zice: "Ştiu că nimeni dintre noi nu este scutit de greşeli, 
nimeni nu se poate lăuda că ar putea avea o inimă curată. 
ingrozitor este însă nu atât a nu avea inima curată, cât că, 
neavând-o astfel, nu alergăm la Cel ce poate să o curăţeas- 
că... Cine a fost odinioară mai păcătos ca vameşul? insă el 
nu a avut decât să zică: "Doamne, milostiv fii mie, păcă- 
tosul' (Lc. 18, 13), şi s-a coborât din templu mai îndreptat 
decât fariseul. Ce putere a fost în aceste cuvinte? În cu- 
vinte, nici una; toată puterea se află în căldura cu care au 
fost spuse, sau, mai degrabă, nu în această căldură, ci, 
înainte de orice, în bunătatea lui Dumnezeu'147. Adică în 
increderea în ea. Paradoxul întreţine în suflet o continuă 
tensiune. Voiesc mereu să mă ridic deasupra condiţiei mele, 
să fiu şi mai mult în Dumnezeu, pe Care-L ştiu infinit mai 
mare decât am primit până acum din El. Omul vrea să fie 
mereu mai mult decât este, să primească mai mult decât 
are din dragostea nesfârşită a Celui nesfârşit în dragoste, 
deşi ştie că nu poate fi prin sine însuşi mereu mai mult. 
Căci aceasta ar însemna că este el însuși infinit. Dacă omul 
e trist când socoteşte că se află numai cu puterile sale, 
atunci când ştie că poate primi din Dumnezeu cel infinit 


147. Omil. VI la Osea, 3. 





LITURGHIA CREDINCIOŞILOR _575 


mereu mai mult, el nu e nefericit din pricina aceasta, căci 
ştie că va primi mereu mai mult. Şi ştiind că numai prin 
Dumnezeu poate înainta, e mereu smerit. 

Omul e o fiinţă contradictorie, dar prin aceasta, nu ne- 
fericită, atunci când crede că se află în legătură cu Dum- 
nezeu; el e fericit în simţirea măreției lui Dumnezeu şi a 
creşterii din ea, dar şi conştient de neputinţa de a se ridica 
prin propriile puteri din monotonie, din banalitate, din pla- 
titudine, din noroiul păcatelor, din viclenie, invidie, mân- 
drie, din robia patimilor. | 

Frica de Dumnezeu nu e un sentiment prin care omul 
işi trăieşte micimea faţă de o esenţă fundamentală incon- 
ştientă, ci un mijloc de cunoaştere, de sesizare existenţială 
a măreției unui Dumnezeu interesat în mod conștient de 
viaţa lui şi capabil să-l ajute să crească în existenţă. În frică 
ne simţim impresionați nu numai de un Dumnezeu mare, 
ci de un Dumnezeu care ne cere în mod conştient să trăim 
conform voii Lui, nu pentru că aşa vrea El, ci pentru a ne 
ridica la putinţa comunicării curate şi iubitoare cu El şi a 
primirii vieţii Lui dumnezeieşti mereu mai libere de scă- 
deri. Mai mult şi mai viu cunoaşte omul pe Dumnezeu prin 
frica sa decât prin raţiunea speculativă, prin care crede că 
el însuși dispune de sine, sau că o lege oarbă şi incon- 
ştientă dispune de el. Nu e în această speculație o relaţie 
personală între om şi Dumnezeu. Caracterul de persoană al 
omului e anulat, sau nu se poate valorifica decât pentru 
scurtă vreme și mai mult imaginar. Prin frica creştină, în- 
treaga fiinţă a omului intră în contact cu măreţia conştientă 
a lui Dumnezeu şi se cutremură. Dar aceasta accentuează 
responsabilitatea lui personală şi deci caracterul lui de per- 
soană. Numai frica aceasta are un efect mântuitor, un efect 
de îmbunătăţire asupra fiinţei omului ca persoană; numai 
ea nu e paralizantă, nu produce resemnare. Ea e produsă 
de însăşi lucrarea lui Dumnezeu, ca taină a iubirii Lui ce ne 
cutremură prin măreţia şi bunăvoirea Lui faţă de noi. 

N. Hartmann a evidenţiat realitatea trans-subiectivă a 
obiectelor cunoaşterii prin faptul că această cunoaștere e 
scăldată în stări emoţionale, pe care nu le producem noi. 
Şi experiem aceste stări prin atingerea noastră de realitatea 
celor cunoscute (Modus der Betroffenheit); experiem O 
'asprime a realului" (Die Hârte des Realen)!48. Dar numai 
un Dumnezeu personal ne produce emoţii de maximă res- 
ponsabilitate cu putere adânc transformatoare pe verticala 
binelui, cu colaborarea voinţei noastre. Numai frica de un 
Dumnezeu personal are în cel mai înalt grad acest caracter 
emoţional, dar în acelaşi timp responsabil, neanulând liber- 
tatea noastră. Ea uneşte în sine însuşirea de mijloc al cu- 
noașterii măreției lui Dumnezeu cu aceea de mijloc al trăirii 
păcătoşeniei proprii şi a trebuinţei de a ne îndrepta prin 
fapta voinţei. Numai un Dumnezeu personal ne promovea- 
ză ca persoane. Toate acestea se cunosc şi se trăiesc vi- 
brant deodată numai în frica de Dumnezeu. Sfântul loan 
Gură de Aur a stăruit în chip deosebit asupra cunoaşterii lui 
Dumnezeu prin frică ('Despre Dumnezeu cel necuprins”). 
Dar el a unit cunoaşterea lui Dumnezeu prin frică cu cu- 
noașterea Lui prin iubire. Prin amândouă luăm puterea de 
a ne îndrepta. De aceea şi în Liturghia ce-i poartă numele, 
preotul, ieşind în uşile împărătești cu potirul purtător al 
Sfintelor Taine, cheamă pe credincioși la Sfânta Împărtă- 
şanie cu cuvintele: "Cu frică de Dumnezeu, cu credință și 
cu dragoste să vă apropiaţi”. Fără credinţa într-un Dum- 
nezeu personal n-ar fi o frică unită cu iubirea. Cunoscând 
prin credinţă că în potir este Trupul şi Sângele Domnului, 
Care S-a jertfit pentru ei şi li Se dăruiește prin iubire, sunt 
umpluţi şi ei de iubire, dar şi de frică, cunoscându-şi ne- 
vrednicia lor. Dar preotul îi îndeamnă totuşi să se apropie, 
biruindu-şi frica prin iubire. lar faptul că frica de Dumnezeu 
e unită cu conştiinţa păcatului dovedește şi mai mult că 


148. Das Problem der Realitâtsgegebenheit, Berlin, 1933. 

această frică e legată în fiinţa noastră de relaţia cu un Dum- 
nezeu personal, că în ea se manifestă răspunderea noastră 
inalienabilă faţă de Dumnezeu, răspundere niciodată de- 
plin satisfăcută. lar păcatul ni se arată de neuitat, mai ales 
prin faptul că prin el am nesocotit îndatoririle noastre faţă 
de semeni, făpturi ale lui Dumnezeu. Dumnezeu ne-a creat 
întipăriţi de o răspundere unii faţă de alţii, pentru o ajuto- 
rare şi o iubire reciprocă, pentru părăsirea egoismului, pen- 
tru promovarea iubirii între noi, conştienţi că toţi suntem 
făpturi iubite ale lui Dumnezeu. Ne-a creat cu această înda- 
torire pentru că suntem fiinţe conştiente şi capabile să ne 
arătăm iubirea reciprocă prin fapte, şi, prin aceasta, să con- 
tribuim noi înşine la creşterea noastră spirituală, la tot mai 
marea asemănare şi unire a noastră cu Dumnezeu. 

Dacă ne împărtăşim de Domnul cu o astfel de pocăință 
şi frică, El ne va întări să continuăm pocăinţa noastră şi să 
ajungem la iertarea de la judecata din urmă şi la viaţa de 
veci. Aceste, sentimente trebuie să ne însoţească cu atât 
mai mult în apropierea de Trupul şi Sângele Domnului, cu 
cât EI S-a răstignit şi ni Se dăruieşte în stare de jertfă, din 
iubire pentru noi, cu voinţa de a ne duce pe toţi la această 
unire în El prin dragoste. El vrea să ne unească pe toţi în 
Sine, ca să găsim în EI şi în unirea dintre noi toată fericirea, 
iar noi suntem încă foarte departe de această stare. 

Această distanţă dintre EI şi noi sub raport moral ne 
ridică la conştiinţa nevredniciei noastre, căci n-am făcut 
aproape nimic ca să-l urmăm pilda. Apropiindu-ne de mila 
Lui, care a mers până la jerită pentru noi, şi rămânând în 
simţirea ei, ne dăm seama cât de departe suntem noi de 
pilda milei și jertfei Lui. 

Dacă nu ne apropiem cu acest sentiment înseamnă că 
suntem într-o extremă tocire, închişi în nepăsare şi nesim- 
ţire. Şi însuşi acest lucru înseamnă o condamnare a noas- 
tră, o cădere din adevărata umanitate, o stare de îngroşare, 
care nu e lipsită de un chin, de o ucigătoare plictiseală. 


37 - Spimtualitate şi comuniune în Liturghia Ortodoxă 

În acest sens, Domnul, Care ni Se dă cu căldura dra- 
gostei Lui nemărginite față de noi, ne devine foc arzător 
sau chinuitor. De aceea spun Sfântul Isaac Sirul şi Sfântul 
Maxim Mărturisitorul că însăşi iubirea lui Dumnezeu ne va 
fi un foc care ne va arde în viaţa viitoare. Căci chinul nos- 
tru etern va însoţi lipsa de dragoste în care ne-am scufun- 
dat. Va fi un chin etern arzător, pentru că tocirea a ajuns 
până la neputinţa de a scăpa de ea. Vom trăi un regret 
etern, dar şi neputinţa de a scăpa de starea pe care ne-am 
creat-o prin continua noastră nepăsare faţă de alţii. Împie- 
trirea şi chinul vor fi legate în mod paradoxal, ca şi liber- 
tatea şi neputinţa. - 

Pe de altă parte, în faptul de a nu putea uita neîmpliniri- 
le datoriilor faţă de alţii nicicând, concomitent cu eternita- 
tea tocirii noastre, se arată valoarea necondiționată şi eter- 
nă a celorlalte persoane, sau întemeierea valorii lor în dra- 
gostea lui Dumnezeu faţă de ele. Orice păcat faţă de un om 
e un păcat faţă de Dumnezeu, deci un păcat uriaş, care are 
nevoie de iertarea Lui. | 

Şi dacă nu obţinem iertarea aici, vom avea să dăm so- 
coteala pe planul etern. lată cum avem motiv să ne 
pocăim cât încă suntem pe pământ şi simţirea nu ni s-a 
tocit total, şi să cerem iertarea de păcatele săvârşite. De 
aceea ne apropiem de Trupul şi Sângele Domnului cu 
pocăinţa şi cu înfricoşarea cu care ne vom apropia de 
Judecata din urmă. Chiar a nu simţi trebuinţa de a cere 
iertarea e un semn de tocire. 

lată ce sens are pocăinţa cu care ne apropiem de îm- 
părtăşirea de Hristos. De aceea frica de care suntem cu- 
prinşi când ne apropiem de Trupul şi Sângele Domnului e 
şi o frică de a nu ne apropia învârtoşaţi în păcate şi, deci, 
o frică să nu cumva să nu primim iertarea lor, eliberarea de 
tocirea produsă de ele. De aceea e şi o frică însoţită de ru- 
găciunea stăruitoare de iertare, Cu cât e mai mare această 
frică, cu atât e mai mare sensibilitatea care nu poate supor- 
ta răul săvârşit, care tinde spre bine, deci spre puterea lui 

Hristos, ca să-l săvârşim. Avem aici un mare paradox: în 
frica adâncă de Hristos e dorinţa adâncă după EI. Sfântul 
loan Gură de Aur socoteşte frica de Dumnezeu ca un semn 
al conştiinţei de a sta în preajma negrăitei măreţii dum- 
nezeieşti. Dar se poate adăuga că frica aceasta e cu atât 
mai mare, cu cât ne e mai adâncă conştiinţa păcătoşeniei. 
"De aceea, zice el, ni se recomandă să stăm bine în timpul 
imnelor de laudă, căci a sta bine nu e altceva decât a sta 
aşa cum se cuvinte înaintea lui Dumnezeu, cu frică şi cu 
cutremur, cu sufletul treaz şi plin de luare aminte'149. 
Când descrie frica cu care Serafimii privesc slava lui 
Dumnezeu, Sfântul loan Gură de Aur o tâlcuieşte ca fiind 
produsă numai din vederea acestei slave. Dar faptul că do- 
vada despre această frică o ia din viziunea proorocului 
Isaia care, făcându-se părtaş de această vedere, îşi plânge 
păcătoşenia, arată că şi Sfântul loan Gură de Aur vede toto- 
dată prezentă în frica cu care ne apropiem noi oamenii de 
măreţia lui Dumnezeu, conştiinţa păcătoşeniei. Despre Se- 
rafimi, Sfântul loan Gură de Aur zice: "Spune-mi, pentru ce 
îşi acoperă Serafimii feţele şi-şi pun înainte aripile? Pentru 
ce altceva, dacă nu pentru că nu suportă fulgerarea şi 
strălucirea ce izvorăşte din Tronul dumnezeiesc? Deşi sunt 
mai aproape de Dumnezeu ca noi, totuşi nu pot privi pe 
Dumnezeu'. Dimpotrivă, cu cât sunt mai aproape, cu atât 
işi dau seama mai mult de neputinţa de a privi la Dum- 
nezeu. Cu cât vede cineva mai de aproape bunătatea cui- 
va, cu atât îi e mai scârbă de ticăloşia sa. "Căci precum nu-şi 
dă seama orbul de neputinţa de a privi razele soarelui, cum 
işi dă cel ce vede, aşa şi necuprinsul lui Dumnezeu îl cu- 
nosc mai mult puterile îngereşti de cum îl cunoaştem noi. 
Pentru că pe cât e de mare distanţa între orb şi cel ce vede, 
pe atât e de mare deosebirea între noi şi acelea în privinţa 


149. Homil. IV contra Anomeilor, la J. Bareille, Oeuvres completes 
de Saint Jean Chrysostome, tome II, Paris, 1965, p. 156. 

cunoaşterii necuprinsului lui Dumnezeu'150. Parcă auzim 
pe Sfântul Grigorie de Nyssa spunând în Viața lui Moise: cu 
cât urca mai mult în a cunoaşte, cu atât urca mai mult în 
conştiinţa că nu cunoaşte. Se afirmă şi aici acelaşi apo- 
fatism trăit al cunoaşterii lui Dumnezeu. Dar Isaia dădea în 
plus drept cauză a fricii omului în faţa măririi dumnezeiești, 
păcătoşenia: "Şi am zis: o, ticălosul de mine! Că om fiind şi 
având buze necurate, pe Împăratul, Domnul Savaot, L-am 
văzut cu ochii mei' (Isaia 6, 5). 

De aceea Sfântul loan Gură de Aur vede în Liturghie ca 
motiv al fricii nu numai măreţia lui Dumnezeu, ci şi păcă- 
toşenia celui ce o priveşte. Aceasta, pentru că în Euharistie 
Dumnezeu cel nemărginit Se pogoară la noi în chip nein- 
țeles, pentru păcatele noastre, şi în această coborâre prin 
trup la fiinţe trupești, mărirea Lui apare şi mai minunată. 
Dumnezeu nu Se fereşte să ia trup şi să sufere crucea pen- 
tru a Se cobori la noi pentru păcatele noastre, ci, dimpo- 
trivă, tocmai ele Îl fac să Se coboare la noi. Tocmai aces- 
tea Îl fac să-Şi arate şi mai mult mila Lui faţă de noi. Dar 
tocmai aceasta face și mai minunată mila Lui, deci şi mai 
neinţeleasă mărimea Lui capabilă de o astfel de milă. Che- 
noza lui Dumnezeu pentru păcatele mele mă umple tocmai 
de aceea de o şi mai mare înfricoşare. Mă întreb: dar dacă 
S-a coborât Dumnezeu degeaba, întrucât eu rămân tot în 
păcatele mele? Dar dacă S-a jertfit şi mi Se dă mie spre 
mâncare degeaba, rămânând eu nepăsător? Nu-mi va fi 
osânda cu atât mai mare? 

Pe lângă acestea, în unirea dintre frica apropierii de Dum- 
nezeu şi conştiinţa păcătoşeniei, se ascunde o altă impor- 
tanţă semnificaţie. Simţirea păcatului în apropierea de Dum- 
nezeu arată caracterul personal al lui Dumnezeu, înaintea 
Căruia am păcătuit, dar şi valoarea semenilor în ochii Lui, 
pe care i-am păgubit poate pentru veci prin păcatele noas- 


150. 'Omil. II”, la J. Bareille, op. cit., p. 156. 

tre. Dacă Dumnezeu n-ar fi persoană şi n-ar da oamenilor o 
„asemenea valoare, n-ar lua cunoştinţă de păcatele noastre. 
Astfel, frica de Dumnezeu pentru păcatele noastre nu-i o 
frică de o esenţă impersonală, frica de a te scufunda în ea, 
ci frica de a fi repudiat de Dumnezeu Cel personal, de a fi 
lipsit pe veci de viaţa în comuniune cu EI, de fericirea iu- 
birii Lui, superioară tuturor iubirilor şi de alt ordin decât 
ele, singura care îmi poate da o fericire deplină de care să 
nu mă satur în veci. Neluarea în serios a lui Dumnezeu ca 
persoană implică neluarea în serios a valorii omului, oricât 
se afirmă importanța omului ca suprema valoare. Omul ca 
persoană de valoare eternă există şi se realizează numai în 
unire cu Dumnezeu și într-o răspundere faţă de El. Cum 
s-ar putea lua în serios urmările păcatului pentru omul care 
le face, sau pentru cel căruia i le face, când omul, fie că 
păcătuieşte, fie că nu, e o fărâmă trecătoare a naturii, ieşit 
din natură şi sortit să se piardă iarăşi în natură? Şi oare nu 
este acest om într-o mare contradicţie, când pe de o parte 
râde de păcat, iar pe de alta accentuează cu atâta emfază 
şi pasiune valoarea omului şi voinţa lui de a se realiza? 

Numai în luarea în serios a păcatului e implicată valoa- 
rea reală a omului, întrucât e implicată credinţa în Dum- 
nezeu Cel personal şi faptul că Dumnezeu ia în serios pe 
om şi creşterea lui adevărată spre capacitatea comuniunii 
cu EI in iubire. 

Astfel Dumnezeu nu ne inspiră frica precum un ocean 
impersonal, care ne înghite atât în cazul că păcătuim, cât 
şi în cazul că nu păcătuim, ci prin misterul personal al Celui 
ce are în Sine oceanul puterii şi al vieţii. O persoană, chiar 
umană, ne e mai de neinţeles decât orice ocean imper- 
sonal, deşi e singura cu adevărat apropiată. Dar Persoana 
necreată, Care a creat şi susţine toate, Care e în stare de 
atâta iubire încât vrea să facă pe oameni fii ai Săi, părtaşi 
„de veşnică fericire, și pentru aceasta Îl trimite pe Fiul Său 
să Se facă om asemenea lor, să Se jertfească pentru ei, să 

învie pentru ei şi să Se unească cu ei pentru veci, dându-se 
în acest scop lor prin Sfânta Împărtăşanie — e nesfârşit mai 
de neînțeles decât persoana) umană, deşi S-a făcut apropia- 
tă de noi ca un om. 

Credinciosul nu-şi arată frica şi pocăinţa, susţinute de 
conştiinţa păcatului, faţă de o esenţă care nu ia cunoştinţă 
de această frică şi pocăință, ci faţă de Dumnezeu personal. 
EI nu se adresează cu mărturisirea păcatelor și cu voinţa de 
îndreptare unei esențe lipsite de conştiinţă şi supusă unor 
legi implacabile, ci unei supreme conştiinţe libere: Ţie unuia 
am greșit'. Numai de la Fa poate cere şi primi iertarea. 
Abisul care-i produce ameţeală e purtat de această con- 
ştiinţă, care manifestă potrivit cu voinţa Lui acest abis în 
mod variat. Această conștiință poate face să se înspăimân- 
te păcătosul cu acest abis, sau poate priva pe om de adă- 
parea din el. Numai intensitatea de viaţă a reacției unei 
conştiinţe purtătoare a unui astfel de abis de putere poate 
suscita şi întreţine în om frica negrăită şi nepotolită, o dată 
cu asigurarea ce i-o dă că ea este în acelaşi timp atotmilos- 
tivă. Asiguraţi de iubirea și de mila unui astfel de Dum- 
nezeu Atotputernic, Care vrea să ne asigure, prin împlinirea 
de către noi a voii Lui, viaţa veşnică în comuniune cu EI, 
frica de El e amestecată cu cererea milei Lui şi cu iubirea 
de EI; prin frica aceasta, fiinţa noastră pe de o parte se 
simte copleșită de EI, pe de alta, atrasă de EI ca spre Cel 
care-i poate da viaţa de veci în unirea iubitoare cu EI. Ea nu 
e frica ce-l depărtează pe rob de un stăpân care vrea să-l 
piardă, ci de un Dumnezeu, Care, fiind Fiul unui Tată, S-a 
făcut Fratele nostru ca să ne facă şi pe noi fii ai Tatălui. E 
frica de a nu pierde dragostea Tatălui, de a nu ne pierde 
prin aceasta pe noi înşine. Ea însăși menţine în noi sensi- 
bilitatea care ne alipește de EI şi nu ne face nepăsători. În 
frica aceasta e amestecată dragostea faţă de EI şi voinţa de 
a ne apropia tot mai mult de EI, dar prin aceea că ne facem 
tot mai curaţi, tot mai vrednici de El. 

Preotul îndeamnă la toate acestea pe credincioşi când 
ii cheamă să se apropie de Sfânta Împărtăşanie. Se expri- 
mă aici un puternic sentiment al prezenţei lui Hristos, Care 
„El însuşi ne cheamă la unirea cu El, arătându-ne cât de 
mult ne iubeşte, voind să ni Se dea în stare de jertfă. În 
Sfânta Liturghie nu suntem numai noi cu sentimentele 
noastre, ca în adunările neoprotestante. În mod paradoxal, 
preotul le cere credincioşilor să aibă frică, dar totuşi să se 
apropie cu iubire. 

în vechile religii păgâne omul trăia în aducerea jertfei 
numai un sentiment de puternică frică nelămurită (Angst, 
Mysterium tremendum). Pe de o parte, confunda cerul cu 
natura; pe de alta, natura însăşi cu fenomenele de distru- 
gere petrecute în ea avea şi ceva personal. De aceea idolul 
era zugrăvit pe jumătate om, pe jumătate animal, sau cu 
un chip monstruos. Nu era în mod integral persoană, capa- 
bil de o acţiune pur voluntară şi iubitoare. Prin jertfă, zei- 
tatea trebuia îmblânzită în pornirea ei nestăpânită, dar pe 
de alta nu putea fi îmblânzită, căci era supusă unor legi mai 
presus de ea. Dar cerea prin firea ei sânge. Şi cel ce aducea 
jertfa era îndemnat şi el la săvârşirea unui act de cruzime, 
de vărsare de sânge. Trebuia să satisfacă pofta de sânge a 
zeului, care pe de altă parte îi era impusă de o lege inte- 
rioară. Nu se cerea ridicarea peste toate pornirile interioare 
cărora le este supusă natura, sau natura alterată, în sens 
de eliberare de ele, sau de biruire a lor, ca în creştinism. 
Nici în mozaism nu e depăşită cu totul ideea unui Dum- 
nezeu al fricii şi nici în islamul în care Alah cere aducerea 
la supunere, a celor ce nu-l acceptă, cu iataganul. Creşti- 
nismul s-a ridicat la ideea Dumnezeului iubirii. Acesta nu-l 
mai vrea pe om să verse sânge pentru a-l aduce jertfă. Cre- 
dinciosul aducând daruri lui Dumnezeu, sau aducându-se 
pe sine, arată că-L iubeşte pe El mai presus de toate, pen- 
tru că Dumnezeu însuși Şi-a dat pe Fiul Său spre jertfă din 
iubire pentru oameni. Frica omului e frica de a nu se apro- 

pia de Dumnezeu în stare de necurăţie morală, de nevred- 
nicie, de egoism. Aceasta e o frică nu mai puţin adâncă, 
dar e o frică înnobilatoare. 

Prin credinţa dreaptă în Dumnezeu care e un Tată din 
veci iubitor, Căruia 1 Se aduce jertfă însuşi Fiul Său în nu- 
mele oamenilor, jertfa Lui fiind provocată de păcătoşenia 
oamenilor, suntem ajutaţi să trecem la iubirea Lui. E o iu- 
pire amestecată cu frica de păcatele noastre, care e cu atât 
mai mare cu cât suntem chemați la unirea cu Fiul Său jert- 
fit; cu cât e mai mare Cel ce Se uneşte cu noi în starea Lui 
de jerifă şi cu cât ne arată o dragoste mai mare, cu cât ne 
e mai frică să ne apropiem cu nevrednicie, cu atât ne fo- 
losim mai mult de frică pentru a ne înnobila. E vorba nu de 
o frică paralizantă, de o frică a resemnării, ci de o frică ce 
naşte în noi puterea de a ne face mai buni, căci frica aceas- 
ta e amestecată cu atracţia dragostei. Copilul îl Ic Specra pe 
tată, dar îl şi iubeşte. 

Toate aceste mişcări şi simţiri sufleteşti sunt exprimate 
pe scurt în cele trei rugăciuni ce le citeşte preotul pentru 
sine după ce a luat în mână părticica Hristos (în Liturghierul 
grec, înainte de aceasta), iar pentru credincioşi, ce le ros- 
tesc şi ei după el, înainte de a le da cu linguriţa Sfânta Îm- 
părtăşanie. Una dintre rugăciuni este a douăsprezecea din 
cele citite de preot în dimineaţa dinaintea slujirii Sfintei 
Liturghii. Atât el, cât şi credinciosul care se roagă urmând 
lui cer să fie făcuţi părtaşi împreună cu Apostolii de Cina 
de care au fost făcuţi părtaşi ei. Deci cer să se actualizeze 
conţinutul aceleiaşi Cine, să li Se dea Hristos de mâncare 
şi băutură în chip nevăzut, aşa cum S-a dat Apostolilor la 
Cina cea de Taină. Se trăieşte de toţi din fiecare timp ceea 
ce nu trece cu timpul. Hristos cel înviat Se împărtăşeşte 
neincetat, căci puterea ce iradiază din El e puterea iubirii 
Lui, a Celui care-Și actualizează neincetat jertfa Lui. Cu 
această putere zdrobeşte lanţurile ce strâmtorează prin 
egoismul păcatelor viaţa credincioşilor: "Credinciosul, în- 

chinătorul e chemat la Nuntă. Vede toată lumea dinlăuntru. 
Istoria este tâlcuită astfel: evenimentele iconomiei dum- 
nezeieşti nu mai sunt trecute şi închise, ci prezente şi lucră- 
toare. Ne învăluie, ne mântuiesc... Aceasta e mângâierea 
credincişilor în tot locul şi timpul. Cina cea de Taină nu s-a 
terminat. N-a trecut suflarea Cincizecimii... Credincioșii, la 
fiecare Sfântă Liturghie, se roagă Domnului: 'Cinei Tale 
celei de Taină, astăzi, Fiule al lui Dumnezeu, părtași ne pri- 
meşte'. Credincioşii intră în nemijlocită atingere şi comuni- 
une de viaţă cu Domnul şi cu sfinţii. Ea se prelungeşte ca 
încăperea strălucitoare a ospăţului de nuntă a lui Hristos cu 
alte şi alte suflete. Ospăţul unirii Fiului de Împărat continuă 
pe pământ ca Biserică, toţi membrii ei fiind şi mirese şi 
nuntaşi. Mereu are loc căsătoria cea mai plină de iubire 
între Fiul Împăratului şi noi, mereu participăm la ospăţul 
acestei nunţi, înaintăm spre cununia şi ospăţul desăvârşit 
al Împărăției viitoare. Trăim sub zorile eshatologiei, pregă- 
tindu-ne pentru întâlnirea cu Soarele atotstrălucitor al zilei 
nesfârşite. Dar trebuie să avem grijă să nu participăm la 
acest ospăț ca luda, care a dat o sărutare vicleană Mirelui, 
vânzându-L după aceea, sau fără haina de nuntă, deci cu- 
rată, a sufletului, ci, neîncrezându-ne în a fi implinit condiţia 
cerută de Mântuitorul de la cei ce vor să moştenească Îm- 
părăţia cerurilor, uniţi cu EI, prin grija de EI, străveziu în să- 
raci, să cerem sincer iertarea de păcatele noastre şi să-L 
mărturisim cu curaj zicând: 'Pomeneşte-mă, Doamne, când 
vei veni întru Împărăţia Ta'15!. "Nu simţurile trupeşti unesc 
persoanele în lumea liturgică şi iconografică. Nu există 
pentru lumea liturgică şi iconografică distanţa spaţiului, 
nici trecerea timpului'152. 

Pe Hristos cel înviat şi iubirea Lui nici o distanţă de 
timp şi de spaţiu nu-L desparte de cei iubiţi. Nici pe cei ce 


151. Arhim. Vasileios, op. cit., p. 124-126. 
152. Ibidem. 

cred în Hristos nu-i desparte timpul sau spaţiul de Hristos 
şi de cei ce continuă să fie vii în El şi după moartea tru- 
pească. | 

Cina cea de Taină se prelungeşte în încăperea plină de 
lumină şi de bucurie a ospăţului de nuntă al lui Hristos cu 
alte şi alte suflete, cu alte mirese şi nuntaşi, care se adaugă 
la miresele şi la nuntașşii dinainte. 

Chemaţi de Hristos la Cina cea de Taină şi la ospăţul de 
nuntă al dragostei, trebuie să ne apropiem de aceea îmbră- 
caţi în haina dragostei, nepătaţi de păcatele egoismului, ale 
gândurilor viclene, contrare ei, ca luda cel întunecat la faţă, 
sau cu prefăcută lumină. De aceea promite credinciosul să 
nu nesocotească această dragoste vânzându-L pe Hristos 
vrăjmaşilor, adică unindu-se cu ei în lepădarea de EI. 'Nu voi 
spune vrăjmaşilor Tăi taina Ta' nu poate să însemne păstra- 
rea în secret a învăţăturii despre jertfa euharistică, ci lepăda- 
rea de Hristos şi luarea în râs a Lui de către cel ce a partici- 
pat la masa dragostei Lui, atunci când ajunge între vrăjmaşii 
Lui, o dată cu continuarea de-a face pe credinciosul când se 
află între cei credincioşi, aceasta să nu fie. Nimic nu poate 
slăbi mai mult credinţa decât această nesinceritate sau 
duplicitate. Mai mult Se bucură Hristos de cel ce nu s-a dat 
pe sine drept ucenicul Lui, ci s-a purtat pe faţă ca un tâlhar, 
dar în clipa în care El a fost batjocorit a avut curajul să se 
dea de partea Lui şi să-L mărturisească. Se va bucura mai 
mult de cel ce se apropie de împărtăşirea de El după o viaţă 
asemenea celei a tâlharului, dar plin de curajul mărturisirii 
lui şi cu cererea iertării păcatelor sale. Câtă vreme acela n-a 
experiat niciodată cu intensitate puterea dumnezeiască a lui 
Hristos, acesta a trăit-o cu mare putere în clipa în care s-a 
intors la EI. Sinceritatea îl umple de lumină. 

Înainte de această rugăciune, s-a rostit o mărturisire a 
credinţei în Hristos, Fiul lui Dumnezeu celui viu, Care a ve- 
nit în lume ca să mântuiască pe cei păcătoşi, dintre care 
cel ce se împărtăşeşte se socotește cel dintâi: deci o mărtu- 

risire a credinţei în [Hristos ca Fiu al lui Dumnezeu şi Mân- 
tuitor, dar şi a recunoaşterii sale ca cel mai mare păcătos. 
Nu e o mărturisire teoretică a credinţei, ci o mărturisire 
pusă în legătură cu păcătoşenia proprie. E vameş smerit, 
nu fariseu lăudăros. În continuare se mărturiseşte credinţa 
că sub chipul pâinii şi al vinului se află însuşi Trupul şi Sân- 
gele lui Hristos şi se cere de către credincios să fie pomenit 
de către Hristos când va veni în Împărăţia Sa. 

A treia rugăciune dinainte de împărtăşanie e întocmită 
pe cuvintele Sfântului Apostol Pavel (1 Cor. 11, 29-32). Ur- 
mând Sfântului Apostol Pavel, preotul şi credinciosul se 
roagă să nu le fie îimpărtăşirea spre judecată sau spre osân- 
dă, ci spre tămăduirea nu numai a sufletului, ci şi a trupu- 
lui. Când sufletul e întărit și armonizat în gândurile şi sim- 
țirile lui, aceasta are un efect de întărire şi asupra trupului. 
Când se împărtăşeşte însă cineva cu nepăsare, starea 
aceasta de nesimţire are un efect rău chiar asupra trupului, 
lipsindu-l de tensiunea întăritoare a sufletului. Dacă acum e 
nepăsător, cu cât mai nepăsător nu va fi tot restul vieţii lui? 

În Liturghierul grec se mai cer preotului şi următoarele 
rugăciuni înainte de împărtăşire, între cele trei amintite: 

'Jată păşesc spre dumnezeiasca Împărtășanie, 

Făcătorule, să nu mă arzi cu Impărtășania, 

Căci eşti foc ce arzi pe cei nevrednici. 

Ci curățeşte-mă de toată pata'. 

Pe cel ce se desparte cu voia de păcat, Hristos îl cură- 
țeşte cu Trupul şi cu Sângele Său. Totul se înfăptuieşte prin 
împreună lucrarea omului cu Hristos. Tensiunea se întâl- 
nește cu tensiunea. Hristos nu lucrează asupra omului ca 
asupra unui buştean. De aceea, pe cel ce rămâne iden- 
tificat cu păcatul, Hristos îl arde împreună cu păcatul; îl 
arde prin chinurile ce va trebui să le sufere de pe urma 
acestei nepăsări. Tocirea şi scârba de sine vor apărea cu 
atât mai mult legate de el, cu cât s-a arătat mai nesimţitor 
chiar faţă de pătrunderea Trupului şi Sângelui lui Hristos în 

“el. Prezenţa celui curat produce totdeauna chinuri celui 
care-l întâmpină cu obrăznicie. Insensibilitatea la apropie- 
rea de cele bune se uneşte paradoxal cu o sensibilitate chi- 
nuitoare a regretului, urmată de o scârbă de o astfel de 
viaţă, de trăirea intensă a non-sensului ei, de care în viaţa 
viitoare omul nu mai poate scăpa. 

Efectele pozitive, care merg dincolo de iertarea păca- 
telor până la îndumnezeirea şi la hrănirea sufletului cu 
toate cele pe care le oferă bunătăţile nunţii lui cu Hristos, 
dar şi efectul negativ al arderii prin chinuri a celor nevred- 
nici, îl exprimă preotul în rugăciunea următoare: 

“Cutremură-te, omule, văzând Sângele indumnezeitor, 

Căci e jar ce arde pe cei nevrednici. 

Trupul e al lui Dumnezeu şi mă indumnezeieşte şi mă 

hrăneşte. 

Îmi îndumnezeieşte duhul, iar mintea mi-o hrăneşte 

în chip minunat. 

Într-o altă rugăciune se spune că focul lui Hristos arde 
păcatele. Cine iubeşte nu mai păcătuieşte. Cine nu răspun- 
de la iubire suferă de scârba de sine. Hristos atrage prin 
dorul de EI, pe care-l trezeşte în cel ce vrea să se impărtă- 
şească de EI, iar dragostea Lui produce o adevărată schim- 
bare în acela. Căci dragostea arătată cuiva îl face pe acela 
bun. Dragostea îl umple pe acela de o dulce desfătare, 
care-l face să laude, săltând, cele două moduri ale prezen- 
ţei lui Hristos (curăţitoare și dăruitoare de simţiri noi): 

'M-ai atras cu dorul Tău, Hristoase, şi m-ai preschimbat 
cu dumnezeiasca Ta dragoste. Arde cu focul nematerial pă- 
catele mele şi invredniceşte-mă să mă umplu de dulcea 
desfătare a celor din Tine, ca să laud săltând, Bunule, cele 
două prezenţe ale Tale”. | 

Prin Sfânta Împărtăşanie, act de supremă iubire, se pro- 
duce în noi o mare schimbare. Nu numai Hristos intră prin 
„ea în adâncurile noastre, umplându-le de delicateţea dra- 

gostei şi bunătăţii Sale, ci şi noi intrăm la ospăţul din că- 
mara Sa de nuntă, în calda intimitate cu EI; sufletul a ajuns 
la starea de mireasă şi de nuntaş, precum Hristos e trăit şi 
ca mire şi cămară şi ca amfitrion care ospătează cu dul- 
ceața propriului Său trup fiinţa credinciosului, ca într-o inti- 
mă şi iubitoare perihoreză. În clipa intrării în acea intimi- 
tate, sufletul e cucerit şi de fericirea intrării, dar şi de tea- 
ma de a nu avea haina pe măsura frumuseţii şi curăţiei 
"Jocului' în care intră. Căci în cazul din urmă el ştie că va fi 
ars de 'focul nematerial'. Hristos este "foc nematerial' sau 
căldură spirituală a iubirii care curăţește păcatele celui ce 
se uneşte cu credinţă cu EI, dar îl arde cu chinurile ei pe cel 
ce dispreţuieşte ceea ce se petrece. lubirea căreia nu-i răs- 
punzi sfârşeşte prin a te chinui, cu tocirea insensibilităţii tale. 

'În strălucirile sfintelor Tale (încăperi), cum voi intra eu, 
nevrednicul? Căci de voi indrăzni să intru in cămara de 
nuntă, haina mă va vădi că nu este de nuntă şi voi fi arun- 
cat legat din ea. Curăţeşte, Doamne, întinăciunea sufletului 
meu şi mă mântuieşte ca un iubitor de oameni'. Curat cu 
desăvârşire nu este nimeni. Dar important este să nu caute 
să intre cineva în intimitatea lui Hristos cu nepăsare, ci ru- 
gându-se să fie curăţit de Hristos însuşi, cu focul nematerial 
al iubirii Lui. 

Sfânta Îimpărtăşanie este arvuna cămării de nuntă de- 
plin vădite din viaţa viitoare, a Cinei de Taină fără sfârşit, a 
fericitului ospăț al dragostei şi al deplinei comuniuni neîn- 
cetate. 

Dragostea nu poate fi exprimată decât în poezie, în 
imagini poetice, în imne şi cântări. Cu atât mai mult dragos- 
tea dintre suflet şi Hristos e “Cântarea cântărilor”. Sfântul 
Simeon Noul Teolog, când a scris Imnele dragostei dum- 
nezeieşti a pornit desigur de la expresia "m-ai preschimbat 
cu dragostea dumnezeiască' din imnul citat, rostit înainte 
de Sfânta Împărtășanie. În dragostea lui Hristos sufletul 

rare a 





simte o negrăită delicateţe. Preschimbarea stodiisă de dra- 
gostea iui Hristos în sufletul în care vine EI, într-un dar total 
de Sine, într-o voinţă de a Se amesteca desăvârşit cu 
Trupul şi cu Sângele Său în trupul şi sângele celui credin- 
cios, face sufletul acestuia să vadă toată creaţia transfigu- 
rată, aşa cum o vede sufletul îndrăgostit în general. Toată 
e văzută participând la nunta sufletului cu Dumnezeu, ca în 
Mioriţa românească. Nu degeaba şi-a intitulat teologul an- 
glican A.M. Allchin o carte, în care descrie transfigurarea lu- 
mii de la sfârşitul veacurilor, folosindu-se de Sfântul Maxim 
Mărturisitorul, Sfântul Simeon Noul Teolog, dar şi de unii 
poeţi englezi (Edwin Muir, David Jones, T.S. Elliot ş.a.): 
"Lumea este o nuntă' (The world is a wedding,, London, 
1978). Autorul redă în carte "viaţa lui Dumnezeu în viaţa 
omului, viaţa spiritului omenesc preschimbată și reînnoită 
prin primirea Duhului lui Dumnezeu”. | 

Acea încăpere de nuntă din viaţa viitoare nu se con- 
stituie din întunecatele încăperi ale Walhalei, unde fac che- 
furi cavaleri înarmaţi, nici din paradisul desfătărilor tru- 
peşti, prin mulţimea de hurii aflate la dispoziţia tuturor, ci 
ospăţul, lumina şi bucuria din ea îşi au ca izvor dăruirea de 
Sine şi dragostea curată de Hristos, care susţine dragostea 
tuturor faţă de EI şi întreolaltă. Unde e dragoste, ca produs 
al jertfei şi al dăruirii, acolo este şi bucurie. Adâncurile 
dumnezeieşti, făcute accesibile oamenilor în Hristos, nu 
sunt adâncurile golului nesfârşit, ci adâncurile iubirii, ale 
bogăției de daruri spirituale şi de descoperiri (sensuri) ne- 
sfârşite. Adâncul nu e în contrazicere cu dragostea, lumina, 
bucuria. Pentru că adâncurile în toată infinitatea lor sunt 
adâncuri ale Persoanei. De aceea sunt adâncuri ale vieţii în 
plinătatea ei. Toate bunătăţile constau în simţirile de dra- 
goste ale lui Dumnezeu cel personal faţă de noi. 

De aceea, precum am spus, numai graiul imnelor e po- 
trivit pentru oarecare exprimare a bunătăţilor luminoase 
ale adâncurilor dumnezeieşti ale lui Hristos, în care intrăm 

prin împărtășirea de Trupul şi Sângele Lui, ca mijloace ale 
lor. De aceea, toate irmoasele dinainte de impărtăşanie 
sunt adevărate imne. 

Dar aşa cum Sfânta Împărtăşanie poate fi o arvună a 
veşnicei fericiri, poate fi şi o arvună a veşnicei osânde. Căci 
Domnul va veni 'în văpaie de foc', osândind pe cei ce nu 
cunosc pe Dumnezeu şi pe cei ce nu se supun Evangheliei 
Domnului nostru lisus Hristos. Ei vor lua ca pedeapsă 
pieirea veşnică de la faţa Domnului şi de ia slava puterii 
Lui, când va veni să Se proslăvească cu sfinţii Săi şi să fie 
privit cu uimire de toţi cei ce au crezut (Il Tes. 1, 10). 

După ce s-a împărtăşit cu părticica HS, preotul se îm- 
părtăşeşte şi cu Sângele Domnului, bând din potir. Precum 
cu părticica IS nu se împărtăşeşte nimeni, arătându-se că 
lisus Hristos rămâne ca ipostas netopit în credincioşi, aşa 
nimeni nu soarbe tot conţinutul potirului, arătându-se că 
Hristos rămâne cu Sângele Său ca o Persoană de Sine ne- 
epuizată. E unit cu noi, şi distinct de noi. Aceasta e taina 
dragostei. 

După ce s-a împărtăşit din Sfântul Potir, preotul, şter- 
gându-şi cu acoperământul buzele şi partea din potir pe 
unde a sorbit din el, zice: "Iată, s-a atins de buzele mele şi 
va şterge fărădelegile mele şi toate păcatele mele le va cu- 
răți“. lar diaconului, după ce i-a dat o părticică din HS şi i-a 
dat să bea şi din potir, îi spune: “lată, s-a atins de buzele 
tale” etc. Curăţirea buzelor implică curățirea întregii fiinţe: 
prin buze exprimăm păcatul, căci prin buze exprimăm gân- 
durile care însoțesc sau anticipează păcatul. Păcatul se 
întinde ca o licoare în toate mădulareie. Curăţirea, la fel. 
Nu poţi fi deplin curat într-un mădular dacă nu eşti în toate. 

După ce s-a împărtăşit diaconul, sau, dacă nu este dia- 
con, preotul, el pune părticelele NI şi KA în potir (dacă sunt 
credincioşi de împărtăşit, tăiate în mai multe părticele), 
apoi rosteşte trei rugăciuni de laudă. Prima laudă învierea 
lui Hristos împreună cu crucea Lui: “Învierea lui Hristos vă- 

zând, să ne închinăm Sfântului Domnului lisus, Unuia celui 
fără de păcat. Crucii Tale ne închinăm, Hristoase, şi sfântă 
învierea Ta o lăudăm şi o slăvim,; căci Tu esti Dumhezeul 
nostru, afară de Tine pe altul nu ştim, numele Tău numim. 
Veniți, toți credincioșii, să ne închinăm sfintei invierii lui 
Hristos, că iată, a venit prin cruce bucurie la toată lumea. 
Totdeauna binecuvântând pe Domnul, lăudăm învierea Lui, 
că răstignire răbdând pentru noi, pre moarte cu moartea a 
călcat, 

Prin împărtăşire s-a văzut învierea lui Hristos, la care a 
ajuns prin cruce. De aceea se laudă amândouă. Prin aceas- 
ta numele Lui e numele Celui care a biruit moartea şi e viu 
în veci, deci al Celui ce asigură și învierea noastră. De 
aceea, când numim numele Lui, ştim că vom învia şi noi. 
Dacă n-ar fi înviat Hristos ca să rămână veşnic viu, n-ar fi 
putut avea loc şi nu va putea avea loc continuu împărtă- 
şirea de Trupul şi de Sângele Lui. Un trup rămas mort s-ar 
fi descompus total. Apostolii se adunau, împreună cu pri- 
mii creştini, la împărtăşirea de Trupul lui Hristos, pentru că 
Il văzuseră înviat. Ei spuneau: 'După ce am văzut învierea 
lui Hristos, ne putem împărtăşi de EI'. Şi cuvântul acesta a 
fost repetat până astăzi de creştinii următori. 

Astfel, în Sfânta Împărtășanie avem dovada transmisă 
până azi de către Biserică, de la Apostoli, că ei au văzut în- 
vierea Lui. Crucea lui Hristos, răstignirea Lui s-a dovedit 
astfel că a fost crucea sau răstignirea lui Dumnezeu cel 
intrupat, Care n-a putut fi ţinut de moarte. Moartea prin cru- 
ce, sau prin răstignire, a fost deci acceptată de Hristos pen- 
tru a fi învinsă de Cel ce nu era numai om. De aceea lău- 
dăm şi crucea Lui. Fără suportarea crucii de către EI n-ar fi 
avut loc învierea, sau biruirea morţii; fără înviere crucea nu 
s-ar fi dovedit crucea lui Dumnezeu cel întrupat. Prin cruce 
a venit astfel învierea sau "bucurie la toată lumea'. Amân- 
două au fost necesare. De aceea Apostolii erau în drept să 
afirme întâi vederea învierii, ca temei pentru închinarea 

crucii: "După ce am văzut învierea Ta, avem motiv să ne în- 
chinăm crucii Tale. Acum vedem că prin cruce a venit mân- 
tuirea întregii lumi”. Prin moartea pe cruce a fost desființată 
moartea. Iar Sfânta Împărtășanie practicată de Biserică din 
vremea Apostolilor e o mărturie vie, menţinută continuu de 
Biserică, a învierii lui Hristos după suportarea crucii. E o 
mărturie a sâmburelui central al faptului mântuirii noastre 
în Hristos. De aceea a spus Sfântul Apostol Pavel că 'de 
câte ori veţi mânca această pâine și veţi bea acest pahar, 
moartea Domnului vestiți până când va veni' (| Cor. ll, 
26). Vestirea prin Sfânta Împărtăşanie a lui Hristos cel în- 
viat cu trupul din moartea pe care a suportat-o în scopul 
călcării morţii, este totodată o mărturie a credinţei că EI 
fiind viu, va veni a doua oară ca să ne învie pe toți. De 
aceea în cuvântul Sfântului Apostol Pavel sunt implicate şi 
cuvintele: "Vestiţi nu moartea celui ce a rămas mort, ci 
moartea Celui ce a înviat şi de aceea va putea veni şi va 
veni de fapt din nou'. Prin Sfânta Împărtășanie vestim cu 
fapta moartea și învierea Domnului, dar nu numai acestea, 
ci şi viitoarea venire a Lui pentru învierea noastră. Le ves- 
tim nu numai pentru că aşa vrem să credem, ci pentru că 
această credinţă se bazează pe mărturia Apostolilor, venită 
de la ei până la noi prin Sfânta Împărtăşanie. Apostolii n-au 
predicat învierea lui Hristos numai prin cuvânt, ci au dat 
mărturie despre ea şi prin Sfânta Îimpărtăşanie, pe care au 
practicat-o de la început, îndată după întemeierea Bisericii. 
Deci în împărtăşire primim trupul înviat al Domnului, nu O 
amintire a Cinei. | 

Sfântul Apostol Pavel pune pe primul loc vestirea mor- 
ţii, pentru că dacă Hristos n-ar fi murit, nu ni s-ar da ca trup 
jertfit şi ca sânge vărsat. La fel, dacă n-ar fi murit, nici n-ar 
fi înviat. Pe de altă parte Hristos nu ni s-ar da în starea de 
trup jertfit, dar în acelaşi timp viu şi de viaţă făcător, dacă 
numai ar fi murit, şi n-ar fi înviat. 

Prin moartea şi învierea lui Hristos, a căror amintire şi 
prelungire vie ne-a rămas în Euharistie de la Apostoli, ştim 
că El este Dumnezeul adevărat, şi pe aitul afară de El nu 
ştim. Căci cât timp moartea dăinuia fără nici o excepţie în 
lume, credinţa în Dumnezeu şi în iubirea Lui faţă de noi nu-şi 
avea un temei de necontestat. O moarte care ar fi dăinuit 
nebiruită de nimeni ar fi fost un argument, greu de respins, 
împotriva existenţei lui Dumnezeu. Şi un dumnezeu care 
nu găseşte un mijloc să învingă moartea dinlăuntrul ei nu 
e un Dumnezeu adevărat. Căci nu are nici iubire faţă de oa- 
meni, nici putere să-i elibereze de moarte. E un dumnezeu 
(zeu) supus unei necesităţi lăuntrice, deci nu e un Dum- 
nezeu adevărat, fiind lipsit de libertate, de putere şi de 
iubire. Numai un Dumnezeu în care e un Tată şi un Fiu e 
un Dumnezeu al iubirii eterne şi numai din iubirea aceasta 
se poate explica bunăvoința Tatălui de a trimite pe Fiul Său, 
cu viaţa veşnică în Sine, să Se facă om şi să biruie ca om 
moartea dinlăuntrul ei, prin suportarea ei, ca să-i scape pe 
oameni de moarte şi să-i facă şi pe ei, prin unirea cu Fiul 
Său, fii veşnici ai Săi prin har. Numai un Dumnezeu în Trei- 
me poate învinge moartea. Un alt fel de dumnezeu nu e 
Dumnezeu adevărat. | 

Dar "vederea" învierii de care vorbeşte acest imn nu e 
numai o '"vedere' a Apostolilor, transmisă nouă, ci şi o anu- 
mită "vedere" prezentă, de care au parte cei ce se împărtă- 
şesc. Cine crede sigur, pe baza mărturiei venite de la Apos- 
toli, în învierea lui Hristos "vede" şi el, pe temeiul asigurării 
date lor de Mântuitorul, prin chipurile pâinii şi vinului, pe 
Hristos cel înviat, prezent. lar dacă EI e prezent şi a prefă- 
cut pâinea şi vinul în Trupul şi Sângele Său, nu se poate să 
nu lucreze asupra simţirii noastre ca să o facă să sesizeze 
prezenţa Lui, dacă simţirea noastră s-a subţiat prin elibe- 
rarea de grosimea (de grosolănia) produsă de păcat, de 
acceptarea exclusivă a celor materiale. De altfel s-a cerut şi 
prin epicleză venirea Sfântului Duh nu numai peste daruri 

pentru prefacerea lor, ci şi “peste noi'. Peste noi S-a coborât 
„nu ca să ne "prefacă' din ceva în altceva, ci ca să ne 'pre- 
schimbe", cum am văzut că s-a cerut într-o rugăciune dina- 
inte de impărtășire: să ne preschimbe, ridicându-ne la o 
stare mai înaltă, în care să 'vedem', sau să 'simţim' sub 
chipul pâinii şi vinului, Trupul şi Sângele Domnului (voepă 
oi60n01= simţire sau percepţie spirituală). 

În continuare, preotul rostește rugăciunea: 'Luminează-te, 
luminează-te, noule lerusalime, că slava Domnului peste 
tine a răsărit. Saltă acum şi te bucură, Sioane, iar tu, Cu- 
rată, Născătoare de Dumnezeu, veseleşte-te întru învierea 
Celui născut al tău", | 

Lumina învierii s-a răsfrânt asupra întregii creaţii şi în 
primul rând peste omenirea întreagă, preschimbând-o vir- 
tual intr-un nou lerusalim, în Împărăţia în devenire a Sfintei 
Treimi, în care locuieşte Dumnezeul păcii. Dar învierea a 
prefăcut acum actual creaţia în pârga ei prin prefacerea 
pâinii și vinului în Trupul şi Sângele omenesc al lui Iristos, 
transfigqurate de Duhul. De aceea se vorbeşte aşa de mult 
de învierea lui Hristos cu prilejul împărtăşirii de El. Lumina 
Trupului Său înviat pătrunde în trupurile tuturor celor ce se 
împărtășesc, şi, prin ele, în creaţie. Împărtășirea omului de 
acest trup plin de lumină, de sensul şi rostul adevărat al 
trupului, realizând o adevărată nuntă între Hristos şi umani- 
tate, atrage şi mai mult întreaga creaţie în lumina şi bucuria 
acestei nunţi. De altfel, însuși trupul înviat al lui Hristos e 
pârga înviată sau transfigurată a întregii creaţii, peste care 
proiectează sensul şi rostul adevărat al existenţei ei. Învie- 
rea lui Hristos ne dă asigurarea învierii noastre ca oameni, 
începe transfigurarea întregii materii, arătându-i sensul şi 
rostul ei adevărat. Căci materia trupului înviat al lui Hristos 
face parte din materia cosmosului şi lucrează în ea ca un 
aluat în vederea transfigurării generale a ei. Face transpa- 
rente sensurile ei, o face să se lumineze, să reveleze aces- 

te sensuri. Omul dcaeoeeia plinătatea de sens a cuvintelor 
(raţiunilor) încorporate în creaţie. 

Dar cea mai înaltă întruchipare a creaţiei, Şi cu deasă: 
bire a omenirii este Născătoarea de Dumnezeu. Peste Ea se 
răspândește mai întâi şi în gradul cel mai intens lumina 
trupului înviat al Fiului şi Mirelui, Ea fiind făptura cea mai 
apropiată de El. Ea se veselește cel mai mult de învierea pe 
veci a trupului Fiului Ei dumnezeiesc zămislit și plăsmuit în 
trupul şi în sângele Ei. În veselia Ei e concentrată, ca într-o 
pârgă, veselia întregii omeniri şi creaţii, căci Ea este prima 
făptură neipostaziată în Dumnezeu, care a înviat. Ea este în 
persoană Sionul adevărat, spre care s-au îndreptat nădej- 
dile istoriei, cu toate greutăţile şi rătăcirile ei, şi care îi asi- 
gură pe toţi oamenii că vor învia şi ei. Ea este Israelul ade- 
vărat, care vede împlinite toate făgăduinţele ce i s-au făcut. 
Ea este "poporul lui Dumnezeu care aduce rodul deplin din 
puterea harică a Duhului'155. Ea este creaţia care răspunde 
chemării lui Dumnezeu, darului Lui, culminând cu darul de 
Sine însuşi, cu darul Ei, culminând în darul de sine al Ei. În 
Fa s-a luminat rostul deplin al trupului omenesc şi al crea- 
ţiei, cu care el stă în legătură. 

În prima rugăciune de după Sfânta Împărtășanie s-au 
lăudat învierea şi crucea Domnului, în a doua, luată din 
Catavasiile Paştilor, s-a lăudat lumina revărsată din ele 
peste creaţie, ca sensul ei deplin, condiţionat de curăţia ei, 
adusă în ea de întruparea şi învierea Cuvântului. 

În a treia, luată tot din Catavasii, e văzut Hristos ca Cel 
în care creaţia 'trece“ în alt plan, în planul sfânt al eterni- 
tăţii. impărtăşirea primită deschide perspectiva împărtășirii 
mai adevărate din veacul viitor: 'O, Paștile cele mari și prea- 
sfinţite, Hristoase; o, Înţelepciunea şi Cuvântul lui Dum- 
nezeu şi Puterea! Dă-ne nouă să ne impărtășim cu Tine 
mai adevărat în ziua cea neînserată a Împărăției Tale'. Pag 


153. Joseph Ratzinger, op. cit., p. 41. 

tile înseamnă 'trecerea'. Pentru evrei a fost trecerea de la 
robia egipteană la libertate; trecerea peste Marea Roşie. 
Trecerea aceea s-a făcut datorită jertfei mielului. Prin ea s-a 
comunicat poporului Israel puterea dumnezeiască a tre- 
cerii de la robia egipteană la libertate. Dar înainte de a fi 
trecere, a fost izbăvirea de moartea prematură a celor întâi 
născuţi ai lui Israel, care reprezentau întreg poporul Israel. 
Căci a zis Dumnezeu prin Moise către Israel: “Şi de vor zice 
către voi fiii voştri: Ce este slujba aceasta?, veţi grăi lor: 
Jertfă este Paştile acesta Domnului, Care a acoperit casele 
fiilor lui Israel în pământul Egiptului, când a bătut pe egip- 
teni' (leș. 12, 26-27). | | 

Dar trecerea de la robia păcatului la libertatea desăvâr- 
şită a Duhului şi mântuirea de moartea veșnică s-au făcut 
prin jertfa Mielului înţelegător. Mai mult, chiar în EI e înfăp- 
tuită trecerea omenescului la viaţa dumnezeiască şi de la 
moarte la viaţa învierii. Este trecerea din planul omenesc 
mărginit în planul dumnezeiesc, în planul transcendent 
infinit, al libertăţii desăvârşite. Prin jertfa de pe cruce a lui 
Hristos şi prin înviere se înfăptuieşte în E! şi, prin El, pen- 
tru toţi cei ce se unesc cu EI, trecerea de la viaţa spre 
moarte, sau purtătoare de moarte; la viaţa veșnică și neîn- 
gustată a învierii, la viaţa dumnezeiască. Cei ce ne împăr- 
tăşim de EI aici înfăptuim în parte anticipat această trecere 
şi, prin aceasta, ne vom putea împărtăşi de El mai adevărat 
în viaţa viitoare, devenind părtași ai vieţii Lui netrecătoare, 
purtători ai unui trup de lumină din lumina trupului lui 
Hristos, ai unui trup întru totul revelator şi cuvântător al 
sensurilor nesfârşite. Atunci trupul lui Hristos va lumina 
atât de intens prin toate, că nu se va mai alterna ziua cu 
noaptea şi toată existenţa va fi luminată de o zi veșnică, de 
o revelare interminabilă a sensurilor şi a iubirii nesfârşite a 
lui Hristos-Dumnezeu, Care este în însuşi centrul creaţiei ca 
mediu transmiţător al luminii nesfârșite. 

Numind pe Hristos Paşte, preotul îşi reaminteşte că El - 
este Mielul înţelegător, Mielul conştient şi plin de milă, Care 
S-a jertfit, dar n-a rămas în moarte, ci a biruit moartea, tre- 
când la viaţa nemuritoare şi scăpând în Sine pe toţi de 
moarte pentru veci. De Mielul acesta jertfit, şi în acelaşi 
timp viu în veci, ne vom împărtăşi veşnic, întipărindu-L de- 
săvârşit în fiinţa noastră, jertfă vie, pentru a deveni unii 
altora în veci miei deplin înţelegători şi conștienți, aseme- 
nea Lui, miei plini de toată blândeţea în voinţa noastră ne- 
abătută de nici o asprime, străini de orice vrajbă, de orice 
voinţă de stăpânire prostească. Între Catavasiile Paştilor 
sunt multe care-L numesc pe Hristos Paște sau 'trecere', 
pentru că E! este Omul care a fost trecut la starea de Dum- 
nezeu, rămânând totuși şi om, Care a fost trecut de la viaţa 
supusă morţii şi stricăciunii la viaţa de veci a Învierii, ca să 
ne treacă pe toţi în Sine la această stare. Îl numesc Miel de 
un an, cum era cel din Vechiul Testament, adică Miel în pli- 
nătatea tinereţii, neîmbătrânit, neslăbit în vigoare: "Hristos, 
Paștele nou, jertfă jertfită vie, Mieluşelul lui Dumnezeu, Cel 
ce a şters păcatul lumii. Ca un Mieluşel de un an, Hristos, 
cununa binecuvântată de noi, pentru toţi S-a jertfit, Paştele 
curăţitor, şi îndată din mormântul cel frumos Soarele drep- 
tăţii a răsărit". Hristos e "jertfa jertfită vie”, pentru că Se jert- 
feşte EI însuşi și rămâne viu în vecii vecilor, fiind în acelaşi 
timp în stare de jerifă. Nu e jertfa ce moare ca cele din Ve- 
chiul Testament. Hristos e "Paştele mântuitor', "Paştele care 
ne-a deschis uşa raiului”, adică ne-a trecut la rai, trecând EI 
însuşi ca pârga noastră. El este "Paştele nestricăciunii', pen- 
tru că a trecut umanitatea Sa şi a noastră la o viaţă care nu 
se va mai corupe, fiind ţinută în integritatea ei vie de Duhul 
lui Hristos. El e Paştele adevărat, nu numai o preînchipuire, 
pentru că a trecut din moarte la viaţa adevărată, pentru că 
a ieşit din mormânt. E trecerea cea mai radicală care se 
poate cugeta. 'Ziua învierii, popoare, să ne luminăm! Paştile 
Domnului, Paștile! Că din moarte la viaţă şi de pe pă- 

mânt la cer Hristos Dumnezeu ne-a trecut pe noi'. in 
Hristos avem transcenderea radicală, ridicarea din lumea 
determinismului, în plinătatea şi libertatea vieţii desăvâr- 
şite. El nu ne-a făcut parte de o trecere relativă de la o stare 
la alta în cadrul aceleaşi lumi ce se încheie cu moartea, ci 
ne-a trecut dincolo de viaţa închisă de moarte. Dar aici 
avem numai arvuna 'trecerii'. Trecerea desăvârşită o vom 
avea la Înviere; atunci vom trece în 'impărăţia neînserată' 
a lui Hristos, unde ne vom împărtăşi mai adevărat cu El. 
În pornirea omului de a se jertfi pentru altul se arată 
pornirea lui de a trece din lumea aceasta supusă morţii, 
căci dă semenului său o valoare absolută, pe care acela nu 
o poate avea de la el, ci de la o Persoană care e infinit mai 
presus de el, dar Care singură poate explica existenţa per- 
soanei umane atât de valoroase. Dar în această pornire se 
manifestă dinamica structurii lui fundamentale de miel în- 
ţelegător chemat spre jertfă, spre părăsirea acestei vieţi 
pentru cea absolută, din dragoste pentru persoanele soco- 
tite de valoare absolută. Această structură a actualizat-o de- 
plin ca om Hristos, arătând în aceasta că e şi Dumnezeu, 
dar şi om desăvârşit. De fapt, nu poate actualiza nici uma- 
nitatea în mod desăvârşit decât Cel ce e şi Dumnezeu şi 
Se aduce jertfă desăvârşită pentru oameni, dându-le o va- 
loare absolută. Hristos S-a arătat desăvârşit în jertfelnicia 
Lui prin nevinovăția Lui. Căci nu se jertfeşte deplin cel lip- 
sit de nevinovăție. Pentru că el e stăpânit mai mult sau mai 
puțin de egoismul păcatului. Chiar nevinovăția Mielului în- 
ţelegător are în ea puterea biruitoare asupra morţii. Căci în 
nevinovăție e şi deschiderea totală a umanului spre Dum- 
nezeu. Cel ce se pătează şi se îngustează prin egoism moare 
sufletește, şi prin aceasta se închide în sine, devine rigid și 
despărțit de Dumnezeu, Izvorul vieţii fiuide şi nesfârşite. 
Acesta devine incapabil de a se transcende. Se inchide 
transcendenţei reale şi cu adevărat vii. lar moartea sau ex- 
trema Slăbire sufletească are ca urmare descompunerea 

trupului, ale cărui componente s-au învârtoșat, s-au sclero- 
zat, au slăbit interpenetrarea lor. Hristos nu era supus mor- 
ţii cu trupul în mod necesar, deşi a luat trupul nostru care 
putea să și moară. Moartea Lui cu trupul n-a fost urmarea 
inevitabilă a morții sufleteşti, pentru că a fost cu totul fără 
de păcat, deschis transcendenţei personale nehotărnicite, 
dătătoare de viaţă a lui Dumnezeu. Moartea Lui a fost cu 
totul o jertfă benevolă, nu produsul unei necesităţi. El Şi-a 
însușit moartea noastră, luând un trup capabil să moară ca 
urmare a unei anumite învârtoșări produse de păcatul nos- 
tru, dar pe care EI ar fi putut-o depăși. El a reţinut, din iu- 
bire pentru noi, puterea Sa interioară, care ar fi putut duce 
trupul Său la transfigurarea nemuritoare. Moartea Lui a fost 
cu totul benevolă, o moarte ca jertfă. El a primit moartea 
pentru a o birui, având în Sine puterea să o biruiască. Căci 
fiind nevinovat cu sufletul, a avut tăria să o și învingă, mai 
bine zis a putut primi în sufletul Lui atât de mult puterea 
dumnezeiască, încât a putut prin aceasta să învingă moar- 
tea, neavând nici o învârtoşare în Sine. 

Primind trupul nostru capabil să moară şi oprind pu- 
terea Sa interioară care-L putea reţine de la moarte, a mani- 
festat o solidaritate cu noi, chiar în interiorul Său, fără ca 
prin aceasta să-Şi piardă nevinovăția, ci manifestând-o şi în 
aceasta. Făcându-Se pentru noi păcat şi primind blestemul 
nostru, nu S-a făcut totuşi El însuşi păcătos (II Cor. 5, 21; 
Gal. 3, 13). Dimpotrivă, aceasta I-a accentuat şi mai mult 
nevinovăția, prin sporirea dragostei şi a transcenderii, sau 
a uitării de Sine. A suferit chiar în suflet de pe urma păcatu- 
lui nostru, căci Şi l-a socotit al Său, fără să devină EI însuși 
păcătos. A făcut din cruce (din suferinţa pentru noi) un 
drum de la Dumnezeu la noi, ca să ne fie și nouă un drum 
de la noi la El. Cine suferă pentru altul îl ia pe acela în sine, 
ca să-l curățească pe acela. Crucea e mijlocul de unire din 
dragoste între cel ce iubește şi cel iubit de el. Dar întrucât 
suferinţa Fiului Şi-o însușesc și Tatăl şi Duhul, crucea e și 

drumul Treimii spre noi, şi drumul nostru spre Treime. E 
mijlocul unirii Sfintei Treimi cu noi şi al unirii noastre cu 
Sfânta Treime. E puntea dragostei între Sfânta Treime şi 
noi. De aceea prin cruce vine Duhul Sfânt al simţirii dum- 
nezeieşti peste noi şi peste ale noastre, ca să ne sădească 
simţirea pentru Dumnezeu, sau să ne sfinţească, şi ca să le 
sfinţească întrucât le aducem cu sfântă simţire lui Dum- 
nezeu. O mamă suferă pentru crima fiului ei chiar mai mult 
decât el şi se socotește vinovată pentru ea, primind ca şi 
cuvenită pedeapsa pentru ea, și totuși prin aceasta nu de- 
vine păcătoasă, ci chiar mai nevinovată. lar simţirea ei de 
dragoste suferitoare se revarsă şi peste el înmuindu-l şi 
unindu-l cu ea. 

Puterea Mielului neprihănit şi deci adânc simţitor, Care 
a învins moartea, o primim şi noi prin unirea cu EI în Sfânta 
Împărtășanie deasă. Căci primind în Trupul Său trupurile 
noastre muritoare, ca mădulare ale Sale, E! trăiește împreu- 
nă cu noi moartea trupurilor noastre, pentru a o învinge, 
dar şi noi ne umplem de simţirea Lui suferitoare pentru 
noi. El moare cu noi, dar e totodată viu. Prin amândouă ne 
trece pe fiecare din moarte la viaţă, sau face împreună cu 
noi această trecere, coborând cu noi în moarte pentru ca să 
ne ridice din moarte la viaţa adevărată, plină, nemuritoare. 

Troparele acestea le-a rostit preotul introducând părti- 
celele N.I. și KA sfărâmate, în potir, arătând prin aceasta 
biruinţa lui Hristos asupra morţii. Introducând apoi şi părti- 
cica Născătoarei de Dumnezeu şi ale tuturor sfinţilor şi ale 
celor pentru vii şi morţi, rostește cuvintele: “Spală, Doamne, 
păcatele celor ce s-au pomenit aici cu cinstit Sângele Tău, 
pentru rugăciunile sfinţilor Tăi'. 

Se realizează în Sângele Domnului o solidaritate între 
Născătoarea de Dumnezeu şi sfinţi, pe de o parte, şi între 
ei şi păcătoși, vii şi morţi, pomeniţi la scoaterea părticele- 
lor, pe de alta, cei dintâi rugându-se pentru cei din urmă şi 
înfăptuind prin aceasta un fel de unire cu cei din urmă în 

Sângele lui Tiristos. Chiar dacă cei din urmă nu se împărtă- 
şesc, au şi ei un folos din jertfa Domnului, nu numai prin 
rugăciunea preotului şi a celor ce au dat pomelnice pentru 


ei, adică prin rugăciunile Bisericii, ci şi prin rugăciunile Năs- 


cătoarei de Dumnezeu şi ale sfinţilor. Solidaritatea sau so- 
bornicitatea indicată între ei, prin aşezarea părticelelor lor 
pe acelaşi disc, în jurul Agneţului ce se va preface în Trupul 
Domnului, devine şi mai accentuată prin introducerea păr- 
ticelelor tuturor în Sângele necossumat al lui Hristos, ca re- 
zervă infinită de viaţă. Sângele e principiul de viaţă al orga- 
nismului. Sângele lui Hristos, în care este şi puterea Duhu- 
lui Sfânt, e cu atât mai mult principiul vieţii unitare a tutu- 
ror celor ce se introduc prin părticelele lor în el. Ei nu sunt 
primiţi ca persoane concrete în Sângele Domnului, cum 
sunt cei ce se împărtăşesc, dar sunt primite numele lor i in 
el, unite cu părticelele care-i reprezintă. 

Dar trebuie menţionat că celelalte părticele, afară de 
NI şi KA, nu se pun acum în potir decât dacă nu e nici un 
credincios care să se împărtăşească, pentru ca nu cumva 
să se dea cuiva să se împărtășească din potir numai cu 
vreuna din aceste părticele. De vor fi credincioşi de împăr- 
tășit, aceste părticele se vor introduce în potir dupăi impăr- 
tășirea lor. 

După ce s-au introdus în potir părticelele NI și KA, 
preotul pune pe Sfântul disc Aerul împăturit, apoi steluța şi 
peste ea acoperământul său. Peste potir pune acoperămân- 
tul lui. Acestea trebuie păzite de alte întrebuinţări. În potir 
se află încă Sângele lui Hristos rămas după împărtăşire. 
Hristos S-a retras acum cu Sângele Său în jertfelnicul ceresc. 

Apoi preotul citeşte în taină rugăciunea de mulţumire 
către Dumnezeu pentru că l-a învrednicit să se împărtă- 
şească de 'cereștile și nemuritoarele Lui Taine”, cerând întă- 
rirea întru frica Lui, îndreptarea şi păzirea vieţii sale pentru 
rugăciunile Născătoarei de Dumnezeu şi ale tuturor sfinţilor 
Lui. "Frica" trebuie să-l ţină şi mai departe în ascultare de 

Cel pe Care L-a primit în sine, sau Care S-a unit prin voinţa 
„Sa cu el. Frica trebuie să păzească în el dragostea de 
Hristos, gândul neîncetat la EI; să-l oprească de la nesoco- 
tirea Celui ce a binevoit să Se sălășluiască din nou în el. 
'Frica' e mijloc de păzire şi subţiere a sensibilităţii lui, a 
conştiinţei despre o atât de înaltă prezenţă în el. Numai așa 
impărtăşirea își prelungeşte lucrarea în el. A se uni cineva 
cu tine din bunăvoința lui nu înseamnă a-ţi toci sensibili- 
tatea faţă de el, a uita de respectul și prețuirea ce i se cu- 
vin. Familiaritatea nu trebuie unită cu lipsa de sensibilitate 
şi delicateţe. Cu atât mai mult nu trebuie să se uite aceas- 
ta în cazul unirii lui Hristos cu noi. 

Apoi diaconul, sau în lipsa lui preotul, venind cu sfân- 
tul potir în ușile împărătești şi înălțându-i, zice către popor: 
“Cu frică de Dumnezeu, cu credință şi cu dragoste să vă 
apropiaţi”. De este diacon, aceasta o face el, primind poti- 
rul de la preot. Sfântul Apostol Pavel uneşte şi el credinţa 
cu dragostea, dar și pe amândouă cu harul dumnezeiesc, 
când spune: "Şi a prisosit foarte harul Domnului nostru îm- 
preună cu credinţa şi cu dragostea cea întru Hristos” (1 Tim. 
1, 14). Viaţa creştină începe de la credinţă şi înaintează 
până la dragoste, care nu are sfârşit. Dar nu numai credinţa 
susţine înaintarea creștinului până la dragoste, ci şi frica de 
Dumnezeu. Mai ales în apropierea de Dumnezeu îl stăpâ- 
neşte pe om frica, să nu se apropie cu nevrednicie. E frica 
de măreţia negrăită şi de sfinţenia lui Hristos, dar şi frica să 
nu jignească prin nepăsarea lui marea dragoste a lui Hristos 
faţă de el, dragoste care Îl face pe Hristos să i Se împărtă- 
şească cu Trupul şi Sângele Lui. Cine nu o are pe aceasta, 
nu trăieşte cu adevărat apropierea lui Dumnezeu. În stare 
de tocire nu se simte Dumnezeu. Dumnezeu, cu deosebire 
în calitatea de Fiu întrupat şi răstignit pentru noi, este foca- 
rul unei negrăite sensibilităţi şi izvor de sensibilizare a 
noastră, mijloc de înălţare a omului la culmea sensibilităţii 

şi delicateţii. Trebuie să ne fie frică să nu jignim, prin insen- 
sibilitatea noastră, sensibilitatea Celui jertfit pentru noi. 

Dar această frică nu trebuie să-l oprească pe credincios 
să se apropie în acest grad suprem de Hristos, Cel ce Se 
apropie de noi cu sensiblitatea Celui jertfit pentru noi. Dar 
apropiindu-se, să nu uite de frică. Iar frica nu o poate men- 
ţine fără credinţă. Căci credinţa în dumnezeirea şi în voinţa 
Lui de a ne mântui, prin Trupul Lui jertfit din milă pentru 
noi şi dat nouă cu iubire, îi va da îndrăznire să se apropie, 
cu toată frica pe care o păstrează. Ba, această îndrăznire va 
fi înaripată şi mai mult prin dragoste. Sfântul Apostol loan 
a spus că "in dragoste nu este frică' (| In 4, 18). Darel 
vorbeşte aici de frica începătorilor, cea fără dragoste, nu de 
frica cea desăvârşită. Despre aceasta s-a spus: 'Frica de 
Domnul este curată, rămâne în veacul veacului" (Ps. 18, 
10); sau: "Temeţi-vă de Domnul toţi sfinţii Lui, că nu le lip- 
seşte ceva celor ce se tem de EI' (Ps. 33, 9); sau: 'Fericiţi 
cei ce se tem de Domnul, cei ce umblă în căile Lui' (Ps. 
127, 1). Într-o stare duhovnicească sensibilă la nesfârşita şi 
tainica bunătate a lui Dumnezeu, nu poţi distinge frica de 
dragoste. În delicateţea faţă de altul dragostea şi sfiala, gri- 
ja de a nu-l supăra şi iubirea formează un tot. 

Cine poate spune că el cunoaște deplin misterul dum- 
nezeiesc şi nu se cutremură de mărirea Lui? Cine poate 
spune că împlinește atât de total voile lui Dumnezeu, încât 
să nu se teamă că poate se va uni în chip nevrednic, el, cel 
nedesăvârşit, cu Cel desăvârşit? Dumnezeu ne vrea înain- 
taţi la o nesfârșită delicateţe, așa cum este El, Care S-a 
întrupat pentru noi, S-a jertfit şi ni Se dă nouă în stare de 
jertfă, de compătimitoare vibraţie pentru noi. Poate socoti 
cineva că a ajuns la această culme a delicateţii la care vrea 
E! să ajungem? Îl iubesc pe Domnul nostru că e bun, pen- 
tru că mi Se dă mie jertfit, din compătimire şi dragoste ne- 
grăită pentru mine, dar mă și cutremură această iubire fără 
margini a Celui care S-a coborât la mine până la a Se jertfi 

din compătimire pentru mine şi a Se uni cu mine. Cel ce se 
apropie de Hristos, pentru a primi Trupul lui jertfit pentru 
el din dragoste compătimitoare şi dat lui din aceeaşi dra- 
goste, nu se apropie cu o stare de suflet nepăsătoare sau 
unilaterală, ci cu una plină de simțţiri felurite, care de care 
mai impresionată de dragostea atât de mare a lui Dum- 
nezeu. | 
Credincioșii, privind la sfântul potir prin care Hristos 
vine spre ei pentru a li Se dărui, răspund: "Binecuvântat 
este Cel ce vine întru numele Domnului; Dumnezeu este 
Domnul și S-a arătat nouă'. Pe de o parte, Hristos vine ca 
Cel ce S-a făcut om, dar şi ca Fiu al Tatălui, în numele lui 
Dumnezeu, trimis de Tatăl să ne mântuiască. Cum să nu-L 
binecuvântăm pe Cel ce binevoieşte să vină până la noi fă- 
cându-Se om ca noi, jertfindu-Se din compătimire pentru 
noi şi gata să Se unească prin compătimirea Lui cu sufe- 
rința noastră? Pe de alta, Cel ce vine este totodată El însuşi 
Dumnezeu, Care S-a arătat nouă în trup omenesc şi cu faţă 
omenească. Amândouă aceste calităţi, dar încă şi mai mult 
imbinarea lor, ne uimesc şi ne fac să-l mulţumim şi să-L 
binecuvântăm. Aşa L-au întâmpinat mulțimile la intrarea în 
lerusalim; ca pe Dumnezeu însuşi venit la ele, dar într-o 
smerenie care depăşește orice închipuire. Acum Domnul 
vine în lerusalimul fiinţei noastre. El e Dumnezeu coborât 
până la noi, până în fiinţa noastră prea măruntă și nevred- 
nică şi departe de delicateţea desăvârşită la care ne vrea 
Dumnezeu ajunşi. Sunt cuvinte proorocești din Ps. 117, 
26-27. "Cu frică şi cutremur lucraţi mântuirea voastră", le 
spune filipenilor Sfântul Apostol Pavel (Filip. 2, 12), expli- 
când în continuare: "Ca să fiţi fără de prihană şi curaţi, fii ai 
lui Dumnezeu, neîntinaţi în mijlocul unui neam rău şi stri- 
cat, întru care străluciți ca niște luminători în lume' (Filip. 
2, 15). Dacă Dumnezeu ne-a făcut fii, făcându-L pe Fiul Său 
om care Se unește cu noi, câtă delicateţe nu arată faţă de 
noi şi cu câtă delicateţe n-ar trebui să-l răspundem şi noi! 

Frica aceasta cu care trebuie să ne apropiem de Eleo 
simţire plină de această delicateţe. Prin ea dovedim că sim- 
ţim delicateţea lui Dumnezeu Însuşi faţă de noi, care ne şi 
umple de sfială, dar ne şi atrage. E o simţire superioară 
unei cunoașteri reci, distante, care rămâne nesimţitoare la 
dragostea lui Dumnezeu. 

Apoi preotul îi îimpărtăşeşte pe rând pe cei ce vor, după 
ce rostesc după el cele trei rugăciuni rostite şi de el înainte 
de a se împărtăşi. 

Credincioşii sunt împărtăşiţi din sfântul potir, preotul 
luând cu linguriţa din vinul din el şi câte o părticică din NI 
KA muiată în el, arătându-se că li se dă puterea biruitoare 
asupra păcatelor nesimţirii lor şi asupra ispitelor spre pă- 
cat, ca şi asupra morţii sufleteşti şi veşnice ce le vine din 
păcate. Dar şi avântul generos spre jertfă. Acelaşi Sânge al 
lui Hristos, curat de orice simţire egoistă, necuvenită, dar 
plin de elanul dragostei compătimitoare va curge în vinele 
lor, provocând în ei simţiri corespunzătoare. Dar Hristos va 
rămâne ca ipostas dumnezeiesc întrupat, jertfit şi înviat, ca 
o rezervă de putere şi de dragoste infinită pentru viaţa 
noastră veşnică. El nu se confundă cu noi, deşi işi trăieşte 
Sângele Său curgând în vinele noastre, ca arvună a învierii 
noastre. Prin împărtăşire credincioşii s-au unit cu Fiul cel 
întrupat, devenind şi ei fii, sau, dacă s-au mai împărtăşit şi 
inainte, sporesc starea lor de fii ai Tatălui și de fraţi ai Fiului 
lui Dumnezeu, Care S-a făcut om pentru ei. Prin aceasta 
s-au făcut moştenitori ai impărăţiei Tatălui, membri ai Îm- 
părăţiei Sfintei Treimi. E treapta cea mai înaltă la care pot 
ajunge oamenii. Nicolae Cabasila spune: "Ceva mai înalt nu 
se poate cugeta. De aceea ea este Taina care încheie înăl- 
ţarea noastră. Căci mai departe nu se poate pătrunde, ceva 
mai înalt nu se poate adăuga... După Euharistie nu ne mai 
rămâne nimic spre care să continuăm a înainta, ci numai 
să rămânem în ceea ce ne dă şi să căutăm să păstrăm co- 
moara aceasta până la sfârşit. O, ce taină mare! În ce con- 

stă ea? Duhul lui Hristos Se amestecă cu duhul nostru, voia 
"Lui, cu voia noastră, Trupul Lui, cu trupul şi sângele nostru” 
(Despre viața în Hristos, trad. germană, ed. 2, Viena, 1966, 
p. 101, 104). 

Ne-am făcut una cu Fiul cel întrupat, după firea Lui 

omenească îndumnezeită; Tatăl privindu-L pe El, ne vede 

în El pe noi, şi privindu-ne pe fiecare din noi, Îl vede pe El. 
„Dar în starea de fii putem înainta. Căci iubirea nu are sfâr- 
şit. Prin aceasta am devenit moştenitori ai Împărăției Tată- 
lui împreună cu Fiul Lui. Dar putem şi înainta veşnic în 
gustarea fericirii ei. 

După ce s-au împărtăşit toţi cei ce au voit, preotul bine- 
cuvintează poporul cu sfântul potir în semnul crucii, zi- 
când: 'Mântuieşte, Doamne, poporul Tău şi binecuvintează 
moștenirea Ta". Prin faptul că au primit în trupul lor Trupul 
Fiului lui Dumnezeu cel făcut om pentru ei şi în sângele lor 
Sângele Lui jertfit Tatălui, ca om predat cu desăvârşire Lui, 
au devenit şi ei fii ai Tatălui şi moştenitori ai Împărăției Lui, 
împreună cu Fiul Lui, predaţi din iubire total Lui. Au de- 
venit poporul Lui pentru veci, deveniți prin jertfa Fiului Său 
membri ai veşnicei Împărăţii a Sfintei Treimi. 

Cei deveniți moştenitori ai lui Dumnezeu, prin faptul că 
Hristos a intrat cu iubirea Lui în adâncurile fiinţei lor, sau 
„prin faptul că ei au intrat în lumina şi în viaţa personală ne- 
trecătoare a lui Hristos, Care S-a făcut Frate cu ei, răspund: 
'“Văzut-am lumina cea adevărată, primit-am Duhul cel ce- 
resc, aflat-am credința cea adevărată, nedespărțitei Sfintei 
Treimi închinându-ne'. Cererile preotului, cântările de răs- 
puns ale comunităţii s-au referit până acum la viitor şi la 
unele bunuri primite de la Dumnezeu. Acum, prin unirea 
lui Hristos cu ei, s-a primit totul. Acum comunitatea a de- 
păşit nădejdea. Acum trăieşte în dragoste. Mila pe care l-a 
cerut-o prin repetatele ectenii i s-a dat cu îmbelşugare. Prin 
primirea Trupului şi Sângelui lui Hristos “am văzut lumina 
cea adevărată". Trupul Lui cel înviat a adus în noi lumina. 

Căci asigurându-ne viaţa eternă a învierii, a dat sens vieţii 
noastre. Ştim pentru ce trăim. Ştim că vom învia şi noi. 
Ştim că moartea nu va încheia definitiv existența noastră 
golind-o de orice sens. Greutățile vieţii, durerile, moartea 
care ne aşteaptă sunt trecătoare, nu mai aştern un văl de 
non-sens peste viața noatră. Ştim că prin ele. chiar,dacă le 
purtăm cu răbdare, vom merge la viaţa fără sfârșit, cum a 
mers Hristos ca om, întărindu-ne cu duhul. Şi totul ne-a ve- 
nit prin Hristos, Fiul întrupat, răstignit şi înviat al Tatălui, 
subţiat și înduhovnicit prin răbdare ascultătoare și deci plin 
de Duhul Sfânt. Prin EI ni se comunică dragostea Tatălui şi 
puterea credinţei în această dragoste şi a răbdării. Treimea 
întreagă, cu iubirea Ei, ne-a mântuit, revărsând iubirea Ei 
peste noi şi în noi prin Hristos. Credinţa în Ea e credinţa 
cea adevărată, cea mântuitoare, pentru că e credinţa într-un 
Dumnezeu al iubirii comunitare conştiente, care din Sine 
se revarsă şi peste noi prin voia Lui. De aceea ne închinăm 
Ei. Nu ieştim din şi nu ne pierdem într-o esenţă inconștien- 
tă sau în individualismul nefericirii generale. Nu ne închi- 
năm unei esențe inconştiente şi nelibere care nu ştie de 
această închinare şi nu se poate bucura de ea. Nu coborâm 
din umanitate. Închinarea e o relaţie între persoane, e o 
relaţie de la persoana noastră la Persoanele Sfintei Treimi. 
Dacă n-ar fi Treimea, realitatea ultimă ar consta dintr-o 
esenţă şi din legi. Totul ar fi inexplicabil, întunecat. Totul şi-ar 
bate joc de om în mod inconştient. Cunoaşterea s-ar re- 
duce la cunoaşterea fără lumină a unor legi monotone, 
închise în imanenţa oarbă peste care nu e nimic. 

Numai Treimea personală, superioară legilor, ne des- 
chide perspectiva unei cunoaşteri noi, unei înţelegeri a 
existenţei, a 'luminii', a împlinirii personale în comuniune. 
Chiar o persoană umană e un izvor şi o sete de cunoaștere 
şi de explicare interminabilă, mereu nouă, a existenţei sale 
pentru noi, pentru că ea caută un sens şi pentru că găseşte 
într-un anumit grad un sens şi pentru că ea însăși are în va- 

“loarea sa, trăită conştient, un sens. Dar aceasta o are per- 
soana în comuniune cu alta, cu altele. 
În vreme ce cunoaşterea ştiinţifică cunoaşte numai le- 
gile substanţei materiale opace a trupului din afară şi a 
contactelor ei cu planul material opac al lumii, trăirea inte- 
rioară personală a trupului de către persoana conștientă şi 
a contactelor lui cu lumea materială, dar mai ales cu alte 
persoane, aduce o cunoaştere şi o viaţă pentru care totul e 
străveziu şi complex la infinit, trupul însuşi şi atingerile lui 

„cu lumea având un rol în transparentizarea existenţei şi un 
rol în comunicarea cunoaşterii ei. Trupul se descoperă ast- 
fel persoanei ca un prilej şi ca un vehicul al vieţii spirituale, 
ca un mijloc al ei, care cuprinde în ea lumina. EI însuși pro- 
voacă o cugetare cu mult mai bogată, mai liberă şi mereu 
nouă. Dar prin comunicare persoana cunoaşte nu numai 
trupul propriu ca prilej şi vehicul al vieţii spirituale, ci şi trupul 
altora, promovator şi el şi comunicant de viaţă spirituală. 

În felul acesta, cunoaştem compătimirea Fiului lui Dum- 
nezeu însuși faţă de noi, trăită prin trupul Său, şi legătura 
noastră cu El, prin împărtăşirea de Trupul Lui. lar prin 
aceasta cunoaştem iubirea Treimii faţă de noi. Ştim că 
înaintăm în sensul existenţei până la vârful suprem. Acesta 
ni s-a deschis prin Duhul pe Care L-am primit din Hristos, 
Care e pe de o parte ceresc, mai presus de toată existenţa 
imanentă, pe de alta ne dă o lumină supremă care ne-o ex- 
plică pe aceasta. Astfel, Liturghia este mediul trăirii şi cu- 
noaşterii de către noi a iubirii personale dumnezeieşti, ca 
supremul sens, sau "lumina adevărată", plenară a existenţei. 

Dar cunoaşterea ce ne-o dă Treimea Persoanelor divine 
nu-i obținută cu sila, ci cu rugăciunea care apelează la li- 
bertatea Treimii de a Se descoperi, aşa cum şi cunoaşterea 
persoanei omeneşti o obţinem prin rugămintea adresată ei 
de a ni se comunica. Pentru că nu e obiect, ci libertate. Cea 
mai uimitoare coborâre a Treimii la noi a fost întruparea şi 
jertfa Fiului Tatălui pentru noi. Sfânta Liturghie e prelun- 

girea continuă a coborârii Treimii la noi prin jertfa Fiului, 
coborâre ce răspunde rugăciunii noastre şi are ca scop ridi- 
carea noastră la unirea cu Ea în dragoste. Lumina aceasta 
ni se dă mai ales prin Trupul Fiului jertfit pentru noi, care 
e plin de toată simţirea dragostei pentru noi şi de toată 
lumina. | 

În acest sens, Trupul şi Sângele lui Hristos ne-au um- 
plut şi pe noi de lumină. Prin ele am văzut lumina, am vă- 
zut jertfa iubirii până la capăt trăită de Fiul lui Dumnezeu 
pentru noi prin trup şi am simţit-o în noi înşine. Am văzut 
că sensul vieţii și plinătatea ei stau în jertfa din iubire a 
Fiului lui Dumnezeu pentru noi, ca să rodească în jertfa 
noastră, din iubire pentru alţii. Jertfa lui Dumnezeu cel în- 
trupat ne deschide și nouă urcuşul spre desăvârşirea noas- 
tră în Dumnezeu prin jertfă, o dată ce prin ea a coborât EI 
la noi şi a desăvârşit umanitatea noastră asumată de El. Nu-i 
o jertfă impusă celui mic pentru cel mare, ci jertfa celui 
mare pentru cel mic şi, în ultimă analiză, jertfa Fiului lui 
Dumnezeu însuşi pentru noi. Căci această jertfă şi, îm- 
preună cu ea, toată coborârea Lui la noi ne dă şi nouă pu- 
terea jerifei prin care ne urcăm la Dumnezeu şi a jertfei 
prin care ne coborâm la alţii, care, pe de altă parte, este ea 
însăşi o înălţare. Am văzut în unirea Fiului luj Dumnezeu 
Cel întrupat şi jertfit pentru noi, Cel coborât la noi în 
această stare, valoarea ce o avem în ochii lui Dumnezeu, 
Care ia trupul nostru pentru a-l uni, plin de dumnezeirea şi 
curăţia Lui, cu trupul nostru atât de neputincios, pentru a-l 
umple de puterea învierii, pentru a-l ridica la lumina cea 
mai înaltă. Simţirea Lui de jertfă provoacă simţirea noastră 
de jertfă și se unește cu ea. În mâinile noastre a pătruns 
mâna lui Hristos, în ochii noştri, ochii lui Hristos, în simţi- 
rea noastră, simţirea iubitoare de oameni a lui Hristos. 
Trăim viaţa sensibilă trăită de EI în trupul Lui, ca a noastră, 
şi invers. Nu mai avem în noi un duh pământesc, ci "Duhul 
ceresc' al lui Hristos. De aceea înţelegem, vedem, simţim 

Lumina cea adevărată, una cu viaţa eternă, Care este Hristos 
însuși, după cum EI însuşi a spus (loan 8, 12). Duhul Lui ne 
deschide viaţa nemuritoare, nesupusă legilor stricăciunii; 
ne deschide viaţa nemuritoare a lui Hristos ca om și simţirii 
Lui preacurate. Împărtăşindu-ne cu Hristos, am verificat 
credinţa noastră, că este cea adevărată, căci Treimea ne-a 
mântuit de moartea veşnică prin iubirea arătată în jertfa lui 
Hristos şi în unirea Lui cu noi. Credinţa noastră nu mai este 
din auz. Am verificat credinţa din experienţă, prin frica şi 
dragostea trezite în noi, născute din întâlnirea cu Hristos în 
Duhul Lui. Diadoh al Foticeii zice: "Cel ce crede numai, şi 
nu este întru dragoste, nu are nici credinţa însăşi pe care 
socotește că o are. Căci crede cu o inimă uşuratică, ce nu 
lucrează sub pecetea plină de slavă a dragostei'15%. 

Credinţa cea adevărată este experienţa dragostei lui 
Dumnezeu faţă de noi, a infinităţii lui Dumnezeu cel în 
Treime. Este experienţa dragostei unui Dumnezeu Care e 
Tată ce-Şi trimite Fiul să Se facă om, din iubire faţă de oa- 
meni, ca să-Şi extindă dragostea Sa de Tată şi peste oa- 
meni. Cunoscând această Treime, nu putem să nu 1 ne în- 
chinăm. Căci numai Aceasta poate fi adevăratul Dum- 
nezeu. Un dumnezeu monopersonal nu poate fi un Dum- 
nezeu adevărat o dată ce e lipsit de iubire. În religiile pan- 
teiste, în care lumea e confundată cu Dumnezeu şi în care 
totul decurge conform unor legi necesare şi strâmte, iarăşi 
nu poate fi un Dumnezeu al iubirii, al vieţii nesfârșşite şi 
deci al mântuirii persoanelor de moarte. Numai unui Dum- 
nezeu în Treime I ne putem închina, căci numai El ne-a pu- 
tut mântui pe noi ca persoane, voind să ne aflăm în iubire 
cu El şi să cunoaştem infinitatea Lui în veci. Numai un ast- 
fel de Dumnezeu ne poate primi în Împărăţia supremei 
Sale libertăţi. Şi numai un Dumnezeu în Treime de Persoa- 

ne poate să Se bucure de închinarea noastră. 


154. Cuvânt ascetic, cap. 21, Filoc. rom. |, p. 342. 

10. Laudele, mulțumirile şi noile cereri aduse 
lui Dumnezeu după Sfânta Impărtăşanie 


Dacă Sfânta Liturghie începe cu binecuvântarea Împă- 
răţiei Tatălui şi a Fiului și a Sfântului Duh şi deci cu poftirea 
de a înainta în ea, după ce am intrat în ea prin Botez, ea 
sfârşeşte prin actul Împărtăşirii, prin care unindu-ne deplin 
cu Fiul cel întrupat, răstignit şi înviat, am devenit și noi fii 
ai Tatălui ceresc şi fraţi ai Fiului Său şi purtători ai Duhului 
Sfânt. Prin aceasta am devenit membri ai Împărăției, în 
care Dumnezeu nu e un stăpânitor despotic, iar noi nişte 
supuşi în sens lumesc, ci fii ai Tatălui şi fraţi ai Fiului, uniţi 
cu Ei în același Duh în care sunt uniţi Ei înşişi. Teologul 
reformat Jirgen Moltmann a dezvoltat ideea că Dumnezeu 
a creat pe oameni pentru că are din veci un Fiu şi vrea să-şi 
extindă iubirea ce o are faţă de Fiul Său şi la alţi fii, prin 
întruparea Lui, înfăptuind o Împărăţie în care El e Tată, şi 
oamenii fii, sau fraţi ai Fiului Său. E o idee pe care a pre- 
luat-o de la Sfântul Atanasie cel Mare. Dar unirea deplină cu 
Fiul cel întrupat şi înfierea noastră deplină de către Tatăl se 
realizează numai prin împărtășirea noastră de Trupul şi 
Sângele jertfit al Fiului Său, sau dăruit Tatălui. Unirea cu 
Hristos prin Sfânta Împărtăşanie este actul final al mân- 
tuirii. Această unire, ca unire desăvârşită, a fost actul final 
al vieţii lui Hristos între ucenicii Săi şi acest act EI a cerut 
să fie continuat după moartea, învierea şi înălţarea Sa, pen- 
tru a-i uni pe cei ce vor crede, cu EI în starea de jertfă, de 
înviere şi de înălţare a Lui, ca să fie părtași cu EI la aceste 
stări ale Lui. | 

Primind Trupul şi Sângele Fiului lui Dumnezeu cel întru- 
pat în noi, cu simţirile aflate în ele, feţele noastre se întipă- 
resc cu înfățișarea Lui. Cum spune Sfântul Chirii din Ale- 
xandria, Tatăl vede în feţele noastre faţa Fiului Său cel în- 
trupat şi jertfit Lui spre slava Lui, fiind uniţi prin Sfânta 
Împărtășanie cu Fiul Său cel înviat. Astfel înfierea noastră 
nu înseamnă o simplă relaţie juridică nouă, ci devine o reali- 

tate ontologică, căci suntem acum mădulare ale Trupului 
Fiului cel intrupat şi jertfit Tatălui din dragoste. Dar caracte- 
rul ontologic al acestei relaţii filiale nu exclude acceptarea 
şi dezvoltarea ei şi prin voinţa noastră. Căci, cum spune tot 
Sfântul Chiril din Alexandria, la Tatăl nu se poate intra 
decât în stare de jertfă curată, iar noi nu ne putem însuşi 
această stare decât în Fiul Lui. 
_ Cuvântul Sfântului Apostol Pavel: "Căci de câte ori veţi 
mânca pâinea aceasta şi veţi bea paharul acesta, moartea 
Domnului veţi vesti până când va veni' (| Cor. 11, 26), tre- 
buie înţeles de aceea nu numai ca o vestire teoretică, ci 
prin viaţa noastră însăși, în sensul că arătăm în noi înşine 
puterea de a ne jertfi Tatălui împreună cu EI, primită o dată 
cu Sângele lui Hristos, Care a renunţat la viaţa Sa. Trebuie 
să vestim moartea lui Hristos arătându-ne capabili să ne dă- 
ruim Tatălui şi semenilor împreună cu EI, renunțând la ori- 
ce formă de păcat în care se arată egoismul nostru şi sără- 
cirea eternă a existenţei noastre. De aceea condamnă Sfân- 
tul Apostol Pavel împărtășirea cu nevrednicie (| Cor. 11, 27). 
Devenind astfel oameni noi, Euharistia lucrează în noi 
ca un germene al învierii întru nestricăciune. Teodor de 
Mopsuestia zice: "A te împărtăşi de Tatăl înseamnă a come- 
mora (anamneza, care face reală din nou) moartea Dom- 
nului, care ne dăruiește învierea şi bucuria nemuririi; pen- 
tru că noi, care prin moartea Domnului am primit o naştere 
tainică (în Botez), se cuvine să primim, după acea moarte, 
hrana Tainei nemuririi. Împărtăşindu-ne de Taină noi facem 
prin chip anamneza patimii Sale, prin care vom obţine 
bucuriile viitoare şi iertarea păcatelor“ (XV, 7). Ne însuşim 
moartea Domnului printr-un fel de moarte a noastră care, 
dacă nu e sângeroasă, trebuie să fie măcar spirituală, ca să 
ne unim cu EI în renunţarea la viaţa învechită şi strâmtă a 
egoismului. Prin aceasta devenim ai Tatălui impreună cu 
Fiul Lui. Căci aceasta înseamnă a ne uita pe noi cei vechi 
şi a muri vieţii moarte, reduse la extrem, a ne dărui Tatălui 

împreună cu Fiul Lui, ca să avem împreună cu El viaţa in- 
finită şi nemuritoare. "Că prin El avem şi unii şi alţii apro- 
pierea de Tatăl într-un Duh" (Efes. 2, 18). Jertfa noastră cu 
Hristos şi înfierea dumnezeiască și deci viaţa eternă se ţin 
împreună pentru că ne scot din îngustimea existenţei ego- 
iste, primind viaţa fără sfârşit din izvorul fără început şi 
sfârşit al vieţii care este Tatăl. "Acum fiind în Hristos lisus, 
voi care altădată eraţi departe, v-aţi apropiat prin Sângele 
lui Hristos" (Efes. 2, 13). Evident, Sângele acesta trebuie să 
ne devină propriu, ca să ne putem apropia de Tatăl împreu- 
nă cu Fiul Lui. Textul are sens euharistic. Sângele lui Hristos 
s-a vărsat pentru a ni se comunica. El a devenit, după cobo- 
rârea Sfântului Duh, constitutiv Bisericii prin Euharistie, 
sângele celor ce se alipesc la Hristos, ca mijloc de unire cu 
EI. Sângele lui Hristos s-a vărsat pe cruce într-o generozi- 
tate desăvârşită pentru a ni se da nouă plin de această ge- 
nerozitate. În această calitate e iubit de Tatăl, ca Sânge 
care cuprinde şi manifestă în el voinţa Fiului Său de a Se 
da ca om Tatălui, dar de a ni Se da din iubire şi nouă, pen- 
tru a produce şi în sângele nostru voinţa de a ne preda cu 
devotament total Tatălui şi cu totală generozitate semenilor 
noştri. Dar unită cu aceasta generozitate a dăruirii Sângelui 
lui Hristos, ni se dăruieşte şi viaţa nemuritoare, o dată ce 
prin aceasta ne-am dăruit şi noi Tatălui şi ne-am deschis 
vieţii Lui fără început şi fără sfârşit. 

Vărsarea sângelui pentru cineva înseamnă dăruirea vie- 
ţii proprii pentru acela. Sângele lui Hristos s-a dăruit Tatălui 
și ni s-a dăruit şi nouă o dată cu viaţa nemuritoare primită 
în El de la Tatăl, sau din dumnezeirea Sa. 

Sângele lui Hristos are atâta putere nu numai pentru că 
în EI e viaţa Lui nemuritoare a dumnezeirii Lui şi a Tatălui, 
ci şi pentru că în El e și Duhul cel Sfânt al Lui, Duhul de 
viaţă făcător. Duhul e viaţa fără moarte şi neobosită pe plan 
spiritual, umplând şi Sângele lui Hristos, şi prin EI, şi pe al 
nostru de această viaţă. Unde e Sângele lui Hristos, e şi 

Duhul Lui cel Sfânt, Cel de viaţă făcător. Unde e Sângele 
„Lui curat de orice egoism care închide şi îngustează, e și Du- 
hul Sfânt al comuniunii largi și generoase şi al vieţii pe care 
această comuniune o dă fiecăruia. În Omiliile pascale ale 
lui Pseudo-Hrisostom, care se resimt de influenţa Sfântului 
Chiril din Alexandria (închinare în Duh şi Adevăr; PG 68), se 
spune (în Omilia a doua): "Nu există altă cale pentru a scă- 
pa de îngerul nimicitor decât Sângele lui Dumnezeu, pe 
care EI l-a vărsat din iubire pentru noi. Prin acest Sânge noi 
primim pe Duhul Sfânt. De fapt Duhul şi Sângele sunt înru- 
dite, dacă prin sânge, care ne este conatural, noi primim 
Duhul, Care nu ne este conatural, şi accesul morţii la sufle- 
tele noastre este închis. Aceasta este pecetea sângelui" (PG 
59, 727 A). Sângele e un simbol al Duhului şi are deci o în- 
rudire cu EI, pentru că şi în el se manifestă expansiunea vieţii. 

Deci unindu-ne prin Sfânta împărtăşanie toţi cu Hristos, 
pentru a ne dărui împreună Tatălui, ne unim toţi nu numai 
cu Hristos, ci şi cu Tatăl în Duhul. Dar ne unim şi între noi. 
Căci unde e jertfa comună hrănită din Jertfa centrală şi 
adusă de Arhiereul cel mai înalt, la care ne alipim toţi, e şi 
Tatăl ca primitor al ei; şi acolo e locaşul sfânt al lui Dum- 
nezeu, umbrit de Duhul, locaş format din noi toţi. 

În această unitate ne zidim deci ca o casă a Sfintei 
Treimi: "Întru EI toată clădirea bine alcătuită creşte ca să 
ajungă un locaş sfânt în Dumnezeu, în Care voi împreună 
sunteţi zidiţi, spre a fi locaş al lui Dumnezeu în Duhul 
(Efes. 2, 21, 22). | 

Aceasta e Împărăţia Sfintei Treimi: o casă intimă dum- 
nezeiască ce ne cuprinde pe toţi. Liturghia ne duce tot mai 
adânc în ea prin jertfa din dragoste a lui Hristos, născătoare 
de dragoste și de jertiă în noi. 

Fiul lui Dumnezeu, luând firea omenească în ipostasul 
Său dumnezeiesc, a activat în ea potenţele firii umane ce 
se ipostaziază în toţi fraţii Săi după umanitate, deși ea ră- 
mâne fire a Lui ca ipostas propriu. Nici un om nu-şi poate 

actualiza potenţele firii sale decât în comunicare cu firea 


omenească ipostaziată în alţi semeni ai săi, Dar lipsa comu- 
nicării nestingherite, care nu se realizează decât prin dra- 


gostea deplină, împiedică la ceilalți oameni însuşirea ne- 


stingherită a potenţelor pozitive ipostaziate, actualizate în 
alţii şi nu le comunică pe ale sale altora, actualizate deplin 
ca unire cu ale acelora. Hristos însă Îşi însușeşte prin dra- 
goste şi actualizează potenţele pozitive ale firii omenești 
din toţi. În El unitatea firii umane: e trăită în mod real. EI iu- 
bește potenţele acestei firi prezente şi actualizate pozitiv 
de fiecare ipostas. Căci firea, deşi e una în toate ipostasu- 
rile umane, în fiecare ipostas e prezentă în special cu anu- 
mite potenţe, şi le actualizează în oarecare măsură pe ace- 
lea datorită împrejurărilor deosebite în care ea îşi primeşte 
existenţa concretă în diferite ipostasuri, care la rândul lor 
influenţează ereditar varietatea de potenţe în care această 
fire ia existenţă în alte şi alte ipostasuri. 

În iubirea dintre oameni se manifestă și trebuinţa fie- 
căruia de a actualiza în sine potenţele sale în comunicare 
şi unire cu potenţele ei ipostaziate şi actualizate în ceilalţi. 

Prin iubirea Lui, de care ţine jertfa Lui ca o manifestare 
culminantă a ei, Hristos deschide firea din El pentru primi- 
rea şi actualizarea potenţelor ei din toţi oamenii. Astfel, 
când unul sau altul dintre noi primim prin împărtăşire 
Trupul şi Sângele Lui, simţim potenţele și aspiraţiile firii din 
noi duse la deplina şi dreapta realizare. Dar şi Hristos, având 
in Sine potenţele noastre realizate, le trăieşte pe acestea, 
când Se sălăsluieşte în noi sau noi în EI, ca pe ale Sale. În 
acest sens Sfântul Simeon Noul Teolog poate spune: 


'Noi ne facem mădulare ale lui Hristos, 

Şi Hristos Se face mădularele noastre. 

Hristos Se face mâna mea, Hristos, piciorul meu, al 
ticălosului de mine, 

Şi mâna lui Hristos, piciorul lui Hristos sunt eu, prăpăditul. 


Begi 

Mişc mâna mea, şi mâna mea este Hristos întreg. 

Mişc PAȘIORU şi iată că strălucește ca EI'. 

(imnul XV, în Hymnes (1), ed. J. Koder, 
tom. |, Cerf, 1969, p. 281) 

În acest sens putem înţelege cuvintele Sfântului Apos- 
tol Pavel, că noi suntem mădularele lui Hristos, se înţelege, 
„trăind fiecare ca un mădular, cu simţirea noastră, tot ceea 
ce este în Hristos ca realizare a umanităţii integrale la un 
nivel suprem (| Cor. 12, 12; Rom. 12, 5), dar şi cuvântul 
aceluiaşi Apostol: 'Nu mai trăiesc eu, ci Hristos trăieşte în 
mine”. Aceasta, pentru că din iubire făţă de EI "m-am răstig- 
nit împreună cu EI", "Care m-a iubit şi S-a dat pe Sine însuşi 
pentru mine' (Gal. 2, 20). 

Tot în acest sens se poate înţelege cuvântul lui Hristos, 
că cel ce a hrănit pe cel flămând şi a cercetat pe cel bolnav 
a făcut acestea Lui însuşi (Mt. 25, 35). Dar aceasta nu anu- 
lează persoanele. Căci fiecare fiind un mădular în trupul lui 
Hristos are darul său, deşi trăiește tot ce este în Hristos în 
felul său propriu. Dar Hristos le trăiește pe toate nu ca un 
mădular, ci ca Unul care are ca proprii ale Sale toate mădu- 
larele, potenţele actualizate ale tuturor persoanelor. Amân- 
două acestea au un loc pentru că unul și acelaşi Duh al lui 
Hristos lucrează prin toate (1 Cor. 12, 11). Deci Hristos are 
în Sine actualizate potenţele întregii firi omeneşti şi fiecare, 
primindu-L pe El, se simte ca în trupul propriu, sau ca în fi- 
rea proprie, dar într-un mod potrivit sieşi ca mădular deo- 
sebit. Dar Hristos simte pe fiecare în cel ce e primit sau ia 
loc în Sine, ca aparţinând firii Sale sau Trupului Său integral. 

Dar dacă o persoană oarecare nu vrea să-L primească 
în sine pe Hristos cu potenţele mai mult sau mai puţin 
actualizate ale firii din sine, face şi pe Hristos să nu vadă 
rodul actualizării lor în respectiva persoană. Aceasta lasă, 
ca urmare, o parte din umanitate neactuaiizată potrivit 
voinţei Fiului lui Dumnezeu, Care a luat firea noastră în 





618 SPIRITUALITATE ŞI COMUNIUNE ÎN LITURGHIA ORTODOXĂ 


scopul actualizării potenţelor întregii umanităţi în mod po- 
zitiv în toate persoanele. Hristos nu-i poate aduna deci pe 
toţi în Sine, pentru deplina folosire de către toţi a poten- 
ţelor actualizate ale tuturor în Sine, pentru că nu voiesc. 
Aceştia nu ajung să se simtă deci ca mădulare în trupul Lui 
şi să se bucure de potenţele actualizate ale tuturor celor 
adunaţi în EI, în mod drept, pentru a actualiza cu ajutorul 
lor potenţele proprii. 

Şi aceasta o voiește Hristos: ca toate potenţele umane 
să fie actualizate în mod pozitiv în fiecare om, prin aduna- 
rea tuturor în EI şi prin silinţa fiecăruia de a fi într-o cât mai 
deplină comunicare cu toţi în EI şi, în primul rând, cu El 
însuși. 

Dar mulţi rămân pentru totdeauna cu potenţele lor total 
neactualizate sau strâmb actualizate prin refuzul de a-L primi 
în ei pe Hristos, sau de a se uni cu EI şi, în EI, cu ceilalți. 

Desigur, Hristos nu e lipsit prin aceasta de vreo parte a 
fericirii Sale, căci dumnezeirea susținătoare a iubirii Sale a 
actualizat în Sine la un mod optim tot ce e uman. Şi aceas- 
ta se va întâmpla până la urmă şi cu cei ce se unesc cu 
Hristos, dar desigur trăind umanul integral corespunzător 
cu calitatea lor de mădulare deosebite. Rămân în suferinţă 
însă cei ce nu voiesc să se folosească ei înşişi în nici un fel 
de actualizarea potenţelor umane din ei prin faptul că nu 
voiesc să se pună în comunicare cu potenţele umane din 
toţi şi cu cele integral actualizate în Hristos, prin adunarea 
în EI. Hristos va continua să lucreze până la sfârşitul lumii 
pentru a-i face pe cât mai mulţi să înfăptuiască această 
dorinţă a Lui. Dar o face din iubire pentru ei, iar nu pentru 
că ar avea nevoie de realizarea umană integrală a tuturor. 

Constatând mișcarea celor ce se adună împreună în 
Hristos spre actualizarea virtualităţilor variate ale firii din ei, 
din umanitatea integrală, deplin actualizată a lui Hristos, 
unită prin Hristos cu Tatăl şi potenţată la maximum prin 
Duhul Sfânt, e de observat că prin aceasta se întâmplă cu 

umanitatea persoanelor umane ceea ce este fapt împlinit 
din veci în Sfânta Treime cu firea Lor dumnezeiască co- 
mună. Precum în Sfânta Treime fiecare Persoană are actua- 
lizate şi ca proprii puterile firii dumnezeiești ale tuturor 
celor trei Persoane din veci, aşa va ajunge fiecare persoană 
umană să aibă în Hristos actualizate şi deci proprii poten- 
țele tuturor persoanelor umane, sau ale întregii firi umane. 
Dar în aceasta se arată în mod mai deplin prezenţa Treimii 
şi în oameni. Unitatea dată în Sfânta Treime din veci e o 
ţintă pentru unitatea spre care ne mişcăm noi în Hristos. 
Aceasta e totodată o înălțare echivalentă cu pătrunderea ei 
cât mai deplină de Dumnezeu cel în Treime. În Hristos feri- 
cirea umană constă astfel în desăvârşita unitate a tuturor 
pesoanelor umane, în bucuria trăirii tuturor potenţelor uma- 
ne actualizate pentru toţi în Hristos, Care având în EI tot- 
odată ca ale Sale toate puterile firii dumnezeieşti actuali- 
zate. în veci, impreună cu Tatăl şi cu Duhul Sfânt, imprimă 
unitatea Lui după dumnezeire cu Tatăl şi Duhul Sfânt în 
unitatea după umanitate cu ceilalţi oameni adunaţi în EI. 
Dar în înaintarea unităţii celor adunaţi în Hristos spre 
unitatea egală cu cea a Treimii şi imprimată deplin de Ea, 
este un drum infinit, pentru că niciodată unitatea lor nu 
poate ajunge identică aceleia. lar această înaintare înseam- 
nă nu numai o înaintare în iubire, ci şi o înaintare infinită 
în cunoaștere. Înaintării spre această ţintă niciodată ajunsă 
îi corespunde aspiraţia fără sfârşit a omului după cunoaş- 
tere şi iubire şi conştiinţa că atât el, cât şi semenul său işi 
pot comunica în veci tot mai mult modul propriu de a cu- 
noaşte realitatea mai presus de ei, înaintând prin aceasta 
spre unitatea niciodată ajunsă a Sfintei Treimi. În aceasta 
se implică acea conştiinţă a nemuririi persoanei ce iubeşte 
şi e iubită. 
Mai amintim că trăirea umanului integral de către Hristos 
şi înaintea spre această trăire de către fiecare om înseam- 
nă, pentru cei adunaţi în El şi pentru continua înaintare a 

lor în EI, şi o înaintare în cunoașterea întregii creaţii - o 
dată cu înaintarea în cunoaşterea Sfintei Treimi — şi a rădă- 
cinilor ei în Sfânta Treime. Căci prin înaintarea aceasta se 
realizează actualizarea potenţelor umane integrale, prin 
cunoaşterea creaţiei de către fiecare om în modul său pro- 
priu şi prin sinteza modurilor tuturor. e 

Dar cum omul cunoaşte creaţia prin trup, se pune între- 
barea: nu cumva progresul în cunoaşterea ei se întrerupe 
în timpul cât sufletul rămâne despărţit de trup de la moarte 
până la înviere? La această întrebare se poate răspunde că 
în acest răstimp sufletul înaintează în cunoaşterea directă 
a lui Hristos cel în trup transfigurat şi, prin aceasta, în Sfân- 
ta Treime şi totodată în rădăcinile creaţiei în Dumnezeu, ca 
să fie pregătit când va relua după învierea cu trupul cunoaş- 
terea creaţiei transfigurate sau transparente pentru lumina 
dumnezeiască, sau cunoaşterea ei în temeiurile adâncite în 
infinita lumină a lui Hristos şi deci a Sfintei Treimi. Dar la 
aceasta îi ajută şi faptul că simte aproape de el prezenţa lui 
Dumnezeu, datorită dragostei ce i-o arată cei vii prin rugă- 
ciunile lor. Numai cei ce s-au dus fără credinţă în Hristos, şi 
fără să fi câştigat în nici un fel dragostea vreunor semeni ai 
lor, se vor scufunda în întunericul sau în golul eului închis 
total în el însuşi. Căci persoana poate comunica din sine 
altora la infinit şi poate primi de la alta comunicări la infinit 
numai cât timp rămâne un receptacul şi un comunicant 
conştient al infinităţii dragostei şi existenţei Sfintei Treimi 
şi al adâncimii creaţiei în infinitul ei. 

În comuniunea între persoană şi persoană stă viaţa per- 
soanei. Dar nu numai între două persoane. Ci între cât mai 
multe. Aceasta e comunitatea cu un caracter de cât mai 
mare comuniune între persoanele ce o constituie. 

Comunitatea este necesară pentru viaţa fiecăruia. Dar 
în acelaşi timp fiecare simte că nici comuniunea și comuni- 
tatea pur umană nu-i dau plenitudinea de viaţă. Şi nu-i asi- 
qură nici veşnicia. Numai comuniunea între ei sau comuni- 

tatea lor având ca centru un Om, Care nu e numai om, ci 
„Și Dumnezeu, le asigură veşnicia şi le comunică plenitudi- 
nea de viaţă, sau depărtează din comuniunea şi comuni- 
tatea lor în mod treptat insuficienţele. Acesta e Hristos. "Şi 
din plinătatea Lui noi am luat, şi har peste har" (loan 1, 16). 
În El e plinătatea pentru noi nu numai pentru că e Dum- 
nezeu, ci și pentru că e Dumnezeu făcut om; El ne comu- 
nică plinătatea dumnezeiască prin umanitatea Lui, sau în 
forma umană. Aceasta pentru că în EI ipostasul umanităţii 
este Fiul lui Dumnezeu şi ca atare a umplut umanitatea pe 
care a luat-o de toată plinătatea dumnezeiască în forma 
umană. | 

Învățătura Bisericii ne spune că ipostasul este modul 
existenţei concrete a firii. Firea umană se arată în atâtea 
moduri concrete de existenţă în câte ipostasuri sau per- 
soane există. Dar ipostasul uman nu e numai modul exis- 
tenţei concrete a firii umane, ci fiecare ipostas uman e un 
mod propriu, deosebit, de existenţă concretă a firii prin el 
insuşi, dar şi după împrejurările şi condiţiile în care firea ge- 
nerală își primeşte de fiecare dată existenţa concretă. loan 
e altfel decât Petru, deşi au aceeași fire, spune Sfântul Va- 
sile cel Mare. E un paradox în faptul că fiecare ipostas e mo- 
dul existenţei concrete a întregii firi, și totuşi aceste moduri 
nu sunt întru totul uniforme. Aceasta impune ipostasurilor 
sau persoanelor umane necesitatea comuniunii. Firea tră- 
ieşte trebuinţa de a-şi experia plinătatea și unitatea în co- 
muniunea ipostasurilor. Totuşi ele nu pot realiza această 
plinătate numai prin ele. Aceasta şi pentru că păcatul egois- 
mului pune obstacole în calea realizării unităţii depline 
intre ele. 

În Hristos firea omenească nu există concret ca un 
ipostas de sine, ci îşi primeşte existenţa concretă în iposta- 
sul Fiului lui Dumnezeu. Prin aceasta, modul concret al exis- 
tenţei ei în EI se caracterizează printr-o integritate a uma- 
nului, corespunzătoare cu faptul că Fiul lui Dumnezeu este 





622 SPIRITUALITATE ŞI COMUNIUNE ÎN LITURGHIA ORTODOXĂ | 


modelul şi originea tuturor ipostasurilor umane, în Care ele 
au să se adune. In Hristos nu e dată comuniunea întregii ; 


umanităţi, căci EI este şi ca om deosebit de ceilalţi, ofe- 
rindu-ne un mod propriu de existenţă concretă a firii, cum 
a dezvoltat Sfântul Teodor Studitul. Dar ceea ce-L distinge 
ca om deosebit e integritatea sau plenitudinea Sa umană. 
Ca atare, e cu totul deschis celorlalte persoane umane şi 
acestea se regăsesc toate cu uşurinţă în El, putând trăi cea 
mai desăvârşită comuniune nu numai cu EI, ci, în El, şi cu 
toate celelalte persoane, pentru că fiecare vede pe fiecare 
având în Hristos un aspect corespunzător şi putându-se dez- 
volta în El spre deplina ei frumuseţe spirituală. Şi toate îşi află 
întregirea şi deplina realizare şi frumuseţe spirituală în EI. 

Aşa se realizează în Hristos Împărăţia Sfintei Treimi şi a 
+ dragostei. Iar Sfânta Liturghie este trăirea anticipată a aces- 
tei Împărăţii. Şi această trăire se prelungeşte în comuni- 
tatea continuă a Bisericii. | 

În acest sens, Treimea este cea care mântuieşte lumea 
prin Logosul întrupat, după ce a creat-o prin Logosul neîn- 
trupat. În toată Liturghia, prin Hristos se străvede şi lucrea- 
ză întreaga Treime. Undele iubirii din Treime se revarsă 
prin Nristos asupra comunităţii liturgice, întărind comuniu- 
nea între credincioşi, întrucât o ridică prin El mereu mai 
mult în Ea. Nu se vorbeşte despre Hristos fără să se cugete 
la Treime, căci El e Unul din Ea, nedespărţit de Ea. Nu înain- 
tăm în Hristos fără să înaintăm în Sfânta Treime și, prin 


aceasta, în comuniunea între noi, în Împărăţia Sfintei Treimi. 


Hu topirea în esenţa impersonală, nu o supunere sub 
un dumnezeu-despot monopersonal, care ne ţine şi pe noi 
despărțiți şi în luptă de dominare a unuia asupra altuia, 
este ţinta spre care se cere inima omenească, ci comuniu- 
nea eternă între noi, adăpată la nesfârşit de izvorul etern al 
comuniunii, care e Sfânta Treime. 

Dacă în comuniune e fericirea persoanelor, iar pentru 
comuniune se cere fiecăruia o depăşire a egoismului sau o 


nai 

desăvârşire în dragoste curată şi în înţelegere, nu există 
altă direcţie spre desăvârşire şi spre fericire decât cea care 
se mişcă spre unirea cu Sfânta Treime. 

Această adunare mereu mai intimă a tuturor în Hristos 
şi realizarea fiecăruia prin EI şi prin toţi inseamnă o înain- 
tare într-o comuniune care devine tot mai adâncă. Şi nu 
există altă ţintă mai înaltă pentru oameni şi mai dorită de 
ei, pe drumul pe care ei cresc la nesfârşit în bogăţia spiri- 
tuală tot mai fericită, spre o tot mai mare realizare a lor ca 
oameni, decât Sfânta Treime. 

Căci setea de comuniune în oameni şi puterea care 
susţine inaintarea spre ea trebuie să aibă un izvor în care 
există din veci în mod desăvârşit această comuniune ferici- 
tă şi care să aibă puterea să-i atragă pe oameni spre ea. 
Căci undeva trebuie să fie din veci o stare desăvârşită a 
comuniunii, ca izvor şi ca ţintă a dorului de comuniune al 
oamenilor. 

Aceasta e Sfânta Treime. Ea e comuniunea desăvârşită 
din veci. În ea e forţa de atracţie spirituală spre comuniune 
a fiinţelor conştiente şi Ea le-a dat firea care nu se simte 
fericită decât prin realizarea comuniunii. Forţa Ei de atrac- 
ţie e trăită cu desăvârşire în Sfânta Liturghie, şi această trăi- 
re se prelungește în viaţa creştinilor ca şi comunitate biseri- 
cească, menită să întindă forţa Ei de atracţie în toată socie- 
tatea umană pentru a o desăvârşi ca comuniune. 

De aceea cântăm în Sfânta Liturghie atât de des şi plini 
de avânt şi de fericire Sfânta Treime, Care ne face să pre- 
qustăm bucuria comuniunii desăvârşite şi să ne simţim de 
pe acum fericiţi de această pregustare. De aceea slăvim 
atât de des Treimea în viaţa de toate zilele prin cuvintele: 
'"Slavă Tatălui şi Fiului şi Sfântului Duh, acum şi pururea şi în 
vecii vecilor", făcându-ne semnul crucii, care e puterea dată 
nouă de Ea de a ieşi din graniţele strâmte ale egoismului şi 
_de a intra prin dăruire şi jertfă în bucuria fără sfârșit a comu- 
niunii mereu adâncite şi lărgite cu Ea şi cu semenii noştri. 

Preotul se întoarce după aceea cu potirul la Sfânta Masă 
şi adună în el toate părticelele pentru sfinţi, pentru vii şi : 
pentru morţi de pe sfântul disc. Apoi îl acoperă, îl tămâiază 
de trei ori, zicând întru sine: 'Înalţă-Te peste ceruri, Dum- 
nezeule, şi peste tot pământul slava Ta'. Ai coborât prefă- 
când pâinea şi vinul în Trupul şi Sângele Fiului cel întrupat, 
pentru a Te dărui sub chipul lor celor ce au voit. Acum Te 
înalţi iarăşi, înălţând cu Tine şi pe cei ce s-au unit cu Tine 
şi umplându-i de slava Ta, care se întinde spre tot pămân- 
tul. Cel ce S-a coborât şi S-a jertfit din dragoste Se înalţă, 
înălţând şi pe cei ce se împărtășesc de Duhul Lui de jertfă. 
Cel ce S-a întrupat a primit moartea pe cruce, apoi ne-a 
dăruit Trupul Său jertfit, e preainălţat de Tatăl, ca întru nu- 
mele Lui tot genunchiul să se plece, nu numai al celor pă- 
mânteşti, ci şi al celor cereşti, ca Unuia ce este mai presus 
de ceruri, sau de îngeri (Filip. 2, 10). Mielul cel înjunghiat 
primeşte lauda de la toată zidirea din cer şi de pe pământ 
(Apoc. 5, 13). Faptul că Se coboară până la oameni desco- 
peră şi mai mult mărirea iubirii Sale, pe care o laudă cu o 
înţelegere şi totodată cu o uimire și mai mare cetele înge- 
reşti. Slava veşnică nu 1 se cuvine decât Celui care fiind Cel 
prea înalt Se coboară din iubire până la jertfa de Sine. 
Toate slăvirile pentru alte motive sunt trecătoare. Sunt slă- 
viri amestecate cu nesinceritatea, sau slăviri la un nivel mai 
coborât. Înălţarea şi slăvirea totală și mai presus de ceruri 
nu o primeşte decât totala dragoste jertfelnică a Celui mai 
presus de toate. Nu numai pentru că e Dumnezeu e slăvit 
Fiul lui Dumnezeu, ci pentru că, fiind Dumnezeu, S-a făcut 
pentru noi, cele mai neînsemnate fiinţe conştiente, Miel de 
jertfă. Numai Cel mai presus de toate ne poate da pilda 
unei iubiri jertfelnice mai presus de toate. 

Apoi preotul, ţinând în mâna stângă sfântul disc cu aco- 
perământul lui şi cu dreapta ţinând sfântul potir deasupra 
sfântului disc, zice în taină: 'Binecuvântat este Dumnezeul 
nostru", iar întorcându-se către popor continuă cu glas tare: 

“Totdeauna, acum şi pururea şi în vecii vecilor”. Prin cuvin- 
„tele: 'Binecuvântat este Dumnezeul nostru" preotul expri- 
mă lauda neauzită cu care întâmpină înălţarea lui Hristos 
puterile îngereşti; lauda cerurilor peste care Se înalţă. Cu- 
vintele: “Totdeauna, acum şi pururea şi in vecii vecilor" se 
leagă de “inalță-Te peste ceruri, Dumnezeule, şi peste tot 
pământul Slava Ta'. Dar sunt şi o asigurare dată poporului 
că Hristos, deși iese de la vederea lui, totuși rămâne în 
vecii vecilor cu el. Şi de aceea se cuvine să fie binecuvân- 
tat în veci. Căci numai binecuvântându-L în veci, comuni- 
tatea se va împărtăşi în veci de EI, sau viceversa. 

Căci Hristos care Se înalţă nu Se desparte de popor şi 
nu Se va despărţi niciodată. El Se înalţă pentru a ne înălța 
şi pe noi. El va continua să lucreze mântuirea noastră prin 
jertfa Lui. Despre aceasta asigură preotul poporul arătându-i 
potirul cu Sângele Lui, în care Se află EI ca ipostas (15). lar 
cu El rămân aproape de noi Născătoarea de Dumnezeu și 
toţi sfinţii, ale căror părticele sunt în potir. Preotul asigu- 
rându-i pe credincioşi despre aceasta prin cuvintele: 'Tot- 
deauna, acum şi pururea şi in vecii vecilor”, repetă în 
esenţă făgăduinţa ce a dat-o Domnul însuşi ucenicilor când 
S-a înălţat la cer: "Şi iată, Eu voi fi cu voi în toate zilele, 
până la sfârşitul veacurilor'. Dar preotul leagă aceste cu- 
vinte de: "Binecuvântat este Dumnezeul nostru', spuse îna- 
inte în şoaptă, căci făptura nu poate vorbi de prezenţa şi 
lucrarea permanentă a lui Hristos Dumnezeu fără să-L bine- 
cuvinteze sau fără să-şi dea seama că EI este lăudat de 
toată zidirea; lăudat nu ca stăpân nepăsător faţă de noi, ci 
ca Miel care lucrează mai departe mântuirea noastră prin 
jertfa Lui, conducându-ne şi pe noi la o stare asemănă- 
toare, de miei care se jertfesc împreună cu El. 

Credincioșii ştiindu-L pe Hristos în potirul acoperit, știu 
că e cu ei în starea de jertfă în mod nevăzut. Iar în potirul 
înălțat văd înălţarea Lui şi Îi mulţumesc încă o dată pentru 
că i-a învrednicit să se împărtășească de El şi că prin aceas- 

ta îi va înălța şi pe ei. Dar deoarece, deşi au fost ridicaţi la 
unirea cu El în planul veşnicei Împărăţii, rămân pe de altă 
parte în lume, pentru ca, aşa cum s-au pregătit pentru pri- 
mirea Lui, să se întărească mai departe în unirea cu EI, în 
sfinţenia comunicată lor de EI, prin colaborarea lor, Îi pre- 
zintă o dată cu lauda lor şi o cerere pentru viitor: "Să se um- 
ple gurile noastre de lauda Ta, Doamne, ca să lăudăm slava 
Ta; că ne-ai învrednicit pe noi să ne impărtășşim cu sfintele, 
dumnezeieștile, nemuritoarele, preacuratele şi de viaţă fă- 
cătoarele Tale Taine. Întăreşte-ne pe noi întru sfințenia Ta, 
toată ziua să ne învăţăm dreptatea Ta. Aliluia, aliluia, ali- 
luia“. Dumnezeieştile şi nemuritoarele şi de viaţă făcătoa- 
rele Taine ale lui Hristos, sau Trupul şi Sângele Lui, nu lu- 
crează fără împreună lucrarea celor ce s-au împărtăşit de 
ele, adică fără să se silească să-şi însuşească dreptatea lui 
Hristos şi să laude slava Lui. Pe de altă parte, pentru a face 
aceasta le este de trebuinţă ajutorul lui Hristos. Ei spun de 
aceea: Dacă rămâi totdeauna cu noi, ajută-ne să sporim 
toată ziua în silinţa noastră după dreptatea Ta, în stăruința 
pentru sfinţenia şi curăţia care se află în Trupul şi Sângele 
cu care ne-am împărtăşit; sau în înţelegerea dreptațil a bu- 
nătăţii, a mântuirii ce ne-ai adus-o. 

Apoi preotul duce sfântul potir împreună cu discul la 
Proscomidie. Hristos rămâne cu credincioşii, dar numai în 
chip nevăzut. Cu Trupul şi cu Sângele, sub chipul pâinii şi 
vinului, va veni la viitoarea Sfântă Liturghie tot de unde a 
venit înainte, adică tot printr-un fel de tainică retrăire a naş- 
terii şi răstignirii Lui pentru noi. Preotul cădeşte apoi acolo 
sfântul potir, după aceea rostește în faţa altarului ectenia 
finală de mulţumire, cu două cereri pentru viitor: una de 
milă, de apărare din partea lui Dumnezeu, şi alta de ajutor 
pentru trăirea fără de păcat în fiecare zi, unită din nou cu 
făgăduinţa credincioşilor de a se dărui, din puterea jertfei 
lui Hristos, primită de ei, pe ei înșiși şi unii pe alţii, lui 
Hristos-Dumnezeu. 





Sa 

Mulţumirea se exprimă astfel: 'Drepți, primind (0 dată 
„ce am primit) dumnezeieștile, sfintele, preamăritele, nemu- 
ritoarele,. cereştile şi de viaţă făcătoarele, înfricoşătoarele 
lui Hristos Taine, cu vrednicie să mulțumim Domnului '. 

să stăm drepţi, cu atenţia încordată la Dumnezeu şi la 
noi înşine după ce am primit Trupul şi Sângele lui Hristos, 
Taine pline de sfințenie, de slavă, de putere de a vieţui în 
dreptate, Taine cerești, nemuritoare şi de viaţă făcătoare. 
Tainele primite în noi sunt aşa de mari, că a şedea după ele 
cu nepăsare, a nu ne sili să vieţuim întru dreptate, ar în- 
semna să nu avem nici un folos din ele, să dispreţuim pri- 
mirea lor. Cum ne vom folosi spre nemurire de puterea 
dată nouă de Trupul şi Sângele Domnului, dacă ne lăsăm 
pradă moleşelii? Cum vom da putinţă Duhului de viaţă 
făcător din ele să întărească viaţa în noi, dacă nu vom face 
şi noi un efort? Să ne menţinem deci duhul încordat în gân- 
dul la ceea ce am primit şi la datoria ce o avem, de a folosi 
puterea ce ni s-a dat prin ele spre o viaţă de dreptate şi 
sfinţenie. Şi să-l mulţumim Domnului pentru că ne-a învred- 
nicit să Se unească cu noi. Dar cum Îi vom mulţumi șe- 
zând, sau stând fără grijă, sau negândindu-ne la datoria de 
a cultiva şi prin silinţa noastră curăţenia, dreptatea, a căror 
putere ni s-a dat prin ele? 

În timpul acesta, preotul a impăturit antimisul, înce- 
pând cu partea de la răsărit, continuând cu cea de apus, de 
miazăzi şi de miazănoapte. Apoi, făcând semnul crucii cu 
Evanghelia peste antimisul împăturit, rosteşte ecfonisul: 
'Că Tu ești sfinţirea noastră și Ție slavă îinălțăm, Tatălui şi 
Fiului şi Sfântului Duh, acum şi pururea şi in vecii vecilor”. 
De la răsărit a venit Hristos să lucreze în lume. Acolo Se va 
retrage la sfârşitul lumii şi lumea cu EI şi în EI. 

Cu semnul crucii făcut cu Evanghelia peste antimis s-a 
început Sfânta Liturghie şi tot aşa se sfârşeşte. În Evan- 
ghelie e cuvântul atotcuprinzător şi puterea mântuirii lui 
Hristos, Care duce pe cei ce cred până la Împărăţia veş- 

nică; e Hristos însuşi rămas cu noi prin cuvinte, mântuirea 


şi viaţa noastră în lucrare, cu perspectiva ei veşnică. E în- 


făţişarea Împărăției Sfintei Treimi care ni s-a dat în arvună 
şi ne duce în Treime. Dar Evanghelia e unită cu crucea. 
Căci Hristos însuşi ne-a mântuit prin cruce. Ce ne-ar fi adus 
un Hristos fără cruce, fără coborârea la noi până la jertfa 
pe cruce pentru noi? Nimic altceva decât orice om: grija de 
sine, voinţa de acaparare, de stăpânire, dispoziţia celor 
aflaţi sub robia plină de vrajba lumii. Prin crucea dăruirii de 
Sine a biruit Hristos păcatul şi moartea din lume și a ridicat 
lumea în Sfânta Treime. Crucea a adus biruinţa Duhului şi 
a libertăţii trăite desăvârşit în iubire. Prin cruce ne ridicăm 
și noi la Împărăţia veșnică a iubirii şi a eliberării de patimile 
egoismului. Crucea e mijlocul de transcendere peste lu- 
mea aceasta monotonă şi relativă, supusă morţii sufleteşti 
şi trupeşti, ca viaţa în izolare individualistă. Prin crucea lui 
Hristos s-a făgăduit la începutul Liturghiei Împărăţia liber- 
tăţii și a iubirii, în unire cu Sfânta Treime, ca unor fii ai Ta- 
tălui şi fraţi ai Fiului întrupat, plini de Duhul Sfânt, tuturor 
celor ce cred în Hristos. 

Acum ceea ce s-a promis prin Evanghelia lui Hristos, 
sau prin Hristos însuși şi prin crucea Lui, ni s-a dat ca ar- 
vună în fiinţa noastră. Hristos cel jertfit pe cruce S-a unit cu 
noi în Sfânta Împărtăşanie. Îi aducem slava Treimii Care a 
lucrat mântuirea noastră prin Unul din Ea, făcut om, răstig- 
nit, înviat și înălţat pentru noi. Am devenit moștenitori ai 
Împărăției. Dar am devenit moştenitori ai ei întrucât ne-am 
umplut de sfinţenia Trupului şi Sângelui lui Hristos, întrucât 
ne-am făcut asemenea Lui și ne-am unit cu EI, Cel jertfit. 
Căci omul nu se poate sfinţi, nu se poate curăța de egois- 
mul urât al păcatului decât prin jertfă. Numai prin jertfă se 
deschide sfinţenia Treimii, sau a iubirii desăvârşite a celor 
Trei Persoane între Ele şi față de noi. 

Acum preotul se adresează în numele credincioşilor, 
deci împreună cu ei, direct Sfintei Treimi, ca Unui singur 

Tu. Căci cele Trei Persoane ne apar atât de unite, încât ne 
putem adresa Lor ca unui singur Tu. 

Mama până îşi poartă in pântece pruncul ei, zicând eu 
cuprinde în acest eu şi pe pruncul ei. Sau i ne adresăm ei 
la singular, deşi poartă în sine şi un alt eu, deosebit de al 
ei. Dar chiar după aceea trăieşte toate ale copiilor ei ca ale 
propriului eu. Sau simte greşelile lui ca ale sale şi acuzele 
şi ocările aduse lui ca aduse ei. Dar o face aceasta cu cât 
simte mai adânc existenţa fiului ca existenţă proprie a ei. 
Nu e o contrazicere în a se socoti cineva eu al celui iubit şi 
a-i simţi în acelaşi timp propria lui existenţă plină de griji, 
de suferinţe, de necazuri, dar şi de bucurii. Aceasta e taina 
unităţii şi necontopirii trăite de cei ce se iubesc; taina milei 
care identifică pe cel iubitor cu cel iubit, fără contopire. 

Această taină a iubirii şi a milei explică şi asumarea de 
către Fiul lui Dumnezeu cel întrupat a păcatelor noastre şi 
suferinţa suportată de El pentru noi. Dar mila şi suferinţa 
aceasta a Fiului nu se poate să nu fie însuşite şi de Tatăl şi 
de Duhul Sfânt. De aceea legăm crucea de Sfânta Treime. 
Şi de aceea ne putem adresa Sfintei Treimi la singular, spu- 
nându-l “Tu, Doamne". Această desăvârşită unitate a supre- 
mei iubiri, în care e şi putinţa milei Ei pentru noi, este 
însăşi sfinţenia Treimii. lar sfinţenia Ei s-a făcut sfinţirea 
noastră prin Fiul cel întrupat şi răstignit şi dăruit nouă în 
stare de jertfă. Căci însuşindu-ne această stare înfăptuim şi 
între noi o tainică unitate. Treimea s-a făcut întâi sfințire a 
lui Hristos omul, Care 1 S-a adus jertfă. Iar prin Hristos cel 
jertfit şi sfinţit, împărtășit nouă, sfinţenia Treimii s-a făcut 
şi sfinţirea noastră. Cel sfinţit ca om în mod deplin prin 
jertfă, prin depăşirea totală de Sine, venind în noi, ne-a dat 
şi nouă sfinţenia Sa ca dar şi ca putere de a ne jertfi şi noi 
Tatălui şi semenilor noştri, şi, prin aceasta, de a ne însuşi 
şi noi sfinţenia. Iar participarea noastră la Împărăţia Treimii 
e dependentă de sfinţirea dobândită de noi. lar aceasta ne 
vine din Treime, Care este comuniune atât de desăvârşită, 

că poate fi văzută ca un singur Eu. De aceea spunem: "Tu 


eşti sfinţirea noastră', întrucât duci la desăvârşire şi comu- 


niunea noastră cu Tine şi între noi, cum e în Tine. Sfinţenia 
nu se poate cugeta ca o calitate în sine, impersonală. Nu se 
poate cugeta nici ca o calitate a unui individ izolat, nepă- 
sător faţă de alţii. | 

De aceea nici sfinţirea noastră nu e un produs al vre- 
unei esențe sau al vreunui 'zeu' individual; nici vreo va- 
Joare impersonală în noi, trăită îri izolare. Ci: “Tu eşti sfin- 
ţirea noastră". Prezenţa Ta, Dumnezeule cel întreit, în noi, 
cu sfinţenia Ta unită cu iubirea Ta produce sfinţirea noas- 
tră. Numai unirea cu Cel curat, adică cu Cel plin de iubire 
desăvârşită faţă de altul, mă face și pe mine curat. Căci cu- 
răţia se arată în relaţia mea ca persoană cu altul, care tră- 
ieşte şi el într-o relaţie neegoistă cu altul. Curăţia nu este 
calitatea unei vieţi de unul singur. De aceea Treimea este 
curăţia supremă şi, intrând în relaţie cu noi, ne face şi pe 
noi curaţi, sau sfinţi. Astfel Împărăţia Treimii e Împărăţia 
sfinţeniei. “A 

Căci Împărăţia ca libertate în comuniunea iubitoare nu 
poate exista fără curăţie, fără sfinţenie. Numai cei curaţi în 
relaţiile lor, în intenţiile lor întreolaltă nu folosesc libertatea 
pentru a se înrobi reciproc. Stăpâni cu adevărat peste ei 
înşişi, lăsându-i şi pe alţii stăpâni peste ei înşişi, ei se tră- 
iesc ca parteneri liberi într-o desăvârşită comuniune iu- 
bitoare. | | | 

_ Doamne, am binecuvântat la începutul Sfintei Liturghii 

impărăţia Ta, dorind să ne faci membri ai Ei. lată că ne-ai 
făcut membri ai Ei, întrucât ne-ai sfinţit prin unirea Fiului 
Tău cel jertfit ca om cu noi, întărindu-ne prin aceasta în eli- 
berarea noastră de patimile egoiste şi întărindu-ne unii pe 
alţii în această libertate prin jertfelnicia unora faţă de alţii, 
câștigată din jertfa Fiului Tău. 

Urcușul liturgic sau comun spre Împărăţia prin unirea 
cu Hristos cel jertfit, şi prin pătrunderea noastră de către 
Duhul Lui plin de simţirea jertfeinică, a ajuns la capăt. 

Preotul a terminat lucrarea de pregătire şi aducere a 
jertfei şi de împărtășire a credincioşilor de ea, după propria 
lor pregătire. Prin aceasta s-a terminat mişcarea de trans- 
cendere a comunităţii lor peste viaţa alipită la grijile succe- 
sive ale unei existenţe monotone. S-au ridicat în văzduhul 
spiritual, de unde iau putere pentru a trăi ca stăpâni în 
această lume, nerobiţi patimilor, neînvrăjbiţi din pricina lor, 
în deplină iubire întreolaltă. Acum preotul iese în mijlocul 
credincioşilor şi rosteşte cu voce tare o rugăciune care 
rezumă încă o dată toate cererile din cursul Liturghiei, po- 
trivit Sfântului Gherman I, Patriarhul Constantinopolei, care 
o numește "pecetea tuturor cererilor şi recapitularea în or- 
dine... a celor cerute prin rugăciune'155. La orice înălţime 
duhovnicească a ajuns cineva, nu se opreşte acolo, ci por- 
nește din nou cu alte cereri spre alte înălţimi ce i se des- 
chid înainte, cerând aceleaşi bunuri la un grad mai înalt. 

Rugăciunea aceasta o începe preotul cu cuvintele: “Cu 
pace să ieşim”. E prima rugăciune a eliberării credincioşilor. 
Aceştia răspund: “Întru numele Domnului". Vom ieşi întru 
numele Domnului. Ne vom duce cu Domnul şi în viața 
noastră de după Sfânta Litughie. Cu cererea păcii s-a în- 
ceput prima ectenie. Pacea, în care a intrat Dumnezeu cu 
credincioşii, ei trebuie să o menţină şi să o întindă şi spre 
ceilalţi oameni, deci se cuvine să o ducă cu ei şi în viaţa lor 
din afara Sfintei Liturghii. Credincoşii răspund că se vor 
strădui spre aceasta cu puterea Domnului. 

Apoi preotul rosteşte rugăciunea în care cere de la 
Dumnezeu mântuire, sfințire, binecuvântare, apărare de 
rele şi de păcate, pace pentru toţi cei ce nădăjduiesc întru 


155, Istoria bisericească și tâlcuirea tainică, PG 98, col. 452 C.D, 
la Pr. Petre Vintilescu, op. cit., p. 338, 

EI. Şi încheie cu cererea păcii pentru lume, pentru biserici, 
pentru întregul popor. Cererea păcii a fost nelipsită din 
ectenii. Nici nu se poate ruga cineva fără pacea sufletului, 
fără gândul de pace faţă de alţii, cărora le-a greşit sau care 
i-au greşit. Pacea se cere în modul cel mai stăruitor şi la 
sfârşitul Liturghiei. Pacea trebuie să fie acum rodul unirii cu 
Domnul cel jertfit, semnul că şi-au însuşit duhul de jertfă al 
lui Hristos. Unde e pace, e semn că se înving patimile, că 
învinge dragostea, că sunt depăşite mândria şi egoismul. 
Hristos S-a născut ca om să aducă pe pământ pacea şi bu- 
năvoirea şi pentru ea S-a jertfit. Şi ni Se dă continuu în 
stare de jertfă, ca să ne însuşim şi noi tot mai mult această 
stare de jertfă, pentru pacea care covârşeşte toată mintea, 
care e mai înaltă decât toate patimile, care uneşte în ea 
toate virtuțile. Unde e cu adevărat Hristos, acolo e şi pacea 
(Filip. 4, 7). Nu vom dovedi că am primit pe Hristos în noi 
dacă nu vom fi plini de pace în relaţiile noastre cu alţii. 
Credincioşii răspund lăudând pe Dătătorul bunurilor ce- 
rute în rugăciunea amvonului, prin stihul 2 din Ps. 112: 'Fie 
numele Domnului binecuvântat de acum și până în veac", 
ca să îndeplinească condiţia de a fi binecuvântaţi şi ei de 
Dumnezeu: 'Cel ce binecuvintezi pe cei ce Te binecuvin- 
tează'. E iarăşi un schimb de daruri între Dumnezeu şi noi. 
în timpul acesta preotul (şi dacă e diacon, şi el) merge la 
Proscomidie şi cere lui Hristos, Care e 'plinirea legii şi a 
proorocilor', Care 'a implinit toată iconomia Părintească', 
ducând pe cei ce cred până la unirea cu EI şi, în EI, până la 
Împărăţia Sfintei Treimi, 'să umple de bucurie şi de veselie 
inimile noastre”. Toată plinirea s-a săvârşit şi se săvârşeşte 
în Hristos. Legea şi proorocii s-au cerut după împlinirea 
mântuirii adusă de EI, după întruparea Lui ca om, după răs- 
tignirea şi învierea Lui, după unirea Lui prin Trupul şi Sân- 
gele Său cu oamenii, după înfierea lor prin unirea Lui cu ei. 
Prin aceasta s-a împlinit însăşi iconomia rânduită de Tatăl, 
Care a voit să-Şi extindă şi la oameni iubirea Lui părinteas- 

că faţă de Fiul cel Unul Născut. Lui Hristos 1 se cere să ducă 
până la ultima împlinire această lucrare, umplând de 
bucurie şi de veselie inimile noastre. Căci numai unirea cu 
Dumnezeu întru Hristos poate umple de bucurie şi de ve- 
selie netrecătoare şi adevărată inimile omeneşti. În ea se 
arată ultima împlinire a lucrării mântuitoare a lui Dum- 
nezeu. Sau în ea se arată lăuntric împlinirea acestei lucrări. 
Oamenii şi-au găsit acum adevărata şi netrecătoarea bucurie. 
impărăţia cerurilor e trăită ca bucurie şi veselie în Duhul 
Sfânt, străină de orice durere şi întristare. 

Unirea cu Dumnezeu nu e o pierdere a noastră într-un 
qol sau într-o esenţă impersonală, o pierdere a conştiinţei 
personale, ci e cea mai intensă şi netulburată bucurie şi 
veselie. Căci unirea aceasta este o stare supremă de iubire. 
Şi unde e iubire, e bucurie şi veselie. Nu ne aşteaptă o 
stare de supunere sub un dumnezeu care ne stăpânește 
fără să se unească cu noi, ci o unire în iubire cu Tatăl cel 
ceresc, devenit Tată al nostru, prin întruparea Fiului Său ca 
om şi prin unirea Lui cu noi spre viaţa netrecătoare. 

Terminându-se cântarea credincioşilor: 'Fie numele Dom- 
nului binecuvântat de acum și până în veac', ca o mulţu- 
mire adusă lui Dumnezeu pentru toate, preotul cere ca şi 
credincioşii să aibă binecuvântarea Domnului. Orice dar al 
lui Dumnezeu trebuie să fie urmat de darul credincioşilor, 
şi viceversa. lar binecuvântarea cerută de la Domnul vine 
prin binecuvântarea văzută dată de preot din ușile împă- 
răteşti: "Binecuvântarea Domnului peste voi, cu al Său dar 
şi cu a Sa iubire de oameni, totdeauna, acum și pururea şi 
în vecii vecilor. Amin". Ce binecuvântare mai mare putem 
avea de la Dumnezeu decât iubirea Lui? Acesta e şi darul 
cel mai mare al Lui. Aceste cuvinte sunt aplicarea primelor 
cuvinte din rugăciunea amvonului: "Cel! ce binecuvintezi pe 
„cei ce Te binecuvintează'. Credincioşii trebuie să plece din 
biserică cu această ultimă binecuvântare a lui Dumnezeu. 

În practica binecuvântării din cult este o mare încre- 
dere în puterea cuvântului. Cuvântul binevoitor e purtător 
de putere binefăcătoare, precum în cuvântul de blestem, 
răuvoitor, e o putere de paralizare, de strâmbare, de uscare 
a elanurilor omeneşti. Ajunge să fie asigurat cineva de cu- 
vântul bun al lui Dumnezeu, chiar dacă nu se aude Dum- 
nezeu direct, ci se simte doar confirmând cuvântul bun al 
preotului, ca să vină asupra celui binecuvântat puteri de tot 
felul. Acum binecuvântarea Domnului aduce har şi iubirea 
Lui de oameni. Ajunge ca omul să adreseze altuia cuvântul 
bun al lui Dumnezeu (o binecuvântare), ca Dumnezeu să 
vină în fiinţa aceluia trezind în el întâi simţiri bune de mul- 
țumire, şi apoi puteri spre tot lucrul bun. 

Urmează apolisul propriu-zis al preotului, ultima rugă- 
ciune de eliberare a credincioşilor. El începe cu slava înăl- 
ţată lui Hristos. Preotul se adresează lui Hristos la persoana 
a doua şi se inchină în acest timp la icoana lui Hristos din 
dreapta uşilor împărăteşti. Prin aceasta se arată că Hristos 
e de fapt aici de faţă. Credincioşii răspund slăvind Sfânta 
Treime, fără să 1 se adreseze direct. Preotul e într-o legătură 
de comunicare directă cu Hristos, a Cărui preoţie o repre- 
zintă. Îi adresează lui Hristos slava ca Celui ce e nădăjdea 
mântuirii tuturor. Fără Hristos cel întrupat, fără crucea Lui 
n-am avea nici o nădejde de a scăpa ca persoane de sub 
puterea naturii, sau a cine ştie cărei esențe impersonale, 
de a scăpa de o existenţă închisă în griji, în monotonie şi 
in moarte definitivă: “Slavă Ție, Hristoase Dumnezeule, nă- 
dejdea noastră, slavă Ție'. Cuvântul slavă se rostește de 
două ori, pentru că se insistă în a se aduce slavă lui Hristos 
ca Dumnezeu şi om. 

Credincioşii răspund legând slava lui Hristos de slava 
Sfintei Treimi. Dacă Hristos n-ar fi Unul din Treime, dar şi 
Om, n-ar fi nădejdea mântuirii noastre. Deci ar lipsi şi te- 
meiul de a 1 se aduce slavă. Tatăl e slava Fiului şi vicever- 

sa. Fiul Îl slăveşte pe Tatăl şi ca om prin jertfa Lui, şi Tatăl 
Il slăveşte pe Fiul şi ca om pentru jertfa Lui. 

După slava adusă lui Hristos, preotul trece la ultima 
cerere ce l-o adresează, de a ne milui şi mântui. Acum nu 
1 se mai adresează direct, ci se pune în rând cu credincioşii 
şi exprimă împreună cu ei dorinţa ca Hristos să-i miluiască 
şi să-i mântuiască. În sprijinul cererii sale şi a credincioşilor 
se aduc şi rugăciunile Maicii Lui, ale Sfinţilor Apostoli, ale 
sfântului zilei, ale Sfântului loan Gură de Aur, autorul Sfin- 
tei Liturghii, şi ale tuturor sfinţilor. 

Mila şi mântuirea se cer lui Hristos, căci prin El ne vin 
de la Tatăl mila şi mântuirea, pe care le simţim în suflet, 
prin Duhul. Mila și mântuirea le cere preotul de la fHristos, 
Care a înviat din morţi şi S-a dovedit deci adevăratul Dum- 
nezeu. Credincioşii ştiu că sunt binecuvântaţi de Hristos, 
Cel care a biruit moartea şi e viu acum și în veci. Li se des- 
chide și lor perspectiva învierii şi a vieţii de veci. Ei se află 
în legătură cu acest Hristos viu, biruitor al morţii. De aceea 
Hristos e nădejdea noastră. Nu ne pasă de moarte. 

Credincioșii sunt apoi miruiţi, fapt care arată primirea 
lucrării necreate a Sfântului Duh în ei. Se miruiesc la frun- 
te, pentru că în minte se iau toate hotărârile pentru faptele 
lor. În Liturghia ortodoxă, în cultul ortodox, credincioşii se 
află într-o comunicare reală cu Dumnezeu, nu manifestă nişte 
sentimente pur subiective, ca în adunările neoprotestante. 

Credincioşii ies apoi din biserică asiguraţi nu numai de 
mila și lucrarea mântuitoare a lui Hristos şi întăriţi de lucra- 
rea Sfântului Duh, ci asiguraţi și de rugăciunile Maicii Dom- 
nului şi ale tuturor sfinţilor către Hristos. Cum au fost în- 
soţiţi în tot timpul în biserică de rugăciunile acelora, aşa 
vor fi însoţiţi și după ce vor ieşi din biserică. Şi după ce au 
întărit comuniunea între ei în Sfânta Liturghie, o vor promo- 
va și după Liturghie!156. Dumnezeu a socotit de la început 


„156. Pr. Prof. Ion Bria, “The Liturgy after Liturgy', în International 
Review of the Mission, vol. 57, ian. 1978: 'Litughia înseamnă acţiune 

"că nu e bine să fie omul singur. Dumnezeu n-a creat indi- 
vizi fără legătură între ei, în relaţia exclusivă.cu El. Ci l-a 
creat pe om ca fiinţă în comuniune, ca să se întărească prin 
alţii şi să întărească pe alţii. Dumnezeu însuși a voit să lu- 
creze prin dragostea reciprocă a fiinţelor create, sau să-Şi 
vadă dragostea Lui rodind în dragostea dintre ele, în aju- 
torul ce şi-l dau nu numai pe plan material, ci şi spiritual. 

in aceasta trăiesc Împărăţia cerurilor ca arvună. Obişnuin- 
du-se în Liturghie să-şi depăşească motivele de neîncre- 
dere, să se ierte de greșelile ce şi le-au făcut, să se bucure 
împreună, se pregătesc să trăiască în iubirea deplină între. 
ei în Împărăţia cerurilor, dar înainte de aceea încep să tră- 
iască în această iubire în viaţa lor de toate zilele. Afirmația 
insului că n-are nevoie de ajutorul nimănui, ci numai de al 
lui Dumnezeu, ascunde în sine o mare mândrie şi sterili- 
tate. În rugăciunile unora pentru alţii, lucrează Duhul Sfânt, 
Duhul comuniunii, în mod mai simţit decât în rugăciunile 
insului izolat pentru sine. Chiar în rugăciune, sau mai ales 
în rugăciune, trebuie să ne depăşim eul propriu. O facem 
chiar gândind la păcatele noastre cu părere de rău. Sfinţii, 
străini de orice mândrie, nu pot să nu se roage pentru noi, 
nu pot să nu se umple şi ei de mila extrem de sensibilă a 
lui Hristos faţă de noi. Dacă noi simţim nevoia să ne rugăm 


publică şi colectivă şi de aceea creștinul este creator de comunitate” 
(p. 90). Cu importanţa Liturghiei pentru sfinţirea timpului şi a vieţii s-a 
ocupat şi Pr. Prof. Alexander Schmemann în Liturgy and Life, New York 
1974, iar Jean Corbeau, la sfârşitul unei interpretări a Liturghiei ca 
iradiere a iubirii compătimitoare a Sfintei Treimi, sau ca un râu de viaţă 
ce curge din Sfânta Treime, declară: "Cu cât ne îndumnezeieşte Liturghia 
mai mult, cu atât viaţa noastră devine mai mult lucrare a lui Dum- 
nezeu... Liturghia dilată Biserica în spaţiul uman al compătimirii divine... 
Ea străbate natura noastră, activitatea noastră, toate relaţiile noastre" 
(Liturgie de source, Paris, ed. Cerf, 1980, p. 197). 

Foarte folositoare pentru creştinii dreptcredincioşi este luminoasa 
explicare a Liturghiei de Prea Sfinţitul Vasile, Episcopul Oradiei, în volu- 
mul Predici liturgice, publicat în Editura Episcopiei din Oradea i in 1973. 
Multe sugestii ne-a dat şi nouă în această carte. 

pentru alţii, cu atât mai mult simt ei pornirea să se roage 
pentru noi. Setea de o iubire tot mai mare, niciodată as- 
tâmpărată, se va astâmpăra de abia în viaţa viitoare într-o 
trăire a infinităţii ei. Hristos nu e izolat. Cum ar putea să fie 
izolat El, Care atrage la iubirea Lui prin iubirea ce o arată 
tuturor? El e inconjurat de toţi cei ce-L iubesc şi-L slăvesc, 
de toţi cei ce şi-au învins egoismul lor şi se roagă pentru 
alţii. Eşti mai aproape de Hristos când te rogi pentru alţii 
decât când te rogi numai pentru tine. Căci atunci arăţi că 
te-ai împărtășit de iubirea lui Hristos faţă de alţii, arăţi ade- 
vărata sensibilitate care este sensibilitatea curată de orice 
egoism. Hristos e înconjurat de sfinţii care se roagă pentru 
noi, ca şi de sfinţii îngeri, în prezenţa Lui lângă noi, în Sfân- 
ta Liturghie şi după aceea. Asigurarea o avem în cuvântul 
Sfântului Apostol Pavel: "Deci, dar, nu mai sunteţi străini şi 
locuitori vremelnici (ai lumii acesteia), ci sunteţi impreună 
cetăţeni cu sfinţii şi casnici ai lui Dumnezeu" (Efes. 2, 19). 
Căci suntem împreună cetăţeni ai impărăţiei Tatălui şi a 
Fiului şi a Sfântului Duh, o dată ce ne-am împărtăşit şi ne 
vom uni tot mai strâns cu Hristos, Fiul Tatălui, făcut om 
pentru noi. 

ANEXE 


A 


MĂRTURISIREA DREPTEI CREDINȚE 
PRIN RUGĂCIUNILE PREOTULUI ÎNSOŢITE 
DE RĂSPUNSURILE CREDINCIOŞILOR, 
CA PREGĂTIRE PENTRU ÎNFĂPTUIREA JERTFEI 
EUHARISTICE ŞI A ÎMPĂRTĂŞIRII DE EA 


1. Mărturisirea credinţei în Sfânta Treime 
Şi în iconomia Fiului celui întrupat 


Toată Sfânta Liturghie este, ca şi rânduielile celorlalte 
Taine, ierurgii şi laude, plină de mărturisirea dreptei cre- 
dinţe în forma laudei, a mulţumirii şi a cererilor adresate 
Dumnezeului celui adevărat, sau Dumnezeului în Treime, 
şi lui Hristos, Fiul lui Dumnezeu Care a venit în lume, S-a 
făcut om, S-a jertfit pentru noi, a înviat, S-a înălţat, ca să ne 
mântuiască prin Duhul Sfânt, fapt care se petrece în conti- 
nuare, deci şi prin jertfa de taină a Euharistiei şi prin împăr- 
tăşirea de eal. Dar acest Dumnezeu e propus comunităţii 
spre laudă şi spre mulţumire de către preot. De la El pro- 
pune preotul comunităţii totodată să ceară toate darurile 
cele de folos pentru viaţa pământească şi cele spre mân- 
tuire, precedând el însuşi în aceste cereri. Tot Lui le pro- 


1. O expunere succintă dar sistematică a punctelor credinţei orto- 
doxe in cultul Bisericii noastre a se vedea în studiul Pr. Prof. Ene Bra- 
nişte, 'Le culte byzantin comme expression de la foi orthodoxe', în vol. 
La Liturgie, expression de la foi, Roma, 1979, p. 75, 89. Tot acolo C. An- 
dronicoff, "Dogme et liturgie”, p. 13-29, face o analiză teologică a legă- 
turii dintre dogma devenită în cult rugăciune şi între liturghie. Volumul 
cuprinde: Conferences de Saint Serge. XXV-e Semaine d'etudes litur- 
giques, Paris, 1978. 

pune preotul credincioșilor să-şi dăruiască viaţa proprie, 
„precum şi să se dăruiască unul pe altul lui Dumnezeu şi 
unul altuia. Încă de la început preotul începe Sfânta Litur- 
ghie cu o binecuvântare a Împărăției Tatălui şi Fiului şi 
Sfântului Duh, cu o mărturisire a Sfintei Treimi care este 
temelia dreptei credinţe, mărturisire la care comunitatea se 
asociază prin răspunsul: Amin, aşa să fie. Apoi orice cerere 
din ectenii e propusă de preot sau de diacon, la care comu- 
nitatea se asociază prin: Doamne miluieşte! În schimbul 
celor cerute, preotul sau diaconul propune comunităţii să 
promită: “Pe noi înșine şi unii pe alții şi toată viața noastră 
lui Hristos Dumnezeu să o dăm"; iar comunitatea răspunde 
nu numai cu: Amin, adică: așa să fie, ci se adresează direct 
lui Hristos Dumnezeu, cu cuvintele: 'Ție, Doamne", decla- 
rându-se gata să-şi predea toată viaţa lui Hristos, ca lui 
Dumnezeu. Prin aceasta, comunitatea Îi face lui Hristos şi 
o mărturisire directă despre credinţa în dumnezeirea Lui. 

incă de aici se poate spune că nu numai preotul este în 
dialog direct cu Dumnezeu, ci şi comunitatea, dar totdeau- 
na cu Dumnezeu cel indicat de preot, deci cu Cel despre 
care învaţă Biserica, pe baza Sfintei Scripturi şi a întregii 
tradiţii. Prin aceasta se menţine şi unitatea de credinţă între 
credincioşii acestei comunităţi prezente şi cei din alte co- 
munităţi, din alte locuri şi din toate timpurile, începând de 
la Apostoli. 

De aceea şi orice ectenie e încheiată cu un ecfonis, sau 
cu o încheiere a preotului, prin care acesta se adresează 
iarăşi direct lui Dumnezeu Celui în Treime, punând în relief 
mărirea ce o are, în baza căreia poate împlini cererile ce | 
s-au adresat. E o mărire care se cuvine mărturisită şi recu- 
noscută şi din partea noastră, ca şi puterea şi stăpânirea de 
care Dumnezeu cel în Treime dispune, şi bunătatea pe care 
o are şi care ne dă asigurarea împlinirii cererilor. lar comu- 
nitatea răspunde întărind cu recunoașterea ei ceea ce îi 

| spune pieelul arătând că el se adresează nu numai lui 
Dumnezeu, ci şi comunităţii. 

Pe acest Dumnezeu în Treime, mărit de snciai şi propus 
comunităţii spre mărire prin fiecare ecfonis, Îl laudă apoi şi 
comunitatea pomenind pe nume cele trei Persoane ale 
Sfintei Treimi, întrucât atât primul antifon, cât și al doilea îl 
începe cu: 'Mărire Tatălui și Fiului şi Sfântului Duh, acum şi 
pururea şi in vecii vecilor. Amin”. lar al treilea antifon, sau 
'Fericirile”, îl începe cu aceeași slavă adusă Sfintei Treimi, 
întrucât le începe cu cererea Împărăției cerurilor, de care 
se vorbește în 'Fericiri': “Întru Împărăţia Ta când vei veni, 
pomeneşte-ne pe noi, Doamne". 

Antifonul al doilea e o mărturisire a lui Hristos ca Fiul 
lui Dumnezeu, Care a împlinit toată iconomia mântuirii 
pentru noi: întruparea din Sfânta Născătoare de Dumnezeu 
şi pururea Fecioara Maria, răstignirea și învierea, încheindu-se 
cu recunoașterea măririi Lui egale cu a Tatălui și a Sfântu- 
lui Duh. | 

Preotul şi comunitatea se pregătesc pentru împărtăşi- 
rea de Hristos, Cel ce prin întrupare, răstignire şi înviere S-a 
făcut izvorul vieţii noastre veşnice, împlinind în Sine toată 
iconomia mântuirii, pe care o extinde prin Taine şi, în mod 
culminant, prin Euharistie, mereu în alţi şi alţi oameni care 
cred in El. Dar această iconomie a împlinit-o Fiul cu voia 
Tatălui şi cu împreună-lucrarea Sfântului Duh. "Deşi singur 
Fiul şi Cuvântul S-a făcut trup şi S-a sălășluit întru noi, to- 
tuşi a făcut aceasta cu bunăvoirea şi împreună lucrarea Sfân- 
tului Duh, chiar din momentul conceperii Lui din Fecioara'2. 
Fără Sfânta Treime nu s-ar fi împlinit şi nu s-ar extinde 
lucrarea de mântuire prin Fiul. Şi dacă Sfânta Treime n-ar 
avea o putere, o mărire şi o bunătate veşnică, mântuirea 
adusă de Fiul n-ar fi o mântuire a noastră pentru veci, adică 
n-ar fi propriu-zis o mântuire. 


2. lerom. Grigoriu, H eta Aeirovpyio Tis EDxoproTiag Tod 0e0d, Atena, 
1971, p. 72. 

Chiar în săvârşirea Euharistiei e lucrătoare întreaga 
Sfântă Treime. Căci jertfa euharistică e adusă Tatălui de 
Fiul, Care ne aduce şi pe noi împreună cu Sine, iar pâinea 
şi vinul se prefac prin venirea Sfântului Duh, Care rămâne 
în Trupul şi Sângele lui Hristos. Astfel credincioşii se vor 
uni prin împărtășire nu numai cu Hristos, ci şi cu Tatăl, ca 
jertfă, şi cu Duhul Sfânt. Numai unindu-se cu Sfânta Treime 
credincioşii se unesc şi între ei; "Iar pe noi pe toţi — se roagă 
preotul după prefacere -, care ne impărtăşim dintr-o pâine | 
şi dintr-un potir, să ne uneşti unul cu altul prin impărtăşirea i 
aceluiaşi Sfânt Duh' (Liturghia Slântului Vasile). Sfântul i 
Duh este în mod deosebit factorul unificator, factorul de 
comuniune, căci El este în Dumnezeu şi al Tatălui şi al Fiu- 
lui, iar în oameni, şi al unuia și al altuia. lar după împăr- 
tăşanie credincioşii cântă: "Am văzut lumina cea adevărată, 
am primit Duhul cel ceresc, am aflat credința cea adevă- 
rată, nedespărțitei Treimi inchinându-ne, Că Aceasta ne-a 
mântuit pe noi'. Cu toate că se menţionează deosebit Fiul 
ca lumina cea adevărată şi Duhul ca factor care ne des- 
chide lui Dumnezeu şi ne uneşte întreolaltă, totuşi se măr- 
turiseşte şi credinţa în Sfânta Treime. 

Sfântul Grigorie de Nazianz spune, pe de altă parte: 
'Când prind pe cele trei intr-o privire, văd o singură lumină, 
nu pot despărţi sau măsura lumina cea una'5. Lumina e ira- 
dierea fiinţei şi a sensului. Iar lumina supremă e iradierea 
Fiinţei supreme şi a sensului suprem, sau a plenitudinii 
sensurilor. Dar e şi iradierea iubirii, care nu poate exista 
decât în comuniunea interpersonală şi, în mod desăvârşit, 
în Treime. Ea e o altă lumină decât cea din lumea aceasta 
şi e nesfârşită, fiind a Fiinţei supreme. Ca atare, e necuprin- 
să cu mintea. Dar fiind iradierea iubirii, ea e trăită cu toată 
fiinţa noastră. Lumina aceasta a iubirii şi a sensului suprem 
și veşnic al fiinţei noastre ne-a adus-o însă nouă Fiul, Care, 


3. Omil. 43, 4|. 

făcându-se om, a arătat sensul netrecător şi valoarea ne- 
prețuită pe care o dă fiinţei omeneşti Treimea. 

În general, toată mărturisirea credinţei de către preot şi 
de către comunitate în Liturghie e mărturisirea trăirii în lu- 
mina supremă din alt plan, de care ne împărtăşim şi noi, 
lumină care e şi iubirea nemărginită pe care Dumnezeu, ca 
izvor al ei, ne-o împărtăşeşte și nouă. Această iubire ne-o 
arată în grad culminant Fiul, Care ne uneşte cu Sine unind 
trupul şi sângele nostru cu Trupul şi Sângele Lui plin de 
dumnezeirea iubitoare. De aceea iubirea e pe de o parte 
cunoscută, pe de alta, taină necuprinsă. Comunitatea se 
simte pe de o parte într-un neclintit şi liniştit adăpost în am- 
bianţa Treimii, pe de alta, plină de fericire pentru iubirea 
care i se arată. Acestei linişti şi bucurii pe care n-o poate 
afla în lume îi dă expresie cântarea ei. 

De la începutul Liturghiei, preotul şi comunitatea îşi ex- 
primă convingerea că au intrat într-un spaţiu spiritual în 
care vor cunoaște tot mai mult prin experienţă lumina şi iu- 
birea Sfintei Treimi, până în momentul culminant, al împăr- 
tăşirii de Hristos. 'Binecuvântată este Împărăția Tatălui şi a 
Fiului şi a Sfântului Duh”, mărturiseşte preotul însoţit de co- 
munitate, pentru că încă prin întruparea Domnului oamenii 
au cunoscut că Dumnezeu este Treime de Persoane. Iar 
cele ce se vor săvârşi vor fi introducerea lor în această tai- 
nă sau în viaţa ei. De aceea şi în începuturile ei trebuie să 
se proiecteze anticipat lumina Sfintei Treimi şi să se laude 
Eat, pentru ceea ce va dărui celor prezenţi. 

'La fiecare moment al ei, Dumnezeiasca Liturghie ne 
aduce aminte de dimensiunea trinitară (deci iubitoare) a lui 
Dumnezeu. Primele trei ecfonise treimice, cele trei anti- 
foane, cântarea întreit sfântă etc., sunt raze care luminează 
şi proiectează unica şi suprema realitate, de care avem să 


4. Sf. Gherman al Constantinopolei, Istoria bisericească, la lerom. 
Grigoriu, op. cit., p. 74. 

ne facem părtaşi în mod deplin: Impărăţia Tatălui şi a Fiului 
şi a Sfântului Duh'5. Sfânta Treime pătrunde prin aceasta în 
fiinţa credincioşilor, imprimându-le şi satisfăcându-le tre- 
buinţa de comuniune, un elan trinitar. Arhim. Vasileios de 
la Sfântul Munte spune: "Dumnezeiasca Liturghie face să li- 
turghisească treimic organismul întregii creaţii'€. 

Ba chiar în întreaga ei activitate “Biserica are misiunea 
să dea mărturia unităţii (iubitoare), deoarece Dumnezeu 
(prin Hristos) nu este cunoscut ca un simplu monarh, ci ca 
desăvârşita Comuniune a trei Persoane. Cuvântul S-a întru- 
pat ca să descopere adevărata unitate dumnezeiască şi li- 
bertatea care domneşte în sânul Dumnezeirii'7. Căci dacă 
ar fi o dumnezeire impersonală, sau un monarh fără iubire, 
ar fi supusă legii unei desfăşurări, sau supusă unei stări de 
încremenire, iar lumea ar fi produsă dintr-o necesitate de 
autocompletare a lui. 'S-a făcut trup ca să arate misiunea 
duhovnicească a trupului şi că toate au venit la o existenţă 
luminoasă prin unitatea şi libertatea în iubire a Treimii şi 
tot prin Aceasta cresc şi se transfigurează toate". "Sfânta Bi- 
serică este chipul lui Dumnezeu, ca una ce lucrează în cre- 
dincioşi aceeaşi unitate ca cea din Dumnezeu'&. 

Fiul S-a întrupat ca să ne descopere pe Tatăl, ca să des- 
copere iubirea dintre El şi Tatăl şi iubirea Lor faţă de noi, 
care n-ar avea loc dacă n-ar fi iubirea Lor între Ei. Tatăl ne-a 
descoperit o iubire cu atât mai mare cu cât L-a dat pentru 
noi pe unicul Său Fiu prea iubit (loan 3, 16). 'Fiul ne comu- 
nică experienţa vieţii în unire cu Tatăl'9. Ne învaţă să as- 
cultăm pe Tatăl şi să-L iubim pe El cum Îl ascultă şi iubeşte 


5, lerom. Grigoriu, op. cit., p. 74. 

6. Arhim. Vasileios, Eisodikon. Elemente ale trăirii liturgice a mis- 
terului unităţii în Biserica Ortodoxă, Sf. Mânăstire Stavronichita din Sf. 
Munte, 1974, p. 55. 

7. Op. cit., p. 123. 

8. Sf. Maxim Mărturisitorul, Mystagogia, PG 91, 668. 

9. Arhim. Vasileios, op. cit, p.55. 

EI însuşi. Acesta e drumul unităţii noastre. N-a venit să ne 
unească într-o masă indistinctă, ci "să aducă o unitate nouă, 
treimică', o pace între noi asemenea celei ce o are El cu 
Tatăl în Duhul Sfânt (loan 14, 27). A venit să aducă lumii O 
unitate, o pace treimică ce iradiază din Sfânta Treime şi 
uneşte pe oameni după asemănarea Persoanelor treimice. 
În aceasta stă şi veșnicia de neepuizat a fericirii, adusă 
creaţiei. Hristos a venit 'ca toţi să fie una, precum şi Tu, Pă- 
rinte, eşti întru Mine şi Eu întru Tine' (loan 17, 21). 

Această unitate treimică, de care vorbeşte stareţul Vasi- 
Jeios de la Sfântul Munte, am putea spune că e desăvârşită 
in sensul că ea nu constă din unirea a doi care lasă în afară 
pe al treilea, care poate fi oricare altul. lubirea curată și 
atotimbrăţişătoare este cea care nu se pătează cu nici o 
defavorizare a celor ce deţin locul al treilea faţă de cei doi 
care-şi manifestă iubirea între ei. Căci prin aceasta s-ar 
otrăvi şi slăbi chiar legătura între cei doi. Numai iubirea 
comună a celor doi faţă de al treilea (faţă de oricare altul 
care deţine locul celui de al treilea) înalţă şi întăreşte iu- 
birea celor doi. Numai aşa iubirea se lărgeşte devenind uni- 
versală. Al treilea îi uneşte şi mai tare pe cei doi. 

'De fapt, cine vede cu adevărat Biserica vede Sfânta 
Treime'10, şi o vede ca şi comuniune între toţi cei ce cred, 
întrucât trăieşte în Treimea prezentă în Biserică. Căci Bise- 
rica e o unitate asemenea celei a Sfintei Treimi, sau cel ce 
se botează în numele Sfintei Treimi intră în unitatea plină 
de unitatea supremă a Treimii. "Scopul Domnului este 
unul: să întemeieze Biserica', sau comunitatea asemănă- 
toare celei a Sfintei Treimi. Pentru ea se roagă Hristos Ta- 
tălui (loan 14, 9, 20). Biserica este cosmosul restaurat în 
frumuseţea lui, sau umanitatea restaurată în unitatea trei- 
mică. Numai aşa lumea iese din haosul dezbinărilor, îşi re- 
câştigă armonia. "Scopul Bisericii nu e să fugă din lume, ci 


10. Ibidem, p. 162. 

să rămână pe pământ până îl va face cer'l!, fără să-l desfi- 
ințeze, ci făcându-l să se penetreze de cer. 

Dar unitatea aceasta în Ortodoxie nu se înţelege ca în 
confesiunile filioquiste. Acest fel de unitate îl vede pe al 
treilea oarecum în afară de unitatea Tatălui şi a Fiului, sau 
vede o unitate iniţială care se desface în două (Tatăl se des- 
face în Tatăl şi Fiul), ca apoi să se refacă iarăși purcedând 
împreună pe Duhul. În oricare dintre aceste cazuri Persoa- 
nele dumnezeieşti nu se menţin ca realităţi ireductibile. 
Unitatea, în învăţătura Sfinţilor Părinţi, nu slăbeşte nicide- 
cum Treimea Persoanelor. Baza unităţii e Tatăl ca Persoa- 
nă, în relaţia cu care Se trăiesc ca uniţi cu Tatăl şi între Ei 
Fiul şi Duhul. Aceasta e unitatea treimică pe care o vedem 
reflectată în toată creaţia: trupul şi sufletul au la baza lor 
unitatea persoanei, toate elementele cosmosului (nu im- 
portă că sunt două sau nenumărate) au la bază o unitate 
care le ţine unite fără să le confunde; toţi oamenii se simt 
uniţi, având la bază o unitate tainică, iar aceasta nu-i con- 
fundă. Unitatea fundamentală a lui Dumnezeu nu lasă să se 
confunde în ea Tatăl şi Fiul fără Duhul. Structura Treimii e 
singura care menţine şi în creaţie varietatea neconfundată 
şi nedespărţită. 

În gândirea Occidentului s-a căzut fie în contopirea per- 
soanelor în esenţă, fie în separaţia individuală. "Botezul or- 
todox ca scufundare întreită a întregului trup, şi nu ca o 
stropire parţială, face să apară şi aici un simbolism adânc, 
care se aplică întregii vieţi a Bisericii, cum nu se arată în 
stropire'12. Biserica e treimică, pentru că e liturgică, sau 
liturghisitoare, pentru că slujeşte Dumnezeului întreit şi se 
unește cu El în Taine; sau numai fiindcă e treimică poate fi 
liturghisitoare, dând putinţa membrilor să se dăruiască prin 
Fiul, în Duhul, Tatălui, şi unii altora, fără să se desființeze, 


1 1. Ibidem, p. 64. 
12, Ibidem, p. 67. 

ci întărindu-se şi mai mult prin aceasta în identitatea şi feri- 
cirea lor. | | | SIL 

“Pentru că tocmai aceasta se înfăptuieşte prin săvârşi- 
rea marii taine liturgice: Biserica, poporul sfânt al lui Dum- 
nezeu, aduce Tatălui pe Fiul (şi impreună cu Fiul se aduce 
şi pe sine, sau Fiul o aduce şi pe ea împreună cu Sine), 
Tatăl Îl primeşte pe Fiul împreună cu comunitatea în jert- 
felnicul Său cel sfânt întru miros de bună mireasmă şi Îl 
întoarce, în Duhul Sfânt, nouă'15. Nu s-ar realiza unirea trei- 
mică între membrii Bisericii dacă nu ar muri ca oameni 
vechi egoismului lor, deschizându-se Treimii şi imprimân- 
du-se de iubirea între Persoanele Treimii, sau dacă nu s-ar 
scufunda în comuniunea Ei iubitoare. 

lată de ce lucrarea lui Hristos începe să se săvârşească 
pentru comunitatea liturgică după ce ea, la îndemnul şi 
după exemplul preotului, a lăudat Treimea prin primele anti- 
foane. Lauda Treimii de către preot începe cu recunoaşte- 
rea slavei Ei, continuă cu recunoaşterea puterii Ei, ca să în- 
cheie cu recunoaşterea bunătăţii Ei, în al treilea ecfonis. 

Preotul şi comunitatea se pregătesc astfel pentru îm- 
părtăşirea de Hristos, Cel ce prin întruparea, răstignirea şi 
invierea Sa S-a făcut din bunătate izvorul vieţii dumneze- 
ieşti inveşnicite pe seama noastră, împlinind în Sine toată 
iconomia mântuirii, pe care o extinde prin Taine, şi în mod 
culminant prin Euharistie, şi în alţi oameni care cred în EI. 
Dar această iconomie a împlinit-o Fiul cu voia Tatălui şi cu 
împreună lucrarea Sfântului Duh. "Deşi singur Fiul și Cu- 
vântul S-a făcut trup şi S-a sălășluit întru noi, totuşi a făcut 
aceasta cu bunăvoirea Tatălui şi cu conlucrarea Sfântului 
Duh, chiar în momentul conceperii Sale'14. Fără Sfânta 


13. O expunere a legăturii Botezului cu Sfânta Treime a se vedea la 
B. Bobrinskoy, “Confessions de la foi trinitaire et consecrations baptis- 
males et eucharystiques dans les premieres siecles', vol. cit., St. Serge, 
pp. 57, 69. 

14. lerom. Grigoriu, op. cit., p. 72. 

Treime nu s-ar fi împlinit şi nu s-ar extinde în creaţie lucra- 
rea de mântuire prin Fiul. 

„După aceste mărturisiri generale ale Treimii şi ale ico- 
nomiei Fiului la începutul Liturghiei, se trece în Liturghie la 
alte mărturisiri ale dreptei credinţe. 


2. Ieşirea lui Hristos la învăţătură 
şi lauda sfinţeniei lui Dumnezeu 


Preotul iese din altar cu Sfânta Evanghelie, arătând pe 
Hristos, că a ieşit şi iese la propovăduire, la vârsta de 30 
de ani; după aceea rosteşte, înălțând Evanghelia în faţa uşi- 
lor împărăteşti: 'Înțelepciune, drepți". Aceasta înseamnă: 
lată, Cuvântul sau Înţelepciunea lui Dumnezeu Se arată în 
lume, staţi drepţi în cugetele voastre, urmând învăţăturii 
Lui în chip neabătut. lar comunitatea cunoscând că acest 
Hristos este acum înviat, dar continuă să lucreze mântuirea 
noastră, cântă, îndemnându-se să 1 se închine, apoi adre- 
sându-l-se Lui cu cererea de mântuire. Acum ei nu mai cer 
numai lucruri pentru viaţa pământească, ci mântuirea per- 
soanelor lor pentru veşnicie. Această cântare nu o mai să- 
vârşeşte comunitatea la un îndemn moral al preotului, căci 
în Evanghelie vede pe Hristos însuşi şi se simte ea însăşi în- 
demnată să cânte: 'Veniţi să ne închinăm şi să cădem la 
Hristos. Mântuieşte-ne pe noi, Fiul lui Dumnezeu, Cel ce ai 
înviat din morţi, pe noi, cei ce-Ţi cântăm Ție: Aliluia'. Apoi, 
după ecfonisul în care preotul pune în relief sfinţenia lui 
Dumnezeu celui în Treime și, prin aceasta, sfinţenia mân- 
tuitoare a adevărului Evangheliei Lui, adresându-se Lui, dar 
implicit şi credincioşilor, ca să facă la fel, aceștia cântă: 
'Sfinte Dumnezeule" de trei ori, încheind cu "Mărire Tatălui 
și Fiului şi Sfântului Duh". Acum se laudă Sfânta Treime, 
Care a trimis pe Cuvântul Său întrupat în lume spre învă- 
area şi mântuirea ei. Dar preotul nu îndeamnă numai Co- 
munitatea să laude pe Dumnezeul cel adevărat, sau pe 
Sfânta Treime și pe Fiul care ne-a mântuit prin întrupare, 

răstignire şi înviere, ci se roagă Şi el însuşi în vreme ce cân- 
tă poporul credincios din biserică. EI nu stă pasiv în vre- 
mea cântării comunităţii, dar nici nu devine unul dintre 
membrii ei obişnuiţi, cântând împreună cu ea. Ruga în tai- 
nă a preotului semnifică această prezentare a lui pentru 
popor în faţa lui Dumnezeu, sau a lui Hristos prin el, cela 
cărui rugăciune nu se aude. Preotul e cel în care se unifică 
comunitatea în faţa lui Hristos sau în Hristos, întrucât adu- 
ce, pe de o parte, rugăciuni pentru toată comunitatea şi 
pentru fiecare dintre membrii ei, pe de alta, reprezintă pe 
Hristos, Care şi El aduce rugăciuni şi Se pregătește să pre- 
zinte jertfa Sa în continuare în faţa Tatălui în chip nevăzut 
sau în cer, şi în chip văzut, prin preot. 

Lauda sfinţeniei Dumnezeului întreit şi a lui Hristos prin 
cântările comunităţii, la propunerea preotului, şi rugăciu- 
nile concomitente ale preotului, cu un conţinut în parte 
deosebit, in parte identic, vor să arate că nu e de ajuns să 
se roage pentru noi numai Hristos, în chip nevăzut, şi preo- 
tul sau Hristos prin preot, în chip văzut dar neauzit de po- 
porul credincios, ci trebuie să ne rugăm în acelaşi timp şi 
noi, aşa cum la jertfa lui Hristos, prezentată în continuare 
pentru noi, trebuie să adăugăm şi jertfa noastră. Sau: în 
Liturghie nu are loc numai o rugăciune a comunităţii, ci şi 
Hristos Se roagă pentru noi în chip nevăzut în cer, şi în chip 
văzut, dar neobservat de comunitate, prin preot, pentru că 
poate simţi durerea pentru neputinţele noastre. Dar El par- 
ticipă la neputinţele noastre, când arătăm că le simţim şi 
noi şi când ne rugăm şi noi Lui să participe la ele şi să Se 
roage pentru ele, afirmând mărturisirea că poate obţine ier- 
tarea pentru ele. În Epistola către Evrei se spune: "Drept 
aceea, având Arhiereu mare, Care a străbătut cerurile (tre- 
când dincolo de cerurile îngereşti, n.n.), pe lisus, Fiul lui 
Dumnezeu, să ţinem cu tărie mărturisirea. Că nu avem Ar- 
hiereu care să nu poată împreună-pătimi cu noi, cu nepu- 
tinţele noastre... Să ne apropiem deci cu încredere de tro- 

nul harului, ca să luâm milă şi har, spre ajutor, la vreme po- 
trivită” (Evr. 4, 14-16). 

Dar nimeni nu se poate apropia de Dumnezeu fără ru- 
găciune şi fără să se dăruiască pe sine ca jertfă vie. lar pu- 
terea rugăciunii şi a jertfei o are fiecare din puterea lui 
Hristos şi din unirea cu rugăciunea şi cu jertfa Lui, care în 
chip văzut se aduc prin preot. "Căci printr-insul avem, şi 
unii şi alţii, apropierea de Tatăl (aducerea la EI) într-Unul şi 
acelaşi Duh' (Efes. 2, 18). Sau: "intru Care avem, prin cre- 
dinţa în EI, îndrăzneală şi apropiere de Dumnezeu, cu de- 
plină încredere' (Efes. 3, 12). lar că apropierea aceasta ne 
e cu putinţă primind şi noi starea de jertfă şi rugându-ne o 
spune tot Sfântul Apostol Pavel: "Deci vă îndemn pe voi, 
fraţilor, pentru îndurările lui Dumnezeu, să înfăţişaţi trupu- 
rile voastre ca pe o jertfă vie, sfântă, Domnului bine plă- 
cută şi ca o slujire cuvântătoare a voastră' (Rom. 12, 1). 
Prin această cântare devenind conştienţi că Dumnezeu e 
sfânt, simţim că trebuie să aducem şi noi întru sfinţenie 
jertfa noastră. 

Deci preotul, propunând comunităţii Cărui Dumnezeu 
să-l aducem cererile, slava şi mulţumirea, împlineşte o 
funcţie de menţinere şi întărire a comunităţii în dreapta 
credință şi în dreapta slujire şi trăire din puterea Sfintei 
Treimi. lar prin rugăciunile ce le face concomitent cu cân- 
tarea comunităţii, care e şi ea rugăciune, arată pe Hristos 
care Se roagă şi aduce jertfe şi El Tatălui pentru comuni- 
tate, dar îndeamnă şi comunitatea să 1 se alăture prin rugă- 
ciunea şi prin jertfa ei. 

În unele rugăciuni din Liturghie preotul vorbeşte la plu- 
ral — ca şi în aceasta —, arătând că se socotește unul din 
comunitate, deşi cererea o adresează el în mod deosebit, 
ca unul ce singur stă în faţa jertfelnicului; în altele, preotul 
îşi distinge rolul său de al comunităţii. Hristos S-a făcut şi 
unul dintre noi, dar a rămas şi deosebit de noi. 

Despre faptul din urmă teologul Stanley Harakas zice: 
'Parcurgând întregul text al Liturghiei euharistice rezultă ca 
un lucru de sine înţeles că preotul este conducătorul sluj- 
bei. El începe Proscomidia, el se roagă să fie întărit să să- 
vârşească jertfa cea fără de sânge. Conștiinţa că este con- 
ducătorul slujbei şi săvârșşitorul responsabil al Tainei o 
exprimă preotul clar în Dumnezeiasca Liturghie a Sfântului 
loan Gură de Aur'. În rugăciunea dinainte de Intrarea cea 
mare, preotul se roagă: 'Învredniceşte-mă, cu puterea Sfân- 
tului Tău Duh, pe mine, cel ce sunt îmbrăcat cu harul 
preoţiei, să stau înaintea sfintei Tale mese şi să jertfesc. 
sfântul şi preacuratul Tău Trup şi scumpul Tău Sânge" etc. 

Harakas, apărând rolul de conducător liturgic al preotului, 
faţă de Arhiepiscopul grec din America, lakovos, spune: 'De- 
sigur, preotul nu este un conducător în sensul obișnuit al 
cuvântului. El nu e nici un dictator, nici un harismatic, nici un 
vizionar, nici un exemplu personal desăvârşit. El e dependent 
de o autoritate mai înaltă, el este un 'imputernicit'. Dar în 
ciuda tuturor acestor negaţiuni, preotul este un conducător... 
El nu este egal cu credincioşii într-un mod care contopeşte 
fiinţa lui cu ei... Preotul conduce Liturghia, dar Cel ce o con- 
duce în mod real este Dumnezeu. Mâinile lui "tac aducerea', 
dar Hristos este Cel ce aduce şi Se aduce. Unicitatea slujirii 
preoţeşti este de aflat în faptul că, deşi el face multe lucruri 
în cursul slujbei, nu el, ci Dumnezeu le face prin el'. 

Ceea ce spune Harakas e just, dar socotim că titlul de 
"conducător" al slujbei nu acoperă deplin rolul preotului. El 
nu e numai un conducător (leader) al comunităţii, în sensul 
unuia care animă şi îndrumează rugăciunile acesteia, toc- 
mai prin faptul că el este și săvârşitorul de neînlocuit al 
actelor sacramentale, chiar dacă îi stă alături comunitatea 
cu rugăciunile ei. Acest fapt îl arată cele două rugăciuni 
citate ale preotului şi multe altelel5. 


15. Opiniile lui St. Harakas în această privinţă a se vedea în studiul 
lui “The orthodox Priest as leader in the divine Liturgy', în The Greek 

Astfel, prin rugăciunile preotului şi ale comunităţii e 
pregătită comunitatea, dar se pregătește şi preotul pentru 
momentul culminant, al aducerii propriu-zise a lui [Hristos 
ca jertfă în Sfânta Liturghie. Dar şi pentru momentul împăr- 
tăşirii, credinciosul mărturisind înainte de primirea Tru- 
pului şi Sângelui Domnului: "Cred, Doamne, şi mărturisesc 
că Tu eşti cu adevărat Fiul lui Dumnezeu celui viu, Care ai 
venit în lume să mântuieşti pe cei păcătoşi, dintre care cel 
dintâi sunt eu. Încă cred că acesta este preacurat Trupul 
Tău şi acesta este scump Sângele Tâu.... 


3. Pregătirea comunităţii prin mărturisirea 
dreptei credinţe pentru aducerea jertfei lui Hristos 
ca jertfă pentru noi şi pentru împărtăşirea de ea 


Vom stărui în mod special asupra pregătirii comunităţii, 
prin preot, pentru aducerea lui Hristos ca jertfă în Sfânta 
Liturghie şi pentru împărtăşirea de ea, prin întărirea ei în 
dreapta credinţă, şi prin alipirea la ea cu simţirea manifes- 
tată în cântarea şi mărturisirea ei, ca şi în întărirea mem- 
brilor ei în această unitate ce o dă aceeaşi credinţă şi alipi- 
rea la acelaşi Hristos, trăită cu toată simţirea. Întărirea co- 
munităţii locale în dreapta credinţă şi prin aceasta trăirea 
reală în raza Sfintei Treimi, ca o condiţie pentru împlinirea 
Tainei prefacerii pâinii şi vinului în Trupul şi Sângele lui 
Hristos, pentru împărtăşirea ei de EI, e nesocotită de teoria 
aşa-zisei eclesiologii euharistice, inventată de teologul Afa- 
nasieff. După teoria aceasta, fiecare Biserică locală are ple- 
nitudinea Bisericii prin faptul că are în Euharistie pe Hristos 
întreg, chiar dacă se deosebeşte în credinţă de alte Biserici 
locale. După teoria aceasta, plenitudinea nu o are Biserica 


Orthodox Theological Review, Brookline, 1976, nr. 2, pp. 163-176. În 
conformitate cu rolul de lider atribuit preotului, autorul traduce și ter- 
menul din textul grec al liturghierului «Erei» (săvârşesc) cu: 'conduct', 
care nu redă exact termenul original. 

universală, ci fiecare Biserică locală, chiar dacă nu are legă- 
turi cu alte Biserici locale. Dar teoria aceasta este pentru 
Afanasieff, fost profesor la Institutul Saint Serge din Paris, 
numai un drum ocolit pentru. încadrarea Ortodoxiei în Bi- 
serica universală, pe care până la urmă o consideră pe cea 
supusă primatului papal. 'Prin efortul iubirii - zice el - Bi- 
serica ortodoxă poate stabili comuniunea cu Biserica roma- 
no-catolică, cu toate deosebirile dogmatice existente şi fără 
să ceară ca Biserica romano-catolică să-şi renege invăţătu- 
rile care o deosebesc de Biserica vrtodoxă, deoarece 'dra- 
gostea îndelung rabdă, se poartă cu bunătate, nu pizmuieş- 
te, nu se îngâmifă, nu se mândreşte' (| Cor. 13, 4). La fel 
poate face și Biserica romano-catolică, 'consimţind să nu 
ceară Bisericii ortodoxe să primească noile sale dogme', 
adică cele ale primului Conciliu de la Vatican. 'În interiorul 
ei, aceasta poate rămâne cum este şi astăzi, păstrând con- 
ţinutul şi învăţăturile pe care le posedă astăzi. Desigur, pen- 
tru a se ajunge la aceasta e necesar efortul iubirii, o mare 
jertfă, un fel de autonegare. includerea învăţăturii despre 
puterea papei numai în interiorul graniţelor Bisericii roma- 
no-catolice ar fi pentru Biserica Romei rezultatul unui mare 
elan spre jertfă în scopul restabilirii unităţii Bisericilor prin 
iubirea din inimă. Nu e vorba nicidecum de obligaţia Bise- 
ricii ortodoxe de a recunoaşte învăţătura despre puterea 
papei numai ca 'teologumenă'. Dogma ar rămâne dogmă. 
Dar dogmă nerecunoscută de celelalte Biserici'16. Dar 
aceasta numai pentru un timp. Căci Afanasieff spune ceva 
mai departe că în această comuniune restabilită, Biserica 
Romei ar primi locul prim, pe care l-a avut în Biserica pri- 
melor secole!7. “Roma ar obţine apoi prin iubire mai mult 
decât prin drept'!8. 


16. 'Una Sancta”, în Irenikon nr. 4/1964, p. 470. 

17. Art. cit., p. 471. 

18. Art. cit., p. 472. Teoria aceasta și-a însuşit-o apoi şi A. Schme- 
mann, profesor la Institutul rus Sf. Vladimir din New York: "La notion de 

Afanasieff ajunge cu teoria lui la admiterea primatului 
-papal întrucât afirmă că, o dată ce se admite comuniunea 
în Euharistie, divergenţele dogmatice nu contează; ele sunt 
de suprafaţă, deci Biserica ortodoxă se poate considera 
una cu Biserica romano-catolică dacă intră în comuniune 
euharistică cu ea. 'Eu îmi propun, zice el, în acest articol să 
arăt că legăturile Bisericii romano-catolice cu Biserica orto- 
doxă nu s-au rupt niciodată, ci ele continuă să existe până 
în prezent. Legătura esenţială între noi este Euharistia'. Eu- 
haristia este prezenţa lui Hristos între noi cu Trupul şi cu 
Sângele Lui, prin care noi devenim trupul Lui. 'lată de ce 
Euharistia este nu numai o legătură între Biserica romano- 
catolică şi Biserica ortodoxă, ci şi manifestarea Bisericii'. 
De aceea "nu trebuie uitat că despărţirea noastră, chiar 
dacă a fost provocată de divergențe dogmatice, are totuşi 
un caracter canonic (?). Această despărţire rămâne la su- 
prafaţa vieţii bisericeşti şi nu atinge adâncimile ei'19. 

În realitate, nu din Euharistie rezultă dreapta credinţă, 
ci din dreapta credinţă rezultă Euharistia adevărată, sau 
întâlnirea cu adevăratul Hristos. Deci şi comuniunea în ade- 
vărata Euharistie se bazează pe unitatea în dreapta cre- 
dinţă. De unde ştim că în Euharistie este Trupul şi Sângele 
lui Hristos dacă nu din învăţătura dreptei credinţe? 

De aceea Liturghia nu începe cu Euharistia, ca să con- 
tinue (şi la ce-ar mai continua?) cu mărturisirea comună a 


primaute dans l'ecclesiologie orthodoxe', în vol. colectiv La primaute de 
Pierre dans lEglise Orthodoxe, Neuchâtel, 1960. Acesta declară că pri- 
matul universal! al Romei s-a exercitat în primul mileniu al Bisericii şi 
poate fi admis şi acum. El zice: "Cântărind bine toate aceste mărturii, se 
vede revelându-se în ele cu evidenţă natura acestui primat universal: să 
păstreze şi să exprime unitatea Bisericilor în credinţă şi în viaţă, să pă- 
zească şi să exprime comuniunea lor de gândire, să nu îngăduie Bise- 
ricilor să se izoleze în 'provincialismul tradiţiilor locale”, să nu le permită 
să slăbească legăturile universale (catolice), să se separe de unitatea 
vieţii” (p. 143). 

19. 'V'Eucharistie, principal lien entre les chatoliques et les ortho- 
doxes', în Irenikon, nr. 3/1965, pp. 366-369. 

dreptei credinţe, ci, înainte de a se produce în Liturghie 
prefacerea pâinii şi vinului în Trupul şi Sângele Domnului şi 
îimpărtăşirea de ele, comunitatea se luminează în dreapta 
credinţă şi se întăreşte în unitatea ei, sub îndrumarea preo- 
tului, iar acesta îşi mărturiseşte aceeași credinţă prin rugă- 
ciunile sale. Nu ne apropiem de Euharistie ca de ceva aco- 
perit de un întuneric, ci călăuziţi de lumina dreptei cre- 
dinţe. De aceea credinciosul ortodox se apropie de Sfânta 
Îimpărtăşanie cu lumânarea aprinsă în mână. | 

Mărturisirea unităţii în credinţă înainte de săvârşirea 
Tainei prefacerii sub îndrumarea preotului, care ţine prin 
episcopul său legătura cu toată Biserica, işi atinge punctul 
culminant când, la îndemnul acestuia: 'Să ne iubim unii pe 
alții, ca într-un gând să mărturisim', comunitatea cântă: 'Pe 
Tatăl, pe Fiul şi pe Sfântul Duh, Treimea cea de o fiinţă şi 
nedespărțită”, şi apoi, tot la îndemnul preotului: "Ușile, 
ușile, cu înțelepciune să luăm aminte”, rosteşte Crezul ni- 
ceo-constantinopolitan, care cuprinde în mod concentrat 
întreaga dreaptă credinţă. 

Abia după aceasta, şi îndată după aceasta, se trece la 
săvârşirea Tainei Sfintei Euharistii. 

Nu se cere numai o asigurare a iubirii reciproce de la 
membrii comunităţii, ca după aceea să se treacă la săvâr- 
şirea Tainei, rămânând ca divergenţele de credinţă să se 
aplaneze într-un Crez comun, după săvârşirea Tainei şi a 
împărtăşirii de Ea, cum se propune în teoria eclesiologiei 
euharistice şi în alte îndemnuri la o intercomuniune (la o 
împărtăşire comună) între cei de credinţe diferite, în nădej- 
dea că iubirea ce şi-o promit şi împărtășşirea comună îi va 
aduce mai târziu şi la unitatea credinţei. lubirea reciprocă, 
dacă este adevărată şi totală, trebuie să se arate imediat în 
mărturisirea "intr-un gând" a credinţei comune. 

Fuharistia adevărată e încadrată în adevărul despre 
Hristos, despre faptele Lui mântuitoare, mărturisite prin 
dreapta credinţă, adevăr rezultat din dreapta credinţă în El. 


MĂRTURISIREA DREPTEI CREDINȚE 655 


“Trebuie să cunoaştem sensul Euharistiei care se săvârşeşte, 
şi anume dacă el este conform adevărului revelat nouă de 
Hristos şi în persoana lui Hristos ca Fiul lui Dumnezeu cel 
întrupat. Hristos nu i-a împărtăşit pe Apostoli cu Trupul şi 
Sângele Său inainte de a le fi făcut cunoscut cine este EI, 
care este unitatea Lui de o fiinţă cu Tatăl şi inainte ca ei să-L 
fi mărturisit ca Fiul lui Dumnezeu celui viu. Omul e o fiinţă 
înţelegătoare. El trebuie să ştie cu cine se împărtășește ca 
să ştie ce obţine prin Sfânta Împărtășanie. Euharistia nu 
lucrează magic asupra lui, ca un obiect cu forţă atractivă 
asupra unui alt obiect. Hristos care Se dă spre împărtăşire 
e un Hristos care S-a explicitat în cuvinte ce trebuie cunos- 
cute şi primite cu credinţă de cei ce vor să se îimpărtăşeas- 
că de El. Hristos care ni Se dăruieşte este 'o jertfă cuvân- 
tătoare', jertfa unei Persoane care S-a explicat pe Sine şi a 
arătat intenţia urmărită de Ea prin această jertfă, prin cu- 
vinteZ0. 

Hristos promite să Se sălăşluiască numai în cei ce cred 
în EI, sau care păstrează credinţa neştirbită în El păzind 
toate cuvintele Lui, ca semn al iubirii faţă de EI: 'Dacă Mă 
iubeşte cineva, va păzi cuvintele Mele şi Tatăl îl va iubi pe 
el şi vom veni şi Ne vom face locaş în el. Cine nu Mă iu- 
beşte, nu ţine cuvintele Mele' (loan 14, 23-24). De fapt, 
cum poate să se unească cineva cu Hristos în Euharistie 
dacă nu se uneşte cu EI în Duh şi în adevăr şi în voinţă, pă- 
zind poruncile Lui, arătând prin aceasta că Îl iubeşte? 'Dacă 
Mă iubiţi pe Mine, păziţi poruncile Mele' (oan 14, 15). Şi 
numai cei care Îl iubesc pe EI, păzind poruncile Lui, deci și 
adevărul Lui, se iubesc cu adevărat şi între ei, împlinind şi 
această poruncă a Lui (loan 15, 17). 


20. Pr. Petre Vintiiescu, în Expresiunea 'slujbă cuvântătoare" din Li- 
turghierul român, București, 1939, a evidenţiat faptul că această expre- 
sie nu înseamnă numai o jertfă adusă de preot şi comunicată prin cu- 
vinte, ci jertfa obiectivă a lui Hristos. 

De aceea lisus nu desparte câtuși de puţin unirea cu E! 
de rămânerea în adevărul Lui întreg, în care se cuprind iu- 
birea adevărată faţă de EI şi iubirea între ei a celor ce cred 
în EI, aşa cum a cerut EI. El uneşte rămânerea în El cu 
păzirea cuvintelor Lui. "Dacă rămâneţi întru Mine şi cuvin- 
tele Mele rămân întru voi, orice veţi cere se va împlini vouă' 
(loan 15, 7). 

Unirea cu El nu poate fi înţeleasă fără unirea în ade- 
vărul Lui, în adevărul despre El. El şi adevărul sunt una. Dar 
aceasta trebuie să se cunoască de către credincios. El cu- 
noaşte că Firistos este adevărul prin explicarea ce o dă 
Hristos despre Sine. De aceea sfinţirea în El e sfinţirea în 
adevărul Lui sau în cuvântul Lui cunoscut de ei, care e ade- 
vărul sau cuvântul despre Tatăl, şi conformă acestui cuvânt 
în Sfântul Duh. 'Sfinţeşte-i pe ei în adevărul Tău; cuvântul 
Tău este adevărul' (loan 17, 17). Chiar faptul că cuvântul 
ipostatic este cuvânt comunicat, arată că nu se poate uni 
cineva cu Hristos fără să-L cunoască prin cuvintele ce por- 
nesc din El. lisus declară chiar că Se va sfinţi pentru oa- 
meni ca om (prin cruce) pentru ca şi ei să se sfinţească în 
FI ca adevăr explicitat în cuvinte şi în fapte de iubire pen- 
tru ei. 'Şi pentru ei, Eu Mă sfinţesc pe Mine însumi, ca şi ei 
să fie sfinţii în adevăr' (loan 17, 19). Dar în cuvintele 
'sfinţiţi în adevăr" se indică şi valenţele duhovniceşti, sacra- 
mentale ale învățăturilor de credinţă şi ale mărturisirilor, 
sau ale cuvintelor însuşite de la Cuvântul. De fapt, credin- 
cioşii înaintează în Liturghie şi într-o viaţă duhovnicească 
tot mai înaltă. De aceea punctele de credinţă nu se expun 
rece, ci în formă de laudă a lui Dumnezeu şi de rugăciune, 
ba chiar de chemare a lui Dumnezeu prin Duhul. 

C. Andronicoff spune că prin aceasta, formula raţională 
a dogmei devine metaraţionalăZ!. Noi socotim că însăşi for- 
mula dogmatică e metaraţională, punându-se în legătură cu 


21. C. Andronicoff, '"Dogme et liturgie', vol. cit., p. 21. 

Logosul personal mai presus de rațiune. Se scoate numai 
în relief acest caracter. Pentru orice faptă a lui Hristos, să- 
vârşită pentru mântuirea lor, ei laudă pe Hristos și cer mila 
Lui şi ajutorul Lui o dată ce au cunoscut iubirea şi puterea 
Lui. În cult credința devine şi preamărire a lui Dumnezeu 
(sunt cele două sensuri ale cuvântului grecesc 5680), și Cu- 
vântul comunităţii despre faptele lui Dumnezeu devine cu- 
vântare de mărire (doxologie, slavoslovie). Chiar cuvintele: 
"Mărire Tatălui şi Fiului şi Sfântului Duh”, folosite de cre- 
dincios după orice rugăciune, sunt o doxologie a lui Dum- 
nezeu, o uimire pentru puterea şi bunătatea ce ne-a arătat-o 
şi care e temeiul pentru laudele şi cererile noastre epicle- 
tice. Este o strânsă legătură între adevărul lui Hristos, sau 
despre Hristos, şi iubirea Lui sau iubirea noastră faţă de EI. 
Nu există una despărțită de alta. Iubirea lui Hristos cuprin- 
de adevărul lui Hristos, sau cunoaşterea Lui, şi adevărul Lui 
cuprinde iubirea Lui. lubirea de Hristos sau cunoaşterea 
Lui nu e goală de adevărul Lui sau de cunoaşterea Lui. Cine 
vrea să înainteze în Hristos numai prin una nu va avea nici 
un rezultat. Adevărul lui Hristos trăit ca lauda și ca baza de 
invocare a Lui ne ridică din nou în HristosZ2. 

Cum să ne unim cu protestanții, împărtăşindu-ne îm- 
preună, o dată ce ei nu văd în Euharistie pâinea şi vinul 
prefăcute în Trupul şi Sângele Lui, ci numai o prezenţă a lor 
deosebită de pâine şi vin (Luteranii), sau numai o putere a 
Trupului Lui (Reformaţii), sau numai o amintire a jertfei Lui 
trecute (alte denominaţiuni protestante sau neoprotestante)? 


22. P. Florensky, Le service de la Parole. La priere, la Andronicoff, 
op. cit., p. 25: "Invocarea nu e un aspect al activităţii noastre spirituale. 
Ea e o concentrare a întregii noastre fiinţe care se împlinește printr-o 
ieşire din noi înşine şi prin contactul cu Cel invocat. Tot conţinutul 
cultului constă în a ne face să ieşim din planul terestru şi să intrăm 
în cel ceresc. Taina este acest urcuş spre cer, deci jertfirea noastră 
lui Dumnezeu. Rugăciunea este o jertfă şi izvorul întregii noastre jert- 
felnicii!”. 

Dacă Hristos nu e întreg în ea, covăniind totul, cum ne vom 
uni cu EI şi deci şi între noi? 

S-ar putea spune că Biserica romano-catolică crede că 
în Euharistie este prezent Trupul şi Sângele lui Hristos prin 
transsubstanţierea (sau prin ceva asemănător prefacerii) 
pâinii şi vinului în ele, ca şi Biserica ortodoxă, şi că ea a 
păstrat ca şi Biserica ortodoxă credinţa în Sfânta Treime şi 
în Hristos ca Fiul lui Dumnezeu cel întrupat, Care ne-a mân- 
tuit prin răstignirea şi învierea Lui. Dar Biserica romano-ca- 
tolică a adăugat la credinţa veche a Bisericii, mărturisită în 
Liturghia păstrată din primele secole, dogma primatului 
papal, Filioque şi purgatoriul. În crezul niceo-constantino- 
politan, mărturisit de comunitatea liturgică ortodoxă, nu se 
află Filioque şi nici o aluzie la primatul papal25. În el e măr- 
turisită credinţa într-o Biserică universală, înţeleasă ca 
având ea însăși, ca şi comunitate sobornicească plină de 
Hristos, însuşirea infailibilităţii, nu păstrarea ei întru adevăr 
prin papă, ca singurul lui cunoscător. În acord cu învăţătura 
veche despre Biserică, preotul se roagă în mai multe rân- 
duri pentru "păzirea plinirii Bisericii" şi pentru episcopul său, 
iar episcopul, pentru sinodul căruia îi aparţine, dar nici- 
odată pentru papă. lar în privinţa vieţii viitoare, crezul ni- 
ceo-constantinopolitan redă credinţa Bisericii din primele 
secole, care nu ştia nimic de purgatoriu. 

În special dogma primatului şi infailibilităţii papale di- 
minuează valoarea Bisericii ca trup a lui Hristos sau că- 
lăuzirea ei prin Duhul în Hristos, prezent în toţi credincioşii 
ca factor de unitate interioară, nu juridică, între ei. Dacă iu- 
birea omenească, lipsită de Duhul, nu duce la unirea în 
adevăr, nici adevărul susţinut juridic, nu prin Duhul Sfânt, 
Duhul comuniunii între membrii Bisericii, nu cuprinde iubi- 
rea şi nu duce la iubire. 


23. La Episcopul Alexis van der Mersbrucke, "Les sacrements, ponts 
ou murs entre l!Orthodoxie et Rome?', în Messager de I'Exarchat du 
Patriarche russe en Europe occidentale, nr. 51/1965, p. 171. 

4. Dreapta credinţă comună, condiţie 
a împărtăşirii personale de Hristos 


Mărturisirea în unitate a dreptei credinţe, care cuprinde 
adevărata iubire, a fost cerută totdeauna de Biserică pen- 
tru împărtăşirea comună reală de adevăratul Hristos. 

„Dacă pe cei cu grave păcate, care nu ştirbeau adevărul 
lui Hristos, moştenit de la Apostoli, Biserica îi ţinea departe 
de Sfânta Împărtăşanie numai pentru un timp anumit, pe 
cei ce ştirbeau adevărul îi excomunica (îi depărta de la 
Sfânta Împărtășanie) pentru tot timpul cât rămâneau în ere- 
zie. Sfântul lrineu zice: "Chiar dacă aceştia îşi varsă sângele 
în persecuții, nu sunt martori ai lui Hristos şi jertfa lor e fără 
rost, ca şi tot ce au semănat ei'24. Sfântul lrineu leagă 
strâns adevărul de Duhul Sfânt, de Duhul adevărului sau al 
lui Hristos, iar pe Duhul Sfânt de Biserică, în care se păs- 
trează unitatea de credinţă, deci în iubire. De aceea numai 
în Biserica ce păstrează dreapta credinţă are loc împărtă- 
şirea de Hristos. '"Predicarea Bisericii este în toate părţile şi 
în mod egal perseverentă..., ea este primită de credinţa 
noastră de la Biserică, pentru că e înnoită totdeauna în ea 
ca un tezaur de preţ într-un vas bun de către Duhul Sfânt, 
Care înnoieşte vasul însuşi în care este. Căci în El este de- 
pozitată comunicarea lui Hristos, adică în Duhul Sfânt, arvu- 
na nestricăciunii şi întărirea credinţei noastre şi scara înăl- 
țării noastre la Dumnezeu... Căci unde este Biserica, acolo 
este Duhul lui Dumnezeu, şi unde e Duhul lui Dumnezeu, 
acolo este Biserica şi tot harul. lar Duhul este adevărul... 
De aceea cei ce nu participă la Duhul nu se hrănesc nici la 
sânul maicii spre viaţă şi nu beau din izvorul prealimpede 
din Duhul lui Hristos, ci se duc la bălțile gropilor pămân- 
teşti şi beau apa stricată din noroi; fugind de credinţa Bi- 


24. Adversus haereses, Ill, 24, 1, PG VII, col. 966. 

sericii, nu sunt călăuziţi, ci i aruncaţi de Duhul, ca să nu fie 
învăţaţi'25. 

Am văzut că Hristos Se aduce Tatălui şi se pi asiseate 
ca o "jertfă (sau ca o slujire) cuvântătoare' (Aoyuri Aarpeioa), 
sau ca Cel ce a vorbit şi vorbeşte despre Sine credincioşilor 
pentru a-L primi nu numai fizic, ci cu înţelegere, ca pe ade- 
vărul care luminează. Același lucru îl spune şi Sfântul Iri- 
neu în pasajul de mai sus şi-l spune şi Biserica, declarând 
în rugăciunea preotului de după prefacere că cei ce se 
împărtăşesc de Hristos se împărtăşesc de Duhul Lui, sau de 
adevărul lui Hristos păstrat de Biserica umplută de Duhul 
lui Hristos. Căci Duhul lui Hristos e ca şi duhul din noi, dar 
la o potenţă infinită; e lumina înţelegătoare, e cunoaşterea 
adevărului. De aceea cântă credincioşii după Sfânta Împăr- 
tăşanie: 'Văzut-am lumina cea adevărată, primit-am Duhul 
cel ceresc, am aflat credința cea adevărată, nedespărțitei 
Sfintei Treimi închinându-ne, că Aceasta ne-a mântuit pe noi'. 

Hristos S-a întrupat şi ni Se dăruieşte în Euharistie pen- 
tru ca să ne reunifice în EI, în Adevăr, după ce ne-am dezbi- 
nat prin egoismul minciunii păcatului. Dar tot Sfântul Irineu 
spune: "Precum din grăunţele grâului uscat nu se poate 
face un unic aluat fără umezeală, nici o unică pâine, tot aşa 
nici noi cei mulţi nu putem deveni una în Hristos fără apa 
care s-a pogorât din cer'26. lar această apă este Duhul 
(Psalm 147, 7), Care, fiind acelaşi în toţi ca şi în Hristos, 
susţine în noi o unică credinţă şi promovează o unică viaţă 
în Hristos. 

Din acest punct de vedere e semnificativ faptul că în Li- 
turghie nu se repetă numai mărturisirea credinţei în Taine, 
ci mărturisirea aceasta se încheie cu Crezul, în care se cu- 
prind concentrate toate adevărurile de credinţă, imediat 
înainte de prefacere. Dar o dată cu acest progres se obser- 


25. Op. cit., WU, 17, 1, col. 932. 
26. Op. ciț., Il, 17, 2, col. 930. 

vă şi un progres pe plan duhovnicesc. De la ecteniile de 
cuprins general și orizontal se trece, după intrarea cu da- 
rurile, la ecteniile de cuprins duhovnicesc: 'Milă și iertare 
_de greşeli”, "cele bune şi de folos sufletelor noastre", 'po- 
câăință' pentru toată viaţa următoare, “sfârșit creştinesc vie- 
ţii noastre" etc. 

Dar mărturisirea credinţei se face şi imediat înaintea 
împărtăşirii. Credinciosul apropiindu-se de sfântul potir zice: 
'Cred, Doamne, şi mărturisesc" etc. lar preotul dându-i Sfân- 
ta Împărtăşanie zice repetând în esenţă toată credinţa Bise- 
ricii: "Cinstitul Trup al Domnului şi Dumnezeului şi Mântui- 
torului nostru lisus Hristos se dă ţie (numele), în numele 
Tatălui şi al Fiului şi al Sfântului Duh, spre iertarea păca- 
telor şi spre viața de veci'. Acum credinciosul păşeşte ca o 
persoană deosebită în faţa lui Hristos pentru unirea cu El, 
deşi în cadrul comunităţii. Unirea cu Hristos pe baza cre- 
dinţei comune nu anulează, ci întăreşte identitatea lui per- 
sonală pentru veci, cum şi Hristos rămâne om distinct ca 
persoană în veci. El intră în relaţie cu Persoanele Sfintei 
Treimi, indicată Fiecare pe nume, Aceasta arată iarăşi ca- 
racterul personal al Lor. Numai relaţia între persoană şi per- 
soană menţine şi întăreşte identitatea personală. lar pentru 
veci o menţine relaţia cu Persoanele Sfintei Treimi, Care 
nici Ele nu Se confundă. 


5. Gesturile sacramentale şi ierurgice 
ale preotului 

Dar rugăciunile preotului către Dumnezeu însoţite de 
mărturisirile poporului dreptcredincios, animate şi îndru- 
mate de preot, prin care se înaintează spre săvârşirea Tai- 
nei Euharistiei şi spre împărtăşirea de ea, sunt însoţite şi de 
anumite acte, care şi ele sunt cuvinte încorporate şi indică 
mai concret faptele mântuitoare ale lui Hristos, pe care E! 
le săvârşeşte şi acum din planul nevăzut prin invocările şi 
actele preotului. Pe unele din acestea le vede poporul cre- 

dincios, pe unele nu le vede. Prin cele ce le vede, îşi dă 
seama că în Liturghie se săvârşeşte o lucrare care nu e a 
comunităţii, ci a preotului ales de Hristos să o săvârşească 
pentru ea, sau a lui Hristos, săvârşită prin preot. Prin cele 
ce nu le vede, dar al căror rezultat i se va împărtăşi, cu- 
noaşte taina unei comunicări între preot şi Hristos, sau a 
unor lucrări săvârşite în mod tainic de Hristos, sau de Du- 
hul lui firistos, Care Se comunică, prin trupul văzut al preo- 
tului, credincioşilor. 

Aceeaşi taină este simțită de credincioşi prin rugăciu- 
nile neauzite ale preotului, dar pe care credincioşii le cu- 
nosc uneori că se rostesc văzând buzele în mişcare ale 
preotului şi concentrarea lui, prin rugăciune, în legătură 
intimă cu Hristos. Acestea sunt rugăciuni ale preotului 
către Hristos, pe care EI le aude în chip tainic. Ele sunt o 
întâlnire a preotului cu Hristos la nivel mai înalt de taină, 
decât cel atins prin rugăciunile cântate de credincioşi cu 
voce tare. Dar acestea însoțesc rugăciunile şi gesturile de 
taină, văzute sau nevăzute de credincioşi, ale preotului. 

Fără acestea nu se înaintează spre săvârşirea Tainei, 
dar nici fără însoţirea lor de către mărturisirea credinţei în 
formă de rugăciune a comunităţii, fără credinţa acesteia că 
Hristos vine în întâmpinarea cererilor preotului, făcute în 
numele ei. 

Precum am mai spus, preotul, pe lângă faptul că con- 
duce poporul credincios prin îndemnurile ecteniilor, prin 
ecfonise, prin adresări directe către el (“Pace tuturor”, 'Sus 
să avem inimile”), se află încă într-un dublu rol: pe de o 
parte se roagă lui Hristos, pe de alta slujeşte ca organ prin 
care lucrează Hristos; pe de o parte se distinge în lucrarea 
lui de Hristos, pe de alta lucrarea lui e lucrarea lui Hristos 
prin el. De exemplu, când citește Evanghelia, tHristos o ci- 
teşte prin el. De cele mai multe ori însă rolul preotului dis- 
tinct de al lui Hristos e unit cu rolul lui de organ allui 
Hristos. Chiar când citeşte Evanghelia, nu numai Hristos 

citeşte prin el, ci şi el trăieşte simţirea smerită că el citeşte 
“cuvântul lui Hristos ca un cuvânt şi cu o putere care nu 
sunt ale lui. Mai ales prin gesturile preotului, care nu sunt 
nişte gesturi specific individuale, ci ale întregii Biserici, lu- 
crează Hristos. Căci în timpul prefacerii şi al împărtăşirii, 
Hristos însuşi preface pâinea şi vinul în Trupul şi Sângele 
Său, dar prin gesturile de care preotul îşi dă seama că sunt 
ale lui Hristos, însă că Hristos lucrează prin gesturile să- 
vârşite de el. 

Pe de altă parte, nu se poate spune că la săvârşirea Tai- 
nei Euharistiei nu are un rol şi rugăciunea comunităţii. Eu- 
haristia n-ar mai fi în acest caz Taina unităţii Bisericii. Dar 
Fuharistia nu e Taina unităţii Bisericii numai prin faptul că 
toţi credincioşii se împărtăşesc împreună de ea. Căci mulţi 
credincioşi nu se simt pregătiţi să se împărtăşească în mod 
regulat de ea. Totuşi participarea activă a lor la Litughie e 
necesară pentru săvârşireaTainei. 


6. Sfinţirea treptată a credincioşilor 
ca pregătire pentru Sfânta Impărtăşanie 


Dar se pune întrebarea: care este contribuţia comu- 
nităţii prin rugăciunile şi cântările ei la săvârşirea Tainei Eu- 
haristiei şi la împărtăşirea de ea? Sfântul loan Gură de Aur 
vede în cântarea ei slăvirea lui Dumnezeu de câtre ea, adu- 
cerea ei lui Dumnezeu. Comentând cuvintele: "Toată sufla- 
rea să laude pe Domnul" (Psalm 150, 6), el zice: 'După ce 
a chemat pe cei din cer, după ce a sculat poporul, după ce 
a mișcat toate organele, se îndreaptă la sfârşit spre toată 
firea, chemând la cântare toată vârsta, bătrâni, bărbaţi, 
tineri, adolescenţi, femei, pe toţi cei ce locuiesc în lume, şi 
prin aceasta a sădit seminţele Noului Legământ pentru toţi 
cei răspândiţi pe tot pământul. Să lăudăm deci pe Domnul 
fără întrerupere, să nu încetăm a-l mulţumi pentru toate şi 
prin cuvinte, şi prin fapte. Căci aceasta e jertfa şi aducerea 
(prosfora) noastră; aceasta e liturghia (slujirea comună) 

cea mai bună şi cea proprie firii noastre. Şi de vom stărui 
lăudându-L astfel, vom străbate şi viaţa de acum fără piedică 
şi ne vom bucura şi de bunătăţile viitoare" (PG 60, col. 498). 

lar Sfântul Efrem Sirul zice: "in mâna Ta este cheia vis- 
tieriei milei Tatălui Tău: Tu o deschizi şi duci înlăuntru da- 
rurile jertfite ale tuturor oamenilor. Fericit cel ce a introdus 
darul lui de jertfă prin Tine şi a dobândit prin aceasta milă'. 
Sau: “În Tine se slujeşte în Sfânta Sfintelor lui Dumnezeu. Tu 
faci să urce jertfa şi Tu faci să se verse băutura jertfei. Nu 
respinge jertfa noastră din pricina petelor ei. Jertfa noastră e 
rugăciunea. Fericit e cel ce şi-a înălţat jertfa lui prin Tine şi a 
cărui jertfă s-a făcut bine mirositoare prin Tine'27. 

Nicolae Cabasila zice la rândul său: "Aşadar, fiindcă la 
primirea Tainelor se cere să se apropie numai cei vrednici 
şi pregătiţi, trebuie să existe această pregătire și în rându- 
iala Sfintei Liturghii. Şi într-adevăr ea există. Căci pe aceas- 
ta o efectuează în noi rugăciunile, psalmii şi tot ce se să- 
vârşeşte sau se rosteşte cu sfinţenie într-insa. Acestea ne 
sfinţesc şi ne dispun, pe de o parte, ca să primim Sfintele 
Taine cu vrednicie, iar pe de alta, ca să păstrăm sfinţenia, 
să rămânem într-însa'28. Dacă scopul ultim al Litughiei este 
împărtăşirea de Hristos în Euharistie, ca pregătire şi înles- 
nire spre acest scop sunt rugăciunile, cântările şi citirile din 
Sfânta Scriptură şi, într-un cuvânt, toate cele ce se săvâr- 
şesc cu sfinţenie şi se rostesc înainte și după sfinţirea da- 
rurilor. lar Pr. Prof. Ene Branişte, comentând pe Cabasila, spu- 
ne: 'Cabasila este un sinergist convins şi declarat: el sus- 
ţine cu tărie conlucrarea necesară între elementul divin şi 
cel uman... În acest sens, Sfânta Împărtăşanie constituie, 
după Cabasila, o recompensă sau o coroană care trebuie 
câştigată cu luptă'29. 


27. Lobgesang der Wiiste. Introd. şi trad. în germ. de Edmund Beck, 
Freiburg, 1967, p. 74. 

28. După Pr. Prof. Ene Branişte, op. cit., p. 120-121. 

29. Ibidem, p. 118. 

Lăudând pe Dumnezeu în comun, punem, atât prin 


„această unitate cât şi prin puterea sfinţitoare a Duhului, 


Care este lucrător în ea, bazele unei vieţi curate, duhovni- 
cești, sfinţite, care se face şi ea mediu al lucrării lui Dum- 
nezeu asupra darurilor aduse. Aceasta ţine şi ea de adevă- 
rul Liturghiei. De aceea, cele mai multe cereri în Liturghie 
au ca obiect o viaţă duhovnicească ce se arată mai ales în 
unitate. Liturghia ne ajută să progresăm în ea. Dar cum 
vom progresa în unitatea acestei vieţi duhovniceşti fără 
unitatea credinţei? Dar aceasta este în acelaşi timp contri- 
buţia comunităţii la jertfa de taină ce se săvârşeşte în Li- 
turghie. Dăruindu-se prin viaţa lor eliberată de păcat unul 
altuia şi unul pe altul lui Dumnezeu, credincioşii se aduc lui 
Dumnezeu, se jertfesc Lui, alătură jertfirea lor curată la 
jertfa lui Hristos, întărind în acelaşi timp comunitatea lor. 
Numai aşa își arată rostul jertfa lui Hristos. Aceasta Îl îndu- 
plecă pe Hristos să Se ofere ca jertfă Tatălui sau în aceas- 
ta se arată că jertfa lui Hristos adusă Tatălui are o eficienţă 
asupra noastră. 

Faptul acesta se concretizează in prescurile pe care le 
aduc credincioşii, din care preotul scoate Sfântul Agneţ, 
care se va preface în Trupul jertfit al lui Hristos, şi părti- 
celele aşezate în jurul lui, care reprezintă vieţile lor jertfite 
ce vor fi sfinţite şi unite prin alăturarea lor la jertfa lui 
Hristos. Aşa cum fără prescurile credincioşilor, fără vinul 
adus de ei, nu se poate săvârşi Taina Euharistiei, aşa nu se 
poate săvârşi Liturghia fără mărturisirea credinţei lor prin 
cântări de cerere, de laudă, de mulţumire. 


7. Hristos ca Arhiereu, preotul văzut 
şi comunitatea 


Prin preot, prescura şi vinul sunt primite de Hristos, iar 
parte din ele, care reprezintă jertfele tuturor, sunt prefă- 
cute de Hristos tot prin preot în jertfa Lui; părţile care ră- 
mân să-i reprezinte pe ei în stare de jertfe alăturate necon- 

fundate cu jertfa lui Hristos, sunt sfinţite de jertfa lui 
Hristos, aşa cum rugăciunile lor comunicate prin cântare 
sau altfel lui Hristos, la îndemnul preotului, devin tot prin 
preot rugăciunile lui Hristos către Tatăl pentru noi, fără să 
înceteze de-a fi și rugăciunile lor. Dar aceasta nu înseamnă 
o intercalare a preotului între credincioși și Hristos, căci în 
preot Se roagă Hristos însuşi pentru noi şi Se aduce EI 
însuşi jertfă sfinţitoare, care ne uneşte cu Sine ca jertfă şi 
sfinţeşte jertfele noastre, reprezentându-ne neconfundați. 
În preot lucrând Hristos însuşi, credincioșii îşi prezintă prin 
preot rugăciunile şi jertfele lor lui Hristos în mod direct. 
Totuşi preotul, conştient de smerenia lui, conştient de cali- 
tatea lui de om, se roagă în acelaşi timp lui Hristos şi-l 
aduce rugăciunile şi jertfele credincioşilor ca unei alte Per- 
soane. Şi amândouă aceste lucruri sunt adevărate: în preot 
lucrează Hristos, dar lucrează ca persoană deosebită de 
preot. În preot lucrează pentru credincioși Hristos, căci nu- 
mai aşa ei Îl disting pe Hristos de ei, dar au asigurarea vă- 
zută despre lucrarea Lui într-un mod accesibil lor. De fapt 
Hristos lucrează în preot sau prin preot, dar e deosebit de 
preot. De aceea alţii se pot mântui prin lucrarea lui Hristos 
prin preot, dar acesta se poate pierde. 

Ceva mai înainte am dat câteva citate din Sfântul Efrem 
Sirul despre Hristos, Cel care prezintă Tatălui rugăciunile 
credincioşilor. Tot el spune despre Hristos că e adevăratul 
Preot sau Arhiereu care aduce jertfă: 'Fericit spaţiu, căci 
nici un om n-a văzut şi nu va vedea ceea ce ai văzut tu: 
Domnul nostru devenit altar; Preot şi pâine şi pahar al mân- 
tuirii, El singur cuprinzându-le pe toate. Căci nici unul nu le 
poate avea toate: altar şi miel, jertfă şi preot'30. Iar Sfântul 
loan Gură de Aur vede în Euharistie nu numai pe Hristos ca 
jertfă, ci şi ca jertfitor, identificând-o cu Cina cea de Taină, 
unde a fost şi Arhiereul care a prefăcut pâinea și vinul în 


30. Lobgesang der Wiiste, pp. 51-52. 

Trupul şi Sângele Său: "Şi acum are loc Cina aceea, la care 
a fost EI însuşi de faţă. Căci întru nimic nu se deosebeşte 
aceasta de aceea. Căci nu o pregăteşte pe aceasta numai 
un om, iar pe aceea, EI însuşi; ci numai EI şi pe aceasta, şi 
pe aceea'. 'Dacă tu deci vezi cum preotul îţi întinde Sfânta 
Împărtășanie, nu socoti că aceasta o face preotul, ci e mâ- 
na lui Hristos care ţi-o întinde'51. Prezenţa lui Hristos depă- 
şeşte deosebirea între trecut şi viitor, între pământ şi cer. 
El aduce cu Sine eternitatea. În El trecutul e permanent 
prezent. Prin EI e prezent pe altar cerul. 

Hristos lucrează prin rugăciunea preotului, chiar dacă 
ea e rece şi împrăștiată, căci cuvintele ei sunt cuvintele Lui 
şi au puterea Lui; ea provoacă simţirea unor credincioşi, 
sau aceştia se umplu de ea. Dar simţirea aceasta a credin- 
cioşilor trebuie să se canalizeze prin cuvintele rugăciunii 
preotului. În acest sens, chiar rugăciunea aceasta e rostită 
prin preot de Hristos. Astfel, e adevărat atât că Euharistia e 
fapta comunităţii, sau a Bisericii, cât şi că ea nu se poate 
săvârşi fără preot, prin care lucrează Hristos52. 


8. Rugăciunea ca dar dumnezeiesc 
şi ca faptă a omului 


e e. 


inţeleasă ca text plin de virtualitatea simţirii, rugăciu- 
nea reflectă şi ea paradoxul pe care-l reprezintă raportul 
între Firistos şi preot. Ea e a omului şi în acelaşi timp e lu- 
crarea lui Dumnezeu, sau a lui Hristos în om, deci şi în co- 
munitatea credincioşilor. Amândouă acestea se spun de 
către preot în rugăciunea antifonului al treilea: 'Cela ce ne-ai 
dăruit nouă aceste rugăciuni obşteşti... primeşte cererile 


31. Omiii la Matei, 50, 3, PG 58, 507. 

32. De aceea nu credem că e just ce spune catolicul Bernhard 
Lengenmeyer, anume că preotul "reprezintă pe Hristos întrucât repre- 
zintă Biserica unită în credinţă și iubire” ("Die Weisen der Gegenwart 
Christi im liturgischen Geschehen”, în vol. Martyria, Liturgia, Diakonia, 
Meinz, 1968, p. 298). 

cele de folos ale robilor Tăi'. Duhul e darul lui Dumnezeu, 
dar prin El ne rugăm şi noi înşine (Rom. 8, 26). 

Credinciosul face deosebire între faptul că el este cel 
ce are nevoie de bunurile pe care le cere de la milostivul şi 
atotputernicul Dumnezeu, dar că în acelaşi timp în rugăciu- 
nea lui e puterea lui Dumnezeu. În rugăciune credinciosul 
tinde spre liman, spre bunurile pe care le cere, dar în ace- 
laşi timp ea e limanul spre care tinde şi reprezintă posesia 
bunurilor pe care le cere. 

Sfântul loan Gură de Aur zice: 'Mare armă e rugăciu- 
nea, mare podoabă e cererea; ea e siguranţă şi liman şi 
comoară de bunătăţi şi bogăţie nejefuită' (Omilie la Psal- 
mul 145, PG 55, col. 526). Prin rugăciune e binecuvântat 
şi slăvit Dumnezeu; dar tot prin ea e binecuvântat şi slăvit 
de Dumnezeu cel ce-L binecuvintează şi-L slăveşte pe EI 
(Rugăciunea amvonului). "Aproape este Domnul de toţi cei 
ce-L cheamă pe EI (Psalm 144, 18). Prin cuvântul 'aproa- 
pe' se afirmă că Domnul este chiar în cei ce-L cheamă, dar 
că totuşi ei nu se confundă cu El. Rugăciunea este o stare 
de interioritate reciprocă între cel ce se roagă şi Dum- 
nezeu. Sufletul celui ce se roagă e ca o plantă însetată de 
apă, adică de Dumnezeu (Psalm 142, 6), dar în acelaşi timp 
e plin de seva dumnezeiască. 

Sfântul Efrem Sirul prezintă rugăciunea ca dar al nostru 
făcut lui Dumnezeu din darul Lui, prin cuvintele: "Sărăcie 
este harfa mea, darul Tău să o mişte pe ea. Îmbogăţeşte-o 
pe ea cu dulcile cântări ale laudei aduse Ţie, ca să aduc din 
harfa mea jertfa cuvintelor'. Sau: "De la Tine cer oamenii, 
ca să-Ţi dea ie. Ei se roagă să le dai lor din bunătate. Şi 
pentru că i-ai făcut să se roage din bunătatea Ta, Îţi iei de 
la ei ale Tale'. Sau: 'Pe Tine Te rog: Dă-mi mie, ca să-Ţi jert- 
fesc ie. Eu iţi dau din ale Tale, dacă voieşti să-mi dai mie. 
Numai din comoara Ta, Doamne, pot eu să-Ţi jertfesc Ţie'553. 


33. Lobgesang der Wuste, p. 62. 

“În aceasta constă, în schimbul reciproc între noi şi Dum- 
nezeu, viaţa liturgică. | 

O frumoasă descriere a prezenţei lui Dumnezeu în ru- 
găciune a făcut Sfântul Grigorie Sinaitul: "Rugăciunea este... 
ipostasul celor nădăjduite, dragostea lucrătoare, mişcarea 
îngerească, puterea celor netrupeşti, fapta şi veselia lor.,... 
încredințarea inimii, nădejdea mântuirii, semnul curăţiei, 
chipul sfinţeniei, cunoaşterea lui Dumnezeu, arătarea Bote- 
zului, baia curăţiei, arvuna Duhului Sfânt, bucuria lui lisus, 
veselia sufletului, mila lui Dumnezeu, semn al împăcării, 
pecetea lui Hristos, raza Soarelui înţelegător, luceafăr al ini- 
milor..., har al lui Dumnezeu, înţelepciunea lui Dumnezeu..., 
arătarea lui Dumnezeu... Şi la ce să le mai spunem pe 
toate? Rugăciunea este Dumnezeu, Care lucrează toate în 
toţi, deoarece una singură este lucrarea, a Tatălui, a Fiului 
şi a Sfântului Duh, care lucrează toate în Hristos lisus... 
Dacă n-ar fi luat Moise toiagul puterii de la Dumnezeu, nu 
s-ar fi făcut el însuşi dumnezeu lui Faraon, ca să-l bată pe 
el şi Egiptul. La fel, dacă mintea n-ar fi primit puterea rugă- 
ciunii, i-ar fi cu neputinţă să zdrobească păcatul şi puterile 
vrăjmaşe'5%. 

Rugăciunea e taina unirii omului cu Dumnezeu. E o 
taină care se înfăptuieşte ori de câte ori se roagă omul cu 
concentrare. Cel ce ajunge la o rugăciune neîncetată tră- 
ieşte neincetat această taină. Prin rugăciune pătrunde omul 
ca un scafandru în adâncurile nesfârşite ale lui Dumnezeu, 
Care ca Persoană iubitoare rămâne totuși distinct de cel ce 
se roagă şi îl menţine şi pe acesta distinct. De aceea, prin 
rugăciune îi vin omului puteri nenumărate şi nesfârşite, 
chiar puteri de rugăciune, cum vin cuiva, într-un grad infinit 
mai mic, puteri chiar din semenul cu care primeşte să fie 
în comuniune. Sau, când cineva face efortul de a se ruga, 


34. Capete foarte folositoare, în acrostih, cap. 112; Filocalia rom., 
vol. VII, p. 135-136. 

Dumnezeu îi vine în întâmpinare, întărindu-i acest efort şi 
atrăgându-l în adâncimile vieţii şi puterii Sale, din care ca- 
pătă noi puteri. | 
Obişnuinţa unei rugăciuni aproape permanente, ca le- 
gătură conştientă aproape neîncetată cu Dumnezeu, ca 
vedere aproape continuă a tainei întregii realităţi în care 
trăim, se poate câștiga prin considerarea tuturor lucrurilor, 
persoanelor, împrejurărilor ce ni se impun drept cuvinte 
incorporate ale lui Dumnezeu Cuvântul personal suprem, 
prin luarea-aminte la cuvintele ce ni se spun, mai ales în 
numele Domnului, de către preoţi şi de către alţi oameni 
credincioşi. Căci considerarea lor ca atare ne face să ne 
gândim la Dumnezeu, Care ne-a dat şi ne dă mereu aceste 
cuvinte încorporate şi pe semeni, ca fiinţe cuvântătoare, în 
acelaşi timp identice şi în situaţii mereu noi. lar gândirea la 
Dumnezeu, cu mulţumire şi cu laudă şi cu sentimentul res- 
ponsabilităţii în raport cu aceste cuvinte ce ni le-a dat şi ni 
le dă, devine o rugăciune continuă, o adâncire în taina lu- 
crurilor, a persoanelor, o menţinere în legătură cu Dum- 
nezeu, o gândire la alte şi alte puteri şi înţelesuri pe care ni 
le comunică şi o creştere a noastră prin toate acestea. În 
felul acesta, persoanele şi lucrurile, ca şi cuvinte, ne devin 
căi spre taina legăturii lui Dumnezeu cu noi şi cu toate şi, 
in acelaşi timp, căi ale urcuşului nostru duhovnicesc spre 
EI. Fiecare dintre noi atrăgând altora atenţia asupra cuvin- 
telor lui Dumnezeu în acest înţeles, prin cuvintele noastre, 
îi conduce pe ceilalţi spre taina existenţei lor şi pe calea 
creşterii lor duhovniceşti spre DumnezeuS5. Dar Cuvântul 
prin Care străbatem în chipul cel mai direct la Tatăl este 
Cuvântul ipostatic cel întrupat al lui Dumnezeu (loan 14, 6). 


35. Pentru legătura între cuvântul despre Hristos propovăduit şi Taine, 
în sensul strict al cuvântului, a se vedea consideraţiile lui Walter Kasper, 
'Wort und Sakrament”, in vol. Martyria, Liturgia, Diakonia, p. 261-285. 

Aceste cuvinte, dar mai ales cele directe ale lui Hristos 
„Şi Hristos însuşi, lucrează ca nişte seminţe care rodesc 
viaţa nouă în om, arătată în fapte. 

Dar Dumnezeu, ca să lucreze astfel prin rugăciune, tre- 
buie să găsească în om un pământ bun, un pământ care nu 
e lângă drumul bătătorit de toate părerile, care nu e împie- 
trit, în care nu sunt lăsaţi să crească spinii prea multor griji 
(Luca 8, 5-15). Cei din categoriile acestea aud şi rostesc 
cuvintele rugăciunii, şi totuşi nu le aud, sau le aud numai 
inţelesul lor pământesc, dar nu aud şi nu văd înţelesul lor 
adânc, pornit din Dumnezeu. Toţi avem de la Dumnezeu 
darul rostirii cuvintelor şi auzirii lor, dar nu toţi rostim cu- 
vintele bune, sau nu toţi descoperim straturile din ce în ce 
mai adânci ale înţelesurilor şi ale puterii lor, care ţâşnesc 
ca raze luminoase din Dumnezeu. 

De aceea, nu toţi descoperim prin cuvintele auzite tai- 
na existenţei altuia şi, în legătură cu ea, taina existenţei 
noastre adâncite în Dumnezeu, şi nu toţi comunicăm aceas- 
tă taină a existenţei noastre, ca să provocăm în alţii vede- 
rea tainei existenţei lor. Nu totdeauna conducem şi suntem 
conduşi prin cuvinte spre taina existenţei, care ne deschide 
vederea spre Dumnezeu, ne pune în legătură cu El, ne des- 
chide puterii lui Dumnezeu, întipăreşte în noi viaţa dum- 
nezeiască și ne preface după modelul nostru cel dum- 
nezeiesc. 


9. Rugăciunile în general şi Tainele 
în sens strict 


Dar deosebite de taina aceasta, a cărei conştiinţă ne 
poate însoţi cu întreruperi tot mai mici şi ne poate deveni 
tot mai adâncă, sunt Tainele ce se săvârşesc cu omul la 
răspântiile decisive ale vieţii sale, care-l ajută să parcurgă 
cu bine partea nouă de drum pe care o începe. Ele vin 
după o pregătire prin cuvintele mai directe şi mai clare ale 
lui Hristos, sau despre Hristos, şi-l ridică în mod mai sta- 

tornic pe cel ce crede peste stările şi puterile pur naturale 
ce-i stau la dispoziţie, sau care mai degrabă îl poartă ca pe 
o fiinţă slabă şi supusă acestor puteri cu efecte de multe 
ori întâmplătoare; îl ridică de sub forţa pornirilor inferioare 
ale sale, stimulate de natura înconjurătoare sau de diferi- 
tele forţe ale răului. Aceasta înseamnă că i se dăruieşte 
fiinţei lui un har, sau o putere dumnezeiască mai mare şi 
potrivită cu fiecare parte de drum nou în viaţă, sau e pus 
într-o legătură statornică cu Dumnezeu, prin faptul că e 
pus, pentru noua situaţie în care intră viaţa sa, într-o legă- 
tură şi mai strânsă cu Biserica întreagă ca trup al lui Hristos, 
în care EI lucrează din toate părţile, ajutându-l cu o putere 
sau cu un har potrivit noii sale capacităţi şi misiuni56. 

Aceste haruri durabile se împărtăşesc și ele în mod 
principal prin rugăciunea preotului, ca cel prin care se 
roagă întreaga Biserică, dar şi ca cel prin care lucrează 
Hristos în Biserică, în baza alipirii întregii Biserici la EI. Ha- 
rurile acestea se împărtăşesc în special prin credinţa Bise- 
ricii în împuternicirea dată de Hristos preotului pentru mo- 
mentele de răscruce ale vieţii omeneşti, dar şi prin credinţa 
celui ce le primeşte personal. Căci ele se întemeiază pe 
asigurarea dată de Hristos, "El este cel ce săvârşeşte pro- 
priu-zis Tainele, sau orice Taină este un act al întâlnirii per- 
sonale cu Hristos'57; “Taina se săvârşeşte numai prin cu- 
vântul rostit de el pe baza împuternicirii lui Hristos"58. 

Dar Tainele se săvârşesc nu numai prin rugăciunea 
preotului, ca rugăciune a întregii Biserici ce culminează în 
cuvântul întemeietor al lui Hristos primit cu credinţă, ci şi 
prin unele acte sau gesturi care prind în puterea Tainei 


56. Walter Kasper, art. cit., vol. cit., p. 85, numeşte aceste răspântii 
puncte nodale ale existenţei omenești (Knotenpunkte menschlicher Exis- 
tenz), care nu se înşiră ca momente identice în viaţă, ci poartă în ele califi- 
carea ce le-o dă timpul în curgerea lui, care nu e nici ea identică (zeitig?). 

37. Ibidem, p. 278. 

38. Ibidem, p. 280. 

intreaga fiinţă a celui ce primește cu credinţă o Taină. Chiar | 
„relaţiile dintre oameni se înfăptuiesc mai deplin atunci | 
când cuvintele sunt însoţite de gesturi, de acte. Gesturile, 
actele sunt şi ele cuvinte, dar cuvinte ce prelungesc prin 
trup credinţa din suflet. 'Funcţia specială a apariţiei văzute, i 
pe de o parte, şi a cuvântului, pe de alta, în trăirea întâlnirii ] 
personale reciproce, se face vădită chiar şi în întâlnirea | 
între oameni. Mai întâi îl văd pe celălalt om. Îmi atrage | 
atenţia, îi observ poziţia lui, expresia feţei lui, gesturile lui; 
ceea ce e tipic la el mă izbeşte, îmi face impresie bună sau 
mă respinge. Dar cealaltă persoană nu-mi este încă deplin 
accesibilă prin aceasta. Aş putea să mă folosesc de celălalt 
pe baza acestor observaţii pentru scopurile mele. Dar nu 
particip la deplina lui autoimplinire ca persoană, la expe- 
rienţele și scopurile lui. De-abia cuvântul revelator al altuia 
îmi deschide ceea ce e propriu şi unic în autoimplinirea lui 
ca persoană. Prin această revelare în cuvânt îmi devine şi 
apariţia lui transparentă. Figura, gesturile, faptele mi le lu- 
minează prin cuvânt dinlăuntru şi apar ca ceea ce sunt: 
expresia şi descoperirea persoanei în existenţa ei unică'59. 
Aşa se comunică Hristos prin cuvântul rugăciunii preo- 
tului care lucrează prin el, când la cuvântul rugăciunii se 
adaugă şi gestul, care imită actul îngropării şi învierii lui 
Hristos. Îl comunică cu atât mai mult atunci când primitorul 
Tainei se deschide cu credinţa lui lucrării mântuitoare a lui 
Hristos prin preot. 
O întărire a acestui fapt o avem în cuvântul Sfântului 
loan Gură de Aur despre prelungirea necesară a gândurilor 
din suflet în toată mişcarea trupului: "Sufletul e un mare 
muzician, un mare artist, iar trupul e un organ, ţinând loc 
de chitară, de fluier şi de liră. Muzicienii în înţelesul obiş- 
nuit nu sunt totdeauna cu organele lor, ci uneori le iau cu 
ei, alteori le lasă deoparte. Căci nu au totdeauna timp pen- 





59. Bernhard Lengenmeyer, art. cit., în vol cit., p. 505. 

tru cântat. Dar în tine, voind Dumnezeu să te înveţe că tre- 
buie să-L lauzi şi să-L binecuvintezi pururea, a unit pe artist 
în mod neîntrerupt cu organul. lar că trebuie să-L lauzi pu- 
rurea, ascultă ce zice Apostolul: '"Neincetat vă rugaţi, puru- 
rea mulţumiţi” (| Tes. 5, 17-18)'40. Nu e vorba numai de o 
rugare, de o cântare cu gura, ci trupul întreg, ca organ al 
sufletului, se resimte şi arată, prelungind în el rugăciunea, 
lauda sufletului, iar dacă aceasta e neîncetată în suflet, se 
arată şi în trup: în poziţia trupului, în privirea ochilor, ca şi 
în altfel de gesturi şi de mişcări. Iar dacă Hristos e în sufle- 
tul care se roagă, e şi în trupul în care se prelungeşte starea 
de rugăciune a sufletului. Aşa se redau şi în gesturile preo- 
tului credinţa Bisericii din sufletul lui sau mişcările mântui- 
toare ale lui Hristos. 

Dar trupul stă în legătură cu lumea exterioară. De aceea 
Hristos lucrând prin preot asupra altor flinţe omeneşti, Se 
foloseşte nu numai de gesturile lui, ci şi de unele materii 
ale cosmosului şi de puterile lor prin care se întâlnesc oa- 
menii şi care le sunt de folos pentru viaţa lor, materii şi pu- 
teri care îşi au şi ele ultima obârşie în Dumnezeu Cuvântul, 
în raţiunile Lui. 

Antropologia de azi a părăsit concepţia unei vieţi a su- 
fletului despărțite de trup. Ea nu mai consideră 'omul o 
interioritate închisă în ea însăşi, care de-abia într-un al doi- 
lea act se îndreaptă spre semenii săi şi spre lucruri; omul 
se constituie tocmai prin aceea că prin trupul său este in 
relaţie cu ceilalţi şi cu lucrurile şi că lumea este legată de 
el (bei ihm ist). Lumea este lumea omului, şi omul este în 
şi cu lumea (bei der Welt). În om, lumea devine ea însăşi, 
şi omul în întâlnirea cu lumea devine el însuşi. Prin aceas- 
ta lucrurile lumii sunt mai mult decât simple lucruri: ele nu 
sunt cunoscute dacă se ştie numai de calitatea lor chimică 
şi fizică; ele îşi au sensul lor numai în raportarea lor la 


40. Omilie ia Psalmul CĂLV, PG 35, col. 523. 

om... Prin om capătă ele sensul lor'. Prin om se umani- 
„zează puterile lor. Dar legătura omului cu lucrurile e dată în 
trupul lui: "Trupul este apariţia primordială a omului, reve- 
larea lui nemijlocită şi, totodată, condiţia activităţii lui”. "Mai 
ales în punctele nodale ale existenţei omenești, ca încheie- 
rea căsătoriei, conştiinţa unor păcate grave, boala, moar- 
tea, devine vădit că lumea şi omul nu sunt separate, ci tre- 
buie înţelese ca o întrebare deschisă, căreia nu i se poate 
da un răspuns ultim şi definitiv. În astfel de situaţii funda- 
mentale, omul se experiază pe sine şi lumea ca îndreptaţi 
spre transcendenţa nedeterminată şi întunecată'4l, faţă de 
care omul simte trebuinţa să se sprijine pe transcendenţa 
personală luminoasă şi binevoitoare a lui Dumnezeu. Pu- 
terile răului lucrează la punctele de întâlnire între trup şi 
lume. De aceea, trebuie chemată puterea lui Hristos, Care 
a învins puterile răului ce încercau să se introducă şi în 
trupul Lui. Căci EI a ţinut trupul Lui întărit în bine, ca să ne 
ajute şi nouă să învingem răul lucrător la intersecţia între 
trup şi lucruri. Pentru ca omul să devină stăpân pe lume, 
pentru ca să se înnoiască şi să se întărească în întregime 
ca om, nu ajunge numai ajutorul sufletului propriu sau al 
altuia, oferit prin cuvânt, ci are nevoie şi de un ajutor supe- 
rior dat trupului şi de o lucrare superioră asupra elemen- 
telor cosmice cu care omul este legat în viaţa lui prin trup. 
Trebuie sfinţită şi legătura trupului cu elementele cosmice. 
În acest scop puterea lui Hristos lucrează în săvârşirea 
Tainelor şi prin gesturile preotului şi prin materiile indicate 
chiar de Hristos ca materii esenţiale în viaţa omului şi le- 
gate cu întregul cosmos. Dacă cosmosul este făcut pentru 
a fi deplin umanizat, pentru ca omul să devină deplin stă- 
pân asupra lui, această umanizare, această stăpânire depli- 
nă asupra lui are nevoie de ajutorul Celui ce, ca Persoană 
atotputernică, a făcut lumea şi o guvernează pentru om. 


41. Walter Kasper, op. cit., p. 275. 

O astfel de putere așezată în trupul lui Hristos ca re- 
zervă de putere durabilă i se dă omului prin Taina Botezu- 
lui, prin scufundarea întreită în apă şi prin ridicarea din ea. 
Botezul este astfel o naştere din nou pentru o viaţă reîn- 
noită din Dumnezeu, superioară celei ce o poate trăi în 
baza naşterii naturale, întrucât prin el intră în ambianța Bi- 
sericii plină de Hristos, sau a unei comunităţi care trăieşte 
întreagă câălăuzită de învăţătura dreptei vieţi a lui Hristos şi 
întărită de puterea dumnezeiască din trupul Lui. În Taina 
Mirungerii organele principale ale trupului omului botezat 
sunt unse cu Mir sfinţit, prin care primesc puterea pentru o 
folosire curată a lor, din Duhul lui Hristos. Sfântul Efrem 
Sirul zice: "in sânul apei (Botezului) ne-a strâns Hristos 
într-una, într-un mod nou. Să nu fim mădulare despărțite, 
care nu văd că se luptă împotriva iubirii'42. În Taina Căsăto- 
riei şi a Hirotoniei i se dă creștinului puterea pentru o viaţă 
de răspunderi speciale. În prima, i se dau prin cununii pu- 
teri de biruinţă în jertfirea de sine, în a doua, prin cuvintele 
arhiereului, se transmite puterea arhieriei lui Hristos, lucră- 
toare prin jertfă. 

lar întrucât aceste planuri noi de viaţă, din puterea lui 
Dumnezeu, nu se pot trăi fără o pocăință pentru greşeli 
dese şi grave şi fără o hrănire continuă din puterea lui 
Hristos, creştinul primeşte adeseori și Taina dezlegării de 
păcate tot prin mâna preotului pusă pe capul lui, şi prin 
Trupul şi Sângele lui Hristos sub chipul pâinii şi vinului, 
prefăcute în acelea. 

Puterile durabile date prin Botez şi prin celelalte Taine 
și hrănirea continuă a vieţii celei noi prin Trupul şi Sângele 
lui Hristos dau apoi celor ce le-au primit, sau le primesc, 
puterea rugăciunii sporite, care poate ridica şi mai sus în 
lumina conştiinţei lor legătura în care au intrat cu Dum- 


42. Op. cit., p. 51. 

nezeu prin Taine şi se pot adânci tot mai mult în ea şi in 
treptele de trăire a ei. 

Din acestea s-a văzut că toate Tainele au legătură. cu 
jertfa şi învierea lui Hristos, cu care ne unim în modul cel 
mai deplin în Euharistie. De aceea prin Euharistie se desă- 
vârșeşte unitatea Bisericii. Cel botezat şi întărit în Duhul lui 
Hristos prin ungerea cu Sfântul Mir primeşte îndată, pentru 
desăvârşirea încadrării lui în Biserică, Sfânta Împărtășanie. 
Cel ce primește dezlegarea de păcate şi hirotonia se împăr- 
tăşeşte de asemenea de Trupul şi Sângele lui Hristos. Şi, în 
general, unirea credinciosului cu Biserica își găseşte ultima 
întărire în împărtăşirea de Iristos, care nu trebuie să fie 
prea rară. 

Ca urmare, în toate Tainele omul se iînnoieşte, murind 
omului vechi şi înviind la viaţa nouă, cea din Hristos, mu- 
rind egoismului şi înviind unei vieţi de autodăruire. Aceasta 
are loc în botez, în mărturisirea păcatelor, de asemenea în 
căsătorie, în care cei doi soţi primesc puterea unei iubiri 
permanente, prin care depăşesc egoismul lor individual, în 
hirotonie, în care se asumă răspunderea pentru propo- 
văduirea jertfei şi învierii lui Hristos şi a transmiterii puterii 
lor, asimilată de cel hirotonit, celor ce cred în Hristos. 

Şi dacă toate Tainele, prin sfinţirea pe care o aduc omu- 
lui întreg, legat prin trup de natura cosmică, anticipează 
transfigurarea trupului şi a cosmosului întreg în viaţa vii- 
toare, cu atât mai mult anticipează acest nou cosmos Taina 
Euharistiei. Dacă orice Taină e cerul sălășluit în cosmos, ca 
mediu de viaţă al omului, pentru a pătrunde în om, cu atât 
mai mult este aceasta Taina Euharistiei, ca trup înviat şi 
înălţat al lui Hristos, luat din trupurile noastre, prezent în 
chip nevăzut sub chipurile pâinii şi vinului, pentru a se uni 
cu trupul nostru. Numele de 'Taină' arată această aşezare, 
prezentă în cosmos şi în fiinţa noastră, a Fiului lui Dum- 
nezeu cel intrupat. 

Apa e cugetată şi iși are fundamentul spiritual! în Dum- 
nezeu Cuvântul, în legătură organică cu trupul cugetat al 
omului, ca element de băut și de spălat. Nu poate fi cuge- 
tat omul fără apă. Folosirea ei înnoitoare de putere şi de 
curăţie, cu mulţumire adusă lui Dumnezeu, e ca un fel de 
anticipare şi simbol al Botezului. Omul şi apa îşi au ră- 
dăcini îmbinate în cugetarea creaţiei de către Dumnezeu. 
Prin scufundarea omului în apă în numele Sfintei Treimi, cu 
credinţa în Hristos, acesta ajunge la rădăcina apei în Dum- 
nezeu, la deplina ei putere ce o are de la Dumnezeu, dar 
prin aceasta și la rădăcina sa proprie în Treimea izvorâ- 
toare de comuniune, în baza faptului că Însuşi Hristos ca 
om a sfinţit apa în Sine, unind la cea mai profundă adân- 
cime umanitatea Sa cu Treimea, prin această afundare a ei 
la rădăcina apei, în Dumnezeu, şi arătând apa ca legată de 
om în gândirea şi în puterea lui Dumnezeu. 


10. Pâinea euharistică 


Dar omul îşi hrăneşte trupul în modul cel mai esenţial 
prin pâine, care nu are alt rost decât să fie mâncată, câtă 
vreme apa are şi rostul de a spăla pe om. De aceea, pâinea 
e cugetată de Dumnezeu într-o legătură mai organică cu 
trupul omenesc. Pâinea e ceea ce va deveni trup, şi trupul 
e ceea ce a devenit pâinea mâncată. De aceea, pâinea e 
simbolul reprezentativ a toată hrana trupească şi sufleteas- 
că. Însuşi Fiul lui Dumnezeu s-a numit Pâinea care S-a co- 
borât din cer, ca să dea viaţă lumii (loan 6, 33). Este 
“pâinea vieţii" (loan 6, 35). În El ca pâine a sufletului se află 
virtual pâinea ca hrană a trupului. Fiind în primul rând 
pâinea sufletului nostru, pâinea care îi dă lui viaţă veşnică, 
când omul se realizează ca chip adevărat al lui Dumnezeu, 
e "bun ca pâinea'. Dumnezeu, mai precis Dumnezeu-Cu- 
vântul, e Pâinea prin excelenţă, întrucât hrănește toate în 
toate felurile. De aceea pâinea trupului, hrana principală, 

ca simbol al întregii hrane a trupului, Îl reprezintă în mod 
- deosebit. | | | 

Dar pâinea e în mod special hrana omului, a trupului şi 
a sufletului lui. Animalele nu se hrănesc nici cu pâinea tru- 
pească, nici cu cea sufletească, cu conştiinţă, cu putere 
spirituală. De aceea, animalele nici nu se străduiesc să o 
pregătească. Dumnezeu-Cuvântul e Pâine în mod deosebit 
pentru om. Omul a fost creat ca să se hrănească cu Dum- 
nezeu după suflet şi cu pâinea materială după trup. Între 
Dumnezeu Cuvântul ca pâine sufletească a omului şi pâi- 
nea materială dată pentru trupul lui e o legătură specială. 
Când Se întrupează, El devine pâinea spirituală pentru 
sufletul omenesc pe care l-a asumat, dar Se foloseşte şi de 
pâinea trupului, arătând că ea îşi are temeiul în El ca pâine 
spirituală. Trupul Lui e hrănit din pâinea materială, dar 
acesta îşi are structura şi e penetrat de sufletul Lui, pe care-l 
hrăneşte cu pâinea spirituală. Prin aceasta El umple toată 
pâinea materială de Duhul Lui, care hrăneşte ca pâine spi- 
rituală sufletul Lui. El preface prin aceasta pâinea materială 
în pâine plină de Duhul Lui pentru viaţa trupului Lui desti- 
nat eternității: "Trupul Lui este Duh de viaţă. lar aceasta o 
spun nu ca să desfiinţez firea trupului, ci ca să arat că s-a 
făcut de viaţă făcător şi îndumnezeit'45. 

Cu Duhul dumnezeirii Lui, ca Pâine cerească, umple de 
aceea şi pâinea materială pe care o primim noi în Taina 
Sfintei Împărtăşanii pentru viaţa noastră veşnică. Pâinea 
materială e repusă prin aceasta în legătura ei intimă cu 
ipostasul Lui dumnezeiesc, ca pâine cerească. Ea îşi re- 
câștigă rostul de pâine ca simplu chip cu fundamentul în EI 
ca pâine cerească. Prin acest chip al pâinii ne hrănim cu 
dumnezeirea Lui prin Duhul Său cel Sfânt, dar prin trupul 
Său, hrănit şi el prin chipul pâinii cu Duhul Său dumneze- 
jesc. Cele spuse despre pâine se pot spune şi despre vinul 


45. Calist şi Ignatie, Metoda sau cele 100 de capete, cap. 92, 
Filocalia rom. VIII, p. 287. 

prefăcut în Sângele Lui, întrucât aşa cum pâinea e consti- 
tutivă pentru trup, vinul! e constitutiv pentru tăria sângelui. 

Preotul se roagă după prefacerea pâinii şi vinului în 
Trupul şi Sângele lui Hristos, rostind: “Pentru ca să fie celor 
ce se vor impărtăşi spre trezirea sufletului, spre iertarea 
păcatelor, spre impărtăşirea cu Sfântul Tău Duh, spre pri- 
mirea Împărăției cerurilor, spre îndrăznirea cea către Tine”. 
lar Sfântul Efrem Sirul spune: “Pâinea este duhovnicească, 
precum e şi Dătătorul ei. Ea dă viaţa duhovnicească în mod 
duhovnicesc'4*. Pâinea e plină de Duhul lui Hristos, deci de 
Hristos însuşi, de aceea e prefăcută, nemaifiind pâinea na- 
turală simplă. Tot Sfântul Efrem Sirul zice: 'În pâinea Ta 
este ascuns Duhul ce nu poate fi mâncat. În vinul Tău locu- 
jeşte focul ce nu poate fi băut. Duh în pâinea Ta, foc în vinul 
Tău, minune înaltă, pe care au primit-o buzele noastre'45, 

În Euharistie se depăşeşte succesiunea timpului, pen- 
tru că ea e depăşită de Hristos. Nu mai este 'acum' şi “în 
viitor". Pâinea care va hrăni trupul meu, prin prefacerea în 
trupul meu, este de pe acum trup, dar nu trupul meu, ci 
Trupul lui Hristos, ce mi se va da mie, în baza faptului că 
FI a repus şi repune pâinea materială prin trupul Său în 
rădăcina ei dumnezeiască, în ipostasul ei dumnezeiesc, 
întrucât a mâncat-o cu trupul Său şi ne-o dă ca mâncată de 
trupul Său. iar vinul care va întări sângele meu e de pe acum 
sânge, dar nu al meu, ci al lui Hristos ce mi se va da mie. Prin 
pâine ne vom hrăni cu Trupul Său luminos, prin vin, cu tăria 
şi cu curăţia Sângelui Său umplut şi copleșit de Duhul. 

Dar această depăşire este plasarea noastră, prin arvu- 
nă, în eshatologie, în viaţa noastră veşnică viitoare, trans- 
figurată prin Duhul dumnezeiesc. Atunci, prin pâine va fi 
transparent Trupul lui Hristos, cum va fi prin toate. În toate 
se va vedea Hristos, cum nu se vede acum; dar toate se vor 


44. Lobgesang der Wiuiste, p. 31. 
45. Op. cit., p. 84. 

păstra în chipul lor devenit transparent pentru fHristos. Prin 
„toate ne vom împărtăşi în chip conștient şi într-un fel 'vizi- 
bil' cu Trupul lui Hristos devenit numai lumină. Toate vor 
deveni luminoase, dar îşi vor păstra în lumina copleşitoare 
a lui Hristos chipurile lor, şi Hristos însuşi se va cunoaște în 
mod clar prin toate. Euharistia este arvuna vieţii depline 
sau eshatologice în Hristos. Prin Liturghie ne pregătim pen- 
tru împărtăşirea de ea şi înaintăm spre ea; este pregătire 
pentru viaţa eshatologică şi înaintarea spre ea şi în ea. Căci - 
prin chipul pâinii materiale ne împărtăşim de fundamentul 
ei cel spiritual şi nemărginit, deocamdată nevăzut, dar 
atunci "văzut". | 

Prin chipul mărginit al pâinii ajungem în fundamentul ei 
nemărginit, aflat în Trupul lui Hristos, cum ajungem, prin 
apa văzută, în sânul ei dumnezeiesc, nemărginit, care între- 
ţine, înnoieşte şi curăţeşte viața. Deosebirea este că în Eu- 
haristie găsim acest fundament în Trupul lui Hristos pe 
care-l mâncăm prin chipul pâinii, pe când prin apa Bote- 
zului ajungem în acest fundament fără să mâncăm chipul 
pâinii, Trupul Lui. 

'Dă-ne nouă să ne împărtăşim cu Tine mai cu adevărat 
în ziua cea neinserată a Împărăției Tale“, spune preotul 
după ce s-a împărtășit. lar Sfântul Efrem Sirul, arătând ca- 
racterul de arvună al Sfintei Împărtăşanii, zice: "Cine mă- 
nâncă din pâinea cerească se face, fără îndoială, ceresc'46. 
Sau: "Băutura paharului pe care a dat-o a fost puţină, dar 
puterea ei este uriaşă, nemărginită'+7. Sau: "Pâinea cea una 
pe care a frânt-o e nemărginită; paharul cel unul, pe care l-a 
amestecat, nu se poate isprăvi'48. Sau iarăşi: "A frânt EI o 
pâine nouă, pe care nu o vor isprăvi de mâncat toate nea- 
murile şi seminţiile'+9. Locul de pe altar pe care este așezat 


46, Op. cit., p. 31. 
47. Op. cit., p. 30. 
48. Op. cit., p. cit. 
49. Ibidem. 

Trupul Domnului cuprinde în el toată creaţia: 'Fericit este 
locul a cărei micime e ridicată în faţa întregii creaţii. Toată 
creaţia e plină de ceea ce s-a petrecut în Tine. Ba, ea e prea 
mică faţă de aceasta. Fericit este locul în care a fost frântă 
pâinea aceea din snopul binecuvântat. Pe el a fost stors 
strugurele din Maria în paharul mântuirii'50, 

Pâinea nevăzută, sau fundamentul dumnezeiesc al pâi- 
nii, chiar dacă e primită prin chipul pâinii materiale, învinge 
toate legile creaţiei. Căci dacă cele cinci pâini s-au sfârşit 
(Matei 14, 17), "pâinea cea una pe care a frânt-o a covârşit 
creaţia, căci oricât de mult e împărţită, ea se inmulţeşte 
mereu'5l. 'Un singur spic, cel adevărat, a dat pâinea ce- 
rească nemărginită'52. | 

Numele de pâine se dă alternativ atât Trupului lui Hristos, 
cât şi ipostasului dumnezeiesc al Lui. Numai ipostasul Lui 
este nemărginit. Dar pe el îl găsim în Trupul Lui, iar pe 
acesta, în chipul pâinii. Ele sunt strâns unite. Trupul e 
constituit din pâine, pâinea e trupul în devenire, iar trupul 
e pâinea care şi-a împlinit destinaţia ei. Pentru Hristos, Care 
a depăşit distanţele temporale, pâinea e deja Trup, şi 
Trupul, pâine. 

Ipostasul dumnezeiesc, Pâinea cea cerească, e trans- 
parent ca lumina prin Trupul Lui, devenit şi el lumină; şi 
aceasta prin chipul pâinii. Dar această transparenţă ne va fi 
deplin vădită în viaţa viitoare. Însă pentru cei cu o credinţă 
tare, care se curăţesc de păcatul prin care cele văzute de- 
vin opace, această transparenţă li se face vădită într-un 
anumit grad încă în viaţa aceasta. Căci chipurile lucrurilor 
ni se fac în general transparente celor măcar într-o anumită 
măsură înduhovniciţi, pentru trupul lui Hristos, care e după 
înviere lumină, pentru că ipostasul Lui dumnezeiesc este 
izvorul luminii. Sfântul Simeon Noul Teolog zice: "Când Cu- 


50. Op. cit., p. 5l. 
51. Ibidem. 
52. Ibidem. 

vântul întrupat al lui Dumnezeu S-a sălășluit în noi ca 
“lumină prin împărtăşirea de Trupul și Sângele Lui, am văzut 
slava Lui, slavă ca a Unuia născut din Tatăl"; iar aceasta s-a 
întâmplat pentru că prin ele am primit pe Duhul Său cel 
Sfânt. "Dar cine n-a luat Duhul Sfânt..., nici nu vede des- 
coperirea, căci nu se luminează în Duhul'55. 

lar explicând cuvintele Domnului: "Căci pâinea lui Dum- 
nezeu este cea care s-a coborât din cer şi care dăruieşte 
lumii viaţă" (loan 6 , 33), zice: "Cel ce S-a coborât din cer şi 
dă viaţă. Ce înseamnă aceasta? Să nu o socoteşti tru- 
pească, nici ceva pământesc, ci chiar şi puţina pâine, mica 
părticică îndumnezeită, să o vezi cu ochii minţii devenită 
întreagă asemenea Pâinii care S-a coborât din cer, Care 
este Dumnezeu cel adevărat şi pâine şi băutură a vieţii ne- 
muritoare, ca nu cumva, rămânând în necredinţă şi numai 
la pâinea văzută prin simţuri, să mănânci nu Pâinea ce- 
rească, ci numai pe cea pământească, şi să te lipești de 
viaţă, ca unul ce nu mănânci pâinea duhovnicească'5+. De 
aceea Liturghia îndeamnă pe credincioşi nu numai să-şi 
mărturisească dreapta credinţă, ci îi şi conduce în creş- 
terea lor duhovnicească. Învitându-i pe credincioși să se 
apropie de sfântul potir, preotul spune: "Sfintele, sfinților”, 
adică cele sfinte se dau celor curăţiţi de păcate. 

Pâinea, care ea însăşi dă viaţă duhovnicească, este o 
pâine ca Persoană. Ea e hrana cea bună în Persoană, e bu- 
nătatea supremă personificată. Numai persoana e bună în 
înţelesul spiritual. Ca atare, cel ce o primeşte trebuie să se 
deschidă ei tot cu bunătate, tot cu iubire, adică tot duhov- 
nicește, sau cel puţin în silinţa de a deveni el însuși bun, 
"bun ca pâinea". Atunci devine "pâinea lui Dumnezeu', după 
modelul Pâinii cereşti. 


53. În Traites theologiques et ethiques, Il, Sources Chrâtiennes, 
nr. 129, p. 292-294. 

54. "Traite €thique III”, în Traites theologiques et €thiques, II, 
Sources Chretiennes, nr. 122, p. 427, 428. 

11. Pâinea şi Mielul euharistic 


Dar în viaţa duhovnicească nu înaintează credincioşii 
fără rugăciune, prin care se cere ajutorul lui Dumnezeu. Pe 
de altă parte, cei ce înaintează duhovniceşte prin rugă- 
ciune, primind pe Hristos în ei, Îl văd în ei nu în mod sim- 
plu, ci ca pe Mielul înjunghiat. Căci în calitatea aceasta L-au 
primit, şi Îl văd aşa nu numai scurt timp după ce L-au pri- 
mit prin Sfânta Împărtășanie, ci în orice vreme a scu- 
fundării în inima lor prin rugăciune. Lucrul acesta îl spune 
Sfântul Grigorie Sinaitul: "lerurgia duhovnicească, înainte 
de bucuria vieţii viitoare mai presus de minte, este lucrarea 
minţii care jertfeşte tainic şi se împărtăşește de Mielul lui 
Dumnezeu în altarul sufletului. lar a mânca Mielul lui Dum- 
nezeu în altarul înţelegător al sufletului înseamnă nu numai 
a-L înţelege sau a ne împărtăşi de EI ca atare, ci şi a ne face 
ca Mielul, luând chipul Lui (jertfit, n.n.) în viitor. Căci aici 
luăm raţiunile, dar acolo nădăjduim să luăm înseşi reali- 
tăţile Tainelor'55. 

Între înţelesul lui Hristos ca Pâine ce se frânge şi se dă 
spre mâncare şi ca Miel ce se junghie, pentru a se da de 
asemenea ca mâncare, este o mare înrudire. Amândouă 
sunt bune şi se dau spre mâncare. Amândouă întreţin viaţa 
trupului jertfindu-şi existenţa lor. Amândouă sunt trupul 
nostru virtual. Dar în creştinism pe de o parte s-a trecut de 
la sacrificiul mielului la sacrificiul pâinii (ascetica creştină 
evită şi ea carnea ca mâncare), pe de alta, la autosacrifi- 
carea Mielului suprem, sau a trupului Lui, ca chip al jertfirii 
de sine a noastre, din bunătate. Ambele simboluri sunt 
folosite mai des în Evanghelia lui loan (1, 29, 36; 6, 33, 
35). Simbolul Mielului e folosit cel mai frecvent în Apoca- 
lipsă. Fiul lui Dumnezeu S-a întrupat ca să ridice păcatele 
lumii. El e prefigurat în Vechiul Testament de mielul care se 


55. Capete foarte folositoare, în acrostih, cap. 112, Filocalia rom., 
VII, p. 132. 

junghia şi se mânca în case pentru a scăpa de moarte pe 
întâii născuţi ai lui Israel. Dumnezeu se mulțumea cu o 
substituire a celor întâi născuţi, de către mielul inconştient, 
jertfit fără voia lui. În Hristos a venit Însuși Întâiul Născut al 
Tatălui ceresc, al tuturor, să Se lase înjunghiat şi mâncat de 
toţi oamenii, făcuţi totodată fraţi ai Săi mai mici, ca să sca- 
pe de moarte. În El e viaţa veșnică. În El ca persoană se 
realizează mielul, care în El nu mai e numai un tip. De 
aceea Sinodul Trulan, în canonul 82, opreşte să se mai zu- 
grăvească în biserici Hristos ca miel fără conştiinţă, care nu 
e Mielul deplin realizat. Acum, persoana lui Hristos însăși e 
Mielul, care ridică de fapt păcatul lumii: "Deşi noi primim 
vechile umbre și chipuri, cu iubire, ca chipuri şi umbre ale 
adevărului, preferăm totuşi harul şi adevărul, întrucât le re- 
cunoaştem ca împlinire a Legii. Pentru ca această împlinire 
să fie înfăţişată înaintea ochilor cel puţin în icoană, porun- 
cim ca de aici înainte să fie zugrăvit pe icoane, în loc de 
mielul de odinioară, Mielul care a luat asupra Sa păcatele 
lumii: Hristos, Dumnezeul nostru, în înfăţişarea omenească". 

Dar simbolul Mielului e folosit mai departe în Liturghie 
îmbinat cu simbolul pâinii. La Proscomidie se scoate "Ag- 
neţul', sau mielul din pâine. Iar în preajma împărtăşirii se 
spune: 'Se sfărâmă şi se imparte Mielul lui Dumnezeu". Pen- 
tru că reprezentarea actului de jertfă se face mai propriu 
prin chipul mielului decât al pâinii. Mielul e viu şi poate 
suferi, cum e viu şi suferă Hristos. Totuşi Biserica nu ne dă 
să mâncăm pe Hristos sub chipul mielului, ci sub chipul 
pâinii, pentru că a-L mânca sub chipul mielului ar însemna 
să se verse la Liturghie sângele în mod văzut. Simbolul 
mielului s-a interzis numai în pictură, pentru că EI şi-a găsit 
împlinirea. Biserica vede şi după interzicerea aceasta, în 
Hristos, mielul ca Persoană. De altfel, ea nu redă în icoană 
nici pâinea euharistică. Dar în Euharistie s-a folosit mai 
departe mielul ca simbol verbal, însă nu şi real. Am văzut 
aceasta din citatul menţionat al Sfântului Grigorie Sinaitul. 

Dar Hristos, fie că e simbolizat ca pâine, fie ca miel, re- 
prezinţă prin amândouă bunătatea supremă personificată. 
El este izvorul vieţii, pentru că este izvorul bunătăţii. Şi 
Binele personificat are pornirea de a Se dărui. Pentru că 
Fiul, ca Mielul deplin realizat, Se dăruieşte Tatălui, poate să 
Se dăruiască şi oamenilor, după ce sunt creaţi. Aceasta, ca 
să primească de la El puterea de a fi buni ca Mielul, de a 
se jertfi lui Dumnezeu şi unii altora, pentru a spori în bu- 
nătate, pentru a convieţui în pace şi iubire. 

O spun aceasta şi alţi Părinţi, afară de Sfântul Grigorie 
Sinaitul. Amintim printre ei pe Sfântul Chirii din Alexandria, 
care dedică folosirii mielului, ca simbol al lui Hristos ce Se 
jerifeşte în Euharistie, întreaga carte a XVil-a (ultima) a 
scrierii sale Închinare în Duh şi Adevăr. Între altele, el spu- 
ne, comentând porunca lui Dumnezeu din Vechiul Tes- 
tament, de a se jertfi în cort (apoi în templu) în fiecare 
dimineaţă şi seară un miel (Num. 28, 1-9): 'Căci în toată 
vremea şi fără încetare răspândim în Hristos buna mi- 
reasmă (Evo5&(opuev) prin toată virtutea (ca renunțare la 
sine, ca jertfire şi dăruire de sine, n.n.) în cortul sfânt, adică 
în biserică. Pentru că fumul ce se ridică din miei dimineaţa 
şi către seară e iarăşi un chip al Celui ce pentru noi Se 
înalţă la Tatăl întru miros de bună mireasmă, aducând îm- 
preună cu Sine şi viaţa celor ce au crezut în El, care au 
întru nădejde strălucirea slavei şi a Împărăției sigure şi a 
bucuriei de desfătările veşnice". Această interpretare a asi- 
milării personale a jertfei Mielului, arătată în virtute, se 
apropie de mâncarea interioară a Mielului descrisă de Sfân- 
tul Grigorie Sinaitul. 

Dar Sfântul Chirii din Alexandria vorbeşte şi de jertfirea 
nesângeroasă a Mielului pe altarul bisericii şi de asimilarea 
ei de către noi: 'lar jertfă şi ardere de tot neîncetată nu- 
meşte mielul ce se junghie în cortul sfânt dimineaţa şi 
către seară. Prin aceasta iarăşi se poate înţelege că multă 
este buna mireasmă a cortului sfânt, şi fără de sfârşit este 

cu adevărat bunul miros al bisericilor și al sfinţilor din ele. 
Pentru că răspândesc buna mireasmă a lui Emanuel şi 
săvârşesc taina lui Hristos, aducând lui Dumnezeu jertfa 
cea nesângeroasă. Căci aceasta socotesc că inseamnă a 
aduce mieii spre ardere de tot, dimineaţa şi către seară. 
Prin aceasta se înţelege: la începutul, la sfârşitul şi la mij- 
locul timpului (istoric, n.n.). Aşadar, de la început până la 
sfârşit stăruieşte buna mireasmă în biserici, prin Mielul 
Hristos”. 

Din Biserică şi din credincioşi se răspândește buna mi- 
reasmă a bunătăţii şi duhul de jertfă al lui Hristos, cu care 
se unesc, din puterea Lui, bunătatea și duhul de jertfă al 
lor. În jertfa Mielului Hristos, în moartea Sa ca om din pu- 
terea bunătăţii şi dărniciei ipostasului dumnezeiesc al Fiu- 
lui, e uriaşa putere din care sorb toţi cei ce cred în El pu- 
terea bunătăţii şi a jertfei de sine, a morţii lor ca o jertfă 
pentru viaţa de sine: 'Căci dacă nu murea [ristos pentru 
noi, n-am fi fost primiţi noi spre miros de bună mireasmă 
lui Dumnezeu şi Tatăl. Dar o dată ce s-a desăvârşit El prin 
Patimi, venim după EI îndată şi noi ca dar sfinţit lui Dum- 
nezeu şi Tatăl şi ne oferim pe noi înşine jertfă cu adevărat 
duhovnicească'. 

Dar aşa cum în Vechiul Testament nu se puteau aduce 
jertfe decât în templul din lerusalim, aşa “socotesc -— zice 
Sfântul Chiril — că nu e îngăduită cuiva împlinirea tainei lui 
Hristos în orice mod ar vrea, adică în orice loc. Căci singu- 
rul loc cuvenit ei și cu adevărat potrivit este sfânta cetate, 
adică biserica, în care este şi preotul legiuit, şi prin mâini 
sfinţite se săvârşesc cele sfinte şi se aduce tămâie lui Dum- 
nezeu Atotştiutorul, şi jertfă curată, după cuvântul prooro- 
cesc (Mal. 1, 11). Așadar ereticii, care strâmbă cele drepte 
ale legii, nu aduc jertfă adevărată”. 

Mielul Hristos poate fi aflat ca jertfă în suflet de cel ce 
voiește să se silească să-şi facă sufletul un altar pe care să 
Se jertfească Mielul ceresc, din care să se împărtășească, 

jertfindu-se Tatălui împreună cu EI, devenit şi el miel blând 
și bun de jertfă, după chipul Mielului ceresc. Dar la aceas- 
ta nu pot ajunge cei ce nu se împărtășesc și împreună de 
același Miel ceresc jertfit pe jertfelnicul comun al Bisericii, 
sau al comunităţii, printr-un preot comun, rânduit din voia 
şi cu puterea lui Dumnezeu; numai aşa pot avea în ei pe 
Acelaşi Miel care-i poate uni în blândeţea și în jertfa Lui 
pentru toţi. 

Dar de Trupul Mielului Hristos. aflat în stare de jertfă pe 
altar, se împărtăşesc sub chipul pâinii, iar de Sângele Lui, 
sau de viaţa Lui prea curată ce se varsă în alţii cu genero- 
zitate, sub chipul vinului. 


B 


CÂNTAREA LITURGICĂ COMUNĂ, MIJLO 
DE INTĂRIRE A UNITĂŢII ÎN DREAPTA CREDINŢĂ 


Comunitatea credincioşilor mireni participă la Liturghie 
privind, trăind şi împărtășindu-se de lucrarea mântuitoare a 
lui Hristos. Iar prin toate acestea Îl slăveşte şi-l mulţumeş- 
te, dar mai mult decât toate se roagă să-i facă parte de 
darurile Lui. 

Cântarea îndulceşte cuvintele de rugăciune şi de slăvire 
ale credincioşilor şi deci şi inima celor ce le rostesc. Prin 
aceasta face mai dulce chiar conţinutul rostit în chip cân- 
tător şi deci Persoana al cărei nume este lăudat şi rugat în 
chip melodios. Prin aceasta, cântarea lipește mai mult ini- 
ma de darul cerut sau primit, sau de Persoana de la care a 
cerut acest dar şi pentru care e lăudată în chip melodios. 
În felul acesta sporeşte plăcerea sau bucuria faţă de darul 
cerut sau primit şi iubirea faţă de Persoana al cărei nume e 
rostit prin cântare. Bucuria sau iubirea aceasta se mani- 
festă în avânturi de entuziasm, în accente de duioşie, de 
dor, de hotărâre de a rămâne ataşat Persoanei căreia 1 se 


CÂNTAREA LITURGICĂ COMUNĂ | | 689 


adresează cântarea şi voii Ei, cu orice preţ. (Aceasta se 
întâmplă chiar când e cântată patria, sau neamul, persoana 
iubită, satul propriu etc.). Trezirea acestor sentimente stă 
în legătură cu faptul că prin cântare se pun în relief adâncuri 
de taină, valori cu neputinţă de măsurat ale realităţilor, per- 
soanelor şi darurilor cântate. Prin cântare, cel ce cântă tre- 
zeşte în sine o relaţie afectuoasă cu ceea ce formează 
obiectul cântării, mai bine-zis cântarea îl pune într-o relaţie 
totală prin fiinţa întreagă cu ceea ce e cântat. Şi numai prin 
această relaţie totală a fiinţei care cântă, se descoperă, se 
pune în evidenţă fiinţa întreagă a conţinutului cântat, cu 
toată valoarea lui. Mai bine-zis în această relaţie afectivă 
conţinutul cântării e şi trăit, sau experiat, sau se intră într-o 
unire cu el, cum nu se întâmplă în încercarea de a-l defini 
sau preciza numai cu raţiunea şi de a-l exprima prin noţiu- 
nea ce şi-o face aceasta despre el. 

De aceea cântarea e modul cel mai propriu de a vorbi 
despre Dumnezeu, sau lui Dumnezeu, ca despre şi Celui cu 
neputinţă de cuprins în noţiuni precise, limitate, și expri- 
mat în cuvinte corespunzătoare acestor noţiuni. Dar ea e şi 
modul cel mai propriu de a mulţumi din toată inima lui 
Dumnezeu, de a-L lăuda şi de a 1 ne ruga. Prin cântare trăim 
taina lui Dumnezeu, ne unim cu existenţa Lui negrăită, 
accentuăm prin simţire marea dorinţă de a ne face parte de 
darurile Sale. Prin cântare spunem mai mult decât putem 
exprima prin indiferent care cuvinte. Prin ea dăm un coefi- 
cient nemărginit admiraţiei, măreției Lui, bunătăţii Lui care 
întrece cuvintele noastre simplu rostite, exprimăm inexpri- 
mabilul, apofaticul, dar și mulţumirea neţărmurită faţă de 
EI, pe care nu o putem exprima prin simple cuvinte. 

De aceea în toate religiile credincioşii se folosesc de 
cântare pentru a lăuda Divinitatea, pentru a-l mulţumi, pen- 
tru a expune în mod cât mai simţit, mai înduioşător, lauda, 
mulţumirea, cererile, cum nu o pot face prin cuvintele sim- 
plu rostite. 


44 - Spiritualitate şi comuniune în Liturghia Ortodoxă 

Aşa au făcut şi creștinii de la început, urmând exemplul 
evreilor şi cântând psalmii acelora, pentru că se adresau lui 
Dumnezeu, Care a trimis pe Fiul Său făgăduit prin prooroci, 
dar apoi adăugând şi cântările lor proprii, adresate Fiului 
întrupat şi lăudând pe Tatăl pentru trimiterea Lui şi a Du- 
hului Sfânt, prin Care Fiul vine în inimile lor. Înainte de a se 
constitui, prin jertfa şi învierea Domnului, ca o comunitate 
unită pe un plan superior cu Dumnezeu pentru aceste 
daruri neasemănat mai mari pe câre le-a dat acum prin Fiul 
Său, Apostolii cântau lui Dumnezeu împreună cu Hristos 
imne de laudă chiar în afara templului. Aşa au cântat ase- 
menea imne la locul unde s-au împărtăşit înainte de a pleca 
la Muntele Măslinilor (Matei 26, 30 şi Marcu 14, 26). După 
ce s-au constituit ca Biserică proprie, creştinii sunt îndem- 
naţi de Sfântul Apostol Pavel: 'Umpleţi-vă de Duhul, vor- 
bind între voi în psalmi, în imne (laude) şi în cântări duhov- 
niceşti' (Efes. 5, 18-19). Așa precum în orice mărturie plină 
de putere despre firistos nu grăieşte numai credinciosul, ci 
şi Duhul Sfânt, cum a spus Mântuitorul, cu atât mai mult 
lucrează puterea Duhului în cântările duhovniceşti. Precum 
se vede, la psalmi s-au adăugat laudele adresate lui Hristos 
şi alte cântări pline de căldura Duhului, ce le produceau o 
bucurie deosebită de veselia unor cântări pentru alte motive. 

De aceea Sfântul Apostol Pavel, repetând, cu alt prilej, 
acelaşi îndemn către cei cărora le scria, pune în evidenţă 
trebuinţa ca prin cântările lor să se umple de cuminţenie, 
de înţelepciune, pe care le pot dobândi 'în numele lui Hristos 
și mulţumind prin EI lui Dumnezeu şi Tatăl' (Col. 3, 16). 

De aceea cântarea adresată lui Dumnezeu nu se dis- 
pensează de cuvinte, însă prin mlădierea lor afectivă des- 
coperă şi trăiesc sensurile mai adânci şi mai iubitoare ale 
lucrării lui Dumnezeu, dar arată şi o mulţumire mai adâncă 
pentru faptele lui Dumnezeu săvârşite pentru noi. 

Biserica Ortodoxă a evitat de aceea să introducă instru- 
mente în cult, pentru că ele produc sentimente care nu 

exprimă cunoştinţa clară a lui Dumnezeu, despre Care se 
Ştie în mod limpede că e Persoană sau Treime de Persoa- 
ne, nici faptele ce le-a săvârșit, deci nici o afecţiune per- 
sonală directă a credinciosului. Melodia instrumentală poate 
scufunda pe credincioşi în simţirea vagă a unui adânc in- 
definit, în care se pot topi toţi, a unui adânc ce nu poate 
lua cunoştinţă în mod conştient de lauda, mulţumirea, cere- 
rea noastră, pentru fapte pe care poate nici nu le-a săvârşit 
şi nici nu le poate săvârşi. 

Biserica Ortodoxă lăudând pe Dumnezeu cel în Treime, 
laudă faptele lui Hristos, Care, așa cum le-a săvârşit în isto- 
rie, le poate săvârşi şi în continuare, sau aşa cum a venit în 
istorie aproape de noi, rămâne în continuare aproape de noi. 

Cântarea serveşte astfel întăririi în adevărurile credinţei 
tocmai întrucât le face, ca adevăruri despre Persoanele 
Treimii şi faptele iubitoare ale lui Dumnezeu, trăite de ini- 
mă, scumpe inimii. Dar tocmai faptul că prin cântare sufle- 
tul se întăreşte şi mai adânc în credinţă şi în dragostea lui 
Dumnezeu, umplându-se de dulceaţa acestor simţiri, face 
ca încredințarea lui să se comunice în mod convingător şi 
altor suflete, sau îi face pe cei ce o mărturisesc în cântarea 
comună să se unească şi mai mult în mărturisirea ei în 
planul adânc al inimii. În felul acesta cântarea este un fac- 
tor de întărire a comunităţii credincioase şi de aceea se 
cere să se facă, de preferinţă, în comun. Dar chiar iubirea 
comună de Dumnezeu îi face pe credincioşi să se unească 
in cântarea despre Dumnezeu. lar unirea aceasta întăreşte 
şi mai mult alipirea emoţională a sufletelor de Dumnezeu. 
Unitatea gândirii iubitoare la Dumnezeu produce cântarea 
comună, şi emoția cântării comune întăreşte unitatea gân- 
dirii la El. 

De aceea fericitul Augustin, asistând într-o vreme la 
cântarea comună susţinută de Ambrozie, episcopul Mila- 
nului, în biserica lui, episod care a contribuit în mare mă- 
sură la convertirea lui, zice: 'De câte ori n-am plâns la 

imnele şi cântările tale, profund mişcat de glasurile credin- 
cioşilor tăi, care sunau până departe. Ele pătrundeau în 
urechile mele şi, o dată cu ele, adevărul lor în inima mea. Mă 
cuprindea un sentiment de evlavie, îmi picurau lacrimi, mă 
simţeam împăcat" (Confesiuni, LX, 6, 7; comp. şi X, 33).. 
lar Sfântul Vasile cel Mare întemeiază în alt mod nece- 
sitatea cântării pentru conținuturile credinţei şi ale întăririi 
în virtuţi: "Deoarece Duhul Sfânt a cunoscut neamul ome- 
nesc ca greu de condus spre virtute, şi pe noi, nesocotind 
înclinarea spre viaţa virtuoasă din pricina plăcerii, ce face? 
A amestecat plăcerea cântării în dogme, ca prin plăcerea şi 
dulceaţa auzului să primim fără să ne dăm seama folosul 
cuvintelor, cum fac unii doctori înţelepţi care, dând unor 
bolnavi să bea medicamente foarte amare, ung buzele pa- 
harului de multe ori cu miere' (Omilie la Psalmul |; PG 29, 
col. 212 C). Iar în alt loc zice: "Cântarea dă strălucire săr- 
bătorilor, produce întristarea cea după Dumnezeu, căci 
cântarea e lucrul îngerilor, e vieţuire cerească, tămâie du- 
hovnicească. Este o meşteşugire înţeleaptă a Dascălului 
(Dumnezeu), care a făcut astfel ca în acelaşi timp să cân- 
tăm şi să învăţăm cele de folos. Prin ea se întipăresc mai 
bine în suflete învăţăturile”. "in psalmii cântaţi e teologia 
desăvârşită, mai înainte-vestirea lui Hristos în timp, ame- 
ninţarea judecății, nădejdea învierii, frica de chinuri, făgă- 
duinţele slavei, descoperirea tainelor" (Ibidem, col. 213 B). 
Dar pentru ca această cântare comună să producă o 
mai mare alipire a tuturor sufletelor la adevărurile mântui- 
toare ale credinţei, acestea sunt rostite mai întâi în mod 
clar de preot. Iar întrucât în Liturghie credincioşii nu afirmă 
numai credinţa lor în Sfânta Treime și în faptele mântui- 
toare ale lui Hristos, ci şi trăiesc săvârşirea lor în prezent, 
sau pe Hristos ca Învățător ce învaţă acum, şi ca Arhiereu 


1. După Pr. Prof. Ene Branişte, "Temeiuri biblice şi tradiţionale pen- 
tru cântarea comună a credincioşilor', în Studii teologice, VI (1954), nr. 
1-2, p. 24. 

deosebit de ei, Care Se aduce jertfă pentru ei, în preot văd 
şi pe cel prin care Hristos săvârşeşte tainic aceste fapte din 
nou pentru ei. De aceea, cântarea credincioşilor în Biserica 
Ortodoxă are rostul să mărturisească credinţa nu numai 
față de ceea ce s-a săvârșit odinioară de Hristos, ci şi faţă 
de ceea ce se săvârşeşte acum de EI prin preot. De aceea 
ea este un dialog cu Hristos însuşi, reprezentat prin preot, 
nu numai o cântare a credincioșilor în lipsa unui preot. Cre- 
dincioşii ortodocşi cântă la sfârşitul Liturghiei: "Văzut-am 
lumina cea adevărată, luat-am Duhul cel ceresc'. Toate 
aceste trei elemente ale cântării comune: gândirea comu- 
nă, dăruirea ei de către Dumnezeu trâit ca realitate pre- 
zentă şi dulceaţa Lui gustată în comun, se cuprind în urmă- 
torul cuvânt al Sfântului Apostol Pavel: 'lar Dumnezeul 
răbdării şi al mângâierii să vă dea vouă să gândiţi la fel unii 
cu alţii potrivit lui lisus Hristos, pentru ca toţi laolaltă şi cu 
o singură gură să lăudaţi pe Dumnezeu şi Tatăl Domnului 
nostru lisus Hristos' (Rom. 15, 5-6). 

A gândi împreună pe Hristos cu toată simţirea înseam- 
nă a trăi împreună faptul că El dă acum această gândire 
comună la El şi însuşi darul prezenţei Lui iubitoare. "A 
gândi aceleași între voi' înseamnă a vedea împreună şi a-şi 
comunica ceea ce trăiesc sau ceea ce văd şi primesc îm- 
preună de la Dumnezeu: pe Hristos şi faptele Lui ca reali- 
tate prezentă. Înseamnă a le trăi şi vedea împreună prin 
Duhul Sfânt, prin Care Hristos Se sălășluieşte în credin- 
cioşi. lar Acesta îi ajută să laude 'cu o simţire şi cu o gură 
pe Dumnezeu şi Tatăl Domnului nostru lisus Hristos", deci 
a avea trăirea întregii Treimi, a fi introduşi în iubirea dintre 
Persoanele Sfintei Treimi. 

Slăvirea cu o gură nu se poate întâmpla decât în cân- 
tare. Căci în vorbire nu pot grăi toți cei adunaţi deodată. 
Dar în această slăvire “cu o împreună simţire' şi cu o gură 
nu se anulează persoana, ci ele constituie o simfonie prin 
intercomunicare. Gândind toţi în fond acelaşi conţinut şi 

comunicându-şi-l, se întăreşte fiecare din puterea tuturor în 
gândirea comună cu ceilalţi, în credința comună, dar şi în 
dragostea comună faţă de Același Dumnezeu. Căci El 
însuși produce în toţi aceeaşi simţire a credinţei şi dragos- 
tei și deci aceeaşi pornire de a-L lăuda cu gurile lor unite, 
ca printr-o singură gură, care din contribuţia tuturor capătă 
O tărie de mărturisire ce devine a fiecăruia sau sporeşte 
tăria fiecăruia. Faptul că acest text al Sfântului Apostol 
Pavel se află până azi în Liturghie aproape în aceeași for- 
mă, arată că această slăvire a lui Dumnezeu 'cu o inimă şi 
cu O gură" s-a continuat în mod neîntrerupt în Biserică, con- 
stituind un mijloc de păstrare a unităţii de credinţă a ei. 

Din cele spuse rezultă că nu se poate vorbi de emoția 
iubirii față de Dumnezeu produsă de cântare, fără să se 
vorbească de importanţa cântării comune. De aceea, vor- 
bind despre importanţa cântării în biserică trebuie să vor- 
bim totodată de cântarea comună, căci numai în ea se ara- 
tă deplin lucrarea Duhului, Care duce până la capăt unirea 
între suflete în aceeaşi credinţă şi dragoste de Hristos, 
ţinându-le ca un trup comun al Lui. 

Cântarea comună a fost în uzul comunităţilor creştine 
de la începuturile lor. "Departe de a fi deci o inovaţie cu 
caracter neoprotestant, cântarea obştească a credincioşilor 
in biserică nu e decât o 'reintoarcere la creştinătatea de la 
îinceput', cum o definește un interpret catolic (Mgr. Chevrod, 
Notre Messe..., p. 19), sau o "revenire la tradiţia Bisericii 
primare', cum precizează altul (Dom Chabanne, în rev. La 
vie spirituelle, l mai 1940, p. 263)'2. 

De aceea şi ereziile din primele secole au folosit cân- 
tarea comună pentru a atrage pe oameni. Pr. Prof. Ene Bra- 
nişte spunea de aceea pe drept cuvânt: “Începând din seco- 
lul III, cântarea în comun a fost folosită într-o largă măsură 
in activitatea misionară a Bisericii ca armă de luptă 


2. Pr. Prof. Ene Braniște, art. cit, rev. cit., p. 30. 

împotriva ereziilor şi ca mijloc de explicare, de întărire şi 
de apărare a doctrinei ortodoxe. Întrucât mai toţi ereziarhii 
au căutat să strecoare și să popularizeze în masele credin- 
cioşilor învăţăturile lor greşite, folosindu-se de acelaşi mij- 
loc al imnelor cântate în adunările lor de cult (cum au fă- 
cut, de exemplu, gnosticii Marcion și Valentin în Roma, se- 
colul Iil; Bardesane şi Armoniu în Siria, secolele Il-ll; anti- 
trinitarianul Pavel în Samosata, secolul III; Arie în Alexan- 
dria, secolul IV), Ortodoxia a reacţionat la această propa- 
gandă eretică folosind aceleaşi mijloace, adică opunând 
imnelor eretice alte imne, cu conţinut ortodox... Așa a fă- 
cut, de exemplu, Efrem Sirul în Edesa, spre a contracara 
efectul imnelor eretice ale lui Bardesane, Armoniu şi Manes 
(Sozomen, Ist. Bis. III, 16). Cam în aceeași vreme, în Con- 
stantinopol, Sfântul loan Gură de Aur (+ 407) organizează 
procesiuni cu coruri ale ortodocșilor, pentru a cânta imne 
despre 'consubstanţialitatea Fiului cu Tatăl' pentru că şi 
arienii se foloseau de imne pentru răspândirea credinţei 
lor” (Socrate, Ist. Bis., VIII, 8)5. 

Părintele Profesor Ene Branişte, în studiul menţionat, 
Pr. Prof. Petre Vintilescu, Prof. N. Lungu” au adus în stu- 
diile lor multe texte din Sfinţii Părinţi și din Liturghie în fa- 
voarea cântării în comun, în primele secole creştine, a cre- 
dincioşilor în biserică. 

Dând aici unele dintre texte şi adăugând şi altele, noi 
ne vom preocupa mai mult să evidenţiem unele dintre 
temeiurile mai adânci ale cântării în comun, punând într-un 
relief mai accentuat unele înţelesuri ale acestor texte. Vom 
stărui mai ales asupra naturii unităţii pe care o poate în- 


3, Ibidem, p. 21-22. 

4. Cântarea poporului in biserică, în lumina Liturghierului, 
Bucureşti, 1945. 

5. "Cântarea comună ca mijloc de afirmare a credinţei creştine”, în 
B.O.R., 1952, nr. 11, p. 890-899. Idem, "Cântarea bisericească în co- 
mun”, în Studii teologice, III (1951), nr. 1-2, p. 28-35. 


a d taiati ag a 

făptui cântarea în comun între Erc dline/09) şi a valorii ei 
mântuitoare. 

Dăm mai întâi în acest sens câteva citate din Eusebiu al 
Cezareii (+ 341), din Sfântul loan Gură de Aur şi din Sfântul 
Vasile cel Mare, precum și din alţi Părinţi6. | 

Eusebiu, episcopul Cazareii Palestinei, combătând în- 
trebuințarea instrumentelor muzicale în biserică, spune: 
'Noi cântăm laudele dumnezeieşti cu o chitară vie, însu- 
fleţită şi prin cântări duhovnicești. Căci ceea ce place lui 
Dumnezeu mai mult decât toate instrumentele este unirea 
întregului popor în cântarea psalmilor și imnelor' (Comen- 
tariu la Psalmul XCI, PG 23, col. 1171 ş.u.)7. Persoanele se 
unesc mai deplin când își unesc glasurile în aceeaşi cân- 
tare. Căci prin glasuri se exprimă întreaga simţire şi gândire 
a fiinţelor lor, sau fiecare simte fiinţa celorlalţi unită cu a 
sa. Orice individualism e depășit. Credincioşii nu se aud ei 
între ei când urmăresc melodia executată de instrumente; 
nu simte unul vibraţiile fiinţei celuilalt în fiinţa sa, nu poartă 
în fiinţa sa vibraţiile fiinţei celuilalt. Nu se îmbogățește cân- 
tarea sa cu simţirea altora, ca să o poată ţine aşa de mult 
în amintire. Poate că şi atunci când aud împreună o cântare 
executată la instrumente se realizează între ei o frăţie, dar 
nu e mărturisită, deci nici simțită ca vibraţie a unuia de 
către celălalt. El poate că se simte una cu toţi şi atunci, dar 
nu e sigur dacă se simt şi aceia una cu el. Poate că e ceva 
analog cu ceea ce se trăieşte în cel ce se scufundă prin 
rugăciune în adâncul său și în adâncul lui Dumnezeu. Poate 


6. Luăm aceste texte în mare parte după Pr. Prof. Ene Branişte, art. 
Cit., p. 22-24. 

7. Despre caracterul general al cântării comune în biserică, tot 
Eusebiu de Cezareea spune: 'indemnul de a cânta psalmi în numele 
Domnului e observat pretutindeni, nu numai la greci, ci şi la celelalte 
popoare... În toate neamurile se cântă cu glas tare imne şi psalmi Dum- 
nezeului Cel Unui, vestit de prooroci, întrucât glasurile celor ce-L cântă 
se aud până afară' (Comentariu la Psalmul LXV, PG 25, col. 758). 


PA, 


ajunge undeva mai adânc și poate că se simte unit cu toţi, 
dar nu ştie dacă şi ceilalţi se simt uniţi cu el, căci nu-i vede 
manifestându-şi această simţire de unitate cu sine. Dar 
dacă credincioşii nu şi-ar întări credinţa în căldura cântării 
comune, e problematic dacă ei ar fi în stare să atingă adân- 
cimile amintite, în rugăciunea lor particulară. Cântarea co- 
mună şi rugăciunea particulară trebuie să se promoveze 
una pe alta. 

Vorbind de folosul simţirii fiinţei celuilalt, vibrând cu 
credinţa ei în fiinţa ta, nu înţelegem ca cel ce are glas mai 
puternic să şi-l folosească pentru ca să-l acopere pe cel al 
vecinului. De aceea Sinodul Trulan opreşte strigarea în cân- 
tarea din biserică şi cere să se cânte cu umilinţă, să nu se 
fălească unii cu glasurile lor (Canon 75). 

Rugăciunea neîmprăştiată, prin care se scufundă min- 
tea în indefinitul inimii şi prin ea în Dumnezeu, nu o pot 
face uşor decât monahii, sau sihaştrii, scăpaţi de grijile lu- 
mii. De aceea lor li se recomandă să se ocupe mai mult cu 
această rugăciune. Lor li se spune că au şi ei nevoie de 
cântare numai atunci când slăbesc în puterea concentrării. 
Atunci cântarea lor este ca o înviorare. Sfântul Grigorie Si- 
naitul zice: "Când vei ședea ziua sau noaptea liniştindu-te, 
rugându-te des lui Dumnezeu, fără gânduri, întru smerenie, 
şi va slăbi mintea să strige, iar trupul şi mintea te vor durea 
de stăruirea puternică în chemarea deasă a lui lisus, încât 
nu vei mai simţi căldura şi nu te vei mai veseli şi deci nu 
vei mai avea râvna şi răbdarea ce se nasc din această sta- 
re, ridică-te în picioare şi cântă singur sau cu ucenicul care 
e cu tine, sau îndeletniceşte-te cu meditarea vreunui cu- 
vânt... Când stai şi cânţi singur, zi şi: "Sfinte Dumnezeule". 
Pe urmă fă iarăşi rugăciunea cu sufletul sau înţelegerea, 
mintea luând aminte la inimă' (Despre liniştire şi despre 
cele două feluri de rugăciuni, în 15 capete, Filoc. rom., vol. 
VII, p. 179). 

Dar aceasta este pentru timpul şederii în chilie. în tim- 
pul participării la slujbe în biserică, trebuie să se urmeze 
rânduiala slujbelor, deci să se participe şi la cântare. Tot 
Sfântul Grigorie Sinaitul zice: "Căci se zice că marele Varsa- 
nufie, fiind întrebat despre cântare, cum și ce trebuie anu- 
me să se cânte, a răspuns: '"Ceasurile și canoanele sunt 
predanii bisericești şi înţelepţeşte s-au orânduit pentru fru- 
museţea lor' (Idem, op. cit., p. 175). 

Sfântul loan Gură de Aur aseamănă glasurile celor ce 
cântă împreună cu coardele unei chitare. Ele se întregesc, 
ele întăresc cântarea şi dau, o dată cu unitatea, bogăţia de 
nuanţe: 'Glasurile noastre — spune el — sunt ca şi coardele 
unei chitare, care scot sunete diferite, dar produc armonia 
evlaviei. Căci credincioşii se deosebesc prin vârstă, nu însă 
și cântarea în comun. Același ritm care conduce vocile face 
din toate o singură melodie, precum spune David când 
cheamă toate vârstele la aceeaşi simfonie, zicând (Ps. 150, 
6): "Toate suflarea să laude pe Domnul' (Omil. la Ps. CĂLV:; 
PG 55, col. 524; comp. şi Omil. la Isaia XLV, 7, PG 56, col. 
1453; vezi şi Cuvânt de laudă pentru cei adunați în biserică 
şi despre buna rânduială în cântare, PG 56, col. 99). 

Iar în alt loc, tot Sfântul loan Gură de Aur, menţionând 
cuvântul psalmistului: 'Laudă, suflete al meu, pe Domnul', 
declară: "Mai întâi a făcut-o aceasta cu o singură limbă 
David. lar acum, pentru că el a încetat, se rostește aceasta 
de zeci de mii de limbi, nu numai cu cele de la noi, ci și cu 
cele de pretutindeni din lume. Vezi că n-a murit, ci trăieşte? 
Căci cum a murit cel ce are atâtea limbi și grăieşte cu 
atâtea guri? Cu adevărat mare este lauda. Căci curăţeşte 
sufletul nostru şi sădește în noi multă evlavie' (Omil, la Ps. 
CĂLV, PG 55, col. 522). Se dă de înţeles aici că Duhul Sfânt 
este Cel ce susține cântarea prin atâtea limbi. 

lar în continuare zice: "Vrei să afli ce putere au imnele 
înălțate lui Dumnezeu? Cântând, cei trei tineri au stins fo- 
cul babilonean; mai bine-zis nu l-au stins, ci, ceea ce e şi 


CÂNTAREA LITURGICĂ COMUNĂ 699 


mai minunat, arzând focul, au călcat pe el cu picioarele ca 
pe pământ. Un imn intrând la Pavel în închisoare a dezle- 
gat lanţurile, a deschis uşile închisorii, a cutremurat temeli- 
ile, a înspăimântat de uimire pe paznic' (PG 55, col. 525). 

Sfântul Vasile cel Mare vorbeşte despre unirea lăuntrică 
morală a celor ce cântă împreună: "Cine se mai poate so- 
coti vrăjmaș al altuia, atunci când îşi uneşte glasul cu al lui 
pentru a aduce împreună laudă lui Dumnezeu? Cântarea 
împreună aduce cu sine tot ce poate fi mai bun: iubirea, 
făcând din însoţirea glasurilor un fel de trăsătură de unire 
intre oameni, aducându-i în simfonia unui singur cor' 
(Omil. Ps. l, PA 29, 212 D). 

Sfântul Ambrozie, episcopul Milanului, vede în cânta- 
rea comună acelaşi factor de unire, de înfrățire, de pace: 
"Cântarea este chezășşia păcii şi armoniei, un fel de chitară 
care scoate o singură cântare din glasuri felurite şi deose- 
bite. Ea adună pe cei despărțiți, uneşte pe cei dezbinaţi, 
împacă pe cei certaţi. Cu adevărat mare legătură de unitate 
este strângerea tuturor credincioşilor într-un singur cor! 
Sunetele sunt deosebite, dar simfonia este una...' (Enna- 
ratio in Psalm. |, PL, 14, col. 968-969). 

Sfântul Grigorie de Nyssa întemeiază cântarea pe moti- 
ve mai adânci, care sunt valabile totodată şi pentru cânta- 
rea comună. El spune: 'Ar putea spune cineva că a cânta 
cuvintele are ca efect gândirea cu plăcere asupra lor'. Dar 
el vede importanţa cântării nu numai în acest efect emoţio- 
nal, ci şi în faptul că ea redă o armonie constitutivă a rea- 
lităţii: "Am auzit pe careva dintre înţelepţi, care vorbea 
despre firea noastră, că omul este o lume mică ce are în 
sine toate ale lumii mari. Frumoasa întocmire a tuturor 
celor din el e o armonie muzicală, închegată în chip multi- 
plu şi felurit după o orânduire şi un ritm care arată articu- 
larea şi consimţirea părţilor ei şi care o face să nu iasă din 
această simfonie lăuntrică niciodată, chiar dacă se observă 
o mare deosebire în fiecare dintre cele ce există. Melodia 

produsă de cel ce loveşte în coarde constă atât de mult din 
varietatea tuturor sunetelor, că dacă s-ar auzi numai un su- 
net, nu s-ar produce nici melodia. Astfel, unirea tuturor ce- 
lor văzute în lume, înfăptuită printr-un ritm ordonat şi res- 
pectat şi realizând buna articulare a părţilor în întreg pro- 
duce această muzică a armoniei universale în toate, a cărei 
ascultătoare este mintea, care, nefolosindu-se întru nimic 
de auzul sensibil, ci ridicându-se peste simţurile trupului, 
sesizează imnul de laudă al cerurilor. Căci cu adevărat 
acordul întregii creaţiuni cu sine însăşi, înfăptuit din unirea 
celor contrare, este un imn de laudă adus printr-un astfel 
de ritm slavei neajunse şi negrăite a lui Dumnezeu". 

Între aceste contrarii, fundamentale sunt starea şi miş- 
carea. "Acestea două sunt unite în firea lucrurilor... În stabi- 
litate se vede mişcarea, şi în nemişcare, o neîncetată miş- 
care. Toate cele de pe cer se mişcă pururea învârtindu-se 
intr-un cerc neabătut, progresând în înaintarea planetelor. 
Dar ordinea lor rămâne stabilă în identitățile lor... Deci 
întâlnirea între stabilitate şi mişcare înfăptuindu-se într-o 
articulare bine orânduită şi respectată, este o armonie mu- 
zicală, alcătuind un imn de laudă închegat, al puterii care 
imbrăţişează toate. Pe acesta l-a auzit, socotesc, şi marele 
David când a spus într-un psalm că pe Dumnezeu Îl laudă 
toate puterile din cer, lumina stelelor, soarele şi luna, ce- 
rurile cerurilor, apa de deasupra cerurilor și toate cele câte 
le are zidirea (Ps. 148). Căci acordul şi împreuna-simţire a 
tuturor întreolaltă, conduse într-o ordine şi frumuseţe şi 
bună rânduială, e prima muzică arhetipică şi adevărată, pe 
care o înfăptuieşte cu meşteşug Cel ce armonizează toate 
cu raţiunea negrăită a înţelepciunii Sale prin cele ce se fac 
pururea cu înţelepciune. Dacă deci toată frumoasa orân- 
duire a lumii este o armonie muzicală, al cărei meşter şi 
creator este Dumnezeu, cum zice Apostolul, iar omul este 
o lume mică, dar este şi a fost făcut şi ca o imitație a Celui 
ce a armonizat lumea, ceea ce cunoaşte raţiunea ca aflân- 

du-se în lumea mare, aceea vede, în mod cuvenit, şi în cea 
mică... Deci şi în firea omenească se observă muzica vă- 
zută în univers... Aceasta o arată şi întocmirea mădularelor 
trupului, care e orânduită cu meşteşug din fire şi deci are 
o lucrare muzicală'8. 

Orânduirea tuturor părţilor universului într-o unitate, 
care nu desfiinţează varietatea nenumăratelor părţi ale lui, 
este o uriaşă armonie muzicală care, chiar dacă nu se 
aude, se observă. Dar şi fiecare individualitate din univers 
este o alcătuire unitară a părţilor sale necontopite. Unele 
dintre ele dau expresie acestei armonii a lor chiar printr-o 
cântare auzită. Aşa sunt păsările. Dar mai ales aşa este 
omul, care e nu numai o alcătuire unitară, minunată a pu- 
terilor sale, imitând prin aceasta universul, ci şi o rațiune 
conştientă de armonia universului şi o simţire a ei, ex- 
primând prin cântarea sa pe de o parte armonia fiinţei sale, 
pe de alta imitând, dar într-o formă umanizată, armonia 
universului. 

În toată muzica universului şi a omului Sfântul Grigorie 
vede ca trăsătură fundamentală unirea între stabilitate şi 
mișcarea atotvariată. Toate rămân într-o identitate în miş- 
carea lor. Numai aşa nu se amestecă haotic. Numai așa 
rămân și se îmbină într-un ansamblu armonic formele lor, 
dar în acelaşi timp sunt vii şi în viaţa lor scot la iveală în- 
făţişări noi, ferite de monotonie. În cântarea omului există 
şi alte îmbinări între stabilitate și mişcare. Melodia are o va- 
rietate, şi totuşi rămâne unitară. Chiar pauzele dau, împreu- 
nă cu mişcările între care se intercalează, un ritm. Mișcarea, 
când mai rară (deci cu pauze mai mari în cursul ei), când 
mai grăbită, dă — împreună cu accentele diferitelor afecte, 
mai puternice sau mai blânde, exprimate prin rostiri cu 
voce mai înălţată sau mai coborâtă, care exprimă dispozi- 


8. Sf. Grigorie de Nyssa, Comentariu Ia titlurile psalmilor, PO 45, 
col. 240-244. 

ţiile fiinţei omeneşti, mereu schimbătoare — chiar frazei 
omului o muzicalitate, proprie fiecăruia şi în același timp 
deosebită de la caz la caz. Există, pe lângă aceasta, o mu- 
zică a graiului popoarelor, a regiunilor în care trăiesc dife- 
ritele popoare. Omul este astfel prin fiinţa sa o existenţă 
accentuat muzicală, mai ales prin cunoaşterea altor per- 
soane şi prin relaţia cu ele. De aceea omul simte şi trebuin- 
ţa unei cântări comune cu semenii săi, în care-şi trăiesc în 
comun afecțiunea lor şi imită şi: reflectă uman muzica ar- 
monioasă a universului în toate componentele sale. 

Tot universul este o uriaşă muzică generală, formată 
din nenumăratele melodii ale părţilor, iar în om se reflectă 
această muzică în mod desosebit prin afectivitatea lui 
conştientă. Totul e un imn de laudă nesfârşit de bogat şi de 
variat, produs de Dumnezeu şi adresat lui Dumnezeu. lar 
pentru că toată armonia aceasta negrăit de variată şi totuşi 
unitară are ca făcător, sau ca armonizator pe Dumnezeu, 
se poate spune că toată este în EI din veci în mod virtual, 
deși El însuşi este mai presus de ea. Precum toate formele, 
cu frumuseţea lor, sunt virtual în El, Cel mai presus de 
forme, aşa toate armoniile muzicale sunt în El, Cel mai pre- 
sus de ele. Dacă în Dumnezeu-Cuvântul cel mai presus de 
cuvinte sunt date toate cuvintele oamenilor, actualizate în 
mod liber de aceştia, atunci în El sunt date virtual dinainte 
de veci şi toate armoniile legate de cuvintele omeneşti şi 
de articulaţia componentelor raţionale ale cosmosului. 

Dar Sfântul Grigorie de Nyssa vorbeşte şi de o tulburare 
a muzicalităţii omului și de modul în care poate fi resta- 
bilită. 

Căci cuvintele omului se adresează prin firea lor seme- 
nilor săi, şi acestea îl pot uni cu aceia sau învrăjbi (fără să-l 
poată rupe de ei), după cum se reflectă în ele fiinţa lui, ar- 
monizată cu ceilalţi prin virtuţi sau învrăjbită cu ei prin pa- 
timi; deci starea de muzicalitate a omului se află actualizată 
„în starea lui progresată în virtuţi, precum disonanţa lui se 

află în starea lui pătimaşă. De aceea în grăirea oamenilor 
pătimaşi nu mai este o muzicalitate, ea nu mai este o ar- 
monie, sau o simfonie, ci o larmă urâtă, nemiloasă, intune- 
cată. Uneori oamenii ce se urăsc pot îmbrăţișa tăcerea în 
raporturile dintre ei, dar o tăcere cruntă, o tăcere care-i 
chinuieşte, ca dovadă că ei sunt făcuţi pentru vorbirea în 
armonie sau în muzicalitate. in oamenii în ale căror con- 
vorbiri nu mai este o armonie şi nu se mai promovează uni- 
tatea prin ea, s-a instalat boala fiinţei, care se manifestă în 
stricarea muzicalităţii ei. 

În felul acesta, înţelegem cum cântarea comună în bi- 
serică e şi ea un mijloc prin care se restabileşte armonia 
fiinţelor umane în Hristos, sau se înaintează spre o tot mai 
mare unitate în Hristos, care va ajunge la desăvârşire în 
viaţa viitoare, când oamenii vor slăvi pe Dumnezeu în mod 
neîncetat împreună cu îngerii, într-o desăvârşită armonie 
între ei, când în toată creaţiunea va fi restabilit imnul netul- 
burat, de laudă înălţată lui Dumnezeu. 

Căci Sfântul Grigorie de Nyssa continuă: "Fiindcă deci 
tot ce e după fire e plăcut firii, iar muzica am dovedit că e 
proprie firii, marele David a amestecat în cugetarea despre 
virtuţi melodia, turnând-o ca pe o dulceaţă a mierii în dog- 
mele înalte. Căci prin ea se cunoaşte din nou şi se vindecă 
într-un fel oarecare firea. Pentru că ritmul cel frumos al 
vieţii (euritmia) este ca o tămăduire a firii... Şi poate prin 
aceasta îndeamnă la o stare mai înaltă a vieţii. Îndeamnă 
să nu fie purtarea morală a celor vii nemuzicală, stricată şi 
abătută de la îmbinarea cea frumoasă a sunetelor virtuţilor, 
nici în afara măsurii sunetelor coardelor. Căci buna armo- 
nie se strică prin scoaterea unor sunete ce întrec măsura; 
dar sunetul lor slăbeşte şi prin lipsa de măsură a plăcerii. 
Pentru că sufletul devine mut şi fără voce când se mole- 
şeşte prin astfel de patimi... Dar chipul cântărilor rămâne în 
noi melodios şi bine ritmat atâta timp cât nu se slăbeşte 
prin folosirea fără măsură şi nu se întinde dincolo de măsu- 

ră. lar istoria lui David ne arată şi puterea tămăduitoare a 
acestei muzici dumnezeieşti. Căci prinzându-l pe Saul cei 
ieşit din minţi, David l-a vindecat despărţindu-l de patimă, 
încât l-a ajutat să revină iarăși la judecata cea după fire'?. 

„ Muzica, prin armonia ei, este nu numai un simbol al 
readucerii fiinţelor umane la virtuțile care le unifică, ci este 
ea însăşi un mijloc al acestei unificări. Desigur însă, ea uni- 
fică sufletele numai când cei ce cântă împreună se însu- 
fleţesc în această cântare de i.:birea curată comună a lui 
Dumnezeu şi a îndemnurilor spre virtuţi cuprinse în ele. 
Căci altfel, muzica îi poate îndârji pe oameni şi mai mult în 
patimile care-i dezbină. În acest caz, ei se unesc numai pen- 
tru o scurtă vreme, pentru a-şi aprinde în ei reciproc, prin 
priviri şi prin sunete, patimile care în scurtă vreme îi dez- 
bină. Dacă cuvintele sădite în fire pentru a uni pe oameni 
îi pot şi dezbina, sau îi pot face să se şi urască, fără a putea 
ieşi din legătura dintre ei, căci patimile se pot exercita 
numai în aceste legături între ei, cu atât mai mult îi poate 
dezbina, fără să-i rupă de o legătură chinuitoare, cântarea 
folosită pentru ațâţarea patimilor. 

Numai lauda comună a Cuvântului întrupat, ca să rea- 
ducă în noi, prin infuzarea puterii jertfei Sale contrare ego- 
ismului pătimaş, iubirea, ne poate readuna în EI, unificân- 
du-ne şi între noi. Căci El este, ca supremul Cuvânt, Cu- 
vântul armonizator al tuturor şi Rațiunea comună a tuturor. 
Acesta este înţelesul cuvintelor: "Şi printr-Însul (Dumnezeu 
a binevoit) ca toate să le împace cu Sine, fie cele de pe 
pământ, fie cele din ceruri, făcând pace printr-Însul, prin 
sângele crucii Lui" (Col 1, 20). Căci în cruce e toată puterea 
de unificare a tuturor, ca forţă de înfrânare a egoismului 
dezbinător. Numai cântarea curată de patima egoismului, 
îinsufleţită de iubirea curată produsă în noi de jertfa lui 
Hristos şi îndemnând la jertfa noastră proprie, produce o 


9. ibidem, Col. 444. 

unire curată şi durabilă între noi. Şi aşa este cântarea co- 


mună din biserică. 


in rezumat, înfrăţirea prin virtuţi și prin izvorul lor, care 
este credinţa, îndeamnă la cântarea comună înălţată lui 
Dumnezeu, şi cântarea comună promovează credinţa și 


rodul ei, sau viaţa virtuoasă, care înfrăţeşte. Dar domolirea 


patimilor egoiste reprezintă efectele lucrării Duhului lui 
Hristos cel răstignit și a unirii cu Hristos, Care lucrează în 
Liturghie prin Duhul Lui, nedespărţit de crucea Lui. 

În explicarea versetului 1 al Psalmului 150, Sfântul Gri- 
gorie spune despre cuvintele: 'Lăudaţi pe Domnul întru 
sfinţii Lui”, că lauda lui Dumnezeu se completează din ceea 
ce au bun toţi sfinţii. De aici deducem că, atunci când toţi 
credincioșii Îl laudă în comun pe Dumnezeu, în lauda 
aceasta se gândesc nu numai la ce au de la Dumnezeu toţi 
sfinţii, ci pun și ei împreună feluritele bunătăţi ce le-au pri- 


mit de la Hristos, adunându-le fiecare pe toate în sufletul 


lui. Credincioşii sunt îndemnați prin aceasta să adune în 
sufletele lor simţirile tuturor, nu numai în timpul cântării, ci 
şi virtuțile tuturor, în viaţa lor, ca să devină cât mai uniţi şi 
în viaţa lor. 

În explicarea cuvintelor următoare ale psalmului: "Lău- 
daţi-L pe EI întru tăria puterii Lui', Sfântul Grigorie de Nyssa 
spune că acestea îndeamnă pe credincioși să nu cadă din 
această bunătate. Desigur, aceasta o pot face întrucât se 
fac părtaşi de 'tăria lui Dumnezeu" în virtuțile lor comune şi 
în unitatea cântării. 

Cuvintele versetului 2: 'Lăudaţi-L pe EI întru puterile 
Lui", arată, după Sfântul Grigorie de Nyssa, că aceste puteri 
nu lasă firea noastră să fie luată în stăpânire de răutatea 
păcatului, deci de dezbinare. Toată unitatea în viaţă şi în 
cântare vine din puterea lui Dumnezeu Cel Unul și se men- 
ţine prin ea. Aceasta o simt credincioşii în cântarea lor co- 
mună și de aceea ea este în primul rând o laudă alui 
Dumnezeu şi a puterii Lui. În aceasta ei simt "mulțimea 

slavei Lui'. Această simţire a puterii Lui dă credincioşilor 
putere să dea glas de trâmbiţă răsunătoare şi dulceaţă de 
alăută laudei lui Dumnezeu (verset 3). 

Dacă în glasurile unite ale credincioşilor ce- d laudă pe 
Dumnezeu e lucrătoare puterea Lui, cu atât mai mult simt 
în glasurile lor puterea laudei îngereşti. O spune aceasta 
Sfântul Grigorie ceva mai departe: 'Mie mi se pare că prin 
cuvintele: 'Lăudaţi pe Domnul în chimvale bine răsună- 
toare" (verset 5), tălmăceşte întâlnirea firii noastre cu în- 
gerii. Căci întâlnirea aceasta a îiigerescului cu omenescul, 
când firea omenească e readusă la starea ei de la început 
(la starea ei de extrem de fină şi curată sensibilitate, n.n.) 
va produce sunetul dulce al mulţumirii prin unirea întreo- 
laltă; iar unii prin alţii şi unii cu alţii vor înălța lui Dumnezeu 
mulţumirea pentru iubirea Lui de oameni'10. 

Mulţumirea adusă lui Dumnezeu e mai bogată în sim- 
ţire când mulţumirea proprie e întărită de mulţumirea ce- 
lorlalţi, şi a celorlalţi e întărită de simţirea proprie. În mul- 
țumirea fiecăruia e mulţumirea tuturor, şi în mulţumirea tu- 
turor vibrează mulţumirea fiecăruia. Prin aceasta fiecare 
mulţumeşte indirect tuturor că este ajutat să-şi întărească 
simţirea de mulţumire către Dumnezeu, şi toţi mulţumesc 
fiecăruia pentru contribuţia ce o aduce prin simţirea lui 
specifică mulţumirii tuturor. Insul nu e desfiinţat în acest 
Cor, dar nici nu se simte singur şi ispitit să se împotrivească 
celorlalţi sau să se socotească mai presus de ei. Cerând 
impreună lui Dumnezeu iertare, se privesc unul pe altul cu 
sentimente de iertare pentru ceea ce au greşit. Feţele lumi- 
nate de frumuseţea smereniei işi descoperă reciproc această 
frumuseţe şi se preţuiesc tocmai pentru ea. 

S-a spus că subiectul Liturghiei (subiectul partener, res- 
ponsoric al lucrării lui Hristos prin preot) este nu 'eu', ci 


10. Ibidem, col. 484. Explicarea întreagă a acestui psalm în col. 
481-485, 

'moi'll, Acest "noi' e nu numai o alăturare de euri, ci o 
prezenţă a eurilor celorlalţi în mine, şi a mea în ceilalţi, fără 
anularea mea, fără anularea nici unuia. Ei sunt în mine 
cum sunt fraţii unul în altul; şi sunt toţi uniţi în Dumnezeu 
cum sunt copiii în mamă, şi ea, în ei; căci ea suferă pentru 
ei ca şi când suferinţa lor ar fi suferinţa ei, şi simte lipsa lor 
ca lipsa unei părţi din ea însăși. Cel pe care îl iubesc îmi 
este interior ca un eu propriu, nu numai ca un tu, căci toată 
durerea lui se scurge în eul meu. Eul meu se întăreşte, se 
lărgeşte, se completează prin eul lui, dar, pe de altă parte, 
dacă s-ar confunda total cu mine, nu mi-ar mai fi întăritor, 
mângâietor, n-aş mai simţi bucuria de el şi durerea pentru 
el. E înlăuntrul eului meu, eul meu e deschis lui, iar el mi-e 
deschis mie, e o pereche comunicantă lăuntric, e o comu- 
nicare reciprocă constitutivă eului meu, fiecare este un eu 
bipolar. Sunt 'un eu', şi suntem 'un noi' în acelaşi timp. 
E un 'eu' egal cu "noi'. E un 'noi-eu', sau un 'eu-noi'. Trăiesc 
eul meu, dar trăiesc şi “eurile' celorlalţi, dar ca aparţinân- 
du-mi în oarecare fel. Nu mă topesc în acest 'noi', căci 
atunci nu s-ar mai numi "noi'. Dar nu suntem nici despărțiți, 
căci dacă n-ar fi o trăsătură de unire între mine şi ceilalţi, 
şi fiecare dintre ceilalţi, la fel nu s-ar putea numi un 'noi'. 
Dar unitatea lui 'noi' are gradaţii diferite. 

În cântarea liturgică această unitate se trăiește într-un 
grad deosebit de accentuat. 

Nu mă scufund în ceilalţi, aşa cum nu mă scufund în 
celălalt, oricât de mare ar fi iubirea între mine şi el, sau 
între mine şi ei. Căci eul celuilalt îmi rămâne şi un 'tu', ori- 
cât de mult m-aş uni cu el. Îmi rămâne şi o 'araniţă' şi îmi 
impune şi o responsabilitate, oricât de mult m-aş scufunda 
în interiorul lui, sau oricât de mult m-ar umple de el. lu- 
birea faţă de el rămâne unită cu sfiala faţă de el; oricât aş 
trăi în taina lui, ea rămâne taina lui. E taina lui în mine. 


11. Walter Birnbaum, Die liturgische Bewegung, 1927. 

Chiar scufundat în infinitatea lui Dumnezeu, o trăiesc pe 
aceasta ca pe a lui Dumnezeu, Care e Persoană iubitoare 
față de mine, deosebită de mine, nu ca pe a mea, căci 
atunci n-aş mai avea bucuria de iubirea pe care o trăiesc, 
ca nefiind un produs al meu. O trăiesc prin har, ca dar al 
iubirii Lui, nu ca proprie fiinţei sau persoanei mele. De 
aceea, departe de a mă pierde în ceilalţi, ei mă fac să mă 
aflu pe mine însumi în mod mai accentuat în ei și în Dum- 
nezeu. Trăiesc pe Hristos ca 7u infinit şi apropiat, dar Îl 
trăiesc şi ca pe Domnul și Stăpânul vieţii mele12. 

Așa este 'noi' al Liturghiei un fel de 'eu', sau așa e che- 
mat să devină. Dar aceasta, pentru că Hristos este pe de o 
parte 'Tu' al dialogului nostru cu El, pe de alta, Duhul Lui 
este comun nouă și lui Hristos, făcând din 'noi', cei cre- 
dincioși, un fel de 'eu' în dialog cu Hristos, ca 'Tu' comun. 

Dar în 'eul-noi', ca subiect al Liturghiei, este și 'eul-noi' 
al îngerilor şi al sfinţilor trecuţi din această viaţă, ba, în 
oarecare măsură, chiar al tuturor celor decedați în credin- 
ţă, mai ales al celor apropiaţi nouă. Şi această interioritate 
întăreşte și mai mult, sau ne dă o şi mai mare bogăţie şi 
adâncime tainică, o şi mai mare capacitate de a simţi pe 
Hristos, Cel ce ne unește pe toţi, de a fi în comuniune cu 
Sfânta Treime. Aceasta e sobornicitatea Bisericii de pe 
pământ şi din cer, trăită în maximă intensitate. 

Noi credincioşii umani suntem "un chimval', îngerii sunt 
un "alt chimval', spune Sfântul Grigorie de Nyssa. Căci 'eul- 
noi' îngeresc e mai deosebit de 'eul-noi' omenesc, decât 
'eu' față de ceilalţi credincioşi. Dar cele două chimvale se 


12. Heribert Mihlen a făcut din celălalt ca graniţă un argument per- 
sonologic al existenţei lui Dumnezeu (“Gottesbeweis heute”. Uberle- 
gungen uber einem personologischen Aufweis der Existenz Gottes', în 
Matryria, Liturgia, Diakonia, hrsg, von Otto Semellroth, Rudolf Haubst, 
Karl Rahner, Gruinewald, Mainz, 1968, p. 40-41). Vezi tot acolo şi Walter 
Kasper, Wort und Sakrament, p. 270. 

completează. Un singur chimval n-ar avea amploarea şi 
complexitatea sonoră pe care o au amândouă. 

Dar iată cuvintele Sfântului Grigorie de Nyssa: 'Aceasta 
o arată întâlnirea chimvalului cu chimvalul. Un chimval e 
firea mai presus de fire a îngerilor; celălalt chimval, zidirea 
cuvântătoare a fiinţelor umane. Dar păcatul le-a despărțit 
pe acesta de acela. Când deci iubirea de oameni a lui Dum- 
nezeu îi va uni iarăși pe unul cu altul, atunci vor cânta din 
nou amândouă, unite între ele, lauda aceea, precum zicea 
marele Apostol: “Toată limba să mărturisească, a celor ce- 
rești şi a celor pământești şi a celor de sub pământ, că 
Domn este lisus Hristos, întru slava lui Dumnezeu-Tatăl' 
(Filip. 2, 10-11). 

Deoarece "lauda nu e frumoasă în gura păcătosului' 
(Înţ. Sir. 15, 9), căci în gura lui ea e nesinceră, când va dis- 
părea păcatul din toţi, toţi Îl vor lăuda pe Domnul din toată 
inima, cu sinceritate, şi aceasta îi va uni pe toţi în sinceri- 
tate și unul cu altul. Atunci 'se va uni toată zidirea într-un 
singur cor, al celor de deasupra şi al celor de dedesubt, 
zidirea inteligibilă ca un chimval, şi cea despărțită acum 
prin păcat, dând împreună un sunet frumos al simfoniei 
tuturor". Atunci se va împlini îndemnul 'toată suflarea să 
laude pe Domnul" (verset 5)!5. 

Sfântul Maxim Mărturisitorul vede în special în cântarea 
'Sfânt, Sfânt, Sfânt e Domnul Savaot', 'intonată de tot po- 
porul', anticiparea viitoarei uniri şi egalităţi în cinste cu 
îngerii, ce se va arăta când împreună cu ei firea omenească 
va lăuda Dumnezeirea cea în trei ipostasuri, datorită iden- 
tităţii cu Ea în statornicia mișcării de-a pururea neschim- 
bată în jurul lui Dumnezeu. Firea omenească are de pe 
acum pregustarea acestei statornicii în mişcarea neince- 
tată, iar, prin aceasta, începutul revenirii la firea ei cea ade- 
vărată, făcută să se mişte ca şi îngerii în nesfârşita con- 


13. Op. cit., col. 485. 

templare a Celui infinit, nefiind nimic altceva care s-o atra- 
gă dincolo de Dumnezeu. Cine intră într-o biserică orto- 
doxă şi aude comunitatea cântând are de fapt senzaţia că 
a intrat în eternitate; i se pare că această cântare, prin li- 
niştea ei contemplativă, n-a avut un început Şi nu va avea 
un sfârşit!+. 

Legătura între viaţa curăţită prin virtuţi şi sensibilizată 
prin ele cu îngerii şi lăudarea comună a lui Dumnezeu este, 
după Sfântul Grigorie de Nyssa, aşa de mare, că "celor cu- 
rățiţi li se potrivește să laude pe Domnul, pentru că ei se 
află în cele ce se află şi firea îngerilor. Căci despre îngeri 
am învăţat pe de o parte că nu au o altă îndeletnicire decât 
să laude pe Domnul , iar despre cei desăvârşiţi în virtute, 
că nu-și găsesc plăcerea să se străduiască cu altceva decât 
să-şi facă din viaţa lor o laudă a lui Dumnezeu'!5. 

Dar așa cum locașul bisericesc e numai centrul de 
unde se întinde lucrarea sfinţitoare a lui Hristos, oriunde în- 
tâlnește oameni ce cred în El, aşa armonia ce se susţine în 
locașul bisericii prin cântarea comună a credincioşilor se în- 
tinde ca armonia bunei înţelegeri şi ca întrajutorare oriunde 
se întâlnesc aceştia între ei și cu ceilalți oameni în viaţă. 

Așa cum lucrarea sfinţitoare a lui Hristos, deși îşi are 
centrul în locaşul bisericesc, se poate întinde oriunde, aşa 
se poate întinde oriunde și armonia cântării comune, din 
puterea lui Hristos, în forma frăţietăţii şi întrajutorării, prin 
imitarea jertfei lui Hristos în relaţiile reciproce dintre cei ce 
cred în EI și dintre ei şi ceilalţi oameni. 

'Coborând de pe muntele experienţei liturgice, de la 
participarea la Cel cu adevărat existent, omul credincios 
umblă în lume altfel, luptă în timp altfel, este o prezenţă 
dinamică asemenea unui grăunte de muștar, este mărturie 
vie şi lucrătoare a Împărăţiei'16. 


14. Mystagogia, PO 91, col. 696 C. 
15. Op. cit, col. 458 B. 
16. Arhim Vasileios, Eisodikon, Sf. Munte, 1974, p. 122. 





CONCLUZII 


in fiecare Sfântă Liturghie înaintăm spre Împărăţia Sfin- 
tei Treimi, care va dura în veci şi în care Împăratul ne este 
Tată şi Fiul Împăratului, Frate, iar noi, uniţi cu Ei în Duhul 
Sfânt. Înaintăm în ea şi trăim tot mai mult în ambianța ei 
duhovnicească. E Împărăţia deplinei comuniuni în dragos- 
te, în care nimeni nu e rob, şi nimeni stăpân, ci toţi fraţi 
întru Domnul lisus Hristos şi fii ai Tatălui bunătăţii și puterii 
supreme, eliberaţi de toate patimile egoiste care ne despart. 

lar Cel ce ne conduce spre acea Împărăţie, prin învă- 
ţătură, prin pildă şi putere dăruitoare, este Domnul nostru 
lisus Fristos, Unul din Treime, Care S-a făcut pentru veci 
Unul dintre noi, S-a adus jertfă pentru noi din iubire, a 
înviat şi S-a înălțat cu Trupul la cer și şade de-a dreapta 
Tatălui pe Tronul Împărăției veşnice, dar Se uneşte și cu 
noi prin Trupul Său jertfit şi înviat pentru noi, ca să ne înal- 
ţe şi pe noi, prin jertfirea egoismului nostru, spre învierea și 
spre şederea alături de Sine în Împărăţia dragostei veşnice. 

Astfel, Domnul nostru lisus Hristos ni Se face în Sfânta 
Liturghie "'cale' spre Sine, care este 'viaţa' nemuritoare şi 
neumbrită de nici o lipsă. El ne conduce şi El ne trage spre 
impărăţia dragostei, de care ne vom împărtăși împreună cu 
EI, şi în El trăim încă în Sfânta Liturghie ca arvună această 
Îimpărăţie. Căci trăind în EI şi înaintând în EL, trăim învăluiţi de 
dragostea Tatălui, simţindu-ne legaţi de EI prin Duhul Fiului. 

De aceea, momentul culminant în Sfânta Liturghie este 
unirea cu Domnul Hristos prin împărtășirea de Trupul şi de 
Sângele Lui, în care ni se comunică toată dragostea Lui faţă 
de noi şi faţă de Tatăl, ca să ne umple şi pe noi de dragos- 
tea Lui faţă de Tatăl. 

Prin aceasta Trupul Lui pune în trupul nostru, şi prin el 
în sufletul nostru, sămânţa învierii şi a vieţii de veci, hrănită 

de iubirea nesfârşită. Căci tot ce se săvârşeşte pe pământ 
în trupul nostru prin sufletul nostru are repercusiuni în su- 
fletul nostru, întipărindu-se în el ca într-o rădăcină a trupu- 
lui. De aceea Trupul înviat al Domnului Hristos primit în 
trupul nostru își întinde efectul până în sufletul nostru, 
dacă primim Trupul Domnului cu credinţă, ca de acolo să-şi 
poată manifesta în ziua cea de apoi puterea în reconsti- 
tuirea trupului nostru înviat. 

Pentru valoarea omului ca fiinţă constituită din suflet şi 
trup a luat Fiul lui Dumnezeu trupul nostru, ca, înviindu-l din 
moarte, să ne facă și nouă parte de învierea cu trupul. 
Nimeni n-a pus atât de mult în evidenţă valoarea trupului 
omenesc ca organ al sufletului, ca Domnul Hristos. El a ară- 
tat că în trupul omenesc lucrează şi Se manifestă prin suflet 
Însuși Dumnezeu, deci că trupul poate fi înălţat până la cea 
mai minunată spiritualizare, adică până la starea de maximă 
transparenţă a Fiului lui Dumnezeu, ca Cel ce, fiind ipostas 
dumnezeiesc, S-a făcut şi ipostas al trupului, făcând să se 
vadă prin el, într-o frumuseţe şi subtilitate negrăită, infinita 
bogăție şi complexitate a spiritualităţii lui Dumnezeu. 

Chiar pătimirea trupului poate fi simțită de ipostasul 
dumnezeiesc ca mărturie a iubirii Lui de oameni şi a dă- 
ruirii către Dumnezeu. Fiul lui Dumnezeu primește păti- 
mirea în trup, pentru ca să ne arate că El poate simţi du- 
rerea noastră cu trupul. Dar intimitatea ce o realizează între 
EI şi trupul nostru se arată şi mai mult în aceea că poate 
învia trupul Său, făcându-l organ desăvârșit al comunicării 
vieţii dumnezeieşti. Iar prin trupul Lui poate învia şi tru- 
purile noastre. 

Astfel, chiar prin trupul Lui străbatem nu numai la co- 
muniunea cu Fiul lui Dumnezeu ca ipostas dumnezeiesc, ci 
şi la relaţia filială cu Tatăl prin unirea cu E! ca Fiu, înaintând 
prin Duhul Sfânt în spiritualizarea fiinţei noastre şi spre în- 
vierea noastră cu trupul. 

Dar întrucât toţi ne unim cu acelaşi Hristos prin Trupul 
Lui, chiar prin aceasta înaintăm şi în unirea sau în comuni- 

unea întreolaltă, pregătindu-ne şi prin aceasta scnbii Îm- 
părăţia veşnică a Sfintei Treimi ca impărăţie a dragostei. 

_ Tar prin aceasta se susţine Biserica în calitate de trup 

tainic al lui Hristos şi de Împărăţie anticipată a Sfintei 

Treimi. De aceea nu se poate cugeta Biserica fără Liturghie. 

Prin aceasta, Liturghia ne dă și puterea să trăim viaţa în- 
tăriţi și încălziţi de dragostea dintre noi, capabili să ne aju- 
tăm unii pe alţii şi pe ceilalţi oameni ca nişte adevăraţi fraţi. 

Astfel, o dată cu nădejdea învierii şi a vieţii de veci, 
Liturghia ne dă şi puterea înfrăţirii. Ea este slujba sfântă şi 
eficientă a învierii şi a înfrăţirii din Hristos, Fiul lui Dum- 
nezeu Cel întrupat, răstignit şi înviat pentru noi. 

Dacă omul este fiinţa care se întreabă despre sine, iar 
întrebarea fundamentală este: voi putea învinge moartea?, 
Liturghia îi dă răspunsul afirmativ, o dată cu remediul ce 
începe încă în cursul ei să-l întărească spre învingerea 
morţii. Ea-i dă răspunsul că va învia şi, totodată, arvuna 
învierii prin unirea cu Hristos, Care fiind Dumnezeu a învins 
moartea în trupul omenesc pe care l-a asumat. Nici o ideo- 
logie panteistă şi nici o altă religie nu-i dă omului această 
asigurare şi acest început de împlinire a acestei trebuinţe 
fundamentale, de a trece peste moarte şi de-a dăinui în 
veci ca persoană de neînlocuit în întregimea sa spiritual- 
trupească. Asigurarea aceasta ne-a dat-o Evanghelia lui 
Hristos şi Sfinţii Părinţi, care au înţeles mântuirea ca victo- 
rie asupra morţii prin învierea cu Hristos, văzând totodată 
viaţa de veci a învierii ca Împărăţie a dragostei intre oa- 
meni, hrănită din dragostea Sfintei Treimi. 

Liturghia e această asigurare a Evangheliei pusă în lu- 
crare. Ea e laboratorul învierii şi şcoala deprinderii iubirii 
între oameni. Ea e manifestarea bucuriei comune că vom 
învia şi vom fi toţi împreună în veci, cu părinţii, cu fraţii, cu 
copiii noștri, comunicând prin trupurile noastre luminoase. 

De aceea Sfânta Liturghie începe cu binecuvântarea 
Sfintei Treimi şi sfârşeşte cu cererea milei şi a mântuirii de 
la Hristos cel înviat. 

